
NOTĂ ASUPRA EDIŢIEI 


Volumul al X-lea din Însemnările zilnice ale lui Constantin 
Argetoianu (născut la 3/15 martie 1871, în Craiova) cuprinde fi- 
lele manuscrise ale aproape întregului an 1942, de la 1 ianuarie 
— la 20 noiembrie. Ultimul caiet manuscris din 1942, cum şi toate 
caietele manuscrise din anul 1943, credem că s-au pierdut cu de- 
săvârşire. După ani de investigaţii, am reuşit să dăm de dețină- 
torul majorităţii acelor caiete manuscrise din 1942 — 1943. Din 
păcate nici noi n-am fost prompti în a perfecta înţelegerea achi- 
ziţionării lor în vederea publicării, iar atunci când am făcut-o, era 
deja târziu: n-am mai putut recupera decât manuscrisele anului 
1942 (până la 20 noiembrie), restul caietelor dispărând din locu- 
ința deținătorului, după ce acesta a părăsit pentru mai multă vre- 
me România; la revenirea acasă, nu le-a mai găsit în încăperea 
degradată şi devalizată, unde fuseseră depozitate. 

Din aceste cauze a trebuit să facem saltul peste 1943, tipărind 
în volumul de față primul segment din anul 1944, 1 ianuarie — 22 
aprilie (şi aci lipsind filele manuscrise din 2 februarie-29 martie). 

In volumul al X-lea, ne oprim cu publicarea /nsemnărilor zil- 
nice în ziua de 22 aprilie 1944, dată la care Constantin Argeto- 
ianu a fost nevoit să se refugieze din ţară, în contextul puternicei 
ofensive a armatei sovietice pe frontul de răsărit al Conflagrației 
a Il-a Mondiale şi a iminentei ocupaţii sovietice. După peripețiile 
legate de plecare şi de călătorie, Argetoianu s-a stabilit, provizo- 
riu, în Elveţia, unde a continuat /nsemnările zilnice, începând cu 
28 aprilie 1944 şi până la 30 iunie 1945, când a renunţat definitiv 
să mai facă astfel de notații cotidiene. Caietele manuscrise ce 
conțin această ultimă perioadă din autoexilul impus, se află în 
posesia moştenitorilor, doamnele Yvonne şi Dina — nepoatele 
lui Constantin Argetoianu, ce-şi au reşedinţa în străinătate, încă 
din anii dictaturii comuniste. 

Volumul ce publicăm este extrem de întins. Nu am mai secțio- 
nat materia în două tomuri, în primul rând pentru a păstra unita- 
tea anului 1942, care are masive Însemnări zilnice. In al doilea 
rând, fiindcă efectele recesiunii economice actuale ne-au făcut şi 
mai neputincioşi în privința finanţării vastei opere politice arge- 
toianene. 


Epoca surprinsă de Argetoianu în Însemnările zilnice este, 
evident, circumscrisă pe mai departe celui de-al doilea Război 
Mondial. Datele şi faptele sunt culese din presa şi agenţiile de 
presă autohtone şi străine, din emisiunile de Radio Bucureşti, 
Berlin, Londra, Moscova, Roma, Budapesta, Washington etc. In- 
cărcătura informaţională este cu caracter politic, militar, diplo- 
matic. Printre evenimentele principale, autorul însemnărilor nota 
metodic şi întâmplările semnificative din lumea românească a 
acelor ani. Protagonişti fiind Mareşalul Antonescu, Regele Mihai I, 
tehnocratul regimului politic — Mihai Antonescu, o seamă de 
generali, miniştri, industriași, moşieri şi, destul de des, ostaşul de 
la Carpaţi şi Dunăre ce se jertfea pentru reîntregirea României 
Mari. 

Din viaţa internaţională, însemnările erau consacrate perso- 
nalităţilor răspunzătoare la un moment dat de destinele omenirii: 
Hitler, Churchill, Stalin, Roosevelt, Mussolini, Ciang-Kai-Shek, 
Hirohito, Mareșalul Pétain etc. 

Însemnările zilnice se constituie într-un mers al conflagrației 
mondiale pe fronturi, în capitalele occidentale, cu dramele ce 
incumbau pentru fiecare națiune mică sau mare. 

Constantin Argetoianu a încercat să judece cu luciditate eve- 
nimentele ce se panoramau în ritm vertiginos, cu reverberații a- 
cute în opinia publică. Fusese martor sau părtaş la tragedia româ- 
nească din vara anului 1940. Era, prin urmare, firesc să reacțio- 
neze şi să se manifeste cu entuziasm în fața războiului dezrobitor 
de țară. A pontat şi el, ca mulți alţii, pe cartea germană, în spe- 
ranţa înfăptuirii Europei noi fără comunism. A deplâns anumite 
inoportunități comise de regimul antonescian, atât în plan intern, 
cât şi în ducerea războiului antisovietic. Insă, om politic experi- 
mentat, nu putea să meargă cu judecata în absurd, amanetând 
precum alții, viitorul României, în schimbul unor himerice pro- 
misiuni clamate din cele puncte cardinale. Eşecul pe frontul de 

răsărit l-a determinat să-şi retranşeze poziția, devenind extrem de 
îngrijorat faţă de pericolul comunismului sovietic, care urma să 
dicteze pentru România o pace mult mai grea decât ravagiile 
războiului. 

În aprilie 1944, soarta războiului din răsărit era pecetluită. 
Hitler pierdea războiul şi odată cu el, jumătate din Europa urma 
să cadă sub robia comunistă. Argetoianu a intuit marele pericol 
şi l-a semnalat factorilor răspunzători. 

Pentru autorul Însemnărilor zilnice nu era deloc recomandabil 
ca tancurile armatelor sovietice în ofensivă biruitoare, să-l gă- 
sească în țară. Cu toate că în calitate de ministru de Externe, do- 
vedise realism politic cu ocazia silnicului Ultimatum sovietic (27 
iunie 1940), anticomunismul său notoriu nu-l indica nici măcar 
să asiste la impactul cu emulii autohtoni ai Kremlinului, ce nu ui- 
taseră că ministrul de Interne C. Argetoianu le desființase par- 
tidul abia creat şi îi trimisese la zdup, în primăvara (12 mai) 
anului 1921. 

S-a urnit cu greu, ca orice septuagenar veritabil, legat de glia 
străbună, şi a ieşit din ţară, în nădejdea că va reveni după poto- 
lirea furtunii şi alegerea apelor. 

Cele păţite cu ocazia pregătirilor şi călătoriei în vremuri ne- 
prielnice, le-a aşternut în caietul cu Însemnări zlnice, o săptă- 
mână după ce s-a stabilit în Geneva: 


„28 aprilie 1944. Geneva, Hotel de la Paix!! Cum am ajuns la 
Geneva, nu ştiu nici eu... Evident, n-am mai fost stăpân pe nervii 
mei, prăpădit de boală și copleșit de evenimente... 

Astă-iarnă în ianuarie, nevastă-mea, prietenii mei şi mai ales 
Mihail Ralea, au stat de capul meu să plec pentru câteva luni, să 
nu fiu de față pentru schimbarea de regim... Riscam — ziceau ei 
— să fiu «suprimat» de nemți la plecare, împreună cu oamenii 
independenți mai de seamă ai țării, ca să «facă golul» în mo- 
mentul sosirii adversarilor lor... Riscam să fiu curățat de derbe- 
deii care se vor înstăpâni fie şi numai pentru câteva ceasuri asu- 
pra Guvernului... Riscam, în fine, să fiu plictisit de ruşi, luat ca 
ostatic sau chiar şi deportat, în calitatea mea de fost prim- 
ministru şi de om politic cunoscut ca reacționar... 

Nevastă-mea a cerut lui Vlădescu (şeful Protocolului) un pa- 
şaport pentru mine, cu vizele necesare pentru Elveţia. M-am po- 

menit după câteva zile cu un paşaport diplomatic, vizat de nemți 
şi de elveţieni... Tocmai atunci m-a picnit seria de accese de gută, 
care m-au aruncat la pat. N-a mai fost vorba de plecare şi am 
băgat paşaportul în sertar, iar ai mei nu m-au mai plictisit cu 
plecarea... 

Deşi recunoşteam că argumentele prietenilor mei nu erau lip- 
site de temei, sufleteşte, orice idee de părăsire a țării, îmi era an- 
tipatică; la urma urmelor, ce riscam? Să-mi pierd viaţa? La 73 de 
ani, era o eventualitate ce trebuia ţinută în evidență la orice 
ceas... 

Am sosit la Sinaia într-un hal fără hal. Abia puteam să umblu, 
nevralgii acute în tot corpul nu mă lăsau să dorm mai mult de un 
ceas-două pe noapte — şi ploua şi ploua ca în noiembrie. Frigul 
din casă şi umezeala de afară mă aruncaseră din nou la pat... Ra- 
lea a venit din nou să-mi spuie: «Pleacă! (cotropirea țării de către 
ruşi părea iminentă). Nu pot garanta nimic în primele săptămâni! 
După o lună, vin să te iau la graniță cu un vagon ministerial!» Mă 
aflam într-o situaţie inextricabilă. La Sinaia, vedeam cum mă an- 
chilozam pe zi ce trecea — la Bucureşti nu mă puteam duce, casa 
fiindu-mi dezorganizată şi piciorul meu nepermițându-mi să mă 
duc în oraş să mănânc... La Breasta nu putea fi vorba să merg: 
acceptam în gândul meu să dau ochi cu căpeteniile ruseşti în 
Bucureşti, dar cu un «prapurcic» bolşevic, în provincie, nu! Şi 
mai erau şi oamenii de a Breasta... Mai ştiam eu ce erau în stare 
să facă, în clipele de anarhie inevitabile după plecarea unora şi 
înainte de sosirea altora? Mă simţeam atât de abătut încât rezis- 
tența mea față de perspectivele unei pribegii scăzuse mult... 

Totuşi, nici de data asta n-am vrut să aud de plecare... 

In Sâmbăta Paştilor, m-am pomenit cu Ion Şoneriu, sosit din 
Elveţia şi primele lui cuvinte au fost: «Am venit să te iau. Plec 
înapoi în Elveţia duminica viitoare (Duminica Tomei) — am reţi- 
nut locurile în wagon-lit, dă-mi paşaportul să-ţi fac formele...» 

Nevastă-mea, Ralea, toți cei'“din casă pe capul meu... Vizele 
mele expiraseră, m-am gândit că duminică, luni şi marți fiind 
Paşte, nu mai rămâneau lui Şoneriu decât 4 zile pentru îndepli- 
nirea formelor ce-mi erau indispensabile. «Pleci sigur dumini- 
că?» am întrebat pe Şoneriu. «Sigur — a fost răspunsul lui — am 
locurile în wagon-lit, şi după duminică ar fi prea târziu...». Toată 
lumea se aştepta ca ruşii să ajungă până în 10-15 zile la Bucu- 

reşti... I-am dat paşaportul, convins că nu va putea face nimic în 
câteva zile (dată fiind şi dezorganizarea de la Bucureşti), şi că 
vrând-nevrând voi rămâne în țară şi de data asta... Şi nu m-am 
mai gândit la plecare! 

A trecut toată săptămâna şi Şoneriu n-a mai apărut şi nu mi-a 
mai dat nici o ştire. Sâmbătă am aflat că pleca (după cum spuse- 
se) a doua zi, şi cum până seara nu mi-a comunicat nimic, m-am 
culcat liniştit — în liniştea osânditului la moarte «avec surse! 
La orele 11 noaptea, amicul Şoneriu a telefonat de la Palace Ho- 
tel că sosise cu toate actele în regulă... N-am închis ochii până di- 
mineaţa... Dimineaţa a venit Şoneriu la mine. «Toate bune, i-am 
spus eu — dar n-am un franc elvețian!» — «N-ai nici o grijă — 
a replicat el — îți aranjez eu toate...» 

- Nevastă-mea m-a hotărât să plec. Mă simţeam atât de prăpă- 
dit, încât n-am mai avut putere să mă opun, şi duminică la orele 
6 p.m. am părăsit Sinaia, cu Şoneriu, cu nevastă-sa, cu soacră-sa 
şi cu fiica nevesti-si... Şi un milion de lei în buzunar (adică câte- 
va mii de franci elveţieni) şi cu 65 de livre engleze, pe care mi 
le-a dat soția mea... 

Plecarea a fost lugubră. Am plecat fiindcă mi-am dat seama că 
prezența mea printre ai mei, în halul în care mă aflam şi la vârsta 
mea, nu numai că nu le putea fi de nici un folos, dar mai era me- 
nià să atragă trăznetul pe casa mea... Am avut impresia că şi ai 
mei se simțeau uşurați prin plecarea mea... Am plecat cu inima 
strânsă, întrebându-mă dacă-mi voi mai vedea vreodată ţara şi 
casa... 

Am scris fiicei mele la Breasta, ca să o vestesc, mi-am luat ul- 
timele dispozițiuni atât testamentare cât şi pentru lipsa mea — şi 
am păşit la sfârştul vieţii în pribegie, printre străini... | 

Oribilă din punct de vedere moral, călătoria mea s-a săvârşit 
din punct de vedere material în condițiuni neaşteptat de accepta- 
bile. Până la Budapesta, călătorie aproape normală într-un «sin- 
gle» al Companiei Internaţionale WL. Dar cu adânci emoții: ne 
întrebam cum vom trece prin toate zonele de atac ale aviației an- 
glo-americane... La Braşov, am scăpat teferi, ca şi la Arad (unde 
fusese o alarmă cu 2 ore înainte, dar ne urmată de atac). Teama 
noastră mare era însă la Szolnok (podul peste Tisa) şi la Buda- 
pesta, unde urma să ajungem pe la orele 2 p.m. a doua zi. Pe 
drum am aflat, că călătorii din ajun petrecuseră 8 ore în adăpostul 

din gara Budapestei... Şi nu era numai teama unui atac împotriva 
noastră, dar şi teama unui atac care să fi precedat în fiecare loc 
trecerea noastră, să fi stricat linia ferată şi să ne silească să pe- 
trecem zile întregi în câmp, cu tot ce aveam, şi în Ungaria vrăj- 
maşă nouă, fără mijloace măcar de înapoiere... 

In fine, ne-a ajutat Dumnezeu şi am ajuns la Budapesta, teferi. 
Am ajuns însă cu 3 ore întârziere; trenul pentru Viena nu ne aş- 
teptase, şi a trebuit să stăm până seara la orele 8:20 (sosisem la 
orele 5) pentru ca vagonul „Mitropa“ (în care ne mutaserăm îna- 
inte de a sosi la Budapesta, căci acesta mergea de la Bucureşti la 
Viena) să fie agăţat de un tren de persoane care ne-a dus până la 
graniţa germană de la Hegeshalom, unde am aşteptat 3 ore ca să 
fim în fine porniţi cu un tren militar. Am ajuns la Viena la orele 
9 dimineaţa (în loc de orele 9 seara, cum ar fi trebuit să sosim). 
Hegeshalom-ul a fost bombardat groaznic (era acolo o fabrică de 
avioane Messerschmidt) cu două zile înainte... Noi am scăpat în- 
să fără reprezentație... 

La Viena trenurile militare neavând voie să intre în gară, am 
fost debarcaţi la distanță, şi n-am coborât din vagon, până n-au 
defilat în fața noastră cei 3 — 4 000 de «permisionari», într-un hal 
fără de hal, care veneau de pe fronturi, şi la trenul cărora fusesem 
agățați... 

Debarcarea noastră a fost înfiorătoare: familia Şoneriu avea 
62 de colete, Assan (George, care călătorea cu Magda Diamandi) 
22, iar eu 5. N-am fi putut niciodată să ne descurcăm (în Viena 
nu mai există nici taximetre, nici trăsuri, nici hamali) dacă tot 
personalul Consulatului (mobilizat de Şoneriu) n-ar fi venit îna- 
intea noastră cu un camion şi mai multe trăsuri particulare... Atât 
personalul reprezentanței noastre din Viena, cât şi cel din Buda- 
pesta, a fost de o amabilitate neașteptată față de noi. Numele meu 
să le mai fi spus ceva bieților oameni pierduţi î în nedumerirea 
ceasului prezent, ca şi în aceea a ceasului de mâine? În tot cazul, 
eu nu mai reprezentam nimic în ceasul de față şi atât de puţin, 
probabil, în nădejdile de mâine... 


La Budapesta, ministrul nostru Filotti a venit şi ne-a ținut de 
urât în gară, cât am stat acolo, toţi cu frica în sân să nu sune alar- 
ma. La Viena, consulul general Stănescu, viceconsulul Cazan, 
toți oamenii de serviciu de la Consulat mobilizați pentru bagaje... 

Viena mi-a părut o necropolă. Aproape nici un om pe stradă; 
două, trei figuri triste la fiecare sută de metri. Prăvăliile închise, 
sau goale, numai cu galantar la stradă pentru ochii lumii şi nimic 
în rafturi. Am tras la Merssel. Odaie bună, baie, apă caldă, dar ni- 
mic încălzit deşi era frig al dracului... 

La dejun, am fost poftit de consulul general Stănescu, la Con- 
sulat. Era acolo şi Arhiducesa Ileana, şi madam Șeicaru cu gine- 
rele Cişmegiu, şi fostul consul general Flondor cu soția... Dejun 
acceptabil. Seara la hotel am avut un ceai, şi «ce mai îmi puteau 
day». Mi s-au adus 4 felii de «Wurst», o porcărie inconsumabilă... 

Am părăsit acest loc de tristeţe luni dimineaţa la orele 7:30 
(Westbanhof). Vagon direct până la Feldkrich, unde am ajuns 
seara la orele 8. Vamă, oameni plini de politeţe. La orele 9, ora 
elveţiană, am sosit la Buchs. Lumină, mâncare, băutură — pa- 

ce! Am mâncat bine şi m-a culcat într-o cameră rece în vila d- 
lui Wys, antreprenorul bufetului gării, om simpatic și plin de haz. 
Îmi reţinuse camera V.V. Pella, telefonic din Berna. Pe când 
mâncam mi-a mai telefonat şi mie să mă salute pe pragul El- 
veţiei... Mi-au telefonat şi Gebleştii de la Geneva! 

Toate au mers bine şi în această zi de călătorie, cu toate că nu- 
mai eu ştiu cum am trecut prin Linz (Hermann Göring Werke!...) 
şi prin Salzburg — şi cât mi-a fost de frică'să nu găsim linia în- 
treruptă la Innsbruck. 

Joi dimineaţă la orele 8:10 am plecat din Buchs, şi la orele 
16:06 am fost în Geneva, unde am coborât la Hotel de la Paix, 
camera nr. 7. Şi aşa am început pribegia mea... 


* 


Dan Geblescu, consulul nostru general la Geneva, şi mai ales 
Şerban frate-său şi soția acestuia Madi m-au primit cu o prietenie 
şi cu o căldură care m-au emoționat adânc. Dacă ar fi fost copiii 
mei, n-ar fi putut să fie mai buni...“ 


Dacă nu fusese o greşeală când hotărâse să evite contactul dur 
şi imediat cu adversarii săi politici de o viaţă, Constantin Arge- 
toianu a comis ultima greşeală a vieții sale, atunci când s-a decis 
să se întoarcă în țară. Este adevărat că sirene din canalele diplo- 
matice anglo-americane şi chiar sovietice, îi cântaseră ademeni- 
tor pe struna restabilirii vieții social-politice în România: „ai fost 

prim-ministru, preşedinte al Senatului, ministru în toți anii inter- 
belici, mergi la Bucureşti să-ţi faci auzit glasul şi ascultat sfatul 
întru propăşirea țării d-tale“. I se dădeau şi iluzorii garanții... 


Noi credem că Argetoianu a comis eroare nu datorită poveţe- 
lor mincinoase de aiurea, ci din cauza dorului de pământul țării 
sale în care vroia să-şi afle sfârşitul lumesc. S-a întâmplat aşa 
cum era de prevăzut. Repatriat la 6 septembrie 1946, doar trei ani 
i-a mai fost dat să supravieţuiască în România captivă, luptându- 
se cu enorme greutăți materiale ale dezmoştenitului de tot avutul 
mobiliar şi imobiliar. Şi, ca un făcut, a trebuit să suporte o com- 
plicată operaţie de prostată. Totul până în noaptea de 5/6 mai 
1950, când a fost vânat şi dus în gulagul comunist de exterminare 
din Sighetul Marmaţiei. A dorit să moară şi să fie îngropat creş- 
tineşte în cavoul familiei Argetoianu din Breasta de Dolj. I-a fost 
dat, însă, să-şi sfârşească zilele, la 6 februarie 1955, în închi- 
soare, după cumplite suferințe, şi să-i putrezească oasele pe câm- 
puri maramureşene, fără urmă de mormânt pe care să străjuiască 
o cruce! l 


STELIAN NEAGOE 


1942 


Joi, 1 ianuarie. Trăim pe muche de cuțit şi ne aflăm pe muche de 

an... Ce ne-o mai aduce 1942? Să nu ne aducă mai rău ca 1941 — şi 
voi mulţumi lui Dumnezeu! 
_ Schimbarea unei cifre pe calendar nu înseamnă în realitate nimic. 
În vremurile pe care le trăim, anumite evenimente indică mai sigur în- 
ceperea unui nou capitol al Istoriei decât trecerea convenţională de la 
un an la altul. 

In această ordine de idei, preluarea Comandamentului efectiv al ar- 
matei de către Hitler determină o nouă fază a războiului mai precis de- 
cât o dată însoţită de un Te-Deum şi de hiretisiri. Şi orice s-ar zice, ori- 
care va fi fost motivul care l-a determinat, fie el ceartă şi neînțelegeri între 
generali, fie el neîncredere în conducerea operaţiunilor sau zdrun-ciare 
a frontului — gestul Fiihrer-ului a concretizat o stituaţie nouă pe răbo- 
jul războiului: Germania a trecut de la ofensivă la defensivă. Anul 
Nou a început în realitate pentru noi acum două săptămâni... 

Gestul Fihrerului a însemnat o mărturisire de slăbiciune, în blocul 
până aci nezdruncinat al forțelor germane s-a ivit o fisură. Părerea care 
începuse să-şi facă deja drum în anumite cercuri germane, încă de astă- 
vară (cu toate formidabilele succese de pe frontul rusesc), cum că 
„Germania nu mai poate câştiga războiul, ci numai să nu-l piardă“ — 
a devenit acum un adevăr evident... O pace de înţelegere, o pace de 
compromis, e tot ce mai pot spera oamenii de la Berlin. Intrarea Japo- 
niei în război, şi mai ales succesele vor prelungi războiul cu ani de zile, 
căci niciodată Anglia şi America nu vor tolera pe japonezi în punctele 
de comandă ale Pacificului. Prestigiul albilor față de galbeni, domina- 
ţia Indiilor şi ocrotirea comerțului anglo-saxon impun Imperiului Bri- 
tanic şi Statelor Unite fie şi un război de zece ani şi mai mult, până la 
înfrângerea finală a japonezilor. Războiul devine astfel în prima linie 
un război de răbdare şi de nervi; putea-va rezista la o asemenea încer- 
care poporul german, date fiind restricţiile şi privațiunile la care e su- 
pus? Putea-va rezista întreaga Europă muritoare de foame, fără fră- 
mântări catastrofale, cu repercuţie directă asupra elementelor de luptă? 
Probleme grele ce se impun şi Germaniei şi nouă... 

Pentru moment, orizontul nostru rămâne mărginit de pericolul so- 
vietic. Rusia a fost înfrântă, desigur, dar nu zdrobită. Dea Dumnezeu 
să întregistrăm această zdrobire definitivă în cursul anului 1942. Forţa 
combativă a armatei germane e încă mare şi sarcina de a sfârşi cu Ru- 
sia Sovietică în campania viitoare nu e mai presus de puterile ei. Să pu- 
nem pe muscali cu botul pe pământ — şi pe urmă vom vedea... 


Anul 1942 începe printr-o zi însorită — să zicem că e semn bun. 
Soarele străluceşte pe cer, dar razele lui nu parvin să învingă gerul: azi- 
dimineaţă — 20°! De la Breasta mi se confirmă telefonic un strat de o 
palmă de zăpadă pe câmp, zăpadă căzută înainte să înceapă gerul. 
Bogdaproste! 


Comunicatul german de ieri ne-a anunțat debarcarea unor contin- 
gente sovietice la Feodosia şi la Kerci, în Crimeea! De câteva zile comu- 
nicatele semnalau scufundări de vase încărcate cu trupe, în strâmtoarea 
Kerci; se vede că n-au fost scufundate toate, şi că unele au puey să se 
strecoare până la punctele de debarcare... 

Această veste mi-a amărât ultima zi a anului încheiat. Din izvor ofi- 
cial aflu azi-dimineață amănunte. Trupele ruseşti debarcate nu sunt nu- 
meroase, dar cele germane, de pază, au fost şi mai puține — se zice că 
pe coasta de la Feodosia la Kerci n-ar fi fost decât un regiment... De- 
barcarea ruşilor ar fi având drept scop să descongestioneze Sevastopol- 
ul.printr-o diversiune în spatele lui... Oficialii noştri afirmă că s-au 
trimis forțe împotriva sovieticilor debarcaţi, fără a se prelua de la 
Sevastopol care trebuie să cadă peste 2-3 zile... Să dea Dumnezeu să 
fie aşa! 

Pe sectoarele din Centrul şi din Nordul frontului rusesc, situația 
nemților ar fi bună. Tot informatorul meu oficial (un ministru!) vor- 
beşte... Încă o dată: să dea Dumnezeu să fie aşa. 

Am trimis o telegramă Regelui şi alta Reginei Elena, cu urările 
mele. Şi fiindcă le-am trimis lor, am trimis una şi lui [lon] Antonescu 
— să mă pun bine cu stăpânirea, să nu mă împuște! 


Aflu că deja cu prilejul afacerii de spionaj englezesc de la „Româ- 
no-Americană“ (arestarea lui Grigorescu şi consorți) şi de la „Unirea“, 
s-au găsit în Guvern oameni care au cerut urmărirea şi arestarea lui 
[Iuliu] Maniu. Mareşalul Antonescu s-a opus însă. E probabil că va fi 
lăsat în afară şi în afacerea Dobrescu... 

A mai fost arestat Zăgănescu de la Târgovişte, amestecat şi el în 
afacerile societăților petrolifere anglo-americane. S-ar fi găsit la dânsul 
o sumă considerabilă de dolari... 


Vineri, 2 ianuarie. Dacă e adevărat că vorba multă e sărăcia omu- 
lui, apoi am dat ieri dovadă că tare suntem săraci, la Bucureşti ca şi la 
Berlin. 

La Bucureşti, pe lângă Manifestul şi Ordinul de Zi semnate de Ma- 
reşalul Antonescu şi citite pretutindeni, pe lângă Ordinul de Zi adresat Ar- 
matei de către Rege — am mai avut discursurile de la Palat unde au 
grăit pe rând Ică Antonescu, Nunţiul Cassulo şi de două ori Regele. 

La Berlin am avut un manifest şi un ordin de zi pe armată din partea 
lui Hitler, un manifest şi un ordin de zi din partea lui Göring şi numai 
un ordin de zi din partea marelui amiral Raeder. 

După un Te-Deum la Patriarhie la care au asistat Regele, Regina 
Elisabeta, Mareşalul Antonescu, tot Guvernul şi înalții demnitari ai 
Statului a avut loc tradiționala recepție la Palat, pentru primirea felici- 
tărilor. În sala cea mare a Palatului, în picioare pe estrada Tronului, au 
luat loc Regele şi Regina Mamă iar în faţa Tronului pe o podişcă spe- 
cială, Conducătorul Statului... Felicitările Guvernului au fost rostite de 
dl Ică care iar a dat drumul elocinţei sale de vicleim. De ce n-o fi vor- 
bind omul ăsta ca toată lumea, căci câteodată spune şi lucruri bune? 
Dar aşa cum le spune, nu e de ascultat. Auziţi: „răsărit de an“, „catape- 
teasma mândriei româneşti“, „ne-am doinit vaerul durerii şi buciumul 
noilor bătălii“ — şi câte altele. E să-i tragi palme! 

În numele atrofiatului Corp diplomatic ce ne-a rămas a vorbit Nun- 
tiul, monseniorul Cassulo. A vorbit bine şi frumos, cum ştiu să vor- 
bească prelaţii catolici. Şi lui Ică şi lui Cassulo le-a răspuns Regele 
prin cuvântări scurte, smerite dar pline de demnitate... 

Hitler „a emis“ de la Marele său Cartier (ascuns într-o pădure la sud 
de Königsberg) o Proclamaţie către toţi germanii şi un Ordin de Zi 
către Armată. Şi în aceste două documente tonul e mai mult defensiv 
decât ofensiv: Germania trebuie salvată şi va fi, căci nu o poate călca 
nimeni în picioare — dar nu mai e vorba de distrugerea anglo- 
saxonilor, cel mult de a ruşilor... 

Ordinul de zi adresat Aviației de către Göring e tot atât de natural ca 
ordinul de zi adresat de marele amiral Raeder Marinei. Ceea ce e mai ciu- 
dat e că Göring mai adresează şi poporului german un manifest. În ce cali- 
tate? Să se adeverească zvonul că retras la Marele Cartier, Hitler i-a cedat 
provizoriu „conducerea civilă“ a poporului şi îndrumarea opiniei publi- 

ce? Puțin probabil. Mai verosimil e că Hitler a dat cuvântul lui Göring ca 
să facă căldurosul apel pe care l-a şi făcut în favoarea unei necondiţio- 
nate supuneri la ordinele Fiihrerului — şi să îndemne pe fiecare la sacri- 
ficii cât de mari pentru îndeplinirea acestor ordine, spre binele Patriei... 

A adresat şi Mareșalul Pétain o inimoasă Proclamaţie poporului 
francez, proclamaţie din care reiese probabilitatea unei înţelegeri cu 
Reichul în vederea constituirii unei Europe noi... 

Ieri a fost ziua vorbelor — azi reintrăm în lumea faptelor, să dea 
Dumnezeu să ne fie prielnic. 


Presa germană continuă să comenteze primirea lui Eden la Londra, la 
înapoierea sa din Rusia — primire caracterizată prin fâlfâirea steagu- 
rilor roşii şi prin cântarea Internaționalei. Şi ziarele germane trag conclu- 
zia că Anglia şi-a vândut sufletul bolşevismului... Să o creadă mutul... 


Ministrul nostru de Interne, generalul de Divizie Popescu D[umitru] a 
fost înaintat general de Corp de Armată — în răsplata unor merite ignorate 
şi a unor servicii necunoscute... 

Alex. Neagu (fost secretar general la Finanţe sub Cancicov) a fost 
numit Administrator la Banca Naţională în locul lui G. Cesianu al cărui 
mandat a expirat. Cesianu a fost numit pe vremuri fiindcă era frate cu 
Dinu, omul Regelui Carol. Neagu e numit acum fiindcă e omul lui 
Ică... De altmintreli, se spune bine despre el — dar îmi pare cam tânăr 
pentru un post în care se cere multă experiență. În tot cazul e mai bun de- 
cât Cesianu. Se zice că noul numit va înlocui şi pe Oscar Kiriacescu, în pos- 
tul de viceguvernator. Se vorbeşte şi despre schimbarea lui Ottulescu, 
guvernatorul, fiziceşte prăbuşit şi devenit unealta lui Costin Stoicescu 
care a ajuns să conducă Banca. Să se fi terminat cu domnia lui? 


Cu toate că Gerstenberg pretinde că „Gestapo“-ul a părăsit Româ- 
nia, faptele dovedesc contrariul. Cazul Brown e tipic. Dl Brown e cetă- 
tean american şi conduce de 20 ani în România asociaţia Y.M.C.A. 
(Young Men Christian Association), e un om foarte cumsecade, acli- 
matizat la noi şi iubit de toți câți îl cunosc. După declararea războiului 
cu Statele Unite, Brown a obţinut un paşaport, pentru el şi soţie, cu vi- 
zele necesare şi a plecat spre Constantinopol. La granița dintre Bulga- 
ria şi Turcia, a fost are-stat de agenți germani şi adus înapoi în Româ- 
nia. A fost trecut peste granița noastră fără viză, şi odată adus la Bucu- 

reşti internat la Malmaison (închisoare preventivă militară). Guvernul 
a făcut o anchetă şi n-a putut afla cine de la noi s-a făcut culpabil de 
trecerea graniței fără viză şi de internarea la Malmaison fără ordin 
legal. Nu s-a putut ajunge la descoperirea culpabililor. „Lucrurile s-au 
săvârşit pe bază de ordine verbale de la armată la armată“... În fine, în 
ajunul Crăciunului nenorociţii de Brown au fost eliberați — iar dl 
Stelzer! a fost chemat la Ministerul de Externe unde i s-a cerut cu insis- 
tență ca domnul care mai reprezintă Gestapo-ul în România să fie de 
urgenţă retrimis în Germania... 

Mi se citează şi alte neajunsuri al acestui „condominium“ al arma- 
telor române şi germane. Pachetele Crucii Roşii trimise pe frontul nos- 
tru n-au ajuns nici unul la destinaţie: au fost regulat interceptate de tru- 
pele germane. În Transnistria, ordinele ce se dau de comandanții noştri 
sunt anihilate prin ordine contrarii date de comandanții germani — în da- 
una administraţiei locale şi a funcţionării transporturilor. Sate româneşti 
sunt evacuate cu forța de trupe germane, pentru instalarea coloniilor nem- 
teşti găsite dincolo de Bug şi aduse în Transnistria — fără nici o preo- 
cupare de soarta bieților valahi, lăsaţi pe drumuri... 

Să le suferim toate, numai să ne scape de bolşevici... 


Sâmbătă, 3 ianuarie. Azi-dimineaţă — Dombrovski mi-a dat iar o 
informaţie prețioasă; prin ea se explică toată situaţia de pe frontul ru- 
sesc. Dombrovski a petrecut revelionul la P. Durma şi acolo era şi colo- 
nelul T. Orezeanu, directorul general al Căilor Ferate care a povestit despre 
recenta lui vizită la Cartierul General al lui Hitler şi între altele că fri- 
gul era îngrozitor, deşi nu era încă frigul de pe front. Pe front, în regiu- 
nea Moscovei, termometrul s-ar fi coborât până la -45*! Nemţii au ară- 
tat lui Orezeanu telegrame de la Smolensk care vesteau că toate maşi- 
nile erau înghețate şi că aproape 100 000 vagoane erau blocate prin gările 
dintre Smolensk, Viazma şi Tula. „Şi ce faceți?“ a întrebat Orezeanu. „Ce 
să facem?“ — au răspuns nemţii — „dacă nu putem ajunge cu proviziile 
până la front, vom aduce frontul până la provizii... “ 

Aşa se explică „corectările“ frontului, retragerile forţelor germane 
şi reocuparea diferitelor localităţi, semnalate de Radio Londra, de că- 
tre ruşi. 

Pe de altă parte generalul Pantazi şi It. colonelul Marcel Olteanu s-au 
înapoiat de pe front, fără să fi putut ateriza cu avionul lor pe coasta Mării 


l Consilier al Legaţiei germane. 

de Azov, conform planului lor, atât de mare era zăpada... Sublocote- 
nenţii Tell — Duca şi Paul Zănescu cărora li se dăduse câte o permisie n- 
au putut nici ei părăsi Melitopol, toate comunicațiile fiind tăiate de 
nămeţi... 

Nemţii n-au avut noroc cu vremea în războiul lor cu ruşii. Toată vara 
şi toată toamna a plouat, acum zăpadă şi ger de crapă pietrele. Patru luni 
de zile tractoarele lor s-au potmolit — acum le îngheață motoarele... S-ar 
zice că Dumnezeu s-a pus de partea bolşevicilor... 

În asemenea condiţii să nu ne mirăm că s-au retras şi de la Kaluga (nod 
de căi ferate între Viasma şi Tula) pe care emisiunile din Anglia o dau 
ca „recucerită“ (!!) de ruşi... 

Întrebarea se pune, cât va mai ține porcăria asta de frig? 


Generalul Gherghe, prefectul Poliţiei, care va fi în curând înaintat 
şi va primi un comandament, a fost însărcinat să propună succesiunea 
sa la Poliţie, generalului Dombrovski, aceluiaşi general Dombrovski 
pe care Antonescu l-a dat afară din armată în septembrie 1940, cu alți 
10 generali, ca incapabil şi nedemn să mai figureze în cadrele armatei 
— aceluiaşi general Dombrovski tratat de „pungaş“ şi a cărui gestiune 
la Primărie a fost supusă la zece anchete (fără a se găsi de altmintreli 
nici o vină inculpatului...)!! Straşnică logică! Dombrovski a avut de- 
mnitatea să refuze net... Bravo lui! 


. După o ştire D.N.B. confirmată pare-se de New York, japonezii au 
ocupat Manila. N-o să mai avem sfoară pentru secerătorile noastre! 


Proclamaţia lui Pétain, de Anul Nou, a produs la Berlin o explozie 
de venin şi astfel aflăm că propuneri concrete au fost făcute Franţei de 
către Germania şi că Franţa le-a refuzat — fapt pe care l-am bănuit, dar 
nu ne-a fost confirmat niciodată... Acum ziarele germane afirmă că alte 
propuneri nu se vor mai face, şi regretă că Guvernul de la Vichy a cre- 
zut Germania slabă şi „nevoită“ să se supună exigențelor franțuzeşti... 
În concluzie, presa germană declară că numai partea privitoare la poli- 
tica internă din Manifestul Mareşalului Pétain are importanță şi o co- 
mentează cu bunăvoință, de altfel... 

Radiodifuziunea franceză a luat poziţie împotriva unora din afir- 
maţiile lui Churchill în America. Posturile franceze spun că, dacă An- 
glia a vrut în 1939 pacea, a împins în tot cazul Franţa în război — că 

acuzaţia de lipsă de rezistență aruncată armatei franceze e cel puţin 
ciudată pe buzele unui englez, când se ştie că defecţiunea trupe-lor 
britanice în Belgia a provocat catastrofa — în fine în calificarea de 
„Guvern vândut“ aplicată Guvernului din Vichy, înseamnă că acel. Gu- 
vern n-a vrut „să se lase cumpărat de cel din Londra“... 


Secolul al XVIII-lea a cunoscut „la guerre en dentelles“ — secolul 
Să | 


nostru asistă la războiul „i coups d'onde“! 


Procesul împotriva lui Daladier, Blum, Gamelin etc. ce trebuie să se 
deschidă la 15 ianuarie, va fi probabil amânat, căci dl Lagarde, pre- 
şedintele Curţii Supreme din Rions şi-a dat demisia. În locul său a fost 
numit dl Caous, procuror la Curtea de Casaţie — şi dl Caous are ne- 
voie să se inițieze şi să studieze dosarele... 


Ora 15. Cernescul a venit la amiază să mă informeze despre 
aprobarea permisului de circulație al automobilului meu, în cadrul 
noilor dispoziţii legale. Acest permis l-a obţinut prin generalul 
Mazarini, cu care e în termeni buni. Dar pe lângă vestea aprobării 
permisului, mi-a mai adus de la Statul Major şi alte veşti, care m-au 
tulburat adânc... | l 

„Merge prost în Crimeea“ — au fost primele sale cuvinte — „şi e 
vorba să se evacueze întreaga peninsulă...“. Eram tâmpit! Alaltăieri îmi 
spunea Buşilă că, căderea Sevastopolului era iminentă, şi azi e vorba 
să se evacueze Crimeea!... 

Cernescu mi-a golit apoi sacul, pe care-l umpluse în birourile Sta- 
tului Major. Ruşii debarcă întruna şi ameninţă să taie forțele de la Se- 
vastopol. Simferopolul a fost ocupat de ei... Comanda-mentul german 
deliberează dacă trebuie sau nu să evacueze peninsula — hotărârea se va 
lua chiar azi, dacă nu e deja luată... Soldaţii noştri, ca şi cei germani nu 
vor să se mai bată, sunt morţi de frig... 

Ascultam şi parcă mi se părea că mi se îngheaţă şi mie sângele... 

„Da, continua Cernescu, se întâmplă lucruri bizare şi încă nu prea 
bine lămurite... La Balta, în Transnistria, soldați germani au descărcat 92 
de camioane automobile române şi au plecat cu ele...“ 

Simţeam cum se moaie pământul sub mine... Să fie adevărat? Şi m- 
am gândit la tonul plin de grijă, la tristeţea ce se degaja dintre rândurile ma- 

nifestelor şi ordinelor de zi de alaltăieri... M-am gândit la mobilizarea 
generală declarată de toți militarii iminentă, m-am gândit la chemările 
masive care au şi început — şi apoi, nu m-am mai gândit la nimic! 

La orele 15 am ascultat Comunicatul german: pe frontul de Est, la 
nord şi la Sud lupte locale — pe sectorul Central, bombardarea Mos- 
covei! S-ar putea oare ascunde evacuarea Crimeei, s-ar putea oare as- 
cunde defecţiunea trupei în fața frigului? 

Toate sunt posibile... 

Numai de n-ar fi începutul dezastrului. O armată, când dă înapoi, nu 
o mai opreşte nimeni! Suntem în mâna Domnului... 


Duminică, 4 ianuarie. Aseară am luat masa la Nicu Greceanu cu 
generalul Stoenescu, ministrul de Finanţe. L-am tras la o parte şi l-am 
rugat să-mi spună ce ştia despre cele de pe front. Mi-a spus că citise te- 
legramele oficiale, cu o oră mai-nainte — ultimele telegrame — şi că ni- 
mic nu rezulta din ele în sensul unei descurajări sau defecţiuni pe front, 
din capăt în capăt; că nimic nu confirma ocuparea Simferopolului de că- 
tre ruşi, ocupare despre care nu văzuse nimic nici în telegramele din 
zilele trecute, nici nu aflase ceva de la colegi sau de la Statul Major... 

Atât ştia, că ruşii debarcaseră şi la Feodosia şi la Kerci şi că sur- 
prinseseră pe nemți în cantonamente unde se retrăseseră din cauza fri- 
gului excesiv. Stoenescu nu era deloc alarmat de situaţia frontului; toa- 
te mişcările forţelor germane erau impuse numai de catastrofalul ger, 
pentru o mai uşoară aprovizionare a unităților, şi ruşii se lăudau cu su- 
ccese nejustificate căci nu făceau decât să ocupe poziţii abandonate de 
nemți... În Crimeea, situația e plicticoasă, dar Stoenescu nu se îndoia că 
ea va fi „regulată“, dacă n-o fi şi fost deja... Vorbea omul cu atâta sin- 
ceritate încât nu pot admite că voia să-mi ascundă adevărul; rămâne de 
ştiut dacă vorbea întrânsul mai mult generalul sau finanțistul... 

Pe de altă parte, generalul Trincu, comandantul Diviziei din Galaţi, 
care era şi el la masă, pretindea a şti că Brigada a 5-a de Cavalerie (a 
noastră) ar fi fost încercuită de trupele sovietice debarcate la Feodosia 
şi la Kerci... E drept că informaţiile lui Stoenescu nu excludeau o ase- 
menea posibilitate... 

Recitesc Comunicatul german de ieri: lupte locale pe un frig exce- 
siv... Frigul! Ne omoară frigul! Aşa ceva nu s-a mai pomenit de 25 de 
ani. O spun Observatoarele meteorologice. La Atena au fost — 5° şi a 
nins! A nins şi la Smirna! În Epir, temperatura a scăzut până la — 16°. 
În Turcia, — 25°. La Istanbul au murit oamenii de frig. La Sofia au în- 

ghetțat 35 de precupeti, în carele lor, în drum — noaptea — spre târg! 
Ce să mai zicem despre cele — 45° de la Moscova şi despre soldații ger- 
mani morți îngheţați (Radio Londra vorbeşte de 20 000!!) pe care so- 
vieticii i-au plimbat cu camionul prin oraş, în picioare, legaţi în snopi 
siniştrii... 

Nu se poate ca acest frig infernal să mai dureze mult, am impresia că 
deja bate în retragere: azi-dimineaţă nu mai erau decât — 7° (aseară — 6°). 

M-am tâmpit şi eu de frig şi nu mai ştiu ce să cred... 


Ziarele de azi-dimineaţă publică Comunicatul german de ieri, fără 
nici un comentariu. Bineînţeles, nimic despre Crimeea... 

În schimb, ştiri cu vadra mare din Pacific, parcă numai japonezii ar 
fi pe lume. Succesele j japoneze merg înainte. Ocuparea Manilei şi a ba- 
zei navale Cavite, din fața capitalei Filipinelor constituie o dublă lovi- 
tură pentru americani, căci ei au pierdut în același timp şi cea mai bună 
şi mai înaintată bază navală din Pacific — şi prestigiul lor. Ca Stat pro- 
tector'al Filipinelor, n-au fost într-adevăr în stare să dea acestora un 
ajutor eficace şi să le trimită, dacă nu o flotă cel puţin avioanele 
necesare.. 

În ce priveşte Singapore-ul, „chestia“ va mai dura. Japonezii sunt 
încă la 230 kilometri de oraş şi forțele japoneze înaintează cam cu 
15-20 kilometri pe zi. Nu vor ajunge în față de Singapore decât peste 
vreo 15 zile — abia atunci va începe atacul... 


La Washington s-a semnat de către Statele care au declarat război Ger- 
maniei, Italiei sau Japoniei, un act împotriva Statelor aderente la Pactul 
Tripartit. Prin acest act, zisele State, 26 la număr se obligă printr-un 
articol să coopereze la luptă comună cu toate mijloacele lor — iar printr- 
un al doilea articol (sunt două în tot) să nu încheie separat nici armis- 
tițiu, nici pace. Printre cele 26 State semna-tare se află Iugoslavia, Gre- 
cia, Polonia, Luxemburgul — şi mă întreb cine se va fi angajat pentru 
ele, şi de ce nu figurează şi Ceho-Slovacia? 

După emisiunile de Radio, întreaga presă franceză se ridică împo- 
triva discursului lui Churchill prin care acesta a acuzat Franța de de- 
fecţiune în 1940, şi de trădare după capitulare... 


La Berlin s-a făcut o colectă de efecte de lână şi de blănuri pentru 
front. Rezultatele au fost fantastice, până şi în cartierele cele mai săra- 

ce s-a dat din larg. S-au adunat sute de mii de bucăţi... În poporul ger- 
man vlaga nu s-a stins... 


O misiune germană compusă din doi coloneli şi un maior a ateri- 
zat ieri la aeroportul Băneasa. Vine din partea Fiihrerului să remită un 
dar Mareşalului Antonescu. „Les petits cadeaux entre tiennent 
Pamiti€“... 


Generalul Speidel venit acum un an printre noi ca şef al Misiunii aero- 
nautice germane şi actualmente şeful întregii Misiuni germane, a fost 
înaintat „General der Flieger“ (analogul gradelor general der Infan- 
terie, general der Kavallerie, general der Artillerie), grad ce corespun- 
de la noi cu cel de general de Corp de Armată. Felicitări... 


Se dă ca sigură următoarea mişcare: generalul D. Popescu (înaintat 
la 1 ianuarie general de Corp de Armată) va trece de la Ministerul de In- 
terne la Ministerul Apărării Naţionale (actualmente deţinut cu numele 
de Mareşalul Antonescu) iar în locul lui la Interne va fi numit genera- 
lul Piki Vasiliu, actualmente comandantul Jandarmeriei. Generalul Jack 
Popescu subsecretar la Interne, va trece „Comandant al Teritoriului“, un 
fel de inspector al Corpurilor de Armată teritoriale — şi în lo-cul lui la 
Interne va fi numit subsecretar generalul Gherghe Radu, actualul prefect 
de Poliţie... Rămâne de găsit un prefect de Poliţie, dat fiind că Dom- 
brovski a refuzat locul!! 


În aşteptarea organizării „definitive“ a tineretului (pentru împiedi- 
carea tinerilor de a fi atraşi de curenul legionar), s-a constituit o organizație 
specială „Munca Tineretului Român“, specială şi provizorie — şi s-a pus 
sub îndrumarea generalului adjutant Pălăngeanu, un specialist al Spor- 
turilor... Poate că o fi bun şi la Muncă... 


Luni, 5 ianuarie. Gerul, care o mai lăsase, iar s-a întețit... Azi sunt — 
10°. 

Comunicatele germane continuă să fie sibiline. Lupte locale, atacuri 
respinse, bombardamente aeriene fără multe precizări, iată ghiveciul şti- 
rilor ce ni se dau. Din el poate scoate cine vrea, ce vrea... 

Comunicatul de ieri, în ce priveşte sectorul care ne interesează sună: 

„Pe sectorul de sud al frontului de Est inamicul a continuat atacurile 

sale. Aceste atacuri au fost în parte respinse prin lupte violente. Câteva 
străpungeri locale au fost închise la loc...“ 

În ce priveşte acţiunea aeriană comunicatul vorbeşte despre atacuri 
reuşite asupra aeroportului de la Feodosia... 

Din acest comunicat ar părea că suntem încă în Crimeea, că n-am eva- 
cuat-o. Dar de multe ori în comunicate se dau știri învechite, cu 2—3 zile... 

Radio Londra ar fi anunţat ocuparea Novgorod-ului, la nord de la- 
cul Ilmen. Acelaşi post afirmă că comunicațiile între Moscova şi Le- 
ningrad au fost restabilite... 

Cu toate aceste ştiri proaste, oficialii şi militarii noştri nu par prea 
îngrijoraţi. Aceştia din urmă pretind că retragerile nemților ar fi fără im- 
portanță strategică... Îmi aduc totuşi aminte de importanța care s-a dat astă- 
toamnă cuceririi locurilor abandonate acum... 

În fine! Cum o vrea Dumnezeu! 


Noi nu ştim ce se petrece în ţară la noi, cum am şti ce se întâmplă 
peste graniță? Iată, spre pildă, că se pregăteşte iar o mare trecere 
de nemți spre sud, şi nimeni din noi nu ştie dacă vor să treacă prin 
Turcia şi în acest caz, în bună înțelegere — sau să se războiască cu ea. 
Sau vor poate numai să apere litoralul Mării Negre de o eventuală 
debarcare rusească? Tot ce ştim — şi încă — e că de la 12 ianuarie se 
vor sista iarăşi pentru câtva timp toate trenurile de persoane, şi că 
Poliţia cutreieră casele din Bucureşti pentru încartiruire de ofițeri 
nemți... 


În Bulgaria şi în Turcia europeană, zăpadă mare, cu comunicaţii în- 
trerupte... De acolo ne-o veni frigul cumplit ce ne dă gata? 

În localitatea Bardia cucerită de trupele britanice, au căzut aproape 
7 000 prizonieri italieni şi peste 6 000 de prizonieri germani. Bardia a 
fost complect distrusă prin bombardamente navale, din largul mării. O 
afirmă comunicatele engleze. 

D.N.B. ne informează că în cursul lunii decembrie au fost scufun- 
date 257 000 tone britanice; pe frontul rusesc au fost doborâte între 27 
decembrie şi 2 ianuarie — 98 avioane sovietice. Germanii au pierdut 12 
pe acelaşi front. 


Ziarele axiste sunt exasperate de comentariile simpatizante engleze 
cu privire la Soviete şi la rezistența lor. Fraza: „Anglia are mult de în- 

ee 


văţat de la Rusia Sovietică“ stârneşte furtuni în presa germană şi filo- 
germană, deşi e vădit că ea nu se referea la doctrinele comuniste ci la 
rezistenţa militară... Tot astfel se comentează cu violenţă ultima decla- 
raţie a lui Eden: „Deosebirile de vederi între Anglia şi Rusia Sovietică 
nu sunt aşa de mari: forma de guvernământ nu joacă nici un rol...“ O 
prostie, spusă şi de dl Anthony Eden, rămâne tot o prostie. 


Churchill s-a pronunţat: Palestina să rămână numai ovreilor — ara- 
bii au destul loc aiurea! Numai să vrea arabii! 


Cadoul, pe care Hitler l-a trimis lui Antonescu, constă într-un prea 
frumos şi confortabil automobil Mercedes-Benz, de 240 HP putere, 
motor cu 8 cilindri. Probabil că acest automobil „special“ este blindat, 
căci cântăreşte 4 300 kilograme... ; cu toate că e blindat, poate alerga 
cu o viteză de 160 km pe oră! În instan- taneul fotografic reprezentând 
pe Antonescu examinându-şi no-ua maşină, instantaneu reprodus în 
Universul, Mareşalul nu pare vesel deloc şi are aerul să spună: „Asta- 
mi lipsea mie!“ 


Marina Ştirbei, a doua fiică a defunctului George Ştirbei (frate cu 
Barbu) s-a logodit cu fiul mai mare al lui Brâncoveanu din căsătoria sa 
cu Coleta Cesianul. Marina are 29 de ani, iar Costi Brâncoveanu 21. 
Băiatul nu vrea deloc să se însoare, dar a fost silit de neamuri. Marina, 
snoabă pe cât e de sportivă, vrea să ră-mână prenfeasă... Căsătoria a 
fost făcută de Marta Bibescu (Brâncovenii stau la Mogoşoaia, în de- 
pendinte), care, drept misiţie, a cerut şi obținut să i se cumpere moşioara 
Baloteşti, pe un preţ bun. Va plăti Marina Ştirbei, foarte bogată, căci 
Brâncoveanul n-are franc... 


În oraş circulă zvonul că dl Ică ar fi bolnav de pneumonie. Şi toţi 
bucureştenii se bucură... Bucureştenii sunt proşti, căci aşa cum e, dl Ică 
e indispensabil regimului, şi regimul ne e indispensabil nouă, în clipa 
de faţă. Cu toată nenorocita lui sonoritate, Ică e un muncitor, şi face ce 
poate. N-ar fi uşor de înlocuit... 


1 Dintr-o căsătorie precedentă cu d-na Antoniades din Alexandria (Egipt), Brânco- 
veanu mai are un fiu, pe Matei — imens de bogat (moştenirea mamei sale). 

Marţi, 6 ianuarie, Boboteaza. Boboteaza ne-a tratat cu blândeţe: 
azi-dimineaţă la ora 7 termometrul n-a însemnat decât — 2°. M-am bu- 
curat pentru bieţii soldaţi scoşi la paradă şi imobilizați, ceasuri întregi. 
Să fi scăpat de frig? „Gerul Bobotezei“ este însă în legătură cu datinile 
vechi, cu stilul vechi, aşa încât mai suntem ameninţaţi 13 zile... 


Locotenent colonelul Marcel Olteanu, fiul rudei mele şi priete- 
nului meu din copilărie, generalul Marcel Olteanu, a venit să mă vadă 
şi mi-a prins întrucâtva inima la loc. Lt. colonel Olteanu e şeful de ca- 
binet şi intimul generalului Pantazi, şi în această calitate trebuie să fie 
bine informat, şi nu pot să pun nici un moment la îndoială buna lui cre- 
dință. Înaltul nostru Comandament nu e câtuşi de puţin alarmat de si- 
tuaţia de pe frontul de est. Infernala iarnă, cu nemaipomeniţi nămeți şi 
ger până la — 35° pe sectoarele Centru şi Nord ale frontului — viscolele 
şi zăpezile de pe sectorul Sud (unde gerul n-a fost aşa mare) au împie- 
dicat aprovizionarea şi deplasările de trupe şi de muniții şi au silit Co- 
mandamentul german să transforme războiul în Rusia, pentru lunile de 
iarnă, dintr-un război de manevră într-un război de poziţie. Pentru sta- 
bilirea unei bune linii strategice, Comandamentul german a fost silit să 
rectifice frontul, să apropie trupele de centrele de aprovizionare şi să le 
retragă în multe locuri ca să îndrepte şi să scurteze linia de rezistență. 
Nicăieri, în sectoarele din Centru şi din Nord, forţele germane n-au ce- 
dat atacurilor ruseşti; trupele sovietice n-au ocupat decât poziţiile şi lo- 
calitățile abandonate de nemți. Statul nostru Major n-are cunoştinţă 
nici de ocuparea Novgorod-ului, nici de „eliberarea Leningradului“. 
Desigur că abandonarea unor poziţii cu greu cucerite e dureroasă, dar 
nu era altceva de făcut, față de imposibilitatea transporturilor şi a miş- 
cărilor unităților blindate şi motorizate. Toate aceste poziţii vor fi însă 
repede recucerite în primăvară; moralul trupelor germane e excelent, 
pe tot frontul şi măsurile cele mai metodice au fost luate pentru ca sol- 
daţii să îndure un minimum de suferințe din cauza frigului şi greută- 
ților de aprovizionare. Pentru campania din primăvară, 39 de divizii 
blindate noi sunt gata — material nou şi perfecționat, oameni noi per- 
fect instruiți. Germania a început războiul în iunie trecut (contra Ru- 
siei) cu 40 divizii blindate; dintre acestea s-au pierdut, prin distrugere 
şi uzură, circa o treime. Dacă la acest material vechi se adaugă cel nou, 
constatăm că Germania va reîncepe războiul în 1942 cu circa 65 de di- 
vizii blindate în loc de 40 câte a avut în 1941, şi cu o armată com- 
plectată şi încadrată după toate regulile artei. Potenţialul de producţie 
al armamentului german a sporit enorm, căci pe lângă fabricile din Ger- 

mania au fost puse în mișcare cu maximum de randament uzinele din 
Cehoslovacia, Belgia şi Franţa fără a mai vorbi de cele italiene, care 
lucrează şi ele pe capete. În faţa acestei producţii uriaşe, producția ru- 
sească a scăzut cel puţin cu jumătate, admițând că centrele industriale 
din Siberia şi Urali pot lucra în plin, ceea ce e dubios față de lipsa de 
materii prime şi de lucrători calificaţi în uzinele sovietice rămase în 
picioare... 

Dacă în sectoarele din Centru şi Nord, atacurile ruseşti n-au fost de- 
cât năvăliri în poziţiile abandonate de nemți (cum pretind germanii şi... 
Olteanu) — în sectorul de Sud, au fost atacuri serioase sovietice, care 
au constrâns pe nemti, în neputinţa lor de a mai aduce întăriri, la retra- 
gere. A fost întâi atacul năvalnic asupra regiunii nord-Rostov, unde 30 
de divizii (în cea mai mare parte cavalerie siberiană) s-au aruncat asu- 
pra porțiunii frontului apărat de italieni... Italienii au dat înapoi în de- 
zordine, au descoperit flancul stâng al germanilor şi i-a obligat să se 
retragă din Rostov. Dar şi aci lucrurile s-au aranjat şi retragerea nem- 
tilor n-a trecut de 30 kilometri, linia frontului stabilizându-se la est de 
Taganrog, unde e şi astăzi... 

În Crimeea, nu frigul şi zăpada au obligat pe nemți să se retragă de 
la Kerci, ci lipsa de trupe şi neputinţă de a trimite altele din cauza ză- 
pezilor. În Crimeea şi de-a lungul Mării de Azov frigul n-a fost mare, 
a fost într-una mai cald ca în România şi ca la Odessa, dar a nins atât 
de tare, încât nici un transport n-a mai fost posibil decât cu săniile, şi 
sănii, nemţii n-au avut destule decât pentru aprovizionarea trupelor la 
faţa locului, iar nu ca să mai transporte şi trupe. Pe tot litoralul 
Azov-Marea Neagră, până la Feodosia, pe o distanţă de peste 300 kilo- 
metri, germanii au avut o singură divizie!! Debarcările la Kerci şi Feo- 
dosia au fost făcute prin surprindere, pe o ceaţă care a durat mai multe 
zile, şi care n-a permis aviaţiei să facă zboruri de recunoaştere... 

Debarcarea a avut de scop să degajeze Sevastopolul; dar nemții n- 
au luat nici un regiment de la Sevastopol (unde comandă asediul gene- 
ralul Hansen, fost şef de Misiune la noi), au continuat asediul şi au pre- 
ferat să abandoneze Kerci-ul şi să apere restul Crimeei pe un front 
strâmt, la gâtul peninsulei Kerci, mai sus de Feodosia... Nu este adevă- 
rat că Simferopolul a fost luat de ruşi; acum nemții atacă violent şi cu 
succes Feodosia prin bombardament aerian (confirmat de Comunicatul 
de ieri). La Sevastopol, asediul continuă şi nu e exclus ca cetatea să ca- 
dă azi sau mâine... 

Despre o evacuare a Crimeei nu s-a hotărât nimic; dar chiar dacă s- 
ar hotărî aşa ceva pentru scurtarea frontului de la gura Niprului, prin 
Perecop, la Mariupol — lucrul n-ar însemna nici o slăbire a situaţiei 

forţelor germane — pretinde Olteanu. Desigur, din punct de vedere 
strategic, dar din punct de vedere moral! Olteanu pretinde că, dacă s-ar 
evacua Crimeea, ea ar fi recucerită în doi timpi, la primăvară... Să aibă 
dreptate, sau simplu optimism? 

Expunerea lui Olteanu m-a mai însuflețit şi am mai uitat de ştirile 
alarmante răspândite de posturile de Radio britanice şi de cercurile 
noastre ovreieşti şi anglofile. 

Pantazi şi Olteanu au găsit moralul trupelor noastre pe front ex- 
celent, şi Comandamentul German încântat de soldaţii noştri! De- aia 
ne mai cer... Şi ai noştri, şi nemţii, bine echipați şi călduros îmbrăcați... 

Despre trecerea trupelor germane spre sud, Olteanu nu cunoştea — 
sau n-a vrut să mărturisească că cunoştea — intenţiile exacte ale nem- 
ților. Cert e că trupele merg spre granița turcească şi probabil e, că la 
timpul oportun, se va pune un ultimatum Turciei: sau lasă trupele ger- 
mane să treacă, amical, sau trupele vor răzbi prin Turcia, însă neami- 
cal. Când şi cum, nu se ştie. Din informaţiile Statului nostru Major aşa 
rezultă, că turcii așteaptă acest ultimatum, ca să se supună forțelor ma- 
jore şi să aibă un pretext acceptabil pentru călcarea trata-tului lor cu 
Anglia... Aşa au făcut şi bulgarii, care nu s-au supus primă-vara trecută 
decât unui ultimatum, după ce trupele germane fuseseră masate în 
România. 

Numai că turcii nu sunt bulgari! 

Olteanu mi-a mai destăinuit o ştire foarte importantă: după infor- 
maţiile lor, Guvernul de la Vichy a consimţit să lase forţele ger-mane 
să treacă prin Franţa neocupată, în Spania... Din Spania, aceste forţe 
vor trece în Marocul spaniol, şi de aci mai departe, creându-şi o bază 
de ravitaliere în Africa... 

În ce priveşte benzina, Olteanu pretinde că problema nu se pune 
pentru germani, care au pornit la război cu stocuri pentru doi ani, sto- 
curi pe care nu le-au atacat încă! O fi? 

L-am întrebat şi despre preluarea Comandamentului de către Hitler: zâ- 
zanie între Brauchitsch şi Keitel — a fost răspunsul pe care l-am primit.. 

În fine, după Olteanu, toate sunt bune şi merg bine! Să dea 
Dumnezeu să fie aşa! 


Mişcarea ministerială proiectată pare să fi ratat, pentru moment cel pu- 
tin. Generalul D. Popescu a rămas ministru de Interne şi Antonescu, cu 
numele, la Apărarea Naţională. Numirea lui Popescu la Apărarea Na- 
țională, ar fi diminuat mult situaţia lui Pantazi şi cum Pantazi e foarte 
bine cu Antonescu, se vede că acesta n-a vrut să-l umilească... 

A fost numit Piki Vasiliu subsecretar, în locul lui Jack Popescu che- 
mat la comandament. Tot la Interne a mai fost numit şi tot subsecretar 
dl Petre Strihan (?), conferenţiar universitar. Cu greu am putut să aflu 
că acest domn a fost pe vremuri şeful tineretului bucureştean (!!!) în 
partidul lui Gheorghe Brătianu. O cunoştinţă veche a lui Ică Anto- 
nescu, probabil... 

Generalul Vasiliu numit subsecretar, va păstra totuşi şi comanda 
Jandarmeriei, pe care a deținut-o până acum. 


Ziarele publică o dare de seamă a activităţii aviației noastre în tim- 
pul războiului. Pentru un debut şi pentru numărul restrâns al avioanelor 
noastre, rezultatele au fost prea frumoase: în 4 luni de zile am doborât 
sau distrus pe pământ 762 avioane inamice! Putem fi mândri... 


Corpul diplomatic din Bucureşti a trimis Mareşalului Antonescu un 
cec de 250 000 lei pentru „Ajutorul de Iarnă“, însoţit de o frumoasă 
scrisoare a decanului, Nunţiul Cassulo. Antonescu a răspuns frumos, şi 
el. Ziarele publică cele două scrisori. ; 


S-a creat un stil antonescian. Întortochieri de fraze, şi abuz de ex- 
presii arhaice, perimate şi răsunătoare. Până şi generalul Sichitiu tele- 
grafiază Regelui Mihai: „În prag de An Nou“ — în loc de: „în pragul 
Anului Nou“, cum s-a scris până acum... 

Stil Ică! 


Colecta făcută în Germania pentru strângerea de efecte calde desti- 
nate soldaților de pe frontul rusesc a dat rezultate fantastice: s-au strâns 
32 144 201 de efecte, din care 5 026 383 perechi ciorapi de lână, 2 219 
171 mănuşi şi 1 511 079 haine îmblănite! 


Ştire de necrezut: se telegrafiază din Ciung-King că mareşalul 
Ciang-Kai-Shek ar fi fost numit comandant suprem al tuturor forțe- 
lor „aliate“ în Extremul Orient! Atât ar mai lipsi englezilor, să se pu- 
nă sub ordinele chinezilor, după ce s-au făcut propagandiştii bolşe- 
vicilor! l 

Japonezii au atacat din nou prin surprindere insulele Hawai şi au 
pricinuit mari pagube — de astă dată stabilimentelor militare, căci vase 
nu mai erau... 


Presa berlineză ironizează Convenţia de la Washington prin care 
Regi şi Şefi de Stat fugari au întărit armatele anglo-saxone. În ce pri- 
veşte ultimul discurs al lui Eden, aceeaşi presă caută să demonstre-ze 
că prin glasul ministrului său, Guvernul englez a încredinţat Sovietelor 
organizarea viitoarei Europe... O sperietoare germană ca să silească 
toate popoarele Europei să se strângă în jurul Reichului. Cam de oaie... 


Mi se confirmă arestarea lui Aurel Dobrescu. Afacerea ia extindere 
mare, căci s-au dovedit legăturile între demersurile acestuia şi acti- 
vitatea petroliştilor de la „Unirea“ şi „Româno-Ame-ricană“, arestaţi 
astă-vară. Printre aceştia: Grigorescu, Popovici etc. Mircea Zăgănescu 
n-a fost arestat, căci nu s-a mai înapoiat de la Constantino-pol. La ne- 
vasta lui, au fost găsiți 10 milioane lei. După câte mi se spune e mai 
mult vorba de o organizaţie de propagandă engleză, decât de spionaj. 
Aşa se explică şi raporturile lui Dobrescu cu întreaga bandă şi sunt fire 
care duc până la [Iuliu] Maniu. Printre complotişti e şi Sanda Eremia 
(fiica Cocuţei Eremia, născută Mendel, decedată astă-toamnă), care lu- 
crează la Constantinopol, bine retribuită de „Intelligence-Service“. În 
onorabila tovărăşie s-au mai găsit şi d-ra Carmen Colibăşanu, secretara 
şi amanta ministrului spaniol Prat şi d-na Ghinea, soţia fostului minis- 
tru legionar la Madrid. D-na Ghinea e rudă cu Zăgăneştii... D-ra Coli- 
băşanu a fost arestată, apoi pusă în libertate, şi acum e sub suprave- 
gherea Poliţiei, care o pândeşte. Scrisoarea lui Aurel Dobrescu a fost 
găsită în valiza lui Zăgănescu care i-a fost furată pe drumul spre Stam- 
bul... Mare încurcătură! Şi scandal! 


Miercuri, 7 ianuarie. De ziua mea — căci botezat în biserică sunt Ion 
— am petrecut o noapte albă... Dureri nebune în picior — s-a răzbunat 
abuzul de tot felul de bunătăţi în cursul Sărbătorilor... 


În cercurile noastre politice vâlvă şi emoție în jurul vizitei lui Ri- 
bbentrop la Budapesta. Ce o fi mergând să mai pue la cale şmecherul 
cu vrăjmaşii noştri seculari? Trădare? 

În realitate, planul unei călătorii a lui Ribbentrop la Budapesta, 
Bucureşti şi Sofia a fost făcut, după cum am notat-o în aceste însemnări, 
încă din decembrie. Vom vedea dacă acum călătoria lui se va mărgini 
la Budapesta, sau dacă va fi prelungită până la Sofia. Pretextul mărtu- 
risit: înapoierea vizitelor oficiale făcute de cei mai înalți demnitari un- 
guri la Berlin — ar cere şi vizite la Bucureşti şi Sofia, căci şi de la noi 
şi din Sofia s-au făcut nenumărate vizite oficiale la Berlin... Vom vedea. 
Important nu e ce poate face sau nu face Ribbentrop la Budapesta. Im- 
portant este ce au hotărât conducătorii Reichului la Berlin cu privire la re- 
vendicările noastre şi mai ales posibilitatea Reichului de a-şi impune 
soluţiile la pace — fie că aceste soluţii ne-ar fi favorabile sau nu. 

Ungurii vor primi pe Ribbentrop ca pe un suveran: ziarele lor sunt 
pline de portretele secăturii şi de biografiile lui. S-o fi făcut şi reclamă 
pentru şampania Mumm? 


Ieri s-a celebrat Boboteaza cu mare alai, în prezenţa Regelui, a 
Conducătorului, a Guvernului, a Corpului diplomatic şi a înal- 
ților demnitari. Dumnezeu s-a milostivit cu o temperatură suporta- 
bilă (+ 4°), care de altmintreli se menţine şi azi, aşa încât bieţii sol- 
daţi ţintuiţi pe loc n-au suferit de frig. Ce ar fi fost pe — 10%, sau — 15°! 
Ca să înveţe pe soldaţi cu frigul li s-au cusut buzunarele mantalelor, 
de vreo două săptămâni!!! Nimeni nu pricepe rostul acestei barbarii. 
Ca şi cum, ca să-i înveţe cu lipsurile, li s-ar suprima mâncarea! Pă- 
cat că cu atâtea calităţi, Mareşalul Antonescu mai e şi un om rău... Şi 
face de cap! 


Tactica sperietorii: 

La Berlin se pretinde că Guvernul Reichului posedă documente pri- 
vitoare la negocierile lui Eden la Moscova, şi că din aceste documente 
rezultă complecta abdicare a Angliei faţă de Soviete, în politica euro- 
peană. Guvernul din Londra a consimțit lui Stalin o expediție punitivă 
(ID) până la Rin... Şi Berlinul conchide: popoare neutre ale Europei, 
uniţi-vă cu Germania contra invaziei bolşevismului!... 


În ultimul său discurs, Roosevelt a anunţat că viitorul buget pentru 
apărarea Statelor Unite se va urca la fantastica sumă de 56 miliarde do- 
lari — peste 1 500 de miliarde de lei, pe cursul oficial... Câţi bani iro- 
siți — lumea va ieşi ruinată din acest război. Curată nebunie! 

Asasinatul lui Paringaux, şeful de cabinet al ministrului de Interne 
francez Pucheux, ucis în tren în condiții misterioase, pare să fie opera 
propagandei teroriste anglo-comuniste. La o oră după asasinat, Radio 
Londra a anunţat uciderea ministrului Pucheux; de fapt, ministrul tre- 
buia să meargă la Dijon într-o anchetă, dar fiind reținut la Paris, a tri- 
mis pe şeful său de cabinet. Probabil că ucigaşul a luat pe Paringaux 
drept Pucheux... Ce moravuri! Propaganda engleză caută să producă, 
prin acte de teroare, dezordini în țările ocupate de nemți. Un asemenea 
război duce de-a dreptul la sălbăticie. Ce ne mai aşteaptă? 


Un accident ciudat la Sinaia: un camion încărcat cu bere Czell (sti- 
cle, 2 000 kilograme) venind dinspre Buşteni s-a ciocnit cu un bob- 
sleich ce cobora în viteză pe drumul ce vine de la grajdurile regale. Ca 
să evite un accident mortal, şoferul camionului a frânat brusc, dar ma- 
şina a patinat, a răsturnat bobul şi s-a dus de vale în prăpastia Peleşului, 
pe lângă pod. Lucru de necrezut: şoferul şi ajutorul său, precum şi cei 
doi imprudenţi din bobsleich au scăpat teferi, fără măcar să fie răniți! 
Şi camionul, şi bobul s-au făcut țăndări! E norocul! 


Joi, 8 ianuarie. Comunicatul german de ieri ne-a adus ştiri mai îm- 
bărbătătoare: trupele germane au nimicit un Corp sovietic care de- 
barcase la Eupatoria (nord de Sevastopol) iar trupele române au dat peste 
cap şi distrus alt contingent sovietic la vest de Feodosia. Forţele ruseşti 
din Feodosia şi Kerci au fost şi ele atacate... În sectorul Central al fron- 
tului, germanii profitând de o temperatură mai omenoasă, au contra- 
atacat pe ruşi pricinuindu-le pagube serioase, mai ales la nord-est de 
Harkov. Şi ruşii mărturisesc, în comunicatele lor, că nemții atacă cu 
vigoare... 

Australienii, amenințați de japonezi, au făcut apel la ajutorul State- 
lor Unite şi în acest scop au pus la dispoziția forțelor americane princi- 
pala lor bază navală, Port-Darwin. Se vor mai crea şi alte baze ameri- 
cane în Australia... Ziarele berlineze comentând acest fapt, declară că 
Australia a ieşit din Imperiul Britanic şi a devenit al 49-lea Stat al Confede- 
rației Nord-Americane! Cam trasă de păr! 

Japonezii sunt complect stăpâni pe Borneo britanic şi pe petrolul 
acestei regiuni şi înaintează mereu spre Singapore... În Filipine conti- 
nuă curățirea întregului arhipelag... 

Posturile de emisiune engleze umpleau lumea cu cele mai extravagan- 
te ştiri despre situaţia din Franța. Astfel au anunțat că zona neocupată fran- 
ceză va fi ocupată, că Mareşalul Pétain a demisionat, că Guvernul de la 
Vichy a fugit prin Toulon, că ministrul de Interne Pucheux-a fost asasinat, 
că la Paris şi în alte oraşe numeroşi cetăţeni au fost împuşcaţi de nemți... 

Bineînţeles Guvernul francez dezminte toate aceste ştiri, plăsmuite 
poate ca să îndârjească opinia publică împotriva eventualei treceri a 
trupelor germane prin teritoriul francez spre Spania (dacă informaţia 
pe care mi-a dat-o luni-seara lt. col. Olteanu s-ar adeveri...). 


Roosevelt a rostit un lung discurs în fața Congresului. Tonul mai puţin 
agresiv ca până acum. Preşedintele a căutat să demonstreze o dată mai 
mult că Statele Unite n-au vrut războiul (!!!), că acesta le-a fost impus, că 
lupta va fi grea şi că poporul american trebuie să se pregătească la mari 
sacrificii. Roosevelt a declarat apoi că în 1943 (!!), Statele Unite vor 
dispune de 60 000 avioane şi de 45 000 tancuri... Numai să ştie să le 
folosească, căci marafeturile în chestiune nu luptă singure! 


Molotov a trimis şefilor misiunilor diplomatice din Saratov un pro- 
test împotriva „cruzimilor săvârşite de nemți în ținuturile ruseşti ocu- 
pate“! O culme de îndrăzneală, observă presa germană, cu drept cu- 
vânt. Cruzimile le săvârşesc sovieticii, înainte de a părăsi o localitate, 
sau după ce o reocupă — asta o ştie lumea întreagă. 

„Nemţii nu fac decât să repare distrugerile bolşevicilor şi să împace lu- 
mea. Astfel 70% din bisericile din Statele Baltice şi din Ucraina au fost 
repuse în stare de funcţionare şi redeschise credincioşilor... 


Regele a vizitat ieri Spitalul de răniţi Z. I. 345 şi a distribuit grade- 
lor inferioare şi soldaţilor 100 de decoraţii. 

Regina Elena s-a plimbat prin saloanele spitalului Z. I. 302 şi a con- 
solat pe răniți... 


A nins azi-noapte binişor, peste toată țara. Să mulţumim lui Dumne- 
zeu. Temperatura — 2°. 


Vineri, 9 ianuarie. Berlinul s-a hotărât în fine să pună la punct toate 
năzbâtiile răspândite de propaganda anglo-saxonă prin presă şi prin 

posturile ei de Radiodifuziune. După această propagandă, comandanții 
de armate germani se războiesc între ei fiindcă situaţia pe front e deza- 
struoasă; fortificaţii au început să fie construite pe linia Oderului fiind- 
că Germania nu se va mai putea apăra pe un front mai depărtat; mitra- 
liere au fost puse în fața Ministerului de Externe şi a Palatului 
Reichului în Berlin pentru apărarea autorităților de furia populației — 
în fine, cheta pentru colectarea efectelor de iarnă a dat greş, populaţia 
ne-maivoind să dea nimic pentru război, şi ce s-a adunat s-a luat cu 
forţa, prin percheziţii!!! 

Că generalii nu se războiesc între ei, că nu sunt mitraliere pe Wil- 
helmstrasse, că nu se sapă nici un şanţ de-a lungul Oderului, că la cererea 
de efecte de iarnă poporul german a răspuns cu entuziasm — o poate 
constata oricine trăieşte în Germania, sau trece pe acolo. În ce priveşte 
frontul sovietic, ruşii n-au putut atinge nici o ţintă operativă şi germanii și- 
au aşezat războiul de poziţie pentru timpul iernii cum au vrut. Presa 
berlineză observă că de câte ori le merge rău anglo-saxonilor, în acest 
război, Guvernele din Londra şi din Washington procedează la un „do- 
pping“ serios al opiniei publice, căutând să compenseze propriile lor 
eşecuri prin minciuni în dauna adversarului... Ori, în Rusia ofensivele 
masive bolşevice au dat greş, în Libia ofensiva britanică s-a poticnit, 
iar în Extremul Orient, ce să mai vorbim — dezastru complect... 


Întrebat asupra inactivităţii armei aeriene în spaţiul german, ministrul 
Aerului englez a răspuns în Camera Comunelor, că o iarnă a-tât de grea nu 
s-a mai înregistrat de 17 ani, şi că în condiţiile atmosferice actuale, ope- 
rațiuni aeriene ar fi menite să dea greş, cu sacrificiul inutil al unor vieți 
preţioase şi ale unor aparate costisitoare... 

Tot în Camera Comunelor, vicepreşedintele Consiliului, Attlee a de- 
clarat că situaţia în Extremul Orient e gravă şi că Guvernul britanic n- 
a putut întări cum ar fi fost de dorit bazele din acea regiune (7!) fiindcă 
a fost silit să furnizeze avioane şi arme Sovietelor (!!!)... Poziţia Singa- 
pore-lui e foarte critică, a mărturisit con-ducătorul laburiştilor, mai ales din 
cauza pierderii Hong-Kong-ului şi Manilei care formau cu Singapore 
faimosul triunghi strategic pe care se baza întreaga apărare britanică în 
Extremul Orient... 


Pare că Guvernul nostru vrea să păstreze cu Statele Unite, cu toată sta- 
rea de război, raporturi pe cât se poate de omeneşti — şi bine face. Ma- 
reşalul Antonescu a oferit astfel d-nei Giinther să stea netulburată în 


34 CONSTANTIN ARGETOIANU 


Legația din Bucureşti cu orice personal ar vrea — şi cât ar vrea. Dacă 
însă ar vrea să plece, un tren special va fi pus la dispoziţia ei până la fron- 
tiera italiană, tren de care vor putea profita toţi însoțitorii d-sale — iar 
despre efectele şi despre obiectele ei prețioase să n-aibă nici o grijă, 
să le lase la Bucureşti căci garantează dânsul, Antonescu pentru ele... 
D-na Giinther şi-a exprimat recunoştinţa pentru aceste procedee civi- 
lizate, dar a hotărât să plece. Trenul ei va porni peste o zi-două; cu 
dânsa pleacă şi Ela Brătianul ca soră de caritate!!! Norocul ei! De ce 
nu pot să fiu şi eu soră de caritate — Doamne! cum aş mai şterge-o.. 


Un sergent de oraş a fost ucis prin lovituri de revolver în fața ga- 
rajului Magenta, la Paris — garaj ocupat de nemți şi în faţa căruia 
sergentul era de veghe... Toate aceste asasinate produc mari tulbu- 
rări în relaţiile franco-germane. Asta e şi scopul celor care le pun 
la cale. 

De o săptămână au început să treacă înapoi prin Tighina sute şi mii 
de basarabeni deportaţi de ruşi şi regăsiți de trupele germane în înain- 
tarea lor spre Doneţ. Oamenii sunt într-o stare oribilă: îmbrăcaţi în 
zdrenţe, nemâncaţi, cu părul şi barba vâlvoi, tâmpiţi şi terorizaţi... Po- 
vestesc lucruri îngrozitoare; au trăit cu sfeclă pentru animale şi cu apă, 
iar pâine n-au mai văzut de şase luni — nimeni nu se ocupa de ei. Tri- 
mişi la Doneţ pentru muncă, au fost abandonaţi prin case pustii şi prin 
pivnițe... Cea mai mare parte a murit... În dosul frontului rusesc ar do- 
mni foamete cumplită — spun ei. 

"Războiul e totdeauna oribil; când îl duc însă bolşevicii el ia aspecte 
de nebănuită cruzime. E iadul pe pământ... 


Rodrig Goliescu, fost ofițer în armata română, acuzat de spionaj 
şi condamnat înainte de războiul celălalt, apoi mobilizat — a fost găsit 
mort în patul lui, împreună cu soția şi o servitoare tânără, de vreo 20 
de ani. Pe timpuri, procesul lui a făcut vâlvă mare. Eu l-am cunoscut 
la Paris, unde prin 1910 făcea parte din comisia însărcinată cu recep- 
ționarea unor avioane comandate în Franţa. Era foarte inteligent, 
foarte simpatic, şi eu unul n-am crezut niciodată în culpabilitatea lui. 
Căzut în mizerie, locuia în două odăi la cumnatu-său Konya şi, lucru 
ciudat, a fost găsit mort într-un pat cu servitoarea, iar soția lui în cea- 
laltă cameră... Nu se cunoaşte cauza morții: două ipoteze îşi fac drum, 


Fiica doctorului Dinu Brătianu şi fostă soție (divorțată) a lui Alexandru Creţianu. 

după una soția geloasă şi-ar fi otrăvit soţul şi rivala, apoi s-ar fi otrăvit 
şi ea — după alta, moartea câtor trei ar fi fost provocată de emanaţiile 
sobei încălzită cu cărbuni... 

Goliescu avea 65 de ani... 


Frig şi viscol mare în Spania... 
Peste 15 zile — cam ăsta este sorocul — va veni valul şi peste noi... 
Noi încercări ne aşteaptă... 


Ziarele publică decretul de destituire al onorabilului Oct. Malai, di- 
rectorul Oficiului Naţional de Românizare, pentru prevaricaţie. Unul plă- 
teşte — dar câți au rămas să opereze mai departe! 

Am impresia că am avut şi eu ceva de furcă, pe timpul mi- 
nisteriatelor mele, cu un onorabil ardelean purtând acest frumos 
nume de Malai... O fi tot acelaşi? Şi parcă mi-l recomandase Veturia 
Goga... 


Prefectura Poliţiei Bucureşti a fost din nou scoasă de sub epi-tropia 
Direcţiei Generale a Siguranţei şi pusă sub ordinele directe ale Ministe- 


. rului de Interne... cum a fost şi sub Gavrilă Marinescu! 


Sâmbătă, 10 ianuarie. De pe fronturi nimic prea important. Lupte 
locale, pe frontul răsăritean: sovieticii atacă cât pot, dar sunt respinşi 
cu mari pierderi de oameni şi material. 

In Libia, noi atacuri de o parte şi de alta — suntem probabil într-o 
fază de pregătire a unei noi ofensive din partea britanicilor. 

În Extremul Orient, japonezii înaintează şi ocupă metodic. 

Ca şi la noi, pe frontul rusesc temperatura a devenit mai ome- 
nească... Încă două luni de emoții, în această privință! 


Generalul von Manstein, comandantul Armatei a XI-a germană, a ci- 
tat pe ordin de zi Brigada I română de Vânători de Munte, care s-a aco- 
perit de glorie prin eroica cucerire a localității Cergunov, lângă 
Sevastopol. Citaţia este mai mult decât măgulitoare pentru trupele 
noastre... 

În discuţia care a avut loc la Camera Comunelor asupra situaţiei de 
război, discuţie la care au participat d.d. Attlee şi Eden, acesta din ur- 
mă, vorbind despre vizita sa la Moscova a declarat că nu putea intra în 
precizări, dar că tot amănuntul negocierilor a fost comunicat Guverne- 
lor Dominioanelor şi Guvernului din Washington. Eden a afirmat însă în 
faţa Camerei „că un acord complect s-a stabilit cu Sovietele asupra țin- 
telor de realizat după război“. Pornind de la această mărturisire, Berli- 
nul ţipă că Anglia a dat Europa pe mâna bolşevismului. Eu unul nu pot 
să cred aşa ceva şi socotesc că dimpotrivă, Anglia capitalistă a obţinut 
făgăduieli de moderație din partea Rusiei Sovietice; rămâne de văzut ce 
valoare pot avea angajamentele unui Stalin sau unui Molotov... 

Vorbind despre frontul oriental, Eden a mai declarat „că actualele 
violente atacuri bolşevice nu trebuie considerate drept o garanţie că pe 
viitor ruşii vor putea rezista împotriva ofensivelor germane“. Mărtu- 
risire prețioasă. 


Ribbentrop a sosit la Budapesta. Despre această sosire şi despre îm- 
părăteasca primire ce i s-a făcut, ziarele noastre sunt mute. De ce? Am 
aflat cele petrecute la Budapesta prin emisiunile germane de Radio... 
De relevat cuvântările ţinute la masa oferită mi-nistrului de Externe 
german de către Bárdossy. Ribbentrop a vorbit despre „tradiționala pri- 
etenie dintre cele două popoare“ — iar Bárdossy a declarat „că poporul 
maghiar va lupta cu toate puterile sale împotriva bolşevismului și a de- 
mocraţiilor occidentale (bre!), alături de aliaţii săi şi până la sfârşitul 
victorios al războiului...“ 

În realitate, la Budapesta a fost teatru, şi în asta se pricep de minune 
ungurii! Când te gândeşti că între maghiari şi nemți e numai ură, şi că 
totuşi Ribbentrop a fost primit la Budapesta cum n-a fost primit nicio- 
dată, nicăieri, Bismarck în cei 30 de ani de domnie ai lui — te apucă 
scârba... 


Judecătorul de Instrucție a terminat ordonanța de dare în judecată a 
mai multor legionari în frunte cu Ilie Stângă, învinuiți de trafic de de- 
vize, pe vremea cât au funcţionat la Poliţie. Ordonanţa a fost înaintată 
Parchetului. 


A apărut un nou decret ordonând depunerea armelor, munițiilor şi 
explozivelor deţinute fără autorizare. Să se mai fi descoperit arme ne- 
depuse până acum și deţinute abuziv? 


i 
f 
| 
f 
| 
| 
j 


ÎNSEMNĂRI ZILNICE, 1942-1944 37 


Subsecretariatul de Stat al Educaţiei Extraşcolare (căci există şi aşa 
ceva) publică normele după care tinerii între 12 şi 18 ani sunt obligaţi 
să ia parte la „şedinţele educative“ ce vor fi organizate în fiecare sâm- 
bătă după-amiază... Numai cu asemenea şedinţe nu se va obţine lucru 
mare. Noroc — după câte sunt informat — că curentul legionar a slăbit 
foarte mult în şcoli... E cazul să constatăm încă o dată: „Vae victis!“... 


Propaganda engleză pretinde că Germania e plină de baricade şi 
nemţii se încaieră unii cu alţii... Mă întreb cine poate fi impresionat 
prin asemenea gogoşi? 


Duminică, 11 ianuarie. Valul de frig şi de zăpadă anunţat în Spania 
n-a dus 15 zile, cum ar fi fost cuviincios, ca să ajungă la noi: a şi so- 
sit azi-noapte. A nins şi a viscolit până dimineaţa. Zăpadă mare peste 
toată ţara. În Oltenia a nins şi ieri, şi alaltăieri şi zăpada e şi mai ma- 
re. Frigul este însă suportabil: sunt numai — 6°. În Croaţia a nins atât 
încât liniile ferate sunt întrerupte, până la Split, pe coasta mării... Mă 
gândesc cu jale la front — căci pentru câmp zăpada e bună... 


Nici azi, ziarele noastre nu suflă despre vizita lui Ribbentrop la 
Budapesta. Această politică de ignorare e stupidă, căci publicul năs- 
coceşte, în lipsa lui de informaţii, şi ce nu e... 

Tzigara-Samurcaş, care a venit ieri să mă vadă şi care după cum se 
ştie e omul nemților, pretinde că Ribbentrop va veni şi la Bucureşti... 
Atunci vechiul plan, de a merge şi la Sofia? 


După conferinţa de la Moscova: 
La Berlin continuă, violente comentariile privitoare la negocierile 


“lui Eden cu Stalin şi cu Molotov; la declaraţiile ministrului englez, su- 
bliniind importanţa acordurilor de la Moscova privitoare la organiza- 


rea Europei după război, se adaugă şi afirmaţiile generalului Sikorski, 
reprezentantul Poloniei libere, care pretinde că Stalin s-a angajat să 
respecte voinţa de organizare a fiecărui Stat. Eden n-a destăinuit nici 
uri amănunt, dar la Berlin se pretinde cu dreptate că angajamentele lui 
Stalin şi ale lui Molotov nu fac o ceapă degerată. S-a văzut cum se ţin 
Sovietele de cuvânt cu prilejul celor întâmplate cu Statele Baltice, că- 
rora Moscova le-a garantat complectă suveranitate prin convențiile din 
1940, ca să le calce apoi această suveranitate în picioare, să le robeas- 


că, să ucidă şi să deporteze... 

Berlinul caută să sperie şi Turcia, care, în cazul unei victorii anglo- 
moscovite va fi şi ea forțată să pună la dispoziţia Sovietelor baze mili- 
tare; toată lumea cunoaşte formula... 

Că o victorie anglo-rusească ar însemna pentru Europa distrugerea 
ei prin anarhia bolşevică, nu încape nici o îndoială. Am spus-o totdea- 
una: mai bine alături de o Germanie înfrântă decât alături de o Anglie 
victorioasă, căci Anglia, chiar victorioasă nu va putea niciodată impu- 
ne ceva Rusiei — pe când o Germanie chiar învinsă, tot ar mai putea 
stăvili puhoiul... 

Dar pentru binele omenirii, Rusia Sovietică nu trebuie şi nu poate 
să învingă... Aşa să ne ajute Dumnezeu! 


Noi nu ne îndoim de bunele intenţii ale Angliei; noi nu uităm oroarea. 


poporului englez manifestată până în vara trecută împotriva comunismu- 
lui, nici cuvintele lui Churchill care a definit în 1925 Guvernul din Mosco- 
va „0 bandă de conspiratori cosmpoliți ieşiţi din pleava Europei şi Ame- 
ricii“* — dar ne îndoim de putinţa Angliei, chiar victorioasă, de a stăvili 
propăşirea bolşevismului. lată de ce vom lupta până la disperare în 
acest război alături de Germania şi împotriva Angliei şi a Statelor Unite... 


S-a dovedit că Goliescu, soţia şi servitoarea lui au fost asfixiaţi prin 
gazul aerian care a pătruns în casă prin duşumele în urma unei avarii a 
conductei din stradă... Oameni fără noroc... 


„A murit şi Nicu Schina, care acum câţiva ani a agitat mult funcţio- 
nărimea şi lumea pensionarilor. Nu era lucru mare de capul lui. În 1921 
era consilier la Curtea de Apel şi am fost silit să-l dau în judecată şi să- 
l scot din magistratură din cauza uneltirilor sale printre funcţionarii cei 
mărunți. leşit din magistratură s-a aruncat în politică şi, lucru curios, s- 
a apropiat de mine. L-am făcut deputat în 1931... A murit relativ tânăr; 
de vreo doi ani nu l-am mai văzut. 


Aflu că zmeii legionari au vrut să dea o lovitură cu prilejul Crăciu- 
nului sau Anului Nou — anume au vrut să libereze pe camarazii lor în- 
chişi prin puşcăriile mai apropiate de Bucureşti... Siguranţa a aflat la 
timp; mai multe arestări au fost făcute şi mişcarea — a fost paralizată 
„in ovo“. De altmintreli nu era serioasă. Mareşalul Antonescu 
pregătise un decret de grațiere a unui mare număr de legionari osândiţi; 
când a aflat despre noua agitaţie, a rupt decretul... 

Noul decret pentru depunerea armelor, munițiilor etc. pe care l-am 
semnalat zilele trecute a fost provocat de aceste incidente. 
Politica cu posteriorul pe două scaune îşi dă roadele... 


Luni, 12 ianuarie. A nins toată noaptea. larnă cumplită. Minus 9 
grade. Poimâine e Anul Nou stil vechi — şi „gerul Bobotezei'“ e în le- 
gătură de sute de ani cu stilul vechi... Suntem în toiul iernii. 


Pe frontul rusesc, relativă linişte. În primele zece zile ale lunii ianuarie 
au fost distruse 112 avioane sovietice, iar nemții n-au pierdut decât 16. 
În fiecare săptămână cad aproape 100 de avioane ruseşti; de unde dra- 
cul le mai iau, după pierderile masive suferite astă-vară? 

Japonezii au avut succese mari în Malaezia şi înaintează mereu spre 
Singapore. După telegramele din Londra ar fi vorba să se mute Marele 
Cartier britanic, de la Singapore în Indiile Neerlandeze... 

Generalul Wawell a fost numit înalt comisar în Asia Orientală, în 
locul lui Duff Cooper rechemat în Anglia (unele telegrame olande- 
ze şi suedeze vorbesc chiar de „destituire“). Se zice că rechemarea 
lui Duff Cooper ar fi fost cerută de Wawell; după alte ştiri ar 
fi consecinţa agitatelor şedinţe din Camera Comunelor, în care s-a fă- 
cut cu violență procesul Guvernului, în legătură cu înfrângerile din Pa- 
cific... Opinia publică engleză ar fi foarte ne-mulţumită şi telegramele 
din izvor neutru merg până la prezicerea schimbării Guvernului îndată 
după înapoierea lui Churchill şi a lui Duff Cooper la Londra... Zvonuri, 
şi nimic mai mult! 


Raţiile de zahăr, de grăsime şi de brânză au fost din nou reduse în 
Anglia. E bine, pretutindeni... 


Stat mult de vorbă ieri cu TanriGer, ambasadorul turcesc care a venit 
să mă vadă. În ce priveşte atitudinea Turciei, Tanriöer e foarte cate- 
goric: „Vrem să rămânem neutri. Dacă Germania ne va cere să treacă 
cu armatele sale prin teritoriile noastre, sau să luptăm alături de ea con- 
tra Angliei — îi vom declara război. Dacă Anglia ne va cere să treacă 
prin teritoriul nostru — Anglia sau Rusia — sau să luptăm alături de 
ele contra Germaniei, le vom declara război...“ Turcul nu crede că Ger- 
mania, care cunoaşte atitudinea Guvernului din Ankara, să pună aces- 
tuia un ultimatum, care n-ar duce decât la crearea unui nou front în mo- 

mentul când forțele Reichului sunt încă încurcate în Rusia... Din infor- 
maţiile lui, oficiale şi personale, nu rezultă că ar fi trecut trupe germane 
spre Bulgaria, şi nici că vor trece. Poate să fi trecut, şi să mai treacă, 
câteva vagoane cu oameni pentru înlocuirea celor ce se află de-a lungul 
Mării Negre şi în Bulgaria. „Mouvements de rel&ve qui sont habituels, 
mais rien de special...“ Zvonurile răspândite în Bucureşti, despre o mo- 
bilizare a căilor ferate, despre planuri de încartiruiri etc. în vederea tre- 
cerii trupelor germane, îi par ştiri de înaltă fanteziel... 

Tanri6er nu crede în planul ventilat al unei treceri de trupe germa- 
ne prin Spania spre Africa. După părerea lui, Africa de Nord e pierdută 
pentru Axă şi orice încercare de a recâştiga terenul pierdut ar fi inutilă. 
Convingerea lui Tanrider e că Germania va sfârşi în anul 1942 în Ru- 
sia, dar că din 1943 înainte anglo-americanii vor lua „le dessus“, vor 
bate pe japonezi şi vor ajunge să impună pacea nemților... 

La întrebarea mea: „Cum vezi putinţa englezilor — dacă ar fi vic- 
torioşi — să oprească pe ruşi la Nistru?“ — Turcul mi-a răspuns: „Prin a- 
viație... Englezii vor avea o aviaţie formidabilă, iar sovieticii nici una...“ 


Presa din New York anunță că în Germania e revoluţie, că armata a ho- 
tărât să omoare pe Hitler şi să impună pacea... Asemenea ştiri au fost di- 
fuzate şi la Radio, pentru America de Sud... La Berlin se regretă că n- 
au fost difuzate şi pentru Europa — căci nimic nu poate întări mai mult spi- 
ritul german de rezistență decât asemenea minciuni... De văzut! 


Procesele politice de la Riom (Daladier, Blum et Comp) au fost 
fixate pentru ziua de 9 februarie. 


La Baroul din Bucureşti se revizuieşte iar lista celor înscrişi... Un 
articol al legii Baromitov prevede că avocaţii înscrişi care n-au pledat 
6 ani consecutiv pot fi radiaţi. Pe temeiul acestui articol, se zice că 
domnii din fruntea Baroului vor să excludă pe Ghelmegeanu... 


Virgil Potârcă a cumpărat pe preţul de 20 milioane fabrica de me- 
talurgie Goldenberg, din Griviţa. Mănoasă carieră e şi politica! 
Xenopol Radu e tot în lagăr, cu toate sforțările oamenilor lui să-l scape. 


1 Corespunde cu dezmințirea ce mi-a dat lt. colonelul Olteanu, în ce priveşte sista- 
rea transporturilor particulare pe căile ferate. ; 

Marți, 13 ianuarie. A nins toată noaptea; termometrul: — 9°. E o 
iarnă ca în poveşti şi cum n-am mai avut de mult! 

De pe frontul rusesc veştile sunt bune în sensul că nemţii nu se lasă 
biruiţi de iarnă. Ruşii atacă cu înverşunare în sectoarele de la Nord şi 
din Centru al frontului lor, fără a reuşi să străpungă liniile germane care 
ocupă noile poziţii determinate de Comandamentul lor. Comunicatele 
nemţeşti vorbesc de pierderi mari în rândurile forțelor sovietice care 
atacă fără rost şi fără nici o menajare a oamenilor. În sectorul de Sud, 
în Crimeea, nimic nou. 

În Africa de Nord, acalmie. 

Japonezii înaintează mereu: au ocupat şi insula Celebes, în arhipe- 
lagul Molusulo, colonie olandeză bogată în minereuri şi în culturi tro- 
picale. Celebes are o întindere de 190 000 kilometri pătrați. La Singa- 
pore, situaţia e din ce în ce mai critică, pentru englezi... 


Ultimul discurs al lui Roosevelt a fost evident rostit ca să ridice 
moralul americanilor, foarte deprimat de pe urma succeselor japoneze. 
În această cuvântare, Preşedintele Franklin R. a afirmat un program de 
înarmare din care relevăm următoarele cifre: la sfârşitul anului 1942 
Statele Unite vor avea 45 000 tancuri, 20 000 tunuri de tot calibrul 
şi 60 000 avioane — iar la sfârşitul lui 1943, alte 35 000 tunuri, 75 000 
tancuri şi 125 000 avioane. Programul este impresionant, potenţia- 
lul industrial al Statelor Unite este mare — dar totuşi se pune 
întrebarea dacă poporul american, cu moravurile lui şi cu Constituţia 
lui demo-cratică, va fi în stare să facă un asemenea efort. Vor trebui 
transformate atâtea uzine pentru satisfacerea acestui plan militar 
gigantic, la care se mai adaugă construirea şi înarmarea unei flote de 8 
milioane tone în 1942 şi de 10 milioane tone în 1943 (prevăzute tot în 
programul lui Roosevelt), vor trebui formaţi atâţia piloţi şi mecanici 
pentru avioane, pentru tancuri şi pentru vase, vor trebui instruiți atâția 
artilerişti şi crea-tă din aproape nimic o armată atât de formidabi- 
lă pentru manipularea acestui armament gigantic — încât un mare 
punct de întrebare se pune cu privire la aplicarea programului anunţat. 
Se pune cu atât mai mult cu cât constatăm că în trecut, programele 
anunţate de Roosevelt n-au prea fost executate după litera făgă- 
duielilor. De la 1933 încoace Statele Unite au cheltuit miliarde pentru 
amenajarea şi înarmarea bazelor lor navale din Pacific, la Manila, 
Hawai, Cavite, Guam şi Wake pe care toate Roosevelt le-a declarat 
inexpugnabile şi care toate au căzut la prima suflare a vijeliei 
japoneze... 

La Berlin, cercurile militare se arată foarte sceptice asupra realizării 
noului program american. O armată nu se improvizează, afirmă aceste 
cercuri, şi tradițiile demagogice şi electorale nu pot înlocui tradițiile 
militare... 

Cine va trăi, va vedea... 


După ştiri de la Londra, ideea unei ocupări a Statului Eire (Irlanda) 
se agită tot mai mult în Anglia. De Valera a declarat că irlandezii se vor 
opune oricărei încercări de ocupare a insulei lor şi că se vor bate până 
la ultimul om... 


Printr-un decret, s-a hotărât descentralizarea învățământului nostru 
primar, secundar, special şi seminarial. Cu începere de la 15 ianuarie, 
toate chestiunile relative la şcolile şi cadrele acestor învățăminte vor fi 
rezolvate de la inspectoratele locale, reorganizate în acest scop. În ce 
priveşte aceste probleme, Ministerul Educaţiei Naţionale va funcţiona 
numai ca o instanță de apel, în cazuri anume specificate. Teoretic, măsura 
e bună dar cu moravurile noastre mă tem că, în aplicare, ea va da-greş... 
Nu putem găsi un ministru ca lumea, dar atâția inspectori! 


Din cauza dificultăţilor de transport pe această vreme de iarnă grea, 
s-a suspendat trimiterea colectelor adresate soldaţilor pe front. Mai bi- 
ne aşa: până acum, şi fără iarnă grea, aproape nici un colet n-a ajuns la 
destinaţie; s-au pierdut şi s-au furat pe drum — e mult mai bine să nu 
se arunce banii pe fereastră şi să nu-şi mai facă bieţii ostaşi iluzii de- 
geaba. Din sutele de mii de pachete trimise prin Crucea Roşie, n-a a- 
juns nici unul unde trebuia! Ce ţară de netoţi suntem! 


Ziarele publică un comunicat prin care se aduce la cunoştinţa pu- 
blicului că escroci cutreieră casele şi prăvăliile cerând daruri şi bani în 
numele Mareşalului Antonescu, al d-nei Antonescu sau al Consiliului 
de Patronaj — şi comunicatul cere tuturor să nu se lase ademeniţi şi să 
dea pe escroci pe mâna Poliţiei. Mareşalul, Doamna și Consiliul de Pa- 
tronaj nu se adresează publicului decât prin organele lor speciale (care 
sunt, comunicatul nu-l spune.. .). 

Până aci nimic de zis (afară numai că comunicatul era inutil), dar 
ceea ce e formidabil e partea a doua a tartinei prin care Preşedinţia 

Consiliului de Miniştri declară că autoritățile n-au dreptul să invoce 
numele Mareşalului, al d-nei Antonescu şi al Consiliului de Patronaj, 
şi că nimeni nu trebuie să dea urmare ordinelor primite şi întemeiate 
pe prestigiul acestor înalte supra-autorități... 

Ce mărturisire de anarhie! Ce dovadă că cei de sus nu guvernează, 
ci se joacă de-a dictatura! 

De altmintreli, pare că Dinastia Antonescu e într-o stare de nervi în- 
grijorătoare. Georgeta Cancicov, care zbârnâie în anturajul Condu- 
cătorilor, dar care nu-şi pune căluş la gură, ne spunea ieri (a dejunat la 
noi): „Dragă, sunt într-un hal de nervi nemaipomenit! Rical nu se mai 
poate mişca în odaia ei de pachete; Mareşalul urlă şi dă cu pumnul în 
masă — Ică se ţine de burtă şi se vaită! I-am găsit ieri pe fiecare într- 
un aparat electric, ca să se potolească!!!...“* 


DI profesor Alexandru Marcu, subsecretar la Propagandă se plimbă 
prin Italia, vorbeşte la Radio despre România şi ţine conferinţe despre 
Dante, pe care l-a tradus pe româneşte şi l-a trădat. Bani cheltuiţi de- 
geaba, căci la ce ne serveşte să ştie italienii unde e România şi ce vrea? 


Deşi a rămas până acum neutră, Brazilia se joacă de-a războiul. La 
o fabrică de muniții a sărit în aer un depozit de 35 000 „livre“ (?) de 
dinamită: sunt o sumă de morţi şi de răniți... 


Generalul August Marici, fost şef de Stat Major al Armatei croate, 
până în august trecut (de aia-l cheamă August?) — a fost arestat „pen- 
ă“. Nu se pricepe bine din tele- 
gramă dacă e acuzat de furt sau de pederastie. Dar ce se pricepe, e că 
în Croaţia banditului Ante Pavelici, toate merg pe dos!... 


Dan Geblescu, consilierul Legaţiei noastre din Budapesta, sosit sâm- 
bătă în București, povesteşte lucruri de necrezut despre tratamentul im- 
pus de „tigrii“ lui Horthy, românilor şi nemților din regiunea Tran- 
silvaniei pe care au ocupat-o în urma Arbitrajului de la Viena. Românii 
şi nemţii (saşi şi şvabi) sunt literalmente lăsaţi să moară de foame. Pe 
unde au grâu şi porumb, li se rechiziționează şi nu li se lasă aproape 


1 D-na Antonescu. 

nimic. Pe unde n-au, nu li se dă nimic. Cartele se împart la toată populaţia, 
dar apoi jandarmii iau pe ale românilor şi pe ale nemților şi le rup. Unde 
nu le rup, cartelele nu servesc la nimic, căci nemților şi românilor care 
încearcă să le folosească li se răspunde regulat că aprovizionările s-au 
terminat... 

Şi românii şi nemții sunt maltratați şi bătuţi fără milă, pentru orice pre- 
text. Au fost închişi şi bătuţi români care au întâmpinat prin gări trenuri 
cu răniţi germani aducându-le în dar fructe, lapte şi ce aveau şi ei... Pre- 
textul: au trecut fără voie peste şine!! Au fost închişi şi bătuți nemti care ar- 
borau steaguri, sau chiar şi steguleţe de hârtie germane! Reclamaţiile la 
Comisia Mixtă (germano-italiană) din Cluj nu duc la nimic, Comisia mul- 
fumindu-se să înregistreze plângerile şi să le transmită la Berlin şi la 
Roma... 

Populaţia noastră e însă dârză, şi le suferă toate, cu smerenie şi cu 
nădejde... Norocul nostru e că ungurii nu fac deosebire între români şi 
nemți; va veni ziua în care Germania va sili pe maghiari să plătească 
scump nebuniile pe care le comit azi... 

În Ardealul ocupat, măsurile administrative luate de Guvernul din 
Budapesta au distrus toată viața economică; Clujul e în marasm, şi på- 
nă şi ungurii locali regretă vremea domniei româneşti. Astfel toate 
tranzacţiile săvârşite de la 1919 încoace au fost declarate „revizuibile“, 
toate donațiile făcute de Stat sau de comune au fost anulate!, iar îm- 
proprietărirea țăranilor a fost şi ea în principiu declarată ilegală — în 
multe locuri pământurile au fost chiar redate foştilor proprietari (cazul 
Josica, prefect de Cluj). 

Clujul e mort. În schimb viaţă activă la Turda, ajuns centru de tran- 
zacții între cele 2 părți ale Ardealului. Geblescu pretinde că la Turda 
mişună spioni unguri şi că autorităţile noastre nu iau destul seamă la a- 
ceşti spioni şi la agenţii provocatori comunişti pe care Budapesta îi în- 
destulează cu bani şi cu foi de propagandă... 

La Budapesta, Legația noastră e pusă la index. Membrii ei nu sunt 
poftiți decât la gară, când e o recepție oficială, cum a fost cazul cu Ri- 
bbentrop. Geblescu nu ştie pentru ce a venit Ribbentrop la Budapesta. 
Probabil ca să mai încurajeze pe unguri care sunt toți convinşi că Ger- 
mania a pierdut războiul şi joacă deja pe ascuns carta anglo-ameri- 
cană. Organizată cu mult fast, primirea lui Ribbentrop a fost rece — 
deşi şcolile erau înşirate pe stradă şi mulți curioşi priveau, nici un semn 
de anti-rasism nu şi-a făcut drum la trecerea reprezentantului 


1 Astfel s-a reluat locul donat de comuna Cluj pentru construirea catedralei orto- 
doxe. Biserica zidită pe acest loc a fost închisă... 

Germaniei. În ce priveşte steagurile, la o sută de steaguri ungurești 
fâlfâia şi unul german. 

Horthy s-a însănătoşit, dar e bătrân. Se vorbeşte de fiu-său ca suc- 
cesor pentru Regenţă. Fiul lui Horthy e în vârstă de 37 ani, e preşedin- 
tele M.A.V.-ului (căile ferate) şi petrece nopțile prin „cabareturi“, deşi 
e însurat cu o contesă nostimă, născută Edelsheim... 

La Budapesta, singurii amabili cu românii sunt membrii Legaţiei 
germane, cu ministrul von Jagow în frunte. Încolo, bieţii diplomaţi ro- 
mâni nu văd pe nimeni.. 

Geblescu insistă mult asupra analizării vieţii economice în Ardealul 
ocupat de unguri: faptul că nu se mai poate face nici o tranzacție asupra 
proprietăţilor imobiliare, că însăşi dreptul de proprietate a ajuns pre- 
car (nimeni nu ştie ce va aduce ziua de mâine şi al cui va rămâne Ar- 
dealul) au paralizat orice iniţiativă, pe toate terenurile economiei. Are 
dreptate, dar nu cred că această paralizie să fie în defavoarea noastră... 


Un italian tâmpit, sau numai plătit, a scos la Verona în aprilie 1941 
o carte intitulată: Da Codreanu a Antonescu, România di ieri e di oggi. 
Cartea, cu fotografii, face apologia legionarilor şi a lui Antonescu, 
pozat în cămaşă verde.. Cum se vede, omul era înapoi cu evenimentele 
şi probabil că şi-a scris cartea pe vremea lunii de miere dintre Antonescu 
şi Sima. Treaba lui, a celor care au plătit-o şi a celor care au tolerat pe 
Vojen la Roma şi după „rebeliunea“ din ianuarie. Ceea ce este însă de 
necrezut e că sunt tratat eu într-însa de „massacratore“! Boul cu pana 
între copite mă confundă cu Argeşanu... nume probabil cu totul 
necunoscut lui, pe când de al meu mai auzise! La pag. 178, bestia scrie: 
„L'ex-Presidente del Consiglio Argetoianu, et massacratore...“ şi apoi 
mă dă ca mort, în ispăşirea păcatelor mele... Cu o pagină mai nainte, 
mă tratează de general, şi de succesor al lui Călinescu! 

Iată cum se scrie Istoria... 

Era să uit numele autorului: Alfonso Panini Finotti! 


Miercuri, 14 ianuarie. Azi e Anul Nou stil vechi... Pe stilul stră- 
moşilor noştri, anul 1942 ne-a luat cu ger mare. Termometrul arăta azi- 
dimineaţă — 12°, dar mi se spune că noaptea a fost şi mai frig. Zăpadă 
mare peste toată ţara şi ger — nimic anormal în ajun de Bobotează, dar 
neplăcut... 

Ieri am avut, prin domnii de la Externe, ştiri mai precise despre evo- 
lațiile ex-Regelui Carol al II-lea, ştiri primite de Guvern prin Lisabona. 
Regele este tot în Mexic; abia acum a primit autorizaţie de a trece în 
Statele Unite, unde se va instala zilele acestea. În Statele Unite va lua 
preşedinţia de onoare a Partidului „Românilor Liberi“ (!!) întemeiat de 
emigranții şi refugiații români din America. Despre cei ce compun în ma- 
re majoritate acest partid, se poate judeca după preşedintele lor activ, 
dl... Fischer! Preşedinţia de onoare a avut-o până acum Citta Davila 
(11); nu se ştie dacă Davila s-a împăcat cu Regele Carol (!!) şi i-a oferit lo- 
cul său (!!) sau dacă „partidul“ (!!) a scos pe Davila din scaun ca să în- 
scăuneze pe fostul Rege! Radu Irimescu a cerut şi a obținut cetățenia ame- 
ricană şi ziarele noastre de azi publică chiar decretul prin care, în urma aces- 
te încetăţeniri, i-a fost retrasă, conform legii, cetățenia românească... 

Faimoasele declaraţii la Radio, ale ex-Regelui Carol, n-au fost 
trâmbiţate din Statele Unite, cum s-a spus, ci din Mexic, pe care ex-Re- 
gele nu l-a părăsit încă. Şi n-au fost nici aşa de drastice cum mi s-a po- 
vestit... Carol n-a tratat pe fiul său de uzurpator, ci a afirmat numai că 
nu e în măsură de a domni şi guverna fiind prizonierul nemților. A mai 
adăugat că e convins de victoria anglo-americanilor şi că se va pune în 
fruntea românilor liberi din America, pentru a servi interesele țării sale 
alături de aliaţii naturali ai României... 

Că joacă cartea Angliei, nimic de zis, căci n-avea alta. Rămâne de 
văzut dacă Anglia va juca cartea lui, în ipoteza că la pace va mai putea 
ține cărți în mână... 


Ribbentrop s-a înapoiat la Berlin, şi ziarele noastre continuă să ig- 
nore călătoria lui şi să nu scrie un cuvânt despre cele petrecute la Buda- 
pesta. Această ridicolă atitudine a fost desigur adusă la cunoştinţa Ber- 
linului şi numai bine n-a putut să ne facă în spiritul celor de la Wil- 
helm-strasse. 

După câte am putut afla de la Externe, principalul scop al vizitei lui Ri- 
bbentrop la Budapesta ar fi fost să determine pe unguri să trimită un nu- 
măr mai însemnat de divizii pe frontul rusesc, la primă vară. Nemţii ar ce- 
re acest efort ungurilor, pe de o parte ca să-i solidarizeze mai strâns cu 
Axa (cunoscându-i că pontează pe două tablouri...), iar pe de alta ca să 
le uzeze materialul şi oamenii şi să nu-i lase la sfârşitul războiului cu ar- 
mata intactă. Din acest punct de vedere, demersul lui Ribbentrop la 
Budapesta ne convine de minune... l 

Până acum, n-am putut afla dacă şmecherul ministru de Externe al 
Reichului a reuşit sau nu în misiunea sa... 

Cu toate dezmințirile lui De Valera, chestiunea ocupării Irlandei 
e la ordinea zilei, la Londra şi în Statele Unite. Ziarele din New York cer 
debarcarea unui corp expediționar american în Irlanda, ca să facă din 
această insulă o bază militară pentru viitoare operaţiuni în Europa... 

La Berlin se pretinde că nemulțumirea împotriva Guvernului Churchill 
e în mare creştere în Anglia. Opinia publică învinuieşte actuala conducere 
de lipsă de iniţiativă pe toate fronturile, afară de Africa de Nord — de lipsă 
de coordonare şi de plan şi mai e şi foarte impresionată prin. înfrân- 
gerile din Extremul Orient şi prin reducerea raţiilor alimentare în Anglia. 

Dacă aceste informaţii germane corespund sau nu adevărului, se va 
putea vedea după înapoierea lui Churchill la Londra. 


După ştiri americane ar urma să se creeze la Londra un „Consiliu Im- 
perial de Război“ pentru coordonarea eforturilor Dominioanelor cu ale 
Metropolei. 


După sosirea lui Eden la Londra, s-a spus că Guvernul englez ar fi 
dat celui din Ankara lămuriri asupra acordurilor şi conversaţiilor de la 
Moscova. Fie că destăinuirile lui Eden n-au fost suficiente, fie că n-au 
fost aduse la cunoştinţa publicului — presa turcească a început o cam- 
panie cerând Angliei să-şi dezvăluiască planurile... 


A apărut o listă de ofițeri superiori şi inferiori decoraţi cu Mihai Viteazul 
„post-mortem“. Sunt destui de mulţi, prea mulţi chiar, din nefericire... 


Joi, 15 ianuarie. Ziarele de azi-dimineață publică amănunte, trans- 
mise de la Berlin, asupra liniei ocupate de forțele germane pe frontul 
rusesc. Această linie, pornind de la Leningrad, trece prin Schlisselburg, 
lacul Ilmen, lacul Zelig (la răsărit de ele), până la Moskaisk şi de acolo 
la est de Kaluga, de Orel, de Kursk, de Harkov, de Taganrog la Marea de 
Azov. La Berlin, ofensiva bolşevică se consideră ca prăbuşită. Cercu- 
rile oficiale germane nu manifestă nici o grijă asupra menţinerii fron- 
tului actual până la reluarea ofensivei de primăvară împotriva Sovietelor, cu 
tot frigul neobişnuit care continuă să stânjenească operaţiunile. Experții 
militari germani pretind că ruşii au comis o mare greşală aruncându-şi 
toate rezervele şi ultimul lor material de război în ofensiva de iarnă pe care 
au dezlănţuit-o, care a dat greş şi le-a mistuit puterile de rezistență în pri- 
măvară. Să fie aşa! Dar comunicatul Marelui Cartier german, de ieri, nu mă 

încântă căci mărturiseşte pe sectoarele din Centru şi de la Nord „lupte 
grele în care bolşevicii au suferit pierderi sângeroase“ — formulă care 
de obicei acoperă insuccese. Dacă sunt, să dea Dumnezeu să fie locale, 
şi fără importanță... În Crimeea, acalmie... 

Japonezii înaintează în Malaezia. Au pătruns pe teritoriul Sultanatului 
Malaka, la o sută şi ceva de kilometri de Singapore. Forţele lor au mai ocu- 
pat insula neerlandeză Tarakan, care produce circa 700 000 tone petrol pe 
an. Un vas port-avion american, de 33 000 tone, de tipul Laxington a fost 
scufundat. 

Generalul Wawell şi-a mutat cartierul general la Batavia. 

În Australia enervare mare; s-a hotărât ca nici un regiment au- 
stralian să nu mai fie trimis pe fronturi îndepărtate... 

La Tokio s-a fixat un nou plan de construcții navale în stil mare. 

În Africa de Nord, pe front, lupte fără însemnătate. După o ştire din 
Cairo, neconfirmată încă, britanicii ar fi ocupat localitatea Solun, îm- 
presurată deja de mult şi izolată de forțele italo-germane. 


Witzleben, care s-a înapoiat de la Berlin, îmi povesteşte că acolo, în ce 
priveşte frontul rusesc, încrederea în victorie e desăvârşită. Spiritul trupelor 
pe front e excelent, cu tot frigul care domneşte şi armata abia aşteaptă pri- 
măvara ca să pornească cea mai formidabilă ofensivă din câte s-au văzut... 

Cu privire la schimbările în comandament, ele n-au avut un substrat 
îngrijorător. Brauchitsch şi Rundstedt pe de o parte şi Cartierul General, 
al cărui suflet este generalul Jodl, pe de alta, n-a mers niciodată bine. 
Astă-toamnă, Brauchitsch şi Rundstedt au fost de părere să se oprească 
ofensiva pentru iernare şi să nu se meargă prea departe de linia pe care 
au fost instalate rezervele şi aprovizionările. Rundstedt ar fi spus: 
„Dacă-mi daţi ordinul, voi ocupa şi Rostovul, dar cu perdeaua de trupe 
de atac pe care o am nu mă voi putea menţine...!“. Ordinul a fost dat şi 
urmările sunt cunoscute. Ca să ispăşească greşeala altora, Rundstedt a 
fost pe nedrept înlocuit prin mareşalul Reichenau... Cu mareşalul von 
Bock, lucrurile s-au petrecut tocmai pe dos. „Dacă-mi mai dați încă 
o divizie, iau Moscova!“ — a afirmat comandantul forțelor din Centru. 
I s-au dat divizii după divizii şi Moscova tot n-a fost luată. Dar bizuin- 
du-se pe afirmările lui von Bock (care până atunci îşi îndeplinise toate 
făgăduielile), Hitler a anunţat în zgomotosul său discurs din octombrie 
ocuparea Capitalei sovietice... Înlocuirea lui von Bock prin mareşalul 
List, a fost astfel până la un punct justificată... 

Cel care conduce de fapt Cartierul General în numele lui Hitler, nu 
e Keitel, ci generalul Jodl (ajutorul lui Keitel), un general de prima or- 

dine. Alt general foarte cotat şi destinat la înalte comandamente, ar fi 
generalul von Manstein, care deocamdată comandă în Crimeea. 

Witzleben a văzut la Berlin şi pe Clodius. Secătura e nemulțumită 
de noi, fiindcă nu le dăm destule, şi mai ales fiindcă suntem atât de 
prost organizaţi economiceşte şi nu ştim ce avem şi ce putem da (aci 
au dreptate). Negocierile cu Resmeriţă sunt totuşi aproape sfârşite. Ca 
să mai scadă activul nostru în clearing, Germania ne va da aur!!! Legea prin 
care au fost suprimate societăţile de export de cereale din România a 
înfuriat pe nemți. Clodius a destăinuit totuşi lui Witzleben că s-a găsit 
o formulă prin care să se permită societăților germane să lucreze mai 
departe (probabil pe cale de mandat din partea Statului)... 


Knatcbbull-Hugessen, ambasadorul Angliei în Turcia s-a înapoiat 
de la Moscova la Ankara şi a avut o lungă întrevedere cu Saracioglu, că- 
ruia i-a remis un mesaj din partea lui Eden şi altul din partea lui Stalin... Ce 
a spus englezul turcului, nu ştim noi — dar Agenţia D.N.B. pre-tinde a şti 
că Stalin ar fi cerut Strâmtorile şi că Eden le-ar fi dat (parcă ar fi ale lui!). 
Ştirea agenţiei germane e menită să întărâte opinia publică turcească; în 
realitate e puţin probabil că în situaţia de azi, Stalin să fi emis pretenții 
asupra Strâmtorilor, şi mai puţin probabil ca englezii — oricare ar fi 
situația — să consimtă la o înstăpânire rusească asupra Dardanelelor... 


După informaţiile Axei, Churchill se înapoiază din America la bor- 
dul unui submarin! Dat fiind temperamentul lui Churchill, care vrea să 
cunoască toate, lucrul nu e exclus — dar axiştii fac din această hotărâre 
a premierului britanic o mărturisire de slăbiciune şi de nesiguranţă a 
Atlanticului... „Regina Mărilor“, obligată să-şi ascundă şeful Guver- 
nului între două ape! 


Aseară, pofiit la un ceai de Quaranta, am făcut cunoştinţa lui Bova 
Scoppa, ministrul Italiei. Mi-a părut un băiat inteligent. S-a arătat în- 
cântat că mă vede, cunoştea toată activitatea mea, mă ridica în ceruri 
cu laudele! Ar fi fost mai simplu şi mai politicos, să-mi facă o vizită şi 
să se prezinte, cum au făcut toți predecesorii săi! Am crezut că abţine- 
rea lui de a lua contact cu mine era datorată unor instrucțiuni menite să 
nu jignească pe Antonescu — dar din conversaţie m-am convins că o 
asemenea preocupare nu există, şi că atitudinea lui era pur şi simplu re- 
zultatul unei lipse de educațiune şi de curtoazie.... 

Nu i-am vorbit despre cartea lui Panini-Finotti, deoarece am însăr- 
cinat pe Georges Duca! să o arate lui Ică, căci — lucru de necrezut — 
am mai găsit într-însa interesanta constatare că „ruptura“ dintre Mare- 
şalul Antonescu și legionari a fost determinată de faptul că Mareşalul 
a aprobat şi recunoscut Arbitrajul de la Viena, pe când legionarii, 
nu!!!! Iar pe coperta volumului, steagul verde cu gratia de aur şi harta 
României ciuntite stau față în față cu emblemele Mişcării Legionare şi 
a Mareşalului! N-am priceput perfidia acestei aşezări decât după ce am 
citit cartea... 


Generalul Niculescu, comandantul Bucureştilor mi-a lămurit ieri 
cele întâmplate în preajma Sărbătorilor cu legionarii, despre care s-au 
povestit tot felul de lucruri, bazate numai pe zvonuri necunoscute. 
În realitate n-a fost nimic la Bucureşti. S-a descoperit în închisoa- 
rea din Aiud un complot bine organizat pentru eliberarea deţinu- 
ţilor de acolo, care din neglijenţa directorului, izbutise să-şi procure ar- 
mele şi uneltele necesare pentru evadarea lor... Dacă nu descoperea 
complotul la timp, scăpau toți, şi la Aiud erau închişi cei mai peri- 
culoşi... Agitaţia legionară a reînceput şi prin cuiburi, dar pe o scară 
mai timidă; adevărata agitaţie se făcea în închisori, căci toţi conducă- 
torii sunt închişi... Mareşalul Antonescu s-a înfuriat, a destituit pe di- 
rectorul general al Închisorilor şi mai mulți directori de penitenciare, şi 
lucrurile au reintrat în ordine. S-au făcut şi arestări prin cuiburi... 

Un foarte periculos legionar Boianu, a scăpat de la Malmaison. Fu- 
sese adus ca martor într-un proces şi mituind un plutonier a izbutit să 
se facă nevăzut, şi nici n-a mai putut fi găsit! Legionarii erau întelegi 
să „citeze“ ca martori pe cei mai violenţi din cei închişi, în nădejdea că 
pe drum, sau chiar de la Malmaison „martorul“ să poată evada... Dar 
n-a izbutit decât zisul Boianu. Acum s-a luat măsura să nu se mai adu- 
că martorii citați. Până aici, grefele trimiteau adresele lor de chemare 
direct penitenciarelor, care executau ordinul. Citaţiile vor fi în viitor 
trimise Ministerului de Justiţie, care le va pune la dosar... 

Recrudescenţa Mişcării Legionare nu e periculoasă — pretinde gene- 
ralul Niculescu — dar agitația trebuie supravegheată şi înăbuşită pe loc... 


Radu Lobei, fostul şef de cabinet al lui Călinescu, fusese dat în ju- 
decată pentru delapidare din fondurile Ordinii Publice. Procesul a fost 


1 însărcinat vremelnic cu conducerea directivei Politice în Ministerul de Externe. 

instruit de instanţele ordinare, deoarece Lobei nu era „fost demnitar“. 
Acestea l-au achitat, inculpatul putând dovedi că n-a manipulat fondurile 
decât „din ordin“. Instanţele ordinare au înaintat însă dosarul Comisiei 
Speciale pentru controlul mânuirii fondurilor secrete (prezidată de Căpă- 
țână), ca să decidă „asupra întrebuințării fondurilor înseși şi asupra răs- 
punderii celor în drept“... 

A mai scăpat un pungaş! 


S-a mai blocat şi bumbacul. Încetul cu încetul vom ajunge să trăim într- 
un falanster în care „stăpânirea“ ne va furniza şi hârtia de şterş la c.r! 


Ziarele publică o nouă listă de decoraţi cu Mihai Viteazul: de data 
asta este vorba de vreo 30 şi ceva de ofiţeri inferiori, de la sublocote- 
nent la căpitan, scăpaţi cu viaţă, din aprigele lupte de astă-vară. Se dau 
pe scurt şi faptele pentru care au fost decorați. Toţi, unul şi unul; nu se 
mai fac abuzurile din 1916 şi 1917. Foarte bine! 


Vineri, 16 ianuarie. Frigul a mai scăzut. Ieri la ora 7 dimineaţa erau 
— 16°, azi la aceeaşi oră sunt numai 11 grade. Dar pe frontul rusesc, du- 
pă comunicate, e tot prăpăd. Cu tot gerul care domneşte acolo, pare că 
germanii menţin liniile lor neatinse — ba ei anunţă chiar succese, la 
Centru, la est de Harkov — şi la Sud, la răsărit de Taganrog. În Cri- 


‘meea, bombardări germane (aeriene) serioase la Feodosia şi la Kerci, 


cu efecte sensibile. Bătălia, la est de lacul Ilmen pe platoul Valdai e 
încă în curs. 

În Finlanda operaţiunile sunt paralizate printr-un frig ce nu s-a mai 
pomenit de 40 de ani. La Hangö, finlandezii au pus prizonieri ruşi să 
curețe minele. Ele sunt însă atât de numeroase, încât curățirea va mai 
dura câteva săptămâni şi numai după ce vor fi toate ridicate sau distru- 
se se va permite populaţiei să se reîntoarcă la căminele ei. 

Toate succesele trâmbiţate de Londra în numele ruşilor, precum re- 
ocuparea Harkovului, Kurskului etc. sunt de domeniul fanteziei. O 
spun cel puţin nemţii, căci eu n-am fost la fața locului să controlez, dar 
päre că adevărul e de partea lor, şi că succese pe frontul rusesc nu sunt 
trâmbiţate de emisiunile anglo-saxone decât ca o compensație pentru 
dezastrele suferite de englezi şi de americani în Pacific... 

În Malaezia, japonezii înaintează vertiginos pe 3 coloane, spre Sin- 
gapore. Trupele nipone au pătruns în Sultanatul Jahore şi nu mai sunt 

despărțite de marea bază navală britanică decât printr-un teritoriu larg 

de vreo 80 de kilometri... Toate bazele militare din Celebes au fost cu- 

cerite, şi celelalte, Molucce, ca şi Jawa şi Sumatra vin acum la rând... 
Marele vas port-avion torpilat de japonezi ar fi fost mai exact iden- 


tificat; nu e un vas de 33 000 tone, tip Lexington ci un vas mai mare, 


de 45 000 tone — cel mai mare şi cel mai nou din flota americană. 
Odată cu dânsul, au pierit şi 100 avioane, care n-au avut timp să deco- 
leze... Din 7 vase port-avion, flota americană a mai rămas cu 5. 

La Radio Londra, în emisiunea de ieri la amiază, s-au rezumat arti- 
cole fulgerătoare publicate de presa engleză împotriva incuriei admi- 
nistraţiei civile ca şi celei militare care au permis dezastrele din Extre- 
mul Orient şi pierderea unor baze pentru recucerirea cărora Anglia va 
trebui să sacrifice mii şi mii de vieţi... Dat fiind că emisiunile Radio- 
fonice se fac sub cenzură, violenţa atacului săvârşit împotriva Guver- 
nului de postul din Lontra e simptomatic şi dovedeşte că opinia publică 
engleză e extrem de surexcitată... O schimbare de Guvern, cu toate ma- 
rile nemulțumiri ce se manifestă, nu e posibilă. Englezii n-au un om 
mai hotărât şi mai dinamic ca Churchill — dar e probabil că Churchill 
va fi silit să arunce lest... 

Radio Londra a mai mărturisit ieri teribilele atacuri asupra Maltei 
— 17 bombardamente în 12 ore... — lăsând să se înţeleagă că o eva- 
cuare a insulei de către forțele britanice ce au mai rămas, nu e 
exclusă... 

Ocuparea localității Solun de către englezi nu s-a dovedit exactă: şi 
ieri s-au dat atacuri violente asupra acestei poziții, care, deşi izolată, 
rezistă încă... 


Dansatorul Ciano a sosit la Budapesta. După Ribbentrop. Se vede 
că ungurii se lasă greu cu trimisul de trupe pe front... 

Sosirea lui Ciano la Budapesta (primit cu aceleaşi onoruri ca Ri- 
bbentrop, şi cu mai multă căldură, cu toată temperatura scăzută) — n- 
a fost trecută sub tăcere de ziarele noastre (de ce aceste două atitudini 
diferite?), care se mulțumesc însă să anunţe faptul, fără a-l comenta, 
nici sublinia. 

De ce această deosebire între cele două vizite? Ne-a supărat mai 
mult vizita lui Ribbentrop ca a lui Ciano? Sau am vrut să dăm o lecţie 
nemților? Oricât de caraghioasă ar părea această ipoteză, ea este oare- 
cum întărită printr-un mic fapt divers în-tâmplat sâmbăta trecută, care 
a făcut totuşi oarecare vâlvă. Sâmbătă seara a avut loc un banchet pen- 
tru comemorarea nu ştiu câtor ani de existenţă a ziarului Curentul. La 

acest banchet, după ce s-a citit o telegramă de cordiale urări din partea 
lui Ică Antonescu, Pamfil Şeicaru a ţinut un logos în care a înjurat pe 
nemți „care ne sărăcesc“ şi a emis ideea că am putea să încercăm şi cu 
ruşii“!!! Las la o parte inconştienţa acestor declaraţii, las la o parte 
faptul că până ieri Șeicaru mânca la ieslele nemților şi italienilor (să îi 
fi retras prietenii subvenţiile?), las la o parte lipsa totală de calificare a 
ţiganului pentru a se pronunța în asemenea chestiuni — dar faptul că 
cuvinte ca cele spuse sâmbătă seară au putut fi rostite în fața a 60 de 
persoane sub auspiciile unei tele-grame semnate de Preşedintele Con- 
siliului de Miniştri, dă mult de gândit... Să ni se fi urât cu binele? Sau 
îşi imaginează Guver-nul nostru că trecând sub tăcere faptele repre- 
zentantului Germaniei şi punând pe un salariat să înjure Reichul, îi va 
folosi la ceva? Tare trebuie să scârţâie axa, între Berlin şi noi, ca să se 
ajungă la astfel de proceduri... Să sperăm că sunt reacţii de mânie tre- 
cătoare — căci nu s-a sfârşit cu ruşii... 


Comisia de Anchetă pentru mânuirea fondurilor secrete a găsit în 
gestiunea lui Moruzov o sumă de 160 milioane nejustificată. Comisia 
Prezidenţială de judecată, după mai multe amânări şi-a dat în fine sen- 
tinţa: D-na Aurora Florina Moruzov a fost osândită la restituirea (!) 
sumei de 35 milioane lei (tatăl său a fost ucis la Jilava)! Ia-i de unde nu 
sunt! 


Multă vâlvă în jurul naturalizării lui Irimescu. Lumea se miră că i 
s-a retras numai cetăţenia, la noi, şi că n-a fost şi degradat în armată, 
ca dezertor în timp de război... Irimescu e şi membru al Jockey-Clu- 
bului, şi mulţi din colegii săi vor să ceară radierea lui... Ce să-i pese lui 
Irimescu! Trăieşte el bine şi liniştit în America? 


Conferinţa Statelor Sud-Americane a început ieri, la Rio de Janeiro. 
Statele Unite fac tot ce pot ca să atragă Puterile Americane rămase încă 
neutre, în război. Nu se poate şti ce se va întâmpla, dar până acum pre- 
vederile sunt că America de Sud va rămâne neutră, într-o neutralitate 
binevoitoare însă, faţă de anglo-saxoni. 


Sâmbătă, 17 ianuarie. Toată noaptea a viscolit, dar azi-dimineaţă ter- 
mometrul nu arată decât — 9°, contra — 11° ieri-dimineaţă şi — 16° alaltă- 
ieri. Pare că gerul vrea să mai slăbească; să dea Dumnezeu să fie aşa. 

Pe frontul rusesc şi în Africa de Nord, nimic special. Lupte locale, 
fără consecinţe. 

Pe frontul rusesc, anunţă mici succese şi nemții şi bolşevicii. Pare 
totuşi că ale nemților sunt mai serioase. De la Leningrad la Tagamog, 
linia frontului rămâne neschimbată şi pierderile moscoviţilor sunt mari 
în oameni şi material. 

Japonezii îşi continuă campania conform planului stabilit. La Sin- 
gapore, panică mare, din cauza bombardamentelor repetate. 


Conferinţa Pan-Americană de la Rio de Janeiro s-a deschis printr- 
un mare discurs al Preşedintelui Braziliei, Vargas, care a definit scopul 
Conferinţei: apărarea libertăților şi intereselor Statelor Americane. 
Vargas a vorbit despre solidaritatea Statelor Sud-Americane cu Statele 
Unite ale Americii de Nord şi a încheiat printr-un imn de proslăvire a 
libertăţilor democratice... După dânsul a vorbit Summer Welles, sub- 
secretarul de Stat al Statelor Unite, căutând să atragă toate Statele 
Americii Latine în sfera intereselor Puterilor anglo-saxonc. S-a hotărât 
că conferința să ia sfârşit în ziua de 26 ianuarie. 


A murit Ducele de Conaught, în vârstă de 91 de ani. Era cel din ur- 
mă fiu al Reginei Victoria şi Marele Patron al Masoneriei engleze. A 
fost unul din factorii importanți care a contribuit la împăcarea ex-Re- 
gelui Carol al II-lea cu Casa Domnitoare engleză... 


DI Edo Bulat, cel dintâi ministru al Croaţiei la Bucureşti a fost re- 
chemat. Dl Ică i-a oferit ieri un dejun de adio, cu discursuri. Cei doi 
oameni de Stat, au reglat între altele, şi la repezeală, soarta Europei... 


Regele Mihai a fost patru zile la vânătoare şi a distribuit iepurii şi 
fazanii împuşcaţi spitalelor militare din Bucureşti. 


Ştiri rele de la bietul doctor Danielopol, plecat la Viena să se cau- 
te, după lungi suferinţe care l-au țintuit în casă şi în pat de luni de 
zile. Se zice că ar avea un cancer generalizat... Abia a împlinit 60 de 
ani. 

Duminică, 18 ianuarie. A nins şi a viscolit ieri toată ziua şi a vis- 
colit toată noaptea — ninge şi viscoleşte şi acum! Şi termometrul a că- 
zut la — 12°. O iarnă ca în poveşti! Ne aşteaptăm la întreruperi de tre- 
nuri şi la tot felul de nenorociri... 


De pe frontul rusesc, unde situația este neschimbată, ne vine în fine 
o veste bună, de la Berlin se telegrafiază că „trupele germane şi româ- 
ne domină situaţia în sectorul Kerci“, şi că în curând peninsula cu ace- 
laşi nume va fi curăţită de ruşi. În sectoarele din Centru şi Nord, luptele 
continuă, cu efective scăzute de o parte şi de alta. La est de Kursk, 
nemţii au cucerit câteva sate, dar esenţialul este că linia frontului nu se 
mişcă, în trăsăturile ei generale. 

Ofițerii care vin în concediu de pe front ne lămuresc că frigul nu 
împiedică în mod direct operaţiunile, ci indirect: germanii au tri- 
mis foarte mulţi soldaţi acasă în concediu, aşa încât efectivele s-au 
subţiat foarte mult. Astfel, de-a lungul Mării de Azov, un regiment de Ca- 
valerie românesc (al 9-lea Roşiori) e înşirat pe o distanţă de 100 kilo- 
metri... Deşi efectivele sunt mai numeroase în zonele de şoc, ele sunt 
totuşi reduse la un minimum defensiv, şi aşa vor rămâne până la 
reluarea ofensivei. „Războiul de poziţie“, pentru tot timpul iernii, apa- 
re astfel hotărât nu numai din cauza greutăților de manevră şi de ravi- 
taliere pe ger şi pe zăpadă, dar şi pentru a permite unui număr cât mai 
mare de oameni să-şi îngăduie un răgaz acasă şi în familie... 

Toate bune, numai de ar trece iarna mai iute, să revedem ofensiva 
germană împotriva ruşilor reluată. 

În Africa de Nord, cu toată presiunea forţelor britanice, ofensiva a- 
cestora pare oprită; parcă şi acolo s-ar fi creat un front de poziţie. Mal- 
ta continuă să fie ciocănită zi şi noapte; instalaţiile englezilor sunt sub- 
terane — totuşi se pune chestiunea: cât va mai putea rezista această ba- 
ză aeronautică, căci bază navală nu mai e de mult? 

Japonezii înaintează mereu spre ţintele lor. La Singapore se semna- 
lează dezordini grave şi panică de pe urma bombardamentelor aeriene. 
Dezordinele sunt provocate mai ales prin închiderea digului care leagă 
Insula Singapore de Malaezia, închidere ce împiedică populaţia Singa- 
pore-lui să fugă de bombe... Trupe australiene au fost debarcate, dar 
prezenţa lor a mărit şi mai mult încurcătura... 


Mareşalul von Reichenau, numit de curând comandant al forțelor ger- 
mane din sudul Rusiei, în locul mareşalului von Rundstedt, a fost lovit de 


56 CONSTANTIN ARGETOIANU 


o congestie cerebrală acum câteva zile şi a murit pe drum spre Germa- 
nia, unde s-a încercat să fie transportat. Reichenau s-a distins în luptele din 
Belgia şi din Franţa şi se bucura de mare vază. Fiihrerul a hotărât să-i 
facă funeralii naţionale şi va fi reprezentat la aceste funeralii prin Rei- 
chsmarschalul Göring şi prin... mareşalul von Rundstedt, predecesorul 
mazilit al defunctului în ultimul său comandament... 


Imperiul Britanic începe să se clatine. Imposibilitatea Angliei de a- 
şi apăra posesiunile şi protectoratele descurajează țări şi popoare ce nu 
mai erau legate de metropolă decât prin firul prestigiului unei Puteri, 
până aci invulnerabile. Veleităţi de independență în Australia se traduc 
prin cereri de ajutor adresate Statelor Unite şi prin tendințe de a nu mai 
trimite contingente pe alte fronturi de luptă. La Melbourne şi la Sidney 
se vorbeşte pe față de „Independenţă“. În Conferinţa Africii de Sud s- 
a mers mai departe: o moţiune cerând „independenţa“ a întrunit în Par- 
lamentul Dominionului 48 voturi, contra 90... În fine, în congresul 
Pan-indian, ţinut zilele trecute s-a proclamat că Indiile nu vor putea fi 
apărate decât prin recunoaşterea „Independenţei“ Statului indian... 


- La Berlin s-a publicat o listă oficială a pierderilor suferite de marina 
britanică numai în apele occidentale, de la începutul războiului. După 
această listă au fost distruse: 

De germani: 2 vase de linie, 4 purtătoare de avioane, 17 cruci- 
şătoare, 82 distrugătoare şi 47 submarine. 

De italieni: 1 vas de linie (probabil), 11 crucişătoare, 18 distru- 
gătoare şi 42 submarine... 


Churchill s-a înapoiat ieri după-amiază la Londra. N-a trecut ocea- 
nul pe un submarin, cum s-a spus, ci pe un hidroavion care l-a depus, 
împreună cu tovarășii săi de drum, ieri-dimineaţă la Plymouth. Se vor- 
beşte la Londra despre o mare remaniere ministerială. Miniştrii Răz- 
boiului şi Armamentului, precum şi şefii resorturilor economice ar ur- 
ma să fie schimbaţi. Ar ieşi din Guvern lordul Beaverbrooke şi ar re- 
intra într-însul Duff Cooper... Poate că sunt numai zvonuri, dar prea 
sunt multe nemulțumiri mari în Anglia — şi probabil că Guvernul îşi 
va mai modifica componenţa. g 

„De mâine înainte pâinea nu se va mai vinde decât cu cartele. Trei sute 
de grame de cap de om pe zi, şi numai cinci zile pe săptămână: două zile 
se va mânca mămăligă. Țara românească lipsită de făină, şi încă după 
o recoltă abundentă de grâu: trăiască Economia noastră Naţională! 
Muncitorii din fabrici vor primi 600 grame pe zi, în loc de 300. 


Arhiducesa Ileana (fata Mamei) a fătat la castelul Sânnberg, lângă 
Viena, încă o fată... Exagerează! 


Cristina Stancev, nenorocita condamnată la moarte în Bulgaria şi 
refugiată în România — al cărui caz a fost raportat în aceste „În- 
semnări“, a murit de tuberculoză după 4 ani de închisoare preventivă 
la noi... Fată fără noroc! 


Bolşevicii înființaseră la Chişinău, în liceul „Regina Maria“, un 
muzeu antireligios în care batjocoreau toate credințele religioase. S-au 
gândit în fine ai noştri să-l desființeze... 


Zvonuri persistente în oraş despre rechemarea lui Killinger. Se dau 
mai multe versiuni: după una ar urma să îi se încredinţeze postul de 
adjunct pe lângă Himmler în fruntea Gestapo=ului (în locul lui Hil- 
dreich (?) numit Protector la Praga în locul lui Neurath); după alta re- 
chemarea s-ar datora neînțelegerilor lui Killinger cu Misiunea econo- 
mică germană din România, zisul Killinger arătându-se prea favorabil 
punctului de vedere românesc — după o a treia versiune în sfârşit, 
rechemarea ministrului Germaniei ar fi uneltită de Fabricius, reintrat în 
favoare şi la Wilhelmstrasse şi care nu iartă pe Killinger că i-a luat locul... 

Toate aceste zvonuri îşi aşteaptă însă confirmare. 


Mi se spune că nemţii au luat în posesie localul Legaţiei sovietice 
din Şoseaua Kisselef. Ar fi o nouă încălcare a dreptului internaţional 
— dar ce „drept“ a mai rămas în picioare în vremurile noastre? Legația 
Angliei în schimb, e neocupată, cu peceţile pe uşi... 


Alt mănunchi de zvonuri: Se zice că raporturile noastre cu Germa- 
nia sunt cam încordate. Aşa s-ar explica „boicotarea“ vizitei lui Ribben- 

trop la Budapesta şi... discursul lui Şeicaru. Mareşalul Antonescu ar fi 
exasperat de cererile germane, de cele pe terenul economic — căci cele 
de ordin militar au fost acceptate cu supunere în faţa Soartei. Când a venit 
Marinescu la el cu decretul „interpretativ“ privitor la Societăţile ger- 
mane de export de cereale (conform înţelegerii de la Berlin), Anto- 
nescu l-a dat afară şi i-a cerut, dimpotrivă, măsuri mai drastice pentru 
împiedicarea nemților de a acapara tot. 

Un alt fapt ce ar fi înfuriat pe Mareşal, e că tinerii trimişi ca ucenici la 
lucru în Germania, în loc să fie întrebuințați în fabrici ca să înveţe ceva, au 
fost puşi să măture străzile... Ba au fost chiar îmbrăcaţi în verde şi puşi 
să defileze cântând cântece legionare! Faptul s-ar fi întâmplat la Viena şi ar 
fi fost semnalat de generalul Mazarini aflător acolo, în căutarea sănătății 
lui fiu-său... Antonescu ar fi protestat direct la Hitler şi ar fi cerut... să-i dea 
pe Sima! Cei de la Siguranţă pretind că Sima va fi extrădat zilele acestea. 

Iar cei din jurul lui Antonescu povestesc că nevoile nemților de 
efective sunt atât de mari, încât Antonescu e în largul lui, ridică tonul 
şi va obține tot ce vrea... 


Tanrider a fost ieri să mă vadă: mi s-a arătat mai puţin categoric ca 
acum opt zile în ce priveşte transporturile de trupe germane spre fron- 
tiera turcească. Recunoaşte şi el acum, că ceva e în pregătire. După in- 
formaţiile lui, ar fi început transporturi de trupe ungureşti, spre Rusia, 
prin Lemberg... Mişcare de trupe de asemenea spre Serbia, unde răz- 
boiul cu partizanii continuă, mai dârz ca oricând... 


Mareşalul Keitel a sosit ieri la Budapesta (nimic în jurnale...). Unii 
cred că a fost trimis să hotărască pe unguri să dea contingentele cerute 
de Ribbentrop, după răspunsul lor evaziv (aceeaşi misiune ar fi avut-o 
Ciano) — alţii spun că contingentele au fost acordate, şi că Keitel a 
fost însărcinat cu coordonarea transporturilor şi cu întocmirea planu- 
rilor de executare. 


Aflu că Mareşalul Antonescu ar fi fost invitat la Berlin, pentru o în- 
țelegere directă asupra punctelor în litigiu între cele două Guverne. 
Mareşalul s-ar lăsa greu şi tergiversează... Are şi argumente meteo- 
rologice de a întârzia: pe viscol nu pot zbura avioanele! 

Dacă chemarea Mareşalului e adevărată, zvonurile de neînțelegere 
mai sus notate ar primi un început de confirmare... 

Luni, 19 ianuarie. Boboteaza veche ne întâmpină azi cu — 13°. A 
nins uşor şi toată noaptea asta şi viscolul tot suflă, dar mai domolit. 
Parcă vrea Dumnezeu să ne îngroape sub zăpadă... 

Cu toată iarna cumplită, germanii înregistrează succese locale în 
Comunicatul lor, pe tot frontul rusesc, şi la Nord, şi la Centru, şi la 
Sud. Să reținem din ele faptul că forţele nemţeşti şi aliate îşi menţin 
„grosso modo“ liniile, pretutindeni... 

Printr-un ordin de zi pe armată, Hitler schițează cariera mareşalu- 
lui von Reichenau „care a întrupat toate virtuțile soldatului german“ 
şi a fost primul conducător al unei armate blindate, în Polonia, în 
1939... 

În Africa de Nord, linia frontului neschimbată, dar capitularea So- 
lun-ului e mărturisită în comunicatele de ieri, atât germane cât şi ita- 
liene, care anunţă că istovite de muniții şi de aprovizionare, trupele în- 
chise acolo au trebuit să se predea, după două luni de rezistență eroică. 

Izolat, Solun-ul era condamnat şi căderea lui era așteptată. Englezii 
au anunţat-o de acum patru zile... 

Japonezii continuă marşul lor victorios. Cu Borneo au terminat-o. 
Cu Filipinele mai au de lucru. În Malaezia au ajuns la 68 kilometri de 
Singapore, pe care-l bat zilnic cu aeroplanele. Englezii anunță că trupele 
australiene debarcate la Singapore au pornit împotriva inamicului şi că 
o altă ofensivă britanică se îndreaptă din Birmania spre Thailanda. 


O convenţie militară a fost semnată la Berlin între Germania, Italia 
şi J aponia, privitoare la conducerea războiului. Despre conţinutul ei nu 
se dă nimic în vileag. Convenţia a fost semnată de Comandantul Su- 
prem al forțelor armate germane şi de către un reprezentant al Înaltelor 
Comandamente italian şi japonez. 


Ciano a părăsit ieri-seară Budapesta. Despre scopurile şi rezultatele 
vizitei sale n-a răsuflat încă nimic în public... 


Conferința Pan-Americană continuă. Se discută ruperea relaţiilor 
cu Statele Axei şi cu cele afiliate ei. Brazilia e pentru ruptură. Chile, 
Argentina, Paraguay şi până la un punct şi Peru — contra. Deo- 
camdată... 

Deşi liniştea e departe de a fi restabilită în Croaţia, profesorul He- 
rescu a fost trimis să ţină o conferință la Zagreb şi să facă atmosferă 
pentru România. Pare că a avut succes, şi în tot cazul câteva mese ofe- 
rite de Buzdugan, ministrul nostru, de Miciora, ataşatul de-presă, şi de 
croaţi. Mesele s-au lăsat cu discursuri de înfrățire şi la ele a asistat şi 
dl Benzon, noul ministru croat la Bucureşti. Conferinţa lui Herescu a 
avut de subiect „formațiunea poporului român“. Acum croații sunt lă- 
muriţi asupra noastră. „Ga nous fait une belle jambe“ — vorba 
francezului... 


Oraşul e plin de zvonuri, mai rău ca oricând. Pe lângă cele notate 
ieri, „unul singur, bazat pe confidenţe de la Statul Major“ — aşa pre- 
tind cel puţin cei care-l răspândesc — stabileşte că Guvernul a refuzat 
Germaniei un nou contingent militar pentru primăvară, pe frontul ru- 
sesc. Mareșalul Antonescu promisese 500 000 de oameni, dar Statul 
Major a sfârşit prin a-l convinge (!!) că nu mai puteam (?) mobiliza nici 
un om... Refuzul nostru ar fi determinat răceala constatată în raportu- 
rile noastre cu Reichul şi chemarea lui Antonescu la Berlin... Şi această şti- 
re îmi pare de domeniul fanteziei, dar o înregistrez ca un semn al evo- 
luţiei opiniei noastre publice — şi fiindcă mi-a fost dată de oameni 
serioşi... 

În curând vom fi lămuriți. 


Marţi, 20 ianuarie. Viscolul a încetat dar continuă să ningă şi ter- 
mometrul e tot la — 13*. Ninge de 5 zile. Zăpada a copleşit totul, rău ne 
pedepseşte Dumnezeu! Aşa o iarnă n-a mai fost la Bucureşti din 
1929... 


Cu toată vremea rea care trebuie să bântuie şi pe acolo, am primit 
ieri în fine o veste bună din Crimeea: trupele germane şi române, sub 
comanda generalului von Manstein au reluat Feodosia. Au fost făcuţi 
4 600 prizonieri, o mică parte din trupele ruseşti debarcate a putut să 
se reîmbarce, restul a fost nimicit. Au scăpat însă prea puţini, căci 
marea, în port, este înghețată iar vapoarele au fost bombardate tot 
timpul... În Feodosia s-au capturat 73 care de asalt, 77 tunuri şi mult 
material mărunt, muniții şi aprovizionări. 

La Feodosia a fost principala debarcare sovietică în Crimeea; din 
cauza acestei debarcări, trupele germane din peninsula Kerci au trebuit 

să fie retrase ca să nu fie tăiate. La Statul nostru Major se crede că 
acum toată Crimeea va fi repede curățită. Diviziile germane şi române 
(în tot vreo 3 din care una română) au fost îndreptate din nou împotriva 
Sevastopolului, care probabil nu va mai putea rezista... 

Comunicatul german de ieri, care ne-a confirmat această bună ves- 
te, ne-a cam stricat însă bucuria prin știrea unui viguros atac început de bol- 
şevici în regiunea Donețului... Respinşi pe tot frontul, ruşii încearcă a- 
cum o ofensivă la Sud... Să dea Dumnezeu să reziste nemții şi aci. Din 
nefericire sunt pe poziţie şi italienii, şi slovacii, şi spaniolii... Răul e că nu 
se pot trimite trupe în ajutor decât foarte greu, din cauza im- 
posibilităţii de aprovizionare şi de transport al munițiilor: căile ferate 
sunt înzăpezite, locomotivele îngheţate — iar automobilele aproape 
inutilizabile... Ce iarnă, Doamne! Şi câte suferințe trebuie să fie pe 
front! 

În Africa de Nord, nemţii pretind că sunt într-o situaţie favorabilă, 
cu toată pierderea Solun-ului şi a micii sale garnizoane. Ei dezmint 
categoric ştirea că englezii ar fi debarcat în provincia Tripoli. 
Preamărirea succesului de la Solun, ca şi ştirea falsă a debarcării în Tri- 
politana ar fi menite să impresioneze Conferinţa de la Rio de Janeiro 
şi să compenseze dezastrele zilnice din Extremul Orient. 

În Malaezia, japonezii au ajuns până în faţa insulei Singapore şi au 
încercuit o armată engleză de vreo 20 000 de oameni... 


După informaţii din Tokio, generalul Wawell ar fi demisionat din 
comandamentul său, din cauza înfrângerilor suferite, şi ar fi fost chiar 
înlocuit. Ştirea nu este însă confirmată din partea englezilor... 


Generalul von Brauchitsch a suferit o grea operaţie şi se află mai bine. 
Comentând această ştire — care aruncă o nouă lumină asupra, înlocuirii 
generalului în fruntea armatei — şi apropiind-o de moartea tragică a ma- 
reşalului von Reichenau, decedat pe când era transportat în Germania, 
paralizat — presa berlineză subliniază că criza de comandament în jurul 
căreia englezii au făcut atâta vâlvă, a avut un substrat de ordin fizic iar nu 
de ordin moral. Generalii germani au dus în toată compania viaţa sol- 
datului, hrănindu-se de la cazanul lor şi supunându-se la toate oboselile ce- 
lor mulți. Oameni mai în vârstă, unii din ei n-au putut suporta un aseme- 
nea regim, şi au căzut. Dar pentru unul care cade, se ridică alți zece în loc... 

Boala nemiloasă a răpus şi pe generalul Popescu Ion zis „Jack“, 
până mai ieri subsecretar de Stat la Interne... 


La Rio de Janeiro, Conferinţa continuă. Presiunea Statelor Unite a ajuns 
la maximum de intensitate. E probabil că sub amenințările colosului 
din Nord, Statele slabe de îngeri vor ceda, şi vor rupe relaţiile cu Pute- 
rile Axei... 


Negocierile economice dintre noi şi Germania s-au încheiat cu bine, zi- 
ce-se. Acordul a fost semnat la Berlin, de Clodius şi de Resmeriţă. Asu- 
pra conținutului, nu suntem încă informați, dar pare că, cursul mărcii 
n-a fost modificat. 


Guvernul ceh din Praga (există un Guvern ceh în Praga?) a demisionat. 
Preşedintele (!) Hacha a însărcinat tot pe Krejci cu formarea noului Ca- 
binet. 

Un decret-lege promulgat ieri stabileşte norme foarte aspre pentru 
funcționarii publici. Ei nu vor mai putea demisiona şi vor fi nevoiţi să 
meargă în orice loc li se va da ordin, fără a putea reacţiona împotriva 
mutărilor lor. Abaterile vor fi pedepsite cu închisoare şi cu trimitere în 
lagăr... Legea e valabilă pentru toată durata războiului, şi va putea fi 
extinsă, prin decret, şi după încetarea ostilităţilor... Legea e bună; dar 
ce înjurături va mai încasa Guvernul! 


Moştenitorii lui Victor Iamandi, osândiți deja să plătească Statului 
11 milioane cheltuite „nejustificat“ de fostul ministru de Justiţie, din 
fondurile „de dispoziţie“ — au mai fost condamnaţi să mai restituie alți 
740 000 lei preluaţi din „fondul cheltuielilor penale“... Foarte bine — 
dar prea se condamnă numai morţii! Călinescu, om cinstit e conda- 
mnat, dar şeful său de Cabinet, escrocul Lobei este achitat! Şi câți alții! 
La controlul averilor, un Mirto şi un Ioaniţescu au fost declaraţi „uşă 
de biserică“, la repezeală — iar pe mine (de!) m-au frecat un an, până 
să-mi claseze dosarul! 


Un comunicat al Președinției ne informează că ovreiul Haberbach, 
patronul „Consumului Paradis“ a fost trimis în lagăr fiindcă trata neo- 
meneşte pe ucenicii săi şi îi lăsa să moară de foame — ca într-un ade- 

vărat „Paradis“! Haberbach a fost îmbrăcat în zdrenţele victimelor sale 
şi trimis în această stare la Târgu-Jiu, pe 13 grade de frig! Teribilă mai 
e şi „Justiţia Mareşalului“! 

Au mai fost trimişi ieri în lagăr la Târgu-Jiu, Don Juanii bucureşteni 
Albano Verona şi Danielopolu, zis „Împăratul“ (fiul lui George Danie- 
lopolu), împreună cu domnişoarele Nicodem, cunoscute „mondene“ 
— fiindcă se îmbătau în toate serile la „Melody-Bar“, şi nu-şi ţineau 
limbile spurcate... Toţi cheflangii bucureşteni s-au pus luntre-punte să- 
i scape, dar n-au izbutit... În barăcile de la Târgu- Jiu, trebuie să fie o 
plăcere, pe temeperatura actuală! 


Miercuri, 21 ianuarie. Azi se împlineşte un an de la oribilele eve- 
nimente în care era să se prăbuşească ţara... Când mă gândesc la acele 
zile, la cât am suferit, mi se face părul măciucă! N-o fi paradisul pe pă- 
mânt nici azi, dar totuşi în comparaţie cu situaţia de la sfârşitul lui ia- 
nuarie 1941, nu putem decât mulţumi lui Dumnezeu că e cum e... 


A nins liniştit toată ziua de ieri, a nins şi a viscolit toată noaptea, 
ninge şi azi — dar a scăzut vântul. Frigul a mai scăzut, azi-dimineaţă 
la ora 7 erau numai — 10° faţă de — 13° ieri. Ninge de 5 zile. Străzile 
sunt aproape impracticabile. În toată ţara, pe şosele nu se mai poate cir- 
cula cu automobilele, trenurile însă merg, merg greu, dar merg — afară 
de linia Buzău— Făurei, întreruptă. Aceste informații mi le-a dat Ore- 
zeanu, directorul Căilor Ferate, căci ziarele tac butuc. Nici despre 
starea drumurilor n-au voie să vorbească... 


De pe front, cu toată vremea îngrozitoare, veşti liniştitoare, afară de 
sectorul Nord al frontului rusesc, unde Comunicatul german anunță 
lupte grele, fără alte amănunte şi mă tem că aceste două cuvinte în doi 
peri să nu acopere un succes bolşevic, care, chiar de ar fi, n-ar putea fi 
decât limitat. Incolo bine. La Centru, germanii au înregistrat succese la 
est de Kursk; pe Doneţ, forţele aliate au respins pe ruşi, iar în Crimeea 
merge bine de tot. După ce au reluat Feodosia, trupele germano- 
române au procedat la refularea forţelor sovietice spre Kerci şi sunt pe 
cale de curăţire a întregii peninsule. 

În Africa, frontul de la Agedabia nu numai că rezistă, dar forțele 
italo-germane au reuşit chiar mici atacuri capturând care de asalt şi 
prizonieri. Malta e în continuu bombardată. Rezistenţa acestei baze 
navale ciocănită de doi ani de zile de aeroplanele italiene şi germane şi 

furtunos asaltată de două săptămâni nu se explică decât prin faptul că 
toate instalaţiile militare sunt subterane şi nu pot fi atinse de bombe. 

În Malaezia, japonezii sunt stăpâni pe aproape întreaga peninsulă; 
încercuirea Diviziei a 8-a motorizată britanică se confirmă (circa 
20 000 oameni...). 

Singapore nu va putea rezista mult, după cât se crede. Englezii, 
întemeiaţi pe prestigiul lor care-i scutea în Extremul Orient de orice 
posibilitate de atac, n-au început lucrări mai serioase de apărare decât 
după 1923 şi reiese că aceste lucrări sunt departe de a fi fost terminate. 
Se pare, de altmintreli, că englezii au fost foarte lenți în a-şi da seama 
despre importanţa strategică a Singaporelui, care n-a devenit cheia 
Extremului Orient decât la câteva decenii. Raffles, care a cucerit insula 
pentru Anglia, în 1818, a fost dezavuat de Guvernul din Londra, dat în 
judecată şi exilat!! 


Un Comunicat al Marelui nostru Cartier arată partea importană 
luată de trupele româneşti la recucerirea Feodosiei. Divizia noastră de 
Vânători de Munte a capturat 700 prizonieri şi 16 care de luptă. Presa 
germană şi cea italiană subliniază avântul cu care s-au luptat oamenii 
noştri. Bieţii băieţii noştri, mi se rupe inima de ei, când mă gândesc la 
pielea lor pe gerul năpraznic al infernului rusesc... 


Mareşalul Keitel a sosit abia ieri la Budapesta unde a fost primit cu 
alai mare. Informaţia notată în aceste „Însemnări“, după care mareşalul 
ar fi sosit la Budapesta sâmbăta trecută şi ar fi găsit acolo încă pe Cia- 
no — era inexactă. 


Churchill, înapoiat la Londra, a declarat în Camera Comunelor că „îm- 
părtăşeşte îngrijorarea generală asupra situaţiei din Extremul Orient, 
dar că are încredere în sfârşitul războiului“, şi a anunţat că va rezerva 
în curând trei zile pentru discuţia situaţiei de pe toate fronturile, în Par- 
lament — discuţie cu prilejul căreia va cere un vot de încredere. 


La Berlin se comentează cu aprindere un articol apărut în Baltimore 
Sun, sub semnătura fostului ambasador american la Moscova, Mac 
Murray, articol prin care se afirmă că cu prilejul ultimelor negocieri 
Eden a cedat Rusiei Sovietice, Strâmtorile (pielea ursului în pădure, nu 
e vorba...). Agenţia TASS a dat o dezminţire, cam vagă, acestei afir- 

mări, dar — după cum observă presa berlineză — fără să declare 
răspicat că Sovietele renunță la ocuparea Strâmtorilor... Suflă nemții 
cât pot, să aprindă focul la Ankara! 


La Rio de Janeiro discuțiile continuă, animate. Până acum s-au depus 
78 de moţiuni! Chile, care se teme de posibilitatea unui atac japonez, 
e cea mai dârză pentru menţinerea neutralității Statelor Sud- 
Americane. Statele Unite fac asupra Argentinei presiuni mari... 


După informaţii oficiale, bolşevicii au deportat din Chişinău şi 
Lăpuşna peste 15 000 de români. În această cifră nu intră morţii, găsiți 
cu sutele prin beciurile oraşului, la intrarea trupelor noastre... 


Printr-o ordonanţă apărută azi, ovreii între 18 şi 25 de ani, au fost 
obligaţi să lucreze cinci zile la curăţitul zăpezii în Bucureşti... câte 9 
ore pe zi, în două serii... Parcă am fi în Evul Mediu — şi încă nici a- 
tunci nu s-a mers la asemenea măsuri barbare, căci această muncă 
încadrându-se la cea de interes obştesc e nu numai silită, dar şi fără 
plată... Şi ninge într-una... 


„Creditul Naţional Industrial“ (fostul „Credit Industrial“) a fost re- 
organizat şi a fuzionat cu „Creditul Naţional Minier“ (fosta „Bancă a 
Întreprinderii Aurifere“). În fruntea lui, ca administrator-delegat a fost 
numit Finţescu, până acum numai preşedinte al Consiliului de Admi- 
nistrație, post în care înlocuise pe N. Mareş, fostul ministru al Agri- 
culturii, certat cu dl Ică... 


Mare dejun ieri la Buşilă. Era şi Ică Antonescu, proțăpit în înalta lui 
demnitate, dar amabil şi condescendent. lar mi-a spus că vrea să stea 
de vorbă cu mine mai lung (ca în [luna] mai trecut...). Am repetat că 
eram la dispoziţia lui şi a rămas să-mi telefoneze îndată ce va avea o 
oră.— o oră şi jumătate de libertate ca să ne regăsim tot la Buşilă acasă... 

Ică a sosit la dejun cu întârziere, îl reţinuse Killinger, şi ne-a spus 
că ministrul Germaniei îi dăduse veşti bune de pe frontul rusesc... 

Mai era la dejun şi Pella Vespasian — actualmente delegatul nos- 
tru la Comisia Riveranilor (Dunăre) din Viena — care s-a arătat față de 
Ică de o platitudine atât de scârboasă încât l-a dezgustat şi pe acesta... 

Joi, 22 ianuarie. Acum un an, la 22 ianuarie ascultam mitralierele, 
refugiat la prietenii mei C. Acum tremur de frig şi lupt cu gerul, căci 
cisternele cu păcură nu pot ajunge până la casa noastră, strada fiind în- 
zăpezită... O iarnă atât de catastrofală nu s-a mai văzut. De ieri-seară 
nu mai ninge, dar cerul e tot înnorat şi termometrul e la — 12°... Pe căile 
ferate circulaţia s-a mai întrerupt pe linia Bucureşti—Constanța, în toa- 
tă Basarabia. La gara de triaj Bucureşti— Chitila, zăpada e de 1 metru 
peste şine. În Banat a ajuns pe alocuri la 1 m, 60! 


Cu toată iarna înfricoşată care trebuie să bântuie şi în Rusia ca la 
noi — comunicatele vorbesc de 20-25 grade frig — frontul rusesc se 
ține bine. Năvăloasele atacuri bolşevice sunt oprite pretutindeni şi 
pierderile sovietice sunt mari. Aşa mi se spune cel puţin... 

Rămăşiţele trupelor ruseşti debarcate la Feodosia sunt refulate spre 
Kerci şi numărul prizonierilor în acel sector a crescut la 10 000. S-au 
capturat până acum 177 tunuri şi 85 care de asalt. — 

Trupele japoneze se concentrează în sudul Malaeziei şi atacul Sin- 
gapore-lui va începe zilele acestea. 


Mareşalul von Bock, care a comandat Sectorul Central al frontului 
rusesc, a fost numit comandant al Sectorului de Sud, în locul mareşa- 
lului von Reichenau. 


Generalul von Gablenz, comandantul Diviziei în care a fost înca- 
drată Legiunea Franceză pe frontul rusesc, a adresat voluntarilor fran- 
cezi un foarte frumos ordin de zi în care reamintind gloria trecută a 
Franţei, i-a felicitat pentru vitejia cu care luptă. Ordinul se termină ast- 
fel: „Trăiască o Franţă fericită într-o Europă unită!“ 


Fiul lui Papen a fost rănit pe front. Papen a părăsit Ankara pentru a- 
şi vizita copilul, la Berlin. 


În Turcia nervozitate. Totuşi se dezminte ştirea engleză despre o 
mobilizare. Au fost convocate numai câteva contingente de rezervişti 
pentru înlocuirea celor concentrați trimişi la vetre. 

Şedinţă furtunoasă, ieri, în Camera Comunelor. Deputaţii se aştep- 
tau la destăinuiri cu privire la cele discutate de Churchill cu Roosevelt 
şi cu americanii — şi discreţia primului ministru i-a decepţionat. 

Churchill a cerut ca cuvântarea pe care o va ţine azi sau mâine să 
fie înregistrată pe plăci, ca să poată fi difuzată de la posturile de Radio 
britanice. Cererea a stârnit nemulțumiri şi proteste în Cameră deoarece 
ea dovedeşte că cuvântarea va fi de ordin general, pentru uzul maselor, 
şi nu va conține nici măcar minimul de confidenţe obişnuit în şedinţele 
parlamentare secrete... 

Pe când englezii se ceartă în Parlamentul lor, japonezii pun în liniş- 
te la cale, în Parlamentul din Tokio, soarta lumii orientale. Discursurile 
generalului Tojo şi amiralului Togo, care cad de sus, nu ţin însă seamă 
de faptul că războiul din Extremul Orient e de-abia la începutul lui — 
şi că adversarul e puternic... 


Japonezii şi americanii se ceartă pe numărul vaselor scufundate. 
Americanii nu recunosc decât jumătate din cifrele date de japonezi, 
care sunt ce e drept, impresionante... 


- Mi se spune că Preşedinţia Consiliului de Miniştri a cumpărat cu 
bani luaţi de la „Ordinea Publică“, casa lui Nae Ionescu de la Băneasa 
(de lângă grajdurile lui Malaxa), pentru a servi de locuință Mareşalului 
Antonescu şi d-lui Ică. Mareşalul ar avea nevoie de aer curat şi de li- 
nişte... Nimic de zis, dar cum rămâne cu noi ăştia care am fost daţi în 
judecată „pentru că am întrebuințat fondurile secrete în afară de stric- 
tele nevoi ale menținerii ordinii publice? Puţină logică şi puţină ruşine, 
domnilor Dictatori! 


Un comunicat ne aduce la cunoştinţă că s-au luat măsuri de stimu- 
lare a administrațiilor comunale rurale şi a gospodăriilor săteşti. Ín fie- 
care judeţ, comuna cea mai bine administrată va fi publicată pe un or- 
din de zi, iar conducătorii ei vor primi laude, încurajări şi chiar deco- 
rații. Pentru cele mai bune gospodării, în fiecare sat, s-au instituit 
premii şi pentru gospodar favoruri de ordin economic şi fiscal... 

O idee foarte bună — numai să vedem cum se va aplica. La noi toa- 
te se fac numai pe criterii de gaşcă... 

Mi se spune că generalul Gherghe, prefectul de Poliţie, a fost numit 
comandant al Diviziei motorizate şi că în locul lui în fruntea Poliţiei 
Capitalei a fost numit generalul Gherghieş, până aci comandantul Cor- 
pului II Teritorial. Numirea n-a apărut încă în ziare, dar m-ar bucura, 
căci generalul Gheorgheş este un prieten... 

Tot „sous le sceau du secret“ mi se mai spune că generalul Iacobici 
a fost scos din fruntea Statului Major şi înlocuit prin generalul Şte- 
flea, un om de încredere al lui Antonescu, care comanda Divizia din 
Piteşti — divizia comandată pe timpuri de Mareşal şi pe care contează 
pentru siguranţa lui personală... Înlocuirea ar fi fost făcută brusc. 
Generalul Iacobici, pe linie moartă... Despre generalul Şteflea se spune 
mult bine. 

Mai aflu că generalul Jack Popescu a fost înlocuit la Interne fiindcă 
nu acționa destul de energic împotriva legionarilor. Toţi gardienii de 
la închisorile Aiud şi Jilava ar fi fost arestaţi, împreună cu directorii 
acestor stabilimente penitenciare. O fi? Generalul Jack Popescu n-a 
murit însă de inimă rea, cum s-a spus (!), ci de o boală de cord, proba- 
bił angină de piept, de care suferea de mai multă vreme... “ 


Vineri, 23 ianuarie. De miercuri-seara n-a mai nins, dar în schimb ter- 
mometrul era azi-dimineaţă la — 15°. Cerul e înnorat şi mă doare foc pi- 
ciorul, aşa încât mă aştept la zăpadă din nou. Nu ştiu ce o vrea Dumne- 
zeu cu noi. Ieri, trenurile n-au mai pornit nici înspre Sibiu — iar în Bucu- 
reşti, pe ulite, circulaţia e aproape oprită. Numai curajoşii îndrăznesc 
să-şi scoată maşinile şi se înzăpezesc cu ele... Munţii de zăpadă sunt aşa de 
mari pe străzi, încât nu te poți vedea de pe un trotuar pe celălalt... Şi nici 
o nădejde de mai bine, căci suntem abia la 10 ianuarie stil vechi! 


Japonezii au început o ofensivă violentă împotriva Birmaniei în care au 
trecut împreună cu trupele thailandeze (siameze). Deşi Thailanda a pus 
la dispoziţia Japoniei baze de operaţii încă de la începutul ostilităților, 
deşi acum merge mână în mână cu forțele Mikado-ului — Anglia nu i- 
a declarat încă război. Tactică sau dispreț? Sau simplă neglijență? 

In Birmania, trupele japoneze au ocupat portul Tavoy şi se îndreap- 
tă spre Mulmein, centru important pe golful Martaban, cam în față de 
Rangoon. | 

La sudul peninsulei malaeze, înaintarea merge repede spre Singa- 
pore, în faţa căreia se concentrează acum trupele nipone. La Singapore, 
panica şi dezordinea continuă să domnească. 

In Crimeea, trupele noastre au înregistrat un nou succes la nord-est 
de Feodosia. Forţele ruseşti sunt tot mai mult împinse spre Kerci sau 
distruse. Pe restul frontului sovietic, nimic de seamă. Atacuri bolşevice 
sunt toate respinse, cu tot frigul îngrozitor care domneşte de la Oceanul 
Ingheţat la Marea Neagră... 

În Africa, englezii au fost atacați şi respinşi în dezordine spre 
Agedabia. Reţinem totuşi din această ştire că Agedabia e în mâna 
britanicilor... 


Se anunţă că Molotov va zbura în curând la Londra pentru a conti- 
nua negocierile cu Anglia. 

Englezii publică prin gazetele suedeze şi pe cale particulară, pentru 
liniştirea spiritelor în ţările interesate, pretenţiile sovietice în caz de 
victorie. Aceste pretenţii, al cărui text nu ni se dă, par din comentarii 
să fie moderate. Dar ce valoare poate avea un angajament al Soviete- 
lor, chiar contrasemnat de Anglia? 

La Berlin, comentându-se reacţia Turciei faţă de destăinuirile ger- 
mane, despre acordurile din Moscova, se observă că această reacţie a 
fost laconică — dar se adaugă că şi o reacţie laconică poate fi elocventă... 


Mareşalul Keitel a părăsit ieri Budapesta, însoţit la gară de acelaşi 
alai ca la sosire. 

Despre scopul şi rezultatele misiunii sale în Ungaria — tăcere 
generală. E probabil că a discutat cu Statul Major maghiar liniile de 
dislocare ale trupelor ungurești... 


Deşi nu s-a publicat nimic, ştirea privitoare la numirea generalului 
Şteflea în locul generalului Iacobici s-a confirmat. , 
Despre numirea generalului Gheorghieş la Prefectura Poliţiei, nu se 


ştie încă nimic precis... 


Sâmbătă, 24 ianuarie. De ziua Unirii, Dumnezeu ne-a hărăzit 25 gra- 
de frig. leri-seară ne-am culcat cu — 18°, şi azi-dimineaţă mai căzuse ter- 
mometrul cu 7 grade. Dar ce să zicem noi când la Vichy sunt —26€, în Spa- 
nia — 23°, la Sofia — 25°, iar la Cairo în Egipt, mor oamenii de frig! 

Toată viaţa bucureştenilor nu se mai învârteşte decât în jurul geru- 


lui. Cei mulţi n-au lemne, o sumă de blocuri sunt fără păcură, lumea 

plânge şi se vaită. Nu se mai gândeşte nimeni nici la război, nici la le- 
gionari, nici la impozite, nici la lipsa de alimente — frigul năpraznic 
singur preocupă pe toţi. 

Lucru ciudat, valul de frig nu vine de-astă dată din Rusia bleste- 
mată, ci din vest şi din sud-vest. Aşa fiind, poate că o ţine mai puţin... 
Dar suntem abia în 11 ianuarie stil vechi! 


Mişcarea de la Statul Major e mult comentată şi se zice că ar fi 
produs adâncă iritaţie printre ofiţeri. lată ce se povesteşte: conducătorii 
Statului Major ar fi înaintat un Memoriu, semnat, Mareşalului Anto- 
nescu, prin care arătau că trimiterea de noi contingente în Rusia ar fi o 
nebunie în momentul în care Ungaria înarmează pe capete; a uza arma- 
ta şi armamentul nostru în Rusia ar fi să ne expunem la o invazie un- 
gurească căreia n-am avea ce opune... Ungurii n-ar fi consimțit să 
trimită pe front decât 5 divizii, alcătuite pe trei sferturi din contingente 
româneşti şi nemțeşti — şi în schimb au pretins armament şi iarăşi 
armament, cerere la care Guvernul german ar fi răspuns că trimite ar- 
mament, dar cu condiția să fie uzat pe front. Călătoria lui Keitel la Bu- 
dapesta ar fi în legătură cu aceste pretenții şi cu discuţiile şi negocierile 
subsecvente... Memoriul a supărat rău pe Antonescu (sau s-a prefăcut 
că l-a supărat?) şi schimbarea lui Iacobici a urmat imediat. Şteflea a 
fost chemat telefonic de la Piteşti şi cum a întârziat din cauza stării dru- 
murilor, Mareşalul a început s să urle şi să țipe „să vie Şteflea numai- 
decât, cum o şti, dar să vie!“ În fine Şteflea a venit... 

Se zice că şi sub-şefii de Stat Major, generalii Tătăranu şi Mazarini 
au fost sau vor fi înlocuiţi. De Mazarini îmi pare rău, căci graţie lui mi- 
am putut păstra automobilul... 

Numirea lui Şteflea a impresionat tot atât de rău cercurile supe- 
rioare ale armatei, cât respingerea Memoriului şi se zice că numirea 
generalului Pantazi ca ministru plin al Apărării Naţionale, apărută azi, 
(până acum era numai subsecretar şi cu numele era ministru — Anto- 
nescu), ar fi în legătură cu această fierbere printre ofițerime... 

Eu mă întreb dacă acest Memoriu al Statului Major n-a fost făcut în 
înțelegere cu Antonescu, ca să poată juca teatru, să arate lui Hitler sa- 
crificiul pe care personal îşi ia răspunderea să-l facă, pe altarul lupte- 
lor comune, şi să îi ceară în schimb garantarea unei soluții favorabile 
nouă în conflictul cu ungurii... S-ar mai putea însă ca această ipote- 
ză a mea să n-aibă nici o bază solidă, Memoriul să exprime părerea Statu- 
lui Major — sinceră şi opusă ordinelor date de Mareşalul Antones- 
cu, care, mizând tot capitalul său pe cartea lui Hitler, nu vrea să iasă din in- 

strucțiunile acestuia, bizuindu-se pe recunoştinţa lui... Ar fi o eroare şi 
un bun prilej pierdut de a angaja Germania alături de noi împotriva 
Ungariei. 


Radian, care a asistat la banchetul lui Şeicaru, îmi dezminte cate- 
goric cuvintele atribuite ţiganului, adică înjurăturile la adresa nemților 
şi invitaţia de stat la vorbă cu ruşii... Şeicaru n-a pronunţat măcar de 
ruşi, iar despre nemți a spus numai că se miră că Germania, care mani- 
festă atât respect pentru soldatul român, nu respectă îndeajuns şi suve- 
ranitatea noastră de Stat şi caută să ne impună condiţii economice şi 
politice (aluzie la Mişcarea Legionară pe care o încurajează încă) care 
deseori nu corespund cu interesele şi cu năzuinţele noastre naţionale... 

Mă miram şi eu să dea cu piciorul în tot ce a adorat până acum... 


Profesorul Herescu care a fost invitat să ţină o conferinţă la Zagreb, 
povesteşte că situaţia din Croaţia pare foarte precară. Croaţii 
sunt convinşi că italienii şi ungurii, intim înțeleşi, se pregătesc la 
o împărţire a țării lor, de aci o ură de moarte. Deşi la Zagreb dom- 
neşte ordine, asasinatele de italieni şi de unguri sunt zilnice. Guver- 
nul e în mâna „ustaşilor“, un fel de legionari sârbi, tineri fără expe- 
rienţă dar cu mai multă cultură şi cu mai mult scaun la cap ca „gardiş- 
tii“ noştri. Miniştrii au între 25 şi 35 de ani... Despre Regele Spoleto, 
nu mai vorbeşte nimeni: s-a terminat cu el. Croaţii ne adoră şi singura 
lor speranță împotriva ungurilor suntem noi: slabă nădejde! Lui He- 
rescu i-au făcut o primire triumfală care l-a mirat şi pe el, simplu 
conferenţiar şi profesor cumsecade, prin urmare modest. 

Din informaţiile lui, între italieni şi unguri s-a creat o legătură mai 
mult: ura împotriva nemților... 


Japonezii înaintează repede şi în Birmania. Apărarea englezilor e 
şi acolo aproape nulă. Trupele nipone sunt la 70 kilometri de Rangoon, 
capitala Birmaniei. Ele întrebuinţează, în înaintarea lor, pentru trans- 
porturi, elefanții — şi e vorba acum ca britanicii să atace aceşti elefanți 
cu avioanele! Un duel între avioane şi elefanți, iată o fantezie care n-a 
tentat până acum nici măcar ingeniozitatea autorilor de filme senza- 
tionale! 

Japonezii au mai i debarcat şi în arhipelagul Bismarck... 

Se vorbeşte de pace între Guvernul japonez şi cel chinezesc din 


primul ministru japonez, în ultimul său discurs... Ar fi o lovitură for- 
midabilă, care ar ridica potenţialul de război al Japoniei față de Anglia 
şi de America, sută în sută... 


În Turcia enervare. După o ştire engleză, mai mulţi corespondenți 
de ziare germani ar fi fost arestați la Ankara, ca spioni. Berlinul pri- 
meşte cu acreală, dar declară că nu are nici o confirmare despre ea... 


Regele Boris al Bulgariei merge la Budapesta... Mult se mai fâțâie 
şi amicul ăsta... 


Ieri a avut loc la Berlin înmormântarea mareşalului Richenau, cu 
onoruri mari. Göring şi mareşalul von Rundstedt au ţinut cuvântări 
emoționante... 


La Rio de Janeiro trebuia să se voteze joi-seara moţiunea prin 
care Statele Sud-Americane rupeau relaţiile cu Statele Axei. Şedinţa 
n-a putut însă fi ținută fiindcă reprezentanţii Argentinei şi Republicii 
Chile n-au mai aprobat în ultima clipă textul propus. S-a negociat şi 
s-a ajuns la alt text „uite popa, nu e popa“ prin care se rup relațiile, dar 
nu se rup. Statele Sud-Americane pun înainte apărarea lor, şi afirmă 
că vor rupe relaţiile cu țările care vor ataca un Stat american, şi fiindcă 
Japonia a atacat Statele Unite, rup relațiile cu ea... Şi fiindcă întreaga 
Axă s-a declarat de partea Japoniei, se vor rupe relațiile şi cu ea... 

Probabil că acest text a fost votat ieri... 


La Radio Londra, ex-Regele Carol a fost înjurat „di prima“. Spea- 
kerul a proclamat că Anglia are cea mai sinceră prietenie pentru „Ro- 
mânii Liberi“ (!!), că îşi dă seamă de nenorocita situaţie în care se zba- 
te țara noastră, sub călcâiul german — dar dacă Regele Carol, marele 
culpabil al stărilor de azi din România îşi imaginează că poate repre- 
zenta el, România de mâine, se înşeală! Regele Carol şi-a condus țara 
pe marginea prăpastiei, prin despotismul, prin imoralitatea şi prin in- 
capacitatea cu care a guvernat, şi o asemenea experienţă nu va fi re- 
înnoită... 

S-au dus dracului planurile trinităţii Urdăreanu-Duduia—Cărluţă! Şi 
a rămas în fruntea „Românilor Liberi“ dl Fischer (o fi Mochi?) şi... 
Citta Davila! 


Duminică, 25 ianuarie. Gerul continuă. O uşoară nădejde însă: azi- 
dimineaţă la ora 7 n-au fost decât — 24°, față de — 25° ieri. Poate că ne- 
o ierta Dumnezeu, şi că trece şi pacostea asta. Nu se mai vorbeşte decât 
de ger şi de truda oamenilor ce suferă de frig. În fiecare zi se găsesc 
oameni degeraţi; sunt atâţia nenorociţi care n-au cu ce cumpăra un 
lemn — şi chiar de ar avea, nu se găsesc nici lemne, nici cărbuni... 
Peste 1 000 calorifere s-au defectat, s-au spart ţevi îngheţate şi câte alte 
pacoste. 

Mă gândesc cu groază la soldaţii de pe front. Dar nici cei din ţară 
nu sunt mai puţin de plâns. Cine o fi dobitocul care le-a interzis să 
poarte căciulă şi le-a cusut buzunarele de la mantale, ca să nu-şi adă- 
postească mâinile şi să se înveţe cu frigul? Ce bestie! 

Evenimentul zilei de ieri, e scufundarea a 18 vase (dintre care 3 
tancuri petroliere), de un tonaj total de 125 000 tone, pe coasta Statelor 
Unite, unele chiar în faţa portului New York — de către noile 
submarine germane. Aceste vase au parcurs între 5 000 şi 7 500 de 
kilometri de la bazele lor, şi tot atât ca să se înapoieze, fără un punct 
de sprijin pe tot drumul lor. E o performanță extraordinară... Un singur 
submarin a torpilat 8 vase inamice! S-a dus siguranța coastei atlantice 
a Americii de Nord şi până şi a radei New Yorkului. Americanii pot fi 
mulţumiţi: au intrat şi ei în danț! 

Pe frontul rusesc, sovieticii pretind că au avut mari succese la Cen- 
tru în sectorul Kholm şi Tolopet, unde ar fi pătruns în frontul german 
la o adâncime de 80 kilometri, precum şi înspre Mojaisk... Germanii 
dezmint acestea şi afirmă în Comunicatul lor că au avut, ei, succese — 
tocmai în sectorul Central al frontului. Ce putem şti noi, proştii? Im- 
presia generală este însă, că cu tot nemaipomenitul ger (sunt 40° de 
frig în Rusia!), frontul german rezistă bine. Victoriile ruseşti, dacă vic- 


torii se pot numi străpungeri (?) cu mici efective, pe care de altmintreli 
„nemții le neagă — victoriile ruseşti sunt amplificate de Radio-difu- 


ziunca britanică şi de presa anglo-saxonă, pentru a mai linişti opinia 
publică față de dezastrele din Extremul Orient şi de înfrângerea, măr- 
turisită, din Africa de Nord... Până n-o trece iarna, trebuie să ne aştep- 
tăm însă la multe emoţii pe frontul bolşevic. Bestiile sunt aşa de obiş- 
nuite cu frigul... 

Numirea lui N. Pălăngeanu, general, ca prefect de Poliţie, e oficială. 
E un băiat simpatic şi sunt în termeni buni cu el, ca şi cu Gheorghieş. 
Se zice că acesta, căruia s-ar fi propus postul cu insistenţă, ar fi refuzat 
în cele din urmă, după ce primise... 


Ziua de 24 Ianuarie, ziua Unirii, a trecut neobservată: toată lumea 
tremura după lemne, după cărbuni, după păcură şi nu-i mai ardea (1) 
de serbări şi comemorări. Te-Deum, scurtă defilare la Mitropolie, oa- 
meni rebegiti... 


Se confirmă că Antoneştii se vor muta zilele acestea în vila lui Nae 
Ionescu. Nu se ştie însă dacă vila a fost cumpărată sau rechiziționată... 


Se dezminte arestarea celor 13 germani în Turcia. Au fost în realitate 
arestaţi 3 sirieni, dintre care unul avea legături cu un gazetar german... 


Agenţia D.N.B. pretinde a şti că Regele şi Regina Angliei vor părăsi 
Palatul Buckingham pentru a se instala într-un imobil comercial din 
Londra construit numai în fier şi beton şi bine înarmat împotriva bom- 
bardărilor aeriene. Dacă e adevărat, foarte bine fac... 


Japonezii ar fi pus la punct o armă nouă, „o armă care nu omoară“, dar 
care scoate oamenii din luptă prin răspândirea unor gaze care îngheață 
vremelnic (?) lichidul din labirintul urechilor, ceea ce provoacă o pier- 
dere totală de echilibru... Oamenii cad, şi nu se mai pot scula decât du- 
pă o vreme destul de lungă. Mulțumită acestor arme, războiul ar deveni 
mai uman, dar totodată victoria ar cădea mai repede de partea celor ca- 
re le mânuiesc... Ştirea, serioasă, cere totuşi confirmare. 


Luni, 26 ianuarie. Ne-a iertat Dumnezeu: sfârşitul pământului a 
mai fost amânat. Temperatura a început să se ridice în cursul după- 
amiezii de ieri; seara n-au mai fost decât — 8° şi azi-dimineaţă — 3°! 
Ura! Temperatura s-a mai omenit, în schimb a mai nins azi-noapte de 
o palmă... Nu face nimic! = 

De pe frontul rusesc, ştirile sunt contradictorii. Pe când englezii şi 
moscoviţii anunţă succese la Centru şi la Nord, nemţii afirmă că au res- 
pins cu mare succes toate atacurile. Englezii pretind că Hitler şi-a mutat 
comandamentul de la Smolensk la Minsk şi că la Leningrad, liniile ger- 
mane au fost date înapoi cu 3 kilometri. Cum Hitler n-a avut niciodată 
cartierul său la Smolensk, presupun că şi ştirea relativă la respingerea 
nemților din preajma Leningradului e de aceeaşi valoare. Comunicatul 
german de ieri spune că sovieticii au fost respinşi, în atacurile lor, cu 
mari pierderi. Atacurile principale au fost în regiunea Valdai şi pe Do- 
neţ, unde s-a luptat pe un frig de 25 de grade — dar nicăieri ruşii n-au pu- 
tut clinti liniile germane. În regiunea Sevastopolului a avut loc o în- 
cercare de debarcare, dar bolşevicii (câteva sute) au fost daţi peste cap. 

Atacurile bolşevice, după câte povesteşte un ofiţer german sosit 
la Bucureşti de pe front, se fac cu tunuri Brandt, trase pe sănii de câini! 
Un tun de tranşee Brandt cântăreşte cam 25 de kilograme. Cu tunuri 
Brandt, chiar trase de câini şi cu troglodiţii siberieni aduşi pe front 
fiindcă sunt obişnuiţi cu frigul — nu pot fi înfrânți nemţii, chiar pe un 
ger de 40°! In Signalul din urmă e o fotografie a unui lot de prizonieri 
capturați acum în urmă. Feţe de bestii, oameni între 30-40 de ani, 
hrăniți numai cu pâine şi cu untură de peşte. Faţă de aceşti „luptători“, 
germanii trag concluzia că ruşii au ajuns la ultimele lor rezerve. E mai 
probabil că Sovictele îşi rezervă ce le-a mai rămas din trupele bune 
pentru primăvară şi că acum împing înainte pe troglodiți. 

In Africa pare că britanicii au mâncat o bătaie bună şi că marea lor 
ofensivă e cam compromisă. Probabil că exagerarea succeselor ruseşti 
are de scop să compenseze această înfrângere... Trupele Axei urmăresc 
pe inamic la est de Agedabia iar forțele britanice se retrag în dezordine 
şi au pierdut până acum 145 de care de asalt şi 80 de tunuri... 

Japonezii merg tot înainte, pretutindeni şi ocupă sistematic insulele 
din Pacific... 


Curierul japonez Meyata, venind de la Kuibâşev (Samara) la Tokio, 
prin Siberia, raportează că de-a lungul liniei ferate zac mormane de 
maşinării şi de piese de maşini, ruginind în voia Domnului, luate din 
Ucraina înainte de retragere, aruncate şi încurcate şi devenite inuti- 
lizabile... 


Conferinţa de la Rio de Janeiro e pe sfârşite. Ruptura Statelor Sud- 
Americane cu Puterile Axei poate fi considerată ca un fapt împlinit. De 

altmintreli, prietenul nostru Uro Preto, ministrul Braziliei şi-a şi făcut 
bagajele, deşi speră să mai poată sta la noi o lună, înainte de a se muta 
la Ankara, conform ordinului primit. Pe iarna asta grea, o călătorie de 
la Bucureşti la Ankara, nu e glumă. 


Un comunicat ne aduce la cunoştinţă că pe lângă Danielopolu (Îm- 


păratul!), Albano Verona şi d-rele Nicodem — au mai fost trimişi în la- 


găr la Târgu-Jiu şi d. d. Titeanu (!!!), Lobei (!!!), Jaroslavici, precum 
şi doamnele Aliot (născută Caragea), o legionară de frunte, şi Mură- 
şanu... Toţi au fost trimişi în lagăr fiindcă „au umilit demnitatea naţio- 
nală“ prin purtarea lor (!) şi prin cuvinte ofensatoare pentru ţară... 

Dacă ar fi după mine, aş trimite pe toţi degeneraţii generațiilor tinere 
în lagăr. Mă întreb cum s-au eliberat paşapoarte tinerei Pussy Ca- 
llimaki, celui de al 2-lea fiu Brâncoveanu, încă minor, junilor Bischi Ca- 
targiu (fiul degenerat al lui Mic Catargiu) şi Trancu (fiul lui Trancu de la 
Banca Comercială). Aceşti descreieraţi au plecat la Roma şi în treacăt 
prin Budapesta au făcut scandal mare într-un local de noapte, unde s-au 
îmbătat şi au pus lăutarii să cânte imnul englezesc şi alte cântece împo- 
triva nemților... Au scăpat totuşi de Poliţie, căci ungurii urăsc pe nemți şi 
au ajuns la Roma, unde Pussy Callimaki s-ar fi căsătorit cu... Brânco- 
veanu, minorul. 

Bietul Barbu Catargiu, colegul meu de la Jockey-Club a venit ieri 
să mi se destăinuiască, şi a plâns... atât era de tulburat de necazurile pe 
care i le pricinuiesc nepoții lui — căci la el spiritul de familie este foar- 
te dezvoltat. Pe lângă porcăria pe care i-a făcut-o Bischi, fratele acestu- 
ia mai mare, Barbu, i-a făcut alta la Buenos Aires, unde era însărcinat 
cu Afaceri şi unde „a barbotat“ în casa Legaţiei — fapt pentru care a 
fost pus în disponibilitate pe timp nelimitat... 


Marţi, 27 ianuarie. Gerul ne-a părăsit; ieri toată ziua au fost între 3 şi 
4 grade de frig — azi-dimineaţă — 3°. Dar Dumnezeu tot ne mai ceartă, a- 
cum cu zăpada. Ninge, ninge şi văd momentul când vom fi blocați prin 
casele noastre, ceea ce n-ar fi nimic, dar nu vor mai ajunge până la noi cis- 
ternele cu păcură... Luptă continuă, cu oamenii, cu nevoile, cu iarna! 


Radio Londra a anunţat ieri că ruşii au străpuns frontul german în 
regiunea Valdai. Comunicatul nemţesc de ieri e foarte laconic, textual: 
„Pe frontul de răsărit, lupte necontenite.“ Aşa încât ceva poate să fie — 

dar despre o ruptură serioasă nu poate fi vorba, cu micile efective ce 
pot fi mobilizate pe 30-40 grade de frig, cu un metru de zăpadă cel 
puţin. Cu branduri, cu sănii de câini, cu cazaci, nu se poate obţine mare 
lucru. Cel puţin să sperăm. Vor fi luat nemţii măsurile necesare... Deo- 
camdată germanii se laudă cu suta de avioane ruseşti pe care o doboară 
în fiecare zi. E şi asta ceva. 

Generalul Lascăr Mihail, comandantul Brigăzii de Vânători de 
Munte care a cucerit dealul Capelei la Sevastopol, a fost decorat cu 
Crucea de Fier în gradul de Cavaler. E primul român (în afară de Anto- 
nescu) decorat cu gradul de Cavaler... 

În Africa de Nord, înfrângerea englezilor la nord şi est de Agedabia 
pare din ce în ce mai importantă. E aproape prăbuşirea ofensivei 
britanice, pornită cu atâta încredere. Trupele generalului Rommel, au 
capturat sau distrus în ultimele zile un total de peste 200 de care de 
asalt şi aproape 200 de tunuri. Trupele britanice au fost refulate în de- 
zordine cu mai bine de 100 kilometri... 

Japonezii continuă să înainteze spre Singapore şi Ranggon şi să o- 
cupe insulele din Pacific, la nordul Australiei. Au pus piciorul şi în 
Noile Hebride. Dar şi anglo-americanii par să se fi deşteptat: comu- 
nicatele lor anunță scufundarea mai multor vase japoneze... 


Conferinţa de la Rio de Janeiro s-a terminat. Rămâne acum ca Sta- 
tele Sud-Americane să rupă relaţiile cu Statele Axei şi cu cele afiliate 
Axei, conform invitaţiei moţiunii votate... Chestiune de câteva zile, sau 
de câteva ore. Diferitele Guverne americane deliberează; Statele Majo- 
re ale tuturor ţărilor din cele trei Americi vor fi convocate într-o con- 
ferință comună, în vederea măsurilor militare de luat. 


Thailanda a declarat război Angliei. Până acum a ajutat pe japonezi 
pe sub mână. De acum înainte o armată de 100 000 siamezi va cola- 
bora cu forțele nipone în Birmania. Maimuţele au ajuns la preț... 


Dinu Brătianu şi [uliu] Maniu au mai fătat un Memoriu pe care 1- 
au înmânat lui Antonescu prin Gheorghe Brătianu. Memoriul demon- 


strează necesitatea de a rezerva armata noastră pentru răfuiala cu un- 


gurii şi cere Guvernului să refuze Germaniei contingentele româneşti 
solicitate pentru frontul rusesc. Mareşalul a luat Memoriul şi a răspuns 
„Că ştie el ce are de făcut“. 

Maniu a mai trimis şi alt Memoriu, semnat numai de el, prin care 
cerea să se dea mijloace de existenţă ardelenilor refugiați din ţinuturile 
ocupate de maghiari, şi care mor de foame şi de frig. Faţă de acest 
Memoriu, Antonescu s-ar fi înfuriat şi ar fi strigat: „Nu sunt buni de 
nimic, sunt nişte răzvrăţiti, să se întoarcă de unde au venit!“ O fi, sau 


n-o fi aşa? 


S-au desființat autorizaţiile cerute până acum pentru călătoriile pe 
căile ferate. Măsura a rămas însă în vigoare pentru ovrel... 


Barbara măsură de a pune pe toți ovreii între 18 şi 50 de ani la 
curăţitul zăpezii, câte 10 ore pe zi, timp de 5 zile, întrece pe toate. 
Oameni nepregătiți pentru asemenea muncă, medici, ingineri, avocaţi, 
toţi sunt puşi la rând, oricare ar fi capacitatea lor fizică... Până şi ma- 
sacrele oribile sunt mai scuzabile, căci pentru explicarea lor se mai 
poate invoca patima mai tare ca raţionamentul în timpuri de tulburare 
revoluționară, sau setea de răzbunare împotriva celor care au tras 
asupra armatei — dar o măsură chibzuită în liniştea biroului, fără efect 
util căci munca prestată în asemenea condiții nu poate da rezultate 
practice — iată ce întrece priceperea omului... Nu i-o fi frică de 
Dumnezeu zbirului care a semnat diabolicul ordin? Să nu uite că toate 


se plătesc... 


Radu Florescu, procurorul, mi-a spus aseară că Comisia de Cerce- 
tare a furniturilor militare (unde dânsul funcționează ca secretar) va da 
azi în judecată pe generalul indendant Florescu, primarul general al 
Capitalei, de curând numit!!! Zisul general, care este încă general şi in- 
tendant activ, fusese chemat din Basarabia sau Transnistria de Comisia 
de Anchetă mai sus menţionată, pentru cercetare şi Mareşalul Anto- 
nescu a profitat de prezenţa sa în Bucureşti pentru a-l numi primar! De 
notat că tot Antonescu a numit şi Comisia de Anchetă! Ce anarhie! 


Miercuri, 28 ianuarie. Un nou val de frig ne ameninţă: ger mare în 
Ungaria, iar în Danemarca — 26°! La noi azi-dimineaţă: — 6° şi cerul e 
negru, vine iar zăpadă mare! Pe strada noastră nu se mai poate circula 
cu maşinile; dacă mai ninge, vom fi blocaţi de tot! Ce pacoste! 

Nemţii au mai scufundat 12 vase pe coasta Americii de Nord, prin- 
tre care 6 tancuri petroliere. În total, de la 24 ianuarie când au apărut 
primele submarine germane în fața New York-ului şi până la 27 ianua- 
rie, adică în 3 zile, au fost scufundate 30 de vase cu un tonaj total de 
228 000 tone. E de necrezut, dar aşa afirmă comunicatele germane! Se 
pune întrebarea unde au aceste submarine bazele lor, ca să poată opera 
ca la ele acasă? 

În Cirenaica, înfrângerea britanicilor apare din ce în ce mai serioa- . 
să. Trupele lui Rommel au ajuns în urmărire dincolo de Msus, la două 
treimi din drumul de la Agedabia la Derna. Cum şoseaua de la Bengazi 
spre est e acum ameninţată să fie tăiată, o evacuare a oraşului Bengazi, 
de către forţele britanice nu este exclusă. Se confirmă că vasul scufun- 
dat zilele trecute în fața Tobruk-ului e cuirasatul „Barham“, de 31 300 
tone, şi că în cele două atacuri aeriene care au urmat au mai fost scu- 
fundate sau grav avariate alte 3 crucişătoare. 

Din izvor german se mai anunţă că în urma înfrângerilor britanice, 
scăderi catastrofale ar fi fost înregistrate la bursa din Londra... 

Pe frontul rusesc, Comunicatul german de ieri anunţă că „lupte 
crâncene“ — dar localizate şi cu puţine efective — continuă... 

Japonezii progresează mereu, pe toate fronturile lor. Port-Darwin, 


„portul din colțul extrem nord-vestic al Australiei, a fost greu bombar- 
dat de aviația niponă... 


La Berlin nu se dă mare importanță debarcării trupelor americane 
în nordul Irlandei (provincia engleză, Belfast) şi se socoteşte că această 
debarcare ar avea mai mult un caracter simbolic. Dacă nu cumva ar fi 
îndreptată împotriva Irlandei libere şi recalcitrante... În tot cazul, De 
Valera a protestat energic împotriva debarcării, care ameninţă neutra- 
litatea Statului Liber... 


Dezbaterile asupra situaţiei generale în Camera Comunelor au 
început. Churchill a ţinut aşteptata lui cuvântare; ea pare însă să fi 
decepţionat. Primul ministru a mărturisit înfrângerile englezilor, a 
declarat că de doi ani Anglia n-a izbutit decât să se menţină, dar că 
nădejdile de biruinţă finală sunt întemeiate. A mai spus că Statele Unite 
fiind acum ele înseşi beligerante, nu vor mai putea furniza multe arme 
Angliei, trebuind să-şi complecteze propriul lor armament şi din prisos 
se va satisface întâi Rusia; că din cauza vremii rele, transporturile către 
Rusia au fost şi ele totuşi oprite; că Australia e liberă, dacă vrea, să-şi 

recheme trupele sale pentru propria ei apărare; că cea mai mare parte 
a pierderilor în oameni suferite în Africa fac parte din contingentele 
englezeşti din Anglia... În ce priveşte remanierea Guvernului, Churchill a 
refuzat-o net, declarând că el singur este responsabil de tot'şi că nu 
înţelege să facă din alții țapi ispăşitor... În fine, primul ministru a 
anunțat crearea unui Consiliu de îndrumare al războiului din Extremul 
Orient, Consiliu care va funcţiona la Londra sau la Washington... 
Opina publică engleză aşteapta altceva — afirmă cei de la Berlin... 


Închiderea Conferinţei de la Rio de Janeiro a fost amânată pe azi. 
Pare că în ce priveşte intrarea Statelor Sud-Americane în război, lu- 
crurile merg mai greu decât s-a crezut. Până acum s-a votat o moțiune 
în baza căreia se afirmă solidaritatea tuturor Statelor americane în 
apărare, se hotărăşte ca Statele Unite şi aliaţii lor să fie considerați şi 
tratați ca nebeligeranți (!!!) şi ca Statele americane neintrate în război 
să nu preia apărarea intereselor Statelor Axei în țările cu care acestea 
sunt în conflict. În ce priveşte „declararea de război“, fiecare Stat sud- 
american va proceda conform legilor şi intereselor sale esențiale... 

Vom vedea ce va mai ieşi până la sfârşit... i 


Primarul Florescu n-a fost dat încă în judecată. Nimic n-a apărut cel 
puţin în ziare... Muşamaua națională să servească tuturor regimurilor? 


Banda Danielopolu, Verona etc. a fost internată fiindcă a pus mu- 
zica să cânte, la „Melody-Bar“, cântece englezeşti şi mai ales imnul re- 
gal britanic. Banda a fost denunţată de nemţii indignaţi care asistau la 
spectacol... 


S-a deschis la Stuttgart o expoziţie de artă populară românească. 
Schimb de telegrame între primarul Stuttgart-ului şi dl Ică Antonescu. 


Filip şi d-na Filip au cunoştinţă, văduva unui aviator, care intră în 
transe, vorbeşte cu morţii şi vaticinează... În vara anului 1939 a prezis 
că Călinescu va fi omorât, că după dânsul va veni în capul Guvernului 
un Gheorghe (Argeşanu...), apoi un Constantin (Argetoianu...) şi apoi 
iar un Gheorghe (Tătărescu!...). Consultată, pe când mă aflam refugiat 
la Ministerul de Interne, a afirmat că nu voi fi ucis, şi că voi muri de 

moarte naturală la adânci bătrâneţe (să dea Domnul!). Consultată din 
nou acum, profetesa pretinde că Hitler va fi asasinat până în două luni, 
că nu va mai rămâne nimic din trupul lui, că o revoluţie va izbucni în 
Germania, că războiul cu Rusia va continua totuşi, că nici nemții nici 
ruşii nu vor învinge, că vor veni alți ruși în fruntea Rusiei şi că toate 
se vor termina cu bine pentru România: nemţii vor fi daţi afară din 
țară, iar sovieticii nu vor intra la noi!... Uf! 


Joi, 29 ianuarie. lar a venit gerul! Valul de frig din Danemarca şi 
Ungaria ne-a ajuns ieri după-amiază. De la — 6°, până seara s-au făcut 
— 16 iar azi de dimineaţă erau — 18. Cerul e senin şi cel puţin nu mai 
ninge. Au fost scoşi şi premilitarii la curăţitul zăpezii, prin ordonanţă 
specială, pentru zilele de azi, mâine şi poimâine, astfel încât cel puţin 
cinstea ovreilor a fost întrucâtva salvată! 


Solacolu (directorul Agenţiei telegrafice Rador) îmi spune că mu- 
tarea Cartierului comandamentului local german (nu al lui Hitler, cum 
s-a spus) de la Smolensk la Minsk, e un fapt îndeplinit, că ruşii înain- 
tează mereu, că au ajuns la 124 kilometri de frontiera Lituaniei, că 
Cripps, ambasadorul englez a declarat într-un interviu că ruşilor nu le 
pasă de ofensiva germană din primăvară şi că vor izgoni ultimul picior 
de neamț din Rusia în toamna anului 1942 şi în iarna anului 1943... 
Toate aceste ştiri Solacolu le-a cules din comunicatele şi telegramele 
ruseşti şi englezești... 

Pe de altă parte It. col. Olteanu, aghiotantul lui Pantazi, mi-a co- 
municat aseară că pe frontul oriental toate merg bine, că germanii sunt 
stăpâni pe situaţie, că cu tot frigul îngrozitor şi zăpada mare, sovieticii 
nu pot decât să ocupe zonele abandonate de nemți pe motive strategice 
şi tactice, şi că Statul nostru Major nu e deloc îngrijorat... 

Pe cine să crezi? Adevărul nu e pentru noi, turmă anonimă şi dis- 
preţuită de zei! Să ne închinăm lui Dumnezeu şi să aşteptăm... 


Succesele ruseşti nu pot însă să fie prea mari, dacă sunt, căci altfel 
tonul discursului lui Churchill n-ar fi aşa de pesimist. Primul ministru 
englez a declarat că tot efortul Angliei şi Americii e îndreptat împotriva 
Germaniei, căci Germania înfrântă, va lichidată „ipso facto“ şi situaţia 
din Extremul Orient, pe când o victorie împotriva japonezilor n-ar 
atinge poziţia militară a nemților. Astfel stând lucrurile, dacă frontul 

germano-rus s-ar clătina, Churchill ar intona imnuri de victorie şi n-ar 
vorbi cum a vorbit şi n-ar fi spus: „Situația Angliei pe câmpul de război 
e rea, dar poate să fie şi mai rea!“ 

Pesimismul şi sinceritatea lui Churchill au mirat pe unii, au impre- 
sionat pe alţii. Conducătorul războiului britanic a mărturisit că cam- 
pania din Africa septentrională nu a atins ţintele propuse şi n-a izbutit 
decât să apere pentru moment Egiptul; că s-a înşelat asupra momen- 
tului intrării Japoniei în război, ca şi asupra forţelor acestui Imperiu; că 
Australia, Noua Zeelandă şi Africa de Sud au cerut ca armatele lor să 
se înapoieze acasă ca să-şi apere vetrele şi că el, Churchill a consimţit 
la aceste rechemări — că, în fine, producţia de armament atât în Anglia 
cât şi în Statele Unite n-a dat rezultatul aşteptat. Singura nădejde a en- 
glezilor este că toate lucrurile vor merge mai bine de la 1943 înainte! 

Dezbaterile nu s-au terminat încă, Churchill a hotărât să lase dis- 
cuţia liberă în Cameră ca şi în presă, pentru ca fiecare să-şi verse focul. 
Va cere însă la sfârşit un vot de încredere, pe care mulți deputaţi l-au 
afirmat inutil... 


A apărut un decret-lege prin care se orânduieşte căte un „îndru- 
mător“ pe lângă fiecare întreprindere metalurgică a cărei fabricaţie e în 
legătură cu apărarea naţională. „Îndrumătorul“ va fixa felul şi calitatea 
fabricaţiei pe care o va controla; va putea înlocui pe directori, pe 
administratori şi chiar întreg Consiliul de Administraţie; va fixa 
preţurile şi va putea angaja sau înlocui pe tehnicieni şi pe specialişti 
etc. Decretul copiază regimul stabilit în Germania, dar România nu e 
Germania. La noi, „Indrumătorul“ nu va avea decât un gând: să înlo- 
cuiască pe cei ce conduc întreprinderea prin oamenii, prietenii sau 
neamurile lui... 

Lumea noastră industrială e în fierbere şi demersuri au fost între- 
prinse pe lângă Antonescu, care, prin măsurile luate în ultima vreme 
pare să justifice zvonurile ce circulă tot mai insistent, cum că ar fi pe 
drumul nebuniei... 

Şi în armată, se zice, că ar fi mare fierbere printre generali, care, 
grupându-se în jurul lui Iacobici, ar fi pe punctul de a se răzvrăti. Dar 
se spun atâtea... Din tot ce se spune, trebuie cules cu dramul, şi încă... 


Ultima zăpadă, care a căzut liniştit în Bucureşti, a căzut cu viscol în 
restul ţării. Aproape toate liniile sunt înzăpezite. Spre Oltenia, spre 
Moldova, spre Dunăre nu mai circulă nici un tren. De şosele, nu mai e 

de vorbit — au dispărut sub troienele de zăpadă. Dacă nu va mai 
viscoli — şi vremea pare că s-a pus la senin — liniile ferate vor fi 
deblocate în două zile. Multe locomotive s-au defectat: le-au îngheţat 
ţevile. Toate pacostele... i 


Ziarele publică adresa de felicitare trimisă de ziua lui (Sf. Ion) Ma- 
reşalului Antonescu de către „Blocul Generației Naţionaliste din 1922“ 
în frunte cu Dănulescu. Necunoscută până ieri, această grupare a de- 
venit foarte numeroasă şi aci e pericolul: se strecoară în ea elementele 
Mişcării Legionare — şi gruparea devine astfel un cal troian prin care 
„indezirabilii““ caută, şi reuşesc, să se strecoare în cetate. Într-o bună 
dimineaţă, caraghiosul de Dănulescu va fi înlăturat şi ne vom afla din 
nou în fața „„Verzilor“ sub altă titulatură. Oare nu are Antonescu ochi 
să vadă? 

Adresa trimisă lui Antonescu e de o platitudine revoltătoare şi 
aproape ironică. Intre alte exagerări, Mareşalul e calificat de „ctitor al 
veciniciei neamului“!!! Toţi militarii sunt la fel: nu pot rezista lingu- 
şitorilor! Şi astfel cad în prăpastie! l 


| Reichs-mareşalul Göring, care se află în Italia, va merge în Sicilia 
şi de acolo va lua probabil comanda acţiunii aeriene împotriva engle- 
zilor, în Mediterana. Telegrama vestitoare a acestui mare eveniment, 
conține însă acest probabil, aşa încât trebuie să mai aşteptăm con- 
firmarea ştirii... 


Vineri, 30 ianuarie. Gerul în uşoară scădere: azi-dimineaţă numai 
— 16°. Zile însorite şi ieri şi azi. Ieri la amiază n-au mai fost decât — 
10°. De la Breasta mi se telefonează că a fost un viscol grozav, iar ză- 
pada e atât de mare încât n-au mai putut ieşi din casă... Temperatura — 
27°! Oamenii cei mai bătrâni din sat nu-şi aduc aminte de o asemenea 
iarnă. In Bucureşti, aspectul străzilor e ceva fantastic. Se curăță pe 
capete, şi nu se simte nimic. Munţii de zăpadă se ridică de o parte şi de 
alta a ulițelor şi abia se poate răzbi printre ei... 


Cu toată iarna catastrofală, pare — oricât ar fi de contradictorii ştirile 
ruso-britanice şi cele nemțeşti — că frontul împotriva bolşevicilor se 
menţine conform programului, neatins în liniile lui esenţiale. În Comu- 

nicatul de ieri citim chiar că armatele germane au înregistrat succese se- 
rioase de-a lungul întregii linii a frontului. În Crimeea, o încercare de de- 
barcare pe coasta de sud a fost nimicită de trupele noastre şi de cele ger- 
mane care au făcut 840 de prizonieri şi au capturat 12 tunuri şi 11 mitraliere. 

Gerstenberg (generalul) „a explicat“ ieri lui Dombrowski că atacu- 
rile ruseşti nu sunt serioase, că relativele lor succese pe ici pe colea, se 
datoresc faptului că Comandamentul german a trimis cea mai mare 
parte a trupelor acasă, la repaus, în vederea ofensivei de primăvară, 
lăsând pe front minimul necesar pentru apărarea poziţiilor importante 
pe care de altmintreli le apăra mai bine zăpada şi frigul. Efective foarte 
reduse luptă de o parte şi de alta. Pentru planul german nu prezintă nici 
o importanţă faptul că în anumite puncte, frontul va fi în primăvară cu 
100 de kilometri mai la est sau mai la vest... 

În ce priveşte frontul răsăritean, trebuie să recunosc că acestă lipsă 
de îngrijorare a militărimii germane e împărtăşită şi de militărimea 
noastră. Să aşteptăm deci şi noi primăvara cu încredere... 

De pe frontul din Africa Septentrională se anunţă oficial recucerirea 
şi reocuparea oraşului Bengazi de către trupele germano-italiene. Me- 
ritul campaniei, admirabil condusă, revine generalului Rommel, a că- 
rui reputaţie e în continuă creştere. Deşi numai colonel la începutul 
războiului în 1939, înaintat la general-maior în 1940 şi general-loco- 
tenent în 1941 — Fiihrerul l-a numit acum, pentru a răsplăti isprăvile 
sale, general de Corp. În războiul din 1914, Rommel a fost unul din 
rarii decorați cu ordinul „Pour la Mérite“, deşi era numai locotenent de 
aviație. 


Azi au apărut două ordine de zi pe armată, cu data de 26 ianuarie, 
prin care se răsplăteşte vitejia „unei“ (!!!) brigăzi de Vânători de 
Munte, dovedită cu prilejul cuceririi localităţilor Verh Corgun şi Nis 
Corgun şi a înălțimilor „Capelei“, din vecinătatea Sevastopolului 
(primul ordin de zi), precum şi a recuceririi Feodosiei (al 2-lea ordin 
de zi). Anonimatul şi întârzierea acestor ordine de zi nu se pot pricepe. 
Cucerirea Verh Corgun-ului, Nis Corgun-ului şi Capelei au avut loc la 
începutul lui decembrie şi din Comunicatul german publicat cu prilejul 
decorării generalului Lascăr se ştie ce brigadă a luptat acolo, aşa încât 
nu mai poate fi vorba de „secret“. In primul ordin de zi se spune însă 
că pozițiile cucerite au fost luate de trupele române, fără să se mai 
vorbească de un ajutor sau de o participare a trupelor germane, iar în 
al 2-lea se menţionează ce e drept şi prezenţa forțelor nemțţeşti, dar 
numai pe un plan secundar. În comunicatele lor, date la timp, nemţii au 

prezentat dimpotrivă colaborarea românilor, atât la Feodosia cât şi la 
Sevastopol, ca accesorie... Să fie ordinele de zi, ca să zic aşa „pos- 
tume“, publicate azi o consecință a încordării (să sperăm momentane) 
de care se vorbește, în raporturile noastre cu germanii sau pur şi simplu 
rezultatul anarhiei, incoerenței şi indiferenţei ce domină toate actele 
regimului? 


In legătură cu „încordarea“ raporturilor noastre cu nemţii, „afacerea 
generalilor şi a Statului Major“ continuă să fie obiectul tuturor con- 
versaţiilor. Nimeni nu ştie nimic, cei direct interesaţi păstrează tăcere 
şi sunt de o discreție exemplară, aşa că lumea povesteşte tot felul de 
prosti. 

Pe ziua de ieri am aflat că Tătăranu rămâne la post, sub-şef de Stat 
Major „din ordin“, căci a vrut şi el să plece cu Iacobici. Mazarini, în 
schimb, a fost numit comandant al Diviziei din Piteşti. Dar pare că nici 
dânsul „nu s-a stricat“ cu Antonescu, căci a asistat ieri la remiterea de- 
coraţiei finlandeze Mareşalului, ceremonie la care n-au asistat decât 
generalii făcând parte din Guvern sau ocupând înalte demnități în 
Bucureşti (n-au fost de faţă nici Iacobici, nici Tătăranu...). i 

„Nimic nu confirmă până acum ipoteza făcută de mine la pag. 10760 
a acestor Însemnări, dar nici un fapt pozitiv nu vine să o infirme... 

Nici nemţii nu ştiu nimic. Generalul Gerstenberg căuta alaltăieri să 
afle ceva de la Dombrovski, care, deşi prieten cu Tătăranu, nu ştia ni- 
mic nici el. Gerstenberg se întreba dacă nu era la mijloc o rivalitate po- 
litică între Antonescu şi Icobici, despre care Mareşalul ar fi aflat „că 
pune jaloane unde trebuie, pentru o eventuală succesiune“ (?). Gură de 
petece cum e, atașatul militar al Aerului german a înjurat din nou în 
fața lui Dombrovski pe Antonescu, declarând că cu Argetoianu şi cu 
Gigurtu se puteau înţelege mai bine (cu Gigurtu cred şi eu) şi că 
Mareşalul prea trage de coardă. Gerstenberg a sfârşit prin à spune (o 
amenințare?) că generalul Iacobici n-a sfârşit rolul său, că va mai primi 
înalte însărcinări şi a conchis cu cuvintele echivoce: „Două săbii nu pot 


` sta într-o teacă!“... 


Buşilă mi-a spus „sous le sceau du secret“, că Ciano vine la Bucu- 


„eşti, în luna februarie. Bova Scoppa a plecat la Roma ca să aranjeze 


amănuntele vizitei... 
_ E probabilă şi vizita lui Ribbentrop dar despre aceasta nu se ştie 
încă nimic. 

La 1 februarie merge Mareşalul Antonescu la Berlin... Pentru toate 
lămuririle.. Această veste nu mi-a dat-o Buşilă, dar o cred sigură. 


Ministrul Finlandei a remis ieri cu un ceremonial special, Mareşa- 
lului Antonescu, Marea Cruce a Ordinului finlandez „Trandafirul Alb“ (!). 
În afară de Ică, n-au asistat decât miniştrii, subsecretarii de Stat şi înalții 
demnitari generali. Civilii au fost lăsaţi la o parte. S-au schimbat dis- 
cursuri prin care s-au preamărit virtutile ambelor popoare şi s-a pece- 
tluit frăția de arme dintre finlandezi şi români, cele două nații victime 
ale barbariei moscovite. Ministrul Finlandei a remis lui Antonescu şi O 
scrisoare autografă din partea Mareşalului Mannerheim. 


Un comunicat al Guvernului ne informă că o acţiune foarte severă a 
fost întreprinsă împotriva, funcţionarilor hoţi sau şperțari. Se specifică, 
că în Ardeal au fost daţi în judecată 205 funcţionari dintre care 41 au 
fost deja condamnaţi (3 la muncă silnică, 16 la închisoare corecțională, 
10 la amendă, 11 la internare în lagăr şi 1 la destituire) iar 67 sunt în 
curs de judecată... 

Cum cei mai mulţi hoți şi sperţari sunt în armată, va fi greu de ajuns 
la ceva serios.. 


Mareşalul Antonescu a prezidat un Consiliu Economic pentru 
aprovizionarea populaţiei, la care au luat parte miniştrii şi subsecretari 
de Stat economici şi mai mulţi înalți funcționari. Între altele s-a decis 
să se formeze asociaţii de comercianți angros pentru aprovizionarea 
marilor centre şi să se oblige unele mari firme din Bucureşti să creeze 
sucursale la Cernăuţi şi Chişinău în folosul Bucovinei şi Basarabiei. 
S-a mai hotărât să se creeze în jurul Bucureştilor o zonă de culturi 
alimentare, să se rechiziţioneze câteva mori şi fabrici de conserve 
pentru a se raționaliza munca lor, să se mai ridice un abator în Capitală 
cu amenajări pentru congelarea cărnii şi cu un târg de vite anexat, să se 
înfiinţeze gări de colectărie (?) pe linia de centură a oraşului, să se 
înceapă şi să se lucreze din zori la canalul Bucureşti— Olteniţa... 


Azi se celebrează în Germania a 9-a aniversare a ascensiunii Partidului 
Naţional Socialist la putere. Hitler va ţine o mare cuvântare, care va fi 
difuzată. 

Decretul- lege relativ la „indrumătorii“ întreprinderilor metalurgice 
tot n-a apărut în ziare. Vâlva e din ce în ce mai mare printre cei inte- 
resaąți... Un articol al legii îndreptățește pe „îndrumător“ să sechestreze 
întreaga avere a oricărui administrator, fără drept de apel!... Aşa ceva 
nu s-a mai văzut! Coti Stoicescu, ministrul de Justiție a refuzat să 
semneze decretul... care a fost totuşi promulgat... Legea, fabricată de 
generalul Dobre, se zice că ar avea de unic scop înstăpânirea uzinelor 
„Laromet“, de către Stat... 


D1 Ruiz Guinazu, ministrul de Externe al Argentinei a căzut în apă, 
din aeroplan, pe drum spre casă... dar a scăpat neînecat, el şi tovarăşii 
săi... L-a pedepsit Dumnezeu, fiindcă n-a fost destul de dârz împotriva 
presiunilor lui Roosevelt — deşi grație lui şi țării sale, rezultatul Con- 
ferinţei de la Rio de Janeiro n-a fost tocmai ce spera Washington-ul... 


Sâmbătă, 31 ianuarie. E tot frig — da mai omenesc: şi aseară şi 
azi-dimineaţă termometrul a rămas la — 7°. În schimb, cerul e înnorat 
şi amenință a ninsoare. Dacă va mai ninge, nu se va mai topi zăpada 
până la iarna viitoare! Se pretinde că Institutul militar german de Me- 
teorologie — care nu se înşeală niciodată! — anunţă pentru 15 februa- 
rie un frig cum nu s-a mai pomenit niciodată în Europa, apoi topirea 
repede a zăpezii şi inundaţii catastrofale! Atât ne mai lipseşte! 


Ieri, cu prilejul celei de-a 9-a aniversări a preluării Guvernului de 
către Partidul Nazist, mare discurs al lui Hitler la Sportpalast la Berlin, 
şi un discurs mai mic dar foarte important pentru noi — rostit de 
Killinger în fața Coloniei germane, la „Aro“. A scris şi iscălit dl Ică un 
articol în Bukarester Tagblatt. Putea lipsi martie din post? 

Hitler e interesant numai în partea discursului său consacrată fron- 
tului rusesc. Încolo, obişnuita lui literatură: istoricul ascensiunii na- 
ziste, rechizitoriul reînnoit împotriva Angliei, Statelor Unite şi a ovrei- 
lor. Pe cât e de violent şi de subiectiv în această parte a cuvântării sale, 
pe atât se arată de obiectiv şi de stăpân pe nervii lui în partea con- 
sacrată frontului. Hitler afirmă că trecerea de la ofensivă la defensivă, 
pe frontul de la răsărit, n-a fost impusă de inamic, ci hotărâtă de el, pe 
de o parte fiindcă condiţiile iernii nu permiteau o desfăşurare utilă a 
operaţiunilor — pe de alta ca să pună cât mai mulţi luptători germani - 
la adăpostul gerului rusesc mai năpraznic anul acesta ca niciodată. El, 

Hitler, a luat Comandamentul armatei ca să îşi asume şi răspunderea 
unei hotărări care n-a fost uşor de adus la îndeplinire. Ruşii au sperat 
că iarna le va aduce salvarea, dar s-au înşelat. Fluctuaţiile frontului cu 
câţiva kilometri n-au nici o importanță. Frontul defensiv s-a organizat 
minunat. Soldaţii germani aşteaptă ofensiva cu acelaşi spirit războinic 
şi cu aceeaşi siguranţă în viitor ca până acum. Ce a fost mai greu a tre- 
cut; în partea de Sud a frontului ofensiva va fi reluată peste câteva 
săptămâni, apoi primăvara se va urca de-a lungul frontului spre Nord 
şi ofensiva victorioasă va fi succesiv reluată pe toată linia — cu o armată 
şi cu un material de război care vor minuna lumea prin isprăvile lor... 

În toată această parte a cuvântării sale, tonul lui Hitler nu e al unui 
lăudăros, ci al unui om sigur de ce spune şi trebuie să o mărturisesc, 
inspiră încredere. Ne mai rămâne, după vorbe să vedem şi faptele. Pen- 
tru mântuirea noastră să nădăjduim aşa cum le prevede Fiihrerul. 

Killinger în cuvântarea sa n-a vorbit decât de Antonescu, lăudându- 
i însuşirile, intenţiile şi înfăptuirile ca Conducător de Stat, ca coman- 
dant de Armată şi ca aliat credincios. Cuvântarea lui a fost menită să 
pună capăt tuturor zvonurilor pe care cercuri interesate le răspândesc 
cu privire la intrigăriile anumitor cercuri politice româneşti şi germane. 
Reiese clar din text că Killinger a vorbit dacă nu din ordin, în tot cazul 
cu totala aprobare a Berlinului. Tipică — stil aparte — e următoarea 
declaraţie: „Şi eu, ca reprezentant al Germaniei, nu am poftă să mai 
privesc cum sabotează cârtițele opera spunând: Antonescu este pentru 
Germania numai o apariţie de tranziție, Germania abia aşteaptă să ne 
aducă pe noi — legionarii — la putere. Cei ce spun aceasta nu sunt 
legionari; ei nu ştiu nimic despre spiritul şi ideile lui Codreanu şi sunt 
în ochii mei niște hoți de drumul mare, care ar face mai bine să treacă 
de partea evreilor şi comuniştilor, a acestor ațâțători profesioniști“. 

Sper că după aceste cuvinte răspicate, coconetul „filo-verde“ şi hai- 
manalele cafenelelor nu ne vor mai pisa cu reînvierea regimului 
legionar... 


Submarinele germane operând pe coasta Americii au mai scufundat 
13 vase inamice cu un total de 74 000 tone. De la 24 ianuarie până ieri, 
submarinele în chestiune au totalizat 43 de vase scufundate cu un vo- 
lum de 302 000 tone... Impresionant! 


După ştirile engleze, un convoi japonez, atacat în strâmtoarea | 


Makassar, ar fi pierdut 30 de vase şi 20 000 soldaţi s-ar fi înecat. Japo- 
nezii dezmint ştirea, sau mai bine zis o rectifică: n-ar fi fost scufundate 
decât 4 vase, şi aproape toți soldații de pe aceste vase ar fi fost salvați... 

Nemţii şi italienii au capturat mulți prizonieri şi au capturat un 
enorm material de război la Bengazi: numărarea e încă în curs. Forţele 
Axei urmăresc pe britanici, care se retrag spre est... 


In Germania se povesteşte că aviatorul Mölders n-ar fi pierit într-un 
accident de avion, călătorind spre Breslau. De altimintreli, ştirea a 
părut multora suspectă, când s-a dat. În realitate Mölders ar fi fost 
forțat să aterizeze în rândurile inamice; ruşii l-au făcut prizonier şi au 
oferit nemților să-l schimbe contra mai multor comisari politici, 
prizonieri şi ei, specificîndu-i pe nume. Cum nemții îi uciseseră, n-au 
putut primi propunerea. Sovieticii ghicind cauza refuzului, l-au îm- 
puşcat pe Mölders şi au lăsat cadavrul lui să cadă dintr-un avion, în îm- 
prejurimile Breslau-lui... Dată fiind popularitatea lui Mölders, s-a in- 
ventat un deznodământ mai puţin tragic al scurtei dar glorioasei sale 
cariere... Dar cine poate şti adevărul? 


Un tratat de alianţă a fost semnat între Anglia şi Soviete de o parte 
şi Iranul de alta. Prin acest tratat, Iranul se obligă să primească pe teri- 
toriul său trupe britanice şi sovietice — de uscat, de mare şi aeriene — 
iar Sovietele şi Anglia se obligă la rândul lor să retragă aceste trupe din 
Iran şase luni după încetarea ostilităţilor. Probabil că la acea dată, 
ambele Puteri cotropitoare vor invoca teoria „petecului de hârtie“ ca să 
rămână pe loc, dacă alţii mai tari nu le vor goni... 


Ziarele elveţiene publică informaţii cu privire la negocierile lui 
Eden la Moscova. Ele dau următoarele pretenţii sovietice ca fiind în 
principiu acceptate de Anglia: Basarabia şi Bucovina (bine că se mul- 
țumesc şi cu atâta!), Statele Baltice, o Polonie puternică dar învoită şi 
tutelată (atunci cum ar fi puternică?) de sovietici, libertatea Strâmto- 
rilor, libertatea de propagandă în toate Statele Europei... 

Cred că nu s-ar mulțumi cu atât dacă ar cîştiga războiul... 


Guvernul brazilian, deşi atât de zelos să obţină la Conferinţa din 
Rio de Janeiro ruptura Statelor americane cu Puterile Axei, n-a declarat 
până acum război nici măcar Japoniei. 

Se zice că ministrul Braziliei la Bucureşti, ar fi primit telegrafic 
ordinul să comunice Guvernului român că Brazilia nu se consideră 

în război cu România şi că nu se gândeşte să rupă relaţiile cu noi... N- 
am văzut nici pe Uro Preto ca să am confirmarea acestei ştiri. 


Duminică, 1 februarie. Cerul continuă să fie acoperit şi zăpada să 
amenințe. Dar n-a nins nici ieri, nici azi-noapte. Să vedem ce va fi azi. 
Ieri am pus să dea zăpada jos de pe casă, să nu se prăbuşească aco- 
perişul. Ca să mi-o dea jos şi să o arunce pe munții de zăpadă din curte 
şi din stradă mi-au luat 4 500 lei! Dănulescu, a ieşit cu toți funcționarii 
Ministerului Muncii şi au dat înlături zăpada din curtea ministerului, şi 
din faţă pe stradă! Premilitarii şi ovreii curăță întruna; văd momentul 
în care, cu Conducătorul şi Guvernul în frunte, ne vom pune toți la lo- 
pată! Probabil însă că cei 70 de ani pe care îi port în spinare mă vor 
scuti de această corvoadă! Aş prefera să n-am decât 30 de ani şi să 
mătur toată ziua... 

Frigul se menţine între 6 şi 8 grade sub zero. 


Comunicatul german de ieri spune că mai multe divizii sovietice 
izbutiseră să străpungă frontul de nord-est de Kursk, dar că contra- 
ofensiva germană le-a distrus şi a împins ce a mai rămas din ele, din- 
colo de linia de pe care porinseră. Comunicatul mai anunță mici su- 
ccese germane şi pe restul frontului. Probabil că sunt şi mici succese 
ruseşti pe care le trece sub tăcere. În total, frontul de răsărit se menţine, 
conform prevederilor Comandamentului nemtesc... 

În Cirenaica, acalmie momentană. 

Japonezii au terminat cucerirea Malaeziei şi acum începe atacul di- 
rect asupra Singapore-lui. 


Discursul lui Killinger e viu comentat în toate cercurile bucu- 
reştene. Toată lumea e mulțumită că s-a pus capăt echivocului cu le- 
gionarii, echivoc întreținut mai ales prin propaganda coconetului gar- 
dist, pe care Antonescu ar face bine să-l trimită la lagăr. 

Cuvântarea lui Hitler a impresionat mai puţin: s-a obişnuit lumea cu 
acest fel de literatură. N-a insteresat nici discursul lui Roosevelt, ți- 
nut concomitent cu al lui Hitler — discurs prin care Preşedintele Sta- 
telor Unite propăvăduieşte popoarelor americane răbdare şi încre- 
dere... pe 

Ziarele neutre — suedeze şi elvețiene — socotesc că o remaniere a 
Guvernului britanic e iminentă, cu toate declarațiile contrare făcute de 
Churchill în Camera Comunelor. Churchill însuşi s-ar fi convins, în 
urma manifestărilor de nemulțumire din Parlament (cu tot votul de 
încredere de 640, contra 1) că o statisfacție trebuie dată cât mai repede 
opiniei publice... 


După o telegramă neoficială din Berlin, Statele Sud-Americane — 
afară de Argentina şi de Chile — au rupt relațiile diplomatice cu Sta- 
tele semnatare ale Pactului Tripartit. La noi, nu s-a primit încă nici o 
notă în acest sens. 


A apărut un decret-lege complementar privitor la comerţul cerea- 
lelor. Cum era de prevăzut, ne-am supus dezideratelor germane: Statul 
rămâne singurul cumpărător, dar poate da mandat anumitor societăţi să 
cumpere în numele său, pentru export... 

Acest decret, ca şi discursul lui Killinger şi călătoria lui Antonescu 
la Berlin, dovedesc că micile neînțelegeri între Guvernul românesc şi 
Guvernul Reichului s-au aplanat. Cu atât mai bine. Rămâne problema 
mare cu ungurii... 


Se vede că mulți escroci abuzează de numele lui Antonescu şi al d- 
nei Antonescu ca să scoată parale de la oameni — căci un nou comu- 
nicat al Preşedinţiei Consiliului de Miniştri previne lumea să nu cadă 
în capcana profitorilor. Comunicatul citează chiar un nume, al d-lui 
inginer I. G. Rădulescu-Gyr, care a fost dat în judecată fiindcă a plasat 
fără nici un drept bilete pentru o serbare, în numele Consiliului de 
Patronaj prezidat de d-na Antonescu. i 

Trăim în vremea abuzurilor şi din nenorocire exemplul vine de sus. 
Presupun că acest Rădulescu-Gyr trebuie să fie neam cu escrocul pur- 
tând acelaşi nume care a compus imnul Frontului Renaşterii Na- 
tionale, ca după aceea să se pună în fruntea legionarilor răzvrătiți... 


A murit la Galaţi Mihail Orleanu, fost fruntaş al Partidului Liberal 
pe vremea atotputerniciei acestuia. Mihail Orleanu era un om cum- 
secade şi cinstit şi n-a izbutit să fie o vedetă decât în preajma răz- 
boiului din 1916, când, deşi ministru, a trecut de partea germanofililor. 

Foarte bătrân, încetase de mult orice activitate politică. Era socrul lui 
Victor Slăvescu. 


Luni, 2 februarie. Vremea se menține posomorâtă, frigul moderat 
între 5—6 grade sub zero ziua şi 6—8 grade noaptea. Curăţitul zăpezii, 
de fapt ridicarea de munţi pe străzile laterale, fac circulaţia şi mai 
anevoioasă. Pe strada noastră, aproape nu se mai trece... 


Bolşevicii au atacat în zorii zilei de 30 ianuarie sectorul apărat la 
Sevastopol de trupele române. Atacul a fost respins cu mari pierderi 
pentru ruşi. Pe tot restul frontului Oriental necontenite atacuri sovie- 
tice, care toate au dat greş. Bolşevicii au sacrificat zadarnic oameni şi 
materiale. În sectorul Central al frontului, la nord-est de Orel, germanii 
au gonit pe ruşi din vreo 10 localități. PE 

În Extremul Orient, lupta pentru cucerirea Singapore-lui a început. 
Englezii au distrus podul care leagă insula de Malaezia; o parte din tru- 
pele japoneze dau năvală să treacă peste strâmtoare, iar altă parte con- 
tinuă să strângă cercul în jurul trupelor britanice împresurate în penin- 
sulă. În Birmania înaintarea forțelor japono-siameze continuă: oraşul 
Mulmein e pe punctul de a fi ocupat. 


Întrebat de gazetari dacă crede că conflictul chinezesc poate fi li- 
chidat, amiralul Tojo, ministrul de Externe al Japoniei a răspuns că 
propuneri de pace, dacă ar veni din partea Ciung-Kingului, ar fi exa- 
minate cu bunăvoință la Tokio, dar că Guvernul japonez nu este dispus 
să ia iniţiativa unor asemenea tratative... 


La Paris a avut loc o măreață manifestare organizată de Legiunea 
Anti-bolşevică. Au luat parte peste 10 000 de oameni. În cuvântarea sa, 
Déat a declarat că luptând împotriva bolşevismului popoarele Europei 
îşi realizează unitatea lor şi-şi câştigă libertatea într-o nouă rânduială a 
continentului. 


Spicuiri din ultimele discursuri: Churchill a afirmat apăsat că pen- 
tru Anglia războiul se decide în Europa şi în Atlantic; toate celelalte 
teatre de luptă sunt secundare, mai ales Pacificul... (O fi spus-o ca să con- 
soleze pe englezi, că într-adevăr aşa gândeşte? În acest caz gândeşte 

altfel decât negustorii din City, căci de când cu succesele japonezilor 
în Extremul Orient, valorile au scăzut catastrofal în bursa din Lon- 
dra...). 

Din declaraţiile lui Hitler: 

Cât va fi el în viață, Germania nu va mai semna o pace ca cea din 
1919. (Nici după moartea lui, în ipoteza că ar fi ucis?). 

După războiul acesta, sau nu va mai rămâne în Europa nici un 
german, sau nici un ovrei... 

Nimeni nu poate prevede dacă războiul se va termina sau nu anul 
acesta, dar ceea ce poate afirma, el, Hitler, e că anul 1942 va fi un an 
de mari victorii germane. 


Între Aliați. 

Un colonel italian care vine de la Stalin (pe Doneţ), unde e stabilit 
Cartierul de Comandament al trupelor italieneşti, povesteşte că între 
soldaţii lui Hitler şi ai lui Mussolini sunt frecături zilnice care ajung 
câteodată până la ciocniri... După înțelegerile Statelor Majore, 
aprovizionarea trupelor italiene e în sarcina nemților — dar aceştia 
îndestulează întâi oamenii lor şi de multe ori macaronarii primesc 
numai pâine uscată, sau chiar nimic. De aci protestări, urlete şi 
şterpelire de merinde de la locuitori, şterpeliri strict interzise de poliţa 
militară germană, şi de aci alte nemulțumiri... Într-o zi trei soldaţi ita- 
lieni prinseseră trei găini, dar un jandarm german a vrut să le confişte. 
Italienii au bătut măr pe neamt şi... au mâncat găinile. În altă zi, un sol- 
dat italian a vrut să intre în cinematograful militar cu „o damă“ dar a 
fost oprit de sentinelele germane. Italianul a revenit după o jumătate de 
oră cu 40-50 de camarazi şi bineînțeles cu dama şi după ce au pătruns 
cu toții în sală, au spart şi stricat totul, încât au trebuit 8 zile ca să se 
repare stricăciunile... Na 

Aşa e pe front. Iar în Italia înjură toţi pe nemți de-i spurcă. Numai 
Hitler şi Mussolini se înțeleg. Din care cauză „boborul“ a început să 
înjure, de la Napoli până la Milano, şi pe Mussolini... 


Marţi, 3 februarie. Comunicatul german de ieri anunță lupte vio- 
lente, pe un viscol îngrozitor, în sectorul de Sud al frontului rusesc — 
în regiunea Doneţului. Deşi Londra şi ruşii pretind că au străpuns 
frontul, nemții afirmă că au oprit ofensiva, şi sper că spun ei adevărul, 
căci până acum tot ei au avut dreptate afirmând că stăpânesc situaţia în 

toate sectoarele frontului răsăritean. Pe de altă parte, pe tot restul 
acestui front, forțele germane au înregistrat succese destul de impor- 
tante, respingând atacurile bolşevice şi distrugând mult material de 
război. De la 24 la 30 ianuarie, Sovietele au pierdut 164 avioane, iar 
nemții numai 33. i f 

În Africa de Nord, forțele britanice au fost respinse cu 300 kilometri 
înapoi şi până acum germanii şi italienii au capturat sau distrus peste 
300 de care de asalt printre care, unele de model mare american. For- 
tele Axei au pus mâna şi pe un mare depozit de benzină, pentru ele de 
o importanță covârşitoare, căci aduc cu greu carburantul peste mare. 
Localitățile Barce, pe mare, şi El-Abiar, în nisipuri, amândouă situate 
la est de Bengazi, au fost ocupate de trupele lui Rommel. La Berlin, fă- 
ră a se face prevederi prea hazardate asupra succeselor din Africa, se 
constată totuşi că planul iniţial al ofensivei britanice — ocuparea în- 
tregii coaste până la granița Tunisiei — a fost spulberat. 

În Extremul Orient, japonezii sunt astăzi stăpâni pe întreaga Mala- 
ezie şi toate Sultanatele din peninsulă au fost puse sub autoritate nipo- 
nă. Atacul Singapore-lui a început de duminică, | februarie. După ştiri- 
le corespondenților de ziare suedezi din Londra, opinia publică engleză 
e foarte pesimistă asupra soartei Singapore-lui, că va trebui să capi- 
tuleze, cu toate apărările militare ridicate de Guvernul britanic şi care 
au costat peste 30 milioane de lire sau mai bine de 30 miliarde de lei, 
bani aruncaţi în vânt! o. 

În Birmania, oraşul Mulmein, al 3-lea oraş al Birmaniei, a fost ocu- 
pat de japonezi ieri-dimineaţă... 


Refik Saidam, primul ministru turc a vorbit duminică la Radio ca 
să precizeze politica Turciei. A precizat că nu s-a schimbat nimic în 
hotărârile Guvernului de la Ankara, care rămâne pe pozițiile sale de 
la începutul războiului: neutralitate sinceră şi dorință de a nu fi antrenat în 
război. Cu alte cuvinte, cu curul pe două scaune, bine şi cu unii şi cu al- 
tii... Foarte frumos — dar cât va mai putea ține această politică de 
echilibru? Până se va rupe definitiv şi echilibrul dintre Puterile beli- 
gerante... 


Göring se plimbă în Italia de la 24 ianuarie... E când la Roma, când 
în Sicilia. Unii spun că se pregăteşte o descindere în Malta, în genul 
operațiunilor săvârşite anul trecut în Creta... 

În Norvegia mare schimbare de ordin politic. De la 9 aprilie 1941 
şi până acum, Norvegia a fost administrată de un Consiliu de Stat nu- 
mit de germani şi prezidat de Verbogen, în numele Reichului. Acest 
Guvern provizoriu a fost înlocuit printr-unul definitiv şi independent 
de germani, în fruntea căruia a fost chemat dl Quisling. Ministerul a 
fost complectat numai cu elemente norvegiene şi se vorbeşte de con- 
vocarea unui Parlament... Se vorbeşte chiar de încheierea foarte apro- 
piată a unui tratat de pace între Germania şi Norvegia, tratat care va fi 
semnat de noul Guvern ce deţine complecta suveranitate a Statului. În 
cazul semnării unei păci, trupele germane nu vor părăsi totuşi Norve- 
gia, urmând să o apere împotriva unui eventual atac englezesc... 


Sâmbătă-scara a fost inaugurat la Facultatea de Drept, sub condu- 
cerea lui Finţescu, decanul, serviciul „Educaţiunii cetăţeneşti a stu- 
denţilor“. Acest serviciu e încadrat în al Premilităriei, şi va consta în 
conferinţe şi „coloquii“ săptămânale sub direcţia domnilor profesori... 
Incercare lăudabilă, numai să reuşească cu proştii de studenți... 


În lagărul de prizonieri din Budeşti a izbucnit o teribilă epidemie de 
tifos exantematic. Mor câte 100 pe zi... Primarul din Budeşti pretinde 
că nu mai are unde să-i îngroape... Vai de bieţii oameni! Mă întreb cum 
au putut suferi frigul îngrozitor prin care au trecut, şi lipsa de toate! Ce 
trebuie să fie! De la năvălirea barbarilor, cred că omenirea n-a mai 
trecut prin asemenea chinuri. 


Ultimul fiu al Marielei Săulescu (fiica lui Mişu Săulescu) a murit 
de pneumonie, în vârstă de 16 ani... Mariela Săulescu a fost căsătorită 
cu luraşcu (ministrul plenipotențiar), cu care a avut trei copii; şi de care 
a divorțat ca să ia pe Osvadă, ardeleanul. Osvadă avea însă o nevastă 
oarbă, pe care a lăsat-o ca să o ia pe Mariela. Oarba a blestemat-o pe 
Mariela, după toate regulile, şi rând pe rând Mariela a pierdut pe cei 
trei copii ai ei, şi pe Osvadă însuşi... Teribil. Blestemul d-nei Osvadă, 
îmi reamintește altul — pe al d-nei Wartiadi, prima soţie a lui Jon Can- 
tacuzino (Pipelet) care a abandonat-o pentru Marie Fălcoianu. Cum a 
intrat Marie Fălcoianu în casa ei, a început să bolească, iar după ce a 
turnat 4 copii lui Cantacuzino, s-a paralizat... De copii, s-a ales apoi 
praful. Singurul băiat a fost ucis într-un accident de avion, iar de cele 
3 fete, mai bine să nu mai vorbim... 

Miercuri, 4 februarie. Iarna continuă normală. Cer posomorât. 
Frigul: — 5°. | 


De pe frontul rusesc, ştiri liniştitoare. În sectorul de Sud, atacurile 
bolşevice care se întinseseră zilele trecute, mai ales la nord-est de 
Taganrog au fost respinse cu mari pierderi pentru ruşi. La Kerci, forțele 
sovietice au fost de asemenea refulate. La Sevastopol am bombardat 
puternic ultimele întărituri, care au fost în bună parte distruse. În cele- 
lalte sectoare ale frontului, la Centru şi la Nord, au atacat nemții şi au 
capturat prizonieri şi material de război. 

În Africa de Nord, forțele britanice sunt continuu respinse spre est. 
Comunicatul din Cairo confirmă retragerea englezilor „sub presiunea 
crescândă a forţelor germane şi italiene“. Ofensiva britanică pare de- 
finitiv prăbuşită... 

Japonezii ajunşi în faţa insulei Singapore, iau ultimele măsuri pen- 
tru atacul oraşului, care deocamdată e sever bombardat. În Birmania 
forţele nipone înaintează la vest de Mulmein, spre Rangoon, iar în Bor- 
neo au ocupat aproape toată insula... 


Brazilia, Uruguayul, Paraguayul, Bolivia, Ecuadorul şi Peru au rupt 
relaţiile diplomatice cu Germania, cu Italia şi cu Japonia. Cu celelalte 
tări care au aderat la Pactul Tripartit, nu. Uro Preto, ministrul Braziliei 
mi-a confirmat ieri că, din ordinul Guvernului său, a comunicat Mini- 
sterului nostru de Externe că Brazilia nu va rupe relaţiile cu noi. Ră- 
mâne de văzut dacă nu vom fi siliţi noi, de Guvernul Reichului să ru- 
pem raporturile cu Statele Sud- Americane... La Berlin, ruperea rela- 
țiilor cu Germania, de către aceste State, a fost primită cu indiferenţă, 
ca un fapt divers fără nici o influenţă asupra soartei războiului. Poate 
că Berlinul, în indiferența sa, ne va scuti de săvârşirea unui act 
ridicol... 


Mareşalul Antonescu n-a plecat la Berlin, la 1 februarie, cum se 
şoptise că avea intenţia să o facă. S-a înapoiat alaltăieri de la Predeal 
„foarte voios“, după cum mi-a spus cineva care a fost să-l întâmpine la 
gară... Poate că s-a înțeles cu Hitler prin telepatie, sau poate că şi-a 
amânat numai călătoria. a 

Ieri, Mareşalul a prezidat un Consiliu de Miniştri redus, care s-a ocupat 
cu problemele educaţiei tineretului. Un comunicat enumeră măsuri- 

le şcolare care s-au luat în vederea îndrumării studenţilor şi a comprimă- 
rii programelor pentru anul acesta, în vederea evenimentelor posibile — 
adică a războiului ce se va înteţi pe frontul oriental... Nimic senza- 
tional! 


Coti Stoicescu şi-ar fi dat definitiv de astă-dată demisia. Duca, de 
la Casație, mi-a spus că primul preşedinte Lupu a primit de la dânsul o 
frumoasă scrisoare de adio. Cauza demisiei: decretul cu „Îndrumătorii“ 
la Societăţile metalurgice, miniere şi petrolifere, decret pe care 
Stoicescu n-a vrut să-l semneze şi care a fost totuşi promulgat. 

Plecarea lui Stoicescu din Guvern va fi regretată de toată lumea. A 
fost un excelent ministru de Justiţie, un apărător dârz al dreptăţii şi al 
drepturilor oamenilor cumsecade urmăriți de patima regimului. Noi, 
foştii demnitari — mă gândesc la cei nevinovaţi şi cinstiți — îi da- 
torăm mult... 


Marinică Ştefănescu, filosoful, a înviat din nou. Ziarele anunţă că 
va ţine o conferință cu următorul frumos subiect: „Războiul şi proble- 
ma nemuririi sufletului“!!! 


Ziarele de azi-dimineaţă publică cu o bogăţie de amănunte inutile 
(din ordinul Stăpânirii...), condamnarea numitului Anton Ionel Mure- 
şanu, fost administrator financiar la Cluj, actualmente inspector finan- 
ciar. Mureşanu a fost declarat vinovat de „insulte aduse persoanei 
Conducătorului“, cu prilejul unui memoriu prin care se plângea că nu 
se dau ajutoarele cuvenite refugiaților ardeleni din ţinuturile ocupate 
de unguri... Mureşanu a fost osândit la 5 ani muncă silnică şi 1 000 lei 
cheltuieli de judecată. Dacă osânditul a insultat pe Antonescu, foarte 
rău a făcut, dar cu asemenea măsuri şi cu publicitatea ce li se dă, popu- 
laritatea regimului n-are nimic de câştigat... 


Dejunat ieri la Legația elveţiană cu Davidescu, fostul nostru mini- 
stru la Moscova şi actual secretar general la Ministerul de Externe. Nu- 
1 văzusem niciodată... Mi-a părut simpatic şi inteligent... Văzându-l 
pentru prima dată, n-am putut să-i cer destăinuiri. Mi-a părut convins 
de înfrângerea moscoviţilor în campania ce va începe la primăvară... 

Joi, 5 februarie. Un nou atac al iernii: marți şi ieri a viscolit spre 
Moldova, s-au înzăpezit din nou liniile de la Buzău spre Mărăşeşti, 
spre Brăila, spre Constanţa. Şoseaua de la Bucureşti la Ploieşti a fost 
întreruptă la Tâncăbeşti: zeci de automobile au rămas cu botul în ză- 
padă. La Bucureşti n-a nins şi vântul a fost uşor. Dar a scăzut din nou 
temperatura, azi sunt 8 grade sub zero... 


De pe frontul rusesc, ştiri puţine. Atacuri rusești respinse pre- 
tutindeni, zic comunicatele germane. Lăsând la o parte amănuntele, a 
căror specificare variază în comunicatele de o parte şi alta a beligeran- 
tilor şi sunt chiar de multe ori contradictorii — faptul important şi in- 
discutabil e că frontul german rezistă şi că ce a fost mai greu din iamă 
a trecut. Cu primăvara, va începe pe frontul oriental, adevăratul dans... 

În Cirenaica, victoria germano-italiană se lămureşte pe zi ce trece. 
Britanicii au evacuat şi Derna şi se retrag în grabă şi cu mari pierderi 
spre frontiera Egiptului. Radio Londra nu mai ascunde probabilitatea 
evacuării întregii Cirenaice. 

Japonezii, după ce au ocupat Mulmein, se îndreaptă în Birmania 
spre Ranggon. Odată Rangoonul ocupat, calea de revitaliere a Chinei 
lui Ciang-Kai-Shek va fi tăiată... 

La Singapore, atacul japonezilor n-a ieşit încă din faza de preparare... 

Senatul Africii de Sud a votat cu o mică majoritate declararea de 
război faţă de România, de Ungaria, de Japonia, de Bulgaria şi de Fin- 
landa — iar cu o mare majoritate respingerea unei moţiuni prin care se 
propunea despărțirea Dominionului de Imperiul Britanic... 


Mareşalul Antonescu n-a plecat la Berlin şi nici nu mai pleacă: 
pleacă zilele astea (poate chiar mâine...) la Cartierul General al 
Fiihrerului. 

Klugist (sau Kluskist, nu ştiu cum se scrie), factotum-ul comercial 
al Germaniei în România şi om foarte inteligent, cu care am dejunat 
ieri la Clubul Miliardarilor, îmi spunea că Hitler are un adevărat „fai- 
ble“ pentru Antonescu la care ține lucru mare şi pe care-l apreciază şi 
ca general şi ca prieten. Să sperăm că se va folosi şi țara de pe urma 
sentimentelor Fiihrerului pentru Domnul Conducător... 


Se vorbeşte mult iarăşi de o remaniere ministerială. În locul lui 
Stoicescu, demisionat, cei care au mai multe şanse sunt Finţescu, Gruia 

şi Garoescu (fost director la Ministerul Justiţiei). Fiindcă se vorbeşte 
de aceştia trei, probabil că va fi numit un al patrulea. În locul lui Ma- 
rinescu, la Economie se zice că va fi numit Cancicov, înapoiat de două 
zile în Bucureşti. Va fi probabil schimbat şi Sandu, subsecretarul de la 
Culte, dovedit dobitoc. 


Noul ministru al Croaţiei, gaspadin Branco Benzon şi-a remis ieri 
scrisorile de acreditare. În discursul său, ilustrul om de Stat a pus Euro- 
pa nouă la cale, iar Regele în răspunsul pe care i l-a dat i-a făgăduit 
concursul... Conducătorului! 


„S-a creat pe lângă Ministerul Educaţiunii (fost al Instrucţiei Pu- 
blice) un „Consiliu Pedagogic“ spre a-şi da avize în toate chestiunile 
legate de educaţia tineretului şcolar. O inovaţie inutilă a „con-filo- 
sofului“ Petrovici. Încă o diluare a autorităţii şi a răspunderii mini- 
steriale. Ce ciudată concepție, să crezi că 4 boi la un loc pot avea mai 
mult cap decât unul singur... 


Vineri, 6 februarie. Biroul Pacostelor, din cer, a fost înştiințat că pe 
alocuri a început să fie curățată zăpada, în frumosul oraş Bucureşti, şi 
numaidecât a luat dispoziţii. Ieri către seară a început să ningă iarăşi... 
Sufletele bune din rai au intervenit însă în favoarea noastră şi ninsoarea 
s-a oprit către miezul nopţii. Stratul nou de zăpadă nu are mai mult de 
cinci centimetri, dar termometrul se menţine între —10° şi — 80... 


Pe ziua de ieri, comunicatele şi telegramele ne-au adus veşti îmbu- 
curătoare de pe frontul rusesc. Ne şi trebuiau căci cu ştirile laconice 
din ultimele zile începusem iarăşi să ne îngrijorăm. Pare că ofensivele 
bolşevice au slăbit mult; au început bestiile să-și dea seama că pierd 
oameni şi materiale degeaba. Încetinirea ofensivei e confirmată şi de 
telegramele de la Londra, iar cele americane mărturisesc că speranţa 
ruşilor de a restabili situaţia pe front, graţie iernii, în favoarea lor — s- 
a năruit. La Berlin se constată că aşa-zisul „front defensiv“ a ţinut 
perfect împotriva tuturor greutăților iernii şi că ofensiva rusească îm- 
potriva acestui „front defensiv“ poate fi considerată ca zădărnicită... 

Pe sectorul Central al frontului au pornit acum nemţii o contra- 
ofensivă şi au cucerit 19 localități, şi au doborât peste 100 de avioane... 

În Africa de Nord, urmărirea englezilor continuă. În retragerea lor, 
trupele britanice au ajuns la peste 500 de kilometri de la punctul de 
unde au pornit înapoi; forţele germane şi italiene au ocupat succesiv 
Derna, Martuba, Bomba şi Tinims pe şoseaua Balbo, spre Bardia — şi 
până la 31 ianuarie au capturat peste 3 500 de prizonieri şi au luat sau 
distrus 370 de tancuri şi 192 de tunuri. În primele zile ale lui februarie 
prada a sporit încă mult. Ofensiva engleză a început în noiembrie 
trecut şi menită să cucerească întregul domeniu italian din Africa de 
Nord şi să aducă trupele gauliste din Egipt în contact cu cele franceze 
din Tunis şi Algeria — poate fi considerată ca prăbuşită. Acum englezii 
trebuie să se gândească din nou la apărarea Egiptului şi Suezului. 

Atacul Singapore-lui a început... 


Ministerul Churchill a fost remaniat prin introducerea câtorva ele- 
mente noi la departamentele secundare. S-a admis şi cererea Australiei 
de a fi reprezentată în „Cabinetul de Război“ — dar, pare-se, cu glas 
consultativ... 


După demisia Guvernului, Regele Egiptului, Faruk a însărcinat pe 
Nahas-Paşa, şeful Partidului wafdist, cu constituirea noului Minister. 


Bestiile au instituit în Moscova şi în alte câteva centre „Şcoli de 
incendiatori“. Un grup de „incendiatori“ s-a încurcat în liniile germane 
şi a fost făcut prizonier. Printre artişti erau şi fete, foste figurante la ci- 
nematograf, sau altceva. 


Ieri au fost înregistrate la Bucureşti 5 cutremure, cu epicentrul la 
900 kilometri. Cele două din urmă au trebuit să fie destul de puternice, 
la epicentru. 


Göring şi-a terminat treaba în Italia şi a plecat cu un tren special de 
la Roma spre Germania. A fost sărbătorit de oficialitatea italiană ca un 
împărat şi dus la gară de Mussolini... 


Un decret modifică art. 296 din Codul Penal şi înăspreşte sancțiu- 
nile împotriva celor însărcinaţi cu paza deţinuţilor care îi lasă să sca- 

pe... Măsura a fost motivată de ultimele evadări de legionari mai mult 
decât suspecte... 


Sâmbătă, 7 februarie. Vremea a pornit-o iar spre bine: după trei zi- 
le de urgie, nu mai ninge, nu mai viscoleşte şi termometrul arată numai 
2 grade de frig... De nu s-ar mai întoarce încă o dată pacostea! Mai e 
prezicerea Institutului Meteorologic German, cu frigul „cum n-a mai 
văzut Europa“ pentru 15 februarie... 


De pe frontul rusesc, ştirile germane confruntate cu cele anglo-mos- 
covite par a indica că o schimbare totală s-ar fi săvârşit pe toată linia: 
acum nu mai atacă sovieticii, au început să atace nemții. Şi atacă în 
succes. Se vede că forţele germane reîncep să apară pe front în vederea 
ofensivei de primăvară... Pentru prima dată în iarna asta au început şi 
avioanele germane să bombardeze obiective mai îndepărtate: la Gorki 
(Nijni-Novgorod) a fost distrusă o fabrică de avioane, şi la Voronej una 
de automobile. 

În Africa, urmărirea britanicilor continuă. 

În Extremul Orient, avioanele japoneze au atacat flota neerlandeză 
surprinsă la nord de insula Kangean (situată în faţa insulei Balli) şi au 
distrus unitățile mari, printre care se afla şi un crucişător american. Ce 
a mai rămas din flota neerlandeză n-ar mai fi în stare — pretind ja- 
ponezii — să apere Jawa şi Sumatra de o debarcare inamică. În Insula 
Borneo, oraşul Samarinda, pe coasta orientală, a fost ocupat şi el, desă- 
vârşindu-se astfel de către japonezi cucerirea insulei întregi. În Birma- 
nia, Ranggon continuă să fie bombardat şi va fi în curând cucerit. 

Pe coastele Americii de Nord, noi scufundări de vase prin sub- 
marinele germane. 


Nahas Paşa, noul prim-ministru egiptean a declarat că va dizolva 
Parlamentul şi că va face alegeri noi... 


-Kingsley Wood, ministrul de Finanţe britanic a declarat într-o întru- 
nire că Anglia cheltuieşte pentru război 12 milioane de livre pe zi, şi 
că, dacă nu se iau măsuri foarte severe, Guvernul va trebui să recurgă 
la inflaţie... 

Nici până azi n-a fost încă numit succesorul lui Coti Stoicescu la 
Ministerul Justiţiei... 


Duminică, 8 februarie. Nu mai ştim nimic. Nu ştim dacă Anto- 
nescu a plecat sau nu la Cartierul lui Hitler. Nu ştim dacă demisia lui 
Coti Stoicescu a fost primită sau nu. Nu ştim dacă se va numi un nou 
ministru, cine ar fi să fie... 

Nu ştim decât ce ni se spune şi ni se spune că pe toate fronturile 
merge bine. Pe cel rusesc, nemții ar fi reluat iniţiativa atacurilor şi ar fi 
înregistrat frumoase succese. Ar fi cucerit localităţi abandonate în 
cursul iernii şi ar fi făcut mulţi prizonieri şi mare pradă de material. În 
ultimele 10 zile ar fi distrus peste 200 de avioane sovietice. Dacă 
adunăm pierderile suferite de ruşi, în materie de avioane, numai în 
cursul iernii, după comunicatele germane, rezultă sau că nemţii mint, 
sau că bolşevicii au un stoc inepuizabil de aeroplane... 

În fine... cum o vrea Dumnezeu! 


Cetăţeanul Gh. Marinovici, din Calafat, a votat contra la ultimul 
plebiscit. Acum a adresat o scrisoare Mareşalului Antonescu, mărtu- 
risindu-i că se căieşte şi cerând să fie trimis pe front, ca să ispăşească. 
Mareşalul a hotărât să fie trimis în Crimeea... Ce dramă, în câteva rân- 
duri! Ce trebuie să fi fost viaţa acestui nenorocit, părinte a mai multor 
copii, ca să ajungă la această ispăşire! Cât l-o fi frecat dl comisar şi dl 
poliţai, şi cei cu cartelele şi cei cu dările, şi cei cu rechizițiile — ca să- 
l aducă la acest act de disperare! Frumoase vremuri trăim! 


Aldo Vidussoni e un tânăr de 26 de ani şi a fost numit de curând 
secretar general al Partidului Fascist. Până acum, acest post de secretar 
general, echivalent cu unul de ministru, şi din anumite puncte de 
vedere chiar superior gradului de ministru — n-a fost ocupat decât de 
membrii încercaţi ai partidului, şi de oarecare vârstă şi experienţă. 
Numirea lui Vidussoni, tânăr ce s-a luptat eroic în războiul din Spa- 
nial, dovedeşte că „primatul tinereţei“ s-a impus şi în Italia. Să aştep- 
tăm dezamăgirile, care vor veni repede... 


1 Decorat cu „Medaglia d’oro all'valore“, cea mai înaltă şi rară distincție militară 
italiană... 

Luni, 9 februarie. Germania a încercat o mare pierdere: inginerul 
Todt, animatorul şi organizatorul noilor căi de comunicaţie nemţeşti şi- 
ar găsit moartea într-un accident de avion... O armată întreagă, „orga- 
nizaţia Todt“ lucra de la începutul războiului la drumurile din toate 
ţinuturile ocupate — a lucrat şi la noi — şi a făcut minuni. În fruntea 
organizaţiei sale, Todt e aproape de neînlocuit. Moartea lui înseamnă 
pentru Germania aproape cât o înfrângere pe front... 


Cu tot frigul năpraznic, nemţii atacă cu vigoare pe întreg frontul ru- 
sesc. „Atacuri defensive“, zice Comunicatul de ieri, ca să indice că o- 
fensiva propriu-zis de primăvară n-a început încă, şi că dispozitivul: 
trupelor e încă cel de apărare şi de iarnă... Şi ruşii atacă ca disperaţii, 
dar fără spor. Pentru ci partida e pierdută — n-au putut folosi iarna 
pentru a schimba situaţia în favoarea lor. Ziarele din Berlin publică 
harta cu linia actuală a frontului (de ce nu ni s-o fi comunicând şi no- 
uă?) şi din ca reiese că forțele germane n-au abandonat sovieticilor de- 
cât vârfurile ce pătrunseseră prea adânc în liniile bolşevice. Atacurile 
disperate ale ruşilor în cursul iernii n-au făcut decât să le macine oa- 
menii şi materialul şi să-i slăbească şi mai mult pentru luptele ce vor 
începe la primăvară. Falimentul încercării moscovite e mărturisit şi de 
posturile de radiodifuziune engleze, iar ambasadorul britanic de pe lân- 
gă bolşevici, Cripps, se plânge într-un discurs rostit la Bristol, că An- 
glia n-a dat Rusiei ajutorul cerut. „Anglia — spune Cripps — nu-şi dă 
seama de importanța luptei, la care pare că asistă mai mult ca specta- 
toare decât ca parte activă“... 

După ultimele ştiri, pare că aviația germană a fost foarte activă pe 
frontul de răsărit, în zilele acestea. Atacuri numeroase, în picaj, au pri- 
cinuit mari pierderi ruşilor. De la 31 ianuarie la 6 februarie, Soviete- 
le ar fi pierdut 239 de avioane, iar nemții numai 13... Pe sectorul 
central, 5 regimente bolşevice au fost încercuite şi distruse. Pe.sectorul 
septentrional, o singură divizie germană, a 269-a a respins 120 de 
atacuri... 


În Japonia s-a sărbătorit pretutindeni, în ziua de 8 februarie, intrarea 
în a 3-a lună a războiului... 

In Manciuko, cu prilejul fondării „Partidului Unitar“ s-a conturat în 
prezența Împăratului, rolul menit să-l îndeplinească „poporul frate“ 
pentru a veni în ajutorul armatelor japoneze... Deocamdată muncă pen- 
tru sporirea produselor pământului şi produselor industriei; nu încape 

îndoială (deşi nu s-a spus pe faţă) că viitorul mai rezervă şi alt rol Man- 
ciuko-ului, în direcţia Siberiei... 


Manifestaţii serioase la Tanger împotriva englezilor, cu spargere de 
geamuri la Consulat şi devastarea caselor şi prăvăliilor supuşilor bri- 
tanici. Agenţii Axei au ațâțat populația, punând în seama englezilor 
răspunderea unei mari explozii care a princinuit moartea mai multor 
indigeni... Se duce dracului pretutindeni prestigiul europenilor... 


Mareşalul Antonescu n-a primit încă demisia lui Coti Stoicescu. 
Acesta a spus unui prieten comun că a fost convocat pentru mâine, 
marţi, de Mareşal în vederea unei răfuieli definitive... Aş fi încântat da- 
că Stoicescu ar rămâne ministru al Justiţiei, căci om mai la locul lui, n- 
a fost de mult... 

Se vorbeşte de o sumă de schimbări în Guvern, la Finanţe, la Eco- 
nomia Naţională, la Muncă. Se vorbeşte, dar nu iese nimic... 

Deocamdată a fost numit numai un secretar general la Economie, în 
locul lui Iacobescu, destituit. A fost numit tânărul Pompiliu Voiculet, 
pe care l-am avut la Consiliul Economic referent stagiar, şi nu era bun 
nici de atât... 


Marţi, 10 februarie. De ieri a început moina. Termometrul 1-2 gra- 
de plus. Străzile sunt cu lapoviţă. Mai bine aşa decât îngrozitoarele 25 
de grade de frig! 


După ştirile ce ne vin de la Berlin, nemţii consideră „campania 
defensivă de iarnă“ de pe frontul rusesc ca terminată, şi terminată cu 
succes. Nădejdile Sovietelor de a schimba faţa lucrurilor pe front, 
mulţumită iernii cu care muscalii sunt familiarizați, iar nemții nu, s-au 
prăbuşit definitiv. Frontul ruso-german, cu uşoare variațiuni fără 
importanță strategică, e acelaşi la sfârşitul iernii ca la începutul ei. În 
schimb bolşevicii şi-au irosit şi mistuit forțele fără nici un folos. 
Constatările care se fac la Berlin, publicarea hărţii frontului, dovedesc 
că Comandamentul German consideră „războiul de apărare“ sfârşit şi 
că în curând va reîncepe „campania ofensivă“. 

Făcând un bilanţ general al situaţiei, ziarele germane socotesc situa- 
ţia Reich-ului mai bună ca astă-toamnă, deoarece la prăbuşirea ofensi- 
vei ruseşti — care în noiembrie se prezenta ca o ameninţare serioasă 

— se adaugă recucerirea Cirenaicei în Africa şi succesele japoneze în 
Extremul Orient... 

Japonezii au debarcat în mai multe puncte ale insulei Singapore- 
ului şi atacul oraşului a început cu avânt şi violenţă. 

Se zice că britanicii nu sunt mai mulţi de 30-40 000 şi că Singa- 
pore-le nu va putea rezista mult... La Tokio au fost mari manifestări de 
bucurie cu prilejul debarcării trupelor japoneze în preajma celei mai 
importante citadele engleze din Extremul Orient. 


Agenţia D.N.B. a transmis de la Tokio o ştire care a mirat pe mulţi. 
E vorba!să se transforme într-o înţelegere definitivă, înţelegerea provi- 
zorie încheiată acum un an la Moscova între Japonia şi Soviete... Adică 
cum, nişte simpli figuranţi ai Pactului Tripartit trebuie să declarăm răz- 
boi Americii, Braziliei şi atâtor State fiindcă suntem în luptă cu Ger- 
mania, iar Japonia, una din Puterile Axei, poate cocheta cu Rusia, cel 
mai de seamă adversar al aceloraşi germani? O fisură în blocul Axei? 
O mărturisire de slăbiciune a Japoniei? O abilitate din partea ei pentru 
a câştiga timp? 

Viitorul ne va arăta care din aceste teze e cea bună... 

Poate că japonezii vor să evite pe cale de înţelegere cu Moscova, 
neputând păşi pe altă cale, instalarea de baze militare americane pe 
coasta Siberiei — baze ce ar constitui un mare pericol pentru insulele 
japoneze. Rămâne de văzut dacă-şi vor putea atinge scopul... 


Se cunoaşte acum conţinutul scrisorii trimise de Prinţul Konoye 
Preşedintelui Roosevelt prin ambasadorul special Kurus. Konoye, ca 
şi Împăratul Japoniei, nu voia — cum se ştie — războiul. Să nu se uite 
că Împăratul a declarat la suirea sa pe Tron că domnia sa va fi o domnie 
de pace. Din respect pentru această formulă nu s-a declarat niciodată 
război Chinei şi sângeroasele ciocniri la care asistăm de ani de zile pe 
teritoriul chinezesc au fost calificate la Tokio de operaţiuni de poliţie... 

Scrisoarea lui Konoye a fost scrisoare de la Şef de Stat la Şef de 
Stat, căci Konoye a scris-o în locul şi în numele Împăratului, care, 
fiind o ființă de esenţă divină nu poate, după eticheta japoneză, să 
scrie nimănui... În scrisoarea sa, Konoye propunea lui Roosevelt 
o înțelegere defi nitivă şi se declara gata să facă pace cu China. Roose- 
velt a declarat că scrisoarea lui Konoye era atât de importantă încât 


l Ministrul de Externe Tojo a făcut declarații în acest sens în Cameră. 

pentru răspunsul de dat avea nevoie de 8 zile de meditare. După ce a 
meditat 8 zile, Roosevelt a răspuns lui Konoye prin Kurusu, că şi 
Statele Unite vor împăcare definitivă, şi a arătat că pentru o adevărată 
şi sinceră împăcare, în schimbul retragerii trupelor japoneze din China 
şi Indochina, Guvernul din Washington e gata să accepte concurența 
liberă şi pe picior de egalitate a Japoniei în China. Pentru această po- 
litică „de la porte ouverte“ pe care Statele Unite şi Anglia au refuzat-o 
totdeauna Japoniei în China, s-a bătut şi zbătut Imperiul Soarelui Ră- 
sare de o sută de ani! Capitularea Statelor Unite (care vorbeau şi în 
numele Angliei), constituia o mare victorie pentru Japonia şi înlătura 
orice pericol de război... Cum a aflat partidul militar din Tokio despre 
propunerea lui Roosevelt, a trântit pe Konoye de la putere, a format 
Ministerul Tojo şi a atacat prin surprindere Insulele Hawai, trimisul 
Kurusu fiind încă la Washington... 


Ieri a venit să mi se spună că pe Tătărescu îl freacă rău la Comisia 
pentru Controlul Averilor, că s-ar fi descoperit că a cumpărat acum 3 
ani o argintărie de 10 milioane lei (!!!) şi altele, şi că va fi dat în jude- 
cată... Aseară, la Negropontel, prietenul Guţă a venit înaintea mea cu 
cuvintele: „Azi e o zi frumoasă pentru mine, mi s-a clasat dosarul la 
Comisia pentru Controlul Averilor!“... Cine minte? Fruncţionarul de la 
Senat cu ştirea de dimineaţă, sau Tătărescu? Intrebat acum un ceas, 
informatorul meu de la Senat a pretins că nu s-a clasat nimic... 

Guţă mi-a mai povestit multe. Între altele, că Antonescu a primit 
urât pe Gh. Brătianu care îi aducea Memoriul lui Dinu şi al lui Maniu, 
şi că nici n-a vrut să-l citească. Gheorghe Brătianu ar fi plecat cu 
Memoriul şi speriat de nervozitatea Mareşalului. 

Tătărescu îmi mai dă şi versiunea „adevărată“ (zice el) a conflic- 
tului dintre Antonescu şi Iacobici. Antonescu, lacobici se înțeleseseră 
cu Hitler să dea în primăvară 5 divizii româneşti pe frontul rusesc — 
adică 2 mai mult, căci 3 sunt deja pe front. Atât puteam noi complecia, 
cu tot armamentul necesar. Într-o zi, Iacobici a primit de la Preşedinţie, 
cu rezoluţia scrisă de Antonescu „spre executare“ o scrisoare de la Hit- 
ler, adresată Mareşalului, prin care Fiihrerul îi mulțumea pentru cele 15 
divizii româneşti ce urmau să fie încadrate pe frontul răsăritean... laco- 
bici, buimăcit, s-a dus la Antonescu să-i ceară explicaţii, înarmat şi cu 
un Memoriu prin care conducătorii Statului Major demonstrau impo- 


| Serată cu prilejul căsătoriei fiului Negroponte nr. 2 cu d-ra Boxshall (Ştirbei). 

sibilitatea de a mobiliza 15 divizii şi propuneau ca ultimă limită 8 divi- 
zii... A urmat demiterea lui Iacobici... 

Iacobici fusese invitat pentru 2 februarie la Berlin, unde trebuia să 
fie sărbătorit... Să fi indispus şi această invitaţie pe Antonescu? 

Tătărescu a rămas în bune raporturi cu un număr de generali pe care 
i-a hrănit la ieslele Ministerului Armamentului şi poate să fie bine in- 
format... 

Antonescu trebuia să plece aseară sau azi-dimineaţă la Marele Car- 
tier al lui Hitler. Tătărescu se întreba dacă merge pentru a convinge pe 
Hitler să se mulțumească cu 5 sau 8 divizii — sau dacă încearcă să ob- 
țină armamentul necesar pentru 15? Tătărescu pretindea că nemții nu 
ne-au dat deloc armamentul — ceea ce nu corespunde faptelor — şi că 
armata noastră a rămas cu sculele ca date de dânsul (să o creadă el...)! 


Se vorbeşte în cercurile Legaţiei că Ciano a renunţat la vizita în 
Bucureşti... Mareşalul Antonescu ar fi declarat că nu poate garanta îm- 
piedicarea oricăror manifestații ostile din partea publicului bucureş- 
tean la adresa dansatorului-pederast care a contribuit atât la dezmem- 
brarea Ardealului. Şi cum domnii de la Legația Italiei nu-l pot suferi pe 
Ciano, îşi frecau mâinile de bucurie. Dar noi ne mai făceam de drag în 
familia Mussolini. 


Generalul Carmona a fost reales Preşedinte al Republicii Portu- 
gheze, cu 90% din voturi... După alegere a vorbit şi a spus că nimic nu 
se va schimba în politica țării sale... 


Moartea lui Todt a produs o adâncă impresie în Germania. Avea 50 
de ani — asupra accidentului care i-a pricinuit moartea nu se dau amă- 
nunte. În locul lui a fost numit ministru al Armamentului, inspector 
general al Drumurilor şi inspector general al Apelor şi Forţelor Hidrau- 
lice, profesorul Albert Speer, arhitectul care a construit monumenta- 
să clădiri ale Partidului de la Niirnberg — un realizator de seamă şi 
el... 


DI Ică a coborât ieri printre Micii Meseriaşi şi Industriaşi — Aso- 
ciaţia lui Samuil — şi s-a lăsat cu un mare discurs, de faţă fiind toată 
secția economică a Guvernului. A promis marea cu sarea şi a produs 

mare entuziasm printre meseriaşi, entuziasm ce s-a concretizat în două 
telegrame adresate una Regelui Mihai şi alta Mareşalului Antonescu. 


Banca Blank şi Aristide Blank au fost condamnaţi de către Comisia 
de Judecată (Portofoliul Putred) la restituirea a 540 milioane către Stat... 
Szopkes şi Tabacovici au fost scoşi din cauză. Statul devine astfel stă- 
pân pe imobilul Băncii Blank din str. Doamnei şi pe locurile rămase 
nevândute de la Bordei... 

Evident, Blank a fost condamnat fiindcă era ovrei — căci Sin- 
dicatul Ialomiţa şi Maltezeanu (situaţie identică şi încă şi mai rea) au 
fost absolviţi... 


Se zice că Manolescu-Strunga va fi trimis la lagăr, sau chiar dat în 
judecată... L-a curăţat fără să vrea Ghiţă Mironescu. Mergând la Mare- 
şalul Antonescu ca să îi ceară nu ştiu ce, Moş Ghiţă a fost primit de i- 
rascibilul dictator cu cuvintele: „Cum? D-ta, unul din oamenii cei mai bo- 
gaţi din ţară n-ai dat nimic pentru spitalele de răniți?“ — „N-am dat?... 
Mi se pare că am dat“... a răspuns Mironescu şi a cerut voie -să 
telefoneze. Primind prin fir informaţiile necesare (căci uitase ce făcu- 
se...), Moş Ghiţă a replicat cu ifos: „Domnule Mareşal, am dat un mi- 
lion şi 14 vagoane de bere“... Cercetând, Antonescu a constatat că va- 
goanele cu bere fuseseră vândute de Manolescu-Strunga în compli- 
citate cu d-na Barbul, confidenta d-nei Veturia Goga... A urmat un tără- 
boi grozav, şi ordinele de urmărire contra lui Manolescu... Dar poate 
că d-na Barbul va linişti apele... 


Scanavi mi-a povestit aseară la Negroponte una. bună. Regelui Ca- 
rol al II-lea i-au mai rămas în proprietate acţiunile de la Banca de Cre- 
dit — suma „recuperată“ de Stat, de 190 milioane (cifra definitivă, du- 
pă mai multe reduceri) fiind plătită cu alte bunuri. Regele a dăruit aces- 
te acţiuni ale Băncii de Credit lui fiu-său Mihai, dar de fapt le admi- 
nistrează Regina Elena. Mihai, Elena şi Elisabeta sunt astfel proprietari 
ai pachetului majoritar al Băncii. Sfătuindu-se cu Scanavi, cele două 
Regine au fost de acord ca singurul om care ar putea da Băncii îndru- 
mările cele bune, aş fi eu !!!! Au căzut de asemenea de acord, că înain- 
te de a-mi vorbi mie, trebuie să aibă aprobarea Mareşalului Antones- 
cu şi Regina Elena s-a însărcinat cu consultarea Conducătorului... 
Acum câteva zile Regina Elena a chemat pe Scanavi să-i spună că 

Mareşalul Antonescu n-a avut nici o obiecţie de făcut şi a aprobat 
numirea mea! 

Scanavi minte foarte des. Nu ştiu ce o fi adevărat în istorioara lui. 
Vom vedea. Interesant, că Antonescu n-are nici o obiecţie împotriva 
mea, dar poate să am eu obiecţii de făcut împotriva unei numiri care se 
cam potriveşte ca nuca în perete! 


m 


Miercuri, 11 februarie. Moină, + 2°, iată — iarna a reintrat în 
normal. 


Pe frontul rusesc, lupte crâncene, dar cu efective reduse. Ruşii par 
a face sforțări disperate pentru a profita de ultimele săptămâni ale ier- 
nii, dar atacurile lor sunt respinse de nemți pretutindeni. Forţele ger- 
mane au contraatacat cu succes în mai multe puncte ale frontului. 

În Africa nimic nou. 

In Extremul Orient, japonezii concentrează toate sforțările lor îm- 
potriva Singapore-lui. Au reparat digul care uneşte insula cu Malaezia 
şi prin acest dig au pătruns adânc spre Singapore. Au debarcat de ase- 
menea în mai multe puncte şi comunicatul lor de ieri anunţă că ge- 
neralul comandant al forțelor care atacă a cerut capitularea oraşului... 

Radio Londra mărturiseşte că situaţia Singapore-lui a devenit criti- 
că, că japonezii au ajuns să împingă unele detaşamente până la 5 kilo- 
metri de oraş... 

In schimb, emisiunile engleze anunță un mare succes în Pacific, un- 
de escadrilele americane au surprins un convoi japonez şi ar fi scufun- 
dat 60 de vase... În ce priveşte Filipinele, emisiunile engleze pretind că 
nu numai insula Luzon n-a fost cucerită de japonezi, dar chiar că ge- 
neralul Mac Arthur ar fi parvenit să restabilească situaţia. Atâta despre 
întâlnirea din Pacific, cât şi despre situaţia în Filipine, agenţiile şi co- 
municatele germane şi japoneze sunt mute... 


Vasul „Normandie“l, fala Franţei, sechestrat de americani şi bote- 
zat „Lafayette“, a luat foc în portul New York-ului, pe când se lucra pe 
el la transformarea amenajamentelor pentru transportul de trupe. La în- 
ceput s-a crezut că vasul e pierdut; ultimele telegrame anunţă însă că 

l Când a fost lansat, cu cele 83 000 tone ale sale, „Normandie“ a fost considerat 


ca o minune a tehnicii moderne. După dânsul, a fost lansat „Queen Mary“ cu 84 000 
tone. „Normandie“ poate transporta 19 750 de pasageri. 

focul a fost stins. Pagubele ar fi de peste 5 milioane de dolari: au ars 
trei etaje de punti. Din cei 2 500 lucrători care lucrau pe el, a pierit nu- 
mai unul, dar sunt mulți răniți. 

Guvernul francez va reclama despăgubiri... 


Discursul lui Cripss, la Bristol, e viu comentat în presa berlineză, 
care nu pierde nici un prilej pentru a încerca să dovedească că Anglia 
vrea să bolşevizeze Europa şi că Germania luptă pentru salvarea lumii 
de comunism. Cripss ar fi spus că în caz de victorie engleză, Rusia bol- 
şevică va deveni cel mai puternic Stat din Europa şi îşi va muta capi- 
tala la Berlin. Să fim însă drepţi: Cripps e un porc de bolşevic (şi pen- 
tru acest motiv a fost numit ambasador la Moscova) — şi Cripss nu e 
Anglia. 


Mareşalul Cian-Kai-Shek şi madama sunt în Indii, unde au fost invi- 
taţi de Vice-Rege, pentru coordonarea operaţiunilor militare, zic engle- 
zii — pentru împăcarea lui Gandhi, adaugă nemţii... Deocamdată nu 
sunt semne de împăcare între Guvernul din Ciung-King şi japonezi... 


Misterioasa explozie a lăzilor expediate de la Gibraltar pe adresa 
Consulatului britanic din Tanger, explozie care a costat viaţa a 14 oa- 
meni şi a provocat tulburările şi manifestările deunăzi împotriva en- 
glezilor —, continuă să fie comentată cu patimă în presa spaniolă şi în 
cea germană. S-au găsit lăzi încărcate cu explozibile, şi arme, la 
hotelul „Bristol“ din Tanger. Scopul urmărit de englezi nu e încă 
lămurit, dar e evident că încercarea lor numai favorabilă menţinerii 
autorităţii spaniole, n-a fost. 


Am citit ieri in extenso (text german), ultimul discurs al lui Hitler. 
Pe lângă cele notate în aceste „Însemnări“ la data acelei cuvântări — 
se mai degajă din cuvintele lui Hitler intenția fundamentală de a con- 


vinge că Germania luptă contra bolşevismului pentru lumea întreagă şi 


că toate popoarele câte mai sunt în stare să judece fără patimă trebuie 
să se strângă în jurul stindardelor germane spre a-şi salva existenţa... 
Nu e drept ca numai tineretul german să-şi dea viaţa pentru salvarea 


tuturor. În ce ne priveşte, noi românii am dat şi vom da contribuţia : 


noastră de sânge... 

De ce comit oamenii greşeli inutile? De ce o fi încredinţat Anto- 
neştii lui Pella reorganizarea Ministerului de Externe? Acest Pella a 
fost una din figurile cele mai odioase ale regimului carlist; o lichea, un 


. incapabil, un lacom şi un arivist. lată-l acum „om de încredere“ al re- 


gimului „de epuraţie“!! Proiectul lui Pella, pe lângă că e tâmpit, nu 
urmăreşte decât consolidarea poziţiei sale şi posibilitatea celor 3 nepoți 
ai lui din Ministerul de Externe să sară peste 3 grade... Şi dl Antonescu, 
care urlă împotriva abuzurilor şi favorurilor fostului regim, plăteşte pe 
dl Pella în franci elveţieni, ceea ce îi constituie o leafă de mai multe su- 
fe de mii de lei pe lună. 

După cum se vede nimic nu s-a schimbat în putregaiul nostru... 


Fiindcă veni vorba de putregai, să notăm un zvon care circulă în an- 
turajul Preşedinţiei. Casa lui Nae Ionescu ar fi fost cumpărată pentru 
Mareşalul Antonescu cu 70 milioane lei (?!), din care 17 milioane au 
rămas, ca şpert, în buzunarele Veturiei Goga. De ce nu s-o fi cotorisind 
Antonescu de matracuca asta? 


S-a hotărât de Guvern să se trimită 2 000 de tone porumb pentru a- 
jutorarea aromânilor din Macedonia grecească, unde oamenii mor, lite- 
ralmente, de foame. Un alt stoc de alimente, de tot felul, va fi trimis 
şcolilor şi bisericilor româneşti din Epir... S-au deşteptat guvernanţii 
noştri cam târziu, dar bine că s-au deşteptat... 


Joi, 12 februarie. Un comunicat special german ne-a adus ieri du- 
pă-amiază la cunoştinţă căderea Singapore-lui... Cea mai importantă 
citadelă britanică din Extremul Orient, n-a rezistat decât 52 de ore, 
atacului japonez! Se pune întrebarea de ce s-au cheltuit 30 milioane 
lire sterline — 30 miliarde de lei pentru fortificarea acestei poziţii 
strategice, dacă era menită să nu reziste nici cât Hong-Kongul? 

Consecințele imediate ale căderii Singapore-lui, sunt: drumul liber 
pentru japonezi spre cucerirea Indiilor Neerlandeze şi tăierea comu- 
nicaţiilor directe engleze între Pacific şi Oceanul Indian. 

Mă tem că dezastrul de la Singapore să nu mai aibă şi altă urmare: 
prăbuşirea lui Churchill şi a Guvernului său şi înlocuirea lui printr-un 
Guvern de stânga, laburist, frate de cruce cu comuniştii din Moscova... 
Un Guvern tip Cripps! Atât ne-ar mai lipsi, bolşevism implantat şi în 


“ Anglia, şi prin urmare în toată lumea occidentală... Să sperăm că nervii 

englezilor vor fi şi de data asta destul de tari să încaseze un dezastru 
mai mult — şi că Churchill va rămâne în fruntea Guvernului... 
Singapore-le a căzut în ziua în care la Tokio se celebra a 2602-a 
aniversare a întemeierii Imperiului — parcă ar fi fost pe comandă! 
Incontestabil, deocamdată norocul, şi Zeii, sunt cu japonezii. 


În Universul de azi, Seişanu comentează operaţiunile săvârşite în 
cursul iernii pe frontul rusesc, demonstrează pe baza hărții publicate în 
Völkischer Beobachter că străduinţele bolşevicilor de a schimba si- 
tuaţia strategică pe acest front n-au dat nici un rezultat şi cere cititorilor 
lui să controleze afirmaţiile sale pe harta reprodusă sub articolul Său, 
după ziarul nemţesc. Sub articolul său, şi în tot ziarul, nu e însă nici o 
hartă. Am cumpărat şi celelalte ziare de dimineață — nimic. Va să zică 
Cenzura a împiedicat publicarea hărţii... De ce? Dacă la Berlin se 
consideră oportună publicarea liniei frontului, de ce se interzice la noi? 
Fiindcă suntem mai discreţi, sau fiindcă suntem mai proşti? În tot 
cazul, cenzura noastră e tâmpită. ARE 

Aceeaşi observaţie şi cu prilejul călătoriei lui Antonescu. Tot 
Bucureştiul ştie de ieri că Mareşalul Antonescu a plecat luni la orele 14 
însoţit de Killinger, cu un tren special la Berlin şi de acolo la Marele 
Cartier german. Toată lumea o ştie, dar nici marți, nici ieri, nici azi — 
nici vorbă în ziare, sau la Radio. Politica aceasta de dispreţuire a 
opiniei publice e şi mai tâmpită... 


Cu privire la conflictul dintre Antonescu şi Statul Major, am mai 
aflat din izvor neîndoielnic, date care complectează pe cele deja notate 
în aceste „Însemnări“. Scrisoarea lui Hitler despre care mi-a vorbit 
Tătărescu, e scrisoarea trimisă prin misiunea care a adus „automobilu 
lui Antonescu; în această scrisoare, la sfârşit, după mulțumiri pentru 
prietenia reală şi pentru concursul dat, Fuhrerul mai mulțumea 
Mareşalului pentru armata română care se va încadra în primăvară, pe 
front, în rândurile armatelor germane. 

Ajunsă la Statul Major, scrisoarea Fiihrerului a produs cea mai ma- 
re nedumerire. Nu se convenise să se trimită nici 5 divizii în primăvară 
— povesteşte informatorul meu, un general de la chiar Statul Major. Se 
convenise dimpotrivă, să se retragă toate trupele române de pe front, 
să intre la refacere până în august, şi să fie complectat şi armamentul 
până la acea dată. În gândul lui Iacobici era, că o dată ajunşi în august, 
concursul nostru n-ar mai fi cerut. Planul refacerii trupelor noastre 

fusese aprobat şi de Antonescu şi de nemți, care începuseră deja să ne 
trimită instructorii necesari. Mai mult decât nedumerit, Iacobici s-a dus 
la Mareşal să-i explice, înarmat cu un Memoriu, imposibilitatea în care 
ne aflam de a trimite în primăvară trupe pe front. Antonescu n-a vrut 
să intre în nici o discuţie cu Iacobici şi a adăugat cu violență „că n-are 
să dea lămuriri subordonaţilor săi despre hotărârile sale, şi că, dacă ge- 
neralul Iacobici nu le aprobă, n-are decât să tragă consecințele...“. Faţă 
de această ieşire neaşteptată, Iacobici şi-a dat pe loc demisia, care a şi 
fost acceptată. La plecarea generalului, când acesta era cu mâna pe clan- 
tă, Mareşalul i-a strigat: „Când va fi să plec de aci, voi lăsa un memo- 
riu în care voi arăta pentru ce am consimţit să mai trimit armata pe 
front.“ 

Informatorul meu punea această declaraţie enigmatică în legătură 
cu altă scrisoare a lui Hitler, anterioară, scrisoare pe care el o văzuse 
şi în care Fiihrerul afirma că de la prima întrevedere avută şi-a pus în- 
crederea şi toată prietenia în Antonescu, a cărui inteligență şi lealitatea 
l-au impresionat; că a fost încântat să constate ulterior că nu se înşelase 
şi că această încredere şi prietenie le-a revărsat asupra întregului po- 
por român. Hitler adăuga că aceste sentimente sunt din puţinele pe 
care el nu le va schimba niciodată... 

Informatorul meu se întreba dacă nu cumva Fiihrerul n-a făgăduit 
ceva lui Antonescu, făgăduială despre care Mareșalul nu poate vorbi... 

Să nădăjduim şi noi, mai întâi, că Hitler ne-a-făgăduit ceva (nu poa- 
te fi vorba decât de Ardeal) şi apoi, că va fi în stare să realizeze făgă- 
duielile sale. 

Atât informatorul meu, cât şi alţii care au văzut acum în urmă pe 
Antonescu, mi-au spus că e într-o stare îngrozitoare de nervi... E semi- 
turbat. Dar enervarea lui n-ar fi pricinuită de evenimentele de pe front 
sau de încurcăturile cu Germania, ci de hoțiile pe care le constată atât 
printre funcţionarii civili, cât şi printre militari, şi pe care nu le poate 
stăvili... i 

Cinstit cum e, pricep indignarea lui față de potlogăriile zilnice pe 
care le constatăm şi care sunt de zece ori mai scandaloase ca cele să- 
vârşite pe timpul lui Carol al II-lea — dar mă întreb de ce tolerează şi 
el hoți, samsari şi bandiți până şi printre intimii lui? 

Mentalitatea ce domneşte la Ministerul Înzestrării e din cele mai 
ciudate. După domnii aceştia, orice întreprindere industrială care lu- 
crează cu beneficii, e necinstită! Îndrumătorul numit la fabrica de avi- 
oane „Set“, o întreprindere din cele mai merituoase pusă în picioare de ro- 
mâni, a cerut direct să i se arate toate beneficiile pe care le-a realizat 
de la 1935 încoace şi a amenințat pe Zamfirescu cu trimiterea în lagăr 

fiindcă a fost la târgul de mostre din Lipsca, fără autorizarea Mini- 
sterului a Pe bietul Zamfirescu l-a scăpat Marinescu, 
ministrul Economiei (care mi-a povestit întâmplarea), declarând 
generalului Dobre, că-l trimisese el pe zisul Zamfirescu la Lipsca... 


Zăpadă mare în sudul Spaniei. Trenurile dintre Albacete şi 
Cartagena s-au înzăpezit şi călătorii au trebuit să fie aprovizionați prin 
pachete aruncate din avioane!!!! Se apropie ziua de 15, să nu vină cata- 
strofa până la noi! 


Discursul lui Cripps de la Bristol e viu comentat până şi de presa 
turcească... Slăbiciunea Angliei față de pretenţiile Sovietelor a impre- 
sionat cercurile politice din Ankara, unde Papen mai aruncă şi el ulei 


pe foc. 


Comentând Nota de protest pe care Statele Unite au trimis-o la Vi- 
chy, notă prin care Guvernul din Washington acuză pe cel francez că a 
înlesnit trecerea de trupe germane prin Algeria şi Tunisia — presa din 
Berlin afirmă că gestul americanilor nu e decât o prefață pentru a justi- 
fica eventuale debarcări în coloniile franceze de pe coasta occidentală 
a Africii... | 

Nemţii afirmă de altfel că nici un soldat german n-a trecut prin 
Algeria şi prin Tunisia... O fi, n-o fi? 


Telegramele de azi dau vasul „Normandie“ ca pierdut, după ce cele 
de ieri lăsau să se creadă că fusese salvat. Să aşteptăm pe cele de 
mâine... 


Vineri, 13 februarie. Lumea întreagă e încă răscolită prin ful- 
gerătoarea cucerire a Singapore-lui. Vocile autorizate ale Axei pretind 
că e prăbuşirea Imperiului Britanic, ceea ce pare exagerat — dar că e 
o lovitură foarte grea, e adevărat. Grea din punct de vedere strategic, 
dar poate şi mai grea din punct de vedere politic, căci prestigiul Angliei 
în Extremul Orient şi în Asia iese grozav de terfelit... E de 

În Anglia, deşi se recunoaşte toată întinderea înfrângerii — şi cum 
nu s-ar recunoaşte după tot ce s-a scris înainte de război despre „cheia 

Extrem Orientului, după tot ce s-a cheltuit pentru întărirea acestui 
„punct de rezistență“? —în Anglia deprimarea e mare dar se pretinde 
că până acum nu s-a predat decât oraşul, că portul militar şi câmpul de 
aviaţie de la Seletar (în nordul insulei) n-au fost încă cucerite, şi că 
lupte se mai dau în câteva localităţi din insulă... Multă nădejde nu pun 
însă nici englezii pe rezistenţa forţelor ce le-au mai rămas. Mai bine să 
le facă cruce, căci Singapore e pierdut, şi din mâna japonezilor va fi 
greu de luat... 

De pe frontul rusesc, germanii anunță succese pe toate sectoarele. 
Pe sectoarele de la Nord şi de la Sud (aci cu foarte eficacea colaborare 
a trupelor române) toate atacurile bolşevice au fost respinse, iar la Cen- 
tru un grup sovietic a fost încercuit... Ruşii şi purtătorii lor de cuvânt, 
anunță şi ei mari succese şi vorbesc „de sate“ cucerite, „de poziţii“ răs- 
turnate, dar fără se dea o precizare sau un nume de localitate, aşa încât 
declaraţiile lor trebuiesc mai mult socotite ca o manevră de compen- 
sare pentru ştirea pierderii Singapore-lui.... 

In Birmania, în Borneo, în Filipine japonezii cuceresc mereu... 
Atacul asupra Insulei Jawa e iminent. 

Negocierile cu Ciang-Kai-Shek nu par să fi dat un rezultat şi ofen- 
siva chineză proiectată, cu calea de acces prin Birmania tăiată, nu are 
sorți de izbândă şi e puţin probabil să fie întreprinsă. 


Harta frontului publicată de Völkischer Beobachter, care n-a putut 
fi reprodusă ieri în ziarele noastre, din cauza Cenzurii, a apărut azi. Din 
ca reiese că terenul recucerit de ruși, sau mai bine zis cedat de germani 
în cursul iernii e fără importanță. Linia actuală a frontului, o linie 
aproape dreaptă, fără „ieşinde“ sau „intrânde“ însemnate, trece, 
plecând de la Doneţ la est de la Harkov, de Kursk, de Orel, de Viasma, 
de Trover, de platoul Valdai, de lacul Ilmen şi ajunge la Ladoga, la 
răsărit de Leningràd, rămas încercuit... De ar veni primăvară mai iute 
să nu se mai poată lăuda muscalii! 


Comandamentul german dă următoarele cifre cu privire la avioa- 
nele pierdute de englezi şi de nemți, de la începutul războiului şi până 
la 31 decembrie 1941: pentru englezi, 8 593 avioane doborâte, din care 
3 700 distruse în 1941 — pentru nemți, numai 1 786. Rezultă că nemții 
au doborât de 4 ori mai multe avioane decât englezii... 

Ziarele de azi publică scrisorile schimbate între generalul Speidel şi 
Mareşalul Antonescu — plus o scrisoare de mulțumire adresată lui Hit- 
ler — cu prilejul darului făcut de Führer „Ajutorului de Iarnă -TO- 
mânesc: 24 de barăci în decembrie şi 17 în februarie, în valoare totală 
de 40 milioane lei... „Les petits cadeaux entrentieanent les grandes 
amitiés!“... 


Ca să dovedească complicitatea anglo-saxonilor cu bolşevismul, 
presa Axei continuă să facă mare caz de declarațiile lui Stafoord Cripps 
la Bristol, şi mai citează şi un articol al ziarului Chicago Tribune, prin 
care se recunoaşte dreptul Sovietelor de-a „reglementa“ (!!!) soarta vii- 
toarei Europe! Să fim însă drepți, şi să recunoaştem că Cripps a ter- 
minat discursul său mărturisind că, cu toată admiraţia de care e însu- 
fleţit fată de opera lui Stalin, n-ar dori ca fara sa să facă aceleaşi 
experienţe!!! Atunci? 


Salazar e în Spania şi s-a întâlnit, la Sevilla, cu Franco şi cu primul său 
ministru... La Berlin se crede că sunt simple „conversații“ în vederea 
zilei de mâine şi poate şi o încercare de apărare comună a coloniilor 
spaniole şi portugheze amenințate de debarcări britanice şi americane. 


Guvernul din Vichy a dat un comunicat din care reiese că nici echi- 
pajul francez (debarcat în decembrie) nici Societatea Transatlantică nu 
au nici o răspundere în catastrofa vasului „Normandie“. Guvernul fran- 
cez aşteaptă ca cel din Washington să-şi asume această răspundere şi 
să ofere... despăgubirile necesare („Normandie“ a costat peste un 
miliard de franci...) 


Hoare Belisha şi mai mulți prieteni ai săi, care au votat contra 
motiunii de încredere cerută de Churchill, au demisionat din Partidul 
Liberal... 


La Berlin s-au făcut lui Todt funeralii naționale. A. asistat şi a luat 
cuvântul şi Fiihrerul, care a subliniat marea pierdere încercată de 
Germania. 

DI Ică a adunat pe generalii din Guvern şi pe comandanții marilor 
unități ai Armatei, le-a ținut un discurs şi le-a oferit o masă. Erau pre- 
zenţi şi generalii Tătăranu şi Mazarini de la Statul Major, dar Iacobici 
nu... Această manifestaţie de solidaritate de la Preşedinţie a avut de 
scop să domolească reaua impresie pe care au făcut-o pretutindeni zvo- 
nurile privitoare la un conflict între Mareşalul Antonescu şi Statul nos- 
tru Major. Deşi Ică a acoperit armata şi pe comandanții ei cu flori, deşi 
a declarat că a fost însărcinat de Mareşal să exprime celor prezenţi dra- 
gostea şi încrederea Conducătorului, reaua impresie n-a fost ştearsă, 
căci conflictul a fost, şi apele nu s-au liniştit nici azi, cu tot discursul 
— răspuns al generalului Pantazi care a asigurat pe Mareşal de tot de- 
votamentul Armatei... Şi mulţi s-au întrebat de ce această masă a fost 
oferită în lipsa Mareşalului, şi de ce Mareşalul n-a aşteptat să se îna- 
poieze de la Berlin, ca să o dea el... 


Despre călătoria Mareşalului Antonescu la Berlin, ziarele continuă 
să fie mute. Şi de astă-dată s-a abținut şi Radiodifuziunea germană de 
la orice indiscreţii... 


DI Ică a luat parte, împreună cu filosoful Petrovici, la o şedinţă a Sf. 
Sinod. DI Ică a ţinut în faţa popilor o predică, care le-a arătat ce 
aşteaptă țara de la ei pe tărâmul naţional şi moral... Popii şi-au 
pieptănat barba şi au continuat să-şi vadă mai departe de gheliruţile lor. 
De naționalism şi de morală le arde lor! 


Nunţi multe ieri, fiind ultima săptămână în care se pot celebra anul 
acesta matrimoniile, Paştele căzând pe 5 aprilie... Am asistat la căsă- 
toria fetei Elizei Boxshal (născută Ştirbei) cu al doilea fiu Negroponte. 
Tămbălău mare, cu toată protipendada bucureşteană. Nunta a avut loc 
în perimatele saloane ale Palatului Ştirbei, care mi-au părut şi mai jer- 
pelite de cum le cunoşteam. Şi când mă gândesc că „asta “ a fost un 
palat regal, palatul Domnitorului Țării Româneşti!! Mult drum am fă- 
cut, sub toate privinţele, de la Ştirbei-Vodă încoace! 

Am văzut pentru prima dată, de la înapoierea lui din exil, pe Barbu 
Ştirbei şi pe soţia sa Nadya. În 12 ani, „etalonul“ nostu național nu 
s-a schimbat mult. A albit, dar e tot zvelt şi chipeş, şi continuă să placă 
cucoanelor, cu toţi cei 70 de ani ai lui. Dar biata Nadya! O căzătură... 
Ar putea servi de bunică lui bărbatu-său... 

Eliza Brătianu nu numai că n-a asistat (împăcată cu Barbu, nu iartă 
pe Nadya pe care o învinuieşte de complicitate cu fiică-sa Marie în 
„captarea“ defunctului Ionel) — dar convocase pentru aceeaşi oră o 
adunare generală a Fundaţiei Brătianu ca să facă concurenţă nunții... 
Până în cele din urmă şi-a dat însă seama de ineleganţa procedeului şi 
a amânat adunarea... 

Întâlnit acolo pe Mihai Popovici, rumen şi zaharisit. Mi-a confirmat 
„remiterea“ ratată de George Brătianu a Memoriului destinat de Maniu 
şi de Dinu Brătianu lui Antonescu. Antonescu a întrebat pe George „ce 
e în Memoriu“ şi cum simpaticul George îl ştia pe dinafară a spus tot 
ce era în ell. Mareşalul a asistat cu răbdare şi în tăcere, dar după ce a 
terminat Brătianu „expozeul“ lui, a început să urle şi să bată cu pumnul 
în masă şi să înjure pe toţi oamenii politici care au guvernat până acum 
România şi au dus-o la prăpastie, de unde a scăpat-o el, şi numai el! 
Să nu-i dea oamenii politici lui sfaturi! Să-l ierte cu memoriile! Nu le 
primeşte. Dacă vor, să vină în persoană să discute cu el, să le arate el 
că tot ce face e bine şi pentru mântuirea Ţării! A fost atât de violent în- 
cât George Brătianu speriat, şi-a băgat hârtia în buzunar şi a plecat... 


Dar cum Antonescu a repetat de mai multe ori: „Să vie d. d. Maniu 
şi Dinu Brătianu la mine să le arăt eu că n-au dreptate!“ — s-a discutat 
în cercul epavelor celor două partide dacă n-ar fi oportun ca Dinu şi 
Maniu să meargă la Mareşal. Au fost toţi de părere că da, şi Mihalache, 
Lupu, şi George Brătianu şi el Popovici — dar Maniu şi Dinu au re- 
fuzat cătegoric, pe motiv că n-au ce discuta cu un nebun şi cu un rău 
crescut care a refuzat să le primească Memoriul... 


Sâmbătă, 14 februarie. Ziarele au avut în fine voie azi să vorbească 
de călătoria Mareşalului Antonescu la Berlin şi la Cartierul General 
german. Păstrarea secretelor pe care le ştie toată lumea, e o tâmpenie. 
Despre cele vorbite sau hotărâte între Antonescu şi Hitler, bineînţeles 
nici o vorbă, şi această tăinuire o pricepem, dar nu pricepem, pe cea- 
laltă, a călătoriei... Darea de seamă a întâlnirilor e publicată după o co- 
municare a Agenţiei D.N.B. şi se vede că Fiihrer-ul şi Conducătorul s- 
au înţeles, căci D.N.B. scrie: „Convorbirile dintre Fiihrer şi Mareşalul 
Antonescu au avut loc în spiritul amiciţiei credincioase şi al frater- 


1 Popovici mi-a promis o copie. În Memoriu se susținea necesitatea păstrării Ar- 


matei pentru sfârşitul războiului, pentru a ne servi de dânsa împotriva ungurilor... Şi 
altele! 

nităţii de arme de nesfărâmat dintre cele două popoare, care şi-au găsit 
expresia în lupta comună contra inamicilor noii Europe şi care au dat 
dovezi de ce pot.“ 

Antonescu a întâlnit pe Hitler în ziua de 11, miercuri — iar a doua 
zi, joi 12, a fost pe rând oaspetele lui Ribbentrop şi al lui Göring. 
Reichsmarsch a dat şi o recepţie în cinstea Conducătorului. La între- 
vedere, pe lângă militari, au luat parte şi von Killinger şi [ministrul Ro- 
mâniei la Berlin, Raoul] Bossy. 

Mareşalul se înapoiază azi în Bucureşti, şi numai peste câteva zile 
vom afla dacă a venit cu pace sau război în poale — în ce ne priveşte 
pe noi. 

Presa germană face mare caz de încercarea reuşită a vaselor de răz- 
boi „Gneisenau“ şi „Scharuhorst“, însoţite de un crucișător, de a trece 
prin Canalul Mânecii. Cele două cuirasate germane se refugiaseră de 
mult în portul Brest, de unde pornind spre apele germane au trecut prin 
cele engleze. Forţele navale engleze nu şi-au dat seama de trecerea 
vaselor inamice decât în momentul când acestea au ajuns la înălțimea 
portului Calais. O luptă violentă s-a încins, în aer şi pe mare. Peste 600 
de avioane au luat parte la ea, şi mai multe vase britanice. Englezii au 
pierdut un distrugător scufundat şi unul incendiat — şi 43 de avioane. 
De partea germană un vas de patrulare a fost scufundat, un torpilor a 
fost uşor avariat şi 7 avioane au fost doborâte. Cuirasatele germane au 
trecut neatinse. Pentru prima oară în războiul acesta, mai multe unități 
germane au putut trece prin apele engleze fără să fie vătămate... 
Berlinul exultă şi declară că englezii nu mai sunt în stare să-şi apere 
nici coastele insulei lor. La Londra se dă ca scuză, o eroare asupra 
tonajului vaselor germane!!! 


La Singapore se mai dau lupte în partea de nord a oraşului şi pe câ- 
teva puncte ale insulei... La Londra, atmosferă foarte deprimată. 
Ziarele recunosc că va trebui multă vreme şi mari sacrificii pentru 
restabilirea prestigiului britanic în Extremul Orient. În Statele Unite, 
nepregătirea apărării Sinapore-lui e sever condamnată de unele ziare; 
în general, notă pesimistă şi acolo... 


Di şi d-na von Killinger au hotărât să înveţe franțuzeşte. Dovadă că 
mai au grăunte de bun simţ. Au angajat ca profesoară pe d-ra Girardi, 
a cărei mamă e născută Mărescu, din Craiova. 

Salazar s-a înapoiat în Portugalia. La Sevilla a avut o întrevedere de 
4 ore cu generalul Franco şi altele cu Serrano Suner. La plecare, erme- 
tic şi el, Salazar a declarat numai că era foarte mulțumit. După multe 
ştiri americane, Salazar ar fi făcut la Sevillia sondări pentru pace... La 
Berlin se pretinde că nu se ştie nimic despre o asemenea încercare... 


De la Ankara se dezminte categoric ştirea că Turcia ar fi dispusă să 
cedeze Sovietelor material de război — ştire dată de câteva ziare ame- 
ricane. 


Duminică, 15 februarie. Serviciul Meteorologic militar german a 
prezis pentru azi un val de frig nemaipomenit, aşa încât am aşteptat 
această zi cu groază. Meteorologii s-au înşelat însă, căci toată noaptea 
termomentrul nu s-a coborât sub zero şi azi-dimineaţă arată + 2°... 
Cerul e înnorat şi e bine că e aşa, căci suntem în 2 februarie stil vechi 
şi dacă nu iese soarele, ursul nu se mai întoarce în vizuina lui şi vine 
primăvara. 


Toată presa germană consacră articolele cele mai elogioase lui Anto- 
nescu şi frăției de luptă germano-române. Poate că nemții nu sunt sin- 
ceri şi că laudă ditirambic pe Antonescu pentru că va fi consimțit să 
satisfacă toate cererile germane. Dar dacă sunt sinceri, tot ce scriu des- 
pre drepturile României într-o Europă reînnoită trebuie să fi deprimat 
mult pe unguri, deşi nu se precizează nimic asupra cristalizării acestor 
drepturi... Dar ce se poate citi între rânduri, comentariile presei române, 
sunt mai elocvente decât orice precizare — dat fiind că în Germania ca 
şi în România presa nu e decât ecoul năzuințelor guvernamentale... 

Din câte se poate ghici, călătoria lui Antonescu la Marele Cartier 
german şi la Berlin, pare să se contureze ca un mare succes. Peste câte- 
va zile vom fi lămuriți... 


Din ştirile ce vin de pe frontul oriental reiese tot mai vădit că ofen- 
siva de iarnă a ruşilor a dat greş. Mai dau ei năvală, dar atacurile lor se 
prăbuşesc toate. Germanii au început să contraatace mai cu temei şi în 
mai multe puncte au reuşit învăluiri. Unele sunt în curs... Pe sectorul 
de Sud, trupele româneşti au luat parte la ultimele lupte şi s-au distins. 
O spun nemţii... 

Linia frontului, aşa cum e acum desenată pe hartă, rămâne favo- 
rabilă nemților, pentru ofensiva lor de primăvară. 

La Singapore, în Birmania, în Filipine — japonezii continuă opera- 
țiunile lor de curățire. A început atacul asupra Insulei Sumatra, unde un 
număr destul de mare de paraşutişti a fost aruncat. 


Pe lângă vasele „Scharnhorst“ şi „Gneisenau“, şi odată cu ele, au 
mai trecut prin Canalul Mânecii crucişătorul „Prinz Eugen“, mai multe 
distrugătoare, torpiloare şi vase rapide de patrulare. O întreagă flotă, 
pusă sub comanda amiralului Ciliax. 

După lupta din nordul Atlanticului, în care a fost scufundat marele 
cuirasat britanic „Hood“, flota germană, după ce pierduse cuirasatul 
„Bismarck“, s-a refugiat la Brest, unde şi-a reparat avariile. Englezii au 
bombardat cu avioanele Brestul cât au putut şi au afirmat că escadra 
germană nu va mai ieşi în larg... Şi iată că a ieşit şi netulburată a trecut 
prin Canalul Mânecii şi a ajuns acasă... 

La Londra şi în toată Anglia, consternarea e de necrezut. Faptul că 
o flotă inamică a putut trece netulburată prin apele teritoriale engleze 
a impresionat mai mult ca pierderea Hong-Kong-ului şi Singapore-lui. 
Radio Londra a declarat ieri că e „cea mai mare înfrângere engleză 
suferită de 300 de ani“, iar Times scrie că de 100 de ani n-a mai trecut 
un vas străin prin apele Mânecii, fără voia Amiralității. Guvernul Chur- 
chill e atacat de toate ziarele şi în opinia publică acţiunile amicului 
Winston au scăzut întru atât încât numai lipsa de oameni capabili îl 
mai menţine în fruntea Ministerului. Reacţii pe terenul politic, ca şi pe 
cel al înaltelor comandamente sunt totuşi de aşteptat... 

Ca să-şi consoleze auditorii, postul de Radio Londra a anunţat ieri 
că americanii au debarcat în insula Sumatra. Dar câţi? Poate 50 de 
gangsteri şi 50 de gunmen, ca să organizeze un spectacol alături de 
cunoscutele dănțuitoare jawaneze! a 


La Sport-Palast în Berlin, în prezența lui Hitler, au fost promovați 
9 883 (!) ofițeri ieşiţi din şcolile militare (uscat, apă şi aer). Führerul şi 
Göring au ţinut cuvântări patriotice. 


Armamentul de pe linia Maginot a fost transportat de nemți pe 
coasta Franţei. S-a creat astfel pe o întindere de peste 1 000 de kilo- 
metri, dar mai ales pe coastele Mânecii, o linie de apărare împotriva 

oricărei încercări de debarcare... Cine ar fi crezut, când a fost constru- 


i Á i i po 
ită, că linia Maginot se va întoarce împotriva englezilor! 


Au reînceput incidentele în Franța, între francezi si rar a 
dat german a fost ucis la Tours şi un tren militar a sei aca A să 
Rouen. Germanii au dat termen până azi francezilor să a Ala 
vinovaţi. De nu vor fi descoperiți, Comandamentul armatei de ocupa 


va dicta iarăşi măsuri severe de represalii... 


Un Consiliu Economic ţinut sub preşedința d-lui Ică a hotărât a 
altele înfiintarea unui Credit Viticol: Nolică Antonescu şi-a văzu în 
fine visul cu ochii — nu degeaba sunt Antoneştii la Putere... 


Acelaşi Consiliu s-a ocupat şi cu aprovizionarea Capitalei cu 
lemne... pentru anul viitor! Pentru acum, crape lumea de frig, tot înjură 


ea Guvernul! 


În Memoriul trimis de Maniu şi Dinu Brătianu lui pal a 
Gheorghe Brătianu, era o frază mai ales făcută să placă areșa T săi 
dacă mai credeţi şi Domnia-Voastră în victoria Germaniei i 
nescu a avut nas de copoi când a refuzat să primească Memoriu sti 
De altmintreli, acest Memoriu nu conține cine ştie ce: nn : a A 
să păstreze intacte armata şi armamentul nostru ca să le ia Să ai 
sfârşitul războiului împotriva ungurilor Şi împotriva... ruşi * i pei 
priveşte pe ruşi, parcă tot mai simplu e să-i batem acum aj ne 
nemților — iar despre unguri, nu cu armele ne vom atinge sc p si 
eventual prin milostenia nemților sau a englezilor — căci nu noi, 
(unii sau alţii) vor decide soarta lumii şi a Europe... 


Din „metodele“ de guvernare ale actualului regim: 


De mai bine de o lună (parcă sunt două) de când a fost numit ge- 


neralul Constantin Constantin, nu s-a putut încă redacta Și pier Sa 
decretul-lege de organizare a Subsecretariatului i ba d 
la Ministerul Apărări Naţionale — aşa încât Constantin eat g SA 
ral, funcţionează fără bază legală!!! Alcătuirea kapor Ap 
vizionării a fost încredințată generalului Dobre, specialist în tunuri $ 
muniții... 

Alta: 

lacobescu, secretar general la Ministerul Economiei Naţionale a 

fost destituit fiindcă şi-a făcut datoria. De necrezut, dar e aşa! 

Iacobescu fusese numit sub legionari, dar era un legionar cum- 
secade, priceput şi harnic. Prieten cu Ică Antonescu, fusese menţinut şi 
după evenimentele din ianuarie 1941. Când a fost numit Marinescu 
ministru, lacobescu s-a dus la Ică şi i-a spus că pune demisia la dispo- 
ziţia Guvernului. Ică a protestat şi i-a spus să rămână neclintit la locul 
lui, „căci era ochii lui (adică spionul lui) la Ministerul Economiei“. 
Omul a rămas, dar după câteva zile, i-a cerut Marinescu demisia, 
oferindu-i o bună compensaţiune. lacobescu a dat demisia în scris, dar 
a telefonat lui Ică, şi demisia a fost ruptă. După câtva timp, acest 
favorit al Antoneştilor a fost însărcinat de Mareşalul Antonescu cu o 
anchetă la nişte fabrici din Arad şi Timişoara. Având şi altele de făcut, 
lacobescu a lucrat la achetă, dar cam încet. 

După câteva săptămâni, primind noi reclamaţii, Mareşalul Anto- 
nescu a însărcinat pe generalul (intendent) Cusen şi încă pe un gene- 
ral, cu o anchetă la aceleaşi întrprinderi: uitase însărcinarea dată lui 
Iacobescu. Generalii în căutare după documente, au aflat că dosarele erau 
la Iacobescu şi s-au dus să i le ceară. Acesta a surâs, a lămurit că era şi 
el însărcinat cu o anchetă, a pus dosarele la dispoziţia noilor ancheta- 
tori spre a fi examinate în biroul lui, dar a refuzat să le remită. Gene- 
ralii au făcut raport Mareşalului, arătând acest refuz, iar Mareşalul a 
pus numaidecât rezoluţia sa pe raport: lacobescu va fi destituit! Degea- 
ba a intervenit Ică, degeaba a explicat ce se întâmpla, degeaba a amintit 
Mareşalului prima însărcinare dată lui lacobescu. Mareşalul a declarat 
că nu poate reveni asupra rezoluţiei pusă pe raport, şi tot ce a putut 
obține a fost înlocuirea „destituirii“ prin „desărcinare“... 

Proceduri care-mi reamintesc de piesa lui Jarry - „Ubu Roi“! 

Incă una: . l 

De când există țărani români şi mori ţărăneşti, țăranii noştri au mă- 
cinat „cu oium“, adică plătind măcinişul în natură, în grâu sau porumb. 
Generalul general Constantin Constantin, cel fără de lege, a ordonat să 
nu se mai macine în toată țara decât pe parale. Ţăranii, care nu sunt 
obişnuiţi să scoată parale, şi au chiar oroare să o facă, sunt pretutindeni 
în pierdere... Şi pentru ce mă rog? Se răspunde: în interesul blocării 
grâului şi porumbului! Or tocmai, în magaziile morilor — şi grâul şi 
porumbul — poate fi mult mai lesne supravegheat, decât în hambarele 
şi casele milioanelor de țărani. 

Dar bunul simţ şi logica sunt certate cu hotărârile generalilor... 

Luni, 16 februarie. Ieri, 2 februarie stil vechi, soarele nu s-a arătat 
— aşa că am scăpat de iarnă! Totuşi, de azi-noapte fulguieşte şi vis- 
coleşte; termometrul în jurul lui zero grade... Să aibă dreptate Institutul 
Meteorologic german? 


Herr Generalfeldmaschall Hans Antonesku s-a înapoiat ieri- 
dimineaţă de la Berlin. Suferise se vede mult că plecase pe ascuns, căci 
la înapoiere şi-a aranjat un alai de Suveran... Gara Băneasa împodobită 
cu drapele româneşti, germane şi italiene; şi Guvernul în păr pe peron 
— şi o gardă de onoare — parcă ar fi fost Regele... 

Toate bune, el e stăpânul şi-şi joacă slugile cum vrea. Dar au mai 
fost de faţă şi reprezentanţii diplomatici ai tuturor ţărilor aliate, pe care 
i-am crezut până acum acreditaţi pe lângă persoana Regelui, nu a Con- 
ducătorului... Şi a mai fost de faţă pe lângă miniştrii ţărilor Axei şi 
Tanrider, ambasadorul Turciei. Ca ce, acesta? În fine... 

Despre cele vorbite cu Fiihrerul şi cu reprezentanții Guvernului 
Reichului nu ştim încă nimic. Mareşalul pare să se fi înapoiat mulțu- 
mit, dar nu ştim ce are în geantă. Deutsche Diplomatische Politische 
Korrespondenz scrie că înţelegerea dintre Fiihrer şi Conducător a fost per- 
fectă şi că hotărârile luate se referă la securitatea Europei împotriva 
atacurilor ce ar putea veni din afară de „spațiul“ ei... Şi după ce 
insistă asupra frăţiei de arme pecetluită prin victoriile anului trecut, 
revista germană mai adaugă „că ambele țări mai au sarcini enorme de 
dus la bun sfârşit“... Cu alte cuvinte război comun la primăvară! 


Trupele britanice care mai luptau în insula Singapore au capitulat 
ieri, duminică, la orele 14,30 (ora locală). Capitularea a fost semnată 
de comandantul suprem al trupelor japoneze ce operează în Malaezia, 
generalul Yamashita şi de generalul englez Percival. Ostilitățile au 
încetat în insula Singapore şi în întreaga Malaezie la orele 23,00. 
Capitularea a fost precipitată prin lipsa de apă, trupele japoneze fiind 
stăpâne pe rezervoare şi pe apeducte... 

La sud de Singapore, japonezii au atacat convoaiele de retragere 
britanice şi au scufundat 32 de vase, printre care mai multe vase mici 
de război şi unul mare de comerţ, de 30 000 tone... 

În Cameră, la Londra, Churchill a vorbit foarte abătut... „Vorbesc 
din umbra unci mari înfrângeri...“ — a spus primul ministru, preve- 
stind zile tot mai grele pentru Imperiu... Iar după ce a lăudat vitejia şi 
rezistența Rusiei Sovietice a încheiat, ca de obicei, cu nădejdea unei 
victorii finale. Singurul lucru care ar putea clinti această nădejde ar fi 

prăbuşirea unităţii naționale şi a unităţii de luptă împotriva vrăjma- 
şilor comuni... 

In ce priveşte căderea Singapore-lui, Churchill a mai spus: „Chiar 
dacă am fi fost mai bine pregătiți, n-am fi putut înfrunta Japonia pe 
când naziştii ne ţineau de gât şi italienii de mâini “. 


Pe frontul de răsărit, atacurile ruseşti au mai slăbit. Aceste atacuri 
au fost întreprinse în ultima vreme cu efective reduse. Aşa se explică 
că în cele 72 de atacuri care au avut loc între 1 şi 12 februarie, ruşii res- 
pinşi pretutindeni cu mari pierderi n-au lăsat pe câmpul de luptă decât cir- 
ca 3 000 de morți. În acelaşi răstimp au pierdut însă 392 de avioane... 


Presa engleză nu s-a consolat de îndrăzneaţa violare a apelor bri- 
tanice de către flota germană... Ziarele pretind că poporul englez n-a 
mai suferit o asemenea umilire din 1667, când amiralul olandez Ruyter 
a intrat în Tamisa şi a capturat cele mai bune vase britanice . Situaţia 
lui Churchill pare a fi următoarea: nu se cere capul lui fiindcă nimeni 
nu se impune ca înlocuitor, dar trei sferturi din încrederea pusă la în- 
ceput în dinamismul şi în curajul lui — s-au dus... 

Şi presa americană e foarte dură în ce priveşte pregătirea Angliei şi 
conducerea războiului... Atât Associated Press cât şi United Press — 
cele două formaţiuni rivale — socotesc situaţia lui Churchill ca foarte 
critică şi pe a lui Roosevelt, ca foarte grea... l 

„La Montreal au avut loc tulburări grave în urma adoptării servi- 
ciului militar obligatoriu de către Guvernul canadian. Au fost ciocniri 
sângeroase, pe stradă, între manifestanți şi armată... 


Guvernul a hotărât ca duminica viitoare, 22 februarie să. fie „Ziua 
Cumpătării“ (după modelul „Ein Tofftag“ german), în folosul | Ajuto- 
rului de Iarnă“. Lumea ar da cu dragă inimă, dar n-are nici o încredere 
în cei care administrează fondurile, căci sunt mai toţi hoți... 

_ Se zice că Hitler a dăruit „Ajutorului de Iarnă“ faimoasele sale ba- 
răci fiindcă le-a constatat inutilizabile, şi n-avea ce face cu ele... Moa- 
re lumea de frig în ele!... e 


Ieri-seară a avut loc la Mogoşoaia, nunta băiatului Brâncoveanu cu 
Marina Ştirbei. Marta Bibescu, ofilită fiindcă nu se mai vorbea de ea, 

a făcut teatru mare... George Cantacuzino a aranjat faimoasa pivniţă a 
castelului în capelă, cu mult gust de altmintreli, după câte mi se spune. 
Eu n-am fost, n-am avut curajul să înfrunt frigul şi drumurile înză- 
pezite, dar a fost nevastă-mea care mi-a povestit ce a văzut. 

În fundul pivniţei, sute de lumânări aprinse făceau un zid de lumi- 
nă. În faţa lui, masa în jurul căreia au oficiat preoţii. De-a lungul pere- 
tilor, strane pentru miniştrii străini şi pentru „Principii de sânge“. Căci 
Marta a declarat că căsătoria dintre un Brâncoveanu (aşa de puțin 
Brâncoveanu!) si o Ştirboaică (aşa de puțin Ştirboaică!) trebuie cele- 
brată cu „pompa“ cu care s-ar celebra o căsătorie între un Bourbon și 
o Habsburgă!!! Pleava invitaţilor în picioare, pe unde puteau... 

Marta (naşă) a coborât treptele beciului cu trei degete pe pumnul în- 
chis şi întins de George Cantacuzino (naşul), ca pe vremea lui Henric 
al III-lea... Era îmbrăcată ca o arătare, în stacojiu, şi cu pene de struţ 
pe cap — ca caii de dric, probabil ca să-şi aducă aminte, cu tot stacojiul 
rochiei, că era încă în doliu după bărbatu-său, de la moartea căruia nu 
s-a împlinit anul... 

După ceremonie, recepţie sus în salonul Castelului, cu excelent 
bufet pe care invitaţii s-au năpădit, căci era ora mesei... Aspect frumos; 
toalete de gală, toți domnii în frac, în saloanele monumentale luminate a 
giorno. De acolo s-a trecut în faţă, în „manoir- -ul“ închiriat Brâncove- 
nilor, să se danseze, să se mănânce da capo şi să petreacă — căci din cau- 
za doliului, nu se putea face muzică şi gălăgie la Marta, care de altmintreli 
şi-a reluat straiele cernite la miezul nopții şi n-a apărut la Brâncoveanu. 

Nevastă-mea s-a înapoiat la ora 2 noaptea, cu ministrul Braziliei, şi 
era să se răstoarne pe drum... 

A fost de faţă, ca reprezentant al Guvernului, şi Buşilă care a spus 
nevestei mele că Mareşalul s-a înapoiat încântat de la Berlin (?), dar 
că va trebui să dăm multă armată... 

I-a mai spus că suntem „en frois“ cu bulgarii (poate vizita lui Boris 
la Budapesta?) şi că ministrul lor nici n-a venit la gară la sosirea lui 
Antonescu şi că a plecat la Sofia... N-a venit bulgarul, dar a venit în 
schimb turcul! 


Contrar informaţiilor răspândite chiar în sferele oficiale, cum că 


nemții nu ne dau armament — ceea ce ar fi o prostie, căci ne cer trupe 


| Banul Grigore Brâncoveanu n-a lăsat copii şi a adoptat o nepoată a nevestei sale, 
născută Mavrocordat. Zoe Mavrocordat devenită Brâncoveanu, nebună, a transmis nu- 


mele lui fiu-său mai mare Grigore Bibescu, bunicul actualului mire. Barbu Vodă Ştir- 


bei, Bibescu şi el, a fost adoptat de ultimul Ştirbei... 

şi trupele dezarmate nu servesc la nimic — aflu din izvor neîndoielnic 
că ne vin într-una de toate. Zilele acestea ne-au sosit 18 baterii de arti- 
lerie antiaerană şi ne vor mai sosi multe de tot felul... 


Marţi, 17 februarie. Să ne înclinăm în faţa Institutului Meteoro- 
logic german. Am putut citi buletinul său. Informaţia ce mi se comuni- 
case că la 15 februarie „va sufla asupra Europei un frig cum nu se mai 
pomenise“, fusese rezultatul unei traduceri greşite. Institutul scrisese „eine 
ungewöhnliche kălte“, şi cuvântul ungewöhnliche fusese tradus prin „ne- 
maipomenit“* — pe când în realitate semnifica „neobişnuit“, „un frig 
neobişnuit“, pentru jumătatea lui februarie, bineînţeles. Şi într-adevăr 
de alaltăieri a scăzut până la — 3°... Dar tot Institutul a anunțat că frigul 
nu va ţine şi că va începe topitul zăpezii. Să sperăm prin urmare — e 
şi timpul să înceapă primele adieri ale primăverii... 


La Berlin se manifestă mult optimism, cu privire la situaţia militară 
şi politică în acest început de primăvară. Pentru prima dată de la 
începutul războiului, sferele conducătoare au părăsit terenul prudenţei 
şi discreţiei şi afirmă situaţia generală net favorabilă Puterilor Axei. 
Căderea Singapore-lui reprezintă pentru aceste cercuri o înfrângere 
simbolică definitivă a Imperiului Britanic. Anglia a fost î învinsă pe toa- 
te fronturile unde a încercat o acţiune împotriva Germaniei. Nemţii so- 
cotesc că înfrângerea Angliei este consecința înfrângerii Franţei. Fără în- 
frângere, forţele britanice ar fi pus repede stăpânire pe Africa de Nord, 
cu ajutorul bazelor franceze din Maroc, Algeria şi Tunis; fără această 
înfrângere, japonezii n-ar fi putut lua ca bază Indochina pentru a porni 
la cucerirea Malaeziei, Singapore-lui şi Birmaniei... Din chiar ultimul 
discurs al lui Churchill reiese că Anglia nu mai contează astăzi decât 
pe Rusia, pe China, şi pe Statele Unite pentru a-şi îndrepta situaţia Im- 
periului. Churchill a mărturisit că Mediterana e închisă pentru trans- 
porturile britanice, care trebuie să ocolească pe la Capul Bunei Spe- 
ranţe, aşa încât un vas nu poate face, pe această rută ocolită, decât 3 trans- 
porturi pe an. Nădejdile puse în Statele Unite, în Rusia şi în China sunt 
însă aleatorii: Statele Unite sunt prea ocupate de propria lor apărare, ca 
să mai poată da un ajutor direct Angliei; Rusia, după cum se va dovedi 
în curând, se va prăbuşi definitiv; iar China, închisă din toate părțile, şi 
nemaiputând fi aprovizionată în arme şi muniții, va trebui şi ea să 
cedeze faţă de Japonia, puternic înarmată şi stăpână pe toate materiile 


-prime din Extremul Orient, ce vor lipsi în schimb Imperiului Britanic... 

Poate că optimismul Berlinului să fie exagerat, cât vor fi în picioare 
Statele Unite cu imensele lor resurse — dar fapt e că pentru moment, 
situaţia Axei e cu mult mai bună. În loc să lovească în inamic şi să- i 
slăbească, Anglia va trebui să lupte de acum înainte ani de zile ca să 
recucerească ce a pierdut, ca să repare ce s-a prăbuşit, şi să repună — 
dacă va reuşi — lucrurile la punctul inițial, de la pornirea războiului... 

Dacă la Berlin domneşte optimismul, la Londra, cum e şi natural, 
domneşte pesimismul. În toate straturile poporului englez, depresiunea 
e mare. Într-un mare meeting de muncitori s-a declarat pe faţă că „vor- 
bele goale care acopereau regulat dezastrele suferite, nu mai pot fi tole- 
rate“. Churchill e ținut direct responsabil de falimentul tuturor opera- 
țiunilor de război încercate până acum. United Press din Statele Unite 
consideră că Guvernul Churchill e în stare de criză latentă, şi că mari 
primeniri în conducere Statului trebuiesc aşteptate. Aceste ştiri sunt 
confirmate şi de corespondenții presei suedeze din Londra... Se vor- 
beşte mult de Cripps, cel puţin pentru Ministerul de Război... 


Pe frontul rusesc, lupte neîncetate; atacuri ruseşti dar cu efective 
mici sunt mai toate respinse. Uneori forţele sovietice pătrund adânc în 
liniile germane (şi imediat posturile de Radio ruseşti şi britanice 
anunţă cuceriri de localități şi mari succese), dar coloanele astfel îna- 
intate sunt prinse în cleşte de nemți şi nimicite. Poziţia generală a for- 
telor germane pe frontul de răsărit continuă să fie preponderentă în 
aşteptarea ofensivei de primăvară iar materialul rusesc, oameni şi ma- 
şini se mistuie pe zi ce trece. În ultimele 15 zile au fost doborâte sau 
distruse pe pământ peste 500 de avioane.. 

În Extremul Orient, japonezii au început atacul Insulei Sumatra şi 
paraşutiştii debarcaţi au cucerit aeroportul de lângă oraşul Palembang, 
cel mai important centru petrolifer din Indiile Neerlandeze... 

Până acum, japonezii au scufundat 33 -de submarine britanice. Dar 
şi pierderile lor pe mare, par a fi însemnate... 


Faimosul agitator belgian, Degvelle e puşcaş în Legiunea Walonă, 
pe frontul rusesc, şi trage cu mitraliera... 


Cu prilejul vizitei sale la Marele Cartier german, Mareşalul Anto- 
nescu a fost decorat cu Marea Cruce a Ordinului „Vulturul German de 
Aur“ — 15-20 de divizii meritând cel puţin o panglică... 

Printr-o lege promulgată duminica trecută, s-a creat în Ungaria 
funcţia de Vice-Regent, devenită indispensabilă prin vârsta şi... obo- 
seala Regentului. Ieri, Bárdossy a citit în Cameră şi în Aula Magnaţilor 
o scrisoare din partea lui Horthy, prin care acesta cere să se aleagă un 
Vice-Regent. Deşi legea promulgată îi dă dreptul să propună un 
candidat, Horthy se abţine să o facă şi roagă Camerele să desemneze 
pe înlocuitorul său... 


Profesorul Gamillscheg, în misiune oficială la noi, a ţinut ieri o 
conferință care a trebuit să facă plăcere „tigrilor“ de la Budapesta: emi- 
nentul profesor şi reprezentant al culturii germane a vorbit despre , Ro- 
mânizarea teritoriilor Nord-Vestice Daco-Romane “ (Bihorul, Satu- 
Mare, Maramureşul...). Să ne mai bucurăm şi noi... 


Miercuri, 18 februarie. Timpul nu se îndreaptă — cerul e tot po- 
somorât, ameninţare continuă de zăpadă, frigul moderat (— 3°). Nu se 
îndreaptă, dar e suportabil. Lungă iarnă... 


Submarinele germane şi-au lărgit câmpul de operaţii în apele A- 
mericii şi au ajuns până în Marea Caraibilor, unde au atacat transpor- 
turile de petrol din Venezuela. Trei vase petrolifere, de un tonaj total de 
30 000 de tone au fost scufundate în fața insulelor Aruba şi Curaçao, 
unde sunt instalate marile rafinării americane şi au bombardat portul 
Willemstad. Din Marea Caraibilor până la porturile lor de bază în Euro- 
pa, submarinele trebuie să facă 7 000 kilometri la dus şi 7 000 kilometri la 
întors, plus operaţiile lor la fața locului!... E o performanţă de necrezut! 
Până acum Marea Caraibilor era considerată de americani ca o mare 
interioară, un fel de Mediterană, la adăpostul oricărui atac. Torpilările 
de la Aruba şi Curaçao au trebuit să impresioneze adânc opinia publică 
din Statele Unite, deja deprimată prin toate înfrângerile din Extremul 
Orient şi prin torpilările de pe coasta Americii de Nord. Şi pierderea a 
trei vase mari petrolifere nu e lucru de nesocotit pentru anglo-ameri- 
cani, care duceau deja lipsă de asemenea vase... 

`“ Submarinele germane au mai atacat o mică escadră în Mediterană, 
în vecinătatea Alexandriei şi au avariat grav două crucişătoare. În fine, 
după atâta bombardare, nemţii afirmă că au scos din uz baza navală de 
la Malta, unde ar fi scufundat docul plutitor menit să repare vasele 
mari britanice... 

De pe frontul rusesc ştirile sunt şi ele îmbucurătoare. Pe acest front, 
pare că s-a sfârşit cu apărarea pasivă, pentru germani şi că se prelu- 
dează deja la operaţiunile ofensive care vor începe în primă-vară. Un 
grup de forțe sovietice, care izbutise să străpungă frontul la sud-est de 
Viazma, pe o distanță de 80 de kilometri, a fost încercuit şi distrus. S- 
au numărat pe câmpul de luptă peste 5 000 de morţi, s-au luat 1 800 de 
prizonieri, 17 tancuri, 86 de tunuri şi mult material de război. Şi pe sec- 
torul de Sud al frontului, atacurile sovietice au fost respinse cu mari 
pierderi pentru ruşi. Atacurile bolşevice au slă- bit mult, şi din chiar 
cifrele de mai sus reiese că se dau cu efective reduse. Pe tot frontul, de 
la 14 la 16 februarie au fost distruse sau capturate 78 de tancuri, 134 
tunuri, peste 500 vehicule automobile şi 48 de avioane. În acelaşi răs- 
timp, nemţii n-au pierdut decât 4 avioane... 

Japonezii au găsit lângă Palembang, în Sumatra, rezervoarele şi in- 
stalaţiile de petrol intacte, căci forţele locale n-au avut timpul să le dis- 
trugă, dată fiind rapida invazie a paraşutiţilor niponi. Palembangul e 
principalul oraş al Insulei Sumatra şi centrul industriei de petrol. Japo- 
nezii vor proceda acum repede la cucerirea părții occidentale a insulei, 
aşa încât se vor înstăpâni asupra tuturor exploatărilor de petrol şi de 
cauciuc. Plantaţiile de cauciuc sunt imense şi mulți chinezi şi japonezi 
lucrează în ele. Japonezii sunt acum stăpâni pe toate izvoarele de petrol 
(Sumatra şi Borneo), care aprovizionau flotele engleză şi americană în 
Pacific şi în Extremul Orient. Căile britanice directe dinspre Suez şi 
Capul Bunei Speranţe, prin strâmtoarea Malacca, sunt şi ele închise 
prin căderea Singapore-lui şi se opresc la Colombo (Insula Ceylon). 
După cucerirea Birmaniei care nu mai poate întârzia mult, se vor 
închide şi toate căile de aprovizionare ale Chinei lui Ciang-Kai-Shek... 

În Libia, în fine, luptele au reînceput şi se dezvoltă favorabil ger- 
mano-italienilor. 

După cum se vede, situaţia generală a războiului e foarte favorabilă 
Puterilor Axei... 


După telegramele din Londra, Churchill ar fi declarat în Camera 
Comunelor că trecerea vaselor germane prin Canalul Mânecii consti- 
tuie un eveniment fericit pentru Anglia, fiindcă flotele anglo-ameri- 
cane din Atlantic au câştigat prin această deplasare mai multă securi- 
tate (!!) — dar acelaşi Churchill a mai declarat că o anchetă severă, dar 
secretă, va căuta să stabilească răspunderile celor petrecute... Secretă, 
fiindcă darea în vileag a anumitor deficienţe n-ar servi decât inamicu- 
lui, prin mărturisirea anumitor slăbiciuni... 

Anumite documente găsite în dosarele lui Daladier, dovedesc uneltirile 
ministrului de Externe olandez van Kleffens în complotul urzit în 
toamna anului 1939 împotriva lui Hitler, complot ale cărui fire erau în 
mâinile „Intelligence-Service-ului“ englez, şi care avea de scop ucide- 
rea Fiihrerului şi schimbarea regimului politic şi social în Germania. 
Un raport al ministrului francez la Haga, Vitrolles, raport din 12 no- 
iembrie 1939, n-ar mai lăsa nici o îndoială asupra complicităţii lui van 
Kleffens. Complotul a fost descoperit la timp de Serviciul de Siguranță 
al Corpului german S.S., şi unii din atentatori au fost arestați în de- 
cembrie 1939 la punctul de frontieră Venlo... 

Documentele din dosarul lui Daladier nu mai au astăzi decât un 
interes istoric... 


Preţul chibriturilor a fost mărit de la 2 lei la 4 lei cutia — din care 
4 lei, Statul încasează jumătate... leftinirea traiului! 


Gradul exact al decoraţiei primite de Antonescu în Germania este: 
„Marea Cruce în Aur, a Vulturului German“. Numărul Marilor Cruci în 


„Aur, e limitat la 16 — şi această limitare dă tot preţul decoraţiei 
“conferite Conducătorului nostru. 


Joi, 19 februarie. De pe fronturi, nimic senzaţional. Grupe de forţe 
relativ reduse, împinse de bolşevici în rândurile germane, continuă să 
fie încercuite de nemți. Pe ziua de ieri, Comunicatul Marelui Cartier al 
Fiihrerului, anunţa două asemenea încercuiri, cu distrugere de material, 
cu prizonieri şi cu mulţi morți de partea ruşilor. Vădit, trupele germane 
trec de la operațiunile pasive de apărare impuse de iarnă, la operaţiuni 
de mişcare. E 

Japonezii înaintează în Birmania şi în Sumatra. În curând va cădea 
şi Rangoon-ul... 


La Camera Comunelor s-a hotărât o şedinţă secretă pentru discu- 
tarea cauzelor care au dus la prăbuşirea Angliei în Exremul Orient. 

Se spun lucruri de necrezut cu privire la măsurile de apărare colo- 
niale ale Imperiului Britanic. La Hong-Kong erau numai trupe de vo- 
luntari indigeni, şi câţiva englezi organizați în asociaţie de tir!!! La Bor- 
neo, numai câțiva jandarmi. In Malaezia, trupe de indigeni voluntari şi o 

mână de englezi la Singapore. Toată forţa britanică în Extremul Orient 
era bazată numai pe prestigiu! Acesta compromis, ce mai rămâne! Cum vor 
rezista Indiile? Cum va rezista Australia? Flota şi prestigiul, aceasta 
era formula de stăpânire a Angliei... Dar flota şi-a pierdut ba-zele, iar 
prestigiul s-a dus dracului... Toată structura Imperiului apare acum ca „un 
château de cartes“ pe care taifunul japonez l-a doborât dintr-o suflare... 


Procesul de la Riom (Daladier, Blum &) începe azi... S-au luat mă- 
suri serioase pentru menţinerea ordinii, căci „mâna tare“ a nemților aproa- 
pe că a redat popularitate celor ce trebuie să ispăşească greşelile tuturor. 


Numele lui van Kleffens, fostul ministru de Externe al Olandei, ig- 
norat până acum de publicul mare, revine şi azi în telegramele agen- 
țiilor. Van Kleffens a adresat din nou un călduros apel poporului ameri- 
can (Statelor Unite), cerându-i să vină repede în ajutorul Insulei Jawa 
şi al Indiilor Neerlandeze, în imposibilitate de a lupta singure împo- 
triva japonezilor... 


În ce priveşte „complotul“ împotriva lui Hitler, un diplomat îmi- 


explica ieri că probabil raportul Vitrolles a fost răstălmăcit. Vitrolles a 
trebuit să raporteze că în Olanda exista o serioasă mişcare „nazistă“, 
care, de frica comunismului tindea la stabilirea de legături serioase cu 
o Germanie „nazistă“ şi ea, dar că olandezii nazişti şi van Kleffens în 
special, nu vedeau o apropiere posibilă decât cu o Germanie nazistă 
fără Hitler şi Comp. De aci la intenţia unui complot pentru suprimarea 
conducătorilor germani, drumul se vede de la sine... Această explicaţie 
e destul de verosimilă. 


De la Berlin se comunică că Guvernul Reichului se ocupă serios cu 
organizarea economică a Rusiei ocupate. Toată industrializarea arti- 
ficială, mai ales centrele de producţie de armament vor fi suprimate. 
Țara va redeveni o ţară agricolă. Producţia agricolă va fi organizată din 
nou pe bază de proprietate individuală şi de asociaţii pentru culturile 
mecanizate. În provinciile baltice, care n-au fost decât un an sub jugul 
sovietic, totul e deja î în regulă. În Ucraina merge mai greu dar şi acolo 
totul va fi organizat în cursul anului 1942. Tractoarele ruseşti găsite î în 
colhozuri au fost transformate pentru consumaţiunea gazului sărac. 
Populaţia are ce mânca până la recolta viitoare. Însămânţările de pri- 
măvară şi cele pentru toamna viitoare sunt asigurate... 

În Rusia Sovietică, în dosul frontului, aprovizionarea populaţiei e 
aproape imposibilă. Prizonierii şi dezertorii ruşi povestesc grozăvăii 
despre foametea care a şi început şi care se va întinde tot mai mult... 


Din mijlocul înfrângerilor, o revistă engleză, John Bull, cântă din 
trompeta victoriei şi anunţă ce se va întâmpla cu Europa. În lupta ac- 
tuală, de partea Axei sunt cei care ordonă şi cei care execută: şi unii şi 
alţii sunt vinovaţi şi îşi vor primi pedeapsa. Churchill, Roosevelt şi 
Stalin se vor pune de acord asupra soartei diverselor țări europene. 
Probabil că se va instala un controlor la Berlin, pe 20 de ani! Rusia va 
juca un rol important în Europa... 

Frumoase perspective!! 


N-am putut afla încă nimic precis despre cele aranjate de Antonescu 
la Marele Cartier german şi la Berlin. Unii spun că a convenit să 
trimită pe front până la 15 divizii, pe măsură ce vor fi înarmate şi 
reorganizate de instructorii germani. Deocamdată se vor rechema, 
pentru refacere, cele 3 divizii de pe front — iar primele divizii noi vor 
porni prin mai-iunie. Alţii pretind că Antonescu ar fi pretins şi obținut 
ca, contingentele româneşti să fie proporţional egale cu cele ungu- 
reşti... Se mai spune că ar fi obţinut făgăduieli precise cu privire la re- 
vendicările noastre în Ardeal, că ar fi pus la punct raporturile noastre 
economice cu Germania şi câte şi mai câte... Ermetismul regimului 
actual nu ne permite însă să aflăm nimic pozitiv. Secretele sunt bine 
păstrate, de frica lagărelor... 

Nici măcar despre cauzele încordării raporturilor noastre cu 
Bulgaria n-am putut afla altceva, decât că această încordare e reală şi 
destul de serioasă. 


Vineri, 20 februarie. Pe toate fronturile filmul continuă să ruleze în 
acelaşi ritm. Pe frontul rusesc defensiva germană s-a schimbat într-o 
„defensivă-ofensivă“. Această absurdă împerechere de cuvinte în- 
scamnă că pe lângă respingerea tuturor atacurilor sovietice — tot mai 
slabe — nemţii, fără să fi reînceput ofensiva lor în stil mare, atacă şi ei 
zilnic, închid grupe de forțe bolşevice în mici pungi şi le nimicesc. 
Material, oameni, avioane ruseşti, cad zilnic. Numai pe ziua de alaltă- 
ieri au fost distruse 44 de avioane sovietice, iar nemţii n-au pierdut de- 
cât unul... 


134 CONSTANTIN ARGETOIANU 


La Berlin se consideră bilanțul de iarnă al frontului de răsărit în- 
cheiat, în favoarea forțelor germane. Ruşii şi-au propus două obiective 
pentru campania lor de iarnă: să taie comunicațiile forțelor germane şi 
să le dea peste cap — să elibereze Leningradul. Toată iarna au atacat 
cu înverșunare şi cu toate forțele de care cu dispus: rezultatul a fost că 
n-au atins niciunul din obiectivele urmărite, dar şi-au uzat materialul şi 
oameni, au ajuns să trimită pe front până şi puşcăriaşii condamnaţi 
pentru delicte de drept comun, cum reiese din mărturisirile 
prizonierilor... 


La Riom, a început ieri procesul ţapilor ispăşitori... Pe temeiul ne- 
pregătirii războiului sunt daţi în judecată: Daladier, Blum, generalul 
Gamelin, Guy Lachabre, controlorul general Jacomet şi Pierre Cot 
(acesta din urmă absent, fiind refugiat în America). Paul Reynaud şi 
Mandel vor fi judecaţi ulterior, pe alte temeiuri; cel dintâi, pentru de- 
turnare de fonduri, iar cel de-al doilea pentru corupție... Preşedintele 
Curţii e dl Caous, iar procuror general dl Cassagneau. 


La Berlin se urmăreşte cu mare interes procesul, dar se arată nemul-: 


țumiri că inculpaţii au fost dați în judecată pentru nepregătirea războ- 
iului şi pentru pierderea lui, iar nu pentru politica care a dus la decla- 
rarea războiului şi care, sub îndemnul ovreilor şi masonilor (zic nem- 
fii), a făcut declararea lui inevitabilă... 

În prima zi (ieri), după citirea Ordonanţei de urmărire, a luat scurt 
cuvântul generalul Gamelin ca să spună întâi că a vrut de mai multe 
ori să-şi dea demisia, dar că a crezut de datoria sa să rămână la post — 
şi al doilea că nu se va apăra, că nu va mai lua cuvântul în tot cursul pro- 
cesului (în interesul Franţei şi al Armatei) şi că se încrede în dreptatea 
judecătorilor. Blum, violent, a declarat că el, în schimb, a vorbi — şi 
atacând atitudinea lui Gamelin, a protestat împotriva ilegalităţi jude- 
căţii politice la care este supus. Impotriva acestei ilegalităţi a protestat 
şi Daladier, adăugând că conştiinţa lui este împăcată... 


Ziarele publică ordinul de zi prin care generalul Lascăr Mihail a 
fost citat pe Armată. Cam târziu, dar „mieux vant tard que jamais“... 


Se zice că generalul Wavell ar fi fost rănit de o schijă japoneză, în 
Insula Jawa, unde şi are cartierul general... 

Primul lord al Amiralității, Alexander, a declarat într-o dare de sea- 
mă informativă remisă presei londoneze, că atacul japonezilor de la 
Pearl Harbour în Insulele Hawai a dărâmat întreaga strategie navală 
anglo-americană din Pacific... 


A murit Henri Stahl, stenograf cunoscut. Stahl era şi un scriitor de 
seamă şi un om foarte cumsecade. Cu el se mai duce o bucată din tre- 
cutul nostru, al celor bătrâni... 


A apărut un lung pomelnic de inaintări în armată, primul de la înce- 
putul războiului. Pentru mine, tot nume necunoscute... am îmbătrânit rău! 


S-a hotărât construirea unei reţele de frigorifere pe tot întinsul țării. 
Capacitatea totală a acestor frigorifere va fi de 3 000 de vagoane; ele 
vor fi gata peste 2 ani, adică tocmai când nu vom mai avea materii ali- 
mentare de conservat în ele... 


Cineva îmi aduce un număr din revista germană Die Elegante Welt. 
Într-însa o serie de portrete sub titlul: „Femei reprezentative ale 
Europei Noi“ şi printre acestea, mutra pațachinei Veturia Goga! Cu 
asemenea epave ale Europei Vechi, Europa Nouă promite să fie ceva 
„fein“ de tot... 


Cu toate protestările lui Churchill după înapoierea sa din Statele 
Unite, cu toate dezminţirile agenţiilor de presă anglo-americane, o re- 
maniere a Cabinetului de Război britanic pare sigură şi iminentă. Se 
vorbeşte de intrarea lui Cripps în Guvern, de numirea majorului Attlee 
ca adjunct al primului ministru şi de alte premeniri... 

Se mai spune că în Partidul Laburist sunt atâtea disensiuni, încât nu 
e exclus ca partidul să fie dizolvat pentru a fi reconstituit pe noi baze, 
sau poate chiar împărţit în mai multe partide mai mici. 


Sâmbătă, 21 februarie. Ştefan Horthy, fiul Regentului a fost ales 
Vice-Regent, sau „Înlocuitor“ al Regentului permanent, adică pe via- 
tă... (cât o ţine?). Faptul că Regentul nu recomandase pe nimeni era o 
indicație, pe care am relevat-o. Nu m-am înşelat. Horthy junior e un 

client al localurilor de petrecere, şi alegerea sa, dacă a mirat pe ungurii 
cu bun simţ — mai sunt de ăştia — a mai nemulțumit profund pe nemți 
(judecând după cei din Bucureşti), căci Ştefan Horthy nu poate suferi 
pe germani şi trece drept anglofil... Ziarele noastre sunt aproape mute 
asupra alegerii, dar din câte am aflat, pare că a fost luptă în Parlamen- 
tul unguresc, căci Arhiducele Albrecht avea mulţi partizani... 

Alegerea lui Horthy junior dovedeşte că oligarhia grofilor continuă 
să fie stăpână pe situaţie, şi grofii l-au ales fiindcă ştiu că omul va fi o 
păpuşă în mâinile lor... 


Dombrovski a stat mult de vorbă cu Neubacher, prietenul său, la un 
păhărel de vin. Neamţul adusese de la Sofia câteva sticle de vin bun, 
oferite de Regele Boris şi alcoolul i-a deschis sufletul şi a vorbit fără 
căluş la gură... A spus lui Dombrovski că merge greu cu Antonescu, din 
cauza situaţiei economice din România, în plină anarhie. Nici o idee, 
nici o îndrumare, nici o metodă... Ce spune Neubacher e adevărat, dar 
supărarea lui e probabil mai mult provocată de faptul că micile ghe- 
şefturi nemţeşti nu merg pe roate... 

Neubacher a fost la Berlin, pe timpul vizitei lui Antonescu şi a asis- 
tat chiar la întrevederea cu Göring — şi pretinde că Mareşalul nostru 
avea aerul foarte nemulțumit... Dombrovski a profitat de ocazie ca să 
pună prietenului său, lămurit, chestiunea legionarilor. „Spune, mă, ce 
aveţi de gând cu legionarii pe care îi ţineţi în Germania?“ Neubacher 
i-a declarat că e o simplă chestiune de ospitalitate: „Ne-am servit de ei 
şi, dă-o dracului, nu putem să le refuzăm azil, dar nimic mai mult!“ 
Declaraţia n-ar avea mare importanță, căci chiar dacă ar fi altfel, tot 
aşa ar trebui să vorbească omul, în situația lui. Mai important este însă, 
că Neubacher a continuat să înjure pe foştii lui prieteni (căci a fost cel 
mai cald simpatizant al Mişcării Legionare): „Es sind nur Gauner und 
Idioten!“ (Sunt numai bandiți şi idioți!). Pe Sima l-a trata de surd, hoţ 
şi prost — pe Greceanu (fostul ministru la Berlin) de tâmpit! Dată fiind 
sinceritatea lui Neubacher, garantată de paharele de vin golite, măr- 
turisirile lui sunt destul de prețioase... „Nimic de făcut cu ei!“ — a re- 
petat neamţul de mai multe ori. 

Pe cât s-a arătat de pesimist pentru stările noastre economice, pe 
atât s-a arătat Neubacher de optimist pentru soarta războiului şi în spe- 
cial pentru frontul rusescu . „Te invit în august la Tiflis!“ — a spus lui 
Dombrovski, închinând cu el paharul... Mi-aduc aminte că în iunie 
1940 mă poftise şi pe mine la Londra, pentru 15 august, să asist la in- 
trarea triumfală a armatelor germane. 

Procesul de la Riom continuă. Acuzaţii şi apărătorii lor caută să do- 
vedească că procesul e pur politic şi că se caută țapii ispăşitor... 

La Berlin se scrie că procesul nu interesează opinia publică germa- 
nă. Stabilirea răspunderilor înfrângerii priveşte pe francezi. Pe nemți i-ar 
fi interesat numai stabilirea vinovăţiei celor care au respins propune- 
rile de înţelegere făcute de Germania, Franţei înainte de război. 

Acesta a fost, este şi va rămâne punctul de vedere al Reichului... 


Guvernul englez a fost remaniat. Noul „Cabinet de Război“ britanic 
se compune din d. d. Attlee, Stafford Cripps, John Anderson, Anthony 
Eden, Oliver Littleton şi Ernest Bevin — sub preşedinţia lui Churchill. 
În total 7 membri în loc de 9. Churchill rămâne Prim Lord al Tezauru- 
lui şi ministru al Apărării Naționale, iar Eden, ministru de Externe. 
Attlee ministru al Dominioanelor a mai fost numit şi „Adjunct al Pri- 
mului Ministru“. Cripps asumă, pe lângă fruncțiile de ministru al Justi- 
tiei şi pe acelea de „leader în Camera Comunelor...‘ 

În total, „un sčrieux coup de barre f gauche... “ Prietenul lui Stalin 
va fi purtătorul de cuvânt al Guvernului în Cameră... 

La Berlin, refacerea Ministerului Churchill, considerată ca o măr- 
turisire a înfrângerilor suferite, e viu comentată. Se insistă asupra ro- 
lului preponderent dat lui Cripps, adversarul lui Churchill şi asupra 
controlului pe care-l va exercita laburistul asupra primului ministru. Se 
subliniază de asemenea faptul că Churchill a trebuit să abandoneze pe 
colaboratorul şi bunul său prieten lord Beaverbrook... Arthur Green- 
wood (laburist) şi Kingsley Wood nu mai fac parte din „Cabinetul de 
Război“ — vor rămâne însă miniştri, cel dintâi fără portofoliu iar cel 
de-al doilea ministru de Finanţe, ca şi în trecut. 


Japonezii au bombardat violent Port-Darwin şi au pricinuit mari pa- 
gube. În Borneo au separat pe Mac Arthur cu forțele sale de mare şi l- 
au încercuit. În Birmania înaintează spre Rangoon şi au tăiat calea 
ferată ce merge spre nord şi spre China. 

În Sumatra, autorităţile locale au distrus cea mai mare parte a 
instalaţiilor petrolifere... Un ziar suedez pretinde a şti că s-au distrus 
instalaţii î în valoare de peste 140 milioane de lire sterline... Sumatra 
produce 65% din petrolul Indiilor Neerlandeze; 25% e cota Insulei 
Borneo cu anexele sale şi numai 10% partea Insulei Jawa... 

Italienii au promovat din şcolile militare fasciste 10 000 de ofițeri bine 
instruiți; alți 30 000 urmează să fie promovați în cursul anului. Aceşti 
40 000 ofiţeri sunt destinaţi să încadreze noile formaţii ale armatei şi 
să complecteze cadrele forțelor existente. Au înnebunit italienii! 


Guvernul a luat o măsură bună. S-a hotărât începerea serviciului în 
diferitele Ministere precum şi în administraţiile publice, la 
Universitate, prin bănci, la ore eşalonate de la 7 la 9 dimineaţa. De 
asemenea şi închiderea birourilor între 12 şi 15. În felul acesta se va 
evita aglomerația la tramvaie, devenită o pacoste publică din cauza 
afluxului funcţionarilor la aceeași oră... 


La Ministerul Economiei Naționale (inclusiv Subsecretariatul 
Aprovizionării) sunt 9 secretari generali! Printre ei a fost numit acum 
un dobitoc, Paul Horia Suciu, fost funcționar la Creditul Industrial, 
unde a fost încercat pe rând la toate serviciile fără să poată fi 
întrebuințat nicăieri. În cele din urmă, fusese numit bibliotecar! Ce 


protecţie o fi având omul acesta? Se spune că ar fi susținut de Ică! Cum- 


a venit la Minister a cerut un automobil şi l-a obţinut. În prima seară 1- 
a ţinut până la 6 în zori de zi. Şoferul a fugit... Pe uşa lui a pus o pan- 
cartă: „Nimeni, nici directorii nu pot intra neanunțați!“ Generalul 
Constantin a rupt pancarta... Pe un director, şeful unui mare serviciu, l- 
a întrebat. „Când poţi lucra cu mine? Eu am două ore libere, la ora 5 şi 
la ora 8 p.m...“ — „Aş prefera la ora 5“, a răspuns directorul... — 
„Bine, atunci ai să vii la ora 8!“ 

Acest zănatic imbecil e însărcinat cu fixarea prețurilor!!! 
Se schimbă regimurile, dar ţara rămâne tot țara lui Hübsch! 


La Ministerul Economiei funcționa ca factotum, prietenul lui 
Marinescu, Aurel Ştefănescu. Omul avea titlul modest de „Consilier 
tehnic“, dar nimic nu se făcea fără dânsul, şi bineînțeles fără şperț. A 
furat de a stins pământul, cu sau fără învoirea lui Marinescu, prietenul 
şi ministrul său... Se vede că a aflat şi Antonescu de pungăşiile acestui 
neruşinat, căci, spre mirarea tuturor, a fost dat afară de la Minister! 


O ultimă năzbâtie a lui Urdăreanu. Câteva luni înainte de prăbuşire, 
Urdăreanu a chemat la Bucureşti pe bătrânul Broşteanu-Urdăreanu, din 
Gorj, şi i-a spus că „Regele vrea să vadă toate actele sale de familie“. 

Naiv, omul le-a adus la Palat, Urdăreanu le-a luat, şi Broşteanu nu le- 
a mai văzut... 

Am notat, la vreme, ordinele date în Dolj, prefectului şi primarului 
Craiovei, să strângă de pe unde or şti actele şi documentele privitoare 
la „familia Urdăreanu“. Ce va fi urmărit peştele? Voia oare să fie numit 
Prinţ? (Cotoi, Prince de la Paix!) Sau numai cavaler de devoțiune al 
Ordinului de Malta? Sau poate să ia chiar locul Regelui Carol, a cărui 
abdicare o prevedea? 


Duminică, 22 februarie. Jeri la amiază, era să plâng de emoție! 
După ce fulguise toată dimineaţa, a ieşit în fine soarele, pe care nu-l 
mai văzusem de 100 de zile; un miros de primăvară s-a ridicat şi am 
avut impresia că ieşim din infernul acestei catastrofale ierni... Şi a ți- 
nut aşa până seara. Cu noaptea, a revenit frigul, aseară — 3°, azi-dimi- 
neață — 7°... Dar SOARELE se arată din nou şi nădejdea ne umple 
sufletul... 

Ni-l umple cu atât mai mult cu cât şi ştirile de pe fronturi sunt bune. 
Pe frontul rusesc, iniţiativa atacurilor a trecut de la bolşevici la nemți. 
Sovieticii mai încearcă să contraatace, dar slab şi cu efective din ce în 
ce mai neputincioase. Forţele germane au trecut la atac pe toată linia. 
În sectorul Central, cel care a fost mai amenințat de ruşi în cursul 
iernii, armata blindată a generalului Model a încercuit un important 
grup de forţe bolşevice şi după 4 săptămâni de lupte grele, din cauza 
terenului şi a vremii, l-a nimicit. Au căzut 25-30 000 de morţi din 
rândurile ruşilor şi în mâinile nemților 5 000 de prizonieri, 187 de care 
de asalt, 615 tunuri, 1 150 de aruncătoare de bombe şi mitraliere... 

Şi în celelalte sectoare ale frontului german se înregistrează 
succese. 

În Atlantic, pe coasta Americii, submarine germane au scufundat 
până acum 80 de vase, cu un volum total de 532 000 tone... „Un ultim 
atac, dat în portul Port of Spain, în Insula Trinidad din Marea 
Caraibilor, a distrus 3 vase britanice, printre care un mare tanc 
petrolifer... 

În Libia, lupte secundare cu rezultat favorabil germano-italienilor. 

În Extremul Orient, japonezii înaintează în Birmania, pe două 
direcții, spre Rangoon (aproape de care au ajuns) şi spre Mandala la 
nord. Liniile de comunicaţie cu China sunt aproape tăiate. Times, 
marele ziar londonez, socoteşte că pierderea Rangoon-ului va fi şi mai 
dezastruoasă ca a Singapore-lui deoarece va avea drept consecință 
scoaterea din luptă a Chinei din Cing-King. 

Ieri după-amiază Cancicov mi-a făcut o lungă vizită şi mi-a povestit 
negocierile lui cu Antonescu, pentru intrarea în Guvern. 

Pe la jumătatea lui decembrie, a fost chemat din străinătate de Ma- 
reşalul Antonescu în vederea unei colaborări de Guvern. A răspuns, că 
din cauza sănătății sale! era în imposibilitate de a se deplasa, cu tot re- 
gretul. După ce s-a înapoiat în ţară, acum două săptămâni, s-a dus la Ică 
care i-a spus că Mareşalul e disperat de anarhia economică în care ne 
zbatem şi că vrea să facă apel la dânsul, pentru o încercare de îndreptare. 
Cancicov a răspuns că era la dispoziţie lui Antonescu, dar că, înainte 
de a vorbi cu el vrea să ştie dacă se bucură de totala lui încredere, că 
fără această încredere totală, el Cancicov nu ar putea face un pas, căci 
nu poate primi să fie un simplu agent de execuţie, proptit la ordine din 
când în când, cum se obişnuieşte cu ceilalţi miniştri (căci aşa-zisele 
Consilii de Miniştri n-au alt rost) şi însărcinat să aducă la îndeplinire 
îndrumările altora. Cu acest sistem „cazon“, el nu se îm-pacă şi nu 1- 
ar putea primi. Dacă Mareşalul înțelege însă altfel, ar fi inutil să-şi mai 
piardă vremea, atât de prețioasă, în discuţii ce n-ar duce la nimic. Dacă 
dimpotrivă, Mareşalul e de acord cu această condiție prealabilă de în- 
credere şi de independenţă în resorturile economice, el Cancicov e gata 
să discute cu Conducătorul modalitățile unei colaborări rodnice. 

Ică l-a asigurat pe Cancicov că Mareşalul are toată încrederea în el 
şi că vrea să-i dea toată libertatea pe terenul economic; că de 
altmintreli va raporta cele vorbite între ei, şi că Mareşalul nu-l va 
convoca decât dacă e de acord cu condiţiile puse. 

După câteva zile, Cancicov a fost convocat de Mareşal, dar n-a 
putut merge în acea zi, şi nu s-a întâlnit cu Antonescu (plecat între timp 
la Predeal) decât după câteva zile... 

Pe Mareşal l-a găsit mult mai bine de cum îl văzuse ultima dată, în 
toamnă. L-a găsit calm şi senin — fără gesturi impulsive şi ieşiri vio- 
lente ca mai-nainte... A intrat în vorbă arătându-şi dezamăgirea față de 
persoanele de care trebuie să se servească, şi foarte liniştit a spus: „Văd 
acum că nu fostele regimuri sunt vinovate de toate tâlhăriile şi pun- 
găşiile care s-au comis; vina este a oamenilor de care toate regimurile 
sunt silite să se servească pe rând, fiindcă nu sunt alţii, acum fac şi eu 
cea mai crudă experiență...“ 

Mareşalul a intrat apoi în discuţia condiţiilor de colaborare cu Can- 
cicov şi l-a asigurat că înțelege să-i dea toată independenţa şi toată au- 

l Cancicov plecase în noiembrie să se caute. Mi-a povestii şi toate mizeriile prin 


care a trecut, cu rinichii, cu ochii, cu amigdalele. Suferă şi acum de ganplioanele cervi- 
cale. A slăbit. Ca înfăţişare generală mi-a părut foarte slăbit şi nu mi-a plăcut... 

toritatea în resorturile economice, având cea mai deplină încredere în 
el... „Fă-mi un plan; ia câte Ministere vrei d-ta, sau pune pe cine vrei 
în fruntea lor; fă un plan de coordonare — îți dau mână liberă şi te voi 
susține cu toată autoritatea mea...“ 

Cancicov a pus îndată următoarele condiţii: 

1) Nici un decret, sau decret-lege să nu fie promulgat în domeniul 
resorturilor economice fără aprobarea lui (Cancicov). Antonescu a 
consimţit. 

2) Nici un decret, sau decret-lege să nu fie promulgat de resorturile 
Apărării Naţionale, Inzestrării sau Internelor, fără aprobarea lui (Can- 
cicov). El nu vea să se repete cu dânsul ce s-a întâmplat cu Coti Stoi- 
cescu, promulgându-se drecrete care interesau în primul rând Mini- 
sterul Justiţiei, fără semnătura titularului acestui Departament. Anto- 
nescu a aprobat, fără greutate. 

3) In ziua înscăunării lui (Cancicov) să se abroge decretul din 
ianuarie, făurit de Ministerul Înzestrării (decretul faimos cu „Îndru- 
mătorii“, nesemnat de Coti Stoicescu, dar promulgat totuşi). Cancicov 
cerea această abrogare ca un semn că s-a schimbat concepția 
Guvernului asupra garantării dreptului de proprietate şi a libertăţii 
muncii. Antonescu a aprobat şi acest punct... 

4) Cancicov a cerut un răgaz ca să medieze cu conducătorii 
Ministerelor Economiei şi cu Banca Naţională, situaţia. Dat fiind 
ocultismul regimului care nu comunică nimic din ce face şi din ce se 
face (a spus-o şi Mareşalul n-a crâcnit...), el nu ştie cum stau lucrurile, 
în ce stadiu se află problemele de rezolvat şi ce măsuri au mai pus la 
cale miniştrii şi conducătorii instituţiilor responsabile... Şi cum vrea să 
aibă toate lămuririle necesare, toate, şi cele mai secrete, cere ca Mare- 
şalul să dea ordin celor vizați să stea de vorbă cu dânsul, Cancicov... 
Mareşalul a primit şi această condiţie şi a promis să dea ordinele 
cerute. Şi le-a dat... 

Cancicov se află în faza acestor cercetări. După ce le va termina, 
peste 8-10 zile, va face propunerile sale Mareşalului. E] vrea să aibă 
directivele în Ministerele Economiei, Finanţelor, Agriculturii, Comu- 
nicaţiilor, Muncii — şi la Banca Naţională. Nu ştie încă dacă va lua sau 
nu un portofoliu, dacă va cere sub un titlu oarecare să aibă supra- 
vegherea acestor departamente, sau dacă va găsi altă combinaţie... 

Fiindcă mi-a cerut şi părerea mea, i-am dat-o: stările economice de 
azi nu se pot îndrepta dacă producţia , munca, transporturile şi moneda 
(schimburile valutare) nu sunt în aceeaşi mână. A primi Ministerul 
Economiei fără controlul celorlalte resorturi economice — e a merge 
la un faliment sigur. Cancicov a fost încântat că eram de aceeaşi părere 

cu dânsul (era e/ mai mult de aceeaşi părere cu mine, căci eu, aceste 
idei le-am expus de mult — încă de pe vremea lui Carol...) şi mi-a spus 
că îndată ce va fi concretizat propunerile sale, va veni să mi le supună 
şi mie. I-am mulţumit şi l-am felicitat de intrarea sa în Guvern... 

„Coane Costică — mi-a replicat el — nu ştiu dacă mă voi înţelege, 
am gustat din pâinea asta; cu Mareşalul merge greu, le ştie toate, se a- 
mestecă în toate şi are maniere care nu-mi convin...“ 

Am înţeles că omul vrea să se găsească iar în treabă, dar că-şi rezer- 
vă o portiță de scăpare... 

La sfârşit i-am mai recomandat să se înțeleagă şi cu nemții, căci 
dacă nemţii îi vor pune bețe în roate, nu va ajunge la nimic... 

A fost de acord cu mine. 


Colonelul Orezeanu, directorul general al Căilor Ferate, a fost 
înaintat general — cuprins în ultima promoție. 


S-a hotărât că nu vom mai putea cumpăra ghete şi pingelui pe cele 
vechi decât cu „bon“ — şi prin urmare cu şperţ... Le vom suferi pe 
toate, numai războiul să se termine cu bine... 


Dejunat ieri cu Ghiţă Cruţescu, fostul nostru ministru la Budapesta, 
care mi-a vorbit despre noul ales Horthy şi despre familia lui. Familia 
Horthy e originară de la Baia Mare, e o familie de nobleţă obscură şi 
se intitulează Horthy de Nagy-Bania. Bătrânul, Regentul, vorbeşte ro- 
mâneşte, dar nu ne poate suferi. Fiul său, Ştefan e mai amabil față de 
noi, dar e un zevzec care se ține după fete şi petreceri. S-a căsătorit cu o 
contesă Edelsheim, de familie foarte bună înrudită cu Odescalchi — şi e 
foarte frumoasă. Când a plecat Legația britanică din Budapesta, Ştefan 
Horthy a însoţit împreună cu nevastă-sa pe englezi la gară... Mai târziu a 
explicat că a fost să inspecteze, în calitatea sa de „Prezident“ al M. A.V- 
ului, vagoanele cu care pleca Legația, să vadă dacă totul e în ordi-ne. Dar 
n-a putut explica de ce nevastă-sa a dus flori damelor engleze. Nemţii 
i-au notat pe cartea lor neagră... Horthy mai are un fiu, care s-a încurcat 
cu o dansatoare ovreică, şi e un derbedeu. Ca să scape de el, tată-său l-a 
numit ministru la Buenos Aires, unde e şi acum. Ne urăşte şi acesta, şi-şi 
petrece vremea în Argentina făcând propagandă contra României... 

Ştefan Horthy are 37-38 de ani. Regentul a mai avut o fată care a 
murit paralizată şi Cruţescu crede că mai are una, călugăriță... 

Luni, 23 februarie. După ce ne-a surâs o clipă, sâmbătă, primăvara 
a fugit şi s-a ascuns iarăşi. De ieri-dimineaţă termometrul nu s-a mai 
urcat peste — 5°, cerul e posomorât şi e întuneric ca în noiembrie. În 
Oltenia a nins din nou şi mult, noaptea de sâmbătă spre duminică. Aci 
în Bucureşti, zăpada stă să pice şi m-ar mira dacă n-ar începe iar să 
ningă până diseară. Totuşi un uşor progres: ieri la ora 7 dimineaţa erau 
— 8°, azi la aceeaşi oră numai — 5°. 


Alaltăieri şi ieri, anglofilii noştri vorbeau discret de o mare bătălie 
navală în curs în Oceanul Pacific, şi fără să-şi dea gândul pe faţă, 
privirea lor era plină de compătimire pentru japonezi... 

Aflăm azi, prin comunicate că o serioasă contraofensivă navală 
anglo-americano-neerlandeză (flota din Indiile Neerlandeze) a fost 
încercată în regiunea Insulelor Marshall, dar a fost zădărnicită de 
aviația japoneză care a avariat câteva vase inamice şi a silit pe celelalte 
să se împrăştie. În strâmtoarea Lombok (Insulele Sondei), două cruci- 
şătoare japoneze au distrus două crucişătoare britanice şi au avariat un 
al treilea. Japonezii au ocupat insula Banka (175 000 locuitori) lângă 
Sumatra şi au debarcat în insula Timor (jumătate portugheză şi 
jumătate neerlandeză), ocupată acum câtăva vreme de un contingent 
britanic. Comunicaţiile dintre Sumatra şi Jawa au fost întrerupe. 

Un comunicat special al Marelui Cartier, german face bilanţul 
sfârşitului campaniei de iarnă pe frontul de răsărit. Scopul urmărit de 
ruşi, sfărâmarea frontului german a eşuat complect, cu toate atacurile 
înverşunate date şi cu necruțarea de oameni şi de material. Liniile de 
apărare fixate de Comandamentul german ies intacte din iarnă şi numai 
de la 1 ianuarie la 20 februarie, bolşe-vicii au pierdut: 56 806 prizo- 
nieri (pentru numărul morţilor tre-buie căutat un multiplu al acestei 
cifre), 960 care blindate, 1 780 de tunuri, 1 189 de avioane (faţă de 127 
avioane germane distruse), 8 vehicule de tot felul, 59 locomotive şi 43 
trenuri... 

Pe sectorul Central al frontului, încercuirea anunțată prin comuni- 
catul de sâmbătă s-a terminat prin nimicirea trupelor sovietice închise 
în pungă. Mai multe atacuri consecutive date de bolşevici în regiunea 
Leningradului, au fost respinse cu mari pierderi pentru ruşi. 

Deşi Harkov-ul a fost dat de mai multe ori de Radio Londra ca re- 
cucerit de ruşi, marele centru industrial al Ucrainei orientale n-a încetat 
un minut să fie sub ocupaţia germană — şi refăcut şi reorganizat şi-a 
reluat aspectul său de viață normală. 

Arabia Saudită a rupt, sub presiunea britanică, raporturile sale cu 
Italia. Reprezentanții Italiei au părăsit Djeddah — iar Guvernul de la 
Roma protestează împotriva acestei noi siluiri de voință împotriva unui 
Stat în neputinţă de a rezista şi a se apăra. De ce nu l-au apărat italienii? 


Zvonuri, zvonuri... 

S-a spus că Salazar ar fi intervenit confidenţial la Sevilla pe lângă 
Guvernul Franco, în vederea unei păci de compromis. Partos, ministrul 
Portugaliei care a primit o comunicare oficială privitoare la întreve- 
derea de la Sevilla, dezminte categoric acest zvon. Acum îşi face drum 
altul: Salazar ar fi fost trimis să cumpere pe Franco, în vederea unei de- 
barcări anglo-americane!! Anglo-americanii ar fi urmat să debarce la San 
Sebastian. Spaniolii ar fi opus o vagă formă de rezistență şi doritul al 
doilea front european ar fi fost creat! Am notat aceste divagații, numai 
ca să însemnez până unde a ajuns surexcitarea imaginației omeneşti... 


William Temple, arhiepiscopul York-ului, a fost numit arhiepiscop 
al Canterbury-ului. Din Primatul Angliei, a devenit Primatul „întregii“ 
Anglii — o promoţiune normală. Lang, fostul arhiepiscop al Can- 
terbeury-ului a demisionat acum câtva timp, după ce s-a acoperit de 
ruşine prin exaltarea bolşevismului, pe care l-a binecuvântat. 


O măsură bună: s-a reglementat cu începere de la 25 februarie cir- 
culaţia pe căile ferate. S-au suspendat biletele de călătorie gratuită sau 
cu plată redusă, şi afară de unele categorii oficiale, nu se vor mai 
admite călători decât pe bază de autorizaţie şi autorizaţiile nu vor fi 
date decât în cazurile de necesitate dove-dită. Prin reducerea 
numărului trenurilor de persoane, reducere impusă prin sporirea 
trenurilor militare şi de materiale, călă-toriile pe calea ferată au ajuns 
să fie un supliciu pentru călător şi un dezastru pentru materialul rulant, 
prădat de sălbatici. 


Ieri la orele 10 a.m. a avut loc adunarea generală a Băncii Na- 
tionale. Universul apărut la ora 7 dimineaţa, tot ieri, a publicat darea 
de seamă şi cuvântarea lui Ottulescu cu „aplauze prelungite“ şi „ovaţii 
călduroase“, la diverse pasaje!!! Ce caraghioslâc! A fost o adunare de 
onanişti, darea de seamă a fost o peltea de o banalitate scârboasă. Din 

discursul lui Ottulescu — vorbe, vorbe, vorbe — de reținut numai 
căldurosul apel la unire, de la sfârşit... 


Un prieten a făcut o vizită lui Cancicov la domiciliul său din Grand 
Hotel. Pe masa lui de lucru numai 2 fotografii: a Mareşalului Anto- 
nescu, cu o dedicație de prietenie (recentă, din 1942) — şi altă a 
blondei... doamne Berea! 

Furios, că l-au pus şi pe el să plătească sergenţii care-l păzesc, 
Cancicov a scris o scrisoare piperată prefectului de Poliţie. Şi eu îmi 
plătesc sergenţii şi nu mai scriu la nimeni... 


Herseni, fostul asistent al lui Gusti la „Serviciul Social“ de tristă 
memorie, legionar convins şi cumsecade de pe vremea lui Corneliu 
Zelea Codreanu, a spus lui Ralea că Sima a fost sincer când a venit să 
ne scape la Poliţie în ziua de 27 noiembrie; că nu era amestecat în 
omorurile de la Jilava — dar că nu putea rezista lui Grozea şi co- 
muniştilor din partid. A adăugat: „După 23 ianuarie, dacă regimul ar 
mai fi durat, Sima ar fi fost şi el ucis de Grozea!...“ Herseni îşi face - 
iluzii. Sima a fost un oportunist care juca pe două tablouri, şi toate 
actele de terorism săvârşite de regimul legionar, au fost săvârşite cu 
învoirea lui. Aşa de „sincer“ a vrut să ne scape la Poliţie, în ziua de 27 
noiembrie, încât ne-a îndemnat să plecăm imediat în străinătate, ca să 
ne omoare bandele lui la Timişoara sau la Jimbolia! 


Pflaumer, consilierul tehnic german pentru legislaţie, a făcut destăi- 
nuiri la un pahar de vin, colegilor săi români de la Consiliul Legislativ: 
Germania a pregătit o armată nouă de 5 milioane de oameni, înzestrată 
cu arme noi de cel mai perfecţionat model. Această armată va „sfârşi“ 
războiul cu Rusia în cursul verii; nemții vor ataca numai la Sud spre 
Caucaz, la Centru şi la Nord nu vor mai înainta, reunțând la Moscova 
şi la Leningrad — şi fără să mai împingă dincolo de Harkov (zice 
Pflaumetr...). Jumătate din Guvernul turcesc a fost cumpărat: turcii vor 
opune o uşoară rezistenţă „pro forma“ şi nemţii vor trece prin Anatolia 
spre Irak, spre Iran, şi vor înainta până în Indii... În Germania nu se mai 
construiesc decât aeroplane şi submarine (?), în masă, în vederea 
împiedicării unei debarcări anglo-americane în Europa.... Restul arma- 
mentului se construieşte în Italia, în Belgia, în Franţa etc. Dar nu se va 
ajunge nici la o campanie în Indii, nici la o debarcare a anglo-ameri- 

canilor în Europa, fiindcă în cursul anului 1942 se va încheia o pace 
de compromis... 

Am impresia că bietul Pflaumer a vorbit mai mult sub sugestia „pa- 
harului“ decât sub a informaţiilor confidentiale primite din țara lui... 


Ieri după-amiază, Adunarea Generală anuală a Jockey-Clubului, pe 
care am prezidat-o. Toate s-au petrecut în linişte până la un incident 
provocat de Mihai Sturdza care a cerut eliminarea lui Radu Irimescu, 
care, prin trecerea lui la cetăţenia Statelor Unite, în plin război, a comis 
„un act de trădare“. Am susţinut că statutele noastre nu ne permit o ex- 
cludere decât pe baza unei propuneri semnate de 20 de membri şi afi- 
şată în Cerc, 10 zile înainte de ziua Adunării. Am adăugat că am cerut 
lămuriri Ministerului de Externe (lămuriri pe care nu le-am primit în- 
că) asupra situaţiei lui Irimescu, care fiind ofițer de rezervă urmează, 
dacă e cazul, să fie sancţionat întâi de forurile competente ale Armatei. 
Căci nu se ştie dacă nu cumva omul a trecut dincolo de baricadă cu 
învoirea stăpânirii (aceasta n-am spus-o dar am gândit-o) ca să ne ser- 
vească într-o anumită ipoteză... Chestiunea se mai complică şi prin si- 
tuaţia noastră față de Statele Unite: noi le-am declarat război, dar ele 
au răspuns oficial că nu se consideră în război cu noi. Cu acest prilej 
şi-au bătut, ce e drept, joc de noi, căci au motivat răspunsul lor pe fap- 
tul că „un general iresponsabil, într-o țară ocupată de inamic, nu poa- 
te declara război“... Oricum, chestiunea Irimescu nu e aşa simplă şi am 
cerut Adunării amânarea ei, „până la mai ample informații“... Sturdza a 
protestat, dar Adunarea a primit propunerea mea. 

Nu numai cu Irimescu, dar şi cu Urdăreanu şi cu Radu Florescu ră- 
mas la Londra — vom avea buclucuri... 


Marţi, 24 februarie. Termometrul se menţine între 3 şi 4 grade de 
frig, zi şi noapte. Vine martie şi zăpada e neclintită, pretutindeni. Pare 
că soarele încearcă azi să răzbească... Să îi ajute Dumnezeu! 


Guvernul englez a suferit o nouă remaniere, o nouă alunecare spre 
stânga... Rolul lui Cripps bolşevicul e în creştere şi începe să um- 
brească pe al lui Churchill, aproape falit în opinia publică. La Berlin se 
socoteşte că Cripps e un nou Kerenski, menit să grăbească dezagrega- 
rea regimului capitalist britanic... Miniştrii antibolşevici au fost elimi- 
naţi în cap cu Margesson, ministrul de Război în locul căruia a fost nu- 

mit James Grigg, până aci secretar general al aceluiaşi departament. 
Au fost scoşi şi lord Reith, şi lord Moyne, şi Greenwood şi Brabazon. 
În locul lor au fost numiţi filo-bolşevici sau oameni în afară de preo- 
cupările politice, ca James Grigg. 

Foile germane subliniază că e a 13-a criză politică, în Anglia, de la 
începutul războiului... Domnul von Cripps a şi ţinut ca ministru o cu- 
vântare la Liverpool, în care a declarat că Sovietele luptă pentru An- 
glia, şi că Anglia va trebui, în viitor, să le fie recunoscătoare... Adică 
să dea Europa pe mâna lor! Noroc că probabil nu vor putea... 


Cu prilejul celei de a 24-a aniversari a creaţiei Armatei Roşii, Stalin 
a ţinut o cuvântare în Piaţa Roşie, la Moscova. A preamărit meritele şi 
puterea acestei armate, a exagerat succesele ei în cursul iernii şi a în- 
demnat pe toți la exterminarea germanilor... Cu tot acest îndemn, a 
afirmat că prizonierii germani erau bine trataţi în Rusia... 

În ce priveşte lăudăroşeniile lui Stalin, cifrele publicate de Coman- 
damentul german sunt un răspuns lămurit. Să sperăm că ofensiva ger- 
mană din primăvară va pune toate lucrurile la punct. Cât despre pri-o- 
nierii germani şi aliaţi din Rusia, vai de mama lor. Aşa bine cum o duc 
ei, urez bandiţilor bolşevici... 


Mussolini a publicat un articol în Piccolo, prin care vestește că cei 
ce vorbesc de pace sunt trădătorii neamului lor. Cu bolşevicii şi aliaţii 
lor, nu poate fi vorba de pace, ci de exterminare... 

Faptul că Ducele a scris şi semnat un asemenea articol, dovedeşte că 
italienii sunt copţi pentru pace! De altmintreli o spun toţi cei ce vin din 
Italia... 


Cu privire la războiul nostru cu Statele Unite, de subliniat că decla- 
rația de război n-a fost supusă Congresului (pe motivele deja notate 
ieri). În răspunsul pe care ni l-au dat, Statele Unite ne-au făcut vină că 
am trecut Nistrul, scuzând totuşi acţiunea noastră pentru recucerirea 
Basarabiei, care e românească. O mărturisire prețioasă, pentru viitor. 


Doctorul Lupu, fostul ministru, e grav bolnav. A căzut acum câteva 
zile, pe când un maseur îi tortura muşchii, gâfâind şi nemaiputând res- 
pira. Basil Teodorescu, trimis de Mareşalul Antonescu, a diagnosticat 

un edem al plămânilor determinat de o miocardie evoluată... Lupu a fost 
pus la pat cu un regim de repaus absolut şi 400 grame pe zi, lichide şi 
solide împreună... Boală fără leac. A abuzat omul de toate şi la vârsta lui 
de 66 de ani, îi dă zor cu gimnastica, cu masajele, cu mâncarea necum- 
pătată... Faţa lui congestionată, indica de mult o afecţiune cardiacă... 


Consiliul Superior Sanitar a fost reorganizat şi numărul membrilor 
săi sporit la 50. Ziarele publică azi noile numiri. Medicii bătrâni şi ex- 
perimentaţi au fost lăsaţi la o parte. Cu siguranță că nu vor merge lu- 
crurile mai bine... l 


Miercuri, 25 februarie. De câtăva vreme ruşii anunță succese mari 
pe frontul lor , de altmintreli fără să precizeze nimic. O singură afirma- 
tie numerică: că au ajuns la 160 km de Riga. Germanii pretind însă că 
frontul e la 450 kilometri de Riga — cum se vede, o mică diferență. 
Pare că aceste știri optimiste sovietice au de scop să remonteze masele 
bolşevice pentru campania de primăvară şi să consoleze pe englezi de 
nenorocirile lor. Nemţii recunosc că ruşii atacă cu înverşunare şi fără 
cruţare de oameni şi material, aşa de pildă în ultimele zile în regiunea 
Doneţului şi la Nord, dar afirmă că sunt pretutindeni respinşi, iar când 
izbutesc să pătrundă în liniile lor, sunt nimiciţi a doua zi. Pare că 
adevărul să fie de partea nemților, căci altfel, Hitler şi comunicatele 
germane n-ar fi atât de hotărât afirmativi în ce priveşte izbânda germană, 
iar de partea cealaltă, Churchill, Roosevelt şi pr-sa anglo-americană ar 
vorbi de „succese“ nu de „rezistenţă“, cum o fac... 


La 24 februarie s-au împlinit 20 de ani de la întemeierea Partidului 
Naţional-Socialist German. De obicei, Hitler petrecea această zi 
împreună cu tovarăşii de luptă şi rostea un discurs politic, în sala cea 
mare a lui Hofbrănhaus, la München. Anul acesta, reținut la Marele 
Cartier de ocupațiile şi preocupările comandamentului său efectiv, a 
trimis prietenilor săi „un mesaj“. Printre altele, mai importante sunt 
următoarele declaraţii: 

Că campania de iarnă pe care contau ruşii ca să sfarme cerbicia ger- 
mană, a dar greş şi că victoria germană pe frontul de răsărit e asigurată; 

Că toată vina războiului o poartă ovreii care trebuie exterminați, 
(această recrudescență de antisemitism e ciudată, şi dovedeşte că mai 
sunt şi pete negre pe orizontul nazist...); 

Că situaţia din 1 942 nu se poate compara — pentru Germania — cu 
cea din 1918, şi că cei care contează pe prăbuşirea voinţei germane se 
înşală (o sperăm şi noi, dar de ce să o spui? E totuşi ceva putred în 
Danemarca?). 


Roosevelt şi Churchill au vorbit din nou. Cel dintâi „de la colţul 
sobei“, cel din urmă în Camera Comunelor. i i 

Roosevelt a recunoscut că Anglia şi America au suferit mari pier- 
deri, deşi unele au fost exagerate, ca de pildă cele americane de la Port 
Harbour; că războiul va fi lung şi că japonezii vor mai putea câştiga 
teren, dar că ofensiva e tot în mâinile anglo-saxonilor (!!) care vor 
înregistra victoria finală. 

„Churchill a făcut o dare de seamă a războiului naval, pe toate 
mările. Anglia a suferit şi suferă mari pierderi. Convoaiele ce trebuiesc 
apărate cer mari sacrificii, mai ales în ce priveşte submarinele, supuse 
la o muncă titanică. Şi flota engleză a pricinuit mari pierderi 
inamicului, mai ales japonezilor. La Singapore, a trimis 9 convoaie cu 
40 mii de oameni, dar convoaiele au sosit prea târziu... Despre cele 
întâmplate acolo, despre capitulare, n-a primit încă amănunte... 

Despre ruşi, nici Roosevelt, nici Churchill nu spun mai mult decât că le 
Sue puterea de rezistență şi că le vor trimite toate ajutoarele ce se va 
putea... 


„Sir Douglas Haking, şeful Partidului Conservator Englez şi-a dat de- 
misia. Nu se ştie pentru ce, dar se crede că n-a vrut să-şi ia răspunderea 
alunecării Guvernului spre stânga şi că n-a aprobat ultimele rema- 
nieri... În locul său a fost desemnat majorul Thoma Budall. Aşa încât 
şi Partidul Conservator şi Partidul Laburist au acum în fruntea lor câte 
un „mégeur“ (Attlee şi Budall)! 


La Ankara a explodat o bombă, pe Bulevardul Kemal, în cen- 
trul oraşului. O ducea undeva un om care o ţinea în braţe învelită într- 
o stofă... Omul a fost făcut puzderii, aşa încât nu se ştie cine era. Din sens 
opus, veneau pe jos Papen, d-na Papen şi fiica lor. Cum erau încă la o 
distanță destul de mare, n-au fost atinşi de schije, dar explozia i-a trân- 
tit la pământ... Accident, sau atentat împotriva lui Papen. Nu se ştie în- 
Sa E Germaniei a primit toate regretele şi scuzele 
oficiale. 

Comisia Permanentă a Pactului Tripartit s-a întrunit la Berlin. Au 
luat parte Ribbentrop şi ambasadorii Italiei şi Japoniei. Din partea 
noastră, a celor mici, nimeni. Noi suntem buni pentru front, dar nu pen- 


tru sfat... 


Primele bombardamente pe coasta Pacificului a Americii: vreo 20 
de bombe ar fi căzut pe un oraş din California... Telegramele nu dau 
însă alte amănunte, aşa încât ştirea pare dubioasă... 


Ştefan Zweig s-a sinucis împreună cu soția sa, la Buenos Aires... L- 
am cunoscut la Viena, nu prea mult, dar îndestul ca să îi aprecize inte- 
ligenţa. Ca om, era foarte plăcut şi n-avea nimic semit... A scris câteva 
cărţi bune; era unul din cei mai buni scriitori germani. Încă o victimă 
a antisemitismului pătimaş al lui Hitler... 


Bova Scoppa s-a înapoiat din Italia, fără Ciano... Să sperăm că s-a 
renunţat la această neplăcută vizită! 


Un comunicat publică numele unei serii de funcţionari de la Insti- 
tutul Naţional al Cooperaţiei, care au fost daţi în judecată pentru hoţii. 
Mareşalul Antonescu, aflând cele întâmplate, a hotărât ca până la jude- 
cată să fie trimişi la lagăr şi supuşi la muncă grea... 

Se fură, se fură pretutindeni, mai rău ca niciodată... i 

Una dintr-o mie: după ce moara din Herdan a fost preluată de Stat 
ca bun evreiesc, au fost numiţi să o administreze doi ardeleni. D-na 
Antonescu auzind că sunt acolo mai multe frigorifere disponibile, s-a dus 
să le vadă, ca să le întrebuinţeze pentru „Ajutorul de Iarnă“. Ce a găsit 
acolo a înspăimântat-o! Moara într-un hal de murdărie şi de derăpanare 
de nedescris, deşi fusese predată de Herdan în perfectă stare. Frigori- 

Serele demontate Şi piesele componente în mars parte vândute... Indig- 
nată, d-na Antonescu a povestit Mareşalului ce a văzut, o anchetă a fost 
ordonată şi cei doi ardeleni au fost închiși şi daţi în judecată... 


Joi, 26 februarie. Pare că a luat-o în fine spre primăvară: ieri am 
avut o zi plăcută, cu soare şi nici noaptea termometrul nu s-a coborât 
sub zero. Zăpada se topeşte şi pe străzi curg şiroaiele... 

După chiar mărturisirea nemților, ruşii s-au aruncat într-o ofensivă 
disperată pe tot frontul. Divizii de cavalerie încă nebăgate în foc (se 
vorbeşte de vreo 35) şi troglodiţi siberieni, aşa de obişnuiţi cu frigul 
încât mânuiesc armele fără mănuşi pe un frig de 35 de grade, s-au 
năpustit mai ales asupra sectoarelor Doneţului şi lacului Ilmen. La 
Doneţ, după ce au dat înapoi, nemții ajutaţi de români şi de unguri (!) 
au izbutit să restabilească situaţia, dar la lacul Ilmen pare că rușii au 
înregistrat un serios succes. Radio Londra exultă şi anunţă că Armata 
(2) a XVI-a germană a fost încercuită şi că nemţii au 12 000 de morți... 
N-o fi tocmai aşa, dar ceva trebuie să fie, căci Comunicatul german de 
ieri e mut asupra operaţiunilor din regiunea lacului Ilmen. Comunicatul 
e mut, dar ce e drept, în schimb, telegramele agenţiilor berlineze 
vorbesc de 387 atacuri sovietice respinse la sud-est de lacul Ilmen şi 
de 14 000 morţi la ruși... 

În cazul cel mai rău, admițând că ruşii spun aproximativ adevărul 
— succesul lor n-ar fi mai mult decât un fapt divers — o ultimă 
sforțare la prăbuşirea iernii, înainte ca ciocanul german să se abată asu- 
pra nicovalei bolşevice... 

S-a precizat: bombardamentul de pe coasta americană a Pacificului a a- 
vut loc la San Diego, cea mai importantă bază navală americană de pe a- 
cea coastă. Mai multe submarine japoneze au pătruns printre liniile de 
apărare ale portului şi au bombardat instalațiile navale, fără să poată fi îm- 
piedicate... Japonezii ar avea submarine care pot ţine marea pe o cale de 
10 000 de mile marine (18 000 de kilometri), adică mai mult decât trebu- 
ie de la insula Wake (baza navală cucerită de la americani) până la coas- 
ta Californiei şi înapoi... Rămâne de văzut dacă a fost o simplă demonstrație 
din partea japonezilor, sau începutul unor atacuri sistematice... 


O istorioară de necrezut: 

Se povesteau înaintea fetiţei ministrului Japoniei în Bucureşti, is- 
prăvile japonezilor în Extremul Orient şi oaspeţii ministrului se mirau de 
minunile de curaj săvârşite de soldații Mikado-ului. Fetiţa, în vârstă de 
vreo 7 ani, asculta, şi deodată: „Vreţi să ştiţi cum fac japonezii minuni? 
Să vă arăt eu...“, şi s-a urcat pe o masă şi de acolo s-a aruncat cu capul 
în jos pe parchet... Şi-a tăiat pielea capului şi şi-a zdrelit țeasta! Un 
medic chemat a vrut să o anestezieze ca să-i debrideze rana: fetița a 
refuzat şi a suportat intervenţia chirurgicală fără să crâcnească... 

Faptul e de necrezut, dar l-a povestit Stelzer, consilierul Legaţiei 
germane, care a asistat la toată reprezentația... 
O mentalitate pe care noi, europenii, nu o vom pricepe niciodată... 

Am avut ieri dimineaţă două vizite neaşteptate: pe rând au venit la 
mine legionarul Dumitrescu-Zăpadă şi Pamfil Șeicaru... 

Am văzut pe Dumitrescu-Zăpadă o dată, în octombrie 1940, la o şe- 
dinţă de Consiliu a Societăţii Banloc, pe care o prezidam, iar el fusese 
numit „comisar de românizare“... Îmi păruse atunci un băiat simpatic 
şi deschis şi-mi spunea bine de el şi Prager... Neaşteptatul meu oaspe 
a început să-mi povestească mizeriile pe care el şi un număr de le- 
gionari devotați memoriei şi tradiţiilor lui Zelea Codreanu (Preotul 
Dumitrescu-Borşa, Ciorogariu şi alţii) au avut să le îndure din partea 
lui Sima şi a tovarăşilor acestuia, comuniştii... Douăsprezece zile au 
stat închişi în casa Lupcascăi şi în fiecare zi au fost puşi în fața revol- 
verelor ca să se supună... În cele din urmă, prin intervenția Legaţiei 
germane au fost puşi în libertate... Omul înjura pe Sima, de-l spurca. 
Niciodată, spunea el, adevărata Mişcare Legionară nu a fost teroristă 
şi niciodată Codreanu nu s-ar fi gândit să ucidă pe conducătorii fostului 
regim. Zăpadă se declară şi azi legionar, dar e pentru învierea unei 
mişcări curate, fără nici o legătură cu derbedeii şi cu bestiile comu- 
niste... Se plânge de Antonescu care nu vrea să priceapă starea de spirit 

“a celor ce gândesc ca el şi îi lasă să moară de foame. Ştia tot ce făcu- 
sem eu pentru legionari şi s-a arătat indignat de procedurile bandei lui 
Sima faţă de mine... În cele din urmă mi-a cerut o recomandaţie pentru 
„Steaua Română“ să-i vândă marfă, căci deschisese o prăvălie pentru 
comerțul produselor petrolifere... 

„Pe unde ne prezentăm, suntem dați afară, ca foşti legionari... 
Suntem osândiţi să murim de foame...“ 

De! ` 

Şeicaru mi-a povestit din călătoria lui în Franţa, Spania şi Portu- 
galia. Despre Spania nu mi-a spus mult. Franco e un dobitoc; se vede 
că l-a primit prost! Salazar nu l-a impresionat, e un admirabil gospo- 
dar, un excelent administrator, un mare cunoscător al problemelor in- 
terne — dar pe tărâmul internaţional e nul. Nu l-a impresionat Salazar, 
dar în schimb l-a impresionat adânc, Pétain. Mareșalul de 85 de ani se 
prezintă ca un tânăr de 60 de ani, sprinten şi viu la gesturi şi la vorbă. 
Pe Şeicaru l-a întrebat numidecât dacă doreşte victoria germanilor — 
întrebare la care ar fi primit pe loc următorul răspuns: „Da, doresc 
victoria germanilor, ca să fie prizonierii propriilor victorii!...“ — „Ah, 
a replicat Mareşalul, c'est interessant, asseyez-vous dome!“. Şi s-au 
pus pe vorbă... Şeicaru şi-a explicat răspunsul lui: după ce nemții vor 
fi stăpâni şi pe Rusia, nu se vor mai putea întinde ca acum peste restul 
Europei, căci n-au oameni destui ca să facă poliţie tuturor țărilor... De 
văzut! Pétain ar fi spus că cu englezii, Franța nu va mai colabora 

niciodată (?) — dar că nu e grăbită să se înregimenteze în Europa Nouă 
a lui Hitler... „Quand ils serout á l'Oural, nous ferous une paix d'ega- 
lit€...“. Am impresia că asta e politica lui Pétain, dar îmi este greu să 
cred că a mărturisit-o lui Şeicaru. La plecare, Mareşalul a spus lui Şei- 
caru: „Felicitez de ma part la Marechal Antonesco pur les succes mili- 
taires que j'ai vus et pur sa sagesse politique que j'espere“... Să nu o fi 
inventat şi pe asta Șeicaru? Ţiganul e convins că mergem la o pace de 
compromis. Ultima carte a Angliei e Stalin. O dată jucată şi asta, nu-i 
mai rămâne nimic... 

A plecat de la Vichy cu convingerea că Franța va fi marea profi- 
toare a războiului! 

E interesant că şi Dumitrescu-Zăpadă şi Şeicaru mi s-au arătat mari 
germanofobi. E cu atât mai interesant cu cât legionarii au fost cei mai 
înfocaţi germanofili, iar Şeicaru a fost ani de zile „şampionul“ alianței 
cu Germania... Dar iată că germanii şi-au ridict mâna protectoare de 
deasupra legionarilor, iar Curentul lui Şeicaru se zbate greu şi nemţii 
nu l-au pofiit la împărţirea ghelirurilor... 

Şi unul şi altul puneau, natural, schimbarea lor la față, pe seama 
sentimentului naţional: Ardealul, ungurii şi, mai sus de toate, atitu- 
dinea provocatoare a lui Killinger şi cuvântările lui şi amestecul lui în 
treburile noastre interne... 

Şeicaru a mers până acolo cu fobia lui cea nouă, încât mi-a susținut 
că nemții se bat prost şi că la Feodosia am salvat noi, românii, situaţia: 
ofiţerii germani au fugit, unii beți, scăpaţi de la chefuri în izmene şi că- 
maşe... Să nu exagerăm. 


Atentatul de la Ankara preocupă cercurile politice. Nu încape acum 
îndoiala că a fost îndreptat împotriva lui Papen. Unii pretind că a fost 
înscenat de nemți ca să aibă un pretext de ultimatum la adresa Turciei 
— alţii zic că l-au pus la cale englezii ca să tulbure apele între turci şi 
nemți... Poate că apropiatul viitor ne va lămuri... 


Bujoiu îmi povesteşte că Cancicov a trimis Mareşalului Antonescu 
două telegrame „explicative“, din străinătate, ca să scuze absența 
lui. Aceste telegrame n-au sosit niciodată Mareşalului. Mareşalul a 
făcut o anchetă şi a constatat că telegramele sosiseră dar fuseseră dosi- 
te de Ică. Scenă violentă cu acesta... La sfârşit, Mareşalul a spus lui 
Cancicov să vină să-i vorbească direct — şi să nu mai comunice cu el 
prin zisul Ică. 

Ieri se spunea că înțelegerea dintre Mareşal şi Cancicov e desăvâr- 
şită şi că Cancicov va fi numit ministru zilele acestea, azi sau mâine. 
Dar dacă îi pune bețe în roate Ică, vom mai putea aştepta... 


Ieri, la cinematograf, am văzut în desfăşurarea „Jurnalului de actua- 
lităţi“, pe Ică ţinându-şi discursul în fața micilor meseriaşi. Omul ges- 
ticula şi se strâmba în fața auditoriului său, ca o maimuţă excitată, dar 
nu se auzea nimic, căci filmul era mut... Ceva mai îngrozitor decât mi- 
mica acestui degenerat nu se poate închipui... 


Mi se spune că Nichifor Crainic atins de septicemie e pe moarte, 
într-un sanatoriu... Ar fi fost împărtăşit ieri. E ciudat, Dumnezeu nu 
ocroteşte pe cei care mi-au făcut rău... 

George Assan a lunecat ieri pe stradă şi şi-a rupt piciorul în trei 
locuri... Iarnă a dracului... 


Vineri, 27 februarie. Marele Cartier General a dat o dezmințire forma- 


lă cu privire la încercuirea Armatei a XVI-a, de către ruşi în regiunea lacu- 
lui Ilmen. Ruşii la rândul lor au repetat ştirea dată, dând şi numele ge- 
neralilor încercuiți: generalul Busch, comandantul Armatei — Brock- 
dorf (sau aşa ceva) şi Hansen comandanţi de grupe mai reduse. Printr- 
un comunicat special, Comandamentul german dezminte şi faptul acesta, 
afirmând .că zişii generali şi corpurile lor n-au fost niciodată 
încercuiți... 

Generalul Tătăranu, subşeful Marelui Stat Major, cu care am 
dejunat ieri la Dombrovski — şi care trebuie să cunoască exact 
situaţia, mi-a explicat cum stau lucrurile. Forțe sovietice s-au strecurat, 
destul de numeroase, prin golurile lăsate de nemți, dincolo de front, în 
partea de sud a lacului Ilmen. Frontul german nu s-a clintit şi ţine pe 
linia lui, iar lupte se dau în dosul frontului! Ruşii pretind că au 
încercuit aceste trupe care ţin frontul, iar nemții pretind la rândul lor că 
au încercuit pe cele bolşevice care s-au aventurat înapoia frontului... 
Tătăranu crede că nemţii vor nimici formațiunile ruseşti prost conduse 
şi prost instruite. Ruşii dau năvală, dar de obicei dânşii plătesc spezele 
neprevederilor! Aşa, la Centru, spre Smolensk a pătruns o mare masă 
de cavalerie (Tătăranu vorbea de 30 de divizii!!) din care nu va mai 
scăpa nici un om! La Sud, pe Doneţ, ruşii făcuseră o pungă în spre noi 
care ne-a îngrijorat chiar un moment, şi ameninţa siguranța Crimeii şi 

a Niprului inferior. Dar acolo lucrurile au fost repuse în ordine şi 
situaţia a fost restabilită. Tătăranu spune că nemții au mâncat câteva 
bătăi, fiindcă au lăsat frontul în paza unei perdele de trupe prea subțiri 
(care acum se întăreşte din nou), dar că aceste bătăi sunt folositoare, 
„să mai sângereze şi ei“, (Amicul Tătăranu recunoaşte valoarea nemți- 
lor, dar nu îi iubeşte) să vadă cum e. Armata rusă actuală e de calitate 
mult inferioară celei de astă-vară. O dovadă: o brigadă română a men- 
ținut toată iarna frontul împotriva a 3 divizii bolşevice... Material de 
război au încă mult, dar nu ştiu să se servească de el. Un avion german 
pune 6 avioane ruseşti pe fugă şi o escadrilă întreagă nu e în stare să lupte 
cu unul sau două avioane germane. Nemţii le doboară ca pe ciori: în 
zece zile de la 14 la 24 februrie au doborât 403 avioane şi n-au pierdut 
decât 28... Tătăranu n-are nici o grijă de frontul rusesc: cum va veni 
primăvara, nemții vor începe o ofensivă căreia ruşii nu vor putea 
rezista. Până atunci fluctuațiile imensului front n-au nicio importanță... 

Toate câte mi le-a spus Tătăranu m-au reconfortat mult. De ce nu se 
spun în gura mare? 

Buletinele ruseşti de victorie par a fi menite să încurajeze mai ales mora- 
lul aliaților lui Stalin. Totuşi, nici Cripps care a debutat în Camera Comu- 
nelor cu un discurs mai mult pesimist, nici Alexander, primul lord al Ami- 
ralităţii care a expus şi el în Camera Comunelor situaţia războiului naval, n- 
au făcut caz de aşa-zisele „succese“ ruseşti căci nici nu le-au pomenit... 


Attlee, ministrul laburist, a anunţat în Camera Comunelor că 
chinezii din Ciung-King au oferit colaborarea lor contra japonezilor în 
Birmania, colaborare care a fost primită cu recunoştinţă şi că trupele 
lui Ciang-Kai-Shek au şi luat contact cu inamicul. E o lovitură grea 
pentru japonezi, fiindcă vor fi luaţi în Birmania între două focuri, cât 
timp linia de comunicaţie dintre Calcutta şi China (situată mai la vest 
şi mai la nord de linia Rangoon — China) nu va fi tăiată... . 

În afară de Birmania, efortul principal al japonezilor e îndreptat 
acum împotriva insulelor Jawa şi Sumatra. Sumatra e aproape cucerită, 
în curând va fi şi Jawa. 

Japonezii anunță că ar fi torpilat la nord-est de Noua Guinee, vasul 
purtător de avioane american „Yorktown“, de 19 000 tone... 


După câte se spune, ungurii nu vor trimite pe front mai mult decât 
120-150 de mii de oameni şi aceştia în cea mai mare parte recrutați 
printre românii din Ardeal... 

Veturia Curva a reintrat în grațiile lui Antonescu, şi primul ei act a 
fost să împace (pe jumătate) pe Gigurtu cu Mareşalul... 


Circulă din nou tot felul de zvonuri. Se zice că Killinger va fi reche- 
mat şi că în locul lui va veni von Schulemburg, care a mai fost la noi 
înainte de a fi numit ambasador la Moscova. E greu de crezut că din 
ambasador să-l facă iar ministru — pentru noi ar fi însă bine, căci ne 
cunoaşte şi este un om foarte cumsecade. După un mitocan, ar veni 
iarăşi un gentlemen, căci un bădăran ca Killinger n-au trimis niciodată 
până acum germani la noi. Ne vom consola însă dacă va rămâne şi 
Killinger: e sperietoarea Verzilor! 

Se mai zice că miniştrii noştri la Berlin (Bossy), la Madrid (Niki 
Dumitrescu) şi la Budapesta (Filotti) vor fi rechemaţi, căci n-au prea 
reuşit nici unul în posturile lor... La Berlin se vorbeşte să fie trimis... 
Petrovici!!! Apoi, ăsta va reuşi desigur! 

Aflu cam târziu că dl Petrovici (mon con-Philosophe!) a fost demi- 
sionar acum 4-5 săptămâni. Într-o şedinţă a Consiliului de Miniştri, 
Mareşalul Antonescu enervat de o prostie a unuia dintre cei prezenți, 
s-a pus să urle la toţi: „Ce? Vă credeţi miniştri? Nu sunteţi miniştri; 
numai domnul profesor Antonescu (!!) e ministru, ceilalți sunteţi toți 
simpli funcționari!“ Petrovici s-a simţit jignit în amorul său propriu de 
„con-filosof“... Şi şi-a dat demisia! Care a fost natural refuzată şi „con- 
filosoful“ n-a mai insistat! 


În legătură cu vizita pe care mi-a făcut-o Dumitrescu-Zăpadă, mi se 
spune că legionarii din vechea gardă a lui Codreanu caută să facă legă- 
turi cu toţi cei ce ar putea să mai ocupe în viitor un loc de conducere, 
ca să se strecoare şi pe lângă dânşii... Să mă socotească şi pe mine ca 
un om de viitor? Săracii! Dar ce să mă mir, căci aşa mă socoteşte şi 
Neubacher (!!!) după câte mi-a raportat cineva care a auzit-o din gura 
hui! 

Mi se mai spune că s-ar fi constituit şi un grup de legionari „anglo- 
fili“ (devin şi legionarii oportunişti şi mizează pe toate tablourile). Printre 
aceştia ar fi şi d-rul Cantacuzion („Pigeon“, fiul lui Papanel), actual- 
mente în fruntea cenzurii filmelor. În această calitate a lăsat să treacă 
în filmul Tosca, care rulează la Capitol, următoarea apostrofă a unuia 
din personaje: „Malta va rămâne totdeauna a englezilor!“ De câte ori 
vin aceste cuvinte, publicul izbucneşte în aplauze! Publicul e publicul, 
adică răzvrătit şi cam prost! l 

Atentatul contra lui Papen, de la Ankara, continuă să fie viu comen- 
tat în presa axistă. În Turcia, ancheta se face cu toate aparențele severită- 
tii. La Constantinopol au fost arestați mai mulţi englezi, învinovăţiți că ar fi 
răspândit manifeste contra Germaniei... Firele complotului rămân însă 
ascunse. 


Un comunicat ne informează că un Consiliu de Miniştri a fost ținut a- 
laltăieri în vederea orgaizării muncilor agricole de primăvară. S-au ho- 
tărât ca de obicei, măsuri ce vor rămâne pe hârtie... Finţescu a fost însăr- 
cinat cu elaborarea unui proiect de lege pentru simplificarea formali- 


tăţilor acordării de credite, iar Dragoş, sub pretext de românizare (?), 


cu coordonarea activităţii diferitelor noastre instituții de credit... 


Un alt comunicat ne aduce la cunoştinţă că dl Ică Antonescu a acor- 
dat 5 400 de audienţe de la 1 februarie 1941 la 1 februarie 1942 — şi 
după ce ne enumeră multiplele categorii de muncă în care d-sa îşi 
istoveşte puterile, ne informează că dl vicepreşedinte al Consiliului nu 
va mai acorda audienţe în tot cursul lunii martie, d-sa fiind ocupat cu 
organizarea Statului!!! 

Şi nu suntem la teatru, la operetă! 


De la intrarea Americii în război, războiul naval a luat un aspect 
nou. Încetul cu încetul, submarinele germane şi-au făcut apariția şi pe 
coastele Americii la Atlantic, şi în Marea Caraibilor, amenințând nu 
numai transporturile din America în Europa, dar şi cele îndrumate din 
Atlantic în Pacific prin Canalul de Panama. În special, transporturile 
de petrol din Venezuela (şi din rafinăriile de pe insulele vecine) sunt 
periclitate. Pe de altă parte, intrarea Japoniei în război a scos din 
domeniul supremaţiei anglo-americane traficul din Pacificul asiatico- 
australian şi din Oceanul Indiilor. În asemenea condiţii flotele engleză 
şi americană trebuie să-şi împrăştie unitățile pe toată suprafaţa glo- 
bului, ca să-şi ocrotească convoaiele, căci nu se mai poate naviga ni- 
căieri decât în formaţie de convoi păzit — şi Puterile anglo-saxone nu 
mâi pot conta pe mase de atac care să caute bătălii navale şi să încerce 
distrugerea flotelor inamice. E o stare de inferioritate pe care a mărtu- 
risit-o însăşi primul-lord al Amiralității, Alexander, în fața Camerei 
Comunelor. Principala armă a Angliei împotriva Germaniei, blocada, 
s-a întors acum împotriva ei înseși... 

Formidabilul efort pe care Germania îl face pe toate mările (cu aju- 
torul aliaţilor săi) şi formidabilul efort pe care-l va face pe uscat, pe 
toate fronturile, îndată ce iarna se va sfârşi, încurajează pe nemți să 
creadă că vor termina războiul în cursul anului 1942... În această soco- 
teală Germania nu ţine însă seamă de nervii britanici şi de imensele 
rezerve materiale anglo-saxone... Războiul va mai ţine ani îndelungaţi, 
până se vor prăbuşi toți beligeranții... 

Învingătoare va ieşi prostimea şi tare mi-e frică, comunismul. Nu 
am decât o singură dorință: să mor înainte! 


Sâmbătă, 28 februarie. În Crimeea, bolşevicii au atacat puternic 
dinspre Kerci şi au căutat în acelaşi timp să iasă din Sevastopol. Tru- 
pele germane şi române au zădărnicit ambele încercări şi au pricinuit 
mari pierderi ruşilor, zice comunicatul — fără să precizeze... La est de 
Harkov, nemţii au dat un contraatac şi au respins pe sovietici, ocupând 
poziţiile lor: o compensație pentru înaintarea ruşilor mai la nord, unde, 
cu prilejul năvalei date de cele 30 divizii de cavalerie au ocupat Staraia 
Ruskaia... De ar veni primăvara mai repede! 


O misiune militară croată şi alta slovacă vor ţine conferinţe cu Sta- 
tul nostru Major săptămâna viitoare... E un răspuns la conferința mili- 
tară care a avut loc la Sofia şi în care, zice-se, ungurii şi bulgarii ar fi 
pus la cale o încercuire a României... Caraghiosul de Ică a spus lui 
Costandache, că conferința militară de la Bucureşti va avea o impor- 
tanță de „ordin mondial“!!! Dacă în Croaţia şi în Slovacia stă nădejdea 
noastră, apoi slabă nădejde! 


Litvinov, noul ambasador sovietic la Washington şi-a ţinut primul 
discurs de propagandă în Statele Unite. Onorabilul a declarat că pri- 
măvara aceasta este decisivă pentru război, căci se va stabili cine e me- 
nit să piară şi cine să trăiască... Frontul germano-rus fiind principalul 
front de război — după dânsul — urmează ca toți aliaţii să facă acolo 
cel mai mare efort şi să dea tot concursul Rusiei!... Paşte murgule! 


Atentatul contra lui Papen continuă să fie comentat de o parte şi de 
alta a baricadei, cu vivacitate. Anglo-saxonii pretind că atentatul a fost 
înscenat de nemți, ca să pescuiască în apă tulbure — iar presa Axei 

înjură pe cea engleză şi cea americană şi, încântată de reacţia turcilor, 
se bucură de pe acum de rezultatele pe care le va da ancheta în curs... 


La Riom, procesul ţapilor ispăşitori se desfăşoară cu un interes 
mărginit. A fost luat interogatoriul lui Daladier: nimic nou sau prea 
interesant... 


Guvernul Reichului a publicat „Noua ordine agrară“ hotărâtă 
pentru teritoriile ocupate din est — adică din Rusia. 

Se reintroduce proprietatea individuală, fiecare gospodar primind 
pământ de muncă. Pentru punerea în valoare a imenselor teritorii 
provenind din latifundiile foştilor mari proprietari şi din ale Statului, se 
menţine „munca în comun obligatorie dare remunerată printr-o parte a 
producţiei — suprimându-se robia colhozurilor... Mijloacele tehnice de 
muncă sunt puse la dispoziţia agricultorilor care se vor folosi de trac- 
toare şi de tot felul de unelte, ce vor fi puse la dispoziţia lor în cantitate 
suficientă... 

E probabil că vom aplica şi noi în Transnistria programul german 
— dar nouă nu ni se spune nimic! 


Podul căii ferate peste Nistru, de la Tighina, a fost terminat şi pus 
în circulaţie. Un „Wagon-lit“ a început să cricule regulat între Bucu- 
reşti şi Odessa... 


Regina Elena a asistat ieri la o şedinţă a Consiliului de Patronaj, şi 
a prezidat-o. DI Ică n-a pierdut ocazia unui lung şi peltelos discurs, ca- 
re a plictisit pe toţi cei prezenți. 


Azi, parastas de 6 luni, în amintirea lui Alecu Rioşanu... Cum trece 
vremea. Cine ar fi crezit, după evenimentele din noiembrie 1940, că eu 
voi asista la parastasul lui!! 


Fost aseară la concertul „Crucii Roşii“, la Ateneu, să ascult pe 
Lipatti, pe care nu-l auzisem niciodată. E un formidabil pianist... 

Am regretat întotdeauna că nu văzusem, nici auzisem, pe contele Zi- 
chy, faimosul pianist ciung. Nu-mi inchipuiam cum se poate cânta la pian 

cu o singură mână... Curiozitatea mea a fost satisfăcută aseară: Lipatti a 
cântat o Sonată scrisă de el numai pentru mâna stângă. Impresia e ciuda- 
tă; mulțumită virtuozității executantului, închizând ochii, am avut senzaţia 
că lucra cu amândouă mâinile. Dar vorba lui Enescu, care era alături de mi- 
ne în lojă: „de ce să te serveşti numai de o mână când ai două la dispo- 
ziție?“ 

A cântat din gură şi d-ra Valentina Creţoiu, de la Operă. Voce 
simpatică... 


Duminică, 1 martie. Au început inundațiile dar... în Bulgaria. La 
noi, termomentrul se menține în jurul lui zero grade şi topirea se face 
încet şi în bune condiții. Mă mir — dar o să ne vină şi inundațiile când 
se va topi zăpada la munte... 


De pe front, veşti liniştitoare. Bolşevicii vor să mai profite de ultimele 
săptămâni de iarnă şi dau năvală, cu tot ce au. Dar ce n-au putut face în 
lungi luni de ger, nu vor putea realiza acum. Pe tot frontul sunt respinşi cu 


pierderi grele pentru ei. În Crimeea au fost zilele acestea lupte înverşu- - 


nate, dar ruşii n-au putut elibera poziţiile noastre. Într-o singură zi, alaltă- 
ieri, inamicul a pierdut 75 de tancuri şi peste 250 de automobile. 

Pe coasta Franţei, a abordat un stol de paraşutişti englezi: o patrulă 
germană i-a pus pe fugă spre mare, unde s-au îmbarcat şi s-au întors 
acasă. E prima încercare a paraşutiştilor britanici pe coasta franceză... 
Anul trecut au mai încercat englezii să debarce cu umbrelele în sudul 
Italiei, dar expedinţia lor s-a sfârşit în ridicol, ca şi de astă-dată... 

Ziarele engleze confirmă rănirea generalului Wavell, atins de o 
schijă în avion. Rana n-ar fi gravă... 

Japonezii înaintează pretutindeni. Veşti despre ocuparea Rangoon- 
ului nu au sosit încă. 


„Iăiatari “: 

„Tăiatari“ — în limba japoneză vrea să zică „sacrificiul corpului“. 
E metoda prin care omul-torpilă, pe sub apă sare în aer, atacă obiecti- 
vul inamic... Ziarele japoneze dau pe față acest nemaipomenit fel de a 
lupta şi se mândresc, cu drept cuvânt, cu eroicele acte de „taiatari“, 
care au înlesnit japonezilor ultimele lor succese. Pare că vasul port- 
avion american „Yorktown“ a fost torpilat printr-un taiatarist... Cu ase- 
menea oameni, anglo-americanii vor avea de furcă... 

Ieri şi alaltăieri a fost un adevărat „run“ asupra prăvăliilor din 
Bucureşti. Au fost chiar bătăi, lumea se grămădea la toate uşile din 
Lipscani şi care mai de care voia să pună mâna pe ceva. Cucoanele ți- 
pau, leşinau şi plăteau... ca să capete ciorapi, pantofi, pânză şi toate 
mărunțţişurile necesare casei. Mişcarea a fost provocată prin regle- 
mentarea vânzării ghetelor şi pantofilor „bon“ — câte o pereche pe an. 
Aceeaşi restricție şi la pingeluirea tălpilor... Lumea se teme să nu se re- 
glementeze tot — şi cumpără în neştire. Se îmbogăţesc negustorii! Aşa 
se întâmplă în vreme de război... 


g 


S-a înfiinţat „Camera juridică internaţională română“, în cadrul 
Organizaţiei generale cu acelaşi scop ce-şi are sediul la Berlin. Scopul 
acestei noi instituţii este să ajute: 

1) Progresul evolutiv (?) al Dreptului în cadrul nevoilor vieții mo- 
derne, şi 

2) Dezvoltarea colaborării profesionale şi de specialitate pe plan in- 
ternaţional. 

Şi adaug eu: 

3) Să bolşevizeze stările noastre de drept... 

Preşedinte, a fost nautral ales dl Ică Antonescu. D. d. Finţescu, Mir- 
cea Djuvara şi Al. Otetelişanu, vicepreşedinţi, Gh. Leon, Mihai Eliescu 
şi D. Gerota, membrii — iar d. d. Căpăţână (de la Casaţie) şi Vălimă- 
rescu cenzori... 

Cu prilejul şedinţei inaugurale, dl Ică a stercorat, bineînţelesc, un 
nou discurs, şi chiar două. Bineînţeles de asemenea că nu le-am citit, cu 
tot alaiul cu care au fost reproduse aceste două capodopere, în ziare... 


„Guvernul a hotărât prelungirea forțată a tuturor contractelor de în- 
chiriere. Un decret-lege special va reglementa materia, probabil exclu- 
zând pe evrei de la beneficiul legii... l 


Luni, 2 martie. Babă urâtă, cer posomorât. În faptul zilei s-a lăsat 
şi cu fulguială de zăpadă. Moină, + 3°. 


De pe fronturi, ştiri bune. Pe cel rusesc, lupte înverşunate, dar lo- 
cale, cu efective relativ reduse. Bolşevicii fac eforturi disperate pentru 
a obține rezultate ceva mai apreciabile în al doisprezecelea ceas al 

iernii — dar sunt pretutindeni respinşi cu mari pierderi pentru ei... La 
Kerci, nemţii au profitat de marea încă îngheţată, au atacat prin sur- 
prindere în 27 spre 28 februarie şi au distrus 66 de tancuri; 4 000 de 
ruşi au rămas pe teren — spune Comunicatul german de ieri... Lupte 
înverşunate şi pe sectoarele din Centru şi de la Nord ale frontului. So- 
vieticii respinşi pretutindeni, spune acelaşi comunicat... 

Japonezii au debarcat în insula Jawa, în 3 puncte, şi înaintează — o 
mărturisesc telegramele englezeşti. O mare bătălie navală a avut loc în 
apele Insulei Jawa. Japonezii o numesc „bătălia de la Batavia“, în co- 
municatul lor şi o consideră ca o mare izbândă. Cu două zile înainte a 
avut loc o altă întâlnire între cele două flote, în regiunea Soerabaja. 
Japonezii pretind că au distrus în aceste două lupte un mare număr de va- 
se inamice (vorbesc de 6 crucişătoare, de mai multe distrugătoare) şi că au 
avariat serios încă alte câteva — dar nu dau numărul vaselor lor pierdute... 

Un atac american pentru recucerirea insulei Wake, în Pacific, a dat 


greş. 


Cripps a vorbit la o întrunire a asociaţiei „Tineretul anglo-sovietic“ 
(bine a ajuns Anglia!) şi a spus că la încheierea păcii, şi mai ales după 
încheierea păcii, tinerii englezi, chinezi şi ruşi, vor avea cuvântul lor 
de spus!!!... 

Poate că pericolul comunist să deschidă ochii englezilor cuminţi şi 
să îi facă să priceapă că numai o pace cât de repede mai poate salva 
Europa şi lumea de bolşevism. 


La Paris, sala Wagram, s-a deschis o expoziţie anti-bolşevică sub 
firma „Le bolchivisme contre l'Europe“. Ar fi fost mai bine să o des- 
chidă înainte de chemarea lui Blum şi a Frontului Popular la putere... 


Maniu continuă să „pertracteze“ cu toată lumea, parcă am fi acum 
zece ani, parcă nu s-ar fi întâmplat toate câte s-au întâmplat. El una 
ştie: politica, politica proastă de intrigării şi de precupețiri, ca să ajun- 
gă la putere, ca şi când ar mai fi „o Putere“ de cucerit. Pertractează cu 
ai lui, cu Dinu Brătianu, cu legionarii, cu comuniştii... 

Zilele trecute, a chemat pe [Iosif] Jumanca, agitatorul ardelean so- 
cialist-democrat şi l-a sfătuit să se împace cu comuniştii!!! Jumanca i- 
a răspuns, cum era de aşteptat, că între comunism şi socialism era o 
prăpastie peste care nu se poate arunca un pod... 

_ D! Prezident Maniu prepară pe Caranfil pentru viitoarea sa guvernare, 
în locul lui Madgearu, ca mare economist... Bietul Maniu şi bietul Caranfil! 


N-am citit ultimele discursuri ale lui Ică, dar Ralea îmi citează ur- 
mătoarele două perle: „Răscruci de vifore“... şi „Lacrămi de fiere care 
curg prin pleoapele naţiei îndurerate“!!! 

Istrate Micescu ar fi spus: „N-am ştiut până acum unde să clasez pe Jean 
Tehaş Florescu, ca orator. De când am auzit pe Ică, ştiu: printre clasici!“ 


Logică: 

Regimul care pune pe ovrei să curețe zăpada, şi îi împuşcă — 
crează o catedră inutilă la Facultatea de Litere din Bucureşti, pentru 
[Tudor] Vianu, conferenţiar evreu la zisa facultate... 


Misiunea militară slovacă a sosit (cea croată încă nu) şi se face în 
jurul ei „un bataj“ nemaipomenti. Coroană la Soldatul Necunoscut, cu 
poze în jurnale, banchete, discursuri, decorare de ofiţeri români cu Or- 
dinul slovac (!) şi câte şi mai câte... Trei coloane în ziarele de azi-di- 
mineaţă, deşi toate reduse ca format la 4 pagini, din lipsa hârtiei! Eve- 
niment epocal şi mondial!! Pentru a compensa efectul acestui mare 
eveniment, Filov bulgarul a trântit o telegramă lui Mussolini, cu prile- 
jul aniversării adeziunii Bulgariei la Pactul Tripartit — telegramă prin 
care identifică viitorul țării sale cu al Italiei! Să nu fie într-un ceas rău! 


Culisele regimului: 

La o şedinţă a Consiliului de Miniştri, secția economică, generalul Sto- 
enescu, ministrul de Finanţe, „expunea“ vederile sale, când, un hohot 
de râs i-a închis gura... Mareşalul a întrebat răstit: „Cine a râs?“ — Tăce- 
re — „Cine a râs?“ a repetat Mareşalul şi mai răstit... Tăcere mai de- 
parte... O voce timidă s-a ridicat în fine: „Eu!“ Era Grigore Popescu, se- 
cretar general la Economia Naţională... „De ce ai râs?“ — l-a întrebat 
vagmistrul. — „Am râs fiindcă argumentele d-lui ministru de Finanţe 
m-au făcut să râd...“ Antonescu s-a înseninat (nu poate suferi pe Stoenescu). 
„Vezi d-le ministru, vezi efectul fanteziilor d-tale asupra oamenilor 
competenţi[...** Şi de atunci l-a luat Mareşalul la dragoste, pe Grigore Po- 


1 Grigore Popescu nu e competent, dar nu e prost. Şi de altmintreli râsul lui nu fu- 
sese provocat de ministrul de Finanțe, ci de o glumă pe care i-o susurase vecinul său... 

pescu de la Lugoj, şi i-a cerut părerea personală, după fiecare propu- 
nere a câte unui ministru. L-a luat Mareşalul la dragoste, dar Ică l-a 
luat la ochi, căci se teme şi de concurenţa umbrei lui în încrederea Şe- 
fului. Ică a „sfătuit“ pe zisul Popescu să nu mai vină la Consilii, şi zisul 
s-a supus. Dar la prima şedinţă, la prima propunere, Mareşalul a între- 
bat: „Ce părere are dl Grigore Popescu?“ Dar dl Grigore Popescu ne- 
fiind prezent, n-a manifestat nici o părere... Furios, Mareşalul a trimis 
după el. Explicații... Capul lui Ică! 


Pe lângă tragedia războiului, dramele ovreilor trec aproa- 
pe nebăgate în seamă, şi totuşi ce cumplite sunt! Acum câteva luni, 
800 de ovrei au plecat de la Constanţa pe vasul „Struma“ (sub pavi- 
lion panamez!) şi au pornit în lume. Dar s-au oprit la Constantinopol. 
Turcii n-au voit să-i lase să debarce... Să plece mai departe? Unde? 
Şi prin Mediterană erau şi submarinele nemţeşti... Luni de zile 
bieţii oameni au negociat, fără să se poată cobori de pe vapor. So- 
maţi să părăsească apele turceşti, în cele din urmă ovreii au pornit îna- 
poi spre Constanţa, dar la ieşirea din Bosfor, la 3 kilometri de Capul 


Yeni-Burun, au scufundat vasul şi pe bărci dinainte pregătite s-au sal- - 


vat pe coastă... | ina 
Ce vor face autorităţile turceşti faţă de aceşti „naufragiați“? Vai 


de ei! 


Nemţii, metodici, nu uită nimic. De când au ocupat Grecia, 
au reînceput săpăturile arheologice. La Olimpia au descoperit o 
sumă de statui, între altele un cap de Ganimed, în pământ ars, 
de toată frumuseţea... Muzeul de antichităţi din Berlin se va îmbogăți... 


Trăim sub regimul celei mai crunte cenzuri. Bine. Dar atunci, 
pe lângă ponoasele — nenumărate — ale lipsei de libertăţi, să avem 
cel puţin şi foloasele unui control al foilor publice. Niciodată 
n-a apărut o asemenea puzderie de foi inutile şi dăunătoare. Fie- 
care escroc scoate o gazetă. Uneori se pun mai mulți împreună. 
Telefonul zbârnâie toată ziua şi oamenii cu chitanțe bat la uşă. Lu- 
mea îngrozită de tot ce s-a întâmplat şi se mai poate întâmpla, plăteşte. 
De obicei fițuicile sunt puse sub oblăduirea câte unui colonel sau 
peneral în rezervă, escroc şi el sau simplu naiv, după cazuri. E o 
neomenie... 


ÎNSEMNĂRI ZILNICE, 1942-1944 165 


Cele mai patentate canalii din trecutul noastru apropiat — şi citez 
printre cei mai notorii: d-rull Rădulescu, cu Porunca Vremii, lon Sân 
Giorgiu cu Chemarea Vremii, Al. Cusin cu Gazeta Comerțului — sunt 
lăsate să-şi facă mendrele şi să se intituleze „luminătorii opiniunei 
publice“. Porsena, a cărui muiere a „supt“ o casă cu 5 etaje lui socru- 
meu Boambă, bătrân viţios, ne face morală — şi ce să mai vorbesc de 
alţii... 

De ce şi-o fi bătând aşa joc Antonescu, de noi şi de el? 


Marţi, 3 martie. Împlinesc 71 de ani... Mă simt încă tânăr (!!) şi 
dacă Dumnezeu îmi mai dă zile, în stare să mai fac ceva — cel puţin 
să mai mâzgălesc hârtie! De fapt, nu împlinesc 71 de ani decât peste 
13 zile, căci sunt născut în 3 martie stil vechi. Şi reformatorii 
Calendarului au vrut să-mi scurteze viaţa! Voi cere proniei cereşti o 
amânare de două săptămâni! 


De pe frontul rusesc, comunicatele şi depeşele vestesc lupte grele... 
Bolşevicii aruncă la atac tot ce mai au, în nădejde să destrame 
pregătirile ofensivei germane de primăvară. Comandamentul german 
afirmă însă că ruşii sunt respinşi pretutindeni, cu mari pierderi, la 
Kerci, pe Doneţ, la sud de lacul Ilmen... La Leningrad, paraşutişii 
germani, în acțiune de 6 săptămâni, ar fi făcut minuni, ar fi distrus 
stabilimente, ar fi cucerit cazarme, ar fi distrus linii de comunicaţii, 
tancuri, nenumărate (aşa zice comunicatul), tunuri şi ar fi făcut şi peste 
3 000 de prizonieri... 

Aviația germană a fost şi ea foarte activă pe frontul din răsărit; la 
Voronej, mare centru industrial, mai multe fabrici au fost incendiate, 
printre ele una de cauciuc sintetic... 

În Extremul Orient, japonezii înaintează repede în Insula Jawa. 
Jawa e centrul vital al acelei lumi insulare atât de bogată în materii pri- 
me. Cu o întindere de 132 000 km pătraţi, hrăneşte 46 milioane locui- 
tori; e cel mai populat colţ de pământ, cu 350 locuitori pe kilometrul 
pătrat, pe alocuri chiar cu peste 700... 

Pare că bătăliile navale de la Soerabaja şi Batavia au fost într- 
adevăr mari victorii pentru japonezi. Au fost distruse — se confirmă — 
5 crucișătoare şi 6 distrugătoare rapide inamice, iar 4 crucişătoare au 
fost scoase din luptă, fiind grav avariate. Japonezii au mai scufundat la 

nord de insula Kragan un crucişător englez de clasa K şi două contra- 
torpiloare neidentificate. Japonezii n-ar fi pierdut în aceste întâlniri de- 
cât un distrugător... Flota anglo-americano-olandeză din Extremul 
Orient a fost astfel nimicită şi nimic nu mai stă în calea transporturilor 
de trupe japoneze spre Jawa şi de la o insulă la alta... La Rangoon, lup- 
tele continuă, dar oraşul n-a fost încă ocupat... 


„Batajul“ cu slovacii continuă. Şi ziarele de azi sunt pline de ispră- 
vile lor. Banchete, vizite, discursuri — şi ieri. 

Informaţia cu telegrama lui Filov adresată lui Mussolini, tenden- 
tios prezentată ieri, e pusă azi la punct. Regele Boris a telegrafiat şi Fü- 
hrerului şi Regelui Victor Emmanuel. Textul telegramelor, ca şi răs- 
punsul celor doi „suverani“ e reprodus in extenso, în toate foile noas- 
tre, la loc de onoare. Probabil după cuvenita intervenţie... Telegrama a- 
dresată de Boris lui Hitler e poate şi mai călduroasă ca cea adresată 
tată-socrului — în tot cazul mai „umilită“... Joacă şmecherii pe toate 
tablourile. Pe ale Axei, cel puţin... 


Generalul Stoenescu poate că nu e un mare financiar, dar e în tot ca- 
zul un mare gospodar. După excelenta cantină şi după „consumul“ pe 
care l-a organizat în vechiul Minister de Finanţe, pentru funcționarii de- 
partamentului său, a mai inaugurat ieri, în acelaşi local, şi un dispensar me- 
dical model. Douăsprezece încăperi au fost puse la dispoziţia noului servi- 
ciu care cuprinde cabinete de consultaţie pentru toate specialităţile. 
Opt paturi sunt la dispoziţia bolnavilor ce cer o scurtă internare. In 
fruntea serviciului a fost numit doctorul Marius Teodorescu, de la [spi- 
talul] Brâncovenesc, şi 12 medici asigură buna funcționare a cabine- 
telor de consultaţii... Medicamentele sunt furnizate de dispensar. 

O foarte frumoasă iniţiativă, încununată de succes. Dar toate De- 
partamentele n-au fondurile Ministerului de Finanţe la îndemână... 


Miercuri, 4 martie. Yeri, început de primăvară — azi ninge din 
nou... Dar termometrul înseamnă + 3°. „Giboules de Mars"... 


Pe front, luptele continuă pretutindeni în acelaşi ritm. Pe frontul 
rusesc, atacuri sovietice disperate, în sectorul de Sud şi în Crimeea mai 
ales. Bolşevicii îşi dau seama că ofensiva germană din primăvară se va 

îndrepta în primul rând spre Caucaz şi vor să-şi asigure puncte de apă- 
rare mai înaintate pe drumul Tiflis-ului. Toate atacurile lor au fost însă 
respinse de germani, care le-au pricinuit mari pierderi. 

In Extremul Orient, japonezii au încercuit Rangoon-ul şi înaintează 
repede în Jawa, ocupând pe rând localităţile mai importante ale insulei. 
Agenţia Reuters (engleză) anunţă că deoarece trupele britanice din In- 
sulinde au fost despărțite de cele din Birmania, prin cucerirea peninsulei 
malaeze, generalul Wavell şi-a mutat comandamentul în Indii, lăsând co- 
manda trupelor din Indiile Neerlandeze, generalului olandez Porteen... 

Japonezii au identificat, pe nume, vasele engleze, australiene şi 
neerlandeze distruse în bătăliile de la Soerabaya şi Batavia. 

La Berlin se manifestă mare entuziasm faţă de succesele de pe toate 
fronturile şi se comentează adevăratul text al Ordinului de Zi pe care 
Stalin l-a dat oştirii cu prilejul aniversării creării Armatei Roşii — text 
care fusese tendenţios comentat de presa şi de agenţiile anglo-saxone. 
După acestea, ordinul de zi Stalin s-ar fi înfăţişat ca o voluminoasă da- 
re de seamă a succeselor sovietice din cursul iernii — pe când în reali- 
tate, față de textul oficial, acum în posesia Comandamentului german, 
se constată că documentul nu e decât un strigăt de ajutor la adresa Alia- 
ților: „Pentru Uniunea Sovietelor, ceea ce primează este dacă ea va 
putea să trimită pe front muniții de ajuns, armamente şi rezerve. De 
acest factor depinde rezultatul final al războiului, iar nu de avantaje 
tactice trecătoare...“. : 

Nu puțin contribuie la încrederea Berlinului, rezultatul războiului 
naval în Atlantic şi Mediterană. Nemţii sunt convinşi că submarinele 
lor distrug lunar un tonaj de vase cu mult superior posibilităţilor de 
construcție americane şi engleze. Ziarele germane subliniază că, după 
statisticile americane, nu s-ar fi construit de la februarie la noiembrie 
[1941], în Statele Unite, decât 600 000 de tone , adică cam cât scufun- 
dă submarinele nemţeşti într-o singură lună... Oricât s-ar fi mărit sau s- 
ar mai mări ritmul construcţiilor anglo-americane, deficitul flotelor 
ambelor țări va creşte continuu, sporind astfel până la constrângere li- 
psurile Angliei în materii prime şi în alimente... 

Poate că socotelile nemților să fie greşite, dar ele întreţin moralul 
poporului, care n-a fost niciodată mai încrezător în victorie ca acum. 


Se vorbeşte în cercurile: noastre militare de rebeliunea a două 
regimente ungureşti, în drum spre front... Ştirea e confirmată şi de cer- 
curile germane şi italiene... 

Moartea Ducelui de Aosta, în captivitate britanică, înduioşează opi- 
nia publică. Prinţul s-a purtat frumos în războiul din Abisinia. N-avea 
decât 44 de ani... Telegramele nu lămuresc cauza decesului, dar poate 
să fie tuberculoza; când a fost numit în fruntea coloniei etiopiene s-a 
spus că fusese trimis la Adis Abeba fiindcă era slab de piept şi că clima 
de acolo i-ar fi fost prielnică... 

Şi soţia sa, Principesă de Franţa e tuberculoasă... S-a povestit chiar că 
Ducele abia aştepta dispariţia ei ca să legitimeze alte legături, despre care 
am notat ceva în aceste „Însemnări“, şi asupra cărora nu voi reveni azi... 


Mareşalul Antonescu a prezidat ieri un Consiliu de Miniştri com- 
plectat cu reprezentanții autorităţilor competente, Consiliu în care s-au 
decis măsuri severe pentru „disciplinarea tineretului“. E vorba de stâr- 
pirea propagandei legionare, care a început iar prin şcoli... 

Elevii şi studenţii care vor căuta să se mai îndrepte spre o mişcare ce 
nu mai are drept la viaţă, vor fi aspru sancționaţi; asemenea profesorii 
şi directorii în şcolile în care asemenea curente vor fi reînviate. În fine, 
Facultatea de Teologie de la Cernăuţi a fost ameninţată cu închiderea... 


Buruiana proastă nu piere... Nichifor Crainic a scăpat de moarte. 
Infecția de care suferea s-a localizat finalmente într-o mastoidită puru- 
lentă... L-au operat, două ceasuri — dar l-au scăpat... 


Faimosul Ştefănescu, omul de încredere al lui Marinescu la Econo- 
mia Naţională, despre care s-a zis că a fost dat afară, ar fi plecat de 


n... 


e asigurat la noi de o cât se poate de liniştitoare impunitate... 


Oricât ar fi de slugarnică Justiţia la noi, pare că tot mai avem câţiva 
judecători. O dovedesc sentinţele date în afacerile „Pro Transilvania“ 
şi „Banca 'Ţărănească“. 

„Pro Transilvania“, asociaţie de propagandă a fost întemeiată de 
Maniu şi de ai lui, pentru îndrumarea iredentismului anti-maghiar, din- 
colo de Carpaţi. Autorizată de Guvern la orele 16, a fost dizolvată în 
aceeaşi zi la orele 20! Maniu a făcut recurs în justiție şi Curtea a anulat 
dizolvarea... 

„Banca Ţărănească“ a fost dată în judecată pentru restituirea (!?) 
sumelor preluate la portofoliul putred. Ori procedura acestei bănci a 
fost de o corectitudine exemplară şi mulțumită sacrificiilor personale 
consimţite de Davila, Statul a perceput 22% din creanțele sale, pe când 
în cazul unei declarări în faliment n-ar fi încasat nici 1%. Comisia Spe- 
cială de judecată chemată să judece, a achitat în unanimitate (inclusiv 
reprezentantul Statului) atât Banca, cât şi pe Davila şi pe Popovici- 
Taşcă, declaraţi solidari de către Comisia de anchetă... 


Joi, 5 martie. Ruşii continuă să dea năvală, mai ales la Sevastopol, la 
Kerci şi pe Doneţ, cu aceleaşi insuccese — şi nemții continuă să-i respin- 
să, pricinuindu-le mari pierderi şi măcinându-le efectivele şi materialul... 

Eveniment important: după ştirile Berlinului, englezii şi-ar fi retras avia- 
ţia de pe frontul sovietic şi cu acest prilej presa germană exultă, căci vede 
în această hotărâre dovadă că britanicii au lipsă de avioane, că nu mai au 
încredere în isprăvile bolşevicilor şi mai ales că nu ştiu sau nu pot să-şi ţină 
făgăduielile... Au abandonat acum pe ruşi, cum au abandonat pe greci şi 
cum au abandonat recent pe olandezi în insulele Sondei... Toate bune, 
dar le rămân... nervii! 

Japonezii îşi continuă drumul în Jawa şi în Birmania. 


Bombardarea Parisului de către englezi a indignat până şi pe cei 
mai înfocaţi anglofili. Germanii dau cu complezență amănuntele bom- 
bardamentului şi nu numai că nu ascund, dar poate chiar că exagerează 
numărul victimelor, pe care le evaluează la peste o mie... 

Londra explică că Comandamentul englez a fost silit la această mă- 
sură fiindcă uzinele Renault de la Billancourt fabrică tancuri pentru ar- 
mata germană. Din nenorocire, englezii au ochit fabricile de la Billan- 
court şi au nimerit manufactura de porțelan de la Sevres... . 

Şi au comis mai mult decât o porcărie, au făcut o prostie. La Renault, 
stricăciuni mari n-au făcut, dar şi-au alienat şi ultimele simpatii pe care 
le mai aveau în Franța... 

Presa franceză se întrece în urlete şi înjurături la adresa foştilor 
aliaţi şi nemții îşi freacă mâinile de mulțumire... 


Doliu mare în Italia, pentru moartea Ducelui de Aosta. Fratele său, 
Ducele de Spoleto (Regele Croaţiei!) a luat titlul de Duce de Aosta. 
Regele Victor Emmanuel şi Principele de Piemote s-au dus la Napoli 

să prezinte condoleanţele lor Ducesei Mame. Curtea noastră a luat do- 
liu pentru 6 zile. 

Defunctul va fi înmormântat în Abisinia. E al doilea Principe al Casei 
Savoia care va odihni în țărâna africană; cel dintâi a fost Ducele 
Abruziilor... 


N-am scăpat de Ciano, cum s-a sperat un moment. „Adio del 
passato“ ne va sosi pe la sfârşitul lui martie — începutul lui aprilie. Se 
lucrează deja la programul primirii pederastului. Recepție la 
Preşedinţie, recepție la Externe, recepţie la Legația Italiei — toate cu 
mese, bineînţeles, şi cu discursuri. S-ar fi dorit şi o recepţie într-o casă 
românească, şi cineva s-a gândit la Mogoşoaia. Mareşalul, căruia s-a 
propus ideea, a sărit ca ars: „Niciodată! La Roma m-au întrebat despre 
Marta Bibescu şi am răspuns că n-am pus-o la zid, fiindcă n-am avut 
timpul să mă ocup de ea!“ 

Dacă ar şti Marta!! 


La Riom, continuă interogatoriile. Guy la Chambre a făcut o des- . 


criere impresionantă despre starea de anarhie a industriei franceze în 
anii care au precedat războiului. „Dacă ar fi trebuit să construim cele 4 
800 de avioane cerute de planul aprobat de comandamentul Aviației, 
ne-ar fi trebuit zece ani!“ Preţioasă mărturisire! 


Slovacii continuă să fie plimbaţi cu alai şi în afară de Bucureşti. Au 
fost duşi la Târgovişte, la Sinaia, la Predeal, la Braşov. Generalul 
Turanek, şeful misiunii, conferenţiază cu Statul nostru Major. Croaţii 
n-au sosit încă... 


Simbol al anarhiei vremurilor: Cel mai înfocat wagnerian e un chel- 
ner francez, cu serviciul într-un vagon-restaurant: Roger Commault. În 
locuinţa sa din Paris, Boulevard des Batignolles a constituit un remar- 
cabil muzeu, ce conţine amintiri şi autografe wagneriene, o colecție 
unică de cărți publicate asupra operei marelui compozitor, discuri, par- 
tituri, fotografii etc. Commault e în corespondență neîntreruptă cu fa- 
milia Wagner — și pe când serveşte sardele şi ridichii călătorilor, gân- 
dul îi zboară spre Walhala şi amintirea morţii Isoldei îl întristează... 

Vom trăi să vedem şi pe Richard Strauss, chelner... sau şofer! 

Vineri, 6 martie. De la Breasta mi se telefonează că i-a mai tras o 
ninsoare bună, în noaptea de miercuri spre joi... Nu se mai sfârşeşte 
iarna asta! Pe aici, la Bucureşti şi în împrejurimi, a fulguit, dar tem- 
peratura s-a menținut peste zero şi nămeţii se topesc... 


De pe fronturi, aceleaşi ştiri. Ruşii atacă mereu, nemţii resping ata- 
curile şi pretind că pricinuiesc mari pagube inamicului... 

Japonezii dau următoarele cifre cu privire la pierderile suferite de 
englezi, la Singapore: 90 000 prizonieri (din care 48 000 englezi), 45 
tunuri de fortificaţie, 108 tunuri de campanie, 63 tunuri antitanc, 2 530 
mitraliere, 56 000 puşti şi 15 000 automobile... 

Ocuparea Insulei Jawa progresează repede. La Rangoon luptele 
continuă. 


Ziarele franceze şi germane fac şi azi, după telegramele publicate 
de ale noastre, larmă mare în jurul bombardamentului Parisului — 
recte Boulogne-Billancourt. Dacă englezii au urmărit scopul să devină 
şi mai odioşi francezilor, au reuşit pe deplin. Amuzant este că foile 
nemţeşti descriu cu complezență „oroarea bombardamentului, marilor 
stricăciuni suferite şi enumeră sutele de morți şi de răniţi, victime ne- 
vinovate ale perfidiei britanice“. Din două una: sau mint acuma, sau 
mint când spun că bombardamentele engleze efectuate asupra oraşelor 
germane nu pricinuiesc decât pagube neînsemnate şi câțiva morţi... En- 
glezii, la rândul lor, opun jalei de la Billancourt şi Boulogne — la urma 
urmelor două suburbii fără importanță artistică şi politică ale Parisului 
— bombardarea palatului Buckingham (care a silit familia Regală să 
se mute într-un simplu imobil betonat al Londrei) şi a Guild-Halului, 
care numai obiective militare nu pot fi considerate. Au dreptate en- 
glezii: războiul e război — dar bombardarea Parisului rămâne un act 
nepolitic şi bilanțul atacului — net defavorabil Angliei... i 


Alaiul slovacilor s-a sfârşit ieri. Misiunea slovacă a fost succesiv 
primită de generalul Pantazi şi de Mareşalul Antonescu flancat de dl 
Ică. Discursuri schimbate — banale, amicale şi patriotice. Dacă s-a în- 
cheiat sau nu cu slovacii o convenție militară sau aşa ceva, împotriva 
ungurilor, nu se ştie — dar în discursurile schimbate ieri, nu apare ni- 
mic. Faptul că misiunea croată va veni după cea slovacă, face să se 
creadă că pactul în trei despre care s-a vorbit nu s-a încheiat şi că vizi- 

tele misiunilor militare slovacă şi croată sunt mai mult „o manifes- 
taţie“ provocată, pe calea reacţiunii, de vizitele maghiaro-bulgare, de- 
cât pecetluirea unei alianțe împotriva „tigrilor“ de la Budapesta... Un- 
gurii şi bulgarii au încheiat „ceva“ împotriva noastră, iar noi, ca de-obi- 
cei, ne mulţumim cu vorbele frumoase şi cu gesturi simbolice dar fără 
urmare... 

Aşa par că stau lucrurile. Poate să fie şi altfel... 


S-a revenit asupra interzicerii morăritului cu „oiumul“. O lună de 
tevatură, de pagube, de necaz... Ce regim păcătos! 


Ziarele publică o lungă listă de funcţionari necinstiţi de la Coope- 
raţie, trimişi în lagăre... Cei mulți înainte! 


Prefectura Poliţiei dă un comunicat prin care cere colaborarea 
cetăţenilor pentru stârpirea pungaşilor, hoţilor de buzunare şi spăr- 
gătorilor care s-au înmulţit în mod periculos, date fiind împrejurările 
anormale în care trăim şi care au dus la anarhizarea generală. Clientela 
obişnuită a Poliţiei, în materie de pungăşie, va fi trimisă în lagăre... N- 
o să mai încapă lumea în lagăre! Iar cei dovediţi vinovaţi, înainte de a 
fi eliberaţi din închisoare, după terminarea pedepsei lor, vor fi marcați 
(2!) ca să se păzească lumea de ei! Frumos, dar aşa însemnați, cum îşi 
vor mai putea câştiga viața fără să fure? 

Am impresia că şi generalul Pălăngeanu e un diletant în materie de 
poliţie şi că posedă mai multă imaginaţie decât experienţă... 


Există la noi o adunătură de carachioşi, prezidată de Ghiţă Mari- 
nescu şi care îşi zice „Academia de Ştiinţe Morale şi Politice“!!! Ce 
Ştiinţe? Ce Morală şi ce Politică? Şi în Franţa există o secţie inutilă a 
Institutului cu aceeaşi titulatură — dar de ce trebuie să imităm ce e 
prost la alții? 

Această scârbă de instituţie a „recepționat“ ieri cu pompă şi osten- 
taţie pe noul său membru... T[emeleon] Pisani!!! Pisani şi acade- 
mician, am trăit să o văd şi pe asta! 


Sindicatul ziariştilor a ales pe Săndulescu preşedinte şi pe Ciuceanu 
vicepreşedinte. Performanţa lichelelor — iată marele câştig al noului 

se 


regim de „premenire sufletească“ cu care ne omoară dl Ică în dis- 
cursurile sale! 


Toto Rosetti-Solescu a fost numit mareşal al Curţii regale. Băiat 
bun... Alegerea — neaşteptată — putea să fie mai rea! Băiat bun şi nu- 
me frumos. Pe lângă tânărul nostru Rege ar fi fost însă necesar un sfet- 
nic cu experiență... Dar poate că n-ar fi convenit Mareşalului... 


A murit George Adamescu, profesor stimat, un colaborator al lui 
Haret şi al tuturor succesorilor săi liberali la Ministerul Instrucţiei. Om 
cumsecade şi cărturar modest. 

A murit, de asemenea, Pella, tatăl, mai simpatic şi mai puţin lichea 
decât fiu-său, arivistul neruşinat. Avea haz, în cinismul său de coţcar. 
De câţiva ani nu mai era om: îl doborâse damblaua... 


Madam Logofetides-Sculi, poftise tot Bucureştiul oportunist la un 
ceai, ieri, — ceai ce trebuia să fie onorat prin prezența Excelenței Sale, 
Doamna Rica Antonescu. Vice-Regina urmând să apară la ora 5”, da- 
mele invitate primiseră ordin să fie prezente la ora 5...Una din aceste 
dame a părăsit sindrofia la ora 7” — dar Doamna Rica nu sosise încă. 
Oamenii ăştia n-au un pic de educaţie! Dar de la cine era să o capete? 


Sâmbătă, 7 martie. Babele au întors iarna... leri după-amiază a 
început să bată un vânt rece şi termometrul să scadă, până la zero. Azi- 
dimineaţă — 5° şi vântul tot rece. 

E pe de o parte rău, căci zăpada nu se duce şi nu se poate ara — dar 
pe de altă parte bine, că s-a oprit topitul pentru o zi, două, căci 
începuseră inundațiile... La Vidin, Dunărea ar fi ieşit din albie şi ar fi 
înecat 3 000 (2!) de case. Şi pe Valea Oltului se anunţă revărsări... Am 
scăpat de belelele iernii şi acum vin ale primăverii! Când o să ne ierte 
Dumnezeu? 


Ziarele axofile continuă tămbălăul lor în jurul bombardării 
Parisului. În Franța indignarea e tot mai mare; Guvernul din Vichy a 
hotărât pentru azi o zi de doliu naţional şi toate ziarele franceze 
enumeraseră, fără să uite nici una, pagubele şi victimele tâmpitului 
atac. Culmea e că Churchill a bătut o telegramă de condoleanţe la Vi- 

chy (!!!), explicând că morţii de la Paris sunt mucenici care con-tribuie 
la lupta de eliberare a oamenirii şi a Franţei! 

Ocuparea Bataviei de japonezi şi scufundările continue în Atlan- 
ticl, au zdruncinat adânc opinia publică engleză şi situația Guvernului 
Churchill de-vine din ce în ce mai grea. Pe de altă parte, cum singurul 
succesor al lui Churchill ar fi Cripps şi cum englezii nu se împacă încă 
cu tendin-ţele bolşeviste ale acestuia, o criză de Guvern nu pare încă 
iminentă — dar bietul Winston luptă din greu... 

În presa suedeză se vorbeşte iarăşi de o pace separată între Finlanda 
şi Rusia, integritatea Finlandei urmând să fie asigurată printr-o alianță 
suedezo-finlandeză-rusă! Şi de data asta, pacea s-ar încheia cu con- 
simțământul Germaniei, care şi-ar retrage trupele din Peninsula Scan- 
dinavă, neutralitatea Norvegiei fiind asigurată de sus-menționata alian- 
tă! Baliverne, bineînţeles, ce nu merită nici măcar să fie dezminţite. 


Guvernul turc a dat un comunicat ce rezumă rezultatele anchetei 
privitoare la atentantul de la Ankara. Atentatul a fost cu siguranță 
îndreptat împotriva lui Papen şi a fost comis de un sârb comunist ce a 


putut fi identificat, un student originar din Uscub şi venit în Turcia — ` 


la Constantinopol — anul trecut. Mai mulți prieteni ai ucigașului, 
bănuiţi de complicitate, toţi sârbi şi comunişti, au fost arestaţi şi trimişi 
la instrucţie... 


Teri am rupt relaţiile diplomatice cu Brazilia... Cei de la Externe îmi 
spun că ruptura s-a făcut la cererea nemților, care se plâng de maltra- 
tările suferite de germani în acea ţară... Ruptura cade greu pentru prie- 
tenii noştri; Uro Pret care tocmai îşi operează un copil de apendicită. 
Cu amabilitatea care caracterizează regimul, li s-a şi luat sergetul de la 
poartă. Mă întreb dacă le vor lăsa telefonul... 

Bărceanu, ministrul nostru de la Rio a fost numit la Buenos Aires, 
pe deasupra lui Cutzarida care îşi pierde „giranța“ (era însărcinat cu 
Afaceri) şi rămâne pe loc în subordine. Obişnuit, în calitatea sa de tu- 
berculos, să fie veşnic însărcinat cu Afaceri, adică şef de Misiune (a 
fost 6 ani la Cairo, şi din tomna trecută e în Argentina), răsfățatul Radu 
Cutzarida trebuie să se creadă năpăstuit şi să urle. Şi ce au să mai urle 
surorile lui, aci!! Flondor, secretarul de Legaţie de la Rio de Janeiro, a 
fost numit însărcinat cu Afaceri în Chile... l 


1 în două luni, de la 1 ianuarie la sfârșitul lui februarie, submarinele germane au 
scufundat un milion de tone anglo-americane... 


ÎNSEMNĂRI ZILNICE, 1942-1944 175 


Mi se spune de la Externe că Bossy şi Hiott au scăpat de data asta 
şi că rămân la posturile lor. Vor fi rechemați numai Dumitrescu de la 
Madrid şi Filotti de la Budapesta. Unul din directorii Ministerului îmi 
povesteşte scena de necrezut, întâmplată într-o şedinţă a Comisiei ce 
pregăteşte noua organizare a Departamentului — şedinţă în care, 
în faţa a 20 de persoane, unele străine de minister, dl Ică a înjurat 
pe Bossy şi pe Grigorcea (de la Roma) fiindcă nu ştiu să țină pe legio- 
nari în frâu!! Uitase dl Ică că a numit el la Institutul Cultural Român 
din Berlin numai foşti legionari? Ce era să facă Bossy, faţă de protejaţii 
d-lui vicepreşedinte al Consiliului? Şi apoi ce maniere sunt astea, să 
sudui doi funcţionari superiori în plină comisie, în auzul colegilor lor 
şi a străinilor? Faţă de această ieşire, toată lumea se aştepta la Externe 
ca Bossy şi Grigorcea să fie decapitaţi a doua zi... De Grigorcea nu s- 
a atins însă nimeni şi Bossy ar fi scăpat şi el, în ultimul moment! 

Ce se povesteşte despre furturile şi risipa de la Propagandă, sub 
conducerea lui Ică, întrece cele mai glorioase isprăvi de pe vremea lui 
Carol... O puzderie de protejaţi, toţi incapabili, au fost trimişi în 
diferite centre europene cu câte 5 000 franci elveţieni (800 000 lei!) pe 
lună. La Helsinki a fost trimis unul care nu ştie nici o limbă străină... 
La Lisabona altul, numai ca să spioneze pe Cădere — şi aşa mai 
departe... 


„Grandeur et decadence“: 

Pe când Toto Rosetti urcă treptele Palatului să-şi ia Mareşalatul în 
primire — predecesorul său, Flondor, face zilnic turul meselor în 
restaurantul hotelului Adler, la Cernăuţi, se înclină în faţa fiecăruia şi 
întreabă: „Domnul, (sau Doamna) a fost bine servit? Domnul e 
mulțumit?“ Dar ce nu face omul ca să-şi câştige viaţa, şi tot mai bine 
e să fii girant de birt decât căcănar... 


DI [Andreas] Schmidt, conducătorul saşilor a fost decorat cu Mihai 
Viteazul şi cu Crucea de Fier. Ziarele de azi publică scrisoarea de 
felicitare pe care i-a adresat-o Killinger, probabil ca să se citească fraza 
în care Inaltul nostru Comisar spune: „Sunt fericit că saşii şi-au în- 
deplinit îndatorirea față de Mareşalul Antonescu şi de România ai că- 
rei cetățeni credincioşi sunt“. Căci domnii saşi au veleităţi să se con- 
sidere o colonie germană autonomă, în țara noastră... Ce să-i faci! Aşa 
sunt vremurile, trebuie să le înghițim pe toate! O veni iar vremea să 
mai cântăm şi noi pe struna noastră? 

Duminică, 8 martie. În ultimele două săptămâni, odată cu atacurile 
lor disperate, ca să mai profite de sfârşitul iernii şi de dezgarnisirea 
frontului german, bolşevicii au anunțat zilnic succese după succese — 
isprăvi al căror ecou s-au făcut emisiunile britanice de Radio. Berlinul 
dă cea mai categorică dezminţire, acestor ştiri ruseşti, declarîndu-le 
imaginare. Aşa de pildă s-a anunţat ocuparea Orel-ului, când în reali- 
tate nici n-au fost lupte în acea parte a frontului şi oraşul n-a încetat să 
fie în mâna nemților. Asemenea cu Feodosia, ştirea reocupării ei e in- 
exactă: Feodosia n-a fost nici măcar amenințată. Comandamentul ger- 
man, dând aceste dezmințiri, se declară foarte mulţumit de situaţia de 
pe front, aşa cum a ieşit din iarnă, şi pretinde că ştirile mincinoase ru- 
seşti au un dublu scop: să îmbărbăteze masele de bestii de pe întinde- 
rile sovietice şi să încurajeze pe englezi şi pe americani pe calea mult 
aşteptatelor ajutoare. 

Presa germană face un paralel între aceste ştiri tendenţioase ruseşti 
şi articolele ce apar în ziarul Times, prin care se cere o solidaritate mult 
mai strânsă cu Sovietele. Monitorul City-ului cere ca Guvernul englez 
să-şi însuşească pretențiile Moscovei cu privire la viitoarele granițe 
ale Rusiei Sovietice, graniţe care ar fi cele din 22 iunie 1941. 


Pentru ca un ziar de ţinuta lui Times să publice asemenea lucruri, ` 


trebuie că moralul englezesc să fi căzut jos de tot: căci numai aşa se 
poate explica renunțarea la principiile de totdeauna: prin frica de pră- 
buşire. În asemenea caz, omul cel mai cinstit face apel şi la ajutorul 
diavolului... 

În legătură cu această presupusă depresiune morală, trebuie pusă 
cuvântarea ţinută de ministrul Indiilor, Amery, la „Oxford-Union". 
Amery nu se sfieşte să mărturisească că Imperiul Britanic s-a încrezut 
prea mult în prestigiul vechilor sale instituţii şi organizații şi n-a făcut 
nimic pentru a pune la punct apărarea sa — pe când Germania, Japonia 
şi Rusia au lucrat pe capete în această direcţie. „Din punct de vedere po- 
litic, social şi din al tehnicii de război, ne aflăm în fața unei revoluții 
pe care n-am priceput-o şi căreia n-am ştiut să ne adaptăm“ — declară mi- 
nistrul Indiilor. Şi aşa explică dânsul că Anglia a fost eliminată din Extre- 
mul Orient... Şi mai adaugă: „Acum, în toiul crizei, apărarea Imperiului şi 
crearea unei armate noi sunt lucruri grele de adus la îndeplinire“... 

Şi Churchill recunoaşte că Anglia nu şi-a îndeplinit datoria pentru 
apărarea Extremului Orient: „Ştiam — zice dânsul — că Batavia o să 
cadă şi că Australia va fi ameninţată. Dar trebuie să ne gândim şi la In- 
dii, în faţa cărora stă o armată japoneză mult mai puternică ca cea din 
Jawa“ şi termină afirmând că... Roosevelt şi-a luat toată răspunderea 
apărării Extremului Orient! Ciudată mărturisire! 

În discursul său, Amery a atins şi chestiunea unei confederaţii vii- 
toare a Puterilor anglo-saxone sub auspiciile Statelor Unite (pentru pri- 
ma oară un ministru englez discută pe față această problemă...), dar a 
spus că un asemenea proiect ar întâlni mari dificultăţi, mentalitatea a- 
mericană îndepărtându-se continuu de cea engleză, în cursul ultimilor 
140 de ani... În politică şi în materie de organizare socială, americanii 
şi englezii nu mai au aceleaşi idei, aceleaşi credinţe. Apoi mai e şi si- 
tuația Indiilor, care nu s-ar putea încadra într-o asemenea confederație, 
a căreia realizare ar însemna, din acest punct de vedere, prăbuşirea 
Imperiului... 

Zile negre pentru Imperiul Britanic! 


Mareşalul Pétain a adresat un duios mesaj populaţiei încercate prin 
bombardamentul Parisului... i 

Marele număr de victime şi stricăciuni făcute în regiunea de sud a 
Parisului se explică prin faptul că nu exista nici o apărare antiaeriană. 
Considerând Parisul ca oraş deschis, într-o țară care nu se afla în război 
cu Anglia, nemții n-au instalat un tun antiaerian în jurul oraşului şi n- 
au avut nici o escadrilă de apărare la îndemână... Mare greşeală! În 
cercurile aeronautice de la noi se pretinde că paraşutiştii care au 
debarcat cu câteva zile înainte pe coasta Franţei, ar fi distrus postul de 
observaţie german aflat tocmai pe drumul avioanelor de la Londra la 
Paris, aşa încât escadrila britanică a putut zbura a doua zi nesemnalată 
până deasupra localităţilor bombardate... De o fi aşa, mare neglijenţă 
din.partea nemților... Poate să fie şi o explicaţie născocită tot de nemți 
ca să justifice deosebirile de comunicate între „pagubele nule“ de pe 
urma bombardărilor engleze asupra oraşelor germane (apărate) şi 
dezastrul mărturisit de la Paris (oraş rămas neapărat). 


„La Vidin, cu tot frigul şi îngheţul din ultimele două zile, prăpădul 
inundațiilor în creştere... 


Ziua „Cumpătării“ (22 februarie) a produs 24 milioane şi jumătate 
la Bucureşti şi 80 919 lei în judeţe. În total 105 275 000 lei — rotund. 
Puțin... Românul e darnic şi chetele din acea zi ar fi produs mai mult 
dacă n-ar fi fost lipsa totală de simpatie de care se bucură regimul şi de 
încredere în dreapta distribuire a fondurilor adunate... Dar de, prea se 
fură sub Mareşalul Antonescu — a mărturisit-o chiar dânsul! 

Comitetul tehnic al Consiliului de Patronaj s-a întrunit vineri sub 
preşedinţia Reginei Elena, învăluită în văluri negre mai potrivite cu 
starea ei sufletească decât cu doliul de 6 zile luat de Curte pentru moar- 
tea Ducelui de Aosta. Comitetul s-a ocupat cu organizarea ajutorului- 
de dat invalizilor de război şi apriga problemă a fost rezolvată printr- 
un discurs politic, prost şi inutil al d-lui sub-dictator Ică... 


Un Consiliu de Miniştri special — adică compus din specialişti (!) 
— s-a ocupat de problema preţurilor muncilor agricole. S-a hotărât fi- 
xarea unui preţ unitar pentru toată țara (prostie!). Unul din cei prezenți 
a observat judicios, că preţurile nu trebuie fixate succesiv pe compa- 
timente, ci într-un cadru de ansamblu, ca să existe o concordanţă între 
ele... Bineînţeles că acest cuvânt de bun simţ n-a fost băgat în seamă... 


Printr-un decret-lege se acordă privilegiul imunităţii diplomatice 
preşedintelui, vicepreşedinţilor, secretarului general şi membrilor 
Marelui Consiliu al „Camerei Juridice Internaţionale“... Ciudat decret 
pe vremurile noastre. Şi nelămurit: să fie vorba de membrii Camerei de 
la Berlin, asimilați astfel cu diplomaţii în posturile lor? Dar ce să caute 
domnii aceştia la noi? Şi dacă e vorba de „diplomaţi sui generis stră- 
ini“, de ce adaugă decretul că „raporturile acestor persoane cu fiscul şi 
cu vămile noastre vor fi reglementate printr-un jurnal al Consiliului de 
Miniştri, încheiat pe baza unui raport al Ministrului de Finanţe“? Sau 
imunitatea şi exteritorialitatea sunt menite să facă fericirea d-lui Pre- 
zident local Ică şi a consorţilor d-sale? Poate că expunerea de motive 
publicată în Monitor — dacă există una — să lămurească chestiunea... 


Luni, 9 martie. Dumnezeu ne-a mai dăruit o bucăţică de iarnă: nu 
avusesem destulă... Alaltăieri termometrul a căzut la — 5° şi ieri- 
dimineaţă a început să ningă de-a binelea. Până seara, un nou strat de 
zăpadă, de circa 4 centimetri s-a întins peste cel vechi... Azi începe iar 
să se topească. Pentru semănături e un adevărat dezastru; probabil că 
nu vom putea începe arăturile înainte de aprilie... 


Postul de Radio de la Bandoeng, unde se mutase în ultimele zile ca- 
pitala Insulei Jawa, a difuzat o ultimă emisiune, înainte de a se proceda 
la distrugerea lui — emisiune prin care se arăta situaţia disperată din 

insulă şi se făceau amarnice reproşuri Aliaților pentru lipsa de ajutor şi 
părăsirea în care fuseseră lăsate Indiile Neerlandeze... Pe de altă parte, 
telegrame de la Bangkok şi Shanghai anunță că Inaltul Comandament 
al forţelor indo-olandeze ar fi cerut încetarea ostilităților pe toate fron- 
turile Insulindei. Ştirea n-a fost însă confirmată oficial până acum... 

La Delhi, naționaliștii cer un Guvern naţional hindus, în care să in- 
tre numai indieni şi nici un englez... Numai aşa, spun şefii mişcării 
naţionaliste, s-ar putea împăca lucrurile în Indii. Cred ei... În tot cazul, 
prestigiul britanic e grav zdruncinat şi tulburări sunt de aşteptat pe tot 
teritoriul Indiilor, ceea ce numai în favoarea apărării Imperiului nu va fi. 

Sovieticii continuă să trâmbiţeze prin glasul posturilor engleze mari 
succese pe frontul lor. Nemţii le dezmint. Dar ceva trebuie să fie, căci 
Comunicatul german de ieri vorbeşte de violente atacuri date în dosul 
frontului bolşevic cu avioanele şi de mari succese obţinute, dar tace 
asupra celor întâmplate în fața frontului. Dezminte bombardarea Var- 
şoviei (unde nici un aparat sovietic n-ar fi apărut pe cer), dezminte 
reluarea Orel-ului din nou, dar nu spune nimic despre Feodosia, pe 
care englezii o declară recucerită de moscoviți. Despre Crimeea, 
Comunicatul german spune numai că la Sevastopol a fost linişte şi că 
la Kerci viscolul năpraznic a împiedicat orice lupte... l 

Oricum ar fi, chiar dacă ruşii profitând de imobilitatea momentantă 
a forţelor germane, ce nu se pot încă mişca din cauza vremii, ar 
înregistra câteva succese locale — situaţia pe frontul lor rămâne în 
trăsături generale neschimbată. 


Pare că mişcările tineretului din Bucovina (mai ales la Facultatea de 
Teologie din Cernăuţi) au avut un caracter mai mult comunist decât le- 
gionar, cu toată prezența teologilor în fruntea lor. Popii ar fi fost mai 
mult unelte inconştiente împinse de conducători comunişti, în majori- 
tatea ovrei. Pe lângă măsurile ce s-au luat în urma Consiliului special 
de Miniştri notat în paginile precedente, s-a mai luat una despre care 
comunicatul Guvernului relativ la acea şedinţă n-a spus nimic: s-au 
luat 120 ostatici printre ovreii cei mai de seamă din Bucureşti... Ce pot 
fi de vină nenorociţii ăştia faţă de năzbâtiile derbedeilor din Cernăuţi? 
Azi-dimineaţă mi-a trimis avocatul Barasch pe cineva, cu rugămintea 
să-l scap... Dar cum să-l scap eu? 


Cancicov lucrează prin Ministere, ad informandum. Ar fi bine să se 
termine mai repede, şi cu bine, şi chestiuna asta — căci planul lui 

Cancicov e bun. Unii pretind că Cancicov vrea să întârzie lucrurile pâ- 
nă după 1 aprilie, ca să nu promulge el noul buget, a cărui răspundere 
nu o are. Altul nou n-ar avea vreme să-l pună în picioare... Alţii spun 
că îi pune Ică bețe în roate, şi că nu va ajunge la nimic. Vom vedea... 


Germanii subliniază cu vigoare partea de răspundere a Sovietelor în 
atacul împotriva lui von Papen. Turcii au făcut o percheziţie la Consu- 
latul sovietic din Istanbul şi ar fi găsit documente compromițătoare. Se 
aşteaptă reacţia Moscovei față de această percheziţie. Până acum So- 
vietele n-au reacționat însă... 


Ziua de doliu naţional a Franţei s-a desfăşurat ieri la Paris cu so- 
lemnitate. Mare slujbă la Notre Dame, la care au asistat toate auto- 
rităţile. Sute de mii de oameni au defilat apoi pe Piaţa Concordiei pe 
dinaintea unui monumental catafalc ridicat în cinstea tuturor france- 
zilor ucişi de englezi, de la încheierea Armistițiului. O telegramă de 
ultimă oră anunţă că ieri-seară, după terminarea defilării, Parisul a fost 
din nou atacat de avioane britanice... Amănunte nu ne-au sosit încă. 


Reglementarea consumaţiei a dat în contabilitate rezultate: s-au 
economisit serioase cantități de materii alimentare. Astfel, în consu- 
maţia anului 1941 față de 1940, zahărul a scăzut de la 10 763 de vagoa- 
ne la 6 324; făina de la 76 970 la 47 067. Consumaţia uleiului a crescut 
însă de la 2 124 vagoane la 2 252. Numărul bovinelor a crescut în 1941 
cu 200 000 capete (Bucovina şi Basarabia neintrând la socoteală) prin 
limitarea tăierilor... 


Marţi, 10 martie. Ultima babă, ieri, n-a fost prea posomorâtă. 
După-amiază a ieşit soarele şi a început să se topească zăpada. Dar sea- 
ra a îngheţat din nou. Azi-dimineaţă au fost — 4° (la 10 martie!). După 
ora 8 a ieşit soarele şi a început moina... 


Japonezii merg din succes în succes. Ieri după-amiază ni s-a dat 
vestea oficială a ocupării Rangoon-ului şi a capitulării armatei Aliaților 
din Jawa. Armata din Jawa se compunea din circa 90 000 neerlandezi 
(câţi indigeni?) şi 3 000 anglo-americani... Capitularea a fost fără 
condiţii şi ostilitățile au încetat în toată insula. S-au confirmat astfel 

ştirile particulare sosite de alaltăieri din Bangkok şi Shanghai. Se crede 
că vor capitula şi ultimele grupuri de combatanți neerlandezi din Su- 


„ matra. Japonezii vor fi atunci stăpâni pe un teritoriu de 2 milioane ki- 


lometri pătraţi, de o rară bogăţie şi populat de 62 milioane suflete... Şi 
va fi sfârşitul Imperiului Neerlandez din Extremul Orient, căci Insu- 
linda va rămâne japonezilor (greu de scos de acolo) sau va fi luată de 
alții, dar micii Olande nu va fi restituită niciodată... 

Debarcarea japonezilor în Noua Guinee, săvârşită şi ea, a produs 
panică în Australia, după cum cucerirea Rangoon-ului a alarmat ținu- 
turile orientale ale Indiilor, pe englezii din Calcutta mai ales... 

De pe frontul rusesc acelaşi cântec: respingerea atacurilor bolşe- 
vice, cu mari pierderi pentru ruşi, expediţie de bombardare şi distru- 
gere dincolo de front — frig, viscol şi zăpadă... 


Despre al doilea bombardament al Parisului, de duminică-seara, 
telegramele nu dau decât singurul amănunt că au fost doborâte 6 
avioane britanice. Englezii au repetat atacul, fiindcă după prima 
prostie care a făcut atâta vâlvă, nu mai aveau nimic de pierdut... Au 
pierdut totuşi 6 avioane; se vede că nemții au organizat apărarea — şi 
probabil că din această pricină şi efectele atacului au fost mai 
neînsemnate. Căci dacă s-ar mai fi produs pagube şi morţi, ar fi urlat 
din nou Berlinul cât l-ar fi ţinut gura... 

Mai mulţi intelectuali francezi, în frunte cu Maurice Dounay, Abel 
Hermant, Claude (fizicianul), A. de Chateaubriant, Ajalbert şi alţii, au 
publicat un manifest de protestare împotriva laşităţii britanice. Mani- 
festul conchide prin constatarea că o înţelegere între Franţa şi Germa- 
nia ar însemna sfârşitul Angliei — dar salvarea Franţei... 


Se vorbeşte că ruptura relaţiilor diplomatice între Franţa şi Sta- 
tele Unite ar fi iminentă din iniţiativa acestora din urmă, doritoare 
să ocupe baze navale şi aeriene în coloniile franceze... Cel puţin aşa 
pretind nemții... 


“Regele Gustav al Suediei, care a trecut de 80 de ani, a fost operat 
ieri de piatră la băşică... I s-a extras un calcul voluminos. Va putea re- 
zista şocului? Operaţie grea şi periculoasă... 

Moştenitorul Tronului, Prinţul Gustav Adolf a fost proclamat Re- 
gent, pe timpul bolii tatălui său... 

Paştele căzând anul acesta la 5 aprilie, Căile Ferate au luat o măsură bu- 
nă: vor plăti lefurile şi salariile cu anticipație, pe aprilie, la 1 ale lunii. 
Să sperăm că şi celelalte servicii ale Statului vor urma acest exemplu. 

Rafinăriile mari de uleiuri vor să ne desființeze teascurile ţărăneşti 
şi continuă lupta în care am câştigat noi prima manşe. Garoflid a scris 
în Univesul de azi un foarte judicios articol asupra problemei... 


Cu tot ocultismul regimului impus întregii Europe, cu toate tăinu- 
ielile numai în parte, foarte în parte, justificate de necesităţile războ- 
iului — ne dăm şi noi, simplii contribuabili şi iloți, seama că în Unga- 
ria lucrurile se cam încurcă. Tensiunea între nemți şi maghiari nu mai 
poate fi ascunsă. Telegrame D.N.B. au anunţat zilele acestea succesiv 
că Bârdossy fiind bolnav — se retrage (s-a numit chiar succesorul său, 
un oarecare Capello sau aşa ceva, primarul Budapestei), că, chiar dacă 
nu s-ar retrage de tot (?), n-ar mai putea fi în acelaşi timp şi prim- 
ministru şi ministru de Externe... Radio Budapesta a anunțat pe de altă 
parte că poporul maghiar va fi chemat probabil Ja mari sacrifi îcii, dar 
că aceste sacrifi cii nu au fost hotărâte de Guvernul ţării, ci impuse de 


puteri străine... În acelaşi timp cu aceste aluzii directe la nevoia de a 


se trimite contingente mai serioase pe frontul rusesc şi la această tot 
atât de puţin ascunsă trecere a răspunderilor asupra aliaților germani, 
au izbucnit în mai multe garnizoane adevărate rebeliuni, de organi- 
zarea cărora Statul Major unguresc nu pare străin... Toate aceste reti- 
cențe maghiare adăugate la alegerea fiului Horthy şi la toate provocă- 
rile pe care „tigrii“ le comit împotriva populaţiei germane din Ardeal, 
au înfuriat pe nemți, dar au neliniștit „par contre coup“ şi pe unguri. Se 
zice (informaţiile Statului nostru Major) că au început să demonteze şi 
să transporte în Ungaria maşinăriile de pe la fabricile din Ardeal... Şi 
au început să se vaite... Corespondenţii ziarelor maghiare din Bucureşti 
repetă pretutindeni: „De ce nu se înțeleg românii cu noi (!!!) — veți 
vedea că nemţii ne vor lua şi Ardealul nostru şi pe al vostru şi vor 
forma un Stat autonom!“ „Ardealul autonom sub conducere ger-mană“ 
e noua gogoriță pe care au adoptat-o şi germanofobii noştri... 

Până să ajungem la „Autonomia Ardealului“, se încurcă ițele ungu- 
rilor şi e bine pentru noi... 

Şi acesta e momentul pe care italienii l-au ales ca să scoată un 
număr întreg dintr-o revistă destinată tineretului fascist, consacrat 
Ungariei, singura putere în sud-estul Europei cu tradiţii politice, 
singura tare şi unitară, singura putere civilizatorie bazată pe o artă şi o 
literatură milenare! Şi după ce scriu asemenea prostii şi se aruncă în 

braţele inamicilor noştri seculari, macaraonarii mai au curajul să ne 
trimită pe Ciano... 


Maniu a trimis un nou Memoriu — de data asta lui Ică. Împotriva 
atitudinii saşilor, care au constituit un Grup Etnic Independent, adică 
un Stat în Stat, şi care se consideră ca parte inegrantă din Germania, 
primesc ordinele de la Berlin şi nu de la Bucureşti şi termină 
manifestele lor nu cu cuvintele: „trăiască Regele“ sau „trăiască Con- 
ducătorul“ (captatio benevolentiae!), ci cu „Heil Hitler!“ Ca la unguri, 
apare şi la anglofilii noştri gogorița autonomiei Ardealului... 

În cercurile naţional-ţărăniste se pretinde că în Munţii Apuseni, oa- 
menii concentrați au refuzat să plece „fiindcă se rezervă pentru un alt 
război“! Săracii de ei, de ce nu i-o fi lăsând cafenelele politice în pace? 


Zvonuri: 

Se zice că generalul Pălăngeanu va fi numit sub-şef la Marele Stat 
Major. În locul lui ar veni la Prefectura Poliţiei generalul Trincu, actual 
comandant al Pieței Bucureşti. 


Pamfil Șeicaru, împuşcă-francul de după celălalt război, a devenit 
multimilionar. Un prieten al său pretindea că ar fi om de 3 până la 400 
de milioane... După ce şi-a clădit palatul Curentului şi a instalat 
împrimeria gazetei, avea 80 de milioane datorii, faţă de un activ cam 
echivalent. Acum datoriile au rămas tot 80 de milioane, dar valoarea 
activului a trecut la 500 de milioane... 

Şi ca om practic e foarte bine cu regimul, care-l însărcinează cu mi- 
siuni în străinătate. În curând va pleca în Italia „să coordoneze pro- 
paganda noastră“! Ce să coordoneze? Cât timp Italia va fi cu Ungaria 
în braţe, nu poate fi cu noi — după cum n-ar putea fi prietena Ungariei 
dacă ne-ar da mâna nouă... De ce nu pricep oamenii această simplă 
ecuație, şi-şi mai bat capul cu un mofluz instalat în lagărul vrăjmaşilor 
noştri? 

Ca orice milionar bine văzut de Guvern, dl Șeicaru dă mese. 
Săptămâna trecută, prietenii mei Radian şi Cecropid au prânzit la el cu 
Bova Scoppa şi cu dl Ică Antonescu... Dar n-au aflat nimic interesant 
— poate numai atât: dl Ică s-a declarat anti-legionar feroce! Atunci de 
ce nu recheamă de la Berlin pe dl Amza, ataşat de presă şi legionar 
precum şi pe d. d. Sextil Puşcariu şi Gr. Manoilescu (fratele escrocului, 

escroc şi el), amândoi legionari şi puşi în fruntea Institutului nostru 
Cultural din capitala Germaniei? Şi pe alții, şi pe alţii! Bietul Bossy se 
zbate între o mie de legionari, şi apoi tot el e acuzat că nu poate să-i 
stăpânească... 


Miercuri, 11 martie. Leri-dimineață n-am putut înregistra decât 
zvonuri, cu privire la „demiterea“ lui Bârdossy, deşi înlocuirea lui se 
făcuse luni-seara, în ajun. Ocultismul regimului (pentru ce, Doamne, 
secret, în schimbarea Guvernului vecinilor noştri?) ne-a îngăduit totuşi 
ştiri oficiale, ieri după prânz. Bârdossy s-a retras pe motive de sănătate 
(să o creadă cine vrea!), în realitate demisia lui a fost provocată de în- 
cordarea relaţiilor cu Germania. Noul Guvern maghiar s-a constituit, în 
frunte cu Kállay, fost ministru al Agriculturii sub Gömbös. Kállay a 
luat provizoriu şi Afacerile Străine. În afară de dl Bánffy, Guvernul său 
e compus din necunoscuți. Necunoscuţi cel puţin dincolo de granițele 
hunilor. Faptul că Guvernul a fost compus în afară de lumea vedetelor 
politice (nici Kâllay nu e vreo personalitate marcantă) e semnificativ... 
Guvernul nou are misiunea să readucă Ungaria în cadrul catehismului 


de la Berlin, dar nici un om politic de seamă nu vrea să-şi ia această 


răspundere... 

Pentru noi schimbarea n-are vreo importanță directă. Ne ura 
Bárdossy, ne va urî Kâllay. Dar poate să aibă una indirectă: cu 
Bárdossy, Berlinul se supărase împotriva maghiarilor — cu Kâllay 
poate să se împace iarăşi... Pentru noi nici un câştig! 

Personal, prăbuşirea lui Bârdossy îmi face plăcere. Prea aveam în 
amintire rânjetul lui veninos şi nu pot să uit întâlnirile mele cu el, pe 
când eram ministru. Sub aparenţe blajine, ascundea împotriva noastră 
o ură de neînvins, sub milogelile lui fierbeau toate amenințările ne- 
putinciosului plin de nădejdi de răzbunare. ...„Nous sommes un petit 
pays, vous étes un grand pays: soyez larges et généreux...“ — era fraza 
cu care termina atâtea cereri imposibile de satisfăcut... 

Apoi formidabila şi nejustificata lui carieră (era un sub-mediocru), 
revolta simțul meu de dreptate... O fi un mediocru şi Kállay (mai mult 
decât sigur că e) dar cel puţin nu-l cunosc! 


De pe fronturi nimic senzațional nici azi. În Europa şi în America, 
opinia publică e sub impresia formidabilelor succese japoneze. Japo- 
nezii îşi netezesc victoriile şi îşi organizează ocupaţia ținuturilor cu- 
cerite. După ultimele telegrame, au debarcat masiv în Noua Guinee, 

probabil cu intenţii precise împotriva Australiei, acum direct amenin- 
tată. Au şi început bombardările aeriene a principalelor baze navale şi 
aeriene australiene. Pe de altă parte se pare că Comandamentul japonez 
vrea să termine cu rezistența generalului Mac Arthur în Filipine, căci 
au numit în fruntea forțelor ce operează pe acel front, pe generalul 
Yamasbhito, învingătorul de la Singapore... 

Pe frontul rusesc, atacuri sovietice continue, respingeri încununate 
cu succes şi câteva contraatacuri din partea nemților. Bolşevicii pierd 
zilnic oameni şi material, degeaba — aceasta este cel puţin concluzia 
comunicatelor germane... Să sperăm că primăvara nu va mai întârzia... 


La postul de emisie radiofonică din Londra s-au comentat obiectiv, 
cu mari elogii şi multă admiraţie, metodele germane de război. În 
opoziţie cu rutina britanică, cu regimul „biurocratic““ englezesc, s-a pus 
în lumină unitatea de comandament german, rapiditatea mişcărilor şi 
simţul practic care permite nemților să profite de fiecare împrejurare... 
Nota de pesimism a postului din Londra mai era sporită şi prin mărtu- 
risirea enormelor cheltuieli pricinuite de război: în ultimele 6 săptă- 
mâni s-au irosit în Anglia câte 14 milioane de livre pe zi, din care 12 
milioane pentru cheltuielile de război propriu-zise... 


La Bruxelles a explodat o bombă pe Bulevardul Auspach, cu prile- 
jul unei manifestări populare în favoarea „Legiunii Walone“ (destinată 
frontului rusesc), care defila. Câţiva morţi şi răniți... 


Pierderea Imperiului Indian a fost adusă la cunoştinţă olandezilor 
printr-o cuvântare a lui Musseit, şeful național- socialiştilor neerlan- 
dezi. „E o zi neagră pentru Olanda, a declarat Mussert, o zi neagră pe 
care o datorăm Angliei, Statelor Unite şi Guvernului emigrat, care ne- 
au împins în război...““. Cât de neagră, nu-şi dau încă seama olandezii... 


Unul din complicii atentatului împotriva lui Papen a fost arestat la 
Ambasada sovietică din Ankara, unde se refugiase. Ancheta nu e ter- 
minată şi pare că va mai da surprize. Englezii continuă să afirme că 
atentatul a fost organizat de Gestpo-ul german, de zece ani în vrăjmă- 
şie de moarte cu Papen... 

Relaţiile dintre Franţa şi Statele Unite se răcesc din ce în ce. Presa 
americană aprobă bombardarea Parisului şi cere să se repete. Indignare 
în Franța... E 

Roosevelt a ţinut un discurs la Radio prin care anunţă zile tot mai 
grele poporului american şi îi cere tot concursul în lupta împotriva in- 
flației. Dacă prețurile vor creşte în continuare, spune Roosevelt, infla- 
ţia nu va putea fi evitată şi înflația înseamnă ruină... Pentru ca Roose- 
velt să vorbească aşa, inflaţia trebuie să fi şi început; cu enormele chel- 
tuieli pe care le cere războiul, nici nu se poate altfel... Se duce dracului 
şi dolarul! 


Printr-un decret-lege apărut ieri, se instituie „Impozitul excepțional 
de Reîntregire“ — un impozit prin care se vor încasa de la cei care n- 
au subscris, sumele determinate pentru împrumutul „benevol“ (!!!) cu 
acelaşi nume. Cu sancţiuni aspre... Nimic de zi, războiul nu se duce cu 
alune... 


Ieri a avut loc la biserica italiană un Requiem pentru Ducele de 
Aosta. A asistat Mareşalul Antonescu, dl Ică, membrii Guvernului şi 
corpul diplomatic neutru şi axist. Curtea era reprezentată prin Toderiţă 
Rosett-Solescu şi un aghiotant. 


Joi, 12 martie. Presa berlineză face un bilanţ al operaţiunilor de 
iarnă de pe frontul rusesc şi se declară foarte mulțumiă cu rezultatele 
lor. Forţele sovietice au fost măcinate, fără să se piardă poziţiile 
strategice importante ale liniei frontului. Puterea de atac a bolşevicilor 
a slăbit mult şi permite prevederi optimiste pentru campania de primă- 
vară şi de vară. Ruşii mai au material de război, dar nu ştiu să se 
servească de el, deoarece au pierdut elementele instruite ale armatei. 
Condiţiile climatice şi starea terenului nu permit încă trecerea nemților 
de la defensivă la ofensivă, dar aceasta va fi cu atât mai bine pregătită. 

În Extremul Orient, lupta începe acum pentru stăpânirea Oceanului 
Indian. De fapt, Australia a fost aproape izolată, căci liniile de 
navigaţie ce uneau acest Dominion cu India, nu mai prezintă nici o 
siguranţă... 

La Londra, toate înfrângerile suferite au deprimat mult şi opinia 
publică şi Guvernul, şi față de India s-a intrat pe cale concesiunilor. Se 
reaminteşte, că deja în 1940 s-a promis Indiilor situaţia de „Dominion“ 

(cu un Guvern național independent). Reforma trebuia însă realizată 
după război. Acum Guvernul M. Sale se declară gata să păşească de pe 
acum, la concretizarea făgăduielilor date, cu rezerva intereselor apără- 
rii Imperiului. Cripps a primit misiunea să meargă în Indii şi să studie- 
ze problema la faţa locului. Pe timpul lipsei lui, Antonică Eden îi va ți- 
ne locul în Cameră, ca leader. Moscova pierde însă pentru câtva timp 
pe cel mai bun avocat al său, la Londra... 

În Camera Lorzilor s-a ridicat chestiuna Palestinei, Senioriile Lor 
socotind că ovreii nu sunt destul de protejaţi împotriva arabilor. Au gă- 
sit şi momentul, Lorzii, să ia în mână interesele ovreilor... Guvernul a 
răspuns că Anglia are nevoie în Orientul Apropiat, amenințat, de con- 
cursul tuturor, prin urmare şi de al arabilor... 


Americanii au întreprins mari lucrări de apărare la Panama („„micux 
vant tard que jamais“!): 2 000 de ingineri şi 50 000 de lucrători au fost 
puşi la lucru... 


Nemţii au înființat o Bancă Centrală de Emisiune, în Ucraina. 
Banca va emite carboave, va îngriji de schimburile cu străinătatea şi va re- 
glementa distribuirea creditelor. Înfiinţarea acestei bănci face parte din pla- 
nul de organizare economică a teritoriilor ruseşti ocupate de germani. 


Starea Regelui Suediei e mai puţin bună... Înaltul pacient duce 
84 de ani în spinare şi operaţia la care a fost supus e din cele mai grele. 


Presa bulgărească, în unanimitate, vorbeşte cu recunoştinţă despre 
prietenia bulgaro-română (!!) cu prilejul ajutorului pe care Guvernul 
nostru l-a dat inundaţilor de la Vidin: bărci de salvare, ospitalizare pe 
teritoriul nostru a sinistraţilor şi... 300 000 leva! Cât timp are să-i țină 
prietenia pe bulgarii noştri? 

| Cataclismul apelor Dunării, al căror nivel a întrecut cota cea mai ri- 
dicată în ultimii 20 de ani, începe să ne supere şi pe noi. La Giurgiu 
mai lipseau ieri 12 centimetri pentru ca apele să inunde depozitele de 
zahăr ale Societăţii „Danubiana“. S-a evacuta tot la timp. Apele au tre- 
cut peste diguri şi chiar dacă nu le-au luat, va rămâne atâta apă în spa- 
tele lor (din lipsă de pompe suficiente) încât nici o însămânţare nu va 
putea fi făcută în primăvara aceasta... 

Cancicov a depus raportul său şi aşteaptă să fie chemat de Mareşal, 
pentru ultimele înţelegeri — dacă se va ajunge până acolo. Se zice că 
Cancicov va fi numit ministru fără portofoliu şi preşedinte al Delega- 
tiei Economice, cu drepturi de conducere şi îndrumare a Departamen- 
telor Economice. Mareşalul Antonescu cere în fruntea acestor depar- 
tamente oameni „cu experiență dovedită“, nu diletanţi sau teoriticieni 
care să facă experienţe. E mai mult ca sigur — în cazul în care planul 
Cancicov va fi adoptat — că mai toţi miniştrii Economiei vor fi schim- 
baţi. Antonescu e foarte supărat pe Dănulescu, „un caraghios care a 
compromis regimul“, şi pe Marinescu care i-ar fi dat date statistice 
false, cu prilejul ultimei sale vizite la Hitler. Fiihrerul a reproşat Ma- 
reşalului că România nu şi-a îndeplinit angajamentele sale econo-mice 
şi i-a dovedit că cifrele cu care venise de la Bucureşti nu erau exacte... 
La înapoiere, a fost o scenă violentă între Mareşal, Marinescu şi finan- 
tistul Stoenescu. Mareşalul a urlat. Miniştrii au răspuns că ei avuseseră 
dreptate, dar că la Cartierul lui Hitler nu se ţinuse seamă de importurile 
clandestine din România... „De ce nu mi-aţi dat o statistică privitoare 
la aceste importuri?“ — „Fiindcă — au răspuns miniştrii — dacă am fi 
avut o statistică, ele n-ar mai fi fost clandestine! Le-am evaluat grosso 


modo şi global, socotind după unele cazuri descoperite şi împiedi- ` 


cate!“ Şi aveau dreptate miniștrii... Dar cine ne conduce! Un paranoic 
autoritar, care nu ştie nimic şi crede că le ştie toate... A avut dreptate 
Pflaumer când a spus Mareşalului: „O ţară nu se comandă, o țară se 
conduce!“ Cu regimul cazon, o fi bine din punct de vedere politic (?), 
dar din punct de vedere economic mergem direct la faliment... 

Cei care au vorbit în ultima vreme cu Mareşalul îmi povestesc că e 
furios pe marea industrie, care câştigă prea mult (vai de ea!) şi că va 
crea uzine de Stat, în fiecare ramură şi că industriile particulare vor 
trebui să-şi conformeze prețurile cu ale fabricilor oficiale! Industriaşii 
vor fi încântați, căci prețurile Statului vor fi mult mai ridicate ca ale 
lor! Antonescu vrea ca industria să-şi scadă prețurile şi cu logica care- 
l caracterizează a spus lui Manolescu-Strunga că principala lui 
preocupare în momentul de față (pe terenul economic!) e sporirea 
salariilor muncitorilor!!! Şi ăsta face demagogie... 

Mareşalul s-a mai declarat entuziasmat de agricultura sovietică... 
Colhozurile l-au umplut de admiraţie, căci randamentul unui hectar în 
Ucraina! sub ruşi, a fost de 4 000 kg la un hectar (graminee) în loc de 
800, la noi... Avantajele culturii mari, ale mecanizării, ale raționaliză- 


l Cernoziomul din Ucraina nu se poate compara cu pământurile noastre argiloase 
sau istovite... 

rii şi ale selecţiei seminţelor sunt mari; nu era nevoie de experienţa col- 
hozurilor — dar cum împacă Mareşalul dorinţa lui de ridicare a mun- 
citorilor, cu regimul sovietic care a transformat „omul“ într-o mizera- 
bilă şi prăpădită unealtă? Logică, şi aci. 

Pe un raport al generalului de la Finanţe, Mareșalul a pus rezoluţia: 
„D1 Stoenescu vrea să facă pe Schacht; să se mulţumească să prezideze 
deocamdată Delegaţia Economică...“. Tot logica cazonă... 


La ultima sa călătorie la Marele Cartier german, Antonescu a remis 
lui Hitler un Memoriu privitor la drepturile României şi la reacția pro- 
dusă în Ardeal de spurcatul Arbitraj de la Viena din 1940. În acest me- 
moriu, Mareşalul afirmă că chestiunea Transilvaniei e şi va fi mai 
importantă pentru pacea Europei decât a fost chestiuna Coridorului 
polonez... Maniu şi Brătianu (Gheorghe), care au citit Memoriul au de- 
clarat că a fost foarte bine redactat, şi că ei nu l-ar fi conceput altfel... 
Ce peltea trebuie să fie! 


Schimbarea de Guvern la Budapesta nu schimbă nimic, în realitate, 
şi în politica maghiară. Tot aceeaşi oameni, magnații şi asociaţii lor o- 
vreii, trag, sforile. Bárdossy era prizonierul lor — actualul Guvern cu 
Kállay în frunte e compus din oamenii lor de paie... La Berlin, schim- 
barea de Guvern de la Budapesta n-a produs nici o impresie, nici o 
reăcţie. Cunosc, se vede, şi nemţii dedesubturile politicii maghiare... 

Numai să continue, fie şi cu reticenţe, Kállay politica lui Bárdossy... 
Mareşalul Antonescu spunea cuiva: „Dea Dumnezeu să nu trimită ungu- 
rii tot atâţi soldaţi pe front, cât noi!“ Această exclamaţie ca şi Memo- 
riul înaintat lui Hitler la ultima vizită, dovedesc că Antonescu nu are în 
buzunar, cum s-a spus, Ardealul ce ni s-a furat. Şi că mai are de furcă 
ca să-l obţină... Dar putem socoti, că azi, conjunctura ne e favorabilă 
nouă... Dar vorba românului, „toamna se numără bobocii“ şi vor mai 
trece multe veri până să vină toamna pe care o aşteptăm noi... 


Pentru campania viitoare în Rusia, centrele noastre de aprovizio- 
nare vor fi la Nicolaev. Nemţii ne-au însărcinat pe noi să normalizăm 
calea ferată care leagă Odessa de Nicolaev, cale ce n-a fost normalizată 
până acum. 

După manifestările legionare de care s-a ciocnit Petrovici în in- 
specţia lui de la Cernăuţi şi de la Iaşi, şi după Consiliul de Miniştri 
care a urmat, s-au luat măsuri drastice. S-au concentrat şi s-au trimis 
pe front cu recomandațţii speciale de însărcinări în prima linie (ca să nu 
se mai întoarcă!), vreo 360 de tineri... 

Zilele trecute a fost concentrat şi Ion Sân Georgiu, locotenent în re- 
zervă, în vârstă de 52 de ani şi trimis şi el pe front. Desigur nu ca legio- 
nar, căci legionar n-a fost şi nu e (dimpotrivă, era să-l omoare Verzii) 
— dar probabil pentru altă vină, căci lichea şi escroc cum e, e capabil 
de orice... 

Convins însă că fusese concentrat şi trimis pe front ca să fie ucis, 
Sân Giorgiu s-a dus la Statul Major şi în faţa mai multor ofiţeri a pro- 
testat cu vehemenţă împotriva concentrării lui, dată fiind vârsta sa şi si- 
tuaţia sa de profesor universitar (conferenţiar de Germană). Prostestele 
sale n-au servit însă la nimic. Ofițerii au declarat că „aşa era ordinul“ 
şi că nu pot schimba nimic. Sân Giorgiu s-a înfuriat, a dat cu pumnul 
în masă şi a strigat: „Aşa? Ei bine, veți primi ordin de la Legația ger- 
mană să mă desconcentraţi!“ Ofițerii au încheiat proces-verbal şi au 
dat pe Sân Giorgiu în judecată. Procesul s-a instruit în 3 zile şi judecata 


a fost pronunțată aseară, după o oră de dezbateri: 6 ani de temniţă grea, 


degradarea şi pierderea drepturilor politice, prin urmare şi a catedrei 
sale... 

Severă sentință, dar meritată prin tot trecutul său, de puşlama care 
şi-a bătut joc de lume... 

Şi atunci să ne punem întrebarea: Cum a fost îngăduit acestui domn, 
sub regim de cenzură, să-şi scoată de doi ani de zile fițuica săptămâ- 
nală Chemarea Vremii în care şantaja pe cine nu-i da bani? 


Manolescu-Strunga povestea ieri la dejunul Miliardarilor că Direc- 
ţia generală a P. T. T. îi cerea 4 milioane 1/2 lei pentru plata funcționării 
unui post telefonic pe care-l istalase la Strunga pe vremea cât a fost mini- 
stru... Şi mai povestea că armata a luat posesie de moşia sa, a ciopârțit- 
o de doi ani de zile construind tranşee, cazemate şi câte şi mai câte, aşa 
încât i-a stricat toate rosturile — ceea ce n-a împidicat fiscul să i-o 
evalueze la recensământ la 2 1/2 milioane lei venit... „Les melheurs 
d'un prevaricateur““* — titlu de roman... 


| La Iaşi, la unul din licee, când Petrovici a intrat în clasa a VII-a sau a VIII-a, toți 
elevii în picioare au intonat cântece legionare... 


| 
| 

Într-un Consiliu de Miniştri, ţinut ieri sub preşedinţia Mareşalului 
Antonescu, s-a hotărât să se însemne pe fiecare sapă, cazma, furcă etc, 
prețul inclusiv taxele, ca lucrătorii rurali să nu mai poată fi speculați... 
Cu ce se ocupă Conducătorul Statului!!! Cum să meargă lucrurile bine? 


Ministerul Agriculturii a înființat 36 de premii în sumă totală de 
700 000 lei pentru stârpirea ciorilor. Măsură excelentă, dar care a scă- 
pat inițiativei Conducătorului, căci n-a fost propusă în Consiliul de 
Miniştri!... 


Se vorbeşte de trimiterea lui Gr. Carp la Berlin, ca împuternicit eco- 
nomic (post analog cu al lui Neubacker la noi). Cred că Carp nu va fi 
prost să primească să-şi rupă şalele acolo... Aici, la Banca de Credit şi 
în consilii câşigă bani buni... 

Înainte de a se gândi la Carp, Antonescu ar fi propus postul lui Res- 
meriță, dar acesta a cerut titlul de ministru şi Antonescu n-a vrut să i-l dea... 


Vineri 13 martie. Pe fronturi acelaşi ritm: continuă să meargă prost 
pentru anglo-ruso-americani. Pe frontul rusesc, bolşevicii sunt pretu- 
tindeni respinşi cu mari pierderi pentru ei; pe toate mările submarinele 
şi avioanele germanilor, italienilor şi japonezilor scufundă vase inami- 
ce; în Extremul Orient, pare că viitoarea ofensivă japoneză se îndreap- 
tă spre Australia... 

Subsecretarul de Stat din Washington, Summer Welles a declarat 
oficial că Franţa s-a obligat (?) față de Statele Unite să nu tolereze de- 
barcarea de japonezi în Madagascar... 


Apropierea japonezilor de graniţele Indiei şi declaraţiile 'oficiale de 
la Londra, precum şi apropiata sosire a lui Cripps, au înviorat pretenţiile 
naționaliste pe Valea Gangelui... Intruniri şi congrese în perspectivă — 
cu ameninţarea inamicului, la poartă. Au şi început evacuările: de la 
Calcutta, din 2 milioane de locuitori au fost evacuaţi 500 000... Au fost 
evacuate de asemenea Karaci şi Colombo, în Ceylon... Pretind nemții. 


Papen pleacă la Berlin să se consoleze că n-a fost ucis la Ankara... 

În Iran, situaţia e critică — spun nemţii. Anarhia domneşte pretu- 
tindeni. Ruşii nu se înţeleg cu englezii şi se vrăjmăşesc chiar... Nu de- 
geaba a declarat Stalin, mai deunăzi că „Sovietele n-au aliați“! (Butada 
fusese provocată de lipsa ajutorului anglo-american... În tot cazul, co- 
laborarea anglo-rusă a dat greş în Persia, unde inerția britanică nu 
parvine să domolească exacţiunile sovietice... 


Dunărea s-a revărsat şi în Ungaria. Telegramele de azi pretind că 
peste 70 000 hectare de culturi au fost inundate. De culturi? Greu de 
crezut... În tot cazul ungurii vor fi siliți să-şi mai pună apă în vin.. 


O serie de primari rurali, prinşi cu ocaua mică au fost trimişi în la- 
găr. Bieţii rurali! De urbani însă nu se ocupă nimeni şi în fruntea Bucu- 
reştilor stă tot primarul Florescu, dat în judecată de Comisia Specială 
(care anchetează gestiunea Ministerului Armamentului) — pentru ne- 
reguli mai serioase ca cele comise de primarii din Râşnov sau din 
Christeştii Botoşanilor... 


S-a înfiinţat un „Institutul pentru Istoria Naţională“, anexat la cate- 
dra lui Giurescu de la Facultatea de Litere din Bucureşti. Ne lipsea... 


Anarhia vremurilor permite cele mai îndrăzneţe întreprinderi. Doi pun- 
gaşi, îmbrăcaţi unul în uniformă de soldat român iar celălalt în unifor- 
mă de soldat german, s-au prezentat în mai multe case şi au rechiziționat 
în numele armatei, ghiozdanele şi geamantanele de piele... Rechi- 
ziţionaţii s-au supus, căci la toate mizeriile impuse zilnic de regim se aş- 
teaptă oamenii... Un comunicat special destăinuieşte pungăşia şi cere vic- 
timelor să se adreseze Poliţiei. Frumoasă consolare pentru cei păgubiți! 


La Londra se distribuie de câtva timp pâine facută din făină amesteca- 
tă cu părlăgele roşii! Se zice că e foarte bună şi că va fi introdusă şi la noi! 


Dl Pană, subsecretar la Agricultură, a promulgat un decret-lege 
pentru reglementarea arendărilor de pământ... în viitor. Dar prin acest 
decret, declară inatacabile contractele existente şi abrogă art. 27 din 


ÎNSEMNĂRI ZILNICE, 1942-1944 193 


Legea Agrară (1921) pe baza căruia se puteau rezilia contractele leo- 
nine încheiate prin abuz şi necorespunzătoare intereselor generale a- 
grare. DI Pană e arendaş a 5 moşii, în Ialomița şi Brăila... Regimul 
primenirii morale! 


„Incopul“ a deschis o frumoasă expoziţie. Un Consiliu de Miniştri, 
tinut ieri, a luat act de „reînvierea Cooperaţiei“ la noi. Comunicatul ne 
arată că de unde din totalul tranzacţiilor rurale numai un 2% se făce în 
1940 prin Cooperaţie, în 1941 s-au înregistrat 78 % din masa deveru- 
lui. Ce aberaţie! Tranzacţiile prin Cooperaţie au crescut fiindcă coope- 
rativele cu „Incopul“ în frunte au devenit agenţiile de cumpărare şi de 
desfacere ale Statului, care a monopolizat tot comerțul agricol şi rural, 
dar nu fiindcă Cooperaţia a înviat prin impulsul regimului Antonescu. 
Cooperaţia nu se dezvoltă de sus în jos, ci de jos în sus, şi jos e tot atât 
de moartă la noi cât a constatat-o expertul danez adus de Călinescu în 
1939! Nimic nu s-a schimbat la noi: Cooperaţia e ce a fost — adică ze- 
ro — şi minciuna continuă să domnească! 

Că „Incopul“ o fi lucrat bine în contul Statului, e altă chestiune — 
foarte discutabilă — dar să nu se vorbească de reînvierea cooperației! 


O bombă a explodat azi-noapte la Gara de Nord şi a ucis sau rănit 
mai multe sute de călători, mai toţi soldaţi. Singurul ziar care dă ştire 
e Curentul, celelalte sunt mute. Mute de ce? Ordin de la Cenzură? A- 
tunci cum a publicat Curentul? De altmintreli informaţia Curentului e 
lipsită de claritate şi de orice comentariu... 


Ne vin păsările de primăvară: se zice că ar fi fost ieri două alarme 
la Ploieşti şi alta la Buzău. Unii spun că s-a tras, alţii că n-au fost totuşi 
văzute avioane inamice... Se mai zice că Odessa ar fi fost crunt bom- 
bardată. Se spun atâtea — or fi şi ştirile acestea de valoare altora, care 
contribuie numai să demoralizeze lumea... 


* Sâmbătă, 14 martie. Ionel Boambă vine la mine cu o ştire foar- 
te proastă: combinaţia Cancicov a căzut în apă! Dacă ştirea e 
adevărată, e o nenorocire — nu că ar fi fost Cancicov cine ştie cine, dar 
planul lui, alcătuit pe bazele bunului simţ şi al experienței altora, ar fi pu- 
tut consolida Statul pe marginea prăpastiei şi salva ce mai este de sal- 

vat în această dezmoştenită ţară... Boambă crede însă, că planul de co- 
ordonare economică propus de Cancicov ar fi fost reţinut de Antones- 
cu, dar dat pentru punere în aplicare ignorantului şi ne-experimentatului 
general Stoe-nescu (!!!), omul secăturii de Ică... Deoarece Mareşalul nu 
s-a înţeles cu Cancicov, e probabil că planul lui, dacă a fost adoptat, n- 
a fost adoptat decât ciuntit. Ciuntit, şi pe mâna lui Stoenescu cu „eta- 
tistul“ [Mircea] Vulcănescu la spate şi cu Ică, colac peste pupăză — 
apoi stăm bine! 


Afurisită climă mai avem şi noi? După o zi de primăvară joi, ieri iar- 
nă din nou! Joi la orele 16 erau + 10° — ieri la aceeaşi oră — 5°! Dintr- 
o zi la alta 15 grade de diferenţă! leri-seară a fulguit, în Ardeal a nins! 
Azi-dimineaţă — 6°, acum (orele 10), bate soarele de primăvară! Azi e 
prima adevărată babă (1 martie stil vechi), babă cu soare dar cu dinți! 

Abia am scăpat de ororile unei ierni siberiene, şi iată că vin pacos- 
tele primăverii: inundaţiile! Dunărea a crescut cu 7 metri peste nivelul 
ei normal. La Giurgiu, şi în toată regiunea bălților se anunță revărsări 


mari. Fabrica de zahăr „Danubiana“ e sub apă. În Banat, Bega a ieşit ` 


din maluri şi e prăpăd... S-a trimis armată română şi germană în ajuto- 
rul populaţiei înecate... Tot lucruri bune... 


Ziarele de azi-dimineaţă publică două comunicate: 

1) În edificiul palatului administrativ C.F.R. (în construcţie în fața 
Gării de Nord), într-o sală amenajată la parter ca adăpost pentru soldații şi 
țăranii veniţi de cu seară să ia trenuri dimineaţa, au izbucnit pe ne- 
aşteptate, noaptea de joi spre vineri, la orele 2, gaze şi flăcări. Din 
200 de oameni adăpostiţi acolo, 103 au fost răniți (arşi) şi internaţi la spi- 
tale... 

Din acest comunicat ar reieşi că n-a fost o explozie de bombă, cum 
s-a spus ieri, şi că n-au fost morţi... Asupra cauzei care a provocat inva- 
zia de gaze şi flăcările, nu se spune nimic; „o anchetă este în curs“... 

2) Al doilea comunicat previne populaţia să nu se atingă de baloa- 
nele ce ar putea cădea în oraş, deoarece firele metalice ce atârnă de ele 
s-ar putea încărca cu electricitate din contacul lor cu cablurile tramva- 
iului şi electrocuta pe imprudenţi, sau determina aprinderi de gaze. 
Populaţia este invitată, în cazul unei aterizări accidentale de baloane să 
prevină autorităţile, care vor trimite specialişti obişnuiţi cu manipula- 
rea unor asemenea aparate... 

Să fie o legătură între cele două comunicate? Pe Bulevardul Dinicu Go- 
lescu trece un tramvai... Până acum n-am putut afla nimic precis — şi la fa- 
ţa locului nu se poate pătrunde... Regimul ocultismului şi ermetismu- 
lui! Să-l ia dracul! 


Primul ministru al Japoniei, Tojo, a sfătuit la Radio pe indieni şi pe 
australieni să încheie pace separată, rupându-se din Imperiul Britanic. 
Japonia le garantează independenţa complectă şi integritatea teritoriu- 
lui. Altfel, ambele ţări vor fi expuse la ororile războiului pe teritoriul 
lor. Două escadre au şi pornit, cu trupe multe japoneze, spre Port-Mo- 
resby, în Noua Guinee. Port-Moresby va fi baza navală de unde forțele 
japoneze vor ataca Australia... 

Infrângerile engleze şi ademenitoarele propuneri japoneze au pro- 
dus — spun telegramele Axei — impresie mare şi în Indii şi în Austra- 
lia. În Indii, deocamdată agitaţie destul de intensă, dar haotică. În Au- 
stralia în schimb, curentul pentru încheierea unei păci separate câştigă 
zilnic teren. O propune pe faţă, în întruniri tot mai populate, Alan Ray- 
mond, preşedintele „Asociației pentru Independenţa Australiei“... Au- 
stralia se vede într-o stare disperată: marina i-a fost distrusă; jumătate 
din puţinele ei trupe sunt în Africa şi în Iran sau în Siria; tăiată de restul lu- 
mii, ea nu poate conta nici pe ajutorul Angliei, nici pe cel al Americii... 

Înainte de a fi pornit la drum, misiunea lui Cripps pare deja compro- 
misă. Toate vocile care se ridică în Indii cer înfăptuiri şi libertate imedia- 
te: în făgăduielile Angliei nu mai crede nimeni, după experiența făcută 
în ultimul război... 

În Iran, pare că ruşii procedează la bolşevizarea întregii ţări, fără ca 
englezii să li se opună. E drept că o afirmă nemţii, poate numai ca să 
doboare şi mai mult prestigiul Angliei în fața lumii... 

Comunicatul german de ieri afirmă că puternice forţe sovietice au 
fost nimicite la est de Harkov şi în regiunea Doneţului. 


Japonezii au ocupat oraşul Medan, capitala Insulei Sumatra. 


“La Berlin se crede că, sub presiunea Statelor Unite, Brazilia va de- 
clara război Puterilor Axei. Presa germană adaugă că intrarea Braziliei 
în luptă nu va modifica întru nimic şansele războiului... 

Starea Regelui Suediei e satisfăcătoare — declară buletinul medical de 
ieri. Puterile pacientului revin şi pofta de mâncare... Să mai aşteptăm, 
căci cazul e grav... 


Un cârciumar din strada Țepeş-Vodă a fost asasinat. E al 3-lea asa- 
sinat, în Bucureşti, într-o săptămână. Mergem bine. Premenirea mora- 
lă, sub auspiciile masacrelor de la Jilava... 


Cine o fi urmărind cu atâta ură pe ovrei. După toate câte li s-au în- 
tâmplat, acum se iau cele mai severe măsuri împotriva „camuflării 
proprietăţilor şi drepturilor evreieşti“ — ca şi cum proprietăţile nu ar fi 
fost ale lor, ca şi cum ca oameni, n-ar mai avea nici un drept! 

În acelaşi timp va apare un decret prin care se va lua ovreilor dreptul 
să mai locuiască în Bucureşti în centrul oraşului (Culoarea de Galben)... 

Să nu plătim într-o zi scump, toate aceste nebunii... 

Am fost toată viața mea antisemit — dar acum, în față de atâtea 
nedreptăţi, simt cum devin pe zi ce trece, filo-semit! 


Duminică, 15 martie. Baba de ieri şi baba de azi nu s-au arătat prea po- 
somorâte şi au lăsat soarele să iasă puţin din nori. Dar ne-au arătat din- 
ţii: termometrul se joacă în jurul lui zero grade. Şi iarna se joacă cu noi... 


Mi se confirmă din toate părţile eşuarea tratativelor Cancicov. Totul 
s-ar fi terminat cu schimbul a două scrisori, care a urmat depunerea ra- 
portului lui Cancicov. După ce a citit raportul, Mareşalul a scris prima 
scrisoare cerând lui Cancicov precizări asupra unor anumite abuzuri 
semnalate de el, şi numele colaboratorilor experimentați pe care ar fi 
dorit să-i utilizeze. Cancicov, care din informaţiile sale şi din chiar to- 
nul scrisorii pricepuse că propunerile sale nu erau să fie acceptate — a 
răspuns foarte scurt că, în ce privea prima întrebare nu putea da preci- 
zări, dar putea pune pe Mareșal în măsură, dacă o va cere, să descopere 
şi el, cu firul cel bun în mână, abuzurile de care se izbise dânsul — iar 
cu privire la a doua întrebare, că ea nu se putea pune decât după ce pla- 
nul său ar fi fost aprobat... 

Cancicov a scris şi a plecat la Sibiu unde socru-său Crăiescu (tatăl 
vitreg al Georgetei) e bolnav pe moarte. Ţin aceste informații de la 
Creţeanu, care, la rândul său le ținea direct de la Cancicov... 

Pare că combinaţia Cancicov a fost torpilată de Ică, care a priceput 
că azi economicul nu poate fi despărţit de politic şi că numirea lui Can- 
cicov în fruntea îndrumării economice a Guvernului ar fi însemnat în 
realitate înscăunarea acestuia în fruntea întregii activităţi guverna- 
mentale şi prin urmare decapitarea lui, a lui Ică. „Conştiinţa mea“, cum 
îl numeşte Mareşalul pe Ică, a reacţionat cum era de aşteptat şi toate 
planurile cu Cancicov au căzut baltă... 

E păcat, căci planul era bun. Aşa cum sunt întocmite, lucrurile vor 
merge tot mai prost. Zvonul că planul Cancicov a fost adoptat, dar în- 
credinţat pentru execuţie generalului Stoenescu, nu e adevărat. Gene- 
ralul Stoenescu a fost confirmat preşedinte al Delegației Economice, în 
calitatea sa de ministru de Finanţe, fiindcă Delegaţia a fost repusă în 
funcție şi a fost totdeauna prezidată de ministrul de Finanţe. Delegaţia 
Economică a fost însă lăsată cum era, adică fără plan şi fără autori- 
tate... Şi Creţeanu mi-a confirmat rezoluția Mareşalului cu „generalul 
Stoenescu se crede Schacht“, rezoluţie ce nu pare a sublinia nici multă 
stimă, nici multă încredere din partea Conducătorului pentru ministrul 
său de Finanţe. Circumstanţele vor impune însă Guvernului, cu sau fă- 
ră Cancicov, un plan de coordonare economică, căci altfel vacile de 
muls vor pieri toate... 


Prat, ministrul Spaniei la Ankara, în treacăt prin Bucureşti, a 
dejunat ieri la noi şi ne-a povestit de la turci. Nu încape nici o îndoială 
că atentatul de la Ankara a a fost îndreptat împotriva lui Papen şi că a 
fost săvârşit din inițiativa Sovietelor. Mulțumită politicii turceşti, care 
„se pricepe“ în dezlegarea limbilor, s-a putut afla un complot întreg ale 
cărui fire merg prin Consulatul sovietic din Istanbul până la Ambasada 
rusească din Ankara. Scopul urmărit era distrugerea relaţiilor de prie- 
tenie dintre Germania şi Turcia, provocarea unui ultimatum nemţesc şi 
crearea unui front în Tracia, fie şi numai de amenințare, silind însă pe 
germani să arunce 15-20 de divizii pe Maritza şi să slăbească astfel 
frontul rusesc... 

Ca să tulbure pe de altă parte stările interne din Turcia, planul com- 
plotului mai prevedea şi uciderea succesivă a lui Ismet Inönü (Preşe- 
dintele Republicii), a lui Saracioglu (ministrul de Externe), a lui Me- 
nemcioglu (secretarul Ministerului Afacerilor Străine), a mareşalului 
Ciakmak (şeful Armatei) şi altor personalități politice. Se urmărea 
astfel o schimbare totală de regim, înlăturarea elementelor politice 
antisovietice şi posibilitatea instituirii unui Guvern filo-moscovit, obți- 
nut în zăpăceala momentului prin presiunea englezilor... 

Papen şi soţia sa au scăpat ca prin minune. Mantaua d-nei von Pa- 
pen a fost împroşcată cu firimiţe de carne şi cu sânge din trupul asasi- 
nului... Explozia a fost atât de violentă încât perechea Papen a fost 
trântită la pământ şi Papen s-a ales cu o otită traumatică... Din instruc- 
ţie s-a aflat că ucigaşul nu ştia că duce în braţe o bombă explozivă: i se 
spusese că era o maşină de invenție nouă, care degaja, prin apăsarea 
unui buton, raze ultra violete care omorau la distanță fără zgomot şi 
fără urme. În această ipoteză (să fie adevărată?) individul ar fi apăsat 
pe buton prea devreme, socotind prielnică distanța pentru desfăşurarea 
razelor!!! 

Din el, n-a mai rămas, după explozie, decât un picior, pălăria... şi 
organul sexual zvârlit şi lipit de un zid!!! Organul sexual, lipsit de cir- 
cumciziune, a permis să se constate imediat că asasinul nu era turc — 
iar pălăria asasinului ar fi dus la identificarea lui. Omul era un sârb de 
la Uscul, trimis toamna trecută la Moscova să facă şcoală de terorism, 
dar se vede că n-avea vocaţie, sau că a învăţat prost, căci s-a încurcat 
în executarea misiunii sale... 

Afirmațiile Isvestii de la Moscova, reproduse de presa şi de posturile 
de radio anglo-americane, cum că complotul a fost înscenat de Gesta- 


po-ul german, sunt copilăreşti, povesteşte Prat, faţă de materialul adunat ` 


de Poliţia turcească şi care va face obiectul unei publicaţii speciale... 

În afară de amănuntele atentatului, Prat ne-a mai spus lucruri in- 
teresante. Turcii, întrucât se poate vorbi de opinie publică la ei, nu sunt 
animați decât de un singur sentiment: ura împotriva Sovietelor. Alianţa 
cu Anglia a fost populară cât timp Rusia a fost de partea Germaniei, 
aşa încât turcii vedeau în englezi apărătorii lor împotriva Sovietelor. 
De când au dat însă mâna cu bolşevicii, sentimentele poporului s-au 
schimbat cu totul. Clasele superioare au început să-şi aducă aminte că 
Anglia a fost constant în cursul Istoriei inamica Turciei (cum rămâne 
cu atâtea împrejurări în care Sultanii s-au folosit de sprijinul britanic 
împotriva Rusiei?) şi şi-au mai adus aminte şi de camaraderia de arme 
cu nemții în războiul din 1914-1918. Papen, care a servit în armata 
turcească (în misiune, pe vremea când era militar), a păstrat multe 
prietenii printre ofiţerii superiori turci, şi cu dibăcia lui, a ştiut să se 
folosească de ele. Azi, se poate afirma că în Turcia, armata este toată 
filo-germană, iar lumea politică anti-sovietică. Nimeni nu vrea război. 
Prat crede, că dacă ar fi să intre în război, Turcia n-ar intra decât 
contra Sovietelor, prin urmare alături de nemți... 

Ismet Inönü se bucură de o autoritate şi de o popularitate poate şi 
mai mare decât Kemal... Autoritatea i-a dat-o inteligenţa lui şi puritatea 
moravurilor sale: foarte religios, duce o viaţă de sfânt, cu atât mai im- 

presionantă cu cât e pusă în opoziţie cu destrăbălarea lui Kemal. Po- 
pularitatea, i-a dat-o purtarea sa faţă de sentimentele religioase musul- 
mane, atât de persistente în straturile mulţimii. De unde sub Kemal nici 
un soldat turc n-avea voie să intre într-o giamie, acum în fiecare vineri, 
trupele asistă la serviciul religios, în formaţii comandate de ofițeri şi în 
mare ţinută... De unde Kemal dărâma giamiile, Ismet Inönü le repară 
ŞI le înzestrează din nou... O reacţie împotriva „modernismului“ şi 
„occidentalismului“ îşi face drum. Portretele foştilor demnitari, cu fes 
şi cu stambuline au reapărut prin case, vinul şi carnea de porc încep să 
fie din nou îndepărtate de pe mesele musulmane. Titlul de paşă, de bey, 
au apărut din nou. În fine numele de familie impuse de Kemal continuă 
să fie întrebuințate în relaţiile oficiale, dar în intimitate vechiul sistem 
de denumire a reintrat în uz. Mareşalul Ciakmak ar fi aproape ofensat 
dacă în conversație ar fi interpelat cu „Domnule Mareşal Ciakmak“ şi 
nu i s-ar spune Fevsi-Paşa... 

Prat mai pretinde că în Siria, englezii şi gaulliştii nu se înţeleg 
deloc, că între soldaţii francezi şi britanici sunt bătăii continue ce merg 
până la omor... Şi în Egipt, atmosfera ar fi cu totul neprielnică engle- 
zilor. Soldaţii neozeelandezi şi australieni jefuiesc fără ruşine şi în ziua 
mare prăvăliile din Cairo şi Alexandria şi populaţia indigenă îi urăşte 
de moarte. Acum în urmă, Guvernul egiptean a trebuit să suprime re- 
prezentaţiile de cinematograf din cauza manifestaţiilor anti-engleze. 
Spectatorii aclamau pe Hitler, „salvatorul Egiptului“ din ghearele bri- 
tanicilor... 

Ambasadorul japonez la Ankara ar fi spus lui Prat că la vară armata 
Mikado-ului va ataca Vladivostokul şi pe ruşi... 

Tot ce povesteşte Prat trebuie luat cu oarecare rezervă, dar chiar cu 
această rezervă, din spusele lui se pot trage concluzii interesante... 


De pe front veşti contradictorii. Comunicatele germane pretind că 
atacurile înverşunate ale ruşilor pe Doneţ şi în peninsula Kerci au fost 
respinse cu mari pierderi pentru sovietici. La Kerci ar fi fost respins în 
ziua de13 un mare atac, în care ruşii ar fi pierdut 46 care blindate. La 
Statul nostru Major (după câte îmi spune Cernescu că ar fi aflat de la 
generalul Tătăranu), ar fi venit ştirea că ai noştri au mâncat din nou 
bătaie, tocmai în ziua de vineri... Ruşii ar fi năvălit cu enorm material 
motorizat (e de necrezut ce stocuri inepuizabile au...), pe care l-ar fi 
trecut peste strâmtoarea Kerci-ului îngheţată. De o fi aşa, vor face 
nemții ce trebuie ca să restabilească situația — dar ar fi vreme să-şi 
sporească forțele pe front şi să opună ce trebuie sălbaticilor... 

Buletinul german anunță că de la 6 la 12 martie au fost doborâte 209 
avioane ruseşti, contra 9 germane. De la începutul campaniei de iarnă, 
sovieticii ar fi pierdut 3 134 de avioane... Tot întrebarea: de unde mai scot? 


Japonezii termină cu ocuparea Sumatrei. La ordinea zilei în tactica 
lor, pare să fie acum încercuirea Australiei prin tăierea tuturor căilor ei 
de comunicaţie maritimă cu Anglia şi cu America. Se urmăreşte astfel 
o pace separată cu Australia, înainte de începerea unei acţiuni împo- 
triva Indiilor sau a Siberiei. Atitudinea Australiei nu se desenează până 
acum... 


Între Italia şi Germania au fost semnate mai multe acorduri menite 
să reglementeze schimburile economice până la sfârşitul anului 1942, 
între cele două principale Puteri ale Axei. La baza lor stă principiul unei 
strânse colaborări în fabricarea armamentului şi a munițiilor de război. 


Banca Românească a ţinut ieri o adunare generală extraordinară în 
care şi-a sporit capitalul ei de la 400 milioane la un miliard lei. Inainte 
de toate pentru motive fiscale... 


Societatea „Lares“ şi-a reînceput ieri cursele regulate şi zilnice între 
Bucureşti — Budapesta şi Viena. Să se fi sfârşit iarna? 


Ieri s-a slujit un parastas în pomenirea lui Titulescu şi astăzi altul în 
a lui Nae Ionescu. N-am fost nici la unul nici la altul. Pentru ce m-aş 
fi dus la al lui Titulescu, şi pentru cine la al lui Nae Ionescu? 


Pandit (să nu se citească „Bandit“) Nehne, şeful iridentiştilor hin- 
duşi a început să ţină întruniri împotriva englezilor. Un semn al timpu- 
rilor. Între populaţia hindusă şi poliția britanică au avut loc mai multe 
ciocniri. Morți şi răniți. Asta s-a mai văzut... 


Panică la New-York: un obuz a căzut şi s-a înfipt în al 30-lea etaj al 
imobilului „Equitable Building“, unul din zgârie-norii metropolei a- 
mericane. Americanii au crezut că era o bombă aruncată de nemți şi 

s-au speriat. Le-a trecut însă spaima după ce au aflat că era vorba de 
un obuz al apărării antiaeriene, căzut unde nu trebuia... 


Luni, 16 martie, Ştirea adusă de Cernescu de la Statul Major, des- 
pre o înfrângere suferită la Kerci, nu pare exactă. Colonelul Olteanu! 
(care mi-a dat totdeauna informaţii exacte) mi-a telefonat azi-dimi- 
neaţă că într-adevăr a fost un atac mai violent din partea ruşilor în pe- 
ninsula Kerci, dar că nemtii au adus repede forţe suficiente şi că situa- 
ţia s-a restabilit cu mari, foarte mari pierderi pentru sovietici. Olteanu 
a adăugat să n-am nici o grijă pentru frontul oriental, căci toate sunt în 
regulă, şi totul merge cum trebuie... Pe de altă parte Comunicatul german 
de aseară e categoric: toate atacurile în regiunea Doneţului şi a Kerci- 
ului au fost respinse cu mari pierderi pentru ruşi, care numai la Kerci au 
pierdut în ziua de 14 martie, 42 de care de asalt din circa 80 cu câte ata- 
caseră. 

Concluzia de tras, în ce priveşte informaţia lui Cernescu, este că sau 
dânsul n-a înţeles ce i-a spus Tătăranu?, sau că nici n-a văzut pe Tătă- 
ranu şi că a îmbrăcat cu autoritatea acestuia zvonuri culese prin bi- 
rourile Statului Major şi neîntemeiate. 

Să fim deci optimişti mai departe, în ce priveşte situaţia de la Ră- 
sărit, cel puţin. 

Comunicatul german de aseară mai spune că ruşii au pierdut în 
total, în zilele de 13 şi 14 martie, 138 de care de asalt. 

Interesante sunt şi cifrele pe care le dă cu privire la scufundările de 
pe coasta americană a Atlanticului, de la prima apariţie a submarinelor 
în acea regiune. Au fost scufundate 151 de vase cu un volum total de 
1 029 000 tone, tonaj egal cu construcţiile americane în anul 1941. În 
aceste cifre intră 58 tancuri pentru petrol cu capacitate totală de 442 
000 tone. Au fost scufundate 58 tancuri dintr-un total de 286, adică 
cam a S-a parte... Primul ministru canadian a confirmat aceste pierderi 
într-un recent discurs şi a declarat că, dacă scufundările continuă în 
acelaşi ritm, şi nu se găsesc mijloacele de a le opri, situaţia anglo- 
americanilor va deveni critică... 


Hitler a ţinut ieri un bun şi frumos discurs, cu prilejul comemorării 
anuale a morţilor căzuţi în războiul prezent şi în cel din 1914-1918. 


1 Şeful de cabinet al generalului Pantazi, ministrul Apărării Naționale. 
2 Declaraţiile puse de Cernescu în seama generalului Tătăranu nu corespundeau de 
altmintreli cu optimismul mie arătat de curând de acest general. 

Tipul are talent, bun simţ şi vigoare. Nu e de mirat că inspiră atâta în- 
credere poporului german... 

Ceremonia, înălțătoare, a avut loc la Zeng-Haus (Unter de Linden), 
la Berlin. Ceremonii identice s-au desfăşurat în toate oraşele germane, 
pe fronturi, şi în capitalele țărilor străine în care se află Reichul re- 
prezntat. La Bucureşti, dl Killinger a depus o coroană pe Mormântul 
soldatului necunoscut şi a pronunţat o cuvântare „în genul său special“, 
la cimitirul militar german. 


La Rio de Janeiro au avut loc manifestații zgomotoase anti-axiste 
(probabil organizate de comunişti, încă foarte numeroşi în Brazilia). 
Ca să împrăştie lumea, trupa a trebuit să tragă în mulţime... 


Generalul Wavel a ţinut o cuvântare foarte pesimistă la Delhi, în ca- 
re a mărturisit gravitatea înfrângerilor suferite de Anglia. Ca scuze, ge- 
neralul a invocat răzlețirea frontului întins pe suprafaţa întreagă a glo- 
bului aşa încât perdeaua de apărare britanică a ajuns prea subţire — 


precum şi nepregătirea trupelor pentru războiul special ce li s-a impus.. 


A mai spus că ar fi fost mai bine ca totalul forțelor engleze să fi fost 
concentrat într-un singur punct, în Orientul Apropiat spre exmplu, şi să 
nu fi fost împrăştiat în grupuri insuficiente, în atâtea regiuni îndepăr- 
tate unele de altele... Factorul „timp“ a fost apoi continuu defavorabil 
englezilor, care au sosit pretutindeni prea târziu... Cuvântarea lui Wavel 
nu e menită să însufleţească spiritul combativ al trupelor britanice... 

De citat următoarele declaraţii ale lui Wavell: „Pierdem cursa de 
întrecere cu timpul. La Singapore am pierdut această cursă cu 4 sau 5 
ore. Japonezii au înaintat mai repede decât am crezut noi, iar întăririle 
noastre au sosit prea târziu...“ 


Agenţiile telegrafice germane şi italiene pretind că ar fi aflat prin 
Lisabona propunerile pe care le va face Cripps fruntaşilor hinduşi şi le 
rezumă în următoarele puncte: 

1) O declaraţie solemnă a Marii Britanii cuprinzând promisiunea de 
a acorda Indiilor statutul unui Dominion, la sfârşitul războiului actual. 

2) Convocarea unei conferinţe „a mesei rotunde“, care să caute 
soluţii pentru problemele care despart azi diferitele comunităţi indiene. 

3) Restabilirea Guvernelor regionale (azi nu mai sunt decât patru 
asemenea Guverne). 

4) O foarte largă participare a hinduşilor în Consiliul Vice-Regelui. 

5) O autonomie administrativă largă, menită să pregătească Indiile 
pentru rolul lor de Dominion. 

6) O organizare a armatei indiene care să asigure apărarea țării. 

7) Participarea Indiilor la sistemul alianțelor democratice. (!!!) 

8) Angajamentul Angliei şi al Statelor Unite de a crea o puternică 
industrie militară în Indii (!!). 

Mai sunt şi alte puncte privind amnistia pentru condamnaţii politici, 
libertatea presei, libertatea de păreri etc. 

Greutatea cea mare va fi să se pună cele 350 milioane de locuitori 
ai Indiilor de acord între ei. Într-o ţară de „clase“ între care învrăjbirea 
merge până la declararea unora din ele atât de spurcate încât celelalte 
n-au voie să le atingă — într-o ţară în care musulmanii, budiştii, 
adoratorii soarelui se vrăjmăşesc de moarte, nu e nimic de făcut pe 
calea unirii. Hinduşii nu se pot uni între ei decât într-un singur gând: 
ura împotriva englezilor — şi într-o singură direcție: revolta. A face 
din aceste neputincioase stafii ale trecutului un Stat modern unitar — 
e pură utopie. 


De azi înainte ni se va da pâine amestecată cu mălai, dar ni s-a cres- 
cut raţia de la 750 grame la 1 000 grame pe zi, de om. 


Tămbălăul Bibeştilor: 

Imi cade sub ochi o porcărie de revistă bucureşteană intitulată Je 
sais tout (!!) redactată de un musiu „Etienne Miculesco“, în care se 
lăfăiesc mutrele puţin interesante ale madamelor valahe de la „Bijou 
X“ până la „Aimée Y“ — toate Ioneştele, Vasileştele şi alte Dumitreşti! 
Şi printre aceste flori de mahala sau de produse ale serelor îmbo- 
găţiţilor peste noapte, un reportaj fotografic, cu notițe biografice, ale 
fărăminoasci nunţi de la Mogoşoaia. Căsătoria junelui Brâncoveanu cu 
matura Marina Ştirbei e prezentată ca un eveniment comparabil cu 
unirea unui Habsburg cu o Bourbon — vorba Martei Bibescu. Pe trei 
coloane se înşiră numele „Prinţilor“ şi „Prinţeselor“ ieşiţi din sărăcia 
lor, ca să chefuiască o noapte... 

Şi „Miculesco“ (Etienne!) îi dă în sus cu gloria „Brancovanilor“ şi 
„Ştirbeilor““! Ce glorie? Ce „Brancovan“? Ce Ştirbei? 

Vodă Brâncoveanu era un boier ca toţi boierii, ceva mai bogat, Con- 
stantin ot-Brâncoveni, care s-a înrudit cu Matei Basarab luând de neva- 
stă pe nepoata acestuia... Aşa au ajuns Brâncovenii, Basarabi! Actualul 

Brâncoveanu nu e Basarab (cum se intitulează) fiindcă Brâncovenii n- 
au fost nciodată Basarabi — şi nu e Brâncoveanu, fiindcă tată-său a 
luat numele de la Zoe Brâncoveanu (mumă-sa) care era Mavrocordat 
şi fusese adoptată de ultimul Brâncovean... Ştirbeii, am mai spus-o, nu 
sunt nici ei Ştirbei, decât tot prin adopție. În realitate, toți câţi erau la 
Mogoşoaia nu erau nici Basarabi, nici chiar Brâncoveni sau Ştirbei, şi 
cu atât mai puţin Habsburgi sau Bourboni — ci, toți, Bibeşti sadea, 
adică coborâtorii herghelegiului din Gorj, boier de clasa a 3-a! 
Să ne mai slăbească cu „fasoanele“ şi cu mofturile! 


Marţi, 17 martie. Are dreptate Hitler când spune că o asemenea 
iarnă nu s-a mai pomenit: zilele trecute s-au înregistrat pe frontul 
rusesc, la Centru — 30° şi în Crimeea — 25°! La mijlocul lui martie! La 
noi termometrul nu s-a coborât sub — 7°, dar nici nu se ridică cu mult 
peste zero. Destul însă ca să se topească zăpezile şi să determine 
prăpădul inundaţiilor. Dunărea a ajuns la 8 ” m peste nivelul normal. 
La Giurgiu, tot e sub apă. Între Olteniţa şi Mânăstirea (moşia Regelui) 
digurile au fost luate şi şoseaua tăiată. Apele Argeşului s-au unit cu ale 


Neajlovului şi au prăpădit tot. Oltul e revărsat; pe Jiu, apele au luat o - 


parte din podurile de la Braloştiţa şi de la Bucovăţ... La Breasta, până 
acum, nu avem stricăciuni... 

Pe străzile lăturalnice ale Bucureştiului, munți de zăpadă stau 
neatinşi... Dacă cel puţin, după ce s-o curăți zăpada de pe câmp, nu s- 
ar pune pe ploi — să nu putem ara şi semăna... 


Pe frontul rusesc, bolşevicii dau mereu năvală, doar vor parveni să 
rupă frontul german şi să câştige poziţii strategice mai favorabile, înainte 
de începutul ofensivei nemţeşti, în primăvară. Şi în zilele de 14 şi 15, 
au dat mari atacuri la Centru şi la Kerci — dar au fost respinşi cu mari 
pierderi. Natural, nemţii nu spun pe ale lor... La Centru, după Comu-ni- 
catul german, ruşii au parvenit să străpungă frontul, dar un contraatac 
nemtesc a repus lucrurile la loc, şi sovieticii s-au retras pe primele lor 
linii, decimaţi. Cu tot valul de frig, soldaţii germani au învins şi de data 
asta... 

Dar şi oamenii lui Stalin sunt de admirat: cu toate loviturile pe care 
le primesc, atacă în continuu. Atacurile se suced unul după altul; abia 
e unul respins, vine altul, în acelaşi loc. Vor avea mult de lucru nemții 
ca să înfrângă definitiv tenacitatea bolşevică... 


i 
| 

Pare că Regele Suediei a scăpat: buletinul de azi anunţă că bolnavul 
a început să-şi revină în puteri şi că cicatrizarea se face normal. Feno- 
menal bătrân! 


Vizita lui Ciano a fost din nou amânată, pentru mai. Să nădăjduim 
că se va amâna de tot: n-ar fi politic ca licheaua să fie fluierată tocmai 
în Bucureşti... 


Ancheta de la Ankara (atentatul împotriva lui Papen) a fost terminată. 
Rezultatele nu s-au publicat, dar afacerea a fost dată pe mâna Parchetului. 


Rectificări şi complectări: 

Am citit expunerea de motive din Monitor privitor la ex-terito- 
rialitatea acordată membrilor „Camerei Juridice Internaţionale“. Nu se 
acordă această exteritorialitate decât membrilor străini ai camerei, în 
cazul când ar veni în misiune în România. Cu alte cuvinte, aceşti 
domni sunt asimilați cu diplomaţii. Aşa mai merge... 

În ce priveşte explozia de la Gara de Nord, n-a fost nici o legătură 
între cele două comunicate (explozia şi... baloanele rătăcite). Pare că n- 
a fost nici atentat. Explozia s-ar fi datorat unor obuze de tun Brandt: 
unul din ele a luat foc şi au sărit şi celelalte. Cel puţin asta e versiunea 
pe care o dau până acum oficialii... 


A murit Oscar Kaufmann, în ziua de 10 martie, în Scoţia. Amănunte 
asupra morţii lui, telefonată de Boxshall lui Barbu Ştirbei, prin Elveţia, 
nu avem. Kaufmann a cunoscut zile frumoase după pacea din 1919; 
timp de aproape 20 de ani a fost despotul Băncii de Credit şi unul din 
conducătorii finanței româneşti. Prin prietenia lui cu Mannheimer a câş- 
tigat multe milioane — dar a pierdut şi multe la falimentul şi la moar- 
tea prietenului său. Grăsuţ, chel, curățel — neştiind să vorbească nici 
o limbă cum se cade şi exprimându-se în consecință cu greutate, ştiu- 
se totuşi să-şi câştige încrederea cercurilor financiare internaţionale 
din Paris şi din Londra şi mai nici o afacere nu se făcea cu noi fără 
arbitrajul lui. Plin de defecte, poseda însă două însuşiri rare: era afabil 
şi prieten credincios. De pe urma unei soții frumoase şi inteligentă, 
dispărută înainte de vreme — lasă un fiu cam bleg, care, zice-se, ar fi 
trecut în America. 

Date fiind împrejurările, pentru rasa lui, poate că a murit la timp... 

Junele Quaranta a venit aseară să-mi spună că turcii au semnat 
Pactul Tripartit! Ținea ştirea din cercurile Legaţiei italiene. Cred că e 
mai mult un zvon — dar ceea ce nu pare verosimil azi, poate să se 
realizeze mâine... Deschiderea Dardanelelor pentru flota Axei ar fi însă 
o lovitură formidabilă — şi ar însemna sfârşitul războiului cu Rusia. 
„C'est trop beau“! 


Ne-a venit ultimul discurs al lui Hitler (la Zen-haus) in extenso. 
Mi-a plăcut mai puţin decât în rezumatul Agenției D.N.B.. Violenţe 
inutile. Ieşire de prisos împotriva Guvenrului din Vichy cu prilejul 
procesului din Riom: se face procesul nepregătirii războiului, iar nu al 
răspunderii declarării războiului împotriva Germaniei, cum ar vrea el! 
Prea vrea multe! Procesul de la Riom e idiot, căci răspunderea 
nepregătirii războiului nu o au numai Daladier, Gamelin, Blum, Jaco- 
met şi Guy La Chambre — o are întreg regimul politic francez, mai 
ales bestiile de alegători — dar declararea războiului e o chestiune mai 


complicată, pe care n-o poate judeca nici Curtea din Riom, nici Hitler... 


A venit Puricelli la Bucureşit, foarte supărat şi cu drept. Guvernul 
Antonescu a încheiat cu el un contract pentru construire de şosele, în 
valoare de aproape un miliard şi jumătate. Puricelli a creat o Societate 
română şi a şi început să lucreze anul trecut (Şoseaua Bucureşti — 
Afumaţi — Buzău). Societatea are cheltuieli generale, care se urcă la 
circa 30 milioane. Anul acesta, Mareşalul a declarat că nu dă un ban 
pentru şosele: totul trebuie să meargă la Armată şi la Agricultură. 
Foarte frumos, răspunde Puricelli, dar ce se face el cu cele 30 milioane 
pe care trebuie să le cheltuiască pentru personalul şi maşinăriile lui? Să 
le dea din buzunar? Deocamdată, cu Bova-Scoppa în spate, a început 
să se lupte cu Guvernul. A şi văzut pe Buşilă — care-i dă dreptate, dar 
nu poate nimic. Mâine va vedea pe Antonești... 

Vine de la Paris, unde se afla în momentul bombardării englezilor. 
Au distrus complect uzinele Renaut şi Peugeot (Ford) şi au amorât o 
mie de oameni. Dar ura francezilor împotriva nemților e atât de mare, 
încât parizienii care n-au fost atinşi de bombardament nu se sfiau să se 
bucure de cele întâmplate... „Sale coup pour les Boches“ — i-au spus 
mai mulți. La Paris sunt lipsuri mari şi numeroase — nemţii au luat tot. 
Şi ce n-au luat cu hapca, au cumpărat. Nu se mai găseşte vin, în Franța, 
e de necrezut! O sticlă de şampanie e o raritate... 

Şi în Italia, povesteşte Puricelli, mizeria şi nemulțumirea merg cres- 
când. „Ou est fatigué de la guerre...“ Ca să-şi îmbrace copiii, italien- 
cele au nevoie de „puncte“, dar fasciștii pot să-şi procure cum vor, şi 
fără nici o restricţie, cizme şi uniforme... Toată lumea e sătulă nu nu- 
mai de război, dar şi de fascism, şi vrea pace, şi vrea să scape de tirania 
cămăşilor negre... O spune un prieten intim al lui Mussolini şi fascist 
de frunte! Despre Duce, Puricelli spune numai bine, dar înjură pe toți 
miniştrii lui, în special pe Ciano... Nu poate suferi nici pe Hitler (câte 
s-au schimbat în mintea italienilor!) şi e convins că, dacă Hitler şi 
Churchill ar dispare, s-ar putea sfârşi războiul numaidecât. Vorbind cu 
Mussolini, de curcând, Puricelli i-ar fi spus că oamenii se pot guverna 
numai cu dragoste şi blândeţe, dar că Hitler e numai ură şi violență şi 
Ducele ar fi fost de acord cu dânsul... Mă cam îndoiesc! 

Italienii nu mai pot suporta privaţiunile. Sunt foarte supăraţi fiindcă 
le-am făgăduit grâu şi nu le-am dat... De unde să le dăm, dacă ni l-au luat 
nem-ţii. Fără grâul nostru, Puricelli pretinde că italienii vor muri de 
foame... 


Şi la Berlin a început să se simtă lipsa de alimente. La cele 2 zile 
pe săptămână fără carne, la cele 2 „Eintopftag“ (un singur fel pen- 
tru ziua întreagă) pe lună, s-au mai adăugat 2 „Front-Tage“ pe săp- 
tămână, în care nu se mănâncă decât nişte găluşte de făină amestecată 
cu tot felul de „Ersatzuri“. Până acum, se putea mânca destul de bine 
în două-trei restaurante (Horcher, Bristol, Eden) deşi foarte scump — 
dar.nici în acestea nu se mai găsesc decât porcării.... O spune Gogu 
Georgescu, capelmaistrul filo-german! Pare că toată mâncare o 
consumă soldaţii, care, ei, sunt bine hrăniți. Şi tot vinul adus din 
Franţa, îl beau tot ei probabil — căci pentru populaţia civilă nici vin nu 
se mai găseşte... Am întrebat: „Se vaită oamenii?“ Mi s-a răspuns: „Nu. 
Toţi aşteaptă victoria finală, pe care o cred apropiată — şi-şi strâng 
cureaua!“ 


Miercuri, 18 martie. Creşterea Dunării a luat proporţii catastrofale. 
Apele au ajuns la 9 16 peste normal. Cea mai mare creştere 
înregistrată, de când există la noi Serviciul Apelor a fost înregistrată la 
1897: 7 80 peste etiaj. Se zice că în 1856 ar mai fi fost o mare 
creştere, dar pe vremea aceea nu aveam măsurătoare. In Giurgiu, apele 
au invadat cartierul dintre gară şi piaţa Centrală, ceea ce nu s-a văzut 
niciodată. Ce are să ne mai trimită Dumnezeu, să ne pedepsească? 

În noaptea de luni spre ieri, s-a înregistrat la Bucureşti şi un cutre- 
mur de gradul I, cu epicentrul la 160 de kilometri, probabil în Vrancea... 

Termometrul, noaptea tot în jurul lui O grade. Ziua se mai 
încălzeşte. Azi-dimineaţă, brumă straşnică... 


Nici în America nu pare că e mai bine: un uragan a devastat centrul 
Statelor Unite. Sunt peste 100 de morţi, 600 de răniți şi mii de case 
distruse. Şi acolo sunt oamenii răi... 


Pe frontul rusesc, neîntreruptele atacuri sovietice s-au prăbuşit toate 
cu foarte mari pierderi. Tancurile şi avioanele bolşevicilor, distruse, se 
numără cu sutele, iar morţii, răniții şi prizonierii cu miile. Generalul 
Iarnă pare că a fost definitiv învins de nemți, cu toată ultima lui 
sforțare din zilele trecute, în care termometrul s-a coborât iar până la — 
35 de grade... | | 

Generalul Mac Arthur, tenacele apărător al ultimului colț din 
Filipine, a sosit în Australia, unde a fost numit comandant al forţelor 


americane debarcate acolo şi care au să mai debarce. Această numire 


dovedeşte că rezistenţa în Filipine e terminată şi că Australia e grav 
ameninţată de japonezi. 

La Berlin, atenţia cercurilor diriguitoare e îndreptată spre Orientul 
Apropiat. Se urmăresc cu viu interes mişcările de trupe sovietice din 
Iran, spre granița turcească şi reacțiile din Turcia. Trupele ruseşti au 
coborât din regiunea Tebris-ului spre sud şi după ce au trecut de lacul 
Urmia, s-au împărţit în două coloane: una a pornit spre vest, a trecut 
granița Irakului şi se îndreaptă spre Mosul — cealaltă a luat direcția 
Golfului Persic, de-a lungul graniţei occidentale a Iranului. Nemţii fac 
mare vâlvă în jurul acestor mişcări, prezentându-le ca încălcări sovie- 
tice asupra autorității britanice neputincioase. E însă mult mai probabil 
că înaintarea trupelor ruseşti să fie rezultatul unei înțelegeri, ba chiar a u- 
nei cereri a Angliei doritoare să-şi libereze trupele din Iran şi Irak, sau 
cel puţin o parte din ele, pentru apărarea Indiilor. Că englezii nu pot 
vedea cu plăcere pe ruşi coborându-se în regiunile petrolifere din Me- 
sopotamia şi de lângă Golful Persic, este iarăşi sigur — ŞI cedarea su- 
premației lor militare în aceste regiuni dovedeşte la ce „ananghie“ a 
ajuns Imperiul Britanic... | i 

Dar coborârea trupelor sovietice spre sud şi trecerea lor în Irak, a 
produs mare tulburare la Ankara. Turcii nu pot vedea cu indiferență 
inamicul lor secular instalat la graniţele ţării, de la Caucaz la Marea 

Mediterană... Dacă la această îngrijorare față de ruşi se mai adaugă 
enervarea pricinuită de bombardarea Miletului de către englezi! — se 
poate uşor înţelege evoluţia politicii turceşti, apropierea de Axă şi zvo- 
nurile unei semnări a Pactului Tripartit... La Berlin, nemţii beau lapte! 


Cu prilejul unui banchet, Roosevelt, Halifax şi Litvinov au ţinut 
cuvântări pe care presa germană le comentează cu multă complezenţă, 
fiindcă câteştrele sunt pesimiste. Roosevelt a insistat asupra unirii 
tuturor cetăţenilor (ce, nu sunt uniţi?) într-un singur efort, căci războiul 
extern nu se poate câştiga dacă se pierde războiul intern... Halifax a 
declarat că lucrurile nu stau pentru anglo-ruso-americani atât de rău, ca 
să nu poată sta şi mai rău!!! Nobilul lord a mai spus că pentru moment 
Rusia şi China să nu mai conteze pe un sprijin prea serios şi direct din 
partea Angliei şi Americii, deoarece aceste două Puteri trebuie să-şi 
apere Imperiile pe toate mările globului... Litvinov-Finkelstein, în fine, 
a mărturisit că Generalul Iarnă a trădat pe ruşi şi că frontul german n- 
a putut fi clintit, după cum se sperase... Reprezentantul lui Stalin a 
cerut apoi americanilor şi englezilor să se bată şi să creeze fronturi 
noi... „Cu braţele încrucişate nu se poate câştiga un război. Factorul 
Timp e schimbăcios şi lucrează când pentru unii, când pentru alții — 
şi de obicei pentru învingători, nu pentru învinşi“. i 


Ne-a sosit dl Vilhelm Stuckart, ministru de Stat german, în vârstă 
de 39 ani, şi — lucru de mirare — n-a fost primit la gară nici de Rege, 
nici de Conducător, nici de Ică — ci de un simplu subsecretar de Stat 
de la Interne şi, bineînțeles, de Killinger. Dl Stuckart e specializat în 
materiile de organizare de Stat şi a lucrat la Statutul provinciilor ruseşti 
ocupate de nemți şi la al Poloniei. D-sa vine însoțit de mai mulți alți 
specialişti — fie ca să ne dea sfaturi cu privire la organizarea 
Transnistriei, fie ca să învețe ceva de la dl Ică, geniu politic brevetat. 


Sân Georgiu, închis la Jilava, a fost mutat într-un penitenciar civil 
— dar nu civilizat. La Jilava o ducea foarte bine: pentru favorurile pe 
care i le-a acordat, comandantul închisorii a fost mutat... Se zice că 
acest exces de severitate se datorește faptului că Sân Giorgiu a refuzat 

1 Acum câteva zile mai multe avioane necunoscute au bombardat oraşul Milas 
(fostul Milet) la sud de Smirna. Cercetările făcute au dovedit că au fost avioane brita- 


nice, care se înşelaseră şi luaseră Miletul drept un oraş al Dodecanezului ocupat de 
italieni 

să semneze o cerere de grațiere ce i s-ar fi pus sub nas. Alţii spun că 
Conducătorul ar fi luat cunoştinţă de un voluminos dosar din care reie- 
se că Sân Giorgiu n-a făcut, de doi ani, decât să submineze la Berlin 
regimul şi pe Mareşalul Antonescu în persoană... 

La Curtea Marţială, când i s-a citit sentința, Sân Giorgiu a strigat: 
„Condamnarea pe care o pronunţaţi împotriva mea, e o insultă adusă 
lui Hitler!“ Paranoici sunt pe toate treptele omenirii... 


Mâine, în marea aulă a Facultăţii de Drept, dl Ică va face declaraţii 
senzaţionale. De trei zile s-a închis să-şi prepare „epocalul“ discurs. 
Puricelli trimisese ieri pe Bova-Scoppa să-i vorbească: ministrul Italiei 
a găsit însă uşa închisă — dl Ică s-a declarat bolnav şi nu l-a primit. 
Medita... şi scria. Facultatea de Drept a fost îmbodobită cu ghirlande şi 
drapele. Declaraţiile d-lui Ică vor fi privitoare la noua organizare a 
Statului... 


Joi, 19 martie. Lt. colonel Marcel Olteanu mi-a telefonat aseară că 


ruşii au mâncat o bătaie zdravănă la Kerci. Nu m-ar supăra deloc. Co- 


municatul german de ieri anunță că şi în a 5-a zi de neîncetate atacuri 
în peninsula Kerci, sovieticii au fost sau zdrobiţi sau respinşi, lăsând 
numeroşi morți şi răniţi pe teren, precum şi un bogat material de răz- 
boi... Pe restul frontului, acelaşi cântec: atacuri sovietice respinse — 
prizonieri luaţi, tancuri şi avioane distruse. 

Vasele. de război japoneze au scufundat în Oceanul Indian mai 
multe vapoare britanice de un tonaj total de 80 000 tone... Sunt primele 
pierderi pe care Anglia le suferă în Oceanul Indian, devenit şi el nesi- 
gur pentru comunicațiile Imperiului... 

În Australia enervarea în creştere. Se discută tot mai mult în jurul 
independenţei complecte a Dominionului şi a încheierii unei păci se- 
parate. Anglia fiind prea ocupată în Indii a renunțat să mai apere Au- 
stralia care a trecut în compartimentul Statelor Unite în ce priveşte o- 
peraţiunile de război... 

Nemţii dau cifra tonajului anglo-saxon scufundat de la începutul 
războiului. E enormă: 15 975 000 de tone, rotund! Cifra de 15 pare să 
fie în special simpatică germanilor, căci gazetele lor mai vorbesc şi de 
15 000 000 (2) soldaţi ruşi scoşi din luptă (inclusiv bolile şi dezertările) 
şi de 1 587 avioane doborâte de la 1 ianuarie la 7 martie, anul acesta... 
Încep să nu mai am încredere în cifrele lor! 

Preşedintele Inönü a ţinut o cuvântare la Ismir (Smirna) şi ministrul 
de Externe turc Sărăcăcioglu a dat un interviu ziarului italian Popolo 
di Roma. Şi unul şi altul au subliniat intenţiile pacifiste ale Turciei, 
care vrea să rămână neutră. Sărăcăcioglu a instistat de astă-dată asupra 
prieteniei tradiționale dintre Turcia şi Germania, dar a reamintit, în 
calitatea sa de neutru, şi despre pactele de prietenie pe care ţara sa le- 
a încheiat cu Anglia şi cu Rusia Sovietică. Şi ministrul a mai spus că 
turcii voiesc prietenie şi cu italienii, de care sunt legaţi prin atâtea 
interese comune în Metiderana... 

Agenţia Havas a dezminţit ieri înaintarea ruşilor spre Irak şi spre 
Golful Persic. Şi totuşi... La Ankara emoția e încă vie. Ştiu turcii, 
probabil, ce nu ştie Agenția Havas! 


Azi la ora 11,00, şedinţă solemnă la Facultatea de Drept. Mult 
aşteptatul eveniment „epocal“! Ni se precizează (de ce s-o fi ţinut 
secret până ieri?) că e vorba de „prima Adunare a Clerului şi a Învă- 
țământului român“. D1 Ică va ţine discursul „epocal“, iar Patriarhul, 
Petrovici şi alţi caraghioşi îi vor ţine isonul... Ieri se pretindea că Ică 
nu va vorbi despre noua organizație a Statului, ci despre raporturile 
noastre cu ungurii! Aşa credea ieri la dejun Coti Stoicescu, ministrul 
Justiţiei, care mai mult nu ştia nici el !!! 


DI Reichs minstru Stuckart s-a întâlnit ieri „în saloanele d-lui Ică 
Antonescu“ cu juriştii români — adică cu d. d. membri ai Camerei Ju- 
ridice Internaţionale, secția Bucureşti. „On a du rire!“ 


Epavele legionare nu se lasă. Au imprimat un scurt manifest în care 
înjurau pe Mareşalul Antonescu şi declarau că până în 3 luni vor fi „la 
putere“. Manifestul s-a împărțit clandestin, printre legionari şi simpa- 
tizanţi (mai sunt?). Guvernul a răspuns prin arestări masive, de dumi- 
nică încoace. S-au arestat şi dintre „legionarii cuminţi“ (grupul Dumi- 
trescu-Borşa etc.), care până acum s-au bucurat de oarecare favoare. 
Cei tineri au fost concentrați şi trimişi pe front, mai toți cu scrisori de 
recomandaţie speciale. Printre aceştia a fost cuprins şi tânărul Bani 
Ghika, fiul mai mic al Aristiţei şi ginerele lui Bujoiu. D1 Bani funcțio- 
nează de astă-vară ca şef de cabinet la Buşilă... În calitatea sa de sub- 
locotenent de rezervă în geniu, a fost trimis să curețe minele ruseşti pe 
zonă, ocupaţie distractivă şi sigură ce se termină mai totdeauna cu 

sfârtecarea... amatorului! Buşilă declarându-se neputincios față de „or- 
dinele de sus“, Aristiţa s-a repezit asupra generalului Dombrovski să-i 
scape odorul, prin legăturile sale cu Statul Major. „Mossie Dombrov- 
ski, sauvez mon fils ou jé mé tue...“. Bietul Dombrovski aleargă de 
ieri, din general în general, dar nu ştie dacă va reuşi! De, cine l-a pus 
pe prinţul Bani, să se îmbrace în verde şi să dea mâna cu legionarii? 

Cel care încearcă să galvanizeze un cadavru — şi să ia locul lăsat 
de Sima — nu e altul decât prietenul nostru M. Manoilescu. Când se 
va termina şi cu puşlamaua asta? 

Bebe Grădişteanu, concentrat la Curtea Marţială, îmi spunea ieri că 
au fost condamnați mai mulţi „comunişti legionari“ la moarte (nu ştia 
dacă au fost şi executaţi) şi copii de prin licee, la pedepse foarte severe. 
Unii au luat până la 25 ani muncă silnică... Ce vremuri! 


Stilul unui Conducător de Stat: 

După izgonirea lui Zwidenek, nou subsecretar de Stat la Români- 
zare, Dragoş, a făcut o minuțioasă anchetă cu privire la fantasticele 
abuzuri şi şperțării din acel Departament, care au speriat lumea. După 
ce a terminat ancheta, Dragoş a redactat un raport şi l-a înaintat Mare- 
şalului. Pe acest raport Antonescu a pus următoarea rezoluţie: 

„1) Îmi vine să-mi pui revolverul la tâmplă când mă gândesc în 
cine am avut încredere!. 

2) Ce a făcut omul acesta denotă ori rea credință, ori prostie. Opinez 
pentru rea credință. | 

3) Să fie dat în judecată conform legilor militare“. 

Alta: 

Coti Stoicescu, ministrul Justiţiei, exasperat, şi-a dat pentru a nu ştiu 
câta oară demisia. Mareşalul a pus următoarea rezoluție pe hârtia de- 
misionarului: 

„Se acordă un concediu de 20 de zile petiţionarului (!!!!) pentru 
căutarea sănătății“. 


Apele Dunării au început să scadă. Alaltăieri a fost şi Mareşalul An- 
tonescu la Giurgiu, a urlat, a înjurat şi l-a destituit pe primar: o mare 
cantitate de zahăr a rămas sub ape, în depozitele „Danubianei“ şi au 
pierit şi cantități mari de grâu şi de benzină, neevacuate la timp... Bie- 


| E vorba de generalul Zwidenek. 

tul Mareşal, are şi el motive să fie nervos: numai furturi şi incapacitate 
în jurul lui! 


Noul palat al Ministerului de Finanţe se va construi pe locul 
cimitirului ovreiesc (abandonat) din strata Sevastopol. S-a hotărât. 
Prima piatră se va pune în aprilie... 


Amicul meu, bătrânul Pos, a fost făcut conte, de Regele Italiei. 
„Conte di Verbano“. Pos, la Milano, nu poate dormi de gelozie, în fața 
„ascensiunii“ lui Puricelli. Când a fost numit Puricelli senator, nu s-a 
lăsat până n-a fost numit şi el. Anul trecut, Puricelli a fost numit Conte 
di Lumnago. Cu bani mulţi, a obţinut şi Pos o „conţie“! l 

Nimic mai nostim decât să auzi pe aceşti doi multimilionari vorbind 
unul de altul... „Ce ladre, ce bandit, ce traitre“ — sunt expresii curente! 
Puricelli are cele mai frumoase orhidee şi cele mai frumoase garoafe 
din Italia, la Lumnago — dar Pos posedă cea mai frumoasă grădină de 
pe lacul Maggiore, la Intra! La Milano, „palazzele“ lor stau față în față, 
via Donizetti — şi bătrânii, ascunși după perdele se blesteamă zilnic, 
unul pe altul! 

Montecchi şi Capuletti moderni! 


A demisionat şi generalul Sichitiu de la Agricultură. Pe baza unor 
rapoarte ale inspectorului Ghelasie (o lichea), Sichitiu a cerut 
trimiterea în lagăr, ca necinstiți, a 3 directori din Ministerul său, printre 
care şi Mândru. Ministerul de Interne a executat cererea. Mândru este 
însă un om foarte cumsecade şi cinstit. Aşa l-am apreciat şi eu, ca mi- 
nistru la Domenii. Cum a auzit lonescu-Siseşti despre arestarea lui, s-a 
dus la Mareşalul Antonescu şi i-a cerut să îi facă cinstea să-l lase pe 
el să meargă la lagăr în locul lui Mândru, om de o onestitate şi de o 
scrupulozitate exemplară în serviciu. Impresionat, Mareşalul Anto- 
nescu a dat drumul din lagăr câtor-trei directorilor trimişi la Târgu-Jiu. 
Ar urma demisia lui Sichitiu... Se zice că demisia ar fi fost primită şi 
că nu va fi numit un nou titular la Agricultură până la noua organizare 
a Statului... 


Un june „jelos“ şi-a surprins nevasta cu un prieten. De faţă erau şi 
sora nevesti-si şi bărbatul ei. Junele „jelos“ s-a năpustit cu revolverul 

şi a ucis pe prieten, pe cumnată şi pe cumnat — dar nevasta s-a stre- 
curat la timp pe uşă şi a scăpat teafără!!! Drama s-a întâmplat în strada 
Arhitect Mandrea... „Jelosul“ s-a predat singur autorităților. 

Se abuzează de revolver, de la regimul legionarilor, încoace... 


Ştefan Vălleanu a fost să viziteze ieri pe văru-său Sân Giorgiu, la 
Jilava, de unde n-a fost încă expediat spre alt paradis. 

Deşi n-a putut vorbi cu deţinutul decât în prezența autorităţilor, s-a 
înapoiat la Bucureşti buimăcit de ce a auzit. „Sân Giorgiu e complec- 
tamente nebun; mi-a declarat în faţa comandantului (Vălleanu poves- 
teşte) că nu semnează recursul în graţie fiindcă peste 3 luni va fi prim- 
ministrul!“ 

Rămâne de văzut dacă nebunia l-a dus la Jilava, pe nenorocitul de 
paranoic, sau dacă Jilava l-a înnebunit... 


Vineri, 20 martie. De ieri după-amiază şi până azi-dimineață am 
trăit iarăşi în emoţii... Emoţiile ni le-a provocat manifestația de la 
Facultatea de Drept. Prins de alte plictiseli, am omis ieri-dimineaţă să 
deschid Radio şi să ascult pe dl Ică, aşa încât n-am aflat decât prin gura 
lumii cele întâmplate şi gura lumii, mai ales la Bucureşti, e grozavă. 
Mi s-a spus că Ică a atacat foarte tare Ungaria, că [mitropolitul] Bălan 
a fost teribil, că manifestaţia care a urmat a fost impunătoare. Emoţia 
noastră n-a fost însă provocată de aceste exerciții oratorice, ci de con- 
secinţele .ce se trăgeau: nemții au ocupat Ardealul unguresc şi ni-l ce- 
dează, trupele noastre au trecut graniţa, Stuckart şi o delegaţie de nemți 
au plecat la Braşov să asiste la ocuparea ținutului secuiesc de către 
români! 

Fără să dau mare importanță acestor zvonuri, nu puteam price- 
pe rostul manifestării de ieri. Ținuturile nu se recuceresc prin întruniri 
politice, nici prin vorbărie (îmi aduceam aminte cuvintele lui Gambetta 
cu privire la Alsacia şi la Lorena: „Pensez — y toujours, mais n’en par- 
lez jamais!“ ‘). Îmi dau seama că în momentul de față nemții n-aveau 
nici un interes să mai încurce lucrurile printr-un conflict româno-un- 
gar, dar pe de altă parte nu puteam admite un atac, fie şi numai verbal 
din partea Guvernului nostru, fără voia Berlinului... Mai era vâlva 
făcută de 15 zile în jurul „discursului epocal“ pe care dl Ică trebuia să- 
| ţină şi totodată secretul ţinut în jurul conținutului... - 

Azi-dimineaţă ne-am lămurit. Discursul n-a fost „epocal“, dar n-a 
fost prost (o dată principiul atacului împotriva Ungariei admis). N-am 

nimic cu dl Ică, şi dacă o anumită „agasare“, provocată de prostiile lui 
şi de scârboasa sa logoree, se reflectă în foile acestor „Insemnări“, caut 
să fiu cât se poate de obiectiv față de d-sa. De data asta retorul s-a lăsat 
mai puţin în scări, a vorbit mai simplu şi mai cu miez. Scopul mani- 
festării de ieri a fost să clarifice şi „partea morală“ a noilor înjghebări 
pe care regimul Antonescu le plănuieşte — după ce, în fața diferitelor 
bresle adunate se expuseseră succesiv proiectele de ordin economic şi 
material... Şi în fața reprezentanţilor învățământului şi ai bisericii, dl 
Ică a spus lucruri bune. 

La programul educativ, la o expunere a scopurilor morale şi naţio- 
nale, s-a mai adăugat, nu ştiu pentru ce, şi o parte politică privind ra- 
porturile noastre cu Ungaria. Orice om de bun simț se poate întreba: 
pentru ce tăcere până acum şi nu şi mai deprte? 

Evident, epitetul de „epocal“ s-a aplicat preventiv la această parte a 
cuvântării Idolului; dar de ce această ieşire? Acest de ce nelinişteşte pe 
mulţi, fiindcă sunt mulţi care nu pricep... Mă întreb dacă nu ne-au pus 
nemţii să o facem; nemulțumiți de cele ce se petrec la Budapesta şi ne- 
voind să intervină direct ei, ne-au pus pe noi să înjurăm pe unguri — 
ca să se împace cu dânşii pe spinarea noastră... 

Epocal sau neepocal, discursul lui Ică a statisfăcut opinia noastră 
publică, ahtiată de astfel de manifestări, dar mă tem să nu ne încurce 
lucrurile... 

Mi se spune, că tot ieri, la Budapesta, a ţinut şi Kăllay un discurs în 
care ne-a făcut cu ouă şi cu oțet. 

În schimb, în Croaţia şi în Slovacia s-a manifestat contra Ungariei 
— rezultatul înţelegerii noastre cu cele două State provizorii. Croaţii 
n-au mai venit la Bucureşti, pe urma slovacilor, dar ne-am înţeles cu 
ei, probabil prin „poşta lui Vilner“ — şi am creat o nouă Mică Înţele- 
gere, şi mai ridicolă ca cea dintâi... Istoria se repetă! Şi prostiile şi im- 
prudenţele. 


Din cuvântările de ieri, a lui Ică şi a mitropolitului Bălan au impre- 
sionat opinia publică. Pe celelalte, nu le-a ascultat şi nu le-a citit ni- 
meni. Am parcurs pe a lui Petrovici şi mi-a venit greață! 


Să nu mai fie pentru Bucureşti nici un pericol de bombardament? 
S-a înapoiat Mocsony de la Timişoara! Nu mai pusese piciorul în 
Bucureşti de 9 luni! 

Două săptămâni n-a fost voie să se publice în ziare nimic despre 
inundaţii. Azi-dimineaţă ziarele publică un buletin al apelor în care se 
dă amănunţit nivelul Dunării în toate porturile, se descriu zăpoarele de 
gheață şi inundaţiile oraşelor... Logica regimului e de nepătruns! 


S-a inaugurat linia telefonică directă cu Berlinul care trece prin 
Cernăuţi şi Galiţia, fără să mai dea prin Ungaria. Am scăpat astfel de 
controlul Budapestei în convorbirile noastre cu nemții... 


Anglia a exprimat regrete la Ankara pentru bombardarea oraşului 
Milas (Milet). Cu toate acestea enervarea în Turcia este în creştere, din 
cauza mişcărilor de trupe sovietice în apropierea granițelor, în Iran şi 
spre Irak. Cu toate dezminţirile Agenţiei Havas, aceste mişcări există. 
Ruşii au cerut englezilor schimbarea liniei de demarcaţie în Iran. Pre- 
tenţiile lor merg până la ocuparea a 2/3 din Persia şi ating regiunile pe- 
trolifere şi Golful Persic. Dacă englezii, neavând încotro, cedează, e 
bine pentru noi, căci Guvernul din Londra va fi interesat să nu ali căi 
ruşii războiul, ca să nu-şi piardă păcura... 

Înaintarea. bolşevicilor îngrijorează însă foarte mult pe turci care-şi 
aduc aminte — ca să lăsăm Istoria să doarmă — de pretenţiile ruşilor 
asupra Strâmtorilor, precizate în toamna anului 1939, lui Saracacioglu 
la Moscova. Şi mai sunt şi dorinţele atât de energic manifestate de 
Stalin, şi de Litvinov în ultimul său discurs, pentru crearea unui nou 
front... 

Toate acestea vor cântări în balanța pe care Guvernul turcesc o 
cumpăneşte şi evenimente importante nu sunt excluse pe frontul orien- 
tal al războiului... 


Nemţii anunță că de la 17 februarie la 17 martie au distrus 879 de 
care de asalt sovietice — iar de la 1 ianuarie la 17 martie, 1 800. Cele 
multe înainte! 


Sâmbătă, 21 martie. O asemenea iarnă nu s-a mai pomenit, atât de 
aspră şi atât de lungă. De zece ori am crezut că ne-a venit primăvara şi 
de zece ori s-a întors iarna! Ieri toată ziua a suflat un crivăţ ca la Bo- 
botează şi azi sunt — 7°! Şi mâine e echinocțiul de primăvară! Şi n-a 

dat un boboc, şi toată natura e moartă, şi gheaţa e gheaţă! Dar ce să mai 
zicem noi: în Crimeea şi pe Doneţ, comunicatele vorbesc de — 25°! Şi 
din Danemarca se anunţă — 20°! 

În ultimele 3 zile bolşevicii au atacat cu furie în peninsula Kerci, pe 
Doneţ şi la est de Harkov. Au atacat în masă, succesiv şi sprijiniți de 
numerose tancuri. După Comunicatul german, toate atacurile au fost 
respinse, ba s-a procedat chiar la contraatacuri. Regimentul nostru 33 
de Infanterie s-a distins cu deosebire. Purtarea sa este menționată în 
Comunicatul german iar Mareşalul Antonescu l-a citat la ordinul de zi 
pe Armată. Drapelul regimentului a fost decorat cu Mihai Viteazul 
clasa a Il-a. Ruşii au avut pierderi mari. Numai în ultima zi au fost 
doborâte 62 de avioane. Nemţii au pierdut numai 5. 

Generalul Mac Arthur, apărătorul, a sosit la Adelaida şi a declarat 
că a primit ordin să organizeze în Australia ofensiva americană pentru 
recucerirea Filipinelor... La Berlin se trage concluzia că Australia a 
căzut complect în compartimentul Statelor Unite... 

Numirea lui Casey, ministrul Australiei la Washington, în Cabinetul 
de Război englez, a indispus mult Guvernul australian. Şeful acestui 
Guvern, Curtin şi-a exprimat public mirarea despre această numire 
făcută de Churchill fără consultarea prealabilă a Guvernului australian 
sau a celui american. Numit în Cabinetul de Război, Casey a primit 
însărcinarea să conducă afacerile Orientului Apropiat şi i s-a dat 
reşedinţa la Cairo. Primul ministru australian vede în această numire 
un îndoit scop: să se rupă raporturile lui Casey cu Guvernul american, 
prea intime şi să se încerce să se rețină în Africa de Nord contingentele 
australiene, a căror repatriere s-a cerut şi s-a făgăduit. Fără contingen- 
tele australiene, apărarea Egiptului ar fi într-adevăr grav compromisă... 
În tot cazul, raporturile Dominionului cu Metropola apar cordiale, 
după ieşirea premierului australian! 


După atâta tăcere, acum apare în fiecare zi un buletin al inunda- 
iilor! Dunărea e în descreştere până la Călăraşi — în creştere de la Galaţi 
în jos (explicaţia: zăpoarele de gheaţă). Pagubele sunt până acum i- 
mense — şi vor mai fi şi altele. Despre inundaţiile celorlalte regiuni ale 
țării — tăcere. Inundații serioase par a fi numai în Banat. Până acum.. 


Manifestaţia de joi şi discursul lui Ică, au fost favorabil comentate 
de presa germană şi italiană (!). Ziarele nemțeşti şi italiene alunecă 
însă asupra părţii consacrate raporturilor noastre cu Ungaria şi insistă 

mai ales asupra hotărârii României de a lupta fără preget împotriva 
bolşevismului... În schimb, ne înjură cât poate presa maghiară. Aseară, 
Radio Budapesta a răspuns pe româneşte acuzațiilor lui Ică, reeditând 
argumentele şi clişeele cunoscute. A | _ . 

În Ardeal, discursul a făcut o excelentă impresie. Unii pretind că 
adevăratul scop al manifestării de joi a fost îmbărbătarea opiniei pu- 
blice ardelene. Oamenii de peste munți se lăsau într-adevăr foarte greu 
fată de concentrările de recruți şi de rezervişti destinați frontului rusesc 
şi protesta împotriva supunerii noastre față de nelegiuirile ungureşti 
din Ardealul ocupat. Poate că adevăratele nădeji destănuite de dl Ică 
să-i fi încurajat şi calmat... Să sperăm! ACR 

Presa muştruluită din Bucureşti cântă osanale Guvernului Vice- 
Preşedintelui său. Universul a scos din arsenalul său de accesorii ve- 
chile sale fraze sforăitoare şi inutile şi Stelian Popeşte a redevenit pro- 
fet al Neamului! Ce scârbă! 


Altul: ne-a sosit şi signor Riccardo del Giudice, subsecretar de Stat 
şi specialist al Corporatismului. Ce ne mai trebuie! 


Doi ovrei care făceau propagandă comunistă printre sătenii din 
Fierbinti au fost arestaţi, judecaţi, condamnaţi la moarte şi executați, 
Ca comuniştii, sau ca ovrei? Pedeapsă cam severă, mai ales în a doua 
ipoteză. Prea ne jucăm mult cu moartea... 


Demisia lui Sichitiu a fost anunţată oficial. Ziarele de azi reproduc 
decretul prin care demisia a fost primită iar subsecretarul Pană 
însărcinat cu gestiunea Departamentului, dându-i-se toate drepturile şi 
prerogativele unui ministru — dar nu şi titlul de ministru. 


Hitler a înfiinţat o insignă pentru combatanții care au distrus cel 
puţin un car de asalt inamic. Insigna e de metal şi se poartă la braţ... 


Duminică, 22 martie. A zecea iarnă continuă deşi suntem în primăva- 
ră... Termometrul, ziua între 4 şi 5 grade sub zero, noaptea scade până la 
— 8°. Azi-dimineaţă — 7°! Pentru câmp e cât se poate de rău. Şi nici pen- 
tru stăvilirea inundaţiilor nu e bine, căci frigul contribuie la închegarea ză- 


. 

poarelor de gheaţă pe Dunăre şi apa refulată se revarsă peste tot... Ziare- 
le publică amănunțite buletine zilnice despre stările de-a lungul Dunării, 
dar tac chitic asupra inundaţiilor în restul ţării. Regim special... 


Am ajuns la a 15-a săptămână de atacuri continue bolşevice pe 
frontul de răsărit. Bilanţul acestei încăpăţânate ofensive ruseşti este 
nul, din punct de vedere strategic, dar sovieticii au pierdut enorm 
material de război şi oameni mulţi. Numai în 7 zile, nemții au distrus 
ruşilor 386 de avioane şi n-au pierdut decât 22. 

Şi ieri şi alaltăieri, atacuri înverşunate, pe front redus, au fost res- 
pinse de nemți la Kerci, pe Doneţ şi la sud-est de lacul Ilmen. Din 
informaţiile militare ce ni se dau reiese că nemţii au început să 
pregătească „pornirea“ ofensivei de primăvară... Să aşteptăm! 


Din informații mai precise rezultă că la Budapesta reacţia față de 
cuvântarea lui Ică şi de manifestaţia de joi n-a fost aceea care ni s-a 
spus. Persoane care au urmărit emisiunile de radio ungurești n-au auzit 
nici o înjurătură la adresa noastră şi nici măcar o polemică cu noi. 
Ziarele ungureşti ar fi trecut în tăcere asupra patrioticei noastre ma- 
nifestaţii. Ba mai mult, Kâllay ar fi ţinut şi el o cuvântare la Camera 
Magnaţilor, dar ca să spună că o conferinţă cu şefii minorităţilor se im- 
pune şi că trebuie acordate drepturi acestora... Despre un discurs — 
replică a lui Kâllay, concomitent cu al lui Ică Antonescu, nici vorbă... 
Singura manifestare a Guvernului din Budapesta ar fi fost o notă tri- 
misă Guvernului nostru, cerând lămuriri asupra ofensivei verbale în- 
dreptată împotriva unui Stat aliat!!! Dacă informaţiile mele sunt exac- 
te, situaţia nouă creată nu-mi place: preferam pe cea în care noi tăceam 
şi ungurii ne înjurau. Acum rolurile s-au răsturnat, „energumenii“ de- 
venim noi! Guvernul Kállay se arată mai abil ca Guvernul Bárdossy! 


© Zic, „dacă informaţiile mele sunt exacte“, fiindcă sunt şi unii care pre- 


tind că ungurii n-au încetat să ne înjure, şi că, chiar în momentul în 
care vorbea Ică Antonescu, Kâllay răcnea şi el pe acelaşi ton. Aceştia 
afirmă că „aprecierile“ lui Ică asupra metodelor ungureşti ar fi fost lua- 
te „ad literam“ dintr-o cuvântare a lui Bârdossy, şi că şampionul nostru 
n-a făcut decât să schimbe cuvintele „România“ şi „români“ din proza 
ungurului, prin cuvintele „Ungaria“ şi „maghiari“... 

Aceste contradicții îmi vor fi lămurite de Cecropid care se 
înapoiază mâine de la Budapesta... 

Printre germanii din Bucureşti a intrat dihonia. Killinger a cerut şi 
a obţinut rechemarea lui Pflaumer fiindcă a aflat că acesta voia să-i ia 
locul, şi-l submina cât putea. Pflaumer a avut contacte cu Maniu, cu 
Mihai Popovici, cu Gh. Brătianu (a stat de vorbă şi cu mine) şi din con- 
versaţiile lui a tras concluzia că Killinger, mărginindu-se în raporturile 
sale la Mareşalul Antonescu şi la membrii Guvernului, a deservit inte- 
resele Germaniei în România — şi a spus-o la Berlin — Killinger a 
obţinut însă rechemarea lui Pflaumer şi acesta, furios, ar fi dat pe Ki- 
Ilinger în judecata partidului!!! Toate sunt posibile! 

Se mai zice că, prin Antonescu, Killinger ar fi cerut şi rechemarea 
lui Neubacher şi a lui Klug Kist, care nu navigau în apele lui... Deşi in- 
formaţiile mele sunt din izvor destul de serios, pot totuşi să fie numai 
zvonuri. Cert este că în „clanul“ german din Bucureşti, discordia do- 


mneşte şi nici asta nu e bine... 


În cercurile guvernamentale se spune că unul care a luptat şi intrigat 
mai mult pentru înlăturarea planului Cancicov (prin Ică) a fost gene- 
ralul-finanţ Stoenescu — Cancicov îl încondeiase în raportul său, şi-l 
prezentase Mareşalului ca inconştient-optimist... Stoenescu a avut cunoş- 
tință de raport (cum? prin 1că?) şi s-a pus pe lucru... ca să nu-şi piardă locul! 

Câtă intrigărie mai e şi în jurul lui Antonescu! Un gazetar obscur, 
Malciu, sau Melciu, redactează zilnic pentru uzul Mareşalului, un ziar 
bătut la maşină, în care înşiră informaţii despre toţi oamenii cunoscuţi 
din ţară. Toate porcăriile, toate minciunile — şi probabil căteva ade- 
văruri — îşi găsesc loc acolo. Această fițuică e chemată Jurnalul 
Albastru, fiindcă e trasă pe hârtie albastră şi Mareşalul o citeşte în toate 
dimineţile şi se încrede în informaţiile ce i se dau... Am ajuns mai rău 
ca sub Carol al II-lea! 


O formulă nostimă a generalului Dobre. Se vorbea în faţa lui de „noul 
plan de organizare a Statului“ — şi generalul a întrerupt: „Ce plan, 
domnule! Să se lase subsecretarii de Stat să lucreze; subsecretarii să nu vor- 
bească decât o dată pe săptămână cu miniştrii şi miniştrii numai O dată 
pe lună cu Mareşalul — şi toate vor merge strună!““ Şi de ce nu? 

Deşi dl Pană n-a fost numit „ministru“, a fost instalat ieri în capul 
Departamentului Agriculturii cu tot alaiul unui ministru! Cu atât mai 
ciudat, cu cât Pană era deja instalat în Departament ca subsecretar de 
Stat, de atâta vreme! 

Misterele regimului! 

__Raţia alimentară a fost din nou scăzută în Germania. E vorba de 
pâine, carne şi grăsime... Măsura e justificată pe de o parte prin 
recoltele deficitare ce se prevăd în toată Europa, pe de alta prin i 
că Germania e nevoită să ajute cu alimnente țările ocupate de dânsa, şi 
în care lipsurile se resimt tot mai mult. La Londra şi în E 
măsura e natural comentată ca un semn de istovire a puterilor Axei În 
Germania, opinia publică, gata la orice sacrificiu, a primit măsura fără 
nici un murmur... Aşa mi se spune! 


s A apărut noua lege a chiriilor. Am citit-o şi n-am priceput nimic. 
oate că voi pricepe ceva la o nouă citire... 


A murit Virgil Arion... A murit acum opt zile la Iaşi i 
rea abia azi. Il credeam mort de mult! Fire foarte e E it 
nat la nedreapta scoatere din viaţa publică, după războiul trecut Alţii 
au ridicat capul, şi nu s-au lăsat şi au venit să învingă curentul ostil în- 
dreptat împotriva lor... Virgil Arion s-a dat la o parte, s-a ascuns în sărăcia 
lui, n-a mai văzut pe nimeni şi a murit fără să ridice un protest... Era cel 
mai inteligent din frații Arion şi om cu cultură aleasă. Păcat de el! 


Puricelli a terminat cu bine negocierile şi a plecat. Înainte de a ple- 
ca, a văzut pe Mareşalul Antonescu, care i-a părut obosit. Antonescu i- 
ar fi spus că nu aprobă politica Italiei faţă de Franţa şi că vorbind cu 
Hitler despre această politică, a condamnat-o şi Fiihrerul... Puricelli 
părea impresionat de verdictul Stăpânului Axei... ii 


Luni, 23 martie. Pe ăptămâ 
trecută un caracter de die ada a a ori ana la sud. 
trecută ter de . De la nord până la sud 
inițiativa a fost în mâna ruşilor care au atacat în valuri succesive cu 
toate forțele lor, pe care de altmintreli le sporesc continuu. Nemţii care 
n-au ieşit încă din „perioada defensivă“, au respins pretutindeni ata- 
curile inamicului, pricinuindu-i enorme pierderi (mai ales distrugeri de 
Capii de avioane) şi au contraatacat pe ici pe colo, cu succes. Cu 
ca orturile disperate ale sovieticilor, frontul german n-a putut fi 

Atacurile cele mai masive au avut loc la sud şi anume la Kerci. Aci 
ca şi pe Doneţ, trupele române — după cum o recunosc şi comuni- 

catele germane — s-au purtat strălucit. Aviația germană a bombardat 
cu mare efect Sevastopolul, Kerci-ul şi liniile dinapoia frontului pe 
sectoarele Doneţului şi est-Harkov. Frigul cumplit şi zăpada îngreu- 
nează operaţiunile pe tot frontul... 


Iarna continuă, cu tot soarele care încearcă să o gonească. Termo- 
metrul e tot sub zero. Azi-dimineaţă — 4°. La Radio ni s-a spus ieri că 
în Rusia termometrul arată — 35° (1!!!) şi că valul de frig va ţine până 
la 15 aprilie!!! Dacă institutele meteorologice nu se înşală, ne-am dus 
dracului! 


La Ministerul de Externe din Berlin, purtătorul de cuvânt al Guver- 
nului Reichului a expus reprezentanţilor presei punctul de vedere ger- 
man faţă de manifestaţia anti-ungară de joi, şi de cuvântarea d-lui Ică. 

Glasul oficial al Reichului a declarat că Germania duce o politică 
de continuitate în sud-estul Europei (una caldă pentru unguri), dar că 
dreptul de apărare al fiecăruia nu poate fi contestat (una caldă pentru 

România). Orice manifestaţiuni în afară de lupta împotriva bolşevicilor 
ce trebuie să fie dusă de toţi semnatarii Pactului Tripartit, nu sunt însă 
oportune în timpurile actuale, în care probleme speciale de ordin euro- 
pean nu pot fi discutate (una rece şi pentru România şi pentru Ungaria)... 

Utilitatea manifestării de joi, ce nu poate fi urmată de nimic, apare 
din zi în zi mai dubioasă... Motivul ce se dă acum unanim în cercurile 
noastre guvernamentale— îmbărbătarea opiniei publice în Ardeal — 
apare şi dâsul ca copilăresc, căci opinia publică, în Ardeal ca şi în 
Vechiul Regat, nu mai poate fi dusă de nas prin vorbe goale. 

În rezumat, „un coup d'&pâe dans l’eau“ — iată cum se poate carac- 
teriza încercarea d-lui Ică de a fascina conştiinţa românească, pe un te- 
ren prea dureros pentru ca simple „perspective“ înfăţişate fără autoritate să 
vindece sau să liniştească rănile deschise de brutalitatea faptelor... 


Prietenul meu Ralea citind mai cu atenţie discursul de joi al lui Ică, 
a relevat următoarele floricele: „răscruci de vifor“, „popas dinamic“, 
„violarea fără consimţire“, (e vorba de Basarabia!), „Europa dacă n-ar 
fi existat ar fi trebuit inventată...““. Şi ar mai fi, pe care însă Ralea le-a 
uitat. Şi mie, de data asta, discursul lui Ică mi-a părut sobru şi 
suportabil (e drept că l-am citit la repezeală)! Îmi aduceam probabil 
aminte de celelalte! 

Un prieten îmi rezumă ultimul discurs al lui Stalin, redat prin Radio 
Londra. Omul Roşu protestează împotriva planurilor de a cuceri 
Europa, ce i s-au atribuit. Dânsul afirmă că n-a hrănit niciodată 
asemenea proiecte nebune, că ruşii cu mentalitatea lor înapoiată n-ar 
putea impune niciodată burghezimii europene ideile şi instituţiile lorl 
— că dânsul, Stalin, a combătut totdeauna ideile lui Lenin de propa- 
gandă universală (!!!), şi că regimul său a răsturnat regimul lui Lenin, 
prea utopic!!! Stalin declară în fine, că din punct de vedere teritorial 
Rusia Sovietică nu urmăreşte decât restabilirea situaţiei din 1941 şi 
citează anume Carelia şi Ţările Baltice ca revendicate de Guvernul său, 
fără să se numească nici Polonia, nici Basarabia. Pentru ce această 
omisiune? Uitare, sau dibăcie? În tot cazul ce spune sau nu spune 
Stalin e fără importanţă. Toată lumea ştie ce valoare au cuvintele 
bolşevicilor şi chiar semnăturile lor pe tratate... Probabil că declaraţiile 
lui Stalin n-au avut decât un singur scop: să amăgească pe anglo- 
saxoni. Dar cunosc şi anglo-saxonii fățărnicia domnilor de la 
Moscova... 


Radio Londra a difuzat părţile esenţiale ale Memoriului prezentat 
de curând Mareşalului Antonescu, de către Maniu şi Dinu Brătianu. În 
special pasajele în care cei doi politicieni nepocăiţi cer ca armata 
română să nu mai fie trimisă peste Nistru, căci o campanie dincolo de 
granițele Basarabiei nu poate fi considerată decât ca o agresiune. 
Antonescu e foarte supărat de această indiscreţie şi în jurul ei se face 
mare vâlvă la Preşedinţie. Hudiţă (succesorul lui Madgearu la Secre- 
tariatul General al Partidului Naţional Țărănesc) pretinde că Memoriul 
a fost transmis prin Barbu Ştirbei şi Boxshall, cu ajutorul unei persoa- 
ne intermediare din Berna... Nu este exclus ca afacerea să aibă urmări 
grave. Aş râde să văd şi pe Barbu Ştirbei în lagăr! l 


Fiul lui Stârcea, adoptat de Mocsony va fi numit secretar particular 
al Regelui. Alegerea e bună. E un băiat curat și inteligent. 


1 Stalin se joacă cu cuvintele: nu a afirmat nimeni că Rusia vra să cucerească Eu- 
ropa, ci comunismul. Şi o dată comunismul instalat în țările Europei, Moscova ar fi 
condus orchestra! 

La Londra, s-a publicat sâmbătă schimbul de telegrame dintre Churchill 
şi Curtin (primul ministru al Australiei), cu privire la numirea lui Ca- 
sey. Churchill vrea să dovedească că a consultat pe Curtin. Curtin, în răs- 
punsurile sale o scaldă, regretă numirea, dar lasă decizia în mâinile lui 
Casey. Churchill mărturiseşte însă că a numit pe Casey fără să-l întrebe, şi 
numai pe baza afirmațiilor acestuia că nu era mulțumit cu postul pe ca- 
re-l ocupa la Washington... Polemica n-are decât o singură însemnătate: ea 
dovedeşte cât s-au răcit raporturile între Metropolă şi Dominion, şi cât 
s-au slăbit legăturile dintre diferitele părţi ale Imperiului Britanic... 


Guvernul german a dat 100 milioane franci ca ajutor pentru victi- 
mele bombardamentului englez de la Paris. Nu e vorba, sunt milioane 
din banii francezilor care plătesc ocupația germană 200 milioane pe 
zi— dar gestul este semnificativ al unor bune intenții... 


Procesul relativ la atentatul împotriva lui Papen va începe la 1 apri- 
lie, la Ankara. 


În Spania a fost arestat secretarul general al asociației clandestine 
„Tineretul Marxist Unit“. Asupra lui s-au găsit documente prin care se 
dovedeşte că „Ajutorul Roşu“ operează în Spania cu ajutorul agenților 
diplomatici britanici... Scandal mare! 


Marti, 24 martie. Lupta între primăvară şi iarnă continuă. Deo- 
camdată inițiativa o are tot iarna, deşi puterile ei au scăzut... Ter- 
mometrul rămâne în preajma lui zero. Ziua, soarele-l mai ridică ceva, 
dar nopțile sunt foarte reci. Azi-dimineață la ora 6, — 1°; la ora 8, + 1°. 


Pe front, ruşii continuă să atace, mai ales în Crimeea şi pe Donet, 
dar ceva mai slab. După ştirile de la Berlin, trupele germane au început 
să dea contraatacuri viguroase şi pare că inițiativa a trecut în mâinile 
lor. Bolşevicii continuă să aibă mari pierderi, astfel în săptămâna tre- 
cută ar fi pierdut 396 de avioane... | pp 

Mareşalul von Rundstedt a fost sărbătorit pentru 50 de ani împliniți 
în serviciul militar şi cu acest prilej i s-a reîncredințat comanda ce i se 
luase în toamnă... Dovadă că n-a fost vina lui dacă nu s-a luat Moscova 
la termenul prescris... 

În Anglia, neputinţa flotei de a apăra interesele britanice în toate 
mările, îngrijorează opinia publică tot mai mult. Amiralitatea recu- 
noaşte, că mai ales după pierderile suferite, flota trebuie sporită ca să 
poată face față multiplelor sale îndatoriri. O campanie de propagandă 
a fost organizată cu mitinguri, pentru a aduce pe nenorociţii contri- 
buabili să facă noi sacrificii. Ea a culminat printr-un mare meeting în 
Trafalgar Square, la Londra, unde memoria marelui Nelson a fost evo- 
cată... Primul lord al Amiralității, Alexander, a mărturisit că Anglia şi 
flota ei sunt la mare ananghie... 


Trupele noastre din Crimeea, care s-au purtat atât de vitejeşte în 
luptele din decembrie şi din ianuarie, la Feodosia, au fost citate în ordi- 
nul de zi pe Armată. Citaţiile au apărut abia în ziarele de azi-dimineaţă. 
De ce această întârziere? De ce acest dispreţ al opiniei publice? 


Dombrovski îmi povesteşte că a fost la generalul Pantazi să-l roage 
în favoarea unui colonel, şters de la avansare — deşi foate bine notat 
— fiindcă avusese un bucluc cu o fată, pe când era locotenent! Pantazi 
cunoştea cazul şi ar fi vrut să facă dreptate, dar a spus lui Dombrovski: 
„Nu pot face nimic, hotărârea a fost luată de Mareșalul Antonescu, și 
cu Mareşalul nu se mai poate sta de vorbă. E atât de nervos şi de i- 
rascibil încât nu admite replică. Bate cu pumnul în masă şi urlă...“. De 
notat că Pantazi e unul din cei mai devotați partizani ai lui Antonescu... 
Cu nervi, cu răutate, cu ură şi cu dispreţ (mă refer la informaţia prece- 
dentă relativă la ordinele de zi întârziate) nu se poate guverna o fară! 

Dombrovski mi-a confirmat că rechemarea lui Neubacher şi a lui 
Klugkist au fost cerute prin Ică. Neubacher s-a repezit la Berlin să pa- 
reze lovitura şi s-a înapoiat aseară. Dombrovski va vedea azi pe nedes- 
părţitul său prieten şi va afla cum stau lucrurile... 


Sir Staftord Cripps a sosit în Indii (mare lucru e aeroplanul!) şi a 
început negocierile sale. A început prin a lua repede pe şefii hinduși, cu 
care a avut o întâlnire, declarându-le că n-are decât 2 săptămâni de stat 
în Indii — alte treburi mai importante cerând prezenţa sa la Londra... 

După ştirile venite din Suedia, o nouă criză de Guvern s-ar pregăti 
în Anglia, unde o mare parte din opinia publică s-a îndepărtat, hotărât, 
de Churchill, acuzat că ar fi strateg fără noroc? Se prepară un Guvern 
Cripps? 

Ştiri de la Vichy, par a confirma zvonurile de suspendare a pro- 
cesului de la Riom. Se vorbeşte chiar de suspendarea definitivă... Din 
lungile dezbateri de până acum, reiese că Daladier şi Guvernul său au 
satisfăcut toate cererile Statului Major... Dacă Statul Major n-a cerut 
mai mult, şi altfel, nu e vina Guvernului dat în judecată. Fapt e că pro- 
cesul, aşa cum a fost îndrumat, nu mulţumeşte pe nimeni, nici în Fran- 
ta, nici în Germania... Atunci? 


Regele Boris [al Bulgariei] a plecat la Berlin... 


Radio Roma a comentat cu mult entuziasm discursul lui Ică. A 
subliniat pasajele, afară de cel esențial relativ la raporturile noastre cu 
Ungaria, despre care n-a spus un cuvânt... Şi a terminat luându-ne în 
braţe, ca pe nişte fraţi latini!... T 

Mircea Djuvara întâlnind pe Ică l-a întrebat dacă declarațiile sale au 
fost făcute cu consimțământul Germaniei, întrebare la care Ică a răs- 
puns: „Crezi d-ta că aşa fi fost nebun să vorbesc fără acoperire?“ 

Se poate însă — spunea Djuvara — ca nemţii să fi autorizat o cu- 
vântare naționalistă pentru galvanizarea recruților şi rezerviştilor arde- 
leni şi că Ică să fi sărit dincolo de cal... Se poate. Declaraţiile de la Mi- 
nisterul de Externe din Berlin, ignorarea celui mai senzaţional capitol 
a cuvântării Bardului nostru, de către postul de radiodifiuziune din Ro- 
ma şi în general atitudinea presei germane şi italiene, dovedesc că Pu- 
terile Axei n-au văzut cu ochi buni ieşirea violentă contra ungurilor... 


Cecropid, înapoiat de la Budapesta, a trecut ieri să mă vadă. lmi 
confirmă că la Budapesta nu s-a răspuns un cuvânt la invectivele lui 
Ică. Faptul nici n-a fost comentat şi Cecropid nu l-ar fi aflat dacă n-ar 
fi dejunat a doua zi cu Filotti, ministrul nostru, care l-a pus la curent cu 
cele întâmplate în ajun la Bucureşti... Ungurii explică tăcerea lor cu di- 
băcie şi cum era de aşteptat: nu era momentul să se creeze dificultăți 
suplimentare Axei... Atitudinea rezervată a ungurilor a fost aprobată la 
Berlin şi Budapesta a căpătat cu acest prilej o notă bună. Acesta e tot 
rezultatul obținut de dl Ică... | l 

La Budapesta, în politică nu e nimic schimbat. Horthy şi grofii 
continuă să domine situația în stăpâni absoluți. Guvernele, actualul ca 
şi cel precedent, sunt Guvernele lor. Toată politica maghiară e bazată 
pe ordine, pe tradiții, pe bună administrație. Această linie de purtare a 

ajuns, cel puţin în aparenţă, să inspire respect şi nemților. Aceştia văd 
în Ungaria un punct de reazim al ordinii europene, pe când la noi con- 
stată un focar de anarhie. Consecința: se poartă cu ungurii cu mănuşi, 
iar cu noi — fără mănuşi... 

Numirea junelui Horthy se datoreşte în primul rând enormului as- 
cendent al Regentului, socotit de unguri ca un salvator, ca un om cu no- 
roc, ca un sfânt. Ungurii au preferat menţinerea unui nume care perso- 
nifica o tradiţie la eventualitatea unor lupte anarhice, în cazul unui 
deces brusc al bătrânului Horthy... 

La un moment, s-a pus înainte şi numele lui Fr. de Hohenzollern, ca 
viitor Regent! Mai sunt oameni în Ungaria care mai cred în posibi- 
litatea unei „minuni personale“ între Ungaria şi România cu Tran- 
silvania ca stat-tampon autonom, între ele — dar sunt foarte puţini! 

Toată opinia publică maghiară e anti-germană şi acest fapt a 
contribuit ca numirea lui Horthy junior, anglofil notoriu, să fie primită 
cu simpatie de mai toată lumea. Nemţii sunt urâţi, mai mult chiar decât 
românii. Cecropid spunea râzând, că dacă un ungur întâlnind pe un 
neamt cu un român ar îndrăzni, ar înjura întâi pe neamţ... 

Despre armata consimțită de unguri pentru front, Cecropid n-a 
putut afla nimic. Că au consimţit să dea ceva e sigur, dar cât şi când şi 
pentru unde", nu ştie nimeni... 

Viaţa la Budapesta e ca în timp de pace, cu uşoare lipsuri. Nici o 
restricție esenţială . Lumină şi chefuri peste tot... Parcă războiul ar fi 
purtat pe altă planetă... 

Despre demisia lui Bârdossy — care într-adevăr e serios bolnav — 
Cecropid n-a putut afla nimic. Mister şi aci... Plecarea lui a încântat 
însă pe nemți, care nu-l mistuiau... 


Miercuri, 25 martie. Buna Vestire! A dracului Bună Vestire anul 
acesta... Tremurăm de frig ca iarna (azi-dimineață — 1°) şi soarele nu 
izbuteşte să dezgheţe pământul. Lupte şi moarte în toate emisferele; pe 
toate fronturile atacuri şi contraatacuri — şi nu numai pe fronturi dar 
şi în dosul lor grija existenţei a ajuns un supliciu, când nu este o glumă. 
Vieţi de multe ori nevinovate sunt secerate fără milă; sângele ovreilor 
curge în Basarabia, în Transnistria, în Ucraina; 38 de comunişti au fost 
executați ieri în Spania; bombardamentele aeriene lovesc fără milă în 
Anglia, în Germania, în Italia — pe unde se poate... Cei scăpaţi de 
moarte se zbat cu mizeriile traiului şi duc luptă grea cu Statul devenit 


| Armată de ocupaţie, sau de şoc. 

vrăjmaşul lor aprig. Fiscul a ajuns o pacoste. Pâinea de toate zilele a 
ajuns să se câştige în chinuri. Şi peste toate, spaima zilei de mâine — 
omenirea prăbuşită în anarhie... 

Şi totuşi, când mă gândesc la anul trecut, parcă tot e mai bine acum... 
Pentru ultimele spasme, Dumnezeu ne-a acordat o amânare... 


Comisia de judecată a Curţii de Casaţie (Comisia Prezidenţială) a 
condamnat pe [Dimitrie] Gusti la restituirea sumei de 612 659 lei, su- 
mă a cărei cheltuială n-a putut fi justificată de fostul director al Servi- 
ciului Social şi comisar general al Expoziţiilor din Paris şi New- York... 

În schimb, a achitat pe Cernat, acuzat de „nejustificare“ a unei su- 
me de 41 milioane, cheltuită din fondurile secrete sub miniştrii de In- 
terne luca şi Inculeţ. Cernat a fost pe vremea acestor miniştri, şeful Si- 
guranței... 


Joi, 26 martie. Pare că soarele izbuteşte să înfrângă ofensiva iernii 
şi că ne îndreptăm în fine spre primăvară... E şi vremea. Apele Dunării 
sunt în scădere, dar încă tot revărsate. 

În peninsula Kerci şi pe Doneţ, ruşii continuă să dea năvală, cu ace- 
laşi insucces. Deşi n-au ieşit încă din „tactica de iarnă“, nemţii au în- 
ceput mişcări ofensive la est de Harkov şi la sud-est de lacul Ilmen. În 
ambele locuri operațiunile au reuşit. La Harkov, ruşii au fost dați îna- 
poi, la Ilmen, unde izbutiseră să se infiltreze printre elementele germa- 
ne, au fost daţi peste cap. De la 1 la 24 martie, sovieticii au pierdut 845 
de avioane şi 686 de care de asalt... 

La Berlin încep să se publice dări de seamă asupra operaţiunilor din 
cursul iernii, pe frontul rusesc. Din puţinul cât se spune reiese că grija 
nemților a fost să nu se transforme teatrul de luptă într-un front de po- 
ziții, ca frontul franco-german în 1914. Prin retrageri şi înaintări succe- 
sive s-a conservat luptelor un caracter de război de mişcare pe loc, în 
care manevra a jucat rolul principal. Nemţii au determinat câteva punc- 
te de sprijin pentru viitoarea ofensivă şi aceste puncte strategice n-au 
fost părăsite, cu toată violența atacurilor ruseşti. În jurul lor s-au desfă- 
şurat manevrele... Îndată ce vremea va permite va începe marea ofen- 
sivă germană spre est; să dea Dumnezeu să reuşească conform pre- 
vederilor... | 

Japonezii au ocupat insulele Andaman, în mijlocul Oceanului In- 
dian, cam la egală distanță de Indii şi de Malaezia — lipsind astfel pe 
englezi de o bază navală importantă şi amenințând direct Indiile şi tra- 

ficul maritim între Indii şi Australia. Insulele Nicobar, vecine cu insu- 
lele Andaman, vor fi şi ele ocupate. Altele nu sunt, în Oceanul Indian. 
În Noua Guinee, japonezii au început atacul bazei britanice de la Port 
Moresby, pe strâmtoarea Tores ce desparte Noua Guinee de Australia 
şi e larg de 150 kilometri. 

În Anglia îngrijorarea pentru viitorul apropiat e mare, căci războiul 
naval s-a schimbat cu totul. Vasele mari de suprafaţă, prin care în 
ultimul război Anglia domina mările, nu mai pot rezista aviaţiei, sub- 
marinelor şi vaselor de suprafață mici şi repezi. Problema apărării con- 
voaielor devine tot mai anevoioasă şi numărul vaselor scufundate de 
forțele Axei tot mai mare... Bătăliile mari navale au fost înlocuite prin- 
tr-un fel de piraterie camuflată, în care escadrele aeriene şi submarine- 
le germane, japoneze şi chiar italiene au ajuns să fie maeștri neîntre- 
cuţi... Tonajul scufundat întrece cu mult posibilitățile de construcție 
anglo-americane, aşa încât aprovizionările şi transporturile de trupe 
anglo-saxone par serios amenințate... 


Bilanțul definitiv al atacului aerian englez asupra uzinelor din 
Billaucourt (lângă Paris) se soldează cu 600 morţi, 1 500 răniţi, 350 
case dărâmate şi pagube de peste 7 milioane franci, în afară de uzinele 
Renaut şi Peugeot-Ford... Frumos lucru, războiul modern! 


Agenţia D.N.B. îi dă zor cu suspendarea procesului de la Riom... 
După informaţiile agenției germane, se caută altă cale pentru îndru- 
marea procesului... Adică calea care duce la responsabilitatea declară- 
rii războiului, iar nu la răspunderea nepregătirii lui... Până acum, nici 
o confirmare de la Vichy, a acestor ştiri germane.. 


Dl Onicescu zbârnâie la Roma, unde face conferinţe cu subiecte 
matematice italo-române — iar dl Rebreanu zbârnâie la Zagreb, unde 
vorbeşte la Radio despre prietenia croato-română... De ce ne arde 
nouă! 


Regele Boris a fost primit de Fiihrer la Cartierul său... După care 
vizita rituală la Ribbentrop şi Göring. Regele Bulgariei a fost primit cu 
toată simpatia şi omenia acordate de nemți vasalilor lor... Probabil că 
s-a vorbit despre Turcia... 

„Împrumutul Reîntregirii“. Subscrierea a fost prelungită până la 30 
aprilie — şi până la 1 octombrie pentru subscrierile ţărăneşti. Dar fără 
primă... Mai avem o lună răgaz până să cădem sub gârbaciul percep- 
torilor... 


Generalul de Divizie şi de rezervă Dum. Popescu a fost numit pri- 
mar al Craiovei, în locul lui I. B. Georgescu. Pe vremuri, Georgescu 
Beion (cum îi zic craiovenii) a fost un bun primar. Dar s-a lenevit şi în 
primariatul lui actual nu mai făcea nimic. Pe Popescu nu-l cunosc — 
dar rămâne factotum ajutorul de primar Gogu Adam Popescu, activ şi 
dinamic — şi prietenul nostru... 


Acum câtăva vreme, o delegaţie de industriaşi români, în frunte cu 
Gigurtu şi cu Bujoiu s-a dus în Germania, să ia contact cu marea in- 
dustrie germană, în vederea unei colaborări mai intime între ambele 
tări, pe terenul economic. S-a hotărât înființarea unui „Wirtchafts stab“ 
german şi unui „Wirtchafts stab“ român, care, împreună, să îndrumeze 
legăturile industriale dintre România şi Germania. De câteva zile a so- 
sit la Bucureşti dl Max Ilgner, de la Farben-Industrie, preşedintele Co- 
mitetului sud-est european al Reichsgrupului pentru Industrie. D1 Ilg- 
ner este reprezentantul „Wirtchafis stabului“ nemțesc mai sus pomenit 
şi a sosit împreună cu mai mulți specialişti. A venit şi Clodius. E vorba 
să se înceapă prin crearea unei mari industrii de celuloză în Deltă... 

Am crezut că delegaţia română plecase în Germania, şi tratase, nu 
numai cu învoirea Guvernului, dar chiar trimisă de dânsul. Aflu acum 
că nu, şi că domnii Gigurtu, Bujoiu & au făcut pe independenţii. Pre- 
zentându-se alaltăieri d-lui Ică ca să-i anunţe succesul negocierilor lor, 
domnii Gigurtu, Bujoiu &, au fost foarte rău primiţi şi violent repri- 
maţi pentru actul lor de independenţă. Ică i-a tratat ca pe nişte delinc- 
venti şi i-a ameninţat cu fulgerele sale. „Intr-un Stat cu economie diri- 
jată, — a răcnit dl Ică —nimeni n-are voie să ia o iniţiativă, fără însărci- 
narea Guvernului!“ Aşa este... Scena a fost penibilă; a asistat la ea şi Or- 
ghidan care venise la Ică pentru afacerea Auschnit şi care mi-a povestit-o... 


Orghidan a reclamat prietenului său Ică pe procurorul care în acțiu- 
nea de revizuire a procesului Auschnit s-a ridicat împotriva revizuirii, 
revizuire aranjată cu Guvernul pentru cedarea acţiunilor „Titan-Nă- 
drag-Călan“ aparținând zisului Auschnit. Ică s-a înfuriat pe tâmpenia 
procurorului; pe neglijența Ministrului de Justiţie şi a procurorului ge- 

neral, care primiseră instrucţiunile — şi a început să urle pe această 
chestiune, de astă-dată în telefoane... De acum înainte procesul va mer- 
ge strună, şi printr-o adevărată escrocherie Statul va intra în posesia 
acțiunilor jidanului, pe nedrept condamnat, sub alt regim, de şantaj şi 
de escrocherie! De, cine l-a pus să fie jidan şi să facă avere în ţara 
românească! | 


Vineri, 27 martie. Primăvară! Aşa pare cel puţin de ieri! În fine... 


_O dată cu Regele Boris a sosit la Berlin şi Papen. Despre vizita Rege- 
lui T nu s-a dat nici un comunicat şi se face mare mister în 
jurul ei... 


Í Au fost decorați cu Crucea de Fier 36 de aviatori români, cu moti- 
vări foarte măgulitoare. 


Se zice că dl Ică va repeta discursul său contra ungurilor, peste câte- 
va zile, la Sibiu. Dacă o va face, se va dovedi cu prisosință că ieşirea 
împotriva Ungariei din 19 martie a fost făcută din indemnul sau cel 
puțin cu voia germanilor... - 


Churchill a mai ținut un discurs pesimist. E şi asta o metodă: ca să 
nu te încolțească alții, o iei tu înainte şi mărturiseşti mai mult decât ar 
fi spus ei... 

Maiski, ambasadorul rus la Londra, cere şi el cu insistență un al 
doilea front — dar unde? Şi cum? 


| Sâmbătă, 28 martie. De pe teatrul de război, o singură veste mai 
important: două puternice coloane de trupe chinezeşti, de ale lui Ciang- 
Kai-Shek au pătruns în Tailanda (Siam). Acest atac în flanc e cu atât 
mai dezagreabil pentru forțele japoneze, cu cât comunicațiile între In- 
dii şi China Meridională nu sunt complect tăiate. Dacă anglo-chinezii 
nu mai dispun de calea Mandalay-Rangoon, drumul de la nord pe valea 
Brahmaputrei le e încă deschis... 

Pe frontul rusesc, tot atacuri sovietice, respinse toate, cu mari pier- 
deri pentru ruşi. Forţele germane au început să se concentreze, în ve- 

derea ofensivei de primăvară... Materialul de război începe să curgă; 
despre o intrare în acţiune a noilor efective nu poate fi vorba până nu 
se vor mai usca drumurile şi terenul. 

Hurmuz Aznavorian, armean, jurisconsult şi liberal de seamă a pu- 
blicat un articol în Curentul, intitulat „Interpretarea legilor“, prin care 
susţine că Justiţia are dreptul să interpreteze legile nesăbuite pe care un 
legislator fără doctrină şi fără experienţă le promulgă, chiar în aşa-zise 
vremuri revoluţionare. Altfel se ajunge la o stare de anarhie complec- 
tă. Cenzorul care a lăsat să treacă articolul a fost destituit, iar Curentul 
a primit „un avertisment“. Comunicatul ce ne destăinuieşte aceste mă- 
suri n-a avut decât mertiul să sublinieze articolul pe care puţini îl băga- 
seră în seamă şi pe care acum toată lumea se repede să-l citească... 
Prostia oamenilor e mare! Şi apoi de ce „avertisment“ Curentului, de 
vreme ce trecuse pe la Cenzură şi obținuse aprobarea ei pentru pu- 
blicarea articolului? 


DI Ică s-a împăcat ieri cu „misionarii“ industriei române, la un de- 
jun pe care l-a oferit la Preşedinţie lui Clodius şi la care au fost poftiți, 
pe lângă Killinger şi Neubacher, delegaţii industriei germane şi româ- 
ne — cu Gigurtu, Bujoiu, Orghidan, Gr. Carp etc. Au asistat şi câţiva mi- 
niştri, cu inenarabilul Marinescu în frunte... „Tout est bien, qui finit bien“! 


La alt dejun, la Mareşalul Antonescu, în noua sa locuinţă (vila lui Nae 
Ionescu, la Băneasa) a fost poftită şi Lili Prat (soţia ministrului Spaniei 
la Ankara). Lili Prat a fost încântată de „gustul“ cu care e aranjată casa. 
D-na Rica i-a spus că tot mobilierul, tablourile, bibelourile, sunt pro- 
prietatea Statului şi au fost luate de la Palat... Pe mese, Lili Prat a re- 
cunoscut colecția de „jaduri“ adunată de Regele Ferdinand! Săracul 
Regele Ferdinand, dacă ar fi ştiut că „jadurile“ Sale vor ajunge în 
iatacul „Câinelui Roşu“ şi al d-nei Rica, nu le-ar mai fi adunat! 


E vorba să se înființeze la Washington un Consiliu Superior de Răz- 
boi, în care vor participa şi Australia, şi Canada şi Noua Zeelandă — 
cam cu aceleaşi drepturi ca Consiliul de Război de la Londra... Con- 
curentă? În tot cazul încurcătură... Roosevelt „studiază“ chestiunea... 


Un atentat a avut loc la Cairo împotriva lui Nahas-Paşa... Primul 
ministru a scăpat neatins; însoţitorul său a fost rănit. Popularitatea lui 

ri SI SOL atitudinii lui anti-engleze. De când a schimbat 
, fiind adus de englezi la Guvern, wafdiştii i igenți 

r U r IS de í A ştii intransigenti se 
întorc împotriva lui. În ziarele noastre, Cenzura n-a lăsat să ice nica 
o ştire despre acest atentat... De ce? 


Regele Suediei s-a restabilit com ă 
le $ j plect. Frumoasă performantă pen- 
tru un bătrân de 84 de ani, după o aşa de grea onale.: ii ai 


A murit generalul Motaş. Era un militar si ic. Î ili 
1 Motaş. r simpactic. In Consilii 
care am luat parte alături de dânsul, sub Regele Carol al II-lea pe 


Li bă 


Pctain a avut o întrevedere cu Laval, în împrejurimile Vichy-ului 
Despre cele discutate n-a transpirat nimic. Se crede că s-ar fi ER re- 
intrarea lui Laval în Guvern, pe anumite baze care ar schimba întru- 
câtva îndrumarea politică franceză, față de Germania şi Italia... 


Din ştirile ce ne aduc cei ce vin de la Constantinopol, reiese că 
scufundarea vaslui „Struma“ încărcat cu ovrei, n-a fost accidentală 
nici pusă la cale de ovrei, ci provocată de autorităţile turceşti, ca să 
scape de oaspeți indezirabili. Aproape toţi ovreii de pe vas s-au înecat; 
pr pori pi a la Constantinopol o oroare profundă 

e sălbăticie — nu s- i 
torturi supune Elohim pe poporul său e EREE 


Duminică, 29 martie. Încercarea de debarcare făcută de englezi la 
St. Nazaire (La Gura Loirei) în noaptea de 27 spre 28, încercare c 
a prăbuşit în câteva ore, pare să fi avut un întreit scop: e 
Ă 1) Să de o satisfacție Sovietelor, care cer stabilirea unui nou fiont 
în Europa (La Berlin, încercarea de debarcare a fost numită, ironi 
„ofensiva Maiski“, fiindcă a urmat imediat discursului ambasad lu 
rusesc din Londra, prin care acesta o cerea). Pi 
2) Să dovedească ruşilor că debarcarea în Europa nu e posibilă 
, 3) Şi mai ales să alarmeze Comandamentul german şi să-l silească 
să înşire forţe de-a lungul coastelor Atlanticului şi Mării Nordului 
diminuând astfel numărul unităţilor destinate frontului oriental.. i 


Lă 

Încercarea de debarcare a costat pe englezi, vreo 10 vase uşoare, un 
vas mai mare şi câteva mii de oameni... 


Scandal mare în perspectivă: săptămâna asta trebuie să apară un vo- 
lum conţinând o serie de scrisori adresate Lupeascăi, de mai multe per- 
sonalităţi politice şi „mondene“, de ambele sexe. De ce această nouă 
zgândărire a trecutului, peste care ar trebui arunca vălul uitării?... Aşa 
se pregătesc revoluțiile... 


Timbrul de aviaţie a fost desființat şi înglobat în taxarea generală a 
actelor. E mai practic, dar veniturile Statului se vor resimți, controlul 
devenind mai anevoios. 


Încasările exerciţiului bugetar care se închide la 31 martie se vor în- 
cheia cu un excedent de 30 mililarde... Pentru conducerea războiului, 
Statul are nevoie de 80 de miliarde pentru anul acesta. Lipesesc încă 
50 de miliarde lei... 


Noii recruți au depus jurământul. La Sinaia, recruţii micii Armate a 
Regelui Mihai — Regimentul de Escortă Regală — au depus jură- 
mântul în faţa Majestății Sale. 


Două cuvântări patriotice: una, ţinută de generalul Pantazi în fața 
recruţilor, alta de Mareşalul Antonescu la Şcoala de comandanţi ai Ti- 
neretului, o excelentă şcoală pusă sub îndrumarea unui colonel ger- 
man, care, după câte se spune, face minuni cu flăcăii noştri, educându- 
i după metodele şi principiile germane... 


Dejunat ieri la bazarul Crucii Roşii (deschis pentru 3 zile). Un semn 
al vremurilor: înainte, trebuia adunaţi muşterii cu hapca — acum se ba- 
te lumea la toate contoarele şi face coadă. Cum e ceva de vândut, se re- 
ped toţi şi cumpără. Fiindcă nu se mai găseşte în târg nimic, şi fiindcă 
banii nu mai au nici o valoare... Les K 

Apele au început iar să crească și e pericol de noi inundații... 

Mi se telefonează de la Breasta că mâine se începe cu semănatul or- 
zului! Parcă nu-mi vine să cred! Năiţă Filitti, un bun agricultor, care a 
petrecut 3 zile la ţară, îmi spune că semănăturile de toamnă au ieşit 
foarte bine de sub zăpadă! O veste bună — căci cu iarna siberiană prin 
care am trecut, mă temeam de soarta lor. 

Un Consiliu de Miniştri, prezidat de Mareşalul Antonescu, a hotărât 
ieri măsuri excepţionale de ajutor pentru înlesnirea însămânțărilor de 
primăvară. Numai să ne fie vremea prielnică! 


Mussolini a vorbit din nou. A anunțat măsuri drastice pentru salva- 
rea monedei italiene ameninţată de o catastrofală prăbuşire şi a cerut 
concursul tuturor cetăţenilor pentru atingerea scopului propus... 

Acum patru luni, acelaşi Mussolini declarase cu aceeaşi siguranță 
de sine, că moneda italiană era definitiv salvată... Ce încredere mai 
pot avea oamenii în făgăduielile lui de azi? 


D-na Teodorescu, o cucoană cu care Marinescu, ministrul Econo- 
miei Naţionale se ţine de mult, e acoperită de scule: e femeia care po- 
sedă cele mai frumoase bijuterii din Bucureşti. Cumpărate cu banii 
şterpeliți de Marinescu? Nicidecum. Acum 3 ani, fiind la Nissa cu Ma- 
rinescu, d-na Teodorescu a făcut cunoştinţa unui mabarajah indian, ca- 
re i-a dat nestemate în neştire... Marinescu a înghiţit ruşinea, dar dama 
a rămas cu pietrele — şi acum se bucură amândoi! 


O vestă albă de pichet, pe care Napoleon cel Mare a purtat-o la Sf. 
Elena, a fost vândută pe preţul de 36 500 franci! Pe vremuri de groază, 
se mai găsesc şi oameni care să se îndeletniciească cu îmbogățirea unor 
asemenea colecții! Să le fie de bine! 


Luni, 30 martie. Ieri, mai ales după-amiază, a început să sufle un 
vânt glacial; azi-dimineață ne-am deşteptat în plină iarnă iarăşi! Aco- 
perişurile sunt albe, pe stradă s-a prins un strat de 2 degete de zăpadă, 
căci temperatura e un grad sub zero... De unde trebuia să începem azi 
să semănăm, iată-ne din nou în ianuarie! Ce o fi vrând Dumnezeu cu 
noi? Ne pedepseşte rău... 

Pe frontul de răsărit, după comunicatele germane, ofensiva rusească 
a slăbit. Sovieticii mai atacă, pe alocuri, dar cu forţe reduse: câteva ba- 
talioane, cel mult câteva regimente. Astfel frontul românesc, pe Doneţ, 
a fost atacat de circa 4-5 batalioane sprijinite de care de asalt. Atacul 
care izbutise să infiltreze câteva unităţi ruseşti în liniile noastre, a fost 
până la sfârşit respins, cu mari pierderi pentru inamic. Un contraatac 
românesc, a pătruns la rândul său în liniile sovietice şi a capturat mai 
multe tunuri... Lupte zadarnice; ne omoară păgânii lumea degeaba. lar 
au început să sosească răniți în Bucureşti şi în ce stare, nenorociţii! Pe 
restul frontului, atacuri slabe, toate respinse. În cursul săptămânii tre- 
cute s-au mai distrus 150 de tancuri bolşevice. 

După recontrolarea cifrelor, nemții dau astăzi 2 295 avioane sovie- 
tice doborâte de la 1 ianuarie la 24 martie; în acelaşi răstimp, ei n-ar fi 
pierdut decât 233... 

În Atlantic, iar se anunţă scufundări în stil mare: 16 vase (din care 
8 cisterne) cu 110 000 tone deplasare, au fost înecate. De la începutul 
campaniei pe coastele Americii, au fost scufundate 1 300 000 tone... 
Printre vasele distruse, au fost 73 de vapoare-cisterne... 


Printr-o lege specială s-au dat puteri excepționale Preşedintelui 
Roosevelt. Prin acest decret, Preşedintele este împuternicit să ia în po- 
sesie în numele Statului, orice proprietate sau întreprindere şi să o în- 
drumeze cui va crede mai bine în interesul conducerii războiului. Pre- 
şedintele va putea asemenea rechiziţiona orice fel de bunuri, de maşini, 
de unelte — spre a le întrebuința în folosul obştesc... S-au dus libertă- 
tile americane şi respectul drepturilor individuale atât de scumpe cetă- 
țenilor Statelor Unite... Război le trebuia! 


Institutul Statistic Central al Reichului dă cifre interesante asupra 
populaţiei lumii. De la anul 1800 populaţia globului a sporit de 2 ori şi 
" În America, populaţia s-a mărit de 11 ori şi ”, în Europa de 3 ori, în 
Asia de 2 ori. Jumătate din întreaga omenire locuieşte în Asia; un sfert, 
în Europa. În Europa densitatea medie a populaţiei este de 48,8 la 
kilometru pătrat — în Asia, de 29,9. 


Impresia generală este că japonezii s-au cam poticnit. Poate că câm- 
pul lor de operaţii s-a extins prea mult şi că se simte nevoia unei orga- 
nizaţii a regiunilor cucerite. Poate că atacul chinezesc — deşi telegra- 

mele vestesc că ar fi fost respins — să fie o ameninţare pe flanc care 
împiedică o înaintare mai departe spre Indii. Se zice că Radio-Tokyo ar 
fi anunţat că armatele japoneze, atingându-şi ţintele de război, trec de 
la ofensivă la defensivă. Nici o depeşă oficială nu confirmă încă acest 
Zvon... 


Cripps a declarat că propunerile lui trebuiesc primite sau respinse 
în bloc. După unele ştiri, Anglia ar fi primit ca „Uniunea Indiană“ să 
hotărască singură dacă se încadrează sau nu în gruparea Domini- 
oanelor Britanice... Doi din conducătorii indigeni (un hindus şi un mu- 
sulman) cu care Cripps se înţelesese, au fost ucişi într-un accident de 
avion... Oficial, nu se ştie încă nimic despre rezultatele misiunii bolşe- 
vicului englez... 


Del Giudice, macaronarul cultural, a vizitat Ardealul şi a fost numit 
doctor „honoris causa“ de către Universitatea din Sibiu (Cluj). Înfrăţire 
culturală... 


Bujoiu la mine. L-am felicitat că s-a împăcat cu Ică... „Ce împăcare, 
Domnule!“ — şi-mi povesteşte lucruri de necrezut. După ce delegaţia 
noastră s-a întors de la Berlin, a vrut să remită raportul său d-lui Pre- 
şedinte al Consiliului, dar de la 7 februarie, n-a putut să dea de el... În 
cele din urmă, au trimis raportul prin poştă, sub plic recomandat. Nu 
este adevărat că Guvernul n-a ştiut nimic de plecarea delegaților în 
Germania; s-a încheiat chiar un jurnal al Consiliului de Miniştri cu pri- 
vire la această misiune, iar el Bujoiu a fost personal solicitat să plece... 
„Dar dl Ică se vede că a uitat...“ — precizează ironic, amicul Bujoiu... 

Misiunea a fost pretudindeni primită oficial în Germania. Întreve- 
deri oficiale cu toți miniştrii economici ai Reichului. Din ordinul Gu- 
vernului Reichului, conducătorii celor mai mari industrii germane, în- 
cepând cu Krupp şi sfârşind prin J. G. Farben şi Gute Hoffnungs Hütte 
au luat contact cu românii. Rezultatele obţinute au fost neaşteptate. 
Nemţii au declarat că nu înțeleg să acapareze nimic în România; că, 
dacă unii supuşi germani au venit la noi să facă afaceri personale, nu 
este vina Reichului şi a Marii Industrii germane, ci a noastră, care am 


„luat în braţe făliți ca Hermann Göring Werke şi samsari ca dl Guido 


Schmidt. Statul german a trebuit să dea acum 2 ani, 20 milioane de 
mărci societăţii Hermann Göring-Werke şi acum un an 200 ca să o 

scape de faliment... Ei, conducătorii Marii Industrii sănătoase din Ger- 
mania, vor colaborare, iar nu subjugare, în România. Nu vor să se a- 
mestece în producţia materiilor prime, pe care românii o pot organiza 
şi singuri. Ceea ce ar voi, e să ne ajute în crearea şi dezvoltarea aşa zi- 
selor „Spitz-Industrien“, cum ar fi producerea materiilor azotate (în- 
grăşăminte), manipularea minereurilor de manganez, de zinc etc. — 
sau fabricarea de celuloză. Toate acestea în vederea organizării „spa- 
țiului sud-vestic al Europei“ de la Ucraina până în Egipt — organizare 
în care România trebuie să joace un rol de frunte. Colaborarea o înţeleg 
înainte de toate tehnică; în alcătuirea întreprinderilor, românii trebuie 
să păstreze însă majoritatea... În ce priveşte capitalurile, Germania nu 
ne poate da bani, căci nu poate transforma mărci în lei, dar industria 
germană e gata să garanteze împrumuturile sau subscripțiile ce s-ar 
efectua în România, cu toată averea şi cu tot creditul ei... 

Riscăm — adăuga Bujoiu — ca aceste admirabile intenţii ale Marii 
Industrii germane să fie nesocotite, fiindcă dl Ică şi anturajul d-sale vor 
să continue afacerile veroase cu samsarii şi cu faliţii... La faimosul de- 
jun de împăcare, Bujoiu şi Gigurtu abia au putut schimba câteva cuvin- 
te cu dl Ică, care s-a declarat doritor să stea de vorbă cu ei, dar n-a pre- 


cizat nimic. La acel dejun, a avut în schimb o violentă ieşire împotriva 


inerţiei române, dl Ilgner, reprezentantul lui I. G. Farben... 

Bujoiu, om de treabă şi inimos, mi s-a arătat foarte descurajat şi 
convins că vom pierde şi ultima ocazie de a ne organiza rosturile noas- 
tre economice... Bujoiu e om de treabă şi inimos, dar e şi foarte pesi- 
mist. Să scăpăm de pericolul rusesc, să scăpăm de pericolul bolşevic şi 
anarhic intern — şi restul va veni de la sine. Mai bine sau mai prost... 


Marţi, 31 martie. Ieri a nins toată ziua şi a viscolit în toată ţara. 
Temperatura fiind de 0 grade, zăpada s-a aşezat şi pământul şi-a reluat 
mantaua de iarnă. Viscolul a ridicat troiene pe şosele şi circulația este 
întreruptă în toate direcţiile... Azi cerul e înnorat şi e moină. Până să se 
topească stratul de 10 centimentri ce acoperă câmpul şi să se usuce pă- 
mântul, vor trebui 8—10 zile. Nimic nu se va putea semăna decât după 
Paşti. Dezastrul agricol se conturează tot mai mut... 


Englezii pretind că vasul lor încărcat cu explozibile ar fi reuşit să 
pătrundă până între pereţii ecluzei de la St. Nazaire, unde explodând au 
avariat în aşa fel această ecluză, încât bazinul submarinelor nu va mai 
putea fi utilizat cel puţin 3 luni... Nemţii rămân la prima lor versiune, 

după care vasul ar fi explodat în larg... Atacul de la St. Nazaire pare to- 
tuşi să fi enervat cercurile politice germane... 

La sud-est de lacul Ilmen şi la est de Harkov au avut din nou loc 
lupte violente, dar cu contingente relativ reduse. Nemţii, în Comuni- 
catul lor, afirmă că au respins pe ruşi, şi că, prin contraatacuri le-au 
provocat pierderi foarte mari, în raport cu trupele angajate. 

Englezii au bombardat violent oraşul Liibek. Un comunicat german 
înregistrează cu indignare distrugerea bisericii „Marienkirche“, un mo- 
nument istoric cu reputație mondială şi a Muzeului Civil. Au fost şi 
multe victime. Ororile războiului sunt nesfârşite; din nefericire îm- 
potriva lor nu există nici un recurs... 


Încep să se cunoască amănuntele negocierilor lui Cripps în Indii. 
Cripps a negociat cu elementele mai moderate şi se pare că a ajuns la 
o înţelegere cu ele. Diversele ţinuturi ale Indiei ar forma o „Uniune“, 
organizată pe baza unei Constituţii ce ar fi elaborată de o Constituantă 
de ales după încetarea ostilităţilor, căci numai atunci va intra în vigoare 
noul regim. „Uniunea Indiană“ va constitui un Dominion liber, legat de 
Marea Britanie prin anumite convenții. 

La Berlin se socoteşte că „proiectul Cripps“ e o nouă păcăleală ca 
şi promisiunile neținute în seamă după războiul trecut. De observat: 1) 
că şefii mişcării iredentiste au rămas în afară de negocieri; 2) că noua 
Constituţie va intra în vigoare numai după război, 3) că conducerea 
militară a Indiilor rămâne în mâinile englezilor; 4) că Statele aservite 
Angliei nu sunt cuprinse în proiect. 

Guvernul din Londra a vrut mai mult să arunce praf în ochii celor 
dispuşi să-i închidă şi să nu vadă prea departe. Rămâne de văzut dacă 
a izbutit... 


La Trafalgar-Square în Londra, a avut loc o enormă manifestaţie 
comunistă. Pe soclul coloanei lui Nelson s-au lipit afişe bolşevice, iar 
portretele gigantice ale lui Stalin şi Ciang-Kai Skek (!!) dominau mul- 
ţimea... Prost a ajuns Anglia! 


După articolul publicat în Curentul, trimiterea lui Aznavorian în la- 
găr fusese hotărâtă. L-a scăpat Coty Stoicescu, care a remis lui Ică An- 
tonescu o scrisoare de pocăință a vinovatului, şi a explicat sub-dicta- 
torului că efectul unei asemenea măsuri ar fi defavorabil... 


240 CONSTANTIN ARGETOIANU 


Micile putori legionare (Flori Cantacuzino, Sonia Manu, Cantacu- 
zinoaicele şi alte exemplare alese ale „Soţietăţii“ bucureştene), se dau 
cu nemți mărunți, pentru a crea sau menţine simpatii germane pentru 
Mişcarea Legionră... Pentru ce nu trimite Guvernul la lagăre pe aceste 
curvuliţe? 

Mi se povesteşte una bună. Neubaker, fiind la vânătoare, a vrut să 
afle ce gândesc țăranii despre guvernarea legionată. Un puşcaş sfătos 
i-a dat următoarea formulă: „De domnule, bine e sub toate Guvernele, 
dar brânză de la miei n-am mâncat niciodată!“ Răspuns mai tipic ro- 
mânesc nu se putea găsi! Neubaker a fost încântat de formulă, şi o re- 
petă la toată lumea! 


Presa berlineză e plină de laude pentru noi. Cu prilejul ultimei cu- 
vântări a Mareşalului Antonescu, la Breaza, ziarela germane subliniază 


prietenia gemano-română, bogăţiile României, eroismul soldaţilor ro- - 


mâni, lealitatea Mareşalului, geniul lui Ică, „sex-apeal“-ul Veturiei Go- 
ga, şi aşa mai departe. Vremuri bune — dar peste glia românească nin- 
ge, şi foametea bate la uşă... 


Miercuri, 1 aprilie. Aprilie! Săptămâna luminată! Şi ninge ca în ia- 
nuarie! Temperatura s-a ridicat însă la + 3° şi zăpada a început să se to- 
pească. Cinsprezece zile de amânare pentru semănături, cel puţin. Să 
ne ferească Dumnezeu de mai rău; după această cumplită iarnă, să nu 
se pună pe ploi... E atâta umezeală în aer încât o asemenea ipoteză intră 
în cadrul posibilităţilor... 


Aseară ne-am întrunit la doctorul Banu — Ştefan Popescu (pic- 
torul), prof. lancu-Mihăieşti, prof. Al. Rosetti-Bălănescu, Bunescu, 
prof. Ştefănescu, Antoniade, prof. Oprescu şi cu mine — şi am pus ba- 
zele primei asociaţii de bibliofili români, în vederea creării unui nucleu 
de tipărituri artistice, trase în număr mic, numai pentru membrii 
asociaţiei. 


Volumul Duduia nu va mai apare, sau cel puţin nu se va mai pune 
în vânzare — aşa a hotărât ieri Mareşalul Antonescu. În cercurile apro- 
piate de Antoneşti se pretinde că Mareşalul n-a ştiut nimic despre a- 
ceastă publicaţie (7) — o idee genială a d-lui Ică... şi că îndată ce a aflat 
despre ca — adică ieri — a oprit-o. Era să fie şi frumos: ce izvor bogat 

pentru cei din Budapesta ca să mai sublinieze imoralitatea păturii con- 
ducătoare din România! Ce porniri sadice vor fi împins pe Ică să dea 
publicităţii răvaşele unor personalităţi de mâna a zecea, ca Alex. Zam- 
firescu, Dombrovsky, Auschnit, Leuguceanu ş.a. sau ale unor dame ca 
Lileta Butculescu, Anne Marie Callimaki, Toutou Georgescu etc.! Da- 
că prin această publicare ar fi izbutit să doboare un adversar politic se- 
rios, pe un Maniu, pe un Brătianu sau aşa ceva — porcăria ar mai fi 
avut un rost, dar aşa! Principala vedetă a volumului e Marta Bibescu 
— cu o serie de scrisori adulatoare... In volum ar figura şi o listă alcă- 
tuită de Urdăreanu, de Rege şi de Duduia, o listă de nume subliniate cu 
albastru şi cu roşu; oamenii pe care Camarila putea conta. Cu albastru 
sunt însemnate numnele celor pe care se putea conta; cu roşu al celor 
ce făceau afaceri şi cu o dublă trăsătură roşie numele celor ce făceau 
afaceri veroase. In fruntea acestora din urmă ar figura Marta Bibescu... 

Au fost şi nume şi scrisori care au fost scoase din volum cu prilejul 
ultimei revizuiri — aşa se zice că s-ar fi întâmplat cu perechea Fra- 
nasovici şi cu perechea Gogu Georgescu. 

În fine... Ce mocirlă! 


Mare scandal în „înalta societate“: Gino Quaranta, Conte di Zur- 
lino, soțul Madelenei Lahovari (sora Martei Bibescu), socrul ilustrului 
Principe di Soragna — a fost prins cu mâţa în sac. O spune Universul 
la rubrica Cronica judiciară. Simandicosul Conte ar fi luat bani (70 
000 lei) ca să scoată din lagăr neamurile unui pârlit de albanez. Dar n- 
a izbutit şi n-a vrut să dea nici banii înapoi. Plângere la Parchet şi tri- 
miterea în judecata Tribunalului corecțional... 

Quaranta, care a avut curajul să apară ieri-seară la Jockey-Club, po- 
vesteşte afacerea „á sa manicre“. Ar fi cunoscut pe albanez astă-toam- 
nă, ca misit pentru cumpărarea de efecte de lână de trimis trupelor ita- 
liene de pe frontul rusesc şi cu acest prilej (!!) a fost rugat să intervină 
la Legația italiană în favoarea unor rude sau tovarăşi ai albanezului de- 
ţinuţi într-un largă. A făcut-o, din bunătate (!) şi bineînţeles fără nici o 
retribuţie. A plecat apoi în Italia şi când s-a înapoiat la Bucureşti, albane- 
zul a început cu şantajul, cerându-i banii pe care i-ar fi dat cuiva (?) de 
la Legaţie. El, Quaranta n-a vrut „să cânte“ — şi fiindcă n-a vrut să cân- 
te, albanezul l-a ameninţat că-l înjunghie, şi a venit până pe treptele Jockey- 
Clubului să-l insulte... Nu l-a înjunghiat dar s-a adresat Parchetului... 

Afacerea e încurcată şi deocamdată nelămurită, Quaranta a luat pe 
Emil Ottulescu ca avocat. În câteva zile se vor lămuri însă lucrurile şi 
tare teamă-mi e, că nu în favoarea italianului... 

Pare că în Indii, negocierile lui Cripps nu merg pe roate. Adunarea 
de la Delhi, care trebuie să se pronunţe azi sau mâine, să primească sau 
să nu primească propunerile engleze, ar fi în majoritate ostilă propu- 
nerilor Cripps. E drept că ştirile pesimiste sunt date de Agenţia ger- 
mană D.N.B. 


Impresia generală este că la Saint Nazaire englezii au „marcat“ un 
succes, parvenind să strice instalaţiile principale ale bazinului în care 
se adăpostea şi repara un important grup de submarine germane. Emi- 
siunile radiofonice engleze fac mare vâlvă în jurul acestui atac, care, 
dacă nu înseamnă lucru mare în desfăşurarea războiului, dovedeşte to- 
tuşi curaj şi spirit de întreprindere de partea britanicilor, până acum atât 
de pavisi, faţă de întreprinderile germane. 


Joi, 2 aprilie. De alaltăieri nu mai ninge, cel puțin la Bucureşti, căci 
ieri la amiază, ne spunea Buşilă, a mai viscolit la Giurgiu şi la Olte- 
niţa... Nu mai ninge şi temperatura se menţine între 2 şi 6 grade de căl- 
dură. Zăpada căzută în urmă s-a topit ieri aproape toată. Pe străzi e o 
lapoviţă de nu se poate umbla decât cu galoşi... 


Ofensiva de primăvară a început „să fie luată în discuţie“. Ba infor- 
maţiile ruseşti şi englezeşti pretind că nemții ar fi şi început-o şi că s- 
au izbit de rezistența sovietică. În realitate n-a început nimic, starea te- 
renului nu permite încă mişcări serioase pe front. Berlinul ironizează 
informaţiile anglo-britanice, menite să creeze atmosferă defavorabilă 
Axei. Presa germană precizează că se fac pregătiri pentru începerea 
ofensivei, dar că ofensiva pregătită nu va putea începe înainte de o 
lună. În cercurile diplomatice din Bucureşti domneşte multă nervo- 
zitate şi se crede că evenimente decisive pentru situaţia din răsăritul 
apropiat se vor înfăţişa în cel mai apropiat viitor. În aceste cercuri, mai 
ales în jurul Legaţiilor neutre se afirmă că germanii vor concentra toate 
atacurile lor spre Caucaz şi spre sud. Atacul Caucazului ar fi să fie 
îndrumat pe trei linii, una pornind de la est de Harkov, alta în regiunea 
Doneţului şi a treia din Crimeea. Ruşii, în curent cu acest plan, au făcut 
eforturi disperate pentru a demonta liniile de atac germane din sudul 
frontului lor, dar n-au reuşit. Pe lângă liniile de ofensivă din Rusia, 
nemţii ar fi hotărâți — afirmă diplomaţii noştri — să atace şi prin Asia 
Mică, Caucazul şi ținuturile ocupate de ruşi şi de englezi şi să meargă 

la petrolul din Mesopotamia şi din Persia. Cu sau fără voia turcilor... 
Diplomaţii cred a şti că, pusă „au pied du mur“, Turcia va merge totuşi 
alături de Anglia, şi va apăra teritoriul său împotriva nemților. Vizita 
Regelui Boris la Marele Cartier german şi la Berlin, ar fi avut drept 
scop rânduirea armatei bulgare în campania ce se pregăteşte în Asia 
Mică. Se subliniază şi faptul că generalul Şteflea, şeful Statului nostru 
Major ar fost de faţă la consfătuirea Regelui Boris cu Hitler. Radio- 
Londra afirmă faptul; noi, românii nu ştim natural nimic despre că- 
lătoria lui Şteflea... 

Îngrijorarea diplomaților e cu atât mai mare, cu cât, după unele ştiri 
Anglia ar fi trimis de curând armament nou Turciei şi i-ar fi cedat câte- 
va vase ale Marinei sale de război... 

Toate sunt posibile, dar nu-mi vine să cred că Turcia să-şi bage de 
bună voie capul în gura leului... 

În Bulgaria, comunismul a devenit indrăzneţ şi până în Armată s-au 
descoperit comploturi bolşevice. Mai mulţi generali, coloneli şi alți 
ofițeri au fost arestaţi zilele trecute. Panslavismul are rădăcini atât de 
adânci în Bulgaria încât este îmbrăţişat şi în haina comunismului... 
Cum se va purta armata bulgară pe front, împotriva ruşilor? E o între- 
bare la care cu greu s-ar putea răspunde azi... 


O telegramă din Sanghai anunță că Congresul Indian, întrunit la 
Delhi, ar fi respins ieri propunerile Angliei. Ştirea n-are însă caracter 
oficial. Greutățile sunt mari, se ştie. Cripps n-a neglijat nici un efort ca 
să reuşească şi dacă nu va reuşi, nu va fi vina lui. A mers până la ame- 
ninţarea hinduşilor cu părăsirea Indiilor de către Anglia, în care caz 
Industanul va fi împărţit între ruşi şi japonezi... De altmintreli, că ruşii 
vor pătrunde cu comunismul până în Indii, nu încape nici o îndoială... 

Întrevederea lui Laval cu Pétain a readus problema raporturilor 
Franţei cu Germania în cadrul actualităţii. La Berlin se scrie negru pe 
alb că a sosit momentul ca aceste raporturi să fie definitiv fixate. Dinu 
Hiott, ministrul nostru la Vichy, sosit de două zile în Bucureşti, afirmă 
că ura francezilor împotriva nemților e în continuă creștere. Hiott, care 
se afla la Paris în momentul bombardărilor englezeşti, afirmă că toți 
parizienii priveau atacul de pe acoperişuri şi aplaudau... La Vichy, 
după câte spune ministrul nostru, nimeni nu mai are încredere în en- 
glezi, al căror moral ar fi foarte deprimat, ci numai în americani şi în 
ruşi... O nouă paradă pentru comunism, „en vue“! 

„Consiliul de Război al Pacificului“ propus de Roosevelt şi în care 
au intrat reprezentanţi ai Australiei, ai Noii Zeelande, ai dominionului 
Canada şi ai Chinei, alături de americani şi englezi — a luat fiinţă şi a 
ținut prima sa şedinţă. Au existat şi reprezentanți ai Indiilor Neer- 
landeze, la şedinţă. Acest Consiliu va da directivele generale pentru 
toate operaţiunile militare şi navale din spaţiul Pacificului. Ziarele din 
Londra anunţă că în curând flota americană va porni în ofensivă spre 
apele japoneze... 


La Ankara, a început procesul atentatului împotriva lui Papen. De 
la prima şedinţă s-a făcut dovada că complotul a fost organizat de 
Soviete. Zelul autorităţilor turceşti pentru a pune în evidență această 
complicitate moscovită nu se împacă cu ideea unei foarte apropaite 
colaborări militare între Turcia şi Rusia... Dar ce se mai împacă pe 
acest pământ? 


S-au expus la Cercul Militar planurile de refacere în stil mare a 
Liceului de la Mânăstirea Dealu, distrus de cutremur. La deschiderea 
expoziţiei, au asistat Regele, Conducătorul şi mai tot Guvernul... 
Pentru ce atât alai? 


Cineva care a avut prilejul să răsfoiască volumul Duduia îmi citea- 
ză câteva bileţele: 

Simoneta Butculescu serie: „Chérie, cette vieille merde (!!) de Anne- 
Marie Callimaki désire vous voir...“ Fără comentarii! Dombrovski în- 
semnează pe o cartă de vizită: „Trimit două perechi ismene pentru 
complectarea seriei...“ Oh, shocking! S-ar părea că e vorba de cine ştie 
ce intimități... În realitate, după câte ne spunea ieri Dombrovski e nu- 
mai vorba de complectarea unei duzine de indispensabili destinate 
soldaţilor, de soarta cărora — pe zonă — Duduia se interesa mult... 

Prin alt răvaş, Auschnit transmite favoritei 80 000 lei, pierduţi la ta- 
ble în ajun... 

Şi cu asemenea fleacuri ne ocupăm noi în zilele tragice în care țara 
e pe marginea pieirii.. 


Noul buget pe exercițiul 1942/1943 se prezintă în sumă totală de 
212,7 miliarde lei. Cifra pare astronomică, dar nu e exagerată... In 

1915-1916 bugetul României Mici — şi nu eram încă în război — s-a 
ridicat la 600 milioane lei aur, cel de azi transformat în lei din 1915 ar 
reprezenta circa 2 000 milioane — şi suntem în război, şi avem — deşi 
ciuntită — România Mare... 

În anul bugetar 1941/1942 s-au cheltuit 150 miliarde, din care 90 
pentru război... 

În expunerea sa, generalul Stoenescu se laudă că e primul buget — 
de multă vreme — fără sporuri fiscale. Cred şi eu: sporurile s-au făcut 
înainte de promulgarea noului buget, în cursul anului precedent şi eva- 
luările noului recensământ pe de o parte, ridicarea preţurilor taxate pe 
de alta — au sporit de zece ori dările... 

Garoflid ne-a spus ieri că a obţinut unele degrevări pentru agricul- 
tori. Instrucţiuni s-ar fi dat, ca evalurăile la agricol să nu treacă de tri- 
plul impunerii vechi (primele instrucţiuni fixau la 5 ori impunerea); la 
supracota agricolului se va face o scădere de 20% la veniturile până la 
200 000 lei, de 40% de la 200 000 până la 1 milion — de 30%, pentru 
veniturile mai mari. Se va reduce de asemenea de la 4 la 2% taxa 
asupra veniturilor mobile... Să vedem făgăduielile realizate în faptă! Şi 
la urma urmelor, să ne ia şi pielea de pe noi, numai să ieşim cu fața 
curată din război. Deşi ştirile sunt liniştitoare, şi mai mult bune de cât- 
va timp, nu îmi dau seamă de ce, dar sunt cuprins de ieri de un adânc 
pesimism... Intuiţie? l 


Vineri, 3 aprilie. Suedia a devenit pe neaşteptate punctul central al 
discuțiilor cercurilor politice din Berlin. Atenția acestor cercuri s-a 
oprit asupra veştilor de înarmare grabnică venite de la Stockholm şi 
asupra faptului că mai multe vase norvegiene în serviciul Angliei au 
fost lăsate să iasă din porturile suedeze. La Berlin, nu se ridică nici o 
obiecţie în ce priveşte întărirea puterii armate suedeze, fiecare țară 
având dreptul să-şi sporească mijloacele de apărare — dar -se protes- 
tează cu energie împotriva slăbiciunii manifestate față de vasele en- 
gleze, pe care o Putere neutră era obligată să le dezarmeze. Presa ger- 
mană se întreabă dacă nu cumva i s-a urât Suediei cu binele, şi dacă nu 
cumva Anglia proiectează să debarce în Norvegia şi prin Suedia con- 
simţitoare să atace Finlanda, în urmărirea faimosului al 2-lea front 
european cerut de sovietici... 

Deşi oficial nu se spune nimic, presa berlineză agită posibilitatea 
unei repezi ocupări a Suediei şi mai arată că o debarcare engleză în 
Norvegia ar fi zădărnicită, în 24 ore... 

E cert că Anglia şi aliaţii săi fac tot ce pot ca să atragă în război, o 
dată cu primăvara, şi împotriva Axei, țările care au mai rămas neutre. 
Pe lângă ştirile de agitaţie sosite la Berlin din Suedia, mai vin şi altele 
din Turcia. La Istanbul s-a răspândit zvonul că Turcia rupe relaţiile di- 
plomatice cu Germania şi că trupele bulgare nu vor merge pe frontul 
rusesc — subînţeles că vor lupa pe cel turcesc... La Berlin, nu s-a luat 
nici o poziţie faţă de zvonurile de ruptură venite de la Istanbul şi îm- 
prăştiate de posturile de emisiune britanice... 

Procesul de la Ankara a fost amânat la 8 aprilie. Din dezbaterile de 
până acum, firele Moscovei au fost însă deja date la iveală... 


De pe frontul rusesc, aceleaşi ştiri de atacuri sovietice respinse, de 
contraatacuri germane reuşite, de zeci şi zeci de avioane şi de care 
distruse... 


Din Indii, s-a lămurit că Comitetul Special al Congresului Naţio- 
nalist de la Delhi a respins prin 36 de voturi, contra 17 propunerile lui 
Cripps. Şeful Partidului Naționalist Hindus, Bose, a ținut o foarte vio- 
lentă cuvântare prin care cerea conaționalilor săi să reziste la orice 
ademenire britanică şi să o rupă cu Anglia. Bose a făcut chiar aluzie la 
o posibilitate de colaborare cu Puterile Pactului Tripartit... Cripps care 
trebuia să părăsească Indiile duminică, şi-a amânat plecarea şi va 
continua să negocieze, făcând probabil noi concesiuni... 


Dl Palin, ministrul Finlandei la Bucureşti a fost decorat cu cordonul 
Coroanei numai ca să permită d-lui Ică să mai strecoare un discurs în 
care a comentat „paralelismul“ destinelor Finlandei şi României... 
Alandala! | 


Englezii au mai bombardat ieri-dimineaţă împrejurimile Parisului. 
Bombe au căzut la Cormeilles-en-Parisis, la Poissy, la Saunois şi la 
Rueil. Pagube mărunte, victime puţine... 


Laval a avut o nouă întrevedere cu Pétain, de data asta chiar la Vichy. 
După întrevedere, Mareşalul şi-a adunat câțiva miniştri la o consfă- 
tuire. Despre cele vorbite cu Laval, Guvernul păstrează tăcere. Se cre- 
de că „pertractările“ dintre Pétain şi omul de încredere al nemților n- 

au ieşit din cadrul ideilor generale. Laval n-a reuşit până acum să con- 
vingă pe Pétain să-şi schimbe politica... 


Ieri-dimineaţă s-a tras cu tunul aproape o jumătate de ceas. Bine- 
înţeles că nu ni s-a spus pentru ce. Se crede că un avion inamic a zburat 
peste Bucureşti. Poate să fi fost şi unul german... În tot cazul, alarmă 
nu s-a dat. 


Scandalul Quaranta continuă să facă obiectul conversaţiilor, mai 
ales al coconetului. În Universul de ieri-dimineaţă, Quaranta a dat „o 
desluşire““, care nu desluşeşte nimic. E o simplă afirmare că toată afa- 
cerea se reduce la un şantaj din partea unuia, Petcu... 

Italianul e inconştient: a venit ieri la mine şi fără să-l întreb, mi-a 
confirmat toate istorioarele ce circulă asupra lor, a lui şi a nevesti-si, 
explicându-le... Mai bine nu le-ar explica, căci le explică prost! Mi-a 
confirmat astfel că soţia sa a vândut o blană foarte scump, înşelând pe 
cumpărătoare, şi că, n-a putut restitui banii fiindcă îi investise într-o 
altă afacere! Mi-a confirmat că n-a plătit hotelul la Budapesta (plus un 
bilet de wagon-lit) fiindcă n-avea pengă,; că a rămas dator în Elveţia, 
fiindcă n-avea franci elveţieni — dar că va plăti tot! Mi-a confirmat că 
şterpelise 40 de sticle de şampanie franțuzească lui Zamfirescu la 
Roma (cu prilejul nunţii fiicei sale cu Principele de Soragna !!!) — dar 
că i-a dat mai târziu 1 800 de lire... Şi mi-a mai povestit şi alte câteva 
istorioare inedite, ca să mi le justifice!!! 

Nenorocitul venise la mine ca să obțină să frecventeze mai departe 
Jockey-Clubul... L-am rugat să se abțină, căci ar fi întâmpinat de unii 
membri cu cuvinte aspre — şi nu vreau scene dezagreabile în Club. A 
priceput. I-am sugerat să ne scrie o scrisoare prin care să protesteze îm- 
potriva învinuirii ce i s-ar aduce şi să ne roage să comunicăm colegilor 
noştri că se abţine să frecventeze Clubul până ce nu va lămuri situația 
sa şi va dovedi că a fost calomniat... Mi-a făgăduit că ne va scrie. Până 
azi n-am primit nimic. Mi-e frică să nu-l fi întors nevastă-sa, mai rea 
şi mai vinovată decât dânsul, dar care continuă să braveze lumea, în- 
temeindu-se pe rudeniile ei. Dar toate rudele i-au întors deja spatele... 


Hotărârea de-a trimite pe legionari pe front, cu recomandaţii spe- 
ciale, se adevereşte în fiecare zi. Azi a venit bătrânul inginer Panai- 
tescu să-mi povestească cele întâmplate cu fiu-său, fostul rector al Uni- 

versităţii Bucureşti pe vremea legionarilor. Deşi n-a făcut niciodată ar- 
mată, fiind dispensat ca slab de cord — a fost înhăţat şi trimis într-un 
regiment de infanterie, la Târgu-Jiu, ca simplu soldat. De acolo, cu ra- 
nița şi cu mai bine de 40 de ani în spinare a fost trimis cu o formaţie 
specială în Crimeea... Trenul lui oprindu-se 24 de ore în Bucureşti, 
coptul recrut a dat de Gheorghe Brătianu care s-a dus la Ică Antonescu 
şi a parvenit să obţină demobilizarea şi iertarea fostului său coleg de 
facultate... 


Sâmbătă, 4 aprilie. Pare că primăvara a învins în fine şi definitiv 
iarna. Şi ultima zăpadă s-a topit. Leri-dimineaţă mi s-a telefonat de la 
Breasta că au început cu semănăturile. Arăm însă numai cu boii noştri: 
boii oamenilor sunt atât de slăbiţi din lipsa de nutreţ a acestei nesfârşite 
ierni, încât nu pot urni plugul din loc... „Cad şi leşină pe brazdă“ = 
spune administratorul meu... Putem socoti că muncile de primăvară 
sunt întârziate cu o lună... 


Ieri-seară, la Prohodul de la Patriarhie au asistat Regele, Regina 
Elena, dl Ică şi Guvernul. Mareşalul Antonescu a fost lipsă: dispreț, ori 
dureri de măsele? D1 Conducător n-a coborât în mijlocul boborului, dar 


i-a adresat „Un cuvânt“ de Paşti, îndemnându-l la muncă. „Popasuri- - 


le“, „răscrucile“, „jertfele“ şi alte expresii de felul acesta, trădează pe 
dl Ică ca adevărat autor al peltelei dictatoriale şi taie în consecinţă toate 
firele dintre Mareșal şi lume... 


Fost ieri cu familia la Cimitirul Bellu, să ducem câte o floare la 
mormintele rudelor şi prietenilor... Urât mai e Bucureştiul de-a lungul 
drumului ce duce prin Şerban-Vodă la cimitir... Urât ŞI murdar! La ci- 
mitir, progres ca întreținere — dar s-au dus arborii seculari de pe aleea 
din mijloc... Toate se duc! 


Cancicov pretinde a şti că comanda armatei germano-română, pen- 
tru ofensiva de primăvară pe sectorul de Sud al frontului rusesc, va fi 
dată generalului Iacobici, care va avea sub ordinele sale pe generalul... 
Rommel! Nu-mi vine să cred că nemţii vor lua pe Rommel din Africa, 
unde s-a specializat în luptele pe nisipuri şi a dobândit atâtea succese... 
Dar Cancicov e foarte afirmativ! 

În Indii, cu toată respingerea propunerilor engleze de către Comi- 
tetul Congresului din Delhi (respingere care a fost notificată autorită- 
ților britanice încă de joi seara), pertractările au fost reluate într-un 
ritm viu. Preşedintele Congresului Azad şi şeful Partidului majoritar, 
Nehru au avut întrevederi cu Cripps şi cu generalul Wavell. 

Şi Ceylonul a cerut să devină dominion independent... Cripps a 
amânat rezolvarea acestei noi pretenţii pentru după război... 


Guvernul din Vichy n-a dat nici o declarație după întrevederile Ma- 
reşalului Pétain cu Laval. În schimb, Laval a dat următorul comunicat, 
pe care-l transmite cu complezenţă Agenţia germană D.N.B.: 

„Partizan al politicii de la Montoire şi socotind că situaţia politică 
externă a Franţei se agravează din zi cu zi, am crezut de datoria mea să 
am o conversaţie cu Mareşalul Pétain. 

Aceasta a luat sfârşit astăzi printr-o ultimă întrevedere care a avut 
loc în pavilionul Sévigné, la Vichy.“ 

Din tonul acestui comunicat reiese limpede că Laval n-a ajuns la ni- 
ci un rezultat, în negocierile sale cu Mareșalul... 


Secătura de Băgulescu, ministrul şi traficantul nostru în Japonia, a 
telegrafiat un „Christos a înviat“... ziarului Universul care-l publică cu 
caractere groase! Se vede că la distanța în care se învârteşte oportunista 
lichea n-a aflat încă că Stelian Popeşte, familia şi foaia lui, sunt la cu- 
tite cu dl Mareşal... 


Din primele şedinţe ale procesului de la Ankara reiese clar intenția 
Sovietelor de a tulbura raporturile Turciei cu Germania şi de a arunca 
pe turci în război... Presa de la Ankara judecă sever manoperele 
moscovite şi pe când la Istanbul se răspândesc ştiri de ruptură de relaţii 
între Germania şi Turcia — ziarele din capitala legală a Țării sunt pli- 
ne de declaraţii amicale față de Reich, de poporul german şi de Papen, 
„cel mai iubit şi simpatic ambasador“! Dumnezeu să-i descurce... 


Quaranta ne-a scris, vicepreşedinţilor Jockey-Clubului, scrisoarea pe 
care l-am sfătuit să ne-o scrie. Până una alta am scăpat astfel de penibila 
sa prezență, la Club... În fiecare zi mi se mai povesteşte câte una, în seama 
mascalțonelui. Ieri mi s-a vorbit de o escrocherie pe care „perechea“ ar 

fi comis-o la Atena (o cumpărătură de mătăsuri neplătite) şi de alta să- 
vârşită la Viena... 

Pare că anarhia morală şi materială în care trăim împinge la aseme- 
nea fapt: iată şi pe Ionel Matak! acuzat de escrocherie — şi ziarele de 
aseară ne mai dau şi arestarea contesei de Portefeuille (!!!), în realitate 
Maria Ionică, zisă şi „Zambila“!! O artistă şi ea în genul ei... 


Marţi, 6 aprilie. A treia zi de Paşti. Azi-noapte a plouat, a nins, a 
viscolit; din zloată au mai rămas pe ici pe colea urme. E frig; numai 4 
grade peste zero... Primele două zile de Paşti au fost mai omeneşti: 
nopţile şi diminețile reci, dar amiezele calde şi însorite, cu miresme de 
primăvară. Deşi îngenunchiată, iarna tot se mai zbate la pământ, ca o 
năpârcă cu capul strivit care-şi mai mişcă inelele... 

Încât mă priveşte, am făcut Paştele în casă şi mai mult în pat, tâmpit 
şi deprimat de o groaznică răceală cu care m-am ales de la vizita mea 
la Bellu, în Vinerea Mare... 

Blestemat an şi pe latura vremii! Sunt şapte luni de zile de când am în- 
ceput să încălzim, de când biata lume se luptă cu sobele şi cu calorife- 
rele — cu lemnele, cu cărbunii şi cu păcura, şi nu se mai sfârşeşte! Şi 


ce ne mai aşteaptă! 


Nici în zilele de Paşti n-au dat sălbaticii de ruşi răgaz pe front. Au 
atacat în fiecare zi, pe unde au putut şi s-au ales iarăşi numai cu pier- 
deri, oameni şi material. In sectorul Central al frontului, succesele ger- 
mane s-au accentuat prin cucerirea a vreo 60 de localităţi succesiv eva- 
cuate în cursul iernii. 

După ştirile engleze, aeroplane americane de tipul „cetăţi zbură- 
toare“ pornite din Indii, au bombardat oraşele Kobe şi Yokohama în Ja- 
ponia. Probabil că au făcut o escală în China lui Ciang-Kai-Shek, pen- 
tru reînnoirea proviziei de carburant, căci prea e mare distanţa din Indii 
în Japonia şi înapoi în Indii, chiar pentru aparate construite pentru zbo- 
ruri de 10 000 kilometri, fără oprire. Kobe e cel mai mare centru de fa- 
bricațiuni pentru armament din J aponia. Englezii afirmă că avioanele 
americane n-au întâlnit nici o apărare antiaeriană şi că pagubele pe care 
le-au pricinuit sunt mari. 

În schimb, japonezii au bombardat oraşul Colombo în Ceylon. Engle- 
zii pretind însă că au doborât 54 de avioane din 70 câte atacaseră oraşul. 


l Cel cu trapul şi cu contesa Benckendorf! 

| Mareşalul Antonescu n-a asistat la slujbele de Paşti de la Patriarhie 
fiindcă a petrecut sărbătorile pe front. A plecat de miercuri-seara şi a 
petrecut ziua de joi în Odessa, unde a fost primită ca pe vremuri Ím- 
părăteasa Ecaterina... Rolul lui Richelieu l-a jucat Alexeanu... N-au 
lipsit nici discursurile ditirambice, nici delegațiile de cetăţeni extaziaţi 
de fericire, nici mesele, nici spectacolele înălțătoare. Printre acestea, s- 
a renunțat la o împuşcare de ovrei (împuşcare de gală), luată în consi- 
derație de militari, dar înlăturată de popi, fiindcă era zi de post. 

Despre restul turneului triumfal pe front al Marelui Cuceritor, zia- 

rele nu ne dau încă nici o informaţie... 
i La Patriarhie, Regele şi Regina Elena „au figurat“, sâmbătă ca şi vineri 
în suita d-lui Ică. Sâmbătă, după Înviere, dl Ică „a vorbit“ poporului... Ca 
flăcările, au țâşnit dintre buzele lui, nepieritoare formule ca „coborâm ne- 
prihănit * „săpăm istorie în piatră“, „făcliile care despică drumul învierii“ 
— şi altele... Ce am face noi fără acest iluminat? Să ni-l ţină Dumnezeu... 


„Von Papen s-a reînapoiat la Ankara, venind de la Berlin. În treacăt 
prin Istanbul a declarat gazetarilor că raporturile dintre Germania şi 
Turcia sunt excelente, şi că vor rămâne excelente (răspuns la zvonurile 
contrare, răspândite chiar din Constantinopol, probabil de agenţii bri- 
tanici şi sovietici). 


Matak cel dat în judecată pentru escrocherie nu e Matak-Ben- 
ckendorf, de la trap, ci alt Matak recunoscut, funcționar într-un mini- 
ster... Mă bucur pentru simpatica contesă Benckendorf! 


Petrescu, escrocul de la Preşedinţia Consiliului, care a redactat vo- 
lumul împotriva Masoneriei şi acum în urmă volumul de şantaj intitu- 
lat Duduia — avea o soră croitoreasă, pe care a luat-o de soţie Popes- 
cul (generalul) de la Interne. Mulțumită protecției lui cumnatu-său pe- 
zevenghiul îşi încură caii la Preşedinţie, nu însă fără ştirea şi aproba- 
rea d-lui Ică, pentru care pângărirea oricărui român e un câştig perso- 
nal. Se teme într-adevăr de concurenţa oricui, căci oricine ar putea in- 
vota drepturi cel puţin echivalente cu ale sale pentru a-i lua locul. 


Nemţii publică buletine statistice; aş fi preferat buletine de victorii 
— dar sunt interesante şi datele statistice: 

De la 1 ianuarie la 31 martie 1942, ruşii au pierdut: 104 123 prizo- 
nieri, 2 167 care blindate şi 2 519 tunuri. În acelaşi răstimp forţele ae- 
riene sovietice au suferit următoarele pierderi: 1 765 avioane doborâte 
în lupte din zbor, 250 avioane distruse de artileria antiaeriană, 595 a- 
vioane distruse pe pământ şi 110 doborâte de formaţiuni ale trupelor de 
linie; în total 2 720 avioane pierdute... 


Miercuri, 8 aprilie. Temperatura se menţine rece (sub 10 grade căl- 
dură), dar nu mai plouă şi nu mai ninge. Se seamănă... 


Muscalii au făcut de Sărbători un efort suprem pe front, socotind că 
vor surprinde pe nemți cufundaţi în rugăciuni şi nepregătiţi. Încercarea 
lor a dat însă greş; toate atacurile lor au fost respinse. Nemţii au contra- 
atacat şi sovieticii au plătit oalele sparte. 

Pe fiecare zi, iniţiativa operaţiunilor trece tot mai mult în mâinile 
germanilor şi reacțiile ruşilor apar tot mai slabe, căci pierderile lor sunt 
enorme. Numai în ziua de luni au pierdut 60 de avioane şi în ultima 
săptămână peste 300. E : 

Japonezii anunță succese mărunte în Birmania. În Sumatra, ultime- 
le rezistențe locale au fost înfrânte. De la Tokyo nu se confirmă — dar 
nici nu se dezmint — atacurile aviației americane asupra oraşelor Kobe 
şi Yokohama. 

Nemţii pretind că de la începutul războiului au scufundat vase-cis- 
terne anglo-americane, de o capacitate totală de 75 500 tone — mai 
toate încărcate cu benzină sau mazut. Cantitatea de carburant astfel 
distrus ar reprezenta producția Irakului pe un an întreg... 


Congresul Naționalist Indian de la Delhi va declina azi oficial pro- 
punerile Guvernului britanic... După o ştire care. cere confirmare, 
Cripps ar fi fost autorizat să primească şi să aprobe contrapropunerile 
hinduşilor... După altă ştire (din izvor american), generalul Wavell va 
fi numit Vice-Rege al Indiilor, iar naționalistul hindus Pandit Nehru, 
ministru al Apărării Naţionale... 

Deşi ştirile sunt încă contradictorii, pare vădit că Cripps nu vrea să 
se înapoieze la Londra fără un rezultat. În afară de interesele războ- 
iului, mai e şi prestigiul său politic de viitor prim-ministru în Joc... 

Mareşalul Antonescu a vizitat spi in Ti i ici 
eşalu a pitalele din Tiraspol şi a felicitat pe 
conducătorii acestor stabilimente pentru curăţenia cu care sunt iute 
Pan e arn ce se dau răniților. Despre celelalte deplasări ale 
areşalului pe front nu ni se spune nimic. Secretul iuni ] î 
materie de ouă roşii? i Rude aia 


Mişcarea izolaţionistă a reînceput cu vigoare în Statele Unite. Ea 
acu în critici aspre asupra incapacității administrative şi militare ca- 
re a dus la dezastrele cunoscute — şi în acțiune directă, propagandă 
pin e şi e — împotriva trimiterii trupelor americane pe 

ontinente... Nemţii sunt încântați de ştiril i i 
ente... Nemţ t e pe care le primesc din 
U.S.A. Se încântă uşor... i i 


Dinu Hiott, ministrul nostru la Vichy, în treacăt prin Bucureşti îmi 
povesteşte despre Pétain, despre greutăţile lui de a îndrepta politica 
franceză spre o colaborare mai intimă cu Germania. Mareşalul se teme 
că într-un asemenea caz, Franţa să nu-şi piardă coloniile care nu înţe- 
leg să dea mâna cu nemții... Şi mai e şi opinia publică franceză, tot mai 
ostilă unei apropieri de Berlin. Căci oricum s-ar învârti sau interpreta 
lucrurile, pentru toți francezii „l Alemand c'est lennemi“... 

Situația Mareşalului e foarte grea. Guvernul său e în aer; nici o le- 
gătură n-a putut încă fi stabilită între acest Guvern şi țară... 

De Monzie ar fi încercat să constituie la Paris — împreună cu Bri- 
nou şi Laval — un Guvern pe placul nemților, dar Laval a refuzat şi a 
prevenit pe Pétain. Se zice chiar că ultima întrevedere dintre Mareşal 
şi Laval a fost motivată de încercarea lui de Monzie... i 


a Gogu Georgescu şi Lipatti au obținut un strălucit succes la Roma, un- 
e au dat un mare concert sub auspiciile Academiei di Santa Cecilia... 


Ţările Axei au hotărât pentru anul acesta o mare ofensivă a legume- 


lor... Se vor planta pretutindeni legume î i 
; în locul... ! 
primează! ul... florilor! Stomacul 


E murit la Craiova — Costică Ciocazan, la vârsta de 88 de ani. Era 
o n cam caraghioasă, dar simpatică a vechii Craiove. Zăpăcit, dar 
suflet curat, a fost toată viaţa lui un „spiritist“ de forță. Vorbea cu mor- 

tii, dar se agita cu cei vii. În războiul din 1916, deşi om de 62 de ani, 
a plecat ca voluntar cu Regimentul lui de Roşiori... Antisemit convins 
— deşi membru destul de constant al Partidului Liberal, care l-a ales 
într-una deputat — a avut ideea genială de a duce olteni în 1916 la Iaşi, 


pentru a da gata pe jidani... 
De vreo 10 ani, nu se mai vorbea despre el... 


Joi, 9 aprilie. Pe frontul de răsărit, atacurile germane se înteţesc; e 
începutul pregătirii ofensivei de primăvară, care se apropie. Deocam- 
dată aviația s-a pus pe lucru în dosul liniilor ruseşti... 


În problema indiană, „părțile“ sunt în căutarea unei soluții — dar 
lucrurile merg greu. Cripps negociază mai departe şi caută să scape ce 
mai e de scăpat, fără multă nădejde, de altmintreli... 


Generalul Şteflea s-a înapoiat de la Berlin, după câte se spune în- 
cântat de pregătirile ofensivei pe frontul rusesc. Germanii vor da o ma- 


re lovitură... 


Generalul Oshima, ambasadorul Japoniei la Berlin a sosit ieri în 
Bucureşti, în drum spre Sofia. A fost primit cu alai în Gara de Nord. Ce 


o fi căutând japonezul la Sofia? 


Participarea noastră la „Fiera di Milano“ s-a făcut anul acesta cu 
lux şi cu gust. Pavilionul românesc a fost încredințat lui Bădăuţă, se- 
cretar general la Ministerul Propagandei. Generalul Stoenescu, mini- 
strul Finanţelor a plecat cu Marcu, subsecretarul Propagandei, în Italia 
şi va asista la deschiderea Târgului din Milano. Puricelli trebuie să fie 


încântat... 


A murit Ioana Odobescu, fiica lui Alexandru, succesiv căsătorită cu 
un Damian şi cu un Demetrescu şi căzută în neagră mizerie. A murit ca 
o orbeaţă... Când mă gândesc la femeia seducătoare din .1889, curtenită 
de toți, deşteaptă şi dominatoare — nu mă pot opri decât cu o strângere 
de inimă... Cu dânsa dispare încă o bună parte a tinereţelor mele... 

leri-seară „bibliofilii“ s-au adunat la Ştefan Popescu. Casă simpa- 
tică, lucruri de gust, frumoase picturi. Ştefan Popescu şi-a dat irevoca- 
bil demisia din Preşedinţia asociaţiei... şi tot comitetul în păr m-a ales 
pe mine, adică mi-au impus o sarcină pe care am refuzat să o iau în spi- 
nare, cât am putut. Rămâne să-mi dau şi eu demisia la o viitoare şedin- 
tă. N-am gust la nimic, şi doresc să fiu lăsat în pace... 


Biletele de 500 lei cu efigia lui Carol al II-lea vor fi retrase până la 
15 iulie... Se emit bilete noi de 2 000 lei! Mergem bine! 


Mircea Nicolau din fosta Poliţie legionară, condamnat la moarte în 
lipsă, a fost prins acum câtăva vreme dar a evadat din închisoare. Zilele 
acestea a fost prins din nou... Dacă nu va scăpa iarăşi, vai de mama lui! 


Vineri, 10 aprilie. Pe fontul rusesc numai operaţiuni locale, de mi- 
că desfăşurare — terminate toate în favoarea germanilor. 

În dosul frontului german, ca şi în dosul celorlalte fronturi din Afri- 
ca, din Birmania, din Noua Guinee — mare fierbere: se pregătesc pre- 
tutindeni operaţiuni în stil mare, şi dacă vremea o va permite, vom ve- 
dea încă în aprilie încăierări în stil mare, pretutindeni... De ar putea fi 
decisive! Dar în această privinţă, nădejdea e mică... 

Americanii care mai rezistau în peninsula Bataan din insula Lugon 
(Filipine), unde ţineau pe japonezi în eşec de trei luni — au capitulat... 


În tratativele din Indii, a intervenit acum şi Roosevelt, prin trimisul 
său special colonelul Johnson... Intervenţia lui Roosevelt nu pare a fi 
pe placul hinduşilor, cel puţin aşa reiese dintr-un discurs al lui Pandit 
Nehru, care pretinde că poporul indian n-a cerut şi nu cere intervenţia 
nimănui şi se simte în stare să-şi rezolve singur problemele vitale... To- 
tuşi, e probabil că prin autoritatea Statelor Unite, un „modus vivendi“ 
va fi impus răzvrătiţilor de pe valea Gangelui. 


Cele mai contradictorii ştiri sunt puse în circulaţie, cu privire la ati- 
tudinea Turciei. Nemţii, pe care evenimentele nu-i suprind însă nicio- 
dată nepregătiţi, iau măsuri serioase de apărare spre granița bulgaro- 
turcă şi de-a lungul Mării Negre. În Dobrogea se trimit trupe româ- 
neşti, pentru apărarea coastei... De apropiat de cuvintele Mareşalului 


256 CONSTANTIN ARGETOIANU 


Antonescu la Odessa: „Veţi şti să apăraţi acest oraş, după cum alții au 


ştiut să-l cucerească...“ | 
Precauţiuni? Sau ceva mai mult? 


Ali Maher Paşa, fostul prim-ministru egiptean a fost arestat. Înain- 
te, aresta Maher Paşa pe Nahs Paşa fiindcă acesta răzvrătea opinia pu- 
plică împotriva englezilor — acum e „vice-versa“... Politica, e aceeaşi, 


sub toate latitudinile... 


Ambasadorul Oshima a primit ieri pe reprezentanții presei române 
şi le-a făcut declaraţii de dragoste pentru România. Ambasadorul a mai 
spus că e convins de victoria Puterilor Axei. Mai rămâne să Asa etala 
şi pe americani şi pe englezi — un nimica tot. Excelența a pei 
mâine spre Sofia şi Atena. Omul Răsăritului a afirmat că nu îndep s 
neşte nici o misiune oficială, politică sau militară — călătoria sa a 
un caracter privat şi pur informativ... Regretă că nu poate gala şi p 
Ankara, dar va întâlni la Sofia pe reprezentantul Japoniei în Turcia, to 
în scop informativ, bineînțeles... 


De doi ani de zile, tenorii democrației n-au mai putut cânta pe stru- 
na trecutului lor, în Franța. Procesul de la Riom le-a oferit o a 
oficială pentru apărarea unei politici şi unei doctrine falie. Pledoariile 
lui Blum şi ale lui Daladier au început să întoarcă din nou opinia DE 
blică franceză spre un trecut ce devenise odios tuturor... Din aces 
punct de vedere, procesul de la Riom poate fi considerat ca 0 oE gre- 
şală politică. Nemţii o subliniază, cu amărăciune... Pare că va fi sin- 
gurul rezultat al acestui proces stupid... 


La Londra, în cartierul Finsbury, s-a ridicat un bust al lui Lenin... 
Seara, bustul e scăldat în lumină roşie! Se pregăresc zile frumoase pen- 
tru comunism, în metropola capitalismului! 


Generalul Şteflea a fost primit de Führer, înainte de a părăsi Germania. 


Guvernul, preocupat de stările noastre agricole, pare hotărât să îm- 
pingă din răsputeri semănăturile noastre de primăvară. Problema este 

grea: din cauza iernii timpurii din toamna trecută, trebuie să semănăm 
1 milion de hectare (cel puţin) peste programul obişnuit, într-o vreme 
scurtată prin persistența zăpezii până în aprilie... S-a hotărât să se mun- 
cească şi duminicile şi sărbătorile, fără să se ţină seamă de blestemele 
țăranilor superstiţioşi. S-au distribuit 2 000 de tractoare, mai ales în 
Basarabia, în Dobrogea, în Transnistria; se vor da agricultorilor se- 
minţele necesare. Dar dacă va continua să plouă??? 


Sâmbătă, 11 aprilie. După Comunicatul german, ruşii au suferit o 
cruntă înfrângere la Kerci, unde au atacat năvalnic. Sovieticii au lăsat 
morți mulţi pe teren; 56 din carele lor de asalt ar fi fost distruse şi 25 
scoase din uz. Pe restul frontului rusesc, au atacat nemții cu succes, 
încercuind în regiunea Vorchov o armată (?) şi nimicind-o... De la 15 
martie la 6 aprilie, 1 069 de avioane bolşevice ar fi fost distruse... 

Posturile de radio americane anunţă că o mare ofensivă germano- 
italiană e pe punctul de a izbucni în Libia. Bombardamentele zilnice 
îndreptate asupra insulei Malta ar avea de scop împiedicarea acestei 
baze navale să intre în acţiune împotriva convoaielor Axei ce trans- 
portă trupe şi material din Italia în Africa... 

Japonezii anunță o mare victorie navală în apele Ceylonului, unde 
ar fi scufundat nava engleză port-avioane „Hermes“, alte două cruci- 
şătoare şi mai multe nave secundare. Departe de a fi pierdut majori- 
tatea avioanelor lor, cum au anunțat posturile de radiodifuziune anglo- 
americane — japonezii afirmă că au doborât 46 de aparate engleze şi 
că pagubele lor se ridică la 10 aparate... Un comunicat oficial britanic 
confirmă înfrângerea engleză şi o explică prin faptul că flota engleză 
trebuind să păzească convoaie pe toate mările, nu poate massa nicăieri 
forțe mari şi se vede astfel expusă la atacuri ca cel din apele 
Ceylonului, în care unităţile sale se află în vădită inferioritate față de 
forţele inamice... Dată fiind poziţia Ceylonului şi vecinătatea Indiilor 
amenințate, scuza e slabă... 


Toate vasele sub pavilion englez fugite acum câteva zile din portu- 
rile suedeze, au fost scufundate de nemți. Două vase izbutiseră să trea- 
că de strâmtoarea Skagerrack, dar aviația germană le-a prins din urmă 
şi le-a distrus. Presa germană compară această nefericită încercare a 
marinei britanice, cu trecerea flotei germane din luna trecută prin Ca- 
nalul Mânecii şi trage concluzii măgulitoare pentru dibăcia marinei 
Reichului, față de neputinţa marinei engleze... 

Propunerile britanice au fost respinse de unanimitatea e 
din Delhi — ştirea se dă oficial de către agențiile engleze. Sir i A 
Cripps a convocat pentru azi pe reprezentanții presei pe a le sa 
munica rezultatul misiunii sale. Deşi tratativele au ajuns la un pu 


mort, se negociază mai departe... 


Telegrame de la Vichy ne aduc ştirea că Guvernul se află în n iu 
criză latentă şi că săptămâna viitoare se va lămuri dacă un Guvern Dar 


Laval se va putea constitui... 


Deplasarea Mareşalului Antonescu, de Sărbători, ni se n în ne 
fiecare zi se publică câte o dare de seamă. După Odessa, Tiraspol. x 
ni se descriu vizitele de la Ismail şi din sudul Basarabiei, Despre o v 
zită pe front, nu ni se spune nimic: nu e de nasul nostru! 


ica Mitre, studentă la Facultatea de Ştiinţe, legionară din 1935, 
a în aa un cuib, după 6 februarie 1 941, ademenind mai a e 
din Liceul „Iulia Hasdeu“. Dată în judecata Curții Martiale, on 
Mitre a fost osândită la 25 ani muncă silnică. Mai multe va in A 
ceul „Iulia Hasdeu“, clasa a V-a, a VI-a şi a VII-a, au fost condamnate 
la muncă silnică şi ele, între 10 şi 20 ani — deşi toate erau minore... 


„Câinele Roşu“ nu glumeşte! 


DI pseudo-ministru al Agriculturii, Pană (Aurică) a făcut a i 
senzaţionale. Cu toată întârzierea primăverii, planul agricol a uver 
nului va fi executat în întregime. „Ochiul d-lui Mareşal i re 
şi-a încheiat dl Pană-de-Somn declaraţiile — veghează ep re bunu = 
mers al agriculturii!“ Cu ochiul d-lui Mareşal asupra agricu ut 7 
mai pasă de ploaie şi de frig! Al nostru belşugul holdelor nesemăna 
Multă vreme am crezut pe dl Pană om serios; încă o crudă dezamăgire! 


Suedia a adoptat un plan cincinal de apărare. Armată sporită, ia 
mente motorizate, baze navale şi aeriene, construcții de crucişătoare 3 
de contratorpiloare — de toate! În total 755 milioane ome 
cheltuieli speciale pe an, sau în total 3 800 000 000 coroane pentru 


ani... 

Duminică, 12 aprilie. În ziarele de azi-dimineață a apărut textul 
urărilor de Paşti trimise Regelui şi Reginei de pe front, din mijlocul 
soldaţilor, de către Mareşalul Antonescu... De ce după opt zile răsufla- 
te? Dispreţ pentru Rege, sau incorigibilă neglijenţă a birourilor? Lu- 
mea se întreabă... 


Anglia a suferit două mari înfrângeri: una în Indii, unde negocierile 
d-lui Cripps s-au năruit definitiv, după respingere tuturor propunerilor 
britanice de către Congresul din Delhi. Interesant de constatat că An- 
glia nu mai invocă acum, pentru justificarea atitudinii sale decât inte- 
resul apărării Indiilor — drepturile seculare ale Imperiului trecând în 
muzeul accesoriilor scoase din uz... 

Alta în Oceanul Indian, unde bătălia navală de la Ceylon se înfăţi- 
şează după ultimele ştiri ca un adevărat dezastru pentru englezi. Anglia 
a pierdut cu acest prilej 7 vase de război, numeroase vase de comerţ 
(volum total 180 000 tone) şi 116 avioane... 

Pe de altă parte scufundările pe coasta Americii, în Atlantic, conti- 
nuă cu regularitate de ceasornic: 96 000 tone au fost din nou trimise pe 
fundul mării, în ultimele 10 zile. De la începutul acțiunii lor pe coasta 
americană, nemții au scufundat peste 1 milion şi jumătate de tone! 

Pe frontul rusesc ne aflăm în plină perioadă de topire a zăpezilor, 
ceea ce îngreunează peste măsură operaţiile. Totuşi, nemţii au înre- 
gistrat succese simţitoare, pe tot frontul... Zic ei... 


În Bulgaria — scurtă criză. Regele a primit demisia lui Filov şi l-a 
însărcinat cu constituirea noului Guvern care a şi depus jurământul du- 
pă câteva ore. Noul Guvern Filov s-a constituit fără Popov (ministrul 
de Externe) şi fără Doskalov (ministrul Apărării Naţionale). S-au 
schimba şi miniştrii departamentelor economice. Filov a luat pe lângă 
Preşedinţie şi departamentul Externelor. Oficial, criza e explicată prin 
demisia miniştrilor economici care n-au reuşit în sarcina lor. În reali- 
tate, după vizita de la Berlin, Regele Boris s-a văzut silit să constituie 
un Guvern mai de mână tare, fără slăcibiuni față de comunişti şi de 
ruşi şi 100% axist... Pentru Bulgaria, în care s-a infiltrat microbul co- 
munist, greutăţile încep de-abia... 


Ambasadorul Oshima a fost decorat cu Steaua României cl. I (pu- 
țin, pentru un ambasador, general şi japonez...), iar ministrul Japoniei la 

Bucureşti, Tsutsui — a fost decorat şi el cu Marele Cordon al Coroanei. 


DI Ică a oferit un mare dejun reprezentanților presei străine şi di- 
rectorilor ziarelor româneşti. Dejunul a avut loc la Athenee Palace şi a 
fost urmat de „conversaţiuni amabile“... 


S-a hotărât suspendarea procesului de la Riom, „pentru facerea unui 
supliment de isntrucţie“... Decretul va apare marţi 14 curent. Era şi 
timpul ca această palinodie să înceteze... 


Înainte de a părăsi Stanbulul, pentru a-şi relua postul, ambasadorul 
Turciei la Berlin, Gerede, a făcut declaraţii gazetarilor, cât se poate de 
optimiste cu privire la raporturile dintre Turcia şi Germania, legate 
printr-o tradiţională prietenie... Tradiţională, tradițională — numai să 
nu se rupă... 


Luni, 15 aprilie. O telegramă din Londra ne anunţă că Mofluz-Bey 
Cripps a părăsit Indiile şi că pe drum de seară a şi ajuns cu avionul la 
Karaci, pe golful Persic... 

Înainte de plecare, a mai primit o scrisoare de la preşedintele Con- 
gresului, Azad, prin care acesta se plângea amarnic de „neînțelegerea“ 
problemei indiene din partea Guvernului englez. După Azad, Anglia 
urmăreşte distrugerea Indiilor şi ațâțarea populațiilor locale unele con- 
tra altora, mai mult decât realizarea unui plan de apărare împotriva in- 
vaziei amenințătoare a inamicului... 

Unii cred că toată misiunea lui Cripps n-a fost decât un bluff: sub pre- 
siunea evenimentelor şi a Statelor Unite, Anglia a consimţit să încerce 
ceva, dar cu ferma hotărâre să nu ajungă la nimic... Din acest punct de 
vedere, rezultatul misiunii Cripps ar fi un succes pentru Londra — căci 
dilema faţă de care se afla Guvernul Churchill era următoarea: ori „sta- 
tu quo“ cu păstrarea Indiilor, ori pierderea acestei însemnate colonii... 
Pe de altă parte, în politica internă, insuccesul lui Cripps a mai tăiat un- 
ghiile acestuia şi indirect a întărit astfel poziţia lui Winston Churchill... 

În America, insuccesul misiunii Cripps a provocat o vie reacţie îm- 
potriva Guvernului din Londra şi nemulțumirea e mare... 

Impresia e cu atât mai mare cu cât toate merg prost pentru anglo- 
saxoni: scufundările continuă, japonezii înaintează, iar ruşii nu 
izbutesc să zdruncine liniile germane... 

Ruşii dau din mâini, ca oamenii care se îneacă. Stalin s-a adresat 
Papei, ca să protesteze împotriva calomniilor îndreptate împotriva re- 
gimului sovietic acuzat ca persecutor al Bisericilor!!! De apropiat de 
cuvântarea sa prin care protesta împotriva planului de cucerire a Euro- 
pei, căi s-a atribuit şi acesta numai din rea credință! El, Stalin, a luptat 
împotriva lui Troțki şi l-a distrus tocmai fiindcă Troțki voia extinderea 
comunismului asupra Europei întregi şi el, Stalin, nu!!! Sub dictatura 
lui, a lui Stalin, Kominternul aproape n-a funcționat!!! Regimul sovie- 
tic e un regim caracteristic rusesc şi nu se poate împăca cu celelalte 
neamuri europene, afirmă Omul Roşiu!!! Rusia Sovietică nu pretinde 
decât granițele ei istorice, adică cele din 1940, şi nimic mai mult!!! 

Pe când Stalin umflă aceste gogoşi pentru proşti, agentul său Litvi- 
nov sună clopotul de alarmă în America şi cere grabnic ajutor pentru 
singurul front important — afirmă el — adică cel rusesc... Şi urlă la 
urechile lui Roosevelt, care pricepe [dar] nu poate nimic... 


Întrevedere la Vichy între Petain, Darlan şi Laval... Ofensivă a 
presei „domesticite“ din Paris în favoarea unei noi îndrumări politice... 
„Ein Wendepunkt“ cum zic nemţii... 


Regele Stoenescu (generalul-F inanţ) a fost primit în gara Milano cu 
onoruri princiare. Puricelli i-a dat o masă, municipiul o reprezentanție 
la Scala — iar Majestatea Sa, cu suita, a vizitat târgul de mostre, cu cu- 
vinte bune pentru fiecare... 


Mareşalul Kvadernik (cine o mai fi şi ăsta?) şi încă doi generali au 
fost decoraţi la Zagreb, cu mare alai, de ministrul nostru. Mareşalul a 
primit Marea Cruce a Stelei — generalii, câte un cordon al Coroanei 
Oameni fericiți. l l 


Pe fronturi, nimic deosebit. Pe cel rusesc luptele obişnuite, soldate 
cu pierderi serioase pentru sovietici. 

Englezii au pierdut foarte multe avioane, în vremurile din urmă — 
afirmă nemții. Numai în ziua de sâmbătă ar fi căzut 36 avioane bri- 
tanice, contra 3 germane... 

Marţi, 14 aprilie. Yeri a nins bine în Sinaia şi s-a simțit şi un cutre- 
mur destul de tare. La Bucureşti cutremurul n-a fost simţit, dar a plouat 
toată ziua... Temperatura a scăzut până la + 5°, Până mai ieri nu s-a pu- 
tut semăna din cauza zăpezii — acum nu se poate ara din cauza ploi- 
lor... Ne-a pus Dumnezeu mâna în cap. 


Churchill a ţinut o lungă cuvântare în Camera Comunelor, senină 
şi... pesimistă. În ce priveşte negocierile cu India, a deplorat insuccesul 
lor şi a rugat Camera să aştepte înapoierea d-lui Cripps, care va putea 
da toate amănuntele desfăşurării misiunii sale. Pentru moment, primul 
ministru se mărgineşte să aducă mulţumiri d-lui Cripps care a condus 
tratativele de la Dehli cu tact şi pricepere... Mai departe Churchill a 
mărturisit pierderile de vase din lupta dată lângă insula Ceylon, pre- 
cum şi atacul japonezilor cu aeroplanele lor asupra acestei insule. 
Aviația engleză a încercat să se opună atacului, dar a suferit mari pier- 
deri... Premierul englez explică pierderile navale şi aeriene britanice 
prin necesitatea răspândirii forțelor Imperiului pe toate mările globu- 
lui... În ce priveşte o cerere de anchetă parlamentară asupra dezastrelor 


din Malaezia, Churchill o respinge categoric: au fost destule discuții 


asupra acestor probleme şi înainte de război, ceea ce n-a împiedicat fa- 
ptele cunoscute să se umeze în mod fatal... 

Primul ministru a făgăduit pentru un viitor apropiat o şedinţă se- 
cretă în care se va discuta situaţia militară şi conducerea războiului. 


Şi Filov a făcut alaltăieri declaraţii la Radio, în legătură cu formarea 
nouui Guvern bulgar. Declaraţiile sale sunt însă foarte generale: Bul- 
garia luptă alături de aliaţii săi pentru o ordine nouă în Europa; Bul- 
garia păşeşte în interior spre o organizare economică şi socială nouă, 
mai dreaptă; Bulgaria face toate sacrificiile pentru armata ei şi e strâns 
unită în jurul Regelui Boris... Parcă ar fi vrut să menajeze şi capra co- 
munistă şi varza nemţească... Cu toată abilitatea guvernanţilor, buba 
bulgărească se va sparge: să nu ne umple pe toţi cu puroi... 


Pandit Nehru a declarat după plecare lui Cripps, că Congresul In- 
dian din Delhi se va ocupa singu şi independent de organizarea apărării 
Indiilor. Dl Pandit a adăugat însă că probabil englezii se vor opune la 
înarmarea hinduşilor, de frică ca aceştia să nu întoarcă armele îm- 
potriva lor... Ba bine că nu! Hinduşii înarmați (cu ce şi de cine?) nu vor 

putea opune vreo rezistenţă serioasă japonezilor, dar vor putea masacra 
pe toţi englezii ce trăiesc printre ei... 


Ziarele de azi (14 aprilie) publică un ordin de zi pe armată prin care 
aflăm că în ziua de 5 aprilie, un vas român (care vas? de ce acest ano- 
nimat?) a scufundat în Marea Neagră un submarin sovietic. Fapta este 
destul de importantă pentru o marină neexperimentată ca a noastră. De 
ce această întârziere în publicarea ştirii? De ce această tăcere în jurul 
celor care au săvârşit fapta? Căci nu se dă nici un nume, nici în ce pri- 
veşte unitatea care a săvârşit scufundarea, nici în ce priveşte coman- 
dantul acestei unităţi... 

Ciudate moravuri s-au aclimatat şi în armata noastră... 


Societatea de Telefoane publică bilanţul său. La un capital de 7 600 
000 000 lei se mărturisesc venituri brute de lei 7 899 000 000 — şi nete 
de 380 500 000 lei... Iată pentru ce trebuie să plătim noi tarifele ban- 
diteşti pe care le plătim... 

Postul de director general la această societate, rămas vacant de la 
plecarea americanilor, a fost încredințat lui Dan Costinescu, până acum 
director general la „Letea“. Andrei Nanu a fost numit prim-director. 
Ionel Miclescu, director până acum ca şi Nanu, şi cu pretenţii de direc- 
tor general, s-a supărat şi a demisionat... 

Stăpân peste societate a rămas tot Caranfil, în calitate de vice-pre- 
şedinte al Consiliului de Administraţie. Preşedintele, generalul Ignat, e 
un simplu om de paie... 


Un fost prim-ministru olandez, dl De Geer, plecat cu Regina Wil- 
helmina în Anglia şi înapoiat în Olanda, a scris un documentat articol 
prin care caută să dovedească că scopurile de război ale Angliei şi ale 
Germaniei nu sunt aşa de îndepărtate unele de altele şi s-ar putea îm- 
păca foarte bine, aşa încât o pace de compromis n-ar fi exclusă. Ziarul 
Komendaturii, In den Nederlanden răspunde din ordin acestui articol 
şi afirmă că o pace de compromis este exclusă de Germania, care mer- 
ge la o victorie totală. Această categorică dezminţire ar putea dovedi 
tocmai contrariul, adică că Germania doreşte o pace de compromis — 
dat fiind că cuvintele au fost date omului ca să-şi ascundă gândul... 

Văzut ieri la Dalles macheta sistematizării pieței Palatului, întocmită 
de Nenciulescu. Foarte reuşită; mult gust în ansamblu şi în detalii. Nen- 
ciulescu a găsit adevărata soluție pentru amenajarea informului mai- 
dan: îl împarte în trei pieţe despărțite prin clădiri simetrice. Efectul este 
minunat. Mi se spune că şi Davidescu de la Primărie a făcut o mache- 
tă. Şi ar mai fi şi altele. Ar trebui o expoziţie a acestor machete şi să se 
aleagă una. 


Miercuri, 15 aprilie. Mareşalul Antonescu s-a înapoiat ieri în Capi- 
tala sa şi a fost primit în Gara Băneasa de tot Guvernul în păr şi de au- 
torităţile militare. Cu acest prilej, am aflat şi noi, oile bune numai de 
tuns, şi după 15 zile, că dl Mareşal a petrecut Sărbătorile cu soldaţii pe 
front, împingând vizita sa până în liniile cele mai înaintate! Ca şi cum 
n-ar trebui să se ştie că există un front, ni s-a vorbit până acum numai 
de inspectarea Odessei, Tiraspolului, Ismailului, Basarabiei şi Buco- 
vinei!!! De ce o fi făcând omul acesta tot ce poate ca să-şi îndepărteze 
simpatiile oamenilor?? 


Deşi n-avem încă precizări oficiale, pare că la Vichy s-a hotărât for- 
marea unui nou Guvern sub preşedinţia lui Laval. Darlan nu va mai 
fi ministru, dar comandantul celor trei armate, de uscat, din aer şi de 
pe mări. În această calitate va participa la Consiliile de Miniştri care 
vor fi prezidate de Mareşalul Pétain. Amiralul Darlan a fost în acelaşi 
timp desemnat ca eventual succesor al Mareşalului Pétain, în fruntea 
Statului. Cu alte cuvinte se instituie un triumvirat P6tain-Darlan- 
Laval... 

Guvernul francez a răspuns ultimei note americane (recunoaşterea 
Guvernului de Gaulle şi numirea unui consul general la Brazzaville) 
printr-o notă dârză care constituie „une fin de non recevoir“... 

Evenimentele din Franţa sunt urmărite cu mare interes şi simpatie 
la Berlin. Guvernul Reichului le consideră — ca şi pe cele întâmplate 
la Sofia — ca o serioasă consolidare a politicii Axei. 


Procesul de la Riom a fost suspendat. Pentru un supliment de 
instrucţie... Decretul apărut astăzi e motivat pe necesitatea de a se 
examina răspunderile şi după 4 septembrie 1939, iar nu numai până la 
acea dată, cum prevedea decretul pe baza căruia au fost daţi în judecată 
Daladier, Blum „et consorts“... 

_ Numirea lui Laval şi suspendarea procesului de la Riom sunt con- 
siderate la Vichy ca şi la Berlin, ca un pas serios în politica de colabo- 
rare între Reich şi Franţa... 


Noul buget al Angliei pe 1942-1943 se urcă la suma de 5 286 000 
000 lire sterline. Socotind lira la circa 500 lei (puţin!), face peste 25 
000 de miliarde lei!!! Cum să reziste, fie şi Imperiul Britanic, la o ase- 
menea sângerare? 

Mai ales repetată... 


Pe frontul oriental, atacurile ruseşti au slăbit — în schimb atacurile 
nemţeşti s-au întețit. O sumă de localităţi au fost reocupate de forțele 
germane, pe sectorul Central al frontului. La Nord, pe frontul fin- 
landez, bolşevicii au mai încercat un efort disperat, cu mare desfă- 
şurare de forțe. Atacul lor a fost respins cu mari pierderi pentru ci... 

În Extremul Orient, japonezii au concentrat focul împotriva insulei 
Coregidor, în faţa Manilei, singurul punct din Filipine în care ame- 
ricanii mai rezistă. Coregidorul e zilnic bombardat; a ajuns un fel de 
Maltă asiatică... 

De pe frontul rusesc se comunică că un subofițer şi doi soldaţi ger- 
mani, înarmaţi cu o mitralieră au respins atacul a trei companii bolşe- 
vice şi au secerat 800 de oameni... 


Regele-Împărat (vai de Împărăţia lui!) a vizitat ieri pavilionul ro- 
mânesc la Târgul din Milano şi a stat două ceasuri, examinând cu mare 
interes toate cele expuse. Explicaţiile i-au fost date de generalul Stoe- 
'nescu şi de funcţionarii români. Se pare că de data asta expoziţia noas- 
tră a fost foarte bine întocmită şi a interesat mult pe Suveranul Italiei, 
un credincios prieten personal al României... l 


„Ziarele americane cer înlocuirea lui Stimson, ministrul Apărării Na- 
tionale. In locul lui Stimson, civil în vârstă de 74 de ani, ziarele cer pe 
generalul MacArthur, eroul Filipinelor... 


Maiski, ambasadorul Sovietelor la Londra, a ţinut o lungă cuvân- 
tare cu prilejul inaugurării cursurilor „pentru cunoaşterea Sovietelor“, 
înființate de Ministerul Educaţiei Naţionale (!!!)... Ambasadorul s-a 

âns că i idi id î iul bolşevic şi Europa (!!!) şi 
lâns că calomnia a ridicat un zid între raiul pa (1! 
că atât timp cât acest zid nu va fi dărâmat, o colaborare SC) iapă între 
Moscova şi Anglia nu va fi posibilă... Apoi a țipat după ajutor! Pi 
Nenorocita de Anglie! Cu bustul lui Lenin luminat în piața şi cu 
conferinţe filo-sovietice la Oxford!!! 


Una din mândriile regimului nostru „oligarhic“ de Se oa pi 
gratuitatea îngrijirilor spitaliceşti... Sărăcia — şi B ACISa e A 
torilor — a suprimat după război această gratuitate. Veniturile e a À 
confiscate de Stat, au fost înlocuite prin taxe de ospitalizare. a n 
decret, adaugă la aceste taxe altele, menite să remunereze pe medici ş 


personalul sanitar! Asta e o ruşine! 


Fost ieri la parastasul lui C. Hiott. O mână de oameni. Nimeni de la 
Palat, nimeni de la Externe! „Les morts vou vite“!... 


Oraşul Buzău e în jale mare. Un vultur se obişnuise : lumea ia E 
ani de zile îşi alesese ca post de observaţie una din ea po a 
colo cobora printre oameni; făcea vizite zilnice măcelării or din ce T 
care-l hrănesc cu sfârcuri de carne. Se plimba printre alo pe pe sa 
nul gării... Vulturul Ilie — căci fusese botezat! za Aaa fe Er “aa 
pular personaj al Buzăului! O bestie l-a doborât cu un glonț de re 
ver... Se zice că bestia ar fi soldat german, care a tras Ep iz aan 
Disperarea cetățenilor buzoieni e mai adâncă decât ar fi fost € acă SA 
fi omorât cineva primarul... S-au scris articole necrologice T zia ` 
până şi în Universul din Bucureşti! Ce ciudată fire e românul: pan $ 
care au asistat impasibili la masacre de ovrei şi de legionari, plâng 
se topesc uciderea vulturului Ilie! 


Joi, 16 aprilie. Dl Summer Welles a vorbit la pn al sp 
România. Gentil şi sever. A explicat că Statele Unite n-au dec din 
boi României, fiindcă România nu prezintă un pericol pentru E a 
Unite, care nu pot uita că în 1917, când America a intervenit o E 
relativ reduse în războiul mondial a găsit România alături de aliaţii Ş . 
Pe de altă parte, declarația de război a României 1-a fost a 
nemti care ocupă țara împotriva marit majorități a opiniei pub n 
că însă România va persista a duce războiul pe terenuri străine de i 
vendicările ei legitime şi dacă Statele Unite se vor izbi de dânsa în lu- 

ptele prin care aliații actuali ai Americii îşi apără existenţa — situaţia 
se va schimba. În războiul actual Statele Unite nu vor mai participa cu 
forțe reduse, ci cu puteri masive şi la sfârşitul ostilităţilor, România, 
dacă nu va pricepe situaţia la timp, va avea să sufere presiunea acestor 
puteri masive, căci Statele Unite vor fi fost nevoite să-şi schimbe atitu- 
dinea şi să declare şi ele război României. 

O încercare inutilă de a ne scoate din luptă prin ameninţări... Parcă 
nu luptăm şi noi pentru existența noastră! 


Atacurile ruseşti slăbesc din ce în ce, pe front. Nici comunicatele 
din Moscova nu se mai laudă, fie şi fantezist, cu ofensivele sovietice... 
Pe cât permite starea drumurilor, nemţii au început ei să lovească. Tru- 
pe şi material german trec continuu şi în masă, spre front. Timpul pare 
a se pune pe frumos şi în curând dansul va începe... 

În Extremul Orient, japonezii înaintează pe valea fluviului Iranady. 

Fapt de o importanţă capitală, un convoi de vase japoneze, încărca- 
te cu cauciuc şi cu zinc — mai multe mii de tone — a ajuns teafăr la 
Bordeaux! Englezii care nu-şi mai pot apăra convoaiele lor, nu sunt 
nici în stare să distrugă pe cele inamice sau să le împiedice de a sosi la 
destinaţie. Dacă nemţii ajung să-şi procure materii prime din Extremul 


` Orient, toată fața războiului se schimbă... 


Laval a avut o serie de consfătuiri la Paris; Abetz e la Berlin. Azi 
Laval trebuie să se ducă la Vichy pentru ultimele înţelegeri cu Pétain 
şi cu Darlan. Se crede că o dată cu noul Guvern, Pétain va da un mani- 
fest către țară. Alţii cred că Mareșalul va demisiona şi va fi înlocuit 
prin Darlan... 

Asupra alcătuirii triumviratului P&tain-Darlan-Laval, la Berlin se 
păstrează discreţie şi tăcere... deocamdată. La Londra şi în America, 
Pétain şi Darlan sunt înjuraţi şi trataţi de trădători! 

Tonul agresiv şi trivialităţile ultimei note americane adresată Gu- 
vernului din Vichy, au sârnit mare indignare în toată Franţa. Această 
stare de spirit e oarecum favorabilă constituirii Guvernului Laval. To- 
tuşi, dacă acesta va apărea cu mâna goală, nu va obține simpatia opi- 


` niei publice, ostilă „din principiu“ lui Laval... 


Papa va adresa un manifest popoarelor lumii întregi, în ziua de 13 
mai. În aceeaşi zi, după o mesă solemnă, Papa va da din balconul Sfântu- 


268 CONSTANTIN ARGETOIANU 


lui Petru, benedicţiunea „Urbi et Orbi“... Mesajul, mesa şi benedicțiu- 
nea vor fi difuzate prin principalele posturi [de radio] din lumea întreagă. 


Procesul Papen nu s-a terminat încă la Ankara. Acuzaţii bolşevici 
fac obstrucţie. Atmosfera le e foarte ostilă... Raporturile între turci şi 
nemți şi între turci şi bulgari — sunt foarte bune, cordiale chiar... 

Se zice că Taorier, care e de mult în concediu la Ankara, nu se va 
mai înapoia la Bucureşti: e acuzat de prea multă anglofilie... 


Un decret sporeşte cu 20% pensiile unor anumite categorii de pen- 
sionari. Spor provizoriu, până la unificarea legilor pensiilor şi la sta- 
bilirea unor cote mai omenoase... Până atunci, pensionarii vor continua 
să moară de foame! E şi asta o soluție! 


România a încheiat un acord cultural cu Spania. Atât ne mai lipsea! Se 
vor publica traduceri în fiecare țară, din operele celeilalte, se vor face con- 
ferințe, se vor rula filme, şi cât şi mai câte... Tot n-avem noi altă treabă! 


Ică Antonescu, până n-ajunsese om mare, a fost avocatul lui Lili 
Cerchez care-l mai vede şi azi şi-l consultă câteodată: au rămas prie- 
teni. Cu prilejul ultimei întrevederi, Lili l-a sfătuit să se însoare, „căci 
aşa nu merge“. „Nu pot, coană Lili — a răspuns Chimiţă — sunt deja 
însurat cu România!“ — “Bagă de seamă — i-a răspuns agera femeie 
— să nu-ți pună coarne“! 


Vineri, 17 aprilie. Evenimentele din Franța domină ordinea zilei. 
Schimbarea în curs de îndeplinire e de proporții mari. Până acum 
Pétain era şeful Statului şi al Guvernului, Darlan nu era decât vice- 
preşedinte al Consiliului de Miniştri — iar pe de ată parte Mareșalul 
era Şeful tuturor forţelor armate. În noua ordine, Laval va fi preşedin- 
tele Consiliului de Miniştri şi prin urmare şeful Guvernului, iar Darlan 
şeful tuturor forțelor armate. Nu e clar dacă această „capitis diminutio“ 
a Mareşalului Pétain a fost impusă, sau consimţită de Mareşal în ve- 
derea unei retrageri, după ce va fi asigurat trecerea de la un regim la 
altul... Pare din ce în ce mai probabil că Pétain nu-şi va lua decât răs- 
punderea schimbării de regim, dar nu-şi va asuma şi răspunderea apli- 
cării politicii noi... 

„Laval continuă la Vichy negocierile începute la Paris. E probabil că 
azi sau mâine noul Guvern să fie constituit. Berlinul a început să vor- 
bească — dar cu discreţie — de noul regim şi să se bucure de în- 
scăunarea lui Laval, în care diriguitorii politicii germane au încredere 
În schimb, la Londra şi în America reacţiunea împotriva schimbării de 
atitudine a Franţei şi împotriva lui Laval au ajuns la paroxism. Exclu- 
derea în viitor a unui ajutor cât de mic de dat grupului anglo-american 
de către Franța, a impresionat întru atât cercurile americane, încât s-au 
înregistrat scăderi însemnate la Bursa din New-York. Radio-Londra mer- 
ge pe calea trivialităţilor până a acuza pe Laval că a fost cumpărat!!! 


În Anglia e un adevărat „emballement“, cum zic francezii, pentru 
Soviete. Opinia publică e convinsă că Rusia Sovietică a salvat pentru 
moment Imperiul... Sovietele, în afară de cercurile politice, au ajuns la 
modă; se fac conferinţe pentru a se „lămuri“ doctrinele moscovite şi a- 
plicările lor — cu un cuvânt o acţiune serioasă de reabilitare morală 
s-a pus în mişcare în favoarea comunismului... Că în disperarea lor, en- 
glezii se agaţă de orice şi de oricine ca să scape de pieire — e lesne de 
i opel a porțile astfel deschise comunismului va pătrunde anar- 
sa A pa A 2 Anglia ruinată de război şi incapabilă să reziste otră- 


Pe front, atacurile Sovietelor au slăbi ă 
nt, slăbit de tot. Dacă pent 
sau i feri — ne-o va arăta viitorul... dec 
viația germană a bombardat foarte serio j 
t a s, cu bombardiere de un 
model nou, toată coasta de nord-est a Angliei, în regiunea Hull-ului, cu 
bă 


Intreaga armată australiană a fost mobilizată. După 3 ani de război 
era şi timpul. Tot teritoriul Australiei a fost declarat zonă militară... De 


Cripss, în drum de înapoiere spre Anglia s-a oprit alaltăieri în Egipt şi- 
a Al o întrevedere de 3 ceasuri cu Nahas-Paşa, devenit omul engle- 
zilor, în paguba popularității sale (manifestații zilnice împotriva sa...). 


270 CONSTANTIN ARGETOIANU 


Regina Elena face ce poate: a vizitat ieri Facultatea de Medicină 
Veterinară, unde a fost salutată cu un discurs de prietenul meu Vechiu, 
decanul facultății. Era de față şi Petrovici, nu se ştie bine dacă ca mi- 
nistru al Instrucţiei sau ca pacient al veterinarilor... 


În articolul Asigurarea muncitorilor agricoli, publicat în Universul 
cu data de 16 aprilie (apărut miercuri 15), s-a discutat o eventuală le- 
piferare a acestei probleme şi s-a adus o critică severă actualei organi- 
zaţii sanitare a Statului. Stăpânirea s-a supărat şi a obligat pe Stelian 
Popescu să publice în Universul de ieri (cu data de 17) un Comunicat 
de rectificare, ce ţine două coloane şi a fost pus în fruntea gazetei. 

Comunicatul se termină prin următorul usturător alineat: 

„Iată situaţia. Ea va fi arătată în amânunt în curând. Am anticipat 
pentru a înfiera uşurinţa cu care un ziar cu atâtea mari pretenții, tra- 
tează problemele capitale de care depind buna ordine, liniştea şi mora- 
lul unei naţii în plin război pentru salvarea ei. Nu ai dreptul să dai sfa- 
turi şi să critici, dacă nu faci mai întâi dovadă că tratezi cu omenie şi 
faci sacrificii personale, atât pentru acei care luptă cât şi pentru acei 
în suferinţă. 

Nici o explicaţie, nici o lămurire n-a fost tolerată Universului. A tre- 
buit să publice, fără comentariu — Stelian Popescu şi Lugoşianu au 
înnebunit de necaz, au făcut spume la gură — şi au înghiţit! 

Singura lor răzbunare a fost publicarea în Universul de azi a unei 
liste reprezentând subscrierile şi ajutoarele împărţite de ziar şi de Ste- 
lian Popescu, în ultimul an. Suma e frumuşică: 15 372 000 lei. Numai 
la Împrumutul Reîntregirii, Stelian Popescu a subscris personal 4” mi- 
lioane... Bine trebuie să stea! 

Vrăjmăşia dintre Stelian Popescu cu ai lui şi Antonescu a ajuns la 
paroxism. Şi Stelian, şi d-na Stelian mănâncă jăratic, şi înjură cât îi ţine 
gura! Şi când te gândeşti că până în septembrie 1940, au fost cei mai 
buni prieteni! Ce scârbă... 


Sâmbătă, 18 aprilie. Un comunicat oficial american mărturiseşte că 
în peninsula Bataan (Luçon, Filipine) unde se refugiaseră ultimele tru- 
pe ale generalului Mac Arthur, japonezii au făcut 35 000 prizonieri — 
printre ei, 16 generali... 

Japonezii au ocupat şi insulele Panay şi Cebu, din Filipine. 

După un Consiliu de Miniştri, care s-a ținut ieri la Vichy, s-a publi- 
cat primul comunicat privitor la schimbarea de Guvern. Comunicatul 
informează că amiralul Darlan a primit să preia comanda forțelor de 
uscat, de apă şi din aer şi că a remis Mareşalului Pétain — care a pre- 
zidat Consiliul — demisia sa din postulrile de vicepreşedinte al Con- 
siliului, de ministru de Externe, de ministru al Apărării Naţionale etc. 
Toţi miniştrii au pus demisiile lor la dispoziţia Mareşalului, care le-a 
primit şi a mulțumit călduros colaboratorilor săi pentru concursul dat 
în vremuri grele... 

După Consiliu, a avut loc o consfătuire între Mareşalul Pétain, ami- 
ralul Darlan şi Laval. Alcătuirea Guvernului Laval este iminentă... 
| Oameni care vin de la Berlin, pretind a şti că Germania va garanta 
integritatea teritoriului francez, inclusiv Alsacia şi Lorena (?) (cu un 
schimb de populaţie pentru Alsacia (?), va evacua Franța — mai puţin 
coastele în scop de apărare împotriva Angliei, va elibera toți prizonierii 
rămaşi... În schimb, Franţa va intra în război alături de Axă, punând la 
dispoziţia conducerii comune a operaţiunilor flota şi coloniile sale... 

Să vedem ca să credem! 


l Ziarul londonez Daily Mirror atacă violent pe Churchill, „omul in- 
dispensabil“ care duce Anglia din înfrângere în înfrângere... Şi alte 
voci se ridică împotriva lui Churchill în Anglia, atât în Parlament cât şi 
în presă — în marea ei majoritate, opinia publică engleză e încă alături 
de dânsul... 


Acum câţiva ani a avut loc un concurs la Ministerul de Externe pen- 
tru admitere de ataşaţi de Legaţie. La acest concurs a căzut cu brio dl 
Ovid Vlădescu, ajuns graţie vremurilor secretar general al Preşedinţiei 
Consiliului de Miniştri; acum e vorba ca zisul domn Ovid, căzut la 
examen, să fie numit ministru plenipotenţiar şi în fruntea unei Legaţii, 
pe când colegii săi reuşiţi la examen, abia au ajuns secretari cl. III-a. 
Nimic de zis: trăim doar sub regimul primenirii morale!! 


Mareşalul Petain a anulat legea prin care se interzicea funcționarea 
ordinelor religioase în Franţa. Legea nouă are un caracter provizoriu; 
o lege definitivă va regla funcționarea ordinelor în viitor... 

Duminică, 19 aprilie. Două evenimente istorice: Laval şi-a consti- 
tuit Guvernul şi centrele vitale ale Japoniei au fost pentru prima dată 
bombardate... 

Printr-un decret apăruti ieri, s-au stabilit noile raporturi în condu- 
cerea Statului. „Direcţia efectivă politică internă şi externă este 
asigurată de Şeful Guvernului, răspunzător față de Șeful Statului“. 

Laval a fost numit şef al Guvernului şi a prezentat Şefului Statului 
o listă de 4 miniştri, 16 secretari de Stat şi 2 secretari generali — listă 
care a fost aprobată. Ministerul s-a constituit aseară... 

Darlan a fost numit Comandant al forţelor militare de uscat, de apă 
şi din aer, cu menţiunea de „succesor al Şefului Statului“ şi cu îndre- 
ptăţirea de a lua parte la Consiliile de Miniştri de câte ori probleme pri- 
vitoare la apărarea țării ar fi în discuţie. 

Pétain a rămas un simplu Lebrun.. E probabil, dată fiind şi vârsta 
sa, că a rămas numai ca să asigure schimbarea de regim şi de orientare, 
fără zguduiri — şi că în curând se va retrage de la „putere“... 

Prin schimbarea de poziţie a Franţei în războiul mondial — căci a- 
cesta este scopul „noului curs“, situaţia generală ia un alt aspect. Ră- 
mâne de văzut ce va câştiga Franța. Întâi trebuie semnată pacea cu ea... 


Şi nu va fi uşor din cauza pretențiilor italiene. În curând vom fi lămu- 


riți. Pentru moment să înregistrăm noua întorsătură a lucrurilor. 

Despre bombardamentul din Japonia, de ieri, ştirile sunt încă pu- 
ține. Pare că a fost serios, la Tokyo, la Yokahoma, la Kobe şi la Nagoja. 
De unde au venit avioanele? De pe un vas port-avion, sau din Siberia, 
sau după vreo insulă a Pacificului amenajată în bază aeriană? Nu se 
ştie încă. Japonezii au doborât 9 avioane şi pretind că n-au putut încă 
stabili naționalitatea lor... 


Mareşalul Antonescu a întrunit ieri Consiliul de Miniştri şi a făcut 
o largă expunere a celor constatate pe front, în Transnistria, în Basa- 
rabia şi în Bucovina. Un comunicat ne dă azi-dimineaţă în rezumat 
părţile esenţiale ale acestei expuneri. Mareşalul a găsit în toată armata 
un spirit excelent, la ofițeri ca şi la trupă. Oamenii sunt bine echipați, 
bine hrăniți şi voioşi. Dinapoia frontului, spitalele sunt curate şi bine 
echipate; şcolile bine organizate; bisericile au început să funcționeze 
satisfăcător. Programul agricol în perfectă executare; cultivatorii au se- 
minţe, maşini de arat şi semănat — totul se execută pretutindeni con- 
form instrucţiunilor date. S-a lucrat bine la şosele, la poduri, la norma- 
lizarea căilor ferate. Funcţionarii îşi fac datoria... 

Mareşalul Antonescu nu ne-a obişnuit până acum cu asemenea cu- 
vinte de laudă şi de optimism, fără umbra unei rezerve. Ne obişnuisem 
dimpotrivă cu criticile lui severe, cu amenințările şi cu înjurăturile... 
Ca să vorbească cum a vorbit ieri, din două una: sau că s-au schimbat 
toate în România — sau că a vrut să încurajeze, să îmbărbăteze opinia 
noastră publică atât de deprimată prin durata războiului şi prin vitregia 
vremii care ne ameninţă cu foametea... 


Pe front, în unele locuri nemții au luat ofensiva, astfel pe sectorul 
Central au încercuit o parte din Armata a 33-a sovietică şi au făcut 6 000 
de prizonieri, cucerind 45 de localităţi şi distrugând peste 1 000 de cui- 
buri de atac inamice. Între 21 martie şi 10 aprilie, 872 de avioane ru- 
seşti au fost doborâte; nemţii n-au pierdut decât 88... 

Comunicatele ruseşti se laudă cu succese imaginare, plasându-le pe sec- 
toare ale frontului unde nici nu s-au dat lupte. Adevărul este că ultimele 
încercări sovietice au fost toate respinse, cu mari pierderi pentru muscali. 


Orchestra Filarmonică bulgară a sosit de la Sofia, îmbrăcată în uni- 
forme şi va da diseară un mare concert, sub direcţia lui Saşa Popov, ca- 
re a întemeiat-o acum 7 ani. Deşi tânără, se zică că orchestra este ex- 
celentă. Toate bune, dar ne-am uitat de Balcic şi de Coasta de Argint? 


A murit E. Pantazi, băiat bun şi banal. Om cumsecade, însă aprig la 
câştig. A fost după războiul Întregirii, împreună cu Rosenthal, avocatul 
cel mai de seamă din Baroul Bucureştilor. Lasă amintirea unui bun pri- 
eten. A fost răpus de o congestie cerebrală, a două — cea dintâi îl înse- 
mnase acum 3 ani. Era în vârstă de 72 de ani... 


Luni, 20 aprilie. Pe sectorul frontului oriental ocupat de trupele ro- 
mâneşti, ruşii au atacat iarăşi cu înverşunare. Au fost însă respinşi şi au 
suferit mari pierderi. Probabil că am pierdut şi noi lume multă, dar 
bineînțeles nu ni se spune nimic... Le e ruşine? Măgarii! 

Pe restul frontului nimic important. Drumurile impracticabile, inun- 
daţiile, împiedică operaţiile în stil mare şi nu permit încă declanşarea 
ofensivei germane. 

În Occident, nu după ştirile oficiale dar după cele oficioase, pare că 
s-au întețit grozav luptele aeriene. Avioanele engleze vin câte 500 pes- 
te Germania şi câte 500 se aruncă asupra Angliei avioanele nemţeşti! 

Mari păcate ispăseşte biata omenire! Efectul bombardamentelor e în- 
grozitor... La Hamburg cartiere întregi au fost distruse, se zice că Lübe- 
ckul a fost ras, că la Augsburg — Uzinele B.M.W. (Bayrische Mas- 
chinen Werke) au fost dărâmate... Şi în Anglia nu e mai bine... 

Comunicatul german de ieri spune numai că în ultimele zile 275 de 
avioane britanice au fost doborâte, contra 66 nemţeşti... 


Pétain a vorbit aseară la Radio, foarte, foarte scurt. Diseară va vorbi 
Laval, poate că va fi mai explicit. NR 

Mareşalul începe prin a reaminti că Darlan e succesorul său şi conti- 
nuă prin a preciza că dânsul, Laval şi Darlan s-au unit pentru a pune în a- 
plicare politica asupra căreia se puseseră deja de acord înainte de iunie 
1940 (Ù). În scurta alocuțiune a lui Pétain nu apare nici o intenție de 
retragere, ci dimpotrivă reiese complecta lui solidarizare cu Laval şi cu 
Darlan... SE Și 

Pe de altă parte, Laval a declarat ziariştilor că noul regim nu re- 
prezintă „o renunțare“ din partea Mareşalului, față de care el, Laval ră- 
mâne răspunzător. Noul şef al Guvernului a mai precizat că a îndepli- 
nit şi îndeplineşte o misiune foarte grea pe care i-a încredințat-o Mare- 
şalul... BEAS. ; i 

Darlan a preluat comanda armatelor şi şi-a instalat birourile la Pala- 
tul Elysée (Paris); Laval şi-a instalat pe ale lui, parte la Vichy, parte la 
Paris (hotel Matignon). | ani d 

La Berlin noul curs din Franţa e judecat foarte favorabil şi ziarele 
fac elogiul activităţii trecute a lui Laval (111)... 

Mareşalul von Rundstedt a fost numit comandantul forțelor germa- 
ne din Franţa. 


Hitler împlineşte astăzi 53 de ani... Pentru noi e un noroc că n-a mu- 
rit la 33, ca Isus Christos, căci ne-ar fi mâncat ruşii... 


Ieri au început curselel, la Băneasa, cu 15 zile întârziere, din cauza 
vremii. O lume nebună, deşi timpul era îndoielnic. I-a şi tras un ropot 
de ploaie... Două milioane lei beneficiu!!! 


Marţi, 21 aprilie. Laval a vorbit aseară la Radio, din Vichy. A vorbit 
mai lung, dar bine. Cuvântarea lui n-a depășit însă limitele unor 
contururi generale. A început prin a preciza că îndeplineşte o misiune 

pe care i-a dat-o Mareşalului Pétain şi pe care va încerca să o ducă la 
bun sfârşit, sub controlul acestuia. A mai subliniat, că conducerea ar- 
matelor a fost încredinţată amiralului Darlan, sub înalta îndrumare a 
Mareşalului. După ce a precizat astfel poziţiile fiecăruia, a dezvoltat 
tema colaborării cu Germania, care singură poate salva Franţa din ne- 
norocita ei situaţie de țară învinsă şi a mai adăugat că înţelegerea cu 
Germania a fost totdeauna politica lui. Aci s-ar putea face câteva re- 
zerve şi s-ar putea pune o întrebare: de ce n-a aplicat această politică 
cât a fost tare şi mare şi în fruntea Guvernelor?? 

De notat că în toată cuvântarea sa n-a spus nimic despre Italia. 
Franţa şi Germania, Germania şi Franţa — tot timpul. Despre Italia, a 
amintit numai în treacăt că fiind prim-ministru a semnat o convenţie de ` 
înțelegere cu Mussolini... 

După discursul de ieri, atât e de reținut: Franţa a intrat într-o fază 
nouă politică — şi e de presupus că evoluţia ei a fost determinată prin 
înţelegeri ţinute deocamdată secrete... 

Ca încheiere Laval a făcut un călduros apel la toți francezii de pre- 
tutindeni, din Franţa, din colonii şi chiar cei „emigraţi“ în țările ce lup- 
tă împotriva Axei... Rămâne de văzut cum vor reacţiona toți aceşti 
francezi, frământaţi încă de patimă, cu toată depresiunea unei nemai- 
pomenite înfrângeri, cu toate suferinţele unei mizerii cu atât mai resim- 
țită cu cât a năvălit peste cea mai bogată țară... 


Ziua de azi, 21 aprilie, e consacrată în Italia ca aniversarea fundaţiei 
Romei. Cu acest prilej, dl Ică şi-a revărsat aseară la Radio, elocinţa. O pa- 
coste: „Hrisovul vremurilor“, „legenda prestigioasă“, „porțile Eternită- 
ii“ etc. etc. amestecate cu Cesarii, cu Traian, cu Papii, cu Mussolini — 
s-au încurcat într-o salată cleioasă pe care până şi porcii ar refuza să o 
înghită... 

România mai e reprezentată la Roma în această zi măreaţă şi prin 
dl Marcu — sebsecretarul Propagandei noastre — care dă şi el inter- 
viuri nesărate şi inutile. În lipsa unei Cleopatre, Marcul nostru Anto- 
niu, a oftat după Şcoala Românească din Roma şi nu se poate consola 
că a fost înfrânt în această competiţie de profesorul Lambrino; acum dă 
târcoale „iubitei instituții“ — doar o găsi o portiță deschisă prin care să 
se strecoare şi să ia locul rivalului său... 


Se face mare vâlvă în jurul unor proiecte de debarcare anglo- 
americană în Franţa. Telegramele din New-York şi din Londra zbârnâ- 

ie, comisii se întrunesc în Anglia şi în Statele Unite, generalul Marschall 
(american) a sosit la Londra să se consfătuiască asupra operaţiunilor cu 
Statul Major britanic... În realitate, nu există, probabil, nici o intenţie 
de debarcare (fiindcă o debarcare în stil mic e menită insuccesului, iar 
o debarcare în stil mare nu e posibilă...) — dar tot acest zgomot e menit 
să impresioneze pe nemți şi să-i silească să fixeze un însemnat contin- 
gent de trupe pe coastele Franţei. Anglo-americanii dau astfel o satis- 
facţie ruşilor care urlă după o ofensivă în Occident, ca să le uşureze pre- 
siunea germană de pe frontul lor. Şi de fapt, nemții care sunt oameni 
de precauţie, au împănat teritoriul franco-belgo-olandez cu trupe... No- 
roc că au destul şi pentru ruşi şi pentru englezi! 

După ştirile de la Tokyo, bombardamentul avioanelor americane n- 
ar fi făcut pagube mari (în contradicţie cu ştirea „că familia Imperială 
a scăpat teafără“); n-ar fi fost decât 10 avioane, din care ar fi fost do- 
borâte 9 (!!!); avioanele au decolat de pe trei vase port-avioane care s- 
au putut apropia de coasta japoneză... Adică cum, de pe trei vase port- 
avioane n-au decolat decât 10 avioane? Caraghioslâcuri! În realitate, 
după cum reiese din primele reacţii, bombardamentul trebuie să fi fost 
teribil... Probabil însă că japonezii, obişnuiţi cu cutremurele nu s-au 
prea înspăimântat de acest cataclism, deşi nou pentru ei... í 

Nemţii au mai scufundat în Atlantic 130 000 tone... 


Turcii au protestat la Moscova împotriva campaniei de presă între- 
prinsă de Soviete contra lor, cu prilejul procesului atentatului Papen — 
şi ameninţă cu represalii, dacă campania nu încetează... 


Pachebotul „Normandie“, culcat pe flanc în portul New-Yorkului, 
era să fie teatrul unui nou incendiu provocat de o lampă de sudură... 
Focul a fost însă repede stins de astă-dată. Încearcă americanii să re- 
dreseze vasul, sau îl „disechează“ în bucățele ca să deblocheze portul? 

Mareşalul Antonescu a dăruit Sindicatului ziariştilor 1 milion de 
lei, din fondurile secrete. Pe mine m-a dat în judecată pentru că am dat 
şi eu 1 milion, aceluiaşi sindicat!! Dumnezeu să-l ierte! 


Acum doi ani, înainte de Arbitrajul de la Viena, Della Porta — pe 
acea vreme ataşat militar al Italiei — a trimis un raport la Roma, în 
care ne făcea cu ouă şi cu oţet, declara toate revendicările ungurilor 
legitime şi conchidea la „curățirea“ noastră în Ardeal. Faţă de noi, în 
acelaşi timp, canalia era numai surâsuri şi simpatic... Nu ştiu cum Gri- 

gorcea a izbutit să pună mâna pe o copie a acestui raport şi a trimis-o 
Mareşalului Antonescu. Între timp Della Porta fusese înlocuit ca ataşat 
militar, dar revenise la Bucureşti ca om de afaceri, cu titlul de ataşat 
comercial sau economic. Antonescu, cu raportul în mână, a început să 
urle şi să ceară rechemarea lui Della Porta. Scandal... Dar Della Porta 
e omul şi fovarăşul de afaceri al lui Riccardi, ministrul. Intervenţii, ex- 
plicaţii, rahat... În cele din urmă s-a convenit ca Della Porta să nu fie 
rechemat, să mai stea câteva săptămâni şi să plece de la sine... În antu- 
rajul Legaţiei italiene se pretinde că legăturile dintre Della Porta şi Ri- 
ccardi au fost dezvăluite şi că Ministrul Schimburilor... fasciste... îşi va 
pierde postul! 


Orchestra „filarmonică“ bulgară este în realitate o muzică militară, 
„muzica Regelui“, întreținută de Ministerul Apărării Naţionale. Îm- 
brăcaţi ca nişte maimuțe în uniforme cu brandeburguri şi fireturi, aceşti 
tineri (căci sunt toți tineri) sunt ținuți şi conduşi milităreşte, nu au alte 
ocupaţiuni şi sunt antrenați la un ansamblu impresionant. Toate in- 
strumentele sunt standardizate, toate viorile, toate clarinetele etc. au 
acelaşi sunet şi se obțin astfel efecte de unison remarcabile. Atât... Iar 
Popov e un capelmaistru admirabil, educat în Germania... Duminică- 
Egee la Ateneu, sala a fost plină şi succesul mare. Valahii au uitat de 

alcic... 


Radu Polizu, peştele, care, după ce a fost bătut măr de legionari la 
Poliţie, a fost trimis de Antonescu în lagăr pentru potlogării legale, a 
întâlnit pe secretarul meu şi i-a spus: „Comunică lui Conu Costică că 
Mareşalul Antonescu a reabilitat pe căpitanul Radu Polizu şi a decis as- 
pra pedepsire a celor care l-au indus în eroare!“ Cum că dreptatea is- 
prăveşte prin a învinge!!! 


Mare scandal la Automobil-Club. Bâzu Cantacuzino s-a luat la 
ceartă cu Pichi Arapu (jucau împreună table pe sute de mii şi milioane 
«da, milioane!» de lei). S-au înjurat de mamă, s-au bătut, şi-au aruncat 
scăune în cap! Comitetul sezisat, a hotărât că Bâzu trebuia să scrie o 
scrisoare de scuze Comitetului şi alta lui Arapu... Bâzu, în loc de 
scrisoare, a trimis martori fiecărui membru al Comitetului... Scandalul 
continuă. Mocsony spunea ieri că va vorbi cu Regele, să-şi retragă 
„preşedinţia de Onoare“ a acestui club, devenit o speluncă! 

Ne mai trebuie mult să ne civilizăm! 

Miercuri, 22 aprilie. După ce a conferit cu reprezentanții Guver- 
nului englez, generalul Marshall s-a înapoiat la Washington, împreună 
cu d! Hopkins, delegatul permanent al lui Roosevelt în Anglia, pentru 
fumiturile militare. La înapoierea celor doi bărbați de încredere în 
America a avut loc o consfătuire la Casa Albă, în urma căreia presa 
americană a început să urle în favoarea unei ofensive militare în Euro- 
pa Occidentală, să o preconizeze chiar dacă n-ar avea şanse de succes 
şi să o anunțe ca iminentă... Toată această campanie e menită să con- 
centreze cât mai multe forțe pe coastele Franței, Angliei şi Olandei — 
în dauna frontului rusesc... 

La Berlin, această campanie nu a impresionat însă deloc. Nemţii 
pretind că o ofensivă anglo-americană în Europa Occidentală i-ar în- 
cânta, căci ar termina repede cu ea... La Berlin se crede însă că con- 
ferinţele de la Londra cu Marshall şi cu Hopkins au avut mai mult de 
scop măsurile de luat împotriva catastrofalelor pierderi de tonaj mari- 
tim — dacă sunt măsuri de luat! — decât concretizarea unui plan de 
debarcare în Europa... 

Căci scufundările săvârşite de submarinele germane merg într-un 
ritm care a pus şi pe englezi şi pe americani pe gânduri. Numai de | 
martie la 15 aprilie au fost scufundate 46 de vase de război şi 1 200 000 
tone vase comerciale... 


De la Berlin se subliniază că micile ofensive locale întreprinse de 
trupele germane pe frontul rusesc nu înseamnă că ofensiva de primă- 
vară a început. Sunt mici întreprinderi cu caracter local, în planul răz- 
boiului defensiv de iarnă. Ofensiva de primăvară nu va începe decât în 
momentul în care starea terenului va permite operaţiuni de încercuire 
în stil mare. Scopul acestei ofensive nu va fi într-adevăr atât câştiga- 
rea de teren, cât încercuire şi distrugere de forțe.. 

Călători sosiți la Ankara din Rusia, dau amănunte îngrozitoare des- 
pre dezordinea care domneşte în dosul frontului rusesc. Transporturile 
sunt în plină anarhie, călătoria de la Kuibâşev (Samara) la graniţa tur- 
cească, care se făcea în 6 zile acum un an, necesită azi 25—30 de zile! 
Foametea a început să se simtă, prin multe locuri. Populaţiile nomade 
cărora li s-au luat caii nu mai au mijloace de existenţă. La Kuibâşev se 
întâlnesc soldaţi în zdrenţe, cu revolverul sau baioneta atârnate de 
sfori; se înrolează tineri şi bătrâni... 

După un calcul făcut la Berlin, englezii ar fi pierdut de la începutul răz- 
boiului şi până azi 8 612 avioane.. Nu se spune câte au pierdut şi nemții! 

De ziua lui, Hitler a primit nenumărate telegrame de felicitare; prin- 
tre acestea şi una din partea Mareșalului Pétain! Fiihrerul a primit şi 
daruri şi printre acestea un glob terestru, din 1350, natural fără Ame- 
rica, pe atunci încă nedescoperită! E desigur darul care a trebuit să-i fa- 
că mai multă plăcere! 


; PERPE lui Laval sunt comentate cu multă simpatie de ziarele 
zi ineze; se subliniază partea relativă la generozitatea şi sinceritatea 

iihrerului... La Berlin se salută cu satisfacție intrarea Franţei într-o 
fază politică nouă... i 


i Mareșalul Antonescu a dat un comunicat prin care se anunță împro- 
prietărirea soldaţilor care s-au distins pe frontul bolşevismului sau a 
urmaşilor lor, în Basarabia şi în Bucovina. Împroprietărirea va avea loc 
numai în aceste două provincii pe pământurile revenite Statului prin 
dispariția sau mutarea proprietarilor, sau pe baza legii românizării. Co- 
municatul specifică că nu se vor atinge proprietăţile românilor şi că se 
vor face împroprietăriri raționale, adică în loturi mijlocii (nu fărâmiţate 
ca în 1921) şi că împroprietăritul va fi înzestrat cu tot inventarul nece- 
sar unci gospodării. O asemenea împroprietărire cere însă timp şi bani 
= de aceea Mareşalul anunță pe cei interesați că nu se va înfăptui de- 
cât după sfârşitul războiului. Deocamdată toate sforțările noastre tre- 
buie îndreptate într-un singur scop: înfrângerea inamicului... 

Comunicatul mai adaugă, că această măsură va fi menită să asigure și 
o colonizare românească a unor provincii prea înstrăinate până acum 

In fine o măsură bună şi bine chibzuită! l 


„Cu prilejul mutatului de Sf. Gheorghe, specula chirigiilor şi pro- 
prietarilor de camioane a trecut toate marginile permise. Printi-un co- 
municat apărut ieri s-a stabilit un tarif pentru transportul mobilelor şi 


efectelor celor care se mută — şi ili iuni 
l ] s-au stabilit sancțiuni severe 
recalcitranti. i ai 


Joi, 23 aprilie. Sf. Gheorghe! Nici o frunză, nici o floare încă pe 
pomi; abia acum încep să apară mugurii! Plouă mai în toate zilele, dar 
sünt ploițe mici şi printre picături se ară şi seamănă... În Oltenia vre- 
mea e mai bună şi semănăturile — afară de porumb, care n-a început 

încă să se pună — sunt aproape gata. Ni se spune că toți caişii şi toți 
piersicii au îngheţat... Încolo, fructe vor fi. 


Englezii au mai încercat o debarcare-incursiune, lângă Boulogne. 
Bineînţeles fără nici un succes... Încercări menite să țină pe nemți de 
veghe şi să-i silească să menţină forţe de-a lungul coastei. Probabil că 
la atât se va reduce „ofensiva din Occident“ trâmbițată cu atât zgomot 
în Anglia şi în America şi cerută tot mai insistent de ruşi. Căci deşi 
ofensiva germană n-a început încă, presiunea trupelor aliate devine tot 
mai amenințătoare pentru sovietici. Comunicatul german de ieri anunță 
un atac în regiunea Doneţului: trupele germano-române au ocupat mai 
multe localităţi întărite şi apărate de câmpuri de mine, luând prizonieri 
şi material. 

Patrularea germană a devenit mai intensă în apele Oceanului Arctic, 
căci pe lângă Murmansk, se va deschide acum şi portul Arhanghelsk 
închis iarna de gheţuri. Ruşii au construit mari amenajări portuare la 
Arhanghelsk, pe care l-au legat printr-o cale ferată cu Siberia Occi- 
dentală, în afară de linia veche ce duce la Vologda, pe care au norma- 
lizat-o. Nemţii au distrus prin aviația lor o bună parte a celor două por- 
turi, Murmansk şi Arhanghelsk, dar ele tot mai pot servi şi sunt sin- 
gurele puncte de import pentru materialul de război trimis de Anglia şi 
de Statele Unite în Rusia, căci Vladivostok-ul, atât de îndepărtat este 
inutilizabil, accesul lui fiind interzis prin acţiunea flotelor japoneze. 
Scoaterea din serviciu a celor două porturi din Oceanul Arctic şi torpi- 
larea convoaielor îndreptate spre ele, a devenit una din principalele 
preocupări ale forțelor navale şi aeriene germane. 

După declaraţiile lui Cripps, înapoiat la Londra, tratativele politice 
cu hinduşii pot fi considerate ca eşuate, deoarece reprezentanții popoa- 
relor indiene nu vor să mai aibă în viitor raporturi cu Vice-Regele — 
la care pe de altă parte Anglia nu poate renunța. Cripps crede însă că s-ar 
putea ajunge la o înţelegere pentru apărarea Indiilor. Greu de conceput 
şi asta, dacă indienii persistă în hotărârea lor de a nu mai avea raporturi 
cu Vice-Regele... Se ventilează planul de a pofti pe şefii indieni la 
Londra, pentru reluarea negocierilor într-o atmosferă mai prielnică — 
dar e probabil că d.d. şefi nu vor merge la Londra, aducându-și aminte 
şi de faptul că după faimoasa conferință a „Mesei Rotunde“, Gandhi 
care se dusese la Londra să trateze, a fost arestat... 

Pe de altă parte, atât la Londra cât şi la Delhi se cere ajutorul Ame- 
ricii pentru apărarea Indiilor. Colonelul Johnson, reprezentantul Statelor 
Unite la Delhi, tot promite tehnicieni (!!), dar nici măcar aceştia nu sosesc! 

Ziarele de azi publică citarea la ordinea de zi a armatei a următoa- 
relor unități care s-au distins pe frontul de Răsărit: 

Regimentele 1, 4, 6 şi 11 Dorobanţi; 

Batalioanele 4 şi 7 din Vânătorii de Munte; 

Regimentul 3 Pionieri. 

Citaţia a fost făcută pe ziua de 1 aprilie, de ce nu se publică decât 
după 23 de zile? Incurie sau dispreţ? 


„S-a luat comanda generalului Bârzotescu, unul din cei mai destoi- 
nici generali ai noştri. Generalul Bârzotescu comanda o divizie, la est 
de Harkov; primind de la Comandamentul german ordin să atace, a 
răspuns că riscă să fie învăluit pe flancul stâng dacă acest flanc nu va 
fi întărit — nemții au repetat însă ordinul de atac şi n-au întărit nimic. 
Rezultatul a fost cel prevăzut de Bârzotescu... A urmat o retragere pre- 
cipitată şi cu mari pierderi — şi generalul nostru a plătit „les pots ca- 
sses“. O nedreptate strigătoare care a provocat multă supărare în cer- 
curile noastre militare... l 

Lilica Săulescu care a fost la Odessa, povesteşte că organizarea 
noastră, acolo şi în Transnistria e perfectă, soldații bine echipați, bine 
hrăniți şi voioşi. Spitalele excelente, răniții foarte bine îngrijiţi. Popu- 
lația indigenă încântată de noi, mult mai mult ca de nemți. Câmpul se 
munceşte bine. Toți pretind că pământul e mai bine muncit, organi- 
zarea mai bună, purtarea autorităţilor mai omenoasă, în regiunile ocu- 
pate de noi, ca în cele ocupate de nemți... Nu-ţi vine să crezi! Bine că 
mai aud şi lucruri bune despre ai noştri, căci prea am auzit lucruri rele 
până acum! 


Un domn „Etienne Miculesco“ scoate o porcărie de revistă monde- 
nă ilustrată intitulată Je saistout. E plină de fotografiile coconetului 
nostru, de instantaneele luate la petrecerile tuturor caraghioşilor. În ul- 
timul număr, se lăfăieşte în prima pagină (pe copertă) Doamna Rica, 
cea cu picioarele strâmbe şi cu capul de japoneză ratată — cu un câine 
în braţe. Muierea asta face pe bietul Mareşal de râs... 


În ziua de 20 aprilie a mai avut loc un atentat împotriva unor soldaţi 
germani, în staţia Metro-ului „Rue Molitor“. Cetăţenii au descoperit pe 
atentatori, i-au arestat şi i-au predat autorităţilor germane. Acestea au 
renunțat imediat să împuşte pe cei 20 de comunişti şi ovrei, ostatici, 

desemnaţi să fie executaţi şi au redeschis spectacolele şi au dat drumul 
circulaţiei după ora 9 seara — anulând astfel măsurile luate în urma 
atentatului... 

Laval a început „să curețe“ administrația internă, să înlocuiască pe 
prefecţi, pe primari etc. Adversarii lui pretind că ia aceste măsuri fiind- 
că a venit cu mâna goală, în chestiunile de politică internă... 

Puţină răbdare, onorabililor! 


Mareșalul Antonescu a zburat ieri cu un avion peste județele Ilfov 
şi Vlaşca, ca să inspecteze muncile câmpului!! Un comunicat ne infor- 
mează că a fost mulțumit de activitatea agricolă, mai ales în Ilfov, dar că 
prin comune a constatat multă dezordine în gospodăriile oamenilor... 
Cum o fi putut el constata din avion ce se petrece în curțile plugarilor?? 


Vineri, 24 aprilie. După un Sf. Gheorghe posomorât, o Sfântă 
Elisabetă dătătoare de viaţă: soare şi cer albastru. 

Presa germană şi în special Völkischer Besbachter publică articole 
entuziaste despre vitejia soldaţilor români, care au ținut frontul lor toa-. 
tă iarna şi acum se aruncă fără preget în luptă. În noaptea de 22 aprilie, 
trupele române au atacat poziţiile principale ale ruşilor, pe Doneţ, şi au 
făcut mulţi prizonieri. În peninsula Kerci au respins toate atacurile so- 
vietice şi au scos din luptă 30-40 de care de asalt... „România poate fi 
mândră de armata sa“ — scrie Völkischer Besbachter... 

Ştirile date de Moscova, că ruşii ar fi avut succese pe frontul fin- 
landez, sunt categoric dezmințite, la Berlin şi la Helsinki. În ultimele 
două săptămâni, finlandezii au respins 150 de atacuri ruseşti şi au făcut 
14 000 prizonieri. Sovieticii n-au câştigat nici o palmă de pământ. Cri- 
ticul militar al marelui ilustrat englez J/lustradet London News, Cyril 
Falls, recunoaşte că ruşii n-au putut obţine nici un succes în campania 
lor de iarnă, că frontul nu s-a mişcat deşi nemții au retras enorm de 
multe trupe pentru a le adăposti în Germania şi că pentru ofensiva de 
primăvară Armata sovietică, cu tot numărul diviziilor sale se găseşte în 
mare inferioritate strategică şi tactică faţă de adversarul ei. 

La Berlin se dezmint hotărât zvonurile împrăştiate de Radio-Mos- 
cova, după care marinari germani ar fi sosit la Toulon şi ar fi îmbarcați 
pe vase franceze. | 

Japonezii au atacat pe chinezi printr-o nouă ofensivă pornită din 
nord-vestul Tailandei, aşa încât legăturile armatei lui Ciang-Kai-Shek cu 
Indiile şi cu aprovizionările englezeşti, vor fi în curând definitiv tăiate. 

S-a putut stabili acum că în ziua de 10 februarie, generalul Wavell 
a fost rănit de o schijă japoneză în momentul în care avionul său a ate- 
rizat în insulele Andamane. Generalul venea de la Java şi se îndrepta 
spre Indii. Avionul în care se afla a fost grav avariat şi generalul a 
trebuit să-l părăsească şi să-şi continue călătoria cu un alt avion. 


Mareşalul Pétain a împlinit 88 de ani. Rezistenţa acestui bătrân e 
aproape miraculoasă... | i 

Laval a prezidat primul său Consiliu de Miniştri. Din comunicatul 
pe care l-a dat reiese că Franța trebuie să câștige prin politica ei încre- 
derea Germaniei şi a Führerului. S-au pierdut 18 luni în nenorocite ezi- 
tări. Cea dintâi problemă de rezolvat e problema prizonierilor. Un mili- 
on şi jumătate de tineri francezi îşi istovesc puterile şi-şi compromit să- 
nătatea în lagărele germane. În concluzie, comuncatul prevede posibi- 
litatea unor noi condiții de armistițiu... Şi mai mult nu? Pentru mo- 
ment, nu se spune... 


“Scandalul de la Automobil-Club e pe sfârşite. N-a mai rămas de li- 
chidat decât duelul Bâzu Cantacuzino — Penescu-Kertsch. Celelalte s- 
au terminat prin schimb de scrisori şi împăcare. Rămâne deschisă pro- 
blema Automobil-Clubului, ajuns într-un hal fără hal... 


Sâmbătă, 25 aprilie. Pe frontul de răsărit lupte violente, dar locale 
fără caracter de ofensivă generală — iniţiativa fiind pretutindeni în 
mâinile germanilor. i 

Şi pe mări, în luptele ce se dau, inițiativa e tot în mâna germanilor, 
care continuă cu scufundările. 

Incercările englezilor de debarcare (fără cea mai mică şansă de su- 
ccese de altmintreli) sunt menite să neliniştească pe nemți şi să lini- 
ştească pe ruşi. Scopul n-a fost însă atins, căci nemţii nu s-au impre- 
sionat câtuşi de puţin, iar ruşii nu s-au liniştit şi continuă să ceară cu 
insistență, nu manevre ridicole, ci un nou front serios şi sângeros... 
Problema unui nou front e din ce în ce mai agitată în Statele Unite, un- 
de până şi lordul Beaverbrook, vorbind ca musafir într-o întrunire pu- 
blică, l-a cerut cu prețul oricăror sacrificii din partea Angliei... Sunt în- 
să lucruri uşor de cerut şi greu de realizat. 

S-a format în Anglia un nou partid, „Partidul Independent“, sub 
conducerea lui Sir Stafford Cripps, cu tendinţe de extremă stângă. Par- 
tidul Independent va combate şi pe conservatori şi pe laburişti şi va de- 
buta în luptele politice cu prilejul unei alegeri parţiale ce va avea loc la 
Rugby. Aci lupta se va da împotriva candidatului conservator, deo- 
camdată stăpân pe situaţie... 


Regele şi Regina Elena au fost de Sf. Gheorghe la Sibiu. Se vede că 
au citit pe Descartes şi îngână şi ei „Je marche, donc je suis“! Au asistat 
la Sibiu la serbarea Cavaleriei (al căreia patron e Sf. Gheorghe) şi de 
acolo s-au dus la Avrig să depună o floare pe mormântul lui Gheorghe 
Lazăr... şi s-au înapoiat de acolo, cuminte, la Sinaia... 


Un profesor german, Holfelder, a inventat o metodă de detectare ra- 
pidă a tuberculozei printr-un examen micro-foto-radioscopic. Cu apa- 
ratul lui se pot determina nu numai cazurile de infecţie existente, dar şi 
semnele de predispoziţie individuală pentru contractarea bolii. Cu un 
singur aparat se pot examina până la 5 000 de indivizi pe zi... Profeso- 
rul Holfelder a făcut ieri o demonstraţie la cazarma gardei Conducă- 
torului, în prezenţa Mareşalului Antonescu şi a autorităților sanitare su- 
perioare. Cu deplin succes... 


Există în Bucureşti un şef de bandă muzicală, cu numele de Sergiu 
Malagamba. Poate ca să-şi facă reclamă, poate în alt scop — acest in- 
genios „capelmaistru“ şi-a îmbrăcat muzicanţii într-un costum senza- 
tional: pantaloni stâmţi (ca pe vremea Directorului de la sfârşitul vea- 
cului al XVIII-lea) şi scurţi, lăsând să se vadă, de o palmă, ciorapii albi 
împletiţi; o jachetă strânsă pe talie, încheiată cu un nasture, punând în 
valoare o cămaşă albă cu cute şi zorzonuri; un guler înalt pe dinainte 
şi închis, scobit pe la spate ca să lase ceafa liberă — în fine o pălărie 
cu borduri largi şi cu o pană... 

Ce e mai ciudat, e că costumul a fost adoptat de o serie de tineri, în 
afară de banda maestrului — de tineri fără treabă şi de câţiva studenți... 
S-au născut astfel „Malagambiştii“ şi au început să circule pe străzi. 
Lumea i-a luat la ochi şi a început să-i huiduiască,; ieri la Facultatea de 
Drept s-a încins o bătaie şi malagambiştii au fost maltrataţi rău... A in- 
tervenit şi Poliţia; până acum nu s-a putut stabili ce urmăresc mala- 
gamgiştii — şi dacă sunt simpli caraghioşi sau dacă ne aflăm față de o 

încercare cu caracter politic, şi în acest caz, de ce fel. Faptul e că 
costumele lor sunt costisitoare şi se pune întrebarea: cine finanţează? 
Trăim vremuri de curată nebunie! 


Duminică, 26 aprilie. La Berlin e viu comentat un articol apărut în 
Empire Review, în care se recunoaşte că războiul astfel cum este în- 
drumat de Churchill corespunde cu un faliment. Anglia pierde una du- 
pă alta toate poziţiile ei de apărare iar America se limitează la urmări- 
rea scopurilor ei şi devine tot mai exigentă faţă de Imperiul Britanic. 

Multe ziare engleze şi americane se ocupă cu problema creării unui 
nou front împotriva Germaniei, dar toată lumea recunoaşte că proble- 
ma nu e uşor de rezolvat. În general, tonul presei engleze şi americane 
e departe de a fi optimist şi criticii de război încep să recunoască că 
„timpul“ nu lucrează în favoarea Aliaților... Lozinca pe care Berlinul o 
repetă cu atât mai multă complezenţă cu cât nu crede nici el în ea! 


Englezii au bombardat teribil oraşul Rostock, pe coasta Balticei. Ca 
represalii pentru bombardările Libeck-ului şi Rostock-ului, nemţii au 
distrus aproape oraşul Excter, în Anglia meridională... Mergem bine! 


Guvernul francez a recunoscut „de jure“ Republica Slovacă... Ce 
lacrimi amare trebuie să plângă Beneş! 

Se fac mari presiuni asupra Canadei ca să rupă relaţiile cu Franţa. 
Căci nu le-a rupt până acum... Guvernul din Ottawa rezistă însă şi nu 
consimte să ia calea apucată de Dominioanele Africa de Sud şi 
Australia... Cu Statele Unite, Franța n-a rupt încă relațiile, dar amba- 
sadorul american Leahy a fost rechemat la Washington şi a plecat din 
Vichy, „în concediu“. Presa franceză, cea pariziană mai ales, e țintată 
împotriva lui Roosevelt care a dărâmat bunele raporturi seculare dintre 
cele două țări legate prin atâtea amintiri ale trecutului... 


În Bulgaria s-au decretate noi restricţii alimentare. Între altele s-au 
interzis banchetele date fără autorizație. O măsură excelentă ce ar tre- 
bui adoptată şi la noi, fie numai ca să scăpăm de „sărbătoririle“ tuturor 
nechemaţilor şi caraghioşilor, sub pretext că au împlinit un număr arbi- 
trar de ani în străduinţele lor de a ajunge în situaţii la care nimic nu-i 
îndreptăţea... 

Japonia a numit pentru prima dată un reprezentant pe lângă Vatican, 
în persoana d-lui Ken Harada, până acum însărcinat cu Afaceri la Vichy. 


Consiliul de Miniştri a ţinut două şedinţe, ieri şi alaltăieri, sub pre- 
şedinția Mareşalului Antonescu. Un comunicat ne informează că s-au 
discutat — pe lângă măsurile de intensificare a producţiei agricole şi 
industriale — metodele de adoptat pentru trecerea vieții noastre eco- 
nomice din regimul de război în cel de pace! Textual!!! „Gouverner 
c'est prčvoir“ — dar totuşi, prevederile şi-au şi ele rostul lor. DI Ică și- 
a expus vederile d-sale, în aceste diferite probleme; a fost partea ridi- 
colă a şedinţelor. Ce n-a mai fost însă ridicol, ceea ce este de o excep- 
țională gravitate, este că, cu acest prilej, Mareșalul Antonescu a expus 
un program de naţionalizare al întreprinderilor industriale care inte- 
resează de aproape „funcțiunile Statului“! | 

Ideile generalului Dobre! E ciudat cum oamenii ăştia nu citesc ni- 
mic, nu ştiu nimic. Germania, țara cea mai admirabil organizată a în- 
cercat o exploatare de Stat, creând „Hermann Göring-Werke“ — şi-a 
dat faliment! Bietele noastre societăţi metalurgice sau miniere exploa- 
tate de Stat — o să fie frumos! š 


Alexandru Ştefănescu, inspector administrativ, a fost destituit, pen- 
tru mită şi prevaricațiune... Vechi cal nărăvaş, aproape sub toate regi- 
murile era să fie dat afară sau pe mâna Parchetului. A ştiut să pareze 
întotdeauna loviturile. Ce n-au putut alţii, a izbutit să îndeplinească 
Câinele Roşu! De astea e bun... 


Printr-o nouă ordonanţă se stabileşte preţul lemnelor de foc; cam de 
„4 ori cât era acum doi ani!... 


Malagambiştii continuă să înveselească lumea şi să mănânce bătaie! 
Lucru ciudat, pare că Malagamba, şef de jaz după unii ovrei, după alții ți- 
gan, în tot cazul născut în Chişinău — e străin de toată înscenarea care a 
luat numele său... Rostul acestei mişcări ridicole nu e încă lămurit. Se 
spune că „generaţia lui Malagamba“ (!!!) a fost pusă la cale în lagărul de 
la Târgu-Jiu şi că ar fi în organizarea ei mână englezească. Mai probabil 
este însă că cheagul acestei bizare „frăţii“ ar avea un substrat de perver- 
siune sexuală... S-au distrat Bucureştii câteva zile cu aceşti caraghioşi! 

Luni, 27 aprilie. Hitler a întrunit ieri din nou Reichstagul, pe care 
nu-l mai convocase din decembrie. Reichstagul nu este în realitatea de- 
cât o tribună oficială pentru Führer, căci regulat numai el vorbeşte. Gö- 
ring care-l prezidează, salută la început, prin câteva cuvinte pe Dicta- 
tor, şi prin câteva altele la sfârşit, trage concluziile discursuli Şefului 
— şi încolo nimeni nu deschide gura decât ca să aclame... 

De data asta Hitler a făcut o interesantă şi inteligentă analiză a cau- 
zelor care au dus în ultimele veacuri la predominarea Imperiului Bri- 
tanic şi în secolul trecut la prăbuşirea Europei. Expunere inteligentă, 
dar desigur nu şi nepărtinitoare — şi nici nu s-ar fi putut altfel. A arătat 
apoi cum în acest război se va prăbuşi dominaţia Angliei asupra lumii. 
Foarte abil a insistat asupra faptului că războiul, provocat de cupidita- 
tea unor Puteri care n-au socotit destul consecinţele lui, s-a transformat 
într-o luptă de viaţă şi de moarte a două concepţii deosebite de existen- 
tă: concepția anarhică şi distrugătoare a comunismului şi concepţia „ra- 
sială“ dătătoare de viaţă. 

Făcând istoricul luptelor nemaipomenite duse astă-iarnă în infernul 
rusesc, Hitler a avut cuvinte de recunoştinţă şi de laudă pentru toți aliaţii, 
mai călduroase pentru finlandezi, pentru spanioli şi pentru noi, românii. 

In rezumat, cuvântarea lui Hitler nu iese din cadrul cuvântărilor sale 
menite să îmbărbăteze poporul german şi armatele care stau pe fron- 
turi. Dintr-însa trebuie să subliniem pasajele prin care anunţă de pe 
acum o nouă campanie de iarnă în Rusia, asigurând că toate măsurile de 
înlăturare a neajunsurilor iernii trecute au fost luate — şi, mărturisind 
groaznicele bombardamente ale oraşelor Liibek, Augsburg şi Rostock, 
previne pe englezi că de acum înainte represalii înspăimântătoare vor 
pedepsi fiecare distrugere de oraş liniştit german. 

Şi mai trebuie să relevăm un alt pasaj, referitor la îndreptățirea pe 
care o cere Reichstagului, de a pedepsi cu degradarea dezonorantă sau 
cu alte pedepse severe, pe cei care nu-și vor îndeplini datoria... Cu 
acest prilej Hitler critică unele cazuri de condamnări prea blâjine pen- 
tru crime împotriva siguranţei Statului şi cere dreptul de a interveni îm- 
potriva reprezentanţilor Justiţiei ce s-ar face vinovaţi de slăbiciune... 
Acest pasaj este îngrijorător, căci Fiihrerul vorbeşte de oameni , sus- 
puşi“ care nu şi-ar fi îndeplinit datoria. Adică cum? Nu mai merg în 
Germania toate cum trebuie? „Alles Klappt nicht mehr?“ E nevoie de 
coerciţie? Necunoscutul în care ne aflăm în această privinţă, căci Hitler 
nu dă precizări, dă de gândit... Şi apoi de ce cere drepturi Reichsta- 
gului, dând astfel pe față o situație de precaritate — sau aproape — 
când în alte împrejurări şi-a luat singur drepturile cele mai largi? Nu 
mai e el oare Dictator, Autocrat, „Führer“? 

Încep să se nască în sufletele noastre îndoieli asupra unei victorii cu 
atât mai problematică, cu cât temperatura sufletească a Fuhrerului mă- 
surată la termometrul discursului său de ieri, pare scăzută... 


DI von Killinger a fost decretat cetățean de onoare al României... Dl 
von Killinger s-a purtat bine în chestiunea legionarilor — încolo, n-a 
făcut nimic ca să atragă simpatia românilor. Când au fost proclamați 
cetăţeni de onoare generalul Berthelot şi Saint-Aulaire, toată suflarea 
românească a aprobat cu bucurie şi recunoştinţă. Decretul de ieri nu va 
face plăcere nimănui. Poate nici lui Killinger... 


Între 15 şi 25 aprilie, au fost doborâte pe frontul de răsărit 3 12 avi- 
oane sovietice şi numai 36 germane. Într-o singură zi au fost doborâte 
40 de avioane ruseşti. l | Pa 

Americanii au ocupat Noua Caledonie, colonie franceză din sudul 
Pacificului, „ca să o apere“. Statele Unite au recunoscut Guvernul con- 
stituit în insulă de către generalul de Gaulle. Nemţii şi Guvernul din 
Vichy, vor protesta probabil energic... Rezultatul final va fi probabil în- 
stăpânirea Statelor Unite asupra acestei vechi colonii franceze... A 

La Malta, bombardamentele neîncetate au transformat insula într- 
un iad şi într-un morman de ruine. Nu e de conceput cum ființe ome- 
neşti — dacă or mai fi — pot trăi de luni de zile în asemenea condiții... 
Războiul acesta întrece în grozăvime tot ce se poate închipui. 


Profesorul Arthur Rocco, cel mai însemnat penalist italian, a murit. 
Ocupa catedra de Drept Penal la Universitatea din Roma. Scrierile sale 
au trecut granițele Italiei şi servesc de călăuză în toate ţările civilizate... 


Mareşalul Antonescu a inspectat spitalele din Braşov şi a trimis în 
lagăr pe directorul şi pe menajera Spitalului „George Mârzescu“, găsit 
în deplorabilă stare de murădrie şi incurie... 


Sărbătoarea de 1 Mai a fost suprimată anul acesta: se va munci. Ar- 
mindenul se va sărbători în ziua de 3 mai (duminică), care, pe de altă 
parte a fost decretată „zi de cumpătare“ (cu chetele obişnuite, prin case 
şi pe străzi)! 

Marti, 28 aprilie. Bum! Bum! O veste neașteptată: se zice că Ki- 
llinger va fi rechemat... Ba unii merg până a spune că a şi fost rechemat 
şi dau chiar şi numele succesorului său: Baldur von Schirach, ganlei- 
terul Vienei, fostul îndrumător al tineretului german, ca conducător al 
Sporturilor... Cei care pretind că Killinger n-a fost, dar va fi rechemat 
— explică rostul cetățeniei lui de onoare prin prietenia şi încrederea 
care-l leagă de Mareşalul Antonescu şi de dl Ică. Aceştia au vrut să 
creeze o stare de fapt care să îngreuieze îndepărtarea lui Killinger din 
România. Ar fi greu într-adevăr să rechemi un ministru a doua zi după 
ce a fost proclamat cetățean de onoare în ţara în care este acreditat... 
Numirea lui Killinger ca cetăţean de onoare a fost făcută la repezeală: 
decretul semnat duminică-dimineaţă a fost trimis de la Predeal cu un 
curier special la Monitor, cu ordin să apară în foaia de luni-dimineaţă, 
iar prin Direcţia Presei s-au dat instrucţiuni să se publice în toate 
ziarele articole ditirambice cu privire la binefacerile pe care le datorăm 
domnului baron... 

Oricât ar fi de nimerite aceste explicaţii, nu-mi vine să le dau creza- 
re. Îmi e greu de crezut că Antonescu, date fiind raporturile şi legăturile 
lui cu Hitler, să comită gafa de a proclama cetăţean de onoare un mini- 
stru german în ziua sau în preziua mazilirii lui... 

Cu sau fără legături cu „Cetăţenia de Onoare“, se vorbeşte totuşi cu 
insistență în cercurile bine informate şi până la Ministerul de Externe 
despre plecarea lui Killinger. Dacă e să fie adevărat, poate că omul n- 
a fost „mazilit“ ci dimpotrivă să i se fi încredințat de către Fiihrer un 
post de încă mai multă încredere şi importanță. În acest caz, s-ar putea 
împăca „cetăţenia de onoare“ ce i s-a acordat, cu plecarea lui... 

Am înregistrat aceste zvonuri de plecare şi înlocuire a lui Killinger, 
fiindcă au răscolit anumite cercuri bucureştene — trebuie însă să aş- 
teptăm confirmarea sau infirmarea lor... 


Junele Ciordaş (fostul vaidist, deputat al Frontului Renaşterii 
Naţionale — băiat bun şi nepot al „baronesei (!)“ Hortensa Popp din 
Arad!) a fost rechemat din postul de consilier de Presă ce-l ocupa la 
Berlin. A fost rechemat fiindcă vorbea prea mult şi înjura pe Ică Anto- 
nescu în fața tuturor... S-a întâmplat însă că Ciordaş, care pătrunsese 
bine în cercurile ziaristice din Berlin, să fie iubit de gazetari şi prieten 
bun, intim al d-lui Schmidt, ministru plenipotenţiar. însărcinat cu di- 
recția Presei în Ministerul de Externe al Reichului. Schmidt a interve- 
nit prin Bossy, a scăpat de două ori pe Ciordaş de mazilire, dar a treia 
oară n-a mai putut. Furios de rechemarea „prietenului“, Schmidt i-a 

organizat un banchet, a obţinut pentru el decorarea cu „Vulturul Ger- 
man“ şi a pus la cale articole elogioase în toate ziarele berlineze, arti- 
cole în care hotărârea Bucureştiului era aspru criticată... Supărare 
mare la Ministerul nostru de Propagandă şi în special în anturajul lui 
Ică! E vorba ca Ciordaş să fie concentrat şi trimis pe front... 

În locul lui Ciordaş, ar fi fost numit unul Colea, care nici bine nem- 
țeşte nu ştie... 

De altmintreli, după informaţiile ce mi se dau, la Berlin pur şi sim- 
plu nu suntem reprezentaţi şi printre oamenii noştri domneşte o ade- 
vărată harababură... Legaţie, Şcoala Românească, propagandă, zeci de 
misionari — dau toţi din colţ în colţ, fără nici o coordonare de iniția- 
tive, fără nici o legătură cu nemţii, mânați toți numai de interese mes- 
chine şi personale. Spre marea mea mirare, Bossy nu există. Nu cu- 
noaşte pe nimeni, n-a pătruns nicăieri, n-are nici o autoritate asupra ro- 
mânilor. Popa de la Capelă face gardism, Puşcariu şi Manoilescu (fra- 
tele ilustrului) fac şi e gardism — iar ceilalți beau bere şi aleargă după 
femei. Singurul care făcea ceva, care afla ceva prin Schmidt cu care 
trăia de dimineaţă până seara, era Ciordaş şi probabil că de aceea a fost 
rechemat! Ministerul Propagandei a trimis acum pe Al. Hodoş să pună 
ordine printre țigani.. Se zice — dar se pune întrebarea: se va face? 


La Congresul Presei de la Venezia, dl subsecretar de Stat Marcu, ṣe- 
ful delegaţiei române a fost ales în biroul adunării. Aşezat nu departe 
de preşedinte, a înghiţit un discurs al d-lui Grai (Grai, nu Gayda cum 
s-a pretins), vicepreşedinte al Camerei fasciste, în care drepturile Un- 
gariei asupra Ardealului, nenorocirile Ungariei după Tratatul de la 
Versailles, fidelitatea Ungariei faţă de Italia — erau prea mărite. Şi ca 
şi concluzie, dl Grai cerea ca Ungaria să fie repusă în toate drepturile 
ei. Dl Marcu n-a crâcnit; nici un cuvânt de protest sau de rectificare n- 
a ieşit din buzele lui. A stat neclintit pe locul lui. 

Seişanu şi alţi ziarişti români prezenţi au cerut lui Marcu să pără- 
sească cu toţii sala. Marcu a refuzat. Gazetarii români l-au lăsat acolo 
şi au plecat cu toții. 

Au plecat cu toţii şi s-au dus la generalul Stoenescu, ministrul nos- 
tru de Finanţe, să-i expună cazul. Stoenescu a fost de părere ca toată 
delegaţia română să se retragă din Congres, cu Marcu în frunte. Dar 
Marcu a refuzat... A refuzat, dar a obţinut prin Dietrich, şeful Presei 
Reichului, prezent la Congres, ca discursul lui Grai să nu fie reprodus 
în nici o gazetă germană. Şi tot prin Dietrich s-a mai obținut ca, 
cuvântarea buclucaşă să ni fie reprodusă nici de ziarele italiene... Au 

dat-o numai — şi cu mare larmă — ziarele ungureşti! Scandalul s-a 
mutat acum la Bucureşti, unde Marcu înapoiat, a fost luat de scurt de 
către Mareşalul Antonescu... 

„Une tempete dans un verre Peau!“ 


Stelian Popescu ar fi grav bolnav! Pe când era copil ar fi căzut din- 
tr-un dud şi şi-ar fi frânt coloana vertebrală — ceea ce nu l-a împiedi- 
cat să mănânce dude toată viaţa... Dar îl pândea Mareșalul Antonescu, ca- 
re acum l-a dat gata! Şi iată cum: după faimosul articol-comunicat 
impus Universului, neamurile şi prietenii văzând că se îngroaşă gluma s- 
au hotărât să-l împace cu Conducătorul, şi o întrevedere a fost aranja- 
tă; în această întrevedere, după un schimb de banalităţi şi de reproşuri, 
Antonescu a sfătuit pe Stelian să facă în fiecare dimineață gimnastică, 
să se îndoaie până ajunge cu mâinile la degetele picioarelor, ca să rămâi 
tânăr — şi bietul Popeşte impresionat de succesul metodei asupra Mare- 
şalului, s-a hotărât să urmeze sfatul, şi gata a fost! La primul exerciţiu 
i-a plesnit iar şira spinării, şi acum e în pat. Unii spun că rău de tot; că ar 
fi luat chiar dispoziţie de plecare pe altă lume... Poate să fie şi exagerări... 


„După discursul Fiihrerului, presa berlineză face bilanţul campaniei de 
iarnă în Rusia şi subliniază marele succes al armatelor germane, care 
au înfrânt „Generalul Iarnă“ pe când bolşevicii şi-au măcinat forțele... 
Discursul lui Hitler e viu comentat pretutindeni; interesant de rele- 
vat e efectul lui în Franța. Toată presa, din Paris ca şi din Franţa liberă 
îl laudă ca pe al „unui prieten“ şi subliniază necesitatea luptei tuturor 
împotriva bolşevismului... Francezii comentează declaraţiile Führer- 
ului nu ca pe ale unui învingător, ci ca pe ale unui aliat! Pare că nu s- 
au bătut contra nemților, ci alături de ei! Ciudate vremuri mai trăim! 
Oraşul Bath, la sud-est de Bristol a fost distrus de avioanele germa- 
ne, ca represalii pentru dărâmarea Rostok-ului. La Bath era sediul Ma- 
relui Cartier General al Stat-Majorului englez... 
„La Rostock se aflau confinaţi cei mai mulţi legionari români, refu- 
giaţi în Germania. Te pomeneşti că-i vor fi ucis bombele englezeşti? . 


Guvernul din Vichy a protestat energic împotriva debarcării nord-a- 
mericanilor în Noua Caledonie. Un comunicat explică că după armisti- 
tiu, Noua Caledonie s-a declarat de partea Gaulliştilor şi că câţiva parti- 
zani ai „disidenţei“ au pus mâna pe Guvern. Guvernul din Vichy n-a pu- 

TORE 


răzvrătită... 


Ministerul Muncii a numit o comisie de anchetă pentru a cerceta 
activitatea şi gestiunea „Asociației Micii Industrii şi a Meseriaşilor Pa- 
troni“, organizaţia lui A. Samoil... Anchete, atâta ştiu domnii din Gu- 
vern să facă — şi să tundă pe contribuabili... 


Miercuri, 29 aprilie. Împăratul Japoniei, Hirohito împlineşte 41 de 
ani. Cu domnia lui a fost inaugurată epoca „Showa“, adică „Pacea lu- 
minată“! Urcându-se pe Tron, Hirohito a declarat că va fi Nicolae al TI- 
lea al Rusiei! Fiindcă Împăratul s-a legat să nu facă război, războiul cu 
China a fost considerat ca „operaţie de restabilire a ordinei“; semnarea 
Pactului Tripartit şi alianța cu Germania şi Italia aflate în război a fost 
calificată drept „adeziune la un tratat pentru împiedicarea războiului de 
a se întinde — în fine declarația de război făcută de Japonia Angliei şi 
Statelor Unite a fost justificată „prin neînțelegerea bunelor intenții ja- 
poneze din partea Chinei şi dorința Împăratului de a restabili cât mai 
repede o pace dreaptă în lume“. 

După cum se vede sunt sofişti şi în Japonia! 


Discursul lui Hitler de duminică continuă să fie viu comentat. Se 
observă că Fiihrerul n-a spus nimic despre Franța, iar despre Japonia şi 
succesele sale, două cuvinte reci, în treacăt... Se trage concluzia că în 
ce priveşte Franța, sau nu e nimic încă hotărât, sau dacă este, înțele- 
gerea se ţine secretă — iar în ce priveşte Japonia, că Hitler e cam plic- 
tisit de victoriile ei şi de înstăpânirea galbenilor asupra celor mai bo- 
gate regiuni ale lumii... 

Paragraful cu deplinele puteri solicitatea Reichstagului (!?) nedu- 
mereşte mai departe pe toţi cei ce nu sunt în secretele zeilor. Pilder, cu 
care am stat ieri de vorbă, nu e nici el lămurit, sau dacă ştie ceva nu o spu- 
ne... În cercurile germane se pretinde că Fiihrerul a cerut numai o con- 
sfințire a unor drepturi pe care şi le luase de mult; alţii spun că e vorba să 
se pună capăt anumitor conflicte iite între lumea militară şi lumea Parti- 
dului. Sunt şi oameni — puţini — care cred că un nou „putsch“ e pus 
la cale şi că Hitler a cerut o absolvire prealabilă, ca să nu mai fie silit să 
ceară o aprobare „post-factum-. Viitorul cel mai apropiat ne va lămuri. 

În ce priveşte „surpriza“ convocării Reichstagului, cercurile infor- 
mate pretind că convocarea a venit pe neaşteptate numai în aparenţă, 

nu s-a anunţat şedinţa mai devreme pentru motive de apărare aeriană, 
împotriva unui eventual atac englezesc... 

Plinele puteri date de Reichstag au fost publicate în ziarul oficial al 
Reichstagului de luni-dimineaţă. A devenit şi Hitler formalist — până 
acum nu ne-a obişnuit cu aşa ceva! 


Molotov a trimis aliaţilor săi o notă prin care descrie distrugerile să- 
vârşite de nemti în Rusia Occidentală ocupată de armatele germane. La 
distrugeri, se mai adaugă şi sute şi mii de cetăţeni paşnici ucişi în 
groaznice chinuri. De la Berlin se răspunde că, dacă nota lui Molotov 
dovedeşte lipsă de obraz, ea este totuşi bine venită, căci printr-însa 
moscoviţii descriu ororile pe care le-au săvârşit ei înainte de a se 
retrage. Ordinele şi circularele lui Stalin cerând trupelor sovietice să 
distrugă tot înainte de a se retrage şi să pedepsească pe toți trădătorii 
— sunt prea recente ca să fi putut fi uitate de lumea întreagă, care le-a 
judecat la vreme lor cu indignare. Trebuie să fie într-adevăr cineva 
tâmpit ca să acuze pe germani de vandalizare şi de orori inutile... 


Represaliile germane în Anglia continuă: după Excter şi Bath, ora- 
şul Norwich in Norfolk a fost aproape distrus... 

Cu toată apărarea britanică, nemţii pretind că n-au pierdut decât 2 
avioane în această expeditie. 


Teri a fost un cutremur destul de violent la Focşani, la orele 13. Cutre- 
murul a fost de gradul 5—6 şi a produs mare panică în populaţie. Lumea a 
părăsit casele, bocindu-se; din fericire n-a fost nici o pagubă de înregistrat. 
Cutremurul a fost resimțit de unii şi la Bucureşti: eu unul n-am simţit 
nimic... 


Saşa Popov dă interviuri asupra noastră la Sofia şi ziarele bulgărești 
ne laudă şi ne fac declaraţii de amor... „Beati possidentes!“ Noi, româ- 
nii, nu putem uita Balcicul, şi-l vom relua! 


Cheltuielile de război în Statele Unite sunt de 3 miliarde dolari pe 
lună. Deocamdată... 

Cripps a făcut ieri declaraţii în Camera Comunelor cu privire la nego- 
cierile lui în India. Cripps socoteşte situaţia din Indii ca excesiv de peri- 

culoasă; armata britanică nu poate lăsa situaţia din mână şi concesiile pe 
care el, Cripps le-a făcut năzuinţelor locale reprezintă un maximum 
peste care nu se poate trece. 

Trei sunt cauzele care au zădărnicit misiunea lui: apropierea inami- 
cului de Indii pe uscat şi pe mare, defetismul pe care l-a constatat în 
toate clasele sociale şi — divergenţele din Camera Comunelor privi- 
toare la noul Statut de acordat hinduşilor... 


Se povestesc orori despre cele întâmplate în catacombele Odessei. 
Întreg oraşul a fost construit cu piatră luată din straturile calcaroa- 
se subiacente, aşa încât s-au format găuri şi comunicaţii ce constitu- 
ie un labirint, la adâncime de 20-30 metri. In aceste ascunzişuri s-au 
refugiat bolşevici înarmaţi, după plecarea ruşilor. Cu toată goana ce 
li s-a dat, n-au putut fi toţi descoperiţi. Cei care mai rămăseseră ascunși, 
au sfârşit prin a se ucide unii pe alţii şi prin a se hrăni cu carne de om!! 

La ce grad de sălbăticie ne-a adus războiul acesta îngrozitor! 


Joi, 30 aprilie. Posturile de radio engleze şi elveţiene povestesc 
dramatica evadare a generalului Giraud de la fortăreaţa din Königstein. 
Posturile germane dau numai că generalul a ajuns în ziua de 21 aprilie 
în Elveţia. Generalul Giraud fusese făcut prizonier în campania Fran- 
tei, în 1940, în condiţii excepţionale. Coborându-se din automobil la 
Cartierul General al Armatei de care depinde unitatea sa, în loc să gă- 
sească în faţa sa pe generalul Corrap, a dat de nemți, care l-au cules îm- 
preună cu însoţitării săi... Generalul Giraud trecea drept unul din cei 
mai destoinici ofiţeri francezi. În războiul trecut a fost rănit şi făcut de 
4 ori prizonier şi de 4 ori a evadat. A evadat şi acum: un adevărat spe- 
cialist al evadării! Cei care-l cunosc se întreabă cum a putut să se stre- 
coare, căci e un găligan de 1,92 m înălţime! Şi fortăreața Königstein e 
izolată pe o stâncă... Probabil complicităţi germane... 

Guvernul elveţian a dat un comunicat prin care informa că, în con- 
formitate cu dreptul internaţional, a autorizat pe general să părăsească 
țara. Generalul a plecat pentru o destinaţie necunoscută... 

Germanii sunt furioşi, căci Giraud este o personalitate populară în 
Franța! şi sunt temeri — aproape certitudine — că se va duce să întă- 
rească formațiunile lui de Gaulle... 


1 Acum câţiva ani, fiind guvernator al Metz-ului, generalul Giraud a refuzat să pri- 
mească pe trădătorul Pierre Cot, ministrul Aerului de tristă memorie. Incidentul a pro- 
dus atunci mare vâlvă... 

Dar cum va ajunge până la ele? 


_ Pilder povesteşte că bombardamentul oraşului Lübeck a fost îngro- 
zitor. Din cele 5 biserici istorice ale Liibeck-ului n-a mai rămas decât 
una, patru au fost complect distruse. Distruse asemenea faimosului Ra- 
thaus şi vechile case din secolele al XV-lea şi al XVI-lea care făceau 
mândria oraşului. Şi Rostock-ul (mai puţin interesant) a fost prăpădit. 
ŞI Kiel-ul, şi Colonia... La Augsburg au fost bombardate mai mult fa- 
bricile de prinprejur; oraşul a scăpat cu pagube mai puţine. La Berlin n- 
au mai venit englezii din noiembrie, după Pilder din pricina pericole- 
lor prea mari pe care le-ar avea de înfruntat la înapoiere. Căci ca să vi- 
nă pot să se strecoare, dar o dată prezenţa lor semnalată, avioanele tre- 
buie să înfrunte atâtea baraje între Berlin şi Mare, încât nu mai scapă unul... 

RadioLondra a anunţat ieri că R.A.F-ul a bombardat violent şi uzi- 
nele Skoda la Pilsen. Despre această bombardare, telegramele germane 
nu mărturisesc nimic, dar dau o nouă bombardare a Colonici... În schimb 
nemții au bombardat marţi, ca represalii, Yorkul, pe care l-au distrus a- 
proape — după Exeter-ul, Bath-ul şi Norwich-ul. Aceste bombarda- 
mente de oraşe paşnice şi frumoase care conţin comori de artă sunt 
tâmpite şi nu au nici o influență asupra mersului războiului. En-glezii 
urlă şi protestează împotriva lor; protestează şi nemţii, dar ei invocă 
dreptul de represalii, căci englezii au început... | 

Bombardările se fac acum cu avioane noi, enorme şi cu bombe în- 
cărcate cu aer solidificat: efectele sunt îngrozitoare. Omenirea a înne- 
bunit şi nu ştiu unde se va opri cu distrugerea a tot ce s-a clădit în se- 
cole de turdă, atât în domeniul material cât şi în cel moral... 


Aflu prin nemți că Filotti, ministrul nostru la Budapesta, a fost grav 
bătut alaltăieri; arătându-şi carta de identitate ca să se legitimeze, bătă- 
uşii i-au smuls-o din mână şi au rupt-o... Informatorii mei nu aveau alte 
amănunte şi n-au putut afla încă nimic asupra împrejurărilor şi conse- 
cinţelor acestui grav eveniment... 

Aceiaşi informatori îmi confirmă „criza Killinger“. Killinger a ple- 
cat la Berlin, chemat, ca să dea explicaţii asupra discursului lui Ică (?) 
cu ungurii şi asupra altor chestiuni. Aţâţătorul în această afacere e Neu- 
bacher. Killinger era deja plecat duminică, când a apărut numirea lui 
ca cetăţean de onoare... Mareşalul Antonescu e la cuțite cu Neubacher, 
pe care refuză să-l mai primească... 

Rămâne de văzut dacă toate aceste informaţii privitoare la cazul 


Killinger sunt exacte... aa do pe acul 3: 
Sigură, e numai bătaia lui Filotti, şi se zice că ar fi fost serioasă... 


Regele a asistat ieri la „Aro“ la rularea filmului „Războiul nostru 
sfânt“. Ca să aibă şi el o idee despre front şi despre război, căci e doar 
Mareşal cu multe galoane... 


După multe şovăieli, Canada a rupt relaţiile cu Franţa... 


Laval a avut o întâlnire cu amiralul Leahy, ambasadroul Statelor 
Unite. Primul ministru francez a expus americanului politica sa, bazată 
pe convingerea că Germania va câştiga războiul şi că victoria germană 
e singura posibilitate pentru Europa de a scăpa de bolşevism... Probabil 
că n-a convins însă pe interlocutorul său! 


Propaganda engleză nu ştie ce să mai inventeze. Astfel anunță că 
ruşii au cucerit un oraş (?) la sud de lacul Ilmen, că o mare bătălie este 
în curs în sudul Crimeei, că Italia a hotărât să facă pace separată. Ber- 
linul dezminte categoric ştirile de pe frontul rusesc, iar Roma tot atât 
de categoric pe cea cu pacea separată. 


Roosevelt a declarat că flota americană este prezentă nu numai în 
Oceanul Atlantic şi în cel Pacific, dar şi în Oceanul Indian, în cel Arctic 
şi în Mediterana — pe când trupe ale Statelor Unite au debarcat (în nu- 
măr total de câteva sute de mii de oameni) în Islanda, în Irlanda de 
Nord, în Orientul Apropiat şi în Extremul Orient. Apărarea Australiei 
şi a Noii Zeelande au fost preluate de nord-americani. Berlinul subli- 
niază că această din urmă ştire nu face cinste Imperiului Britanic, care 
nu mai este în stare să-şi apere Dominioanele... 


„Naţionalizarea“ pe care a anunţat-o Mareşalul Antonescu, cu pri- 
vire la întreprinderile „legate de funcționarea Statului“ — într-unul din 
ultimele Consilii de Miniştri — nu s-ar referi la Societăţile metalur- 
gice, ci la „Petroşani“ (minele de cărbuni de pe Valea Jiului), societate 
în care ungurii de la Budapesta posedă încă un mare număr de acțiuni. 

Ribbentrop a împlinit 49 de ani, din care numai câţiva din urmă au 
fost consacraţi politicii internaţionale — iar restul comerțului cu şam- 
panie. Junele Joachim şi-a făcut studiile de liceu la Metz şi la Greno- 
ble, şi a debutat în viață şi în comerţ în Canada. Aşa a învăţat perfect 
franţuzeşte şi englezeşte... 


Vineri, 1 mai. Plouă şi e întuneric... Azi-noapte m-am întors acasă 
pe o lună splendidă; mă bucuram că s-a sfârşit cu ploile, dar de unde! 
Parţiale până acum, aşa încât am putut ara şi semăna printre picături, 
ploile s-au întins de 3 zile peste toată țara. Regiuni întregi, în Banat, 
spre Dunăre şi în Basarabia sunt sub apă. Ieri a nins între Braşov şi 
Sinaia! Prăpăd şi în restul Europei, afară de Germania unde seceta con- 
tinuă! În Spania furtuni şi dezastre! În Ucraina numai bălți! Are grijă 
Dumnezeu de noi! 


Lupte crâncene în Laponia, unde ruşii atacă cu disperare ca să dega- 
je portul Murmansk și să facă loc furniturilor militare ce încep să vină 
din America şi din Anglia. 'Toate atacurile muscalilor au fost respinse 
cu mari pierderi pentru ei. Avioanele germane, pe de altă parte, bom- 
bardează crunt Murmanskul şi convoaiele îndreptate în spre acest port, 
scufundând vas după vas. _ 

Japonezii au ocupat în Birmania oraşul Lashio, ultima staţie a linei 
ferate de la Rangoon, spre China. Lashio a fost ocupat de colanele ja- 
poneze pornite din Tailanda. Altă coloană urcă valea fluviului Iranady 
de la Rangoon spre Mandaly. Comunicaţiile între Indii şi China pe fai- 
moasa stradă „Burma“ sunt acum complect tăiate. Mai este un drum 
mai la nord, prin Assam, dar e o şosea proastă şi neutilizabilă pentru 
transporturi grele. În curând japonezii o vor tăia-o şi pe asta... 


Presa germană — mai mult decât cea italiană — e indignată de şti- 
rile false răspândite de propaganda britanică, cu privire la Italia. Agen- 
ţia Reuter a dat întâi ştirea (din New-York) că Regele Victor Emma- 
nuel a abdicat şi a fost înlocuit printr-un triumvirat compus din Musso- 
lirii, Ciano şi mareşalul Badoglio. Apoi Mussolini a demisionat şi a plecat 
la Lisabona — în fine că Badoglio şi Ciano au propus pace Angliei! 

Natural, toate zvonurile acestea sunt false şi au fost dezminţite. Că 
fiecare italian oftează după pace, că Italia va fi greu de menţinut în 
război peste câteva luni — e altă chestiune... Dar Mussolini e încă 
stăpân pe situaţie şi e credincios lui Hitler! 

Bernard Shaw, ovreiul englez încărcat de duh, de ani şi de glorie — a 
dat un interviu revistei Cavalcade ca să plângă pe ruinele Angliei. Du- 
pă Shaw, dacă Germania câştigă războiul, Imperiul Britanic se prăbu- 
şeşte — iar dacă câştigă Anglia, tot o mâncare de peşte, căci: China va 
lua Hong-Kong-ul şi Singapore-le, Australia se va proclama indepen- 
dentă iar Indiile se vor despărţi şi ele de Imperiu, cum a făcut-o Irlanda... 

Vârsta înaintată e totdeauna prilej de pesimism... 


Alegerea parţială din Anglia, pentru Camera Comunelor, la Rugby 
a avut loc, şi-a învins candidatul noului Partid Independent, al lui 
Cripps... Tot candidatul independent a învins şi în a doua alegere par- 
ţială, la Wallesey... Mare vâlvă în lumea politică engleză! 


În Statele Unite se vor crea formaţiuni aeriene de negrii... De ce nu? 
Ca „chair f canon“, carnea neagră e tot atât de bună ca cea albă... 


Ştirile despre boala lui Stelian Popeşte au fost exagerate. E bolnav, 
dar nu e pe moarte. Gazetarii şi-au luat dorințele drept realităţi. Amicul 
Stelian va mai da mulţi ani din coadă, prin mlaştinile noastre... 


Madama Veturia Goga a plecat în Italia să cumpere mobile pentru 
instalarea domnului Mareșal (în vila Nae Ionescu). A fost însărcinată 
cu această înaltă misiune în baza experienţei câştigate pe vremea când 
mobila Ciucea cu banii fondurilor secrete... Se zice că vrea să cumpere 
şi o casă în Veneţia, pentru dânsa şi d-na Barbu... Oamenii sunt răi! 


Mititica, Miti-Rica, nobila soţie-vrabie a domnului Mareşal, a 
ordonat (absolut autentic), nu se ştie dacă în calitate de preşedintă a 
Societății pentru Protecţia Animalelor sau de Soţie, să se ia toți urşii de 
la ţiganii ursari... Țiganii se vaită şi se bocesc! Urşii vor fi predaţi Gră- 
dinii zoologice, în proiect de înființare!! Rezultatul acestei măsuri: vor 
muri de foame ţiganii-ursari — şi urşii! Mai ales urşii! 


Sâmbătă, 2 mai. Programul conducătorilor Axei trebuie să fi fost 
copios — sau în tot cazul excepțional de important — căci de data asta 
întâlnirea dintre Hitler şi Mussolini a durat 2 zile. Ducele a sosit 

miercuri-dimineaţa, 29 aprilie la Salzburg. Întrevederea a avut loc lân- 
gă Salzburg, la aşa-numita „casă a oaspeţilor“. Consfătuirea a început 
miercuri, înainte de amiază şi a ţinut până joi-seara. Comunicatul ce s- 
a dat e mut asupra celor vorbite şi se mărgineşte a stabili că înţelegerea 
a fost complectă între cei doi Şefi. Probabil că s-a vorbit despre toate 
şi că s-au luat hotărâri şi pe terenul politic şi pe cel militar, căci Mu- 
ssolini a venit cu Ciano, cu generalul Cavallero (şeful de Stat Major 
italian) şi cu mai mulți ofițeri de Stat Major — iar Hitler a fost însoţit 
de Ribbentrop, de mareşalul Keitel, de generalul Jodl şi de mai mulţi 
alții. Au fost de față şi ambasadorii german şi italian, de la Roma şi de 
la Berlin. Teatru mare după cum se vede. Oficial n-a transpirat până a- 
cum nimic despre cele discutate şi hotărâte: e însă probabil că punctele 
principale ale convorbirilor au fost campania din Rusia şi politica față 
de Franţa. Probabil că Mussolini a împărtăşit lui Hitler şi grutăţile in- 
terne faţă de care se află şi îi va fi zugrăvit „oboseala“ italienilor... 

Că s-au înţeles pe deplin, nu încape nici o îndoială: o spune o tele- 
gramă adresată de Duce, Fiihrerului, de la graniţa italiană, la înapoiere. 
Mussolini declară textual că a fost încântat să constate identitatea de 
vederi a celor doi conducători de popoare cu privire la măsurile de luat 
pentru ducerea războiului până la complecta victorie... 

Presa germană aşteaptă evenimente importante după această între- 
vedere şi reaminteşte că fiecare întâlnire între Hitler şi Mussolini a fost 
urmată de fapte, în opoziţie cu întâlnirile dintre Roosevelt şi Churchill, 
de pe urma cărora n-a rezultat nimic... 

Cercurile politice berlineze consideră această întrevedere şi mai a- 
les telegrama lui Mussolini, ca cea mai categorică dezminţire dată zvo- 
nurilor defetiste, pe care propaganda anglo-americană le răspândesc cu 
privire la atitudinea Italiei... 

Da, dar din nenorocire, Mussolini astăzi nu mai e identificat cu Italia, 
cel puţin cu opinia ei publică... 


Frontul rusesc a intrat într-o fază nouă: faza de tranziție între răz- 
boiul de poziţie şi războiul de mişcare. Ofensiva germană n-a început, 
dar forțele germane au început să atace şi să cucerească poziţii aban- 
donate astă-toamnă, inutile pentru tactica de defensivă, dar indispen- 
sabile pentru ofensivă. Atacuri locale, care au reuşit toate; în schimb, 
încercările ruseşti au dat toate greş... 

Cum se va mai usca terenul, se va declanşa şi lupta finală, care, să 
sperăm, va împinge pe bolşevici peste Volga spre Urali... 

Parisul a fost din nou bombardat de englezi. Adică împrejurimile 
Parisului; de astă dată bombele au căzut între St. Denis şi malurile 
Senei dinspre Asuieres, Colombes şi Argenteuil. Sunt morți şi răniți... 


La Tessenderlo, în Belgia (provincia Limburg) a avut loc o formi- 
dabilă explozie în fabrica de produse chimice care alimentează toată 
regiunea cu îngrăşăminte chimice — şi probabil pe nemți cu explozi- 
bile dar asta nu se spune! Sunt 250 morţi şi peste 1 000 de răniți. Fabrica a 
fost complect distrusă şi o şcoală vecină s-a prăbuşit în parte peste copil... 


Din cauza enormelor cantităţi de zăpadă de astă-iarnă şi a conti- 
nuelor ploi, s-au constatat în multe judeţe mişcări de pământ. Între 21 
şi 27 aprilie s-au surpat astfel terenuri destul de întinse în judeţele 
Bălţi, Bacău, Fălciu, laşi, Mehedinţi, Muscel, Soroca, Tutova şi Vaslui. 
Mişcările de pământ fiind foarte lente, n-au fost victime omeneşti dar 
s-au prăbuşit în total 376 de case... Încă o pacoste pe capul nostru, a- 
ceste surpări de pământ! Parcă nu ne-ar fi ajuns războiul, cutremurele, 
Ică şi legionarii! 


Petrovici, ministrul Educaţiei (!) a spurcat şi Craiova cu o vizită... 
Merge pretutindeni şi pune autorităţile să-i facă primiri cu alai! E mai 
rău ca pe vremea lui Jean Tehaş Florescu — dar barem atunci era bel- 
şug şi mulțumire în ţară şi înghițeau oamenii toate, cu voie bună! 


Mari furtuni, mari inundaţii în Spania. Pe valea Ebrului, 80% din 
recolte sunt sub apă... Şi sărăcia e mare, în toată ţara! 


Pentru prima dată Sovietele n-au sărbătorit ziua Muncii, 1 Maiul, 
praznicul Steagurilor Roşii... Radio-Moscova a difuzat că „proletarii 
trebuie să fabrice cuie pentru sicriul lui Hitler şi pentru ale intelec- 
tualilor din Europa care împiedică comunismul să se întindă şi să trium- 
fe“...! Iată glasul sincerităţii, în uşoară contradicție cu declaraţiile paş- 
nice şi filantropice făcute de Stalin, pentru ademenirea Angliei şi Americii! 


În strada Regală a fost descoperit un cuib de comunişti. S-au făcut 
arestări importante. Manifestele de propagandă au fost găsite într-o co- 

loană de burlane care dubla, de la etajul de sus până la parter, cana- 
lizarea closetului!!! Majoritatea celor arestaţi sunt ovrei... De! 


Într-un Consiliu de Miniştri, prezidat de dl Ică şi la care au asistat 
guvernatorii Basarabiei, Bucovinei şi Transnistriei, s-au constatat bu- 
nele rezultate obținute în aceste provincii sub regimul în vigoare de 
autonomie — şi s-a hotărât să se întindă acest regim şi la celelalte re- 
giuni ale țării! Până acum, au dominat ideile contrare şi se pregătise o 
reformă administrativă (încă una!), prin care se consacra suprimarea 
fostelor „Ţinuturi“, create sub [Armand] Călinescu... Ce harababură şi 
în capul minorului politic Ică Antonescu? 


Continuăm să nu ştim nimic despre bătaia încasată de ministrul 
nostru Filotti la Budapesta şi despre satisfacţiile cerute — dar mai a- 
flăm un incident petrecut cu câteva zile înainte de incidentul de dumi- 
nica trecută. 

D-na Filotti, aflându-se la un prânz dat de ministrul Germaniei, a 
fost plasată alături de un subsecretar de Stat maghiar. În timpul mesei, 
grobianul a spus vecinei sale, că Ungaria abia aşteaptă momentul să 
pună mâna pe întreg Ardealul, până la granițele din 1914. D-na Filotti 
n-a răspuns nimic, dar după masă a raportat incidentul ministrului 
Germaniei şi i-a declarat că se simte nevoită să părăsească imediat casa 
lui. Ministrul n-a lăsat-o să plece şi a cerut explicaţii îndrezneţului sub- 
secretar. Grobianul a pretins că n-a ştiut că Doamna de lângă dânsul 
era soția ministrului României... A doua zi — ministrul Germaniei nu 
s-a lăsat — ungurul rău crescut a fost silit să trimită d-nei Filotti o scri- 
soare de scuze... Scuze, dar nu renunțare la Ardeal! 


Duminică, 3 mai. „Zi de cumpătare“! Voi da mai puţin ca rândul tre- 
cut, căci prea mi se cer multe şi neîncetat şi n-am de unde să mai dau! 

De ieri am impresia că a venit vara. E cald, dar plouă în fiecare di- 
mineaţă. Muncile merg greu, mai ales în Ilfov, în Vlașca şi în Ialomiţa. 
Cum o vrea Dumnezeu! 


Japonezii au cucerit şi oraşul Mandalay şi s-au respins forţele bri- 
tanice între râurile Iranday şi Chingwan. Prin ocuparea oraşelor Man- 

Ciung-Kingului, care rămâne acum complect izolat şi nu se mai poate 
bizui decât pe forţele sale. Englezii proiectează să refacă mai la nord 
drumul prin Assam, dar acest drum trebuie dus peste munți mari şi va 
cere timp mult ca să poată fi folosit. Războiul din Extremul Orient in- 
tră astfel într-o fază nouă şi mareşalul Ciang-Kai-Shek va da de greu- 
tăţi de neînvins... Londra explică retragerea forțelor militare de la 
Mandalay prin faptul că acest oraş nu mai prezintă interes (!!), de- 
oarece e aproape distrus prin bombardamentele aeriene şi nu mai are 
ce să apere, şoseaua Burma fiind deja tăiată la Lashio. 

De fapt Birmania e cucerită de japonezi pe care populaţia indigenă 
i-a primit cu mare entuziasm şi cu manifestații ostile englezilor. În In- 
dii, situaţia e din ce în ce mai încordată şi înfrângerile britanice dau cu- 
raj hinduşilor. De la Alhabad se comunică că Congresul pan-indian a 
votat o moţiune pe baza căreia membrii Congresului se obligă să nu 
mai trateze cu Guvernul englez decât după recunoaşterea complectei 
independenţe a Indiilor. S-ar fi hotărât de asemenea să nu se cola- 
boreze cu englezii pentru apărarea Indiilor, dar să nu se ia nici poziție 
împotriva lor pe acest teren. La Londra aceste hotărâri au produs multă 
amărăciune şi oarecare descurajare... 


Incidentul Filotti de duminica trecută s-ar fi aplanat. Din cercetările 
făcute, pare că n-a fost un atentat împotriva ministrului nostru, că 
ofițerul care a oprit maşina era într-adevăr beat şi oprise înainte o 
serie de maşini, molestând pe toți ocupanții lor. Rămâne faptul că n-a 
ținut seamă de legitimarea ministrului şi că i-a rupt carta de identitate 
— fără să mai vorbim de palme, pe care, pare-se, le-ar fi primit şi alții. 
Guvernul maghiar a exprimat regrete sau scuze — nu se poate şti, căci 
bineînţeles Guvernul nostru n-a publicat şi nu publică nimic. Ar fi de 
dorit ca un ofiţer român beat să restituie d-nei Nagy von Galontha 
palmele încasate de reprezentantul nostru... 


Navigaţia de aprovizionare a Angliei şi a Statelor Unite a pierdut în 
cursul lunii aprilie 585 000 tone, scufundate de aviaonele şi de sub- 
marinele germane... 


Alunecările de terenuri au continuat în zilele de 27 , 28 şi 29 aprilie 
în judeţele Sibiu, Gorj, Prahova, Bălți şi Râmnicu-Sărat. In acest din 
urmă județ alunecările au fost mai accentuate şi au fost distruse 47 de 

gospodării, pe când în celelalte patru judeţe n-au fost dărâmate decât 
31 de case... 


“Maestrul Malagamba şi atâți câți au putut fi prinşi dintre mala- 
gambişti au fost arestaţi şi trimişi în lagăr. Comunicatul care ne aduce 
faptul la cunoştinţă îl justifică, cu vorbe grele la adresa iniţiatorilor ca- 
re nu s-au sfiit să însceneze acest vicleim în vreme de jale, când sol- 
daţii români îşi jertfesc viața pe front iar lumea toată geme sub povara 
sărăciei şi a angaralelor... 

Şi apoi „vicleimul“ mai era probabil şi cu cântec, deşi chestiuna n- 
a fost încă bine lămurită. Dar sunt desigur bani englezeşti şi propagan- 
dă moscovită la mijloc... 


La o telegramă banală de felicitare şi de devotament trimisă de 
Ley! lui Hitler, Führerul a răspuns printr-un lung mesaj adresat mun- 
citorimii, în care cere tuturor brațelor germane să contribie la victorie 
printr-un devotament şi o muncă de fiecare clipă, căci numai astfel 
Germania şi omenirea vor putea fi salvate de pericolul bolşevic... 

Să fie ceva stricat în resorturile Reichului, ca Hitler, după ce a cerut 
depline puteri de coerciție Reichstagului, să se mai vadă nevoit să facă 
apel la devotamentul maselor muncitoreşti? 


Inspectorul general administrativ Alexandru Ştefănescu, destituit a- 
cum câteva zile, a fost deferit Parchetului şi arestat. Este acuzat, îm- 
preună cu secretara sa Samuelly, o ovreică, de specula nenorocirilor 
neamului lui Israel. Ar fi luat milioane multe ca să scape pe unul din 
Ghetto, pe altul din ghearele Poliţiei şi ca să procure paşapoarte şi acte 
de cetăţenie... 

Nu mă miră; cunosc pe Ştefănescu de când eram ministru de Inter- 
ne în 1920 şi l-am considerat totdeauna „mână lungă“. Dar era deştept 
şi bun funcţionar, însuşiri de hatârul cărora toţi şefii lui au fost in- 
dulgenţi cu dânsul... Acum a făcut-o prea de oaie şi i s-a înfundat! 


Luni, 4 mai. Se zice că Volga e atât de revărsată, încât a format o 
adevărată mare în dosul frontului rusesc. Dacă această situație e 


1 Ley este conducătorul organizațiilor muncitoreşti naziste. Un farsor şi un necin- 
stit, dar până la noi dispoziţii, devotat Fiihrerului... 

extrem de periculoasă pentru forțele sovietice prinse între atacul ger- 
man şi noianul apelor din sapte — ea îngreuiază şi operaţiunile nem- 
tilor în viitoarea ofensivă, căci planul acestora e să încercuiască şi să 
nimicească armatele lui Stalin. De altmintreli, pare că plouă neîncetat 
şi în Ucraina şi în liniile germane, aşa încât ofensiva lui Hitler se amâ- 
nă din zi în zi... 


În China, o armată de circa 50 de mii de oameni a fost încercuită şi 
va fi nimicită în provincia Shantung, spre fluviul Galben. Lipsite cum 
vor fi de acum înainte de aprovizionările engleze şi americane, forțele 
lui Ciang-Kai-Shek vor slăbi din ce în ce şi rezistenţa lor față de japo- 
nezi se va prăbuşi şi ea încetul cu încetul. 

Ziarele suedeze şi elveţiene află că ocuparea oraşului Mandalay de 
către japonezi ar fi produs un efect foarte deprimant în Anglia, unde 
Birmania se consideră acum ca pierdută. 

Împăratul Japoniei a trimis o călduroasă telegramă de felicitare lui 
Hitler, cu prilejul sărbătorii naţionale germane (când a fost? De întâi 
Mai), telegramă la care Fiihrerul a răspuns, cu aceeaşi încredere în lup- 
ta comună şi în victoria finală... Zugravul din Bunau, „Eva noi kai Eva 
Poir“ cu Şeful celei mai ieratice Dinastii din lume, iată un spectacol ca- 
re zugrăveşte anarhia morală în care am ajuns! A. 

Alegerile pentru Adunarea Deputaţilor s-au terminat în Japonia şi 
au dat 378 de deputaţi, din 466, partidului care susţine politica regi- 
mului actual... 


S-a deschis ieri „Săptămâna universitară“. Delegații de la toate fa- 
cultăţile din ţară au sosit la Bucureşti. Vor avea loc concurenţe spor- 
tive, reprezentații teatrale, conferinţe şi alte petreceri, menite să „ino- 
culeze“ tineretului un spirit nou şi să-l facă să uite legionarismul. 
„Săptămâna universitară“ este pusă sub auspiciile d-nei Mareşal An- 
tonescu... Dacă vor înghiți studenții pe Rica, vor înghiți şi întreg 
regimul cu ideologia lui nebuloasă... 


S-a hotărât raţionalizarea consumului lemnelor. Regimul stabilit 
printr-o ordonanță publicată azi e foarte încurcat şi parcimonios, dar 
tot e mai bine ca anarhia care a domnit până acum şi a dus la îngrozi- 
toarea lipsă de combustibil de astă-vară... 

Întâlnit ieri pe Luli Negroponte, foarte impresionat de prigoana la 
care e supus socru-său, Guţă Tătărescu... După ce a sfârşit cu comisiile 
de control şi a scăpat, l-a luat acum în primire Guvernul pe latura po- 
litică. DI Guţă e acuzat că face politică şi amenințat cu lagărul... Luli 
îmi povestea că Siguranţa l-a căutat toată dimineaţa de ieri. L-a căutat 
şi la Luli acasă şi un inspector de Poliţie a întrebat cu obrăznicie „dacă 
dl Tătărescu nu se ascunde acolo“ şi a adăugat că degeaba se ascunde, 
căci va fi găsit... Guţă plecase la Poiana, în Gorj, dis-de-dimineaţă, cu 
un automobil... N 

Luli Negroponte mi-a povestit o istorioară care zugrăveşte bine 
mentalitatea lui Antonescu şi sufletul său înecat de venin. George Ne- 
groponte vrea să întemeieze o societate pentru fabricarea laptelui con- 
densat şi nu parvine să obţină autorizările necesare. Luli, fiind prieten 
cu medicul de casă al Mareşalului Antonescu, s-a gândit să intervină 
prin el pe lângă Conducătorul Statului. Antonescu a întrebat cine era în 
Consiliul de Administraţie al societăţii. La răspunsul doctorului că afa- 
cerea urma să fie condusă de Luli Negroponte, Mareșalul a întâmpinat: 
„Care Negroponte?“ — „Fiul lui Georges, ginerele lui Tătărescu...“, a 
explicat interlocutorul său. „Ginerele lui Tătărescu — a urlat Mare- 
şalul — la tot pasul mă izbesc de oamenii vechiului regim, care-mi în- 
curcă treburile! !“ Autentic! În loc să fie mulţumit că Tătărescu se ocu- 
pă cu lapte şi nu cu politică — şi nici nu era vorba de el, ci de ginere- 
său!!! Şi pe George Negroponte l-a înjurat, fiindcă era cumnatul gene- 
ralului Eremia Grigorescu, mort şi uitat de toată lumea, numai de 
Antonescu nu!! 


Zvonurile despre rechemarea lui Killinger persistă, cu toate 
dezmințăirile date. Le întăreşte Neubacher în conversațiile pe care le 
are cu intimii săi. Killinger nu s-a înapoiat încă de la Berlin şi 
Neubacher a spus lui Dombrovski alaltăieri, la un păhăruţ de vin: 
„Cred că nu se va mai întoarce...“ Se mănâncă şi nemţii între ei, mai 
rău ca ai noştri. 


Generalul Bârzotescu, căruia Antonescu i-a luat comanda (unii 
spun că l-ar fi trimis în judecata Consiliului de Război fiindcă a distrus 
aproape două regimente, în nesăbuitul atac pe care l-a dat, 
conformându-se ordinelor Comandamentului german) — ar fi fost 
decorat de nemți... Dacă e adevărat, iată o decorație pe care nu va 
înghiţi-o Antonescu... 

Marţi, 5 mai. Ieri ca şi toată noaptea precedentă, a plouat într-una. 
E o nenorocire! A căzut şi grindină, a căzut şi la Breasta, dar n-a făcut 
stricăciuni. 


Zilele trecute au fost lupte crâncene în Oceanul Arctic, în regiunea 
coastelor Norvegiei şi Murmansk-ului. Ca să satisfacă cererile sovie- 
tice, insistente, englezii au reînceput să trimită armament prin Mur- 
mansk, a doua cale de acces în Rusia, cea prin Oceanul Indian, Golful 
Persic şi Iran fiind prea lungă şi prea anevoioasă. Un convoi de vase 
încărcate, escortat de forţe importante navale a fost semnalat Coman- 
damentului german care l-a atacat cu submarine, cu vase de suprafață 
şi cu avioane. Lupta a fost grea, marea fiind foarte agitată de furtună şi 
a durat câteva zile, pe o proastă vizibilitate. Cu toate acestea, succesul 
nemților a fost deplin. Pentru a se apăra, vasele de transport engleze s- 
au împrăştiat, iar navele de război s-au concentrat în luptă împotriva 
celor germane. Un crucişător britanic de 10 000 tone a fost torpilat! şi 
scufundat, câteva distrugătoare britanice şi unul german au fost grav 
avariate. Patru vase de transport englez, cu un tonaj total de 18 500 to- 


ne (unul de 6 500) au fost scufundate, 3 vase, tot britanice (de trans- ` 


port) sunt considerate ca pierdute şi alte câteva lovite de torpile au fost 
grav avariate. 

Pentru cei care s-ar întreba dacă n-ar fi mai simplu să se facă un e- 
fort pentru cucerirea portului Murmansk, Comandamentul german ex- 
plică că luptele în jurul Murmanskului sunt aproape imposibile: 
noroiul pe drumuri e de 1 metru, aşa încât bârnele şi pietrişul aşezate 
astă-toamnă pe ele nu mai sunt de nici un folos. Oamenii intră pe câmp 
până la mijloc în nămol şi nu pot înainta. Pacostea lui Dumnezeu e mai 
mare ca a oamenilor: Pronia Cerească s-a pus cu bolşevicii! 

Nemţii dezmint categoric atacurile — reuşite — pe care ruşii le-ar 


fi dat, după emisiunile radiofonice engleze, în partea de sud a frontului, - 


spre Taganrog şi în Crimeea. Însăşi Radio-Moscova recunoaşte că în 
sectorul de Sud al frontului n-au mai fost lupte din cauza vremii rele şi 
a stării drumurilor, absolut impracticabile... 
De la 26 aprilie la 2 mai, nemţii au distrus 185 de avioane sovietice. 
Japonezii continuă înaintările lor în Birmania, la nord de Mandalay 
şi la nord-est de Lashio. 


l E al 19-lea crucișător britanic scufundat de la începutul războiului. 

„Cu toate ştirile bune, e ceva în aer care mă îngrijorează. Poate să fie 
şi o impresie greşită, datorită misterului care continuă să învăluiască 
cererea de depline puteri judiciare pentru Fiihrer şi hotărârile luate la 
Salzburg în întrevederea dintre Hitler şi Mussolini. Datorită şi rodo- 
montadelor de la Berlin care ne-a obişnuit până acum cu fapte, nu cu 
interpretări, în materie de succese. Ori, toată presa germană face mare 
zgomot în jurul marilor înfrângeri suferite de Anglia în ultima vreme 
şi le enumerează, pe numere: 

1) Prăbuşirea campaniei împotriva Italiei; 

2) Întărirea colaborării între Germania şi Italia după întrevederea de 
la Salzburg (?); 

3) Atacurile de represalii în Anglia; 

4) Zădărnicirea iluziei unui al doilea front; 

5) Victoria japonezilor de la Mandalay; 

6) Succesul Guvernului japonez în alegeri; 

7) Hotărârea Congresului pan-indian pentru înfăptuirea imediată a 
independenței Indiilor. 

Afară de ocuparea oraşului Mandalay, e exagerat să se vorbească de 
înfrângeri grave ale Angliei pe temeiul celor enumerate mai sus. In- 
succes, da — înfrângeri grave, nu. E aci un „bounage de crâne“ cu care 
nemţii nu s-au îndeletnicit până acum... Să fie o încercare de a acoperi 
dificultăţi pe care nu le bănuim? Dea Dumnezeu să nu fie aşa şi „im- 
presia“ mea să rămână „o reacție“ a nervilor mei zdruncinați... 


„Se vorbeşte despre o descindere a lui Roosevelt la Londra. La Wa- 
shington, ştirea, lansată de presă, se dezminte... 


Turcii au luat măsuri severe la graniţa lor dinspre Caukaz, Iran şi 
Irak. Toate posturile militare au fost întărite... 


Procesul atentatului împotriva lui Papen, reîncepe mâine, 6 mai. 


Săptămâna universitară“ a fost inaugurată ieri în Aula cea mare a 
Facultăţii de Medicină. Discursuri numeroase şi plicticoase. A vorbit, 
natural, dl Ică „dragilor săi studenţi“, ca să nu le spună nimic. Dintr-o 
simplă privire a cuvântării lui — căci n-am avut curajul să o citesc — 
îmi sar în ochi „blânda înţelegere a Doamnei Antonescu“, „săptămâna 

universitară e un semn“, „să zidim o stâncă“, „noul Stat român e un stat 
biologic (sic)“ — şi alte frumuseți. A vorbit şi d-na Rica şi a oferit stu- 
denţilor în numele Consiliului de Patronaj o cabană (7)... Au peltetuit 
şi Petrovici şi Hulubei, şi câţiva profesori şi studenţi. În fine, delir, 
platitudine şi sinceritate... 

Azi încep sporturile... 


Intimii stăpânirii pretind că Antonescu nu admite la masa lui decât 
o ciorbă şi un fel... Nu trebuie să trăim altfel decât soldaţii pe front. Ică, 
Rica — care trăiesc cu el — precum şi ai casei (Veturia Goga, aghio- 
tanţii etc.) mănâncă pe furiş... 

Mareşalul s-a certat cu colonelul Elefterescu fără care, până acum 
câteva luni, nu putea trăi o clipă... Dar colonelul Elefterescu a comis 
păcatul să se certe cu d-na Rica şi cu Veturiile... O chestiune de auto- 
mobile... 

Numit în fruntea Regimentului de Escortă, ca să-şi facă stagiul, 
Elefterescu a cerut să fie trimis pe front cu unitatea lui, să-şi câştige şi 
el Mihai Viteazul. Chestiunea a ajuns până la Mareşal... „Escorta? Să 


rămâie la Bucureşti să păzească sacalele Primăriei!...* — a hotărât - 


tăios Antonescu Maţe-Pestriţe... 
Spre bucuria ofiţerilor rezervişti concentrați la regiment! 


Miercuri, 6 mai. Jeri, ştire senzaţională: englezii au ocupat Mada- 
gascarul! În realitate nu l-au ocupat încă, dar au somat pe guvernatorul 
Aunet să le preda insula şi cum acesta le-a răspuns că francezii vor 
apăra insula până la epuizarea puterilor lor de luptă — o escadră bri- 
tanică compusă din 7 vase a atacat Diego-Suarez, la extremitatea de 
nord a insulei... , 

Guvernul englez a declarat că se vede nevoit a ocupa insula Mada- 
gascar ca să o apere de eventualitatea unui atac japonez (!!!), dar că va 
continua să o considere ca colonie franceză şi că va restitui-o Franţei 
la sfârşitul războiului, sau chiar înainte, dacă securitatea Angliei va per- 
mite această măsură. Printr-o notă adresată Guvernului din Vichy, Sta- 
tele Unite îl informează că aprobă măsura luată de Anglia și repetă de- 
claraţiile de suveranitate garantată Franței şi de restituire. Sunt aceleaşi 
declaraţii ca cele făcute de Statele Unite cu prilejul ocupării Noii Cale- 
donii... l 

Reacțiune mare împotriva măsuri luate de englezi a fost numai în 
Franţa. Berlinul tace şi nu ia poziţie, mulțumindu-se să declare „că e 

treaba F ranței“. În realitate, nemții nu sunt nemulțumiți fiindcă îşi dau 
seama că fiecare adâncire a abisului ce se sapă între englezi şi francezi 
apropie pe aceştia din urmă de Germania... Şi poate că se bucură şi de 
un obstacol mai mult pus în calea prietenilor japonezi, care şi-au cam 
luat nasul la purtare. 

Flota engleză a atacat Diego-Suarez şi a şi distrus din bateriile franceze 
de coastă. Diego Suarez e o excelentă bază navală, amenajată de fran- 
cezi cu tot dichisul pentru repararea şi ravitaliere unei flote. Ea domi- 
nă canalul dintre insulă şi Africa, pe unde trece calea vaselor de la Capul 
Bunei Speranţe spre Golful Persic, spre Oceanul Indian, spre Australia. 

Nemţii sunt mulțumiți că francezii nu s-au supus şi se bat. Rezis- 
tenţa lor nu va fi însă lungă, căci forțele de care dispun nu trec de 7-8 
000 de oameni, iar flotă n-au deloc. Mareșalul Pétain a telegrafiat gu- 
vernatorului Aunet, felicitându-l de răspunsul dat englezilor — şi care 
nu putea fi altul. In proclamația sa către armată, amiralul Darlan tra- 
tează pe englezi de hoți de drumul mare şi nu se îndoieşte de înfrân- 
gerea finală a Angliei, care va plăti scump fărădelegile sale pe care 
amiralul le enumerează... 

Cine ar fi putut prevede aşa ceva, în septembrie 19397... 


due 


Sovieticii au încercat o timidă debarcare pe coastele Mării de Azov 
(câteva bărci...) şi au fost imediat respinşi. 

J aponezii îşi urmăresc planul în Birmania pentru încercuirea forte- 
lor anglo-chineze. O coloană japoneză a pătruns pe teritoriul chine- 
zesc. Sub presiunea atacurilor japoneze de la nord şi de la sud Ciang- 
Kai-Shek a decretat mobilizarea generală. Comunicaţiile Ciung-Ring- 
ului cu Indiile sunt acum complect tăiate. La Tokyo se pretinde că în 
unele centre din China supusă lui Ciang-Kai-Shek ar fi izbucnit 
mişcări revoluţionare... O fi? 


„ Englezii au ajuns să cheltuiască peste 18 milioane de livre pe zi, cu 
războiul... Câţi bani irosiţi! 


Alunecările de terenuri continuă, în toată ţara şi Guvernul a dat ieri 


un comunicat în care rezumă pagubele pricinuite de aceste alunecări... 
Aşa ceva nu s-a mai văzut! 

leri-dimineaţă la orele 7 (exact 6,59) s-a resimțit la Bucureşti un cu- 
tremur foarte scurt, de gradul al II-lea, cu epicentrul la 160 kilometri. 
L-am simţit şi eu, dar am crezut că trecuse un camion încărcat prin fața 
casei... 


Conducătorul naţionalist Bose a lansat un manifest prin care îndea- 
mnă pe indieni să se revolte împotriva englezilor şi să proclame inde- 
pendenţa Industanului... Mişcarea prinde tot mai mult şi un război civil 
ameninţă să se deschidă în cea mai importantă şi mai bogată posesiune 
a Coroanei Britanice. Vor fi măceluri mari şi Anglia va sfârşi probabil 
prin a înregistra în fine o victorie în cursul acestui război nenorocit... 


Cu prilejul zilei de 1 Mai (sărbătoarea Partidului Nazist), Mareşalul 
Antonescu a trimis o călduroasă telegramă Fiihrerului, care i-a răspuns 
cu una tot atât de entuziastă... | 

Nicu Mareş a fost numit preşedinte al Consiliului de Administraţie 
la Telefoane, în locul generalului Ignat, făcut din cal măgar, adică din 


preşedinte — vicepreşedinte... Caranfil a rămas, tot ca vicepreşedinte. - 


Numirea lui Mareş mă bucură, fiindcă înseamnă că Mareşalul Anto- 
nescu s-a împăcat definitiv cu el şi e singurl om care, de la moartea lui 
Rioşanu îi mai spune verde ce trebuie să i se spună... De aia se şi cer- 
tase Mareşalul cu el! 


Înainte de a părăsi România, Della Porta a fost primit, împreună cu 
ministrul Bova-Scoppa, de dl Ică. Făţarnic cum e, dl Ică a început să 
se vaite de plecarea lui Della Porta, care a adus atâtea servicii țării, care 
era atât de util în relaţiile României cu Italia, şi încoace şi încolo... 


Della Porta l-a lăsat să se încurce şi apoi l-a întrerupt brusc cu cuvin- . 


tele: „Destul! Ştiu foarte bine că d-ta ai cerut rechemarea mea... Îţi dau 
însă cuvântul meu că acuzaţiile ce mi s-au adus sunt false şi calomni- 
oase; îţi dau cuvântul meu de conte Della Porta — şi numele meu e 
cinstit în Italia de mai multe secole şi face mai mult decît cuvântul unui 
Ionescu sau unui Popescu... La această obrăznicie, Ică n-a ştiut să 
răspundă decât că „şi numele de Antonescu e onorabil şi că este şi el, 
Ică, de familie bună“!!! | 

Iată unde ajunge cineva când vrea să se împace şi cu capra şi cu var- 
za! Era mai bine dacă dl Ică refuza să primească pe un domn care ne- 
a bârfit ţara, sau dacă-l primea să-i spună în faţă că s-a purtat prost... 

Ce e mai nostim, e că inițiații povestesc că Ică şi menajul Della Por- 
ta trăiau într-o intimitate de toate zilele şi că Ică mânca la Della Porta 
de 3-4 ori pe săptămână! 

„Rezon mai mult, nene Nae!“ 


Joi, 7 mai. La Murmansk au fost şi mai sunt lupte grele. Timp de 
10 zile ruşii au atacat cu toate forţele lor, ca să degajeze portul de 
presiunea germană şi să-şi asigure debarcările de material. Toate ata- 
curile sovieticilor au fost însă respinse şi acum au pornit nemţii la con- 
traatac, cu toate greutăţile terenului îmbibat de apă şi ruşii dau înapoi... 
Murmanskul a devenit un punct strategic important în războiul 
germano-rus... 

La est de lacul Ilmen, nemţii au atacat şi au parvenit să degajeze ar- 
mata Scherer, încercuită din ianuarie, armată care deşi revitaliată nu- 
mai prin avioane, a rezistat bolşevicilor până acum. Şi aflăm astfel că 
au fost câteva armate germane încercuite astă-iarnă de ruşi — căci au 
mai fost şi altele acum degajate şi ele, după comunicatul de ieri... De 
ce nu ni s-a spus? Să mai avem încredere în ce ni se spune?... 

La Madagascar luptele sunt în curs şi francezii rezistă cu vigoare. 
După ce au scufundat în prima zi submarinul „Béziers“ sau „Beve- 
ziers“ (?) şi crucişătorul auxiliar „Bougainville“, englezii au debarcat 
în peninsula Saint-André şi Kaha unde au fost întâmpinați de forţele 
franco-malgaşe. Luptele, dârze, sunt în curs... 

Japonezii au cucerit în fine insula „Corregidor“, forțăreața din fața 
Manilei, cheia Filipinelor care rezista de la începutul războiului. For- 
tele americane refugiate la Corregidor şi care au capitulat se ridică la 
aproape 30 000 de oameni... În Birmania, japonezii înaintează spre 
China meridională, în care au pătruns şi urmăresc pe englezi care se 
retrag pe vale Chingwan-ului... 


În Franţa agitația creşte pe chestiunea atacului Madagascarului. La- 
val a făcut o largă expunere a situaţiei în fața Consiliului Miniştrilor 
prezidat de Mareşalul Pétain şi a vorbit şi presei. Lozinca lui este: răb- 
dare pentru opinia publică şi acţiune pentru Guvern — răbdare, căci o 
restabilire a Franţei, după dezastrele suferite şi timpul pierdut, nu se 
poate face în câteva zile, nici chiar în câteva săptămâni. Laval vrea 
deocamdată să evite ruptura relațiilor şi războiul cu Statele Unite. Dacă 
n-ar fi ele şi ar fi numai Anglia, e probabil că războiul ar fi declarat fără 
şovăire... Pare că şi Statele Unite vor să evite război cu Franța, căci în 

declaraţiile pe care le-a făcut Hull cu privire la ocuparea Madagas- 
carului, deşi afirmă că America e solidară cu Anglia în această opţiune 
pe care o aprobă, evită să vorbească despre o eventuală rupere a relații- 
lor cu Guvernul din Vichy... 
Berlinul a ieşit din rezervă față de atacul Madagascarului, ironizea- 
ză pe englezi care pierd rând pe rând bătăliile importante şi punctele 
lor vitale de sprijin şi se mulţumesc cu succese secundare, în regiuni 
neapărate şi cu victorii împotriva negrilor. Presa germană e plină de 
elogii la adresa rezistenţei franceze şi susţine că ocuparea Corre- 
gidorului ar fi mult mai importantă decât ocuparea Madagascarului... 


În Indii, agitația creşte. Subhas Chandra Bose lansează zilnic un 
manifest şi cheamă poporul la lupta de eliberare. In faza în care au 
ajuns lucrurile, nu mai rămâne decât armelor să vorbească... Un spin 
serios în piciorul Angliei! 


Revista engleză Ninetenth Century publică un articol în care se ana- 
lizează planurile lui Stalin privitoare la soarta Germaniei după victoria 
Sovietelor (!!!). După un discurs al lui Stalin din 23 februarie, Germa- 
nia va fi dărâmată; nu se ştie încă dacă va fi anexată Rusiei (!!!), dar în tot 
cazul puterea ei va fi doborâtă, regimul ei schimbat, puncte strategice 
vor fi ocupate de forțe bolşevice iar granițele actuale schimbate, cu 
mutare forțată de populaţie!!! Şi Ninetenth Century e o revistă se- 
rioasă, cu veche reputaţie mondială! Înfrângerile suferite au înnebunit 
definitiv pe englezi! 


Un decret din 4 martie a exceptat persoanele fizice şi societățile 
germane de la restricţiile impuse străinilor cu privire la vânzări şi cum- 
părări în România. În situația în care ne aflăm nimic de mirat. Dar că 
luni a apărut un nou decret, prin care se complectează decretul din 4 
martie; prin acest nou decret, ovreii şi societățile române cu capital 
majoritar străin sunt asimilate „străinilor“ — și de astă dată nu se mai 
exceptează capitalul german... Se zice că Mareşalul Antonescu, speriat 
de acapararea nemților, vrea să dea înapoi, şi că noul decret vizează 
mai ales societăţile „Concordia“ şi „Colombia“ (petrol), cumpărate de 
germani... Guvernul vrea să silească pe nemți să-i vândă acțiunile aces- 
tor societăţi. În acest scop a pus Banca Naţională să le refuze şi leii de 
care au nevoie pentru armată şi pentru întreprinderile lor... Cum îşi 

imaginează Antonescu că va putea lupta cu stăpânii lui? Clodius şi-a a- 
nunţat deja sosirea pentru azi... Şi cu acest prilej, impulsivitatea cara- 
cterului lui Antonescu se arată în plină lumină: până ieri a dat nemților 
tot ce au cerut — acum nu mai vrea să le dea nimic şi să le mai ia îna- 
poi şi ce le-a dat! Decretul de luni atinge şi băncile cu capital nemţesc: 
„Societatea Bancară Română“ şi „Banca Comercială“... Noua măsură a 
impresionat pe de altă parte adânc piaţa şi retragerile din bănci au înce- 
put: ovreii se tem să nu li sechestreze şi depozitele... Ce anarhie, Sus!! 


Anarhia a mai fost dovedită şi prin tâmpitul decret privitor la con- 
sumul lemnelor, atât de stupid încât nu se poate pricepe cum o minte 
omenească a putut să-l conceapă. Pe rând, Ministerul Economi- 
ei Naţionale şi Subsecretariatul Aprovizionării şi-au declinat răspunde- 
rea, afirmând că este opera generalului Bădescu, „dictatorul lemne- 
lor“!!! Lumea a urlat şi s-a emoţionat întreg Guvernul. Ieri, miniştrii 
spuneau celor care îi întrebau că stupida măsură va fi anulată. Azi a 
apărut un comunicat idiot: pe de o parte se dă libertate oamenilor să- 
şi facă proviziile de lemne cum vor voi — iar pe de alta îi obligă să-şi 
facă torup declarațiile conform decretului... Să-i înțeleagă cine va 
putea! 


Regimul actual e nu numai un regim haotic, dar mai e şi un regim 
de neruşinate potlogării, cum n-a mai fost! Un mare scandal a izbucnit 
acum la Banca Naţională... Trei administratori: Teodorescu (fost vice- 
guvernator!!), Romniceanu şi Cantuniari au fost descoperiţi cu mâţa în 
sac! I-a denunțat Exarhu, funcționar la Scont ca să se răzbune pe Can- 
tuniari, numit în locul lui administrator (pe Exarhu-l numiseră legio- 
narii, administrator, şi-l înlocuise Antonescu după ianuarie 1941). 
Deocamdată scandalul e sub obroc, căci stăpânirea ar vrea să muşa- 
malizeze afacerea de ruşine pentru Institutul nostru de Emisiune şi să 
dea în judecată numai pe Cantuniari, mulțumindu-se pentru Teodores- 
cu şi Romniceanu cu un concediu urmat de demisie... Dar Cantuniari 
a declarat că se va prăbuşi cu Teodorescu şi Romniceanu de gât... Ottu- 
lescu, guvernatorul, s-a îmbolnăvit de inimă rea şi a chemat pe G. Ce- 
sianu la sfat (!!!) — pe G. Cesianu, care mi-a povestit ieri toată tără- 
şenia... Despre Cantuniari, a aflat toată lumea — despre ceilalți doi 
„chestiunea“ e încă secretă! 


314 CONSTANTIN ARGETOIANU 


Ică i-a mai tras ieri la Radio o peltea cu prilejul „Săptămânii uni- 
versitare“. „Tineret drag“, „tineri dragi“, „călirea neamului în văpaia 
războiului“, abundă şi în această cuvântare. În plus, evocarea lui Vasile 
Conta... Ca ce? 


Împăratul Japoniei trebuie să fie fericit: a primit de ziua lui tele- 
grame şi de la cei doi Antoneşti! Şi a mulțumit cu recunoştinţă! 

Bietul nostru Regişor a dat 3 milioane lei pentru inundaţi; au dat câ- 
te 500 000 lei şi Regina Elena şi Regele Antonescu... 


Vineri, 8 mai. Se mai fac pregătiri pentru parada de 10 Mai. Pregă- 
tiri ce n-au nici un rost în timp de război. S-au adus trupe motorizate şi 
nemotorizate; trenurile care le-au adus mai bine ar fi transportat lemne 
de foc, care aproape nu se mai găsesc. Se contruiesc tribune peste tri- 
bune, se dau ordonanțe după ordonanţe cu privire la circulaţia publi- 
cului şi la accesul la tribune. Iniţiaţii şopteau ieri la ureche că sosesc 
mâine Ribbentrop şi Ciano şi că venirea lor se ţine secretă de frica unui 
atentat sau a vreunei manifestații ostile... Asta ar fi o explicaţie pentru 
toată tevatura autorităţilor, căci nu s-au agitat niciodată atât pentru un 
simplu 10 Mai... 


Pe frontul oriental linişte, afară de sectorul Nord, unde lupte înver- 
şunate continuă în Laponia. Nemţii atacă cu toată vigoarea pe care o 
permite starea terenului, spre Murmansk şi spre Louhi. Comunicatul 
german anunţă succese serioase... 

Presa berlineză ridică osanale generalului Scherer şi trupelor sale, 
care au rezistat luni de zile, încercuite, atacurilor ruseşti şi numeşte 
epopeea de la Ilmen „un Narvik oriental“. Căci şi la Narvik, trupe ger- 
mane izolate au rezistat tuturor atacurilor până au fost liberate. 

După cifrele date de Comandamentul german, de la începutul răz- 
boiului (22 iunie 1941) şi până la 30 aprilie trecut, Sovietele au pierdut 
21 2609 de avioane... E ceva! 

Agenţiile engleze de informaţii pretind că ruşii au evacuat toată 
populaţia civilă din Leningrad, unde n-ar mai fi rămas decât combatanții 
şi muncitorii din fabrica de armament (telegramă primită în țările 
neutre). 

Englezii au ocupat Diego Suarez. Trupele franceze s-au bătut cu în- 
dărătnicire, dar lipsite de forțe motorizate şi de aviaţie, au trebuit să ce- 

deze. La Londra se sărbătoreşte victoria de la Diego Suarez, ca şi când 
ar fi fost repurtată împotriva germanilor sau a japonezilor! 

Japonezii continuă însă să înainteze în Birmania, spre China şi spre 
Indii... 


[lon] Şoneriu, care a petrecut 5 săptămâni în Italia, povesteşte 
lucruri impresionante. În Italia, demoralizarea este complectă, sărăcia 
şi foamea bântuie pretutindeni şi regimul fascist a pierdut orice sim- 
patie. Lumea nu se mai sfieşte să critice, să atace, să înjure. În tram- 
vaie, în trenuri, în cafenele, pe stradă, toți înjură pe Mussolini, singurul 
responsabil, şi autoritatea ascultă şi nu mai intervine. Uniformele ger- 
mane forfotesc în toate oraşele: Italia e ca şi ocupată de nemți. Cu 
regimul nu mai sunt decât beneficiarii lui, aşa-zisa „ierarhie“ fascistă, 
cei îmbrăcaţi în uniforme şi încălțați în cizme. Şi încă şi aceştia nu 
îndrăznesc să mai vorbească în favoarea politicii axiste. Toată lumea 
cere „pane e pace“ (pâine şi pace). Cu nemţii, cu Axa, cu războiul nu 
mai e decât Guvernul şi anexele lui. Stăpânirea încearcă să galvanizeze 
opinia publică prin mascarade de tot felul. Astfel sunt defilările co- 
hortelor fasciste, de ambele sexe în costume corsicane sau nizzeze — 
excursiile aproape gratuite /a Mentone, în bucăţica de Franţă ocupată 
de armata italiană. Lumea asistă, indiferentă, la toate. Vrăjmaşul pentru 
Franţa, în popor, nu e — ci numai în cercurile fasciste de sus. Faţă de 
englezi şi mai ales de americani, sentimentele s-au modificat până şi în 
Guvern. De unde până acum englezii şi americanii fuseseră internați în 
lagăre, acum sunt liberi... Trenurile circulă în număr redus; nu mai sunt 
nici vagoane cu paturi, nici vagoane- -restaurante, nici compartimente 
de clasa I. Numai clasa a Il-a şi a III-a, şi cum nu mai există nici un 
control, toată lumea se precipită în clasa a II-a, aşa încât se găseşte loc 
mai mult în a III-a... Din punct de vedere alimentar lipsesc toate. De 
unde în Germania, tot ce este scris pe cartelă se obține uşor, în Italia 
fiecare trebuie să lupte cu cartela în mână. Pâinea, 200 grame pe zi. La 
hotel, se dă pâine de 2 ori pe zi: dacă un călător cere pâine cu ceaiul de 
dimineaţă, nu mai are drept la o felie decât la una din cele două mese 
zilnice. Unt, untdelemn, nu se găsesc. Lunea, marţea, miercurea, joia 
şi vinerea nu e carne, dar se permite peştele dacă se găseşte. Sâmbăta 
la dejun, se dă carne, dar acest lux se plăteşte, căci sâmbăta seara şi 
duminica nu e permis nici peştele! 

În prăvălii nu se poate cumpăra nimic decât cu „puncte“ (cartelă), 
dar se fraudează în stil mare. Plătind scump, poți cumpăra orice se gă- 
seşte. Cu alimentarea însă, frauda e mai grea, căci nu se găseşte nimic. 

Totuşi, cloncanii şi profitorii,trăiesc destul de bine, ceea ce irită şi mai 
mult poporul. În restaurante nu există decât un menu fix, din care nu se 
poate ieşi. 

Noi suntem foarte rău văzuţi. N-avem pe nimeni care să se ocupe 
de noi şi italienii sunt furioşi fiindcă nu le dăm de mâncare şi dăm 
nemților... Propaganda noastră este inexistentă, pe când a ungurilor 
este formidabilă. Miniştrii noştri nu se ocupă de nimic. Grigorcea nu 
se mişcă, spunând că totul este inutil, că singurul lucru interesant ar fi 
să câştigăm simpatiile lui Mussolini, dar Mussolini ne urăşte... 

Dacă e aşa, e că s-a schimbat mult în 10 ani, căci în 1932, când l- 
am văzut eu, ţinea mult la noi, mai mult decât la unguri... Dar de atun- 
ci, noi nu ne-am ţinut niciodată de făgăduielile noastre, pe când ungurii 
au ţinut pe ale lor sută în sută... 

DI general Papp — celălalt ministru [pe lângă Vatican] — se pune 
la ora 8 dimineaţa în redingotă şi merge la Cancelarie unde face apelul 
funcţionarilor ca la cazarmă... Şi apoi, altceva nimic. Misionarii noştri, 
oameni de a 7-a mână, sunt primiţi cu politeţe — şi încă — dar nu pot 
determina nici un curent, fiind prea necunoscuţi şi lipsiți de orice în- 
demânare... Tipic: Marcu, invitat la Roma de ministrul Propagandei, 


Pavolini, să ţină o conferinţă, a fost bine primit, dar Pavolini n-a asis- 


tat la conferinţa lui, şi a trimis un subsecretar. Incidentul de la Veneţia, 
cu Grai, s-a petrecut într-adevăr aşa cum a fost descris... Pentru unguri, 
manifestări calde de simpatie spontană — pentru noi formule amabile, 
tipicuri pe care le repetă toţi. Astfel, Şoneriu povesteşte că la „Fiera di 
Milano“, contele de Torino vizitând pavilionul românesc a spus lui 
Grigorcea: „Italia e în admiraţie faţă de efortul militar făcut de Ro- 
mânia!“ Opt zile mai târziu, față de acelaşi Grigorcea, Regele Victor 
Emmanuel a lăsat să cadă exact aceeaşi formulă! 

În rezumat, Italia stă cât se poate de prost şi în conflictul cu Ungaria 
e toată de partea vrăjmaşilor noştri... Nu e nimic: s-au pus mofluzii îm- 
preună! Mai bine să fim cu nemții decât cu italienii! Dacă va învinge 
Axa, nu vor dicta pacea italienii, ci nemții! 


Cineva pretindea ieri că ar fi auzit postul de Radio Budapesta 
anunțând tulburări la Veneţia, la Florenţa, la Torino — tulburări în care 
a trebuit să intervină armata ca să liniştească lucrurile... 

Şoneriu pretinde că Mussolini pregăteşte o reformă importantă: s- 
ar desfiinţa „ierarhiile“ fasciste şi provinciile ar rămâne sub autoritatea 
prefecţilor şi a comandanților militari... Nu-mi vine a crede, căci o ase- 
menea reformă ar însemna sfârşitul fascismului... 


ÎNSEMNĂRI ZILNICE, 1942-1944 317 


A murit Morandini, faimosul director general al Vămilor de pe vre- 
muri, care ştia tot tariful vamal pe din afară... Am lucrat cu el la Con- 
stantinopol şi la Viena — era un om plăcut, pasionat de meseria lui şi 
înțelegător. Bolnav de şira spinării de 20 de ani, îl uitase lumea. De 
câte ori îl întâlneam îmi aduceam aminte de tinereţe... Îmi pare rău că 
s-a dus şi el! 


De pe urma ultimilor Sultani, Abdul Hamid, Murad, Mehmet I, Ab- 
dul Hedgid — au rămas 800 de odalisce!!! Din aceste dame din harem, 
învăţate să trândăvească şi să se gătească, abia 186 au putut să-şi 
găsească o meserie. Restul — unele sunt tare bătrâne — a fost internat 
într-un azil special al cadânelor imperiale! 


Opt scriitori croaţi au venit să ne viziteze şi să ne spună cât ne iu- 
besc. Din cele 8 nume, nici unul nu e cunoscut. Or fi oameni de treabă, 
dar ce caută la noi! 


Sâmbătă, 9 mai. Evenimentul dominant pe ziua de ieri, l-a alcătuit 
marea bătălie navală din Extremul Orient. Am aflat astfel că o impor- 
tantă escadră japoneză s-a întâlnit cu o escadră mixtă americano- 
britanică, împortantă şi ca, în Marea Coralilor, l4 sud de Noua Guinee, 
între Australia şi arhipelagul Luisiadelor. Bătălia a început luni, 4 mai 
şi durează încă... Primele ştiri au fost însă publicate abia ieri şi japo- 
nezii pretind că au câştigat superioritatea asupra inamicului şi că ar fi 
dobândit o mare victorie. Ei anunţă că au scufundat două din cele mai 
mari cuirasate existente, unul american şi altul englez şi apoi două ma- 
ri vase portavioane americane (unul din ele ar fi cel mai important vas 
de această categorie al flotei americane), în plus un număr de vase mai 
mici. Dar şi americanii pretind că au torpilat un mare cuirasat japonez 
şi un vas portavion... Bilanţul exact al întâlnirii nu e cunoscut încă, bă- 
tălia nefiind termiantă. Dat fiind tonajul total al flotelor japoneze, ame- 
ricane şi engleze, pierderea a cinci vase anglo-americane ar fi echi- 
valentă cu pierderea unui singur vas japonez. Pentru a ne da seamă de 
ce parte atârnă balanţa, trebuie să aşteptăm sfârşitul luptei... 

Pe celelalte fronturi nimic prea important. După o telegramă din 
Shanghai, japonezii ar fi pătruns în Indiile britanice. La Madagascar, 
francezii continuă să reziste chiar după ocuparea importantei baze de 
la Diego-Suarez de către englezi. 

Pentru explicarea extraordinarelor pregătiri ce se fac de 10 Mail, s-a 
şoptit joi că vin Ribbentrop şi Ciano; ieri nu se mai vorbea de sosirea 
acestor corifei ai Axei, ci de a lui Göring, sau a lui Goebbels. Aseară 
s-a aflat în fine că toată tevatura era pentru... mareşalul List, trimis de 
Fiihrer! Poate că va mai fi în program şi ceva senzațional de ordin 
intern! Cu regimul actual ne putem aştepta la toate — şi la nimic... 


Pe ziua de ieri, Guvernul s-a dedat la două acte de demagogie iefti- 
nă: Mareşalul Atonescu a vizitat expoziţia anti-masonică (comunicat 
cu considerente idioate) — şi dl Ică a vorbit la Academia Comercială 
absolvenţilor acestei şcoli, constituiți în Asociaţia Licenţiaţilor Aca- 
demiei de Comerţ şi Industrie (A.L.A.C.].). 

Primul act e un caraghioslâc de prost gust. Al doilea e mai grav, căci 
dl Ică a făgăduit celor 7 500 de absolvenţi mediocri ai zisei şcoli că le 
va da comerțul şi industria țării pe mână, sub cuvânt de românizare! 
Ce concepție de nebun, să crezi că întreprinderile economice şi capi- 
talul agonisit prin muncă grea pot fi date cuiva pe bază de diplomă şco- 
lară, unor oameni lipsiţi de experiență, de capital şi în majoritatea ca- 
zurilor de cap, „tout court“, cum zice francezul! Mai mult, a sfătuit pe 
aceşti nechemaţi să formeze comitete judeţene (soviete!) spre a-şi da 
avizul asupra naţionalizării întreprinderilor locale!! Reînviază sistemul 
legionarilor, care puneau mâna cu forța pe prăvăliile străinilor şi o- 
vreilor! Şi cu aceleaşi elemente, căci mai toți membrii asociaţiei 
A.L.A.C.I. sunt „verzii“ de ieri... Unde o să ajungem? 


Killinger s-a înapoiat aseară în Bucureşti, cu avionul. Cu acelaşi a- 
vion a sosit şi Clodius... Se vede că Killinger a câştigat procesul la Ber- 
lin, căci a fost primit cu alai: i-au ieşit înainte la aeroport, pe lângă so- 
tie şi tot personalul Legaţiei, dl Ică în persoană şi... Neubacher! Pupă- 
turi, felicitări! 


De necrezut: Ninetenth Century, pe lângă articolul semnalat 
deunăzi, mai publică un altul prin care afirmă că Anglia îşi va apăra in- 


1 S-au adus trupe din provincie, s-a organizat „Săptămâna universitară“ în 
concordanţă cu serbarea naţională, s-au adus 460 studenți de la Sibiu să strige „vrem 
Ardealul“ (repetiţie ieri pe principalele străzi al Capitalei), s-au convocat cei 7 500 
membri ai asociaţiei A.L.A.C.I., se dau zilnic ordonanţe pentru regularizarea circu- 
laţiei — se iau toate măsurile pentru un praznic cum pare să nu mai fi fost... 


ÎNSEMNĂRI ZILNICE, 1942-1944 319 


teresele pe Rin, iar până la Rin, facă Stalin ce vrea cu Europa şi intro- 
ducă regimul social şi politic pe care-l va voi!... 

După cum se vede războiul a înnebunit complect pe englezi. De la 
Londra se mai telegrafiază, la Stockholm, că s-ar fi constituit un grup 
de economişti care vor susţine în alegerile viitoare naţionalizarea tutu- 
ror marilor întreprinderi industriale şi conducerea fiecăreia de către un 
soviet ales... 

Nemţii cuceresc Rusia, dar comunismul cucereşte lumea apuseană... 


Un Consiliu de Miniştri prezidat de dl Ică s-a ocupat de problemele 
agricole, de muncile de primăvară şi — cu acest prilej — de fixarea 
unui minimum de salarii şi unui maximum de preţuri. De ce nu ne-o fi 
lăsând oamenii ăştia în pace? Demagogie sau comunism inconştient? 

S-a hotărât şi reînființarea Consiliului Superior al Agricul-turii, cu 
12 agricultori şi funcționari superiori. Foştii miniştri ai Agriculturii au 
fost excluşi de Garoflid, care figurează ca preşedinte al Sindicatelor 
Agricole. Poate că acest Consiliu să mai servească de frână nebuniilor 
guvernamentale... 


Gheorghe Brătianu a fost înaintat maior de rezervă, cu prilejul zilei 
de 10 Mai... „Ein Winck“, ca să se apropie de Guvern? 


Întâlnit ieri pe Bossy, sosit pentru câteva zile de la Berlin. În Ger- 
mania, ordine şi linişte. Spre deosebire de Italia, moralul bun. Lumea 
nu e încântată de război, dar existenţa țării fiind în joc, fiecare e con- 
vins că trebuie să lupte cu răbdare, până la victorie — de care nimeni 
nu se îndoieşte. Cât va domni această încredere, Hitler va fi stăpân pe 
situație. Toți nemţii sunt cu el, dar nu cu partidul... Bosssy se mi- 
nunează cu câtă abnegaţie suportă familiile pierderile de pe front... 
Spiritul armatei, excelent. Cu toată iarna grea, nimeni nu dă îndărăt. 
Noul armament e formidabil; tunurile noi produc efecte îngrozitoare: 
sar plămânii din piepturile oamenilor despicate prin explozia obuzelor! 
Pregătirea ofensivei e minunată: toată lumea e sigură că în vara asta se 
va termina cu puterea militară rusească. Se va stabili undeva, departe, 
un front — şi în dosul lui, în Rusia ocupată se va organiza producția 
alimentară în aşa fel încât Europa să poată rezista, cu oarecare restricții 
şi 20 şi 30 de ani... până se va prăbuşi Anglia! Deplinele puteri cerute 
de Hitler Reichstagului s-ar referi, după Bossy, intenţiilor Fiihrerului 

de a spori drepturile formațiunilor S.S. (pe care le-a lăudat în discursul 
său), şi de a guverna tot mai mult prin ele... Asta e prost! 

Armata merge însă necondiționat cu Hitler... | J 

În ce priveşte afacerile noastre la Berlin, Bossy pretinde că pro- 
paganda este inutilă, regimul nefiind un regim de opinie publică... E 
destul să avem pe Hitler pentru noi... Sunt pre mulți români la Berlin, 
însărcinaţi cu diferite misiuni şi se încurcă între ei... Crede că Hodoş a 
făcut un raport bun. Puşcariu e foarte popular printre profesori, în ca- 
litatea sa de fost profesor la Viena. Universitatea din Berlin i-a dat o 
catedră „als Gest“ — dar e gata să-l numească şi profesor definitiv, 
naturalizându-l german. Aşa încât nu se poate atinge nimeni de el şi 
dacă nu face treabă multă pentru noi, nu ne face în tot cazul nici un rău. 
[Gr.] Manoilescu a fost concentrat şi chemat pe front, aşa încât s-a scă- 
pat de el... Cazul Ciordaş, provocând un inadmisibil amestec al Guver- 
nului german în hotărârile Guvernului român, a fost foarte penibil... 
Atât spune Bossy, despre tot scandalul cu Schmidt... 

E cam îngrijorat şi de soarta lui... 


Pe când Laval caută să se apropie de nemți, francezii trag în conti-: 
nuare asupra soldaţilor germani. A mai fost un atentat la Paris, şi 5 os- 
tatici comunişti au fost împuşcaţi... Mijloace cam sângeroase de apro- 
piere între cele două națiuni... 


Scandalul de la Banca Naţională pare că se îndreaptă spre muşa- 
malizare pentru Teodorescu şi Romniceanu şi spre condamnare penală 
pentru Cantuniari... 


Duminică 10 mai. O zi dumnezeiască! Cerul e albastru, soarele în- 
viorează tot şi nu e prea cald. De necrezut, dar de 5 zile n-a mai plouat! 
Ca mâine vor începe agricultorii să se plângă de secetă... Cu toate ex- 
traordinarele pregătiri pentru ziua de azi, ziarele nu ne-au adus nici un 
eveniment senzaţional: n-am fost condamnaţi la moarte, nu ni s-au luat 
averile, nu s-a promulgat o nouă Constituţie! A sosit ieri mareşalul 
List, trimis de Fiihrer, şi a fost numit dl colonel Marcel Olteanu 
aghiotant regal... Atâta tot! Decepţie! 


Bătălia din Marea Coralilor continuă... Japonezii socotesc că au 
câştigat o mare victorie şi merg până a declara că de acum înainte Sta- 

tele Unite trebuiesc considerate ca o putere navală de ordinea a treia... 
Americanii dezmint ştirile japoneze şi pretind că bătălia în curs con- 
stituie un succes pentru ei şi pentru englezi fiindcă au izbutit să împie- 
dice o mare debarcare japoneză în Australia, risipind un însemnat nu- 
măr de vapoare încărcate cu trupe. Radio Londra după ce a dezminţit 
la început scufundările anunțate prin comunicatele din Tokio, a admis 
ieri că totuşi ar putea să fie adevărate. În Australia, domneşte mare în- 
grijorare. Trebuie aşteptat sfârşitul bătăliei pentru stabilirea unui bi- 
lanţ. Deocamdată o constatare: americanii s-au bătut bine. E prima lor 
mare bătălie navală, şi mulţi au crezut că mercenarii flotei lor nu se vor 
bate... Amiralul de la Tokio care a spus că nu se teme cât timp fiecare 
combatant american va fi plătit mai mult decât un amiral japonez — 
trebuie să fie dezamăgit... 

Japonezii pretind că în bătălia din Marea Coralilor au distrus peste 
200 avioane americane, din care 89 doborâte în luptă, iar restul înecate 
cu vasele port-avioane. Dânşii n-ar fi pierdut decât 31 de unităţi... 

In Birmania armatele japoneze înaintează pe 4 coloane: una de-a 
lungul coastei Golfului Bengal a trecut graniţa Indiilor, a doua se în- 
dreaptă spre Manipur (principat ce face parte din Imperiul Indiilor), a treia 
spre nord de Mandalay de-a lungul căii ferate ce duce spre Assam — 
a patra operează în China, în provincia Junan, de-a lungul şoselei 

Englezii au bombardat din nou, cu efecte sensibile, oraşele germane 
Rostock (pe care se vede că nu-l deteseră gata prima dată) şi Warne- 
miinde. Nemţii în schimb s-au mai dus o dată peste Norwich şi peste 
alte câteva oraşe... 

Lordul Gort a fost numit guvernator al Maltei şi şi-a luat postul în 
primire sub bombardamentele avioanelor germane şi italiene. Ciudată 
carieră a mai făcut şi lord Gort! Generalisim al forţelor engleze la în- 
ceputul războiului în 1939, a fost apoi numit guvernator la Gibraltar şi 
acum trimis la Malta, coborând astfel scara demnităţilor, în loc să o ut- 
ce... De ce l-or fi expediat la Malta? Ca să-l omoare şi să scape de e1?? 


Mareşalul List a sosit ieri la 14 ore, cu un tren special, în gara Bă- 
neasa. La graniţă a fost întâmpinat de generalul [Gheorghe] Rozin şi de mi- 
nistrul plenipotenţiar Lecca (şeful Protocolului), iar în Bucureşti, de că- 
tre dl Ică, de către miniştrii de Interne şi de Război, de Killinger cu toa- 
tă Legația lui şi de un număr de generali, români şi germani. Gardă de o- 
noare română şi germană. Găzduit la Athenée Palace, mareşalul List s-a 
înscris la Palat şi a luat masa seara cu mareşalul Antonescu, în intimitate. 

„Săptămâna Universitară“ s-a scurs în mijlocul indiferenței ge- 
nerale. Încercarea lui Ică de a galvaniza tineretul şi a-l apropia de di- 
nastia Antoneştilor a dat greş. De când a ratat Mişcarea Legionară, stu- 
denţii s-au liniştit şi o lasă mai moale cu politica — iar opinia publică, 
care n-a uitat încă cele petrecute sub „verzi“ a rămas foarte rece faţă de 
manifestații pe care nu le prea pricepe... Demagogia d-lui Ică, mani- 
festată mai ales cu prilejul discursului de la Academia de Comerţ, a in- 
dignat lumea. Acesta este singurul rezultat obținut de marele nostru om 
de Stat, deşi urmărea cu totul altceva. A supărat lumea cumsecade, şi 
nu l-au crezut nici golanii... 


Edenicul Anthony, ministrul de Externe al Angliei, a vorbit la Edin- 
burg, şi a ţinut un mare discurs. S-a plimbat în lumea utopiei... D-sa 
pretinde că după război Anglia trebuie să joace rolul unui „leader“ 
printre naţiuni(!!!), răspundere pe care o va împărți desigur şi cu alții, 
dar a cărei greutate va cădea mai ales pe umerii britanici! Anglia va a- 
vea grijă ca în viitor munca mai bine organizată să fie mai echitabil 
răsplătită — şi va avea sarcina să împiedice pe tâlhari să opereze la 
drumul mare şi să tulbure liniştea omenirii... Amin! 


La Berlin, s-a deschis în „Lustgarten“ (piaţa dintre Schloss şi cate- 
drală) o expoziţie a „Paradisului sovietic“. S-au reconstituit sate şi ma- 
halale din Ucraina, în care se desfăşură toată mizeria îndurată de po- 
pulaţie şi.se expun dovezile barbariei şi cruzimilor bolşevice... 


Procesul lui Țibică Romalo, care beat fiind, a rănit pe tovarăşul său 
de chef Papadopol, s-a sfârşit în fine, după doi ani de ţigăneală... Ca- 
lificarea faptului a fost schimbată din încercare de crimă — în rănire 
accidentală, şi Țibică a fost osândit la 4 luni închisoare corecțională cu 
suspendare de executare a pedepsei... 


Cei de la Externe îmi povestesc cum s-au petrecut lucrurile cu pri- 
vire la incidentul lui Filotti, ministrul nostru de la Budapesta, incident 
care s-a aplanat. 

Mai întâi, Filotti n-a fost pălmuit, ci numai îmbrâncit... Ofiţerul, 
beat mort, însărcinat cu controlul autovehiculelor, n-a oprit numai pe 
Filotti, ci o serie de persoane, printre care mai mulți ofițeri germani în 

uniformă, şi cu toţi s-a purtat ca o bestie. Pe Filotti, l-a coborât din ma- 
şină, i-a cerut să se legitimeze, şi la prezentarea cartei lui de identitate 
a spus: „Ah, ministrul României!“ şi i-a rupt carta... Apoi l-a îmbrâncit 
în maşină, strigându-i: „pleacă, pleacă!“. Filotti a raportat faptul la 
Bucureşti şi a reclamat în aceeaşi zi la Ministerul de Externe maghiar. 
Au reacționat în acelaşi sens şi nemţii... A doua zi dimineaţa, un aghio- 
tant al ministrului de Război s-a prezentat lui Filotti cu scuzele mini- 
strului, iar Kállay, preşedintele Consiliului de Miniştri i-a trimis o scri- 
soare de părere de rău, redactată în termenii cei mai amabili... Ofiţerul 
a fost imediat arestat şi deferit Curţii Marţiale. Incidentul a fost astfel 
socotit ca închis... până se va ivi altul! 


Luni 11 mai. Ziua de ieri nu ne-a adus nimic senzaţional, cum ne 
aşteptam, după pregătiri atât de mari. Oamenii vechiului regim n-au 
fost condamnaţi în bloc la moarte, nu ni s-au confiscat averile, n-a fost 
proclamată „Noua Ordine de Stat“, nu ni s-a retrocedat Ardealul co- 
tropit, Regele nu s-a proclamat împărat, nici mareşalul conetabil... În 
fine, nimic. Exact ca anul trecut: discursuri, jurământul noilor ofițeri, 
defilare şi dejun la Palat... Spre deosebire de anul trecut, însă, noi foştii 
demnitari n-am fost poftiţi. Anul trecut se vede, încât mă priveşte, că 
am fost invitat în calitate de delapidator al banului public, căci mă gă- 
seam încă în fața Comisiei Prezidenţiale de judecată... 

Din discursul lui Antonescu reiese că tot fastul Zece-Maiului din anul 
acesta a avut de scop pe de o parte să consfinţească „restabilirea onoa- 
rei“ Statului român — iar pe de alta să aducă un prinos de recu-noştință 
armatei care a dezrobit Basarabia şi Bucovina şi a cucerit Transnistria. 

Foarte frumos şi nimic de zis — dar aceste legitime intenţii ar fi pu- 
tut fi date în vileag cu opt zile înainte şi să nu fim lăsaţi în întuneric şi 
în emoții, în aşteptarea unor lovituri care din fericire n-au venit. 

Discursul redactat de Ică şi citit de mareşalul Antonescu (am recu- 
noscut autorul mulțumită abuzului de „popasuri“ şi de „datine strămo- 
şeşti“) a fost destul de bun, deşi prea lung şi prea presărat cu flori de 
retorică. Al lui Pantazi, banal — al şefului promoţiei de ofițeri, sublo- 
cotenentul Gulan Aurelian (de ce Gulan?) dacă nu emoţionant, cel pu- 
țin emoționat. Şi avea şi de ce să fie, căci şeful promoției de anul tre- 
cut, sublocotenentul Marius Dumitrescu a căzut răpus pe front câteva 
săptămâni după ce-şi închinase viaţa ţării prin caldele lui cuvinte... 

Şi în cuvântarea mareşalului, şi în a generalului Pantazi, şi în a sub- 
locotenentului, aluzii sobre dar apăsate la soarta Ardealului... Mareşa- 
lul a declarat că prin ajutorul forțelor Apusului am recucerit Răsăritul, 

dar că victoria Răsăritului ne va da şi dezrobirea Apusului... Iar tânărul 
Gulan a subliniat că „n-am sfărâmat încă munţii“... 

Au defilat două divizi, una motorizată şi alta pe picioare; în plus un 
contingent de trupe germane. Pentru pecetluirea frăţiei de arme, infan- 
terişti români şi cei germani au defilat de-a valma: trei rânduri de ro- 
mâni şi trei rânduri de nemți — cu ofiţerii în fruntea formațiunilor, cot 
la cot... O inovaţie care a trebuit să încânte pe Nagy, ministrul maghiar 
prezent la defilare... De data asta a asistat la paradă şi Truelle, ministrul 
Franţei... Dintre foştii demnitari, n-a fost decât dl Jean Mihalache, 
pofiit î în calitate de cavaler al Ordinului Mihai Viteazul... 

Soldaţii nemți au defilat cu ai noştri, Hitler a trimis pe List şi tele- 
grame de felicitări Regelui şi mareşalului Antonescu — în schimb ita- 
lienii n-au trimis pe nimeni (au fost reprezentanţi numai prin Bova 
Scoppa) şi n-au defilat... Între noi şi Italia, șanțul se adânceşte din ce 
în ce, şi nu va fi umplut decât prin hoituri maghiare, când ne va veni şi 
nouă ziua! 

După paradă, dejun mare la Palat — Guvernul, List, generali şi câți- 
va demnitari (primul de la Casaţie, Primarul etc.). Numai două cucoa- 
ne: Regina Elena şi D-na Rica... 

Vremea a fost frumoasă şi poporul — uitându-şi pentru câteva cea- 
suri de necazuri — mulțumit. 

S-au avansat pe ziua de ieri foarte mulți ofițeri de rezervă, mai ales 
în gradele mici. Printre ofiţerii activi, înaintări foarte puţine... 


În calendar stă scris pentru ieri „Duminica orbului“. E sfântul pe ca- 

re l-am prăznuit eu, căci n-am văzut nimic. Am stat în casă şi am citit 
volumul lui Anatole de Monzie, Ci devant. Sunt însemnările zilnice 
(incomplecte) făcute de fostul ministru în 1938 (sfârşitul), 1939 şi 
1940... Carte amară în care De Monzie caută să demonstreze că el a vă- 
zut clar, dar că n-a putut impune vederile sale nici lui Daladier, nici lui 
Reynaud... Lectură tulburătoare... E de neexplicat cum aceşti oameni 
au putut să se arunce în război fără să-şi dea seamă de halul de nepre- 
gătire al Franţei. De Monzie susține că Franţa a fost băgată în foc, fără 
să vrea, de Anglia şi de un tâmpit sentiment de datorie faţă de angaja- 
mentele luate... În realitate, resortul care a împins pe francezi a fost si- 
guranţa victoriei, formula „il faut en finir une fois avec les Allemands“, 
a fost lozinca care i-a împins pe toți — fără entuziasm de altmintreli, 
dar cu resemnare — spre front... Şi atunci se pune întrebarea: cum de 
n-a cunoscut nimeni în Franţa enorma inferioritate a armatei şi arma- 
mentului francez faţă de Germania? 

„Am dat în volumul lui De Monzie peste o nostimă caracterizare a 
lui Titulescu, a lui Titulescu jumătate mort din 1939:... „Titu s’en va, 
l'âme balante, Hamlet balkanique!“ 


Comunicatul german de ieri anunță că mai multe atacuri sovietice 
au fost încercate pe sectorul frontului de la Doneţ şi pe acela din Lapo- 
nia. Toate atacurile au fost respinse cu mari pierderi pentru ruşi. Con- 
stat însă că tot ruşii atacă; aş fi preferat să citesc că au început să atace 
nemții... şi cu succes! 

În Oceanul Atlantic continuă scufundările vaselor americane şi bri- 
tanice, în stil mare... Despre lupta navală din Marea Coralilor, ieri n-a 
venit — sau mai bine zis nu s-a dat în vileag — nici o ştire... Să meargă 
lucrurile prost pentru japonezi? 


Marţi 12 mai. De două zile plouă noaptea şi e frumos de la răsăritul 
până la apusul soarelui. E bine pentru semănături, dar e prost pentru ce 
mai rămâne de arat. Râurile se menţin umflate şi unde au inundat, e 
încă tot sub apă... 


Churchill a vorbit alaltăieri la radio. Discursul său e foarte abil, căci 
mărturiseşte toate decepţiile şi toate suferinţele poporului britanic de la 
începutul războiului — al cărui istoric îl face — şi până azi, şi această 
sinceritate dă încredere în prevederile sale mai optimiste pentru viitor 
şi în siguranţa sa într-o victorie fi nală... Anglofilii noştri s-au agăţat de 
acest discurs, şi de unde erau până acum foarte opăriţi, încep să ridice 
iar capul şi glasul... 

De subliniat în cuvântarea lui Churchill două pasaje. Unul prin care 
afirmă superioritatea indiscutabilă şi covârşitoare a flotelor navale şi 
aeriene americane asupra celor japoneze — şi altul, prin care amenință 
pe nemți cu gaze toxice infernale, ce avioanele britanice vor lăsa asu- 
pra oraşelor din Germania, în cazul când armatele Fiihrerului vor între- 
buința asemenea arme barbare şi nelegale pe frontul rusesc... Din a- 
ceastă ameninţare putem trage concluzia că ruşii nu vor întrebuința ga- 
zele toxice (poate că n-au?) împotriva noastră. Era singura mea frică: 
nemaiavând nimic de pierdut, şi ca o măsură de desperată răzbunare, 
sovieticii să nu ne stropească cu iperită şi cu alte porcării... Despre 
nemți, sunt sigur că nu vor a co întrebuințarea unor asemenea mij- 
loace de luptă, fiindcă n-au nevoie.. 

La Berlin, discursul lui Churchill e comentat cu ironie, dar cu oare- 
care nervozitate. Ziarele germane observă că Churchill s-a înşelat tot- 
deauna, până acum, în toate profeţiile pe care le-a făcut de doi ani de 
când guvernează... 

În schimb, presa germană dă o mare importanță negocierilor ce se 
duc la Washington între Guvernul american şi ambasadorul Franței cu 
privire la Insula Martinica. Americanii cer francezilor dreptul de a in- 
stala baze militare şi control în această insulă, dezarmarea vaselor fran- 
ceze refugiate acolo şi dreptul de utilizare al tancurilor petrolifere. In 
ce priveşte aurul Băncii Franţei depus tot la Martinica, nu se ştie dacă 
Washington-ul are vreo pretenţie. Nemţii declară că de hotărârea pe ca- 
re o va lua-o Guvernul din Vichy depind relaţiile viitoare dintre Franța 
şi Germania... 


În Extremul Orient, bătălia din Marea Coralilor s-a terminat. O 
spun japonezii, care adaugă că comunicatul lor de sâmbătă (cu enu- 
merarea pierderilor suferite de americani) a fost ultimul, cu privire la 
această luptă. Japonezii continuă să cânte victorie, şi ironizează co- 


municatele americane care pretind a şti cu preciziune pierderile ja- 


poneze, dar nu cunosc încă pe ale lor... Ultimul Comunicat american 
pretinde că pierderile Aliaților vor fi date în vileag când precizarea lor 
nu va mai putea servi inamicului... 

Din citirea telegramelor de o parte şi de alta, pare totuşi că victoria 
japonezilor n-a fost aşa de decisivă; desigur americanii au pierdut mai 
multe vase, dar ei afirmă că au împiedicat pe japonezi, să debarce 
undeva un însemnat număr de trupe... Unii compară această bătălie cu 
cea de lângă Jutlanda, în războiul trecut, pe care şi englezii şi nemții au 
considerat-o ca o victorie: englezii au pierdut atunci multe vase, dar au 
împiedicat flota germană să-şi execute operaţiile plănuite şi au silit-o 
să se retragă în porturi pentru tot restul războiului... 

Japonezii socotesc că au terminat şi campania din Birmania. Ei au 
cucerit întreaga țară, în întindere de circa 600 000 kilometri pătraţi cu 
o populaţie de 15 000 000 suflete. Şi au pus mâna, ce e mai important, 
pe exploatările de petrol de la nord de Rangoon, care dau peste 1 000 
000 tone pe an, şi pe care englezii n-au putut să le distrugă... Nu se ştie 
dacă japonezii vor înainta acum spre Indii; cert este că urmăresc de a- 
proape armata lui Ciang-Kai-Shek în retragere dezordonată spre 
Ciang-King şi lipsită de trupe motorizate şi de avioane... 

Au terminat şi cu Filipinele, unde ultimele contingente americane 
s-au predat. 

Japonezii sunt prin urmare stăpânii în Extremul Orient; să vedem cât va 
ţine... Pentru noi ar fi interesant ca lupta lor cu americanii (căci aceştia vor 
începe abia acum ofensiva lor) să ţie tot anul, oricare ar fi rezultatul final, 
pentru ca Statele Unite să nu poată da decât un minim de ajutor ruşilor... 

Pe frontul rusesc, obişnuitele atacuri şi contraatacuri... Ofensiva 
germană n-a început încă, şi date fiind ploile, probabil că nici nu va 
începe aşa de curând... 


Mareşalul Antonescu a dat pe ziua de ieri două ordine de zi. Unul, 
obişnuitul ordin de zi către Armată, după paradă — celălalt, o inovaţie, 
adresat Poliţiei şi organelor ei superioare până la ministrul de Interne. 
Prin aceste ordine de zi Mareşalul mulţumeşte Armatei, Poliției, mi- 
niştrilor de Război şi de Interne, generalilor şi comisarilor pentru per- 
fecta ordine a paradei şi „pentru frumoasa prezentare“... Am trăit şi eu 
să văd o dată pe Antonescu mulțumit! 


Aluzia mareşalului Antonescu la recucerirea Ardealului, în discur- 
sul său de duminică, sună, textual, astfel: „Am întors Apusul neamului 
în Răsărit, şi din Răsărit ne vom stăpâni Apusul“ — E cam încurcat, 
dar totuşi destul de lămurit... 


Mareşalul List a plecat ieri la amiază, dus la gara Băneasa cu ace- 
laşi alai cu care a fost primit, sâmbătă. În ajunul plecării sale, duminică 
seară, dl Ică i-a oferit un prânz la Preşedinţia Consiliului, cu lume mul- 
tă oficială şi cu discursuri. List a declarat că a fost încântat, după ce a 
văzut vitejia ostaşilor români pe câmpul de luptă, să constate şi per- 
fecta ordine şi organizare din dosul frontului... 

Şi la masa de duminică, şi la prânzul „intim“ de sâmbătă la mareșalul 
Antonescu, a asistat şi fratele Bova Scoppa, ca să nu se uite şi de exis- 
tenţa Italiei. 

Prima pagină a periodicului I/Justrazione Italiana — ultimul număr — 
m-a îngrozit. Sub reproducerea luării unor zdrenţe în primire de către 
secretarul general al Partidului Fascist, zdrențe adunate de cămăşile 
negre ca materie primă pentru nu mai ştiu ce, o lungă legendă cu carac- 
terul cel mai colorat comunist!... O ieşire împotriva capitalului asupri- 
tor, a patronilor de fabrică, a „plutocrației““ — şi o exaltare tot atât de 
idioată a drepturilor muncitorilor de toate categoriile! La Moscova nu 
s-ar fi putut scrie altfel! 

Se vede că fascismul, pierdut în opinia publică populară, vrea să se 
agaţe de comunism ca să-şi refacă o virginitate... Dar atunci unde 
ajungem? 


Se fac sforțări mari ca să se înăbuşească scandalul de la Banca Na- 
ţională... E vorba acum să se treacă şi Cantuniari în rândul celor cu 
concedii şi demisie, ca să nu vorbească... Dar afacerea s-ar fi complicat 
din nou, fiindcă ar fi aflat de ea şi mareşalul Antonescu, care nu vrea 
să aprobe nici un compromis... 


„În saloane“ s-a zvonit că Regele ar fi cerut înlocuirea lui [Socrate] 
Mardare, dar că Antonescu ar fi refuzat. Nimic adevărat. Regele n-a 
cerut aşa ceva, şi e în termenii cei mai buni cu Mardare, devotat Casei 
Regale. Adevărat este că colonelul Mardare va părăsi postul său, dar 
nu fiindcă a cerut regele să plece, ci fiindcă trebuie să-şi facă stagiul la 
trupă ca să fie înaintat general. Se caută cu lumânarea un colonel sau 
un general în locul lui... Şi mai este adevărat că a fost scos unul de la 
Palat — dar acest unul este locotenentul Vergotti (din partea Regelui) 
care-şi descoperise o vocaţie specială pentru cariera lui [Ernest] Urdă- 
reanu... Mutat cam brusc, şi fără ca M.M.L.L. să fie consultate — ple- 


A, 


carea lui lasă „un gol“ în intimitatea familiei regale... 


Miercuri 13 mai. Mare emoție ieri în Bucureşti: o mare ofensivă 
germano-română a început în peninsula Kerci! S-a dat ştirea şi la radio, 
la amiază — iar ofiţeri nemți sosiți de pe front dădeau amănunte îm- 
bucurătoare cui vrea să audă! Ne-am închipuit cu toții că a început ma- 
rea ofensivă de primăvară, şi că a început prin sectorul de la Kerci. In- 
formaţii complementare şi telegramele de azi-dimineaţă pun lucrurile 
la punct. Nu e încă „marea ofensivă“, dar nu mai e nici vorba de un 
contraatac cum s-au dat atâtea în cursul „perioadei defensive“. E o ac- 
ţiune serioasă, având ca obiectiv izgonirea ruşilor din Crimeea — o ac- 
ţiune pregătitoare a marii ofensive. Atacul a început în ziua de 8 mai şi 
terenul fiind complect uscat, operaţiunea se desfăşoară cu toate mij- 
loacele de luptă disponibile. Au intrat în joc noile arme „secrete“ (o 
spun telegramele din Berlin) şi noile tipuri de avioane. Lupta fiind în 
curs amănunte nu se dau asupra mersului ei. Ruşii au profitat de iarnă 
şi au ridicat fortificaţii formidabile în istmul dintre Marea Neagră şi 
Marea de Azov. Ei voiau să se servească de Peninsula Kerci ca de o 

trambulină (expresia e a Comandamentului german) pentru a ataca for- 
tele germano-române şi a le alunga din Crimeea. Un enorm armament 
şi trupe multe au fost concentrate de sovietici în dosul fortificațiilor şi 
forţele lor sunt în continuu alimentate pe mare. Şi aviația lor e nu- 
meroasă. Din punct de vedere al numărului — ca material şi ca oameni 
— ruşii sunt superiori nemților şi românilor, şi din această cauză lupta 
e grea. Deşi bolşevicii opun mare rezistenţă, trupele aliate pare să fi 
străpuns prima linie de fortificaţii şi înaintează cu succes... Să aşteptăm 
rezultatul... z 

Pe restul frontului, obişnuitele atacuri şi contraatacuri. În regiunea Do- 
nețului pământul s-a mai uscat, dar pe sectorul Central, mai domneşte 
mocirla. Toate atacurile ruseşti au eşuat. În regiunea Ilmen, un Corp so- 
vietic a izbutit să se infiltreze printre pozițiile germane; contra-atacat, 
a fost însă respins şi situația a fost restabilită. Mici atacuri germane au 
reuşit să atingă obiectivele lor, mai ales în regiunea Doneţului. 

Presa germană comentează cu mare interes ofensiva de la Kerci şi 
profită de acest prilej pentru a sublinia cât de bine e informat 
Churchill: deşi luptele, violente, au început de la 8 mai, în discursul 
său din 70 mai primul ministru britanic afirmă că nimic nou nu e de se- 
mnalat pe frontul rusesc... 

Nemţii au mai avut un succes în apele Mediteranei, unde, la sud de 
Creta, aviația lor a atacat o escadră britanică cu avioanele şi a scu- 
fundat trei mari contratorpiloare (de circa 2 000 tone fiecare). Un al pa- 
trulea contratorpilor a fost grav avariat, şi l-au scufundat chiar englezii, 
care au mai pierdut şi 2 avioane în luptă, pe când nemţii nici unul. Co- 
municatul englezesc confirmă aceste pierderi, dă numele vaselor tor- 
pilate şi adaugă că numai 500 de marinari şi ofiţeri au putut scăpa de 
pe vasele pierdute... 

Deşi japonezii au afirmat că comunicatul lor de sâmbătă cu privire 
la lupta din Marea Coarlilor era cel din urmă, au mai dat unul ieri ca 
să dezmintă ştirile de victorie anglo-americană, răspândite cu profun- 
zime dar fără preciziuni, de posturile de radiodifuziune anglo-saxone. 
Japonezii afirmă din nou, că de partea americană au pierit: un vas de 
linie de tipul „California“, două vase port-avioane din clasa „Saratoga“ 
şi » Yorktown“, un distrugător, mai multe vase mărunte şi 98 de avioa- 
ne — iar de partea lor numai un vas purtător de avioane mic şi 31 de 
avioane. În plus au fost grav avariate, un vas de linie britanic din clasa 
„Warspite“ şi două crucișătoare, din care unul tot britanic din clasa 
„Canberra“. Americanii n-au dat până acum un comunicat oficial cu 
privire la pierderile lor şi s-au mulțumit să trompeteze prin posturile lor 
de radio că victoria a fost de partea lor... Polemică de urmărit! 

O delegaţie de ţărani din Bucovina, din Basarabia şi din Transnis- 
tria, adusă la Bucureşti pentru 10 mai, a fost primită ieri la Ministerul 
Propagandei. D1 Ică a profitat de ocazie ca să-i mai tragă un discurs — 
dar de data asta a vorbit mai ca lumea, a spus lucruri bune şi n-a între- 
buinţat decât o singură dată cuvintele popas şi catapeteasmă... Un 
progres simţitor! 


Papa Pius al XII-lea îşi serbează astăzi jubileul de 25 ani de episco- 
pat. Ziarele publică bibliografia sa, cu mari elogii. E drept că e un pre- 
lat excepţional, ca inteligență, cultură şi ţinută... 


Joi 14 mai. Înălțarea: Ziua Eroilor va fi celebrată azi cu un fast 
deosebit; pentru prima oară, cred, corpul diplomatic va fi „scos“ la par- 
cul Carol. Toate autorităţile, toate prăvăliile, toate birourile particulare 
vor rămâne închise. Şi ca să ne facă plăcere, Guvernul a interzis până 
şi circulația automobilelor. 


Marea victorie germano-română de la Kerci a umplut ieri tot Bucu- 
reştiul cu bucurie. Nu e atât un succes strategic (deşi, şi din acest punct 
de vedere e unul, căci forţele sovietice din acel colț al Crimeii ame- 
ninţau flancul sud şi spatele frontului german) cât e unul moral. Noile 
arme germane, noul tun şi noile aeroplane, au trecut strălucit proba 
focului — şi s-a dovedit cu prisosință, la prima acțiune mai mare, că 
ritmul ofensiv german este în 1942 acelaşi ca în 1941, poate chiar şi 
mai avântat. După străpungerea liniilor întărite din Peninsula Kerci, 
după modul cum s-au învins obstacole aproape de netrecut, putem 
aştepta cu încredere desfăşurarea evenimentelor. Şi noi românii putem 
fi nu numai liniștiți, dar şi mândri, căci trupele noastre au luat o parte 
importantă la luptă şi — comunicatele germane o mărturisesc — s-au 
acoperit de glorie. 

Ieri seară se vorbea de 10, de 20 de divizii ruseşti care ar fi capi- 
tulat. Erau natural exagerări, căci atâtea divizii nici n-ar încăpea în Pe- 
ninsula Kerci-ului... Oficial se dau 40 000 prizonieri, 197 care de asalt 
distruse sau capturate, 598 de tunuri şi 260 de aeroplane. A mai rămas 
de luat, sau de distrus, oraşul Kerci, care nu mai poate rezista... 

Efectul victoriei de la Kerci e mare, nu numai în Germania şi în tă- 
rile aliate, dar şi în Anglia, unde începuse. Să prindă legenda că rezis- 
tența rusească era de neînvins... 


ÎNSEMNĂRI ZILNICE, 1942-1944 331 


Presa engleză a trecut ieri iar de la optimism la pesimism. Pe lângă 
înfrângerea rusească, pierderile grele suferite de britanici în Birmania 
au contribuit şi ele să schimbe pseudoeuforia ultimelor săptămâni. 
Sunt ziare londoneze care susţin că înfrângerea din Birmania e mai 
gravă pentru Imperiu decât chiar pierderea Singapore-lui... Se aduc 
acuzaţii precise împotriva Înaltului Comandament care n-a ştiut să co- 
ordoneze nici colaborarea dintre autorităţile engleze civile şi cele mi- 
litare, nici colaborarea celor 3 arme în lupte. Se mai adaugă că apro- 
vizionările — hrană şi muniții — au fost foarte deficitare, că mişcarea 
trupelor a fost stânjenită de refugiații care încurcau toate drumurile, că 
nu s-a putut împiedica defecțiunea şi chiar trădarea populaţiei indi- 
gene... În fine John Bull a început să mârâie... 


În ultimul său discurs, Churchill a afirmat „că nu ştie când va reîn- 
cepe focul în iadul de pe frontul rusesc“, şi că Anglia poate, şi va des- 
chide, un al doilea front european... Dat fiind că la 10 mai Churchill nu 
ştia încă că „focul iadului“ se aprinsese deja din nou cu două zile înain- 
te — mulți îşi vor pune întrebarea, chiar în Anglia, dacă d-sa este mai 


Tau 


Două vase de transport canadiene au fost torpilate în apele fluviului 
St. Laurent, de către submarinele germane... Mare emoție în lumea li- 
niştită, până acum, din Otawa şi Montreal... 


Prin comunicatele ce publică, Statele Unite amenință România, Un- 
garia şi Bulgaria (?) cu „o acţiune de război directă“ dacă vor lua parte „cu 
forţe importante (?)“ la ofensiva germană ce începe împotriva Rusiei... 

La ce prostii duc prieteniile compromițătoare! 


Feminismul a făcut mari progrese în Statele Unite: s-a creat un corp 
de armată de dame, încadrat în forțele de război americane — corp în 
care au fost înrolate până acum 50 000 de fuste.. Nu se ştie încă în ce 
„emisfere“ vor opera aceste amazoane! 


Negocierile între Franţa şi Statele Unite, cu privire la Martinica şi 
la posesiunile franceze din Antile, nu s-au terminat încă şi mersul lor e 
ţinut secret. Dar Laval a avut o lungă conferință cu amiralul Darlan, 

comandantul forţelor armate franceze — deşi ambasadorul Guvernului 
din Vichy la Washington a mărturisit nădejdea unei înțelegeri finale... 


Roosevelt ar fi renunțat să mai meargă la Londra. Ziarele germane 
pretind că-i e frică de submarinele nemţeşti pe mare şi de bombele 
aeroplanelor la Londra... 


Lord Gort, noul guvernator al Maltei e, hotărât, om fără noroc: o schi- 
jă de bombă l-a rănit în momentul debarcării sale. Sau poate, dimpotrivă, 
e om cu noroc, căci a scăpat la Dunkerque şi la Malta a fost rănit foarte 
uşor... 


După telegrame germane evreii din Turcia au început să emigreze 
în Palestina... Evreii au nas de copoi; să simtă ei ceva în legătură cu o 
eventuală „schimbare“ a politicii turceşti? 


Generalul Seidel, sub-şeful de Stat Major al mareşalului Göring e 
pentru câteva zile printre noi; Mareşalul Antonescu l-a decorat ieri cu 
„Virtutea Aeronautică“. A decorat şi pe ofițerii din suita sa. „Les petits 
cadeaux entretiennent les grandes amitiés.“ 


Deşi ploile au încetat de mult, terenurile continuă să alunece în mai 
multe județe din Muntenia şi Moldova. Un nou comunicat cu privire la 
aceste alunecări a fost publicat azi dimineață. 


Clodius e printre noi de vineri, şi se zice că va sta două săptămâni!. 
Mi se spune că a venit pentru o sumă de chestiuni, dar înainte de toate 
pentru furnituri, pentru furniturile de grâu şi porumb. La ultima sa vi- 
zită n-a mai cerut şi s-a mulțumit să întrebe: „cât ne puteți da?“ I s-a 
răspuns: 4 500 vagoane de grâu şi 1 500 de porumb. Clodius a mul- 
tumit şi a înregistrat cifrele, dar de atunci nu s-a expediat nimic sau 
aproape nimic în Germania... | 

O altă problemă importantă de rezolvat este problema leilor. Banca 
Naţională e plină de mărci în clearing şi refuză să mai dea lei... Dar 


l Sub Regele Carol al II-lea, de câte ori venea îmi făcea o vizită. Din septembrie 
1941 m-a ignorat. Acum mi-a depus o carte de vizită: e un progres! 

nemților le trebuie lei! Mareşalul Antonescu ar fi spus: „Să ne dea ac- 
țiunile «Concordiei» şi «Colombiei»), şi să le dăm lei — altfel nu!“ 

Clodius mai are pe braţe şi chestia impozitelor excesive cu care a 
fost lovită industria petroliferă, impozite care o paralizează — şi nem- 
ţii au acum atâtea participaţiuni în afacerile noastre de petrol! Războiul 
e greu de dus în spinare — mai ales pentru omul sărac, şi suntem aşa 
de săraci! 


Vineri 15 mai. Ieri, 31 grade la umbră! Dintr-un exces la altul... Azi 
s-a mai răcorit. 


Ziua Eroilor a fost sărbătorită ieri în toate oraşele, cu mare desfă- 
şurare de pompă... Comemorări şi parade în toate cimitirele militare. 

Mareşalul Antonescu a citit în parcul Carol la lespedea Soldatului 
Necunoscut un nou discurs redactat de Ică, a cărui mână am recunos- 
cut-o în ținuta întreagă a cuvântării şi în expresiile consacrate: „popas“ 
şi „datini strămoşeşti“... 

Incep să pricep pentru ce ţine atât mareşalul la Ică: nepricepător în 
mânuirea vorbelor (se încurcă chiar când citeşte pe ale altora şi nu ştie 
să le „nuanţeze“) mareşalul Antonescu e în admiraţie față de logoreea 
lui Ică, pe care, cu lipsa sa de gust o socoteşte genială şi vede într-însa 
un paşaport pentru nemurire pe calea viitoarelor antologii... 

In discursul său, dl Mareşal a declarat ieri, că ne prezentăm în faţa 
Eroului Necunoscut „stropiţi de sânge şi spălaţi de dezonoare“... Sânge 
desigur — şi încă prea mult! Dar de ce dezonoare? Nu e nici o dezo- 
noare să fi fost călcat în picioare de un adversar de o sută de ori mai 
puternic; e o nenorocire, e o umilire — dar dezonoare, nu... Trebuia în- 
să ca veninoşii oameni să mai împroaşte cu fierea lor un regim pe care 
toată:lumea l-a condamnat, dar pe care nu l-au răsturnat ei, ci alții, şi 
împrejurările... 

Incolo, cu toate scăderile unei proze de vicleim, discursul merge... 
De semnalat fraza: „.... fruntea noastră să fie ştearsă nu numai de petele 
Răsăritului, dar şi de umbra Apusului...“ Să ne mai mirăm că ne înjură 
ungurii? 


Comunicatul german de ieri ne informează că se desăvârşeşte vic- 
toria de la Kerci, şi că se înaintează spre oraş, gata să cază în mâinile 
noastre (unii pretindeau ieri seară că s-a şi luat). 

Acelaşi comunicat conţine şi o frază cam „misterioasă“: „Pe frontul 
Doneţului trupele noastre sunt în apărare. Ruşii au atacat cu forţe mari 
şi cu tancuri...“ Nu-mi place! Când un comunicat vorbeşte de „apăra- 
re“, e că e bucluc la mijloc... Poate că nervii mei au devenit prea sen- 
sibili. Să aşteptăm... Comunicatul mai adaugă că atacurile bolşevice de 
la Leningrad au dat greş. Atacă bestiile unde pot; când îi crezi morţi, 
atunci se aruncă mai rău! Probabil că efortul lor pe Doneţ şi la Le- 
ningrad e menit să uşureze presiunea germană de la Kerci — dar nu 
văd cum... | | 

Ziarele germane relevă contribuţia noastră la luptele din Crimeea şi 
laudă fără rezerve hărnicia şi îndârjirea soldaţilor români! Putem fi 
mândri. 


Cifre: 

De la 26 aprilie la 13 mai, germanii au distrus 784 de avioane pe 
frontul rusesc şi-au pierdut 82. Din cele 784 avioane sovietice numai 
73 au fost doborâte de artileria anti-acriană, restul în lupte aeriene. 

În Atlantic, în ultimele zile au fost înecate 9 vase americane (31 000 
tone) dintr-un convoi ce mergea spre Anglia şi alte 12 (113 000 tone) 
în diferite puncte de-a lungul coastei Statelor Unite. În total, în Atlan- 
tic, nemţii au scufundat între 1 şi 14 mai — 23 de vase cu 409 800 tone... 

La Kerci, în ziua de 8 mai, 173 de pionieri au ridicat peste 10 000 
de mine, presărate pe terenul de luptă... 


Lecca (de la Externe) care a recondus pe mareşalul List până la 
Arad, îmi povesteşte că e un om foarte plăcut şi că vorbeşte cu miez, 
E încântat de armata română, care se prezintă tot atât de bine la paradă 
ca pe câmpul de luptă. Şi mai este încântat şi de primirea ce i s-a făcut 
la Bucureşti, de Rege, de Regină şi de Mareşalul Antonescu. Regele l- 
a decorat cu Ordinul Mihai Viteazul clasa a II-a şi a III-a... | 

Mareşalul List a vorbit lui Lecca cu multă prietenie de Franţa şi de 
francezi: „Francezii n-au vrut să se bată în războiul acesta, dar rămân 
cei mai buni soldaţi din lume, împreună cu nemţii“ — spunea mareşa- 
lul. Dânsul doreşte din suflet o alianţă între Germania şi Franţa: „A- 
tunci s-ar putea face lucruri mari în Europa...“ Considera şi List situa- 
ţia Italiei ca disperată şi nu excludea o posibilă pace separată a Italiei... 
Defecţiunea Italiei („das auspringen“) ar fi o lovitură morală grea pen- 
tru Axă... Fiihrerul caută să domolească pretențiile italienilor împotriva 
Franţei (în scopul unei înţelegeri viitoare cu această țară) dar întâmpi- 

nă mari dificultăţi. Hitler păstrează o adâncă recunoştinţă lui Musso- 
lini pentru serviciile pe care i le-a adus înainte de război (a şi declarat- 
o într-unul din primele discursuri după izbucnirea ostilităților) şi nu 
vrea să-l bruscheze... „E aici o adevărată dificultate pe terenul diplo- 
matic“. Mareșalul a mărturisit o mare stimă pentru poporul grec „care 
nu merită nenorocirile l-a care a fost supus“. În gura învingătorului 
Greciei asemenea cuvinte iau un mare preţ şi pot măguli pe cei învinşi, 
sau mai bine zis copleșiți prin forțele de s-au aruncat asupra lor. 

Lecca a încercat să aducă pe mareșal pe terenul raporturilor noastre 
cu ungurii, dar asupra acestui capitol List s-a arătat foarte rezervat. A 
spus numai că Fiihrerul nu va uita niciodată strânsa camaraderie de ar- 
me dintre germani şi români, şi că la pace, Reichul nu va admite să ră- 
mâie în Europa un focar deschis, din care să iasă un nou război... 

Şi în ce priveşte războiul cu ruşii, List a fost foarte rezervat în pro- 
nosticurile lui. „Încercăm, ne vom strădui, cred...“ — erau expresiile 
de care se servea pentru caracterizarea luptelor în curs... 

Mareşalul List a plecat la Viena, unde îşi are reşedinţa, în aşteptarea 
misiunilor sau comandamentului ce i s-ar putea da... Deocamdată, n- 
are comandament pe front. 


Sâmbătă 16 mai. Oraşul Kerci n-a fost încă ocupat. De la linia for- 
tificată de la Parpak — care închidea istmul şi care a fost străpunsă — 
şi până la Kerci, distanţa e mai bine de 100 kilometri, care a trebuit să 
fie cucerită şi „dezminată“ metru cu metru. Localitățile întărite Kenyes 
(sau Keneges), Mariental, Tachil etc. au trebuit să fie ocupate pe rând, 
şi au fost. Ieri s-au luat şi înălțimile din jurul oraşului Kerci şi trupele 
noastre şi cele germane nu mai au decât acest ultim cuib de rezistență 
sovietică de învins. E posibil că azi sau mâine vor fi terminat şi cu el. 

Comunicatul german de ieri nu vorbeşte de frontul Doneţului (unde 
alaltăicri germanii erau în apărare...) dar vorbeşte de „o bătălie de tan- 
curi“ la est de Harkov şi anunţă 145 de tancuri sovietice distruse, fără 
să spună nimic despre pierderile nemţeşti... Între această regiune, pe 
Doneţul superior şi regiunea est Harkov, ruşii pretind că ar fi înregis- 
trat mari (!) succese şi fac larmă multă cu ele prin radiodifuziunile an- 
glo-saxone. Nemţii dezmint însă categoric aceste succese... 

În regiunea Volhov, la sud de lacul Ladoga, Comandamentul ger- 
man anunță că ar fi încercuit şi nimicit un grup de forţe ruseşti destul 
de însemnat: prizonieri mulţi şi pradă de război onorabilă... 

Comunicatul german mai dă preciziuni asupra atacului unui convoi 
american în Oceanul Îngheţat, convoi ce transporta armament pentru 

Soviete şi era îndreptat spre Murmansk. Avioanele germane au scu- 
fundat: un crucişător de 9 100 tone, un distrugător, un spărgător de 
gheaţă, un vas-transport de 2 000 tone — și ar fi incendiat alt vas- 
transport de 10 000 tone... 


Guvernul din Washington n-a dat însă comunicatul făgăduit cu pri- 
vire la pierderile lor în bătălia navală din Marea Coralilor... Se vede că 
n-au cu ce să se laude! 


În presa berlineză, Turcia este din nou la ordinea zilei. Articole mă- 
gulitoare, în care se afirmă că Turcia nu e o putere asiatică, ci una euro- 
peană şi se reamintesc cu complezență progresele însemnate făcute în 
ultimii ani de această ţară pe calea europenizării. Concluzia: Turcia tre- 
buie să aleagă între o lume veche prăbuşită şi o lume nouă care se ri- 
dică. Naturală, când s-a încheiat, alianța Turciei cu Anglia nu mai are 
nici un rost de când Imperiul Britanic s-a aliniat alături de Soviete şi 
de interesele lor... 

Desigur. Dar o pricep turcii? 


De Ziua Eroilor a apărut o publicaţie, Pentru Jertfitori — scoasă 
prin îngrijirea Consiliului de Patronaj. Titlul e idiot; oamenii d-nelor 
Rica şi Veturia nu ştiu româneşte. „Jertfitorii“ pot fi numai cei ce sacri- 
ficau animalele jertfite altarelor zeilor — nu cei ce aduc jertfe prin pro- 
priul lor sacrificiu... Nu face nimic, să luăm în consideraţie numai in- 
tentia — dar, Maică-Doamne şi ce să zicem despre „conținutul“ pu- 
blicaţiei? O întrecere de banalităţi şi de goliciune sufletească! DI Ică a 
scris două articole: unul semnat de d-sa, altul de dl Mareşal... Scâr- 
boasă logoree... 


DI mareşal Antonescu a mai inspectat din avion regiunea Bucu- 
reştilor, până în Ialomiţa şi Prahova de Jos... A găsit murdărie şi dezor- 
dine în câteva gări şi în curţile oamenilor, iarăşi! Dar a fost mulțumit 
de starea însămânțărilor... Ce teatru! 


A murit Vasile Kogălniceanu, al treilea fiu al lui Mihail Kogălni- 
ceanu... Om simpatic, dar mare secătură! Kogălniceanu n-a avut noroc 
cu progenitura lui masculină. Câteştrei băieţii lui au fost sub-mediocri, 

şi chiar mai rău. Singură fata lui, Lucie, decedată ca văduvă Leon 
Bogdan, a fost cineva — inteligentă, dinamică, dată dracului, a învârtit 
o lume şi a plătit cât cinci băieți... 


Duminică 17 mai. Intrarea trupelor germane şi române în Kerci a 
fost anunţată ieri la amiază, la Radio. Ziarele de aseară şi cele de azi 
dimineață comentează cu lux de amănunte ocuparea oraşului şi 
izgonirea ruşilor din ultimul colț al peninsulei... Kerci-ul a fost ocupat 
pentru prima oară anul trecut, la 17 noiembrie, şi a fost reluat de ruşi 
care l-au întărit prin lucrări numeroase concepute după criteriile cele 
mai moderne. În afară de zidul de la Parpak, au fost ridicate fortificaţii 
betonate de-a lungul Mării Negre, pentru evitarea unor încercări de de- 
barcări în dosul liniei Parpakului şi altele în jurul oraşului Kerci — ast- 
fel încât înaintarea trupelor germano-române a fost mult mai anevo- 
ioasă anul acesta ca anul trecut. 

La Berlin se tace mare caz de succesul operaţiunilor de la Kerci, 
fiindcă el dovedeşte — subliniază presa — că puterea ofensivă a ar- 
matei germane nu numai că n-a fost ştirbită prin campania de iarnă, dar 
încă că a crescut... 

Despre cele întâmplate la est de Harkov şi despre cele încă în curs 
de desfăşurare în acea regiune, ştiri contradictorii. Londra pretinde că 
sovieticii au dat atacul cu 50 de divizii şi că au înaintat cu 50 de kilo- 
metri... De la Berlin se pretinde că forțele germane au zădărnicit atacul, 
că au pornit chiar la contraatac şi că au distrus 185 care de asalt 
sovietice. Dar buletinele germane sunt foarte laconice (ceea ce nu e 
semn bun...) şi nu suntem deloc lămuriţi asupra celor petrecute şi celor 
ce se petrec în acel sector al frontului... 

De un lucru suntem lămuriţi: e că puterea Sovietelor de rezistență, 
şi chiar de atac, n-a fost zdrobită prin nemaipomenitele înfrângeri de a- 
nul trecut... Totul trebuie început de la capăt, din nou... Să sperăm că 
nemţii vor fi în stare să refacă minunile pe care le-au făcut. Şi nu se 
poate să nu le refacă, căci au pus pe picioare o armată nouă, cu unelte 
noi... Începem, în fine, să le cunoaştem: faimosul tun nou, nu e un tun 
nou, ci un tun care trage cu obuze noi, cu obuze încărcate cu aer lichid, 
obuze ce distrug tot pe o rază variabilă după ştiri — unii vorbesc de 
100 de metri, alţii de 500 şi mai mult — obuze care au înspăimântat pe 
bolşevicii din Crimeea şi-a dus la repedea victorie de la Kerci. Aerul 
lichid a fost întrebuințat ca exploziv mai întâi de englezi, în bombele 
pe care le aruncă din aeroplane, şi cu care au distrus în parte oraşele 
Köln, Lübeck şi Rostock. De n-ar arunca şi asupra noastră! Nemţii au 

adaptat la artilerie procedeul englezesc; ruşii n-au ajuns încă până 
acolo şi se găsesc momentan în stare de inferioritate... 

După ştiri din țările neutre, pare că ruşii mai duc şi lipsă de oameni. 
În armată, căci au concentrat acum şi flăcăii de 17 ani, după ce-au istovit 
deja contingentele celor de 18, 19, 20 de ani — şi în fabrici, după cum 
o mărturiseşte revista engleză Economist care scrie că nu trebuie să se 
aştepte la minuni de la industria militară sovietică care a pierdut cele 
mai însemnate centre de producţie şi nu mai posedă în uzinele de care 
dispune nici de materii prime suficiente, nici de lucrători calificaţi... 

Aşa încât, toate cântărite, ne mai putem permite puţin optimism 
pentru zilele ce vin... i 


DI Ică, care a sărit mulțumită unei legi speciale!, din situația de co- 
pil de trupă — în cea de căpitan de cavalerie, a fost încadrat în această 
calitate în Regimentul de Cavalerie de Gardă, fost Regiment de Es- 
cortă Regală, fost Regiment de Jandarmi Călări... 

Ieri la amiază a avut loc la cazarma acestui regiment încadrarea efe- 
ctivă a noului căpitan. Comandantul regimentului, colonelul Elefte- 


rescu, a făcut „domnului preşedinte al Consiliului“ o primire de împă- 


rat, a convocat toţi ofiţerii activi şi de rezervă pentru alai, a dat o masă 
şi a ţinut un discurs... Când militarii se dau pe latura platitudinii, ni- 
meni nu-i întrece! A vorbit bineînţeles şi dl Ică. A început prin a decla- 
ra că „ceea ce face mândria armatei este tăcerea“, şi în consecință a dat 
drumul unui discurs kilometric. Omul acesta este bolnav: psihiatria cu- 
noaşte bine aceste cazuri de logoree... N-am citit tot discursul, căci n- 
am motiv să mă pedepsesc, dar am spicuit aceste frumuseți: „Mi-am 
spart sufletul (sic!) şi mi-am ros puterile“, „ne-am întins sufletul şi 
sângele pe două războaie“; trebuie să recunosc însă că de data asta dl 
Ică n-a întrebuințat cuvântul „catapeteasmă“ — iar cuvântul „popas“ 
numai o dată. N-a lipsit totuşi să declare şi aici, că ofițerii regimentului 
au fost elevii lui la Universitate — săracul, şi săracii!! 

Pe lângă aceste fleacuri, dl Ică a mai spus şi un lucru grav anume 
că generaţia lui (a lui şi a lui Elefterescu), a dus în spinare refacerea 
României şi datoria de a spăla dezonoarea generaţiilor precedente. 
Iresponsabilii ăştia îşi închipuie că România a început cu ei, şi că 
înaintea lor n-a fost nimic!... Şi nu putem răspunde nimic acestor 
tâmpiţi, căci regimul de silnicie sub care trăim înăbuşe orice glas!... 


1 Legea prin care s-au acordat grade foştilor cercetași din războiul trecut, după si- 
tuațiile civile ocupate în momentul promulgării legii... 

„Relaţiile Turciei cu Sovietele par a se încorda. Turcii au putut afla 
din documentele procesului asasinilor lui Papen ce le pregăteau mus- 
calii. Saracioglu a făcut declaraţii foarte drastice, într-o şedinţă a comi- 
tetului Partidului Popular (partidul guvernamental şi unicul din Tur- 
cia). Cu acest prilej, respingând anumite ameninţări britanice, Sara- 
cioglu a mai adăugat că raporturile Turciei cu Germania erau cât se 
poate de cordiale... 

Saracioglu a vorbit şi ambasadorului sovietic, răspicat... Continuă 
evoluţia? 


Buşilă, ministrul Comunicaţiilor, va merge săptămâna asta în Bul- 
garia, unde a fost oficial invitat. Ziarele din Sofia publică portretul şi 
biografia sa, şi-l laudă fără rezerve... Buşilă, care a aşteptat atât până 
să ajungă vedetă, bea lapte. Şi eu mă bucur de bucuria lui, căci e om 
tare cumsecade... 


Bossy, încă în concediu, a fost primit acum două zile de Mareşalul 
Antonescu, pe care l-a găsit foarte mulțumit, foarte liniştit, foarte opti- 
pt şi încântat de mersul lucrurilor... Probabil că le vede din aero- 
plan! 


În Republica Ecuador (America de Sud) a avut loc un violent cu- 
tremur de pământ, cu mai bine de 200 persoane ucise. Mai bine la ei 
decât la noi... 


Luni 18 mai. Pe ziua de azi, stăpânirea ne face cinste mare: a per- 
mis ziarelor să ne dea ştiri mai amănunțite asupra luptelor ce s-au des- 
făşurat în Peninsula Kerciului, asupra hotărârilor economice luate de 
Guvern şi asupra situaţiei de pe teritoriul fostei Iugoslavii... „Mieux 
vaut tard que jamais!“ 

La Kerci, luptele au fost grele. Se apără păgânii de bolşevici cu dâr- 
zenie de neînchipuit, şi merg la moarte cu miile, prosteşte. Trupele ră- 
mase după ocuparea oraşului s-au îngrămădit în vârful peninsulei, la 
nord-est de Kerci şi nici acolo nu se astâmpără: dau năvală în masă, cu 
nădejdea disperaţilor, şi încearcă să rupă zidul forțelor germano-ro- 
mâne ca să scape — fără să ştie încotro. Asalturi succesive se prăbu- 
şesc sub focul mitralierelor şi tunurilor; oamenii din primele rânduri 

merg ţinându-se de braţ şi sunt secerați dintr-o dată... E un măcel teribil 
— nu va scăpa unul! Au încercat câteva formaţiuni să debarce în dosul 
frontului nemţesc — dau au fost curățite pe loc... Ruşii umpluseră toată 
peninsula cu mine; un singur batalion german a cules peste 25 000! La 
Harkov, ofensiva rusească a fost oprită şi ea; Tătăranu (de la Marele 
Stat Major) a confirmat ieri faptul lui Dombrovski. Şi aici ruşii au su- 
ferit mari pierderi; nenumărate tancuri au fost distruse. Ruşii atacă cu 
înverşunare pe tot frontul; caută să prevină ei ofensiva germană printr- 
una a lor, dar nu reuşesc decât să-şi uzeze materialul şi să piardă oa- 
meni. Pare că germanii încurajează această tactică: le convine să încea- 
pă ofensiva pregătită după ce inamicul îşi va fi istovit puterile în ata- 
curi sângeroase dar inutile... 

În ce priveşte măsurile economice, Guvernul a luat în două Consilii 
hotărâri din care unele sunt onorabile. Astfel s-au creat pe lângă Mini- 
sterul Economiei şi pe lângă al Înzestrării două organe permanente: un 
comitet tehnic, format din reprezentanții industriei siderurgice şi a ce- 
lorlalte industrii principale, care în colaborare cu reprezentanții Gu- 
vernului vor stabili listele nevoilor minimale ale industriilor în materii 
prime şi semifabricate, vor avea sarcina distribuirii acestora şi a orga- 


nizării şi coordonării producției, a transporturilor şi a executării pla- ` 


nurilor stabilite de acord cu Guvernul — şi, un comitet economic la ca- 
re vor participa pe lângă reprezentanţii Guvernului şi industriei, guver- 
natorul Băncii Naţionale şi administratorul general al Creditului In- 
dustrial, pentru a soluţiona direct şi imediat cererile de credite pentru 
sprijinirea producţiei în cadrul planurilor stabilite. Pe lângă aceste mă- 
suri onorabile s-au mai luat şi altele cu caracter demagogic, precum 
sporirea salariilor muncitorilor şi funcționarilor întreprinderilor, cu 
menţinerea preţurilor de desfacere ale produselor fabricate şi mai ales 
s-au dat drepturi „alaciştilor“ (absolvenţii Academiei Comerciale) să 
participe la românizarea întreprinderilor ovreieşti — pe baza diplomei 
lor. Măsură de curată nebunie, dar dl Ică, e om de cuvânt, şi a făgăduit! 
Consiliul s-a mai ocupat cu problemele agricole, cu eterna chestiune a 
creditelor agricole, cu lemnele, cu transporturile — dar în toate aceste 
compartimente n-a făcut decât să piseze apa în piuă... 

În ce priveşte evenimentele din fosta Iugoslavie, se mărturiseşte a- 
cum şi se dă pe faţă, ceea ce de un an de zile se şoptea la ureche. În 
fosta Serbie, în Bosnia şi Herţegovina, în Slovenia — şi întrucâtva 
chiar în Croaţia — domneşte războiul civil. Nu este un război organi- 
zat, cu un front determinat, cum a fost în Spania, ci un război de parti- 
zani, de „guerilla“, cu atât mai greu de dus... Italienii, însărcinaţi cu po- 
tolirea răsculaților, au pierdut şi pierd oameni mulți... Fosta armată iu- 

goslavă, înainte de a se prăbuşi, a împărţit arme şi muniții la oameni, 
şi prin văi, prin dealuri, prin păduri, bandele operează — e cazul să se 
spună — ca la ele acasă. Ideea panslavistă, colorată acum şi de comu- 
nism, întreţine patimele şi curajul răzvrătiţilor şi nimeni nu poate să le 
vie de cap. Intre Dunăre şi Adriatică, domneşte anarhia... O puţin în- 
curajatoare prefață la „Europa Nouă“ plănuită de Hitler... 


Japonezii anunță o mare victorie contra englezilor, la nord de Manda- 
lay. Forţele britanice din Birmania, câte mai rămăseseră, ar fi distruse... 


La Radio s-a anunţat ieri că un număr de legionari condamnaţi ce- 
ruse să se reabiliteze pe front, că cererea lor fusese admisă, dar că le- 
gionarii trimişi la unităţi... au dezertat! S-a dat şi numele lor, cu unita- 
tea de la care au fugit! Nu se prea vede bine în ce scop această publi- 
citate; ca să se laude Guvernul cu păcăleala suferită, sau ca să justifice 
„măsuri“ (pe care le cunoaştem...) ce se vor lua împotriva lor? Dar ca 
să-i trimită pe altă lume trebuie întâi să-i prindă — şi domnii aceştia 
ştiu să treacă granița, câteodată şi în uniforme germane... 


Regele a decorat pe Risto Ryti, Preşedintele Republicii Finlandeze 
cu colanul Ordinului Carol. Colanul a fost remis Preşedintelui cu toată 
solemnitatea, la Helsinki, de către ministrul nostru Noti Constantinidi, 
înconjurat de tot personalul Legaţici. 


Academia Română a primit în şedinţă solemnă pe Orestano, un ca- 
raghios, secretar general al Academiei Italiene, şi pe Bompiani, o glo- 
rie a Italiei (membru al Academiei Italiene şi membru de onoare al ce- 
lei Române), veniţi la Bucureşti să ție conferinţe. Academia, care s-a 
întrunit în sesiune generală a declarat vacante locurile lui Iorga, lui 
Titulescu şi lui luculeţ... Mă întreb cum va face succesorul lui Titules- 
cu elogiul acestuia fără să supere pe nemți şi pe Antoneşti... 


Mareşalul Antonescu, în impulsivitatea sa, ia măsuri de nebun, de 
se crucesc oamenii... Aflând că pe iarna grea din anul acesta iepurii au 
ros pe ici pe colea coaja arborilor fructiferi, a dat ordinul să fie ucişi 
tofi iepurii!!! Vânătorii sunt consternaţi, şi declară că ei nu vor împuş- 
ca iepurii!! Dar atunci cine să-i împuşte? Vânătorii, care sunt nişte na- 

ivi, sunt foarte emoţionaţi, se întrunesc, discută, vor să intervie şi nu 
ştiu cum — cu un cuvânt e agitaţie mare printre ei! Bieţii oameni nu 
ştiu că între un ordin dat şi executarea lui e o prăpastie! Va reveni asu- 
pra năzbâtiei sale Mareşalul, cum a revenit asupra atâtor altele... Mă- 
sura, de altmintreli e stupidă, căci vânatul dă un venit mai mare decât 
cei câţiva pomi cojiţi! Dacă vânatul ar fi bine ocrotit la noi şi vânătoa- 
rea mai bine organizată, iepurii ar putea da un venit mai mare decât toți 
caişii, toți cireşii şi chiar toți prunii împreună! 

N-a fost în stare Guvernul să distrugă ciorile, cu atâtea ordine repe- 
tate, şi o să distrugă iepurii!! 


Marţi 19 mai. Buletinul de ieri ca şi cele din zilele trecute, de pe 
frontul rusesc — deşi înregistrează numai succese germane — mă neli- 
niştesc (cu tot optimismul Mareşalului Antonescu, pe care mi l-au con- 
firmat mai mulţi) şi mă fac să retrăiesc ceasuri de opresiune sufle- 
tească, ca anul trecut, în primele luni ale campaniei. 

Deşi au suferit cele mai formidabile înfrângeri din istorie, deşi s-au 
uzat apoi toată iarna în atacuri pe atât de istovitoare pe cât de inutile, 


deşi au pierdut oameni şi material cât zece armate — ruşii au reînceput 


acum războiul cu o vigoare şi cu o bogăţie de material ca şi cum nimic 
n-ar fi trecut peste ei... O asemenea masă de forțe, un asemenea rezer- 
vor viu de arme, de muniții, de oameni, nu s-a mai văzut! Nu numai că 
nu se intră în ei nici anul acesta ca în unt, nu numai că nu sunt prăbuşiţi 
cum au crezut-o cu toţii în decembrie trecut — dar deocamdată ei au 
luat inițiativa ofensivei de primăvară, nu nemții. Că această ofensivă e 
pretutindeni respinsă, că pe alocuri forţele sovietice sunt refulate, nu 
încape îndoială. Dar succesele germanilor sunt negative, sunt succese 
de apărare, sau de recucerire de poziţii. De o pătrundere serioasă în dis- 
pozitivul rusesc nu se poate vorbi încă... Să sperăm că va sosi şi ziua 
inițiativei germane, dar de pe acum se arată că luptele vor fi foarte gre- 
le şi anevoioasă înaintarea... Va trebui să mai aşteptăm mult, şi să sân- 
gerăm, până să vedem colosul abătut, dacă-l vom vedea abătut... 
Buletinele germane de ieri ne-au adus ştiri mai amănunțite, şi ne- 
am putut da în fine seamă de ce s-a întâmplat în regiunea Harkov. La 
Harkov n-a fost un simplu atac bolşevic de surprindere sau de hărțu- 
ială; a fost o adevărată ofensivă strategică, bine organizată de Timo- 
şenko şi menită să spargă întâi frontul, apoi să-l întoarcă pe la sud şi să 
cadă în spatele forțelor germane spre a libera Kiev-ul şi Dniepro- 
petrovsk-ul... Ofensiva s-a dat sub formă de atac prin mase motorizate 
şi tancuri de tot felul din care unele engleze şi americane de 120 de to- 

ne de tipul „Mamuth“. A fost o bătălie mare în toată regula, ce se poate 
caracteriza prin două faze: o primă fază, de la 13 la 16 mai, în care ruşii 
au pătruns în dispozitivul german — şi o a doua fază, de la 16 mai în- 
coace, în care, după ce au oprit înaintarea sovietică, nemţii au pornit la 
contraatac şi au respins forțele ruseşti pe poziţiile lor iniţiale. Oprirea 
ruşilor a fost foarte anevoioasă, căci ei dispuneau de forțe foarte su- 
perioare celor germane. În buletinul lor de ieri, nemții pretind că un ba- 
talion german a trebuit de multe ori să lupte cu mai multe regimente 
ruseşti... În prima fază a luptei ruşii au pierdut 240 de tancuri mari, iar 
în a doua încă 110 — în total au fost nimicite 350 de tancuri bolşevice. 
Şi pierderile bolşevice în oameni, arme, tunuri, automobile, au fost 
mari. Nemţii nu dau pe ale lor... În regiunea Harkov, luptele sunt încă 
în continuare... Dar lucrurile se desenează acum în favoarea nemților... 
Să dea Dumnezeu să fie aşa! Şi e probabil că sunt aşa, căci radio-difu- 
ziunile engleze nu mai cântă victorie ca acum câteva zile, şi au amuţit 
asupra operațiunilor din acel sector al frontului... 

Ruşii au atacat cu vigoare şi pe frontul Doneţului, mai ales în sec- 
torul ocupat de trupele româneşti (o mărturiseşte comunicatul german 
de ieri). Atacurile bolşevice au fost însă pretutindeni respinse, în sec- 
torul Doneţului, cu mari pierderi pentru ruşi... Atacul rusesc a fost şi a- 
ici sprijinit de forțe motorizate şi preparat printr-un formidabil bom- 
bardament de artilerie... 

In regiunea lacului Ilmen, şi în Laponia nemţii au procedat la ata- 
curi locale şi au câştigat poziţii, „importante — zic ei — ca puncte de 
sprijin pentru viitoarea ofensivă generală“... Am ajuns însă să cred că 
această ofensivă generală e un mit — căci nu mai începe... 

„In peninsula Kerci se lichidează ultimele resturi de ruşi, care con- 
tinuă totuşi să se apere cu înverşunare... O încercare de debarcare pe 
coasta sud a peninsulei, în dosul frontului germano-român, a fost ză- 
dărnicită... 


Pe coastele Norvegiei, mare crucişător german „Prinz Eugen“l, ca- 
re naviga spre sud în direcția coastelor germane, însoţit de mai multe 
vase mai mici şi de avioane, a fost atacat de forțele aeriene britanice. 
După Comunicatul german, o luptă aeriană s-a desfăşurat, în care en- 
glezii ar fi pierdut 29 de avioane iar nemţii numai 3. Londra pretinde 
însă că englezii au doborât 15 avioane germane, şi au pierdut numai 5. 

1 Crucișătorul „Prinz Eugen“ refugiat la Brest, după scufundarea vasului „Bismarck“, 


izbutise să treacă prin Canalul Mânecii, împreună cu alte vase, printr-o îndrăzneață 
manevră... i 

Germanii susțin totuşi cifrele lor şi adaugă că britanicii au mai pierdut 
23 de avioane în altă luptă aproape de coasta germană, aşa încât ar fi 
pierdut într-o singură zi deasupra Mării Nordului 53 de avioane... Con- 
tabilitate fără mare interes. După germani, „Prinz Eugen“ ar fi scăpat 
teafăr — după englezi, ar fi fost uşor avariat... Descurce-i cine poate! 

Buletinele germane mai anunţă scufundarea a 17 vase cu 105 000 
tone în Marea Antilelor şi Golful Floridei. În total, între 1 şi 17 mai, 
numărul vaselor torpilate în mările americane ar fi de 85, cu o pierdere 
de 485 000 tone; iar în acealaşi răstimp, pe toată suprafața mărilor, ar 
fi fost scufundate 97 de vase cu un tonaj de 534 800 tone... 


DI Cripps, şampionul bolşevismului, a vorbit din nou la Bristol, şi 
de data asta şi-a dat complect arama pe față, susținând că Anglia tre- 
buie să se încadreze în ritmul sovietic... Glume? Intenţii serioase de sa- 
tisfacere a unor ambiţii personale prin procedee demagogice? Exa- 
gerări ale informatorilor Axei, care dau ştirea? Viitorul ne va lămuri... 


În Statele Unite a izbucnit un mare scandal în lumea afacerilor. S- 


au descoperit mari fraude în compartimentul procurării materiilor pri- 
me, în scopul urcării preţurilor fabricatelor de furnizat armatei şi mari- 
nei americane... Procurorul Biddle a fost însărcinat cu instrucţia, şi o 
instanță specială a fost creată pentru judecarea faptelor... Pretutindeni 
acelaşi lucru! 


Mussolini a pronunțat un mare discurs în fața Directoratului Fas- 
cist, ca să galvanizeze opinia publică... Ducele s-a declarat foarte opti- 
mist, şi a insistat asupra reuşitei ultimului împrumut public care a dat 
4 miliarde de lirete mai mult ca cel precedent — ceea ce dovedeşte că 
poporul italian aprobă politica Guvernului... Un mare succes a fost în- 
registrat şi prin „colecta lânei“, care ar fi dat rezultate nesperate. Un al 
treilea succes, în fine, îl constituie ovaţiile cu care, el, Mussolini, a fost 
primit în Sardinia, pe care fascismul a transformat-o, deşi a mai rămas 
mult de făcut, şi se va face... 


Amabilii — am numit pe Antoneşti — au schimbat telegrame căl- 
duroase de 10 mai cu Herr [Andreas] Schmidt, şeful Grupului Etnic 
German din România! Incredere reciprocă şi supunere Berlinului... un- 

de am ajuns! Alături de telegramele „amabililor“, se publică şi tele- 
ramele schimbate între Regele Mihai şi Regele Schmidt! Frumos! 


Totolache Rosetti-Solescu, mareşalul Curţii, m-a lăsat ieri să înţe- 
Jeg că legionarii care au dezertat, n-au dezertat, ci au fost trimişi pe altă 
lume... Nu ar fi fost dintre cei condamnaţi, ci dintre cei arestaţi de cu- 
rând şi consideraţi periculoşi.... O fi? Oribil! 


O nouă măsură a Mareşalului şi miniştrii vor trebui să facă toți, şi pe 
rând, un stagiu de 2 luni pe front!! Probabil că va da exemplul dl Ică, 
şi că va lua Mihai Viteazul! Buşilă era buimăcit, ieri; nu ştia dacă va 
trebui să se îmbrace în uniformă sau să meargă în izmene! 

Probabil că măsura a fost imitată din Italia, unde miniștrii au fost 
trimişi succesiv pe front să-şi facă o popularitate şi să-i înjure mai pu- 
țin lumea! 


Scandalurile în tramvaie se ţin lanţ; bărbaţi rău crescuţi strivesc fe- 
meile şi pe copii — şi toți înjură în gura mare Guvernul! Ca să se facă 
ordine, s-a creat un serviciu special de sergenţi de oraş mai voinici, 
„serviciul moravurilor“! Aceşti agenţi vor purta o bandă albă la mâne- 
că şi vor putea aresta pe loc! Delicvenţii vor fi judecaţi sumar şi trimişi 
în lagăr! 


Pare că stăpânirea a început să o lase mai moale cu ovreii... [Au- 
gust] Filip îmi spune că s-a hotărât angajarea câtorva sute de ovrei la 
Statistică: Mareșalul vrea grafice pentru toate şi funcţionarii creștini 
sunt mai toţi concentrați. Iar dl Katz pretinde că se numesc medici e- 
vrei în posturile sanitare vacante... Să fi venit puțină minte megalo- 
manilor şi gheşeftarilor naţionalişti din fruntea Guvernului? 


Dejunat ieri la Buşilă cu George Brătianu. Schimbat numai puţine 
cuvinte cu el. Brătianu junior mi-a părut acrit, deşi Antonescu l-a făcut 
maior. E şi el mirat de multe, şi ca să-mi dovedească că Mareşalul în 
politica sa sare dincolo de cal, mi-a povestit un fapt interesant. Fiind 
încă pe front, în momentul când s-a atins Bugul, a întâlnit pe generalul 
Schobert, pe care-l cunoştea bine, şi acesta şi-a luat adio de la dânsul, 
spunându-i: „Dvs. românii mergeţi numai până la Bug, de la Bug îna- 

inte mergem singuri...“. Brătianu a tras concluzia că nemţii nu ne ce- 
reau să trecem peste Bug, şi mare i-a fost mirarea când a văzut că tru- 
pele noastre trec râul... Brătianu crede că a fost un exces de zel din par- 
tea lui Antonescu, care a dat mai mult decât i se cerea ca să se dea bine 
cu Hitler... „Audiatur et altera pars“... 


Pamfil Şeicaru provesteşte una de necrezut (date fiind împrejură- 
rile). După proclamarea lui Killinger ca „cetăţean de onoare“ şi înapo- 
ierea lui de la Berlin, i s-a dat o masă mare de către zelatorii Guver- 
nului — sărbătorirea rituală după un atât de mare eveniment. La a- 
ceastă masă, Killinger ar fi spus că el e mai puţin diplomat decât sol- 
dat, că iubeşte România ca o a doua patrie, şi că va fi fericit să meargă 
ca simplu soldat alături de români împotriva ungurilor... Aceste cu- 
vinte au fost repetate lui Şeicaru de către generalul Vasiliu, subsecre- 
tarul de la Interne, prezent la banchet. Repet, nu-mi vine să cred... Sau 
Vasiliu nu pricepe nemțeşte, sau Killinger era beat... Căci oricare ar fi sen- 
timentele, un soldat trebuie să rămâie diplomat cât timp e încă diplomat! 

Dar dacă Killinger a vorbit aşa, să-l blamăm ca diplomat — să fim 
însă noi mulțumiți ca români! i 


A murit Gh. Cuţana, un trepăduş al presei, pe care l-am avut pe vre- 
muri la Cuvântul Olteniei. Deştept, neserios, simpatic, o sumă de a- 
mintiri mă leagă de dânsul şi-mi pare rău de el. O firimitură de trecut, 
din trecutul meu, se mai înfundă în pământ... 


Miercuri 20 mai. Vreme splendidă. De zece zile nu plouă, şi agri- 
cultorii se plâng de secetă! Agricultorii se vaită totdeauna, şi niciodată 
nu sunt mulțumiți! Şi ce e mai ciudat, e că au dreptate! 


De pe frontul rusesc. S-a terminat cu Kerci-ul. Întreaga peninsulă a 
fost curăţită de bolşevici. În total, s-au luat 149 256 prizonieri 1 153 de 
tunuri, 1 372 aruncătoare de granate, 259 care de asalt şi 3 814 auto- 
mobile de tot soiul... Sunt cifrele oficiale ale Comunicatului german, şi 
par fantastice! Ce inepuizabil rezervor de oameni şi de unelte de război 
mai e şi Rusia Sovietică! 

Ştirile din Berlin dau ofensiva lui Timoşenko, la est de Harkov, ca 
definitiv oprită, cu un mic câştig de teren în favoarea ruşilor. Dar lupta 

continuă, şi acum au luat nemţii ofensiva. De la 13 mai, ruşii au pierdut 
pe acest câmp de luptă 447 care de asalt de toate mărimile — printre 
ele care uriaşe zise „Mamuth“, care engleze şi care americane — şi su- 
te de automobile. Comunicările radiofonice moscovite şi britanice au 
încetat să mai trâmbiţeze victoria, ceea ce dovedeşte că situaţia s-a 
schimbat în favoarea germanilor. Germanii nu ne dau însă cifre privi- 
toare la pierderile lor, aşa încât, pentru un bilanţ definitiv trebuie să 
mai aşteptăm până la sfârşitul bătăliei. Nu mă îndoiesc că va fi în favoa-rea 
nemților, dar interesant va fi să constatăm cât i-a costat victoria... 

Japonezii bombardează şi înaintează încet, încet, pe toate fronturile lor. 

Churchill a luat comanda amiralului Cunningham, care comanda 
forţele navale britanice din Mediterana, şi l-a trimis în Statele Unite, pe 
o linie moartă, într-o misiune de coordonare. Cunningham n-a ştiut să 
dea Angliei un nou Trafalgar, şi plăteşte cu capul lui. În locul său a fost 
numit amiralul Harwood. Să nu dea şi el aceeaşi decepţie ca prede- 
cesorul său... 


De la Ankara vin veşti că în Caucazia ar fi izbucnit revolte, şi că s- 
ar fi comis acte de sabotaj în şantierele petrolifere de la Baku. Ştirile 
cer confirmare. 


La Paris au avut loc noi atentate împotriva germanilor. Unul împo- 
triva unui militar, altul — o bombă aruncată — împotriva unui depozit 
al armatei. Atentatorii au scăpat cu fuga, dar nemţii au împuşcat 5 ovrei 
galiţieni, considerându-i ca instigatori... 

Laval circulă între Vichy şi Paris, negociază într-una, dar până a- 
cum n-a ajuns la nimic. E totuşi în foarte buni termeni cu nemții: la Paris 
a oferit un dejun cunoscutului sculptor german Arno Brecker, dejun la 
care a asistat şi ambasadorul Fiihrerului, Abetz. s 


A murit cardinalul Baudrillart, în vârstă de 83 de ani. Prelat de mare 
tradiție franceză, era rectorul Universității Catolice din Paris şi al Aca- 
demiei Franceze. Om de înaltă cultură — moartea lui va fi resimțită în 
criza prin care trece Franţa. 


Buşilă a plecat ieri la Sofia, glorios. A fost însoţit la gară de minis- 
trul Bulgariei şi de autorităţile noastre. Cu dânsul a plecat şi d-na Bu- 

şilă, şi perechea [George şi Tou-tou] Georgescu cu Filarmonica. Mi- 
nistrul nostru va sosi la Sofia cu lăutari! 


Toţi cei care vin din Germania povestesc că Göring a pierdut mult 
din influenţa sa asupra lui Hitler, şi că până la un oarecare se găseşte, 
politiceşte, pe o linie moartă. Raporturile dintre dânsul şi Fiihrer s-au 
răcit fiindcă a refuzat să aprobe constituirea unui corp de aviaţie S.S. 
Se cunosc frecăturile între armată şi partid, în Germania. Un număr destul 
de însemnat de generali a fost scos la pensie fiindcă nu erau destul de 
habotnici „nazi“. În ultimul său discurs în faţa Reichstag-ului, Hitler a 
lăudat în mod special purtarea şi meritele trupelor S.S. pe front. 
Constituirea unei aviaţii S.S. ar fi fost un pas înainte pe calea înfeudării 
armatei partidului. Că Göring e pe o linie moartă sau vie, n-are ma-re 
importanță. Importante sunt însă motivele pentru care a ajuns pe o linie 
moartă: pare că Hitler, în neînțelegerile dintre cadrele superioare ale 
armatei şi partid, s-a pus de partea partidului — cel puţin deocamdată... 


Luli Negroponte povesteşte un incident care subliniază inteligența 
d-lui Ică, incident întâmplat la Regimentul de Gardă Călare, cu prilejul 
recepției solemne a marelui om în cadrele zisului regiment. Ca să distre- 
ze pe oaspetele lor, ofiţerii poftiseră după dejun pe [Constantin] Tănase. 
Tănase a venit îmbrăcat în „recrut“ şi a cântat câteva cuplete, printre care 
unul care persifla prin cuvinte de exagerată admiraţie discursurile ne- 
întrerupte ale talentatului nostru vice-preşedinte al Consiliului de Mi- 
niştri, preşedinte ad-interim etc.etc. Cupletul punea la îndoială posibi- 
litatea unui singur om să rostească atâtea capodopere — şi făcea o dis- 
cretă aluzie la un eventual „soufleur“... Abia a terminat cupletul şi imbe- 
cilul s-a sculat, s-a proptit cu pumnii în masă şi a grăit: „Domnule, au mai 
fost şi alţii care au pretins că cuvântările mele sunt redactate de «sou-fleuri» 
— şi aceste afirmaţii m-au silit să îndepărtez din jurul meu oameni care şi- 
au sfârşit astfel cariera!...“ Şi s-a aşezat, şi a întors spatele lui Tănase... 

_ Printre ofiţeri, efectul a fost dezastruos, cum bine se poate înțelege! 
Ăsta e omul pe mâinile căruia a ajuns țara românească! 


Vineri 22 mai. Breasta. Am venit să petrec ziua de Sf. Constantin, 
ca în toți anii (când am putut) în locul amintirilor tinereţelor mele. Din 
cauza greutăților de deplasare, e prima mea vizită anul acesta. Şi Paş- 
tele au căzut încă pe zăpadă... 

__ Plecat din Bucureşti miercuri seara la 6 cu noul accelerat pus în func- 
țiune la 14 mai, am avut până a înoptat o privelişte jalnică, de o parte 
şi de alta a trenului. Toată valea Argeşului, aproape până la Piteşti, e 
rămasă pârloagă. Câteva pogoane de grâu prost, galben, rar şi mic — 
pe ici pe colea. Semănături de primăvară foarte puţine şi nerăsărite. 
Locurile joase ţin încă apă. Porumbiştile de anul trecut sunt încă, mai 
toate, neîntoarse... O jale! 

Pe aici am găsit mai bine. Tot ce a rămas nepus astă toamnă a fost 
semănat în primăvară. N-a fost nimic lăsat nemuncit. Cu pusul po- 
rumbului s-a terminat zilele acestea. Ce a fost semănat mai de timpuriu 
a răsărit. Grâul de toamnă e mediocru: rar şi scurt în paie... Dar câm- 
pului îi trebuie apă... După ce ne-au omorât ploile, acum ne dă gata se- 
ceta: n-a plouat de 3 săptămâni şi pământul a prins coajă care împie- 
dică plantele fragede să propăşească... 

Anul se anunță mediocru, pe unde sunt semănături, şi calitatea a- 
cestora nu va compensa lipsurile din regiunile unde nu s-a putut pune 
nimic... Ne ameninţă foamea! 

Altfel, parcul de de toată frumusețea, şi privighetorile cântă, nebune. 
Gerul n-a stricat lucru mare: câţiva arbori bătrâni au degerat însă. Cum or 
fi Fg păsările din această iarnă îngrozitoare? Sunt mai multe ca ori- 
când... 


Infrângerea ruşilor de la Kerci apare tot mai importantă, prin nu- 
mărul oamenilor scoşi din luptă şi prin materialul distrus... La Harkov, 
bătălia continuă dar iniţiativa e acum în mâinile germanilor: ofensiva 
sovieticilor a fost definitiv oprită şi trupele nemţeşti recuceresc terenul 
pierdut. Pierderile ruşilor sunt şi aici enorme. Propaganda britanică, 
care pretindea la început că ofensiva lui Timoşenko va prăbuşi frontul 
german, a schimbat tonul, şi susţine acum că această ofensivă n-a avut 
alt scop decât să întârzie înaintarea nemților... în aşteptarea iernii, care 
va sosi peste 5 luni!!! Iarna? Atâta nădejde a mai rămas ruşilor! 

Mitropolitul Nifon, care a venit să mă vadă ieri — de Sf. Constantin 
— spunea că a auzit chiar dânsul la Radio Londra, la amiază, ştirea u- 
nei mari ofensive germane începută de armatele comandate de mare- 
şalul Von Bock — ofensivă la care ruşii nu pot rezista... 


Madagascarul n-a fost încă ocupat de englezi: capitala insulei co- 
munica încă ieri, telefonic, cu Guvernul francez din Vichy... 

La Radio Bucureşti, ieri laude ditirambice la adresa Reginei Elena 
(ziua ei). Probabil că regimul o tratează cum o tratează fiindcă are atâ- 
tea merite... 


La masa de miercuri, reprezentanţii Finanţei şi Marii Industrii m-au 
sărbătorit cu multă căldură, de ziua mea. Am fost cu atât mai mişcat cu 
cât, în ultima vreme, am fost mai mult obişnuit cu citaţii (ale comisiilor 
de anchetă) decât cu felicitații... 


În lipsa lui Churchill, un deputat a întrebat pe „megior“ Attlee în 
Camera Comunelor, dacă la pace germanii vor fi pedepsiți pentru oro- 
rile comise (distrugerea oraşelor prin bombardamente aeriene). Fără să-şi 
piardă cumpătul, „megiorul“ a răspuns că fără îndoială — uitând pe de 
o parte că Germania nu dă până acum semn să fie înfrântă, iar pe de 
alta că avioanele britanice comit aceleaşi „orori“ pe teritoriul german... 


„Ziua cumpătării“ din 3 mai a produs 98 milioane, circa. Cam tot 
atât a produs şi precedenta colectă, în februarie... Numai înjurăturile au 
crescut!... 


Duminică 24 mai. Breasta. Dramele agriculturii: ploaia aşteptată şi 
de grâul de toamnă şi de semănăturile de primăvară n-au venit, deşi 
toate pregătirile cerului şi barometrul scăzut au vestit-o. N-a venit, sau 
mai bine zis ne-a ocolit; în schimb a căzut o grindină masivă peste Bra- 
bova, la 30 kilometri spre apus de noi... De ieri barometrul se urcă şi 
cerul s-a înseninat. Mi-e teamă de un an foarte prost... 


Spicuiri din gazete: 

~= La Harkov, lupta + continuă. În comunicatul lor, însă, nemţii decla- 
ră oficial ofensiva rusă înfrântă, şi înaintarea trupelor lui Von Bock în- 
cununată de succes... În regiunea Harkovului, sovieticii au pierdut în 
luptele în curs 700 de tancuri... 

— Submarinele germane au mai scufundat 23 vapoare în mările 
americane (din care 3 în fluviul St. Laurent), cu o deplasare totală de 
123 000 tone... 

— Fiihrerul a decorat un număr de muncitori cu ordinul „Crucea me- 
ritului militar“ pentru a stabili solidaritatea dintre cei ce luptă pe front 

şi cei ce lucrează din greu în fabrici şi în mine — şi care cu toții, pe 
front şi în dosul frontului contribuie la făurirea victoriei şi prin urmare 
la salvarea patriei... Cu acest prilej s-a putut constata excelentul moral 
al muncitorimii germane... 

— În Camera Comunelor s-au adus aspre şi violente critici lui Chur- 
chill, pentru conducerea războiului. Diverşi oratori au învinuit pe Chur- 
chill că se amestecă prea mult în rezolvarea problemelor tactice şi stra- 
tegice şi l-au invitat să lase iniţiativa măsurilor de război acelora care 
duc şi răspunderile operaţiunilor şi să se mărginească la politică... Unii de- 
putaţi s-au mai plâns că nu sunt ţinuţi în curent cu nimic... În lipsa lui Chur- 
chill din Cameră, a răspuns Cripps afirmând că s-au comis mai puţine gre- 
şeli decât se crede, că Germania, Italia şi Japonia au avantajul de a mane- 
vra pe linii interioare pe când Anglia şi America se mişcă împrejurul câm- 
purilor de conflict, pe linii exterioare mult mai anevoioase... Cripps a con- 
chis mirându-se că Anglia nu a suferit înfrângeri şi mai mari... Consolator! 

— În Anglia s-a interzis portul „jobenului“ care a fost înlocuit printr- 
o caschetă mai comodă pentru adaptarea căştilor împotriva gazelor... 
Încă o veche tradiţie ucisă de război... 

— De Gaulle a fost invitat să nu se mai amestece în afacerile politice 
şi să se limiteze la cele militare. Invitaţia a pornit din Washington, şi a 
fost provocată de încurcăturile pe care generalul le-a provocat în Afri- 
ca şi în Siria... 

— Pe piaţa Lisabonei, dolarul american a început să scadă... 

— Gandhi vrea să încerce o meditațiune de pace între chinezi şi ja- 
ponezi... 

De altmintreli japonezii au prins pe chinezi în cleşte şi îi strâng din 
nord şi din sud... 


Luni 25 mai. Tot nu plouă... Ne văităm acum de secetă, cum ne-am 
văitat acum două luni de ploaie... Agricultura e o porcărie — şi ca toate por- 
căriile dau cele mai multe nemulțumiri dar şi cele mai mari bucurii... 


Din ziare: 

_Un submarin italian, „Barberigo“ a scufundat în Atlantic, în preajma 
coastelor sud-americane, un mare cuirasat american, din clasa „Mary- 
land“, cuirasat cu o deplasare de 32 000 tone... E o frumoasă ispravă 
din partea marinei italiene şi o mare pierdere pentru marina Statelor 
Unite. La vasele deja pierdute, la Hawai, în Marea Coralilor etc. se mai 
adaugă acum o unitate importantă... De li s-ar îneca toate! 

Pe toate fronturile, în Rusia, în Birmania, în China — forțele Axei 
înaintează... 


Generalul Gheorghieş, în inspecţie la Craiova a venit să ne facă ieri 
o vizită la Breasta şi ne-a povestit multe. 

Ofensiva germană, marea ofensivă pregătită, n-a început încă. 
Ofensiva trebuie să purceadă după un plan stabilit, şi să înceapă pe toa- 
te sectoarele frontului deodată — or, terenul nu e încă propriu mişcă- 
rilor motorizate, în anumite regiuni... 

Ofensiva de la Harkov-Doneţ nu e decât un contraatac local menit 
să sfarme forţele cu care a atacat Timoşenko. 

Noutatea rusească, în ultimele lupte, sunt carele „Mamuth“, de 120 
tone. Aceste care au dat însă decepții! şi plătesc foarte scump avantajul 
de a putea purta tunuri mai grele cu bătaie mai depărtată. Greutatea lor 
e atât de mare, încât prăbuşesc malurile tranşeelor în care intră, şi de 
multe ori rămân îngropate sub propriile dărâmături. Pe de altă parte 
fiind foarte înalte, artileria antitanc germană trage în roțele „şenilei“ şi 
tancul paralizat rămâne pe loc. Toate aceste tancuri au fost construite 
de ruşi în cursul iernii, ceea ce dovedeşte că sovieticii mai au o in- 
dustrie de armament puternică, în Urali şi în Siberia... 

Oamenii noştri s-au obişnuit cu lupta împotriva tancurilor, şi aces- 
tea nu-i mai sperie, ca la început. Se aruncă pe ele pe la spate, azvârle 
o foaie de cort sau o pătură asupra geamurilor de vizibilitate şi apoi 
toarnă benzină pe orice gaură găsită şi îi dă foc... 

Spiritul trupelor noastre este excelent, au învăţat oamenii să facă 
război, şi pierderile pe care le suferim sunt acum foarte reduse, deşi 
unităţile noastre sunt întrebuințate mai mult la baionetă, luptă în care 
românul e superior germanului, o mărturisesc chiar nemții... 

Ruşii au mult material, dar n-au oameni instruiți şi le lipseşte co- 
mandamentul şi combatanți calificaţi. Aşa se explică că nemţii cu forțe 
inferioare, îi bat pretutindeni. Mai ales aviatorii sunt foarte slabi... 

După Gheorghieş, nemţii se tem că ruşii nu vor mai primi lupta şi 
că vor adopta tactica retragerii, până în Siberia şi în fundul Siberiei. 
Nemţii ar voi să prindă armatele sovietice şi să le distrugă. Dacă le vor 
scăpa, războiul va mai ţine şi anul viitor... Deocamdată principalul 
obiectiv al ofensivei germane va fi Caucazul — pentru petrol, dar mai 
ales pentru tăierea legăturilor cu Iranul şi prin Iran cu englezii. Gene- 


1 Nu sunt construite în America, cum s-a crezut, ci în Rusia!... 

ralul Gheorghieş crede că se va face un efort pentru ocuparea Seva- 
stopol-ului, rămas ca un ghimpe înfipt în carnea noastră... 

Vom avea în campania care începe două grupuri de armate coman- 
date de generalii Iacobici şi Petre Dumitrescu. Se mai spune că gene- 
ralul Pantazi va primi un nou comandament pe front şi că în locul lui 
va trece la Război generalul Popescu de la Interne... Zvonuri... 


DI Ică a dat un interviu ziarului croat Hrvatski Narod (frumos nu- 
me!) asupra „ideologiei“ (?) poporului român şi asupra rolului Româ- 
niei în Europa de mâine (planul Hitler revăzut de Nolică Antonescu...). 
Am citit primele rânduri: „În viața popoarelor ca şi în viaţa oamenilor 
sunt răspântii şi popasuri...“ — şi am aruncat jurnalul|: mi-a fost tea- 
mă să nu dau cu capul de „catapeteasmă“!! 


Miercuri 27 mai. Inapoi ieri-dimineaţă la Bucureşti. Vremea con- 
tinuă să fie implacabil de frumoasă... şi seceta ne dă gata! Cum o vrea 
Dumnezeu! 


Din veştile ce ne vin de o parte şi de alta a frontului, bătălia de la 
Harkov ni se:lămureşte ca una din cele mai mari din câte au fost până 
acum. Radio Londra afirmă că a întrecut pe toate cele din vara şi toam- 
na trecute. Englezii pretind că 150 de divizii (90 ruseşti şi 60-70 ger- 
mane) cu mai bine de 3 milioane de oameni dau o luptă pe viaţă şi pe 
moarte şi că de rezultatul ei va depinde soarta Rusiei şi poate şi a răz- 
boiului mondial... 

Comunicatele germane confirmă importanţa bătăliilor (căci sunt 
mai multe), dar nu vorbesc decât despre cele 30 de divizii încercuite în 
partea de sud a câmpului de luptă... După ştirile germane — care nu 
sunt dezminţite nici de Moscova nici de Londra — victoria desăvârşită 
a nemților e de pe acum asigurată, deşi luptele sunt încă în curs. Prin- 
cipala acţiune se dezvoltă cam la 150 kilometri sud de Harkov, unde 
între Isjum (pe Doneţ) şi Barvenkova, ruşii izbutiseră să pătrundă a- 
dânc în liniile germane cu intenţia să întoarcă spre nord forţele mare- 
şalului Von Bock şi să libereze Harkovului şi ajungând pe Nipru să 
amenințe Dniepropetrovsk şi Kievul... Nu e încă clar dacă ruşii au 
spart frontul german cum au pretins, sau dacă au fost lăsaţi să înainteze 


1 Nu onorabilul Hrvatski cu care nu m-am întâlnit niciodată — ci Universul care 
a reptodus (probabil din ordin) interviul scatologului. 

de Von Bock spre a fi prinşi apoi într-o pungă şi încercuiți. Fapt este că 
aşa s-a întâmplat: după câteva zile de retragere, trupele germane au 
purces la contraatac, au oprit înaintarea rusească, şi astăzi, 30 divizii şi 
un enorm material sunt încercuite de pretutindeni şi menite nimicirii... 
Ruşii atacă însă tare şi la nord-est de Harkov, dar aici n-au putut face 
nimic şi nu numai că n-au putut înainta dar au pierdut şi pierd zilnic te- 
ren — ceea ce întăreşte ipoteza că la sud au fost lăsaţi să treacă ca să 
fie apoi prinşi în capcană... După ştirile nemţeşti care sosesc într-una, 
o mare victorie germană e pe punctul să fie câştigată. La această vic- 
torje au contribuit şi trupele noastre şi aviația italiană. În 2-3 zile vom 
fi pe deplin lămuriţi. Dar ne lămuresc deja azi ştirile moscovite şi en- 
glezeşti, care „explică“ că Timoşenko n-a vrut Să rupă frontul ci numai 
să distrugă şi să uzeze tancurile germane!!! În lumea noastră militară, 
încrederea e mare, şi bucurie pe toată linia... 

Şi din Extremul Orient vin ştiri bune. Japonezii înaintează în China 
năvalnic, spre Ciung-King, pe două coloane pornite din Birmania. Chi- 
nezii, cărora toate drumurile de ravitaliere spre Birmania au fost tăiate 
se retrag precipitat. Pare că japonezii vor acum să o sfârșească cu Ciang- 


Kai-Shek printr-o multiplă ofensivă. Armata japoneză atacă China in-. 


dependentă şi pe la nord, cu mari succese, iar forţe însemnate au fost 
concentrate în Insula Formosa şi în Indochina, în scopul unui atac prin 
provincia Fu-kien... 


Republica Mexicului a hotărât să declare război Puterilor Axei. De- 
claraţia de război va fi probabil votată mâine de Congresul mexican. 
Armata, flota şi aviația Mexicului sunt inexistente şi nu poate fi vorba 
de o contribuţie serioasă a Mexicului pe teatrele de luptă. Petrolul mexi- 
can e deja demult în mâinile americanilor... Dar bandiții declară război 
ca să poată pune mâna pe proprietăţile şi pe întreprinderile germane... 


Telegramele de ieri descriu cu amănuntul scufundarea pachebotului 
„Empress of Asia“ (17 000 tone...), torpilat în apele Sumatrei. Vasul 
transporta 5 000 de soldaţi englezi şi canadieni, şi a fost atacat de avioa- 
nele japoneze, care l-au pus în flăcări... Mai mult de jumătate din aceşti 
nenorociţi au pierit şi supraviețuitorii descriu scene infernale, care în- 
trec în oroare tot ce mintea omului poate născoci. Războiul, cu tehnica 
lui, a ajuns la un grad de barbarie ce întrece cele mai întunecate vre- 
muri ale trecutului... Sfârşitul lumii, sau cel puţin al omenirei? 

Nahas-Paşa a demisionat. Nahas-Paşa şi-a refăcut Ministerul... 
Noul Guvern egiptean e identic cu cel vechi — mai puțin Makram-Paşa, 
fost ministru de Finanţe, cu care primul-ministru intrase în conflict... 


Azi soseşte la Bucureşti, în vizită oficială dl Ph.W. Jung „Obebiirger- 
meister“ al oraşului Viena... Îmi reamintesc vizita triumfală a lui Lueger 
şi măsor toată decăderea fostei Capitale habsburgice, pe scara indife- 
renței publice față de succesorul bătăiosului antisemit, reprezentant to- 
tuşi al unei mari puteri de ordine, într-o Europa fericită... 


La Berlin se dă o mare importanță vizitei pe care naționaliștii Azad 
şi Nehru au făcut-o lui Gandhi... Ziarele germane cred că cei 3 şefi ai 
mişcării anti-britanice, ar fi luat hotărâri grave cu privire la viitoarea 
acţiune revoluţionară în Indii... 


Clodius e de aproape 2 săptămâni printre noi, şi nimeni nu ştie ce 
tratează şi la ce rezultate a ajuns. Nici chiar Ottulescu, guvernatorul 
Băncii Naţionale. Rezmeriţă, cu care a tratat la Berlin, e în străinătate 
şi i-a luat locul... Ică Antonescu! Un financiar „la curent“, îmi semnala 
ieri că la Budapesta, dl Clodius, când merge, e primit o dată de minis- 
trul Finanţelor şi apoi dat pe mâna directorilor din ministere, la noi tra- 
tează cu el, ca egal la egal, şeful Guvernului... Caracteristic pentru sta- 
rea de umilinţă şi de subjugare în care ne aflăm față de Germania... 

Pare că ceva (desigur foarte puţin, dar ceva...) s-a schimbat în ati- 
tudinea nemților față de noi. De câte ori venea Clodius în Bucureşti, 
înainte de septembrie 1940, venea şi sta ceasuri la mine — mergea la 
Cecropid şi mânca aproape în toate zilele cu el. De la septembrie 1940, 
n-a mai pus piciorul nici la mine, nici la Cecropid, şi n-a mai ţinut nici 
pe acesta — prietenul lui — în curent cu negocierile sale. Nici acum nu 
ne face confidenţe, nici mie, nici lui Cecropid — dar ne-a depus cărţi, 
şi mie şi lui Cecropid... 

Clica Killinger continuă să se războiască cu clica Neubacher... Cli- 
ca Killinger e sincer ostilă Mişcării Legionare — pe când clica Neuba- 
cher, ca să-şi arate nemulțumirea faţă de Mareşalul Antonescu (mână 
în mână cu Killinger) cochetează cu floarțele — asasine. Un caz tipic: 
un ofițer german care frecventa în casa Greceanu (Costi, ministrul țării 
la Berlin (!) sub legionari, însurat cu o nemţoaică) a primit de la Killinger 
ordinul să nu mai pună piciorul în acea casă şi s-a executat — ceea ce 

n-a împiedicat pe Clodius (afiliat la clica Neubacher) să ia acum câteva 
zile masa la Greceanu... A fost apoi o istorie întreagă! Abcesul va trebui să 
crape... Se zice că şi Clodius ar fi un candidat la succesiunea lui Killinger... 
Poate că încercarea lui de a „reînoda“ cu noi (cu mine şi cu Cecropid) 
să aibă de scop să-şi facă mână bună în opinia publică românească. 

Pentru mine, Clodius — asupra căruia m-am înşelat — rămâne ce 
e: o lichea! 


Congresul profesorilor secundari se întruneşte la Galaţi: prima şe- 
dință a fost prezidată de Petrovici, ministrul. Nu pricep rostul congre- 
selor profesionale sub un regim de dictatură... Dacă adunătura de proşti 
de la Galaţi, prezidată de un puturos n-o pune ţara la cale, nu o mai 
pune nimeni. 


Tânărul Rădulescu-Livezi (din serviciul de propagandă din Buco- 
vina) care a însoţit pe Mareşalul Antonescu într-o inspecţie prin satele 
de pe lângă Rădăuţi, povesteşte cum au decurs aceste vizite. În fiecare 
sat s-a repetat aceeaşi scenă: „D-ta cine eşti?“ — „Eu, domnule mareșal, 
sunt judecătorul de ocol...“ — „Ah, bine! Caută să judeci procesele re- 
pede, şi nu te încurca în forme!“ — i-a spus mareșalul, și i-a strâns mâ- 
na. „Dar d-ta cine eşti?“ — „Eu, să trăiţi, domnule Mareşal, sunt pri- 
marul!“ — „Ah, primarul! d-tale nu-ţi strâng mâna, trebuie să fii o puş- 
lama de pe vremea partidelor!!! Dar d-ta cine eşti?“ — „Eu — a răs- 
puns interpelatul — sunt controlor financiar...“ — „Ah, controlor fi- 
nanciar! Mai am eu nevoie de voi cât o ţine războiul, dar pe urmă o să 
vedeţi voi, sunteți toți nişte pungaşi!“ 

Cum se vede, dl Maţe-Pestriţe ştie să-şi facă popularitate printre cei 
mici! 

Totuşi, o notă bună d-lui Maţe-Pestriţe. Mai multe cooperative şi al- 
te asociaţii nou întemeiate au cerut voie Mareşalului să poarte nume- 
le său. Antonescu a dat o circulară prin care stabileşte că nici o 
asociaţie sau instituţie să nu poarte numele unei persoane vii decât în 
cazul în care instituţia a fost în întregime întemeiată pe spezele acelei 
persoane. „Nu se face popularitate pe spezele banului obştesc, ci 
numai prin sacrificii personale. Contrariul ar fi mai mult decât un abuz, 
ar fi un act de violenţă al bunului simţ...“ Şi Mareşalul încheie prin 
sfatul judicios, că trebuie lăsată posterității sarcina de a cinsti nume- 

le oamenilor care vor fi judecați demni să rămână ca pilde pentru 
serviciile aduse ţării... 

Foarte frumos. 

Are bietul Antonescu însuşiri şi intenţii bune, dar prea e primit, şi 
prea iubeşte pe Ică, pe Rica şi pe Veturia... 


De data asta Antoneştii nu m-au felicitat de Sf. Constantin, ca anul 
trecut. Mă felicit eu: economie pentru mine la Sfântul Mihail şi la 
Sfântul Ion viitori! 


Joi 28 mai. Armatele lui Timoşenko au fost complect încercuite în 
spaţiul de la vest de Doneţ, cuprins între următoarele puncte: nord de 
Isjum (pe Doneţ), est de Losovaia (la 50-60 kilometri vest de Donet), 
sud de Barvenkova şi vest de Liman (la răsărit de Doneţ). Toate încer- 
cările de ieşire din cercul de fier, al armatelor împresurate, a dat greş. 
Dezastrul ruşilor apare de pe acum complect... Operațiunile de nimi- 
cire şi de capturare, în lunga pungă limitată de punctele mai sus indi- 
cate, nefiind încă terminate — nemţii nu dau încă amănunte asupra lor. 
Spun numai că punga principală a fost tăiată în mai multe pungi secun- 
dare, că orice rezistență a încetat din partea inamicului care se predă în ma- 
să... Generalul Podlas, comandantul armatei a 57-a sovietică, şi şeful 
său de Stat Major s-au sinucis în momentul în care urmau să fie luaţi 
prizonieri... 

De pe acum victoria germană apare ca una din cele mai formidabile 
din câte au avut loc pe teritoriul rusesc, de la începutul războiului... 
Slavă Domnului, şi soldaţilor lui Hitler! 

La nord şi la est de Harkov, operaţiunile nemților sunt şi ele încu- 
nunate de succes. Inaintare pe tot frontul... Merge bine! 

În cercurile militare din Bucureşti, atât româneşti cât şi germane, se 
afirmă cu insistenţă că Sevastopolul va fi atacat şi luat zilele acestea. 
Ocuparea Sevastopolului a devenit necesară pentru asigurarea drumu- 
lui spre Caucaz pe Marea Neagră... Ar fi bine să fie luat şi acest cuib 
de bolşevici, şi să se mai îndepărteze astfel de Bucureşti şi de Valea 
Prahovei pericolul bombardărilor aeriene... 


Făcut ieri — la dejunul Miliardarilor — cunoştinţa lui Orbonaş, se- 
cretar general la Economia Naţională. DI Orbonaş îmi fusese zugrăvit 

ca un „peşte“, cucuţat în postul său pentru merite speciale. Şi mi s-a mai 
spus că era şi prost, şi legionar... Am fost agreabil suprins să constat că 
era un băiat inteligent, care vorbeşte cu miez şi ştie să expună limpede 
ce gândeşte. O fi fost peşte şi legionar, dar aşa cum l-am văzut, se 
prezintă mai bine ca mulţi din colegii săi... 


Se zice că faimoasele proiectile germane cu aer lichefiat, n-ar fi în- 
cărcate cu aer lichefiat, ci cu altă substanță ţinută secretă. S-a vorbit de 
aer lichefiat numai ca să se ascundă secretul... Despre adevărata încăr- 
cătură, fără să se poată da nici o lămurire asupra alcătuirii ei, se spune 
de unii că explodând produce o căldură atât de intensă (până la 700°!) 
încât nimeni nu poate rezista până la 300-400 metri distanță — iar de 
alţii, că explodează succesiv, după spargerea obuzului şi că prin aceste 
explozii succesive absoarbe tot oxigenul din aer, aşa încât pe aceeaşi 
rază, asfixiază orice vieţuitoare... Toate sunt posibile, dar atâtea se 
povestesc! Se mai povesteşte că nemţii ar fi întrebuințat pentru prima 
oară aceste încărcături în Peninsula Kerci, în februarie trecut, ca să o- 
prească un atac sovietic ce ameninţa să dea peste cap forțele germano- 
române... Cu acest prilej, ruşii ar fi capturat câteva tunuri cu muniţiile 
lor, dar nemţii ar fi distrus în spatele ruşilor, prin avioanele lor, aceste 
tunuri şi aceste muniții capturate... Ca în basme! Se mai adaugă că 
englezii ar fi declarat că aceste încărcături „sui generis“ trebuiesc 
asimilate cu încărcăturile cu gaze, şi au amenințat pe nemți, că le vor 
opune gazele lor... Nemţii le-au întrebuințat totuşi la luarea Kerciului, 
în mai, şi probabil că le-au întrebuințat, şi le întrebuințează încă, la 
Harkov, şi pe tot frontul... Dacă povestea cu englezii e adevărată, 
trebuie să ne aşteptăm la valurile de gaze britanice şi... toxice! Frumos 
se mai prezintă viitorul pentru toată lumea! Lume nebună! 


Am citit ieri „in extenso“ memoriul adresat de Cancicov lui Anto- 
nescu în martie, când era să fie numit „supra-ministru pentru Coordo- 
narea Economică“. În martie, avusesem la îndemână numai un rezu- 
mat, care conţinea „principiile“ şi socotisem că formulele practice de 
aplicare nu-mi fusese rezumate şi ele, dar că figurau în zisul memo- 
riu... Spre marea mea deceptie, n-am găsit nimic... Cancicov se mărgi- 
neşte la critica metodelor întrebuințate, ia în primire pe ministrul Fi- 
nanţelor, alunecând asupra responsabilități celorlalți, pe care mai mult 
sau mai puţin îi solidarizează cu criticile sale — şi după ce enumeră 
câteva principii judicioase, enumeră condiţiile pe care le pune pentru 

acceptarea postului de „supra-ministru“, condiţii cu caracter pur per- 
sonal, prin care caută să obţie o autoritate nelimitată în rezolvarea tu- 
turor problemelor economice, fără să arate, fără să schiţeze măcar cum 
gândeşte să rezolve aceste probleme, din care unele sunt de altmintreli 
insolubile... 

Probabil că a fost decepţionat şi Antonescu, şi astfel se explică că a 
renunţat la o colaborare pretențioasă în condiţiim dar fără preciziuni de 
ameliorare a situaţiei, în practică... 


Colan, episcopul Clujului, a fost desemnat ieri, în Secţia istorică a 
Academiei Române, ca succesor al lui Titulescu. Locul lui Iorga a ră- 
mas încă vacant. 

Academia a ales bine, adică în sensul tradiţiilor ei: a desemnat încă 


o nulitate, şi a manifestat „patriotic“, în favoarea Ardealului rupt din 
trupul ţării... 


Ieri mare „taifas“ la Casa Pădurilor. S-au întrunit conducătorii 
„Capsului“ cu generalul Bădescu, dictatorul lemnelor şi cu generalul 
Constantin Constantin, subsecretarul Aprovizionării — au ţinut 
nesfârşite discursuri şi au sfârşit printr-o hotărâre eroică: „ofensiva le- 
minelor“! Până la septembrie, 60% din lemnele acordate prin cartelă 
bucureştenilor, vor trebui să fie aduse!! Să fim fericiți! lau cazul meu: 
îmi trebuie 30 000 kilograme pe an, cartela îmi dă dreptul la 300, din 
care voi primi 60%!!! Ne aşteaptă zile frumoase! 


La Praga a avut loc un atentat împotriva lui Heydrich, „Obergru- 
ppenfiihrer“ şi Protector al Boemiei şi Moraviei... Heydrich a fost uşor ră- 
nit, iar atentatorii au scăpat. S-a destinat un premiu de 10 milioane co- 
roane cehe, pentru cel sau cei ce vor descoperi pe autorii atentatului... 


După vizita pe care i-au făcut-o Azad şi Nehru, Gandhi s-a hotărât 
la o acțiune împotriva englezilor — vrea anume să-i convingă să pără- 
seăscă de bună voie Indiile!!! 

Incă un nebun! 


Vineri 29 mai. A plouat puţin, ieri după amiază, până spre Ploieşti 
— a plouat în Vâlcea; la noi în Dolj, nimic... 

Comunicatul oficial german de ieri anunță oficial, ca definitiv câş- 
tigată marea bătălie de la sud de Harkov. Toate încercările armatelor bol- 
şevice de a scăpa din cercul de fier ce s-a strâns în jurul lor, au dat greş. 
Toate trupele încercuite, cu tot materialul lor, vor fi capturate sau dis- 
truse. Până acum s-au numărat 165 000 prizonieri, 517 tancuri şi 1 180 
tunuri capturate. Prin înfrângerile de la Kerci şi de la Harkov, forţele 
lui Timoşenko au fost complect dezarticulate şi scoase din luptă. Co- 
mandamentul german subliniază că aceste lupte, cu toată amploarea lor, 
nu reprezintă decât faza de tranziţie între războiul de poziţie şi cel de 
mişcare: adevărata ofensivă germană n-a început încă. Luptele care se 
dau, pe tot frontul, în afară de cele de la Harkov sunt menite să obție 
ameliorări de poziţii, în vederea viitoarei ofensive. 

Deoarece ruşii au declarat că n-au suferit o mare înfrângere la Kerci 
şi că şi-au retras trupele în ordine dincolo de strâmtoare — Marele Car- 
tier german a invitat 8 corespondenţi străini de ziare din Berlin să vizi- 
teze câmpul de luptă. Descrierile pe care le fac, elveţianul şi suedezul, 
sunt îngrozitoare: nici prin gândul lor — spun ei — n-a putut trece 
imaginea unui asemenea prăpăd. Mormanele de maşini, de arme, de 
cadavre îmbâcsite unele într-altele, cu miile, stau ca o înfiorătoare do- 
vadă a unuia din cele mai mari dezastre suferite de vreo armată în is- 
toria lumii. Cei care au văzut „Dunkerque-ul“, povestesc că spectaco- 
lul de acolo a fost joc de copii, pe lângă cel de la Kerci... 

Şi cu toate acestea, pierderile germanilor şi românilor au fost relativ 
neînsemnate. Noi am avut 420 de răniți şi morți puţini. Aceleaşi pro- 
porţii şi la nemți. Superioritatea tehnică germană, în războiul acesta 
este zdrobitoare... 

Sevastopolul este bombardat zi şi noapte: se pregăteşte probabil 
asaltarea lui. 

În Oceanul Îngheţat, nemţii au repurtat un mare succes: de mai mul- 
te zile avioanele şi submarinele lor atacă un mare convoi de vase încăr- 
cat cu arme şi muniții pentru ruşi. Cele mai multe din aceste vase — în 
total 96 000 tone — au fost scufundate! Pe de altă parte portul Mur- 
mansk şi calea ferată spre Arhanghelsk sunt zilnic bombardate, cu mari 
efecte de distrugere... 

În China Meridională japonezii înaintează mereu spre Valea Yang- 
Tse-Kiang în direcția Ciung-King... 

Toate merg bine... De ar ţine tot aşa! 


Signor Camacho, Preşedintele Republicii Mexicane a declarat ieri, 
în Congres, stare de război între Mexic pe de o parte şi Germania, Italia 

şi Japonia pe de alta... Noi am scăpat până acum, norocul nostru! Acest 
război are şi părţile sale comice... 


Domnul Litvinov a intervenit din nou pe lângă Guvernul Statelor 
Unite „cerând urgenţa“ pentru o ajutorare mai masivă, în ce priveşte 
armamentul — şi un al doilea front. Berlinul crede a şti că i s-ar fi răs- 
transporturilor față de războiul submarin şi că în împrejurările de azi 
aceste transporturi n-ar putea fi intensificate — iar în ce priveşte al 2- 
lea front, să se lase Statelor Unite să aleagă momentul şi locul alcătuirii 
lui. Momentul n-ar fi sosit încă, declară Washingtonul, adăugând că re- 
prezentanți ai aviaţiei (între care generalul comandant al paraşutişti- 
lor!), ai marinei şi ai Statului Major american discută în ceasul de față 
problema, la Londra... Înfrângerile de la Kerci şi Harkov nu sunt me- 
nite să încurajeze bunăvoința americană! 

Se mai zice că Statele Unite ar mai cere Sovietelor garanţii pentru 
politica lor socială şi economică, după război!!! 


În Anglia lucrurile nu merg pe roate. Lucrătorii din minele de cărbuni s- 
au pus în grevă în mai multe centre, cerând sporuri de salarii. Dacă reven- 
dicările lor nu vor fi satisfăcute, răzvrătiţii ameninţă cu grevă generală. 

În Partidul Laburist, mare zarvă. O parte a partidului a cerut denunța- 
rea armistițiului politic, despărţirea de conservatori şi de Guvern şi tre- 
cerea în opoziţie. Laburiştii se tem să nu le ia locul alţii... în opinia pu- 
blică muncitorească. Aceşti „alții“ sunt bineînţeles, comuniştii... Pro- 
pusă unui congres al partidului, moţiunea celor ce cereau denunţarea ar- 
mistiţiului şi colaborării cu Guvernul a fost respinsă cu mare majoritate. 

Ministrul de Interne, Morrison (un laburist) a revocat pe colonelul 
Blatherwick, şeful unui corp de pompieri din Londra fiindcă plimbase 
în automobilul său o echipă de „fotbalişti“. Sir Warren Fischer, perso- 
nalitate de prim ordin, înalt comisar al Apărării Londrei şi şeful direct 
al colonelului Blatherwick, a protestat contra acestei revocări printr-o 
scrisoare publicată în Manchester Guardian — lucru de necrezut în 
stare de război, cu regim special de autoritate, decretat şi aprobat de 
toată lumea! Dar urmările acestui incident sunt şi mai de necrezut: 
Morrison a revocat şi pe Sir Warren şi o corespondenţă s-a încins între 
ministru şi fostul înalt comisar (în total 8 scrisori), corespondență care 
a fost publicată de ziare, pe trei coloane!! 

Nu numai în Danemarca e ceva putred. 

Emil Prager mi-a povestit ceva foarte ciudat, ceva ce aruncă o lu- 
mină nouă asupra legăturilor dintre marile industrii din „țările princi- 
pale“ beligerante. Fabrica „Banloc“ a fost utilată pentru fabricarea de 
pneumatice sintetice după procedeul german („Buma“). După acordul 
dintre Guverne, afacerea a fost pusă la punct între „Banloc“ şi „Con- 
tinentala“, cea mai mare uzină de pneumatice din Germania. „Conti- 
nentala“ a cerut lui Prager „să pună într-o ladă toate documentele con- 
ţinând formulele de fabricaţie ale lui «Goodrich» (firmă americană ale 
cărei brevete sunt exploatare de «Banloc»), secretele de manipulaţie 
etc. şi să depună lada sigilată la Legația Elveţiei““ — deoarece zisa 
„Continentala“ nu vrea ca cei trei tehnicieni specialişti germani pe care 
îi trimite în România (conform înțelegerilor) să ia cunoştinţă de ele!!! 
Prager a răspuns că se va conforma, în ce priveşte lada, dar nu o va de- 
pune la Legația Elveţiei, ci o va păstra la el acasă, garantând, el, că nu 
va fi atinsă de nimeni... Ce legături pot fi între marile industrii din Ger- 
mania şi cele din America, ca să justifice asemenea procedee, cu toată 
starea de război? Şi ce nădejdi, pentru ziua de mâine? 


Florian Marinescu îmi spune că Mareşalul Antonescu nu e mulțumit 
cu hotărârea Comisiei Prezidenţiale a Curţii de Casaţie prin care ex- 
Regele Carol al II-lea a fost condamnat la restituirea unei sume de 190 
de milioane către Stat, că nu vrea să ştie de ea, şi că ex-Regele Carol 
trebuie să verse Statului mult mai mult. A spus-o răspicat lui Mari- 
nescu. Impresia acestuia este că vrea să pună mâna, sugestionat de Er- 
vin Antonescu, pe acţiunile ex-Regelui de la Banca de Credit... Şi Casa 
Regală trebuie să dea Statului ferma de la Băneasa (herghelia de lângă 
vila lui Nae Ionescu) şi toţi caii de curse... Sunt ultimele bunuri ce au 
rămas Regelui Mihai de pe urma tată-săul... Marinescu a observat res- 
pectuos d-lui Conducător că a promulgat un decret-lege prin care sta- 
tutul Casei Regale a fost modificat în sensul că orice diferend între 
membrii Casei Regale, sau între unul din aceştia şi Stat, este judecat 
fără apel şi fără recurs de Comisia Prezidenţială a Curţii de Casaţie... 
Mareşalul n-a vrut să ştie nimic; în cele din urmă a primit totuşi ca fer- 
ma de la Băneasa şi caii de curse să fie trecuţi din patrimoniul personal 
al Regelui în patrimoniul Domeniilor Coroanei... 

Cu acţiunile Băncii de Credit nu s-a sfârşit încă... 


1 Grajdurile monumentale de lângă Malmaison au fost transformate intâi în spital 
— acum în azil pentru invalizii de război. grajdurile tot atât de monumentale de lângă 
Hipodrom, au fost trecute statului... 

Clodius pleacă fără să fi obținut mare lucru. Principala lui însărci- 
nare a fost să găsească Zei, după care nemţii umblă cu limba scoasă. O 
fi având regimul de clearing multe avantaje, dar are şi multe ponoase... 
Nemţii par foarte nemulțumiți. Direct şi prin glasul lui Ică (care a ne- 
gociat personal cu Clodius în locul lui Rezmeriţă, tocmai ca să ţie piept 
germanilor... De necrezut, dar e aşa!) — prin glasul lui Ică şi direct, 
Mareşalul a declarat neted că nu poate da lei decât contra cesiunii că- 
tre Statul român (sau către împuterniciţii acestuia) a tuturor participa- 
fiunilor nemţeşti în afacerile româneşti realizate din toamna anului 1940 
şi până azi... Mareşalul Antonescu pretinde că s-a înţeles pe această 
chestiune cu Hitler care l-a sfătuit să puie la zid şi să împuşte pe toți 
gheşeftarii nemți pripăşiţi în România, unde abuzează de numele lui şi 
de renumele Reichului... 

Reinhardt, care a discutat cu mareşalul Antonescu o serie de pro- 
bleme economice, în prezența ministrului Economiei, Marinescu, po- 
vesteşte că acesta n-a deschis gura, şi n-a emis nici o părere, cât a durat 
audiența. Cu asemenea oameni, adaugă neamţul, nu e de mirare că eco- 
nomia românească merge de râpă... Tot în faţa lui Reinhardt şi a cole- 
gilor săi veniţi din Berlin, la un dejun, generalul Stoenescu, ministrul 
nostru de Finanţe, a făcut următoarele declaraţii lapidare: „La sosirea 
mea în fruntea Ministerului de Finanţe. funcționarii ce conduc depar- 
tamentul n-aveau încredere în mine; acum sunt toţi în admiraţie faţă de 
ideile mele geniale!“ Şi nimeni nu l-a trimis în casa de nebuni... Dar ce 
să ne mirăm de vagmistrul Stoenescu, când subsecretarul lui, [Mircea] 
Vulcănescu, om cu cultură şi cu experiență financiară spune cui vrea 
să audă: „Prin măsurile mele fiscale voi izbuti să trec în cinci ani tot 
patrimoniul particular în patrimoniul Statului!“ Alt nebun! 

Comitetul germano-român de colaborare industrială a hotărât să în- 
fiinţeze în Bucureşti o societate de finanţare pentru crearea unor noi in- 
dustrii, ca transformarea papurei în celuloză, extragerea aluminiului 
din bauxită etc. În această societate ar intra mai multe firme mari ger- 
mane şi române. Comitetul de iniţiativă a vrut să dea preşidenţia lui 
Gigurtu şi în audiența sa la Mareşal, Reinhardt a cerut binecuvân- 
tarea... „Nu“ — a răspuns Mareşalul! — „domnul Gigurtu să mai stea 
deoparte, are o foarte proastă situaţie în România: a semnat Arbitrajul 
de la Viena şi s-a îmbogăţit pe socoteala acţionarilor săi...“ Se vede că 
aceste cuvinte au ajuns până la urechile lui Gigurtu, căci de câtva timp 
mănâncă Jăratec, când vine vorba de Antoneşti... 


1 Şi a desemnat pe Finţescu în locul lui Gigurtu. Fințescu e ultima descoperire a 
Antoneştilor în marea de lichele care le scaldă picioarele... 

Se zice că Ică va merge la Berlin să termine negocierile relative la 
preluarea participaţiunilor germane... Va fi bine primit! Nemţii nu-l pot 
suferi... 

Vorbind ieri cu Ritgen despre toate aceste treburi, neamţul nu s-a 
arătat afectat de atitudinea Antoneştilor şi nu pricepea de ce Guvernul 
nostru îşi schimbă într-una atitudinile: „Pricep — spunea dânsul — pe 
bulgari care spun nu la toate, ceea ce nu ne împiedică să fim prieteni... 
Dar românii ne spun azi da şi mâine ba, şi apoi o iau de-a capul. Aşa 
nu se pot stabili relaţii economice serioase. Mareşalul Antonescu e sin- 
gura firmă de Guvern posibilă în România, în vremurile acestea — o 
recunoaştem şi-l susţinem cu toată energia, dar politica sa economică 
şi personalul său economic sunt o adevărată nenorocire...“ O gândim şi 
o spunem cu toții, dar degeaba... D1 Mareşal ştie toate, şi rezolvă toate 
şi nu vrea pe lângă domnia sa decât slugi plecate... 


Lumea noastră industrială este foarte agitată şi din cauza unui nou 
proiect de lege ce se discută în momentul de față de reprezentanții Gu- 
vernului cu ai U.G.I.R.-ului. E vorba să se ceară pe fiecare factură spe- 
cificarea preţului materiei prime, a mâinii de lucru, a spezelor de ad- 
ministraţie! Ca să se limiteze beneficiile de război!!! Ar fi paralizia 
complectă a producţiei, înecată în vrafuri de hârtie (de unde să se mai 
ia şi hârtia) şi pierdută în calcule şi socoteli nefârşite! Până unde ne va 
duce prostia fanteziştilor ce ne conduc ţara şi o dau de râpă? 


Sâmbătă 30 mai. Începem să ne lămurim, şi noi cei neinițiați, 
despre rostul bătăliilor de la Kerci şi Harkov. Timoşenko a vrut să dea 
o lovitură, înainte de începerea ofensivei germane, să dezarticuleze 
frontul nemtesc, să recucerească o bună parte din Ucraina (mai ales ba- 
zinul Doneţului) şi să inaugureze astfel campania anului 1942 printr-o 
mare victorie rusească. În acest scop a conceput un plan bine chibzuit, 
dar a cărui executare a dat greş. Două armate compacte, înzestrate cu tot 
armamentul necesar, cu cele mai moderne tancuri şi tunuri, trebuia să 
atace, una pe la sud pornind de la Kerci, alta de la nord în direcţia Har- 
kovului. În acest scop, Peninsula Kerci a fost înţesată de trupe şi de 
material, în tot cursul iernii — trupe şi material aduse pe marea înghe- 
tată. Aşa se explică enorma îngrămădire de forțe, care nu era destinată 
unei apărări a Kerci-ului, ci unei ofensive. Aşa se explică enormele 
pierderi suferite de ruşi, care n-au mai putut evacua forţele lor — după 
împlinirea dezastrului — marea fiind dezgheţată şi flota de transport 

sovietică redusă la extrem. Nemţii aflând de planul lui Timoşenko 
(întâi cucerirea Crimeei, apoi atac fulgerător în direcţia liniei Odessa — 
Dniepropetrovsk), şi spaţiul din Crimeea nepermiţându-le manevra o- 
bişnuită de retragere pentru formarea unei pungi în care să se prindă 
adversarul, au atacat ei întâi, şi ce s-a întâmplat apoi se ştie... La Har- 
kov, unde spaţiul nu le lipsea, nemţii au lăsat pe ruşi să atace, i-au res- 
pins pe două treimi din front iar pe o treime i-au lăsat să înainteze şi le-au 
prins trei armate în pungă... 

Interesant de subliniat este că atât luptele de la Kerci, cât şi cele de 
la Harkov au fost date de nemți numai cu trupele care au ţinut frontul 
toată iarna. Armata nouă de şoc, destinată ofensivei germane, n-a in- 
trat în nici o unitate în foc, şi stă intactă şi gata să pornească la ordi- 
nul ce-l va primi. La Kerci, fiindcă efortul cerut a fost mai mare s-au 
întrebuințat însă şi câteva arme din noul armament... 

După Comunicatul german de ieri, bătălia de la Harkov e conside- 
rată ca sfârşită. Continuă curățirea pungii; numărul prizonierilor şi al ma- 
terialului capturat e în continuă creştere — cifre nu se vor da decât la sfâr- 
şitul operaţiunii. Încercări disperate ale ruşilor de contraatac au dat greş. 

Pe partea centrală a frontului, operaţiuni secundare, toate din ini- 
ţiativa germanilor şi încununate cu succes. Rectificări de front în ve- 
derea ofensivei generale... 

În Oceanul Îngheţat marele convoi american hărțuit de aviația şi de 
submarinele germane, încă de la 25 mai, a mai pierdut un număr de va- 
se. Totalul tonajului înecat se urcă acum la 114 000 tone... 

La Sevastopol continuă bombardamentul, zi şi noapte. 

În Cirenaica a început la 27 mai o ofensivă germano-italiană. Ştirile 
sunt contradictorii. Puterile Axei pretind că ofensiva se desfăşoară în fa- 
voarea lor — dar englezii afirmă că au respins atacurile, cu mari pier- 
deri pentru inamic. Nu e de închipuit cum se pot lupta oamenii pe căl- 
dura ce trebuie să domnească deja în acele regiuni deşertice, sub arşiţa 
soarelui! 

Japonezii înaintează în China şi strâng armatele lui Ciang-Kai- 
Shek, din toate părţile. Un general chinez s-ar fi predat cu 10 000 de 
oameni, inamicului... 

Pe toate mările, scufundările vaselor anglo-americane se ţin în şir... 


Subhas Chandra Bose, unul din şefii naționaliști din Indii, a fost 
primit într-o lungă audienţă de Hitler, în prezenţa lui Ribbentrop... A- 
cum câteva săptămâni, Bose agita lumea pe Valea Gangelui... Avionul 
e o extraordinară invenţie! Pe unde o fi trecut răzvrătitul? 

Întâlnit ieri pe Paul Zănescu, sosit în concediu de pe front, de pe 
lângă Taganrog. Povesteşte lucruri bune, foarte bune chiar. Moralul 
trupelor este excelent, al trupelor noastre ca şi al trupelor germane. 
Nemţii vorbesc fără sfială de iarna viitoare de petrecut pe Volga sau la 
Urali, şi cu toate suferinţele teribilei ierni trecute, nu par deloc impre- 
sionaţi de asemenea perspective. Încrederea în victorie e absolută pe 
front. Ruşii, judecaţi după prizonieri, se arată abătuţi, nemâncaţi, des- 
curajaţi... Ai noştri au mâncare bună şi tot ce le trebuie. Populaţia, în 
dosul frontului, paşnică şi mulțumită. Agenţii comunişti şi paraşutişti 
lăsaţi să cadă zilnic, nu parvin să agite pe nimeni. Contra lor se duce 
de altmintreli luptă de exterminare... Dar vin într-una! 

Zănescu afirmă şi el că campania de iarnă a nemților va rămâne în 
analele istoriei ca cea mai iscusită din câte se cunosc. Cu oameni foarte 
puţini, s-au ţinut ruşii în respect. Nici un soldat german n-a stat în tran- 
şee; au fost toţi şi tot timpul cantonaţi. Posturi de veghe, ce se schim- 
bau din ceas în ceas, dau alarma când inamicul încerca să atace. Dacă 
atacul era slab, nemţii săreau şi-l respingeau; dacă forțele sovietice se 
prezentau mai compacte, nemții se retrăgeau cu câţiva kilometri şi ruşii 
se poticneau de greutăţile vremii şi ale drumurilor... S-a întâmplat — 
chiar în Crimeea — de mai multe ori, ca frigul să fie atât de intens, în- 
cât armele nu pocneau; îngheţase uleiul cu care erau unse! Zănescu po- 
vesteşte un incident petrecut în Crimeea, care a contribuit la crearea re- 
putaţiei soldatului român de specialist al baionetei. Pornite să oprească 
un atac rusesc, forţe germane şi româneşti, ajunse la contact cu inami- 
cul au început să tragă — dar armele lor n-au luat foc. N-au luat nici 
ale ruşilor... Atunci au început să se înjure, de o parte şi de alta şi să se 
someze să se predea! Văzând că armele nu iau foc, un ţigan a strigat 
din rândurile româneşti: „La baionetă!“ Şi s-au luat toți după el. Ruşii 
s-au predat imediat, şi astfel s-a creat legenda „baionetei române“! 

Frigul a fost atât de îngrozitor astă iarnă, încât soldaţii în marş tre- 
buiau să-şi frece încontinuu ochii, căci li se lipeau pleoapele prin în- 
gheț... Dar toate aceste suferințe au fost uitate, şi avântul oamenilor a ră- 
mas neştirbit... Admirabili băieţi, demni de toată recunoştinţa noastră! 


Gh. Brătianu a fost ales membru al Academiei Române în locul lui 
Iorga... Băiat bun şi bine crescut, a scris şi câteva plachete istorice, 
onorabilă garnitură la numele său. Putea Academia să aleagă mai prost. 
S-a conformat încă o dată vechilor sale tradiţii... Un om smerit în locul 
fenomenalului agitat care şi-a răscumpărat toate păcatele prin moartea 
lui de martir... 

Un comunicat ne informează că Mareşalul Antonescu a întreprins o 
campanie împotriva proxenetelor: Maria Cişmaş şi Miţa Ghiorghiu au 
fost trimise în lagăr, şi trecute totdeodată la nemurire... Şi se vor urmări şi 
prostituatele! Probabil că acestea vor fi trimise nu în lagăr, ci la Radio! 


DI Jung, „primarele“ Vienei se plimbă prin Bucureşti, vizitează in- 
stituţii, depune coroane pe morminte şi cărți de vizită la cei vii — dar 
nebăgat de nimeni în seamă... Unde sunt vremurile lui Lueger! Dar 
departe griva de iepure... 


Aflu prin generalii noştri că planul de campanie german de iarnă se 
datoreşte exclusiv lui Hitler. Generalii germani voiau să continue ofen- 
siva şi iarna!!! Hitler s-a opus, şi a conceput planul cantonamentelor şi 
al mişcărilor elastice, înapoi şi înainte... Soldaţii germani sunt în curent 
cu această iniţiativă a Fihrerului, şi legăturile lor sufleteşti cu „Şeful“ 
s-au întărit şi mai mult... 


Regimul acesta are toate îndrăznelile. N-a fost regim în România 
sub care să se fi batjocorit dreaptatea în aşa măsură, şi iată că ieri dl Ică 
s-a dedat în numele Guvernului, la un act de proslăvire a „Justiţiei“, cu 
totul neaşteptat. Ca să-şi exprime respectul față de „reprezentanții 
legalităţii“, dl Mareşal a decorat întreaga Curte de Casaţie, de la prim- 
preşedinte până la cel din urmă consilier — şi dl Ică a remis ieri cu 
mare alai înalților magistrați decretele respective. Primit cu alai la 
intrarea Palatului de Justiţie de către prim-preşedinţii Tribunalului şi 
Curţii de Apel precum şi de şefii Parchetelor acestor instanțe, dl Ică 
Scârbă Mică a fost introdus în cabinetul primului preşedinte al Curţii 
de Casaţie, care, l-a condus apoi în aula cea mare a Curţii, unde toți 
consilierii Casaţiei cu preşedinţii de secţii în frunte, îl aşteptau. Toţi 
magistraţii erau în robă şi tocă pe cap. DI Ică a stercorat o cuvântare 
proastă ca de obicei, dar scurtă. N-a pomenit de „popas“ nici de „ca- 
tapeteasmă“ dar a găsit „fruntea de justiție a ţării“... Tot discursul său a 
fost o banală apologie a justiţiei, a dreptăţii, a legalităţii şi a celor ce a- 
plică legile cu dârzenie şi independenţă... A lămurit de asemenea că de- 
corând întreaga Casaţie, Mareşalul şi Guvernul au vrut să onoreze 
Justiţia Țării în persoana celor care sunt reprezentanții ei cei mai 
înalţi... Şi a periat în special pe „neîntrecutul“(?) prim-preşedinte 
Lupu... 

Acesta a mulţumit, sobru şi rece, pentru „neobişnuita“ cinstire adu- 
să Curţii; a mulțumit protocolar, Majestății Sale Regelui pentru apro- 
barea decorărilor şi d-lui Cancelar al Ordinelor pentru propunerile fă- 
cute... De unde Scârbă Mică începuse cuvântarea sa prin „Mareșalul 
Antonescu“ — Lupu n-a pomenit numele Conducătorului decât la sfâr- 
şit, rugând pe dl preşedinte al Consiliului să-i transmită omagiile 
Înaltei Curți... 

Dacă din cuvântarea lui Ică rezultă că d-sa a uitat omorurile 
nesfârşite, crucificările, spolierile, arestările samavolnice, torturile 
morale care însăilează drumul regimului Antonescu — rezultă tot atât 
de limpede din răceala cuvântării lui Lupu, că Justiţia, adevărata 
Justiţie a Țării Româneşti, nu le-a uitat! 

Ică şi-a pronunțat discursul în picioare — Lupu aşezat în fotoliul 
său. S-a adoptat protocolul francez, după care, „la magistrature assise“ nu 
se scoală niciodată de pe scaun, nici în fața Șefului Statului... Numai re- 
prezentanții Parchetului, „la magistrature debout“, vorbesc în picioare... 

S-a remarcat absența ministrului Justiției, de la această ceremonie... 


DI Ică a ajuns celebru până în Sicilia; principala foaie locală din 
frumoasa insulă, Giornale di Sicilia publică un lung şi searbăd articol 
(bineînţeles pe gratis!) intitulat: „Italia şi România în gândirea (!!!) şi 
scrierile lui Mihai Antonescu“! Cu multă osteneală s-ar mai putea da 
de scrierile lui Mihai Antonescu, ieşite din accesele sale de logoree, dar 
ce-o fi „gândirea“ d-lui Ică? 


Mi se spune că Comisia pentru Controlul Averilor a încheiat an- 
cheta privitoare la Mirto printr-o constatare de nejustificare pentru 85 
milioane lei... Frumuşel! Dar de ce numai Mirto şi nu şi [D. R.] loani- 
tescu, de pildă? De asemenea se zice că şi Mihai Popovici ar fi prins 
cu 50 000 dolari nejustificaţi, depuşi la Anvers... Dar cu cele 45 milioa- 
ne de franci depuşi la Paris, cum a rămas? Nu s-a descoperit nimic? Eu 
am dat notita lui Carol al II-lea în 1932, aşa cum mi-o trimisese Finaly. 

Pe [Mihail] Ghelmegeanu l-a judecat Comisia Prezidenţială, şi l-a 
achitat. 


Duminică 31 mai. „Der schöne Monat Mai“ se duce dracului, cu 
seceta lui care ne-a curăţat! Ducă-se! Poate că iunie să ne sosească cu 
o ploaie salvatoare! 

Comunicatul german ieri ne vesteşte că marea bătălie de la Harkov s- 
a terminat... E o strălucită victorie, nu cea mai mare de pe frontul de ră- 
sărit cum s-a spus — şi cu atât mai puţin cea mai de seamă din istorie 
— dar o victorie de seama celor înregistrate anul trecut şi care au asi-gu- 
rat înaintarea forțelor germane până în inima Rusiei. Strategic, însemnă- 
tatea ei este subliniată prin faptul că a dezarticulat şi prăbuşit cele mai 
bune trupe sovietice în preajma marii ofensive germane care găseşte 
acum în faţa ci terenul oarecum netezit. În bătălia de la Harkov au fost 
nimicite armatele 6, 9 şi 57 sovietice. Aceste armate se compuneau din 
20 divizii de infanterie, 7 divizii de cavalerie şi 14 brigade blindate. 
Până ieri, nemții au adunat 240 000 prizonieri, 1 249 care de asalt, 2 016 
tunuri, 538 avioane şi un imens material mărunt. Ruşii au pier-dut astfel, la 
Kerci şi la Harkov 400 000 de prizonieri — cu morţi şi cu răniți prin 
urmare peste 800 000 de oameni, elita trupelor care le-au mai rămas... 

La luptele de la Harkov au luat o parte însemnată şi trupe române: 
un Corp de armată comandat de generalul [Corneliu] Dragalina. Putem 
fi mândri, căci Comunicatul german care pomeneşte numai în treacăt 
cooperarea unor grupuri italiene, slovace şi ungare, insistă asupra con- 
tribuţiei Corpului de armată român în toate fazele bătăliei, şi citează 
numele lui Dragalina, singurul general străin menţionat alături de colo- 
nelul-general Von Kleist (comandantul armatei din acel sector al fron- 
tului Von Bock), de generalul de care blindate Paulus, de generalii de avia- 
ţie Löhr şi Pflugbeil. E o nepieritarea cinste pentru armatele noastre... 

Ruşii şi englezii caută să scadă importanţa victoriilor germane de la 
Kerci şi de la Harkov prin ştiri neexacte. Ei pretind pe de o parte că 
Timoşenko şi-a putut salva trupele (frumoasă victorie!) pe de alta că 
nemţii au suferit pierderi enorme şi că avântul ofensivei lor a fost 
oprit!!! Or din toate izvoarele noastre aflăm că pierderile germane, ca 
şi cele române, au fost neînsemnate, că ale ruşilor au fost enorme şi că 
„de avântul ofensivei germane“ nu poate fi vorba, fiindcă nici o unitate 
din cele destinate acestei ofensive n-a luat parte la lupte — fără să mai 
insistăm asupra faptului că victorii ca cele repurtate la Kerci și la Harkov 
nu opresc un avânt, ci îl întăresc... 

Se poate acum spune că tranziţia de la războiul de poziţii la cel de 
mişcare s-a săvârşit în condiții extrem de favorabile pentru Coman- 
damentul german şi putem aştepta cu deplină încredere desfăşurarea 
campaniei anului 1942... 

În Africa, luptele sunt încă în curs. Atât ne spune Comunicatul ger- 
man. Cel italian adaugă că succesul e de partea Axei, dar că englezii se 
apără cu înverşunare, „şi că presiunea italo-germană întâmpină mari 
rezistențe“... În câteva zile vom fi lămuriţi şi asupta acestor lupte... 

Avioane britanice au atacat din nou împrejurimile Parisului: 40 de 
morţi, vreo 100 de răniți şi 4 avioane inamice doborâte. 


Hitler a ținut sâmbătă o călduroasă cuvântare, la Palatul Sporturilor din 
Berlin, cu prilejul jurământului a 10 000 de noi sublocotenenți... Între alte- 
le Fiihrerul a reamintit că tradiția armatei germane nu este de a sărbători 
victorii ci de a învinge dificultăţi... Mândră deviză, şi pe deplin meritată! 


Dansatorul Ciano a făcut un lung expozeu asupra politicii externe 
italiene, în faţa comisiunilor Senatului, cu prilejul examinării bugetului 
Ministerului Afacerilor Străine. Dansatorul ginere a explicat succesele 
politicii italiene, de la începutul războiului şi până azi, şi n-a omis 
rectificările graniţelor României, în favoarea Ungariei şi a Bulgariei... 
Bestia s-a răzbunat împotriva noastră, fiindcă nu i-am primit vizita, şi 
a sfârşit prin a trimite salutul său celor 3 armate care se bat (italiană, 
germană şi japoneză), ca şi cum noi românii nu ne-am bate, şi niţel mai 
altfel ca macaronarii! 


Se vede că Heydrich, zbirul de la Praga a fost totuşi rănit destul de 
serios, căci a fost înlocuit ca Protektor-Stellvertreter, prin alt hingher al 
lui Himmler, Obergruppenfiihrerul şi general Oberst S.S.! Dalnege... O 
să plătească cehii scump velitatea lor de eliberare... 


Pandit Nehru, naționalistul indian, poftit a doua oară în Statele Uni- 
te de Roosevelt, a refizat din nou. Bose, cel primit în audiență de Fiih- 
rer, vine tocmai din Bangkok, unde se refugiase de frica Poliţiei engle- 
ze care-l urmărea fiindcă propovăduise răscoala indienilor în armată... 
Cum, şi pe unde a putut străbate Bose până în Germania, rămâne un 
mister — pentru cei care nu ştiu! 


Signorino Quaranta, micul Quaranta zis şi Conte di Zurlino, a fost 
achitat de către Tribunalul corecțional (afacerea Petcu, învinuire de 


1 în Corpul S.S. (Schutz-Scharren), condus de Himmler (uniformele negre), ade- 
vărată armată alături de cea adevărată, se dau aceleaşi grade, da pe alte baze şi criterii, 
ca în armata adevărată. De altmintreli S.S. (mai bine de 400 000 oameni) au luat parte 
ativ de Li începutul războiului, pe toate fronturile, şi s-au distins pretutindeni prin fero- 
citatea lor. 

bani escrocaţi pentru o intervenţie). A fost achitat de orice vină (aşa zi- 
ce sentinţa) din lipsă de probe. Rămân însă o sumă de suspiciuni pe 
umerii onorabilului conte, care ar face mai bine să se înapoieze la 
Napoli... unde „canzonetta“ îl aşteaptă... 


Sergiu Lecca, ataşatul nostru de presă la Lisabona, în treacăt prin 
Bucureşti, mi-a adus o cutie de excelente țigări (Hoyos de Monterey!) 
şi a venit să-mi povestească. În Portugalia viața e delicioasă: nu duc 
nici o lipsă. E şi ceai, şi cafea, şi carne, şi pâine, şi postav, şi piele, şi 
pânză — dar nu e voie să se exporte nimic. Lisabona a ajuns un mare 
„Clearing“ între cele două grupuri de puteri beligerante. Comunicaţiile 
sunt facile, mai facile cu America decât cu Anglia sau cu Germania... 

În Portugalia toată lumea e convinsă că până la sfârşit America şi 
Anglia, mai ales America, vor învinge. Victoriile nemților împotriva 
ruşilor, bucură. Chiar Statele Unite sunt încântate, căci americanii nu 
pot suferi pe sovietici şi doresc înfrângerea lor. Ca ajutoare, nu le trimit 
mai nimic, sub pretext de lipsă de navlu — iar politiceşte, îi ţin la 
distanță. Când Stalin a cerut făgăduiala (puţin după intrarea Rusiei în 
război) aliaţilor săi, că, în caz de victorie, se va atribui Sovietelor Var- 
şovia, Lembergul, Basarabia, Moldova, Constanţa şi Burgas — An- 
glia a fost gata să cedeze şi numai Roosevelt a oprit negocierile decla- 
rând că aceste chestiuni se vor hotărî la pace. Roosevelt nu vrea ca Rusia 
comunistă să se apropie de centrul Europei. Pentru Statele mici, Roo- 
sevelt e de părere că trebuie să fie tratate după purtarea lor în război... 
Năzbâtii! Vor fi tratate după interesele celor mari, ca întotdeauna... 
Noi, românii avem o foarte bună presă în America. Americanii şi Roo- 
sevelt au fost bine impresionați de politeţea cu care am tratat Misiunile 
americane şi pe supuşii americani la plecarea lor. Pentru o dată au fost 
şi Antoneştii bine inspirați punându-le la dispoziţie trenuri speciale şi 
mâncare bună... Şi apoi americanii nu sunt deloc supăraţi că ne batem 
cu sovieticii, se prefac numai! 

Şi Anglia a mai slăbit-o cu muscalii. Nu mai trimite nici la lucru 
mare, şi caută să recupereze ce a trimis pentru înarmarea câtorva divi- 
zii de polonezi liberi, care le organizează în Caucaz. Se zice că îndată 
ce-aceste divizii vor fi înarmate, englezii le vor transporta în Iran, spre 
a libera propriile lor trupe. Pe chestiunile orientale (din Europa), gene- 
ralul polonez Sikorski are mare trecere la Londra. El a jucat un rol 
important în negocierile dintre Anglia şi Soviete, şi în bună parte şi lui 
se datoreşte că Guvernul din Londra n-a promis celui din Moscova 
Basarabia, Moldova şi Constanţa... 

Regele Carol al II-lea e tot lângă oraşul Mexic, într-o vilă, cu dama 
[Elena Lupescu] şi cu Urdăreanu. Situaţia lui politică s-a mai ame- 
liorat, de când fostul guvernator al Bermudelor s-a înapoiat la Londra 
şi a spus că fostul nostru rege este un om foarte inteligent, un adevărat 
om de Stat, şi că n-ar trebui neglijat... De atunci, ex-Regele primeşte 
regulat, de 2 ori pe săptămână, vizita miniştrilor Angliei şi Statelor 
Unite la Mexico... 

[Ion] Pangal are o situaţie excepţională la Lisabona. E prieten in- 
tim şi cu ministrul Germaniei şi cu ministrul Angliei, şi amândoi au cea 
mai perfectă încredere într-însul. E foarte bine văzut şi de autorităţile 
por-tugheze şi de membrii Guvernului până la generalul Carmona. Cu 
un cuvânt, Pangal joacă rol la Lisabona, şi Lecca e de părere că ar 
trebui întrebuințat de Guvernul nostru, cu tot ponosul Masoneriei lui! 
Lecca va interveni pe lângă Guvern ca Pangal să fie numit, spre pildă, 
repre-zentantul Crucii Roşii (informaţiile privitoare la prizonieri) sau 
aşa ceva. Şi Regele Carol îl cheamă cu insistență în America. Lecca 
îmi a-rată o telegramă a lui Carol (probabil că Pangal i-a dat-o în acest 
scop) prin care fostul Rege felicită de Paşte pe prietenul nostru şi 
afirmă că prezenţa sa este indispensabilă! pe lângă dânsul... Pangal a 
consultat pe ministrul Angliei, şi după sfaturile acestuia a refuzat 
invitația... 

Numai cu banii o duce prietenul Pangal prost: îl întreține Schein, şi 
face datorii... Aşa îmi închipuisem şi eu... Şi prietenul Mişu Deme- 
trescu e la Lisabona — venit de la Madrid, să facă afaceri! Bineînţeles, 
n-a izbutit până acum nici una! 


Luni 1 iunie. Lui Dumnezeu i s-a făcut milă de noi: iunie a venit 
cu ploaie, de ieri seara plouă, cu întreruperi — dar a plouat binişor. O 
fi plouat şi pe la noi? Ştiu că a plouat spre nord până dincolo de Braşov, 
căci au sosit prieteni de acolo aseară şi au venit cu automobilul tot pe 
ploaie... 

Şi cum să nu devii superstițios? După cererea oamenilor de la Afumaţi, 
moaştele lui Sfântul Dumitru au fost scoase şi duse ieri după amiază cu 
automobilul Universului (!!!) pe câmp. Şi cum au sosit la Călţuneşii, a 
început să plouă! Universul a mai găsit un mijloc de reclamă demn de 
regretatul Cazzavilan! 


1 Probabil ca să intervie pe lângă Cowles şi masonii lui, să-i dea drumul în Statele 
Unite şi în Canada... 

Bolşevicii au lăsat în urma lor cu prilejul succesivelor lor retrageri 
din anul trecut, partizani înarmaţi, cu misiunea să tulbure spatele fron- 
tului german. Au mai lăsat apoi şi paraşutişti. Toţi aceşti „misionari“ 
au constituit bande, destul de supărătoare ca să hotărască pe nemți să 
le suprime. Ceea ce s-a făcut, în mare parte cu ajutorul trupelor ungu- 
reşti care şi-au găsit astfel o întrebuințare poliţienească demnă de ele... 
Comunicatul german anunţă că în aceste lupte au pierit 4 300 de bolşe- 
vici şi s-au capturat 21 de tunuri, 97 de mitraliere sau aruncătoare de 
grenade şi o mare cantitate de arme uşoare şi de muniții. 

Pe front, în sectoarele de la Centru şi de la Nord, atacurile locale 
germane continuă cu succes. 

Ziarele din Berlin continuă să comenteze victoria de la Harkov, şi 
precizează că calificativul de „cea mai mare bătălie dată până acum“ 
trebuie înţeles în sensul că a fost cea mai mare bătălie motorizată 
văzută până acum. S-au înfruntat motorizatele ruseşti cu cele germane 
şi superioritatea strivitoare a celor din urmă s-a dovedit... Comunicate 
speciale dau lista diviziilor şi brigăzilor sovietice, cu numerele lor, scoase 
din luptă la Harkov, fie că au fost capturate, fie că au fost distruse... 
Numărul purtat de unele din aceste divizii, de la 360 în sus, arată ce 
masă enormă de oameni au mobilizat Sovietele... Mulţi, dar proşti! 

În Atlantic, submarinele germane au mai scufundat 22 de vapoare 
cu o deplasare de 106 800 tone. În total, în luna mai, au fost scufundate 
170 vase cu o deplasare de 924 000 tone... 

În schimb, englezii au bombardat masiv regiunea de nord-vest a 
împrejurimilor Parisului şi Colonia. La Paris au fost morți mulți şi 
răniţi şi mai mulţi. Intr-o singură comună ar fi fost dărâmate peste 200 
de case... 

La Colonia, se vorbea ieri seară de un atac înfăptuit cu 1 000 de a- 
vioane. Cifra pare exagerată, dar trebuie să fi fost multe, deoarece Co- 
municatul german dă 36 de avioane engleze doborâte. Nemţii 
protestează împotriva acestui „atac de teroare“ îndreptate împotriva 
populaţiei paşnice — şi mărturisesc pagube mari — mai multe biserici 
şi spitale incendiate, bineînţeles — şi morți mulți. 

La Paris, Laval s-a transportat la fața dezastrului şi îndrumează 
acţiunea de salvare. Din avioanele care au atacat, 6 au fost doborâte, 
unul a căzut în Sena. La Paris nu se mai bucură nimeni, cum s-a în- 
tâmplat cu prilejul primului atac britanic, şi lumea, dimpotrivă lumea 
e consternată şi indignată. Mai bine aşa... 

În Afrika lupta continuă, spune laconic Comunicatul german... Cel 
italian dă 2 000 de prizonieri englezi, 343 de care de asalt distruse sau 
capturate, 21 de automobile blindate, 53 de tunuri şi peste 200 de 

autovehicule distruse şi ele. Ştirile italieneşti trebuie întotdeauna pri- 
mite cu rezerve. În câteva zile vom fi lămuriți... 

Japonezii şi-au concentrat toate eforturile în China, unde armata lui 
Ciang-Kai-Shek e din ce în ce mai strânsă în cleşte. Vom avea probabil în 
curând veşti mai precise şi mai decisive cu privire la rezultatele obținute... 


Consiliul de Patronaj şi-a inaugurat activitatea rurală, începând cu 
judeţul Vlaşca. A organizat primul său centru de activitate în comuna 
Bucşani, cu alaiul obişnuit. Până acum, în oraşe, Consiliul de Patronaj 
s-a manifestat numai prin stoarcere de bani de la bogat şi de la sărac; 
afară de automobilele „damelor“ din comitete nu s-a văzut nimic din 
activitatea acestei privilegiate instituții... Poate se va vedea ceva prin 
sate, dar mă îndoiesc, dată fiind calitatea personalului întrebuințat. 

Dacă regimul actual şi-ar pune firmă, ar trebui să o intituleze „La 
trei curve şi doi nebuni“... Nu o spun eu; o spunea ieri un om foarte 
tihnit, care în viaţa lui n-a înjurat pe nimeni, dar pe care abuzurile 
„bandei“ l-au scos din sărite. 


Marţi 2 iunie. A mai plouat bine şi azi-noapte. A plouat şi la 
Breasta! A plouat în toată țara — afară de Râmnicu-Sărat, Brăila şi 
estul Ialomiţei... In fine! Nu va fi belşug. dar nu vom muri de foame... 


| Între. sâmbătă seara orele 23 şi duminică la amiază, Observatorul 
din Bucureşti a înregistrat 7 cutremure, din care unul tare. N-am simţit 
nici unul... Epicentrul la circa 800 de kilometri. 


Universitatea din Cluj, refugiată la Sibiu, a organizat mari serbări 
patriotice alaltăieri, duminică. În cinstea lui Andrei Şaguna, şi pentru 
comemorarea vremurilor marelui mitropolit. În aprilie, aceeaşi Uni- 
versitate organizase cu acelaşi avânt comemorarea lui Gh. Lazăr. Aces- 
te inițiative sunt excelente pentru galvanizarea opiniei publice şi men- 
ținerea revendicărilor noastre asupra întregului Ardeal. Măreaţa ma- 
nifestare s-a desfăşurat duminică la Sibiu şi la Răşinari, unde este 
îngropat Şaguna. Păcat că această serbare curat românească a fost 
spurcată prin prezenţa cioclului Ică, care n-a stercorat mai puţin de 
cinci discursuri... 

Am avut curajul să citesc 4 din ele... o nenorocire! Hotărât, e un caz 
patologic! E de necrezut cum idei sănătoase pot fi pângărite prin 

logoreea unui caraghios care izbuteşte să facă dintr-o dramă sfântă o 
melodramă searbădă... 

Totuşi, de reţinut o frază din primul din cele cinci discursuri: „Des- 
tinul nostru stă în mâna ostaşului nostru...“ Adică cum, căci e vorba de 
Ardeal; adică dl Mareşal nu-l mai „are în buzunar“ cum se lăudase la 
una din înapoierile sale de la Hitler? Gravă mărturisire... 

După ce dl Ică „a scăldat năframa leagănului suferințelor noastre 
(Ardealul) în lacrămile Carpaţilor“ — sau aşa ceva, a vorbit şi 
mitropolitul Bălan, dând la iveală o neaşteptată slugărnicie faţă de a- 
vortonul regimului... Pfui! Au mai vorbit şi alţii; discursurile n-au avut 
mare însemnătate — impunătoare a fost însă coaliția voințelor 
româneşti care s-a manifestat o dată mai mult, mai presus de toate 
nenorocirile în care ne zbatem... 

DI Ică a mai născocit una bună: a cerut decanilor Facultăţilor nume- 
le celor mai merituoşi studenţi, ca să-i decoreze ca şefi de promoții 
(111) şi să recompenseze astfel „munca lor pe terenul cultural“ şi „să 
aducă un omagiu cărturarilor“ (!!!) după cum a adus altul „Justiţiei“, 
decorând în numele Guvernului, întreaga Curte de Casaţie! Rectorul 
Haţeganu şi decanii, care fusese decoraţi cu un moment mai înainte, s- 
au uitat chiorâş unii la alţii, şi... au aplaudat geniala iniţiativă! 

Regimul acesta nu e numai un regim de proşti, de nebuni şi de 
făţarnici, mai e şi un regim de caraghioşi! 

Şi unde vor ei să ajungă, adică la cucerirea simpatiilor maselor, tot 
nu vor ajunge! 


Pe frontul din Rusia, acalmie, de trei zile mici iniţiative germane, 
săvârşite cu succes. Atacul german la Kalinin, anunţat de englezi ca 
respins de sovietici este dezminţit de nemți, care afirmă că nici ei, nici 
ruşii n-au mişcat în acea regiune. Acalmie — dar probabil că se 
pregăteşte ceva căci Mareşalul Antonescu a plecat pe front, pentru 12 
zile... Poate că va începe faimoasa mare ofensivă... 

Englezii mărturisesc că au pierdut 44 de avioane la atacul oraşu- 
lui Köln, dar adaugă că aceste pierderi constituie 4% din numărul apa- 
ratelor care au luat parte la luptă — ceea ce ar confirma că au fost 
1 000... La Berlin se declară că o asemenea cifră e de domeniul fantezi- 
ei, şi că numărul avioanelor apărute asupra Kâln-ului n-a trecut suta; 
prin urmare jumătate din ele au fost doborâte... În tot cazul distruge- 
rile au fost considerabile şi nemţii publică fotografii şi descri- 
eri ale monumentelor istorice dărâmate... Morți se zice că ar fi fost pu- 
tini... 

Ca represalii, numeroase escadrile germane au bombardat oraşul 
Canterbury, rezidența Primatului Angliei. Distrugerile au fost şi aici te- 
ribile, pe aceeaşi scară ca la Köln... Şi frumoasa catedrală, fala engle- 
zilor, ar fi fost atinsă. După cum se vede, popoarele cele mai civilizate 
ale Europei au căzut în stare de barbarie... 

După comunicatele engleze, 29 000 tineri piloți canadieni şi ame- 
ricani sunt gata pregătiţi şi au început să sosească în Anglia. Cu toate 
ironiile presei, în Germania începe să fie neliniște față de puternicele 
atacuri aeriene britanice... Dacă vor începe şi nemţii să bată oraşele din 
Anglia cu noile lor bombe, praf se va alege şi de o ţară şi de alta! 

În Marmarica, luptele continuă. Ştirile sunt tot nelămurite. Şi Co- 
municatul german de ieri confirmă cifrele de prizonieri şi de armament 
distrus sau capturat, date de italieni... Totuşi! 

În China, japonezii refulează continuu pe chinezi... Telegramele 
sunt pline de nume de localităţi necunoscute, greu de găsit pe hartă. 
Rezultatele definitive nu pot întârzia. 


La Paris, comuniştii au năvălit ăntr-un mare magazin şi au început 
să împartă marfa... Chemaţi în ajutor de patronul prăvăliei, mai mulți 
agenţi de Poliţie au încercat să pună ordine, dar comuniştii au tras fo- 
curi de revolver şi au ucis doi agenţi... Asupra unui comunist arestat s-au 
găsit documente foarte compromițătoare. Un mare proces în perspectivă... 

Comunismul înfrânt pe frontul rusesc, ridică capul pretutindeni... 

La Paris, au mai ars şi marile magazine „Printemps“ (boulevard 
Hausmann). E o specialitate a acestor magazine, care au mai ars o dată, 
acum vreo 60 de ani, sau mai mult... Poate să fie şi o metodă de a ieşi 
din încurcături, căci aceste magazine n-au făcut niciodată afaceri 
bune... 


Direcţiunea Generală a Închisorilor a fost trecută, până la demo- 
bilizarea Armatei, de la Ministerul de Justiţie la Ministerul de Interne... 
Adică pe tot timpul războiului. E mai la locul ei la Ministerul de 
Interne; ar trebui lăsată acolo... 


În Cehia, domneşte ordine — spun nemţii... Ne reamintim fraza lui 
Gurko: L'odre r&gne f Varsovie“, după masacrul polonezilor în 1848, 
dacă nu mă înşel... 

Telegramele anunţă că un Mare Duce Mihail a fost ucis în nordul 
Iranului de bolşevici... Care Mare Duce o fi, căci fratele Împăratului 
Nicolae a fost dat ca ucis încă de la începutul Revoluţiei ruseşti... 


Un avion Messerschmidt, nou-nouţ s-a prăbuşit în strada Sabinelor 
(lângă antrepozite) şi a căzut peste două căsuțe. Avionul şi casele au 
luat foc. Pilotul şi mecanicul avionului au fost ucişi pe loc. Nu se 
cunoaşte cauza accidentului. Unii spun că a fost un defect la motor — 
alţii, că aviatorul a vrut să facă o acrobație deasupra casei iubitei lui şi 
că a dat în nas... În tot cazul, nenorocită întâmplare... 


Se zice că era cât pe aci să declarăm război Bulgariei... Un tanc 
petrolifer, „Sulina“ trimis spre Bosfor, a fost torpilat de un submarin 
sovietic, în apele bulgăreşti, deşi însoţit de un aviz bulgar. Bulgarul a 
ordonat vasului „Sulina“ să înainteze cât se poate de încet, astfel încât 
atacul a fost înlesnit... S-a bănuit o complicitate comunistă, şi a urmat 
o notă de protest românească destul de violentă... 

Asemenea complicități între bulgari şi ruşi nu sunt excluse. Tocmai 
acum s-a terminat la Sofia un proces senzaţional prin condamnarea la 
moarte a generalului Zaimov, fost inspector general al Artileriei, în- 
vinovăţit că a predat Sovietelor planurile fortificațiilor de la Varna... E 
drept că în cursul procesului s-a dovedit că generalul Zaimov a luat pa- 
rale de la ruşi... Odată cu generalul au mai fost condamnaţi o serie de 
complici... Afacere urâtă şi asta, şi care pune în lumină legăturile 
comunismului care nu cunoaşte graniţe... 


Miercuri 3 iunie. A plouat bine, bine de toto şi la Breasta. A plouat 
ieri toată ziua şi noaptea precedentă. Ne-a scăpat Dumnezeu de foame- 
te şi de sărăcie, căci a plouat pe aproape tot întinsul ţării. Ultimele 3 
zile au ridicat cu câteva miliarde de lei bilanţurile noastre pe anul 1942... 


Pe frontul oriental pauză. Dar se vede că ne-a fost scris să nu ne 


„ bucurăm de victoriile zdrobitoare de la Kerci şi Harkov: toată lumea e 


deprimată de veştile formidabilelor atacuri aeriene inaugurate de en- 
glezi împotriva marilor centre din Germania Occidentală. Ne întrebăm 
cu toții dacă nu cumva Germania se va poticni tocmai în pragul izbân- 
dei împotriva Rusiei... În cercurile nemţeşti din Bucureşti am putut 

constatat ieri mare îngrijorare. Profeţia lui Cripps de acum doi anil, că 
„Anglia va copleşi Germania prin valuri nesfârşite de avioane“ — pare 
că s-a realizat. După ce Colonia a fost pe jumătate dărâmată printr-un 
atac a o mie de avioane, în noaptea de sâmbătă spre duminică, un alt 
atac, tot cu 1 000 de avioane (comunicatele engleze dau cifra exactă de 
1 039 avioane) s-a desfăşurat asupra oraşului Essen. Comunicatele 
germane sunt foarte laconice şi se mărginesc a sublinia că 59 avioane 
britanice au fost doborâte... Dar copilăreasca stăruință pe care aceleaşi 
comunicate o pun în însumarea tuturor avioanelor britanice doborâte în 
ultimele opt zile pe toate fronturile, şi importanţa ce se dă cifrei de 585 
unități distruse — dovedesc îngrijorarea ce se ascunde sub aparența 
indiferenţei pe care comunicările oficiale o afectează. Ce sunt însă 585 
de avioane pe lângă cele 20 000 pe care Radio Londra le anunţă că sunt 
gata să pornească şi că sunt destinate numai Germaniei... 

Natural că nici nemţii nu se lasă. După ce au bombardat Canterbury 
ca represalii pentru Colonia, au mai atacat o a doua oară acelaşi Can- 
terbury (unde mai rămăsese de doborât!) şi au dărâmat oraşul 
Ipswitch? ca represalii pentru Essen... Despre pagubele de la Essen nu 
se dau amănunte, dar trebuie să fie enorme. Nemţii au instalat pe cât 
au putut uzinele lor pe sub pământ, dar enormele ateliere de la Essen 
n-au putut fi mutate toate, probabil, aşa încât englezii au mai găsit 
acolo ce arde şi ce distruge. 

Nu ştim încă nimic despre modul cum se efectuează aceste atacuri 
masive, dar e aproape sigur că o mie de avioane nu pot ataca deodată, 
s-ar încurca între ele. E probabil că vin câte o sută, să zicem, în valuri 
succesive, toată noaptea. Din fiecare sută, ar fi vreo 20-30 avioane de 
bombardament încadrate de 70-80 avioane de vânătoare; oricâte 
avioane din acestea ar fi doborâte 10-15 avioane de bombardament tot 
trec şi ajung la ţintă. Şi chiar dacă un val întreg ar fi doborât (ceea ce 
nu e posibil), mai vin după el altele — aşa încât un număr însemnat de avi- 
oane de bombardament nu poate fi împiedicat să-şi atingă obiectivul... 

Rezultatul: distrugerea barbară a celor mai cilizate oraşe, de o parte 
şi de alta... E îngrozitor... 

Germanii posedă mult mai puţine avioane, acum, ca englezii în 
lupta dintre ei, fiindcă sunt siliți să mobilizeze cele mai multe aparate 
pe frontul rusesc; dat fiind însă că drumul ce au de făcut e mult mai 
scurt (de pe coasta Franţei) avioanele lor pot lua mult mai multe bombe 


| La trecerea sa prin București. 
Capitala comitatului Suffolk, cu aproape 100 000 locuitori. 

fiecare decât cele englezeşti. Specialiştii pretind că un avion german 
corespunde ca eficacitate de atac la zece avioane britanice. Pe de altă 
parte Anglia e mai uşor de bombardat ca Germania, oraşele ei fiind mai 
strânse pe o suprafață mult mai mică. Aşa încât, singura noastră 
nădejde e că represaliile germane vor pune pe englezi pe gânduri şi-i 
vor face să renunţe la distrugerile sistematice şi teroriste ale oraşelor 
germane... Altfel, zile grele se pregătesc pentru nemți! 


De pe frontul din Libia, ştiri tot nelămurite. Nemţii pretind că au 
încercuit un grup britanic, la sud de Tobruk, că au făcut 3 000 de 
prizonieri noi şi au luat sau au distrus 70 de tancuri şi 50 de tunuri. În 
total, de când a început ofensiva, englezii ar fi pierdut 451 de tancuri... 
Dar englezii afirmă şi ei că au distrus tot atâtea tancuri, că au luat tot 
atâţia prizonieri. De ambele părți se neagă, în plus, afirmările 
adversarului... Un amiral de escadră englez a căzut cu un aeroplan şi a 
fost făcut prizonier; dar şi nemţii au pierdut pe comandantul carelor de 
asalt, generalul Gruewell, al doilea general în rang în armata germană 
din Libia, după Rommel... Radio Londra povesteşte că adus la Cairo 
(căci căzuse prizonier nu mort) generalul Gruewell a întrebat unde este 
hotelul Semiramin. „De ce?“ au întâmpinat ofiţeri englezi. „Fiindcă 
acolo trebuia să fie instalat comandamentul meu la 1 iunie...“ Eglezii 
fac mare haz de acest răspuns al generalului dezamăgit... Se zice că 
asupra lui Gruewell ar fi fost găsite documente importante şi că 
britanicii le-au folosit. Se zice... dar se zic atâtea! 


Aflu că cu prilejul trecerii sale prin Bucureşti, ambasadorul japonez 
Oshima (de la Berlin) a informat confidențial (!?) Guvernul nostru că 
Japonia va declara război Rusiei îndată ce va termina cu operaţiunile 
militare din sud, sau cel puţin cu partea esențială a lor... 

De ar termina mai iute! Confidenţa lui Oshima mi-a fost destăinuită 
de Ottulescu, om serios. 


În Franţa, agitația comunistă nu se lasă. În câteva zile, atentat 
înipotriva unor ofiţeri nemți, irupție într-o prăvălie centrală, ucidere a 
doi agenţi de Poliţie — şi ieri asasinarea lui Albert Clément, directorul 
foii Cri du Peuple, organul Partidului Popular de sub şefia lui Doriot. 
Clement a fost ucis ziua în amiaza mare, pe stradă, de către un biciclist 
care a dispărut după ce a comis fapta. A fost rănită şi d-na Clement. S- 

a putut însemna numărul bicicletei... Înfrânţi pe frontul rusesc, co- 
muniştii devin tot mai îndrăzneţi în ţările de propagandă... 


Mareșalul Mannerheim împlineşte mâine 75 de ani. Cei mulți înainte! 


Am ajuns şi noi în rândul oamenilor cu vază. Ziarul berlinez Der 
Angriff publică un articol plin de laude la adresa generalului Draga- 
lina „care s-a distins în bătălia de la Harkov, în fruntea gloriosului său 
Corp“. Sunt chiar cuvintele ziarului german... La Roma, Regele- -Îm- 
părat a vizitat expoziţia anuală a Şcolii Române, unde a fost primit de 
Lambrino, directorul, şi de Grigorcea, ministrul... Cât s-au schimbat 
lucrurile într-un veac — şi ne mai plângem! 


Germania a semnat o convenţie economică cu Turcia, şi totodată 
i-a acordat un credit de 101 milioane mărci pentru a comanda arma- 
ment, imediat livrabil. Această sumă reprezintă 25% din dispo- 
nibilităţile bugetului turcesc pentru investiţii militare... faptul că Ger- 
mania dă armament Turciei pentru apărarea sa, e de importanță 
politică covârşitoare şi dovedeşte cât a evoluat politica Guvernului de 
la Ankara. Negocierile lui Papen au durat un an de zile, dar le-a dus 
bine, şi a ajuns la un rezultat. Turcia a fost pierdută pentru Anglia în 
ziua în care Londra a dat mâna cu Moscova... Turcii au o convenţie 
cu englezii pe baza căreia sunt obligaţi să le dea cromul extras din 
minele Anatoliei. Această convenţie expiră în 1943; de la anul înainte 
turcii vor da nemților tot cromul lor... Şi mai semnificativ! 


Încă una de necrezut: Puiu Dumitrescu, faimosul Puiu Dumitrescu 
al Regelui Carol al II-lea, a fost numit ataşat de presă la Paris!!! Nu- 
mit de Guvernul Antonescu! Poate fiindcă de doi ani Puiu Dumitres- 
cu înjură cât poate pe fostul său stăpân şi-l ameninţă cu palme? Dar 
ce morală e asta? 

Ataşat de presă — iar Pamfil Şeicaru, i-a mai dat şi însărcina- 
rea de corespondent al Curentului! În ţara lui Hübsch, toate sunt 
posibile! 


Se zice că în armata rusească tifosul face ravagii mari. O spune şi 
medicul Diviziei 337 sovietice, căzut prizonier la Harkov, în mâinile 

nemților. E foarte posibil, dată fiind hrana sau mai bine zis lipsa de 
hrană, în rândurile bolşevicilor! De i-ar putea curăţi Dumnezeu pe toţi! 


Joi 4 iunie. Alaltăieri şi ieri a căzut grindină prin foarte multe lo- 
curi. La sud-vest de Bucureşti pe o linie ce merge de la Argeş spre Ale- 
xandria, a fost prăpăd. La Brânceni în Teleorman (linia Alexan- 
dria-Zimnicea), au căzut adevărate blocuri de gheaţă. Administratorul 
lui Vârvoreanu a cântărit unul de 300 grame... Noroc că n-a căzut pe 
holde, ci în mijlocul satului, pe şosea. Au fost totuşi câţiva răniți... 


Radio Moscova difuzează că un tren militar român a fost lovit în 
Ucraina de bombele unui avion sovietic şi că ar fi fost 300 ofiţeri şi soldaţi 
ucişi. Dar cum i-au numărat din zbor? La noi nu se spune nimic — dar 
tăcerea autorităţilor noastre nu înseamnă că n-a fost nimic, dimpotrivă... 

În acelaşi ordin de ştiri tendenţioase, Radio Londra anunță că 
bombardamentul de la Köln a pricinuit 20 000 morți! Nemţii dau în 
schimb cifra de 200... Probabil că ambele cifre sunt inexacte. 

Pe frontul rusesc, toate prevestec iminenta incepere a ofensivei 
germane. Pentru moment, pe sectoarele frontului de la nord de Harkov, 
operațiuni locale. Iniţiativa şi succesul, pretutindeni de partea nemților. 
Pe întreg frontul, ruşii au pierdut de la 21 mai la 1 iunie — 610 avioane 
față de 53 avioane germane căzute. 

În Africa, luptele continuă, tot nelămurite. Pare că germano-italienii 
au inițiativa, şi că britanicii sunt pe defensivă. Nemţii recunosc că 
luptele, duse aproape exclusiv de forțe blindate şi de avioane, sunt 
grele. De o parte şi de alta, materialul e din cel mai perfecționat, şi 
adversarii îşi recunosc reciproc meritele tancurilor şi avioanelor lor. 
Peste câteva zile se va lămuri situaţia şi pe frontul din Libia; la Berlin 
sunt plini de nădejde. 

Japonezii au ocupat toate insulele arhipelagului Solomon, şi mai la 
sud-est de ele insula Tulagi, o importantă bază navală nord-americană. 
Ocupaţia acestor insule dovedeşte şi ea, că după bătălia din Marea 
Coralilor, japonezii au rămas stăpâni pe situaţie. Acum forțele 
japoneze domină apele, toate, ce împresură Australia... 


Statele Unite, care respinseseră de sus declarația noastră de război 
— ne declară acum ele război. Roosevelt a adresat Congresului un 
mesaj prin care cere recunoaşterea stării de război între Statele Unite 

pe de o parte şi România, Ungaria şi Bulgaria pe de alta. De ce Bul- 
garia, ţară neutră care nu e în război cu nimeni, nici n-a trimis trupe sau 
ajutoare pe nici un front? Probabil, că în crasa lor ignoranță, americanii 
au confundat Bulgaria cu Slovacia! 


Din Statele Unite ne vin ştiri interesante cu privire la războiul na- 
val. Ziarul New York Herald Tribune recunoaşte în editorialul său că 
Statele Unite au pierdut bătălia Atlanticului. Revista Fortune preci- 
zează că ritmul scufundărilor germane a întrecut cele mai pesimiste so- 
coteli americane — iar amiralul Land, delegatul general pentru cons- 
trucții navale în Statele Unite, a declarat într-un interviu recent că 
construcţiile de vase noi, în şantierele americane, sunt cu 30% în urma 
programului stabilit. Această inferioritate a realizărilor față de pre- 
vederi se datoreşte lipsei de lucrători calificaţi, lipsei de materii prime 
(datorită în mare parte tocmai scufundărilor masive germane), lipsei de 
coordonare între eforturile diferitelor categorii de şantiere şi în sfârşit 
întârzierii de livrare a uzinelor de maşinării şi motoare. Amiralul Land 
mai afirmă că decalajul între program şi realizări, în materie de cons- 
trucții navale, va creşte mereu. De aceeaşi părere e şi amiralul Vichery, 
un alt expert în construcții navale — şi senatorul Mead, care, printr-o 
cuvântare ținută în Senat se arată şi mai descurajat ca cei doi amirali 
specialişti... 

Ştiri ca acestea sunt pentru noi o îmbărbătare... 


Procesul din Ankara (atentatul Papen) a ajuns la pledoarii... 


Cincisprezece reprezentanţi ai principalelor ziare din Italia sosesc 
azi în Bucureşti. Vin să încerce puţină „fraternitate“... Le va fi greu să 
şteargă efectul. declarațiilor zilnice filo-maghiare pe care politicienii 
italieni le fac... Şi mai e şi chestiunea Arbitrajului de la Viena... 

Totuşi, ziarele — din ordin — publică azi dimineaţă articole diti- 
rambice la adresa macaronarilor! 


Max Aushnit a fost pus ieri în libertate, deşi revizuirea procesului 
său e încă în curs. Un act de dreptate. Eliberarea, sub cauţiune, s-a jus- 
tificat prin faptul că Aushnit a făcut deja 2 ani închisoare, adică o 
treime din osândă... 

Am avut astăzi o imorală satisfacție morală. Victor Alboteanu, ga- 
zetarul lui Titeanu (şi şeful său de cabinet pe când era subsecretar de 
Stat la Propagandă) — Alboteanu care m-a înjurat trivial în gazetele 
şefului său (din ordinul lui Mitiţă Constantinescu transmis prin li- 
cheaua de Titeanu) a venit azi dimineaţă să mă roage să intervin pe lân- 
gă Orghidan să- -i dea o slujbă la „Titan“... Alboteanu, laşat de Titeanu, 
a făcut şi 14 luni de puşcărie pentru falsificare de acte la Propagandă, 
falsificare comisă în complicitate cu zisul Titeanu, al cărui proces nu 
s-a terminat. Scârboasă mai e şi omenirea noastră! Alboteanu mi-a 
făcut impresia unui nenorocit şi i-am promis concursul meu... În viaţă, 
am dipreţuit totdeauna răzbunările, fiindcă insultele şi calomniile mi- 
au fost indiferente! 


În Cehia pare că s-au petrecut lucruri serioase, pe care bineînțeles 
nu le cunoaştem. Berlinul pretinde că o adevărată mişcare revolu- 
ționară a fost pusă la cale de cehii expatriați... Berlinul mai pretinde, 
că acum toate lucrurile s-au liniştit la Praga, şi în toată Boemia şi 
Moravia. Cum s-au liniştit, îşi dă seama oricine! 


DI Pogovlanic comunică din Zagreb că s-a împăcat cu o bună parte 
din croații răzvrătiți ce luptau în bande — şi că oamenii s-au înapoiat 
la casele lor, liniştiţi, după ce au semnat un act de supunere față de noul 
regim... Ar fi bine să fie aşa, să se mai liniştească şi acea parta a 
Europei în plină fierbere de mai bine de un an... 


În Anglia, grevele minerilor nu s-au potolit încă... Cu atât mai bine! 


Dl Ică Scârbă Mică a fost cu alai la Batalionul de Gardă a: Condu- 
cătorului, ca să distribuie decoraţii ofițerilor şi soldaţilor. Cu acest 
prilej a ţinut 3 discursuri din care am citit începutul celui dintâi şi am 
avut norocul să cad asupra următoarei perle: 

„O unitate de gardă este în principiu o unitate de strajă!“ Taci moi! 


Vineri 5 iunie. În aşteptarea ofensivei germane de pe frontul rusesc, 
focarele de luptă mai intensă, pe pământ, sunt în afară de Europa, în 
China şi în Libia. În aer, duelul continuă, teribil, în apusul Europei, 
între Anglia şi Germania. 

Telegramele de ieri seară şi de azi dimineaţă ne aduc ştiri de noi ata- 
curi masive aeriene asupra văii Ruhrului şi a regiunii Bremen. Englezii 
ar fi venit de astă dată cu 300 de avioane, numai. Deşi mărturisite, pier- 
derile de oameni şi pagubele în material trebuie să fie mari... La rândul 
lor, nemţii au atacat cu forțe compacte regiunea de sud a Angliei, şi 
pretind că au distrus Baza Navală Poole... 

Şi englezii şi germanii, luptă acum în aer cu aparate noi. Germanii 
au lansat tipurile „Focke-Wulf 190“ şi „Messerschmidt 109, de vână- 
toare, caracterizate printr-o mare viteză, cu mult superioară celor mai 
repezi avioane britanice. Englezii au pus în linie tipul „Allround Aero- 
plane“, avion de vânătoare mai puţin repede ca tipurile germane preciza- 
te dar de o extraordinară supleţe de manevră, recunoscută şi de germani. 
Aceştia pretind totuşi că noile lor avioane sunt superioare celor 
engleze, viteza lor enormă permițându-le iniţiativa luptelor şi dându-le 
posibilitatea să scape în cazul când ar fi covârşite în luptă de forţe 
superioare. Şi ca dovadă de superioritatea lor, nemţii dau următoarele 
cifre: de la 21 mai la 1 iunie au doborât 318 avioane britanice şi n-au 
pierdut decât 51. 

În China japonezii au concentrat toate forțele lor împotriva lui 
Ciang-Kai-Shek, care, nemaiputând fi ravitaliat nici de englezi, nici de 
americani, nici de ruşi se găseşte într-o situaţie din ce în ce mai critică. 
Japonezii înaintează concentric, spre Ciung-King, de la sud, de la est 
şi de la nord. În anii care au precedat războiul actual, japonezii au 
cucerit toată partea de nord a Chinei până la o linie ce trece mai la sud 
de Hanken şi de Shanghai. Acest vast teritoriu, în suprafaţă de 1 300 
000 kilometri pătraţi cu o populaţie de circa 190 de milioane de suflete, 
n-a fost anexat nici Japoniei, nici Manciuko-ului — ci organizat într- 
un Stat independent, cu un Guvern chinezesc la Nanking, Guvern cu 
care Japonia a încheiat o convenţie politică, economică şi militară. De 
fapt, acest Stat chinezesc independent este sub protectoratul japonez. 

China de Sud şi de Est, rămasă în afară de influenţa japoneză nu con- 
stituie un Stat unitar, ci se află descompusă în mai multe „stăpâniri“ anar- 
hice, ce se duşmănesc între ele şi printre care s-a ridicat, organizată, nu- 
mai China lui Ciang-Kai-Shek. Japonezii nu se gândesc să cucerească 
această Chină haotică, imensitate de 5 700 000 kilometri pătraţi cu 
peste 300 milioane de suflete — ci numai să pună puţină ordine între 
generalii ce se războiesc şi să-şi deschidă un câmp de activitate 
economică... Greu va fi să răpună pe Ciang-Kai-Shek; cu ceilalți va 
sfârşi repede... 

In Libia luptele continuă... Comunicatele germane, şi până la un 
punct şi cele italiene, sunt sobre. De o parte şi de alta a frontului se pre- 

tind succese: ieri, axiştii au anunţat distrugerea a două brigade brita- 
nice şi capturări de material şi de oameni, însemnate... 


Am comis o nedreptate faţă de Statele Unite, acuzându-le ieri de ig- 
noranţă, fiindcă au delarat război Bulgariei, putere neutră ce nu se află 
în război cu nimeni, şi socotind că au confundat Bulgaria cu Slovacia. 
Ignorant am fost eu, sau mai exact uituc. Căci Bulgaria, semnatară a 
Pactului Tripartit, a declarat, ea, război Statelor Unite, în decembrie 
trecut... Am pierdut din vedere acest gest fără consecinţe, şi nu mi-am 
dat seamă că Bulgaria, care n-a tras un foc de puşcă — e totuşi în răz- 
boi cu Statele Unite de şase luni!!! Trăim vremuri bemaipomenite, în 
care tragicul se împleteşte cu comicul... 

Fac amendă onorabilă d-lui Roosevelt! 


Heydrich a murit de pe urma rănilor sale... În Germania nu se face 
poporul ceh responsabil de acest asasinat, pus în întregime în sarcina 
englezilor şi a lui Beneş. E mai politic aşa... Nenorocitul de Hacha a 
trimis lui Hitler o telegramă de condoleanţe care va rămâne ca o pată 
în istoria poporului ceh... Are şi slugărnicia o limită, dincolo de care 
nici cei mai păcătoşi n-au trecut până acum. , | 

Heydrich a fost un zbir de o îngrozitoare ferocitate. Aşa e şi su- 
ccesorul său... O va păţi şi el. 

Ciudată compensație: cam în acelaşi timp cu Heydrich, a căzut în 
Egipt sub gloanţele naţionaliştilor zbirul englez Monckton „şeful pro- 
pagandei britanice“ în Orientul Apropiat. Îndeletnicirile polițienești au 
devenit periculoase — indiferent de stăpânii în slujba cărora se 
lucrează... 


Cu prilejul aniversării lui Mannerheim (75 de ani) Hitler însoțit de 
mareşalul Keitel a făcut o vizită la Marele Cartier finlandez. Cu acest 
prilej, Mareşalul Mannerheim a fost decorat cu Marea Cruce de Aur a 
„Vulturului German“. Antonescu, care n-a primit încă vizita Führer- 
ului, trebuie să crape de necaz. E drept că n-are încă 75 de ani, şi nu e 
nici baron! 


Dl rector [Horia] Hulubei a ţinut o conferință la Zürich. Universi- 
tatea locală l-a primit cu mari onoruri și i-a dat un banchet. Ne afirmăm 

pe toate terenurile. Am început, acum 50 de ani cu exportul damelor, 
şi terminăm cu al profesorilor... Era mai bine acum 50 de ani! 


Madagascarul francez rezistă încă englezilor. Cele mai multe por- 
turi şi cea mai mare întindere a insulei sunt apărate încă de trupele 
franţuzeşti şi indigene, cu îndârjire. Pare că francezii au putut trimite 
ceva aviaţie în ajutorul coloniei lor... 


Peste matrapazlâcurile de la Banca Naţională s-a întins muga- 
maua... Ca să scape pe Teodorescu şi pe Romniceanu, stăpânirea a re- 
nunţat la darea lui Cantuniari în judecată şi s-a mulțumit cu demisia 
lui... I s-au dat şi parale ca să tacă! Se zice că vor demisiona peste câtva 
timp şi ceilalţi doi pungaşi... M-ar mira! Vom vedea... 


Regimul e în plină anarhie, şi toată lumea a scârbită de Antoneşti. 
La Telefoane nu mai merge nimic, şi Mareş, întâlnit ieri, îmi spunea că 
vrea să plece din fruntea Consiliului de Administraţie, căci toată lumea 
îşi face de cap. În fiecare zi i se numeşte o comisie, şi se încurcă în ele. 
La Primăria Bucureştiului, generalul Florescu a mărturisit şi el că vrea 
să-şi dea demisia: aproape zilnic mareşalul Antonescu îl cheamă, urlă 
la el şi îi dă ordine alandala. Buşilă ne povestea că nimic nu se mai 
poate lucra în Consiliul de Miniştri, unde dosarele stau grămadă: în fie- 
care şedinţă, care ţine 4 ceasuri, Ică vorbeşte 2 şi 1/2 şi nu mai rămâne 
timp pentru afacerile cele mai urgente... Dacă şi Buşilă s-a revoltat, tre- 
buie să fie lată rău! În învățământ, noua lege a învățământului superior 
a încurcat toată lumea; în administraţie nu mai ştie nimeni încotro să o 
apuce — în armată, nemulțumiri mari, mari de tot... Antoneştii au 
ajuns odioşi lumii întregi! Până şi nemților... 


Sâmbătă 6 iunie. Ziarele noastre de azi dimineaţă reproduc în pri- 
mă pagină ordinele de zi date de mareşalul von Bock şi de generalul 
Manstein după bătălia de la Kerci. Ele sunt foarte măgulitoare pentru 
armata română, pusă — mai ales de Manstein — aproape pe picior de 
egalitate cu armata germană. Până în războiul acesta, românii n-au dus 
decât grele şi mizerabile războaie locale, pentru apărarea pământului şi 
sărăciei noastre, căci excursia de la Plevna nu poate fi socotită ca o 
adevărată expediţie peste graniță — iată-ne acum aşezaţi şi noi în 
rândurile naţiilor mari care poartă războiul la alții... Să nu nu se aplece! 

Japonezii au atacat Diego-Suarez cu submarine. Atacul este în- 
drăzneţ şi constituie o strălucită faptă de arme. Japonezii pretind că au 
avariat grav marele cuirasat „Queen Elisabeth“ şi încă crucişător care 
s-ar fi şi scufundat. Englezii afirmă însă că nici un vas de-al lor n-a fost 
atins, şi că au distrus 3 submarine japoneze... 

Radio Londra ne mai informează că Comandamentul britanic n-are 
intenţia să cucerească întreaga insulă Madagascar pe care o lasă fran- 
cezilor, mulțumindu-se cu teritoriile din jurul lui Diego-Suarez, căci 
numai acest port este necesar flotei ca bază navală... O explicaţie ele- 
gantă faţă de dârza rezistență franceză — dar totodată o mărturisire de 
slăbiciune! 

În vest, britanicii s-au mulţumit, pe lângă o ridicolă încercare de de- 
barcare la sud de Bologne, cu bombardamente nu prea intense a mai 
multor puncte şi oraşe pe coasta franceză. Între altele, au fost bombar- 
date uzinele de la Etaples, care fabrică pânză pentru paraşute... Engle- 
zii au adoptat acum, pentru Franța, o metodă de atacuri aeriene destul 
de dibace. Previn dinainte muncitorii unei întregi regiuni, sfătuindu-i 
să iasă din fabrici, fiindcă trimit aeroplane... Ei speră să saboteze astfel 
producţia uzinelor ce lucrează pentru armata germană, şi să tulbure 
acordurile dintre Franţa şi Germania... 


În Franţa agitația comunistă tot nu se lasă. De astă dată se semna- 
lează un atentat la Rennes, unde o violentă explozie a avut loc în cazarma 
Legiunii Voluntarilor ce se pregăteşte să pornească împotriva bolşevici- 
lor.:N-a fost omorât nimeni, dar s-au săvârşit pagube mari la clădiri. 

În Cehia, se restabileşte încet-încet liniştea spiritelor, după emoția 
pricinuită prin asasinarea lui Heydrich. Cehii se temuseră de represalii 
sângeroase, dar nemții au avut inteligența să nu pună atentatul în 
seama poporului şi să-l declare opera englezilor şi a refugiaților de la 
Londra... Pentru a întări această versiune, ziarele berlineze afirmă că s- 
au găsit arme englezeşti aruncate pe terenul atentatului, arme aduse de 
paraşutişti britanici. O fi, dar în tot cazul parașutiștii britanici au găsit 
cui să le remită... 

Succesorul lui Heydrich, un polițist şi mai şi, dă un serios aver- 
tisment cehilor sfătuindu-i să nu saboteze colaborarea lor economică 
cu Germania, căci altfel se vor lua măsurile necesare... Am impresia 
că Hacha va mai avea prilejul să dea telegrame de condoleanţe lui 
Hitler! 

Bucureştiul râde de ieri, şi toată lumea e încântată: Mareşalul Anto- 
nescu a dat peste bot domnului Ică! Pare că Mareşalul n-a ştiut nimic 
despre „încadrarea“ infanteristului asimilat Mihai Antonescu în Regi- 
mentul de Gardă Călare, şi că tot tămbălăul, cu discursuri, cu raport, cu 
troiță, cu Tănase, şi cu muzică deunăzi — nu ajunsese la urechile lui. 
Acum două zile lucrând cu generalul Tătăranu a aflat ce se întâmplase 
şi s-a înfuriat... A chemat imediat pe Ică, şi l-a luat la trei: „Cum ai în- 
drăznit să faci aşa ceva fără să mă întrebi?“ Ică s-a încurcat într-o ex- 
plicaţie, pe care Mareşalul a tăiat-o spunând lui Tătăranu: „În 24 de ore 
să fie mutat domnul la loc, în regimentul 6 Mihai Viteazul, în care fuse- 
se încadrat!...“ Şi s-a făcut! Se zice că nici Statul Major, nici Ministerul 
de Război n-au ştiut nimic despre „cavalerizarea“ lui Ică; că totul a fost fă- 
cut de Scârbă Mică în complicitate cu colonelul Elefierescu... Tătăranu a 
raportat Mareşalului numai deplorabilul efect al celor întâmplate asu- 
pra ofiţerimii... Căci printre ofițeri — şi Ică şi Elefterescu sunt detestaţi! 

Ce e mai trist e că eroul acestei farse este azi dictatorul 
României!!!... 


Grozavă justiţie mai avem şi noi: abia ieri s-au încheiat actele de 
dare în judecată împotriva lui Ilie Stângă şi a complicelui său Traian 
Sereş, foştii legionari de tristă amintire învinuiți că au pătruns ilegal la 
avocatul Leopold Fieldermann şi la inginerul Leon Fieldermann şi că 
le-au şterpelit obiecte de valoare şi de artă... Au trebuit aproape doi ani 
onorabililor magistrați ca să încheie actele... 


_ Amicul Buşilescu nu s-a lăsat mai jos ca alţii: a convocat şi el presa 
şi a făcut reprezentanţilor ei un lung şi amănunțit „expozeu“ cu privire 
la călătoria sa „epocală“ în Bulgaria, contribuind astfel la cimentarea 
bunelor raporturi între praz şi mămăligă... 


Avioane japoneze au bombardat Dutch Harbour, baza navală ame- 
ricană în Alaska. Presa germană şi italiană face mare caz de acest bom- 
bardament efectuat cu succes, la o distanță de peste 3 000 kilometri. 
Japonezii n-au întâmpinat mare rezistență din partea americanilor. 

Primul atac a fost urmat de alte două. 

Escadrile japoneze, şi vase submarine au atacat şi punctul american 
de sprijin din insula Midway, în mijlocul Pacificului... 

Alphonse de Chateaubriant publică în ziarul său La Gerbe testa- 
mentul politic al cardinalului Baudrillart. E scurt, dar precis: 

„Mă voi înfăţişa în faţa lui Dumnezeu. În acest ceas nu trebuie să 
uit că El este Adevărul şi că, dacă m-aş împotrivi adevărului cu vreun 
cuvânt mi-aş întina sufletul. Vorbesc de aceea în deplina cunoştinţă a 
răsunetului cuvintelor mele, cu sufletul deschis şi fără socoteli ome- 
neşti. Declar că în acest ceas, mai mult decât niciodată recunosc 
limpede că singurul drum pentru mântuirea Franţei este legătura într-o 
totală şi neţărmurită înţelegere cu Germania, cu Marea Germanie 
Europeană de mâine. Franţa, şi aceasta este ultima asigurare pe care o 
dau, va fi numai atunci ferită de moarte, dacă-şi va lega soarta de 
Germania.“ 

Ultimele cuvinte ale ilustrului cardinal au făcut mare impresie în 
Franţa — şi chiar în Germania... 


Duminică 7 iunie. Dejunat ieri, şi petrecut după amiaza la Snagov, 
la doctorul Costinescu. Snagovul e un colț de rai, la porţile Bucu- 
reştilor. Cum e natural în colţ de rai, femeile se plimbă pe lac şi pe mar- 
ginile lacului, goale sau aproape goale. Pe plaja unei vile vecine de- 
a lui Costinescu, se lăfăiau, se scăldau, ţipau d-nele M.V., B., N., P. 
— patru din cele mai cotate frumuseți ale Bucureştiului — şi drept 
frumuseți le-am ţinut şi eu până ieri... Dar ce-am văzut ieri m-a în- 
grozit! Doamne Sfinte, ce picioare, ce glezne, ce coapse, ce falduri sub 
crupă — o scârbă! E ciudat că femeile n-au ruşine să-şi arate infir- 
mităţile... 


După ordinele de zi germane publicate ieri au apărut azi-dimineaţă 
şi ale lui Antonescu, din 4 iunie, adresate şi ele trupelor române de la 
Harkov şi de la Kerci. Probabil că n-au fost redactate de dl Ică, căci 
sunt sobre şi cum trebuie... 

Pe toate fronturile relativă acalmie. Mai agitat e frontul din Libia, 
unde cu toată tropicala căldură care trebuie să domnească, ostilitățile 
s-au îndârjit. Englezii au anunţat pornirea unei ofensive menite să dea 
peste cap pe nemți şi pe italieni — dar nemţii şi italienii au oprit-o. Cel 
puţin aşa pretind ei... 

Pe frontul rusesc, mici lupte locale, rectificări de poziţii şi bom- 
bardament intens la Sevastopol, care a ajuns un fel de Maltă a Mării 
Negre. Când şi unde va începe ofensiva cea mare germană, nu se știe... 

Japonezii strâng pe chinezi şi submarinele lor; după isprava de la 
Diego-Suarezl, au mai pătruns în port şi la Sidney, unde au torpilat 
vase mai mici. După atacul de la Dutch Harbour în Alaska, americanii 
au declarat toată coasta de vest a continentului lor în stare de alarmă, 
căci japonezii au submarine mici cu care pot străbate Pacificul — dus 
şi întors — în largul său cel mai mare, fără puncte de sprijin sau de 
ravitaliere... 

Nemţii au mai scufundat în Marea Caraibelor la est de Antile şi de- 
a lungul coastei atlantice a Statelor Unite, 19 vase cu o deplasare de 
108 000 tone. 

Amiralitatea americană ar fi anunțat că o mare bătălie navală e în curs, 
în Oceanul Pacific, unde o escadră puternică americană s-a întâlnit cu 
una japoneză. Agenţia D.N.B. care dă ştirea, adaugă că informaţiile 
sunt încă confuze şi că altele mai lămurite trebuiesc aşteptate... 


Englezii au anunţat la Radio că regimente slovace trimise pe front 
s-ar fi răzvrătit înainte de a pleca. De la Bratislava se dă cea mai cate- 
gorică dezmințire acestei ştiri şi se afirmă că trupele slovace au pornit 
şi pornesc cu însuflețire împotriva bolşevicilor... 


Italienii au creat un nou ordin, ordinul „Vulturul Roman“ destinat 
străinilor, ca să-i răsplătească pentru serviciile aduse Italiei. Ordinul 
este destinat civililor şi militarilor din ţările aliate. O decorație mai 
lipsea Italiei, căci încolo le avea pe toate... 


Raporturile între Franța şi Statele Unite au rămas neschimbate; 
negocierile relative la Martinica nu s-au terminat încă... 

Numărul lucrătorilor francezi trimişi în fabricile germane va fi 
probabil sporit. Deocamdată sunt 160 000 de lucrători calificaţi care 
lucrează în diferite uzine nemţeşti. 


Din ordinul Fihrerului, Regimentul de Infanterie S.S. nr.6 va purta 
numele lui Reinhard Heydrich... Preşedintele Hacha a făcut o vizită de 
condoleanţe noului Protector, om fără altă vază decât cea pe care i-a dat-o 
isprăvile sale polițienești... De nici o umilință nu sunt scutiți cehii... 


1 Unde cu toate dezminţirile engleze, pare că un cuirasat de clasa „Queen Elisabeth“ 
a fost totuşi scufundat... 

Colonelul Petrini a intentat un proces javrei de [Toma] Petrescu 


- - fiindcă i-a trecut în lista masonilor, fără să fie, fapt pentru care, deşi e 


decorat cu Mihai Viteazul, i s-a luat comanda regimentului. Petrini a 
fost găsit semnat pe „menu-ul“ unui banchet masonic dat în cinstea lui 
Trancu-laşi, banchet la care fusese invitat nu ca mason, ci ca prieten 
personal al zisului Trancu. În cursul procesului, martorul dr. Trifu (un 
antimason înfocat) a produs foaia de jurământ masonic a d-lui Titu 
Dragoş, ministru în actualul Guvern, deşi Mareşalul Antonescu a de- 
clarat că se împuşcă dacă i se va dovedi că unul din miniştrii săi a fost 
mason!!! Caraghioşii! 


Colonelul Dumitrescu (sau aşa ceva) preşedintele unui tribunal mili- 
tar din Bucureşti a luat 50 000 lei mită ca să puie în libertate pe fotogra- 
ful Buzdugan, inculpat pentru nu mai ştiu ce. Denunţat de avocatul lui 
Buzdugan, colonelul a fost prins asupra faptului, la „Leul şi cârnatul“ în 
momentul în care încasa banii... A fost imediat arestat. Om fără noroc, căci 
alţii şi altele iau sute de mii şi milioane, şi nu-i mai tulbură nimeni... 


Circulă cu insistență zvonuri de mare tensiune între Mareşalul An- 
tonescu şi nemți. Zvonurile, la Bucureşti, trebuiesc luate cu mare re- 
zervă. Şi apoi formula „nemți“ e cam vagă. Care nemți? Cu gheşeftarii 
veniți în România după afaceri, pare că într-adevăr raporturile s-au ră- 
cit rău de tot. Şi întrucâtva cu „afaceriştii“ regimului nazist, de la Ber- 
lin. Raporturile politice, raporturile lui Antonescu cu Hitler, sunt însă 
şi încă foarte bune. Adversarii lui Antonescu notează însă că Mareşalul 
Mannerheim n-a fost niciodată la Hitler şi că Hitler s-a dus la el — pe 
când Antonescu care s-a dus de zece ori „ad limina“, n-a primit încă vi- 
zita Fihrerului... Şi militarii germani din Bucureşti au început să mârâ- 
ie, să declare că trupele române sunt excelente, dar că Conducătorul lor 
e deplorabil şi că de aia i s-a luat comanda forțelor germano-române 
încă de astă toamnă, după trecerea Nistrului... Cercurile germane de 
la noi — anumite cercuri — nu se sfiesc a vorbi de „succesiunea“ lui 
Antonescu şi pomenesc numele mareşalului Prezan (da, Prezan!) pen- 
tru locul de „Conducător“, şi al lui Iacobici ca şef al Armatei, în sub- 
ordine. Cum aceste cercuri anunţă şi plecarea lui Killinger, nu e greu 
de ghicit că zvonurile pornesc din oficina lui Neubacher... Se zice pe 
de altă parte, că Mareşalul Prezan, care a tăiat toate legăturile cu 
Antonescu, ar fi devenit foarte filo-german — mareşalul Prezan, şi mai 
ales doamna Olga Prezan... 

Şi mă gândesc acum, că în mijlocul grijilor şi necazurilor noastre, 
nici nu ne-am dat seama de schimbarea de comandament, de faptul că 
în loc ca trupele germane şi române să rămână sub comanda generali- 
simului român pe frontul din sud-vest — trupele române au fost în- 
cadrate în armatele germane şi puse sub comanda generalului Von 
Manstein şi a mareşalului von Bock... Şi nici nu ştim — şi nici n-a cău- 
tat nimeni să ştie — când s-a făcut această schimbare, înainte sau după 
ocuparea Odessei? Comandamentul lui Antonescu, care ne-a măgulit 
atât când i s-a încredinţat, a fost atât de şters încât nici nu ne-am dat 
seama când a încetat... 

Înregistrez aici aceste zvonuri şi comentarii fiindcă mă asaltă din 
multe părți... Ce e sigur, e că Antoneştii devin pe zi ce trece mai odioşi 
civililor, militarilor, şi acum şi nemților... 


Luni 8 iunie. Ziua „Restauraţiei“! Oricum, tot e bine că am scăpat 
de concursul de platitudine generală pe care un regim aproape tot atât 
de nebun ca şi cel de azi, l-a impus timp de zece ani românilor! Cel 
puţin regimul Antonescu nu ne impune „serbări“ şi „sărbătoriri“- şi de 
această scutire va trebui să i se țină seamă la judecata cea din urmă! 


Ieri s-a alergat Derby-ul, în prezența Regelui şi a Reginei Elena. 
Lume nebună. Regele aclamat, a răspuns de data asta cu salutul roman. 
Tot a învăţat ceva. Cursa a fost câştigată de calul Foişor, din grajdul 
Regal. Regele şi Regina s-au bucurat mai puţin de izbânda calului lor, 
decât de absenţa Antoneştilor, tatăl şi fiul — unul pe front, celălalt la 
Braşov... Această fericită absenţă a fost de altmintreli o uşurare pentru 
toți... Guvernul a fost reprezentat prin Pană, de la Agricultură şi prin 
internistul general Popescu. Vreme admirabilă... şi încasări bune. 


Pe frontul rusesc, acelaşi ritm relativ calm. Nemţii anunţă succese 
locale, mai ales spre nordul frontului. În regiunea Volhov un atac so- 
vietic a fost respins cu mari pierderi pentru ruşi. În ultimele zile au fost 
distruse pe tot frontul de est 257 avioane bolşevice contra 26 germane. 

Rezistenţa rusească este însă formidabilă. Nu numai că armate noi 
se aruncă necontenit în luptă, dar şi în dosul liniilor germane se refor- 
mează grupuri armate, fie din oamenii rămaşi, fie din paraşutişti arun- 
caţi după retragerea forțelor înfrânte. Comunicatul german de ieri măr- 
turiseşte că în luna mai, în asemenea lupte din spatele frontului, au fost 

capturați 7 200 de combatanți, 25 de tunuri şi 155 de aruncătoare de 
mine. Ca pasărea Phoenix, ruşii renasc din propria cenuşă... 

Din câte am aflat ieri, de la generalii şi ofiţerii superiori veniți cu 
Regele, începutul ofensivei germane este iminent. De l-am vedea odată 
— şi izbutit! | 

În Libia, deşi comunicatele germane şi italiene anunţă succese şi 
vorbesc de 10 000 de prizonieri, de 500 de tancuri şi de 200 de tunuri 
distruse (de la 15 mai), pare că englezii au oprit ofensiva lui Rommel. 
Aşa pretinde Radio Londra, care mai spune că pierderile sunt mari, dar 
egale, de o parte şi de alta. Dat fiind sezonul atât de neprielnic pentru 
o ofensivă în Africa incandescentă, se poate că atacul lui Rommel să 
nu fi avut alt scop decât fixarea forţelor britanice în Libia ca să nu poa- 
tă fi transportate pe alt front, în Siria sau în Iran... Şi în acest caz obiec- 
tivul urmărit de germani, ar fi fost atins. 


Cunoscutul expert militar american, major Fielding Eliot, publică 
un articol în revista Look, în care susține că Anglia şi America ar putea 
foarte bine pierde războiul în cursul anului 1942, din lipsa posibi- 
lităţilor de transport, şi mai ales fiindcă nu sunt gata de luptă. Să-l audă 
Dumnezeu! 


Englezii au mai bombardat cu violență în noaptea de sâmbătă spre 
duminică, oraşul german Emden. Nemţii la rândul lor, au bombardat 
pentru o a treia oară, Canterbury. Se vede că vor să-l distrugă cu 
desăvârşire... Radio Londra pretinde că la Köln avioanele britanice au 
râs o suprafaţă de 600 de hectare (de unde concluzia că au pierit peste 
20 000 oameni). Ziarele germane, deşi mărturisesc marile pagube su- 
ferite de metropola Renaniei, nu dau decât 300 de morți... 


Generalul Pălăngeanu, prefectul de Poliţie, spunea ieri la Derby că 
a pus mâna pe 30-40 din cei mai periculoşi comunişti camuflați în 
legionari, dar că nu dă în vileag acest „coup de filet“ fiindcă e pe punc- 
tul să mai prindă şi pe alţii şi nu vrea să fie stânjenit în operaţiunile 
sale... 


În legătură cu intrigăriile politice cu care se îndeletnicesc anumite 
cercuri, mi se spune că generalul Gerstenberg a fost totdeauna bine pri- 

mit în casă la Prezan, şi mai este şi acum — şi este foarte bun prieten 
cu coana Olga... Totuşi! 


Cu prilejul conferirii titlului de „doctor honoris causa“ lui Gamill- 
scheg, lui Orestano şi lui Charles Diehl (acesta cerut de decanul Geor- 
ge Brătianu), nenea Ică a ţinut un discurs (cum era să scape ocazia!) în 
care a pus câteşi patru picioarele în străchini. Ceremonia a avut loc în 
prezenţa lui Petrovici şi a miniştrilor țărilor onorate. DI Ică a vorbit de 
Ardeal, a declarat că Gamillscheg şi-a însuşit ca bun german revendică- 
rile noastre, că Carpaţii sunt „Rinul nostru“ (în faţa ministrului Germa- 
niei), că Roma după ce a abuzat de putere a fost sfărâmată de barbari (în 
faţa ministrului Italiei) — şi câte alte bazaconii. Killinger a reclamat i- 
mediat la Mareşal, şi rezultatul a fost că nici o cuvântare n-a fost publicată. 

Profesorul care a asistat la şedinţă şi care mi-a povestit cele întâm- 
plate, mi-a declarat — fără să fie în curent cu toate intrigile culiselor 
politice — că ultimele cuvântări ale lui Ică îi păreau menite să creeze 
o platformă de retragere prin crearea unor dificultăți internaționale 
inestricabile, dificultăți în care Antoneştii să ţie coarda patriotică... Ar 


mai fi însă o explicaţie (şi cred că e cea mai bună), anume că dl Ică e 


în întârziere cu injecţiile, şi face paralizie generală... 


Ottescu îmi aduce câteva informaţii pe care le deţine de la prietenul 
său generalul Pantazi, cu care a avut ieri.o lungă convorbire. În bătălia 
de la Harkov am avut angajaţi, noi românii, 80 000 de oameni şi pier- 
derile noastre au fost , precis, numai de 700 morţi şi 2 000 răniţi! Nem- 
ţii au avut proporțional şi mai puține; ai noştri, deşi în mare progres în 
această privinţă, n-au învăţat încă să se adăpostească şi să evite lovi- 
turile inamicului. În formațiunile noastre am avut foarte mulţi ardeleni, 
care s-au bătut foarte bine — aceiaşi ardeleni care în războiul trecut n- 
au vrut să se bată cu ruşii. Erau atunci în rândurile armatei austro-un- 
gare... Din prizonierii luaţi la Harkov, s-a putut constata că ruşii nu mai 
au soldaţi tineri: mai toţi sunt între 30 şi 50 de ani... Nici armele lor 
individuale (puşti, revolvere) nu mai sunt armele moderne din anul 
trecut, ci arme de model vechi, din războiul 1914-1918. Ceea ce ar 
dovedi că sovieticii se apropie de istovirea puterilor lor. Prizonierii 
spun că erau foarte prost hrăniți: puţină pâine şi fiertură de mei... 

Printre armele germane noi, Pantazi cita un tun de un calibru de 60 
centimetri („Dicke Bertha“, din războiul trecut avea un calibru de nu- 
mai 45 centimetri), tun ce azvârle un obuz de 1 000 kilograme greutate, 

cu o precizie matematică. Acest tun „e servit“ de 250 ingineri!!! Pro- 
babil că nu sunt multe! Despre celelalte arme noi, Pantazi a spus lui 
Ottescu că nu ştie nimic... Probabil că n-a vrut să vorbească. 

Ofensiva pe frontul rusesc e iminentă. „Poate că pe când vorbim a 
şi început...“, preciza Pantazi... 

În altă ordine de idei, ministrul Apărării Naţionale e convins că Ma- 
reşalul Antonescu ca şi dl Ică merg la un război cu Ungaria. O spun a- 
mândoi pe şleau — o spun în gura mare... Eu unul socotesc chiar că o 
spun prea mult şi găsesc două explicaţii în atitudinea lor: una (pe care 
o cred cea bună) e că vor să sperie pe nemți ca să-i aducă să ne dea ei, 
o bună parte din Ardeal... Dar atunci cum rămâne cu lăudăroşeniile lui 
Antonescu, de câte ori venea de la Hitler, „că are Ardealul în buzunar“? 
Ce s-a schimbat în raporturile noastre cu Germania? Altă explicaţie, 
ar fi ea colportată de zvonişti, că Antoneştii îşi pregătesc o platformă de 
retragere... Căci nu-mi vine să cred că vom ataca Ungaria, sau că Unga- 
ria ne va ataca, fără voia Berlinului, şi Berlinul nu va da voie nicio- 
dată... 

Întrebat de Ottescu asupra forţelor noastre respective, Pantazi a răs- 
puns că erau cam egale, soldatul nostru fiind însă considerat superior 
soldatului ungur. Ca aviaţie, ungurii au mai bune aparate de bombar- 
dament ca noi, iar noi mai bune aparate de vânătoare. Deocamdată un- 
gurii s-au speriat de amenințările noastre — zice Pantazi — ne-au 
reclamat la nemți şi fortifică pe capete granița Ardealului spre noi... 

Zile bune ne aşteaptă, poate. Mai ştii? Cu nebunii toate sunt posibile... 


Marţi 9 iunie. De mâine, au fost suspendate trenurile directe Bucu- 
reşti — Berlin şi Berlin — Bucureşti prin Cernăuţi — Lemberg — Craco- 
via, până la noi ordine — de unde tragem concluzia că marea ofensivă 
germană în Rusia, începe sau va începe peste câteva zile. 

Comunicatele şi telegramele nu ne aduc decât veşti fără importaţă 
de pe frontul nostru şi despre cel din Libia. În Pacific, marea bătălie 
navală anunţată de posturile de emisiune americane e în legătură cu 
atacul Insulei Midway de către japonezi. Posturile britanice şi ameri- 
cane anunță o mare victorie, şi pretind că japonezii ar fi pierdut trei va- 
se-mari. Japonezii la rândul lor susțin că au torpilat vase americane şi 
adaugă — semn rău — că lupta e încă în curs... 

Ştirile sunt încă nelămurite, dar ceea ce pare lămurit e că japonezii, 
în tot cazul, n-au cu ce se lăuda — căci presa Axei în loc să ne vor- 
bească de „luptele în curs“ fac istoricul tuturor succeselor japoneze de 
până acum... 

Englezii continuă să bombardeze oraşele germane, şi nemţii pe cele 
din Anglia... O jale! 


Miercuri 10 iunie. Comunicatul german de ieri şi telegramele de la 
Berlin vorbesc pe larg despre asaltul Sevastopolului. Cum atacul a în- 
ceput de câteva zile şi nemţii au tăcut până acum — dacă vorbesc 
astăzi, e că faza finală se apropie. Bătut zi şi noapte cu artilerie grea şi 
supra grea lovit cu bombe în continuu de avioane, ultimul colţ întărit 
al sovieticilor pe Marea Neagră e un morman de ruine în care ruşii, cu 
toată rezistenţa lor încăpăţânată nu se vor ma putea meţine... Ziarele 
germane socotesc luarea Sevestopolului ca ultima etapă preparatorie 
pentru marea ofensivă care nu mai poate întârzia... 

Asupra ofensivei, secretul cel mai desăvârşit continuă să fie păstrat. 
Nu se ştie nici ceasul când va porni, nici unde. Ieri, se vorbea în cercu- 
rile militare din Bucureşti despre o posibilă debarcare în Siria!!! Lup- 
tele din Libia n-ar avea alt scop decât să fixeze forţele britanice şi să le 
împiedice de a fi masate în regiunea Beyruth-ului! Nemţii ar dispune 
de vase italiene suficiente pentru transportarea trupelor din insulele 


greceşti pe coasta Siriei şi de submarinele necesare pentru a apăra 


această transportare, de vase de război engleze din Mediterana Orien- 
tală. O asemenea expediţie pare de domeniul fanteziei, dar războiul ac- 
tual ne-a obişnuit cu soluţiile şi cu încercările cele mai inverosimile... 
Să aşteptăm deci evenimentele, şi să sperăm că oricare ar fi planul Co- 
mandamentului German — va reuşi. 

Pe frontul rusesc, lupte fără mare importanță. Nemţii îşi amelio- 
rează poziţiile, în vederea ofensivei. Un locotenent sovietic, Novicov, 
căzut prizonier în sectorul Leningradului, povesteşte că în mândra ce- 
tate a lui Petru cel Mare domneşte foametea, boala şi deznădejdea. Oa- 
menii mor zilnic cu miile blestemând pe cei care-i osândesc la moarte 
fără milă. Tot ce mai e de mâncat este rezervat trupelor sovietice; dar 
şi acestea au început să murmure... 

Ziarele noastre nu mai pomenesc nimic despre bătălia navală din 
regiunea insulei Midway în Pacific: se vede că lucrurile merg prost 
pentru japonezi... În schimb anunță că submarinele germane au scu- 
fundat alte 22 de vase în Marea Caraibelor şi pe coastele nord-ame- 
ricane ale Atlanticului... 


Contele de Casa Rojas, ministrul Spaniei, a fost decorat cu Coroana 
României. Decorația i-a fost remisă de dl Ică la Ministerul de Externe, 

cu schimb de discursuri. Vorbind pe franțuzeşte, dl Ică a renunțat de da- 
ta asta să amintească de „popasuri“ şi de „catapeteasmă“... Discursu- 
rile au fost reproduse de ziarele noastre, ca să-şi aducă valahii aminte de 
existența Spaniei. S-a pomenit, de o parte şi de alta, strămoșul Traian... 


Înmormântarea lui Heydrich a avut loc ieri la Berlin cu o pompă 
neobişnuită. A vorbit Himmler, lung — şi Fiihrerul scurt, dar foarte 
emoţionat. Cuvântările au fost radiodifuzate, şi am auzit şi eu pe Hitler 
şi astfel am putut constata cât de emoţionat era... La ceremonie a fost 
de față şi Hacha, victimă expiatorie... 


Mareşalul Antonescu a dat un interviu gazetarului italian Guido Pu- 
ccio de la Tribuna. Interviul a fost, natural, reprodus de gazetele noas- 
tre. Nu spune lucru mare. Laudă pe Ică (!!) „om muncitor şi străin de 
orice gaşcă“ (dar cum rămâne cu a lui?) şi scuipă venin pe trecut... Prin 
urmare nimic nou! 


Joi 11 iunie. Ieri, după o zi de căldură aproape caniculară, am fost 
seara să iau masa la „Peşcăruş“, şi am fost încântat. Datorăm lui 
Caranfil un colţ de civilizaţie şi de frumuseţe, în pârlitul nostru de 
Bucureşti. De pe lac, adia un vântuleţ răcoritor şi discreta lumină ce 
cădea din lămpuţele camuflate abia lăsa lucrurile să se contureze, 
învăluite în pânzele nopţii. Instalaţie curată şi luxoasă: Andronic e un 
birtaş de primă clasă. Dar preţurile! Eram cu nevastă-mea: două porții 
de peşte, două de brânză, fragi, cafea neagră şi o sticlă de bere — 2 000 
de lei! 


Americanii fac zgomot mare în jurul bătăliei navale de la Midway 
pe care o prezintă ca o mare victorie a lor. Ei pretind că au distrus ja- 
ponezilor două sau trei vase port-avioane, cu cuirasat mare, alte trei 
mai mici şi 12 vase-transporturi — şi că n-ar fi pierdut nici o unitate. 
Japonezii şi în general presa axistă, au tăcut până azi dimineaţă, tăcere 
echivalentă cu o mărturisire de înfrângere — dar ziarele de azi-dimi- 
neață publică un Comunicat oficial de la Tokio, după care americanii 
ar fi pierdut două vase port-avioane, unul din clasa „Entreprise“, altul 
din clasa „Hornet“ şi 120 de avioane; flota japoneză ar fi pierdut şi ea 
un vas port-avioane şi ar fi avut un alt vas port-avion şi un crucișător 

grav avariate, iar 35 de avioane japoneze ar fi pierdute. O ultimă tele- 
gramă de la Washington mărturiseşte că două vase americane port- 
avioane au fost avariate... 

Chiar dacă victoria americană n-ar fi aşa de covârşitoare cum o pre- 
zintă telegramele anglo-saxone — din chiar comunicatul de la Tokio 
rezultă că a fost o înfrângere japoneză, căci baza navală de la Midway 
n-a putut fi ocupată... Şi e probabil că japonezii mai ascund din pier- 
derile lor. Presa axistă caută să convingă că scopul Comandamentului 
japonez n-a fost cucerirea insulei Midway (!!) ci numai, pe de o parte, 
atragerea câtorva port-avioane americane în larg spre a fi distruse — şi 
pe de alta, înscenarea unei diversiuni pentru ocuparea Insulelor Aleu- 
tine!, din care într-adevăr că una sau două au şi fost luate în stăpânire 
de forțele nipone... Japonezii mai adaugă că prin bombardamentul 
avioanelor lor, principalele instalații militare din Midway au fost dis- 
truse... 

Concluzia pe care trebuie să o tragem din luptele din jurul insulei 
Midway e că forțele în Pacific s-au echilibrat, şi că japonezii nu mai 
pot opera pe mare, ca la ei acasă, cum au făcut-o până acum... 


Radio Londra şi posturile de peste Atlantic pretind că japonezii 


împing în China cât pot pentru a nu lăsa în mâna Aviației americane 
aeroporturile chineze, de pe care avioanele n-ar avea o distanță prea 
mare de parcurs pentru a ataca şi nimici oraşele din Japonia. E probabil 
că scopul principal al japonezilor e să bată pe Ciang-Kai-Shek şi să o 
termine cu China, dar natural că şi preocuparea de a nu lăsa ame- 
ricanilor folosinţa aeroporturilor chinezeşti, intră în joc. O preocupare 
identică a dictat desigur şi debarcarea în Insulele Aleutine. 


La Sevastopol, bombardarea şi atacul continuă. Comunicatul de ieri 
anunță că lucrări de fortificaţie exterioare au fost cucerite. Impresia ge- 
nerală e că merge greu; cu cazematele lor săpate în stâncă şi cu dâr- 
zenia cu care sovieticii se menţin în ele, operaţiunile vor mai dura... 

Pe restul frontului oriental, pregătiri pentru ofensivă şi operațiuni 
foarte limitate, toate favorabile nemților... 


Şi în Libia anglo-saxonii pretind că au înregistrat mari succese — 
anume că au înfrânt şi respins pe italieni, în partea de sud a frontului. 
1 Insulele Aleutine au fost cedate Statelor Unite în mijlocul secolului trecut, de că- 


tre Rusia. Ele constituie un şit de pământuri sterpe care uneşte Alaska cu Kamciatka şi 
însăilează cel mai scurt drum între America şi Asia în Pacificul de Nord... 

Aceste succese ar fi datorite mai ales trupelor franceze gaulliste, co- 
mandate de generalul Koenig, un alsacian... 


Jeri au circulat în Bucureşti, cu insistenţă, zvonuri de pace separată 
între Germania şi Rusia... Copilării! Cum să facă pace Germania cu 
Rusia, când abia aşteaptă să înghită grâul din Ucraina — şi evident că 
fără retrocedarea Ucrainei, Rusia n-ar încheia încă pace! 


Pare că în Cehia situaţia e din cele mai tulburi, şi că Guvernul ger- 
man a hotărât „să restabilească definitiv ordinea“. O spune limpede, 
într-un manifest către ţară, ministrul Propagandei din Praga, Moraveţ, 
care previne pe concetăţenii săi că e ultimul moment pentru a nu lăsa 
Boemia şi Moravia să cadă şi să împărtăşească soarta Poloniei. 

Asasinarea lui Heydrich a scos pe Hitler din sărite... Acum vrea să 
facă pe toţi locuitorii orășelului Lidice (lângă Kladno) răspunzători de 
atentat, fiindcă ar fi favorizat fuga ucigaşilor... S-ar mai fi găsit în 
Lidice şi arme şi documente compromițătoare din care reieşea că mulți 
din lidiceni se găsesc în solda inamicului... 


Un comunicat oficial ne vesteşte că Regele şi Regina „şi-au luat re- 
şedinţa la Sinaia“! Dar bine, de un an şi mai bine Regele şi Regina 
Elena stau la Sinaia şi nu vin la Bucureşti decât din când în când, pen- 
tru două-trei zile, câteodată pentru două-trei ceasuri! Oare de cine şi-o 
fi bătând joc dictatorii noştri? De Rege sau de noi? 


Pârliţii de gazetari italieni au fost primiţi de dl Ică care le-a ţinut o 
cuvântare. De data asta a vorbit bine şi lucru de necrezut, simplu. A gă- 
sit chiar o formulă fericită: „... ar fi de dorit ca italienii să ne cunoască 
şi să ne recunoască! Noi îi cunoaştem!“ A răspuns cu spasme de fră- 
țească dragoste macaronarul Guglielmotti... Şi acum, domnilor, repede 
la Budapesta! 


Generalul Orezeanu povesteşte că Mareşalul Antonescu i-a spus 
acum câtva timp: „Am făcut o singură greşeală, am îndepărtat de mine 
pe toţi oamenii vechi şi cu experiență şi n-am în jurul meu decât proşti 
şi pungaşi...“ Că e singura lui greşeală, să o creadă el — dar că n-are 
în jurul lui decât proşti şi pungaşi, suntem cu toţii de acord... 

Încât îl priveşte pe dânsul, Antonescu, desigur că nu e nici prost nici 
pungaş — dar e mitocan. Iată rezoluţia pe care a pus-o pe o întâm- 
pinare a lui Ottulescu, guvernatorul Băncii Naţionale: „Să înceteze dl 
Ottulescu cu şicanele, căci altfel voi trece la fapte“. Şi a semnat. A 
citit-o cu ochii lui Ionel Miclescu de la Telefoane, căci „întâmpinarea“ 
şi „şicanele“ erau relative la Telefoane şi hârtia se află într-un dosar al 
acestei administrații. 


Un mic exemplu despre pungăşiile din jurul domnului Mareşal. La 
Bancara ne-a venit o cerere de credit din partea firmei Neumann de la 
Braşov. După cum se ştie, este astăzi croitorul pentru dame la modă. 
Bancara a cerut o situaţie a firmei şi văzând că avea debitori pentru o 
sumă de 6 milioane, a cerut lista lor pentru a-şi da seama de solvabili- 
tate. Printre aceşti debitori erau Majestatea Sa Elena cu vreo 750 000 
lei şi Majestatea Sa Rica cu o sumă cam pe jumătate. Directorul firmei 
a explicat că Regina plăteşte. Datora mai mult, dar a mai plătit, şi va 
plăti. În ce priveşte pe Mimi-Rica Antonescu, directorul a mărturisit 
cam jenat că la Preşedinţia Consiliului i s-a refuzat plata cu cuvintele: 
„Nu vă este de ajuns cu reclama pe care v-o face d-na Antonescu? Ce 
plată mai vreţi? Nu plătim nimica!“ Desigur că bietul Antonescu nu 
ştie nimic despre acest răspuns şi despre această atitudine, după cum 
nu ştie că Veturia Goga şi d-na Barbu încasează zilnic şperţuri şi se 
plimbă în toată ţara cu automobilele Statului şi pe spezele Statului... 
Dar ce ştie Antonescu? Să guverneze? Să nu mai vorbim de rezultate 
şi de ce spune lumea. Mă mulțumesc cu părerile pe care mi le-au 
exprimat în cursul ultimei săptămâni, trei din colaboratorii d-lui ma- 
reşal, miniştrii Pană, Buşilă şi Marinescu... 


Molotov a fost la Londra şi la Washington. La Londra a încheiat un 
tratat de alianță cu Anglia prin care Sovietele şi Imperiul Britanic se o- 
bligă să-şi dea ajutor reciproc împotriva Germaniei, şi după război! La 
Washington unde Molotov a fost între 26 mai şi 4 iunie s-a negociat o 
înțelegere tot pentru după război, pe anumite baze care nu s-au dat în 
vileag. Înțelegerea s-a perfectat şi semnat... După care, dl Molotov și- 
a luat zborul spre Rusia lui scumpă. 


După ştirile de la Ankara, procesul atentatorilor lui Papen se va 
termina la 17 iunie, când se va da sentinţa. 

Clodius va fi terminat negocierile sale şi se zice că ar fi obținut ceva 
— dar ce nu se spune încă. Plecarea lui ar fi hotărâtă pentru mâine sau 
poimâine. Negociatorul german ar fi spus unui prieten că pleacă cu un 
„ja“, dar că se teme să nu vie un „aber“, în momentul aplicării celor 
hotărâte, cum i s-a întâmplat deja... Românii — spun nemţii — zic 
foarte uşor „da“, dar apoi găsesc tot felul de argumente şi de „chichiţe“ 
ca să nu se ţie de cuvânt... De, luptăm şi noi cum putem! 


Ungurii au consimţit în fine să trimită trupe în număr mai masiv, pe 
front. Pentru interesele noastre speciale, îmi pare rău. 


Vineri, 12 iunie. Sirenele m-au deşteptat azi-dimineaţă la orele 
4,25. Alarma a durat până la orele 6,20... E prima alarmă, de la sfârşitul 
lui august trecut! Ne obişnuiserăm cu binele şi ne mai gândeam la 
această pacoste, deşi suntem în toiul războiului cu ruşii... Crudă deş- 
teptare şi crudă dezamăgire! 

Până la ora în care scriu aceste rânduri (ora 10 a.m.) n-am putut afla 
nimic despre rezultatele atacului, cel puţin nimic precis. Unii pretind 
că ar fi fost două avioane ruseşti, alţii că au fost trei sau patru. De pe 
balconul meu n-am putut zări nici unul. Se pretinde că ar fi lăsat bom- 
be spre fabricile Malaxa. Eu am văzut noruleţii caracteristici ai explo- 
ziei obuzelor artileriei antiaeriene spre Gara de Nord. Nu cred să fi fost 
un atac serios, căci artileria antiaeriană n-a tras mai mult de 20-30 de 
lovituri; iar vreo detunătură mai mare care să indice explozii de bombe 
grele n-am auzit... Avioanele noastre de vânătoare s-au ridicat imediat: 
cinci minute după urletul sirenelor două escadrile de câte 3 aviaone au 
trecut peste casa noastră... Apărarea antiaeriană a Bucureştiului a dat 
dovadă că e bine organizată. Cred că avioanele venite să ne viziteze au 
fost ruseşti, căci englezii se plimbă noaptea şi cu alte rezultate... 

Să ne ferească Dumnezeu de mai rău! Poate că atacul principal să 
fi fost spre Ploieşti şi Valea Prahovei şi aci la Bucureşti să nu fi fost 
decât o diversiune, spre a împiedica forţele aeriene din jurul Capitalei 
să zboare în ajutorul celor din jurul Ploieştilor. 


Marea ştire de ieri, ne-a fost dată pe la ora 3 p.m. de către Radio 
Londra care a anunţat că marea ofensivă germană pe frontul rusesc a 

început, printr-un atac masiv, în regiunea Harkov... Acelaşi post a mai 
anunţat că forțe germane au trecut strâmtoarea Kerci şi au pătruns în 
Kuban, spre Novorosiisk — dar a adăugat că această din urmă ştire a- 
vea nevoie de continuare... 

Comunicatul german de ieri şi telegramele din Berlin sunt mute 
asupra unor astfel de operaţii; tăcerea nemților nu poate fi însă consi- 
derată ca o dezminţire, fiindcă Comandamentul german e obişnuit să 
nu vorbească după înregistrarea succesului în obiectivul urmărit... En- 
glezii sunt probabil bine informaţi şi ofensiva fiind aşteptată din zi în 
zi, e foarte posibil să se fi declanşat... Să ne ajute Dumnezeu, căci ne- 
a pedepsit destul! 

Comunicatul şi depeşele germane vorbesc numai de luptele de la 
Sevastopol, unde atacul nostru se desfăşoară infernal. Dar întăririle 
ruşilor sunt aşa de solide şi greutăţile de învins atât de mari, încât 
luptele vor mai dura... 

În Cirenaica, italo-germanii au cucerit Bir-Hacheim, poziţie forti- 
ficată de mare importanță, la sud-vest de Tobrenki — poziţie ce a servit 
trupelor franceze (gaulliste) de punct de sprijin ca să sfarme zilele 
trecute ofensiva generalului Rommel... De notat că frontul e tot în 
Cirenaica italiană — că englezii prin urmare n-au putut fi încă izgoniți 
dincolo de graniţă... 

Operațiunile japoneze în Insulele Aleutine continuă... În China, du- 
pă telegramele din Tokyo, până şi capitala lui Ciang-Kai-Shek, Ciung- 
King, ar fi amenințată... 


Câteva vase de război americane au sosit în apele Angliei, ca să în- 
tărească escadra engleză în Marea Nordului... E primul pas al Statelor 
Unite îndreptat direct împotriva Germaniei în Europa... Londra ne- 
chează de bucurie şi Regele Angliei a trecut vasele americane în re- 
vistă... 

La Lidice, toți bărbaţii adulţi au fost împuşcaţi, femeile duse într- 
un lagăr, copiii internaţi într-un stabiliment de educaţie... E oribil! Pop- 
ulaţia Lidice-lui era de 400 de suflete! Berlinul pretinde că e o lecție 
pentru alţii — şi că, primirea făcută lui Hacha de către Führer e o dova- 
dă că Reichul nu socoteşte întreg poporul ceh răspunzător de asasina- 
rea lui Heydrich... dar Guvernul german vrea să taie pentru totdeauna 
pofta răzvrătiţilor de a se ridica împotriva Statutului de Colaborare 
stabilit... Rămâne de văzut dacă cu asemenea măsuri va reuşi... 

Italienii trec continuu spre frontul rusesc. Până acum au trecut peste 
100 000. Şi mai vin. Transportul lor a provocat sistarea trenurilor 
directe prin Galiţia... 


Mare furtună, catastrofală, în încercata Franţă, în regiunea Roaune. 
Pagube norme. Grindină cât oul de porumbel. Nu numai recoltele, dar 
şi unele ateliere de fabrici au fost distruse... Poate că această furtună 
din Apus să fi pricinuit valul de căldură care ne-a cotropit de două 
zile... leri-seară la ora 6, la umbră, termometrul arăta 33 de grade... 


Marinescu, ministrul Economiei, mi s-a plâns ieri de anarhia care 
domneşte în Guvern şi de lipsa de organizare în compartimentul eco- 
nomic: industria fierului, minele de cărbuni, industria chimică, fabri- 
cile de armament, au fost date Ministerului Înzestrării (general Dobre); 


"aprovizionarea, politica alimentării, generalului Constantin Constan- 


tin, trecut ca subsecretar la Ministerul Apărării; lemnele, generalului 
Bădescu. Şi totuşi mai există, impotent, Ministerul Economiei Naţio- 
nale — care nici măcar un organ de coordonare nu mai e, căci preşe- 
dinţia Delegației Economice a fost dată ministrului de Finanţe... 
Marinescu a rămas cu petrolul, specialitatea lui — dar pentru atâta, o 
simplă Direcţie ar fi de ajuns... 


Sâmbătă, 13 iunie. Bineînţeles, ziarele noastre nu spun un cuvânt 
despre atacul aerian de ieri-dimineaţă şi mut este şi postul nostru de 
Radio. Iată ce am putut afla din izvor mai mult sau mai puţin oficial: 
atacul principal săvârşit de 5 avioane ruseşti a avut drept ţintă Gara 
Buzău; la ieşirea liniilor din gară, spre Ploieşti, a fost stricată calea 
astfel încât ieri trenurile n-au putut circula şi bombele care au căzut au 
ucis un om şi au rănit şase. Două avioane au continuat drumul până la 
Ploieşti unde au lăsat câteva bombe. Una a căzut într-o curte şi a dărâ- 
mat şandramaua în care se afla adăpostită o fabrică de ape gazoase — 
alta a căzut pe şosea, la ieşirea din Ploieşti spre Bucureşti şi a făcut o 
groapă mare. La Ploieşti n-a fost nici o victimă omenească. Cele două 
avioane răzlețe cu mai aruncat bombe în câmp şi au fugit, urmărite de 
vânătoarea noastră. Unul din aceste avioane ar fi fost doborât şi se zice 
că ar fi fost doborât spre Sulina şi altul, din cele care au bombardat Bu- 
zăul şi s-au înapoiat apoi spre frontul rusesc. Asupra Bucureştiului nu 
este sigur să fi venit un avion — şi dacă a venit n-a lăsat nici o bombă, 

fie că nu mai avea, fie că era un avion de recunoaştere... Artileria noas- 
tră antiaeriană ar fi tras asupra propriilor noastre avioane, până şi-au 
dat seama de eroare... În fine, de data asta am scăpat ieftin! 


Presa lumii întregi comentează Convenţia anglo-sovietică, ale cărei 
8 articole au fost radiodifuzate joi de posturile britanice. Statele Unite 
declarându-se de acord cu această convenţie, presa anglo-americană o 
califică drept o complectare a aşa-zisei „Charte de !'Atlantique“ se- 
mnată în august 1941 de Roosevelt şi de Churchill — document privi- 
tor la reorganizarea economică şi socială după sfârşitul războiului. 
Acordul dintre Anglia şi Statele Unite din august 1941 avea nevoie să 
fie întregit prin câteva clauze politice şi prin semnătura celui de al 
treilea co-beligerant, Uniunea Sovietelor... 

Pentru noi, n-au interes decât articolele prin care ambele țări decla- 
ră că nu râvnesc cuceriri de teritorii, că nu vor anexa nici o palmă de 
pământ în afară de graniţele lor dinainte de război l şi că nici una nici 
alta nu se va amesteca în organizarea internă, politică şi socială a 
altor ţări. Dacă ruşii ar fi oameni, aceste stipulaţii ar avea mare 


importanță pentru noi — dar ştim din experiență că cuvântul şi 


semnătura Moscovei nu fac nici cât o ceapă degerată. N-am avut noi 
cu ruşii Convenţia de neagresiune de la Londra care nu i-a împiedi- 
cat să ne ia Basarabia şi trei sferturi din Bucovina? Ce haz a trebuit 
să facă Stalin trimițând pe Molotov la Londra să semneze convenția! 
„Se-mnează tovarăşe, tot ce îţi vor cere, numai să ne ajute — căci de 
vom scăpa de nemți, ştim noi cum să ne «aranjăm» cu semnătura 
dată!“ 

Probabil că nu-şi fac nici englezii, nici americanii, iluzii. Noua con- 
venţie apare mai mult ca un bluf, menit să împace opinia publică de o 
parte şi de alta: anglo-saxonii creduli sunt mulțumiți de „renunțările in 
futurum“ ale Sovietelor şi ruşii se îmbată cu apa rece a promisiunii 
celui de-al doilea front pentru anul 1942... 

La Berlin, se subliniază inutilitatea unei convenţii cu oameni care 
nu-şi ţin cuvântul şi se insistă asupra faptului că numai o Germanie 
victorioasă va putea salva pe vecinii ruşi de o invazie a comunismului. 
În ce priveşte angajamentul Angliei de a crea un al doilea front euro- 
pean în 1942, nemţii fac mare haz! 


lo menţiune specială este făcută în convenţie pentru Polonia, declarându-se că re- 
prezentanțţii (7) acestei țări sunt satisfăcuţi cu clauzele stipulate (vag...) 

Comunicatul german de ieri confirmă ştirea dată încă de joi de en- 
glezi, privitoare la începutul ofensivei pe frontul oriental. Comunicatul 
este însă foarte laconic în această privinţă. Spune numai că lupte mari 
sunt în curs la est de Harkov şi că ele se desfăşoară favorabil forțelor 
germane. Până nu vor înregistra rezultate concrete, e probabil că 
nemţii nu vor da nici un amănunt... 

La Sevastopol continuă atacul. Luptele sunt foarte grele şi nemţii şi 
ai noştri înaintează foarte greu. Pare chiar că ruşii au avut un succes lo- 
cal, cu prilejul unui contraatac. Situaţia a fost însă restabilită şi am 
câştigat din nou teren... Ziarele germane sunt pline de lămuriri asupra 
„fantasticilor“ peşteri fortificate de la Sevastopol, care trebuie consi- 
derată ca cea mai mare fortăreață din lume — şi adaugă — că cuce- 
rirea ei va cere timp... Nemţii sunt însă hotărâți să treacă peste toate 
greutăţile... l 

Polemică în jurul ocupării celeilalte mari fortărețe din Libia, Bir- 
Hacheim. Englezii susțin că au evacuat-o în ordine, fără să piardă ni- 
mic din oameni şi echipament — iar nemții şi italienii pretind că au 
luat-o cu asalt, că au făcut 200 de prizonieri şi mult material de război 
intact. Ei mai spun că numai o parte din trupele gaulliste au putut fugi 
spre sud, în deşert, unde, lipsite de drumuri şi ravitaliere au fost nimi- 
cite. Luat sau cedat, Bir-Hacheim nu constituie un punct de o excepţio- 
nală importană în măsurile lui Rommel; chiar englezii declarau până în 
ajunul pierderii lui, că Bir-Hacheim-ul era cheia Egiptului, după cum 
Sevastopolul este cheia Caucazului... 


Ducele de Gloucester, fratele Regelui Angliei a sosit pe neaşteptate 
în Indii... A fost şi el trimis să negocieze şi să caute să împace pe in- 
dieni. Beţiv de clasă mare, e puţin probabil să reuşească în misiunea lui... 


Regele Mihai a fost decorat de către Preşedintele Finlandei cu Or- 
dinul „Trandafirul Alb“. O politeţe şi o bucurie pentru Regele-copil. 


Tânărul Stârcea (cel care a fost numit de curând secretar personal 
al Regelui) a luat parte la masa pe care ică a oferit-o celor 15 gazetari 
italieni trimişi în propagandă la noi. Stând de vorbă cu el, mai toți ga- 
zetarii i-au declarat că tratativele de pace vor începe pe 19 august, că 
Italia nu mai poate intra într-o altă iarnă de război şi câte şi mai câte... 
Timid cum e, Stârcea n-a întrebat pe italieni de ce la 19 august şi nu 

mai înainte sau mai târziu... Îmi bat capul şi nu pot găsi rostul acestei 
date care nu corespunde la nici o aniversare naţională sau patriotică ita- 
liană. Simptomatic este însă faptul că tineri italieni trimişi în propa- 
gandă pentru luptă, vorbeau astfel... l 

Iar şeful lor, Guglielmotti, invitat la o masă particulară, a băut mai 
mult decât trebuia pe căldura care domneşte, s-a cam cherchelit şi i-a 
dat drumul şi el! Faţă de cei câțiva oaspeţi prezenți, a înjurat pe Mu- 
ssolini, a înjurat pe Hitler, a declarat că Italia e în război de 7 ani şi nu 
mai vrea să ştie nimic, şi că va face pace!! 

Cum se vede fraţii macaronari stau bine! 

Toţi spun că se mai bat pe frontul rusesc şi în Libia până la toamnă, 
şi apoi — „Schluss“! 


Guvernul a dat un comunicat prin care ne informează că negocierile 
„duse de dl Vice-Preşedinte al Consiliului cu dl ministru Clodius s-au 
terminat cu bine“. Amănunte asupra rezultatelor nu se dau... În culisele 
guvernamentale se spune că Germania ne dă 4 000 kilograme aur, ca 
să-i dăm lei. Dacă vor continua căldurile sufocante şi seceta, nu vor 
putea cumpăra nemții nimic de la noi, cu leii lor — căci petrolul-l 
plătesc în armament... 


Duminică, 14 iunie. La Sevastopol luptele continuă, afară din cale 
grele. Centura exterioară de forturi a fost străpunsă şi cucerită. O parte 
din adăposturile betonate şi din cazematele din linia a doua au fost 
distruse. Au fost astfel scoase din uz 645 de adăposturi! Printre ele, au 
fost ridicate peste 20 000 de mine îngropate în pământ! Aviația ger- 
mană a redus pe cea sovietică la inacțiune. Dacă mai sunt avioane 
ruseşti în Sevastopol, sunt ascunse prin subteranele săpate în stâncă... 

O vedetă rapidă italiană a scufundat pe coasta meridională a 
Crimeii un mare vas de transport, deşi era escortat de 3 torpiloare 
sovietice. La Roma se face mare caz de apariţia vedetelor italiene în 
Marea Neagră şi faptul că e într-adevăr senzaţional căci aceste vedete 
n-au putut trece prin Strâmtori decât cu voia turcilor... Atunci? 

Până acum s-au capturat la Sevastopol 3 000 de prizonieri, 12 tan- 
curi şi 41 de tunuri... 

Despre ofensiva la est de Harkov, comunicatele germane nu dau 
amănunte şi se mărginesc a spune că totul merge bine, că forțele noas- 
tre au trecut Doneţul şi că campania se desfăşoară conform planului. 

Despre trecerea trupelor germane de la Kerci în Kuban, ştirile ger- 

mane nu confirmă nimic din cele difuzate de Londra, joi. Pare că o ase- 
menea operaţie n-a avut încă loc... 

În Cirenaica orientală, după marele succes de la Bir-Haceim, gene- 
ralul Rommel a pornit o nouă bătălie spre Akrona şi El-Aden, la nord 
de regiunea recucerită. Noua bătălie se întinde pe un front de 30 kilo- 
metri şi până acum se desfăşoară favorabil germanilor. 

Japonezii continuă să strângă în cleşte pe chinezii lui Cing-Kai- 
Shek şi să ocupe insula în nordul Pacificului. 

În ultimele 6 zile germanii au scufundat anglo-americanilor 40 de 
vase cu o deplasare totală de 212 000 tone! Merg bine... 


Patru avioane americane mari cu patru motoare au aterizat forțat în 
Turcia: 3 la Ankara şi unul la Arifyie. Conduse de ofițeri americani, de- 
şi erau destinate lui Ciang-Kai-Shek, căci au pe ele scaune chinezeşti 
— avioanele au sosit de la Sevastopol. Nu se ştie bine de ce au aterizat; 
pare că au fost urmărite de avioane germane, care s-au oprit însă la gra- 
nita turcească. Avioanele americane au fost dezarmate şi personalul lor 
internat. Presa turcească face caz mare de această „violare a neutralități 
turceşti“ şi subliniază corectitudinea germanilor care au oprit urmări- 
rea cum au atins spaţiul aerian turc... Simptomatic? Desigur, dacă se mai 
ține socoteală şi de trecerea vedetelor rapide italiene în Marea Neagră. 


La Berlin se pretinde că Convenţia anglo-sovietică a fost com- 
plectată printr-o scrisoare secretă în care se precizează că prin „vechile 
graniţe“ ale Rusiei, se înțelege granițele de la 22 iunie 1941. Basarabia 
şi Bucovina, ca şi Ţările Baltice şi o parte din Polonia şi din Finlanda 
ar face astfel parte din Rusia viitoare consimțţită de Anglia în caz de 
victorie. O telegramă de la Ankara confirmă această senzațională ştire. 
Presa germană mai adaugă că Roosevelt, deşi a aprobat în principiu 
convenţia, n-a semnat-o tocmai din pricina acestor clauze secrete, care, 
anticipând asupra noii organizări a Europei, nu convin americanilor. 
Statele Unite sunt în ajunul alegerilor generale pentru Congres şi Roo- 
sevelt se teme de influenţa milioanelor de polonezi, de supuşi ai State- 
lor Baltice etc. — care ar putea compromite succesul democraţiilor... 

Berlinul consideră de altmintreli Convenţia anglo-rusă mai mult ca 
un act de propagandă decât ca unul de politică organică — şi ca atare 
îşi bate joc de el... E evident că pentru Soviete o semnătură n-are nici 
o importanță — dar totuşi e mai bine că a dat-o! Nădejdea noastră însă, 
sunt tot armatele Fiihrerului! 

De mâine, raţia de pâine a fost scăzută la 250 grame de om, sau 400 
grame dacă pâinea este amestecată cu mălai... Faţă de dezastrul agricol 
ce ne amenință, măsura e rațională... 


Macovei, fostul director general al Căilor Ferate, fostul ministru al 
Comunicaţiilor, dar mai ales fostul favorit al lui Malaxa — a fost con- 
damnat de către Comisia Prezidenţială a Casaţiei la restituirea unei 
sume de 1 058 000 lei, ilegal percepută. A scăpat iefiin... 


S-a dat o ordonanţă prin care se interzice valahilor să mai înjure, şi 
să maltrateze animalele. Sub pedeapsă de amendă şi de lagăr. În ce pri- 
veşte animalele măsura e excelentă — în ce priveşte înjurăturile, 
idioată. Şi probabil ineficace. Atât mai rămăsese românului ca să mai 
răsufle, să înjure! 


Luni, 15 iunie. Comunicatele militare de ieri sunt cât se poate de 
satisfăcătoare. La Sevastopol, asediul continuă şi cu toate greutățile; 
trupele germane şi ale noastre înaintează şi cuceresc poziție după po- 
ziţie. Importantul fort Stalin, cea mai importantă lucrare ridicată în 
ultima vreme pe deal, cu toate perfecționările artei — a fost luat. Aviația 
germană şi vedetele rapide italiene împiedică orice ravitaliere sovie- 
tică. Un alt vas de 10 000 tone şi mai multe mai mici au fost distruse. 

La Harkov merge bine. O parte din forţele ruseşti a fost deja în- 
cercuită şi s-au luat 20 mii prizonieri, 169 care de asalt şi 113 tunuri. 
În două zile 91 de avioane sovietice au fost distruse, aproape fără pier- 
deri din partea germanilor. Pe restul frontului rusesc mici acţiuni locale 
— spune Comunicatul, toate favorabile nouă. 

In Africa, acţiunea se dezvoltă în favoarea forțelor germano-ita- 
liene. Cu prilejul prizonierilor făcuţi la Bir-Hacheim, o problemă dure- 
roasă se pune Comandamentului german. Din aceşti prizonieri 2 000 
sunt francezi gaullişti (şi numai câteva sute sunt englezi); or, după 
dreptul internaţional şi în conformitate cu Convenţia de armistițiu în- 
cheiată între Germania şi Franţa, toţi francezi prinşi cu armele în mână 
după semnarea armistiţiului sunt consideraţi ca „franc-tireurs“ şi ur- 
mează să fie trataţi ca atare — adică împuşcaţi... Pe lângă oroarea de a 
împuşca 2 000 de inşi, Germania ar trebui să ţină seamă însă şi de e- 
fectul dezastruos pe care o asemenea execuţie în masă l-ar face în 
Franţa cu care nemții vor să lege, mai mult ca oricând raporturi de prie- 

tenie... Şi mai sunt şi represaliile pe care britanicii le-ar exercita ime- 
diat asupra prizonierilor germani... Comandamentul german ar trebui 
să lase chestiunea încurcată... ela e tate 

Japonezii strâng mereu pe chinezi şi merg din victorie în victorie 
împotriva trupelor lui Ciang-Kai-Shek... 


Aflu că vedetele rapide italiene n-au pătruns în Marea Neagră prin 
Strâmtori, ci au venit demontate cu calea ferată şi au fost remontate în 
atelierele de la Mangalia şi de la Sulina... Imi pare rău; aş fi fost în- 
cântat de o complicitate turcească în această afacere... 


Americanii au debarcat contingente destul de importante în Irlanda 
de Nord. Printre acestea, se zice că ar fi foarte mulți negrii... Ceea ce 
dă prilej Berlinului să-şi exercite ironia subliniind că englezii pun îna- 
inte pentru apărarea Imperiului trupele coloniale iar americanii pe 
oropsiţii lor negrii... 


Am aflat abia ieri că a murit acum câteva luni şi Pincipesa Alexan- 
dra de Hohenlohe-Langenburg, sora Reginei Maria. Era cu trei ani mai 
tânără decât Regina noastră, fiind născută în 1878. Toţi copiii Ducelui 
de Edinburg au murit relativ tineri: din 4 fete şi un băiat, n-a mai rămas 
în viaţă decât Infanta Beatrice, cea mai mică dintre fete... 


Cu aeroplanele americane aterizate la Ankara, pare că s-a lămurit. 
S-au spus tot felul de lucruri: ba că au venit de la Sevastopol peste Tur- 
cia ca să meargă în Iran, sau în China — ba că sunt aeroplanele care au 
venit să „ne viziteze“ vineri-dimineaţa la Buzău, Ploieşti şi Bucureşti... 
O telegramă de la Constantinopol ne aduce la cunoştinţă că din intero- 
gatoriul luat ofiţerilor de bord internaţi rezultă că aeroplanele veneau 
din Egipt, că primiseră o misiune în Marea Neagră, că fuseseră atacate 
deasupra Mediteranei de avioane germane și că aterizaseră in Ana- 
tolia... ca să scape! Unii din ofițerii americani sunt răniți... 

` Deşi continuă să se păstreze, oficial, tăcerea asupra raidului inamic 
de vineri-dimineaţă, am putut afla că atacul Ploieştilor a fost mai serios 
decât s-a spus. Au fost vizate rafinăria „Astrei“ şi fabrica „Concordia ; 
Că n-au fost nimerite şi că n-au fost nici victime omenești, a fost no- 
rocul nostru... Pare că nici un avion inamic n-a fost doborât. 

Bravii noştri: 

O cucoană plângea pe văduva colonelului Orăşanu, căzut pe front, 
eroic, acum câteva luni... Şi cucoana spunea: „Ce om cumsecade a 
fost! Şi cât ţinea la nevastă-sa! I-a trimis înainte de a muri un cufăr plin 
cu piei de astrahan, dar nu glumă, din cele frumoase! Şi paralele toate 
câte le-a adunat, tot nevesti-si le-a lăsat, vreo 20 de milioane!“ Noroc 
că mai avem şi alt soi de eroi, mai puţin „cum se cade“!! 


Am întâlnit pe Mirto pe Calea Victoriei — soios, murdar, neras, o 
umbră jalnică ce făcea milă... Mi-a spus, indignat, că i se cere resti- 
tuirea a 80 milioane lei... Bine că le are, şi nu mai întreb de unde! 


Marţi, 16 iunie. La Sevastopol dârdâie rău. Tunurile cele mai for- 
midabile şi avioanele cele mai perfecţionate lucrează zi şi noapte şi 
dărâmă forturile şi fortificațiile bucăţică cu bucăţică... Cum mai pot re- 
zista ființe omeneşti sub asemenea bombardament, într-un astfel de iad? 
Nemţii se declară mulţumiţi de „progresele“ (!!) operaţiunilor lor... 

La est de Harkov, lupta pentru nimicirea resturilor armatei lui 
Timoşenko (?) a luat sfârşit. Cifrele indicate ieri se complectează pre- 
cum urmează: 25 000 prizonieri, 260 tancuri, 200 tunuri. 

La est de Tula şi în regiunea Volhov, contraatacuri ruseşti au fost 
respinse. Ultimele telegrame de la Berlin, anunțând aceste succese, 
adaugă că ofensiva germană n-a început încă, şi că luptele actuale 
sunt tot lupte de pregătire... Începem să fim sătui de această formulă şi 
să ne întrebăm dacă faimoasa ofensivă va mai începe? Informatori din 
Bucureşti, menţin însă afirmaţiile lor şi continuă să declare că ofensiva 
a început, dar că Comandamentul german nu o va mărturisi decât după 
ce va obţine succese însumate... Să îi credem! 

O mare luptă aero-navală a avut loc în Mediterana, între Sardinia, 
Sicilia şi coasta africană. Două convoaie britanice puternic apărate au 
fost atacate timp de două zile de 300 avioane italiene. Mai multe nave 
de război englezeşti au fost distruse şi câteva transporturi scufundate. 
Au fost doborâte 15 avioane britanice şi 20 italiene. Câteva vase 
englezeşti au scăpat spre Gibraltar... 

În Libia, situaţia este acum net favorabilă germano-italienilor. 
Radio Londra mărturiseşte că situaţia Tobruk-ului care rezistă de atâta 
vreme, a devenit critică... 

Presa germană, ca şi cea italiană continuă să exploateze Convenţia 
anglo-sovietică, ca sperietoare pentru neutri şi pentru ţările mici din 


- Europa... Ziarele din Berlin, din Roma şi din Milano prezintă pe Churchill 


ca complicele lui Stalin în acţiunea moscovită de bolşevizare a lumii. 
Evident, exagerări. Churchill şi englezii nu sunt comunişti şi probabil 
că sunt convinşi că vor putea opri la un moment dat puhoiul ce caută 
să-şi facă drum. Dar aci stă chestiunea: putea-vor? Pentru noi, pentru 
Europa, victoria germană e mai sigură ca cea anglo-americană... 


Bangkok-ul a devenit centrul acţiunii iredentiste indiene. Pricipalii 
naționaliști de pe Valea Gangelui s-au refugiat în capitala Thailandei, 
unde, sub încurajarea Guvernului şi a reprezentanţilor Axei au deschis 
un Congres menit să dea directive revoluţiei din Industan şi să urmă- 
rească eliberarea Indiilor. 


Toată presa din țările afilate Axei, şi înainte de toate ziarele germa- 
ne şi italiene, publică articole ditirambice la adresa Mareşalului Anto- 
nescu... Pentru ce această recrudescenţă de reclamă scump plătită? Se 
simte şi dl Mareşal oarecum zdruncinat în situaţia sa? 


De necrezut: 

Societatea de Telefoane a oferit d-lui Conducător 20 de milioane ca 
să-şi cumpere o casă. Chestiunea a fost adusă înaintea Consiliului de Mi- 
niştri unde mai mulți miniştri, între alții generalii Stoenescu şi Pantazi, au 
protestat, susținând că, dacă dl Mareşal are nevoie de o casă- să i-o 
cumpere Statul, nu o instituţie particulară. DI Ică a replicat însă, că în 
împrejurările actuale Statul are alte cheltuieli de făcut, că dl Mareşal pre- 
feră să primească casa din partea unei societăți particulare, că primeşte prin 
urmare darul Societăţii Telefoanelor şi îi mulţumeşte cu recunoştinţă... 

Toate acestea sunt înregistrate în Monitorul Oficial apărut ieri-di- 
mineaţă... 

E probabil vorba de casa lui Nae Ionescu la Băneasa, pe care 
Mareşalul o locuieşte deja... 

` Frumos am ajuns! 


Poglavnicul, Ante Pavelici a fost decorat cu Marele Cordon al Or- 
dinului Carol.. Trebuie să-i fi tremurat mâna Regelui Mihai când a 

iscălit decretul, aducându-și aminte de unchiu-său, Regele Alexandru, 
ucis de zisul Ante... 


Mare banchet pentru sărbătorirea lui Petrovici, ministrul Instrucţiei, 
care a împlinit 60 de ani. Petrovici e cea mai reprezentativă lichea de 
pe pământul românesc. S-au strâns în jurul lui licheluţele mai mici, ca 
muştele pe lângă... rahat! 


Dan Geblescu povesteşte de la Budapesta. Toată activitatea politică 
maghiară se desfăşoară acum în jurul proiectului de numire a fiului lui 
Horthy ca succesor al Regentului. Junele Horthy a fost numit de Bâr- 
dossy „Stellvertreter“ (înlocuitor, sau interimar) al Regentului, dar nu 
Moştenitor. După Legea Bârdossy, zisul june avea dreptul să înlo- 
cuiască în caz de absenţă din Ungaria, sau de boală, pe tatăl său — iar 
în caz de moarte a bătrânului putea dizolva Camera, schimba Mini- 
sterul, dar nu devenea de drept Regent. Noul Regent rămânea să fie 
ales de Cameră şi de Casa Magnaţilor, întrunite. Prin legea ce se pro- 
iectează, fiul Horthy va fi desemnat de pe acum ca Regent în locul tată- 
său; se merge chiar mai departe şi se vorbeşte de numirea lui ca Re- 
ge!!! Şi de numirea imediată — bătrânul Horthy ar demisiona îndată 
ce legea va fi votată... Nemţii, care au a fost foarte supăraţi de numirea 
lui Horthy junior ca „Stellvertreter“, fiindcă n-au fost consultați, nu s- 
ar opune la proclamarea lui ca Rege, fiindcă-l socotesc mai maniabil 
ca un Habsburg... În tot cazul, de unde prima numire a junelui Horthy 
s-a făcut în afară de influenţa germană, Berlinul fiind pus în faţa unui 
fapt îndeplinit — a doua înălțare a sa se negociază cu cine trebuie... 

În calea proclamării junelui Horthy ca Rege stau însă două greutăți: 
una, că nu e catolic (e luteran) și după Constituţiile ungurești, Regele 
Ungariei trebuie să fie catolic — alta, că mumă-sa mare (linia maternă) 
e născută Wodianer, adică ovreică... Prima greutate ar putea fi înlătu- 
rată: ca Henric al IV-lea, junele Horthy ar putea spune — mutata mutan- 
dis — „Budapest vant bien une messe!“ — dar rămâne al doilea ob- 
stacol... 

În ce priveşte raporturile noastre cu ungurii, Geblescu pretinde că 
„de când se fac represalii“ (şi astfel am aflat că se recurge la repre- 
salii!), ungurii s-au mai liniştit. Dar continuă să ne urască de moarte şi 
între ei şi noi „nu poate să nu izbucnească...“ Kâllay pare mai cumpătat 
ca Bárdossy, şi mai ascultător faţă de Berlin... La corpul de armată deja 
trimis pe frontul rusesc, a mai adăugat două — aşa încât, în loc de 2 

divizii ungureşti vor fi 6, faţă de 12 ale noastre. Opinia publică con- 
tinuă însă să fie, în cercurile politice, tot atât de anglofilă ca înainte... 

Horthy, viitorul Rege Apostolic (!!!) nu mai merge în localurile de 
noapte şi caută prin atitudinea lui să-şi câştige simpatii în popor... şi 
reuşeşte!!! 


Miercuri, 17 iunie. Ieri pe la ora 13 mi-a telefonat fiică-mea de la 
Craiova, că a murit subit mumă-sa, contesa Televici. Prima mea soție 
a fost o nenorocită, n-a ştiut să semene în jurul ei, toată viaţa, decât 
nemulțumiri şi plictiseli. Sfârşitul ei e oribil: nu lasă un regret, nici 
măcar o slugă credincioasă care să o plângă... Acum, că toate sunt 
încheiate şi sfârşite, un mare sentiment de milă mă cuprinde — şi cred 
că este singurul sentiment pe care această moarte-l poate provoca. Să- 
i fie ţărâna uşoară! Eu o iert, în toată sinceritatea, pentru cei 20 de ani 
în care mi-a scos sufletul... 


La Sevastopol propriu-zis, uşoară acalmie în atac... Ca ultimă 
încercare sovieticii şi-au scos flota din adăposturi, flota care deşi foarte 
redusă, domină încă Marea Neagră. Cu ajutorul ei, ruşii au încercat în 
ziua de 14 o debarcare la Yalta, în Crimeea şi alta la Maikop pe coasta 
Mării de Azov. Bateriile de coastă germane au deschis însă focul asu- 
pra vaselor sovietice, aşa încât debarcările au eşuat. Alte vase ruseşti 
au încercat să atace Eupatoria. Au fost respinse şi ele, în larg... Un dis- 
trugător rusesc a fost scufundat în rada Sevastopolului şi un submarin 
în largul mării. 

Pe Doneţ, un cap de pod a fost lărgit de nemți. În regiunea Volhov 
şi mai la nord, contraatacuri sovietice au fost respinse. 

Bătălia aero-navală în Mediterana a continuat. Pierderi de nave de 
război, cam egale de o parte şi de alta, dar un mare număr de trans- 
porturi englezeşti au fost înecate. Britanicii au pierdut de trei ori atâtea 
avioane decât germanii şi italienii împreună. Comunicatul italian, dă 
aceste lupte, mai ales cele care s-au desfăşurat la sud de insula Pante- 
leria, ca mari succese pentru puterile Axei. O fi, dar nu se prea vede... 

În Libia, bătălia de la Bir-Hacheim s-a terminat, şi alta a început la 
nord, în spaţiul situat între Gazala şi Akroma. Forţele britanice au fost 
încercuite între Akroma şi mare. Germanii şi italienii domină situaţia, 
o recunosc şi telegramele engleze... 

Lupte dârze, cum se vede, pe toate fronturile... 

Ofensiva germană n-a început — dar în schimb ofensiva Mareşa- 
lului Antonescu pentru cucerirea opiniei publice europene, bate în plin. 
Şi azi ziarele noastre reproduc pe numeroase coloane articolele diti- 
rambice publicate de toate gazetele țărilor axiste — şi până în Suedia! 
Câţi bani aruncaţi pe fereastră! Şi de ce? De obicei asemenea articole 
„se comandă“ la începutul unei domnii, dar ce noimă au la — să zicem 
— mijlocul ei? Îi trebuie Conducătorului nostru „atmosferă caldă“ la 
Berlin, sau vrea să compenseze impopularitatea sa din țară prin 
aplauzele de peste graniţă? Mister... dar parale multe româneşti arun- 
cate pe fereastră! 


În Indii, numai în provincia Sind au fost arestați 2 000 de naţio- 
nalişti iredentişti... 

Conferinţa Naţională de la Bangkok a cerut independența Indiilor şi 
ruperea oricăror relaţii cu englezii... Manifestare platonică! 

Regele Gustav al Suediei a împlinit 84 de ani. Sănătate perfectă, cu 
toată grava operaţie pe care a suferit-o. 


Grăsunul-danţator Ciano s-a întâlnit la Livorno cu Serrano Suner, 
ministrul de Externe spaniol. Ce vor fi învârtit? 

Observatorul din Bucureşti a înregistrat ieri-dimineaţă la orele 7,43 
un cutremur puternic, cu epicentrul la 600 kilometri. Puternic, zice co- 
municatul — eu unul nu l-am simţit... 


Duminică, la Băneasa, a fost mare scandal. În ultima cursă, 6 cai 
(printre care şi favoritul „Cucurzu“ al grajdului Regal, călărit de jo- 
ckeul Ilinca) au fost traşi ca să iese o gloabă „Omar“... Era să se 
încingă bătaie... Comitetul curselor s-a întrunit ieri şi după insistențele 
mele s-a restras licenţa la cei 6 jockey. În lumea e o mare agitaţie. O 
aţâţă în mare parte şi Negroponte, totdeauna gata să turbure apele... 


Joi, 18 iunie. Pe fronturi luptele continuă pe aceleaşi sectoare şi cu 
acelaşi ritm: germanii au pretutindeni inițiative şi urmăresc obiectivele 
cu succes. În bătălia navală din Mediterana, care s-a terminat în seara 
de 15, italo-germanii au scufundat în total 56 000 tone britanice. În 
Libia, numărul prizonierilor englezi a trecut de 6 000 şi în ultima 
ciocnire în regiunea Gazala-Akroma, peste 250 de tancuri au fost 
capturate sau distruse de forțele generalului Rommel... 

Un general de la Marele nostru Stat Major mi-a uşurat ieri întru- 
câtva sufletul şi mi-a lămurit îndoielile mele. Dânsul mi-a explicat că 
ofensiva germană n-a început fiindcă, din cauza stării drumurilor, toate 
aprovizionările (muniții, benzină, hrană) n-au putut încă fi aduse „á 
pied d'oeuvre“. Germanii sunt foarte metodici, la ei totul e organizaţie 
şi până ce nu ajung la formula „alles Klappt“, nu mişcă. La ei totul e 
prevăzut şi nimic nu este lăsat la voia întâmplării. Iniţiativele lor mili- 
tare nu sunt aventuri: totul este prevăzut şi calculat. Generalul a adăugat 
că după câte ştie, ofensiva va începe la 1 iulie. Data nu e prea târzie, 
fiindcă nemţii sunt hotărâți să nu ducă anul acesta campania în Rusia 
decât două luni: la 15 septembrie vor opri frontul unde se va găsi, vor 
organiza un „cordon sanitar “ şi vor face instalaţii sistematice pentru 
iarnă, să nu-i mai [găsească ] vremea rea nepregătiţi ca anul trecut... 

Generalul meu a mai adăugat că la Sevastopol lucrurile merg greu 
fiindcă germanii nu vor să-şi expună prea mult oamenii — dar că până 
la două săptămâni toate vor fi terminate şi cetatea ocupată... 

Dea Dumnezeu ca toate aceste informații să se adeverească... 


Presa Axei continuă să facă mult zgomot în jurul „violării neutra- 
lităţii Turciei“ de către avioanele americane care au aterizat la Ankara. 
Berlinul pretinde că n-a fost un aterizaj forţat şi că americanii au făcut 
o încercare, pentru a pune Turcia înaintea unui fapt îndeplinit: dacă 
Guvernul turcesc n-ar fi protestat cu energie, aterizajele s-ar fi repetat 
şi astfel Turcia ar fi fost atrasă pe nesimţite în război... Sunt însă şi unii 
care pretind că Statele Unite au vrut să epateze pe turci cu noile lor 
modele de avioane şi să-i incite să facă şi ei o comandă în America şi 
astfel să se lege de soarta anglo-saxonilor, provocând o reacție militară 
din partea Axei... Dar fiecare povesteşte ce-i trece prin minte! 

Procesul atentatorilor la viaţa lui Papen s-a terminat: cei doi ruși, 
Pavlov şi Kornilov au fost osândiţi la 20 ani recluziune pentru com- 
plicitate la complot — iar cei doi turci acuzaţi şi ei de „uneltire“ pentru 
prepararea atentatului, la câte 10 ani... Berlinul e foarte satisfăcut de 
sentință; Moscova ceva mai puţin! 


Se vorbeşte de înlocuirea lui Marinescu la Ministerul Economiei 
Naţionale prin Dan Costinescul. Dan Costinescu e foarte bine cu 
Mareş, şi Mares, care până mai ieri înjura pe Ică şi-l trata de „puţoi 


1 De curând numit director general la Telefoane. 

obraznic“, s-a împăcat cu zisul Ică... A văzut omul că nu merge altfel! 
Un caracter, nu e nimic de zis! Acum Mareş declară că Ică face treabă 
şi că Mareşalul Antonescu îl împiedică să facă tot binele pe care l-ar 
vrea!!! Şi iniţiaţii din găleata cu lături pretind că Ică, ca să pecetluiască 
împăcarea, va numi pe Dan Costinescu ministru în locul lui 
Marinescu... Dar are şi Marinescu chezăşiile lui în găleata cu lături; 
vom vedea ce va ieşi din toată această porcărie. Dan Costinescu nu e 
un geniu, dar e băiat simpatic, cu expe-riență administrativă şi ar fi 
desigur de o mie de ori mai bun la Economia Naţională decât Marinescu, 
cumnatul lui Porsena escrocul şi peştele... 


Am aflat, în fine, rostul ofensivei de publicitate (în continuare) 
antonesciană în ziarele europene: Mareşalul împlineşte 60 de ani şi 
anturajul său a vrut să-l prea-mărească astfel, căci Antonescu a refuzat 
orice sărbătorire declarând că „situaţia țării şi starea de război nu sunt 
compatibile cu astfel de manifestări“... O notă bună pentru Mareşal, o 
notă rea pentru slugile lui! Şi o palmă pe obrazul de toval al umflatului 
de Petrovici care-şi sărbătoreşte cei 60 de ani de neîntrerupt lichelism 
prin nenumărate banchete... i 

Cu prilejul aniversării sale, Mareşalul a fost totuşi felicitat prin 
telegrame de către Hitler, Mussolini, Ribbentrop, Göring, Risto Ryti 
(Preşedintele Finlandei), Mannecheim etc. Telegramele, publicate în 
ziarele de azi sunt amabile, dar nimic mai mult — afară de ale 
finlandezilor care sunt călduroase... 


Regele și Ică, Ică şi Regele... DI profesor Mihail Antonescu a fost 
decorat şi el cu Marele Cordon al „Trandafirului Alb“ finlandez... Tot 
e bine că s-au gândit finlandezii şi la bietul Rege!!! 


„Mareşalul Pétain a dat o proclamaţie cu prilejul celei de a doua 
aniversări a proclamării sale ca Şef al Statului... 
Tonul manifestului e al unui om cam descurajat... şi obosit. 


Filderman, ex-Conducătorul ovreimii pretinde că se prepară o nouă 
lovitură contra coreligionarilor săi. Un nou decret-lege ar veni să îm- 
partă ovreii în trei clase: una ar cuprinde pe cei încetăţeniți înainte de 
1914, oa doua pe cei încetățeniți după 1918, dar băştinaşi, şi o a treia 
pe cei veniţi în ţară după 1918. Cei din prima clasă nu vor fi tulburaţi 

în existența lor, după cum au fost deja ocrotiți prin legile deja 
promulgate. Cei din clasa a doua, vor fi confinaţi în „ghetto-uri“ — iar 
cei din clasa a treia vor fi ridicaţi şi colonizați în Transnistria — adică 
trimişi pe lumea cealaltă... 

S-ar face o mare nedreptate multora din cei din clasa a doua: sunt 
printre ei atâţia oameni cumsecade şi inofensivi... 

Nici un om cu scaun la cap n-ar putea aproba asemenea măsuri 
sălbatice. Sunt mulţi ovrei foarte vinovaţi de propagandă comunistă; 
greşala e că se generalizează... 


Vineri, 19 iunie. Zdrobirea Sevastopolului înaintează cu paşi re- 
pezi. Formidabilele bombardamente germane sfărâmă unul după altul 
toate forturile „impenetrabilei“ cetăți. Mai ales ghiulele tunurilor 
„supra Bertha“ fărâmă cele mai rezistente betoane. După fortul Stalin, 
au fost cucerite forturile Siberia şi Maxim Gorki (acesta din urmă cel 
mai nou şi cel mai solid construit şi în care apărarea sovietică îşi punea 
ultimele nădejdi), astfel încât forțele asaltătoare au ajuns în liniile in- 
terioare, la 3 kilometri de port. Se crede că căderea Sevastopolului nu 
mai este acum decât o chestiune de zile... Mai multe încercări de diver- 
siune ale bolşevicilor prin debarcări pe coastele Crimeii, au dat greş. 

În Cirenaica, cu toată temperatura caniculară, trupele lui Rommel 
au înregistrat mai succese. Armata a 8-a britanică a fost tăiată în două, 
o parte a rămas la vest de Tobruk, iar alta se retrage în grabă spre Egipt, 
prin Bardia şi Sollum. 

Amiralitatea britanică n-a dat încă cifrele pierderilor suferite în 
Mediterana în zilele de 14 şi 15 iunie „pentru a nu pune la îndemâna 
inamicului informaţii precise“. Această formulă, ca şi insuccesele din 
Cirenaica orientală a enervat opinia publică engleză. În Camera Co- 
munelor, mai mulţi deputaţi au cerut să se publice cifrele precise ale 
pierderilor navale aliate — cifre ce se ascund deocamdată, probabil tot 
în baza formulei mai sus reprodusă. Guvernul a promis informaţii, cât 
mai curând posibil... 

Nemţii au mai torpilat în Atlantic şi în Marea Antilelor 18 vase cu 
o deplasare totală de 109 000 tone... 


Ucigaşii lui Heydrich au fost descoperiți şi prinşi într-o biserică din 
Praga unde se refugiaseră. Au fost împuşcaţi pe loc. Berlinul pretinde 
că sunt cehi veniţi din străinătate şi lăsaţi în Boemia din aeroplane, cu 
paraşutele... 

Cu prilejul Târgului de la Milano, Gino Lupi îi mai trage un articol 
ditirambic asupra României, în revista Europa Sud-Orientală. Omul 
trebuie să fie bine plătit, căci ne iubeşte mult. Gazetarii macaronari 
care s-au plimbat 15 zile prin țara noastră ne-au părăsit, după ce s-au 
convins şi ei despre „romanitatea Ardealului“. O spun în declaraţiile pe 
care le-au făcut înainte de a pleca... Dar nici dragostea lui Lupi, nici 
entuziasmul romanesc al macaronarilor plimbăreţi nu vor schimba 
politica Italiei față de noi... Păcat! 


Sâmbătă, 20 iunie. La Sevastopol pare să fi început finala. După o 
înspăimântătoare bombardare, trupele germane la nord şi cele române 
la sud de cetate, au înaintat cucerind fort după fort şi adăpost după adă- 
post. La nord trupele germane au ajuns până la Golful Severnaia, aşa în- 
cât tunurile nemţeşti stau acum în fața oraşului şi domină întreaga radă... 

Intre 10 şi 17 iunie, ruşii au pierdut 7 585 de prizonieri, 20 de tan- 
curi, 68 de tunuri şi o baterie blindată. Unităţile germane şi române au 
distrus 1 288 de adăposturi şi au cules 46 239 de mine!... 

n Cirenaica, armata engleză se retrage spre granița Egiptului; 
trupele generalului Rommel au început asaltul Tobrukului... l 

Ştirile de pe frontul rusesc, dar mai ales cele din Africa de Nord şi 
din Mediterana au deprimat mult opinia publică britanică, după cum 
reiese din articolele ziarelor din Londra, din emisiunile radiofonice şi 
din întrebările enervante puse de deputaţi în Parlament... 

Că situaţia este judecată gravă chiar de către Guvernul englez — o 
dovedeşte noul zbor al lui Churchill în America. Această a treia vizită 
a primului ministru, peste ocean, a constituit pe ziua de ieri o adevărată 
ştire senzațională, căci în jurul plecării lui s-a păstrat cea mai desăvâr- 
şită tăcere. Chiar la Londra nu s-a ştiut nimic. Marţi, Churchill fusese 
primit în audienţă de Rege, şi joi după-amiază s-a anunţat sosirea sa în 
Washington. Nu numai asupra călătoriei s-a păstrat secretul (ceea ce se 
explică prin motive de siguranță), dar şi asupra scopului întâlnirii cu 
Roosevelt. Asupra acestui scop, continuă să nu se spună nimic, la 
Washington ca şi la Londra. Churchill va sta probabil în America mai 
multe zile. 

Deşi nu se spune nimic oficial despre scopul întâlnirii Chur- 
chill-Roosevelt, neoficial, presa londoneză grupează în patru puncte 
principalele chestiuni ce vor fi discutate la Washington: 1) problema 
sporirii tonajului, grav ameninţat prin continuele scufundări; 2) pro- 
blema creării celui de-al doilea front; 3) politica Aliaților în Orientul 
Apropiat şi în Extremul Orient; 4) ritmul furniturilor americane. Este 

evident că Roosevelt şi Churchill vor vorbi de toate câte interesează 
războiul, războiul care merge prost pentru aliaţi — şi că vor căuta 
măsuri de îndreptare... Hotărârile pe care le vor lua, nu vor fi probabil 
date în vileag — dar poate că tot se va afla câte ceva... Să aşteptăm! ` 

La Berlin, deplasarea lui Churchill e judecată cu ironie şi definită 
ca „o călătorie de disperare“... 


Papa a răcit, căci Vaticanul e plin de curente, şi e în pat. Să sperăm 
că se va restabili repede, căci e om bun şi sfânt... 


A murit Beyul Tunisului. Moartea lui nu va influenţa nici mersul 
războiului, nici politica mondială, nici situaţia colonială a Franţei. 
Succesorul său va fi înscăunat poimâine. 


Vechea casă boierească de la Golești, lăsată să se ruineze de ultimii 
şi păcătoşii reprezentanţi ai familiei Golescu, a fost scăpată de la 
pieire: a fost cumpărată de Stat şi încredințată Institutului Naţional de 
Cooperaţie, pentru restaurare şi înființarea unei şcoli din Cooperaţie 
(?) în zidurile ei. E i Eo 

Aş fi preferat ca acest vechi locaş al tradițiilor boiereşti să fi fost 
refăcut prin jertfa vechilor familii băştinaşe şi să fi adăpostit un fel de 
muzeu al trecutului... Dar ultimele vlăstare ale familiilor boiereşti sunt 
prea ocupate la „Melody-Bar“ ca să-şi găsească răgazul unei asemenea 
inițiative... 


Duminică, 21 iunie. Pagini întregi sunt consacrate, în ziarele de 
azi-dimineață, comemorării intrării noastre în război. Mâine se îm- 
plineşte un an de lupte grele, de jertfe, de deznădejde — dar şi de clipe 
înălțătoare şi de ceasuri de speranţă că tot nu se va sfârşi cu noi... Zia- 
rele reproduc toate proclamaţiile lui Antonescu şi fac un scurt istoric la 
evenimentelor, reproduc fotografii luate pe câmpul de luptă... Să dea 
Dumnezeu să se sfârşească cu bine! 


Mareşalul Antonescu adresează pe ziua de azi un manifest plu- 
garilor şi le mulţumeşte că au câştigat campania agricolă. Manifestul 
este bun, deşi cam lung. De data asta Mareşalul nu înjură pe nimeni şi 
laudă pe toţi... Dar proclamă victoria cam prea devreme: e foarte 

frumos că s-au însămânţat 11 milioane de hectare în 6 săptămâni — 
dar nu le-am recoltat încă! Oamenii au muncit, cum au putut, ca vai de 
ei — nu e vina lor dacă Dumnezeu nu ne ajută şi dacă seceta cumplită 
sau pe alocuri ploile năpraznice au compromis rodul pământului care 
se anunță cât se poate de prost... 


În jurul vizitei lui Churchill la Washington, comentarii de culoar, 
dar nimic precis. Şi vineri şi ieri Roosevelt a lucrat toată ziua cu primul 
ministru britanic şi cu experţi militari de tot soiul... 

Cei din Washington lucrează şi tac — în schimb limbutul de Cripps 
a vorbit din nou ca să spună că convenţia semnată între Anglia şi Rusia 
va constitui baza de organizare a lumii după război... Să ne ferească 
Dumnezeu! D1 Cripps a mai adăugat, în ce priveşte al doilea front, că 
anglo-americanii vor ataca desigur Europa Occidentală, dar că acest 
atac trebuie bine pregătit ca să nu dea greş... Am priceput! 


Şi la Moscova a fost convocat Sovietul Suprem pentru darea de sea- 
mă a lui Molotov asupra negocierilor sale la Londra şi la Washington. 
La Berlin se subliniază că, pe când aliaţii zăpăciți de îngrângerile 
suferite se întrunesc şi deliberează — Germania rămâne pe terenul 
faptelor şi „zboară din victorie în victorie“... E adevărat, numai că până 
acum nu se prea văd roadele acestor victorii! 


Agenţia TASS publică un comunicatviolent cu privire la sentința 
procesului din Ankara şi acuză Turcia de complicitate cu Puterile 
Axei... Nu putem decât să ne bucurăm de această atitudine a Rusiei, 
care sapă tot mai mult abisul între dânsa şi Turcia... 


De la Berlin se comunică că Timoşenko şi arhiepiscopul de Canter- 
bury au felicitat telegrafic pe Cripps pentru discursul său de ieri... Pro- 
babil o împerechere ironică de nume ce ar trebui să se respingă 
reciproc... 


Pe toate fronturile acţiunea Puterilor Axei se mărgineşte la dezvol- 
tarea operaţiunilor începute — și merge bine... 


ÎNSEMNĂRI ZILNICE, 1942-1944 421 


La Preşedinţia Consiliului de Miniştri s-a constituit o comisie pen- 
tru studierea condiţiilor încheierii Păcii!! „Gouverner c'est privoir“ — 
dar totuşi, avem cu toții impresia că începem cam devreme să ne ocu- 
păm de o problemă care nu se va pune atât de curând şi care — Doam- 
ne iartă-mă! — nu ni se va pune nouă niciodată... Căci pentru noi, din 
nefericire, vor hotărî alţii! Dar în fine, să ne pregătim dosarul! Printre 
membrii comisiei, mi se spune că ar fi fost numiţi şi Gh. Brătianu şi 
frații Lapedatu. Şi probabil eminenții specialişti ai regimului! 


Zilele trecute s-a întâmplat un mare scandal, cu prilejul „Orei ro- 
mâneşti“ la Radio Roma. Nu ştiu cine e angajat să vorbească românilor 
de către italieni, dar acel „cineva“ absentându-se din Roma, a fost în- 
locuit de cunoscutul legionar Caranica care, la sfârşitul emisiunii a fă- 
cut apologia Mişcării Legionare şi a înjurat trivial pe Mareşalul Antones- 
cu şi tot Guvernul său. Nu cunosc încă consecinţele acestui penibil 
incident.. 


Congresul Naționalist Indian de la Bangkok va publica poimâine 
pretențiile sale cu privire la independența Indiilor. Dacă n-ar fi în spa- 
tele Congresului Puterile Axei, agitațiile caraghioşilor din Thailanda n- 
ar merita nici să fie notate. Dar sunt în spate Puterile Axei şi ele vor- 
besc prin glasul stafiilor de la Bangkok... l 


Mareşalul Antonescu, înapoiat de pe front şi din Transnistria unde 
a ocărât şi terorizat lumea întreagă!, s-a dus acum câteva seri la 
„Pescăruş“ şi a controlat în persoană, ajutat de câțiva ofiţeri, actele 
automobilelor care staţionau acolo. A putut constata că trei sferturi din 
automobile erau maşini rechiziționate de care ofițeri de tot soiul pro- 
fitau ca să-şi răcorească „damele“, la aerul lacurilor... A doua zi, toţi o- 
fiţerii cu... musca pe căciulă... au fost trimişi pe front! Foarte bine, dar 
nu e treaba unui Conducător de Stat să controleze maşinile la poarta unui 
local de petrecere! Nu mai are domnul Mareşal încredere în nimeni? 


l se povesteşte că violenţa lui a pricinuit şi moartea generalului Vasiliu pe care 
l-a găsit la Tiraspol şi l-a făcut cu ouă şi cu oţet că nu e la Sevastopol să recupereze 
material de la ruşi, pe care-l iau nemţii tot. Generalul buimăcit a hotărât să plece ime- 
diat cu avionul; vremea era groaznică şi pilotul a declarat că nu garantează securitatea 
călătoriei, dar generalul Vasiliu speriat a insistat să plece imediat, şi a plecat. Pe drum, 
avionul a capotat, generalul a fost ucis, pilotul grav rănit... 

Regele Petru al Iugoslaviei s-a logodit la Londra cu Principesa 
Alexandra, fiica Regelui Alexandru al Greciei (cel mort de pe urma 
unei muşcături de maimuţă) şi a d-rei Manos... 


Cineva foarte serios a sta de vorbă acum câteva zile cu dl Ică. 
„Foarte bună e politica pe care o faceţi alături de nemți şi nu e alta de 
făcut pentru noi — spunea acel cineva — dar nu vă gândiţi că războiul 
s-ar putea termina şi cu înfrângerea Germaniei?“ — „Dacă ar învinge 
englezii — a replicat ilustrul paranoic — nu e om în țara românească 
care să stea mai bine cu ei decât mine!“ Să fie nebun? Sau şi-a adus 
aminte de vremurile când era anglofil şi scria articole mucegăite ca să 
apere Societatea Naţiunilor împotriva lui Hitler — şi-şi închipuie că-şi 
aduc şi englezii aminte? 


Titeanu şi Lobei sunt în lagăr la Târgu Jiu şi mi-am închipuit că au 
fost trimişi acolo fiindcă sunt doi pungaşi. Aflu azi că motivul inter- 
nării lor a fost altul. S-au oferit amândoi ca spioni, la Legația germană. 
Killinger, după ce a făcut o anchetă asupra trecutului lor, a refuzat — 
şi i-a denunţat Guvernului. lar Guvernul i-a trimis a doua zi să se ră- 
corească pe malurile Jiului... 


Jora a fost invitat pentru două luni la Sinaia, de către Regele Mihai, 
P vrea să ia lecții de armonie şi de contrapunct! Căci pe alelalte le 
ştie! 


Un râu de limonadă: 

La granița Argentinei cu Chile curge un râu, Rio Agrio, a cărui apă 
e acrişoară şi cu un adaos de puțin zahăr are gust de limonadă! Probabil 
că conține în soluție citrat de mangeziu sau aşa ceva, căci mai e şi 
laxativă! Fericită țară mai e şi Argentina! 


A început o campanie împotriva cravatei, la bărbați! De fapt cra- 
vata e înăbuşitoare, e scumpă şi e inutilă... Într-o vreme în care toate 
tradiţiile se duc, de ce nu ne-am despărți şi de cravate, liberând gâturile 
noastre asudate 

Quaranta a revenit ieri la Jockey-Club. Deşi achitat, a fost primit 
fără entuziasm. Chiar cu o răceală penibilă... Mi-a spus: „Nu voi da 
mâna decât celor care mi-o vor întinde pe a lor...“ Imprudentă hotărâre, 
căci nu i-au întins-o decât 4-5 persoane din vreo 30-40 prezente! 

Quaranta pretinde că a fost victima unui ovrei, care s-a dat drept 
dânsul — după cum s-a dovedit la instrucţie. Fapt ciudat însă, ovreiul 
a dispărut şi Quaranta pretinde că a fost ucis de poliție ca să nu vor- 
bească într-o altă afacere de contrabandă de metale, pe care ar fi făcut- 
o cu Legația Italiei... Guvernul român n-a vrut ca Legația unei țări alia- 
te să iasă compromisă dintr-o afacere ce nu mai putea fi muşamalizată 
cât trăia principalul culpabil... 

Quaranta e totdeauna vârât în afaceri complicate... 


Luni, 22 iunie. Solstiţiu de vară! De mâine zilele încep să scadă... 
S-a dus şi vara asta, parcă n-a fost! 

De trei zile valahii ne bat capul cu prăpădul ce trebuia să fie aseară 
sau azi-dimineaţă: pentru aniversarea intrării noastre în război 300 de 
avioane engleze şi americane trebuiau să vină să distrugă Bucureştii! 
O auziseră valahii la Radio Londra, ba la Radio Moscova... Şi mulți, 
foarte mulţi din ei au fugit din Bucureşti... 

Nici aseară, nici azi-dimineaţă n-a venit însă nici un avion. Nu e vorba, 
poate să mai vină... În fiecare zi poată să vină şi mă mir Chiar că nu vin 
— dar a crede în date fatale şi în atacuri dinainte anunțate, prea e de oaie 


Emisiunea de Radio de ieri la amiază, ne-a adus o mare veste: 
Tobruk a fost luat cu asalt, Tobruk a capitulat! Britanicii făcuseră din 
Tobruk un alt Sevastopol; capitularea lui e improtantă din punct de 
vedere strategic pentru campania din Africa, dar e importantă mai ales 
din punct de vedere moral, căci simbolizează neputința Aliaților de a 
rezista nemților, oricare ar fi frontul, chiar atunci când toate condiţiile 
de luptă sunt în favoarea lor... 

Lucru nostim e că englezii s-au predat italienilor, nu germanilor. 
Macaronarii sunt în al 7-lea cer! Un enorm material, peste 25 000 pri- 
zonieri printre care mai mulţi generali, au căzut prată Axiştilor... Tru- 
pele britanice fug în dezordine spre Egipt; trupele germane au ocupat 
Bardia, la granița egipteană şi Bir-El-Gobi, la sud-est de Tobruk — 
înfrângerea englezilor e mare... 

La Sevastopol, operaţiunile de investire continuă. Trupele germane 
şi române înaintează pas cu pas, fort cu fort, bastion cu bastion. Partea 

de nord e aproape curăţită şi întreg oraşul e sub focul tunurilor 
nemțeşti... 


Tot Bucureştiul e sub flamuri; mutrele lui Hitler, lui Mussolini, lui 
Antonescu şi portretul Regelui Mihai — toate de dimensiuni colosale 
se lăfăiesc pe zidurile edificiilor publice... Aceste „expresiuni oficiale 
de bucurie“ (ca şi inscripţiile: „nu uităm nici o brazdă românească“) 
nu-şi au rostul lor, azi. O intrare în război nu poate fi prilej de bucurie. 
Să aşteptăm sfârşitul şi să vedem atunci, dacă vom avea motiv să ne 
bucurăm sau să ne punem cenuşă pe cap... 


Cu prilejul aniversării de azi, Preşedinţia Consiliului publică un 
comunicat în care ni se dau cifrele pierderilor noastre într-un an de răz- 
boi: 5 998 ofiţeri, 2 633 subofiţeri şi 148 941 oameni trupă. Din aceştia 
70% sunt răniți care s-au vindecat. 

Aceste pierderi nu sunt mari, dat fiind efortul pe care l-am făcut. N- 
am plătit prea scump cinstea de a figura, şi încă victorios, pentru prima da- 
tă în bătălii istorice alături şi împotriva celor mai mari Puteri din lume... 

Comunicatul ne mai dă şi raporturi de pierderi interesante, față de 
forțele angajate în luptă în diferitele faze ale campaniei. Astfel în 
luptele din Bucovina şi Basarabia am pierdut 20% din efective; de la 
Nistru la Bug inclusiv asediul Odessei-63%; de la Bug şi până la Nipru 
şi la Marea de Azov-5%; în Crimeea, în luptele din anul acesta la Kerci 
şi Sevastopol precum şi pe Doneţ-12%. 

Putem să fim mulțumiți că n-am pierdut mai mult ca să învăţăm 
războiul... 


Ieri s-a răspândit în cercurile apropiate de Preşedinţie şi de Mini- 
sterul de Externe zvonul că turcii intră zilele acestea în război alături 
de nemți... De această intrare în război, eu unul sunt convins, dar nu 
cred că a sosit deja ceasul... 


Tribul Hurilor (?) bine înarmat (de cine?) s-a răsculat în Indii împo- 
triva englezilor. Agenția D.N.B. anunță lupte grele în provincia Sind... 


Ieri s-a celebrat la mânăstirea din Sinaia un parastas cu prilejul îm- 
plinirii a 20 de ani de la moartea lui Take Ionescu. Cum trece vremea! 

Parastasul a fost tocmit de Stelian Popescu, apostolul takismului. Di 
față a fost şi Maniu şi nimeni din partea Guvernului... Take Ionescu! 
Am impresia că e vorba de Vodă Caragea, ori de Tudor heon 
atât de repede se deapănă firul Istoriei. Evenimentele de ieri sunt vechi 


de o sută de ani! 


La Regimentul de Gardă Călare s-a sfințit ieri în prezența Regelui 
o troiță ridicată în amintirea soldaților şi ofițerilor regimentului căzuți 
în război. Căci deşi regimentul n-a fost pe front, multe elemente ale lui 
au fost detaşate în alte unități combatante... La această serbare n-a luat 
parte nici Mareşalul Antonescu, nici fostul cavalerist Ică, care n-a vrut 
să revadă locurile fericirii şi suferințelor sale. Din Guvern, a fost de 
față numai generalul Pantazi... 


j ă j i âşti Jul lui 
Ieri, la Băneasa, Premiul J ockey-Clubului a fost câştigat de calul | 
Xenopol, „Bien Aller“. Lui Xenopol, închis în lagărul de la Târgu Jiu, 
i-a căzut astfel în guşă pe lângă fasolea zilnică, un milion de lei! 


Hârtii vechi, deşi nu prea vechi, căci nu datează decât de trei ani ne- 
împliniţi — dar totuşi atât de vechi! Scotocind prin sertarele mele să 
sesc următoarele telegrame din 1939, după numirea mea ca prim-ministru: 


„Vă urez din toată inima să reuşiți a linişti şi a apăra țara. 
66 
General Antonescu“. 


„O dată cu prezentarea omagiilor mele, rog a fi considerat printre 
cei dintâi care subscriu apelul patriotic de solidarizare adresat de 
Excelența Voastră tuturor Românilor. — E 5 

Colonel Ştefan Zăvoianu“. 
(Legionarul cunoscut ... şi împuşcat) 


„Vechiu partizan al unui Guvern Argetoianu, rog daţi-mi voie să vă 
adresez cele mai din inimă felicitări împreună cu urări pentru succes 
desăvârşit în marea operă naţională ce stă în fața înaltelor Domniei 

Prof. Dragoş Protopopescu“. 
(Legionar ilustru) 

„Excelenţă, Domnule Preşedinte al Consiliului, fericit pentru feri- 
cirea Ţării şi a Scumpului nostru Suveran, pentru excepţionala misiune 
de mare competență şi răspundere în vremuri când neamul întreg 
trebuie să stee solidar în jurul Tronului şi ascultător de porunca prea 
înţelepţilor sfetnici între care străluciți cu un prestigiu absolut, vă rog 
respectuos Excelență să primiţi cele mai sincere omagii ale unui om 
care a dorit cu ardoare numai binele Țării sale şi mai ales strălucirea 
marelui nostru Rege. Trăiască Majestatea Sa Regele Carol al II-lea. Să 
trăiţi Excelenţă, Domnule Prim-Ministru! 

Preotul Grigorie Cristescu 
Profesor universitar“. 
(Legionar de seamă, dar pocăit) 


„Adânc respectuos vă rog să binevoiţi a primi omagiul senti- 
mentelor mele de admiraţie şi cele mai vii urări de izbândă în lupta ce 
întreprindeți pentru liniştea şi prosperitatea Țării şi a Neamului. 

Doctor V. Trifu“. 
(Cel mai aprig antisemit şi antimasonic propagandist...) 


Un an mai târziu, toți aceşti domni mă osândeau la moarte... 
Ecce homines! 


Marţi, 23 iunie. Ziua de ieri a fost sărbătorită de oficiali ca şi cum 
intrarea noastră în război ar fi fost o mare fericire, nu o nenorocită ne- 
cesitate. Tot Guvernul, toți funcționarii superiori adunați la Patriarhie 
au ascultat un Te-Deum şi o rugăciune compusă ad-hoc şi care ar fi pu- 
tut fi mai puţin bombastică şi mai smerită... Steaguri pretutindeni... 
Concert la Ateneu... Şezătoare la Teatrul Naţional... Şi la toate în frun- 
tea vicleimului Ică Antonescu: numai de steaguri, pe stradă, n-a fost 
din fericire spânzurat! Publicul n-a luat nici o parte la aceste mani- 
festări: să o mărturisim fără înconjur — războiul acesta nu e popular. 
Basarabia, Transnistria, Odessa nu sunt legate sufleteşte de noi — ca 
Ardealul... Poporul urăşte pe unguri, nu pe ruşi, cu tot bolşevismul lor. 
Războiul actual este pentru noi o necesitate, o acţiune de apărare îm- 
potriva comunismului şi panslavismului care ameninţă existența Sta- 
tului nostru însăşi. Dar o necesitate şi o acțiune de apărare, nu suscită 
entuziasm. Şi prea au fost mari suferinţele care au pregătit de data asta 
intrarea noastră în luptă... 

Dacă eram eu Guvernul, m-aş fi mulțumit cu o scurtă rugăciune 
pentru odihna celor căzuţi şi aş fi lăsat „alaiurile“ pentru sfârşitul răz- 

boiului, în ipoteza că se va sfârşi vreodată, şi că se va sfârşi bine... Dar 
fiecare după capul lui... 


Căderea 'Tobrukului a impresionat adânc pretutindeni. Nimeni nu se 
aştepta să cadă aşa iute... Radio Londra mărturiseşte că înfrângerea e 
gravă şi plină de consecinţe pentru soarta Orientului Apropiat. Co- 
mentatorul postului de emisiune britanic recunoaşte că una din porțile 
acestui Orient a căzit şi că cealaltă, Sevastopolul va cădea în puţine 
ceasuri („in some hours“) şi că astfel „cleştele se va strânge în mâinile 
puternice ale germanilor“. Întreaga presă engleză e buimăcită; ziarele 
cele mai serioase, până şi Times cer o anchetă serioasă şi constată in- 
capacitatea conducerii de război, de partea Aliaților... La Londra 
atmosfera e aproape tot atât de deprimată ca după căderea Singaporelui 
şi discuţiile fără sfârşit care continuă zi şi noapte la Washington, între 
Churchil şi Roosevelt, sunt comentate cu amărăciune... „Pe când nem- 
ţii vorbesc cu fapte, noi ne mulțumim cu vorbe, cu planuri şi cu con- 
ferinţe““ — spun englezi dezamăgiți... 

La Sevastopol, operaţiunile continuă conform planului Comanda- 
mentului german. Ieri după-amiază se răspândise zvonul că trupele 
germane pătrunseseră în oraş... În realitate n-au pătruns decât într-o 
suburbie Severnaia, situată în faţa cetăţii, pe malul nordic al brațului de 
mare pe care dă, la sud portul propriu-zis al Sevastopolului. Dar întreg 
oraşul, portul şi arsenalul sunt acum sub bătaia directă a tunurilor 
germane şi sfârşitul dramei nu poate să întârzie mult... 


Generalul Rommel a fost înaintat mareşal... Fiihrerul i-a anunţat 
această meritată recompensă printr-o călduroasă telegramă... 


Generalul Gerstenber care n-a luat Tobrukul, dar care a dat multe 
mese bune în Bucureşti — a fost decorat cu Ordinul Mihai Viteazul... 
Exagerat! 


* Gazetele engleze au afirmat că întreg personalul Legaţiei noastre 
din Washington s-a desolidarizat de Guvernul din Bucureşti şi a rămas 
în Statele Unite, „printre românii liberi“... Ministerul nostru de Externe 
dă un comunicat prin care anunţă că întreg personalul zisei Legaţii, cu 
dl B. Coste, însărcinatul cu Afaceri în frunte, a sosit la Lisabona... 

De ieri-seară pe la ora 6 s-a lăsat cu frig — frig, nu răcoare... Tre- 
buie să fi căzut grindină straşnică pe undeva. A plouat toată noaptea, 
pare o ploaie generală, bună pentru porumb. 


Miercuri, 24 iunie. Jeri toată ziua şi azi noapte, şi azi-dimineaţă, 
termometrul sub 14 grade... E frig şi plouă! Ce climă imposibilă! Dacă 
n-ar fi grindina şi furtunile n-ar fi rău pentru câmp... 


În Anglia şi Statele Unite e tot jale mare pentru căderea Tobruk- 
ului. Lumea mârâie şi cere informaţii exacte asupra tuturor pierderilor 
navale, până acum mai mult sau mai puţin ascunse de Guvern... Ziarele 
recunosc că războiul merge prost pentru Aliați, care persistă să 
îmbărbăteze opinia publică prin vorbe, prin planuri, prin afirmări de 
victorii — pe când germanii înregistrează victorii după victorii. În 
Parlament, în ambele Camere, deputaţii şi lorzii pun Guvernului che- 
stiuni arzătoare şi Guvernul răspunde cum poate... Enervare mare în 
City şi în cercurile politice; se vorbeşte ba de schimbări, ba de o vizită 
a lui Churchill la Moscova — dar englezii încep să fie sătui de palavre! 
În America, demagogul Boby Hopkins încearcă să galvanizeze opinia 
publică: în ultimul său discurs, rostit în fața a 200 000 de auditori a 
preamărit puterea Sovietelor şi a declarat că Aliaţii vor constitui al 2- 
lea, front, şi dacă va fi nevoie un al 3-lea, şi un al 4-lea, până ce Ger- 
mania va fi strânsă într-un cerc de oțel! Aci, cum se vede nu mai avem 
de-a face cu palavre diplomatice, ci cu simple palavre! 

Nemţii, în schimb, nu vorbesc dar lucrează pe front, pe toate fron- 
turile. În Africa, trupele lui Rommel au ajuns la granița Egiptului şi au 
trecut-o; la Sevastopol continuă ciocnirea artileriei şi deznodământul 
se apropie... 

Japonezii strâng tot mereu într-un cerc tot mai strâmt forţele izolate 
ale Mareşalului Ciang-Kai-Shek — iar pe mare submarinele lor au 
ajuns până la coasta Americii, unde au bombardat mai multe localități 
în insula. Vancouver(Canada) şi bazele militare de la Port-Brown şi 
West Port de la gura fluviului Columbia, în Statele Unite. 

Forţele japoneze s-au instalat solid şi în Insulele Aleutine... Şi 
această ocupare, ca şi bombardamentele de pe coasta Pacificului ener- 
vează mult opinia publică americană, deja slăbită prin atâtea insuccese 
şi prin căldurile tropicale sosite mai de timpuriu ca de obicei... În pre- 
să, entuziasmul pentru război a scăzut de tot! 

Ziarul suedez Göteborgs Morgenpost a publicat ieri un reportaj sen- 
zaţional, care prin fir şi fără fir a făcut turul lumii. Zisul ziar destăinuieşte 
clauzele secrete ale acordului Churchill — Molotov, clauze prin care se 
acorda Rusiei dreptul de control politic şi militar asupra Finlandei, 
Statelor Scandinave, Poloniei, României, Bulgariei, Iugoslaviei, Un- 
gariei şi Germaniei (!!!) — toate aceste state, mai puțin Germania (?) vor 
constitui „sfera de influență“ a Sovietelor în Europa şi Guvernul din 
Moscova „va putea închiria“ (!!) în toate aceste țări baze militare, după 
ce va fi încheiat cu ele tratate speciale!! Rusia şi Anglia se obligă pe de 
altă parte să desființeze în toată Europa organizaţiile totalitare existente... 

Dacă aceste informaţii sunt exacte, se pot face următoarele ipoteze: 
sau englezii sunt siguri că Rusia Sovietică va fi sfărâmată de nemți, sau 
sunt hotărâți să-şi calce angajamentele în caz de victorie, la pace — 
sau nu mai au nici o speranță să câştige războiul şi să-şi impună voința 
lor... Căci nu se poate admite ca Anglia să-şi dea soarta pe mâna 
comunismului! 

Şi mai este încă o ipoteză, care probabil e cea mai bună; 
destăinuirile ziarului suedez nu ar corespunde realităților şi n-ar fi 
decât planuri ale propagandei simpaticului Goebbels, hotărât să asmută 
toate popoarele Europei împotriva Angliei! Această ipoteză este cu atât 
mai verosimilă cu cât Göteborg Morgenpost afirmă că ţine informaţiile 
sale „de la un diplomat al unei Puteri foarte prietenă cu țările anglo- 
saxone“, care n-a putut însă să-i destăinuiască şi clauzele acordului 
militar anglo-sovietic, aceste clauze fiind şi mai secrete decât cele, 
secrete şi ele, pe care le-a destăinuit!!! 

Reportajul ziarului din Gâteborg a făcut totuşi senzaţie mare şi este 
viu comentat pretutindeni... Chiar dacă acordul anglo-sovietic ar fi aşa 
cum este dat, pe mine unul nu m-ar emoţiona. Ce semnează sau nu se- 
mnează Sovietele, sau Anglia, e fără importanță: importantă este nu- 
mai victoria unei părți sau a alteia. Vor învinge anglo-americanii-rușii, 
Europa va cădea sub călcâiul ruşilor, chiar dacă ar fi semnat alături de 
Anglia că nu vor depăşi graniţele lor; vor învinge forțele Axei, atunci 
tot ce semnează astăzi anglo-saxonii şi moscoviţii, nu va mai avea nici o 
valoare, e de la sine înţeles. Prin urmare, într-un caz şi în altul, acordul 
Churchill — Molotov va rămâne un petic de hârtie fără valoare... 

“Nu în privinţa acestui petic de hârtie trebuie să ne emoționăm — şi 
să rămânem cu încredere şi cu ochii pe front... 


Laval a pronunţat luni-seara la Radio un important discurs prin care 
a căutat să demonstreze necesitatea unei strânse colaborări între Fran- 


430 CONSTANTIN ARGETOIANU 


ta, Germania şi Italia — în Europa Nouă. Laval a declarat că Franţa a 
comis o mare eroare neapropiindu-se de Germania după victoria din 
1918, şi o altă eroare tot atât de mare intrând în război în 1939... Şeful 
Guvernului francez a sfătuit apoi pe muncitorii francezi să meargă să 
lucreze în uzinele din Germania, unde sunt foarte bine primiţi şi trataţi 
şi unde pot contribui la înfrângerea bolşevismului în lupta pentru care 
tot tineretul german îşi jertfeşte viața... Laval a mai mulţumit Reichului 
în cuvântarea sa pentru marele număr de prizonieri francezi care a fost 
eliberat... 

Ideea unei colaborări între Franţa şi Germania e foarte frumoasă; s-ar 
putea însă pune o întrebare lui Laval: de ce n-a propăvăduit-o cât timp 
a fost ministru şi prim-ministru înainte de actualul război — şi a fost 
destul? Atunci era momentul... S-ar fi evitat, poate, nenorocirile de azi! 


Ieri a avut loc un Consiliu de Miniştri prezidat de Ică: s-au rezolvat 
toate problemele relative la transporturi şi comunicații — o simplă 
jucărie pentru oamenii noştri de Stat!! 


„Liga pentru independenţa Indiilor“, constituită la Bangkok, şi-a 
ales preşedintele în persoana lui Bose, a hotirât să înființeze filiale în 
Japonia, în China, în Indochina şi în Malaezia — şi a declarat că India 
va rămâne un Stat indivizibil a cărui organizare urmează să se preci- 
zeze ulterior. „Liga“, recunoscătoare Japoniei pentru lupta de dez- 
robire asiatică ce duce, trimite salutul său Germaniei şi Italiei — mul- 
țumindu-le pentru simpatiile lor... De subliniat nuanţa între senti- 
mentele exprimate pe de o parte Japoniei, pe de alta Puterilor europene 
ale Axei... 


De relevat în darea de seamă a pierderilor noastre de război pu- 
blicată duminică de către Preşedinţia Consiliului, faptul că am pierdut 
mult mai multă lume când ne-am luptat singuri decât cînd am luptat 
încadrați în unităţile germane. Astfel, în Basarabia am pierdut 20% din 
efective, la Odessa 63% — iar de la Bug la Azov 5% şi la Kerci 12%... 
E şi războiul o artă... 


Joi, 25 iunie. Vremea s-a făcut iarăşi frumoasă. Ploaia a fost gene- 
rală şi abundentă în toată ţara: a scăpat porumbul. Dacă va mai ploua 

pe la Sf. Ilie şi va fi şi o toamnă bună, vom face ceva porumb. Nu mult, 
dar cât ne trebuie pentru hrana noastră, fără risipă... 


La Sevastopol acţiunea de dărâmare continuă. Se înaintează me- 
todic, din toate părţile. De la 7 la 22 iunie trupele germane şi române 
au distrus în jurul cetăţii 2 014 cazemate şi au luat 11 000 prizonieri şi 
158 tunuri... 

În regiunea Harkovului, ruşii s-au retras pe o linie nouă. În regiunea 
Volhov-ului armata sovietică încercuită a căutat în zadar să scape prin 
contraatacuri: ea e menită nimicirii. Într-o singură zi, nemții au doborât 
100 de avioane ruseşti şi n-au pierdut decât 5... 

Englezii nu s-au dezmeticit încă după lovitura primită la Tobruk... 
Generalul Wavell a fost din nou numit comandant al forţelor britanice 
din Egipt în locul generalului Aushinleck... Rapiditatea cu care a căzut 
Tobrukul se datoreşte perfectei cooperări a forțelor de uscat, navale şi 
aeriene — germane şi italiene. Generalul Aushinleck lăsase coman- 
damentului Tobrukului alegerea între evacuarea imediată a poziţiilor 
sau apărarea lor până la complecta distrugere a armamentului, a muni- 
țiilor şi a aprovizionărilor. Comandamentul local n-a avut însă timpul 
să aleagă între cele două soluţii, căci a fost copleşit de inamic înainte 
să poată lua o măsură sau alta. Germano-italienii au putut pune mâna pe 
un enorm material de război abia debarcat şi pe mari aprovizionări — 
toate intacte... 

Submarinele germane au mai scufundat 20 de vapoare pe coastele Sta- 
telor Unite şi în Marea Antilelor — cu o deplasare totală de 102 000 tone... 

Au înregistrat însă şi Roosevelt şi Churchill un succes: au desco- 
perit că aveau strămoşi comuni şi că erau veri în gradul al 8-lea: printre 
emigranții de pe „May Flower“, erau şi trei membri ai familiei 
Churchill şi din unul din ei se trage şi ilustrul Elia Delano 
Roosevelt! 


Cu privire la conferințele de la Washington s-a dat până acum 
numai un scurt comunicat din care reiese că d.d. Roosevelt şi Churchill 
erau de perfect acord... Au fost totdeauna de acord, dar din acest acord 
n-a rezultat lucru mare până acum... Din indiscreţiile gazetelor, mai 
mult sau mai puţin bine informate, reiese că s-au precizat o serie de de- 
ziderate ca: ajutorare mai intensă a Rusiei şi a Chinei, întărirea 
frontului african, pregătirea unui nou front — şi altele tot atât de puțin 
conturate. Pare totuşi, că principala preocupare a domnilor a fost şi este 

enorma pierdere de tonaj pe mări, pierdere care compromite posi- 
bilităţile de transport din Statele Unite către teatrele de război. Găsi- 
vor specialiştii americani şi englezi un leac împotriva scufundărilor 
germane? Greu de prevăzut... 


În Parlamentul englez, atmosferă tot mai încărcată... Se pun zilnic 
chestiuni „amare“, cum le califică presa londoneză, chestiuni ce rămân 
în majoritatea cazurilor fără răspuns. Churchill e hărțuit — dar o criză 
ministerială nu e încă de aşteptat... 


Destăinuirile ziarului Göteborg Morgenpost continuă să fie viu 
comentate, sucite şi răsucite de presa Axei, cu cele mai aspre aprecieri 
la adresa Angliei — ceea ce ar pleda în favoarea tezei că destăinuirile 
sunt opera veninosului condei al micului Goebbels... Până acum nici 
Londra, nici Moscova n-au dat vreo dezminţire celor publicate în foaia 
suedeză, dar nici nu le-au confirmat. 


A apărut în Monitor decretul privitor la organizarea „Obştilor Agri- 
cole“. Douăzeci de ani m-am trudit să dovedesc că numai prin aso- 
ciaţie se putea împăca la noi regimul micii proprietăţi cu necesitatea 
unei culturi extensive şi mecanizată. În guvernarea de la 1931-1932 
am făcut chiar o lege, care a fost însă sabotată de toată lumea, începând 
de la semnatarul ei (lonescu-Siseşti) şi până la ultimul agronom. Să 
vedem dacă Antonescu va avea mai mult noroc ca mine... E drept că 
vremurile s-au schimbat şi că acum se poate porunci... Noua lege e 
bună, dar atâtea legi bune au fost prost aplicate... 

În Monitorul de ieri a mai apărut un decret, prin care se dă gene- 
ralului Dobre drepturi dictatoriale cu privire la reglementarea circu- 
laţiei automobile: generalul va avea până şi dreptul să trimită pe cei ne- 
supuşi la lagăr... | 

Deşi e sfătuit de un escroc (colonelul Livezeanu) şi de un prost 
(avocatul Damian), Dobre e un om cinstit şi plin de zel — dar nu vede 
mai departe decât vârful nasului, şi în speţă, vârful nasului e interesul 
Statului. E în stare să jupoaie lumea ca să aducă cât mai mult „în 
patrimoniul Statului“, fără să-şi dea seama că sfărâmând inițiativa par- 
ticulară subminează însăşi temeliile scumpului său „Stat“. 

Ică Antonescu şi generalul Dobre sunt cioclii regimului... 

Mareşalul Rommel a fost decorat în războiul trecut cu cea mai înal- 
tă recompensă militară de atunci, cu Ordinul „Pour le Merite“, creat de 
Frederic cel Mare. Ce e mai nostim, e că locotenetul Rommel a fost de- 
corat pentru purtarea sa în luptele de pe Isonzo împotriva italienilor!!! 
Acum luptă în Libia, braţ la braţ cu aceiaşi italieni şi cu „prietenul său“ 
generalul Bastico! Aşa se învârteşte roata vieții! 


Vineri, 26 iunie. Pe toate fronturile forțele militare ale Axei înre- 
gistrează continue progrese. În Rusia în afară de măcinarea Seva- 
stopolului, acţiuni locale — unele mai importante — „pregătesc“ ofen- 
siva generală, care a ajuns ca basmul cu cocoşul roşiu: se tot vorbeşte 
de ea şi nu începe niciodată... Vom vedea ce va fi şi la 1 iulie, dată fixa- 
tă de cercurile bine informate pentru declanşarea acţiunii... 

În Africa, trupele lui Rommel au forţat defileul Halfaya şi au ajuns 
pe coasta egipteană la Sidi-Barani, pe care l-au ocupat. Sidi-Barani e 
la 100 kilometri dincolo de granița Egiptului. Putea-vor forțele ger- 
mano-italiene urmări mai departe trupele britanice în debandadă? Căl- 
dura e mare şi Alexandria e la 500 kilometri de Sidi-Barani... 


La Londra, atmosferă tot mai grea. Englezii mistuie greu înfrânge- 
rea din Africa. În Parlament şedinţe agitate. Vreo 20 de deputaţi au 
depus în Camera Comunelor o moţiune de neîncredere. Un deputat 
laburist a cerut ca un general sovietic să fie pus în fruntea armatei 
engleze, ba chiar în fruntea Guvernului! S-a „demonstrat“ că Tobrukul 
avea oameni, muniții, armament şi aprovizionări ca să reziste 12 luni, 
predarea în 12 ore va rămâne ca o pată în analele armatei britanice... 
Se vorbeşte în cercurile parlamentare de „demiterea“ lui Churchill din 
fruntea Ministerului Apărării Naţionale şi chiar din fruntea 
Guvernului. Are însă şi Churchill partizanii săi... Se aşteaptă cu 
nerăbdare înapoierea primului ministru şi expunerea pe care o va face 
asupra situaţiei... 


Agenţia D.N.B. anunţă că la Ciung-King s-a semnat un tratat militar 
secret între Ciang-Kai-Shek şi ambasadorul Sovietelor, în prezenţa şi 
cu aprobarea ambasadorilor Angliei şi Statelor Unite... 

Japonezii bat pe rând armatele mareşalului şi înaintează din toate 
părţile spre Ciung-King. În Arhipelagul Aleutinelor, au mai ocupat 
două insule. Americanii deliberează mai departe... 

După ştiri din Berlin, ar fi început rebeliuni serioase în Rusia Sovie- 
tică, în ţinuturile Kubanului şi Caucazului, unde cazacii au format ban- 
de, atacă centrele boşevice şi se refugiază apoi prin munți şi prin 
păduri. Să fie adevărat? Ar fi bine... 


Casa în care se afla sediul Partidului Popular la Nantes a sărit în aer. 
Explozia a fost provocată de o bombă cu întârziere. Atentate identice 
au avut loc zilele trecute la sediile partidului din Cannes şi Niort. Aten- 
tatele sunt opera comuniştilor, vrăjmaşi de moarte ai Partidului Popu- 
lar. La Nantes n-au fost victime, ci numai pagube materiale. 


A murit într-un accident de avion delicioasa actriță Ginger Rogers, 
fermecătoarea dănţuitoare din filmele lui Astair... Păcat de ea! 


În cercurile germane din Bucureşti şi cele apropiate de ele, se cri- 
tică mult decorarea generalului Gerstenberg cu Ordinul „Mihai Vitea- 
zul“... Gerstenberg nu se bucură de reputaţie bună, nici chiar printre 
camarazii lui. Toţi îl consideră ca intrigant şi-l ţin drept membru al co- 
loanei a 5-a. Prin decorarea lui Gerstenberg s-a devalorizat o decorație 
pe care chiar nemţii o stimau mult, până acum... 

Se zice că decorarea lui Gerstenberg e datorată numai platitudinii 
lui Ică care se ştie rău văzut la Berlin şi caută puncte de sprijin. După 
câte se spune, dl Ică voia chiar să scoată o broșură cu biografia zisului 
Gerstenberg prezentându-l ca un mare filoromân fiindcă un bunic al a- 
cestuia ar fi fost consul prusian la Iaşi... Publicarea broşurii ar fi fost 
oprită de Killinger! Urâte vremuri mai trăim — urâte şi grele şi cât ne 
mai aşteaptă încă! 


Sâmbătă, 27 iunie. Deşi comunicatele nu ne-au prea spus nimic, 
lupte importante au avut loc la est de Harkov de la 22 iunie şi până ieri. 
Ele s-au terminat cu o nouă înfrângere sovietică. Trupele germane au 
înaintat până la oraşul Kupiansk pe râul Oskal, un afluent al Doneţului. 
Kupiansk este un important nod de cale ferată şi a fost ocupat de nemți. 
E situat la 100 kilometri de Harkov şi la 60 de Isţun, mai jos de care se var- 
să Oskalul în Doneţ. Toată regiunea între Harkov, Kupiansk şi Isjun, 
mai bine de 3 500 kilometri pătraţi a trecut sub ocupaţie germană, dar 
din nefericire ea nu prezintă astăzi decât un vast câmp de carnagiu, 

unde cadavrele de oameni şi de animale şi rămăşiţele armelor distruse 
zac prin ruinele satelor distruse... Cu prilejul acestor ultime lupte s-au 
capturat 21 827 prizonieri şi s-au luat 250 tunuri, 100 de tancuri şi un 
imens material automobil şi mărunt. 

La Sevastopol, operaţiunile de reducere a apărărilor fortificate con- 
tinuă; după câte mi se spune sunt ultimele lupte înainte de cucerirea 
oraşului propriu-zis... 

De la 12 la 22 iunie au fost distruse pe frontul oriental 443 avioane 
sovietice şi numai 42 germane... 

Materialul englez neîntrebuinţat, capturat de forțele Axei la Tobruk 
este enorm şi n-a putut fi inventariat până acum. S-au găsit şi aprovi- 
zionări nedistruse, în cantitate mare... Trupele lui Rommel continuă 
urmărirea britanicilor în debandadă, dincolo de Sidi-Barani. La Londra 
se explică „retragerea“ prin necesitatea unei „reorganizări complecte“ 
a armatei din Libia — dar se adaugă, că nu este pericol de invazie pe- 
tru Egipt... Totuşi, la Alexandria şi la Cairo, domneşte iarăşi panica... 
Nemţii şi italienii nu spun nimic despre planurile lor; nu se ştie prin 
urmare până unde vor încerca să înainteze. Prea departe de bazele lor 
nu se pot însă îndepărta, decât cu siguranţa că vor câştiga alte baze în 
Delta Nilului — şi Delta Nilului e cam departe... 


Pe lângă decorarea lui Rommel, Mareșalul Antonescu a mai trimis 
600 decoraţii de distribuit trupelor din Africa, decoraţii pentru care 
Killinger a mulțumit printr-o scrisoare în care califică pe Mareşalul 
nostru mare căpitan... Marele Căpitan a sărit ca de obicei dincolo de 
cal: a trimis 600 de docraţii româneşti unei armate relativ reduse în 
rândurile căreia nemţii şi italienii vor distribui probabil 60... Dar aşa 
suntem noi, buni la suflet şi largi la mână! 

În schimb, ne-au trimis şi nemţii pentru soldaţii noştri care se bat la 
Harkov, pe Doneţ, în Crimeea — 223 de decoraţii (diferite grade ale 
Ordinului „Vulturul German“)... 


Englezii au bombardat masiv oraşul Bremen. Case distruse, oameni 
ucişi... După comunicatul german — confirmat de cel britanic, 52 de 
avioane engleze au fost doborâte; câte trebuie să fi fost! Nemţii pretind 
însă că ar fi doborât 25% din aeroplanele inamice... 

Escadrele aeriene germane au înapoiat vizita englezilor şi au bom- 
bardat Birminghamul, unde telegramele de la Berlin pretind că s-au pri- 
cinuit pagube mari. Ce sălbăticie, de o parte şi de alta! 

După ştirile nemţeşti ar exista o divergență de păreri între Roosevelt şi 
Churchill. Englezul cere pentru Anglia prioritatea expedițiilor de arma- 
ment american, pe când Roosevelt — constatând că ruşii se bat şi rezistă 
iar englezii nu, preferă să trimită armament şi muniții Sovietelor... Ştiri- 
le acestea trebuie să fie însă tendenţioase, căci de la New York se telegra- 
fiază că Roosevelt şi Churchill, perfect întelegi au făcut o expunere a situa- 
tiei războiului în faţa principalilor reprezentanţi ai Congresului, iar aceştia 
s-au declarat încântați de cele expuse şi au ieşit de la conferință plini de nă- 
dejde şi veseli (sic)! E cazul de a se spune: „Ces mussicus se con- 
tentent de peu“... 


Generalul Avramescu, comandantul Vânătorilor de Munte, publică 
în Univesul de azi-dimineaţă un mişcător articol închinat colonelului 
Mişu Şuţu, căzut în faţa inamicului la Sevastopol. Bietul Mişulică a 
fost om fără noroc, de când s-a născut. Fiul lui Ştefan Şuţu! şi al Miţei 
Cornescu, rămas orfan de mic copil, a fost crescut ca vai de el de 
Tinculina Florescu, soră de mamă cu Miţa. Urât ca pământul, Mişulică 
n-a cunoscut fericirea pe pământ. Se consacrase cu pasiune meseriei 
lui de artilerist şi şi-a făcut toată cariera în provincie. Da astă-toamnă, 
comanda Artileria Vânătorilor de Munte... A trăit urât, dar a murit fru- 
mos şi a cinstit prin jertfa lui neamurile boiereşti din care se trăgea... 


Îmi cade sub ochi bilanțul Societăţii „Aștra“ (vagoane) pe anul tre- 
cut: la 900 milioane capital, 987 milioane beneficiu brut (80, net)! 
„Astra“ n-are decât un singur client, Statul — şi e de nepriceput cum a 
putut ajunge la astfel de încasări! E drept că din 987 de milioane Statul 
a recuperat 236 prin impozite — dar au mai ciupit şi băncile 196 de 
milioane, comisioane și dobânzi (!?). Lumea afacerilor stă încă bine!!! 


Legea Obştilor Agricole are un mare cusur. Conform ritmului regimu- 
lui e plină de sancţiuni, dar lipsită de măsuri ademenitoare pentru plugari, 
cum ar fi de pildă degrevările fiscale... Creditele, înlesnirea cumpărării 
de maşini etc., sunt măsuri foarte bune, dar ele nu atrag şi nu conving pe ţă- 
ranii noştri atât de refractari la schimbări în obiceiurile lor... Ei nu cunosc 
decât munca şi birul... Aci, în ce priveşte „birul“, trebuia venit cu ceva nou.. 


1 Condamnat la puşcărie pentru nereguli săvârşite la Eforie, unde era director, Şte- 
fan Şuţu a fost lăsat de prima lui nevastă care s-a măritat apoi cu colonelul Bâţă Zamfi- 
rescu. După ieşirea lui din puşcărie, l-a luat, nu se ştie pentru ce Miţa Cornescu. 

S-a decretat: porumbul nu mai poate fi cândut decât Statului — cu 
prime care variază, şi scad, până la octombrie viitor. Măsura a fost 
impusă prin nesiguranța recoltei anului în curs... 


Duminică, 28 iunie. În faza în care a ajuns lupta între America şi 
Anglia pe de o parte, Germania, Italia şi Japonia pe de alta, soarta răz- 
boiului va fi determinată de soluţia pe care cei dintâi o vor da proble- 
mei construcţiilor navale iar cei din urmă problemei distrugerii vaselor 
adversarilor. Principala problemă a războiului este prin urmare şi pen- 
tru moment, de o parte şi de alta, o problemă de tonaj. Căci degeaba va 
fabrica America arme şi muniții, dacă nu le va putea transporta pe 
câmpurile de luptă. Şi dacă nu vor putea de asemenea importa materii 
prime suplimentare, nici Statele Unite, nici Anglia nu vor mai putea fa- 
brica în serie. Fără să mai pomenim pentru Anglia şi de necesităţile de 
importuri alimentare. Germania şi-a dat foarte bine seama de impor- 
tanța tonajului maritim pentru adversarii ei, când a organizat războiul 
submarin în Atlantic şi în mările anexe şi scufundările pe care le-a să- 
i au pus pe americani şi pe englezi într-o situaţie critică. 

n anul 1939, când a izbucnit războiul, Anglia poseda o flotă comer- 
cială de crica 21 000 000 tone şi Statele Unite una de 8 până la 9 mili- 
oane. În anii 1940 şi 1941, flota comercială engleză a fost sensibil redu- 
să prin atacurile subarinelor germane şi italiene şi de la intrarea Sta- 
telor Unite în război a fost redusă şi flota americană. Fără să admitem ca 
precise cifrele germane, vădit exagerate, nu încape totuşi îndoială că va- 
se anglo-americane de o capacitate de mai multe milioane de tone au 
fost distruse; scăzându-se din cifra tonajului pierdut cifra tonajului noilor 
construcţii, n-ar mai fi rămas disponibile pentru englezi şi americani 
împreună, la începutul anului 1942, nici 20 000 000 de tone. Dacă se 
ți-ne seamă că submarinele Axei au scufundat în februarie trecut 555 
000 tone, în martie 647 000, în aprilie 585 000 şi în mai peste 700 000 
— rezultă că Anglia şi Statele Unite trebuie să construiască 7 până la 
8 milioane de tone pe an ca să facă față pierderilor curente şi să 
menţină flota lor comercială la un minimum de tonaj indispensabil. 
Ori, Statele Unite au construit în 1941 1 milion ” tone, şi Anglia şi mai 
puţin... 

În concurenţa care s-a angajat rămâne de văzut cine va rezolva mai 
iute problema ce se pune fiecărui beligerant: vor izbuti anglo-ame- 
ricanii să construiască mai mult, sau cel puţin tot atât cât pierd — sau 
vor reuşi axiştii să scufunde mai mult decât construiesc adversarii lor? 
Cine se va dovedi mai tare în această concurență va câştiga şi războiul... 

În Statele Unite şi în Anglia s-a priceput în fine situaţia şi oamenii 
s-au pus pe lucru. În Anglia, lordul Leathers a fost numit dictator al con- 
strucţiilor. Nobilul lord, un „self made man“, este fiul unui tâmplar şi 
al unei cârciumărese din împrejurimile Londrei şi prin inteligenţa sa a 
ajuns la 32 de ani în fruntea unui şantier de construcţii. Azi a trecut de 
50 de ani şi este unul din cei mai bogaţi oameni din Anglia şi cel mai ma- 
re constructor naval... Leathers a fost numit ministru şi s-a pus pe lucru! 

În Statele Unite s-a numit şi acolo un dictator al construcţiilor nava- 
le în persoana amiralului Land, amiral de politețe cum este Lindbergh 
colonel, dar constructor iscusit şi om de afaceri fără pereche... Ame- 
ricanii s-au hotărât să construiască „în serie“ un tip standard de vase, 
de 7 500 tone — şi să ajungă la o producţie totală de 8 milioane tone 
pe an, adică cam atât cât scufundă Axa... Dar planul e teorie şi în prac- 
tică pare că până şi oamenii săi s-au izbit de mari greutăți. Până acum, 
programul e departe de a fi realizat! 

Nici japonezii nu se lasă mai prejos. Au pornit la război cu 7” 
milioane tone flotă comercială; ca să facă faţă torpilărilor americane 
(căci în Pacificul Oriental rolurile sunt răsturnate: anglo-americanii 
scufundă şi japaxiştii pierd vase) au numit şi ei un dictator al con- 
strucţiilor navale, pe Fujiwara, „regele hârtii“! Şi dl Fujiwara s-a pus 
pe treabă, a întocmit două modele de vase standard şi a început con- 
struirea în serie... 

Mă întreb dacă metoda de a construi tot mai mult pentru a face faţă 
pierderilor e cea mai bună şi dacă n-ar fi fost mai nimerit să se caute 
metode. de apărare împotriva torpilărilor... Grea problemă şi asta, 
desigur — dar toate sunt grele şi mă tem că americanii şi englezii au 
ales pe cea mai grea... 


Asediul Sevastopolului continuă sistematic dar încet. Nemţii nu vor 
să piardă oamenii — şi bine fac — şi nu dau asalturi. Se mulțumesc să 
piseze întăriturile cu tunurile şi cu aeroplanele, până vor fi dărâmat 
tot... Până acum pierderile noastre şi ale nemților nu sunt mari. Se cu- 
cereşte terenul metru cu metru. Numai între 7 şi 24 iunie s-au 
descoperit şi ridicat peste 96 000 de mine!!! 

În dosul frontului german, ruşii au mai putut organiza bande com- 
puse din soldaţii răzleți lăsaţi în urmă, din partizani locali şi din com- 
batanţi lăsaţi cu paraşutele. O primă serie de bande a fost distrusă în 
mai. Altă serie în ultimele săptămâni... Profitând de reaua stare a 
drumurilor care împiedică pe germani să se mişte repede, ultimele 
bande se refugiaseră în păduri şi în mlaştini. Încercuite, au fost în fine 


ÎNSEMNĂRI ZILNICE, 1942-1944 439 


distruse lăsând 4 000 morţi pe teren. Au fost capturați 9 000 prizonieri 
(în mai 7 000) şi au fost luate 16 tancuri şi 220 de tunuri... 

În Africa, trupele lui Rommel au ajuns la Marsa-Matruh, la jumă- 
tatea drumului dintre graniţa Egiptului şi Alexandria... Forţele germa- 
no-italiene înaintează cu aproape 50 de kilometri pe zi. Date fiind con- 
diţiile climaterice, această înaintare a întrecut pe cele mai repezi săvâr- 
şite de germani în cursul acestui război... 


Churchill s-a înapoiat la Londra. Mai repede decât se credea. Se 
zice că înainte să se prezinte Parlamentului, va ţine un mare discurs la 
Radio, prin care va răspunde la toate acuzaţiile ce i s-au adus în lipsa 
sa şi prin urmare şi domnilor care au propus în Cameră moţiunea de 
neîncredere în Guvern. Însoţitorii lui Churchill, ca să facă atmosferă, 
pretind că situaţia Aliaților e mai favorabilă acum decât era în august 
şi în decembrie 1941! Să o creadă ei! 


Liibeck-ul a fost din nou bombardat de englezi şi Norwich-ul de 
nemți. De ce s-or încăpăţâna şi unii şi alţii pe aceleaşi nenorocite ora- 
şe? Să fie obiective militare atât de interesante la Liibeck, la Bremen, 
la Norwich şi la Birmingham? 


Luni, 29 iunie. Sf. Petru ne-a venit cu belşug. A plouat toată noap- 
tea, o ploaie liniştită şi măruntă, cum trebuie ca să pătrundă bine. Cine 
ştie? Poate facem şi ceva porumb... 

Mareşalul Mannerheim a înapoiat Fiihrerului vizita pe care acesta 
i-a făcut-o de curând. Primit la Marele Cartier German cu deosebită 
stimă şi consideraţie — subliniată de întrega presă germană — Manne- 
rheim după ce a petrecut o zi cu Hitler în conversații strategice, a fost 
şi oaspetele lui Göring. Acesta a dat o mare recepţie în cinstea Mare- 
şalului finlandez şi i-a remis ca semn de înaltă stimă a zburătorilor ger- 
mani, însemnele Aviației, în aur şi briliante... Mannerheim a zburat ieri 
înapoi, în Finlanda. 

Radio Londra şi Radio Paris ar fi anunţat ieri moartea Lupeascăi. 
Nimic imposibil — dar nu-mi vine să cred, căci vorba francezului 
„mauvaise herbe ne périt pas“. Dacă totuşi a murit, apoi a murit 10-15 
ani prea târziu... 

Se şopteşte cu insistență că Regina Elisabeta a Greciei (Elisabeta 
noastră!) ar sta la Banloc cu domiciliul forțat: Mareşalul Antonescu e 

indignat de imoralitatea vieţii ei şi nu vrea să o mai vadă la Bucureşti... 
Nu ştiu dacă faptul e riguros exact, dar pare că da, şi în acest caz hotărâ- 
rea Mareşalului e stupidă. Ce imoralitate? Elisabeta e văduvă şi inde- 
pendentă şi poate să se ţie cu cine vrea. Scandal nu face. Atunci? Imoral 
e dl Sandi Scanavi, care e însurat, şi peşte. Dar dl Sandi nu e supus domi- 
ciliului forțat şi se plimbă şi face afaceri netulburat... Unde e logica? 

Pe frontul rusesc, lucrurile par să se lămurească încetul cu încetul. 
Atât de trâmbiţata mare ofensivă a fost amânată pe 1 iulie (se va de- 
clanşa oare la 1 iulie?) nu numai fiindcă tot materialul nu era încă „Ý 
pied d'oeuvre“ şi fiindcă terenul nu era încă potrivit pentru mari de- 
plasări de forţe (râuri revărsate, mlaştini etc.) dar şi din motive stra- 
tegice. Nemţii au vrut să netezească întâi frontul şi zona ocupată. Au 
urmat astfel pe rând operaţiunile de la Harkov, de la Kerci, din regiu- 
nea Volhovului şi cele de curăţire dinapoia frontului. Aflăm prin comu- 
nicatele de ieri, că operaţiunile din regiunea Volhovului au fost mai im- 
portante decât s-a ştiut de noi profanii, până acum. Comandamentul 
german mărturiseşte într-adevăr, că în februarie, forţe considerabile 
sovietice, alcătuită din Armatele 52 şi 59, profitând de înghețul râului 
volhov, au spart frontul şi au pătruns adânc în dispozitivul nemţesc. 
Scopul acestei acţiuni era să despresoare Leningradul. Formațiunile 
germane au izbutit însă să oprească ofensiva şi apoi să taie forțele so- 
vietice de bazele lor şi să le înconjoare din toate părțile. Luptele au fost 
grele şi dârze şi au durat 4 luni, din cauza revărsărilor de ape şi a 
mlaştinilor care au oprit multă vreme pe loc trupele germane. 
Operațiunile de nimicire s-au terminat, în sfârşit. Au pierit zeci de mii 
de muscali; 32 759 au fost făcuţi prizonieri. S-au capturat 649 tunuri, 
179 care de asalt, 2 904 mitraliere şi aruncătoare de grenade. Aceste 
cifre totalizează pierderile sovietice în cele 4 luni de luptă. 

Operaţiuni de netezire au mai avut loc săptămâna trecută şi pe 
restul frontului. Pe toată linia au fost doborâte în ultimele opt zile 391 
avioane ruseşti. Nemţii au bombardat departe în dosul frontului 
sovietic noduri de căi ferate şi instalații militare şi industriale pe Don. 

La Sevastopol se înaintează mereu... 

În Africa, luptele se dau în jurul localității Marsa-Matruh şi decurg 
favorabil pentru nemți şi italieni. Armata din Libia fiind complect dez- 
organizată, englezii au hotărât aducerea Armatelor IX şi X din Siria şi 
Palestina în Egipt pentru apărarea Alexandriei şi Suezului. La Berlin se 
crede că aceste armate, menite să săvârşească în Siria şi Palestina 
operaţiuni de simplă poliție şi nefiind prin urmare înzestrate cu 
armament modern şi blindat de atac — vor rezista şi mai greu forţelor 
lui Rommel ca Armata a VIII-a, armată de elită ce fusese puternic 

prevăzută cu tancuri, cu tunuri grele şi cu tot utilajul modern necesar 
unor trupe de şoc... 

Pe de altă parte planurile lui Rommel nu se cunosc. Nu se ştie dacă 
se va mărgini la poziţiile cucerite, mulţumindu-se să asigure securi- 
tatea Cirenaicei — sau dacă va împinge mai departe spre Alexandria şi 
Suez... Până în opt zile vom fi lămuriţi. 


Submarinele germane au mai scufundat în golful Mexicului şi de-a 
lungul coastei americane a Atlanticului, 16 vapoare cu o deplasare 
totală de 107 000 tone... 


Comuniştii au mai pus o bombă, la Bourges, la sediul Partidului 
Popular din acel oraş... Partidul Popular este protagonistul colaborării 
cu Germania, de aci ura comuniştilor împotriva lui... 

În afară de comunişti, pare că politica lui Laval de colaborare cu 
nemţii întâmpină mari greutăţi, opinia publică fiind aproape unanimă 
antigermană, cu toate legiunile anti-bolşevice, cu toate manifestările 
amicale față de Reich... 

Sucheanu (de la Consiliul Legislativ) care a petrecut două luni în 
Franţa povesteşte că nemții au construit fortificaţii formidabile de-a 
lungul coastei Atlanticului şi Mânecii şi între Paris şi Mare. Coman- 
damentul german ar fi refăcut şi linia Siegfried, punând-o la punct 
după cele învăţate în Rusia — şi întreține în Franţa, Belgia şi Olanda 
o armată considerabilă, peste 3 milioane de oameni. Spune Sucheanu... 
Tot el mai spune că în Franţa condiţiile de alimentaţie s-au îmbunătăţit 
mult. Astfel, la Cannes, unde a stat 6 săptămâni, şi unde se murea de 
foame acum un an, a trăit bine. Cu 200 franci (600 lei) avea o masă 
foarte bună — iar cu 300 (900 lei), o masă ca pe vremurile dinainte de 
război... La hotel, într-unul din faimoasele „Palace“ de pe (Coasta de 
Azur, plătea 100 de franci o cameră frumoasă cu cabinet de baie... E 
mai scumpă, şi mai proastă, viața la Bucureşti! La Cannes, numai 
ovrei! Franasovici şi Elena Văcărescu au ajuns puncte de atracţie ale 
rasei ariene!!! 


Daily Mirror din Londra anunţă că americanii au comandat un mi- 
lion de „Insigne ale Victoriei“, pentru a fi distribuite trupelor victori- 
oase la sfârşitul războiului!... Cam precipitată comandă! Sau poate că 
Roosevelt vrea să le agaţe de pieptul soldaţilor lui Hitler? Eventual... 

Înapoiat în Canada, primul ministru Mackenzie King a declarat că vine 
de la Washington cu impresia că Aliaţii trec prin cele mai cumplite încer- 
cări ale războiului şi că greutățile de învins sunt aproape insurmonta- 
bile. De opus optimismului afişat în Anglia de însoțitorii lui Churchill, 
la debarcarea lor... 


Chile a rămas neutru. Solidar în interese cu continentul american, 
Parlamentul chilian a respins totuşi cu aproape unanimitatea voturilor 
propunerea de rupere a relaţiilor cu Puterile Axei... 

Poate să fie şi un mic şantaj la mijloc, căci în acelaşi timp Guvernul 
chilian a cerut Statelor Unite sporirea cotei de benzină ce i se atribuie 
lunar... Şi or mai fi şi altele! 


Marţi, 30 iunie. O „Sondermeldung“ a Marelui Cartier german ne- 
a adus ieri vestea ocupării Marsa-Matruh-ului de către trupele mareşa- 
lului Rommel. Şase mii de prizonieri, material mare de război şi apro- 
vizionări au căzut în mâinile cuceritorilor... A căzut astfel ultima bază 
militară britanică întărită pe drumul Alexandriei. Ce va face Rommel? 
Se va opri sau va merge înainte spre valea Nilului? 

La Londra e consternare mare; în Statele Unite enervare şi nemulțumi- 
re. După telegramele ce ne parvin şi care trebuie primite cu rezerve căci 
sunt toate transmise de Agenția D.N.B. — s-ar părea că în Anglia se caută 
tapi ispăşitori până sus de tot. Ziarele critică cu amărăciune conducerea răz- 
boiului, pe generali şi pe Churchill... Un ziar din Londra, Daily Telegraph 
scrie: „Ministrul Apărării Naţionale, Churchill trebuie să demisioneze ca 
să salveze capul primului ministru Churchill... Alte ziare critică cu ironie 
ideea creării unui al doilea front britanic în Europa, când Anglia nu e în sta- 
re să-şi apere fronturile existente. Situaţia Egiptului e considerată în cer- 
curile inițiate englezeşti ca foarte precară şi un negru pesimism do-mneşte 
pretutindeni, căci nu se vede cum s-ar putea trimite ajutoare la timp... 

La Berlin mare bucurie... Şi totuşi, nu-şi dau seama nemții că toate 
acestei victorii nu duc la nimic, şi că pacea le scapă tot mai mult, pe 
fiecare zi. A câştiga războiul e una, şi a câştiga pacea e alta. 

La Sevastopol, trupele germano-române au pătruns în valea Ciornaici, 
râuleţ care se varsă în mare, în fundul golfului, lângă Inkerman. Până 
azi, s-au luat la Sevastopol peste 15 000 de prizonieri, 221 tunuri, 462 
aruncătoare de grenade. S-au cucerit, în afară de for-turile mari, 2 579 
cazemate şi s-au dezgropat 112 644 mine!! 

Ultima bombardare acriană a Gibralatrului pare să fi fost teribilă... 
Incendii mari şi distrugeri... O mărturisesc chiar şi englezii. 


Se zice că ultimul „turneu“ al lui Serano Sufer, ministrul de Ex- 
terne spaniol, ar fi a vut de scop sondări pentru încheierea păcii... Se 
zice — dar cine ştie dacă o fi sau nu? In tot cazul, mai în afara vâltorii 
cum se află spaniolii, ei pot să-şi dea seama mai lămurit de ruina ce 
amenință întreaga lume civilizată dacă războiul mai ține câțiva anı... 


A apărut azi-dimineaţă un nou decret pentru reglementarea circu- 
laţiei autovehiculelor. Aproape nu ne vom mai putea folosi de auto- 
mobile, cei care până acum au rămas cu ele. Se pune un frâu pe de altă 
parte abuzului pe care ofiţerii şi familiile lor le făceau cu maşinile re- 
chiziționate. În această privinţă, a fost până acum un adevărat dezmăţ... 

Decretul, ca toate decretele, e stupid întocmit, căci nu e clar şi pre- 
vede sancțiuni prea drastice — internarea în lagăr pentru fiecare aba- 
tere. Dar era necesar, căci lumea nu vrea să priceapă situaţia... : 

Măsurile luate m-au impresionat însă adânc, căci ele marchează o 
etapă nouă pe scoborâşul nostru către abis... 


Moartea Lupeascăi nu s-a confirmat dar nici nu s-a dezmințit până 
acum... O sumă de lume pretinde să fi auzit vestea la Radio, emisiunile 
din Londra şi din Paris... 


Miercuri, 1 iulie. După ce s-a înstăpânit pe fortificațiile de la 
Marsa-Matruh, Rommel a luat-o înainte spre Alexandria, fugărind ar- 
mata engleză... După ştirile de aseară, trupele lui ar fi înaintat deja cu 
50-70 kilometri spre est, şi ar fi ajuns la 200 kilometri de Alexandria. 
Până la Valea Nilului, englezii nu mai au nici o linie de apărare şi pro- 
babil că nici în Valea Nilului nu au cine ştie ce forțe, căci altfel nu s-ar 
explica înaintarea lui Rommel. Probabil că generalul german vrea să 
ocupe Alexandria, şi poate şi Cairo şi Suezul înainte ca Armatele IX şi 
X britanice să sosească din Siria şi Palestina. Întreprinderea e în tot cazul 
îndrăzneață, şi războiul de mişcare e totdeauna plin de surprinderi... 

La Londra, agitaţie din ce în ce mai mare cu cât dezastrul din Africa 
se întinde... Generalul Ritchie, comandantul trupelor britanice africane 
a fost înlocuit prin generalul Auchinleck, până acum în subordine. 

Churchill a apărut în Parlament, dar până acum n-a făcut nici o 
declaraţie, a amânat discuţia generală privitoare la situația războiului şi 
la moţiunea de neîncredere depusă în Cameră şi s-a mulţumit să refuze 
publicarea rapoartelor tehnice relative la capitularea Singapore-lui.... 
Probabil că vrea să lase spiritele să se mai calmeze, ca să poată acoperi 
înfrângerea din Libia cu victoria de la Washington... 

La Sevastopol, ultimele telegrame anunță că „s-a intrat în faza 
decisivă a asediului“ — să dea Dumnezeu să fie aşa! Trupele germane 
au trecut pe malul sudic al golfului Severnaia, au cucerit înălțimile de 
la Sapun şi au pătruns în zona interioară a sistemului de fortificaţii... 

La Volhov, numărul prizonierilor ruşi a trecut de 34 000. Se vede că 
luptele din această regiune, care au ţinut 4 luni, au fost foarte grele, 
căci Fiihrerul a numit mareşal pe generalul von Knechler care a condus 
forțele germane la izbândă. 

Azi, 1 iulie, trebuia să pornească „marea ofensivă“ pe frontul ru- 
sesc. Poate o porni, poate va mai fi încă amânată... Presa berlineză din 
ultimele zile o tot anunţă fără să fixeze o dată şi adaugă că operaţiunile 
de pregătire (Harkov, Kerci, Volhov, etc.) au dovedit deja forța de atac 
a armatei germane, şi că, deşi preliminare, aceste acţiuni fac totuşi par- 
te din ofensiva anului 1942, fără să facă parte... E cam încurcată trea- 
bă! Despre conducerea războiului n-am însă nici o grijă. Îşi cunosc nemții 
meseria! Ce mă tulbură, e că toate victoriile lor nu duc la nimic... 

Colonelul Davidescu care a însoţit pe Mareşalul Antonescu pe 
front, a povestit pretenului său Dan Geblescu despre impresia de oroa- 
re pe care i-a lăsat-o câmpul de luptă din acea regiune... Mintea omului 
refuză să-şi închipuiască un asemenea măcel! Pe kilometri şi kilometri, 
zeci de mii de cadavre de oameni şi de cai căzuţi trăzniți, cu capetele 
sparte, dar fără nici o rană de foc! Hecatombele au fost pricinuite prin 
explozia în aer a unor bombe speciale aruncate din avioane, bombe 
care determină prin explozia lor o presiune de aer căreia nu mai rezistă 
nimic... După Davidescu, ruşii au pierdut în morţi de zece ori cât li s- 
au luat prizonieri! Oribilă tehnică modernă!... 


În iunie, nemţii pretind că au scufundat aproape 900 000 de tone! Şi 
ieri au mai anunţat 14 vase torpilate în Atlantic, cu o deplasare de 98 000 
tone... 


„Camera Prinţilor“ se va întruni poimâine la Bombay. La Londra se 
pun mari nădejdi în această sesiunea a „Camerei“ în care trebuie să se 

hotărască asupra ajutoarelor indiene de dat Metropolei. Englezii speră 
că vor opune hotărârile lealiste ale Prinților, moţiunilor revoluţionare 
votate de Naţionalişti întruniţi în congres la Bangkok... 


În Croaţia, războiul civil continuă. Guvernamentalii pretind că au 
învins în mai toate locurile pe comunişti... Ni se dă astfel pentru prima 
oară ştiri oficiale despre această luptă fratricidă. Să fie terminată? 
Puțin probabil... 


Sobrania a votat o lege prin care dă depline puteri Guvernului să re- 
zolve cum va crede mai bine, problema ovreiască în Bulgaria... Curăţă 
nemții pe bieţii ovrei şi peste Dunăre! 


S-au împlinit 25 de ani de la moartea lui Maiorescu... Cine îşi mai 
aduce aminte de el? Profesorul, literatul, omul politic a intrat în întu- 
nericul uitării — dar au rămas de pe urma lui o serie de oameni, cărora 
le-a format mintea şi care îi continuă tradiţia. Numai că n-a avut noroc cu 
ci... Afară de Pipi [P.P.] Negulescu, nu face nici unul cât o ceapă degerată... 


Englezii iar au bombardat Bremen... Nemţii au bombardat în Anglia, 
Modlandul... 

Radio Londra a dat ieri o dezminţire înformaţiei germane (de unde 
au luat-o?) atâta timp cât avioanele lui Hitler nu vor bombarda Lon- 
dra, nici cele britanice nu vor bombarda Berlinul... „Cu părere de rău 
— a încheiat speakerul — vestim poporul german că îndată ce noţile 
vor deveni mai lungi, vom trata Berlinul, cum am tratat Bremen, 
Liibeck şi Rostock...“ 

Sperietoare? 


Joi, 2 iulie. Breasta! Scumpa mea Breastă! Sosit azi-noapte, pe 
lună, de la Bucureşti. Călătorie cu trenul, grea căci lungă, peste 6 
ceasuri. Culoare înţesate, luptă ca să intrăm la Bucureşti şi să ieşim la 
Craiova din compartimentul pe care amabilitatea lui Buşilă mi-l rezer- 
vase, mie şi însoţitorilor mei: Marie Mirea, d-nele Costescu, Mioara 
Giuriadi şi Alimănescu... Deferenţa şi aş zice aproape dragostea cu 
care m-au primit şefii da gară şi poliţia în Gara de Nord mi-au dovedit 
cât de urât e regimul... Căci lumea funcţionarilor nu se lipește de obi- 

cei de oamenii din afara cercului de influență, mai ales când sunt nişte 
oropsiţi ca mine — dar demonstrațiile de bucurie şi prietenie pe care ni 
le-au manifestat ieri impiegaţii din Gara de Nord, erau tot atâtea pietre 
aruncate în grădina Antoneştilor, deveniți odioşi întregii suflări româneşti. 

Am găsit la Breasta o recoltă submediocră — dar parcul e un rai... 
Furtuna mi-a doborât un brad bătrân şi mai mulţi cireşti — nimica tot! 


Fiică-mea ne-a primit în gară cu o veste neaşteptată şi care ne-a în- 
cântat: a căzut Sevastopolul! A anunţat-o aseară Radio Bucureşti, la 
emisiunea de la orele 22, şi au confirmat ştirea şi posturile străine... 
Am dormit bine, după un delicios şi vesel „souper“! 


Vineri, 3 iulie. Informaţia mea nu fusese greşită: pe ziua de 1 iulie, 
nemţii au dezlănţuit în plin ofensiva pe frontul rusesc — o spun pe față 
comunicatele de ieri, fără să dea amănunte şi mărginindu-se la afirma- 
rea „că operaţiunile se desfăşoară favorabil pe tot frontul de răsărit 
pentru armata germană, care-şi va atinge toate obiectivele propuse“. 

Cu sentimente diferite — după interese — omenirea întreagă recu- 
noaşte prin glasurile ei, că niciodată o armată n-a ajuns la un asemenea 
apogeu de putere, în istoria lumii. Hitler poate să fie mândru, căci el şi 
numai avântul pe care-l inspiră geniul său, au dus trupele germane şi 
aliatele lor la victorii pe care nimeni nu le-ar fi putut prevede aşa cum 
sunt, în momentul pornirii în război. Napoleon Bonaparte a fost un ma- 
re strateg — Adolf Hitler e un mare organizator. Victoriile celui dintâi 
au fost fulegere şi trăsnete, şi ca fulegerele şi trăsnetele au trecut; vic- 
toriile celui de-al doilea pecetluiesc transformări lung premeditate şi 
prin efectul lor revoluţionează stările sufleteşti ale omenirii, nu numai 
graniţele politice. 

Napoleon Bonaparte a câştigat bătălii, dar n-a izbutit să câştige pa- 
cea; Adolf Hitler va câştiga prin metoda lui pacea, sau va prăbuşi 
Europa şi Lumea în anarhie. Înfrângerea lui Napoleon Bonaparte a fost 
un eveniment politic fără importanţă în viaţa omenirii — o înfrângere 
finală a lui Adolf Hitler ar însemna prăbuşirea omenirii în neant... 


Trâmbiţele gloriei răsună şi azi în jurul căderii Sevastopolului: deo- 
camdată slavă, amănuntul minelor şi ororilor va veni mai târziu... 

Comunicatele germane privitoare la marea izbândă sunt foarte mă- 
gulitoare pentru noi: la fiecare pas meritele trupelor române sunt puse 

alături de ale trupelor germane. La anunțarea covârşitoarei ştiri, în Ger- 
mania, s-a cântat imnul regal românesc alături de cel german; posturile 
de radio şi presa Reichtului — ca şi cea italiană — recunosc vitejia 
oamenilor noştri şi marele merit ce le revine în cucerirea forturilor din 
sudul Cetăţii, de la Balaclava la Sapun... 

Generalul von Manstein a fost promovat mareşal, printr-o scrută 
dar înălțătoare telegramă a Fiihrerului. Mareşalul von Manstein „a ra- 
portat“ Conducătorului Statului Român căderea Cetăţii şi i-a exprimat 
toată recunoştinţa sa pentru contribuţia „esenţială“ a trupelor româ- 
neşti... Mareşalul Antonescu i-a mulțumit printr-o telegramă şi a trimis 
alta generalului Avramescu, comandantul forţelor române în jurul Se- 
vastopolului, telegramă prin care l-a felicitat pe dânsul şi trupele de 
sub ordinele lui pentru că au înregistrat cea mai mare glorie din câte s- 
au răsfrânt asupra steagurilor române... 

În războiul zis al Crimeii, din mijlocul veacului trecut, a trebuit 
Aliaților 11 luni de asediu ca să intre în Sevastopol: trupele germano- 
române au cucerit Cetatea, „cea mai tare din lume“, în 25 zile... 

După cum în 1854 s-au bătut medalii în toate țările aliate şi s-au 
distribuit combatanţilor care au participat la asediu, aşa şi Hitler a 
hotărât crearea unei medalii speciale a Crimeii, care va fi distribuită 
celor ce au combătut la Kerci şi la Sevastopol... 


Încă buimăciţi de răsunetul ocupării Sevastopolului, aflăm cu o no- 
uă emoție alt şir de minuni strategice săvârşite de-a lungul coastei afri- 
cane... Abia ocupase Marsa-Matruh, şi iată pe Rommel în El Alamein, 
la jumătate drumul de la Marsa-Matruh la Alexandria... După ultimele 
ştiri, forțele germane ar fi la mai puţin de 70 kilometri de vechea me- 
tropolă egipteană... Pare că o altă coloană germano-italiană se în- 
dreaptă mai la sud, spre Cairo... 

Oare englezii să renunţe la apărarea Egiptului? Aşa s-ar părea, căci 
flota britanică din Alexandria ar fi fugit (spune telegramele D.N.B. ...) 
prin Canalul de Suez, spre Marea Roşie... 


„Răfuiala lui Churchill cu opoziţia din Camera Comunelor (moţiu- 
nea de neîncredere) a avut loc şi s-a terminat printr-un vot de 
încredere: 475 voturi pentru, 25 contra. Celor care îi cereau să renunţe 
la Ministerul Apărării Naţionale, Churchill a răspuns categoric: fot ori 
nimic. Şi prin această manevră a câştigat partida, dându-se ca ultimul 
apărător al democraţiei britanice şi afirmând că după dânsul ar veni şi 

în Anglia o dictatură militară... După obiceiul său, Churchill n-a ascuns 
dezastrele pe care Anglia le înregistrează, dar a declarat... că în 1943 
va fi mai bine!!! 


Printr-o lege recent votată, zăcămintele de cărbuni au fost trecute în 
Anglia, din proprietatea particulară în proprietatea Statului... Cât drum, 
de la mijlocul veacului trecut! Se bolşevizează lumea întreagă... 


Sâmbătă, 4 iulie. Lumea întreagă continuă să comenteze căderea 
Sevastopolului şi pentru armata naostră măgulitoare cuvinte de laudă 
şi admiraţie până şi în ziarele țărilor cele mai depărtate. Poate că unele 
din aceste laude să fie şi sincere... 

Comunicatul german de ieri spune numai atât cu privire la ofensiva 
din răsărit: „frontul bolşevic a fost străpuns pe o lărgime de 300 kilo- 
metri. De la Volhov şi până la Marea de Azov, atacul german a pornit 
pe toată linia.“ Amănunte nu vom avea, după obiceiul german, decât 
după ce rezultate pozitive or fi înregistrate... 

Luarea Sevastopolului, înaintarea fulgerătoare spre Egipt, ruperea 
frontului rusesc — sunt evenimente covârşitoare în desfăşurarea răz- 
boiului şi se poate zice că „au siderat“ până şi pe cei mai optimişti ad- 
versari ai Germaniei. Au amuţit, cu toţii! 

Aurul Băncii Naţionale Egiptene a fost transportat în Africa de Sud. 
Englezii şi americanii au fost sfătuiţi să părăsească Turcia (pe unde?), 
ovreii: din Palestina urlă că au fost lăsaţi pradă arabilor: panica domneşte 
în întreg Orientul Apropiat. La Cairo, autoritatea a trecut — în ce 
priveşte apărarea — în mâinile neozeelandezilor. Guvernul egiptean 
face demersuri pe lângă englezi ca să nu dea urmare planului de dis- 
trugere în Delta Nilului, plan pe care Comandamentul Britanic vrea să- 
1 pună în executare... Nemţii anunță prin fir şi fără fir, că nu urmăresc 
cucerirea Egiptului, ci că vor numai să-l elibereze de sub jugul An- 
gliei... La Cairo şi la Alexandria propaganda prinde, mai ales de când 
vasele britanice au tulit-o prin Canalul de Suez... Adevăr, sau „bourrage 
de crâne“ nemţesc? 


Germanii dau cifre oficiale despre pierderile lor pe frontul rusesc: 
de la 22 iunie 1941 până la sfârşitul ofensivei din anul trecut, ofițeri, 
subofițeri şi soldaţi ucişi: 162 314 — dispăruţi 33 334. Pe timpul 
luptelor de apărare în timpul iernii: 88 977 ucişi şi 26 319 dispăruţi. De 


ÎNSEMNĂRI ZILNICE, 1942-1944 449 


la reluarea luptelor active de astă-primăvară (Kerci, Harkov, Volhov, 
Sevastopol): 20 321 morţi şi 6 077 dispăruţi... Dacă cifrele sunt 
adevărate, e foarte puţin față de pierderile ruseşti şi de rezultatele 
obținute. 


Şedinţa Camerei Comunelor în care s-a discutat moţiunea de 
neîncredere în Guvernul Churchill a fost foarte agitată. Primul-mi- 
nistru a fost viu atacat până şi de pe banca ministerială. Votul de încre- 
dere a fost mai mult rezultatul dorinţei majorităţii de a nu da un vot 
ostil „ideii însăşi“ a existenţei Imperiului... Şi nu era nici nimeni 
desemnat de opinia publică pentru a lua succesiunea lui Sir Winston! 

În discursul său — al cărui conţinut îl publică azi ziarele noastre 
mai pe larg — Churchill a declarat că „nu pricepe“ ce s-a întâmplat în 
Africa căci trupele britanice erau superioare celor germano-italiene, şi 
ca număr, şi ca aviaţie şi ca tunuri... Un mod elegant de a arunca răs- 
punderea asupra generalilor comandanţi la faţa locului. Primul 
ministru a conchis melancolic: „Ne găsim în momentul spulberării nă- 
dejdilor noastre în Mediterana şi în Orientul Apropiat...“ După dânsul, 
Anglia nu a cunoscut ore atât de tragice de la prăbuşirea Franţei în 
iunie 1940... Cu toate acestea Churchill a afirmat că nu pierde încre- 
derea într-un viitor mai bun! 


Ziarele din Bucureşti îmi aduc, în două rânduri înserate la 
informaţii, vestea înlocuirii d-lui Cantuniari, demisionat din postul de 
administrator al Băncii Naţionale... În locul lui a fost numit dl Ştef. 
Băbeanul, iar comisar al Guvernului a fost numit dl R. Cătuneanu... E 
epilogul scandalului de la Banca Naţională, despre care am notat deja 
cele aflate, în aceste „Însemnări“. Cantuniari (pe care Stăpânirea voia 
să-l încurce singur în urmăriri judiciare) a presistat în hotărârea sa: ori 
în puşcărie cu Teodorescu şi Romniceanu (alți doi administratori ai 
Băncii) de gât ori toţi trei liber... Guvernul s-a hotărât pentru această 
din urmă soluţie şi muşamaua națională s-a întins peste toată murdă- 
ria... Peste câteva săptămâni, şi succesiv, vor demisiona probabil şi 
Teodorescu şi Romniceanu, „et le tour sera jout“! Regim de primenire 
morală, nu e vorba! 


l Un nimica tot, fost şef de cabinet al lui Averescu... 

DI Ică a prezidat un mare Consiliu de Miniştri, în care s-au hotărât 
o serie de măsuri economice. Comunicatul e pe numere, şi fiecare para- 
graf începe: „DI Vice Preşedinte a indicat, dl Vice Preşedinte a pre- 
cizat, dl Vice Preşedinte a hotărât...“. Ceilalţi miniştri, personaje mute. 
Lui Napoleonică al nostru i s-a urcat la cap! Pe ce măsuri a încăput 
nenorocita noastră de ţară! 

Probabil că Napoleonică a vrut să justifice neruşinatul raport 
redactat de Popescul de la Interne prin care se cerea Consiliului de Mi- 
niştri aprobarea „daniei“ făcute de oraşul Bucureşti mucosului, „ca semn 
de recunoştinţă“ pentru nenumăratele binefaceri ce-i datoreşte țara... În 
acest raport, apărut numai în Monitorul Oficial (ziarele n-au suflat 
vorbă nici despre raport, nici despre donație — un teren de 8 000 m 
în parcelaria Jianu), Popescu de la Interne, după ce enumera transcen- 
dentele însuşiri ale micului nostru Dictator, nu s-a sfiit să proclame 
„guvernarea inspirată (sic)“ a păduchelui!!!... A fost o indignare, în 
toate straturile populaţiei, de sus şi până jos!! 

Ca să mai calmeze indignarea oamenilor de bun simţ, municipiul 
Bucureşti a dăruit şi generalului Pantazi, ministrul de Război un teren 
la Băneasa... | 

Şi aceşti oameni au protestat împotriva abuzurilor săvârşite sub 
Regele Carol! 

Iată şi pe Mareşalul Antonescu, şi pe Napoleonică, şi pe Pantazi 
chivernisiți din avutul public... 

Ce ruşine! 


A murit Léon Daudet... Talent mare de scriitor, pamfletar de geniu — 
dar un încurcă-lume! M-a durut, căci e de vârsta mea, şi am fost îm- 
preună la Salpetriera, camarazi de studii, la Medicină... Ne ducem cu toții! 


La laşi s-a celebrat un parastas de către epavele lui Goga, pentru 
Goga — şi s-au pomenit cu acest prilej toţi scriitorii români 
naționaliști, începând de la Miron Costin !! Adică toţi scriitorii români 
mai cunoscuţi. Nimic de zis pentru pomenirea lor, dar de ce au fost 
băgaţi în salata gogo-cuzistă? Ceremonia a fost spurcată prin inițiativa 
ei, luată de George Cuza beţivul, în numele revistei „Cetatea Mol- 
dovei“. Prezenţa lui A.C. Cuza (care n-a fost cuprins în pomelnicul pa- 
rastasului!) şi a Mitropolitului Irineu al Moldovei, n-a reuşit să dea 
slujbei un caracter mai puţin „special“... Ne batem joc de tot şi de 
toate, în îngăduitoarea noastră ţară. 

La Braşov, scandal mare. Parohia Braşovul Vechi devenind vacan- 
tă, s-a procedat, conform tradiţiei şaguniene la alegerea noului paroh. 
Adică s-a încercat, iar nu s-a izbutit... Au fost 21 de candidaţi şi alege- 
rea a fost atât de zgomotoasă şi de tulburată prin injurii şi violenţe, în- 
cât şedinţa a trebuit să fie ridicată înainte de despuierea scrutinului... 
S-au amestecat şi legionarii din Braşov şi pare că ei au provocat tot 
scandalul... Se zice că se vor suprima alegerile de parohi în Ardeal, re- 
nunţându-se la tradiţia lui Şaguna. Parohii vor fi numiţi de acum înainte, 
ca şi în restul țării, de către ierarhul din fruntea eparhiei... 

Toate scârţâie şi nimic nu mai merge... 


Luni, 6 iulie. Pe toate fronturile lupte îndârjite — şi pretutindeni tru- 
pele Axei deţin iniţiativa operaţiunilor şi înregistrează însemnate succese. 

În Rusia, ofensiva din regiunea Harkov-Kursk a ajuns până la Don; 
Donul a fost chiar trecut în mai multe puncte. Mai la nord trupele ger- 
mane au ajuns aproape de Kalinin; la Murmansk bombardări. Opera- 
țiunile de curăţire din dosul frontului german sunt terminate. În Cri- 
meea, nimicirea ultimelor trupe răzlețe, fugite de la Sevastopol. La 
Sevastopol s-au numărat până acum mai bine de 50 000 prizonieri. Pe 
Marea Neagră au fost scufundate mai multe vase sovietice, din care 
două mari în port la Novorosiisk. Două vase uşoare ale Marinei ruse 
de război s-au refugiat în porturi turcești, unde au fost dezarmate. Nici 
vorbă ca turcii să lase flota rusească să fugă prin Strâmtori... 

În Africa, englezii opun o rezistenţă disperată la est de El-Alamein 
— dar şi aci luptele se desfăşoară favorabil Axei. 

Japonezii înaintează mereu în China, unde şi-au concentrat toate 
eforturile. 


Farsorul de la Finanţe, generalul Stoenescu a vorbit ca să ne anunţe 
că împrumutul Reîntregirii a produs 18 miliarde lei (puţin, dată fiind 
corecţia fiscală pusă în joc) şi că acest „succes“ dovedeşte încrederea 
țării în administraţia Finanţelor (!!!) şi în acelaşi timp că toate merg 
bine la noi şi că lumea e mulțumită de normalizarea stărilor noastre 
economice!!!! 


„Ziua Independenţei“ a fost celebrată în Statele Unite cu mai puțin 
zgomot şi fast ca de obicei. În schimb, în Canada şi în Australia, mari 
demonstraţii... La Canberra (Australia) s-a pus prima piatră a palatului 

Legaţiei americane, în mijlocul discursurilor şi manifestărilor de 
solidaritate, iar în Canada au avut loc defilări de trupe, de obicei rezer- 
vate praznicelor britanice... Dominioanele engleze tind din ce în ce a 
se apropia de Washington, îndepărtându-se de Londra, tot mai 
neputincioasă să le apere... 


Marţi, 7 iulie. Nemţii au trecut Donul. Au ocupat oraşul Voronej, 
centru industrial important şi au tăiat linia ferată Moscova-—Rostov... 
Comunicatele dau informaţii puţine: o mare bătălie e în curs care va 
mai dura multe zile, dar care pare a fi de o violență necunoscută până 
acum, graţie noilor arme şi muniții întrebuințate de germani. Nu e 
exclus să fie bătălia hotărâtoare a campaniei anului acesta... 

În Africa lupte grele. Pare că englezii au cam oprit pe Rommel în 
loc... Londra iar a început să vorbească în termeni epici de apărarea 
Deltei Nilului şi Suezului şi să amenințe cu distrugerea a tot ce există 
în Egipt. „Romel va găsi o ţară ruinată“... spun englezii. E incontesta- 
bil că succesorul lui Ritchie, Aushinleck, a galvanizat spiritul de luptă 
şi de rezistență al britanicilor. Nemţii bombardează Alexandria, Cairo, 
Port-Said şi Suez... Să sperăm că numai obiectivele militare! i 


În apele Spitzbergului, submarinele germane au scufundat un vas 
de 10 000 tone, încărcat cu tancuri americane destinate Sovietelor. Şi 
o nouă serie de vase în Atlantic... 


O parte din presa americană continuă să atace pe Churchill şi pe 
englezi, incapabili să ducă războiul. Succesele germane din Rusia au 
enervat din nou opinia publică dincolo de Atlantic. 


Italienii afirmă că au terminat cu „comuniștii“ din Bosnia... Ei 
mărturisesc că au trebuit mai multe divizii italiene şi trei luni de lupte 
ca să răpună pe răzvrătiți. Să fi terminat cu ei?? 


La Londra, Salazar a sărbătorit zece ani de rodnică guvernare... 
Entuziasm general şi popularitate mare... i 

Miercuri, 9 iulie. La Berlin se face caz mare de lupta care s-a dat 
în apele Spitzbergului, cam la 300 mile de coasta Norvegiei. Această 
luptă la care au luat parte submarinele şi aeroplanele germane e fără 
precedent în analele războiului: un convoi de 38 vase încărcate cu 
aeroplane, cu tancuri, cu tot felul de maşini de război americane — 
armamentul necesar mai multor corpuri de armată — a fost succesiv 
atacat din aer şi din fundul apelor; lupta a durat mai multe zile, dar 30 
din cele 38 vase de transport, plus un crucişător greu şi mai multe 
distrugătoare de escortă au fost scufundate. În total au fost scufundate 
peste 200 000 tone — cifră la care nu s-a ajuns niciodată într-o singură 
întâlnire... Zile grele şi pentru USA şi pentru URSS! 

Pe frontul rusesc lucrurile merg strună; armatele germane operează 
deja dincolo de Don. 

În Africa, ofensiva germano-italiană a fost pentru moment oprită; 
toate rezervele, din Egipt, toată aviația britanică din Apropiatul Orient 
au fost aduse împotriva lui Rommel, care, deşi telegrafiază că toate 
merg bine, stă de câteva zile pe loc mulțumindu-se să bombardeze cen- 
trele militare din Deltă şi de pe Canalul de Suez. Nu se confirmă că flota 
engleză să fi părăsit Alexandria. Britanicii răsuflă şi au prins curaj... E 
şi Aushinlek un tip, în genul lui Rommel! 

La Sevastopol s-a făcut bilanțul pierderilor sovietice: 97 000 
prizonieri şi un mare număr de aeroplane, de tunuri, de vase şi vedete 
uşoare. Nemţii mărturisesc 23 000 căzuţi, morţi şi răniţi. După spusele 
prizonierilor ar fi fost închişi în Sevastopol peste 150 000 soldaţi, aşa 
încât cifra morţilor s-ar urca pentru ruşi la peste 50 000... 


În Siria, la Latakieh, palatul Prefecturii a fost aruncat în aer. A pierit 
guvernatorul şi 15 funcţionari... Atentat naţionalist-arab — adică 
îndreptat împotriva englezilor şi a oamenilor lor... 


A murit bursc, de un atac de cord primul ministru turc, Saydam. A 
murit la Constantinopol... Până la înlocuirea lui, Inönü a însărcinat pe 
ministrul de Interne cu conducerea afacerilor. 


Acum câţiva ani, o comunistă, Germaine Berton, a încercat să ucidă 
la Action Frangaise pe Lton Daudet şi pe Charles Maurras, dar n-a 
doborât decât pe nenorocitul Plateau, secretarul redacţiei. Dată în 
judecată, Germaine Berton a fost achitată de juriul Seinei. Ucigaşa s-a 

sinucis alaltăieri: poate că inconsolabilă de faptul că Leon Daudet n-a 
murit de mâna ei... 


La Breaza s-a înaugurat o universitate populară de vară, sub 
auspiciile societăţii „Seminarul Umanistic“ (1!!!) Român. Intreprindere 
e prezidată de Petrovici, râma de la Instrucție şi a fost pusă în picioare 
şi cu colaborarea generalului Manolescu, arivistul şi secătura cu 
„Casele Naţionale“. O neruşinată încercare de parodie a Universităţii 
Populare de la Văleni, întemeiată de Iorga... Dar, „quod licet jovi...“. 


Vineri, 10 iulie. De la Don, nemţii au lărgit frontul de la 300 la 500 
kilometri şi au pătruns 250 kilometri în adâncime, de la Harkov. Merge 
prin urmare bine, dar ruşii rezistă şi luptă din greu, ca şi cum n-ar fi 
trecut peste ei bătăliile de nimicire din anul trecut; ca şi cum n-ar fi 
primit în cap loviturile formidabile de ciocan de la Kerci, de la Harkov, 
de la Sevastopol... Ale dracului lighioane! 

Ce nu-mi place e că nemții fac prea mare larmă în jurul succeselor 
lor. Anul trecut se mărgineau să înregistreze în câteva rânduri victorii 
epocale, anul acesta consonează o săptămână întreagă în jurul fiecărui 
tanc luat, în jurul fiecărui vas scufundat în Atlantic... Semne de 
oboseală? 

În Africa, pare că frontul s-a fixat pe liniile de la El-Alamein... 
Efect vremelnic al ajutorului dat britanicilor de trupele de rezervă din 
Egipt? Vom vedea... 


Sărăcăcioglu, ministrul de Externe în Cabinetul Rafik Saydam, a 
fost însărcinat cu formarea noului Cabinet turcesc. L-a şi format, 
identic cu cele precedent — numai la Agricultură şi la Comerţ, foştii 
miniştri au fost înlocuiţi prin alți doi turci... 


Hitler şi Ribbentrop au felicitat pe Salazar pentru cei zece ani ai săi 
de guvernare... Simplă politeţe, sau semne ale timpului? 


A murit, la vârsta de 96 ani, mareşalul Franchet d'Esperey, învingă- 
torul de la Salonic şi eliberatorul nostru în 1918... Aproape că nu îndrăz- 
nim să-i aducem omagiul cuvenit, într-atât s-au schimbat vremurile... L-am 
cunoscut prin anii 30, la Marta Bibescu în rue de Lille, înainte să-şi fi pier- 

dut picioarele — amputate din cauza unei cangrene gazoase... Nu mi-a fă- 
cut mare impresie — dar militarii şi cu mine s-au înțeles totdeauna greu! 

A murit de asemenea abatele Zavoral, „abbé mître“ al conventului 
de la Strachov, deasupra oraşului Praga. A fost o vreme când s-a vorbit 
mult de el... Îşi alesese ciudata menire de a fi un ceh filoromân! Vorbea 
chiar româneşte... A venit la Bucureşti şi a fost aclamat! Acum l-au 
uitat toţi cei care urlau în jurul lui... N-am fost din numărul lor... 

A murit şi Alexandru Jurgea-Negrileşti, ultimul din frații Jurgea. 
Foarte deştept, nu prea avea scrupule. Din această cauză n-a jucat în 
țară rolul pe care ar fi putut să-l joace... 

Au murit atâţia, dar a înviat unul: „prin Înaltă Hotărâre“ apărută în 
Monitorul Oficial din 7 iulie s-a redat Prințului Nicolae (Brana!) 
dreptul să poarte numele şi titlul de Prinţ de Hohenzollern... Şi 
„Prințesei Dolletti““? Monitorul nu spune... Dar ce vor zice cei de la 
Sigmaringen? Se duc dracului toate tradiţiile... 


Napoleonică a vizitat fieful său familial, Argeşul („Argeşenii mei 
dragi!“...). Treaba lui. Dar a început prin a declara că s-a vorbit prea 
mult în trecut (trecutul odios în care pentru el nu era decât loc de tre- 
păduş...) — constatare după care i-a tras cinci discursuri (în aceeaşi zi) 
reproduse toate „in-extenso“ în toate ziarele. Şi ce e mai îngrijorător, e 
că niciodată nu s-a putut citi o proză mai goală şi mai sterilă, un ase- 
menea zăngănit de cuvinte sonore doveditor cert de alienație mintală... 
Ăsta nu mai e prost, e nebun! Şi pe mâinile lui a încăput ţara româ- 
nească! Vai de noi! 


Duminică, 12 iulie. „Sondermeldung“ a Marelui Cartier German 
ne-a vestit ieri la amiază că marea bătălie începută la 27-28 iunie, la est şi 
nord-est de Harkov s-a terminat printr-o înfrângere totală a ruşilor. 
Donul a fost atins, pe o lungime de 350 kilometri şi trecut în mai multe 
puncte. S-au făcut foarte mulți prizonieri, comunicatul spune că până a- 
cum s-au numărat 88 000, s-au doborât 540 de avioane, s-au distrus sau 
capturat peste 1 000 de tunuri şi peste 1 000 de care — socoteală în care nu 
intră cele distruse sau capturate pe restul frontului, în sus spre Râjev... 
Armata lui Timoşenko fuge, înfrântă, spre est, iar trupele mareşa-lului von 
Bock o urmăresc. Deja au ajuns la peste 300 kilometri de Harkov... 

Victoria apare strălucită (Berlinul îi dă chiar o importanță determinan- 
tă pentru restul războiului cu Rusia), dar ştirile rămân cam încurcate 
pentru noi proştii... Nu pricepem de pildă cum Stary-Oskol a fost 

ocupat abia alaltăieri, când Voronejul care e mult mai la este pe aceeaşi 
linie, a fost luat de mai multe zile... De asemenea nu reiese clar dacă 
ruşii "fug înaintea nemților, în dezordine — sau se restrag strategic. 
Comentariile germane admit succesiv ambele ipoteze, fără să insiste. 
Dacă cea din urmă ar fi cea adevărată, am fi în faţa unui eveniment co- 
vârşitor, care ar diminua însă mult valoarea victoriei germane: sovie- 
ticii ar fi înțeles în fine valoarea metodei Kutuzoviene, retrăgându-se 
cu forţele intacte (sau ca şi intacte) în loc să reziste şi să fie încercuiți 
şi distruşi... Ordinul lui Timoşenko (transmis prin Radio Londra): „Nu 
vă lăsaţi încercuiți!“ ar pleda în favoarea acestei ipoteze... Dar o altă 
ştire germană vorbeşte de o învălmăşeală nemaipomenită în retra- 
gerea ruşilor, care ar fi măcelărit pe capete... O lămurire ar fi de dorit! 

Înspre Orel şi Kursk, ca şi în regiunea Volhovului atacuri puternice 
bolşevice au fost respinse, cu mari pierderi pentru ruşi. În regiunea Râjev- 
ului, operaţiunile de încercuire ale unei armate sovietice continuă... 

Pe frontul african nimic nou: trupele lui Rommel par a fi opri- 
te: oprire strategică sau oprire forțată din cauza întăririi inamicului? De 
văzut... 

În Oceanul Atlantic, alte 18 vase americane scufundate, cu o de- 
plasare de 107 000 tone... l 


De la 25 iunie la 6 iulie, 980 avioane rusești au fost doborâte pe 
frontul oriental, contra 89 germane... 

Cripps a declarat că se vor ține şedinţe secrete la Camera Comu- 
nelor pentru expunerea situației față de scufundările germane şi de 
construcțiile noi britanice şi americane. După sfârşitul discuțiilor se va 
da un comunicat rezumativ (?) publicului. La Berlin se crede că pro- 
blema tonajului procupă mult pe englezi şi pe americani şi că 
disproporţia între distrugeri şi construcții e atât de mare încât aci, în în 
torpilările de vase, stă cheia războiului. Presa germană pretinde chiar 
că succesele navale ale Axei sunt atât de mari, încât lasă pe planul al 
doilea pe cele de pe frontul rusesc... 


La Berlin, Ministerul Sărăcăcioglu e salutat cu mulțumire. Ziarele 
nemţeşti reamintesc că Sărăcăcioglu a semnat recenta convenţie de 
prietenie între Germania şi Turcia şi au încredere în el. Se zice că 
ministru de Externe va fi numit — îndată ce va fi ales în Parlament — 
Naum Menemcioglu, până acum Secretar General şi factotum în 
Ministerul său. 


ÎNSEMNĂRI ZILNICE, 1942-1944 457 


S-a promulgat o nouă lege de recrutare. Serviciu militar de 2 ani 
pentru toată lumea. Nu se mai admite nici o amânare, nici o scutire. Ve- 
ninul lui Antonescu s-a revărsat în mai bine de 100 de articole... Cine 
nu e bun de armată — la muncă de interes obştesc! 

Şi câte altele! Dacă oamenii ar putea vorbi, ar urla! 


A murit Hortense Morţun, babă bătrână şi bolnavă! Unde e drăgă- 
laşa femeiuşcă de la Paris, din 1888, când era nevasta ataşatului nostru 
militar Văsescu, şi îi făcea curte nebună — şi acceptată — Ionel Brătianu? 
Se duc pe rând toți martorii tinereţilor mele... 


Luni, 13 iulie. O „Sondermeldung “ a Marelui Cartier German 
triâmbiţează vestea terminării încercuirii grupului de divizii sovietice 
prins în regiunea păduroasă şi mlăştinoasă de la sud de Râjev. Începută 
la 2 iulie, bătălia a fost dusă prin locuri foarte greu de străbătut. Cele 
câteva divizii ruseşti încercuite n-au putut scăpa de soarta lor: nimi- 
cirea. Peste 30 000 de prizonieri, tunuri şi care de asalt cu sutele, arma- 
ment de tot soiul, au răsplătit eforturile nemților... 

Foile germane — şi după ele ale noastre — fac bilanţul din nou, al 
tuturor pierderilor ruseşti de la începutul războiului, ca să argumente- 
ze că rezistența sovietică e pe sfârşite şi că victoria nemților e asi- 
gurată. Presa berlineză mai adaugă, că întreg războiul este câştigat 
virtual de Puterile Axei, victorioase pe toate fronturile. Anglia bătută 
pretutindeni trebuie să tragă consecinţele îngrângerilor sale pe uscat şi pe 
mare... 

Dacă aş fi Churchill, aş răspunde nemților — ca şi defetiştilor mei 
care mârâie şi critică: 

„Toate tradiţiile s-au dus, una singură a rămas: invincibilitatea An- 
gliei! Anglia are un singur aliat: timpul. Şi Napoleon a câştigat bătălii 15 
ani şi a învins pe rând lumea întreagă — ultimul cuvânt l-a avut însă, fa- 
tă de dânsul Anglia! Tehnica războiului s-a perfecționat şi nu cred că 
vom avea de aşteptat de data asta 15 ani ca să vedem pe „Herr Hitler“ 
la pământ! Ca să durăm nu trebuie să ne batem — şi aci răspund ce- 
lor care s-au supărat că armata engleză stă cu arma la picior şi apare cât mai 
rar pe fronturi — nu trebuie să ne batem, ca să parvenim cu puterile noastre 
intacte la sfârşitul giganticei drame la care asistăm. Cine se bate îşi 
istoveşte puterile — cine aşteaptă şi le consolidează. Victoriile costă 
aproape tot atât ca înfrângerile şi cer o încordare morală ce nu poate fi 
suportată prea lungă vreme... 

Timpul lucrează pentru noi, Anglia nu poate să fie constrânsă. Să 
aşteptăm, prin urmare să suferim, să ne restrângem nevoile şi să nu 
pierdem răbdarea — e tot ce cer oamenilor mei. Admit că scufundarea 
vaselor noastre de către germani depăşeşte cu un milion de tone — sau 
dacă vreți cu două, ca să facem plăcere lui „Herr Hitler“ — tonajul pe 
care împreună cu americanii îl construim în fiecare an. Vor trebui în 
acest caz 10 ani ca flotele noastre comerciale să fie suprimate. În zece 
ani se pot întâmpla multe: li se poate urî nemților să-şi tot rişte viaţa pe 
fundul mărilor, se poate să găsim şi noi mijloacele apropiate de 
apărare... şi câte altele! 

Iubitul meu «Her Hitler», nu vorbi de victorie când războiul poate 
să mia ţină zece ani, după care vom începe noi!!! 

Aşa aş vorbi eu dacă aş fi Churchill şi n-aş mai trimite nici o armă 
ruşilor, căci dacă va învinge Anglia, marea ei greutate de rezolvat va fi 
Rusia... 

Dar nu sunt Churchill... Şi poate că la urma urmei n-aş avea 
dreptate, chiar dacă aş fi Churchill... 


Lumea e atât de ocupată cu ce se petrece pe frontul rusesc şi în 
Africa, încât nimeni nu se mai interesează despre războiul şi despre si- 
tuaţia din Extremul Orient. De altmintreli, numirile geografice care 
marchează drumul japonezilor în China, ne sunt perfect necunoscute şi 
cele mai multe nu figurează nici pe hărţile noastre cam învechite... 

Ne mulțumim cu toții cu două formule care satisfac curiozitatea 
noastră şi pe care le citim zilnic în ziare: japonezii înaintează în China 
— şi, India este gata pentru revoluţie! 


În Egipt încurcătură. Lampson (ambasadorul englez) şi generalul 
Stone, comandantul forțelor britanice pe Nil au fost în audienţă la Re- 
gele Faruk ca să-i forțeze mâna să intre cu armata egipteană în război, 
alături de anglo-americani. Regele ar fi rezistat, deşi trupe britanice şi 
tancuri fuseseră înşirate pe Piaţa Palatului, „ca argumente“... Deocam- 
dată, Egiptul rămâne neutru. Se vorbeşte însă de eventualitatea „unui 
azil“ al Regelui Faruk, în insula Cipru, unde i s-ar fi pregătit o locuinţă, 
pentru toate eventualitățile... 


Miercuri, 15 iulie, cu toate reticenţele comunicatelor germane, pa- 
re că la Orel nemții au mâncat la început bătaie şi că ruşii au străpuns 

frontul. Von Bock a restabilit apoi situaţia, a recucerit poziţiile pe care 
le pierduse şi acum atacă el pe sovietici, care se retrag... 

Pe frontul ofensivei principale, est de Orel, nemții continuă să înain- 
teze şi ruşii să se retragă. Puţine amănunte... probabil că operaţiuni în 
stil mare sunt în curs. Toată chestiunea e aci: se retrag ruşii, strategic, 
în ordine — sau fug în dezordine sub presiunea trupelor germane? 


Duminică-seară s-a întâmplat la Buzău o adevărată catastrofă. Un 
colonel necunoscut a intrat în birourile unui mare depozit de muniții, a 
cerut o lămurire şi a plecat. Deşi nu-l cunoşteau, subofiţerul şi soldaţii 
de gardă, l-au lăsat să circule, salutându-l. După plecarea colonelului, 
la câteva minute, depozitul a sărit în aer, toate geamurile de la Buzău 
s-au spart. Sunt mulţi morţi şi răniţi... Natural, nici o vorbă în ziare sau 
la Radio! Ştirea ne-a fost adusă de d-na Buşilăl, venită de la Bucureşti 
pentru aniversarea nepoţelei noastre Dina. 

Mâna comuniştilor e lungă... 


Ziarele de ieri ne aduc vestea că Tardieu continuă să zacă fără simți- 
re şi fără mişcare. L-am crezut mort de mai bine de un an. Nenorocitul! 


La deschiderea Universităţii Populare de lä Vălenii de Munte a 
asistat foarte multă lume. Iniţiativa deschiderii a luat-o Ştefan Popp, 
succesorul lui Iorga la Liga Culturală. La Văleni, locul lui Iorga l-a luat 
Pompei — fără să-l înlocuiască... Era Iorga cum era — vorba lui! — 
dar era un animator, ceea ce Pompei e departe de a fi... 


Joi, 16 iulie. Dacă ştirile nemţeşti se adeveresc şi nu sunt simple „bou- 
nage de crâne“, bătălia de pe frontul rusesc, care n-a încetat un ceas de 
la 28 iunie, se va sfârşi printr-un adevărat dezastru pentru so-vietici. 
După aceste ştiri, retragerea ruşilor departe de a fi strategică şi efec- 
tuată în ordine, echivalează cu o nemaipomenită debandată. Germanii 
ar fi străpuns printre fugari până în capul coloanelor acestora şi măce- 
lăresc pe capete... Îngrijorarea manifestată de posturile de emisiune 
engleze şi americane, apelul disperat al Moscovei după ajutor, par a 
confirma veştile nemţeşti... Peste câteva zile vom fi lămuriţi... Ajută- 
ne Doamne! 


1 Soția ministrului Comunicațiilor. 

Faptul că o bună parte din serviciile Ministerului, şi unele instituții, ca 
Consiliul de Stat, s-au mutat la Paris, a dat naştere unor informaţii cam 
prăbite după care Guvernul francez şi-ar fi strămutat sediul la Paris. 
Strămutare cu toate consecinţele ei... Un comunicat al Guvernului dez- 
minte categoric aceste informaţii: e vorba numai de o decongestionare 
a Vichy-ului copleșit... N-o fi strămutare propriu-zis, dar tot e ceva! 


A murit soţia lui Marinică Filosoful (Ştefănescu). Faptul în sine e 
dureros şi n-aş voi să-l subliniez decât cu toată deferența — dar mas- 
carada naţionalisto-politicianistă pe care Filosoful e pus-o la cale cu 
prilejul acestui trist eveniment, e o ruşine, pe care orice om de bun simț 
nu poate decât să o înfiereze... 

Un muncitor calificat român, Popescu, din Dâmboviţa, a fost trimis 
să se perfecţioneze la Braunschweig într-o fabrică de aviaţie. Acolo a 
suferit un accident în urma căruia a rămas câtva timp orb. Acum s-a 
vindecat şi a cerut să-şi reia lucrul. Acest fapt a prilejuit o scrisoare a 
d-lui Ley, conducătorul muncitorilor din Reich, însoţită de o fotografie 
a Excelenței Sale, un răspuns al „tovarăşului de muncă“ (cum se ex- 
primă dl Ley!) şi o recepție la dl von Killinger, la Bucureşti. Cores- 
pondenţa Popescu — Ley a fost publicată în toate ziarele, cu pupături 
în c.. la adresa tuturor muncitorilor, români şi nemți! Şi ne mai lăudăm 
că luptăm ca să scăpăm Europa de bolşevism! 


Din câte mi-a spus d-na Buşilă, care a părăsit azi Breasta, ministrul 
Comunicaţiilor dă demisia în fiecare zi, nemaiputând suporta „mito- 
cănia“ Antoneştilor... Şi Buşilă a fost un prieten al lui Antonescu în zile 
grele, şi un intim! Cum nu ştiu oamenii ăştia să-şi atragă simpatii! Fac go- 
Tul în jurul lor... D-na Buşilă compara politeţea rafinată a Regelui Boris, 
cu modârlănia Antoneştilor şi nu pricepea... Să-i explic eu: Antoneştii 
n-au nici sângele Coburgilor Burbonilor în vine — nici in-teligența 
unui Mussolini sau unui Hitler (de o rafinată politețe şi ei) în cap!! 


Sâmbătă, 18 iulie. De pe front vin tot ştiri de luptă înverşunată. 
Nemţii înaintează pe un front de 500 kilometri, ruşii se retrag cu 
pierderi enorme. Obiectivul trupelor mareşalului von Bock e oraşul 
Stalingrad, pe Volga. Acest punct odată atins armatele ruseşti din nord 
vor fi separate de cele din sud şi comunicațiile între Caucaz şi regiunea 
Rostovului de o parte şi regiunea Moscovei şi a Volgăi superioare pe 

de altă parte — vor fi tăiate. Pentru petrolul din Caucaz nu va mai ră- 
mâne decât drumul Mării Caspice, neorganizat. Trupele din sud nu vor 
mai putea fi ravitaliate cu arme şi muniții... 

După obiceiul lor, nemții nu prea dau precizări asupra poziţiilor e-xac- 
te ale trupelor în curs de mişcare. După telegramele de ieri, forma- 
țiunile cele mai înaintate păreau a fi la 300 kilometri de Stalingrad, iar 
cele mai înapoiate operează încă pe Doneţul inferior, unde au cucerit 
ieri oraşul Vorişilovgrad (fostul Lugansk) unul din cele mai importante 
centre industriale ale Rusiei Sovietice: Voroşilovgradul de azi are 250 
000 locuitori faţă de cei 19 000 ai Luganskului ieri, ceea ce dă măsura 
dezvoltării industriale a acestui centru sub regimul bolşevic... 

În Africa, situaţia neschimbată. Cine a oprit pe nemți în năpraznica 
lor ofensivă: strategia lui Rommel? Căldura sufocantă? Sau rezervele 
britanice din Egipt? „La r&ponse au prochain fenilleton...“. 


Consiliul de Miniştri, întrunit sub preşedinţia Cioclului Regimului a 
hotărât preţul cerealelor pentru anul în curs: 220 000 lei vagonul de grâu, 
160 000 cel de secară, 150 000 cel de ovăz, 140 000 cel de orz. Mază- 
rea a rămas la libera tranzacţie (s-a vândut zilele trecute cu 480 000 lei!), 
cu o taxă menită să plătească sporul la grâu fără a se scumpi prea mult 
făina... S-a lăsat liberă şi vânzarea porumbului din anul trecut (cât a 
mai rămas!) pentru 2 luni, ca încercare de libertate a tranzacţiilor (!!!), 
după cum subliniază comunicatul Cioclului. 

Acelaşi Consiliu a hotărât aducerea imediată a gazului metan la Bucu- 
reşti (problemă complicată pe care Cioclică nici nu o cunoaşte) şi a mai 
rezolvat şi toate problemele economice pe care le rezolvase deja în 
ultimele şedinţe. 

S-a mai hotărât să se tempereze măsurile stupide luate pentru 
circulația automobilelor particulare... 


Atitudinea egiptenilor e din ce în ce mai duşmănoasă față de englezi. Au 
fost manifestații şi lupte de stradă în Alexandria şi în Cairo, cu mulți 
morţi şi răniți. Negroizii s-au ridicat şi împotriva america-nilor, pe ca- 
re, până acum, nu-i molestau... Egiptul vrea să rămână neutru şi nu vrea să 
audă de război. Până ieri, Regele Faruk era tot pe tronul tatălui său... 


Multă vâlvă în jurul escadrei franceze adăpostită, de la Armistiţiu, 
în portul Alexandriei. Laval a declarat printr-o notă trimisă Guvernului 

Statelor Unite (cu Anglia francezii nu mai au raporturi) că zisa flotă, în 
cazul în care cea engleză ar părăsi Alexandria, trebuie să fie lăsată să 
se îndrepte spre un port francez. Dacă englezii ar vrea să o ia cu ei, sau 
dacă ar încerca să o scufunde, vasele franceze se vor apăra cu toate for- 
tele de care dispun. Guvernul din Vichy a mai făcut cunoscut celui din 
Washington declaraţii scrise ale Germaniei şi ale Italiei cum că aceste 
Puteri înţeleg să respecte neutralitatea escadrei franceze, în conformi- 
tate cu convenția de Armistițiu în vigoare. Roosevelt a răspuns că nu 
poate decât aproba punctul de vedere englez; escadra franceză nu poate 
fi lăsată la dispoziţia Puterilor Axei şi va trebui să fie mai departe găz- 
duită într-un port britanic sau american... 

Dacă englezii vor evacua Alexandria, afacerea se va complica... Să 
aşteptăm! Deocamdată Berlinul şi Roma aplaudă atitudinea F ranţei! 


Mareşalul von Manstein petrecu câteva zile la Predeal, ca oaspe al 
Mareşalului Antonescu... Neamţul îşi va pierde repede iluziile asupra 
Conducătorului României nenorocite! 


Cioclică a vorbit şi azi un ceas la Radio — Veturia târfa a mai apă- 
rut în zece fotografii, ca o strigoaică, în dosul d-nei Rica Antonescu... 
Ce oroare! 


Dl Prefect de Poliţie Pălăngeanu a hotărât că bărbaţii care umblă pe 
stradă în cămăşi, sau îşi scot haina în restaurante, cafenele, cinema- 
tografe etc. să fie trimişi în lagăr. De asemenea şi damele cu picioarele 
goale şi cu curul într-un simplu pantalon de baie. Bine. Dar în curând, 
toată România va deveni un imens lagăr! „Dacia infelix“ — iată ce a 
ajuns România sub Antoneşti... 


Duminică, 19 iulie. Pe tot frontul de răsărit acțiunea continuă să se 
dezvolte în favoarea nemților. Bătălia Donului a intrat în a 4-a săptă- 
mână; ruşii se retrag în pripă suferind pierderi mari. Forţele germane 
au ajuns pe Donul inferior, aproape de Rostov. Ca şi Stalingradul pe 
Volga, Rostovul pe Don e la rândul său ameninţat direct... 

În Africa, toate atacurile britanice sunt respinse — dar deocamdată 
Rommel a fost fixat pe linia El-Alamein... 

La Facultatea de Agronomie din Bucureşti (Şcoala de la Herăstrău) 
s-au inaugurat cursuri de vară pentru perfecţionare învăţătorilor şi învă- 
țătoarelor în materie de agricultură, de apărare sanitară şi de organizare 
gospodărească. Învăţătorii şi învățătoarele nu vor învăța nimic, dar 
Cioclică i-a mai tras un discurs bombastic şi „sans lendemain“... 


Înainte de a părăsi Bucureştii mi se spusese că Antonescu era grav 
bolnav. N-am crezut nimic. Aflu acum că ar fi fost întra-adevăr bolnav; 
a suferit o urticarie rebelă, care l-a înnebunit şi mai bine, şi l-a împins 
să înjure lumea întreagă. Acum s-ar fi vindecat... 


O comisie compusă din delegaţi germani, italieni, unguri şi români 
a început o anchetă în Transilvania noastră, pentru a verifica plângerile 
ungurilor. După ce va termina la noi, va trece în Ardealul ocupat pentru 
verificarea plângerilor românilor... Numai să judece nemții şi italienii 
fără părtinire! In ziare — nimic despre aceste anchete... 

Dan Geblescu, venit de la Budapesta povesteşte că ungurii sunt 
convinşi că după război vor fi arbitrii Europei, deoarece Germania şi 
Italia vor fi învinse, şi Ungaria se va prezenta ca singurul Stat organi- 
zat, în ordine, cu autoritate — pe tot continentul!! Au înnebunit ungurii 
de-a binelea! Până să ajungă arbitrii, se poartă cu toate minoritățile în 
modul cel mai barbar: pe şvabi şi pe nemți îi bat şi îi schingiuiesc mai 
rău decât pe români... Aşa ne spune cel puţin Geblescu. Dea Dumnezeu 
să fie cum spune el... 


Guvernul din Vichy a refuzat viza paşaportului colonelului Donovan, 
un prieten al lui Roosevelt. Donovan se află la Lisabona şi voia să intre în 
Franţa. Laval şi-a adus aminte că zisul domn a încurajat pe sârbi la rezis- 
tență împotriva nemților şi că a fost apoi numit şeful contraspionajului 
american. Acest refuz de viză e viu comentat în Statele Unite şi 
Franţa... 


"A apărut un decret-lege cu condiţii noi pentru explorările petro- 
lifere. Noul text consfințeşte un progres în această materie — dar con- 
ţine încă multe dispoziţii defavorabile explorărilor... Păcat, căci de la Mari- 
nescu, un specialist al problemelor petrolului, se putea aştepta mai bine... 

Preşedintele Braziliei, Vargas, a destituit pe ministrul Justiţiei, pe 
şeful Poliţiei districtului federal şi pe directorul general al Presei. 
Motivul acestor măsuri drastice sunt încă secrete. 


La Breasta, am încheiat anul acesta un contract cu Cercul de recru- 
tare din Craiova: să ne secere grâu şi mazăre şi în schimb să ia paiele. 
Cercul de recrutare a trimis între alţii 30 de legionari condamnaţi de la 
5 la 25 ani închisoare. Sunt toți foşti primari, foşti notari, foşti 
învățători. Sunt foarte disciplinaţi şi paşnici... Doi din ei sunt îmbrăcați 
în haine vărgate de puşcăriaşi... li păzesc numai 2 santinele! Un logofăt 
al moşiei a întrebat pe câţiva de ce nu încearcă să fugă; răspunsul a 
fost: „De ce să fugim? Ca să ne împuşte? Între ei, vorbesc numai cu 
„domnule primar“, „domnule notar“ etc.!! Ce harababură! Au stat 
câteva zile şi ieri i-au luat şi i-au dus aiurea. Imi pare bine... 

Universul de azi publică avizul mortuar al lui Costi Greceanu (fos- 
tul legionar încăpățânat şi ministru la Berlin). A căzut vitejeşte pe fron- 
tul Doneţului... E o pierdere mare pentru legionari, căci prin nevastă- 
sa, o nemţoaică, continuau să facă intrigi cu nemții, prin Killinger... 


Decăderea dinastiilor bizantine: 

Alice Cantacuzino (fiica lui Mişu Cantacuzino) divorțează. S-a 
hotărât să lase pe Mihai Sturdza fiindcă s-a amorezat de căpitanul de 
jandarmi de la Floreşti, un Al Lupoaiei sau aşa ceva! Sturdza e furios 
şi hotărât la un proces scandalos. Când s-a căsătorit cu Alice, era încă 
supus francez şi pretinde că poate reclama acum împărțirea averii 
soţiei sale, căci regimul obişnuit în dreptul francez, când altul n-a fost 
specificat prin contract (şi n-a fost), e regimul comunităţii averilor... 
Bătăios cum e, se poate aştepta la multă larmă din partea lui Sturdza... 


Cripps, inefabilul Cripps, împarte Europa... Într-un interviu acordat 
lui World Review, ministrul Majestății Sale Britanice afirmă că Rusia 
Sovietică are drept la graniţele sale din iunie 1941. Estonia, Letonia, 
Lituania, Basarabia trebuie să îi revină. Ar fi mai bine să i se dea şi 
Bucovina, ca să nu mai existe un măr de discordie. Rusia admite o 
mai multe State... Despre Ungaria și Italia, simpaticul profet nu ne spu- 
ne nimic. Nu crede în Statele Unite ale Europei, dar prevede o Con- 
federație balcanică... 

Tot e bine că scăpăm Moldova, Muntenia, Oltenia şi Ardealul! Din 
nefericire, dacă ar învinge englezii, n-ar hotărî Cripps, ci Stalin! 


Congresul Pan-lndian de la Bangkok s-a dizolvat. S-a creat în 
schimb o secție tailandeză a Partidului Naționalist Indian... 

Gandhi a cerut ca englezii să părăsească mai iute India. Dar englezii răs- 
pund că n-au intenția să plece nici să retragă trupele din India — şi a-dau- 
gă, că de va fi nevoie, vor trece la o acţiune energică pe valea Gangelui... 


Marţi, 21 iulie. Sf. Ilie s-a lăsat ieri cu tămbălău — nu pe cerul 
agricultorilor, ci pe al politicienilor. La Curtea de Argeş, sub pretext de 
cinstire a amintirii Regelui Ferdinand şi a Reginei Maria — 15 şi 4 ani 
împliniţi de la moartea lor — s-au adunat într-un zgomotos talmeş- 
balmeş în jurul Regelui Mihai, personaj mut, sprâncenaţii decoraţi cu 
Mihai Viteazul din războiul trecut, cei decoraţi (cu mai mult discer- 
nământ, să o recunoaşte, dar încă...) în actualul război, ostaşi de rând, 
tunuri, steaguri, Antoneşti, surle şi tobe... Printre toţi aceşti militari şi 
cercetaşul Ică... Ca ce? A vorbit Mareşalul Antonescu, a tăcut Regele, 
au urlat cei prezenţi de au rupt pământul... La dejunul „camaraderesc“ 
care a urmat dl Cioclică a găsit prilejul săi tragă un discurs... Şi aci! 

Pe când panglicarii manifestau şi se hiritiseau la Curtea de Argeş, 
alt act patriotic dar de data asta exclusiv „aeronautic“ se săvârşea la 
Bucureşti, la monumentul Aviatorilor... Căci Sfântul Ilie este patronul 
celor care zboară, dar nu mor! 

S-au speriat şi ruşii de atâta larmă şi au intervenit şi ei seara cu avioa- 
ne peste Bucureşti... Am tras o spaimă, că mi s-a telefonat în primul 
moment de la Craiova că era prăpăd mare şi emisiunea de Radio a în- 
cetat brusc. Azi-dimineaţă am telefonat la Bucureşti şi mi se spune că 
n-ar fi fost lucru mare, câteva bombe la periferie, dar artileria noastră 
antiaeriană ar fi făcut ceva stricăciuni... Ca să vină noaptea, probabil 
că aceşti ruşi erau englezi sau americani... Ne doare să aflăm că cu toa- 
tă depărtarea frontului, nu suntem la adăpostul unui atac aerian. Şi când 
mă gândesc că această situație plăcută mai poate dura ani de zile... 


Comunicatul german de ieri ne informează că după câteva zile de 
ploaie, înaintarea trupelor mareșalului von Bock si-a reluat ritmul 
obişnuit. Agenția D.N.B. reproduce articole pesimiste din Times şi alte 
foi engleze şi americane, ceea ce nu împiedică Radio Londra (emi- 

siunea pe româneşte) să afirme că ruşii se apără eroic, că au recucerit 
teren şi că au scos 2 milioane de nemți din luptă... Veşti pe care nici 
Radio Moscova nu îndrăzneşte să le difuzeze... 

__ În Atlantic, altă sută de mii de tone anglo-americane pe fundul mării... 
În Africa nimic nou. 


În Camera Comunelor s-a ţinut o şedinţă secretă consacrată pro- 
blemei navigaţiei şi luptei din Atlantic, „cea mai importantă pentru An- 
glia“ în acest moment — după propriile mărturisiri britanice. Şedinţă 
fără avânt în care s-au discutat chestiuni deprimante şi aspecte descu- 
rajante ale producţiei. Noul ministru al producţiei navale, lordul Lea- 
thers a promis marea cu sarea — şi marea cu sare le va rămâne să o 


guste englezii dacă vor merge tot aşa înainte... 


Legea prin care Statele Unite declară război României, Ungariei şi 
Bulgariei, deşi votată de câtva timp, a fost promulgată abia acum. 
Pentru justificarea acestei promulgări, Roosevelt explică că citatele trei 
țări se poartă prost cu Stalin şi cu Rusia Sovietică, obiectul unei „di- 
lecţiuni“ speciale a poporului american! 


Franco a publicat un decret prin care se reînființează Cortesurile, în- 
tr-o organizaţie cu totul nouă, ca organ „de răsunet“ al falangismului... 


Nemţii mărturisesc că lupte aprige continuă în Bosnia şi în Serbia 
veche până aproape de Belgrad... Parcă un comunicat ne spunea cum 
câteva săptămâni, că teritoriul fostei Iugoslavii a fost „curățit“ de 
bandele răzvrătite ce-l infestau? 


Un nou decret-lege a scăzut încă limita de vârstă a ofițerilor noştri... 
Ofițerii inferiori vor fi puşi la retragere la 47 de ani, iar generalii de Ar- 
mată la 63... O droaie de pensionari pe spinarea ţării. Militarii ajunşi 
vor fi nemulțumiți — şi contribuabilul va plăti socoteala! 


O sumă de înaintări. În gradele înalte, generalul Petre Dumitrescu a 
fost numit general de Armată. Tot de Armată, dar în rezervă, a fost înain- 
tat generalul Ciupercă. 

O serie de generali, printre care Dragalina, Avramescu, Dăscălescu, 
Niculescu (comandantul Bucureştilor) au fost numiţi generali de Corp 
de Armată. Idem, în rezervă, generalul Picki Vasiliu jandarmul de la 
Interne. Şi Stoenescu, ministrul de la Finanţe a fost înaintat general de 
divizie... „La guerre a du bon...“ 


Vineri, 24 iulie. Se împlinesc azi 8 ani de la moartea iubitei mele 
mame. Trece timpul fără să ne dăm seama... Opt ani şi parcă oribilele 
clipe sunt de ieri! 


Ruşii, cu toată dârzenia cu care atacă în spre Voronej, n-au cucerit 
nimic, cum pretindea Londra. Au cucerit în schimb nemţii, Rostovul, 
ne-a comunicat-o azi la amiază o „Sondermeldung“ a Marelui Cartier 
German. E un însemnat pas înainte spre Caucaz — dar numai un pas. 
Şi în celelalte direcţii, spre Stalingrad, la est de Orel şi de Râjev, pe 
Wolhov, pretutindeni trupele germane înregistrează numai succese. 
Dar pretutindeni luptele sunt grele şi ruşii rezistă şi nu se lasă. Pe 
măsură ce armatele sovietice sunt distruse, altele apar în loc... Cerbicia 
muscalilor e de neînchipuit şi se pune întrebarea cum şi când vor izbuti 
nemții să-i scoată din luptă? 

Pare totuşi că sunt serios zdruncinaţi, căci recurg la măsuri de 
disperare: nemaiavând fier la dispoziţie, au început să dărâme la 
Moscova Palatul Sovietelor aproape ridicat în fier şi beton şi să 
utilizeze armătura edificiului. 


Dându-şi seama că principalul obiectiv al nemților este Caucazul cu 
petrolul său, Sovietele au numit pe Voroşilov comandant al tuturor for- 
telor din sud-estul Rusiei şi au început să fortifice o linie de apărare de 
la Stalingrad la Astrahan. | 


După ştiri de la Londra sosite prin Elveţia s-ar părea că Anglia a con- 
simțit la o îndrumare unică a războiului şi a întredințat-o lui Roosevelt. 
Numirea amiralului Leahy, fost ambasador al Statelor Unite la Vichy, 
în postul de şef al coordonării militare pe lângă Preşedintele Roosevelt 
ar fi în legătură cu această hotărâre. Numirea lui Leahy e certă — restul 
cere confirmare... 

Semn al timpurilor (regretabil semn!): în Canada s-a abrogat legea 
din 1941 prin care Partidul Comunist din zisul Dominion fusese 

dizolvat şi suprimat... Cu cât ruşii mănâncă mai multă bătaie, cu atât 
caracatița comunismului îşi întinde tentaculele... 

Mă întreb de ce Litvinov şi Maiski continuă să urle după un al doi- 
lea front european — adevăratul front al Sovietelor e în fiecare fabrică sau 
aglomeraţie de muncitori. Or merge lucrurile bine pentru armata ger- 
mană, comunismul însă e pretutindeni — învingător, până şi în cuvân- 
tările lui Hitler... 


Telegrame din țările neutre ne vestesc că misiunea Ducelui 
Gloucester (fratele Regelui Angliei) în Indii n-a avut succes. Am aflat 
astfel că Ducele a fost în Indiii şi s-a înapoiat la Londra fără să fi 
convins pe Gandhi. Pe malurile Gangelui, lucrurile se vor sfârşi cu un 
îngrozitor măcel de indieni şi nimeni nu va mai vorbi de ei... 


Radiodifuziunile britanice au anunţat că jumătate armata româ- 
nească angajată la Sevastopol a fost distrusă. Lumea noastră s-a emo- 
ționat şi ca să o calmeze stăpânirea dă un comunicat prin care anunță 
55 de ofiţeri, 28 de subofiţeri şi 1 773 oameni de trupă ucişi sau dispă- 
ruți în timpul asediului cetăţii inexpugnabile. Nu e mult faţă de efecti- 
vele concentrate acolo, dar e destul. 


Duminică, 26 iulie. Fizionomia luptelor care durează de o lună pe 
frontul rusesc începe să se lămurească şi pentru noi cei din întuneric. 

Efortul armatelor germane e îndreptat spre sud, spre Caucaz şi spre 
est în direcţia Stalingradului. Atacul principal este cel din spre sud. 
Sovieticii au căutat să se opună la înaintarea nemților retrăgându-se 
totuşi încetul cu încetul spre est — pe când grosul forţelor lor a năvălit 
asupra capului de pod de la Voronej în intenţia de a străpunge frontul 
şi a lua armata de operaţiuni germană din sud pe la spate... Manevra lui 
Timoşenko n-a reuşit însă: nemții au rămas neclintiţi la Voronej şi 
retragerea strategică din bucla Donului s-a transformat pentru ruşi în 
debandadă... Drumul spre Caucaz e acum deschis pentru trupele 
mareşalului von Bock, iar pe linia Stalingradului mai au vreo 200 
kilometri de efectuat... 

Pe celelalte sectoare ale frontului luptele sunt mai puţin înverşu- 
nate, dar pretutindeni rezultatele sunt favorabile germanilor. E impre- 
sionant însă de constatat de cât material omenesc şi de ce material dis- 
pun bolşevicii. O armată e distrusă şi alta îi ia locul. După pierderile 

formidabile din anul trecut, ruşii au mai găsit de unde să piardă numai 
în lupta de pe sectorul de Sud al frontului, începută la 1 iulie 1 200 de 
tancuri şi 2 400 de tunuri!!! 

Nemţii ocupă acum întreaga Ucraină, cu 50 milioane de locuitori şi 
tinuturile cele mai fertile şi mai industriale ale Rusiei. Cu privire la re- 
sursele în materii prime, ei deţin 30% din producţia rusească de cerea- 
le, 80% din producţia de zanăr, 70% din producţia de fier şi 65% din 
producţia de cărbuni... 

Maiski la Londra şi Litvinov la Washington continuă să ţipe după 
al 2-lea front european; l-au şi obținut — Cordel Hull şi Eden au ținut 
două mari discursuri în care au promis sovietelor graniţele pe care le 
doresc, în Europa, după victorie... 

Pe frontul din Africa, ultimul atac britanic a fost masiv — dovadă 
cele 131 care de luptă distruse de italo-germani, care n-au putut fi 
clintiți de pe liniilor lor. În schimb, italienii au recucerit oaza Giarabub, 
pierdută acum un an. 

Mussolini a fost pe frontul din Marmorica unde a inspectat, a de- 
corat şi a înnăduşit. După câteva zile petrecute în Africa, s-a înapoiat 
în Italia prin Atena, unde a vizitat Acropole şi pe Ghigi şi a fost acla- 
mat. A zburat astfel — spun telegramele — peste 6 000 kilometri în câ- 
teva zile. Un record pentru un conducător de Stat... E drept că e singu- 
rul care să fie şi pilot brevetat... de avion! 


La 24 iulie s-au împlinit 6 luni de la intrarea Statelor Unite în răz- 
boi. În acest răstimp. submarinele Axei au torpilat şi scufundat 616 va- 
se cu o deplasare de aproape 4 milioane de tone (exact 3 843 200) din 
care 2 917 600 (467 de vase) în apele americane. Marele amiral Raeder 
a felicitat cu acest prilej, în numele Patriei, Corpul submarinelor ger- 
mane. Dea Dumnezezu să meargă tot aşa şi mai bine — să n-ajungă 
Cripps să mute graniţele Rusiei în inima Europei... 


Deschizând Universul ieri, aflu moartea lui Garoflid... S-a îmbol- 
năvit acum 6 săptămâni, de o gripă — îmi spunea el la telefon — şi nu 
s-a mai sculat. Moartea lui neaşteptată m-a impresionat adânc... Lu- 
cram cu el aproape în fiecare săptămână, în comitetul Societăţii Ban- 
care... Cu toată lipsa lui de energie, e o mare pierdere pentru agricul- 
tura noastră, căci se bucura de mare autoritate în materie şi era ascultat 
de cei de la Guvern. Protestele şi memoriile lui din ultimul an au ușurat 
mult soarta agricultorilor... Nu e nimeni care să-l înlocuiască! Implini- 


470 CONSTANTIN ARGETOIANU 


se 70 de ani: l-au crezut mult mai tânăr zvelt şi nealbit cum era. De ce 
o fi murit? Infecţie, desigur, dar care? 


Adulatorii lui Antonescu au hotărât să menţină neschimbată şi nea- 
tinsă camera de la Mânăstirea Bistriţa în care a locuit Mareșalul pe tim- 
pul de la 9 iulie la 28 august 194 cât a fost urgisit cu domiciliu forțat... 
S-a pus şi o placă de marmură comemorativă... 


Regele Mihai a vizitat Centrul de instrucţie de la Breaza („Munca 
Tineretului Român“) unde o misiune germană în frunte cu baronul von 
Stetten Erb inoculează tineretului român entuziasm pentru regim. În 
acelaşi loc a făcut şi Regele Carol o încercare analogă. Şi el a fost acla- 
mat. de tinerii dresați de Sidorovici... Succesul, l-am văzut cu toţii! 
Cum nu pricep oamenii că curentele nu se creează artificial. Un singur 
curent a prins în tineretul nostru, al lui Zelea Codreanu, care nu s-a 
servit nici de tabere oficiale, nici de misiuni germane... Unui curent îi 
trebuie o ideologie populară la bază, indiferent dacă bună sau rea... Cu 
ordine de zi semnate de Ionică, de Ică sau de Rică — nu se ajunge-la 
nimic... Eu unul o regret, dar aşa e! 


Parisul a fost din nou bombardat de englezi... De astă dată au ucis 
un copil! Mare victorie! 


Nemţii şi italienii comunică oficial că au izbutit să împace pe răz- 
vrătiţii din Bosnia şi Dalmația: au convenit toţi să se înapoieze la ve- 
trele lor, iar autorităţile italo-germano-croate au luat angajamentul de 
a nu urmări pe cei înapoiaţi. Un mare număr din aceştia s-a înscris în 
coloanele care luptă contra comuniştilor, spun comunicatele... Atunci 
tot mai sunt răzvrătiți??? 


La Bucureşti serbare militară cu discursuri la Regimentul 6 Mihai 
Viteazul. A fost şi Ică şi i-a tras o cuvântare, ca să facă „pendent“ cu 
ţiremonia de la Regimentul de Gardă călare când cu primirea sa trium- 
fală ca şi căpitan urmată de cunoscutul picior în posterior — şi să di- 
minueze asfel importanţa acestei regretabile aventuri. De data asta, la 6 
Mihai Viteazul, s-a sfinţit o troiță ridicată în amintirea soldaţilor regi- 
mentului căzuţi în război... 

zec 


Pantazi a preamărit „opera titanică“ a mufluzului Ciclică... L-am cre- 
zut om cumsecade, până acum, pe generalul Pantazi: Incă o dezamăgire! 


Măsură tâmpită: 

La fiecare trecătoare s-a numit un agent al Guvernului (învățător, 
plutonier, popă sau alt escroc care ia mită şi se înțelege cu oamenii) cu 
diurnă şi cu ordin să înscrie fiecare sac de grâu și să-l blocheze. 
Cultivatorilor se lasă 60 kilograme de grâu, pe an, de cap de om... DI 
agent vine la orele 10. Dl primar şi di jandarm nu lasă pe nimeni să 
treacă dacă n-a întors în prealabil miriştea (la noi pământul e piatră şi 
nu intră plugul în el!). Excedentul celor 60 de kilograme trebuie trans- 
portat imediat la Craiova... Va să zică, după ce jumătate din oameni au 
fost şi sunt concnetraţi, puţinii care au rămas trebuie în același timp: 
1) să ridice grâul de pe câmp şi să-l ducă la arie; 2) să întoarcă miriştea; 
3) să treiere; 4) să ducă sacii la Craiova... 

E o adevărată bătaie de joc! Oamenii mârâie şi încep să fiarbă. Un 
filosof şi nenea Aurel Pană! 


Marţi, 28 iulie. Telegrame complementare ne destăinuie abia acum 
că Ducele a stat în mijlocul trupelor italiene, în Marmarica, de la 29 
iunie până la 20 iulie, expunându-se şi el 21 de zile la arşiţa soarelui ca 
să-şi încurajeze oamenii... Probabil că Hitler aşteaptă iarna viitoare ca 
să împartă cu ai lui suferinţele gerului în Rusia... Plăcerile dictaturii se 
plătesc scump! 


Forţele germane după ce au ocupat Rostovul, au pornit spre sud-est, 
au cucerit oraşul Batirsk (?) şi au ajuns la 50 kilometri de linia ferată 
Krasnodar-Stalingrad, ultima legătură feroviară între Caucaz şi Rusia 
Centrală... Pe de altă parte au atins pe un larg spaţiu Donul, în cotul său 
oriental, de unde până la Volga (la Stalingrad) nu mai e drum mult. Tele- 
grame din țările neutre informează că la Stalingrad se lucrează febril la 
apărarea oraşului, evacuându-se în acelaşi timp tot ce se poate evacua. 

La Voronej, încercările disperate ale Sovieticilor de a străpunge 
frontul continuă, fără nici un efect. E probabil că nemţii masează acolo 
forţe şi vor începe o contraofensivă. Pare că Statul Major german ur- 
mează planul următor: agîțându-se de Stalingrad şi pivotând pe capul 
de pod de la Voronej, având flancul drept apărat de Volga, trupele lui 
von Bock vor refula pe ruşi spre nord; în acelaşi timp, armata de la sud 

va porni şi ea de pe linia Voronej-Stalingrad şi sprijinindu-se pe Don 
şi pe Rostov, va refula forțele Sovietice meridionale spre Caucaz... 


În Africa nimic nou; atacul britanic definitiv respins — deocamdată 
— cu mari pierderi pentru englezi. 

Malta bombardată pentru a 2 800-a oară (!!) de la începutul răz- 
boiului... 

Japonezii înaintează mereu în China — dar cam încet — înspre 
Ciung-King, ocupând localități în Chu, în Chang, în Tsang etc., nume 
care nu ne spun nimic. Ei pretind că forțele lui Chang-Kai-Shek se gă- 
sesc într-o poziţie din ce în ce mai critică... Au ocupat şi localități nouă 
în Noua Guinee... | 

E ciudat, dar războiul din Extremul Orient nu mai pasionează pe ni- 
meni... Nici evenimentele din India, unde famelicii partizani ai lui 
Gandhi ar fi început „rezistenţa civilă“ față de autorităţile britanice. 

Nemţii nu pot fi încântați de înstăpânirea japoneză asupra bogățiilor 
Axei, după cum englezii şi americanii, cu toate manifestările verbale con- 
trare, nu pot dori victoria comunismului rusesc... Pe spinarea japonezilor şi 
a ruşilor trebuie să se încheie pacea, altfel rasa albă europeană e pierdută... 


Englezii au bombardat teribil Hamburgul în noaptea de 26 spre 27 
iulie. Mărturisesc chiar nemții paguba enorme în cartierele locuite şi 
mulţi morți. Cât de masiv trebuie să fi fost atacul, dovedeşte numărul 
avioanelor doborâte: 37. 

Au atacat şi nemţii portul Middelborough pe coasta de răsărit a 
Angliei, unde au distrus multe uzine de armament şi depozite din 
port... Dar atacurile germane sunt mult mai slabe ca cele engleze: 
aviaţa lui Hitler are prea mult de lucru deocamdată, pe frontul rusesc! 

Comunicatele germane au anunțat de mai multe ori, în ultima vre- 
me (şi ieri) raiduri de hărțuire efectuate de aviația rusească deasupra 
Prusiei Orientale — fără rezultate, de altmintreli... E de mirare că So- 
vieticii să mai aibe avioane disponibile pentru asemenea operații după 
ce pierd pe front câte o sută pe zi din puținele ce le-au rămas. Din câte 
zeci de mii de aparate se compunea oare parcul lor de aparate la înce- 
putul războiului? Nemţii le-au distrus aproape 30 000 şi tot mai zbâr- 
nâie! Şi dacă tot mai zbârnâie, e iarăşi de mirare că în loc să vină să 
distrugă exploatările de petrol din Prahova şi rafinăriile din Ploieşti, 
merg să plictisească fără folos lumea în Prusia Orientală... Dar cu atât 
mai bine pentru noi! 

Vineri, 31 iulie. Pe frontul rusesc nemţii înaintează meru. Dincolo 
de Rostov au ajuns până la oraşul Proletarskaia pe care l-au ocupat tăind 
astfel linia ferată Novorosiisk — Krasnodar — Stalingrad. A mai rămas 
totuşi o linie ferată de la Caucaz la Astrahan, pe care Sovieticii au con- 
struit-o în ultimii ani, linie insuficientă pentru transportul petrolului şi inu- 
tilizabilă fără ajutorul navigaţiei pe Volga — navigaţie deja stânjenită prin 
bombardamentele aeriene germane şi care va fi în curând interceptată. 

În direcţia Stalingradului, trupele germane au trecut Donul la nord 
şi la sud de Donskaia Kalaci şi au tăiat retragerea unui corp rusesc la 
nord-vest de Kalaci. Linia ferată spre Stalingrad, dincolo de Don a fost 
tăiată. Canalul care leagă Donul cu Volga nu este încă sfârşit; trebuia 
să fie gata numai în 1943. 

La Voronej, atacurile ruseşti au slăbit. Nemţii au ocupat poziţii 
strategice importante. Pe restul frontului lupte locale cu rezultate favo- 
rabile nemților. 

Pe frontul din Africa, atacurile britanice au încetat de mai multe 
zile. Se vede că englezii îşi dau seama că nu puteau da pe italo-germani 
înapoi, şi că îşi iroseau oameni şi material degeaba. Probabil că de o 
parte şi de alta se aşteaptă întăriri: de văzut cine le va aduce mai 
repede. Şansele par a fi de partea italo-germanilor. 


Hamburgul a fost din nou bombardat, 2 nopți pe rând. Germanii 
mărturisesc stricăciuni însemnate morţi şi răniți. Ei pretind că ar fi 
doborât în prima noapte 24 şi în a doua 45 de aparate engleze, adică 
cam 50% din aparatele care au atacat... 


Ca şi consolare pentru înfrângerile lor, ruşii au creat trei ordine me- 
nite să răsplătească faptele de război: Ordinul Suvorov, Ordinul Kutuzov 
şi Ordinul Alexandru Nevski. E interesant de constatat că numele celor 
doi generali imperiali şi a Prințului canonizat — câteştrele atât de po- 
pulare în Rusia veche — au fost până acum ostracizate de Soviete. 
Stalin încearcă acum să galvanizeze opinia publică evocând digurile 
legendare de pe vremea Ţarilor... Un semn al vremurilor... 

Nemţii nu mai vorbiseră de câteva zile de scufundări în Atlantic. Un 
comunicat special de azi anunţă ci s-au torpilat din nou vase în 
deplasare totală de 176 000 tone... 

În Anglia majoritatea ziarelor urlă după crearea unul al 2-lea front 
în Europa. Oamenii cu minte la cap explică că alt front afară de cel ae- 
rian nu e posibil iar Maiski, ambasadorul sovietic ține conferințe pen- 

tru a descrie situaţia disperată a ruşilor şi a cere ajutor. În acelaşi timp 
Randulph Churchill, fiul primului ministru, lămureşte prin interviuri 
date în Statele Unite că nici Anglia nici America n-au armate organi- 
zate dispuse să se bată cum are Germania şi cum a avut Franța în ultimul 
război. Nu se poate tăgădui anglo-saxonilor, cel puţin, sinceritatea! 


S-a înființat la Bucureşti o „Asociaţie româno-germană“ cu scopul 
de a strânge raporturile între cele două popoare. Şedinţa inaugurală a 
avut loc în aula Facultăţii de Drept, cu mare alai. Killinger a ținut o cu- 
vântare scurtă şi bună; ca de obicei Cioclică a vorbit lung şi prost. 
Cioclică a fost ales preşedinte al Asociaţiei; Rădulescu-Motru, Gh. 
Brătianu şi Nichifor Crainic (!!), vicepreşedinţi. În ce sos a intrat bietul 
Gh. Brătianu! În circumstanţele actuale întemeierea unei asemenea 
asociaţii e de la sine înţeleasă, nu pricep însă modul cum a fost alcă- 
tuită. În comitet şi printre cei daţi ca prezenți, numai oamenii Guver- 
nului, cu excepția lui Vaida şi a lui Brătianu. Vaida nici n-a fost prezent 
şi probabil că numele lui a fost rechiziționat — iar Brătianu e un satelit 
nesupus al regimului... Aş fi priceput o manifestare care să întrunească 
oameni reprezentând curentele vii ale naţiunii şi care până acum nu se 
pronunţaseră... Dar numai slugile Guvernului! Nu erau deja matriculaţi 
toți aceşti oportunişti în registrele Legaţiei Germaniei, ce le mai tre- 
buie „Asociaţie“! Killinger se mulţumeşte cu puţin, dacă e vorba să 
admitem că toţi cei care n-au fost acolo sunt contra nemţilor!! 

Aflu precis de Ja Bucureşti, că ultima alarmă aeriană a fost provo- 
cată de 2 avioane româneşti care au sosit la Bucureşti neanunțate. N-a 
zburat nici un avion inamic asupra oraşului!!! Tunurile antiaeriene au 
tras împotriva avioanelor noastre dar nu le-au nimerit... Au nimerit în 
schimb un bărbier bucureştean, care căsca gura pe stradă şi au găurit 
două case! Să ne trăiască! 


Mussolini a împlinit 59 de ani... Ploaie de telegrame cu răspuns plă- 
tit... Regele Victor Emmanuel a împlinit în aceeaşi zi 42 de ani de do- 
mnie! Cum trece timpul! Îmi aduc aminte de el, copil, la Napoli... E cu 
un an mai în vârstă ca mine... 


Un prieten bine informat, de la Bucureşti, îmi afirmă că junele 
Costi Greceanu „căzut glorios pe front“ a fost ucis de un avion german 
„Stuka“, care s-a înşelat şi a luat o formaţiune română drept una ru- 

sească! Dacă e adevărat, e mâna lui Dumnezeu la mijloc, care l-a făcut 
să cadă prin gloanţele celor care-l ridicaseră din nimic ca să ne pedep- 
sească pe noi care nu le făcusem nici un rău... 

Didina Cantacuzino a strecorat un articolaş în care face din neamul 
Grecenilor un neam de eroi... Fibromul legionar nu pierde o ocazie de 
a pune picioarele în străchini... Cum de nu se găseşte un „Stuka“ şi 
pentru ca? 


Duminică, 2 august. De pe frontul rusesc, tot ştiri bune. Armata 
germană de Sud a trecut Donul pe o lungime de 250 kilometri şi a înain- 
tat aproape 200 kilometri, dincolo de linia ferată Krasnodar-Stalingrad. 
Pe lângă Proletarskaia, centru industrial creat de sovietici alături de 
Salski, a fost ocupat şi acest din urmă oraş. Două brigăzi blindate, noi, 
perfect înarmate, timise de ruşi din regiunea Volgăi inferioare ca să 
cadă nemților în flanc, au fost nimicite; peste 60 de care de asalt au 
rămas pe câmpul de luptă. În cotul cel mare al Donului, mai sunt lupte 
de nimicire a unor grupe sovietice încercuite. La Voronej, la Râjev, pe 
Volhov, atacuri ruseşti mai slabe, respinse toate. 

În Africa, nimic; bombardamente şi zboruri de recunoaştere. 

După ştirile britanice, nemţii luptă pe frontul rusesc cu arme noi, cu 
metode perfecţionat, irezistibile. Aparate speciale acoperă pe inamic 
cu o ceată deasă şi-l împiedică să manevreze. Moralul trupelor 
sovietice e foarte deprimat... De la 21 la 31 iulie peste 800 de aviaone 
ruseşti au fost doborâte; nemţii n-au pierdut decât 40. Trupe italiene 
sosesc în continuu; o armată întreagă a complectat corpul expediționar 
calea trimis astă-primăvară. Şi italienii se bat bine:o spune chiar 
nemţii! 


In luna iulie, nemţii au înecat peste 815 000 tone anglo-americane... 
Bătălia Atlanticului continuă astfel favorabil Axei. În Anglia şi-n Sta- 
tele Unite unde dezvoltarea construcţiilor navale întâmpină mari difi- 
cultăți, îngrijorarea începe să fie serioasă. Problema frontului al 2-lea 
european a căzut pe planul al doilea al preocupărilor şi ziarul Times 
publică un articol editorial în care sfătuieşte pe ruşi să se apere singuri 
Anglia având destul de făcut pe mare... 

Opinia publică engleză începe să-şi piardă încrederea în victorie şi 
această stare de depresie morală se traduce prin tulburări destul de gra- 
ve de echilibru politic. „Labour Party“ e în plină dezagregare. O parte 
din partid rămâne cu Guvernul, cu trena partidelor, cu Churchill — altă 

parte a trecut în opoziţie şi foarte mulți laburişti au sporit numărul co- 
muniştilor. Aceştia se dau la manifestații zilnice. O bandă de 1 500 co- 
munişti a pătruns în Parlament şi a protestat împotriva suprimării 
organului comunist Daily Worker... Guvernul se arată slab față de miş- 
carea comunistă, ca să împace pe moscoviți. În Indii, toţi comuniştii 
arestaţi au fost liberaţi... În chestiunea Indiilor, purtătorii de cuvânt ai 
Guvernului au ajung să explice pentru ce englezii nu pot părăsi Indiile, 
cum o cere Gandhi!!... 


Bombardamentele anglo-germane pe calea aerului se întețesc. Du- 
pă Hamburg, a fost violent bombardat şi Dusseldorf. Nemţii mărturi- 
sesc pagube serioase, morți, răniţi şi case distruse. Cât de masiv a tre- 
buit să fie atacul asupra Dusseldorfului o dovedeşte numărul avioane- 
lor doborâte: 23. Dar şi nemţii au bombardat serios Birminghamul şi 
Hull-ul... Se distruge lumea civilizată! 


Stalin a dat un ordin de zi prin care cere armatelor sovietice să nu 
se mai retragă: orice soldat să învingă sau să moară pe loc! Acest ordin 
e în opoziţie cu al lui Timoşenko, dat acum o lună la începutul ofensivei 
germane şi prin care mareşalul rus propăvăduia „retrageri strategice şi 
elastice“ după metoda lui Kutuzov. Pare că metoda lui Timoşenko- Kutu- 
zov n-a dat rezultatele dorite. Va da faliment, desigur, şi a lui Stalin! 


La ce se gândesc guvernanţii noştri: Au hotărât să mute toți țiganii 
— nomazi sau statorniciți — în Transnistria! Au şi venit ordinele la 
primăria şi la jandarmeria din Breasta! Tocmai în toiul muncilor agri- 
cole, când nu ştim unde să mai găsim brațe!... Oamenii aceştia sunt ne- 
buni! Dar nebunia lor, pe spinarea noastră... 


În acest an păcătos, mai curăță şi grindina ce a mai rămas. Acum 
trei săptămâni, a ras vreo 7-8 comune în Dolj, alături de Breasta, pe li- 
nia Cernăteşti-Rasnic-Scăeşti—Filiaşi... Acum 3 zile a distrus jumătate 
din județul Mehedinți... Prost, prost de tot! 


Marți, 4 august. Posturile de radio ruseşti şi posturile slugilor lor 
din Insulele Britanice pretind că Timoşenko a reluat ofensiva şi că a 
oprit pe nemți. Ruşii mai pretind că de la începutul ofensivei (1 iulie), 

nemţii au pierdut peste 900 000 de oameni. La aceste ştiri, menite să 
dea un substrat ordinului lui Stalin cerând soldaţilor sovietici să învin- 
gă sau să moară pe loc — emisiunile germane răspund că trupele mare- 
şalului von Bock înaintează repede la sud pe trei coloane din care una 
a ajuns la 75 de kilometri dincolo de Saski, alta la fluviul Kuban, a treia 
departe pe ţărmul Mării de Azov. Emisiunile germane mai adaugă, că 
tot cotul cel mare al Donului e în mâinile trupelor nemţeşti, că la vest de 
Don au fost distruse peste 500 care de asalt sovietice, la Est peste 600 
iar la Voronej-800 — că un învins nu poate aprecia pierderile învingă- 
torului şi că foarte în curând se vor cunoaşte şi cifrele pierderilor de o 
parte şi de alta, şi rezultatul campaniei începute acum o lună... 

Lucru ciudat însă, nemţii nu mai vorbesc de Stalingrad... Într-acolo 
pare că au dat de greu! 


O telegramă din America anunță falimentul fabricilor Gillette, 
lamelele de ras, la Los Angeles. Falimentul l-a dat fiul inventatorului 
cu portretul pe pachețelele de lamele. Tatăl câştigase o avere enormă 
cu lamelele lui; cum s-o fi ruinat fiul? Mă voi rade mâine cu emoție — 
şi cu părere de rău! 


Miercuri, 5 august. Nemţii înaintează mereu în Caucazia. Pe de o 
parte au ajuns pe fluviul Kuban, aproape de Krasnodar (fostul Ecaterino- 
dar), iar pe de alta — spre est — au ocupat Voroşilovsk (fostul Stavro- 
pol) care nu trebuie confundat cu Voroşilovgradul, din regiunea Doneţ- 
ului. La Kuban, nemţii se află la graniţa regiunii petrolifere de la Mai- 
kop, iar la Voroşilovsk, la 100 şi ceva kilometri de regiunea petroliferă 
şi mai bogată de la Groznâi. Forţele germane au ajuns astfel la petrolul 
rusesc atât de râvnit. După datele publicate, pare că sovieticii extră- 
geau 75% din petrolul lor din aceste regiuni. Pare că în Kuban adunase 
şi imense rezerve de grâu pe care nu l-au putut distruge, atât de repede a 
fost înaintarea nemților, care au făcut 300 kilometri pornind de la Ros- 
tov, în 10 zile. Toată regiunea Kubanului e foarte bogată şi sovieticii crea- 
seră în diferitele ei centre, mai ales la Voroşilovsk industrii importante... 

La Moscova e jale; corespondenţii britanici recunosc în telegramele 
lor, că situaţia s-a agravat rău de tot, că grânele şi petrolul Caucazului 
sunt pierdute şi că fiecare zi aduce veşti mai rele ca cele precedente. 

În disperarea lor, ruşii urlă după al doilea front. În Anglia şi în Ame- 

masive a oraşelor din nordul Germaniei înlocuiesc acest al 2-lea front ce- 
rut de ruşi. Dar nici aceste bombardări nu vor putea fi continuate prea 
mult timp, căci pierderile englezilor sunt mari: numai bombardarea 
Hamburgului a costat 240 de aviatori, greu de înlocuit. Şi mai sunt şi 
bombardamentele de represalii germane asupra teritoriului britanic. În 
ultimele zile au fost astfel crunt lovite oraşele din Midlands, în special 
Birmingham şi Leeds... 

După unele ştiri necontrolabile, Churchill ar fi zburat la Moscova 
ca să explice lui Stalin situaţia Aliaților şi imposibilitatea lor de a crea 
un al doilea front în Europa. Prezenţa lui Churchill la Moscova rămâne 
însă de verificat. În tot cazul, „tineretul sovietic“ (halal de tineret!) a 
trimis o adresă „tineretului britanic şi american“ cerând imediatul 
ajutor al Aliaților, sub amenţiarea că Rusia se prăbuşeşte... Poate că ar 
fi o prăbuşire ce n-ar întrista prea mult nici Londra nici Washingtonul... 

Prefectul de Dolj, Florescu, venit la Breasta pentru fixarea locului 
pe care se va clădi palatul administrativ local (!!) — îmi aduce vestea 
că generalul Pantazi a fost numit la comandamentul unei armate pe 
front şi că în locul său a fost numit la Departamentul Apărării Naţio- 
nale, generalul Mitrănescu, originar din Dolj. Mitrănescu a comandat 
până acum pe front. i 


S-a publicat un decret prin care se acordă funcţionarilor dreptul la 
o îndemnizaţie de scumpete, lunară. Cuantumul indemnizaţiei va fi 
fixat prin decrete succesive, în raport cu necesităţile unui minimum de 
trai... Dramele inflaţiei şi ale falimentului monetar! 


Regele Mihai, însoţit de inevitabilul Cioclică, a vizitat frontul. A 
plecat din Bucureşti la 30 iulie, cu avionul şi s-a înapoiat tot cu avionul 
la 3 august... Că Regele mai dă cu nasul pe front, e bine — dar ce caută 
acolo dl cioclu Ică? O fi rostit discursuri şi ruşilor? 


Joi, 6 august. În Kuban, la Est de Voroşilovsk, între Sal şi Don în 
direcţia Stalingradului, nemţii înaintează metodic. Intre Sal şi Don, 
trupele române au contribuit mult la succesul înaintării — o spune 
comunicatul Marelui Cartier german, de azi. Sunt probabil trupele lui 
Dragalina. Românii ajunşi dincolo de Don şi cucerind Rusia, iată un 
spectacol neaşteptat! Umilirea noastră din 1940 a fost răzbunată... Nu- 
mai de nu s-ar întoarce roata! De-a lungul Mării de Azov şi pe Kuba- 

nul inferior, pare că forţele germane şi române (e şi acolo un corp ro- 
mânesc) întâmplină rezistenţă serioasă, căci au rămas cam înapoi. 

În cotul cel mare al Donului, mai sunt lupte, grupuri sovietice, 
împrăştiate fără legături între ele, continuă să reziste cu înverşunare 
deşi partida lor e pierdută. De asemeni, în regiunea Voronejului la sud 
şi est de Râjev, pe Volhov, forţele ruseşti atacă şi se bat cu disperare, 
cu toate pierderile însemnate pe care le suferă zilnic. Nemţii doboară 
cam 100 de avioane pe zi şi pierd numai 5-6. De la 1 iulie au distrus 
sau capturat peste 2 000 tancuri sovietice... Rezistenţa şi perseverența 
în luptă a ruşilor e fără exemplu în istorie. Nu s-a văzut niciodată o ar- 
mată învinsă cum a fost învinsă cea rusească anul trecut şi anul acesta, 
fără să se prăbuşească. Distruse cu sutele, diviziile bolşevice sunt în- 
locuite prin altele, nou înarmate. Oricât de odios ar fi, un regim în stare 
să galvanizeze astfel un popor, e un regim cu rădăcini adânci în mase... 
Orice s-ar zice... 


Antonescu moralistul: Dl Mareşal — un comunicat oficial ne-o 
spune — a hotărât ca damele să nu se mai plimbe jumătate goale, să nu 
se mai fardeze, să nu mai petreacă în văzul tuturor. Nici bărbaii nu mai 
au voie să circule în cămăşi, cu gulerul desfăcut şi să fie veseli... 
Delincvenţii, la lagăr! 


Sâmbătă, 8 august. Pe frontul Caucazului, trupele noastre luptă din 
greu alături de cele germane, pe o căldură sufocantă care îngreunează 
mai ales maşinile Infanteriei. După ultimele ştiri, sovieticii ar fi înce- 
put o retragere generală pe un front de 450 kilometri... Unde, nu se 
spune, ştirea e de la Roma — prin urmare sub beneficiu de inventar. 
Forţele germane ar fi ajuns la 50 kilometrii de Maikop şi atacă oraşele 
Krasnodar şi Almavir... 


Colonelul R. a venit să mă viziteze, împreună cu Filip şi povesteşte 
că ofensiva lui Rommel s-a oprit pe linia El-Alamein-ului, acum o lu- 
nă, fiindcă 2 divizii italiene au fugit de pe front. Rommel s-a găsit într- 
o situaţie dificilă, căreia cu greu a făcut față. Ducele a stat 20 de zile 
pe frontul libian ca să ridice moralul trupelor italiene şi să le aducă din 
nou pe front... Colonelul R. e în fruntea cenzurii ştirilor externe şi e de 
presupus că nu spune basme. De altmintreli, doctorul D. care vine din 
Germania povesteşte şi el tot felul despre italieni. Germanii îi au în 

oroare şi în cercurile universitare care doctorul D. le-a frecventat toată 
lumea era convinsă că războiul nu se sfârşeşte fără o răfuială între Ger- 
mania şi Italia. Pare că şi în Croaţia, opinia publică ar fi extrem de 
montată împotriva macaronarilor care s-au înstăpânit pe Slovenia şi pe 
coasta sârbească a Adriaticei... În Macedonia, o unitate bulgărească 
era să se încaiere cu una italiană —în ce priveşte pe sârbi atacurile lor 
contra italienilor sunt zilnice. Până şi ungurii ridică pretenţii asupra 
portului Fiume... Megalomania fascistă fiind socotită insuficientă 
pentru apărarea lor, italienii au hotărât să trimită forțe masive — de n- 
ar fugi şi ele — împotriva ruşilor, ca să îmbuneze cel puţin pe nemți... 

Tot colonelul R. mai spune că bandele sârbeşti sunt aprovizionate 
cu arme şi muniții prin aeroplane britanice, ce le lasă să cadă la întâm- 
plare pe fostul teritoriu iugoslav, ştiind bine că oriunde ar cădea se va 
găsi cine să le întrebuinţeze contra italienilor... 


Sărăcăcioglu a citit în faţa Parlamentului turc declaraţia noului Gu- 
vern, pe care-l prezidează. Cuvântare de oriental şiret, în care fostul 
ministru de Externe se prosternează într-o scârboasă platitudine în fața 
lui Inönü, o scaldă cu „alianţa“ britanică şi cu „prietenia“ germană, 
declară Turcia singura țară fericită în haosul războiului fiindcă e neutră 
şi afirmă că turcii se vor scula ca un singur om, cu toate puterile lor, 
contra cui îi vor ataca. Din cuvintele lui Sărăcăcoglu ar reieşi mai mult 
o înclinație spre englezi — dar poate că cuvântul a fost dat omului ca 
să-şi ascundă gândul... La Berlin, nemții se declară mulțumiți cu 
declaraţiile de la Ankara — ceea ce dovedeşte că se mulțumesc cu 
puţin. Pe mine, ceea ce m-a impresionat mai mult, e adâncul pesimism 
al Şefului Guvernului turcesc asupra rezultatelor războiului, care nu 
poate duce decât la dezastrul lumii întregi... 


După ştirile din ţările neutre, Stalin a început o nouă „epuraţie“ în 
teritoriile care au mai rămas sub stăpânirea sa. Toate epavele regimului 
țarist au fost împuşcate; împuşcaţi de asemenea toți cei ce au îndrăznit 
să critice politica regimului sau să exprime o îndoială asupra utilității 
continuării războiullui. Raiul bolşevic e mai rai ca oricând... 


Churchill n-a luat parte la ultima şedinţă secretă a Camerei 
Comunelor, ceea ce ar confirma zvonul vizitei sale la Moscova. Oficial 
nu se confirmă însă nimic. Se anunţă însă că o conferință militară are 

loc în acest moment la Kremlin, conferinţă la care participă şi delegați 
englezi şi delegaţi americani. 


Comunicatul ultimului Consiliu de Miniştri ne informează că pe 
lângă „indemnitatea de scumpete“ acordată funcţionarilor şi revizibilă 
în fiecare lună, se vor revizui şi preţurile contractelor încheiate cu 
constructorii şi se vor pune la punct, la fiecare 4 luni. O mai formală 
mărturisire a prăbuşirii continue a leului nu putea fi făcută... 


Nici în călătoria pe care a făcut-o cu Regele pe front, dl Ică n-a pu- 
tut să-şi țină fleanca. A vorbit la fiecare masă... Acest dobitoc se crede 
Demostene sau Cicerone şi ne vede că e un deplorabil clănțău a la 
Farfuridi! Bineînţeles, deşi cu întârziere, ziarele publică pe larg 
stercorările logoreicului... O nenorocirie! 


Congresul Pan-indian se întruneşte la Bombay. Englezii au făcut o 
descindere la sediul Partidului Naționalist şi au confiscat proiectul de 
declaraţie, redactat de Gandhi şi care trebuia să fie supus Congresului. 
În acest proiect, se cere plecarea englezilor din Indii şi se propo- 
văduieşte o înţelegere a indienilor cu japonezii. Gandhi n-a fost până 
acum arestat, dar arestarea lui nu e exclusă... ” 


Luni, 10 august. În Kubanul Caucazului trupele germane , şi pe ur- 
ma lor cele româneşti, înaintează repede. Oraşele Timoşevskaia, Almavir, 
Krasnodar şi Maikop au căzut unele după altele, în ultimele 48 de ore. 
Nemţii sunt acum la poalele Caucazului şi nu-i mai desparte de Marea 
Neagră, de Novorosiisk şi Tupase decât un slab şir de munţi. S-ar părea 
că ruşii nu mai rezistă la sud, ca şi cum ar voi să atragă inamicul cât 
mai departe şi îşi concentrează tot efortul lor între Voronej şi Râjev ca 
să străpungă frontul german, să taie apoi spre sud-vest şi să izoleze 
armatele nemţeşti de la Doneţ, Don şi Caucaz. Planul e bun, numai că 
până acum sovieticii n-au reuşit să clintească frontul german de la 
Centru. Comunicatul german de ieri şi de alaltăieri mărturiseşte „lupte 
grele“ în acel sector, dar afirmă nu numai că frontul n-a fost clintit, dar 
că dimpotrivă forţele ruseşti au fost respinse suferind mari pierderi şi 
că unei contraofensive germane au dat excelente rezultate. E sigur că 
în acolo se joacă în acest moment drama, între Voronej, Râjev şi 

Volhov. Nemţii ştiu că conducă războiul, să avem încredere în ei. 
Superioritatea lor în aer este în tot cazul strivitoare: de la 3 la 6 august 
au doborât 445 avioane sovietice şi n-au pierdut decât 40... 


Submarinele germane dau un nou „tablou“ de scufundări: 103 000 to- 
ne anglo-americane au fost trimise pe fundul mărilor în ultimele zile. 


Pe când nemţii înaintează în Caucaz, amenință Stalingradul (de care 
se apropie zilnic) şi distrug pe rând armatele sovietice, la Moscova un 
consiliu de experţi militari, englezi, americani şi sovietici s-a adunat 
sub preşedinţia lui Stalin. Presa germană şi foile neutre continuă să 
pretindă că şi Churchill ia parte la aceste conferințe care țin de 8 zile... 

Nemţii publică ca şi comentariu al acestor conferințe, „Ordinul se- 
cret“ al lui Stalin din 28 iulie, faimosul ordin prin care se cere sol- 
daţilor sovietici să moară pe loc şi să nu mai cedeze teren. Acest „ordin 
secret“ e într-adevăr impresionant, fiindcă dovedeşte prăbuşirea puterii 
sovietice, prin amănuntele pe care le dă... Chiar admițând că Stalin a 
exagerat tonul pesimist al ordinului său, ca să-şi impresioneze oame- 
nii, totuşi mărturisirile sale sunt din cele mai prețioase pentru lămu- 
rirea situaţiei... 


Radio Bucureşti a anunţat în emisiunea sa de ieri o mare bătălie 
navală în care japonezii ar fi distrus un însemnat număr de vase ame- 
ricane, unităţi de toate mărimile: se enumeră chiar numele vaselor dis- 
truse şi al celor avariate, pe care nu le-am putut nota din cauza repe- 
ziciunii emisiunii. Se adăuga că bătălia va purta numele de „bătălia de 
la Insulele Solomon“. Cu o zi înainte, Radio Londra anunţase că ame- 
ricanii au atacat pe japonezi... Ziarele de azi, ca şi emisiunile de Radio, 
nu mai spun nimic... Să nu fi fost nimic sau să fi fost pierderile egale, 
de o parte şi de alta şi să se fi întins vălul tăcerii din interese identice 
de către unii şi alţii? „Qui vivra, verra...“ 


Congresul Indian de la Bombay a votat cu o imensă majoritate mo- 
țiunea lui Gandhi, invitând pe britanici să părăsească Indiile. Gandhi, 
Pandit Nehru, întreg Comitetul de studii al Congresului şi 149 de mem- 
bri ai lui au fost arestaţi. La Bombay, mari manifestări de stradă. Poli- 
ţia şi armata au intervenit. Răniți... Efervescență mare în principalele 
centre ale Indiilor... 

Numirea generalului Mitrănescu în locul lui Pantazi, la Ministerul 
de Război nu se confirmă. 


A murit Castaldi, autorul marşului popular „La Arme“. A fost cântat 
pentru prima dată la Iaşi, în faţa lui Vasile Morţun! care a fost atât de 
entuziasmat încât, după ce a îmbrățișat pe compozitor, i-a dat pe loc 
ceasul său de aur... Castaldi a fost un muzician cumsecade şi a fost pro- 
fesorul tuturor vedetelor noastre muzicale. Că n-a scos lucru mare din 
ele nu e vina lui... 


Şi fiindcă pomenesc de mzică, să-mi fie permis să râd niţel de ulti- 
ma invenție a regimului: s-a înființat „un Conservator de muzică şi artă dra- 
matică muncitoresc“ (!!!!) — ca să transforme pe fierari şi lemnari în 
tenori şi în „jeunes premiers“ romantici!! Oamenii au pierdut capul, 
de-a binelea. 


Bătrânul Lloyd George a ţinut în Ţara Galilor un discurs pe care 
foile din Londra îl veştejesc ca „tineret revoluționar“. A cerut galilor 
lui să nu se mai supună măsurilor tâmpite de la Londra, să se scoale ca 
un singur om şi să dărâme jugul impus de birourile din Vhite-hall! Se 
vede că lui Llloyd George nu-i ajunge gloria de a fi autorul actualului 
război, prin pacea pe care a impus-o în numele Angliei, în 1919. Mai 
vrea să ducă față de generaţiile viitoare şi răspunderea unui război civil 
în patria sa! 


Miercuri 12 august. Nemţii publică bilanţul rezultatelor obţinute în 
ofensiva începută în Rusia la 1 iulie, şi până la 10 august. În 40 de zile 
au cucerit o întindere mai mare decât Anglia, au făcut un milion de pri- 
zonieri, au distrus sau capturat peste 6 mii de tancuri, 20 mii de tunuri 
şi 6 mii de avioane. 

Pe de altă parte au putut constitui numeroase batalioane de ruşi, re- 
crutați dintre prizonieri care au luat armele împotriva Sovietelor şi se 
bat pe front. E un fapt nemaipomenit în istoria războaielor... Cu toate 
astea, cu toate că şi azi ştirile sunt excelente, căci o armată întreagă, 
Armata a 62-a a fost în parte nimicită, în parte capturată (57 000 


l Ministrul de Interne din timpul „neutralității“ din 1914—1916. 

prizonieri, 1 000 care de asalt şi 750 tunuri distruse sau capturate) la 
n.v. de Kalaci, în marele cot al Donului — nu ne simţim liniștiți, căci 
pe măsură ce pier sau se predau sovieticii, alţii le iau locul, tot atât de 
bine înarmaţi şi echipați... Pare că rezervele lui Stalin să fie fără sfârşit. 
Şi dacă unii se predau şi întorc armele împotriva foştilor lor tovarăşi de 
robie — sunt alţii de o dârzenie ce a minunat lumea: nu se predau şi 
apără petecul de pământ ocupat până la moarte. Se citează fapte şi 
cazuri de eroism, iarăşi nemaipomenite. Şi dacă în sud, spre Caucaz 
fug prepeliţele, la Nord, între Voronej şi Râjev atacă şi lovesc zilnic cu 
înverşunare... Acolo e punctul nevralgic... Şi ultimele comunicate ne 
anunță numai lupte grele de apărare. Şi pentru ca nemții să recurgă la 
astfel de formulă, trebuie să meargă lucrurile mai prost decât se 


AX A. 


mărturiseşte. Până în câteva zile trebuie să se decidă şi acolo însă... 


Din ştirile pe care mi le aduc prietenii de la Bucureşti, în măsură să 
ştie, pare că Mareşalul Antonescu a fost serios bolnav. Ce a avut, nu se 
prea ştie. Unii vorbesc de o diminuţie serioasă a o globulelor roşii în 
sânge, alţii de accese epileptiforme, datorită în parte şi unei răni la cap, 
veche. Pe când era tânăr ofiţer, un cal l-ar fi lovit cu copita şi i-ar fi 
spart ţeasta capului atât de rău încât ar fi fost cârpită printr-o placă de 
argint. După ce s-a mai întremat acum câteva săptămâni, Mareşalul a 
fost scos la Curtea de Argeş şi arătat publicului, a citit chiar o 
cuvântare făcută de Ică... De atunci n-a mai ieşit. Se zice că iar s-ar 
simţi rău, dar sunt şi prieteni de ai lui care pretind că nu, că se 
menajează numai... Şi a început iar să se vorbească despre eventuala 
lui succesiune: Prezan, Iacobici, un triumvirat de generali (Iacobici, 
Petre Dumitrescu, Ciupercă etc.). Atât ne-ar mai lipsi, să moară şi 
Antonescu! Şi în ce hal am ajuns, dacă trebuie să considerăm dispariţia 
lui Antonescu ca o nenorocire națională! 

Pare că vizita lui Manstein a fost într-adevăr pusă la cale de nemți 
ca să-şi dea seama de starea fizică a Conducătorului.... Cu ce impresie 
o fi plecat Manstein? 


Înaintările în Kuban merg foarte neregulat: pe când spre est trupele 
germane au ieşit din această regiune şi au ocupat şi Piatigorsk, la 
jumătatea drumului între Voroşilovsk şi Groznâi — la vest, de-a lungul 
Mării Azov. Abia ieri s-a cucerit oraşul Jaisk, foarte apropiat de 
Rostov. Jaiskul, după câte ne spune Comunicatul german de aseară, a 
fost luat de Cavaleria română... Armata noastră nu ne face de ruşine, 

numai să nu plătim odată scump gloria pe care o câştigăm atât de 
departe, în țări ce n-au nimic de împărţit cu sărăcia noastră... 

De la 1 la 10 august, germanii au distrus 1 012 avioane nemţeşti, şi 
au pierdut 48 de aparate. 


Ziarele de ieri ne-au adus în fine veşti amănunțite despre bătălia na- 
vală de la Insulele Solomon. Japonezii pretind că au distrus 1 cuirasat, 
7 crucişătoare (din care 2 grele), 4 distrugătoare, 10 transporturi mili- 
tare şi 41 avioane — şi că au avariat grav 3 crucişătoare şi mai multe 
distrugătoare. Ei n-ar fi pierdut decât 7 avioane şi n-ar fi avut decât 2 
crucişătoare uşor avariate, astfel încât mai pot naviga şi manevra. 
Americanii nu dau nici un amănunt, sub cuvânt că lupta continuă, fapt 
pe care de altmintreli îl confirmă şi japonezii. Să aşteptăm prin urmare 
sfârşitul, pentru un bilanţ real al întâlnirii. Cert e, că o bătălie mare, cea 
mai mare poate de la începutul războiului, a avut loc în apele Insulelor 
Solomon, şi nu s-a terminat încă... 

Americanii au atacat cu altă flotă Insulele Aleutine şi au încercat să 
scoată de acolo pe japonezi: au fost însă respinşi, cu pagube pentru ei... 


În Indii tulburările continuă, mai pretutindeni. Greve, urlete, bătăi, 
împuşcături. Încep să cadă bicţii indieni ca muştele. Şi arestări pe ca- 
pete... A fost ridicată şi madam Gandhi! Presa germană face mare caz 
de „revoluţia“ din Indii — dar oricât ar fi de dezagreabile pentru 
englezi tulburările acestea, nu încape îndoială că Guvernul britanic e 
stăpân pe situaţie: japonezii sunt prea departe! 


Joi 13 august. Luptele din cotul Donului la n.v. de Kalaci par să fi 
fost teribile. Ruşii au încercat de mai multe ori să scape prin atacuri 
disperate; formaţiuni noi au amenințat pe nemții din stânga Donului, ca 
să spargă cercul de fier în care fusese închisă Armata a 62-a sovietică 
şi un corp special, blindat. Totul a fost zadarnic, şi forţele ruseşti au 
fost în parte nimicite, în parte capturate. 

“Înaintarea germanilor peste Don spre munţii Caucazului s-a făcut 
într-un ritm uimitor: în cel mai scurt timp au pătruns în adâncime cu 
peste 450 kilometri, pe un front de aproape 400 kilometri, trecând pes- 
te Don şi peste delta acestui fluviu, peste Jeja, peste Sal, peste Kuban, 
peste Manici şi peste Laba, râuri ce puteau opri fiecare avântul unei 
armate mai puţin năvalnice şi mai puţin bine organizate din punct de 

vedere tehnic. E o victorie strălucită rezultată din îmbinarea unei serii 
de victorii secundare dar glorioase, victorii la care au adus şi trupele 
române contribuţia lor, prețioasă. Dincolo de Don, forțele germano- 
române au pus astfel stăpânire pe o suprafață de mai bine de 90 000 
kilometri pătrați — pământuri de o excepţională fertilitate, cu oraşe 
industriale şi bogate... 

Pe de altă parte, telegramele de ieri redau ştirea liniştitoare că încer- 
carea de străpungere de la Râjev a fost definitiv zădărnicită prin contra- 
ofensivele germane. Numai să fie aşa, căci din chiar textele germane 
reiese că sovieticii atacaseră acolo, în ultima vreme, cu oarecare 
rezultate... 

În Crimeea s-a strâns o considerabilă armată germană menită să 
treacă pe la Kerci în Kuban, îndată ce ultimele rămăşiţe ale trupelor lui 
Timoşenko, încolţite între mare şi frontul german, vor fi nimicite. 

Aviația germană a bombardat cu succes porturile Anapa, Novo- 
rosiisk, Tuapse şi a distrus o bună parte din vasele ancorate acolo în 
aşteptarea trupelor ce trebuiau să fie evacuate spre Georgia prin Poti şi 
Batum. Flota rusească din Marea Neagră este astfel zilnic redusă, până 
va fi toată distrusă. 


Stalin şi Voroşilov ar fi la Stalingrad, unde s-au dus să ia măsuri 
pentru apărarea viitorului front pe Volga interioară. Cu organizarea şi 
apărarea acestui front ar fi fost însărcinat Voroşilov. Stalin încearcă să 
ridice moralul combatanţilor bolşevici — dar numai cu împuşcări de 
generali şi de ofiţeri, nu se ridică moralul nimănui... 

Tema discuţiilor Conferinţei de la Moscova pare să fi fost: apărarea 
Sovietelor şi găsirea mijloacelor de a stăvili înaintarea nemților. Dacă 
s-a găsit ceva, şi ce, nu se spune. Unele ziare neutre persistă a crede că 
Churchill a fost la Moscova, şi că față de prăbuşirea sovietică, primul 
ministru britanic ar fi luat contact cu unii generali ruşi în vederea even- 
tualităţii înscăunării unui alt regim! Ba se vorbeşte chiar că Churchill 
ar fi stat să discute, înainte de a părăsi Londra, cu un Mare Duce, un 
proiect de restabilire a Monarhiei în Rusia. E evident că o schimbare 
de regim în Rusia, ar fi o mare lovitură dată lui Hitler căci ar zădărnici 
propaganda „cruciadei împotriva bolşevismului“ care atrage Europa 
întreagă sub cutele steagurilor sale — dar cine crede că se va putea 
schimba ceva în Rusia pe o altă cale decât a armelor, se înşeală amar. 
Să nu-şi facă nimeni asemenea iluzii! 

Harris, mareșalul aerului şi şeful R.A.F--ului, a lansat prin Radio un 
mesaj poporului german, prin care vuieşte prăpădul ce aşteaptă oraşele 
nemțeşti, în cazul în care Germania nu se va da învinsă!!! Că vor bom- 
barda nu încape îndoială, dar să aştepte o capitulare prin teroare din 
partea germanilor dovedeşte multă naivitate din partea englezilor... 

Au şi bombardat, teribil, nopţile trecute, Mainz şi Wiesbaden. Le- 
au întors vizita germanii în oraşele industriale din centrul Angliei... 

Şi vase anglo-americane cu o deplasare totală de 86 mii tone s-au dus 
— lot nou — pe fundul mărilor. Iar în Mediterana Occidentală, vasul bri- 
tanic port-avion „Eagle“ a fost scufundat, cu 25 de avioane pe el. E o ma- 
re pierdere pentru englezi, din ce în ce mai lipsiţi de baze aero-nautice 
în Mediterana... 


Tulburările se întind pe tot cuprinsul Indiilor. Rezistenţa pasivă 
propăvăduită la început de Gandhi, s-a transformat mulțumită nedi- 
băciei Guvernului britanic şi banilor propagandei anti-engleze — în re- 
beliune violentă. Indienii pun foc edificiilor publice, distrug căi ferate, 
urlă şi se aruncă înaintea gloanțelor. Al doilea front cerut de ruşi a luat 
fiinţă în Indii — dar nu împotriva nemților... 


Reprezentanţii Statelor Baltice la Londra au fost şterşi de pe Anua- 
rul corpului diplomatic. O politeţe la adresa Sovietelor şi o indicație 
asupra planurilor britanice în Europa, în caz de victorie... 

Antonică Eden a declarat solemn că Anglia a anulat acordul de la 
München! Ca şi cum s-ar mai putea vorbi de un acord în timp de 
război! Dar Antonică a vrut să facă o politeţe şi lui Beneş! 


DI Pierlot, fostul prim-ministru belgian a zburat din America în 
Congo, ca să convingă pe negri să intre în război contra lui Hitler. 
Negrii au răspuns însă, că nu ştiu cine e ăla, Hitler! 


Benjamin Crémieux, funcţionar la Quai d'Orsay, a fost arestat la 
Vichy - fiind ovrei şi anti-hitlerist... Unde sunt vremurile când numele 
de Crémieux răsuna în rândurile conducătorilor democrației franceze! 
„Quantum mutatum ab illo“! 

Ştirile ce-mi fuseseră aduse de la Bucureşti despre o nouă îmbol- 
năvire a Mareşalului Antonescu nu erau întemeiate. Ziarele sosite azi 
ne dau darea de seamă a vizitei lui la Tohan (lângă Braşov) la uzinele 
„Rogifer“-ului (foste Malaxa) — de acum două zile. E drept că pe 
fotografiile reproduse, Mareșalul, în tivil, are aerul gârbovit şi obosit... 
dar e în picioare şi se plimbă... Tant mieux! 


Primit o circulară semnată Maria Antonescu, prin care sunt so- 
mat să indic cantităţile de cereale ce sunt dispus să pun la dispoziția 
„Ajutorului de larnă-secţia rurală“. Parcă aş avea de unde să dau, când 
n-am făcut aproape nimic şi trebuie să plătesc un milion impozite (pes- 
te milionul stors sub formă de împrumut benevol) şi alt milion lefuri. E 
şi asta o politică, la unii să tot ceri şi la alţii să tot dai... Numai că ajun- 
ge un moment când vaca nu mai poate da lapte! Să mă lase damele astea în 
pace, căci de veacuri m-am înţeles eu cu sătenii mei, şi n-am lăsat pe 
nici unul să moară de foame! 

Madam Antonescu ne plictiseşte. N-a avut bietul Ionel nici o şcoală 
pentru înalta situaţie la care a ajuns. Dar nu vede că Mussolini are o 
soţie, Stalin, Franco şi Salazar au şi ei soţii, Hitler are o soră — şi nu 
vorbeşte nimeni de ele, şi nu-şi bagă nici una nasul unde nu-i fierbe 
oala? Să ne mai slăbească Veturiile — ne pisează destul Ică! 


Vineri 14 august. Comunicatele de azi ne aduc vestea unor mari 
succese maritime ale Axei, în Mediterana. Un convoi de 46 de vase de 
transport însoţit de o puternică escortă de vase de război engleze şi 
americane a încercat să treacă pe la Gibraltar şi prin canalul Siciliei la 
Alexandria. Întâmpinat în ziua de 11 august de avioanele şi de sub- 
marinele germane şi italiene, convoiul a fost în parte distrus, în parte 
avariat şi în parte silit să se refugieze la Malta şi la Gibraltar. Lupta 
continuă în urmărirea vaselor fugare. Nici un vas anglo-american n-a 
putut să ajungă la Alexandria. Trei purtătoare de avioane — printre ca- 
re „Eagle“ — au fost scufundate, căci englezii şi americanii avuseseră 
grijă să se asigure şi de o pază aeronautică... 

Pe de altă parte, japonezii publică bilanțul pierderilor impuse inamicu- 
lui la Insulele Solomon, bilanţ din care reiese că Aliaţii au pierdut 13 vase 
mari (cuirasate şi crucișătoare) un număr considerabil de distrugătoare şi 
mai multe vase de transport. Japonezii n-au avut decât două vase puţin 
avariate... 

Bătălia din Mediterana ca şi cea de la Insulele Solomon dovedesc 
definitiv superioritatea aviaţiei combinată cu atacuri submarine, față de 
flotele de suprafață. Şi în Mediterana şi la Solomon, Puterile Axei au 
înfrânt flotele anglo-americane fără să rişte un vas de război... La 
Insulele Solomon victoria se datoreşte în bună parte torpilelor animate, 
cu care supuşii Mikado-ului s-au aruncat asupra cuirasatelor americane 
— o armă pe care evident nu o poate folosi decât fanatismul zaponez... 

Pierderile din Mediterana şi din Pacific, adăugate la veştile rele de 
pe frontul rusesc şi din Indii, par să fi determinat o mare depresiune în 
Anglia şi în Statele Unite... Roosevelt se consolează felicitând pe 
Marele Rabin al Statelor Unite pentru Anul Nou ovreiesc. „Acest 
război — spune Roosevelt în mesajul său — este şi războiul tuturor 
evreilor de pe pământ...“ Câtă apă la moară lui Hitler! 


Junele Ionel Stârcea, adoptat de Mocsony, a fost numit mareșal al 
Curţii Regale — anunţă laconic ziarele. Dar ce a devenit Toto Rosetti- 
Solescu, mareşalul numit acum câteva luni? A murit? A demisionat? A 
fost dat afară? Mocsony-Stârcea e un băiat bun, dar e un puţoi, abia se- 
cretar clasa a III-a în serviciul diplomatic, detaşat de câteva luni şi el, 
ca secretar particular al Regelui... Dar ce să ne mirăm: trăim în stare de 
plină anarhie! 


Naum Menemencioglu, până acum secretar general al Ministerului 
de Externe din Ankara, a fost ales deputat şi numit ministru al Afa- 


. cerilor Străine. Căci sub dictatura democratică turcească, trebuie să fii 


deputat ca să poţi fi numit ministru. Alandala. 


Sub dictatura noastră ţucalistă, Doamna Maria Mareşal Antonescu 
a rugat supuşii ei să verse la un fond special sumele destinate florilor 
şi telegramelor ce i le-ar fi trimis mâine, de Sfânta Maria!!! Ghişete 
speciale au fost instituite la Poşta din Bucureşti şi la Preşedinţia Con- 
siliului pentru vărsarea acestor sume... E de necrezut, dar s-a spus azi 
la orele 2, la Radio! De Sfânta Elena, de ziua Reginei, nu s-a plictisit 
însă publicul cu nici un fel de îndemn... Trist! Trist! 


| Duminică 16 august. Cu toată larma emisiunilor radiofonice şi a 
ziarelor în jurul marilor victorii navale repurtate de Puterile Axei în 

Mediterana şi la Insulele Solomon în Pacific — punctul nevralgic al 
războiului continuă să fie pe frontul rusesc, între Voronej, Râjev şi râul 
Volhov, unde ruşii lovesc cu toate forțele lor de mai bine de o lună, ca 
să spargă frontul şi să ia pe nemți pe la spate. Planul lor e clar: rezis- 
tență măsurată în Caucaz ca să atragă acolo cât mai multe forțe germa- 
ne, şi cât mai departe de bazele lor — rezistenţă aprigă la Stalingrad şi 
pe cursul inferior al Volgăi şi ofensivă puternică la Nord (Voronej-Râjev) 
pentru întoarcerea frontului. Nemţii opun însă în spațiul Vorone — Râjev 
L Volhov un zid de fier care de o lună n-a putut fi clintit. Dacă nu reu- 
şesc, planul ruşilor poate să le fie fatal, căci în atacurile lor îşi istovesc 
puterile zilnic, pierd o sută şi mai bine de avioane, zeci şi sute de care 
blindate şi oameni şi tunuri şi arme de tot soiul cu duiumul... 


a . 


Îmi petrec ziua agăţat de Radio, doar voi afla că armatele germane 
au împins înapoi liniile sovietice de la gâtul frontului între Voronej şi 
Râjev — dar nimic, nici o veste îmbucurătoare nu vine... Trebuie să aibă 
şi nemţii planul lor — căci război ştiu să facă — şi mă consolez cu 
ideea că o străpungere nu poate reuşi decât prin suprindere, prin atac 
bruscat: de o lună de când îi tot atacă ruşii trebuie să fi adus şi Comanda- 
mentului german forțele necesare la faţa locului... Poate că atacul de la 
Râjev şi Voronej să convie nemților, dându-le libertate de acţiune la Sud... 
Mai ştii? 

Spre Caucaz, înaintarea forțelor germane şi-a mai încetinit ritmul, 
căci luptele se dau acum în terenul accidentat de la poalele munților, 
unde ruşii se pot apăra mai uşor. Nemţii au ocupat oraşul Georgievsk 
pe linia ferată Rostov-Baku. 

Coloanele germane ce înaintează la est spre Volga inferioară, ve- 
nind din Caucaz, au pătruns în țara kalmucilor şi au ocupat capitala re- 
publicii lor autonome, Elista. Intre Don şi Volga se înaintează încet, 
spre Stalingrad. 

Porturile Mării Negre rămase în mâinile ruşilor sunt bombardate in- 
tens, şi scufundări sunt semnalate. Între altele un crucișător la Novorosiisk. 

Bombardări de noapte între englezi şi germani; Mainz şi Valea 
Rinului — portul englez Ipswich, au avut mai mult de suferit... 


_ Demisia lui Coti Stoicescu a fost primită, ceea ce nu e o nenorocire. 
În locul lui a fost pus Marinescu de la Economia Naţională, ceea ce e 
o a doua nenorocire. În locul lui Marinescu la Economia Naţională a 
fost numit veninosul Finţescu — o a treia nenorocire... Cabinetul în- 
cepe însă să fie omogen: numai lichele. A mai rămas să plece Buşilă, 
ultimul element cumsecade rămas în Guvern. 

Demisia lui Stoicescu de la Justiţie e o lovitură grea pentru toți oa- 
menii de bine din țara asta: oricât de nesocotită era o stavilă la fără- 
delegile, la samavolniciile, la nebuniile întreprinderii Antonescu... Tare 
ne mai pedepseşte Dumnezeu! i 

Fințescu la Economie va fi un dezastru. Marinescu cel puțin nu fă- 
cea nimic. Asta e din ăia care fac, dar fac prost. Ne-a luat dracul! 


Telegramele germane insistă asupra prezenței lui Churchill la Moscova 
şi adaugă că premierul englez se va înapoia la Londra prin Cairo — şi 
poate prin Indii, unde ar vrea să încerce şi el să împace lucrurile... 
Londra şi Washingtonul sunt mute asupra acestor deplasări, şi chiar 
asupra prezenţei lui Churchill la Moscova... 


Telegrame complementare germane şi italiene anunţă că nici un vas 
englez sau american n-a putut ajunge la Alexandria, din convoiul atacat 
în Mediterana. Se lămureşte acum că 22 de vase mari de transport 
călătoreau escortate de 25 de vase de război, din care 4 port-avioane de 
peste 30 000 tone. Toate tancurile de benzină şi cea mai mare parte din 
vasele de transport au fost scufundate. Din vasele de război, unele au 
fost scufundate şi ele, altele grav avariate, altele în fine s-au refugiat la 
Malta şi la Gibraltar. În total s-au scufundat peste 200 000 tone 
Nemţii, dar mai ales italienii, exultă! Pierderile lor au fost minimale: 
două vase avariate şi avioane doborâte. S-a făcut dovada că armata 
britanică din Egipt nu mai poate fi ravitaliată prin Mediterana... 


In Indii, tulburările continuă, edificiile publice ard şi englezii trag ` 
cu mitralierele în indieni! Săracii indieni, ce şi-or fi băgat degetele în- 
tre ciocan şi nicovală? 


Ziarele rectifică informaţia dată cu privire la numirea puţoiului de Stâr- 
cea-Mocsony în postul de Mareşal al Curţii Regale, reproducând „in exten- 
so“ decretul: demisia lui Rosetti-Solescu primindu-se, dl Mocsony- 
Stârcea, secretarul personal al Maj. Sale a fost însărcinat cu înde- 
plinirea funcțiunilor postului vacant... Şi aşa e prea mult pentru puțoi 
dar mai merge... Şi câte o să mai vedem! sii 

Luni 17 august. A plouat ieri un ceas, azi două ceasuri, abundent. 
Acum 6 săptămâni, o asemenea ploaie ar fi scăpat porumbul şi ar fi dat 
pâine oamenilor. Să ne bucurăm totuşi pentru iarbă şi pentru răcorirea 
noastră. 


Telegramele de azi sunt pline de isprăvile armatelor aliate în Cau- 
caz, pe linia Donului, spre Astrahan şi Marea Caspică, dar nu spun ni- 
mic despre sectorul frontului de la Voronej la Râjev. Ne bat capul cu 
victoriile navale din Mediterana şi din Pacific, cu bombardarea por- 
tului Tuapse pe Marea Neagră, cu 400 de morți şi 600 de răniţi în Indii, 
cu călătoria lui Churchill — dar tac chitic asupra punctului care ne 
doare. Nu e semn bun; se vede că ruşii lovesc tare în gâtul frontului... 
Dea Dumnezeu să nu fie aşa! 


Călătoria lui Churchill e în fine mărturisită. E la Moscova din ziua 
de 13 august. A zburat prin Cairo şi Iran în Rusia... La Cairo s-a oprit 
să dea bonjour şi sfaturi bune lui Faruk şi generalului Aushinleck. 
Generalului i-a promis tunuri şi regelui Farouche capote englezeşti. 

La Moscova Churchill e însoţit de dl Harriman, reprezentantul lui 
Roosevelt la Londra, şi de mai mulţi experţi. Ce au discutat englezii şi 
americanii cu Stalin, nu se ştie bineînţeles. Probabil că s-a vorbit de 
toate. Se poate că Stalin să fi reproşat lui Churchill că nu creează un al 
doilea front şi că Churchill să fi reproşat lui Stalin că a creat pe cel 
dintâi de tot semnând alianţa cu Hitler în 1939... Ceea ce nu prea vede 
nimeni, e cum ar putea Anglia să ajute pe ruşi pe frontul lor şi ruşii să 
ajute pe englezi în Mediterana... 


Presa şi posturile de Radio din Anglia confirmă dezastrul britanic 
din Mediterana... Mare deprimare la Londra — şi la Washington şi 
New-York, unde se mai adaugă şi ştirile din Pacific... 


Lilica Săulescu a venit să ne vadă de la Rasnic. Înainte de a pleca 
din Bucureşti a văzut pe prietena sa A.S.R. Principesa Braganza, pardon 
Baranga, muma Conducătorului (a patra damă în stat: Regina, Rica, 
jupâneasa Nicolescu (sau aşa ceva, mamiţica de la Rica) şi ea) — care 
i-a spus că Fiul Ei nu suferă nici de anemie, nici de cap, nici de c.r— ci 
de cord. Medicii i-au interzis să se mai urce în aeroplan, dar el se urcă, şi 
are crize... Să aibe crize, numai să nu moară, că ar fi şi mai rău decât e... 

Miecuri 19 august. 1 568 de care de asalt şi 1 328 de avioane do- 
borâte în ultimele două săptămâni de nemți pe frontul rusesc sunt cifre 
care impresionează, oricât de imobilizat ar părea frontul în porţiunea 
Râjev—Viasma— Voronej. După ultimele ştiri pare că în fine şi în acel 
sector armatele germane au început să fie mai active şi că nu se mai 
mulțumesc să se apere, cum au făcut-o până acum. La Râjev şi la 
Viasma au dat chiar contraatacuri reunite. 

Marele Cot al Donului a fost complet curăţit de trupele sovietice. S- 
au făcut 12 800 prizonieri, s-a luat şi s-a distrus armament mult. 

În Caucaz se înaintează sistematic. Nemţii pretind ca 70% din ex- 
ploatările de petrol de la Maikop au căzut neatinse în mâinile lor... Ar 
fi minunat! 

Spre Stalingrad se înaintează. 

In general, ştirile Marelui Cartier german sunt acoperite de câteva 
zile de un văl de discreţie, ca întotdeauna în ajunul operaţiunilor de stil 
mai mare. Vom vedea. În tot cazul ştirile Londrei şi Americii sunt 
destul de pesimiste şi corespund informaţiilor date de nemți. 


Churchill a părăsit Moscova alaltăieri dimineaţă, luni. Un comunicat 
englez foarte succint ne dă numele celor care au participat la conferință 
(Churchill, Harriman, Sir Allan Broocks, general Wavell, Sir Al. 
Cadogan, din partea anglo-americanilor — Stalin, Molotov, mareşal 
Voroşilov, din partea Sovietelor) şi afirmă că toţi cei ce au discutat la 
Moscova sunt de acord, şi au luat toate măsurile pentru a lupta contra 
Germaniei şi a aliaţilor ei până la victorie. Rămâne de văzut a cui... 

După plecarea sa Churchill a dat o telegramă lui Stalin (care nu s-a de- 
ranjat să-i iasă înainte la aeroport) cu sincere mulțumiri pentru mesele date. 

Ca să nu mai vorbească de ultimele înfrângeri suferite pe mare, sau 
de ale ruşilor pe pământ, presa engleză face larmă mare în jurul vizitei 
lui Churchill la Moscova, ca şi cum această vizită ar însemna. o com- 
pensaţie pentru atâtea pierderi... 


Nemţii au salutat conferința de la Moscova cu o scufundare spe- 
cială de 84 000 tone anglo-americane în Atlantic. Ei pretind că de la 
începutul războiului au distrus anglo-americanilor 20 500 000 tone. 
Dacă această cifră e adevărată, situația Angliei mai ales va deveni în- 
grijorătoare. Cifra pare însă exagerată. 

Ziarele germane pretind că singurul rezultat palpabil al Conferinței 
de la Moscova e că ruşii ştiu acum că trebuie să se lupte singuri şi că 
nu mai pot conta pe un al 2-lea front în Europa. Luptă singuri, dar au tim- 
pul şi nemărginitile spaţii pentru ei... 


Generalul Aushinleck trece drept cel mai bun general englez, cu- 
noscător al contingentelor orientale. Probabil că de aceea a fost înlo- 
cuit în Comandamentul trupelor din Egipt prin generalul Alexander, 
bătut măr în Birmania de japonezi. Şi generalul Ritchie, comandantul 
Armatei a VIII-a britanice ce luptă împotriva lui Rommel a fost în- 
Jocuit prin generalul Montgomery. Unele telegrame pretind că aceste 
schimbări au fost cerute lui Churchill de generalul Smuts, primul-mi- 
nistru sud-african, cu care s-a întâlnit la Cairo, în oprirea sa în drum 
spre Moscova. Smuts s-ar fi plâns că generalii Ritchie şi Aushinleck au 
sacrificat fără să numere trupele sud-africane, în luptele pe care le-au 
dat... O fi! 


Un deputat englez a scris într-un articol că mareşalul Rommel, dacă 
s-ar fi născut în Anglia n-ar fi ajuns nici sergent-major. Şi a conchis că 
armata britanică e în mâna unei caste care n-a învăţat nimic de la înte- 
meierea Imperiului şi până azi, şi care habar n-are de războiul modern 
şi totalitar... E AN OE E E 

Publicarea unor asemenea păreri în toiul războiului — iată un lucru 
posibil numai în Anglia. Şcoala tuturor libertăților nu este însă o şcoală 
de război... 


Ministrul de Interne turc Tukzer a murit de cord. A fost înlocuit prin 
alt turc numit Regib Peker, sau aşa ceva. Frumoase nume! 


În Franța au fost arestați zilele trecute 4 000 de ovrei... Unde sunt 
timpurile lui Blum! 


Ziarele germane cele mai importante publică lungi articole de prea- 
A Ă i Z š 
mărire a soldatului român... cerere de noi jertfe „en vue“ — sau com 
pensație pentru răpirea Ardealului? 

Ziarele române publică fotografii luate alaltăieri la Predeal, repre- 
zentând pe mareşalul Antonescu între generalul Hansen, venit în vizită, 
şi deplorabilul Ică. Probabil ca să ne liniştească asupra stării Mareşa- 
lului care pare voios şi mai puţin obosit şi gârbovit ca pe instantaneele 
de săptămâna trecută... Să nu-l fi pregătit cu o injecție... 


Toate ziarele au reprodus ieri în facsimile pergamentul acoperit cu 
litere întortocheate, text prin care răniții Spitalului Z.V. 303 din Bucu- 
reşti se legau prin jurământ să rămâie recunoscători şi devotați doam- 
nei Maria Mareşal Antonescu, mama lor!!! Oamenii care au pus la cale 
o asemenea platitudine sunt inconştienţi, iar cea care a primit-o şi 
trimis-o spre publicare merită să fie bătută la c.r. 


Joi 20 august. O ştire într-adevăr senzaţională a venit să ne tulbure 
liniştea, ieri către seară — ştirea, comunicată de la gură la ureche şi a- 
dusă de cei ce veneau de la oraş: englezii au debarcat în Franţa! Şi fic-ca- 
re cu comentariul său: sunt mulți, au ocupat mai multe puncte de pe coas- 
ta franceză a Mânecii, nemții au fost bătuţi... Emisiunea radiofonică ger- 
mană de la 19:50 şi cea română de la ora 22 au pus lucrurile la punct... 

Am aflat astfel că forţe britanice, compuse din englezi, canadieni, 
americani şi francezi gaullişti, cam de puterea unei divizii de infante- 
rie, au încercat ieri dimineaţă să debarce la Dieppe. Dintr-un prim rând 
de transporturi, oprite în fața coastei şi apărate de vreo 15 vase de 
război şi de numeroase escadrile de avioane, 3-400 de ambarcaţiuni 
speciale au debarcat oameni şi care se luptă la orele 6:05 dimineaţa. Un 
al doilea rând de vase mari de transport aştepta aliniat mai în larg 
rezultatul primei încercări de aterizare, şi 26 de alte vase aliniate în 
dosul acestora constituia rezerva. Până să ia de veste nemții, britanicii 
au debarcat ceva trupe şi au încercat să constituie un cap de pod. Pe la 
8 dimineaţa s-a încins lupta, şi la orele 16 nu mai era un singur englez 
înarmat pe teritoriul francez! Inarmat, căci prizonieri rămăseseră vreo 
1 500... Nemţii au mai capturat 28 de care de asalt, şi au ucis mulţi 
englezi. Printre prizonieri, sunt şi 60 de ofiţeri canadieni, mulțumiți că 
au scăpat de bucluc. La Berlin se face caz mare de această lecţie dată 
englezilor, în prima lor încercare serioasă de debarcare. Succesul e cu 
atât mai mare, cu cât alungarea inamicului a fost săvârşită numai cu 
forțele de apărare ale sectorului, fără să se cheme rezerve în ajutor... 
Nemţii declară că oriunde vor încerca englezii sau americanii să de- 
barce, rezultatul va fi acelaşi... 

Radio Londra, ca să scape fața, pretinde că expediţia avea ordin să 
se înapoieze în Anglia după ce va fi distrus cele 2 aeroporturi de lângă 
Dieppe... Versiunea e ridicolă, căci pentru distrugerea a două aeropor- 
turi nu trebuia o debarcare cu tancuri; un raid de avioane era de ajuns. 
Englezii mărturisesc că au pierdut 95 de avioane şi mai multe vase de 
război în această aventură. Sacrificiul a 95 de avioane era suficient 
pentru distrugerea aeroporturilor, fără să mai fie nevoie de jertfa vase- 
lor scufundate şi de pierderea atâtor oameni ucişi, răniți şi prizonieri — 
şi a 28 de care de asalt! 

Şi mai e şi mărturisirea celor de dincolo de Atlantic, care, crezând 
că operaţiunea a reuşit au proclamat al 2-lea front în Europa creat şi au a- 
nunțat lărgirea progresivă a capului de pod de la Dieppe în zilele ce vin... 

Încercarea englezilor, condamnată dinainte la un insucces, nu poate 
fi pricepută. De la Berlin s-a dat azi-dimineaţă o explicaţie, care, evi- 
dent, ar lămuri tot. Depeşele germane pretind într-adevăr că Stalin a 
trimis la 22 iulie un ultimatum Angliei şi Americii, prin care soma gu- 
vernele acestor două ţări să deschidă un al 2-lea front în Europa — 
acordându-le un termen de 12 zile şi amenințându-le că după acest 
termen, dacă cel de al 2-lea front nu va fi deschis, Rusia îşi va lua de- 
plină libertate în actele sale. Cu alte cuvinte, va căuta să trateze cu Ger- 
mania... Acest ultimatum a provocat zborul lui Churchill la Moscova, 
unde premierul englez s-a dus să explice lui Stalin pentru ce al 2- 
lea front nu putea fi creat şi să-l convingă să lupte mai înainte singur. Se 
vede că Churchill n-a convins pe Stalin, şi „în disperare de cauză“ cum 
zice francezul, a ordonat încercarea osândită la un atât de lamentabil 
rezultat... 

Situaţia anglo-americano-ruşilor trebuie să fie deznădăjduită, ca să 
încerce astfel marea cu degetul... Au încercat cu toții imposibilul: ata- 
curi aeriene sălbatice asupra oraşelor, din partea englezilor, trebuiau să 
doboare curajul poporului german — ca operaţie de pregătire — apoi, 
în aceeaşi zi, efortul de debarcare la Dieppe, şi alt efort neașteptat şi 
concomitent al aviaţiei sovietice îndreptat împotriva oraşelor König- 
berg şi Danzig, ce trebuiau distruse dar n-au fost vătămate... Iar prie- 
tenii de peste ocean însărcinaţi să bată toba i-au dat drumul crezând că 
operaţia reuşise! Câtă tevatură ca să mai dea germanilor prilejul unui 
răsunător succes! Unde dai şi unde crapă! 

Săracul Churchill! Rău a ajuns! A ajuns să nu mai facă decât pe pla- 
cul aliaţilor săi! De dragul lui Smuts a dat afară pe cei mai buni gene- 
rali ai Angliei, din Africa; de dragul lui Stalin, şi-a sacrificat trupe, vase şi 
avioane ca să dovedească „barbarului său tiran“ ceea ce nu mai avea ne- 
voie să fie dovedit! Au dreptate nemţii când spun că fiecare vizită a lui 

Churchill în străinătate atrage după si 
pă sine un dezastru sau o 
pentru Anglia! ici 


Vineri 21 august. Vâlva încercării englezilor de debarcare nu s-a 
potolit încă. Nemţii îşi rumegă succesul iar britanicii caută să bagate- 
lizeze afacerea, pretinzând că au vrut numai să facă o experienţă ca să 
vadă dacă coasta Franţei e bine apărată. Din nenorocire pentru brita- 
nici, ziarele din Statele Unite au dat prea devreme drumul edițiilor spe- 
ciale ce anunțau că al 2-lea front european a fost creat şi că soldaţii 
americani au debarcat pe vechiul continent... | 

Din triajul telegramelor reiese invederat că a fost o încercare de de- 
barcare în stil mare, pregătită îndelung. Debarcarea trupelor anglo- 
americane s-a efectuat pe un spaţiu de 25 kilometri, şi mai bine de trei 
divizii îmbarcate aşteptau în larg să coboare. Dar chiar scuza unei sim- 
ple încercări e proastă căci nu se jertfesc atâţia oameni şi atât material 
naval pentru o simplă experienţă. 

Efectul psihologic al prăbuşirii tentativei britanice e poate şi mai 
mare decât efectul ei practic. Britanicii îşi dau acum seama că nu pot, 
că nu vor putea trece pe continent. La Berlin se vorbeşte de diletan- 
tismul“ strategic al englezilor; se adaugă însă că nici un general res- 
F pe gh un plan atât de copilăresc şi că hotărârea fap- 

rebuie căutată în situaţia politică di ă ă prin pră 
i d page tia politică disperată provocată prin prăbu- 

Radio Londra anunţă că Roosevelt a cerut primului-ministru al Ca- 
nadei să zboare la Moscova şi să obție de la Schylock-Stalin să nu mai cea- 
ră degeaba sânge anglo-american. Pentru tun, e bună carnea muscalilor. 

„ Printre divagațiile ziarelor londoneze de semnalat ziarul Times care 
recunoaşte tot tragicul situaţiei. Ziarul Sunday Times a scris că Anglia 
trece prin cele mai grele zile ale istoriei sale. 


Scufundări masive de vase, din partea forţelor navale germane. 
Numai în Marea Neagră au fost înecate 19 vase... 


În şedinţa Consiliului de Miniştri de alaltăieri, prezidată de ilustrul 
Cioclică, s-a luat bagheta dictaturii economice din mâinile generalului 
Stoenescu, ministru de Finanţe, şi s-a trecut în mâinile domnului pro- 
fesor Finţescu, care a fost însărcinat cu coordonarea tuturor măsurilor 
privitoare la producţia şi la economia țării... Încă un şir de experienţe 

pe spinarea noastră! După falimentul Stoenescu vom avea falimentul 
Finţescu, şi vom coborî mai departe scara sărăciei! 

În aceeaşi şedinţă dl Cioclică a exprimat regretele Guvernului pen- 
tru plecarea lui Coti Stoicescu, silit să demisioneze din cauza sănătății 
sale... DI Cioclică a mulțumit lui Marinescu pentru modul cum a con- 
dus Ministerul Economiei: n-avea pentru ce! 


Luni 24 august. Vălul discreţiei se întinde de două zile asupra emi- 
siunilor de radio româno-germane. Pentru prima oară, emisiunile ro- 
mâneşti anunţă că de câte ori evenimentele mari sunt în preparaţie, Co- 
mandamentul german se fereşte să comunice veşti, care ar putea servi 
inamicului; cu atât mai mult în momentul de față când armatele 
sovietice sunt tăiate în mai multe trunchiuri fără comunicaţii între ele... 
Radio Bucureşti mai adaugă, că pesimismul emisiunilor engleze poate 
indica ascultătorilor prea nerăbdători în ce sens se desfăşoară eveni- 
mentele! Ce să facem... Facem „pasienţe“ şi aşteptăm ca evenimentele 
să fie desfăşurate... 

Din puţinul cât ni se spune rețin că în Kuban au fost cucerite oraşele 
Klimskaia (nod feroviar important) şi Krucianskaia care comandă sin- 
gurul drum practicabil între peninsula Taman şi Kuban. Acest din urmă 
oraş a fost cucerit de români... 

O ofensivă germană puternică a fost pornită spre Est în regiunea 
Orel. Spre Groznâi se înaintează. Câte 100 şi mai bine de avioane sunt 
doborâte pe zi, pe frontul rusesc. Tancurile nu se mai numără, 

Peste 107 000 tone au fost din nou scufundate în Atlantic. În Africa 
se stă pe loc. Japonezii înaintează; Fluviul Galben ale cărui diguri au 
fost distruse de armatele chineze, amenință să înece mai bine de 2 
milioane şi jumătate de chinezi... În Indii tulburările continuă, fără alt 
rezultat decât împuşcări şi arestări de indieni... 


La New-York şi în America mare consternare după evenimentele de 
la Dieppe. Ziarele americane începuseră deja să publice articole diti- 
rambice sub rubrica: „Statele Unite şi Anglia invadează Franţa...“ 


A murit Stefan Horthy, fiul Regentului unguresc şi „înlocuitorul“ 
său. A murit pe front, într-un accident de aeroplan. Bătrânul Horthy a 
aflat catastrofa la biserică, unde se închina... Junele Horthy fusese a- 
les printr-o lovitură, fără consimțământul nemților care se arătase 

foarte supăraţi de desemnarea lui fiindcă trecea drept anglofil. Ungurii 
au luat doliul pentru 8 zile... Înlocuirea lui va da loc din nou la tot felul 
de ma-nevre politice. Dar probabil că de astă dată nemţii îşi vor lua 
măsurile... 


A murit şi George Zotta, de la Institutul Cantacuzino. Savant remar- 
cabil, om excelent, moare prematur. Ştiinţa îi datoreşte mult. Era pro- 
fesor de Zoologie şi Parazitologie la Facultatea de Medicină. Lucrările 
lui asupra ţânțarului malariei au făcut epocă... 


Miercuri 26 august. Ştirile anunţate prin aşa-zisa „voalare“ a ope- 
raţiunilor efectuate pe frontul de răsărit, ştirile aşteptate cu înfrigurare 
de atâtea zile — ne-au sosit în fine. Evident sunt foarte bune, dar nu 
atât de bune cât speram. Nemţii au război prin munţii Caucazului şi au 
plantat drapelul lor pe cel mai înalt pisc al masivului şi al Europei, pe 
muntele Elbruz care se ridică la 5 630 metri, şi de pe care legenda ve- 
che spune că s-a repezit Icar, concurentul lui Apolon, spre soare... Iar 
pe de altă parte forțe motorizate germane au pătruns pe o adâncime de 
20 kilometri în liniile de apărare puternic fortificate ale Stalingradului, 
între Don şi Volga. 

Forţarea Caucazului a avut lor prin surprindere. Pe când ruşii îi aş- 
teptau pe trecătorile umblate, mai ales pe calea care leagă Vladikav- 
cazul cu Tiflis, nemţii au luat-o razna prin munții, au escaladat pantele 
pe care nu trecuse încă nimeni şi au ajuns pe versantul meridional al 
Caucazului trecând peste Elbruz... E o performanță nemaipomenită în 
istorie şi chiar din punct de vedere sportiv un fapt fără pereche... 

La Stalingrad, nemţii au trecut peste mai multe linii fortificate, au 
cucerit sute de cazemate, au distrus tunuri şi baterii ascunse în beton... 
Atacat şi de la Sud şi de la Nord, Stalingradul nu va mai putea rezista 
decât zile — o recunosc şi ştirile britanice... 

Dar pretutindeni, la Stalingrad ca şi în Caucaz — la Kaluga ca la 
Râjev, pe Volhov ca pe Donul mijlociu, ruşii se bat şi rezistă cu o 
vigoare disperată... Un popor, o ideologie, un regim, care se apără cu 
o asemenea îndârjală nu piere. Nu numai că nu piere, dar se impune, 
sau impune cel puţin crezurile sale... Înfrânt cu armele, dar nu distrus, 
comunismul cucereşte încetul cu încetul lumea. Fără să mai subliniez 
progresele propagandei în Anglia şi cele 60 de „lucrări didactice im- 
primate de Guvernul englez şi răspândite în popor“ pentru cunoaşterea 
regimului sovietic (!!!), fără să mai insist asupra pătrunderii mar- 

xismului în straturile adânci ale muncitorimii americane — însemnez 
cu durere numirea lui Thierack în fruntea Ministerului de Justiţie din 
Germania cu depline puteri din partea lui Hitler de a reforma codurile 
nemțeşti în spiritul programului Partidului Nazist, adică în cel mai 
curat spirit comunist... Şi gestul lui Hitler a avut răsunet şi la noi. 


„A lui Carol Mari fapte, 
Voi fi în veci imitator!“ 
cântă Don Carlos în opera „Ernani“ — şi probabil ca să fie la înălți- 


mea Fiihrerului, a înlocuit Don Ică pe cinstitul, pe probul, pe cuminte- 
le Coti Stoicescu prin secătura, prin licheaua de Marinescu. E drept că miş- 
carea a avut loc la Bucureşti înainte de a fi săvârşită la Berlin, dar probabil 
că dl Ică a avut vânt de ce se pregătea în Germania şi a luat-o înainte... 

Gânduri triste ca acestea tulbură bucuria pe care ar fi trebuit să o re- 
simţim la auzul tuturor ştirilor bune ce vin de pe fronturi. Să înregis- 
trăm totuşi câteva din ele, în afară de cele menţionate mai sus. Portul 
Timoriuk pe Marea de Azov, aproape de peninsula Taman, a fost luat 
cu asalt de trupele române, foarte lăudate pentru acest fapt de telegra- 
mele germane; la Râjev, la Volhov, la Kaluga şi la est de Orel — tan- 
curi şi avioane ruseşti au fost doborâte cu sutele şi toate atacurile bol- 
şevice respinse cu mari pierderi în oameni pentru inamic. Despre o- 
fensiva germană anunţată la Orel, telegramele nu mai spun nimic... 
„Voalare“ sau înfrângere? Între 21 şi 25 august au fost doborâte 405 
avioane ruseşti şi numai 19 germane — iar de la începutul ofensivei (1 
iulie) peste 2 000 care de asalt, mai mult decât se poate importa într- 
un an din Anglia şi America. Între 1 şi 16 august au fost doborâte pe 
frontul rusesc 2 270 avioane sovietice şi 79 avioane germane... 

Alte 18 vase au fost scufundate în Atlantic, şi printre ele un tanc cu 
petrol de o deplasare de 8 7 00 tone... Merge, merge, dar mă tem că fără 


mare folos pentru fericirea noastră... 


Goebbels a declarat într-un interviu acordat unui ziar turcesc, că 


„înainte de sosirea iernii, puterea militară a Sovietelor nu va mai 
amenința Europa“. Am oroare de profeţii... 


Statele Unite ar fi cheltuit pentru război, în lunile mai, iunie şi iulie, 
30% din venitul lor național — „sans compter les galéres“ (vorba lui 
Hugo) trimise pe fundul mărilor... 

pa si Irakul ar fi trecut din nou sub comanda militară exclusiv 
i că. Dacă e adevărat, e o veste bună, căci ar dovedi că Sovietele 
u mai pot interveni în afară de graniţele lor... 


pa pa Uruguaiul şi mai multe state necunoscute din America de Sud 
au dec pi război Germaniei şi Italiei. Singură, flota braziliană — 6 
vase cu 40 ani vechime! — e o amenințare serioasă pentru Puterile Axei! 


Imprevizibilele războiului: Pétain şi ici 
l : Pétain şi Laval au felicitat, prin amba- 
supla tag Comandamentul german din Franța dt alune 
cng 2 or — foştii lor aliați! — la Dieppe. Germanii au dăruit 10 mi- 
on x franci comunei Dieppe pentru repararea stricăciunilor provo- 
e d a uptele cu englezii. Locuitorii din Dieppe s-au dat toți de partea 
aei or împotriva englezilor cu prilejul acestor lupte, şi Fiihrerul în 
emn de recunoștință pentru „lealitatea“ francezilor (!!!) a liberat toţi 
mia originari din Dieppe şi împrejurimi.. 
ână acum, sunt singurele rezultate vizibile ale politicii lui 
olitici 
Or fi şi altele, dar nu le cunoaşte nimeni. i iezii aa 


Ducele de Kent, frumosul soț al frumoasei Marina (principesă a 
Greciei) a murit pe urma unui accident de avion. A căzut cu aparatul 
N în Scoţia, pe drum spre Islanda. Se crede că aparatul era defect 

ucele de Kent era cel mai simpatizat din fraţii Regelui Angliei. Văr 


bun prin alianţă cu Regi ă A A 
amic? ; gina noastră Elena. Doliu de Curte, deşi supus 


i te Ain comunistul Partidului Național Țărănesc, a fost osân- 
it la pierderea cetățeniei şi la confiscarea averii. Plecat la Istanbul, şi 


de acolo ajuns la Londra, e învinuit că 
A Ju , € învinuit că unelteşte î i : 
mân... Nimic de zis. şte împotriva Statului ro- 


Un număr de ofiţeri invalizi şi mutilaţi, germani şi italieni, printre 


„care mulţi generali şi colonei, au fost poftiți de Guvernul nostru să pe- 


targa câteva săptămâni la Sinaia... Oamenii sunt fericiți căci n-aud tu- 
nul şi mănâncă! Ne-o spun chiar ei! i 

În fine o măsură cuminte: 

În ziarele de ieri a apărut un decret-lege scurt prin care se reorga- 
nizează Ministerul Economiei Naţionale, căruia se dă coordonarea tu- 
turor departamentelor ce vin în contact cu producţia țării, inclusiv de- 
partamentele militare. Se creează şi un Comisariat general al pre- 
țurilor... Organizarea pare raţională şi simplificată. Un punct bun pen- 
tru Finţescu... Ce nu s-a putut face, la timp cu Cancicov, se face acum, 
cam târziu, cu noul titular al Economiei. 

Legea e bună, ideea nimerită — să vedem aplicarea... Cu Finţescu, 
mă cam tem! 


Vineri 28 august. „Voalarea“ ştirilor de pe frontul rusesc nu ascun- 
dea pregătiri de operaţii senzaţionale, ci, după cum mi-era teamă, in- 
succese germane. La emisiunea de Radio de azi-dimineaţă (postul 
Bucureşti) ni s-a mărturisit că la Stalingrad luptele erau grele, că oraşul 
de pe Volga este puternic fortificat şi că asediul lui aminteşte pe al 
Sevastopolului... E drept că în acelaşi timp ni se comunică că unități 
germane motorizate au pătruns ieri în dispozitivul inamicului, la Sud 
de Stalingrad, la o adâncime de 40 kilometri... La Râjev, se spunea 
aseară (tot Radio Bucureşti), că unele atacuri ruseşti au fost respinse, 
iar azi-dimineaţă comentatori explică, că o înaintare de câţiva kilome- 
tri din partea ruşilor nu înseamnă nimic pe un front elastic... 

Radio Londra pretinde că ruşii au intrat în Râjev şi că se dau lupte 
pe stradă; că nemţii au pierdut multe tancuri şi multe mii de oameni. 
Dar tot Radio Londra adaugă că dat fiind terenul mlăştinos, nu trebuie 
aşteptate mari înaintări din partea sovieticilor... Englezii mai spun că la 
Stalingrad şi în Caucaz ruşii rezistă... 

Din contradicţia ştirilor se poate trage concluzia că luptele sunt 
foarte aprige şi grele, că cu toate distrugerile masive suferite, ruşii mai 
au o armată în stare să opună o dârză rezistență nemților şi un arma- 
ment formidabil... ŞI această constatare e întristătoare. 

În ce priveşte pe japonezi, aceleaşi contradicții. Japonezii pretind că 
a doua bătălie de la Insulele Solomon se desfăşoară î în favoarea lor iar 
anglo-americanii că într-a lor; Tokio afirmă că în China o armată a lui 
Ciang-Kai-Shek a fost nimicită, iar Londra şi Washingtonul vorbesc că 
chinezii au distrus o armată japoneză... 

Am impresia că războiul a intrat într-o fază grea şi că forțele Axei 
se cam potmolesc. Poate să fie o impresie falsă, datorită izolării mele 
aci la ţară şi insuficienţei de informaţii. Dea Dumnezeu să fie aşa! 

Vayas îmi soseşte de la Bucureşti cu un sac de ştiri! Horthy junior 
ar fi fost ucis pe front de nemți, care nu voiau un Regent anglofil în 
fruntea Ungariei! „Ce serait trop beau!“ La înmormântarea lui Stefan 
Horthy au asistat Ribbentrop şi mareșalul Keitel însoţiţi de o misiune 
militară importantă din partea Germaniei, ca să înşele lumea asupra 
adevăratelor sentimente ale Fiihrerului (!!!) — şi a venit şi o bandă de 
italieni cu Ciano în frunte. Telegramele sosite de la Budapesta dau 
Germania, Italia, Japonia, Slovacia, Bulgaria, Croaţia reprezentate la 
funeraliile celebrate ieri sub cupola Parlamentului — dar România nu. 
Nici nu aveam ce căuta printre călăii neamului nostru. Vayas a văzut 
pe Dan Geblescu înapoiat din Ardealul răstignit, unde a însoțit comisia 
de anchetă germano-italiană. S-au dovedit acolo lucruri îngrozitoare: 
români puşi la jug să are, bătuţi, schingiuiți, omorâți. Bestiile! Pare că 
acelaşi tratament l-au impus şi saşilor de la Reghin şi de la Bistriţa... 
De ar putea nemții să ne răzbune! 

Legionarul care a mânat maşina în care Iorga a fost dus la moarte a 
fost arestat şi împuşcat. Nu se mişcase din Bucureşti. Cum fusese ches- 
tor (!!!) la Ploieşti, şterpelise un număr de carnete de identitate (biroul 
populaţiei) ştampilate şi semnate dar nedatate şi le complecta succesiv, 
schimbându-şi numele în fiecare lună. Vayas nu-şi aminteşte numele 
lui, şi gazetele bineînțeles n-au dat nici o informaţie asupra afacerii. 
Legionarul în chestie a mărturisit înainte de a fi împuşcat că Horia 
Sima era în curent cu asasinatele, şi le aprobase. Vayas şi Geblescu ar 
fi aflat de la Siguranță că iar e vorba să fie aduşi din Germania legio- 
narii refugiaţi acolo şi să fie supuşi pedepselor la care au fost osândiți. 
În tot cazul a început o nouă prigoană împotriva Verzilor. Finţescu i-a 
dat pe toţi afară, câţi mai erau la Economia Naţională şi erau destui, cu 
faimosul Georgescu în frunte... 

Vayas pretinde că pe front toate merg strună şi că la Bucureşti, în 
cercurile militare, domneşte cea mai deplină încredere... Povesteşte is- 
prăvile colonelului Cornea (un fiu al vestitului avocat Mişu Cornea), 
deblocat de Antonescu ca legionar şi francmason (da! amândouă...) şi 
devenit erau legendar. Cornea a cerut să meargă pe front, a fost trimis 
să se curețe şi a ajuns în fruntea unei unități motorizate să fie poreclit 
„Spărgătorul de fronturi“. În capul unității sale dă năvală de la în- 
ceputul războiului. Bea şi dă înainte! Până acum şi-a recomplectat de 
3 ori efectivele — toți ofițerii lui au căzut, numai el a scăpat cu o sin- 
gură rănire, uşoară. A fost decorat cu toate decoraţiile, de la Mihai 
Viteazul până la Crucea de Fier. Nemţii sunt în admiraţie înaintea lui 
şi l-au pus în fruntea trupelor, în Caucaz... 

Jurisconsultul Rothenberger a fost secretar de Stat pe lângă noul 
ministru al Justiţiei Reichului, Thierack. Ca să liniştească opinia pu- 
blică emoţionată prin deplinele puteri acordate de Führer lui Thierack, 
Rothenberger a dat un interviu prin care respinge „calomniile brita- 
nice cu privire la intențiile „regimului“ de a suprima justiția în Germa- 
nia. Rothenberger afirmă că lucrează de 2 ani la o reformă care să 
asigure independenţa complectă a Justiţiei şi dreptul ei de a-şi executa 
sentintele în toată libertatea. Rothenberger va aplica la Guvern ideile 
sale, care sunt aprobate şi de Führer... 


În avionul în care s-a prăbuşit Ducele de Kent erau 15 persoane. Au 
murit 14 — a scăpat numai „mitralierul“ avionului! Ducele de Kent era 
în vârstă de 39 ani. 


Duminică 30 august. Comunicatele germane de ieri pun la punct 
situația de pe frontul rusesc: înaintare, grea, la Stalingrad; înaintare, 
mai uşoară, în Caucaz şi spre Caspică la Sudul Volgăi — rectificare de 
front la Râjev, unde ruşii au plătit cu pierderi enorme succesul unei 
înaintări de câţiva kilometri, pe un front scurt... RAN 

Germanii adaugă că au pretutindeni inițiativa. Să ne mulțumim şi 
cu inițiativa, am prefera însă un rezultat bun... 


Buşilă, ministrul Comunicațiilor a petrecut ziua de ieri la Breasta şi 
ne-a adus ştiri. DA 

Despre front, nici o grijă. S-a întâmplat un „acroc“ la Râjev, cum s- 
a întâmplat altul în iulie la Voronej. Precum situația a fost repede re- 
stabilită la Voronej, tot astfel va fi restabilită şi la Râjev, dacă n-a fost 
deja. Ruşii dau năvală cu tot ce au la Nord ca să uşureze poziţia dis- 
perată a armatelor lor în Sud. Nemţii care nu operează deocamdată în 
sectorul Nord al frontului, stau acolo pe o defensivă elastică şi mena- 
jează trupele şi caută, şi reuşesc să pricinuiască cât mai multe pierderi 
inamicului. Mareşalul Antonescu, cu care Buşilă a vorbit acum două 
zile e foarte liniştit, mai convins ca oricând de victoria germană — dar 
socoteşte că războiul va fi lung... Domnii de la Statul Major, ca şi per- 
sonalitățile conducătoare germane, au părut lui Buşilă optimişti şi în- 
cântaţi... Executarea planului de război în Rusia e cu 3 săptămâni in 
avans. Acelaşi general de la Statul nostru Major ce a prevenit pe Buşilă 
cu 8 zile înainte de publicarea oficială, despre cucerirea muntelui 

Elbruz, i-a spus alaltăieri că nemţii au ajuns la Tiflis... Nu o fi tocmai 
aşa, dar e cert că nemții publică ştirile lor cu mai multe zile întârziere, 
aşa e obiceiul lor. Antonescu e şi dânsul de părere că în momentul în 
care nemții vor fi ajuns la Caspică, războiul cu ruşii va intra în faza lui 
finală, căci forţele sovietice vor fi lipsite de benzină. Pace nu se va 
încheia cu ei, dar un front defensiv va cere mult mai puţine eforturi ca 
cel ofensiv de azi... 

Nemţii au găsit în regiunea Maikop multe sonde arse, dar totuşi au 
putut pune în funcțiune cam 30%. Restul va fi refăcut în două luni. 
Cele mai multe rafinării au fost găsite intacte; ruşii n-au avut timpul să 
le distrugă fiind suprinşi de rapiditatea atacului. Regiunea Maikop a 
produs anul trecut cam 5 milioane de tone. Cea de la Groznâi produce 
de două ori atât. După ce nemţii se vor fi înstăpânit şi peste regiunea 
Groznâi, vor putea fi liniștiți în ce priveşte petrolul. Chiar în toamna 
asta vor începe să transporte păcură şi benzina peste Marea Neagră, la 
Sulina şi la Constanţa... 

Nu este exclus să se trimită ceva trupe româneşti la Nord de tot. 
Finlandezii sunt istoviţi (prea puţini la număr) şi nu mai pot face nimic. 
Printre trupele aliate, nu se contează decât pe ale noastre. Eşecul de la 
Voronej, din iulie, a fost datorat trupelor ungurești care n-au ţinut pe 
loc. Trupe germane şi române au restabilit situația. Soldatul nostru, ar- 
mata noastră, se bucură de o mare cotă la nemți. Buşilă crede, şi Anto- 
nescu continuă să fie convins, că nemţii ne vor reda toată Transilvania. 
Transnistria, Odessa etc. sunt teritorii pe care le ocupăm milităreşte dar 
nu se gândeşte nimeni să le anexeze României. Antonescu a refuzat de- 
unăzi „exequatur“-ul consulului italian la Odessa, declarând că „Odessa nu 
e română“, şi macaronarul a trebuit să se mulțumească cu titlul de „co- 
misar italian pe lângă Comandamentul Român din Transnistria“. Nici 
Alexeanu nu poartă titlul de guvernator, ci pe acela de înalt comisar pe 
lângă Comandamentul Român etc. Antonescu a dispus să se ţie evi- 
dență de toate sumele investite dincolo de Nistru, pentru ca restituirea 
lor să fie cerută cui de drept... Aceste veşti m-au umplut de bucurie... 

Pare că nemţii vor să întreprindă ceva în sud-estul Europei (Bulga- 
ria, Turcia), căci au creat un „Comandament al trupelor din Sud-Est“ 
şi l-au încredințat generalului de aviaţie von Loehr. Vizita acestuia la 
Sinaia şi la Predeal, a fost o vizită de prezentare în noua sa însuşire. Se zi- 
ce că Germania vrea să prindă Irakul şi Iranul într-un cleşte cu o ra- 
mură în Caucaz şi alta în Egipt. Rommel ar aştepta ca să înceapă ofensi- 
va sa, ocuparea Transcaucaziei de către forțele germane... Toate aces- 
tea sunt până acum mai mult zvonuri... Numirea lui Loehr este însă o 
realitate. 

În ce priveşte eventualitatea unei debarcări a englezilor, nemții n-au 
nici o grijă. Încă de pe vremea lui Todt, tot armamentul şi uneltele linii- 
lor Maginot şi Siegfried au fost mutate pe coasta Franței, a Belgiei şi 
a Olandei. S-a construit acolo o linie continuă şi formidabilă de apă- 
rare. În porturi s-au construit şi adăposturi betonate pentru submarine... 

Spiritul armatei germane pe front ca şi înapoi e excelent. Nici o um- 
bră de oboseală; entuziasm şi dorință de luptă în siguranţa victoriei. 
Toţi cei ce au fost mai recent în Germania, şi printre ei mai mulți in- 
gineri neînfeudaţi regimului hitlerist, au raportat lui Buşilă că spiritul 
public este unanim pentru continuarea războiului până la o pace ger- 
mană. Privaţiunile de ordin alimentar şi material sunt mai puţin sensi- 
bile ca astă primăvară: încep să vie lucruri din Rusia... 

Sănătatea lui Antonescu e acum foarte bună; a început din nou să ți- 
pe şi să înjure pe toţi. Noua organizare a Ministerului Economiei a 
mulţumit pe toţi oamenii de bun simţ; plecarea lui Marinescu de la acel 
departament e salutată cu bucurie, dar lumea se întreabă pentru ce a 
fost numit la Justiţie, în locul lui Coti Stoicescu atât de regretat de toți... 
Numirea lui Finţescu, ca dictator economic a supărat pe „coordina- 
torul“ vistavoi Stoenescu, de la Finanţe, care şi-a dat demisia. În locul 
lui va fi numit Neagu, tânăr inteligent şi silitor, fost secretar general 
sub Cancicov... De zece ori mai bun ca generalul Stoenescu, pacostea 
Finanţelor noastre... 

Linia ferată Buzău — Mărăşeşti a fost dublată şi dată în circulaţie; 
de asemenea a fost dublată linia Buzău — Brăila în porțiunea Rosetti — 
Făurei şi înălțată între Buzău şi Făurei, ca să nu mai fie inundată. Până 
la toamna anului 1943 (dacă Dumnezeu ne va da răgaz) linia Moldovei 
(de pe Valea Siretului) va fi dublată până la graniță: s-au şi început lu- 
crările de la Adjud în sus, spre Bacău... Se reface şi se consolidează li- 
nia de pe Valea Oltului, între Jiblea şi Brezoi. Se termină linia de pe 
Valea Jiului, Bumbeşti — Petroşani. Se lucrează cu activitate la linia 
Bucureşti — Roşiori — Caracal — Craiova; terasamentele sunt pe mari 
porțiuni gata — s-a început şi refacerea liniei Urziceni — Țăndărei şi 
prelungirea ei până la Dunăre unde se vor face două porturi: unul dublu 
pentru cale ferată, altul pentru şosea... 

În ce priveşte şoselele, se lucrează mai puţin: se reface Tărtăşeşti 
(Bucureşti) — Piteşti, se repară Roşiori — Caracal — Craiova, se cons- 
truieşte din nou (de către Puricelli) şoseaua Bucureşti — Urziceni — 
Buzău. Întreţinerea şoselei Bucureşti — Ploieşti — Braşov a fost redată 

suedezilor. Şoseaua Urziceni — Buzău trebuie să fie gata până în iarnă... 

Buşilă a fost însărcinat şi cu refacerea „satului de vile“ de la Dioşti. 
Deşi acele nenorocite construcții ridicate de „Serviciul Social“ sub ne- 

norocitul control al lui Gusti au costat 120 de milioane — sunt aproape 
ruinate! Au crăpat zidurile, fiindcă în loc de olane s-au pus ţigle — de- 
şi acoperişurile fuseseră pregătite pentru olane — şi s-au pus prost, s- 
au pus pe dos, de către învățătorul local ajutat de elevii şcolii!!! Re- 
zultatul: a plouat în toate casele, căci ţiglele au alunecat şi au căzut ten- 
cuielile... Buşilă crede că vor trebui 40 milioane pentru reparaţii! Ne- 
norocită idee a mai avut şi Regele Carol cu refacerea Dioştilor, sau mai 
precis cu însărcinarea dată lui Gusti şi „Serviciului Social“! Cum să în- 
călzească nenorociţii de săteni acele „vile“ cu odăi numeroase şi prea 
mari? Cu ce? Când un vagon de lemne abia ar ajunge pentru o vilă pe 
iarnă şi costă 20-30 000 lei!!! Am sfătuit pe Buşilă să instaleze acolo 
un sanatoriu, un azil de invalizi sau aşa ceva — şi să lase pe săteni să- 
şi refacă cocioabele pe locurile unde fuseseră cele vechi, care au ars. A 
fost şi Buşilă de părerea mea... 

Buşilă pretinde că Veturia Goga şi d-na Barbul sunt mai influente 
ca oricând. Curva de Veturia îşi petrece viața la Antoneşti şi pe lângă 
şperțurile pe care le încasează mai face şi prostii, una mai boacănă ca 
alta, şi compromite pe Mareşal. Când s-a instalat Antonescu în vila lui 
Nae Ionescu, Veturia s-a dus la Banca Naţională și a desemnat tablou- 
rile pe care Banca trebuia să le trimită Mareşalului. Alexandru Ottu- 
lescu, om minuţios, a răspuns că va supune chestia Consiliului şi a în- 
trebat pe Mareşal dacă vrea într-adevăr tablourile... Antonescu a urlat că 
nu s-a gândit niciodată la aşa ceva, dar Veturia n-a fost clintită din loc... 

Tot Veturia, cu prilejul trecerii ei prin Odessa, a obligat pe Alexeanu 
şi pe Pântea să ofere Mareşalului Antonescu o splendidă vilă, cu un 
parc de 20 hectare, situată spre Fontanka şi luată de la un ovrei! Tot ea 
a determinat dăruirea unui castel lângă Tiraspol... Buşilă e convins că 
Antonescu nu ştie nimic despre aceste daruri! Eu unul încep să cred că 
e înțeles cu putoarea rămasă de pe urma bietului Tavi Goga... 

Buşilă mi-a părut sătul până în gât de Antoneşti; mitocani, încre- 
zuţi, violenți — nu e chip de a lucra cu ei... Pe miniştri nici nu-i pri- 
mesc şi nu stau de vorbă cu ei, dar femei pierdute ca Veturia Goga, 
Bărbuleasca şi Alice Sturdza-Cantacuzino sunt de dimineaţă până sea- 
ra cu ei. Despre Alice Sturdza-Cantacuzino, Buşilă povesteşte una de 
necrezut, căci aruncă o tristă lumină asupra lui Antonescu. Deşi n-a di- 
vorţat încă, Alice Sturdza trăieşte la Floreşti cu jandarmul Al. Lupoaiei; 
acesta a dosit un mare număr de cauciucuri (pneumatice pentru auto- 
mobile) şi le-a ascuns într-o cameră a „castelului“. Denunţat de un ser- 
vitor maltratat, s-a deschis o anchetă — dar într-o noapte camionul 
Crucii Roşii condus de Alice Sturdza a mutat cauciucurile într-alt loc, 
iar Mareşalul Antonescu a dat ordin să se claseze afacerea... 

Vineri 4 septembrie. Sinaia. Am părăsit în seara de 1 septembrie 
scumpa mea Breasta, unde am petrecut două luni minunate, şi mulţu- 
mită unui compartiment de „wagon-lit“ am sosit în dimineața urmă- 
toare, în destul de bună stare la Bucureşti. Imbarcarea, în gara Craiova 
a fost epică. A trebuit să-mi croiesc drum cu coatele printre sute şi sute 
de militari, permisionari, concentrați, mutaţi care cotropiseră liniile, se 
aruncaseră pe vagoane, se suiseră pe tampoanele şi pe acoperişurile 
lor... Scene barbare, ce dovedesc lipsa noastră de organizare. 

La Bucureşti am stat două zile, am văzut multă lume, şi de aseară m- 
am instalat în Sinaia, pentru o lună, dacă vremea va fi îngăduitoare... 

La Bucureşti am putut să mă orientez asupra situației, atât în ce pri- 
veşte tribulaţiile interne, cât şi în ce priveşte frontul. 

În afară de dezastrul anului agricol şi de sărăcie, cercurile politice şi 


zvonurile alarmante — acum nimeni nu mai ascunde starea gravă a Ma- 
reşalului, care pare condamnat. De fapt, în ultima vreme n-a mai „activat“ 
pe nici un front, n-a mai lucrat cu nici un ministru, a trecut mâna, aproa- 
pe definitiv, lui Ică. Natural, în jurul bolii sale se tăinuiesc toate, pe cât se 
poate, dar sunt lucruri care oricât s-ar tăinui, tot se află. Din câte am pu- 
tut aduna, ajung la concluzia că Mareşalul face paralizie generală, dato- 
rită unui vechi sifilis necăutat la vreme. Paralizia generală e o boală foar- 
te variabilă, după terenul pe care se dezvoltă. Uneori merge repede spre un 
deznodământ fatal, fără remisiuni, pe o cale constant progresivă; alteori 
dezvoltarea ei e foarte lentă — bolnavul se bucură de lungi remisiuni, 
şi chiar de ameliorări în unele compar-timente fiziologice. O prognoză e 
greu de făcut. În cazul Antonescu, medicii par destul de îngrijoraţi; fap- 
tul că tensiunea arterială e mare (22-24, la aparatul Vaquez) şi că nu poa- 
te fi doborâtă prin agenţii terapeutici, ar fi — dacă ştirea e exactă — un 
semn rău. Profesorul Eppinger, trimis de Hitler, ar fi plecat destul de pe- 
simist, după ce a examinat pe Mareşal şi a vorbit de numai câteva luni de 
rezistență posibilă... De multe ori medicii se înşeală însă în previziunile 
lor, în această boală. La Antonescu pare că scleroza, în afară de sistemul 
nervos şi arterial s-ar fi pus şi pe celule hepatice... Se spun de tot felul, 
nu ştii ce să iei şi ce să laşi. Pare că s-a încercat, cu efect bun, asupra Ma- 
reşalului şi tratamentul prin temperaturi înalte artificial provocate. Aşa s- 
ar explica temperatura de peste 40 grade prin care a trecut acum câteva 
săptămâni şi care a fost pusă în seama unei intoxicări alimentare... 

Oricum ar sta lucrurile, fapt este că toată lumea se gândeşte la succe- 
siunea Mareşalului... Pentru noi, cei care nu avem nici un interes per- 
sonal în joc, situaţia ne pare tragică: dacă Antonescu mai trăieşte, avem 
perspectiva să fim guvernaţi ani de zile de un nebun! — dacă moare, 
sau trebuie să intre în casa de nebuni, problema succesiunii sale e a- 
proape insolubilă, dat fiind personalul politic din care s-ar putea re- 
cruta un Conducător, în starea de complectă carenţă a unui Rege nevol- 
nic... În acest caz ne-ar pândi anarhia... 

Oameni bine informaţi, pretind a şti că după vizita lui Eppinger, Hit- 
ler ar fi trimis o foarte amicală scrisoare lui Antonescu în care, după ce 
îi exprima bucuria sa pentru bunele ştiri ce îi detese medicul german 
(111), îl sfătuia să-şi desemneze... un eventual succesor! Omul e sub 
vremuri şi Fiihrerul sublinia că nimeni nu e sigur pe a doua zi. El în- 
suşi, desemnase pe Göring, la începutul războiului, ca eventual succe- 
sor — să urmeze pilda lui şi Mareşalul Antonescu. Ce o fi gândit Mare- 
şalul Antonescu după primirea acestei scrisori, nu se ştie — dar se pre- 
tinde că ar fi răspuns lui Hitler, desemnând ca succesor al său pe dl Ică 
Antonescu... După unii Berlinul ar fi primit această desemnare cu satis- 
facţie, Ică Antonescu fiind considerat ca totalmente supus nemților şi 
gata să le îndeplinească orice cerere. Cei care vorbesc aşa mai adaugă 
că Ică va împărţi puterea cu generalul Dragalina. Ică ar lua răspunde- 
rile politico-economice şi Dragalina pe cele militare... Noroc de țara 
noastră! Alţii — bine informaţi şi ei — pretind că nemții nu pot suferi pe 
Ică, că nu-l primesc şi că ar fi trimis lui Antonescu o listă compusă din 
generalii lacobici?, Tătăranu, Lascăr şi Dragalina — să-şi aleagă 
unul. Iacobici fiind însă favoritul Reichului... Cine poate şti? 

Ică Antonescu se agită însă şi se dă peste cap ca să-şi asigure şi să-şi 
justifice viitoarea domnie. Se rostogolește în fața Pen se gudură 
pe lângă Regina Elena şi pe lângă Regele Mihai, adună tot ce e de cum- 
părat ca să-şi facă un partid. Prietenii lui pretind că va face un guvern cu 
„legionarii cuminţi“ (!!!) de-al de Noveanu, Radu Budişteanu, Con- 
stant, Vojen (!) etc. Şi cu caraghioşii „Generației naţionaliste de la 1922“, 
bineînţeles! Deşi românii le rabdă toate, nu văd — o mărturisesc — cum 


l Ne dăm seama acum că toate izbucnirile lui Antonescu, toate contradicţiile sale, 
toate năzbâtiile sale au avut un substrat patologic. Trebuie să fie bolnav de mult... 
Mulje se explică astfel! 

„2 Eliminarea lui Iacobici din armată ar fi fost provocată numai de teama lui Anto- 
nescu de un concurent mai tare decât dânsul la nemți. 

Decorat cu Crucea de Cavaler al Crucii de Fier, de nemți, în Crimeea. 

Deşi înlocuirea lui Marinescu (omul nemților), prin Fințescu, mi se spune că a 
nemulțumit serios Berlinul, obişnuit să taie şi spânzure la Ministerul Economiei noas- 
tre Naţionale. Finţescu se arată deja dârz şi băţos față de cerințele nemților şi reprezen- 
tanţii acestora în Bucureşti nu ezită să-l vorbească de rău... 

s-ar putea impune țării un astfel de vicleim! Numai susținut de baio- 
netele germane... 

Nici Mareșalul Antonescu nu s-a impus singur; ni le-au impus nem- 
ţii. Dar totuşi Mareşalul, sau pe atunci generalul, Antonescu, era altce- 
va. Trebuia un general, toată lumea simţea necesitatea unei dictaturi 
militare — şi vorba românului, chiorut printre orbi e împărat! Dar prin- 
tre civili, Ică Antonescu e orb printre chiori? 

Ín fine... 

Până la succesiunea cea mare, se deschid succesiuni mai mărunte. 
Numirea lui Titu Dragoş la Justiţie în locul ruşinii de Marinescu, pare 
sigură. Se aşteaptă numai plecarea lui Funk din Bucureşti şi o regulare 
definitivă în chestia Direcţiunei „românizării“, în fruntea căreia era pâ- 
nă acum Dragoş, în calitate de subsecretar de Stat. Chemat de Mareşal 
ca să îi propună portofoliul Justiţiei, Dragoş, „după ce a primit propu- 
nerea, a prevenit pe Antonescu că dată pe mâini nesigure „româniza- 
rea“! era menită să devie un câmp de scandaluri de astfel de proporţii, 
încât ar putea dezonora toată guvernarea Mareşalului. Antonescu a 
propus lui Dragoş să ia Românizarea cu el la Justiţie, creând pe lângă 
acest Departament un comisariat special (ca în Bulgaria) sau o Direcţie, 
şi l-a şi însărcinat cu redactarea unui decret în acest sens. Dănulescu 
însă, de la Muncă, aflând despre trecerea lui Titu Dragoş la Justiţie, s-a 
aruncat pe Românizare pentru prietenul său de generație („Generația 
naționalistă din...“ etc.) [Prof. Ion] Simionescu, şi-a pus pe Ică în miş- 
care, pe Ică, care, în goana lui după un partid nu poate refuza nimic lui 
Dănulescu... Vom vedea cum se vor termina lucrurile. 

Şi numirea lui Neagu se dă ca sigură, la Finanţe. Numirea a întârziat 
fiindcă la început, Mareșalul voia să numească pe Neagu numai sub- 
secretar de Stat, ca să-l încadreze mai sigur sub Finţescu. Neagu a re- 
fuzat însă să primească un simplu Subsecretariat ca acoperiş pentru 
răspunderea finanţelor româneşti. În cele din urmă Conducătorul a 
consimţit la menţinerea „Ministeriului“ Finanţelor, şi Neagu va fi nu- 
mit şi el după plecarea lui Funck. 

La Economia Naţională a fost numit în postul nou creat de subse- 
cretar de Stat al Industriei şi Minelor, di Ghiolu, un necunoscut în 
politică, dar director la Banca Românească. Se spune de dânsul mult 
bine, şi Creţeanu se arată foarte mâhnit de a-l fi pierdut, la bancă. 

Zvonuri mai sunt multe. Se vorbeşte de înlocuirea lui Pană, dovedit 
nul la Agricultură, prin Mareş, prin Cornăţeanu sau prin Cardaş. E puţin 
probabil ca aceşti doi din urmă agronomi să reuşească mai bine ca 


1 În realitate despuirea ovreilor şi îmbogățirea lichelelor regimului. 

Pană. În ce priveşte pe Mareş, l-am mai avut... Şi pe Cornățeanu de 
altmintreli! 

În ce priveşte frontul, lucrurile merg dar luptele sunt foarte grele. 
Ruşii rezistă până la ultimul om, şi terenul trebuie curățit metru cu me- 
tru. La Râjev, ca şi pe Volhov, şi la Voronej, atacurile ruseşti au fost te- 
ribile, dar în linii mari frontul nemtesc nu s-a clintit, cu toate că oraşul 
Râjev a fost ocupat de sovietici, care au mai câştigat, pe ici pe colea, 
câţiva kilometri, în acel sector al frontului. Au plătit însă aceste succe- 
se cu pierderi imense în oameni şi armament aşa încât câştigul a rămas 
de partea nemților. La Stalingrad s-a înaintat mult. Focul de distrugere 
provocat de avioane şi de artileria grea este îngrozitor; experţii militari 
pretind că bătălia de la Stalingrad a cea mai violentă şi mai neomenoasă 
bătălie din câte a înregistrat istoria. Stalingradul trebuie să cadă peste 
o zi sau două; trupele germane şi române au ajuns până în suburbiile 
oraşului. Trupele române s-au distins şi în acest sector al frontului şi 
sunt citate cu elogii în comunicatele germane. 

La Sud, trupele germane şi române de la Kerci au trecut strâmtoa- 
rea, au refulat forțele sovietice şi au dat mâna cu trupele române care co- 
borând de la Rostov, de-a lungul mării au ajuns până la portul Anapa, 
pe care l-au ocupat după lupte crâncene. În aceste lupte, regimentele 4 
Călăraşi şi 9 Roşiori au fost decimate; trei sferturi din ofițeri au fost 
ucişi sau răniți. 

Comunicatele germane de ieri dau câteva cifre interesante şi ele: în 
luna august 2 680 de avioane au fost doborâte pe frontul rusesc şi 110 
vase scufundate pe Volga. În Atlantic au fost din nou torpilate vase de 
o deplasare totală de 181 000 tone. În luna august, scufundările de vase 
anglo-americane au atins volumul de 1 milion tone — iar de la înce- 
putul războiului până la sfârşitul lui august, 20 milioane tone... Spun 
nemții. De ar fi numai jumătate şi tot e ceva... 


Cu prilejul celei de a 3-a aniversări a intrării Germaniei în război, 
Hitler a trâmbiţat un mare discurs în care demonstrează că lupta pe care 
o duc nemţii e o luptă pe viață şi pe moarte şi că Germania va ieşi victo- 
rioasă până la sfârşit. Pe bolşevici, Hitler îi tratează de bestii şi afirmă 
că trebuie striviți. O vrem cu toții... 


Sâmbătă 5 septembrie. Telegramele şi comentariile Axei pretind că 
demisia lui Tojo, ministrul de Externe japonez are un caracter pur per- 
sonal şi că gestul n-are nici un substrat politic. Politica japoneză, atât 

internă cât şi externă rămân neschimbate ca şi legăturile Japoniei cu 
Germania şi cu Italia. Aceasta e sigur, dar că demisia lui Tojo a avut un 
temei politic este iarăşi sigur, căci altfel n-ar fi demisionat odată cu 
dânsul şi subsecretarul de Stat şi directorul politic de la Externe. 
Englezii pretind că Germania are o convenţie încheiată cu Japonia, 
convenție în virtutea căreia Japonia e obligată să pornească împotriva ru- 
şilor în Siberia, îndată ce nemţii vor fi ajuns pe Volga. Acum sorocul 
a sosit, şi Tojo care n-a semnat el convenţia, ar fi socotit că crearea 
unui nou front ar putea fi fatal Japoniei... După cele întâmplate, pare 
— dacă povestea cu convenţia e adevărată — că la Tokio a învins 
părerea celor care înţeleg să se ţie de convenţia semnată. În acest caz 
am avea în curând un nou front împotriva bolşevicilor la Vladivostok... 


Nici până azi nu se ştie bine ce s-a petrecut în Spania. La Bucureşti 
se vorbea în ultimele zile de o lovitură dată de roşii împotriva lui Fran- 
co, de asasinarea ministrului de Război, de închiderea frontierelor şi de 
câte şi mai câte. Frontierele or fi sau nu închise, dar ce e sigur că ştiri 
nu ies din Spania. Că nu ne-au dat nimic agenţiile şi ziarele noastre şi 
ale Axei, e lesne de înțeles — dar nici posturile engleze sau neutre 
(radiodifuziunile elveţiene, turceşti şi suedeze) nu sunt mai lămurite. 

Ziarele româneşti de azi, dau ca o simplă informaţie, următoarea 
„remaniere“(!!!); 

Generalul Iordana! a fost numit ministru de Externe în locul lui Serra- 
no Suner; generalul Asencio ministru al Armatei, în locul generalului 
Varela; Ilas Perez ministru de Interne, în locul colonelului Galarza. Pe 
lângă aceste numiri, comandantul Mora Figueroa a fost vice-secretar ge- 
neral al Falangei — iar generalul Franco a asumat preşedinţia „Juntei 
Politice“ a Falangei, post ocupat până acum de Serrano Suner... 

Asta nu mai e „remaniere“ ci schimbare de guvern şi de îndrumare 
politică, E debarcarea lui Serrano Suner, odios nu numai opoziţiei re- 
publicane şi încătuşate a regimului Franco, dar şi printre partizanii cei 
mai sinceri ai Caudilului... Se va fi făcut acest pas în spirit de preve- 
dere, sau sub presiunea unor evenimente pe care nu le cunoaştem, e 
tocmai ceea ce nu ştim. Dar pentru ca Franco să preia conducerea po- 
litică a Falangei în persoană, şi ca să se despartă de Serrano Suner care 
nu era numai „conştiinţa“ lui — după expresia întrebuințată de Mare- 
şalul Antonescu cu privire la factotum-ul său că — dar şi cumnatul 
său, trebuie să se fi întâmplat ceva grav de tot. În Spania spiritele nu s- 


| Fost ministru de Externe la Burgos, om cu mare vază în Spania Nouă... 

au liniştit după victoria naţionaliştilor, greu dobândită, focul a con- 
tinuat să mocnească sub cenuşă, o treime din spanioli sunt în lanţuri şi 
restul moare de foame... Spania ne mai poate da surprize! 


Funk a fost primit în gara Băneasa, cu alai regesc. Bucureştii au fost 
pavoazaţi. Două mese pe zi cu discursuri. Ică a ţinut unul joi, la Exter- 
ne, de o platitudine desăvârşită. Finţescu altul, mai scurt, mai simplu şi 
mai bun... Diseară se ruinează Marinescu la Miliardari, cu mâncarea şi 
cu petrecerea... Era momentul? De ce nu învăţăm noi şi „măsura“. Noi 
care ne străduim să le învăţăm pe toate? 

Natural o eră nouă începe în lume cu vizita lui Funk la Bucureşti. 
A spus-o Ică, a spus-o Finţescu. Finţescu cel puţin a spus şi ceva bun 
în discursul său de la Cercul Militar: a vorbit de respectul proprietăţii 
şi iniţiativei particulare, citând fragmente din cuvântările lui Hitler 
privitoare la acest respect... 


Duminică 6 septembrie. Deşi mi s-au dat mai multe versiuni asupra 
frământărilor cere au avut loc la Palat, nu-mi pot încă da seamă despre 
vinovăția fiecăruia, în această furtună care s-a ridicat într-un pahar cu 
apă. Cert e că ce s-a întâmplat, s-a întâmplat din lipsa de autoritate a 
unui Rege inexistent şi lipsa unui om cu însuşiri suficiente ca să-şi 
impună voinţa celor din jurul Regelui şi Reginei. De când a plecat 
Carol, la Curtea noastră domneşte anarhia. „Demisionarea“ lui Tode- 
riță Rosetti-Solescu a fost în realitate provocată de incapacitatea lui. Pe 
lângă voinţa lui bâlbâitoare şi lipsa lui de orice prestigiu care să-l im- ` 
pună peste ceilalţi, totodată a mai comis o mare greşeală, de la început, 
aceea de a nu se ţine în afară de intrigile Palatului. Când a fost numit, 
a găsit încă calde urmele conflictului din Casa militară a Regelui, şi în 
loc să se aşeze pe deasupra acestor meschinării şi să funcţioneze ca un 
fel de arbitru, a luat parte pentru unul şi pentru altul, şi s-a curăţat odată 
cu cei alături de care se angajase. 

Primul conflict acut a avut loc între Mardare şi Vergotti. Vergotti fu- 
sese desemnat de Antonescu ca ofițer de ordonanță al Regelui. Şme- 
cher şi deştept, intrase pe sub pielea Regelui şi Reginei, care nu mai 
porunceau, nu mai cereau nimic decât prin Vergotti. Vergotti ajunsese un 
fel de factotum, un om de încredere care conducea întreaga gospodărie 
a Palatului, de la automobile la afacerile intime ale familiei Regale. 
Mardare şi agriotanţii s-au formalizat, cu atât mai mult cu cât Vergotti, 
simplu locotenent, lua aere de comandament faţă de colonelul Mardare 

şi de ceilalți ofițeri superiori ai Casei militare. S-a născut astfel un con- 
flict care a fost rezolvat de Antonescu prin concedierea bruscă a lui 
Vergotti şi trimiterea lui pe front. Regina şi Regele, au fost cu atât mai 
afectați de această concediere, fără consultarea lor, cu cât partea ad- 
versă a răspândit cele mai odioase şi mai neîntemeiate zvonuri asupra 
relaţiilor Reginei Elena cu tânărul locotenent... Regele și Regina n-au 
iertat purtarea lui Mardare, şi după cererea lor toată Casa militară a fost 
înlocuită, cu Mardare în frunte, prin alți ofiţeri. Dar înainte de a părăsi 
Curtea, Mardare mai intrase în conflict şi cu Manolescu, adminis- 
tratorul Domeniilor Coroanei, la început protejat de Rege. Rosetti, în 
loc să stea la o parte şi să caute să rotunjească colţurile, s-a dat de par- 
tea lui Mardare, şi astfel a devenit suspect Regelui şi Reginei. După 
plecarea lui Mardare s-a dovedit însă că Manolescu s-a purtat la Do- 
meniile Coroanei ca un hoț în codru. A încheiat un bilanţ fals pe anul 
trecut, a desființat fabrici şi instalaţii trecând materialul, pe nimic, la 
administraţia bunurilor Prințului Nicolae, a făcut viramente fraudu- 
loase şi a băgat pe Rege mesa cu vreo 35 de milioane. Scandalul a iz- 
bucnit după ce Florian Marinescu a deschis ochii Regelui şi lui Anto- 
nescu asupra operaţiilor lui Manolescu. Furios, Antonescu a vrut să 
treacă Domeniile Coroanei la Stat, şi să mărească în compensație Lista 
civilă a Regelui. S-a opus însă şi Regele şi Coti Stoicesu care n-a vrut 
să întocmească proiectul de lege necesar. Conflictul dintre Manolescu 
şi Marinescu (administratorul bunurilor Regelui) ajungând la un grad 
de violență incompatibil cu demnitatea Curţii, Regele a cerut demisia 
lui Manolescu, iar Antonescu pe a lui Marinescu, deşi acesta nu era vi- 
novat cu nimic. Manolescu pregătise un proiect de lege şi un regula- 
ment prin care administratorul Domeniilor Coroanei căpăta drepturi 
exclusive de conducere, fără să mai fie ținut să ceară aprobarea Rege- 
lui pentru hotărârile sale şi fără să mai fie supus controlului cuiva... A- 
ceastă inițiativă a lui Manolescu a scos din pepeni pe Rege şi din ble- 
găria lui şi l-a făcut să ceară demisia aventurierului. 

Florian Marinescu, rămas în favoarea Regelui, ar fi fost „demisio- 
nat“ de Antonescu pentru că apăra prea conştiincios drepturile ex-Re- 
gelui Carol, al cărui mandatar fusese de altmintreli numit tot de Anto- 
nescu. Curtea de Casaţiela osândit pe Carol la restituirea către Stat a 
unei sume de 190 de milioane. Antonescu nu se mulţumeşte cu această sen- 
tinţă şi vrea să ia toată averea fostului Rege rămasă în țară (circa 5-600 
milioane). A cerut lui Coti Stoicescu un decret de confirmare, dar Coti 


| Comisia Prezidențială a Curţii de Casaţie. 

respectuos de hotărârea Casaţiei a refuzat şi a demisionat... Antonescu 
a găsit însă şi în Marinescu un câine credincios, un aprig apărător al 
drepturilor lui încredințate şi a fost încântat că conflictele de la Palat îi 
dădeau prilejul să scape de dânsul... | , 

Dacă pe Marinescu l-a mâncat amintirea abdicatului Rege, pe Toto 
Rosetti l-a curățat incapacitatea pe care a dovedit-o cu fiecare prilej. În 
afară de amestecul lui în conflictele Palatului, n-a fost boroboață pe 
care să nu o facă. Măturoiul cel mare l-a măturat şi pe el... 

La Palat se caută însă şi acum un om şi nu se găseşte. Din furtuna 
care a suflat, Marinescu pretinde că raporturile dintre Rege şi Regină 
pe de o parte şi Antoneşti pe de alta au rămas foarte încordate. La un 
moment dat Regina Elena a declarat că vrea să plece; Regele Mihai a 
spus că în acest caz pleacă şi el — abia i-a împăcat Ică Antonescu... 
După Marinescu, Ică joacă dublu joc; în vederea eventualei succesiuni 
a Mareşalului vrea să se pună bine cu Coroana — dar până acum n-a 
reuşit, cu toate dineurile la care a fost poftit, cu toate vizitele pe care le 
face împreună cu Regina, răniților... Quelle pagaye! 


Ralea mi-a povestit la Bucureşti că Maniu a scris două scrisori lui 
Hitler, pe chestiunea Transilvaniei, expunând drepturile românilor şi 
arătând Fiihrerului greşeala făcută prin Arbitrajul de la Viena. Bine- 
înţeles, Maniu n-a primit nici un răspuns de la Hitler. | 

“Lui Ralea, Maniu s-a înfăţişat cam obosit, dar tot convins (ca şi Ra- 
lea de altmintreli) de victoria finală a englezilor. Maniu comunică, cam 
o dată, de două ori, pe lună, cu Londra (prin cine şi cu cine nu spun) şi 
afirmă că a reglat cu Anglia chestiunea Transilvaniei. Despre Basara- 
bia nu poate afirma însă nimic!!! Pe Antonescu nu-l mai vede şi nici 
nu-i mai scrie: îl lasă să-şi joace cartea lui cu nemții, şi cum ştie câ nu 
va reuşi, nu vrea să poată zice că i-a pus el, Maniu, bețe în roate... DI 
Prezident s-a arătat dezolat față de Ralea, de continua trimitere de tru- 
pe române în Rusia... Vechea lui marotă: nu vom mai avea armată ca 
să ne răfuim cu ungurii şi mai ales ca să menţinem ordinea la încheie- 
rea păcii... Parcă răfuiala cu ungurii şi dezordinele sociale la încheierea 
păcii — dacă vor fi — nu se vor încadra în dinamica generală a 
Europei, faţă de care ce am putea noi, chiar cu o armată intactă! J 

Anglofilii (tip Ralea) sunt foarte optimişti:englezii vor debarca deodată 
în 100 de locuri, vor bate pe nemți şi vor veni până în România să îm- 
piedice pe ruşi să ne cotropească — şi toate acestea se vor întâmpla la a- 
nul şi războiul va lua astfel sfârşit... Şi oamenii care vorbesc astfel, sunt 
oameni inteligenţi şi de înaltă cultură! Ne-a înnebunit Dumnezeu pe toţi! 

Ralea a văzut şi pe Mihalache. Acesta vorbeşte altfel, nu ca Maniu, 
şi crede că Antonescu trebuie ajutat să-şi ducă programul la bun sfârşit... 
Ajutat — dar cum? 


Kraft, unul din oamenii cu influență de pe lângă Legația Germaniei 
a declarat într-un cere de prieteni că Fiihrerul va da un scurt termen ungu- 
rilor ca să trimită 10 divizii pe frontul rusesc şi dacă Budapesta nu se va 
executa în termenul prescris, Ungaria va fi ocupată de trupe uit z 

Plângându-se de faptul că nemții nu sunt iubiți în România şi Ea 
tându-i-se că vina acestei lipse de prietenii o poartă Arbitrajul de la iena 
— Kraft a declarat că zisul arbitraj a fost determinat de încercările Re- 
gelui Carol de a se înţelege cu ruşii prin Gafencu (2), dar că frăția de ar- 
me din prezentul război şi eroismul trupelor române, au schimbat si- 
tuația. Nemţii nu vor uita niciodată, nici serviciile aduse de ae 
nia cauzei sfinte a războiului, nici zilele amare pe care ungurii le-au fă- 
cut Reichului... „Fiţi încrezători în Führer — a conchis neamţul — ei 
va fi bine de România după război...“ După război? Va mai fi bine de 


cineva? 


Ora 12. Buşilă soseşte de la Bucureşti cu ştiri gg aaa ării 
pesta, Viena şi patru oraşe din nordul Ungariei au fost bombardate 
alaltăieri de avioane ruseşti. La Budapesta sunt 8 morți şi 45 de răniți. 
La Viena nu se ştie încă dacă a fost bombardament sau numai au e 

În agonie, ruşii fac ce n-au făcut cât timp au fost în toate puterile “a 

Gerstenberg explica aseară că de la Moscova la Budapesta nu a 
decât 1 000 kilometri în linie dreaptă — şi ungurii, siguri ca nu i i 
atacați n-au nici apărare aeriană serioasă nici camuflare în capitala "E 
După atacul de alaltăieri, au pa şi Ca toate luminile şi au adus 

i antiaeriene şi avioane de vânătoare... a E 
Papu că Bucureştiul e întunecat şi apărat datorim întârzie- 
rea unui atac, căci de venit vor veni şi la noi. Au început cu Budapesta, 
fiindcă riscurile erau mai mici. Radio Moscova a anunţat că aviația sovie- 
tică va distruge toate oraşele în care se lucrează pentru nemți şi a i ora- 
şele noastre Turnu-Severin, Brăila, Galaţi şi Constanţa. N-a vorbit d e, ucu- 
reşti, dar e de la sine înţeles că vor căuta să vie şi asupra Bucureşti n _ 

La Stalingrad, ultimul act a întârziat puţin din cauza unui ag După 

cum ruşii rupseseră, sunt câteva săptămâni, frontul unguresc la Râjev, 
l-au rupt acum pe cel italienesc la Voronej. La Râjev, trupe germane şi 
române au restabilit situaţia. La Voronej s-au luat două divizii germane 

de la Stalingrad şi s-au trimis la Voronej. Situaţia pe front, nu provoacă 
însă — spune Buşilă — nici o îngrijorare... 

Funk a venit să mai ceară. Să ne mai ceară petrol, mai ales. Și un 
nou curs pentru marcă. Produsele noastre scumpindu-se (în lei!), mar- 
ca nu mai are aceeaşi putere de cumpărare... Şi nu vor nemții să mai 
dea de la ei! După ce ne omoară lumea pe front, vor să ne mai lase şi în 
sapă de lemn... Şi noi dăm lui Funk câte două banchete pe zi, ca să-i 
mulțumim de cinstea care ne-o face... 

Ieri seară i s-a înfundat însă. Secătura de Marinescu îi aranjase la 
Miliardari o masă ca din poveşti lui şi tovarăşilor săi, Clodius, Moritz, 
Puhl, generalul Von Hanecken etc. O bandă întreagă. Masă cu icre 
proaspete şi cu şampanie, urmată de dansuri, de cântece de petrecere 
— toate încununate de un supeu monstru... Or, Funk înapoindu-se din 
regiunea petroliferă cu un automobil, a dat la Băneasa peste o căruţă. 
Comoţie, contuziuni. Cum e şi diabetic, a fost transportat la Elias pen- 
tru radiografie. Nu s-a găsit nici o leziune, dar medicii nu i-au permis 
să ia parte la masă şi la petrecere... Au băut însă nemţii lui şi românii 
până dimineaţa... Pentru onoarea Asociaţiei Finanţei şi Marii Industrii 
serbarea a fost foarte reuşită. În schimb, povesteşte Buşilă, masa şi 
recepţia de la Cercul Militar, oferite joi seara de Finţescu, au fost o 
jale. S-au invitat mai multe persoane decât erau locuri; au rămas 
oameni pe dinafară, şi cei ce putuseră pune mâna pe un loc prin luptă, 
căci nu se făcuse plasament decât pentru câteva mutre simandicoase — 
au înghițit în sec căci n-a fost mâncare pentru toată lumea!!! Apoi 
masa a început la 10, s-a sfârşit târziu, şi au năvălit invitații la recepție 

peste cei poftiți la masă... Ospitalitate orientală... 

Despre schimbările ministeriale, Buşilă povesteşte că au cam rămas 
baltă: generalul Stoenescu şi Al. Ottulescu şi-au retras demisiile... 

Nu se ştie dacă Funk va pleca spre Budapesta azi — conform pro- 
gramului — sau mâine. E cam stâlcit de accidentul său, şi mai trebuia 
să se oprească azi la Predeal, la Mareşalul Antonescu, şi iată că Mare- 
şalul s-a îmbolnăvit de... amigdalită! E mai probabil că programul de 
azi va fi amânat pe mâine... 


În ziua de 30 august, fiind aniversarea nenorocitului Arbitraj de la 
Viena, s-a ordonat prin emisiune radiofonică şi prin circulară telefo- 
nică către autorități, doliu naţional. Ordinele au fost date pe calea 
radiofonică cât şi telefonică, în ajun, fără nici o explicaţie, ca să nu se 
supere prietenii noştri nemți. S-a vorbit numai de „marea noastră du- 
rere națională“, rămânând ca lumea să priceapă. Lumea a priceput însă 

că doliul fusese ordonat fiindcă murise Antonescu! Şi toată lumea 
întreba dacă a murit de moarte bună, de boală — sau dacă fusese 
omorât! Mi se povestise această „ciudată întâmplare“, vorba lui Janos 
în „Zigeunerbaron“, dar nu-i detesem mare importanţă, neştiind câtă 
zăpăceală şi perturbaţie provocase această idioată procedare până în 
rândurile administraţiei. Buşilă îmi povesteşte că însăşi ministrul de 
Interne, aflându-se pentru trei zile la ţară şi nefiind în curent cu 
ordinele date, s-a alarmat şi a alergat la primul telefon ca să afle ce se 
întâmplase! Toţi prefecţii, convinşi că murise Antonescu, au cerut 
telefonic instrucții la Minister pentru parastas şi pentru reglementarea 
doliului! Buşilă, sosind în dimineaţa zilei de 30 la Severin, l-a 
întâmpinat prefectul, cu trista ştire! Au trebuit câteva ceasuri ca să se 
dumirească lumea! Sub regimul acesta toate fleacurile se întorc în 
tragedie. După crezurile noastre, se crede că vestirea morții unui om 
care n-a murit e spre binele lui: îi moare moartea! Să dea Dumnezeu să 
fie aşa şi cu Antonescu, căci rău e cu el, dar şi mai rău ar fi fără dânsul! 


Marţi 8 septembrie. Trupele germane, ajutate de cavaleria română, 
au ocupat duminică oraşul şi portul Novorosiisk. Sovieticii dezvolta- 
seră mult acest port, l-au legat cu o linie ferată de Stalingrad şi printr- 
o conductă de petrol cu Maikop. O sumă de uzine au ieşit din pământ 
în jurul Novorosiiskului, fabrică de tunuri, de care, de motoare, de 
textile şi mai ales de ciment. Prin Novorosiisk, portul cel mai modern 
utilat al Mării Negre se exporta mai ales petrol şi ciment. In fabricile 
de la Novorosiisk se producea 30% din tot cimentul rusesc. În afară de 
Batum, port cu instalaţii învechite, nu mai rămân ruşilor pe Marea 
Neagră decât porturi mici şi proaste. Pe toate celalte fronturi, lupte 
înverşunate. Stalingradul tot rezistă... 


Duminică 6 septembrie împlinindu-se doi ani de la întronarea... Re- 
gelui Mihai şi de la preluarea puterii de către Antonescu, Mareșalul a 
dat dimineaţa o Proclamaţie către poporul român — şi seara a vorbit la 
Radio, două ceasuri, dl Ică. Proclamaţia Mareşalului redactată şi ea de 
Ică (se ghiceşte după stil) putea să fie mai scurtă şi lipsită de cele 
câteva fraze goale şi sonore pe care, la corectură, Conducătorul Statu- 
lui a uitat să le şteargă — dar merge. În schimb, pelteaua stercorată 
seara la Radio de Ică, e o nenorocire din toate punctele de vedere. 
Preambulul şi concluzia sunt pline de obişnuitele platitudini literare în 
gustul acestei frumoase metafore: „Dacă Monarhia este fruntea de 

lumină a unui neam, pământul țării este sufletul lui însuşi (11!) — sau 
acestei copleşitoare formule: „... propria sa strădanie din tot acest po- 
pas sfâşietor şi sfânt al încercărilor...“ (e vorba de Mareşalul Antonescu). 
Iar 4 pagini ale Universului sunt pline de cifre şi de date mincinoase 
care amintesc faimosul „Da sau Nu?“ al lui Tătărescu. Ce păcat că dl 
Ică-Pică n-a ţinut seamă de zicătura română „lauda de sine nu prea mi- 
roase bine“. A făcut Guvernul Antonescu şi lucruri bune, nu încape 
îndoială şi poate că ar fi făcut mai multe dacă vremurile n-ar fi fost atât 
de cumplite — dar când un regim e atât de pătat cu sânge, e mai pru- 
dent să lase trecutul în pace şi în uitare. 

Dacă totuşi voia dl Ică să se laude, mai bine îşi publica logosul într- 
o broşură pe care fiecine putea să o arunce la coş sau să o citească — 
şi să lase lumea să asculte la Radio cântece şi ştiri aşteptate cu 
nerăbdare. Nu-şi dă dl Ică seama de toate crucile şi de toți Dumnezeii 
cu care au primit aseară sute de mii de oameni pisălogeala lui? 


Nemţii iar anunţă că au scufundat 108 000 tone în Atlantic. Mă în- 
treb până la ce punct toate aceste cifre pot fi crezute. Anglo-saxonii au 
pierdut până acum după cifrele date de ştirile germane peste 21 
milioane de tone — şi transporturile lor continuă, strună... 


Ungurii sunt în serie neagră — sau mai exact Horthy. După ce a 
pierdut pe fiul său pro-Regentul Istvan, într-un accident de avion pe 
frontul rusesc, a răpus pe ginere-său contele Kârolyi. DI conte a căzut 
cu avionul în Dunăre şi s-a înecat. Singura fată a lui Horthy, soţia 
zisului Kârolyi a murit de tuberculoză, acum câţiva ani. Tata Horthy n- 
are noroc. A rămas cu fiul din Argentina, căsătorit cu o ovreică. Să nu- 
l aducă, că-l doboară nemții şi pe ăsta! 


Se confirmă că moartea madamei Lupescu nu s-a întâmplat decât în 
imaginaţia reporterilor transatlantici... O invenție a celor câţiva „carlişti“ 
de dincolo de ocean, ca să refacă o virginitate nenorocitului de Carol... 


DI Walter Funk nu şi-a amânat plecarea. A plecat duminică (se vede 
că nu fusese prea maltratat în accidentul suferit în ajun). A plecat din 
Bucureşti cu aceleaşi onoruri regale cu care fusese primit. Tot Guver- 
nul, cu dl Ică în frunte, l-a însoţit la gara Băneasa. D1 Walter a dejunat 

în tren, iar la 3 a coborât la Predeal unde acelaşi domn Ică l-a primit 
(alergase în goana automobilului de la Băneasa la Predeal!!). Vizita la 
Mareşal a durat 2 ore. Să sperăm că Antonescu nu i-a scuipat neamţu- 
lui microbii amigdalitei sale în nas... De la Predeal, dl Walter s-a dus 
la Braşov şi seara a continuat spre Budapesta după ce s-a pupat cu saşii 
lui şi le-a promis, probabil, autonomia... 

Regele, care se află la vânătoare prin Banat, n-a avut plăcerea să în- 
tâlnească pe dl Funk; în schimb a avut cinstea să semneze decretele 
prin care generalul Von Hannecken, subsecretar de Stat la Ministerul 
Economiei şi Puhl, vice-guvernator al Reichsbankului au fost decorați 
cu Mare Cruce a ordinului Coroana României. Se vede că Clodius şi 
Moritz erau deja decoraţi căci nu li s-a dat nimic. S-au distribuit de- 
corații mai mici domnilor din suita Marelui Ministru al Marelui Reich 
— cum ar zice dl Ică. 

În afară de discursurile schimbate, nu se ştie nimic despre rezul- 
tatele vizitei lui Funk. Dar mai încape o îndoială că am capitulat şi de 
data asta? Poate totuşi să fi obţinut un răgaz, sub pretext de „studiere“ 
a propunerilor... 


O nouă versiune asupra stării lui Antonescu, de data asta din izvor 
medical: n-ar suferi de P.G.P. ci de o angină de piept, cu tulburări des- 
tul de grave vasomotoare... Şi la baza acestei boli e tot sifilisul... Şi 
poate că face şi angină de piept şi paralizie generală... Angina de piept 
e mai periculoasă ca paralizia generală, căci moartea poate să vie brusc, 
într-un acces de „angor pectoris“. Dar cel puţin, în cazul anginei, nu 
riscăm să fim guvernaţi ani de zile de un nebun... 

Oricum o învârteşti, stăm rău — căci ce e sigur e că Antonescu a 
foarte grav atins... S-au văzut şi cazuri în care bolnavul a rezistat 
douăzeci şi mai bine de ani — cum a fost cazul cu Stere... 


Miercuri 9 septembrie. De pe front nimic interesant: forţele ger- 
mane ca şi ale noastre par a sta pe loc la Stalingrad şi pe versantul de 
Nord al Caucazului. La Novorosiisk, pe versantul meridional, s-au 
făcut peste 7 000 prizonieri, s-au luat 100 de tunuri, armament şi câte- 
va vase în port... Dar dincolo de Novorosiisk nu s-a trecut. Lupte grele, 
mai grele ca niciodată... Comunicatele şi telegramele de ieri ne bat în 
schimb capul cu cifre: l 

De la 26 aprilie până la 4 septembrie în 132 de zile, sovietele au 
pierdut 8 925 de avioane; de la 1 mai la 31 august au fost distruse 56 

divizii ruseşti şi 39 brigade de mitraliori (comunicatele dau şi nu- 
merele acestor divizii şi brigade); între 5 şi 7 septembrie au fost dobo- 
râte peste 500 care sovietice, numai pe sectoarele de Nord şi din Cen- 
tru ale frontului. NR : 

O treime din flota de război britanică a fost scufundată de la 
începutul războiului şi până la 1 septembrie. l 

În Statele Unite, după 9 luni de război prețul alimentelor a crescut 
cu 85%. 


Englezii au bombardat oraşul Rouen, în Franța: 140 de morți şi 400 
de răniţi... Ce sunt de vină francezii? 


Universul de azi publică fotografia Mareşalului Antonescu, cu 
Funk şi cu deplorabilul Ică, luată duminică la Predeal. Probabil ca să 
dovedească valahilor că Antonescu trăieşte şi că este sănătos... 


Radio Budapesta a reprodus aseară laudele ditirambice pe care 
Funk le-a tras ungurilor. Eroismul trupelor maghiare pe front, colabo- 
rare rodnică economică, drepturi la o situaţie preponderentă în Europa 
de mâine — nimic n-a lipsit... Să nu fi obţinut şoacăţul nimic la noi, 
din ce a cerut? 


Vineri 11 septembrie. Se vorbeşte multe despre un „complot“ pus 
la cale luna trecută de legionari, împotriva lui Antonescu. Mai mulți 
legionari (mai sunt, sau sub masca lor se ascund comuniştii?) s-au 
îmbrăcat în uniforme militare şi s-au dus să schimbe garda la Predeal, 
la vila Mareşalului, cu un ceas înainte de ora reglementară. Ofiţerul 
gărzii ieşinde a bănuit ceva, fie că tinuta celor noi veniți a trădat 
intențiile lor, fie că ora insolită a sosirii schimbului a dat de gândit. O 
anchetă telefonică rapidă a permis să se descopere adevărul şi toată 
banda a fost arestată. Amicii legionari au pretins că voiau numai să 
sechestreze pe Mareşal în profitul lor, dar nu să-i facă rău! Se mai zice 
că unii din complotişti fuseseră deja condamnaţi la moarte în lipsă şi 
că au fost împuşcaţi. De aici ştirea că cel care condusese maşina lui 
Iorga în ziua fatală, fusese arestat şi executat... S-a mai vorbit şi de 
alţii, între care şi tânărul ofticos care a scuipat la mine în vilă, în 
septembrie 1940. Cred însă că pe acela, l-a răpus tuberculoza de mult... 

Urmarea complotului ar fi fost o razie întinsă în Bucureşti, eliminarea 
multor funcționari cunoscuţi pentru sentimentele lor gardiste, condam- 
nări şi trimiteri în lagăr. În fine o redeşteptare în toată regula a prigoanei... 


Pe frontul rusesc merge, dar merge încet, prea încet pentru nerăb- 
darea noastră. Dar se vede că şi resursele în aparenţă nesfârşite ale 
ruşilor se istovesc, căci Radio Moscova a difuzat azi-dimineaţă un ar- 
ticol din Pravda, un fel de strigăt de alarmă, prin care se conjurau tru- 
pele sovietice să moară pe loc dar să nu mai dea înapoi. În acelaşi ar- 
ticol se deplora cu amărăciune lipsa unui „al 2-lea front“ în Europa... 

Acest al 2-lea front în Europa, îl cer iarăşi cu insistență Maiski am- 
basadorul de la Londra şi comuniştii englezi care au început să ridice 
nasul sub oblăduirea lui Churchill şi a lui Cripps, cu toate că Partidul 
Laburist a declarat oficial că nu poate lua nici un contact cu mişcarea 
comunistă. Un alt semn — şi important — al slăbirii forţelor sovietice 
ni-l dă convenţia pe care URSS a semnat-o cu Canada pentru cumpă- 
rarea de grâu american în valoare de 10 milioane de dolari. Dacă an- 
glo-americanii mai trebuie să transporte în Rusia o cantitate atât de 
însemnată de grâu, pe lângă armament şi muniții, atunci stau bine. 

Atacurile înverşunate ruseşti în regiunile Kaluga şi Râjev menite să 
uşureze frontul Stalingradului au avut drept rezultat pierderi imense de 
oameni şi material de partea Sovietelor. De la 11 august la 8. 
septembrie nemţii au distrus peste 1 000 de care blindate la Kaluga şi 
peste 2 000 la Râjev... 

In Caucaz se înaintează metodic, dar iavaş-iavaş (probabil pentru a 
se evita pierderi prea mari), la Nord pe râul Terek spre Groznâi şi la Sud 
spre Suhumi de-a lungul coastei. O ştire particulară (scrisoarea unui 
ofiţer de pe front) ne informează că Cartierul general românesc de la 
Rostov se mută spre Astrahan... Dă Doamne! 


Parlamentul englez s-a întrunit din nou, după 4 săptămâni de va- 
canță. Churchill a vorbit despre turneul său în Rusia şi în Orientul 
Apropiat, menţinându-se în generalităţi, mărturisind înfrângerile 
suferite şi afirmând nădejde de mai bine pentru viitor. Destăinuiri 
interesante au lipsit în aşa măsură, încât deputaţii au părăsit incinta pe 
când vorbea Churchill ca să meargă să dejuneze, ora lunch-ului sosind. 

Şi în Statele Unite e oarecare tensiune între Roosevelt şi Parlament. 
Roosevelt a declarat să trebuie să facă războiul ca să scape democraţia 
şi acum dă la o parte democraţia ca să salveze războiul! Opinia publică 

americană începe să se resimtă de efectele inflaţiei, toate s-au Pe 
şi încep să lipsească lucrurile cele mai necesare traiului... Şi răz m ; 
prevăd toți, că va ține ani şi ani! DI Willkie, trimis de Roosevelt la 
Ankara să mențină pe turci în neutralitate a declarat că Statele Unite şi 
Anglia vor putea face față situației dacă E R ben 
provocate de nemți se vor reduce cu 50% şi dacă construcțiile navale 
în America şi în Anglia vor spori cu 100%! 


Budapesta a fost bombardată ieri noapte pentru a treia oară... De 
avioane ruseşti, zice-se. Tigrii nu mai pot dormi liniștiți... 


Englezii au atacat din nou Madagascarul, unde au debarcat de data 


asta pe coasta de Vest a insulei. _ i 
Despre debarcarea americanilor în Congo, nu se mai vorbeşte. Să fi 


fost o ştire falsă? 


A murit bătrânul C. Meissner, unul din oamenii cei mai cumsecade. 
Fost ministru, fondator al Junimii din laşi, moare la vârsta de 90 de ani 
lăsând o amintire curată. De la oameni ca Meissner la Antoneşti se 
măsoară scăderea morală a generaţiilor noastre succesive... 


Luni 14 septembrie. A început danţul şi la noi... Aseară pe a ŞI 
ceva o primă alarmă; au sunat clopotele Mânăstirii, dar n-am pa sire- 
na. Eram deja culcat şi am crezut că sună pentru sărbătoarea e azi — 
Înălţarea Crucii — şi am adormit liniştit. Aflu azi dimineață a mai 
fost o alarmă pe la orele 2 dimineață, iar cei din vilele de sus afirmă că 
au văzut mai iluminație înspre Ploieşti, fascii de lumină pe cer și ma 
şute luminoase... La Radio, la emisiunea de la ora 8, după obiceiu ua i 
nimic. Dar alarmă trebuie să fi fost şi la Bucureşti, căci aseară par, 
de Radio din Capitală n-a funcţionat, şi nu s-a putut nici (E Sua 
avem încă nici o ştire precisă; ne căznim să obținem bi Mal a 
telefon — dar până în momentul când scriu aceste linii n-am a uti : 

“Langenhahn, care a venit ieri să mă vadă şi care a fost la Bu apesta 
pe timpul celui de-al 3-lea atac (cel mai violent), îmi povesteşte re- 
zultatele n-au fost aşa de teribile, deşi oraşul era încă pe jumătate lumi- 
nat şi aproapre fără apărare antiaeriană. Atacul s-a esta z SE 
valuri. A fost dărâmată o biserică în Buda, o fabrică în insula Csepel, 
lângă marile uzine de armament Manfred Weiss (acestea n-au fost atinse) 

şi a mai fost lovit în gara Köllenföld (Sud Budapesta) un vagon de dormit 
din acceleratul Budapest — Venezia, pricinuind morți şi răniți. În total 
puţine victime. Avioanele erau ruseşti, adică conduse de ruşi, după cum 
s-a putut constata prin examinarea unui avion forțat să aterizeze (pană 
de motor). Se crede că aceste avioane erau încărcate cu bombe puţine 
şi de calibru mic, cantitatea de benzină ce trebuie luată pe bord pentru dru- 
muri atât de lungi, împiedicând echiparea cu bombe de calibru mare. 

După câte spune Langenhahn, alarmele care au ținut până la 3 dimi- 
neaţa au terorizat pe unguri, care nu se aşteptau să mai fie atacați. In 
primul raid, ruşii au lăsat bombe şi la Viena, pe teritoriul fostei insule 
Loban (Dunăre), fără să pricinuiască însă stricăciuni serioase. N-a fost 
nici o victimă omenească. În aceeaşi noapte, ruşii au lăsat bombe Şi 
asupra oraşelor Praga şi Agram (Zagreb) — fără nici un efect. Au învă- 
tat bestiile să zboare noaptea; au să înveţe să şi nimerească! 


EEEE E TA aa a iae aa a aa aa a a a 


AEREI A EET TTA LATEA aaa iad eiia a E a a 


putut astfel vorbi cu multă lume, îmi mai povesteşte şi despre politica 


ungurească, fleacuri. Stefan Horthy ar fi pierit în condițiile următoare: 


nevoie de ajutor. De altmintreli guvernează „grofii“ şi Horthy dă nu- 
mai îndrumări; îşi petrece timpul la Gödöllö, jucând bridge... Există un 

curent în Ungaria pentru alegerea Ducelui de Aosta ca Rege; Ducele 
fiind deja rege al Croaţiei (!!!) s-ar ajunge pe această cale la o misiune 
personală între cele două țări... E însă puțin probabil să se ajungă la 
ceva în această direcție deoarece Berlinul s-ar opune... 


La Stalingrad s-a ajuns cu luptele în oraş. Fiecare casă aproape a 
fost transformată într-un fort. tancuri sunt jumătate îngropate prin curți 
şi trag... Nemţii cuceresc stradă după stradă. Tot oraşul e încercuit. Podu- 
rile de pe Volga au fost distruse, şi orice circulaţie pe fluviu oprită. Azi- 
mâine, Stalingradul trebuie în fine să cadă în mâna armatelor germane... 

Ziarul Times (de la Londra) publică o telegramă a corespondentului 
său de la Moscova în care pierderea Stalingradului e zugrăvită ca un de- 
zastru pentru Soviete, în cazul în care un al doilea front nu s-ar crea în 
Europa. La Berlin această telegramă e viu comentată şi se subliniază 
faptul că cenzura rusească n-a oprit-o, ceea ce ar dovedi că Guvernul so- 
vietic împărtăşeşte temerile corespondentului ziarului Times şi că a fost 
bucuros de prilejul ivit pentru a impresiona opinia publică britanică... 

Buşilă spunea ieri că generalii germani cu care a vorbit săptămâna 
trecută se arătau foarte optimişti asupra mersului campaniei în Rusia... 
Peste câteva zile ne vom lămuri şi noi mai bine. 


w 


D1 Ică se pregăteşte să plece la Berlin sau la Marele Cartier, „să 
pertracteze“ cu Hitler. După cum aflu din izvor sigur ar pleca în ziua 
de 20. Călătoria sa ar fi o urmare la negocierile ce au avut loc la Bucu- 
reşti cu Funck şi care n-au dus la nici un rezultat (poate că de aia ple- 
când de la noi, s-a pupat patru zile cu ungurii? Şantaj?). Cererii de ridi- 
care a cursului mărcii, Antoneştii au opus un refuz categoric. Nemţii 
rezolvă însă problema aceasta pe altă cale, ridicând prețul livrărilor 
germane cu 100%. Împotriva acestui procedeu, Guvernul nostru pro- 
testează. Funk a mai cerut sporirea cotei de petrol, punct asupra căruia se 
negociază încă — şi livrări de grâu din Transnistria. Nemţii cer să în- 
cheie o convenţie de livrare directă cu Transnistria, sub cuvânt că acest 
ți-nut n-a fost anexat României (la refuzul nostru) şi constituie 
oarecum o regiune autonomă. Antoneştii s-au opus, cu drept cuvânt şi 
acestui punct de vedere... 

Toate aceste chestiuni, şi încă altele, urmează să le trateze Ică la 
Berlin, şi eventual cu Hitler... 

Şi Mareşalul Antonescu s-a hotărât să plece... pe front! Buşilă 
spunea ieri că i s-a pregătit un tanc cu calorifer! Că pleacă pe front, mă 

bucură, căci plecarea nu dovedeşte că s-a îndreptat... Poate că tot ce s- 
a spus despre bolile lui să fie exagerat — poate că se găseşte între două cri- 
ze. De altmintreli, chiar azi prezidează un Consiliu de Miniştri la 
Bucureşti, ceea ce n-a mai făcut de mult. 

Funk a declarat, la una din mesele ce i s-a oferit că iarna aceasta va fi 
cea mai grea pentru Puterile Axei. De la anul înainte Ucraina şi teri- 
toriile ruseşti vor îndestula Europa. Posibilităţile Ucrainei au întrecut 
toate prevederile; organizaţia producţiei ei a fost desăvârşită, şi nemţii 
au găsit cea mai mare bunăvoință la populaţia locală. Disciplinată în 
ascultare de bolşevici, această populaţie execută cu preciziune şi voie 
bună toate instrucţiunile ce i se dau... 


Generalul Petre Dumitrescu a fost decorat cu Crucea de Cavaler al 
ordinului Crucii de Fier. E al 5-lea general român care primeşte această 
înaltă distincţie. Unii văd în această decorare o desemnare pentru 
viitoarea succesiune a lui Antonescu... Li se poate răspunde că au mai 
fost decoraţi şi alții! 


Doamna-Mamă Niculescu (mama inefabilei Maria Mareşal Anto- 
nescu) ce pare a fi o femeie de bun simț, a înjurat de a spurcat-o pe Ve- 
turia, în faţă, în prezenţa fiicei sale! „E o păcătoasă, e o escroacă, are 
să vă aducă nenorocirea în casă! Daţi-o afară cât mai este vreme! Din cau- 
za matrapazlâcurilor ei vă înjură lumea întreagă“. D-na Rica, proastă 
ca o curcă, n-a ştiut ce să răspundă mamițicăi. Dar Veturia, demnă a 
ieşit din odaie. Se vede că afară s-a răzgândit însă, căci s-a înapoiat şi 
apropiindu-se de doamna Niculescu a început să o mângâie, şi să o 
întrebe cu aerul său duios: „ De ce mă urăşti?“ 

Istorioara a fost povestită la un ceai, de d-na Niculescu însăşi... 


Remanierea ministerială pare că a căzut baltă. Demisiile date au 
fost retrase, şi nu se mai vorbeşte de înlocuirea nimănui. Poate Con- 
siliul de Miniştri de azi să ne mai rezerve o surpriză... 


La Berlin, ziarele fac mare tămbălău în jurul numirii ovreiului Baruh 
ca dictator al producției industriale în Statele Unite... Antisemitismul 
german găseşte în această numire o temă lesne de exploatat. Un ziar 
din Berlin reaminteşte că Baruh a declarat acum câțiva ani într-un in- 
terviu: „Eu nu sunt decât un speculant!“ 


ÎNSEMNĂRI ZILNICE, 1942-1944 527 


Şi dă-i înainte cu războiul jidanilor şi comuniştilor, împotriva 
civilizaţiei creştine şi ariene! - 


A apărut un nou decret, atât de lung încât nu l-am citit, asupra 
raporturilor dintre stăpâni şi servitori. Or fi lucruri bune în el, dar de ce 
se amestecă Statul în chestiunea salariilor, sporindu-le, când servitorii 
nu se plâng, căci au pe lângă leafă tot traiul asigurat. Un funcționar la 
Stat trebuie să-şi plătească casă, încălzit, lumină, masă pentru el şi 
familie cu un minim de 5 000 lei pe lună. Servitorul are totul asigurat 
şi trebuie să îi mai dea şi 2 500 lei pe lună cel puţin — după noul 
decret. Mai nedreaptă dreptate nu se poate închipui... 


Încetul cu încetul se află câte ceva din cele întâmplate în Spania. N- 
a fost nici o lovitură împotriva lui Franco. Dimpotrivă, Franco a dat o 
lovitură împotriva lui Serrano Suner. Foarte ambițios, acesta încetase 
să mai fie omul lui Franco, făcea politică pe cont propriu şi monarhist 
convins voia să aducă pe Tronul Spaniei pe Infantul Don Juan, fiul mai 
mic al Regelui Alfons al XIII-lea, şi singurul normal din copiii fostului 
monarh. Don Juan are un partid puternic în Spania, e candidatul oficial 
al monarhiştilor şi nu e respins nici de Franco, dar acesta nu vrea 
restaurarea monarhică acum, ci mai târziu. Serrano Suner e însă grăbit 
şi vrea să joace rol providențial (şi bine recompensat) pe lângă 
viitoarea Monarhie. Pe de altă parte „Falanga“ — Partidul Naționalist 
Spaniol — e împotriva monarhiei. De curând monarhiştii au înfăptuit 
un groaznic atentat în catedrala din Bilbao, în care mai mulți adversari 
ai Monarhiei au găsit moartea. Franco a profitat de acet prilej ca să 
trântească pe fostul său confident, trecut în lagăr inamic — şi s-a pus 
şi în fruntea Falangei, în locul lui Serrano Suner... 

Totuşi, pare că în Spania au reînceput agitaţiile. Pe lângă roşii şi 
albi, mai sunt în afară de falangişti şi de comunişti, monarhiști de tot 
soiul... Sunt într-adevăr vreo 7 candidaţi la Tron, printre care şi un frate 
al arhiducelui nostru Anton (Leopold) care se pretinde moştenitorul 
pretențiilor, prin mama sa arhiducesa Blanca, fiica lui Don Carlos! 


Marţi 15 septembrie. Prin Şoneriu, venit pentru câteva ceasuri de 
la București, aflu preciziuni oficiale despre bombardamentul de du- 
minică noapte spre luni,cel puţin după cele întâmplate în Capitală, căci 
despre cele întâmplate în provincie nu ştia nici el decât atât, că au mai 

fost bombardate şi oraşele Galaţi, Buzău, Târgovişte şi Ploieşti. Şoneriu a 
trecut prin Ploieşti cu automobilul şi n-a văzut nici o urmă de strică- 
ciune sau de incendiu. Despre celelalte oraşe, Dumnezeu singur şi dis- 
creta noastră stăpânire ştiu ce s-a petrecut. 

La Bucureşti, nu e exact că au căzut bombe spre Malaxa. Au fost 
două raiduri succesive, primul a venit de la Sud şi a lăsat bombe în un- 
ghiul limitat de Şoseaua Oltenița şi drumul ce duce la Mărcuţa Nouă. 
E acolo un cartier de ţigani, numai magherniţe; era duminică şi oame- 
nii petreceau la o nuntă. Fie că au lăsat necamuflate lumini trădătoare, 
fie că ruşii au ochit fabricile Malaxa la nord de Dâmboviţa şi au nime- 
rit la sud (erau la o mare înălțime) — fapt este că bombele . au nimerit 
în plin, ar fi ucis vreo 90 de persoane şi rănit câteva sute. În Şoseaua 
Oltenitei, o bombă a scobit o mare pâlnie... Încolo, la Bucureşti, nimic. 
Al doilea raid a venit de la nord dar n-au căzut bombe. Se vede că erau 
avioanele care se goliseră la Ploieşti, şi au trecut peste Bucureşti spre 
Bulgaria. Căci au trecut avioane avioane şi peste Bulgaria, fără să facă 
însă rău zice-se. Ar putea fi tocmai aceste avioane golite la Ploieşti. 

La Bucureşti, la Căile Ferate, se spunea că Budapesta a fost din nou ata- 
cată, şi că de astă dată ar fi fost atinsă una din cele două gări principale... 


Artileria noastră antiaeriană a tras de foc, dar n-a nimerit nici un 


avion inamic, căci zburau toate foarte sus. E tocmai scopul artileriei anti- 
aeriene să menţie avioanele atacante foarte sus şi să le împiedice astfel 
să-şi plaseze loviturile cu preciziune. Din acest punct de vedere, apă- 
rarea noastră antiaeriană şi-a făcut datoria. Avioane de vânătoare nu s- 
au ridicat. Şoneriu pretinde că sunt toate pe front şi că abia după bom- 
bardarea de duminică noapte s-au dat ordinele necesare ca escadrilele 
pentru apărarea Bucureştilor şi Ploieştilor să-şi reia locul. Nu îmi vine să 
cred că rafinăriile de la Ploieşti să fi fost lăsate de nemți fără pază... 
Şoneriu mi-a povestit una de necrezut, dar adevărată. Acum câtva 
timp Buşilă a făcut un raport Mareşalului Antonescu cu privire la sis- 
tematizarea Pieței Palatului şi la terminarea construcției Ministerului 
de Interne, propunând o comisie care să aleagă între diferitele planuri 
propuse. Pe acest raport, Antonescu a pus o rezoluţie să nu o mănânce 
porcii. Cam în termenii următori (oneri o citise la Dragoş, şi mi-a re- 
produs-o din memorie): „Domnul acesta! mi-a împuiat capul ani de zi- 
le cu prostiile foştilor miniştri ai Lucrărilor Publice care nu știu decât să nu- 
mească comisii şi să înmormânteze lucrările în sânul lor. Dumnealui 
face mai rău ca predecesorii săi. Nu face decât să numească comisii de 
când e ministru şi să creeze direcțiuni. A creat o Direcțiune Generală şi pen- 


1 Buşilă. 

tru portarul Ministerului? Şi când nu creează direcțiuni reclamă şi se plân- 
ge ca copiii care ridică două degete să pârască pe un coleg la profesor. 
DI ministru Finţescu va face o serioasă anchetă la Ministerul Comunica- 
tiilor ca să pună ordine acolo. Această rezoluție a mea va fi trimisă în copie 
la toate Ministerele să ştie miniştrii ce îi aşteaptă când nu-şi văd de treabă.“ 

Tâmpit, Buşilă s-a dus a doua zi la Mareşal să se explice cu dânsul 
şi să-şi dea demisia... Cum l-a văzut Mareşalul a început să urle: „Nu 
te primesc, nu discut cu d-ta, nu aici e locul d-tale, ci pe şantier! Du-te 
pe şantier!“ şi i-a închis uşa... Buşilă s-a dus atunci la Ică şi i-a înmânat 
lui demisia, povestindu-i cele întâmplate. Ică însă l-a rugat să-şi retra- 
gă demisia şi să nu vorbească de ea căci de ar afla Mareșalul, l-ar 
trimite la lagăr! 

Pe ce mâini a ajuns ţara! Omul acesta care taie şi spânzură nu e 
numai un mojic: eun nebun de-a binelea. Încep iar să cred în versiunea 
paraliziei generale... Se vede că după acest incident — care a motivat 
zvonurile de înlocuire a lui Buşilă prin generalul Orezeanu — minis- 
trul nostru de Comunicaţii s-a împăcat cu şeful său, căci alaltăieri mi- 
a spus că văzuse pe Antonescu şi că-l găsise foarte bine... 

Dar ce raporturi între miniştri şi Conducătorul Statului! Pricep a- 
cum melancolia prietenului Buşilă la Breasta (în ziua de 29 august). În 
discreţia lui de om bine crescut, Buşilă nu mi-a spus nimic despre cele 
păţite — şi nici nu avea cu ce să se laude: am sala lucrurile prin Şoneriu 
şi printr-un coleg al lui nenea Costică... 


Neagu ar fi refuzat Ministerul de Finante (şi din cauza acestui refuz 
ar fi fost menţinut generalul Stoenescu), în urma unei discuții cu Ică. 
Neagu ar fi cerut să nu mai cheltuiască nimic cu construcțiile şi cu insti- 
tuţiile străine de apărarea națională, rezervându-se toate fondurile pen- 
tru armată şi pentru necesitățile războiul. Când iei pielea de pe oameni, a 
declarat cu drept cuvânt Neagu, n-ai voi să cheltuieşti banii Statului pe 
clădiri costisitoare, pe palate administrative şi altele. Ică s-a supărat şi a 
afirmat „că Mareşalul Antonescu era mare ctitor al neamului (!!!) şi că 
trebuia să lase după dânsul clădiri nepieritoare“! A înebunit şi ăsta! 

Neagu ar fi declarat însă că persistă în convingerile sale, şi a decli- 
nat portofoliul Finanţelor, ce i se oferise... 


Cancicov a plecat în străinătate. I s-au făcut însă toate greutăţile po- 
sibile pentru eliberarea autorizării de a ieşi din țară şi nu i s-a dat decât 
după ce a luat anumite angajamente de discreţie şi s-a obligat să nu fa- 

că politică peste graniță. Aceste angajamente şi obligaţii, a trebuit să le 
ia în scris... Acum şase luni Cancicov era omul de încredere, gata să fie 
numit dictator economic al regimului! ... 


Englezii, care se instalaseră în vârful de Nord al Madagascarului, 
au pornit la cucerirea întregii insule. Trupele franceze credincioase Gu- 
vernului din Vichy se opun cum pot şi luptă cu îndârjire — dar 
tancurile britanice răzbesc prin rândurile lor... 


Miercuri 16 septembrie. Şi ieri-dimineaţă a fost aci la Sinaia o alarmă 
care a durat de la orele 10:45 la 11:45. Alarmă fără nici un avion 
inamic la orizont. Probabil o eroare. La Bucureşti n-a mai fost nici o 
alarmă, de duminică seara. 

Radio Moscova afirmând că în urma bombardamentelor din acea zi 
au izbucnit nu mai puţin de 33 de incendii, în Bucureşti, unde ar fi fost 
distruse cazărmi, arsenale şi Ministerul de Război, că Ploieştii ar fi în 
flăcări — stăpânirea s-a hotărât să dea în fine azi-dimineaţă un comu- 
nicat dezminţind toate aceste născociri. 

Aflăm astfel din sursă oficială că „în noaptea de 13 spre 14 septembrie 
avioane duşmane au aruncat asupra teritoriului nostru rachete şi 
bombe, fără a izbuti să atingă vreun obiectiv militar sau industrial, 
făcând însă 14 victime printre populaţia rurală.“ 

E vorba de cei ucişi pe Şoseaua Olteniţa, al căror număr de 90 dat 
de zvonul public a fost redus la 14. 

Rostul acestor bombardări nu apare încă lămurit căci s-au aruncat bom- 
be şi la Severin şi la Târgu-Jiu, în afară de oraşele pe care le-am notat de- 
ja alatăieri, şi pretutindeni bombele au fost aruncate la aceeaşi oră, în afa- 
ră de oraşe, la periferia lor, şi au fost însoţite de manifeste pe nemfeşte, sem- 
nate de Ana Pauker (!!!), prin care se dezminţeau ştirile germane şi se afir- 
ma că pierderile nemților trec de multe milioane... Dacă în loc să împrăş- 
tie avioanele pe tot teritoriul, ar fi concentrat atacul într-un singur loc, efec- 
tul ar fi fost altul. Pare că au vrut să terorizeze toată țara, dar au făcut-o 
prost. 

La Craiova a fost alarmă, dar n-a căzut nici o bombă. S-au camuflat 
însă de luni seară, şi acolo, toate luminile! 


O încercare de debarcare destul de serioasă a fost încercată de 
englezi la Tobruk dar a dat greş. Invazia a fost încercată cu forţe mari şi 

s-a terminat cu pierderi mari pentru britanici. Şase vase de război au 
fost distruse... Încercările de la Dieppe şi de la Tobruk dovedesc că o 
debarcare nu se poate face pe teritoriile ocupate de nemți. 


La Stalingrad luptele se dau acum în centrul oraşului, unde casă du- 
pă casă trebuie cucerită... Înverşunarea cu care se apără ruşii în Stalin- 
grad n-a mai fost văzută în Istorie. E de neînchipuit cum a izbutit Stalin 
să galvanizeze astfel un popor întreg... În Stalingrad, fiecare casă a 
devenit un fort ce trebuie cucerit cu tunul. Tragedia, totuşi — înţeleg a 
Stalingradului — nu poate să mai dureze mult... 


Pe mare nemții au înregistrat din nou mari succese. Săptămâna tre- 
cută au scufundat 35 de vase deplasând 230 000 de tone, iar săptămâna 
aceasta au mai scufundat 19 vase dintr-un convoi îndreptat din Anglia 
spre America, cu o deplasare de 120 000 tone. Lupta cu acest convoi e 
încă în continuare. E 

Nemţii pretind că au scufundat până acum peste 20 de milioane de 
tone comerciale în apele diferitelor mări; ziarul american Times 
mărturiseşte 12 milioane de tone şi recunoaşte că acest tonaj nu poate 
fi înlocuit. 


Teri s-a deschis, cu mare solemnitate ca în vremurile bune, anul 
judecătoresc la Palatul de Justiţie din Bucureşti. Pe temeiul împlinirii 
a 80 ani de existenţă a Curţii de Casaţie primul preşedinte Lupu a făcut 
un precis şi concis istoric al înaltei instituţii, urându-i să fie şi de acum 
înainte păzitoarea legilor şi dreptăţii. Cuvântare excelentă, nu numai 
fără nici o platitudine la adresa regimului, dar — pentru cine ştie să 
citească între linii — cu câteva sfaturi bune, în peroraţie. Numele 
Conducătorului nici n-a fost pomenit şi nici o adulaţie la adresa d-lui 
Ică sau a nemților. Lupu a pomenit în schimb numele excelentului 
ministru Constantin Stoicescu. în. 

Coman Negoescu, procurorul general, a răspuns susținând dreptul 
Curţii de Casaţie să pipăie constituționalitatea legilor chiar în timpul 
suspendării Constituţiei — pentru legile şi măsurile promulgate înainte 
de suspendarea Constituţiei. Au mai vorbit decanii Uniunii Advoca- 
ţilor din România şi Baroului Ilfov. Lume multă, atmosferă bună... 

Sâmbătă 19 septembrie. Cecropid a venit ieri să-mi facă o vizită cu 
dl Schmidt, predecesorul lui Funk la Ministerul Economiei Naţionale 
german. Dl Schmidt e o personalitate simpatică, un bavarez deschis, 
care spune lucrurile cum sunt, le judecă drept şi pare cu totul lipsit de 
fanatism hitlerist. Mi-a adus ştiri interesante de pe front şi din spatele 
frontului — ştiri care m-au liniştit. 

După câte ştie el, frontul va fi fixat după ocuparea Stalingradului şi a 
malului drept al Volgii inferioare, cam pe linia pe care se află astăzi. In- 
tentia lui Hitler e să nu meargă mai departe spre est; Moscova nu va fi 
ocupată — poate se va înainta cu, un pinten între Râjev şi Kaluga spre 
capitala Sovietelor ca să poată fi dominată de tunurile germane. E po- 
sibil de asemenea să se mai încerce ceva asupra Leningradului, pen-tru 
ca Sovietele să fie definitiv tăiate de la mare. Se va mai proceda la 
Nord şi la tăierea liniei Murmanskului, pentru a se împiedica transpor- 
turile pe această cale, din Anglia. Murmanskul însăşi nu poate fi luat, 
ar cere pierderi prea mari, căci situat pe o stâncă ruşii au făcut din acest 
oraş un alt Sevastopol. Schmidt declară că nu cunoaşte exact planurile 
lui Hitler, dar repetă ce a auzit şi el în cercurile bine informate. De-a 


lungul frontului actual, începând de la Stalingrad şi urcând pe valea . 


Donului, organizaţia Todt a început de luni de zile construcția unei linii 
de apărare analogă liniei Siegfried, inexpugnabilă. Tot teritoriul din do- 
sul acestei linii şi a Volgii inferioare va fi organizat economiceşte după 
metodele germane, iar politiceşte nu va mai fi restituit Sovietelor, va 
rămâne ţară de protectorat german, şi după pace va servi nemților ca 
țară de colonizare. Foarte interesant pentru noi; dă Doamne să reu- 
şească nemții în planurile lor, să nu mai avem Stat muscălesc la Nistru! 

În direcţia Caucazului, războiul va mai dura târziu în toamnă, dacă 
vremea ca permite, căci în această direcție nemţii vor să cucerească 
până la granița Persiei şi a Turciei şi să pună mâna pe Baku şi pe 
petrolul de acolo. Dacă nu se va putea ajunge anul acesta până la Baku, 
se va continua campania Caucazului şi anul viitor... 

Comandamentul Militar german nu se preocupă de posibilităţile de 
reconstituire a unor noi armate ruseşti la Est de Volga şi în Siberia; o 
asemenea reconstituire ar fi greu de realizat, i-ar trebui ani de zile şi 
noi armate s-ar sfărâma pe linia de apărare germană. Dacă nemţii au 
putut rezista iarna trecută, în câmp, cu motoarele îngheţate, ofensivei 
ruseşti — apoi în liniile de apărare pe care le construiesc, rezistența va 
fi uşoară, şi nu va cere efective mari. 

Sovietele vor fi tăiate, chiar în toamna asta de tot petrolul lor de la su- 
dul Volgii. Le rămâne cel din valea râului Ural. Nu se ştie ce cantitate poa- 
te furniza acest şantier. Până acum n-a dat lucru mare, dar în proiectele 

ruseşti era să fie ridicată producția până la 8 milioane de tone... In ce pri- 
veşte industria siberiană, ca şi problema alimentară între Volga şi Baikal, 
soluțiile vor fi grele, şi Sovietele vor trece iarna aceasta prin grele încercări. 

Îndată ce se vor mai opri luptele de pe frontul rusesc, e probabil că 
o bună parte din aviație va fi pusă în linie contra Angliei. Actualmente, 
spune Schmidt, aviația germană e în inferioritate față de cea engleză: 
pentru 200 de avioane pe care englezii le trimit în Germania, nemții nu 
pot trimite decât 20 în Anglia... dar la iarnă raportul acesta se va 
schimba în favoarea Germaniei. OON 

Bombardamentele engleze în Germania produc enervare şi strică- 
ciuni, dar nu dau rezultatele aşteptate. Până acum, industria germană a 
suferit prea puţin, iar oamenii, cu cât bombardamentele se repetă cu 
atât se îndârjesc mai mult. Spiritul public — ca şi al armatei — e 
excelent în Germania, afirmă Schmidt. Desigur că nimeni nu e bucuros 
de starea de război, suferințele şi privaţiunile sunt mari, dar toată 
lumea e de acord că existența poporului german e în joc şi că trebuie 
luptat până la ultimul om. Chiar cei care se îndoiesc de rezultatul final 
al războiului — sunt şi aceştia — nu vorbesc altfel. În Germania se 
vorbeşte pe faţă şi fără teamă de încă 10 ani de război... 

Italienii sunt nişte caraghioşi, spune Schmidt (o ştiam...). Sunt de- 
primaţi — dar când Rommel înaintează în Africa, prind curaj şi rede- 
vin războinici. Marina şi aviația italiană sunt bune şi aduc mari servi- 
cii... Recolta a fost foarte bună în Italia anul acesta, şi poate că şi acest 
fapt va contribui la ridicarea moralului, în Peninsulă... Şi în Franţa a 
fost o recoltă foarte bună, aşa încât şi acolo şi în Belgia suferinţele oa- 
menilor s-au mai diminuat. Peste un an, economicește vom sta bine. 
Chiar anul acesta Ucraina a hrănit armata şi a mai trimis 69 000 
vagoane de produse în Germania... | 

Schmidt nu vede nici el cum s-ar putea termina războiul. Lupta aeria- 
nă nu poate duce la nimic. Prin avioane, nici Germania nu va putea în- 
genuchia Anglia, nici Anglia Germania. Hamburg, Köln, Diiseldorf — 
de atâtea ori atacate îşi continuă viața lor normală. Numai Bremen a 
suferit mai mult, dar cu un oraş distrus nu se cucereşte o țară. Acelaşi 
lucru se poate spune şi pentru Anglia. Poate că distrugerile navale să 
ajungă să împingă Anglia spre o pace de compromis. Hitler ar fi gata 
(Schmidt e convins de aceasta) să încheie o pace în care Japonia şi 
Rusia ar plăti oalele sparte, de o parte şi de alta... Distrugerile navale 
vor continua tot mai intense. Submarinele germane aproape nu au pier- 
deri, şi nici o apărare nu e posibilă contra lor... . 

Despre operațiunile de pe front, Schmidt nu ştie lucru mare. Atât 
numai: Killinger i-a spus ieri dimineață că Stalingradul nu mai e o pro- 

blemă militară ci o simplă operaţie de lichidare, care mai poate dura 
câteva zile... Pe Terek, spre Groznâi, ofensiva germană a mai slăbit 
fiindcă trupe au fost luate de acolo şi duse la Stalingrad. Îndată ce 
Stalingradul va cădea, se va relua şi marșul înainte în Caucaz.. 

Cu trenul de 5 1/2, Schmidt a plecat spre Budapesta. Vizita lui mi- 
a făcut bine, căci mi-a mai dat încredere în ziua de mâine... 


De la 5la 15 septembrie 1215 avioane ruseşti au fost doborâte pe front; 
nemţii au pierdut 87. Cam aceasta e proporția continuă: pierderile 
aviaţiei germane reprezintă cam 10% din pierderile sovietice. 


La Tobruk a fost un mic dezastru britanic, cu încercarea de debarca- 
re. Ziarele londoneze se bucură însă de spiritul de iniţiativă manifestat 
de Comandamentul englez! Ziarele londoneze se mulțumesc cu puțin! 

Pare că în Anglia se manifestă o reacțiune serioasă împotriva ten- 
dinţelor de comunizare a intereselor britanice cu cele sovietice. Mi-a 
spus-o şi Schmidt pe baza informaţiilor culese de dânsul în Elveţia şi 
am aflat-o şi prin emisiunile radiofonice de aseară care vorbesc (cele 


neutre) de o posibilă debarcare a lui Cripps, bestia care s-a făcut propa- 


gandistul bolşevismului în Anglia. Pare că Cripps a sărit dincolo de cal, a 
nemulțumit adânc pe conservatori şi e părăsit şi de laburişti... O lă- 
murire a situaţiei sale e iminentă. 

În Indii tulburările continuă, dezagreabile pentru echilibrul Impe- 
riului Britanic, dar fără efect serios asupra mersului războiului. După 
ultimele telegrame, 250 de gări şi 200 de birouri poştale au fost de cu- 
rând distruse; mii de oameni au fost arestaţi şi condamnaţi, printre 
aceştia şi fiul şi nora lui Gandhi... Au fost şi împuşcaţi destui, dar au 
mai rămas atâţia famelici răzvrătiți în viaţă încât tragedia va mai dura 
mult. Tragedie mai ales pentru indieni... 


S-a constituit la Viena, sub auspiciile lui Baldur von Schirach „Asociaţia 
Tineretului European“, asociație federală a diferitelor organizații naţio- 
nale ale tinerelor generaţii... Deşi în politică tineretul n-a dat lucru mare; 
să-i fim recunoscător de jertfele aduse pe câmpurile de bătaie, şi să ne ple- 
căm în faţa vântului care suflă... La noi a suflat însă cam în vijelie şi groaza 
cămăşșilor verzi e încă prezentă în sufletul fiecărui om cu scaun la cap... 

Telegrame omagiale au fost trimise de la Viena lui Hitler şi lui Musso- 
lini. Răspunsurile dictatorilor îmi par cam reci... Să-şi fi revenit şi ei în fire? 

Florian Marinescu povestindu-mi necazurile sale îmi destăinuieşte că 
Aushnit a vărsat de 3 ori câte 50 milioane pentru „Binefacerile“ ex-Re- 
gelui Carol... Cu aceşti bani, Carol a cumpărat acţiuni! Au şi Antoneştii 
dreptate când vor să treacă peste sentința Curţii de Casaţie şi să con- 
fişte toată averea mârlanului. După câte spune Florian Marinescu, pro- 
iectul de decret e în curs de fabricare... Se caută o formulă pentru tre- 
cerea peste autoritatea lucrului judecat. Moşiile Mânăstirea, Predealul 
— Castelul de la Scrovişte şi grajdurile de la Băneasa vor fi date Re- 
gelui Mihai. Restul averii va trece la Stat... 


DI general Dobre a fost numit ministru plin al Armamentului (până 
acum era numai subsecretar de Stat). Atribuţiile sale nu se schimbă, dar 
va freca lumea de acum înainte cu mai multă autoritate! 

La atât s-o fi redus faimoasa remaniere ministerială? 


În Madagascar, francezii continuă să reziste englezilor, care n-au putut 
înainta în insulă decât pe o adâncime de 170 kilometri. Guvernatorul a în- 
cercat să negocieze cu inamicul, dar față de condiţiile acestuia, in- 
acceptabile — s-au reluat ostilitățile, cu dârzenie. 

Până acum englezii şi americanii au ocupat, de acord cu generalul De 
Gaulle, următoarele colonii franceze: Africa Ecuatorială, Camerunul, 
Insulele St. Pierre şi Miguelon, teritoriile din Indii, Noua Caledonie, 
Diego Suarez (Madagascar) şi Siria şi Libanul aflate sub mandat 
francez. 


Societatea Ortodoxă Naţională a Femeilor Române a deschis o şcoală 
de fete în Odessa. Putoarea de Didina Cantacuzino nu se mulţumeşte cu 
atât şi-şi mai permite şi publicarea unui manifest prin care anexează pur şi 
simplu Transnistria, României... La ce servă lagărele d-lui Antonescu? 

La Odessa s-a făcut recensământul copiilor şi se dau următoarele 
cifre: din 37 137 copii, 24 988 sunt ortodocşi, 1 382 catolici, 597 lu- 
terani şi 110 de alte religii. Se ştie că în Odessa populaţia ovreiască era 
foarte numeroasă; admițând chiar că toţi cei 110 copii „de alte religii“ 
ar fi ovrei, numărul copiilor ovrei masacrați apare îngrozitor... Nu se 
gândesc oamenii ăştia că toate se plătesc pe acest pământ? 


Un nou decret-lege introduce inchiziția la toate întreprinderile de 
producție, societăţi şi particulari, sub cuvânt de control al livrărilor 

către Stat, ce ar putea fi sabotate — şi pentru urmărirea celor care ar 
transmite inamicului (!!!) informaţii statistice în legătură cu produc- 
ţia... Spezele şi lefurile „controlorilor“ (mai exact al şantajiştilor), în 
seama producătorilor. Cele mai severe sancțiuni sunt date pe mâna 
unor agenţi fără nici o răspundere... 


Duminică 20 septembrie. Se împlinesc azi 3 ani de la uciderea lui 
Armand Călinescu şi de la masacrarea legionarilor — parcă au trecut 
3 decenii! Dar câte àu fostpe capul nostru de atunci! 


Buşilă, venit să-şi petreacă duminica la Sinaia, îmi afirmă că Stalin- 
gradul e luat de nemți. I-a spus Mareşalul Antonescu alaltăieri, dar că 
nemţii mai întârzie cu publicarea ştirii, fiindcă n-au curăţit încă tot 
terenul şi n-au făcut încă inventarierea pradei. Să nu fie ca ştirea cu 
Tiflisul! Am început să mă îndoiesc de ştirile amicului Buşilă... 

E drept că Radio Londra a spus azi dimineaţă că nemţii au ocupat 
la Stalingrad centrul oraşului... 


Comunicatele germane, până aseară, vorbeau de lupte crâncene şi ` 


de înaintări continue în direcţia Volgii... Şi mai anunțau alte 100 000 
de tone scufundate în diferite mări — al 3-lea comunicat de acest fel 
într-o săptămână... 

O ştire importantă ne vine de la Berlin: forțe destul de însemnate 
sovietice au tentat să debarce în peninsula Kola, dar au fost aruncate 
înapoi în mare de forțele germane. Ştirea este interesantă, fiindcă 
tentativa de debarcare dovedeşte că ruşii nu mai sunt stăpâni pe linia 
ferată a Murmanskului... 


„Dl Tani a fost numit ministru de Externe al Japoniei. E un mare par- 
tizan al politicii alături de Axă. 
Se pare că japonezii pun stăpânire pe întreaga Noua Guinee şi că 
Port Moresby e serios ameninţat. 


Mi s-a adus un exemplu din manifestele lansate de aeroplanele ru- 
seşti, duminica trecută. E cunoscută literatura comunistă adresată prole- 
tariatului contra burgheziei exploatatoare şi contra războiului (cine vor- 
beşte!). Românii sunt sfătuiți să nu se mai bată, să-şi ucidă ofiţerii şi să se 
răscoale contra Antoneştilor — toate fericirile urmând să le vie din Rusia. 

Porcăria e semnată de: Nicolae Ciobanu — inginer, lon Grecea — ma- 
rinar, Laszlo Luca — secretar al sindicatelor unitare, Manole Manole — 
ziarist, Ana Pauker — institutoare (sic) şi G. Petrescu — ceferist, Boris 
Stefanov — fost deputat şi Aurel Stancu — conducător al tineretului anti- 
fascist din Bucureşti (!!!). 

Lipseşte semnătura tovarăşului [Dumitru] Grozea. Să nu fie în Rusia, 
sau să fi fost ucis? 


Plecarea Mareşalului Antonescu pe front e iminentă. A lui Ică la 
Berlin şi la Cartierul General german e amânată cu câteva zile, pentru 
complectarea dosarelor. 


Luni 21 septembrie. Nici până aseară nu s-a anunţat oficial ocupa- 
rea Stalingradului. S-au dat însă amănunte care dovedesc că cea mai ră- 
mas din oraş e în mâinile nemților. Se descriu astfel în toată oroarea lor 
luptele ce s-au dat pentru distrugerea blocului numit „Armata Roşie“, 
din centrul Stalingradului, o construcţie enormă cu 7 etaje transformată 
într-o serie de cazemate care au trebuit să fie luate una după alta. 
Rezistenţa ruşilor e nemaipomenită, mor până la ultimul om dar nu se 
predau... Pravda a publicat alaltăieri un nou articol disperat, în care 
conjură pe soldaţii Armatei Roşii să apere până la moarte fiecare palmă 
de pământ — pierderea Stalingradului şi a Caucazului însemnând 
sfârşitul independenţei ruseşti. Dacă e aşa, şi aşa e, apoi putem să ne 
bucurăm... 

E ciudat că comunicatele germane nu dau încă ocuparea Stalingra- 
dului. Gogu Georgescu sosit ieri de la Viena povesteşte că vineri a de- 
junat cu Oberbiirgermeisterul fostei capitale austriece, personaj nazist 
important, şi că acesta i-a afirmat că Stalingradul e ocupat de miercuri. 
Aşa a spus şi Antonescu lui Buşilă. Se vede că nemţii nu vor să-şi înre- 
gistreze victoria până n-au curățit de bolşevici ultimul colț al oraşului, 
şi casele trebuie cucerite unele după altele. Primarul Vienei pretindea, 
după spusele lui Gogu Georgescu, că „ar fi motive politice care impun 
această întârziere“. Ce motive? Ce e cert, e că Stalingradul nu mai e azi 
decât un morman de ruine, şi că strategic scopul germanilor e atins... 

Dacă nu ne-a dat încă confirmarea cuceririi Stalingradului, Comu- 
nicatul german de ieri ne-a dat în schimb o ştire excelentă: un convoi de 
45 de vase escortat de forţe navale britanice a fost atacat în Oceanul În- 
gheţat între 13 şi 20 septembrie şi 38 de vapoare cu un total de 140 000 
tone au fost scufundate, în afară de câteva vase de război. Convoiul se 

îndrepta spre Arhanghelsk şi un imens material de război destinat So- 
vietelor a fost astfel distrus. Ura! Ura! 

De pe toate fronturile, ştirile încep să vie mai îmbucurătoare, planul 
germanilor începe să se lămurească şi ne-a mai venit inima la loc... 


Regele Faruk al Egiptului care nu s-a arătat în ultima vreme destul de 
docil englezilor, s-a îmbolnăvit brusc — şi starea sa inspiră îngrijorări... 


Prietenii care vin de la Bucureşti povestesc fel de fel. Iancu Mitilineu 
şi Caterina Catargi (2227) s-au dus la d-na Rica Antonescu să-i vor- 
bească de Institutul Surorilor de Caritate „Regina Elisabeta“, în frun- 
tea căruia sunt. D-na Rica a început să se vaite că toată lumea o înjură, 
că ea munceşte zi şi noapte şi e acuzată că face afaceri şi-şi însuşeşte 
banii Consiliului de Patronaj... Iancu Mitilineu, care o asculta mân- 
gâindu-şi barba, a întrerupt-o afirmând că n-a auzit aşa ceva... D-na 
Rica a continuat însă, plângându-se că şi Veturia Goga şi d-na Barbul 
sunt învinuite de matrapazlâcuri. „Asta am auzit-o!“ a întrerupt din nou 
Mitilineu, mângâindu-şi mai departe barba! Capul d-nei Rica! „Vai — 
a exclamat dânsa — şi bietele femei care muncesc atâta!“ 

Veturia mai ales munceşte din greu. Gogu Georgescu ne povestea că 
a venit pe capul lui la Viena să asiste şi ea la „succesele“ Operei Ro- 
mâne (ca fostă primadonă, se vede!) şi că l-a speriat cum arunca banii. 
O jună cântăreaţă de la Operă, d-na Vernescu a sosit de la Bucureşti 
goală. Veturia i-a cumpărat rufe, ghete, haine, pălării! A devalizat toate 
prăvăliile din Viena ca să cumpere cadouri pentru Mareşal, pentru d-na 
Rica, pentru Ică. S-a dus la Bratislava să le cumpere ciorapi (mai multe 
duzini), jiletci de lână căptuşite cu piele de porc, mantale, mănuşi şi câ- 
te altele! Toutou Georgescu a întrebat-o: „Dar pentru d-ta nu cumperi 

nimic?“ — „Oh, pentru mine am cumpărat 3 perechi de ciorapi negri, 
n-am nevoie de nimic, nu mai trăiesc pe lumea asta!“ Putoarea! Ce ar 
fi dacă ar trăi pe lumea asta! B plină de parale, şi tot mai fură! 

D-na Barbul are un fiu în diplomaţie, detaşat la cabinetul lui Ică, 
bineînţeles. Într-o zi, junele Barbul după ce dejunase cu „damele“, a 
devenit melancolic la cafea, şi prevăzător. „Dacă vor învinge englezii, 
trebuie să ne vedem de pașapoarte din vreme, noi toți şi voi Vetu- 
riile...“ — „Ce Veturii?“ a întrebat pişcată, d-na Goga. „Ei voi, astea 
de aci care v-aţi înfruptat în jurul Mareşalului...“ Damele, indignate, 
au dat pe tânărul Barbul afară! Săracul — cine l-a pus să fie băiat 
sincer... 

Alt tânăr sincer, junele Berea care „S-a devotat“ acum câțiva ani în 
surându-se cu o jună daneză protejată de Puricelli şi de Cancicov 
divorțează — sau mai exact îl lasă nevasta. De ce? Berea nu era un sof 
jenant dar se vede că a abuzat de situaţia lui... Se spune că piei i 
plecat în străinătate — la Berna ca să împace inenarabila pE 
Invidiez oamenii, care pe asemenea vremuri se mai gândesc la astfe 


de fleacuri... 


Buşilă mi-a vorbit de incidentul lui cu Mareşalul Antonescu ma 
faimoasa rezoluție pusă pe un raport — şi mi l-a confirmat. le e 
s-au aplanat însă: Mareșalul Antonescu a chemat pe Buşilă, tu ip a 

„mea culpa“ şi s-a împrietenit din nou cu ministrul său... Buşilă 
om cu fire blândă şi se vede că îi place să fie ministru... 


rilejul atacului aerian rusesc în afară de victimele de la Man- 
Pia au ma fost 2 la Slobozia, unde o bombă a căzut pe o al 
tivă şi a ucis pe mecanic şi pe fochist. Pe calea ferată a fost o mică A : 
gere a liniei la Bârlad, reparată în 24 de ore. Bombe au sui arunca i, 
asupra podului de la Tighina, dar din fericire podul nu a fost nimerit... 


Despre remanierea ministerială, Buşilă spune că nu sie pre h 
ştia dacă s-a renunțat la ea, sau dacă se mai face. Generalul Stoenes i 
vine la Consiliile de Miniştri, dar nu calcă la Delegaţia Caiac a 
Finţescu e exasperat, căci nu poate coordona nimic. li stau generali 
cale şi îi sabotează cât pot toate măsurile... 


sul regimului: p map 
iei lăptarii şi lăptăresele ce alimentează ri Alp eg 
în vin, Mareşalul a ordonat să li se interzică comerțul lor, î ie e 
aducă laptele la un depozit central, unde se va analiza şi va at Mari 
dut în sticle pecetluite la diferite chioșcuri speciale şi în une E pic 
şi consumuri. Măsură bună în principiu — dar a fost aplicată a pui 
comerțul lăptarilor a fost interzis cu începere de m. a n i 
noua distribuţie nu s-a organizat încă — rezultat: bucureşten 
rămas fără lapte... 


ă îi jurările î -a săvârşit simpatica că- 
1 Am însemnat în această carte împrejurările în care s-a săvârşit simp: 
sătorie. 

Alta: 

Firma Bragadiru are greutăţi cu Cercul Militar din Bucureşti, ca 
locatară a berăriei de sub terasa din Sărindar. Ca să aplaneze conflictul, 
generalul Pantazi a cerut — spune familia Mironescu — un şperţ de 5 
milioane. Trixi Mironescu, administratorul firmei a refuzat, cu toate 
amenințările unui trimis al ministrului de Război, „că o va păţi, de nu 
se va supune“. A doua zi după refuzul lui a şi păţit-o, a fost mobilizat 
şi trimis pe front. În acelaşi timp a fost mobilizat şi Ştefănescu, direc- 
torul fabricii de bere Bragadiru. Trixi n-a făcut niciodată serviciul mili- 
tar, din cauza accidentului de automobil pe care l-a suferit la 18 ani şi 
de pe urma căruia a avut coloana vertebrală frântă... Ghiţă Mironescu, 
bolnav şi el aci la Sinaia, a luat telefonul şi a reclamat la Ică, obținând cu 
greu o amânare de 1 lună pentru fii-său Trixi. Ştefănescu însă a şi fost 
expediat pe front. Zilele trecute a venit din nou la Trixi trimisul gene- 
ralului Pantazi, colonelul Crăiniceanu, să-l întrebe dacă s-a decis, căci 
luna de răgaz e pe sfârşite... 

Dacă nu mi-ar fi povestit Ghiţă Mironescu toată istoria, n-aş fi cre- 
zut-o. Nu cred nici acum ca generalul Pantazi să fi încercat el să ia un 


şperț — căci îl socotesc un om cinstit, dar nu înlătur ipoteza că a vrut | 


să facă să beneficieze Cercul Militar de frumoasa sumă de 5 milioane... 
Regim de hapcă şi pace! 


În ziarul Corriere di Napoli, un macaronar face elogiul d-lui pro- 
fesor Mihai Antonescu, evident fără nici o remuneraţie. Macaronarul 
analizează '„genialitatea “ d-lui Ică... Şi noi care nu ne-am dat seama 
de geniul d-lui Ică! Bine că există Corriere di Napoli să ne lămurească! 
Nul n’est prophete en son pays! 


Citesc în ziare şi nu-mi vine să cred: un profesor, Ion Florescu, di- 
rectorul Liceului industrial din Constanţa, a fost dat în judecată în 
1938, ţinut în prevenţie opt luni şi învinuit de delapidare de către in- 
stanțele judecătoreşti din localitate. Cerând pentru legitimă suspiciune 
strămutarea procesului său, Curtea de Casaţie i-a dat câştig de cauză şi 
a mutat procesul la Bucureşti. Curtea de Apel din Bucureşti, s-a pro- 
nunțat în fine, stabilind perfecta onestitate a profesorului Florescu şi achi- 
tându-l. Toate acuzările ce i s-au adus, au fost simple încercări ale unor 
răuvoitori... Foarte frumos, dar cum rămâne omul cinstit cu cele 8 luni 
de puşcărie? Şi nici o sancţiune pentru cei ce au înscenat afacerea. 

Ca la noi la nimeni... 

Codul de Justiție Militară a fost înăsprit printr-un decret-lege în ce 
priveşte dezertările, nesupunerile şi întârzierile de prezentare la 
serviciu... Se simțea nevoia?? 


Miercuri 23 septembrie. De 20 de zile de când sunt la Sinaia, n-a 
plouat o dată. Sinaia şi-a revenit la tradiționala ei vreme frumoasă de 
septembrie. Azi deşi e echinocțiul de toamnă, e soare ca în iulie... Cel 


puţin atât! 


La Stalingrad, trupele germano-române continuă să cucerească casă cu 
casă... De când ţine, şi tot nu s-a sfârşit! Un comunicat ne informează 
că aviația română a apărut şi ea pe cerul Stalingradului şi că luptă cu 
succes. Am pierdut 2 aparate... PENA E 

Pe frontul Caucazului se înaintează, dar foarte încet şi aici. Rezistă 
ruşii pretutindeni cum n-a mai rezistat de când e lumea o armată 
învinsă. Îmi pun deseori întrebarea: e învinsă? Căci nu numai că rezistă 
dar mai atacă şi cu înverşunare — şi cu enorme pierderi de altmintreli 
— pe tot frontul de la Stalingrad în sus... 


Scufundarea convoiului anglo-american în Oceanul Îngheţat, a impre- 
sionat adânc şi pe englezi. În discursul său de alaltăieri Primul Lord al 
Amiralității nici n-a pomenit de acest nou dezastru — dar faţă de cele 38 
de vase de transport scufundate, plus 6 vase de război, cu o deplasare 
totală de peste 270 000 tone, presa engleză cere lămuriri de la guvern... 


Stăpânii noştri: 

Mareșalul Keitel a împlinit 60 de ani, generalul Gerstenberg, a fost nu- 
mit şeful Misiunii Militare aviatice în România, păstrându-şi şi postul 
de ataşat al Aerului. D1 Hierl, conducătorul Muncii Reichului a sosit la 
Bucureşti unde a fost primit cu mari onoruri şi este sărbătorit cu alai. 
Dl Hierl e un personaj din cele mai importante ale regimului hitlerist. 
Colonel în vechea armată imperială, a luptat contra comunismului în 
Bavaria după 1918, a fost unul din primii tovarăşi ai lui Hitler şi 
organizatorul muncii obligatorii în Reich. 


Americanul Willkie a sosit şi la Moscova, unde a remis lui Stalin o 
scrisoare din partea lui Roosevelt. Willkie destăinuieşte unui gazetar că 


542 CONSTANTIN ARGETOIANU 


pe unde a fost de când a părăsit America, toată lumea l-a întrebat: „Ce 
e cu al doilea front?“ Willkie nu spune însă ce a răspuns la toate aceste 
întrebări... 


Lord Halifax, ambasadorul Angliei la Washington, a avut îndrăzneala 
să spună la Radio că englezii şi americanii luptă pentru creştinism! 
Alături de bolşevici? j 


Pi 
Duminică a fost deschisă în Bucureşti, la Ateneu, expoziţia de agri- 
cultură „pentru sporirea producţiei“. Oficialitate română şi germană, 
dar şi foşti miniştri ai regimurilor dinaintea războiului... Discursuri; 
dar cu discursuri şi cu expoziţii nu se sporeşte producţia... 


Oameni serioşi mă asigură că printre legionarii care au vrut „să pue 
mâna pe Antonescu“ — încercare consemnată în acest caiet — au fost 
Cojocaru şi Boeru, asasinii lui Iorga şi lui Madgearu. Veniseră amân- 


doi, şi cu alţii, din Germania. Cojocaru a fost arestat şi împuşcat, dar - 


Boeru ar fi scăpat. Sunt însă unii care cred că ar fi fost prins şi Boeru... 


Trupele engleze au fost înlocuite în Irak şi în Iran prin trupe ameri- 
cane. Aşa afirmă ziarele franceze, care adaugă că englezii ar fi plătit 
acest ajutor american prin majoritatea acţiunilor societăţii de petrol 
„Anglo-Iranian “. Ştire ce mai cere confirmare... 

Afacerile engleze merg prost în Asia, în Orientul Apropiat, ca şi în 
Extremul Orient. Societatea „Hong-Kong and Shanghai“ a pierdut 36 de 
sucursale din 42, Societatea „Chartered“ — 48 din 57, societatea „Mercan- 
tile“ 13 din 25, societatea „Eastern“ — 12 din 13. Plăcerile războiului... 


Ziarele din Paris pretind că toţi cei care la Radio Londra cer Franţei 
să se răscoale şi Rusiei să reziste până la ultimul om — sunt ovrei. Zia- 
rele citează chiar numele acestor „crainici“: Goldenberg, Weiss, Kopf, 
Griinbaum, Cohen, Boris etc. O fi... 


Joi 24 septembrie. Ică Antonescu a petrecut zilele de 22 şi 23 la car- 
tierul lui Ribbentrop şi după ce a pertractat cu acesta a fost a fost primit 
şi de Hitler, la Marele Cartier german. Comunicatele oficiale ca şi gar- 

nitura de presă şi radiodifuzată, de o copleşitoare abundență de azi- 
dimineaţă (ieri ştirea n-a fost dată decât de emisiunea germană de 
seară a postului nostru de Radio), subliniază că Puţică al nostru a făcut 
această călătorie pe temeiul unui invitaţii speciale a d-lui Von 
Ribbentrop. Nu văd de ce atâta fudulie pentru această invitaţie, care în 
fond a fost o înjosire, căci dl Von Ribbentrop a fost de nu ştiu câte ori 
la Budapesta şi putea să ne cinstească şi pe noi cu o vizită, în loc să ne 
trimită pe câte un Funk sau un Hierl... Dar dl Von Ribbentrop a preferat 
să-şi fluiere câinele valah la cartierul său, şi câinele s-a repezit să lingă 
mâna stăpânilor, dând din coadă... 

Dl Ică a fost însoţit în călătoria sa — de data asta săvârşită pe calea ae- 
rului — de către d.d. Davidescu, secretarul general de la Externe, ge- 
neralul Jienescu, subsecretarul de Stat al Aerului, von Killinger, Neu- 
bacher şi generalul Gerstenberg. Natural că comunicatele şi ditiram- 
bicele comentarii oficiale care preaslăvesc pe Fiihrer, pe Ribbentrop, 
pe Mareşal, pe Ică, prietenia indestructibilă germano-română şi frăția 
noastră de luptă — sunt mute asupra celor tratate în această întrevedere 
şi asupra rezultatelor negocierilor. Probabil că s-a vorbit de toate, pro- 
babil că această vizită e urmarea vizitei cu care ne-a cinstit Funk şi pre- 
zenţa lui Neubacher dovedeşte că s-a discutat despre „ce trebuie să mai 
dăm“. E de asemenea posibil să se fi cerut de către Ică o contribuţie mai 
serioasă germană la apărarea antiaeriană a Bucureştilor şi a teritoriu- 
lui românesc, căci altfel nu văd ce căutau la întrevedere generalii Jienescu 
şi Gerstenberg... Sau poate că ni se cere nouă să sporim sacrificiile a- 
viatice pe frontul rusesc? Toate sunt posibile. Fiindcă nu ştim nimic, să 
sperăm că e bine, şi că surlele şi tobele cu care dl Ică e întâmpinat la 
înapoierea sa nu sunt menite să acopere noi dezamăgiri... 


Dl mareşal Antonescu a plecat pe front, cu tancul încălzit! 

Armata a III-a comandată de generalul Petre Dumitrescu, urmând 
să opereze pe sectorul Central şi de Nord al frontului rusesc, s-a format o 
nouă armată, armata a IV-a, compusă din Cavalerie şi Vânători de 
Munte din Armata a III-a, şi menită să opereze numai în Caucaz unde 
trupele care o compun se şi află. În fruntea Armatei a IV-a se zice că ar fi 
fost numit generalul Constantinescu, despre care se spune că ar fi „as“. 


Un decret-lege şi o numire mă fac să bănuiesc o mică furtună în lu- 
mea Dreptăţii. Cu prilejul deschiderii solemne a anului judiciar (15 sep- 
tembrie), procurorul general al Casaţiei, Coman Negoescu, a susținut în 

cuvântarea sa (vezi pg 11914 a acestor „Însemnări“) dreptul Curţii Su- 
preme de a pipăi constituționalitatea legilor şi decretelor promulgate 
înainte de suspendarea Constituţiei. Noul decret-lege confirmă acest 
punct de vedere, căci interzice orice judecată a constituţionalității de- 
cretelor-legi promulgate după suspendarea Constituţiei din 1938... To- 
tuși, odată cu decretul a apărut şi numirea lui Coman Negoescu la pre- 
şedinţia Secţiei I a Curţii de Casaţie devenită vacantă prin trecerea pre- 
zidentului Cihodariu la pensie. Din procuror general, preşedinte de sec- 
ție, nu e o înaintare, deşi numirea e însoţită de lămurirea: „după cere- 
rea sa“. Să fi fost scos Coman Negoescu din şefia Parchetului General 
pentru discursul său? Să fi fost promulgat decretul ca urmare la acest dis- 
curs? Sau să fi fost pus dl Coman să facă discursul ca să pregătească 
atmosfera pentru promulgarea decretului? Întrebări la care nu se poate 
răspunde la Sinaia. În tot cazul numirea lui Coman Negoescu în frun- 
tea Secţiei I de la Casaţie, e o chezăşie de dreptate şi de independență 
pentru toată lumea. Coman Negoescu nu s-a jenat, ca consilier şi ca 
procuror general să înfiereze procedurile samavolnice ordonate de 
regimul legionar împotriva foştilor demnitari... 


Ce e şi mai ciudat, e numirea lui Bănescu în locul lui Coman ca procu- . 


ror general. Bănescu s-a certat cu Ică pe când acesta era ministru de 
Justiţie şi într-o scenă pe care Bănescu i-a făcut-o (cu prilejul celor ucişi la 
Jilava)! în cabinetul său ministerial, dl Ică l-a ameninţat cu destitui-rea. 
De atunci Bănescu nu s-a jenat să înjure pe dl Ică pe toate potecile... 

Numirea lui Bănescu e de mirare, dar e excelentă, căci omul e în- 
treg, cinstit şi fără frică de răspunderi. Un magistrat cum sunt puţini — 
o garanţie pentru oamenii cumsecade prinşi în ghearele samavol- 
nicilor... Poate că Ică l-a numit procuror general ca să-l curețe, căci în 
situaţia lui de consilier inamovibil nu se putea atinge de el... 

E în stare de orice. Machiavel-Ică al nostru. 


Menemencioglu, abia numit ministru de Externe al Turciei, a tre- 
buit să se supună unei grele operații. Fiihrerul a trimis pe profesorul 
Sanerbuch să-l taie, ca dovadă de prietenie... Boala ministrului turc nu 
s-a dat în vileag... 


În ultimele alegeri din Suedia, numărul comuniştilor aleşi a sporit... 
La Berlin se arată oarecare îngrijorare faţă de acest fapt. Învins în Rusia, 


1 Bănescu era preşedintele Comisiei de Anchetă asupra omorurilor săvârşite în ul- 
timii ani ai domniei sale de ex-regele Carol al II-lea. 

comunismul ridică capul pretutindeni... Mă apucă groaza când mă 
gândesc la pace... 


Submarinele şi aviația germane au scufundat nu nou convoi anglo- 
american, la nord de Islanda. O sută şi mai bine de mii de tone şi câteva 
distrugătoare americane s-au mai dus pe fundul mărilor... Foarte fru- 
mos, numai că acest convoi venea din porturile ruseşti şi se îndrepta 
spre America. Şi dacă acest convoi venea dintr-un port rusesc, € că so- 
sise mai înainte acolo încărcat cu material de război... Se pun atunci în- 
trebările: Sunt convoaie care pot ajunge în Rusia? Nu s-au expediat din 
America numai acele convoaie care au fost atacate şi distruse de forţele 
germane? Şi dacă mai sunt care ajung, câte sunt? Dacă din trei-patru 
convoaie, germanii au distrus două (câte ne-au semnalat comunicatele lor 
până acum) e ceva. Dar dacă au distrus două din zece, n-am făcut ni- 
mic... Şi noi rămânem nelămuriți... 


Sâmbătă 26 septembrie. Nemaipomenita rezistenţă a ruşilor în Stalin- 
grad continuă. Situaţia la Stalingrad, după ultimele veşti, pare a fi cam 
următoarea: oraşul e tăiat la sud şi de-a lungul Volgii inferioare, pre- 
cum şi la vest şi la nord de-a lungul Volgii spre Saratov şi orice comu- 
nicare a sovieticilor în aceste direcţii e imposibilă. Ei mai pot însă co- 
munica cu malul stâng al Volgii prin două poduri de vase, care sunt 
însă sub bătaia avioanelor şi tunurilor nemţeşti. Trupele germane şi ro- 
mâne sunt în oraş şi silite să cucerească casă cu casă. Asupra întinderii 
părții cucerite, ştirile germane şi cele ruseşti sunt diferite, în tot cazul 
chiar şi blocurile încă rămase în mâinile muscalilor trebuie să fie în 
tristă stare după atâtea zile de bombardament... 

În Caucaz, după ce au ocupat oraşele Terek şi Vladimirovski situate pe 
râul Terek, cam la jumătatea drumului dintre Piatigorsk şi Groznâi — 
nemții au mai cucerit, după ultimul comunicat, şi oraşul Prişibskaia, tot pe 
Terek. Până la Groznâi forțele germane mai au aproape 100 kilometri. 

Pe restul frontului nimic senzaţional; luptele obişnuite, pe loc. 

Încetinirea înaintării germane pare să fie datorită marilor greutăţi de 
transporturi la distanţe aşa de mari. Consumaţia de muniții e enormă, şi 
pentru a se diminua cantitatea aprovizionărilor alimentare în favoarea 
munițiilor s-au redus trupele la strictul necesar. E greu războiul în Rusia... 

Se repară liniile ferate şi porturile pe capete, dar nu s-a terminat cu 
tot ce a fost distrus în vara aceasta. Să ne înarmăm cu răbdare şi cu... 
nădejde! 

În Madagascar, slabele contingente franceze n-au putut rezista forțelor 
preponderente britanice, care au ocupat şi capitala insulei, Tananarive. 

Pe mări, scufundările vaselor anglo-americane continuă; nemţii şi 
anglo-saxonii nu sunt însă de acord asupra cifrelor... Totuşi pagubele 
pricinuite de submarinele şi de avioanele germane sunt mari. În ce 
priveşte convoiul atacat între Spitzberg şi Islanda, convoi se ce 
îndrepta spre porturile Americii, nemţii pretind că erau transporturi 
încărcate înapoiate spre bazele lor, ca să scape de torpilare, pe când 
americanii susțin că erau vase goale ce se înapoiau după ce îşi 
descărcase încărcătura la Arhanghelsk... Nemţii insistă asupra faptului 
că acest convoi n-a scăpat submarinelor lor, deşi vasele de apărare erau 
mai numeroase decât vapoarele de transport escortate şi trag acest fapt 
concluzia că oricât de numeroasă ar fi escorta unui convoi, soarta lui 
rămâne pecetluită... 


Ziarele continuă să facă un tărăboi nemaipomenit în jurul vizitei lui 
Ică Antonescu „ad limino“. Bineînţeles fără să ne precizeze motivele 
acestui alai triumfal. Să fie numai reclamă şi slugărnicie, sau să fi 
obţinut totuşi dl Ică ceva şi pentru noi? 


Ziarele suedeze pretind că dl Wilkie a fost prost primit la Moscova. 
Stalin nu i-a deschis uşa sa decât după 3 zile, şi în audiența pe care i-a 
acordat-o s-a plâns de puţinul ajutor ce primeşte din America şi din An- 
glia şi a cerut cu insistență un al 2-lea front în Europa.. . „Asupra aces- 
tui punct — ar fi spus dl Wilkie — părerile ruşilor şi ale noastre nu sunt 
identice...“ În schimb, după ce a vizitat frontul de la Râjev, dl Wilkie 
s-a arătat plin de admirație pentru armata bolşevică... 


Finlanda dezminte categoric ştirile de pace separată ce i-au fost 
atribuite de presa engleză şi de cea americană. Finlandezii vor lupta 
până ce bolşevismul va fi răpus, sau nu va mai prezenta, cel puţin, un 
pericol pentru vecinii săi... 


În Indii, englezii continuă să facă salată de indigeni — fără ca tulbu- 
rările să poată fi curmate. Dimpotrivă, tulburările iau proporții tot mai 
mari. 

Citesc în ziarele noastre articole cu următoarele titluri: „Activitate 
culturală română în Perugia“ — „Expoziţie românească la Barcelona“, şi 
mă întreb dacă au pierdut capul. De Perugia şi de Barcelona ne arde 
nouă? 


Duminică 27 septembrie. S-au scremut munţii 6 săptămâni ca să nas- 
că un şoarece. În fine a apărut ieri decretul lui Neagu de numire la Fi- 
nanţe. Totdeodată a fost avansat şi Pană la Agricultură, din subsecretar 
de Stat — ministru plin. Marinescu a rămas la Justiţie — deocamdată. 

Comunicatul oficial anunţă pur şi simplu numirea lui Neagu în pos- 
tul de ministru de Finanţe. Despre predecesorul său, generalul Stoenescu 
nici o vorbă, nu se pomeneşte nici de demisia sa, nici de o eventuală al- 
tă însărcinare, fie şi militară... Doar că nu se spune că a fost „înlocuit“, 
ca un rândaş. De ce îşi va fi bătând astfel joc, Antonescu, de oameni? 

Iarăşi se vorbeşte de o proximă înlocuire a lui Buşilă, prin generalul 
Brezeanu. Se va deştepta şi bietul Buşilă, într-o dimineaţă „înlocuit“ 
fără să fi fost măcar prevenit! 


Cu prilejul aniversării de doi ani a Pactului Tripartit, pe lângă decla- 
rațiile solemne radiodifuzate ale miniştrilor de Externe din Berlin, Roma 
şi Tokio — pe lângă comemorările zgomotoase din toate țările Axei, a 
mai avut loc în capitala Reichului şi o masă oferită reprezentanţilor 
presei aliate, masă la care a asistat şi Ribbentrop. După masă ministrul de 
Externe german a vorbit şi a demonstrat certitudinea victoriei com- 
plecte a Puterilor Axei, pentru fericirea tuturor naţiunilor globului până 
aci oprimate. Certitudinea d-lui Ioachim von R. se bazează pe două con- 
statări: 1) că armata Reichului e cea dintâi armată din lume, că puterea ei 
în continuă creştere şi că geniul militar al Fuhrerului s-a dovedit co- 
vârşitor; 2) că construcţiile navale anglo-americane nu vor putea nicio- 
dată umple golul produs prin scufundările germane. 

Iasistând asupra acestui din urmă argument Ribbentrop subliniază 
că construcțiile ultimului an încheiat în septembrie sunt foarte departe 
de cele 9 milioane de tone torpilate. Nu oricine poate construi vase şi 
mâna de lucru — fără să se mai ţie seamă de materiile prime — va lipsi 
puterilor anglo-saxone pentru înfăptuirea proiectatului lor program. 
Anglia, a conchis Ribbentrop, va fi silită să încheie pacea. 

Despre ruşi, Ribbentrop nici n-a mai vorbit... 

Cu toate acestea ruşii continuă să se bată cu înverşunare. Campania 
din Rusia devine grea, o mărturisesc şi comunicatele şi telegramele 
germane care recunosc că în Caucaz, alpinii au de luptat nu numai cu 
oamenii, dar şi cu natura... 

În Caucaz se înaintează greu, la Stalingrad se bate apa în piuă, pe cele- 
lalte sectoare ale frontului mai mult defensivă decât ofensivă... şi iarna vine. 

Să ne ajute Dumnezeu să trecem şi hopul acesta... 


Mareşalul Antonescu n-a plecat încă pe front. După câte aflu îşi va 
instala un Cartier General al Odessa, unde se face pregătiri în acest 
scop. Mi-a spus-o ieri d-na Alexeanu, soţia guvernatorului din Trans- 
nistria. Să se facă un Comandament general al armatei române operând 
pe front? 

DI Dan Berceanu îmi dă o nouă versiune a boalei Mareşalului, pe ba- 
ză de informaţii culese în lumea medicală. Din când în când îl apucă 
accese de friguri, temperatura se urcă la 40 şi starea de prostaţie e 
complectă. Între accese, omul e foarte bine. O diagnoză precisă n-a 
putut fi stabilită... 


Şi azi ziarele sunt pline cu „răsunetul“ vizitei d-lui Ică în Germania. 
De ce s-o fi făcând omul ăsta de râs? Nu-i ajunge că e odios? 


Presa germană face mare caz de faptul că un submarin japonez a 
ajuns până în Atlantic şi a putut arunca ancora într-o bază germană 
situată pe coasta Franţei. E într-adevăr un fapt care merită toată 
admiraţia. Pe drum, submarinul japonez a torpilat câteva engleze şi 
americane. Autorităţile navale germane au făcut o primire strălucită 
curajoşilor şi iscusiților navigatori. 


Luni 28 septembrie. Campania de uluire a opiniei publice, cu 
privire la triumfala plimbare a d-lui Ică la Cartierul General german, 
continuă în presă şi la Radio. Azi nu se mai vorbeşte de „răsunetul““ 
acestei vizite, ci de „ecoul“ ei. Se citează ziarele germane din cele mai 
importante care califică pe dl Ică „om de Stat genial“ şi care se 
extaziază în faţa măreţei opere pe care a săvârşit-o, alături de forțele 
Reichului. Sper că această sonoră reclamă în presa germană e plătită, 
căci altfel ar trebui să conchidem că dl Ică a cedat Germaniei pe toate 
punctele în litigiu... 

Nu-şi dă omul ăsta, care nu e prost, seamă că toate aceste exagerate 
laude şi adulări îl fac tot mai odios? Dar cine ştie, poate că greşim noi 
şi ne înşelăm. Poate că în Mihai Antonescu, România să fi găsit geniul 
salvator menit să o scoată la limanul fericirii. Chiar aşa de ar fi, eu unul 
nu-l invidiez, căci nenorocitul nu va fi cunoscut fericirea de a degusta 
într-o seară liniştită un „Kalter Aufshnitt“ în Wienerwald-ul plin de 
miresme şi de umbre feminine, de a privi Florenţa de la Fiesole pe un 
apus de soare sau de a rătăci fără nici un scop precis prin străzile 
Oxfordului. A trăit în mediocritatea Bucureştilor, a fost stropit cu sânge 
sub legionari şi trăieşte azi sub amenințarea bombelor. Tristă viață, fără 
un colţ de soare în amintirile trecutului. Aşa îi judec eu existența, fără 
să o cunosc, după mutra lui de constipat... 


În afară de surle, de trompete şi de laude, vizita lui Ică a şi avut deja o 
urmare: o comisie mixtă s-a şi întrunit la Berlin pentru încheierea unui 
nou acord economic şi de plăți. Vai de noi! Mai iartă-ne, onorate Clodius! 


Informaţii suplimentare par a dovedi că mişcarea de la Casaţie n-a 
avut nici un substrat dramatic. Coman Negoescu a cerut cu insistență 
să treacă preşedinte de secție, în vederea unei eventuale succesiuni a 
lui Lupu. Se trece mai uşor de la preşedinte decât de la procuror gene- 
ral la prim-preşedinte. Ambiţia ciudată, căci Coman Negoescu nu e 
mai tânăr decât Lupu. Dar Lupu e supărăcios, şi poate că nenea Coman 
speră să-i dea locul într-o bună dimineaţă... 

Discursul lui Coman Negoescu la deschiderea anului judiciar a fost 
făcut în deplin acord cu Guvernul şi decretul-lege privitor la drepturile 
Casaţiei de a pipăi constituţionalitatea legilor n-a făcut decât să con- 
sfinţească doctrina susţinută de fostul procuror general. 

Numirea lui Bănescu rămâne de explicat... 


Cu prilejul transmiterii puterilor la Ministerul de Finanţe, noul mi- 
nistru Neagu a rostit o cuvântare plină de bun simţ şi foarte cuminte. 
Între altele a spus că cei care mânuiesc finanțele trebuie să se atingă cât 
mai puţin de temeiurile economice ale poporului şi că reformele 
aparţin păcii, căci trebuie făcute pe îndelete... 

Numai să poată rezista furiei regimului de destrucțiune sub care trăim... 

Generalul Stoenescu a vorbit şi el, cu morga şi cu fudulia reprezentan- 
ților regimului antonescian. Pleacă pe front — de nu s-ar mai întoarce! 

Episcopul Gheronte, al Constanţei, a demisionat. S-a încurcat în nişte 
afaceri... Era unul din cei mai neruşinaţi potlogari printre membrii 
Sfântului Sinod... 


Alexandru Ottulescu, guvernatorul Băncii Naţionale e foarte ne- 
mulțumit de politica regimului. Ce căutăm noi peste Nistru, la Stalin- 
grad şi în Caucaz? Răspuns: Ardealul! 


Englezii bombardează Germania crunt. Au bombardat şi München. 
O bombă a nimerit un tren ce mergea de la Miinchen la Berlin şi a 
omorât o sumă de oameni. Mă tem ca nu cumva aceste continue bom- 
bardări să nu zdruncine nervii nemților şi să nu provoace descurajare... 
pe front. 


Marţi 29 septembrie. Să aibă Ribbentrop dreptate? Abia ne anun- 
tase un comunicat că submarinele germane atacaseră un convoi şi 


înecaseră pe diferite mări un total de peste 100 000 tone — iată că alt - 


comunicat ne anunță că trei mari transatlantice, trei vapoare de 
pasageri, unul de 19 000 tone, al doilea de 17 000 şi al treilea de 11 000 
— câteşitrei americane — au fost scufundate cu toată paza mai multor 
vase de război, din care un distrugător a fost torpilat şi el... Pe vasul cel 
mare se aflau 13 000 soldaţi, pe celelalte armament şi muniții. 
Convoiul se îndrepta spre Anglia. E cea mai impresionantă scufundare, 
de la începutul războiului, prin dimensiunile vaselor atinse şi prin 
numărul victimelor... 


La Stalingrad n-a mai rămas de cucerit decât nordul oraşului. Tot 
restul oraşului a fost curăţit de bolşevici; drapelul german flutură 
deasupra grupului de clădiri ale Partidului Comunist. Pas cu pas au 
trebuit infanteriştii şi pionerii germani să lupte pentru a-şi croi drum 
spre Volga. Rezistenţa bolşevicilor în acest colţ de pământ e fără 
precedent şi fără exemplu în istoria războaielor. De 60 de zile ei apără 
casă cu casă din spatele fiecărei clădiri sau fiecărei grămezi de mine, 
din dosul tancurilor prăbuşite, sub ploaia de bombe pe care avioanele 
le aruncă din cer... Acum drama se apropie însă de sfârşit. Stalingradul 
e tăiat din toate părţile, şi n-a mai rămas decât o bucăţică de pământ în 
mâinile ruşilor... 

În Caucaz şi pe celelalte sectoare ale frontului nimic senzațional. 
Ruşii sunt respinşi pretutindeni unde atacă, iar în Caucaz înaintează 
nemții, încet dar sigur... 


Benoist-Mechin, unul din cei trei secretari de Stat ataşaţi pe lângă 
mareşalul Pétain, a fost debarcat fiindcă a criticat politica lui Laval. Au 
mai rămas pe lângă Petain, ca secretari de Stat, ambasadorul De Brinon 
şi amiralul Platon. 

Laval a declarat că-şi va îndeplini misiunea până la sfârşit... 

Comunistul care a ucis pe preşedintele Lebras, la Nantes, a fost 
arestat. E un anume Hervé; prins asupra faptului pe când încerca să 
devalizeze un birou de poştă în apropiere de Lorient, a tras asupra unui 
poliţist şi l-a ucis. A mărturisit apoi că era autorul crimei de la Nantes... 


Wilkie, trimisul lui Roosevelt la Stalin, a dat un interviu corespon- 
denţilor de presă din Moscova prin care afirmă că iarna va fi foarte 
grea pentru Soviete deoarece germanii sunt stăpâni pe toate rezervele 
alimentare ruseşti. Crede şi el că fără un al doilea front imediat creat 
în Europa (la anul va fi prea târziu) situaţia sovieticilor va deveni tra- 
gică. Publicat în Anglia, acest interviu a fost comentat de presa engleză 
în sensul că anglo-saxonii nu luptă pentru bolşevici, după cum bolşe- 
vicii nu luptă pentru anglo-saxoni, şi că crearea unui nou front în Europa, 
imediat, ar însemna pierderea a 500 000 de anglo-americani numai ca 
să facă plăcere d-lui Stalin — ceea ce ar fi exagerat. Autorităţile mili- 
tare anglo-americane vor decide ceasul când al doilea front va putea fi 
creat în Europa împotriva Germaniei — iar nu dl Stalin... 

Cum se vede între Londra şi Moscova înţelegerea e deplină... 


Şi Edenicul Anthony a vorbit la Leamington. Puterile Axei: „trebu- 
iesc radical distruse“. După război, se va restabili dreptatea pe pământ. 
Anglia va rămâne strâns unită cu Statele Unite şi va trebui să 
colaboreze la redresarea Sovietelor... E bine să se ştie!! 


Joi 1 octombrie. Am petrecut ieri două ore să ascult pe Goebbels şi 
pe Hitler. Au vorbit la Wintersporthalle, în Berlin, cu prilejul inaugu- 
rării campaniei „Ajutorului de Iarnă“. Cuvântările transmise telefonic 
prin postul de Radio Bucureşti. A vorbit fiecare câte un ceas şi se auzea 

perfect. Am auzit pentru prima oară pe Goebbels. Formidabilă trâm- 
biţă! Cu un glas cald a debitat fără monotonie toate banalităţile cunos- 
cute de partea noastră a baricadei, a recapitulat impresionantele cifre 
ale campaniei „Ajutorului de Iarnă“ din anul trecut (un total de peste 1 
miliard 200 milioane de mărci!!!), a anunţat victoria complectă a Pute- 
rilor Axei şi prăbuşirea Angliei, Americii, ovreimii şi plutocraţiei — 
fără să plictisească o clipă! Straşnică trâmbiță! 

Hitler n-are meşteşugul lui Goebbels, dar spontaneitatea şi sincerita- 
tea cuvântului său fac o impresie mai adâncă... A vorbit ca un şef, şi ca 
şeful celei mai formidabile puteri armate din câte a cunoscut lumea... Tri- 
vialităţile la adresa lui Churchill şi a militarilor britanici puteau să lipsească. 

Despre aliaţii Germaniei a spus puţin dar cu cuvinte pline de laudă. 
De data asta România a fost trecută la rândul al doilea, după Italia şi 
înaintea Ungariei... 

Dacă aş fi Churchill i-aş răspunde numai atât: ai câştigat d-le Hitler 
toate bătăliile, dar n-ai câştigat pacea care continuă să-ţi scape — şi 
dacă eşti aşa de sigur de ziua de mâine, de ce te superi şi ne înjuri? 


DI Willkie vorbeşte prea mult. Între altele a mai spus — de la 
Moscova — că generalii englezi „ar avea nevoie de un tratament de 
întărire“. Britanicii sunt furioşi. Megior Atlee, în excursie prin Canada, 
a protestat energic împotriva ieşirii prietenului lui Roosevelt şi a 
declarat că generalii englezi au planurile lor... Vai de ele! 


Plăcerile războiului: 

În Brazilia s-a decretat moratoriu general, în Anglia nu mai e carne — 
în Statele Unite s-a redus la extrema limită circulaţia automobilistică. 
In ţările plutocraţilor începe să meargă tot aşa de rău ca la noi 
mofluzii!!! 


Vulcănescu a fost numit, după cum se prevăzuse, director general 
la Casa de Depuneri. Vulcănescu e domnul care a spus: „Dacă mai stau 
doi ani la Finanţe, nici o proprietate particulară nu va mai exista în Ro- 
mânia...“ Să ne bucurăm deci de plecarea lui de la Finanţe... 

La Agricultură a fost numit secretar general un agronom, Ion 
Antonescu, în locul lui Frunzănescu. Prea mulți Antoneşti... 

Ziarele publică o foarte măgulitoare scrisoare adresată de Mareşalul 
Antonescu generalului Stoenescu, fostul ministru de Finanţe. Din ea 
rezultă că generalul a cerut să părăsească Ministerul şi să meargă pe 
front... O îndulcire a hapului; Mareșalul n-a vrut să lase pe cel ce a ju- 
puit lumea aproape doi ani de zile, să plece cu clopoțelul de coadă, și- 
] laudă în scrisoarea sa pentru serviciile aduse. Mai bine nu l-ar lăuda! 
Războiul cere desigur bani, dar „il y a la manisre“ — şi maniere 
vistavoiul de Stoenescu n-a avut... 


Americanii au ocupat Brazzaville, capitala Congo-ului francez... Se 
anunţase deja debarcarea lor pe coasta africană, astă-vară. Până să 
ajungă în Egipt, mai vrea drum... 


Printre persoanele citate ca prezente ieri la Berlin, la discursul Führer- 
ului, şi aclamate, a fost şi mareşalul Rommel. Prezenţa lui la Berlin să 
însemne proiecte noi şi mari pe frontul african? Mulţi o pretind. Vom 


fi lămuriţi în curând... 


S-au împlinit 2494 de ani de la naşterea lui Confucius ale cărui 
învățături morale nu sunt urmate, decât în formele lor exterioare, de 
500 de milioane de chinezi... 


La Madagascar, cu toate că englezii au ocupat capitala insulei, fran- 
cezii continuă să reziste, cât pot, în părțile de Sud ale coloniei... Păcat 
de oamenii sacrificați degeaba. 


A murit de cord Teodor Emandi, tovarăşul meu politic de la Iaşi, din 
1917. De atunci a fost ministru la Belgrad şi la Praga. Diplomat şters, 
n-a făcut rău nimănui... Ceasul său cel mai strălucit a fost la laşi. 


„Vineri 2 octombrie. De reţinut, din discursul lui Hitler de alaltăieri, 
următorul pasaj pe care-l reproduc după textul publicat în gazete: 

„O lume veche s-a prăbuşit efectiv. Comunitatea (?) poporului va 
fi întărită cu sânge de acest război, cu mult mai mult decât am fi putut 
să o facem noi, naţional-socialiştii, printr-o simplă mărturisire a nației. 

Este absolut sigur că nici un Stat burghez nu va putea supravieţui 

acestui război (???). Mai târziu sau mai curând fiecare va trebui să se 
pronunţe pentru sau contra...“ 

Tipic. Crezul bolşevicilor învinşi a învins şi pe învingătorii răz- 
boiului — fie că ar fi nemți, fie că ar fi anglo-saxoni. Căci cam ca 
Hitler vorbesc şi lorzii din Anglia, şi bancherii din Londra şi samsarii din 
New York. Ştiu că discursurile nu trebuie luate „au pied de la lettre“. 
Mai ştiu că prostimea săracă dar multă trebuie încurajată şi îndemnată 
să sufere războiul şi să se sacrifice pe fronturi. Mai ales tineretul... Dar 
totuşi! De ce să anticipăm asupra cataclismelor şi să le chemăm? Crede 
oare Hitler că burghezia odată înlăturată (cum?), omenirea va fi mai bună 
şi mai fericită? Oamenii nu-şi schimbă pielea, darmite moravurile... 

Ce e sigur, e că vom trece prin mari convulsiuni. Vai de cei tineri, 
căci noi cei mai bătrâni, ne-am trăit viaţa... 


Vulcănescu n-a părăsit, vai, Ministerul de Finanțe. A fost numit direc- 
tor general la Casa de Depuneri, dar ziarele de azi publică o decizie a 
noului ministru de Finanţe, conform căreia îi va ţine locul la Casa de 
Depuneri un domn Ionescu — cât timp va funcționa ca subsecretar de 


Stat... „Cât timp“... aci mai e o nădejde! Vulcănescu a fost până acum" 


director în Ministerul de Finanţe şi a avut numai „delegaţie“ de sub 
secretar de Stat. Situaţia lui, ca subsecretar de Stat, rămâne deci — 
deocamdată — neschimbată. 


Deşi nu mai era ministru, generalul Stoenescu a luat parte la ultimul 
Consiliu de Miniştri — ne-o spune comunicatul publicat ieri — ca să 
fie felicitat pentru opera îndeplinită şi serviciile aduse. D1 Ică, care 
prezida, a dat lectură scrisorii — certificat de bună purtare eliberată de 
Mareşalul Antonescu slugii sale, scrisoare publicată şi în ziare — 
miniştrii au aplaudat, şi servitorul concediat a mulțumit stăpânului său 
pentru bunele cuvinte pe care i le-a scris. 

Ciudate moravuri politice! 


Nemţii au scufundat în cursul lunii septembrie peste un milion de 
tone!!! O cifră record. Reprezintă tonajul total al Danemarcei, înainte 
de război! Într-o lună! Dacă cifrele germane sunt exacte, nu văd bine 
pe prietenii noştri din Anglia... 

Miercuri 7 octombrie. Petrecut două zile la Bucureşti. Vremea 
continuă să fie minunată — adică dezastruoasă pentru semănături. 
Pământul e ca piatra şi nu se poate ara... Înapoiat aseară Sinaia. 


Mareşalul Antonescu a fost duminică la curse, însoţit numai de dl Ică. 
A venit neanunţat fără alai şi fără desfăşurare de poliție. Preveniţi în 
ultimul moment despre sosirea lui generalul Manu şi Poulet Ghika! l-au 
primit şi l-au escortat tot timpul cât a stat. A asistat la 3 curse din 
tribuna Jockey-Clubului, s-a plimbat în padoc, la cântare, pretutindeni. 
S-a băgat în mijlocul publicului, fără nici o pază, şi publicul l-a 
aclamat călduros. Primirea spontană ce i s-a făcut i-a făcut se vede 
plăcere, căci a fost plin de amabilitate şi de prietenie, față de societatea 
noastră (a propus lui Manu şi lui Ghika să luăm şi trapul, dar colegii 
mei a declinat această sarcină) şi de toată lumea, afară de Dombrovski 
pe care întâlnindu-l cu braţul în eşarfă (un mic accident de automo- 
bil) l-a întrebat: „Ei, ce ai fost rănit la bridge?“ Dombrovski n-are 
replică, căci ar fi putut să-i răspundă: „Da, la bridge, singurul front pe 
care mă lupt de când m-ai scos d-ta din armată!“ Antonescu îl are în 
nas şi pe colonelul Capşa, căci l-a repezit şi pe el, pe chestia grajdului 
Regal... 

După câte mi-au spus colegii mei, Mareşalul arată foarte sănătos, şi 
primele lui cuvinte au fost: „Am venit să vadă lumea că n-am murit!“ 
Foarte bine face că se arată. Starea lui, aşa cum s-a înfățişat duminică, 
dovedeşte că ultimele informaţii primite din jurul Preşidenţiei sunt e- 
xacte. Mi s-a spus într-adevăr duminică că toată boala lui Antonescu n- 
ar fi decât o intoxicație glandulară provenită din inflamaţia amigda- 
lelor. Diagnoza ar fi acum precisă. Fuhrerul i-a trimis pe profesorul 
Wessely (sau aşa ceva) de la Viena, un specialist care-l va opera zilele aces- 
tea. După operaţie Mareşalul pleacă la cartierul său general în Rusia 
(Odessa?). 

Mareşalul va comanda o armată compusă din corpurile române de 
la Centrul şi Nordul frontului, din Armata a VII-a italiană şi din 
Corpuri motorizate şi aviaţie germane. Trupele române din Caucaz, ră- 
mân încadrate în corpurile germane cu care operează. 


De pe front, ştiri bune. Şapte diviziuni muscăleşti au fost nimicite 
la sud de lacul Ladoga. Au fost luaţi 12 000 prizonieri, 244 de tancuri, 


l Barbu Catargiu e la Berlin, după cai — iar eu eram la Sinaia, 

307 tunuri, 840 mitraliere etc. au fost distruse sau capturate. Se crede 
că peste 30 000 de morţi sovietici au rămas pe câmpul de bătaie... 

La Stalingrad, continuă curățirea oraşului. Nemţii nu expun decât 
foarte puţine trupe în această operaţie, neavând nici un zor, deoarece 
scopul strategic (tăierea traficului pe Volga) a fost atins. În Caucaz, au 
mai fost ocupate oraşele Elechotovo şi Verhni Kurp şi se luptă în 
apropiere de Mozdok. 

La Sud de Insulele Solomon, în Marea Coralilor s-a încins o nouă 
şi mare bătălie navală între japonezi şi americani. Comunicate oficiale 
nu sunt încă, dar pe cale particulară japonezii pretind că au scufundat 
deja peste 20 de vase inamice... 


DI colonel Marcel Olteanu! îmi povesteşte de la Palat. Ică vine re- 
gulat, cel puţin o dată pe săptămână şi stă mult cu Regele şi cu Regina, 
ca să-i pună în curent cu mersul treburilor şi să caute să netezească 
asperităţile între familia Regală şi Mareşal... Unii pretind însă, că Ică 
face curte Regelui ca să obție printr-însul încrederea şi simpatia 


armatei pentru o eventuală succesiune a Conducătorului... Olteanu nu . 


crede însă nici el că în caz de vacanţă a înaltului post, să pună Ică mâna 
pe putere. Armata va voi un general şi după toate probabilitățile, acest 
general va fi Iacobici. Intrebând pe Olteanu pentru ce Iacobici a fost 
scos din armată, am aflat că cauza a fost numai frecăturile de ordin 
personal dintre cei doi conducători ai armatei. Ca şef al Marelui Stat 
Major, Iacobici înțelegea să conducă şi Ministerul de Război, dar s-a 
lovit aici de Pantazi, omul lui Antonescu. Iacobici a trimis un raport 
Mareşalului în care pe lângă afirmaţia că „nu putea lucra cu Pantazi“ a 
mai scris că războiul dincolo de Nistru este foarte impopular şi 
nemulțumeşte pe toată lumea. În dreptul acestui pasaj, Antonescu a 
însemnat: „Se vede că generalul Iacobici nu s-a născut în România, 
altfel n-ar manifesta asemenea sentimente“. Şi bazat pe această lipsă 
de încredere a lui Iacobici în campania din Rusia, dar probabil mai ales 
pe imposibilitatea lui de a colabora cu Pantazi, Mareșalul Antonescu 
„lui a fendu l'oreille“, cum zic francezii... Antonescu e din acei oameni 
care nu suportă nici o contradicţie... 

Olteanu pretinde că Regele Mihai cu toată apatia aparenţelor sale, 
se interesează foarte mult de mersul războiului şi că din întrebările pe ca- 
re le pune reiese că nu e deloc lipsit de inteligenţă... E trist că inteli- 


1 Aghiotantul Regelui însărcinat cu ținerea Suveranului în curent cu evenimentele 
de pe fronturi. Informații sunt zilnic transmise de Marele Stat Major. 

gența Regelui trebuie „detectată“ în reacţiile sale secundare şi că nu 
izbeşte pe căi mai directe... Tot după Olteanu, raporturile dintre familia 
Regală şi Mareşalul Antonescu s-ar mai fi ameliorat... Opera lui Ică? 
Olteanu recunoaşte că la Palat domneşte anarhia din lipsa unui om 
ca să ţie frânele în mână. Junele Stârcea-Mocsony e un caraghios, luat 
în simpatie de Regina Elena fiindcă vorbeşte bine englezeşte şi urăşte 
pe români... Nu e de ajuns! Se vorbeşte mult de numirea lui Grigorcea 
(de la Roma) ca Mareşal al Palatului. Ar fi o excelentă alegere. Dar 
Grigorcea se lasă greu... În lipsa lui Grigorcea se zice că ar fi să fie nu- 
mit Bossy, de la Berlin. Băiat bun, dar n-are autoritatea lui Grigorcea. 


Ică a mărturisit duminică la curse lui Poulei-Ghika „că lumea în- 
treagă e sătulă de război “ şi că războiul nu mai poate dura mult. (22?) 


După discursurile lui Hitler, lui Ribbentrop, lui Goebbbels — a mai 
ținut unul duminică tot la Palatul Sporturilor din Berlin, Göring. Pre- 
text: începutul culesului. Deşi Göring s-a prezentat în calitate de dic- 
tator economic, a vorbit mai mult ca general, şi ca comandant al Avia- 
tiei germane... Se vede că totuşi opinia publică din Germania are ne- 
voie de multă îmbărbătare, căci altfel această succesiune de cuvântări 
patriotice şi optimiste nu şi-ar avea rostul... | 

Witzleben care vine din Germania pretinde că lumea e sătulă de 
război şi nu vede cum şi când se va termina... Dar cine vede? 


La Ministerul de Interne se adună pe rând prefecţii, pretorii, pri- 
marii urbani etc. şi se face „şcoală administrativă“ cu ei. La prima şe- 
dință, la şedinţa prefecţilor, a ţinut dl Ică o cuvântare introductivă, re- 
zumativă şi instructivă — kilometrică — în care a vorbit „de omni re 
scibili... et quibusdam aliis“, cuvântare în care a golit toate manualele 
citite... Prefecţii s-au înapoiat acasă, cum venise, fără nici o lămurire în 
plus, cu privire la îndatoririle lor! | 

Discursuri inutile au schimbat la Banca Naţională şi dl ministru 
Neagu cu dl guvernator Ottulescu... 

‘Domnii aceştia nu-şi dau seamă că cu vorbe goale şi cu fraze sonore 
nu se îndreaptă o ţară? 


Comisia Prezidenţială de la Casaţie a condamnat pe Urdăreanu la 
confiscarea întregii sale averi... În ţară n-a lăsat decât o avionetă 

Messerschmidt, un automobil şi un frac... Râde, peştele, în America! 
Se zice că banda a părăsit Mexicul şi ar fi în... Argentina! Iar se zvo- 
neşte despre moartea Lupească-i! 


Marta Bibescu îmi lămureşte pentru ce Herriot a fost arestat (ziarele 
au dat vestea fără nici o explicaţie). Gelos de gloria lui Blum şi a lui 
Daladier, a vrut şi Herriot să ajungă în rândurile martirilor, şi pentru 
aceasta a restituit Legiunea de Onoare lui Pétain, cu declaraţia că nu 
putea să o mai poarte! de vreme ce se distribuia acum voluntarilor 
francezi de pe frontul rusesc în prezența trupelor şi generalilor ger- 
mani... Mareşalul Pétain a satisfăcut dorinţa d-lui Herriot, şi astfel de- 
mocraţia şi Franța numără un mucenic mai mult... 

Marta Bibescu mi-a dezminţit ştirea răspândită despre vânzarea 
Mogoşoaiei. Se spusese că ar fi vândut minunatul castel lui Matei 
Brâncoveanu... Nici nu s-a gândit să-l vândă. Adevărul este că Mare- 
şalul Antonescu i-a trimis vorbă că ar vrea să-l cumpere pentru Regina 
Elena; Marta a răspuns că Regina Elena era oriunde în România la ea 
acasă şi că îi pune Mogoşoaia la dispoziţie ca să aibă un adăpost până- 
şi va clădi o locuință, dar că despre vânzare nu poate fi vorba. Anto- 
nescu a răspuns mitocăneşte că îi va pune astfel de taxe de succesiune 
încât o va obliga să vândă. Alt răspuns al Martei: „Veţi impune taxe 
fiicei mele, căci eu n-am nici una de plătit. Mogoşoaia n-a aparţinut 
soțului meu şi nu face parte din succesiunea lui — este a mea şi a fost 
totdeauna a mea...“ 

Am avut'astfel confirmarea faptului că Mogoşoaia fusese trecută de 
G.V. Bibescu pe numele soției sale. Mi-o mai spusese o dată Marta, dar 
nu-i dădusem crezământ. 


Am aflat secretul numirii lui Bănescu în postul de procuror general: 
ordin direct de la Mareşal, care se vede că a fost bine impresionat de 
modul cum Bănescu a condus ancheta celor închişi la Jilava — şi mai 
pe urmă masacrați de legionari. Aşa se explică că s-a trecut şi peste 
independenţa caracterului noului şef al Parchetului Casaţiei, şi peste 
scena dintre Bănescu şi Ică, pe când era ministru al Justiţiei; şi peste 
înjurăturile cu care Bănescu împroaşcă zilnic pe dl Ică. 


| Fusese decorat înainte de a fi deputat şi ministru, ca primar al oraşului Lyon. 

Joi 8 octombrie. Stalin e foarte supărat. Şi o spune. E supărat 
fiindcă englezii şi americanii nu deschid un al doilea front în Europa. 
Supărarea lui Stalin e trâmbiţată de o lună de Litvinov, de Maiski — la 
Washington şi la Londra — şi a făcut şi înconjurul lumii cu interviurile 
lui Willkie. A fost manifestată acum în urmă, direct, de la Moscova. 
Mă întreb ce se ascunde în dosul acestei supărări pe care nici un Omer 
nu o va căuta. Nu e normal ca un om atât de inteligent ca Stalin să cea- 
ră cu o ridicolă insistență realizarea unui lucru pe care-l ştie imposi- 
bil... Atunci? Să caute Omul Roşu un pretext ca să încerce altă politică, 
un armistițiu de pildă cu Germania? Îşi face oare omul Sovietelor iluzii 
asupra condiţiunilor ce le-ar impune Germaniei? Poate că nu, dar ce a 
mai rămas din Rusia e sub ameninţarea foametei, la iarnă... 


S-a spus că Saracioglu a evitat pe Willkie cu prilejul vizitei acestuia 
la Ankara. Informaţia, dată şi de ziare, e inexactă. Cel care a evitat pe 
Willkie a fost Preşedintele Republicei, Inönü care nu s-a dus nici la 
Ankara, nici n-a invitat pe american la dânsul. Saracioglu a văzut pe 
Willkie. De altmintreli, Inönü trece drept germanofil şi Saracioglu 
drept anglofil. În realitate sunt amândoi levantini şireţi şi caută să sca- 
pe de război prin tangentă — şi au dreptate! 


Anglofilii pretind că englezii n-au încercat să debarce la Dieppe 
pentru a înființa acolo un cap de pod şi că au vrut numai să distrugă tu- 
nurile mari nemţeşti care împiedicau trecerea convoaielor britanice 
prin Canal — şi că au reuşit în întreprinderea lor. Anglofilii mai pretind 
că şi debarcarea de la Tobruk n-a avut alt scop decât distrugerea mate- 
rialului de război german pregătit pentru viitoarea ofensivă. 

Se poate răspunde anglofililor că ordinile găsite asupra prizo- 
nierilor englezi vorbeau de altceva, că tunurile mari, cele mai pericu- 
loase pentru navigația britanică în Canal nu sunt aşezate la Dieppe, ci 
la Capul Gris Nez lângă Calais şi că la Tobruk nu era decât o foarte 
mică parte a materialului de război destinat armatei lui Rommel... Dar 
cine poate clinti din părerile sale un anglofil? 

„Războiul acesta e sălbatic: nemţii anunţă că au hotărât punerea pri- 
zonierilor englezi de la Dieppe în lanţuri, cu începere de azi, ca repre- 
salii pentru maltratările câtorva prizonieri germani de către englezi, 
maltratări constatate, deşi dezminţite de Comandamentul britanic. 

Expunerea de motive privitoare la decretul-lege referitor la dreptul 
Casaţiei de a pipăi constituţionalitatea legilor n-a fost publicată „in 
extenso” decât în Monitorul Oficial. 

Din această expunere de motive rezultă că azi, singura Constituţie 
a României este Decretul Organic care dă drept de legiferare Condu- 
cătorului Statului, decret confirmat şi „constituţionalizat“ prin Plebis- 
cit. Expunerea de motive mai stabileşte şi dreptul Conducătorului de a 
delega puterile sale şi altuia, fără ca Casaţia să-şi poată vârî nasul într-o 
asemenea bucătărie... Cu alte cuvinte, drepturi cedate de Coroană ad 
personam, ar putea fi trecute de mandatar altei persoane, fără ca man- 
dantul să mai fie consultat şi fără ca Instanţa Supremă să se poată pro- 
nunţa asupra legalităţii actului... Toate acestea pentru dl Ică, şi pentru 
o viitoare transmitere de puteri asupra sa... 

Acum pricepe toată lumea rostul discursului lui Coman Negoescu, 
rostul decretului-lege care a urmat şi... răsplata acordată fostului pro- 
curor general de pe lângă Suprema Curte... 

Da, dar dacă s-au legat mâinile Casaţiei, nu s-au legat şi ale Armatei... 


Vineri 9 octombrie. Corespondentul ziarului Universul telefonează ` 


de la Berlin: 

„Situaţia militară continuă să se desfăşoare — încet, dar conform 
planului — în favoarea Germaniei şi a aliaţilor ei“. 

„Grupurile bolşevice încercuite la Stalingrad sunt strânse în cleşte 
din ce în ce mai mult şi se aşteaptă distrugerea lor. Contra-atacul bol- 
şevic de la nord a început să slăbească şi să dea semne de epuizare, 
ceea ce nu e de mirare faţă de jertfele uriaşe făcute de sovietici în oa- 
meni şi materiale. În ciuda rezistenţei bolşevice înverşunate, atacurile 
germane din regiunea fluviului Terek continuă, fiecare kilometru pătrat 
de pământ fiind cucerit prin lupte grele“. 

„In diferitele cercuri germane se discută pe larg problema vinovă- 
tiei bombardamentelor aeriene. Presa germană dovedeşte pe bază de 
documente în mod categoric, că dl Churchill este inventatorul spiritual (?) 
al bombardamentelor aeriene (!!! parcă nemţii au bombardat zi şi 
noapte Londra, în 1940, sub Guvernul Chamberlain?), cu toate că Ger- 
mania a prevenit să nu se înceapă cu aceste metode de război şi cu toa- 
te că Reichul nu a reacţionat (!!) luni de-a rândul față de asemenea me- 
tode. Aluziile britanice la bombardarea aeriană a oraşelor Rotterdam şi 


| S-a ocupat şi oraşul Malgobek, în regiunea petroliferă Groznâi, situat la 80 kilo- 
metri de acest important centru. 

Varşovia (şi câte alte oraşe deschise în Anglia!) sunt respinse la Berlin 
ca fără temei, deoarece aceste două oraşe au fost fortărețe asediate (şi 
Rotterdamul?) şi nu s-au predat în ciuda somaţiilor repetate de capitu- 
lare. Mai mult chiar, în Varşovia populaţia civilă a participat la rezis- 
tenţa armatei polone. Interesant este faptul că represaliile germane sunt 
anunţate ca urmând să fie foarte aspre. Răspunsul german la bombar- 
dările britanice va fi groaznic! — după câte se spune — şi atunci nu 
vor mai fi primite nici un fel de scuze“. Ă 

„Şi în alt domeniu Germania a trecut la represalii. Începând din ziua 
de 8 octombrie, ora 12, toţi ofiţerii britanici luaţi prizonieri la Dieppe, 
vor fi legaţi, drept răspuns la procedeul similar al britanicilor faţă de 
soldaţii germani. De asemenea s-a anunțat că pe viitor trupele britanice 
teroriste sau de saboteuri vor fi imediat distruse de trupele germane, 
oriunde vor fi găsite. Aceste măsuri severe sunt un răspuns la metodele 
de război britanice, contrarii drepturilor ginţilor şi incompatibile cu 
onoarea soldatului german“. 

„In legătură cu discuţiile politice asupra poziției Statelor neutre în 
noua Europă, se subliniază la Berlin că o neutralitate absolută nu mai 
poate exista astăzi în Europa. Din aceste motive, nu mai este de pildă 
permis ca Elveţia? să încerce să se despartă de Europa sub pretextul 
că-şi păstrează neutralitatea, declarând că este şi împotriva „Chartei 
Atlanticului“. O astfel de comparaţie a concepţiunilor politice ale Pu- 
terilor Axei, cu ale Aliaților sunt considerate la Berlin ca nepermise, 
deoarece un Stat european neutral face — din punct de vedere organic 
— parte din spațiul vital european şi existenţa lui economică şi spiri- 
tuală este înrădăcinată în Europa. Noua Europă nu este — după păre- 
rile germane — un plan de viitor, ci o realitate care nu este o urmare a 
războiului, ci punctul culminant al unui proces natural de dezvoltare?. 

Din aceste motive nici un Stat neutru din Europa nu se poate dez- 
interesa de noua ordine europeană şi dacă totuşi ar face acest lucru, 
atunci aceasta ar fi o dovadă că nu se mai află pe drumul cel bun. În 
contrazicere cu atitudinea unor anumite State neutre, se subliniază la 
Berlin înfrăţirea (!?) româno-bulgară, după cum reiese dintr-un articol 
publicat în Universul de dl Damianov. Această înfrățire este con- 
siderată drept un element pozitiv în noua Europă şi din aceste motive 
este salutată foarte călduros la Berlin“€. 


l Ia-i de pe mine că-l omor! 
Pare că se vorbeşte de Elveţia ca să priceapă Suedia, gata să se arunce în bolşe- 


vism... 
3 De dezvoltare „aşezată“ pe vârful baionetelor germane! 
Şi noi care vrem să redobândim Ardealul cu ajutorul nemților! 

„Discuţiile dintre Moscova şi Londra asupra înființării unui al doi- 
lea front se află pe primul plan în atenţia Aliaților. Văzând că nu poate 
obţine nimic pe cale diplomatică, Stalin s-a adresat acum opiniei pu- 
blice anglo-americane, prin intermediul unei mari agenții americane (?). 
E] încearcă deci cu ajutorul unei acţiuni directe, în rândurile poporului 
britanic şi american şi cu sprijinul partizanilor săi din Anglia şi Ame- 
rica, să-şi ajungă ţinta. Acest fapt a produs în Anglia contraziceri pro- 
funde, care au zdruncinat opinia publică. Partidul Laburist şi comu- 
niştii cer imediata înfiinţare a celui de al doilea front şi ameninţă chiar 
cu o scădere a producţiei dacă cererea lor este respinsă. Cercurile 
guvernamentale britanice afirmă buna lor credință dar subliniază că 
în timpurile actuale crearea unui al doilea front nu este posibilă. Insă- 
şi Agenţia Reuter scrie mai departe că Anglia nu poate fi forțată la 
o acțiune grăbită pe temeiul dorinței lui Stalin. Spre a se putea crea 
un al doilea front, este nevoie de planuri întocmite în toate amănuntele, 
de producţie mai mare în fabrici şi şantiere, precum şi — ceea ce este 
mai important — de jertfirea a câtorva sute de mii de vieţi americane 
şi bri-tanice. Probabil că prin asemenea socoteli se caută a se arăta că 
engle-zii se vor gândi încă bine înainte de a înființa cel de al doilea 
front...“ 

„Agenţia Reuter anunţă din Moscova că tratativele diplomatice din- 
tre Stalin şi ambasadorul american Standley au ajuns într-o fază pu- 
țin îmbucurătoare. Ştirile din Moscova insistă că nu se poate ascun- 
de seriozitatea situațiunei, cu toate că bolşevicii continuă să reziste la 
Stalin-grad. Stalin a lansat un apel, arătând că situația grea în care 
se află bolşevicii, cere imediata intervenţie a Aliaților, fără a se pierde 
timp cu interpretarea textului Convenţiei încheiate între Stajin şi 
Churchill. Din toate aceste discuţii se poate constata că nimeni nu se 
teme atât de mult de iarnă ca Stalin, care în apelul său de astăzi adresat 
populației sovietice, declară că orice indisciplină va fi pedepsită cu 


După unii, rolul lui Willkie, înapoiat în America, s-ar fi sfârşit — 
după imprudenţele declaraţiunilor sale, în diferitele capitale prin care a 
trecut. După alţii, dimpotrivă, ar fi vorba să ia locul lui Hull, ca secre- 
tar de Stat... Hull s-ar manifesta prea anti-sovietic, pe când Willkie e gata 
să zboare nu numai în ajutorul bolşevicilor ruşi dar şi în al chinezilor! 

Până şi azi ziarele noastre mai urlă pe urmele vizitei d-lui Ică la 
Cartierul General german! Dacă de noi îşi bate joc, dl Ică, nu-i e cel 
puţin ruşine de nemți? 


Comunismul bătut pe frontul rusesc, se ridică, dârz, pe aiurea — 
unde poate. La Paris, comuniştii au pus o bombă într-un cinematograf 
din vestul oraşului, în care se ţinea o întrunire a Partidului Popular Fran- 
cez... Răniți mulţi, dintre care unii au şi sucombat. În Canada, s-a cerut 
abrogarea legii prin care se interzicea activitatea Partidului Comunist; 
în Anglia „meeting“-uri comuniste cer înfiinţarea celui de al doilea 
front. În Slovenia şi în Croaţia, comuniştii ucid italieni pe unde pot... 
Mergem bine. 


Italienii nu sunt buni pe fronturi dar sunt buni pe mare. Un subma- 
rin de al lor a înecat în Atlantic, la vreo 300 mile de Dakar, un cuirasat 
american de tipul „Mississippi“ — 33 000 tone... 


Trupele franceze din Madagascar spală onoarea soldaţilor din Franţa, 
din campania din 1940. Cu toată superioritatea forțelor britanice, for- 
maţiunile coloniale franceze apără cu înverșunare teritoriul insulei, la 
sud de Tananarive — şi englezii înaintează foarte greu... 


Frăţietate româno-bulgară... Ne-au vizitat şi ne-au pupat o droaie de ga- 
zetari. Doi miniştri, Vasiliev de la Lucrări Publice şi Radoslavov de la 
Căile Ferate, au venit să întoarcă vizita lui Buşilă. Banchete, dis- 
cursuri, decoraţii — n-a lipsit nimic. După ce am fost siliți să înghi- 
tim... rahatul — mai suntem obligaţi să şi spunem că e bun! 

Nu va veni iarăşi ziua dreptăţii noastre? e 


Ca răspuns la „legarea“ prizonierilor englezi de către nemți, Coman- 
damentul britanic a hotărât să pună în fiare, cu începere de la 10 octom- 
brie, un număr egal de ofiţeri şi soldați germani prizonieri în Anglia. 

La această hotărâre engleză, nemții răspund că, dacă sentința se va 
executa, vor pune şi ei în fiare de trei ori atâţia ofițeri şi soldaţi prizo- 
nieri britanici... 

Unde se va opri această sinistră întrecere şi ce sunt de vină nenoro- 
ciţii pe spinarea cărora se joacă boierii? 

Duminică 11 octombrie. Sandi Scanavi s-a înapoiat de la Rostov, 
unde a fost concentrat (e căpitan de rezervă) 60 de zile pe lângă Marele 
Stat Major, căci Marele nostru Stat Major (eşalonul operativ) cu gene- 
ralul Şteflea în frunte îşi are cartierul său la Rostov. Născut chiar la 
Rostov, unde a crescut şi a trăit până la războiul celălalt, Scanavi vor- 
beşte perfect ruseşte şi cunoaşte perfect regiunea Donului şi a Cauca- 
zului septentrional, aşa încât a putut culege bune informaţiuni în jurul 
lui. Rostovul a suferit foarte mult din cauza bombardărilor, fiind cucerit 
în două rânduri, anul trecut şi anul acesta. Scanavi pretinde că cam 90% 
din clădiri au fost distruse, şi în cele ce au rămas nu mai e un geam, nu 
se mai închide o fereastră sau o uşă cumsecade. Populaţia trăieşte prin 
pivnițe sau prin adăposturi improvizate prin mine şi alcătuite din scân- 
duri, din bucăţi de tablă, din carton gudronat. Vai de mama bieţilor oa- 
meni...Numai Grădina Zoologică, la 2-3 kilometri de oraş a rămas in- 
tactă, şi nici un animal n-a pierit. Fiarele au fost hrănite zile de-a rândul 
cu cadavrele adunate prin oraş... Scanavi a văzut acolo 15 bizoni de toată 
frumusețea. După ce au intrat nemţii în Rostov, nici o stradă nu era prac- 
ticabilă, toate erau numai cratere de bombe explodate, cu canale sparte, 
cu ţevile răsucite şi ieşite din pământ. În două săptămâni, organizaţia 
Todt a dres toate ulițele, le-a pavat, şi nu s-a mai văzut nici o urmă a 
războiului... 

Populaţia din Rostov nu e bolşevică; bolşevici sunt numai lucrătorii 
de la fabrici. În general, în Rusia, ţăranii sunt anti-bolşevici, iar popu- 
laţia din oraşe — în afară de lucrători — apatică. Scanavi n-a mai găsit 
aspectele vechiului oraş. Casa lui părintească distrusă. Alte câteva case 
pe care le cunoscuse, transformate în locuințe pentru muncitori (acum 
distruse şi acestea). Din lumea veche, aproape nimeni. Principiul dis- 
trugerii tuturor elementelor ce ar fi putut servi unei contra-revoluţiuni 
a fost aplicat de Soviete cu o groaznică energie. Tot ce s-ar fi putut ridica 
într-o zi împotriva lor, burghezii, aristocrații, funcţionarii şi ofiţerii re- 
gimului țarist au fost nimiciți prin ucidere sau deportare. Dacă ar vrea 
cineva să înlocuiască astăzi cadrele conducătoare şi administrative bol- 
şevice, n-ar avea aproape cu cine... 

Rostovul a sporit mult ca populaţie sub bolşevici, din cauza înmul- 
țirii uzinelor care au cerut tot mai mulţi lucrători. Între altele e o fabri- 
că de motoare şi tractoare care se întinde, de la bariera oraşului, pe o 
distanță de 16 kilometri, de o parte şi de alta a şoselei. Şi tot jurul ora- 
şului e plin de uzine. Rostovul conţine astăzi între cinci şi opt sute de 


“ mii de locuitori... 


Organizaţia armatei germane e ceva minunat. Nici un resort nu 
lipseşte, nici unul n-a cedat. Comandamentul german menajează trupa 

cât se poate; tunurile, aeroplanele, tehnica, fac aproape toată treaba, iar 
viața soldatului nu e pusă în joc decât la extrema necesitate. Cu totul 
pe dos se întâmplă la noi unde oamenii, ofițeri şi soldaţi, dau năvală. 
Scanavi-mi cita cazul Diviziei comandate de Potopeanu, care s-a 
aventurat în urmărirea inamicului, cu mult dincolo de limitele indicate 
de nemți şi a fost aproape încercuită de forțe sovietice. In ultimul 
moment, a alergat în ajutorul românilor un batalion motorizat german 
şi a salvat situaţia, aşa încât de unde Divizia Potopeanu era să fie 
încercuită, a putut încercui ca, împreună cu nemții, pe ruşi. Generalului 
Potopeanu i s-ar fi luat însă comanda, pentru depăşire de ordine. 

Nemţii au de toate, mâncare, echipament, munițiuni — nimic nu 
lipseşte, totul e în abundență, de execelentă calitate şi totdeauna la lo- 
cul unde trebuie. Toate serviciile auxiliare sunt perfecte, dar mai ales 
serviciul sanitar e o minune. Nu numai serviciul răniților pe front şi în 
spitalele mobile nu lasă nimic de dorit, dar şi serviciul profilactic e ad- 
mirabil organizat. La nemți nu se mai fac injecții contra tifosului sau 
contra holerei: sunt pastile care se înghit şi imunizează pentru o lună. 
Puţurile şi fântânile au fost toate infectate de bolşevici în retragere, dar 
serviciul sanitar german are filtruri care curăță orice apă. Când cad 
paraşutişti ruşi — şi cad în fiecare zi — sanitarii germani se aruncă cu 
motocicletele asupra lor şi fiecare paraşutist e examinat pe loc ca să se 
constate dacă nu e purtător de tuburi cu microbi (oamenii sunt cercetaţi 
şi în gură şi în anus!) sau dacă nu sunt ei înşişi infectați cu o boală 
contagioasă ca să o transmită... 

Toate medicamentele în abundență, de la chinină până la speciali- 
tăţile cele mai rare, inclusiv hapurile cu vitamine şi pastilele de dezin- 
fectat gura! 

Formaţiunea Todt e ceva de necrezut! Şoselele, liniile ferate, podu- 
rile, fabricile sunt reparate în câteva zile, în câteva săptămâni când lu- 
crarea e mai mare. Trenurile nu numai că circulă pe cale normală euro- 
peană până la Rostov, dar acum opt zile a sosit chiar primul tren direct 
de la Novorosiinsk la Tighina! Într-o noapte, aeroplane ruseşti au distrus o 
porţiune de 20 metri din unul din podurile de pe Don, de la Rostov. A 
doua zi la amiază, podul era reparat, şi treceau camioane pe el! De la 
Rostov şi până la granița noastră, Scanavi a văzut aproape toate fa- 
bricele în funcţiune; la Krasnodar, dincolo de Rostov, imensa rafinărie 
de petrol (de cinci ori ca cea de la Brazi!) a fost reparată şi şi-a reluat 
lucrul! La Maikop, toate sondele lucrează! 

Pretutindeni, în regiunea Donului, Doneţului şi Kubanului, nemții 
au găsit recoltele — splendide — în picioare.În bucla Donului, ruşii n- 
au avut vreme să transporte imense depozite de grâu, le-au dat foc, dar n- 

a ars decât un mic strat de la suprafață, şi nemţii au putut pune astfel 
mâna pe zeci de mii de vagoane de grâu! Fertilitatea Kubanului şi 
abundența recoltelor în această regiune (sunt intinderi imense plantate 
cu ceai!) întrec toate aşteptările nemţeşti... 

Spiritul armatei germane e excelent. Nici cel mai mic semn de obo- 
seală sau de descurajare. Siguranţa victoriei complectă. Cu toate armele 
lor, ruşii nu există înaintea nemților. Dacă Comandamentul german ar 
fi sacrificat câteva sute de mii de oameni, Stalingradul ar fi fost ocupat 
demult şi coasta Caspicei atinsă. Dar nemții nu sacrifică oameni şi 
sunt indignaţi de uşurinţa cu care se sacrifică românii... 

În armata română, soldatul ca şi ofiţerul sunt admirabili şi se bat ca 
leii, de teamă să nu fie prost judecaţi de nemți. Dar spiritul, pretinde 
Scanavi, nu e bun... Tofi, de la ofițeri la soldaţi, aproape pe faţă, înjură 
de mamă pe Antonescu care i-a adus până în Caucaz, la atâta depărtare 
de ţară! 

„Să vie aici să vadă în ce ne-a băgat f.... mama lui!“ Dacă e adevărat 
aşa, apoi această stare de lucruri ar fi deplorabilă... 

La Rostov şi în Caucaz, toate comandamentele noastre sunt dublate 
de ofiţeri germani. Astfel, alături de Șteflea, la Marele Stat Major, e ge- 
neralul Hauffe. Echipamentul trupelor noastre, hrana etc. sunt furniza- 
te pe front de nemți, şi sunt perfecte. Echipamentul de iarnă e deja la 
faţa locului... În dosul frontului (regiunea de ocupaţie) totul e în seama 
noastră... şi acolo lucrurile merg mai prost, dar se lucrează... 

Scanavi a lucrat la Rostov cu colonelul Honcing, şeful biroului de 
informaţii şi de poliţie de pe lângă Marele Stat Major. Au avut norocul 
să aibă şi colaborarea colonelului țarist Ruseţki (sau aşa ceva), fostul 
şef al biroului de informaţii de pe lângă armata lui Brussilov, în ultimul răz- 
boi. Acest Ruseţki se bucura de o mare reputaţie (oamenii spuneau că 
nu s-ar fi întâmplat la Petrograd în 1917 ce s-a întâmplat, dacă Ruseţki 
ar fi fost acolo) şi a scăpat de bolşevici ca prin minune. Arestat, după 
înscăunarea lui Lenin şi transportat în Siberia, trebuia să fie împuşcat, 
dar în ultimul moment a schimbat documentele lui cu ale unui 
camarad, colonelul Belov şi a fugit. Belov a fost împuşcat sub numele 
de Ruseţki — iar Ruseţki devenit Belov s-a strecurat în Rusia, a trăit 
10 ani ca vai de el şi a sfârşit prin a fi arestat şi închis, ca Belov. Nemţii 
l-au descoperit într-o închisoare, lângă Dniepropetrovsk, l-au pus în 
libertate, şi Belov redevenit Ruseţki, i-a ajutat şi îi ajută să pună mâna 

pe cei mai periculoşi bolşevici lăsaţi de Stalin în teritoriile părăsite, ca 
“să organizeze revoluţia... Printre aceştia, mulțămită lui Ruseţki, s-a 
arestat unul la care s-au găsit toate dovezile complicităţii lui [Dumitru] 
Grozea cu Sovietele în mişcarea [rebeliunea legionară] de la Bucureşti 

din ianuarie 1941. S-au găsit şi numele dezertorilor români din 1917, 
pe care Sovietele i-au trimis în România (cu prilejul schimburilor ce s- 
au făcut între basarabeni şi regăţeni în 1940 şi ianuarie 1941) ca să ia 
contact cu Mişcarea Legionară, să se înscrie într-nsa şi să determine 
„revoluţia comunistă“ la noi... Interesant! 

Tot Scanavi povesteşte că cazacii, cazacii Donului ca și ai Kubanu- 
lui, s-au declarat cei mai aprigi inamici ai bolşevicilor, s-au supus nemți- 
lor, au format chiar divizii care luptă pe front! Mai toată poliţia în do- 
sul frontului, în teritoriile ocupate de germani, nu e făcută de nemți, ci de 
cazaci! Cine ar fi crezut? Şi câte mai povesteşte amicul Scanavi — dar 
nu le pot însemna pe toate. Am însemnat ce mi-a părut mai important. 

În rezumat, mărturia lui e îmbărbătătoare... Până azi, nimic nu e pe- 
riclitat pe frontul rusesc! „Tanto meglio“. Despre italieni spunea că 
sunt foarte buni aviatori — dar încolo nu există... Aviația rusească: nu- 
meroasă dar deplorabilă. Pare că nu mai sunt multe aparate ruseşti, căci 
mai toate cele doborâte sunt de marcă americană, sau englezească... 


Desigur, ruşii opun încă pretutindeni mare rezistență, ceea ce 
dovedeşte că nu sunt încă istoviţi, dar pretutindeni inițiativa e în mâna 
germanilor, care înaintează încet, pe unde vor, cu grija unui minim risc 
de pierderi. Stalingradul e măcinat casă cu casă, prin mijloace tehnice, 
şi n-a mai rămas mult. În Caucaz se merge înainte. La sud de lacul 
Ilmen, nemţii au mai înconjurat şi nimicit 5 divizii. 

Că situaţia Sovietelor e cât se poate de rea, o dovedeşte mai întâi 
scrisoarea lui Stalin adresată lui Associated Press din Statele Unite, 
scrisoare ce nu e decât un strigăt de alarmă prin care dictatorul mos- 
covit încearcă să trezească opiniunea publică americană, după ce in- 
tervenţiile sale directe la Washington şi la Londra pentru crearea unui 
al doilea front în Europa, au dat greş. O mai dovedesc măsurile senza- 
tionale luate de Rusia, care par a mai indica că popularitatea lui Stalin 
a început să decline. Într-adevăr, după însăşi emisiunile oficiale radio- 
fonice din Moscova, o mare reformă a fost realizată în Armata bolşe- 
vică. Stalin a părăsit Comandamentul ei Suprem care a fost încredinţat 
mareşalului Şapoşnikov, fost ofițer de Stat Major țarist; în acelaşi timp, 
au fost suprimaţi comisarii politici de pe lângă fiecare unitate. S-au 
numit în schimb consilieri politici pe lângă marile unități, dar aceşti 
consilieri au fost numiţi nu de Stalin sau de Soviete, ci de Coman- 
damentul militar. 

Pare că s-ar fi format un puternic curent sau chiar un partid militar 
împotriva înstăpânirii bolşeviste a posturilor de comandament... O 

reacțiune împotriva „politicianizării“ Armatei, o dorință de a vedea oa- 
menii de meserie în locul nechemaţilor la posturile de răspundere... 
Dar unde vor găsi „reacționarii“ aceşti oameni de meserie? Simpto- 
matic pentru starea de spirit din Rusia e faptul că o revistă „Frontul“, 
care-şi bate joc de comisarii politici de la regimente e jucată pretutin- 
deni cu un mare succes, fără ca GPU-ul să o poată interzice... Lucrurile 
nu sunt încă foarte lămurite, căci Radio Moscova anunţă că comisarii 
politici vor fi încadraţi ca şefi de companii şi de batalioane, ce e drept 
sub ordinele directe ale Comandamentului militar şi numai după ce vor 
trece printr-o şcoală!!! Cert e că şi-au dat şi ruşii seama „că aşa nu mai 
merge“. Decretul prin care s-a reorganizat Armata, e primul decret care 
nu poartă semnătura lui Stalin, ci pecetea Sovietului Suprem al URSS-ului. 

Scrisoarea lui Stalin către Associated Press, prin termenii puţin cur- 
tenitori față de Anglia, a produs o vie reacțiune în Camera Comunelor, 
unde alianţa cu comuniştii devine din ce în ce mai impopulară. 

Probabil că în legătură cu această atmosferă se vorbeşte iar cu insis- 
tență de plecarea lui Cripps din Guvern. Dar despre demisia lui Cripps 
s-a mai vorbit şi n-a urmat nimic... 


Despre bătălia la sud de Insulele Solomon, anunţată ca un mare 
eveniment naval acum câteva zile, nu s-a mai vorbit nimic, nici de par- 
tea japonezilor, nici de partea anglo-americanilor. Să fi fost o confuzie 
cu luptele înverşunate care au loc în Noua Guinee, unde forțele japo- 
neze înaintează mereu? 

Un fapt de o importanță mare îl constituie isprava submarinelor 
Axei — poate şi submarine japoneze să fi luat parte la operaţie — să- 
vârşită pe coastele Africii, în regiunea Capului şi înspre Freetown. Peste 
140 000 tone au fost scufundate în aceste regiuni, dovedindu-se astfel 
că nici calea Capului nu a mai rămas sigură pentru convoaiele anglo- 
americane... 

In Croaţia, remaniere totală a Guvernului. O sumă de domni cu nu- 
mele terminate în „witsch“ au schimbat posturile între ei şi s-a mai 
creat şi postul de preşedinte al Consiliului, confundat până acum în 
prerogativele Poglavnicului... Se vede că regimul de asasini din 
Croaţia întâmpină greutăți... 


„Pleurez, pleurez mes yeux et fondez-vous en eau!“ — miniştrii 
bulgari ne-au părăsit! Cred că vizita lor n-a făcut plăcere decât priete- 
nului Buşilă... 

Joi 15 octombrie. Pe toate fronturile războiul s-a mai liniştit — tre- 
cem printr-o perioadă de acalmie, numai războiul submarin e mai în- 
verşunat ca niciodată. Acum câteva zile nemții au anunţat scufundarea a 
nu mai ştiu câte zeci de mii de tone pe coastele Africei, în golful Guineii 
(Freetown) şi în regiunea Capului, şi iată că ieri Comunicatul german 
mai anunţă scufundarea altor 140 000 tone, în aceleaşi zone. Prin-tre 
navele torpilate sunt două mari , de 20 000 tone, încărcate cu trupe bri- 
tanice şi americane.. 

Pe frontul rusesc, lupte mai violente au fost la capul de pod de la Râjev, 
unde nemții au pătruns adânc în dispozitivul sovietic. Pare însă că nu e vor- 
ba de o ofensivă serioasă, ci de o ameliorare a pozițiilor ocupate, în ve- 
derea iernei. 

Pe coasta Mării Negre, pe drumul ce duce înspre Tuapse, forțele ger- 
mane au încercuit şi nimicit o divizie şi o brigadă ruseşti, care apărau por- 
tul Tuapse de care nemții s-au apropiat mult, acum. La nord de Caucaz, ora- 
şul Groznâi a fost bombardat, şi formațiunile germane înaintează, încet... 

De la 29 septembrie la 9 octombrie au fost doborâte pe frontul de 
răsărit 459 avioane ruseşti şi 36 germane. Proporția pierderilor sovie- 
tice faţă de cele nemţeşti se menţine. 


Ofensivele diminuând pe fronturi, s-au întețit atacurile verbale. Ca 
să balanţeze efectul discursurilor lui Hitler, lui Ribbentrop şi lui Göring 
— Roosevelt şi Churchill au tras şi ei câte o şuetă. Cel dintâi a vorbit 
„de la „gura sobei“, formulă bizară căci probabil că în acest sezon nu 
există încă nici la Washington o gură de sobă aprinsă — iar cel de al doi- 
lea şi-a rostit cuvântarea la Edinburg, cu prilejul proclamării sale ca ce- 
tăţean de onoare al acelui oraş. Nici Roosevelt, nici Churchill n-au spus 
nimic senzaţional, şi n-au lămurit motivele tensiunii dintre Moscova pe 
de o parte şi Washington şi Londra pe de alta. Roosevelt s-a declarat ui- 
mit de forţa de producţie industrială a Statelor Unite(!) — dar supra-pro- 
ducţia de armament nu ajunge pentru câştigarea războiului; mai trebuie 
transportat tot acest material de război, şi odată transportat, utilizat... şi 
aci zace buba. Churchill a declarat că Anglia merge din înfrângere în 
înfrângere, la victorie — formulă amuzantă, dar nimic mai mult... 

-Şi Churchill şi Roosevelt au mai declarat că pentru uşurarea fron- 
tului rusesc mai trebuie creat un front nou — dar nici unul, nici altul 
n-a precizat unde va fi înființat acest nou front, nici când, nici cum.. 

Vorbe, vorbe, vorbe... Interesant de constatat că şi Roosevelt şi 
Churchill şi Hitler şi Mussolini sunt, fiecare, sigur de victoria finală. 
Să nu se întâmple să iese toți înfrânți din război! 

Între nemți şi englezi cearta continuă cu privire la tratamentul pri- 
zonierilor...A quoi bon? 


În Spania serbări mari comemorative pentru împlinirea a 450 de ani 
de la descoperirea Americii. E natural ca Spania să preamărească vre- 
murile ei de glorie — dar ce tristă trebuie să fie pentru ea constatarea 
că nu i-a mai rămas nimic din cuceririle de odinioară... 


DI Vasilev, ministrul bulgar al Lucrărilor Publice, a anunţat cons- 
truirea unui pod între România şi Bulgaria, la Giurgiu. O comisiune de teh- 
nicieni bulgari ar fi şi plecat la Bucureşti pentru discutarea amănun- 
telor. Zece ani am fost plictisiți cu podul care trebuia să ne lege cu sârbii. 
S-au iscălit convenţii, s-au perfectat planurile, s-a „aranjat“ o vagă fi- 
nanțare — dar nu s-a ajuns la nimic. Acelaşi lucru se va întâmpla şi cu po- 
dul româno-bulgar — va rămâne şi el, ani de zile, subiect de pălă-vrăgeală 
diplomatică.Nu e nici o nevoie de construirea unui asemenea pod... 


Vineri 16 octombrie. De ieri ploaie şi frig. A nins pe Jepi, şi fundul 
Văii Rele e alb... 

Alles geht voriiber, alles geht vorbei 

Nach jeden Dezember Komrut wieder der Mai! 

cântă nemții, dar deocamdată vine iarna... 

Pare că a. plouat în toată tara — în fine! Dar n-am ştiri de la Breasta... 


De pe front nimic foarte important. Se pregătesc pozițiile de iarnă. 
Numai în Caucaz lupte mai serioase: nemții înaintează spre Tuapse la 
sud — spre Groznâi la nord... 

După toate aparențele, iarna aceasta pare că va fi mai grea pe front 
pentru ruşi decât pentru nemți. Ruşii n-au pregătit nimic, s-au istovit în 
lupte zadarnice şi sunt ameninţaţi de foamete, pe front şi la spatele 
frontului. Nemţii au în belşug de toate şi s-au organizat pentru iarnă 
cum ştiu ei să se organizeze. 

Dacă au putut rezista iarna trecută în mijlocul viscolelor şi zăpe- 
zilor împotriva tuturor rezervelor sovietice adunate — e probabil că 
vor rezista mult mai lesne iarna aceasta şi că în primăvară vor fi gata 
să lovească şi mai greu pe inamic ca primăvara trecută. 

Generalul Iarnă va fi de data asta cu totul de partea nemților. Aşa se 
pare... 

Încordare în raporturile Statelor Unite cu Argentina şi cu Chile. 
Aceste două Republici nu vor să audă de declarare de război împotriva 
Axei şi Washingtonul vrea să le silească să se alăture de celelalte State 
Sud-Americane, în contra Germaniei, Italiei şi Japoniei. Preşedintele 
Republicii Chile a renunţat la călătoria care trebuia să o facă în Statele 
Unite, şi toată opinia publică chiliană a aprobat această abţinere. 
Summer Welles, subsecretarul de Stat de la Washington, a rostit o 
cuvântare foarte amenințătoare la adresa celor două Republici, care, 
după această cuvântare s-au îndârjit şi mai mult... 

La Berlin satisfacție mare... 


Un tren de răniţi a trecut ieri prin Sinaia, cu destinația Sighişoara. 
Aceşti nenorociți români, căzuți pe Don, au fost duşi şi foarte bine în- 
grijiti în Germania; intraţi în covalescenţă, au fost expediaţi prin Viena 
şi de aci pe Dunăre până la Giurgiu, unde autorităţile noastre i-au luat 
în primire. Câte vor avea de povestit bieții oamenii, când se vor înapoia 
în satele lor! Ce fantastic război! 


Fiica mai mare a lui Iorga (din prima căsătorie), căsătorită cu ma- 
iorul Chirescul, aflându-se astă vară în vilegiatură la Poiana Țapului, a 
văzut în plină zi figura lui tată-său, care s-a apropiat de dânsa şi i-a spus: 
„Tu eşti menită să scrii!“ Apoi a dispărut. D-na Chirescu s-a aşezat la 
masă şi a început să scrie versuri — şi de atunci scrie într-una... Femeie 
de 42 de ani, cât se poate de echilibrată şi de puţin sentimentală, d-na 
Chirescu n-a avut în viaţa ei nici o halucinație vizuală, nici o haluci- 
nație auditivă, şi n-a scris în viaţa ei un rând, neavând nici o înclinație 
pentru literatură. Ce e mai straniu, e că scrie versurile ca şi cum i-ar fi 
dictate, fără o ezitare, fără o corectură... Am văzut trei poezii scrise de 
dânsa; sunt corecte, şi chiar bunicele, şi scrise fără o ştersătură... Nu 
pricepe nici ea ce s-a întâmplat cu dânsa — şi cei ce o cunosc, şi mai pu- 
țin... Fiziologia creerului e încă o mare pată neagră în care nu s-a de- 
sluşit nimic! 


“Luni 19 octombrie. Barometrul extrem de scăzut. Fulgi de zăpadă. 
Ieri ploaie generală. Frig... 


1 Fost prefect în Bucovina, pe timpul Guvernului din 1931. 

Buşilă, venit la Sinaia, îmi aduce ştirea sinuciderii generalului Flo- 
rescu, primarul Bucureştilor. Florescu s-a sinucis joi, dar nu s-a îngă- 
duit ziarelor să spună un cuvânt, nici măcar să anunțe decesul lui. Abia 
ieri s-a permis publicarea anunţurilor mortuare în ziare, fără amănunte 
— adică a doua zi după înmormântare, care a avut loc sâmbătă... 

Florescu era sub cercetare, în fața Comisiunei de Anchetă ce se 
ocupă de afacerile Ministerului de Război. Fusese mai întâi acuzat că 
pricinuise Statului o pagubă de 204 milioane, prin încheierea unui con- 
tract pentru livrare de postav, afacere în care m-au amestecat şi pe mi- 
ne în modul cel mai arbitrar — şi iată cum: licitaţia, făcută la Mini- 
sterul de Război, venise spre controlare la Ministerul de Finanțe, al că- 
rui titular mă găseam (în 1931), şi pe baza referatului Oficiului de Lici- 
taţii, am aprobat licitaţia cu condiția ca lâna să fie plătită de fabrici 
producătorilor 60 de lei kilogramul!; Ministerul de Război a încheiat 
însă contractul fără să specifice această condițiune, şi Comisiunea de 
Anchetă a găsit că Statul a fost frustrat cu suma de 204 milioane, di- 
ferenta de preţ între 20 şi 60 de lei... căci fabricile au plătit lâna numai 20 
de lei kilogramul. 

În fruntea direcțiunii Intendenţei în Ministerul de Război, se afla 
colonelul Florescu — primarul general de azi — şi Comisiunea a găsit 
de cuviinţă să-l dea în judecată pentru acest fapt. A mai declarat şi pe 
generalul Amza, ministrul de Război de pe atunci, [azi] civil, respon- 
sabil pentru suma de 204 milioane — şi culmea culmilor şi pe mine, 
deşi specificasem că licitaţia nu se aproba decât cu condițiunea pre- 
țului de 60 lei (prin rezoluţiunea scrisă aflată la dosar) şi nu aveam 
nici un amestec în încheierea contractului încheiat ulterior rezoluțiunii 
mele. Comisia a avut însă, se vede, o nedumerire, căci nu s-a pronunțat 
încă definitiv în această afacere şi mi-a cerut un memoriu explicativ în 
ce priveşte rolul meu, memoriu pe care nu l-am înmânat încă şi pe 
care-l voi înmâna peste câteva zile. 

Dar nu pentru această afacere s-a sinucis Florescu, căci era încă în 
instanță de anchetă, ci pentru alta, în care Comisiunea hotărâse trimiterea 
lui în judecată şi înaintarea dosarului Comisiunii Prezidenţiale. Această 
afacere era şi mai urâtă pentru dânsul că era acuzat, tot într-o comandă 
de postav, că urcase preţurile unitare, între patru ochi, după licitaţie... 

Se vede că nenorocitul s-a văzut pierdut, şi şi-a pus capăt zilelor... 
Aşa a făcut şi [Teofil] Sidorovici... Ca să te sinucizi trebuie o mare 
forță de caracter; mă întreb de ce nu uzează oamenii aceştia de această 


1 Fabricile plăteau 20 de lei kilogramul; sindicatul producătorilor de lână protes- 
tase vehement şi Delegația Economică a Guvernului hotărâse ridicarea prețului de la 
20 la 60 de lei kilogramul (preţ minimal). 

forță pentru a rezista tentaţiunii lăcomiei. Decât să te sinucizi, e mai sim- 
plu şi mai lesne — pare-mi-se — să nu furi... 


Mare tărăboi în cele două Americi pe tema discursului lui Summer 
Welles şi a atitudinei Republicilor Sud-Americane față de război. Un 
singur Stat din America de Sud a declarat până acum război celor 3 Pu- 
teri ale Axei, Germaniei, Italiei şi Japoniei: Bolivia. Argentina şi Chile n- 
au declarat război nici uneia. Celelalte ţări au declarat după conve- 
niența lor război, cele de pe versantul Atlanticului — Japoniei — iar ce-le 
de pe versantul Pacificului — Germaniei şi Italiei! In America Centrală, 
micile State fiind sub presiunea Statelor Unite, au declarat toate război 
Japoniei, afară de Guatemala, care îşi menţine neutra-litatea. 

La Washington se pretinde că Chile şi Argentina ajută Germania şi 
Italia în războiul submarin. Dar şi Argentina şi Chile protestează cu 
energie împotriva acestor învinuiri... 


Mareşalul Antonescu nu va mai fi operat, şi nu i se vor mai scoate 
amigdalele... Aşa a hotărât profesorul Eppinger care a constatat, că du- 
pă tratamentul şi regimul instituite de dânsul, globulele roşii din sângele 
Mareşalului au crescut de la 3 milioane şi ceva la 5 milioane — cifră 
normală... Antonescu, care la început era foarte plictisit de operaţia ce 
i se impunea — e plictisit acum că nu o mai face... Fiindcă are un caracter 
bun — nu fiindcă e convins că infecția pătrunde într-însul prin amigdale? 

În fine ştim şi noi exact, de ce a suferit şi sufere: diskemie. Dar ce con- 
tinuăm să nu ştim e cauza acestei diskemii — şi poate că nu o ştie nici el... 

Plecarea Mareşalului pe front e tot amânată. Poate că nu va mai 
pleca deloc, pretind unii din familiarii săi... 


Odată cu mareşalul von Manstein şi cu generalul Petre Dumitrescu, 
a fost decorat cu Mare Cruce a Coroanei la panglica Virtuţii Militare, 
şi generalul Ciupercă. Dacă merita această rară distincțiune, de ce a 
fost scos din armată? Logica regimului... 


Printr-un nou decret s-au creat Economate de Aprovizionare a 
funcţionarilor publici şi a pensionarilor pe lângă fiecare Departament, 
pe lângă fiecare administrație publică, în Bucureşti şi în judeţe... Aceste 
economate vor funcţiona sub îndrumarea şi controlul unui Economat ge- 

neral dependinte de Subsecretariatul Aprovizionării. Problema aprovi- 
zionării funcţionarilor e o problemă grea, date fiind preţurile şi modi- 
citatea lefurilor — dar nu ştiu dacă soluţia adoptată e cea mai bună. O 
altă droaie de funcționari va greva bugetul şi această „etatizare“ a co- 
merțului alimentar de amănunt e o nouă etapă spre comunizare şi o lo- 
vitură cruntă dată comerțului şi iniţiativei individuale. Şi cât se va fura! 


Războiul provoacă minuni! 
S-a inaugurat o linie aeriană de la Cairo la New York: avioanele 
parcurg peste 15 000 kilometri în 84 de ore! 


S-a stabilit preţul porumbului din noua recoltă la circa 200 000 va- 
gonul, cu prime cu tot. 


Buşilă îmi spunea ieri că nici cu Finţescu nu merge. Le-a dat o dezi- 
luzie... Dar de ce şi-au făcut iluzii? Finţescu e un om sârguitor şi cinstit 
— dar atâta tot, Şi nu ajunge! Până nu- şi vor fixa domnii care ne 
guvernează principii şi reguli din care să nu iasă, nu vor ajunge la 
nimic. Cu miniştri şi directori de capul lor, și care n-au un drum 
înseilat, degeaba stă unul cu biciul în spatele lor! 


Mi se confirmă că marea rafinărie de petrol de la Krasnodar e intac- 
tă şi că nemţii au pus-o în funcţiune. De ar ajunge mai iute la Groznâi! 


Au început să se facă transporturi regulate de grâu pe Marea Nea- 
gră, de la Nicolaev la Constanţa! Flota rusească inexistentă! 

Constanţa a fost organizată pentru export, nu pentru import de ce- 
reale; acum s-au făcut instalații provizorii pentru descărcarea vagoa- 
nelor în silozuri! În locul elevatoarelor se întrebuințează un fel de „tapis 
roulant“ care duce sacii de la vagoane la magazii... Transnistria ne va tri- 
mite destule cereale pentru împlinirea lipsurilor noastre. Tanto meglio! 


Antonescu continuă prigoana legionarilor. Doctorul Berceanu, şeful 
Spitalului Militar (de răniți) din Sinaia a primit acum două săptămâni 
un ordin (circulară), prin care i se punea în vedere să supravegheze pe le- 
gionarii din serviciile sale şi i se citau 5 nume. Alaltăieri a primit alt 

ordin, de data asta personal, prin care era somat să destitue pe cei cinci 
impiegaţi desemnaţi în ordinul precedent. I se mai atrăgea atenţia 
asupta faptului că unii legionari răniți se înapoiază de pe front cu arme 
luate de la ruşi. Ordinul atrage atenţiunea celor interesaţi că aceste 
arme trebuie depuse la comandamentele militare şi că cei care nu se 
supun acestei invitațiuni vor fi condamnaţi la moarte... 


Nora Steriadi, talentata soţie a pictorului Steriadi, povesteşte despre 
Veturia Goga istorioare tipice. Nora Steriadi a fost prietenă la toartă, ani 
de zile, cu Veturia, dar acum nu o mai vede, „prea e puturoasă“ spune ea... 

După războiul celălalt era lipsă de zahăr, ca acum. Nora era la Sibiu, cu 
copii mici, şi Veturia a învăţat-o să facă o petiție şi au mers împreună la 
prefect. Prefectul a acordat 5 kilograme. După ce a ieşit de la prefect, 
Veturia a pus un 1 înaintea lui 5, spre stupefacţia prietenei sale, şi a adău- 
gat: „Cinci sunt pentru tine şi zece pentru mine!“ Ab uno disce omnes... 

Stând odată de vorbă cu Veturia şi cu două alte prietene, după moar- 
tea lui Goga, d-na Steriadi o aude zicând după ce s-a uitat la ceas: „mai am 
un sfert de oră...“ D-na Steriadi se întreba pentru ce, dar Veturia a con- 
tinuat: „Da, se împlineşte ora la care plâng pe Tavi!...“ 

Veturia leşină, sau se face că leşină, pentru un nimic. Dacă, pe când 
leşină sau plânge, intervine un fapt care o interesează (mai ales o ches- 
tiune de interes bănesc) uită imediat şi de plâns şi de leşin şi discută ca 
cea mai normală femeie. 

Şi câte ne-a mai spus ieri la dejun, simpatica Nora despre „afaceri- 
le“ şi „furturile“ d-nei Goga... „E cucuvaia regimului“, repeta dânsa, 
„are să-i dea gata pe toţi...“ 


Marţi 20 octombrie. Am dejunat ieri la Foişor, împreună cu nevas- 
tă-mea. În afară de Rege şi de Regina Elena, mai erau de față aghio- 
tantul dl colonel Olteanu, Nelly Catargi dama de onoare şi tânărul 
Ioaniţiu, prietenul Regelui (unul din co-şcolarii săi) şi fiul lui loaniţiu, 
de la Cartea Românească. Am găsit pe Regina, pe care nu o văzusem de 
aproape un an, mult slăbită. Are un aspect jigărit care nu-i stă bine... 
Dar supriza zilei a fost Regele Mihai: a vorbit, şi a vorbit încă mult. E 
în plin progres şi începe să i se deschidă mintea bine de tot. M-a 
suprins plăcut. Nu numai că a vorbit, dar înainte de dejun m-a luat în 
cabinetul său — fostul cabinet de lucru al Regelui Carol de care mă 
leagă amintiri neplăcute — şi mi-a cerut părerea asupra situaţiunii. Pă- 
rea foarte îngrijorat şi judeca lucrurile cu bun simţ. I-am făcut o scurtă 

expunere arătându-i că nimic bun nu ne aşteaptă. „Dea Dumnezeu, Sire, 
să ţie cât mai mult războiul, căci mie de pace mi-e frică. Cu războiul în- 
cepem să ne obişnuim, dar pacea ne va curăţi pe toţi, căci nu vor fi vic- 
torioşi — ci numai învinşi... Dar pe Rege-l interesa mai mult situația 
internă şi atitudinea pe care trebuia să o ia el față de ea. I-am spus că 
după mine, regimul actual era cel mai nimerit, cât timp va ţine războiul şi 
vom fi sub călcâiul nemților. Mareşalul Antonescu e bine cu stăpânii 
noştri, are cusururile lui, dar are şi calități şi în tot cazul e om de auto- 
ritate. Am conjurat pe Rege să nu-i pue bețe în roate, să stea la o parte 
şi să nu se amestece în nimic. Regele a fost de acord cu mine în această 
privinţă şi a adăugat că nu vrea nici o răspundere în momentul de faţă... 
„Chiar în timpuri normale nu e bine ca Regele să-şi iea prea multe răs- 
punderi...“ — a încheiat Majestatea Sa, făcând astfel o aluzie străvezie la 
greşelile lui tată-său. Mi-a confirmat şi Regele că sănătatea lui Anto- 
nescu era mult ameliorată, dar m-a întrebat: „În cazul în care Antonescu 
ar dispare, ce vezi în locul lui?“ Am răspuns: „Dispariţia Mareşalului 
ar fi o nenorocire, dar dacă nenorocirea s-ar întâmpla, cred că ar trebui 
înlocuit tot printr-un general, agreat de nemți...“ — „Da, desigur...“, a 
ripostat Regele şi mi-a vorbit de Iacobici şi de Dragalina. Pe Iacobici 
l-a calificat de „gentleman“ (iarăşi o aluzie, de data asta de contrast, şi în- 
dreptată spre Antonescu) iar despre Dragalina m-a întrebat dacă n-avea 
simpatii „verzi“. Am răspuns că nu credeam, că socotesc pe Dragalina, 
ca şi pe Iacobici ca excelente elemente, dar totuşi inferioare lui Anto- 
nescu... Am mai vorbit multe, conversaţia a durat 30 de minute. Am 
avut impresia că Regele a vrut să stea de vorbă cu mine „ad informan- 
dum“, dar că nu pregăteşte nimic împotriva regimului. Mi-a declarat 
totuşi că o succesiune a lui Ică ar fi inadmisibilă şi imposibilă — n-ar 
primi-o Armata — şi cred că într-un asemenea caz Regele Mihai — 
poate şi împins de alții — n-ar rămâne indiferent... 

Massa a fost simplă dar bună — atmosfera din cele mai cordiale. De 
nu m-ar trimite Antoneştii în lagăr... 


De ieri ninge, cu întreruperi şi cu soare — şi la Sinaia. La Predeal 
şi pe Valea Timişului e zăpadă; aci la Sinaia nu prinde. Azi-dimineaţă 
acoperişurile erau albe, dar până la ora 10 s-a topit tot. Vine iarna, cel 
puţin aci la munte. 


Colonelul de rezervă Marin Cioroianu, până acum ajutor de primar, 
a fost delegat primar general al Capitalei, în locul decedatului general 

Florescu. Jurnalele de ieri au dat seamă pe scurt despre înmormântarea 
lui Florescu. Li s-a îngăduit. La înmormântare a asistat generalul 
Popescu, ministrul de Interne, a ţinut o cuvântare subsecretarul de Stat 
Strihan, care a vorbit în numele Mareşului Antonescu şi în al d-lui Vice- 
preşedinte al Consiliului — iar acesta a trimis o coroană cu următoarea 
inscripţiei: „În amintirea marilor servicii aduse în vremuri grele“... 

Nu mai pricep nimic. Dacă Florescu a fost un pungaş, care merita 
să fie dat în judecată, cum a fost — toată această cinstire a memoriei 
sale e inexplicabilă. Iar dacă a fost un om cinstit care s-a încurcat nu- 
mai în itele procedurale, pentru ce a fost dat în judecată şi desființat? E şi 
mai inexplicabil... Buşilă mi-a spus că Mareşalul Antonescu ar fi ex- 
clamat în faţa sa: „Bietul Florescu, era un om cumsecade, l-au încurcat 
ticăloşii ăia!...“ Care ticăloşi? Subalternii săi la Minister, pe vremuri? 
Magistraţii anchetatori? Voi afla poate ceva mai precis asupra acestei 
drame, la Bucureşti... 


Generalul ce era să fie încercuit cu divizia sa în Caucaz (o Divizie 
de Vânători de Munte) n-a fost Potopeanu, după cum mi-a povestit 
Scanavi, ci Fâlfănescu. Potopeanu comandă de 6 luni o divizie la 
Timişoara... Generalul Fâlfănescu a dat năvală ca să obție Mihai Vitea- 
zul! Dar în loc să ia el Mihai Viteazul, — i s-a luat lui comanda. Co- 
mandantul unităţilor motorizate germane care a scăpat situația a fost 
din nenorocire ucis... A contribuit şi asta la pedepsirea lui Fâlfănescu. 


Trupe americane au debarcat în Africa, în Liberia (la Monrovia). 
Aceste debarcări americane în Africa, enervează opinia publică în 
Germania... 


Un domn de la Mainz, sosit de curând îmi povesteşte că bombar- 
dările engleze asupra Mainz-ului, au fost teribile. Au fost două bom- 
bardări, la o zi de interval. Catedrala n-a fost dărâmată cum s-a zis. 
Bombele n-au stricat nici o fabrică, nici o uzină. Au căzut toate în 
cartierul central, „Alt-Mainz“ şi au omorât şi au rănit o sumă de 
oameni. Au venit de fiecare dată cam 400 de avioane... Podul de peste 
Rin n-a fost atins. Nici un pod de pe Rin n-a fost atins, de altmintreli, 
nici la Dinden, nici la Koblenz, nici la Colonia. Catedrala de la Colonia 
a rămas şi ea indemnă. La Hamburg, portul n-a suferit. Case au fost dă- 
râmate în jurul Alster-ului. 

De altmintreli, Alsterul interior e camuflat: o reţea a fost întinsă 
deasupra lui şi pe ea au fost zugrăviți arbori! Acelaşi lucru s-a făcut şi 
la Berlin, deasupra Bulevardului „Unter den Linden“! 

Miinchen n-a suferit aproape nimic. La Augsburg a fost însă 
distrusă o fabrică mare... 


Englezii au bombardat duminică-noapte spre luni oraşul Creusot în 
Franţa: 40 de morţi şi 150 de răniți. E probabil că la Creusot se 
lucrează pentru nemți... 


DI Ică a prezidat duminică la Braşov o nouă întrunire-serbare-masă, or- 
ganizată de „Muncă şi Lumină“. Vicepreşedintele Consiliului a deco- 
rat un număr de muncitori, a stat de vorbă şi a petrecut cu ei. Văduvei 
unui muncitor căzut eroic la datorie şi unui mutilat — s-au dat ajutoare de 
câte un milion! Pare că a domnit mare însuflețire; dl Ică a făcut duminică 
treabă bună la Braşov. Ca să nu-mi stric părerea despre această ispra- 
vă, am renunţat să citesc discursul pe care l-a pronunţat cu acest prilej! 

Era să meargă şi Regele la Braşov, dar în ultimul moment s-au 
schimbat lucrurile şi Regele s-a dus la Predeal să ia cu Regina Elena 
dejunul la Antonescu. Se vede că dl Ică n-a avut concurenţă la Braşov... 


De necrezut, dar francezii au ajuns să bată pe englezi în Madagas- 
car, la Ambositra. Cu toată superioritatea armamentului lor, britanicii 
au trebuit să dea înapoi! Bieţii francezi! La Vichy încântare — şi la 
Berlin mare satisfacţie!... 


Nemţii anunţă că întreg echipamentul de iarnă pentru soldaţii ger- 
mani din Rusia, a sosit la fața locului. Au trebuit, ca să fie transportat, 
2 583 de trenuri, care au transportat 1 162 350 tone de material! Dar 
fiecare soldat de pe frontul de răsărit a primit în afară de îmbrăcă- 
mintea obişnuită, lenjerie caldă, un pulover, o vestă de blană, o pereche 
de mănuşi îmblănite, o a doua manta deosebit de caldă, o căciulă, 
cizme de pâslă, două pături etc. Organizaţie, nu glumă! 


Regele Christian al Danemarcei se plimbă zilnic călare prin 


Copenhaga. Om de peste 70 de ani, a căzut de pe cal şi s-a rănit destul | 


de serios la cap... 

Joi 22 octombrie. Mi-am reluat reşedinţa la Bucureşti, după aproape 


- 4 luni de vacanță, din care am petrecut jumătate la Breasta şi jumătate la 
„Sinaia. Mă simt întinerit şi în puteri; aerul curat şi depărtarea de plic- 


tiseli mi-au priit minunat. De m-ar mai ține câtva timp Dumnezeu în să- 
nătate şi voie bună, să-mi pot sfârşi ce mai am de sfârşit pe lumea asta... 

Vremea s-a pus iar pe frumos, cu nopți reci şi brumă dimineaţa. Se 
ară şi se seamănă pretutindeni, pe capete. 


La Stalingrad, lupte înverşunate, de o dârzenie nemaipomenită încă 
nici în acest război, totuşi atât de aprig — dar cu efective relativ reduse. 
După ce au ocupat oraşul propriu-zis, nemții au trebuit să atace succesiv, 
la nod de Stalingrad cele trei imense fabrici „Dzerjinski“, „Baricada 
Roşie“ şi „Octombrie Roşu“. Aceste fabrici care produc oţel (vreo 14 
cuptoare Martin), tractoare (adică în timp de război tancuri) şi tunuri, 
ocupă peste 60 000 lucrători, organizaţi milităreşte şi au fost atât de bi- 
ne fortificate fiecare, încât constitue adevărate cetăți ce au trebuit să fie 
asediate pe rând. Nemţii au cucerit până acum uzinele „Dzerjinski“ şi 
„Baricada Roşie“. La „Octombrie Roşu“ se luptă încă. 

Ca să despresoare aceste cetăţi, ruşii au atacat „cu mase mari“, spune 
Comunicatul german, în ziua de 20, barajul de nord al Stalingradului. 
Dovadă că forțele bolşevice au început să sleiască, e că aceste „mase 
mari“ ruseşti însumau 3 divizii (de elită) şi 120, de tancuri — numai. 
Ele au fost date peste cap, atacul a fost respins şi jumătate din tancurile 
sovietice au fost distruse. Pare că bătălia de la Stalingrad, în care ruşii 
au pus ultima lor nădejde, e pe sfârşite. De aproape 3 luni de când du- 
rează, e şi timpul... 

În Caucaz, din cauza vremii rele, nemţii au înaintat puţin, dar totuşi 
au înaintat. 


Laval a rostit o lungă şi importantă cuvântare la Radio, în care căuta 
să convingă pe francezi că Germania luptă contra bolşevismului pentru 
Europa întreagă şi că Franţa trebuie să se alinieze „într-o Europă Nouă“ 
alături de Reichul german. Aşteptarea salvării, din altă parte, e o nă- 
lucă. Franţa nu-şi poate redobândi libertatea, autoritatea şi demnitatea, 
decât în Europa Nouă pentru care luptă Puterile Axei. 

Pentru prima oară, un şef de Guvern francez, a pus atât de neted, con- 
diţiunile viitoarei politici a Franţei. Rămâne de văzut dacă Laval va con- 
vinge pe compatrioţii săi, tare otrăviți prin comunism, gaullism şi şo- 
vinism... 

La Berlin declaraţiunile lui Laval au făcut cea mai bună impresie. 
Presa germană salută încadrarea Franței în Europa Nouă... C-est aller 
un peu vite, mais il faut esperer! 


Cu generalul Florescu s-a întâmplat aşa: Comisia de Anchetă a hotărât 
să-l dea în judecată penală, dar formele nu le îndeplinise, şi nici până acum 
nu le-a îndeplinit, căci se lucrează încă la raport. Dar hotărârea fiind lu- 
ată, Comisia a trimis o adresă la Parchet pentru punerea unui sechestru pe- 
nal asupra averii generalului. Procurorul, fără să întrebe pe procurorul ge- 
neral (care mai cu experienţă ar fi cerut instrucţii de la Ministerul de Jus- 
tiție), s-a dus imediat cu un portărel şi a pus sechestrul. De notat că nici 
preşedintele Comisiunii de Anchetă n-a prevenit în prealabil Guvernul 
despre măsura pe care o luase. Florescu, când a văzut pe procuror şi pe 
portărel, neputând să-şi închipue că măsura fusese luată fără avizul Guver- 
nului, s-a crezut laşat, şi-a pierdut capul, şi s-a sinucis. Guvernul însă, con- 
vins de nevinovăția primarului său general, s-a făcut foc — şi de aci cin- 
stirile puse la cale cu prilejul înmormântării. Ceea ce e sigur, e că Comisia 
trebuia să prevină stăpânirea, căci primarul Capitalei are rang de sub- 
secretar de Stat, prin urmare de ministru, şi o simplă Comisie de Anchetă 
nu putea proceda față de un înalt demnitar fără să previe Guvernul, din 
care inculpatul făcea oarecum parte... Acum e luptă mare între Comisie 
şi Guvern. Comisia vrea să dovedească culpabilitatea lui Florescu, iar Pre- 
şidenţia Consiliului şi Ministerul de Interne să muşamalizeze afacerea pe 
care o consideră în tot cazul ca o pată asupre regimului, căci Florescu a 
fost numit primar, după ce fusese convocat de Comisiunea de Anchetă... 

n unele cercuri se pretinde că dl Ică ar fi dispus, din ordinul 
Mareşaului Antonescu, o anchetă_asupra modului cum a fost făcută 
ancheta... Vom vedea ce va mai da şi asta! 


Ministrul Finanţelor Statelor Unite, Moşe Genthan (ovrei) se află la 
Londra unde s-a întâlnit cu generalul Smuts, şeful Guvernului Africii Me- 
ridionale. Întâlnirea e din cele mai interesante, căci americanii vor să 
oprească producția aurului!!! Dacă America nu mai cumpără aur, Africa 
Meridională va fi minată. E probabil că discuţiunile vor fi înverşunate; 
încurcătura e mare... 


Referindu-se la debarcarea americanilor la Monrovia (capitala Statului 
Liberia, în Africa Occidentală), presa berlineză a găsit următorul joc de 
cuvinte: 

„Americanii au renunţat la teoria lui Monroë şi au adoptat teoria 


Monroviei!“ 
Sunt glume mai bune! 


În Indii, tulburările continuă, fără nici un rezultat. Se împuşcă oame- 
nii degeaba. Se distrug edificii, se irosesc averi — dar unde merge bine? 


Există în Basarabia o sectă religioasă care se distinge prin faptul că nu 
recunoaşte decât Evanghelia ca text sacru, şi n-are biserici nici preoți: 
oamenii se închină pe unde se găsesc şi cum pot. Fiindcă nu mănâncă 
carne şi se hrănesc mai mult cu lapte, lumea îi numeşte „Molocani“ (de 
la „moloco“, lapte pe ruseşte). Molocanii de la Cetatea Albă au trecut 
cu toţii la ortodoxie şi au fost botezați cu mare alai — erau vreo 70 de 
capete... Mare eveniment!!! 


Băcanul Dragomir — cea mai mare băcănie din Bucureşti — a fost 
prins cu mari depozite de cafea, de cutii cu sardele şi altele pe care le 
specula în ascuns. Dat în judecată, a angajat ca avocat pe Bentoiu, cu 
fabulosul onorar de 5 milioane lei!!! 

Cine ne va scăpa de specula avocaţilor? 


La Iaşi s-au dezvelit în aceeaşi zi — duminica trecută — statuiele 
lui Titu Maiorescu, Al. Xenopol şi Vasile Conta. A lătrat puşlamaua de 
Petrovici, care a necinstit pe cei trei gânditori români, pretinzând că ridi- 
carea chipurilor lor în vechea cetate a Iaşului intelectual era opera lui... 
„Mon con-philosophe“ şi-a luat rău nasul la purtare... 


Vineri 23 octombrie. Mareşalul Smuts — căci generalul Smuts a 
fost făcut mareşal — a fost primit în Camera Comunelor unde a ținut 
un discurs foarte optimist.'Mareşalul a declarat că Anglia şi Imperiul 
Britanic au fost în pericol de moarte după prăbuşirea Franţei, când s- 
au găsit singuri şi nepregătiți. Că au putut rezista atacurilor Axei doi 
ani de zile, a fost un adevărat miracol. Acum războiul va intra într-o 
fază nouă, căci Anglia nu mai e singură şi e pregătită. Din defensivă va 
trece la ofensivă şi va ajunge la victorie... pe, 

De acord cu amicul Smuts că Anglia a scăpat ca prin miracol şi că de 
vreme ce n-a fost răpusă în momentul când se afla slabă şi izolată, va 

fi greu să fie constrânsă după ce a dobândit aliaţi şi armament — dar nu 
mai sunt de acord cu Burul în ce priveşte partea a doua a raţionamen- 
tului său. Ofensivă? Cum şi unde? Şi apoi nemții nu sunt oameni să se 
lase intimidați... 

În lumea Axei, discursul lui Smuts n-a fost reprodus de ziare; Ber- 
linul-l comentează totuşi şi declară că a fost un discurs deprimant, să 
ne ierte amicii boşi, dar asta nu. 

Un discurs pesimist a fost în schimb rostit în Anglia de Lloyd 
George, bătrâna stafie care şi-a însuşit rolul Cassandrei în acest război 
tot atât de lung şi de dezamăgitor ca războiul Troiei... 


Întâlnit ieri la Jockey-Club pe Grigorcea, ministrul nostru în Italia şi 
l-am întrebat ce e cu numirea lui în postul de Mareșal al Curţii. Mi-a 
răspuns textual: „Regele şi Regina Elena mă vor, Mareşalul Antonescu 
socoteşte că sunt mai util la Roma — iar pe mine nu m-a întrebat ni- 
meni! Şi fiindcă nu m-a întrebat, sunt bucuros că n-am să-mi dau pă- 
rerea! Plec săptămâna viitoare la post...“ 

Despre situaţia în Italia, Grigorcea mi-a spus că s-a ameliorat mult. 
Italienii sunt mari copii; desființați după înfrângerile din Grecia şi din 
Africa — şi-au luat iar ifose de când s-a întors roata norocului. Şi sta- 
rea economică e ceva mai bună. Sunt, e adevărat, mulți nemulțumiți, 
mulţi care mârâie — dar într-un Stat totalitar o opoziţie nu se poate 
cristaliza, căci n-are cum. Nu există nici organizație nici presă de opo- 
ziţie şi nemulțumiți nu se pot număra. În asemenea State singurul pe- 
ricol poate fi Armata. După dezastrele din Grecia, armata începuse să 
se strângă în jurul lui Badoglio — dar Badoglio nu era omul loviturilor 
de Stat. În Italia, față de armată mai e şi Regele, care azi e foarte 
popular, mult mai popular ca Mussolini... 


Barbu Catargiu, înapoiat de la Berlin, povesteşte că acolo stare de spi- 
rit e foarte bună. Siguranţă în victorie. Mâncare puţină, dar asigurată 
fiecăruia. Bombardările englezilor plictisesc dar nu demoralizează. La 
Berlin mişcare enormă: teatrele, cinematografele, restaurantele — pli- 
ne de gem. Lume nebună, pe stradă, la Curse, pretutindeni... 


, La Stalingrad, ruşii nu numai că mai rezistă, dar au mai încercat în 
zilele de 20, 21 şi 22 ofensive puternice cu forţe mari... De unde le mai 
iau, pezevenghii? Nemţii pretind că au respins toate atacurile, cu mari 

pierderi pentru sovietici... Englezii afirmă însă că şi nemții au pierderi gro- 
zave... Uzinele „Octombrie Roşu“ n-au fost încă cucerite; deşi sunt aproa- 
pe dărâmate, bolşevicii se adăpostesc prin mine, prin găuri şi trag mereu... 
În Caucaz, din cauza vremei rele, înaintarea germană n-a făcut mari 
progrese. În general, un timp de oprire în ofensiva germană... 


Tineretul salvator: 

Trei băieţi de liceu, unul din clasa a VI-a, altul din clasa a V-a şi al trei- 
lea din a I-a s-au asociat şi au format o bandă de spărgători. Până acum 
au făcut 14 spargeri şi au furat lucruri în valoare de vreo 4 milioane de 
lei. Au fost prinşi, arestaţi şi daţi în judecată. Şi ăştia ne dau pe noi 
bătrânii la o parte şi vor să guverneze lumea! 


Pamfil Şeicaru a vorbit aseară la Radio despre Iorga, şi a vorbit fru- 
mos. Un act de curaj, în vremurile prin care trecem, şi neaşteptat din par- 
tea unui oportunist ca Şeicaru. O notă bună... 


La expoziţia Transnistriei e un tractor rusesc care ară 47 hectare pe 
zi! Mari constructori de marafeturi mai sunt şi ruşii. Ca să atragă lu- 
mea, la zisa expoziție se vând şi alimente. Un prieten a încercat şi-mi 
povesteşte că nu se dă decât 1/4 kilogram de marfă de fiecare bilet de 
intrare. Prietenul în chestiune a cumpărat ouă cu 5 lei bucata şi unt cu 
200 lei kilogramul. Dar untul nu era de mâncat şi ouăle erau clocite... 


Ca mai înainte, şi ca întodeauna... 

S-a făcut o mică mişcare în Magistratură şi s-au numit câţiva consi- 
lieri la Casaţie — şi printre ei unul Sălceanu. În Consiliul Magistra- 
turii, primul preşedinte, trei din preşedinţi şi procurorul general de la 
Casaţie au fost contra lui — totuşi Sălceanu a fost numit. Motivul: a achi- 
tat pe Antonescu în procesul de bigamie ce i se intentase sub Vodă Carol!!! 


Sâmbătă 24 octombrie. Prietenul meu X îmi povesteşte că a văzut de 
mai multe ori în ultima vreme pe Maniu. D1 Prezident a ieşit din faza 
de apatie de astă vară şi a reluat contact cu Mareşalul Antonescu şi pare 
să se fi împăcat cu dânsul. Maniu pretinde că nici Antonescu nu mai e 
sigur de victoria germană, că nu vede cu ochi răi acțiunea sa şi că ar fi 
chiar dispus la momentul oportun să schimbe macazul (???) şi să se pu- 

nă, dânsul Antonescu, în fruntea unei ralieri la politica engleză (!!!). Un 
asemenea reviriment ar putea începe prin retragerea trupelor. române 
din Rusia, de pildă... Maniu îşi dă aere de a fi dacă nu înţeles, cel puţin 
în confidente cu Mareşalul. Pentru moment, nu începe însă nici o acţiu- 
ne fiindcă din cele două căi ce îi stau deschise, una — cea revoluţio- 
nară — ar slăbi situația României, opunând armata poporului (atunci 
cum rămâne înțelegerea cu Antonescu?) iar cealaltă — colaborarea cu 
Conducătorul nu e încă îndestul de teşită... Weck, ministrul Elveţiei, dă 
însă zor lui Maniu să înceapă ceva, să facă un gest, căci e ultimul ceas, de- 
oarece războiul se va sfârşi în 1943 (!!!). De Weck pretinde că consulii 
elveţieni din Germania au trimis rapoarte la Berna prin care afirmau că 
poporul german e demoralizat şi nu mai poate ţine şi în consecință zişii 
consuli sfătuesc Guvernul Federal să nu mai încheie afaceri: cu Ger- 
mania decât pe bază de aur plătit „cash“ şi să nu mai acorde credite Rei- 
chului — consulii suedezi ar fi trimis rapoarte identice la Stockholm... 
Mă întreb dacă De Weck nu e în solda Angliei, căci n-ar putea vorbi 
altfel din sânul lui „Intelligence Service“. 

Maniu mai pretinde că e în constantă legătură cu Anglia, că poate 
garanta că avem 80% şanse să reluăm tot Ardealul, 100% siguranță de 
respectare a granițelor noastre (Prutul) din partea Sovietelor şi de 
menţinere a ordinei în țară. Pentru Basarabia, problema e mai grea, dar 
nu e exclus să fie convinse Sovietele să ne-o dea (!!1)... 

Prietenul meu X, om foarte inteligent, fost ministru şi cu reputaţie 
de seriozitate, afirmă: 

1) Că a citit cu ochii lui o cuvântare a lui Roosevelt în care acesta 
anunță că la 1 ianuarie 1943, Statele Unite vor avea 12 milioane de sol- 
daţi instruiți, 200 000 avioane, şi 1 milion de piloți şi că cu aceste forțe se 
va proceda la „gigantică“ ofensivă împotriva Germaniei. Prietenul X 
pretinde că Germania va fi împărţită în 5 sectoare. Un prim sector va fi 
complect distrus, operațiune după care anglo-americanii vor aştepta 3 
săptămâni ca Germania să ceară pace. Dacă nu va cere, se va proceda 
la distrugerea celui de al doilea sector, şi aşa mai departe până ce sau 
Hitler va cere pace, sau Germania va fi distrusă!!! 

2) Că a luat — şi ţine — contact cu comuniştii de la noi, pe care îi 
întâlneşte în locuri ascunse şi în cel mai mare secret — şi că condu- 
cătorii comuniști i-au afirmat că Stalin nu are nici o intenţiune să cuce- 
rească România, că nu ţin nici la Basarabia (?!!) şi că s-ar putea ajunge 
„cu Moscova la o înţelegere şi pe această chestiune, că în fine Sovietele s- 
„ar mulţumi cu un regim democratic în România, care ar permite comu- 
niştilor să trăiască ca orice alt partid, şi care ar întreţine bune relaţiuni 
cu Rusia... Comuniştii noştri primesc încontinuu instrucţiuni de la Kuibâ- 


ÎNSEMNĂRI ZILNICE, 1942-1944 585 


şev, instrucţiuni prin care sunt îndemnați să constituie un „front pa- 
triotic“ cuprinzând cât mai multă lume, de la Dinu Brătianu până la le- 
gionari (!!!). Ei s-ar înțelege mai repede cu Maniu (!!) şi cu legionarii cu- 
minți, căci instrucțiile şi temperamentul lor nu-i mai împing spre acte de 
teroare (!!!), dimpotrivă spre legături de blândeţe şi de prietenie cu toată 
lumea. Amicul X mi-a afirmat chiar că a vorbit cu fruntaşii comunişti 
despre mine, că erau foarte montați împotriva mea, dar că dânsul le-a 
demonstrat nevinovăția mea (!!!) şi că acum m-au iertat şi ar face poli- 
tică şi cu mine!!! i 

A trebuit să primesc informațiunile de sub punctul 2, atât de 
interesante, fără posibilitate de control — dar pe cele de sub punctul / ; 
privitoare la declarațiunile lui Roosevelt, am căutat să le verific, am în- 
trebat pe tofi cei ce ascultă posturile americane şi engleze, pe cei care 
primesc informațiunile străine suprimate de cenzură — şi toți mi-au 
afirmat că n-au auzit niciodată aşa ceva... Şi totuşi X e un om serios! 
În ce priveşte distrugerea Germaniei prin cele 200 000 avioane anglo- 
americane, s-ar putea răspunde că şi nemții ar putea pune în linie 
împotriva Angliei tot atâtea avioane. Or fi în Gemania, în Cehoslova- 
cia, în Belgia, în Olanda, în Franţa, în Polonia, în Rusia şi în Italia 100 
de fabrici care să poată construi 2 000 de avioane fiecare — fără să mai 
punem în linie fabricile noastre din România! Iar în ce priveşte piloții, 
apoi Puterile Axei sunt mai mari ca ale anglo-saxonilor. 

Am impresia că amicul meu X e om sincer, dar că a fost ademenit 
de propaganda anglo-americană prin Maniu, prin De Weck şi prin comu- 
nişti, cu care a simpatizat totdeauna... 


De pe frontul rusesc, veşti de vreme rea şi de „Stasis“. Spre Tuapse, 
uşoară înaintare. La Stalingrad, pare că ruşii atacă cu înverşunare şi ţin 
pe nemți în loc... | | 

Japonezii au mai debarcat într-o insulă din Arhipelagul Solomon şi 
au atacat Noile Hebride, insule din Oceanul Pacific în condominium de 
drept anglo-francez, şi actualmente stăpânite de englezi şi de americani... 

Avioane britanice, venite din Anglia, au bombardat Torino şi Ge- 
nova. Mai ales Genova unde atacul a avut loc în valuri succesive şi a 
provocat mari pierderi. Edificii distruse, oameni ucişi şi răniți cu su- 
tele... Regele şi Regina Italiei au sosit a doua zi la Genova, au vizitat 
răniții în spitale şi cartierele lovite... Să sperăm că minunatele palate şi 
colecţiunile lor, care făceau fala vechei cetăți au scăpat tefere. 

E ciudată şi politica Aliaților, în acest război. Roosevelt a declarat de 
curând că nu consideră Italia ca beligerant şi a tratat în consecinţă pe 

italienii din Statele Unite şi proprietățile lor — iar prietenii lui englezii, 
distrug oraşele „nebeligeranţilor“. Sistemul „una caldă şi una rece“... 
Prea multă abilitate duce însă câteodată la contrariul efectelor dorite... 


Amiralul Darlan a plecat la Dakar. Zvonurile unei posibile ocupări 
americane. Mareşalul Pétain a adresat un manifest special africanilor... 
Raporturile între Statele Unite şi Franţa se întind mereu. Cordell Hull 
a pronunţat un discurs în care a făcut pe Laval de trei parale pentru cu- 
vântarea rostită la Radio deunăzi... Laval a chemat pe dl Tuck, însăr- 
cinatul cu Afaceri american la Vichy, şi a protestat energic împotriva 
procedurilor Guvernului din Washington... Agitaţie mare la francezi şi 
enervare sporită prin bombardarea oraşului Lorient de către avioanele 
americane. 


„Decrete-legi apărute azi, institue o procedură penală mai sumară cu 
privire la furturi, la strămutările de pietre de hotar etc. — o înăsprire a 
pedepselor pentru luare de mită şi o augmentare a competenţei jude- 
cătorilor de pace, care vor putea judeca revendicări până la o valoare 
de 300 000 lei (în loc de 50 000 lei, ca până acum). Efectul deva- 
lorizării leului... 


A murit Tăslăuanu, fostul ministru al Industriei din Guvernul Ave- 
rescu (1920), fondatorul Luceafărului, om fără noroc... 


Tenorul Tito Schipa dă mâine un concert la Ateneu şi a pus prețul 
locurilor 3 000 lei!!! Sunt menaje care dau 6 000 lei — bărbatul şi soţia 
— ca să audă urlând bestia italiană! De unde vor fi luând banii? 


„Marţi 27 octombrie. De patru zile a început o mare ofensivă brita- 
nică (cu ajutor de trupe americane şi din Dominioane) pe frontul e- 
gipto-libian. Ofensiva a început cu o mare luptă aeriană în care 200 de 
aparate engleze s-au întâlnit cu 200 aparate germano-italiene. Brita- 
nicil ar ataca cu peste un milion de oameni, cu forțe motorizate cu tot 
„felul de maşini... E al doilea front pe care l-au promis lui Stalin! Acum 
“se explică diferitele operaţiuni concomitent întreprinse de Aliați: de- 
barcările în Congo, în Liberia, la Freetown — ocuparea Madagas- 
carului etc. Aliaţii vor să se înstăpânească pe Africa, şi din Africa să 

amenințe Europa de la sud. Şi fiindcă campania din Africa de Nord e 
înainte de toate îndreptată împotriva Italiei, englezii au tras un bom- 
bardament straşnic asupra câtorva oraşe din nordul Peninsulei. Au fost 
bombardate Genova, Torino, Savona, Novara, Milano etc. Mai rău a 
fost la Genova, unde bombe au căzut pe o galerie de refugii şi au ucis 
350 de persoane... Acest oribil bombardament a coincidat cu a 20-a 
aniversare a instaurării Fascismului şi a tulburat adânc sufletele italie- 
nilor gata de sărbătoare... Englezii caută de altmintreli, ca şi americanii 
să demoralizeze pe italieni, pe toate căile şi să-i aducă la o pace sepa- 
rată. Nu prea pare probabil să reuşească... 5 

Despre ofensivă, ştiri puține şi incomplecte. În lupta aeriană prelimi- 
nară, germanii şi italienii pretind că au doborât 60 de aparate britanice 
şi că n-au pierdut decât 12... Pe front propriu-zis, comunicatele Axei 
afirmă că forţele ei au respins toate atacurile, cu mari pierderi pentru en- 
glezi, care ar fi pierdut deja peste 100 de tancuri... O încercare de debarca- 
re britanică la Marsa-Matruk, în dosul liniilor italo-germane, n-a reuşit... 

Ofensiva din Africa a lăsat pe planul al doilea luptele de pe frontul 
rusesc, căci punctul nevralgic al războiului e acum pe linia de la El- 
Alamein. Dacă englezii reuşesc ofensiva lor, războiul va lua o întorsă- 
tură nouă — iar dacă se prăbuşesc, milităreşte, calea Germaniei va fi 
netezită... Trăim iarăşi zile de mare emoție! 

La Stalingrad ne apropiem în sfârşit de deznodământ, dacă ruşii nu 
vor veni cu noi forțe şi cu noi atacuri — căci şi uzinele „Octombrie Roşu“ 
şi suburbia Spartakova la nord, au fost aproape în întregime cucerite şi 
nemţii au ajuns pretutindeni pe Volga... În Caucaz, înaintarea forțelor 
germane e teribil de încetinită... Poate că au luat trupe de pe frontul ru- 
sesc ca să le ducă în Africa? 

Pe Don, unităţile române au respins atacuri sovietice, şi au înregistrat 
succese consemnate în Comunicatul nemtesc de ieri. Încolo, mai nimic... 


Se zice că generalul Manoliu, comandantul unei Divizii de Vânători 
de Munte ar fi fost ucis pe frontul din Caucaz. Se povesteşte că sta la ma- 
să cu Statul său Major, că erau toţi cam veseli şi că probabil au negli- 
jat să-şi camufleze luminile. Un aeroplan inamic a găsit prilejul să arun- 
ce o bombă: jumătate din comesenii lui Manoliu, printre care şi dânsul, 
şi-ar fi găsit moartea... 

Generalul Manoliu era unul din generalii noştri cei mai buni: fusese 
decorat cu Mihai Viteazul şi cu Crucea de Cavaler a Ordinului Crucii de 
Fier german. Moare prosteşte — dacă e adevărat că a murit — după ce 
a înfruntat moartea pe atâtea câmpuri de luptă... 

Panglicarul de Petrovici dă publicităţii o scrisoare adresată decanului 
Facultăţii de Litere, prin care restituie bursa primită pe vremuri de la 
Fundaţia Carol. A primit atunci, doi ani consecutivi, câte 1 200 lei aur pe 
an; oferă acum câte 42 mii lei pe an, tot timp de doi ani, pentru un student 
„con-filosof“, meritos. Gestul e frumos, şi se încadrează în noua lege 
a învățământului superior prin care se prevede restituirea burselor în ca- 
zul în care beneficiarul ar ajunge ulterior „într-o stare materială pros- 


peră“. Gestul e frumos, dar publicitatea e urâtă... Puşlaraua tot puşlama! 


Starea Regelui Danemarcei s-a agravat. O infecție pulmonară 
complică situaţia. Familia Regală e în jurul bătrânului Rege... 


„Joi 29 octombrie. Bătălia din Egipt continuă, violentă. Nemţii pre- 
tind că ofensiva engleză — pe care o aşteptau — nu i-a clintit de pe 
poziţiile lor, deşi suntem în a 6-a zi a atacului, că au distrus 350 care de 
asalt britanice şi numeroase avioane. Radio Londra, auzit ieri din în- 
tâmplare, pretinde că forţele britanice au străpuns liniile germane şi că 
numeroase avioane nemţeşti şi italiene au fost doborâte... Dumnezeu 
să-i descurce. Peste câteva zile se va şti adevărul... 

La Stalingrad, nemții au mai luat o garsonieră; spre Tuapse, au mai 
câştigat doi metri... 

După o ştire de azi mai multe divizii ruseşti au fost încercuite pe Terek... 

_ Ottescu a stat mult de vorbă cu Pantazi (înainte de ofensiva din Li- 
bia), cu care e bun prieten. Ministrul de Război i s-a arătat foarte opti- 
mist cu privire la operaţiunile din Rusia... Dea Dumnezeu ca optimis- 
mul său să fie justificat... 

Dejunat ieri la Miliardari cu Finţescu, Buşilă, Titus Dragoş. Toţi 
aceşti miniştri nu ştiau nimic precis despre bătălia din Africa. Nu le 
spune nimeni nimic... 

In Pacific, pe lângă insula S-ta Cruz, a avut loc o mare bătălie na- 
vală între japonezi şi americani. Şi unii şi alții pretind că au repurtat o 
mare victorie. Pare totuşi că mai aproape de adevăr sunt japonezii... 


Intr-o şedinţă a Consiliului de Miniştri s-a hotărât sporirea lefurilor 
funcţionarilor. Lefurile de 3 000 lei vor fi sporite cu 50% — apoi, cota de 
„ majorare va scădea treptat până la 6%. În total, lefurile vor fi mărite cu 12 
miliarde lei pe an. Încă 12 miliarde ce vor cădea în spinarea noastră a pro- 
ducătorilor... De unde să mai scoatem bani? C-est la course a la faillite... 

Mareşalul Antonescu scrie în gazete câteva rânduri ca să solicite 
subscrieri la „Ajutorul de Iarnă“. Între altele, dl Mareşal spune: „Cei bo- 
gaţi trebuie să dea celor săraci, ca cei săraci să-i apere!“ Deplorabil 
spirit de ieftină demagogie! Parcă toţi cei care au căzut pe front ar fi nu- 


A 


mai săraci! Pentru ce se aruncă inutil această sămânță de ură între clase? 


Cu prilejul a celei a 20-a aniversare a instalărei Fascismului la pu- 
tere, Hitler, Mussolini şi Regele Victor Emmanuel au schimbat te- 
legrame de reciprocă încurajare... 


D-na Roosevelt (soția lui Franklin) e în Anglia, unde a adus scrisori 
pentru Regele George şi pentru Churchill. La o masă, a schimbat toas- 
turi cu Eden. Ministrul de Externe britanic a vorbit cam acru despre 
„neînţelegerea americanilor, în ce priveşte raporturile dintre Anglia şi Do- 
minioane“... Se zice că în curând va face şi Roosevelt o vizită la Londra... 


Vineri 30 octombrie. Ştirile din Africa prezintă o situaţie încă nelă- 
murită. Nemţii pretind că rezistă şi că impun mari pierderi britanicilor; 
englezii afirmă că câştigă teren. Pare că la centru, nemții n-au putut fi 
urniţi, dar că la sudul şi la nordul frontului lor, au cedat puţin. O nouă 
încercare de debarcare a englezilor la Marsa-Matruk a fost zădărnicită de 
forţele Axei. 

Cu toată violenţa lor, luptele ce se dau pe frontul egiptean nu sunt 
decât un început: campania va dura probabil toată iarna. Pentru câteva 
luni, centrul de gravitate al războiului va fi pe acest front. 

Generalul Pantazi, pe care l-am întâlnit ieri la recepţia ambasado- 
rului turc, se arăta optimist. Generalul Niculescu (comandantul militar 
al Bucureştilor) era în schimb mai pesimist. Chestie de temperament. 
Niculescu pretinde că nemţii au trecut la defensivă, şi întemeia părerea sa 
şi pe faptul că Comandamentul german a oprit fabricarea avioanelor de 
bombardament şi a dispus să nu se mai construiască decât avioane de 
vânătoare, destinate după cum se ştie apărării. Mai adăuga Niculescu, 
că, siliți să facă faţă inamicului pe atâtea fronturi, nemții au ajuns să 
aibă lipsă de efective. Aşa se explică că ne-au cerut într-una trupe şi că 
am ajuns să trimitem pe front aproape toate diviziile noastre... 

Soldaţii români s-au distins din nou în Caucaz: Vânătorii noştri de 
Munte au cucerit oraşul Nalcik, la vest de cursul superior al râului Te- 
rek şi au făcut cu acest prilej un mare număr de prizonieri şi au luat şi 

tunuri şi tancuri. E o mare satisfacţie pentru noi, dar şi o deceptie căci 
de unde credeam luptele în curs spre Groznâi, pe malul drept al Terek- 
ului, aflăm că ele se dau încă pe malul stâng... 
S-au poticnit nemții, e cert. Formidabilă şi incoercibilă putere mai e şi 
a colosului muscălesc! 
„La Stalingrad, s-au mai luat câteva garsoniere — dar ruşii, deşi res- 
pinşi, atacă mereu. De la sud (?) de data asta... 


Încă nu s-a clarificat cine a câştigat bătălia navală din Pacific. Dar 
americanii tac, ceea ce nu e semn bun pentru ei. 


La recepţia turcului de ieri, întâlnii pe dl Ică. Nu-l mai văzusem de 
astă-primăvară, de la dejunul lui Buşilă. Am însemnat în aceste note, 
că cu prilejul acelui dejun, di Ică manifestase dorinţa să stea de vorbă cu 
mine, şi că trebuia să-mi facă semn. Bineînţeles că nu s-a manifestat 
prin nici un semn, şi că nici eu nu i-am rupt mâneca. 

Ieri, cum m-a văzut, a venit spre mine spunându-mi: „Trebuie să crezi 
că vreau să te evit (?!), dar în realitate de zece ori am vrut să-ţi telefo- 
nez, dar crede-mă, n-am avut un minut şi vreau să stau lung de vorbă cu d- 
ta (!!!)“... L-am întrerupt: „Nici o supărare, Domnule Prim-Ministru, fie- 
care face politică cum crede...“ — „Nu, nu, a replicat Ică, vreau să stau 
de vorbă cu d-ta...“ — şi a început să mă întrebe dacă lo-cuiesc acum 
în Bucureşti, dacă mă poate găsi cu telefonul dimineaţa sau seara etc... 

Astă-primăvară voiam să-i vorbesc despre îndrumările noastre 
economice. Acum mă întreb dacă mai face... I-am spus totuşi că sunt 
la dispoziţia lui. Ştiu că nu m-am angajat la nimic... 

Păcat de bărbatul ăsta că vorbeşte atât de mult şi prost, păcat că e 
atât de închipuit şi că s-a urcat în copac — căci are mari însuşiri şi e 
un mare muncitor. Ceva tot a făcut el, căci incontestabil lucrurile merg 
mai bine ca acum un an... 


Se vorbeşte cu insistență despre o modificare a Guvernului: Mare- 
şalul ar rămâne numai Conducător (şi în mâna doftorilor), Ică ar deveni pre- 
şedinte al Consiliului, Finţescu vicepreşedinte (fără portofoliu şi el) iar 
Cezar Popescu (de la Distribuţie) ministru al Economiei Naţionale (!!!). 
+ După ce a putut fi numit Marinescu în fruntea acelui Departament, nici o 
numire nu m-ar mai mira — toate sunt posibile! Se mai vorbeşte şi de 
alte schimbări secundare... 

Principele de Piemont a fost numit Mareşal al Italiei. Fără impor- 
tanță... 


La recepţia de la Ambasada turcească, era şi Killinger. L-am văzut 
pentru prima oară mai de aproape: e anost. S-a uitat lung după mine, 
dar nu mi s-a prezentat. Dacă aşteaptă să mă prezint eu lui, poate să 
aştepte mult... 


Radian, care e mobilizat la serviciul de Informaţii, la Marele Stat 
Major, vine cu sacul plin de havadişuri. 

Chestiunea Comandamentului lui Antonescu pe frontul rusesc, pare 
să fi căzut în apă. Pe ce motive, nu se ştie, dar în Armată (în armata 
noastră bineînţeles) ca şi în Guvern toată lumea e mulțumită, căci nu 
aveam nimic de câştigat cu o răspundere directă. Generalii noştri mai 
socotesc că Antonescu nu e bun pentru comandament. E bun ca critic 
militar, e bun să găsească noduri în papură şi să înjure — dar nu e făcut 
să comande... Vorbesc cei care-l cunosc... 

În cercurile militare superioare e multă îngrijorare pentru viitor. 
Chiar în ipoteza unei victorii germane, ne vom afla la sfârşit aproape 
dezarmaţi faţă de unguri, căci ne irosim toată armata împotriva ruşilor, 
pe când ungurii o ţin pe a lor intactă. În caz de yictorie a nemților — 
dar se va ajunge oare la o adevărată victorie, când ruşii după atâtea 
înfrângeri vin în continuare cu forţe noi? Radian pretinde a şti de la ofi- 
terii superiori nemți, că bolşevicii ar mai dispune de zece milioane de 
oameni şi de fabrici destul de numeroase în Siberia... 

Din informaţiunile telegrafice sosite până ieri-seară, nu reieşea ni- 
mic precis pe frontul din Africa, în avantajul unei părţi sau a alteia, şi 
pierderile par a fi mult mai mari de partea englezilor. Din telegrame re- 
zultă, spune şi Radian, că suntem de-abia la faza iniţială a unor lungi lupte. 

După informaţiunile lui Radian, toate străduinţele lui Ică tind a-şi 
asigura succesiunea lui Antonescu, căci deşi e mai bine, toată lumea e de 
acord că Mareșalul nu o să o mai ducă mult. A devenit atât de nervosl, 
încât nu mai merge. Pune rezoluţii nebuneşti pe toate hârtiile. Pe o re- 
clamaţie privitoare la repararea unui pod din moldova a scris: „Ce face 
Buşilă? (Cu Buşilă are el ce are!) Se vede că doarme între Bucureşti şi 
Sinaia! Să meargă în Moldova!“ Şi aşa pe mai fiecare raport... Țipă, şi 
femeile-l duc de nas... Pe Marinescu l-a numit Veturia Goga la Justiţie ca 

1 Poate că şi starea sănătăţii lui a contribuit la abandonarea proiectului de Coman- 
dament pe front... 

să-i asigure câştigarea procesului pe care i l-au intentat rudele lui 
Goga. Nu e vorbă, i-a convenit şi lui Ică, ca să-şi poată trece decretul 
ce interzice Casaţiei să pipăie constituționalitatea legilor — decret in- 
dispensabil pentru ca Mareșalul Antonescu să-i poată eventual trece 
mandatul primit de la Regii Carol şi Mihai... 

Unii pretind că s-a săturat şi Mareşalul de matrapazlâcurile Veturiei 
şi că matracuca e pe punctul de a fi expediată în străinătate. Vorbind 
despre năzbâtiile lui Antonescu, Radian îmi povesteşte una nostimă. 
Coborându-se la ceai, în vila lui de la Predeal, Mareşalul a dat peste un in- 
giner Luculescu, adus de Veturia care voia să-l „pue bine“ cu Antonescu, 
căci bietul om — cam escroc — avusese neplăceri cu Statul, în meseria 
lui de antreprenor de lucrări publice (lucrări în care era interesată şi 
Veturia). Auzind numele omului ce-i era prezentat, Mareşalul a întrebat: 
„Luculescu... Luculescu... nu eşti d-ta antreprenorul lucrărilor Liceului 
de la Monastirea Dealului?“ — „Ba da, domnule Mareşal...“ — „Atunci 
eşti un escroc şi te-au adus cucoanele astea sub aripa lor! leşi afară! N- 
ai ce căuta la mine! leşi afară, escrocule!“ Şi Mareşalul a căzut pe un fotel, 
sufocat... Scena a fost povestită de însăşi Luculescu lui A., avocat pe 
care a venit să-l consulte, căci se temea să nu fie închisl... şi avocatul 
A. a repetat prietenului său Radian mărturisirile lui Luculescu... 

Şi cu doctorul Angelescu a avut Mareşalul „o chestie“... Aflând că 
Angelescu ar fi declarat că se fură sub regimul actual mai mult decât 
sub toate cele precedente, Antonescu s-a înfuriat şi a trimis vorbă dof- 
torului că dacă nu dovedeşte cele spuse, îl va trimite în lagăr, ca calo- 
mniator. Angelescu s-a dus la Stelian Popescu să-i ceară sfat şi acesta 
i-a dat numele sutelor şi miilor de ofiţeri şi de funcţionari superiori ce 
se propun să cumpere imobilele şi mobilele mai preţioase anunţate 
spre vânzare în coloanele Universului. Angelescu a remis aceste liste 
Mareşalului, şi a scăpat de lagăr... 

Ică-şi dă seama că buba trebuie să crape, şi fie că moare Antonescu, 
fie că înnebuneşte de-a binelea?, succesiunea sa trebuie să se deschidă 
în curând. Ca să-i ia locul, Ică lucrează cu toată lumea; lucrează cu 
Killinger, cu care e înțeles (ca să obţie consimțământul nemților), 
lucrează cu câțiva generali (se zice că ar fi înţeles cu generalul Petre 
Dumitrescu), lucrează la Palat (aici — ştim că n-a reuşit). 

Planul lui ar fi să suprime locul de „Conducător“, să redea Regelui pre- 
rogativele sale, iar Ică să fie prim-ministru şi generalul Dumitrescu şe- 
„ful Armatei... 


l N-a fost! 
Radian vorbeşte... 


ÎNSEMNĂRI ZILNICE, 1942-1944 593 


Radian pretinde a şti că schimbările în Guvern despre care se 
vorbeşte nu vor avea loc, cel puţin acum. Lucrurile nu sunt coapte. În 
tot cazul, Finţescu rămâne la Economie, şi nu e vorba de Cesar 
Popescu... NEA | e, 

E vorba să se creeze o bancă de emisiuni de lei, specială pentru 
Transnistria. În Transnistria circulă mărci speciale germane, pe care 
nemții le imprimă pe capete, cu care cumpără produsele Ținutului 
(adică pe nimic) şi pe care noi le schimbăm apoi în lei!!! Admirabilă 
operație pentru nemți! Dacă s-o face noua bancă de emisiune în 
Transnistria, e vorbă să fie numit în fruntea ei Gogu Avram Popescu, de 
la Craiova, „băiat bun“ — dar cu totul nepregătit şi fără multe scrupule 
— recomandat de prietenul său dl Piki Vasiliu, general de jandarmi şi 
subsecretar 'de Stat la Interne... eie N 

Asnavorian, avocatul generalului Florescu, a povestit lui Radian că 
nenorocitul de fost primar al Capitalei era cu totul nevinovat, şi că s-a 
sinucis într-un moment de enervare, nemaiputând suporta înscenările 
magistraţilor. Lovitura cu sechestrul penal l-a dat gata... Şi generalul 
Partenie mi-a spus alaltăieri că Mareşalul Antonescu pe care-l văzuse 
cu o zi înainte i-ar fi repetat de două-trei ori: „Florescu a fost un om 
cinstit... nu ştiu de ce s-a sinucis. A fost cinstit şi muncitor...“ 5 

Mi-a mai povestit multe Radian, dar mă doare mâna şi nu pot să 
mai scriu. Am îmbătrânit rău... 


Duminică 1 noiembrie. Întâi noiembrie! Azi e Ziua Tuturor Sfinți- 
lor, mâine Ziua Morților... Cele două zile mai posomorăte ale anului, 
în care lumea trăieşte prin cimitire şi în care fiecare clipă e împletită în 
gândul nostru cu moartea. Şi cerul e azi trist şi ceţos şi fără lumină. Şi 
inimile noastre sunt mai strânse ca oricând căci începem să ne dăm 
seamă cum se învârteşte funia tot mai mult în jurul gâtului nostru. 
Suntem în anticamera tragediei... Până acum în urmă, victoriile Axei se 
impuneau prin măreţia şi prin rezultatele lor. Am ajuns acum în faza în 
care ele trebuiesc demonstrate — vom ajunge în curând şi în faza în 
care „insuccesele“ vor trebui explicate... 


„Dacă aş fi fost italian, sunt sigur că aş fi stat alături de dvs.l, încă 
de la începutul luptei triumfale pe care o duceți împotriva scopurilor 
bestiale ale politicii lui Lenin. Mişcarea dvs. a adus servicii întregii lumi în 


l E vorba de Manoliu, căruia se adresau aceste cuvinte. 

domeniul relaţiilor politice externe. Italia a dovedit că există un mijloc 
pentru a se combate forțele de dezagregare. Fa a găsit antidotul pentru 
otrava sovietică...“ 

Aşa vorbea Churchill la Roma... în ziua de 20 ianuarie 1927. Astăzi, 
dl Churchill e aliatul lui Stalin şi lucrează mână în mână cu el pentru 
răspândirea otrăvii sovietice, în lumea întreagă... Să-i fie de bine! 


În Africa, ofensiva britanică s-a oprit pentru moment. A durat 7 zile 
şi n-a putut zdruncina pe germano-italieni de pe liniile lor. Englezii au 
pierdut peste 400 care de asalt şi numeroase avioane. Trei încercări de 
debarcări inamice au fost oprite de forțele Axei. E un rezultat, desigur 
— dar suntem abia la începutul campaniei şi nu e de tăgăduit că ini- 
țiativa a trecut pe frontul egiptean în mâinile englezilor. Pierderile ger- 
manilor şi italienilor trebuie să fie mari şi ele, deşi comunicatele Axei 
le minimalizează... 

La Stalingrad, în Caucaz se înaintează mai departe, cu milimetru... 

Japonezii fac gălăgie mare în jurul ultimei bătălii navale din sud- 
vestul Pacificului şi pretind că a fost pentru ei o mare victorie, care 
deschide o fază nouă în situația militară din acea regiune şi din Au- 
stralia... Americanii care tac... Qui vivra verra! 


Sănătatea Regelui Danemarcei e mai bună. Pare că a scăpat şi că a 
intrat în covalescenţă. Îmi pare bine, căci e un om cumsecade... 


Azi prima chetă a „Ajutorului de Iarnă“. Am fost vestiți că vor mai fi 
încă trei, în cursul iernii — în total patru. M-am împrumutat cu 5 000 
de lei ca să-i dau... Să nu mă împuşte! 


Submarinele germane continuă cu scufundările. În zilele trecute au 
fost atacate două convoaie anglo-americane, şi de fiecare dată au fost dis- 
truse câte 100 000 tone — materii prime şi material de război... 


D-na Rica Antonescu s-a dus să inspecteze distribuirile de alimente (un- 


„tură, carne, zahăr etc.) şi începând în nu mai ştiu ce mahala, cum a ajuns la 
“prima coadă în care nenorociții aşteptau de ceasuri, a fost luată la 
înjurături şi la huiduieli... Nu că ar fi fost recunoscută — nu-i cunoaşte 
nimeni mutra de levretă — dar a fost luată de codaşi drept „o cocoană 

influentă“ care încerca să treacă înaintea lor!!! Această primire i-a tăiat 
gustul de inspecții. 

În legătură cu această întâmplare, o anecdotă, de care face lumea haz: 
La Roma stau oameni la coadă, de ceasuri întregi ca să obţie o firimi- 
tură de ceva, la o prăvălie... Exasperat, un macaronar exclamă: „Mă 


duc să omor pe Mussolini!“ — „Brava, brava!“, strigă toţi — „du-te, 
du-te!“ Omul pleacă dar se înapoiază repede. „Ei, l-ai omorât?“, întreabă 
camarazii lui de mizerie... — „Ei aş, da de unde, era acolo o coadă şi 
mai mare!“ 


Luni 2 noiembrie. Ziua Morților şi mulţi au mai trecut pragul fatal 
anul acesta! Vreme posomorâtă, cum se cuvine pentru o asemenea zi, 
dar dulce şi prielnică muncilor câmpului. 


Misterele regimului: 

Sâmbătă dimineaţa s-a inaugurat la Chişinău un „turn al Morţii“ sau 
aşa ceva; au fost de față Regele Mihai şi Regina Elena, şi Mihai Anto- 
nescu a rostit ca de obicei o nesfârşită cuvântare în care a preamărit 
meritele Mareşalului Antonescu „Dezrobitorul Basarabiei“ — meritele 
Mareşalului Antonescu care nu era de faţă. Mersul serbării şi discur- 
surile au fost difuzate la Radio, dar nici sâmbătă seara, nici ieri, nici azi- 
dimineaţă, nici un cuvânt, în nici un ziar... l 

S-a burzuluit modestia Mareşaului şi a defins să se vorbească des- 
pre sărbătorirea meritelor sale? Dar atunci de ce s-au difuzat la Radio 
cele întâmplate la Chişinău? E admisibil ca Mareşalul să nu fi ştiut ni- 
mic despre construirea unui monument care mi se spune că a costat 
120 milioane (!!!) şi nici despre deplasarea Regelui, Reginei şi a 
credinciosului său Ică? Atunci? Mister... 


Dacă ritmul acţiunilor pe fronturi (afară de Libia) a slăbit, ritmul 
luptelor navale a rămas impresionant. În ultimele zile ale lunii octom- 
brie, Marina de comerţ anglo-americană a pierdut 41 vapoare cu o de- 
plasare de un sfert de milion de tone, iar pe luna octombrie întreagă 
scufundările submarinelor germane se ridică, pentru vapoarele de co- 
merț anglo-americane la 720 000 tone! La care mai trebuiesc adăugate 
câteva unităţi ale flotelor de război şi peste 20 de vapoare ruseşti în 
Caspica şi pe Volga inferioară... 

Biserica Catolică a luat poziţie pe față împotriva ororilor săvârşite 
de nemți — şi din supuşii lor — împotriva ovreilor. Această atitudine 
ne-a fost ascunsă cu grijă, nouă care avem pe conştiinţă barbariile de 
la Iaşi, din Basarabia şi de la Odessa — dar, deşi cu întârziere, tot 
ajungem să o cunoaștem. Când prin august nemţii au ridicat din Franţa 
ocupată 50-60 000 de ovrei nebăştinaşi şi i-a transportat în Transnistria 
— unde probabil că n-au ajuns niciodată — preoții francezi au adoptat 
câte unul sau doi copii ovrei, ca să-i crească. Cardinalul Gerlier, arhi- 
episcopul Lyonului a adresat credincioşilor o frumoasă pastorală, în 
care a condamnat persecuţiunile fie şi împotriva necredincioşilor, căci 
în orice ființă e o lumină de conştiinţă omenească ce trebuie să fie res- 
pectată — şi întemeindu-se pe morala creştinească, a adăpostit 700 de 
copii ovrei într-un orfelinat din Lyon. Nemţii s-au făcut foc şi au re- 
clamat lui Laval. Laval a cerut cardinalului Gerlier să-i dea copiii (pro- 
babil ca să-i extrădeze nemților), dar cardinalul a refuzat. Atunci Laval 
a însărcinat pe generalul Vincent, comandantul Lyonului să ridice co- 
piii „manu militari“. Gerlier îmbrăcat în odăjdii, s-a pus în faţa porţii 
orfelinatului, înconjurat de preoții săi, şi a declarat generalului că nu va 
trece decât peste cadavrul său. Generalul Vincent n-a insistat... A doua 
zi a fost înlocuit prin alt general şi scena s-a repetat. Un al treilea gene- 
ral a declarat că armata franceză nu era menită să se bată cu preoții şi 
cu copiii, şi că nu primeşte comandamentul Lyonului decât cu condiţia să 
nu mai fie însărcinat cu misiunea evacuării orfelinatului lui Gerlier... 
Laval a renunțat la satisfacerea cererii nemților, şi astfel 700 de vieţi au 
fost salvate... Tot Episcopatul francez s-a solidarizat cu cardinalul Gerlier, 
şi azi citesc că Gerlier împreună cu cardinalul Suhard (arhiepiscopul 
Reims-ului) au fost primiţi la Vichy de mareşalul Pétain şi că „între Şe- 
ful Statului şi Inalţii Prelaţi s-a constatat cea mai deplină înțelegere 
bazată pe o complectă încredere“. ) 

Şi Vaticanul a aprobat fără rezerve atitudinea Înaltului cler fran- 
cez... De observat, că cu toată frăţia de arme şi de doctrina care-l uneş- 
te cu Hitler — Mussolini n-a procedat până acum la măsuri de perse- 
cuţie în Italia contra ovreilor... În Italia, ovreii trăiesc bine. Nu mai sunt 
admişi în funcțiuni dar încolo — nici o stânjenire. Pare că această pur- 
tare a italienilor a determinat în bună parte pe Roosevelt să declare că 
în America italienii nu vor fi consideraţi ca beligeranți... 

In ce ne priveşte avem noroc. Persecuţiile ovreilor de la noi sunt 
, puse în America pe seama nemților, şi n-avem o presă prea rea. Se zice 
` că îndulcirea regimului ovreilor ce se proiectează la noi, s-ar fi hotărât 


după o intervenţie a Statelor Unite făcută prin mijlocirea unei Legaţii ` 


neutre, intervenţie prin care ni se aducea la cunoştinţă că fiecare ovrei 

va fi răzbunat prin executarea a o mie de români... O fi? Ar fi intervenit 
în favoarea ovreilor şi Nunţiul Cassulo, din ordinul Papei... Eu cred că 
Mareşalul Antonescu, simțindu-se mai aproape de sfârşitul său, a intrat 
în faza remuşcărilor... Aşa se explică că a redat lui Rosenthal 
naționalitatea românească de care se lepădase. Rosenthal lichidase tot 
ce avea în România şi se naturalizase francez, crezând că era mai bine 
pentru ovrei în Franța. Muritor de foame şi persecutat, a scris o duioasă 
scrisoare Mareşalului, care l-a iertat... 


Un prieten germanofob a văzut pe rectorul Hulubei înapoiat din 
misiunea sa. Hulubei (germanofob şi el?) pretinde că în ţările în care a 
fost (Italia, Elveţia, Franța, Spania, Portugalia) nu se mai crede în 
victoria germană. Italienii ar fi încântați că americanii nu-i consideră 
ca beligeranţi, şi înjură pe nemți cât pot. În Franţa, toată opinia publică 
e contra Germaniei; în Spania, Franco ar fi înlocuit pe Serrano Suner, 
după cererea ambasadorului englez Samuel Hoare(??); şi Spania ar fi 
ieşit din rândurile Statelor „nebeligerante“, pentru a intra în ale State 
„neutre“ (n-am citit nimic despre aşa ceva, dar câte se întâmplă şi nu 
le ştim noi...). La Lisabona, Hulubei ar fi stat 2 ore de vorbă cu Salazar 
şi acesta i-ar fi spus că până acum a stat în expectativă, dar că soarta 
războiului s-a hotărât şi că el trece hotărât acum şi pe faţă de partea 
Angliei şi a Americii... Îmi pare ciudat ca un om de prudența şi de is- 
cusința lui Salazar, să se fi deschis aşa dintr-o dată în fața unui om pe 
care-l vedea pentru prima dată... Poate n-a înțeles bine Hulubei pe 
Salazar, sau germanofobul meu pe Hulubei... 

Acelaşi prieten germanofob îmi afirmă că nemţii au încercat până a- 
cum de 14 ori (!!!) să ajungă la pace, dar că n-au reuşit. Englezii ar fi de- 
clarat că nu vor să vorbească de pace cu Hitler şi cer în Germania „un Gu- 
vern al armatei“ prezidat de un general cu vază, şi ar fi sugerat numele 
lui... Rommel!!! Germanofobul meu (în curent cu intențiile Angliei!!!) pre- 
tinde că englezii vor să conserve intactă armata germană, ca să o opue 
ruşilor. El mai spune că la primăvară, turcii (ajutaţi de trupele aliate din 
Siria) vor ataca Bulgaria şi vor constitui al doilea front... O misiune 
americană şi alta engleză ar fi la Ankara, abandonată de Papen care şi- 
a dat seama că nu mai avea nimic de făcut şi a plecat în Germania... 

Baliverne? 


Universul de ieri, apărut sub domnia cenzurii, a publicat urmă- 
toarea informaţie: 

„Cercurile bucureştene vor primi cu interes confirmarea de către 
Ministerul de Externe german a ştirii care a circulat acum câtva timp 
sub formă de zvon, privitoare la rechemarea delegatului economic ger- 
man la Bucureşti, ministrul plenipotenţiar Neubacher“. 

Las la o parte stilul, în Universul se scrie de obicei cu picioarele — 
dar informaţia nu e amabilă pentru domnul Neubacher. Neubacher şi-a 
făcut de drag printre noi, afară de Dombrovski nu-l iubeşte nimeni şi ple- 
carea lui e însoţită în gândul fiecăruia cu un „ducă-se învârtindu-se“. 

E trimis în Grecia, să pună la punct împreună cu d'Agostino 
(d' Agostino al nostru!) situaţia economică... Unii spun că nu părăseşte 
definitiv Bucureştii, şi că se va înapoia la noi. Să sperăm că nu, căci nu 
ne iubeşte nici el pe noi! 


La Tokio s-a înființat un Minister al „Asiei Mari“... Galbenii contra 
albilor! Titularul noului Departament a fost numit Kamo Aoki. 


Drama de la Dakar, care va fi în curând atacat, fără îndoială, de for- 
tele anglo-americane, începe să se precizeze. Amiralul Darlan, care a 
fost la faţa locului să ia măsuri de apărare — dar ce măsuri mai pot lua 
francezii? — s-a înapoiat la Vichy şi a avut o lungă întrevedere cu 
Pétain şi cu Laval... 


Churchill a spus unui interlocutor că locul şi data creării celui de al doi- 
lea front în Europa au fost hotărâte, dar că bineînţeles, nu le poate di- 
vulga... 


Din informațiuni destul de sigure rezultă că pregătim o armată no- 
uă de 15 divizii, care trebuie să fie gata la anul spre toamnă. Antonescu 
numeşte această armată, „armata pentru Ungaria“ — în realitate ea este 
destinată să menție ordinea în fară, eventual şi contra ciurucurilor poa- 
te anarhizate ce se vor înapoia, pline de pretenții de pe frontul rusesc. 
Această armată va fi constituită din noile contingente şi încadrată cu 
elementele nelegionare intenţionat lăsate până acum la vatră... 

Incep să se lămurească multe... 


Regimul sinuciderilor: se vorbeşte de sinuciderea colonelului Bra- 
beţeanu, încurcat într-o afacere de cauciucuri livrate, prin Ministerul 

Inzestrării, societăţilor „Reşiţa“ şi „Titan-Nadrag“. O afacere de mită, 
în valoare de un milion de lei... 


Marţi 3 noiembrie. În Calendarul catolic, „la St. Hubert“ — zi de 
mare sărbătoare vânătorească. Mi-aduc aminte din tinerețea mea, 
alaiurile echipajelor de „chasse ăcourre“ în Franța, „La messe de la St. 
Hubert“, fanfarele sunate prin cornurile de vânătoare, forfoteala vână- 
torilor şi amazoanelor, portretul Ducesei de Uzés prin gazete, şi câte 
toate... „Mais ou sont les neiges d-antan?“ — cum întreba deja acum 
câteva veacuri poetul François Villon... 


După trei zile de tăcere ermetică (te întrebi pentru ce?), ziarele pu- 
blică astăzi pe larg — pagini întregi — dări de seamă despre solemni- 
tăţile de la Chişinău. Aflăm astfel că n-a fost vorba de „Turnul Morţii“, 
ci de „Turnul Dezrobirii“, ridicat lângă Chişinău din iniţiativa genia- 
lului general Voiculescu, care în cuvântarea sa a strecurat această perlă: 
„Ca şi Columna lui Traian, suntem unde am fost şi rămânem unde sun- 
tem!“ Unde o fi crezând boul că e Columna lui Traian? Nu se ştie bine, 
pentru columnă sau pentru elocinţa sa, generalul Voiculescu a fost de- 
corat cu Marele Cordon al Coroanei României... Am mai aflat că s-a 
mai inaugurat, cu prilejul prezenţei Suveranilor la Chişinău, un foarte 
frumos cimitir monumental unde au fost îngropaţi soldaţii căzuţi anul 
trecut în luptele pentru recucerirea capitalei Basarabiei — şi catedrala 
distrusă de bolşevici şi reparată. Am aflat de asemenea că tot Guvernul 
şi Corpul diplomatic au fost târâte după Rege — dar n-am aflat de ce 
Mareșalul Antonescu s-a abținut de la aceste solemnităţi, ca şi la cele 
de a doua zi la Cernăuţi — unde Regele, Regina şi dl Ică au inaugurat 
„Expoziţia Bucovinei reîntregite“. Căci au fost şi la Cernăuţi festivități 
regale...Pe când Regele era la Chişinău, Mareşalul se plimba în jurul 
Bucureştilor şi vizita avioane, iar către seară a plecat cu automobilul la 
Predeal... Argumentul „modestiei“, că n-a vrut să asiste la preamărirea 
lui, nu ţine în picioare, căci am făcut efortul să citesc discursul lui Ică 
şi în atâţia kilometri de vorbărie n-am găsit decât câțiva metri 
consacraţi „Mareşalului dezrobitor“. Chestie de sănătate, de evitare de 
oboseală — se poate... Ciudat regim! 


În Caucaz, după cucerirea Nalcic-ului, Vânătorii de Munte români şi 
germani au înaintat bine în munți spre sud şi au ocupat oraşul Alagir, 

cam la înălțimea Vladicaucazului, bombardat şi ameninţat la rândul lui. 
La Tuapse, la Stalingrad, pe Don, la sud de Râjev, luptele obişnuite. 
In Africa, după o oprire de 24 de ore, ofensiva engleză a pornit din 
nou cu violență, dar a fost din nou oprită de nemți. Forţele engleze au 
suferit mari pierderi şi au trebuit să se înapoieze pe liniile lor de 
plecare. Liniile germano-italiene n-au fost nicăieri deplasate... 


Cu prilejul deschiderii Parlamentului turcesc, Preşedintele Inönü a 
pronunțat un important discurs din care reiese hotărârea Guvernului 
din Ankara de a rămâne mai departe neutru. Inabilităţi, sau abilităţi, 
după punctul de vedere — sau poate numai infidelităţi de traducere — 
au dat loc la numeroase comentarii în cercurile politice de pretutindeni. 
Astfel Inönü se declară credincios tratatelor, alianțelor şi amicițiilor 
turceşti, fără să precizeze cine intră în aceste amiciții (beneficiarii tra- 
tatelor şi alianțelor fiind cunoscuţi). Poate să fie vorba şi de nemți şi 
de italieni şi de noi, şi de ruşi — sau numai de englezi şi de americani. 
După plac. De asemenea, în alt loc Inönü afirmă că „niciodată Turcia 
n-a fost mai aproape de război“; dat fiind însă că hotărârea de persis- 
tentă neutralitate domină cuvântarea, trebuie înţeles că topografic sau 
geografic niciodată războiul n-a fost mai aproape de graniţele Turciei... 
Dar poate să fie şi altfel! 

Berlinul se declară foarte mulțumit cu mărturisirile turcului; să ne 
declarăm şi noi. Convingerea mea este că atitudinea Turciei nu se va 
hotărî la Ankara: ea se va hotărî pe fronturi. Turcii vor zbura în ultimul 
moment în ajutorul învingătorilor... 


Anul acesta nu va fi masă la Palat pentru Cavalerii Ordinului Mihai Vi- 
teazul — sub cuvânt că cei mai mulţi sunt pe front. Va fi numai o slujbă 
la Biserica Mihai Vodă. Scapă Mareşalul Mihăiţă de o plictiseală... 


Morgenthan, finanțul Statelor Unite, s-a înapoiat la Washington du- 
pă ce a negociat la Londra, mai multe săptămâni, reglarea debitelor bri- 
tanice privitoare la furniturile de război americane. Pare că negocierile 
nu au dus la nici un rezultat, de alminteri... 


Ziarele publică condițiunile unui concurs pentru sistematizarea Pie- 
ţii Victoriei. Grea problemă! Planul cel mai bun va fi premiat cu 1/2 

milioane lei. Sunt şi alte premii. De executarea sistematizării nu poate 
fi vorba acum, dar să avem barem planul. 


A murit Costică Toma, de la Iaşi. Tip de politician cum ar fi fost mai 
bine să nu avem, pentru mântuirea țării — nu era antipatic. Liberal de 
baştină s-a alipit, după întronarea Regelui Carol al II-lea, de Gh. Bră- 
tianu. Am negociat cu el un cartel electoral, în 1937 — aluneca ca 
peşte printre degete... 

Era politician, dar nu era printre cei mai răi... 


Miercuri 4 noiembrie. Comunicatele germane şi italiene mărtu- 
risesc lupte grele, pretutindeni, pe toate fronturile... 

Hintzl, mobilizat la o unitate pe front, îmi scrie din Anapa, cu data 
de 21 octombrie, o lungă scrisoare din care extrag următoarele pasaje, 
pe care le găsesc interesante: 

„Am avut prilejul în misiunile ce mi s-au dat să fac următoarele 
rute: Anapa — Rostov prin Krimskaia — Cholmskaia — Severskaia (față 
de această linie frontul era situat la o depărtare între 3-15 kilometri?, şi 
se simțeau caracteristicile lui specifice: muzica, ambulanțele, răniți, 
cimitire, emoţii etc.), Anapa — Krasnodar — Pavlovskaia — Kucevskaia — 
Bataisk — Rostov şi înapoi — în fine, Anapa — Varenikovskaia — Sla- 
vianskaia — Timoşenskaia — Tihorezk cu întoarcere prin Krasnodar“. 

„Pe frontul acesta majoritatea trupelor sunt române şi se pare că nu 
merge prea strălucit. Situaţia pare staţionară. E o regiune muntoasă şi 
păduroasă; aviația şi carele nu pot da concursul lor şi infanteria nu e 
susţinută decât de artilerie. Se pare însă că nemții au înfipt o săgeată în 
direcţia Tuapse şi de acolo se aşteaptă ceva şi pentru sectorul nostru 
din Caucaz. Despre celelalte sectoare sunt mai puţin informat decât cei 
din țară. Gazetele ne vin cu întârziere şi radio n-am ocazie să ascult“. 

„În colindele mele am putut să-mi fac o impresie complectă despre 
Kuban şi partea de n.v. a Caucazului. Ceea ce ne-a izbit în primul rând, 
mai ales prin comparaţie cu peninsula Kerci, este marea bogăţie a ve- 
getaţiei şi marea asemănare cu țara noastră. Prin preajma Anapei unde 
coboară pantele de n.v. ale munților Caucaz, ai impresia că te găseşti 
în regiunea Câmpulungului Munteniei. Multe fructe şi în special stru- 
guri. Am făcut cură şi de struguri şi de must. Perspective foarte fru- 

moase şi variate. De la noi înspre Novorosiisk intrăm direct în inima 
munților. Batalionul meu se găseşte doar la vreo 8-10 kilometri de 
Novorosiisk; încă n-am avut prilejul să mă duc în părţile acelea. La 
frumuseţea peisajului se adaugă inconvenientul bandelor de partizani. 
Drumurile nu sunt prea sigure...“ 

„De la linia Krimskaia—Krasnodar spre nord, ţinutul este aidoma cu 
Bărăganul nostru, poate ceva mai ondulat. Satele, foarte întinse mai 
toate, sunt înecate în verdeață şi ai impresia că intri în Lehliu sau în 
oricare alt sat din Bărăgan. Până şi casele se aseamănă. Localitățile 
care pe hartă sunt trecute cu litere mai mari şi contează ca oraşe, nu 
sunt cu mai mult mai arătoase decât celelalte sate. Locuinţele sunt doar 
ceva mai strânse şi se pot compara cu Urziceni, Slobozia etc. Toate 
acestea: Krimskaia, Slavinskaia, Timoşenskaia, Pavlovskaia, Kucev- 
skaia şi Tihorezk sunt la fel. Nici Anapa nu cade prea departe şi Tama- 
nul la fel. Se pare chiar că au locuitori mai puţin decât celelalte înşi- 
rate. In toată această regiune două localităţi sunt într-adevăr oraşe. Este 
interesant că pe o distanţă echivalentă cu cea de la Bucureşti la Timi- 
şoara să nu fie decât Krasnodarul şi Rostovul. Acestea însă întrec cu 
mult media oraşelor din țară“. 

„Krasnodarul, cam de mărimea Ploieştilor, a avut norocul să scape 
aproape intact. În afară de sărăcia inerentă războiului, oraşul pare că- 
şi duce viaţa sa obişnuită. Teatre, cinematografe, tramvai, lumină elec- 
trică, nu lipseşte nimic. Foarte, foarte multe ceasornicării, frizerii şi 
ateliere de fotografiat. Sunt şi restaurante şi cafenele. Oraşul e frumu- 
şel fără a fi interesant, străzi drepte şi potrivit de largi, ca în toate ora- 
şele şi satele ruseşti. Bazare caracteristice cu tot felul de vechituri şi de 
nimicuri amestecate cu fructe, zarzavaturi, produse lactice şi tot ce se 
poate vinde — de la ace ruginite, ciozvârte de creion şi tocuri de 
cauciuc uzate, până la haine de blană şi îmbrăcăminte standard, paturi, 
fotografii etc., din toate se găsec la acelaşi negustor. Într-o măsură mai 
aleasă aceleaşi lucruri se găsesc şi în «magazinele de comision». Nu 
ştiu dacă aceste prăvălii sunt o inovaţie a războaielor, dar le-am văzut 
şi la Odessa şi la Nicolaev şi chiar prin multe sate şi se găsesc în toate 
oraşele prin care au trecut camarazi de ai mei. Construcţiile par vechi 
şi cred că cu astfel de negustori se îndeletniceau ruşii şi sub bolşevici. 
Orice gospodină în anaghie îşi răscoleşte podul şi sertarele, îşi atârnă 
pe braţe cearşafuri, cămăşi ş.a. şi se duce la prăvălia de Comision să le 
„ vândă sau să le dea pe grâu, carne, sare, sau pe ce-i trebuie. Comisio- 
` narii vând pe ruble sau mărci; 6 ruble (36 lei) un pahar de iaurt, 2 000 
ruble (12 000 lei) o cămaşă, 1 rublă (6 lei) o ţigare care nu vrea cu nici 
un chip să ardă, sau 18 mărci (180 ruble) o pătură cazonă. O femeie 

vindea ciorapi cazoni româneşti(!) cu 6 mărci (360 lei), ceea ce dove- 
deşte că românul se adaptează repede şi dacă nu are «pod» sau «ser- 
tare» de golit, recurge tot la vechea resursă; avutul țării! Cât priveşte 
«afacerile» făcute de ai noştri pe aici, se ştiu şi se vorbesc atâtea încât 
te cutremuri dacă ai o cât de mică doză de corectitudine, de onestitate 
şi de bună credință“. | 

„În Krasnodar se văd foarte multe mutre armeneşti, am avut chiar 
impresia că este un centru armenesc. Mi s-a spus însă că în mai toate 
oraşele din Caucaz, armenii abundă“. 

„Rostovul e cu mult mai mare şi mai frumos. Poate să fie cu puţin 
mai mic decât Bucureştiul. Are tot aşa străzi foarte largi, pieţe idem cu 
perspective frumos aranjate şi cu clădiri monumentale. Nu se văd însă 
construcții tip «bloc» ca în Bucureşti. Mai fiecare clădire importantă 
îşi are spațiul ei de respiraţie şi de perspectivă. Un Teatru imens, con- 
strucţie cubistă, impune prin simplicitatea liniilor şi oferă totuşi o foar- 
te atrăgătoare perspectivă. Multe parcuri — de altfel nu există sat să nu 
aibă un cât de modest parc cu statuile lui Lenin, lui Stalin etc. (acum do- 
borâte) — şi copii de pe statuile clasice, în special cele sportive, pre- 
cum şi unele de actualitate: foot-ballişti, tenismeni etc. Imi aminstesc 
că la Nicolaev am văzut într-un parc o Venere în «chiloti»; am cercetat 
bine să văd dacă nu cumva intemperiile sau vreun glumeţ au ținut să o 
apere de priviri indiscrete şi m-am convins că «chiloţii» erau opera 
daltei sculptorului...“ 

„Rostovul are însă un mare cusur: este distrus de bombardamente. 
Întocmai ca la Chişinău, pe strada principală aproape că nu există clă- 
dire intactă. E de minune cum au putut nemții să menajeze Teatrul şi 
încă vreo câteva clădiri“. | 

„Foarte interesantă şi pentru mine unul este panorama oraşului când 
vii dinspre sud. Fiind aşezat pe malul drept al Donului, care e mai înalt 
decât malul stâng, se vede dintr-o dată întregul oraş în amfiteatru, în- 
tinzându-se de-a lungul Donului cu toate clădirile mai importante. Nu 
am stat decât o zi în Rostov şi n-am putut să-mi dau seamă de viața din 
oraş. Pare însă să fie multă sărăcie. Aceeaşi lipsă de pâine ca în toate 
oraşele prin care am trecut“. | | 

„Locuitorii din această regiune par sincer refractari comunismului 
şi am impresia că bolşevicii au luptat mult să-i câştige, fără să reu- 
şească. Nu există sat care în afară de parcurile amintite să nu aibă loca- 
lul său de cinematograf şi teatru. Biserici nu se prea văd. Cât am colin- 
dat nu am văzut decât una la Krasnodar şi alta la Plastunovskaia. A- 
ceasta din urmă ar face cinste Bucureştiului şi cred că adusă la Bucu- 
reşti ar fi cea mai mare. Înăuntrul ei sunt trei despărțiri, adică trei bise- 

rici alăturate, fiecare cu altarul ei şi în fiecare se poate oficia o slujbă 
deosebită. Prin celelalte sate bisericile au fost rase de pe pământ şi în 
locul lor s-au făcut parcuri“. 

„La Krasnodar şi la Rostov s-au constituit miliții din băştinaşi. I-am 
văzut înarmaţi şi mergând în cadență, cu cântece, pe străzile oraşului. 
La Krasnodar ajutau la paza prizonierilor. Cei mai mulți sunt în uni- 
forme bolşevice, unii însă au dezgropat uniforme anacronice, încât dau 
impresia că un circ sau un teatru de operetă a dat drumul artiştilor pe 
stradă ca să-şi facă reclamă...“ 


Caranfil, care e în legătură cu elementele anglofile şi primeşte ştirile 
britanice, îmi spune că anglo-americanii au început construcţia unei 
şosele (autostradă) în Africa, de la Brazzaville la Khartum, din Congo 
în Valea Nilului — şi lucrările merg repede. 

Faptul că francezii au evacuat toată populaţia europeană de la Da- 
kar, dovedeşte că americanii sunt decişi să atace şi acest important 
punct strategic — în planul lor de a pune mâna pe întreaga Africă... 


La New York, alegerile locale au dat victoria republicanilor, care au 
ales primarul lor cu o majoritate de peste 500 000 voturi... Alegerile 
pentru Senat şi Cameră sunt iminente. Se crede totuşi că democraţii 
vor avea majoritatea — altfel s-ar încurca treaba cu Roosevelt... 


Regele Danemarcei a intrat în covalescență. A scăpat... 


La Maikop, nemţii au forat deja 3 sonde noi şi au dat de petrol. Ca- 
ranfil care-mi dă ştirea, pretinde însă că avioane ruseşti au distrus re- 
zervoarele în care se strânsese ţiţeiul. Parcă nemții nu ştiu să facă 
rezervoare subterane... 

Unul din vagoanele noastre ce transporta cereale de la Nicolaev la 
Constanţa a fost torpilat şi scufundat... Mi-a confirmat azi ştirea 
Neagu, ministrul de Finanţe. 


„_ Afludin izvor sigur că militarii au blocat şi înmagazinat foarte mult 
` grâu şi porumb, pe care l-au dosit ca să-l scape de nemți, aşa încât nu 
stăm prea rău cu aprovizionarea noastră... Din acelaşi izvor aflu că o 
bună parte din armamentul destinat trupelor noastre din Rusia şi 

furnizat de nemți, e oprit în ţară pentru cele 15 divizii noi în pregătire. 
Cercurile noastre militare de conducere speră că nemţii ne vor 
complecta materialul ce ne trebuie (se fabrică mult şi în țară) pentru 
aceste 15 divizii, în speranţa să le vadă trimise pe front... Antonescu — 
le trece acadeaua pe la nas... 


Se zice că Dan Geblescu, relativ tânăr consilier de Legaţie, va fi înain- 
tat ministru plenipotenţiar şi numit secretar general la Ministerul de 
Externe, în locul lui Davidescu care va trece subsecretar de Stat la ace- 
laşi Departament... O să înnebunească prințul Vlădescu şi toți consi- 
lierii de Legaţie vechi! Dan Geblescu e deştept şi s-a purtat bine la Buda- 
pesta, dar nu e mai breaz (când e treaz!) ca alţii mai vechi decât dân- 
sul... Norocul e însă noroc! Numirea lui m-ar bucura căci e băiat simpatic. 


După o statistică publicată de revista germană Marine Rundschau, 
de sub direcţia amiralului Gadow, întocmită pe temeiul comunicatelor 
amiralităților anglo-americane, iată pierderile suferite de la începutul 
războiului şi până azi de marinele de război ale Marii Britanii, Statelor 
Unite şi Rusiei Sovietice: 

11 vase de linie; 9 vase port-avion; 1 port-avion auxiliar; 1 transport 
de avioane; 10 crucişătoare grele; 52 submarine; 38 vase de pază şi 23 
dragmine şi pescuitoare de mine; 14 crucişătoare auxiliare; 9 
canoniere; 240 de vase auxiliare. 

Amiralul Gadow constată că toate aceste vase de război pierdute — 
abstracție făcând de submarine — constitue o flotă de 3 ori mai 
puternică decât flota germană din 1939 şi aproape egală cu cea 
japoneză de la începutul războiului. (După Universul) 


Flota comercială mondială a fost în anul 1900 de 27 milioane tone; 
în 1910 de 45 milioane — iar la august 1914 de 50 milioane tone. La 1918 
tonajul mondial nu mai era decât de 22 milioane, ca să se ridice treptat 
până la 65 milioane tone în 1939. Din acest volum plutitor au fost 
înecate de la începutul războiului peste 25 milioane tone... 


Sâmbătă 7 noiembrie. De miercuri seara m-a trântit un guturai la pat. 
La mine, care sufer de o rinită cronică, guturaiul se manifestă ca o boa- 
lă gravă — dar nu ţine decât 2-3 zile. Azi mă simt aproape bine... 

Pe când năduşeam în pat şi-mi curgea nasul, englezii au dat pe nemți 
şi pe italieni înapoi în Africa... Numărul a învins. Forţele lui Rommel au 
fost nevoite să se retragă pe o a doua linie, după lupte grele în care 
nemții au pierdut 9 000 prizonieri, morți mulți şi material. Printre cei că- 
zuţi, generalul von Thoma, ajutorul lui Rommel... Luptele se dau acum 
între Fuka şi Mersa-Matruk, la 100 kilometri vest de El-Alamein... 

Pe frontul rusesc, succese neînsemnate. Trupele germane şi aliate 
au mai cucerit câţiva metri pătrați... 

Mai serioase sunt succesele submarinelor nemţeşti. Pe lângă 20 de 
vase scufundate, cu o deplasare de 130 mii tone — comunicatele de 
ieri mai anunţă alte torpilări. În total, în primele zile ale lunii noiembrie 
(1-6) au fost distruse peste 250 000 tone, vase anglo-americane. 

O slabă compensație pentru insuccesele Axei în Africa... 


Rezultatul alegerilor pentru Congres în Statele Unite: 

Camera Reprezentanţilor: s-au ales 220 democrați, faţă de 209 re- 
publicani. Senat: s-au ales 56 democrați, față de 36 republicani. Lip- 
sesc 2 rezultate la Cameră şi 1 la Senat. Roosevelt conservă majo- 
ritatea Congresului, dar o majoritate mult scăzută... 


Bătălia navală din sud-vestul Pacificului nu s-a terminat încă. Se 
mai bat şi acum, dar japonezii au amuţit (semn rău?) iar americanii n-au 
fost niciodată prea comunicativi. Pentru preciziuni mai trebuie aşteptat... 


În Madagascar, francezii istoviţi au cerut armistițiu. Ostilitățile au 
încetat. L'honneur est sauf — mais le pays est perdu... 


În Indii tulburările continuă. S-omoară lumea, se dă foc instituţiilor 
— şi toate acestea n-au nici o importanță... 


Pe frontul african au căzut zilele trecute şi doi fii ai Principelui 
Mario Ruspoli, fiul Vogoridinei de la Hanu Conaki. Unul din aceşti 
tineri Ruspoli e ginerele lui Volpi. 


Nemţii au găsit în arhivele Ministerului de Externe din Praga dovezile 
subvenţiilor plătite de cehi lui Wickham Steed, publicistul cunoscut 

din Londra. Sumele plătite se urcă cam la 100 000 coroane cehe pe an. 
Ziarele române fac mare scandal pe această chestiune, învinuind pe 
Beneş că a cumpărat presa britanică. Nu ştiu ziarele ro-mâneşti — sau 
au uitat — că pe Wickham Steed /-am plătit şi noi şi încă gros? 


Finţescu e demisionat de 3 zile. Pretextul: boala lui de ficat. În reali- 
tate nu se înţelege cu nimeni. El are răspunderea şi alții au iniţiativa şi 
dau ordinele... 

Marea remaniere cu promovarea lui Ică ca preşedinte de Consiliu, 
pare amânată... 


Lumea e speriată de cât se fură. Nu s-a furat sub nici un regim ca 
sub cel actual. Antonescu expune, legaţi, pe hoţii descoperiţi şi prinşi... 
Dar stă la masă cu Veturia Goga şi cu d-na Barbul! 


Duminică 8 noiembrie. Sfântul Mihail. Ziarele publică, fiecare, câ- 
te un portret (cel puţin) al Regelui Mihai, câte unul sau două articole, cu 
tot dichisul — cum se cade. Dar mai publică şi portretul d-lui profesor 
Mihai Antonescu, cu câte un articol ditirambic, vădit impus, prin care 
se urează viaţă lungă şi succes vice-conducătorului nostru! Amicul Ică 
se urcă tot mai sus în copac! Iată-l ajuns pe o creacă cu Regele! 

De când e România, nici un ministru, nici un viceprim-ministru, 
nici chiar un prim-ministru nu şi-a sărbătorit onomastica în public, n-a 
pus gazetele să-i ridice osanale. N-au făcut-o nici chiar Brătienii, nici 
tatăl, nici fiul! Se vede că Antoneştii au înnebunit de-a binelea — vai 
de ţară şi de noi! 


În Egipt nemții continuă să dea înapoi. Ei pretind că „manevrează“, că 
au libertatea lor de acţiune şi iniţiativa şi neagă să fi pierdut un material 
înasemnat de război, cum pretind englezii că au capturat. Recunosc 
însă că inamicul le-a luat 9 000 prizonieri... Şi au încredere în Rommel... 

Să aşteptăm şi să mai vedem, dar impresia generală e că lucrurile 
nu merg bine pentru Axă... 


Ziarele noastre de aseară au dat vestea că „Delfinul“, faimosul nos- 
tru submarin, a torpilat nu departe de Yalta (în Crimeea) un vas sovietic 
de 10 000 tone. Ziarele de azi- dimineaţă nu mai pomenesc însă nimic 


608 CONSTANTIN ARGETOIANU 


despre aşa ceva... Dacă ştirea n-a fost adevărată, cum a putut fi publi- 
cată sub regimul cenzurii prealabile? Dacă e adevărată, de ce se as- 
cunde după ce a fost dată în vileag? Logica regimului! 


Ziarele de azi-dimineaţă dau la cronica judiciară afacerea Brabe- 
teanu, minus sinuciderea... Ele mai anunţă şi condamnarea fostului 
inspector administrativ Alexandru Ştefănescu la 2 ani închisoare... 


Presa internaţională se ocupă cu ultimul discurs al lui Stalin, con- 
sacrat aproape în întregime războiului. Stalin explică pe larg că situaţia 
de pe frontul oriental se datoreşte faptului că nu s-a creat un al doilea 
front european. Lipsa acestui front a permis nemților să maseze forțe 
considerabile la est şi să pătrundă în cursul verii frontul rusesc. Dacă 
ar fi existat un al doilea front, pretinde Stalin, am fi avut fericirea să 
vedem trupele sovietice la granițele Germaniei. Stalin revine de zece 
ori asupra acestui al 2-lea front şi continuă să-l ceară. Declară şi el ca 
şi colegii săi Roosevelt şi Churchill că n-are nimic cu poporul german 
şi cu cel italian, ci numai cu Hitlerismul şi cu Fascismul... 

Presa germană subliniază pesimismul acestui discurs şi răspunde lui 
Stalin că un al 2-lea front european ar fi găsit Reichul pregătit şi n-ar 
fi schimbat nimic în situaţia disperată a Rusiei. Presa engleză şi 
americană analizează cuvântarea bolşevicului, fără a polemiza cu el... 
Atât ar mai lipsi! 

Pare că în Rusia neocupată şi în Siberia lipsa de alimente e totală. Foa- 
mea se arată pentru iarnă, un inamic mult mai amenințător decât neamţul... 

Prăpădeşte-i Doamne, să scape lumea de picire! 


Consiliul de Miniştri întrunit vineri a hotărât să sporească pensiile 
cu aproape 20%. Zic „aproape“, căci pare că în acest spor intră şi spo- 
rul consimţit astă-vară. O firimitură de pâine pentru fiecare pensionar 
— şi o sarcină de 400 milioane în plus pentru buget! 

Se zice că Finţescu a fost împăcat şi şi-a retras demisia... 


ORELE 12: Lovitură de măciucă. Americanii au debarcat azi-di- 
„ mineaţă între orele 3 şi 4 în mai multe puncte din Algeria!!! 

Dacă ştirea se confirmă (deocamdată au dat-o posturile de radio el- 
veţiene...) — atunci războiul a luat o cotitură gravă, în dauna Axei — 
şi a noastră!... 

În Egipt — englezii au luat Marsa-Matruh şi 5 divizii italiene sunt 
înconjurate şi tăiate de orice posibilitate de salvare... 


Luni 9 noiembrie. Ziua de 8 noiembrie va rămâne în Istoria țării 
noastre una din zilele cele mai tragice. Brusc, ne-a apărut la orizont 
icoana înfrângerilor... 

Debarcarea americanilor la Alger, la Oran şi în alte locuri pe coasta 
algeriană a Mediteranei, a fost confirmată. Ştirile nu sunt încă foarte 
lămurite: după unele, încercările de debarcare ar fi fost respinse, după 
altele, forţele americane ar fi izbutit să stabilească capete de poduri. 
Pare că e cazul şi în Maroc, la Saphi, lângă Casablanca... Americanii 
ar fi venit cu 180 de vapoare şi ar fi traversat Atlanticul neobservaţi. E 
de nepriceput cum au putut scăpa supravegherii submarinelor germa- 
ne, atât de vigilente; e de nepriceput dar au scăpat... Flota engleză de 
peste 100 de vase, sosită acum câteva zile la Gibraltar, ar fi trebuit să 
dea de gândit comandamentului naval german, căci toată lumea se în- 
treba în ce scop se făcuse acea concentrare... 

Roosevelt a trimes un mesaj Mareşalului Pétain. Acest mesaj n-a 
fost publicat în ziarele noastre, dar mi se spune că e foarte politicos şi 
că Preşedintele american explică debarcarea în coloniile franceze prin 
scopul de a le apăra împotriva unei posibile ocupaţii din partea Pute- 
rilor Axei!!! Roosevelt mai adaugă vorbe bune pentru Franţa, asigură 
pe Mareşal că Aliaţii nu se gândesc să atingă integritatea imperiului co- 
lonial francez, că păstrează pentru vechea tovarăşă din trecutul război 
sentimente de fidelitate — şi-l roagă să nu mişte, nici într-un sens nici 
într-altul, fiindcă ora Franţei n-a sosit încă... 

Mareşalul Pétain a răspuns foarte demn, protestând împotriva încăl- 
cării neutralității Franței şi reaminteşte Preşedintelui că s-a angajat să lup- 
te împotriva oricui ar călca suveranitatea țării sale şi cuvântul unui Pétain 
e cuvânt. Onoarea Franţei îi dictează datoria, în faţa căreia se înclină 
fără şovăire. 

Răspunsul Mareşalului Pétain a fost reprodus in extenso de toate 
ziarele Axei, prin urmare şi de ale noastre... S-a publicat asemenea şi 
scrisoarea adresată de Pétain lui Darlan şi ordinele date de acesta co- 
mandanţilor din Africa. Atitudinea trupelor franceze din Africa nu e 
nici ea încă bine lămurită. Generalul Nogués, camandantul trupelor din 
Maroc, a dat o proclamaţie în sensul ordinelor lui Pétain, şi lupte grele 
pare că sunt în curs, la sud de Casablanca. 

Pe de altă parte, generalul Giraud, comandantul de armată făcut pri- 
zonier în campania Franţei şi evadat din captivitate, a ridicat steagul 
paullist la Alger de unde a vorbit ieri la Radio. Giraud e unul din cei 
mai cotaţi generali francezi. După ce a scăpat din captivitate trecând prin 
peripeții romantice, a venit la Vichy, unde Pétain i-a cerut cuvântul de 
onoare că va sta liniştit şi nu-i va face plictiseli. Giraud a dat cuvântul, 
şi nu s-a mişcat până acum în urmă, când deodată a apărut la Tunis... 
E singur la Alger, sau îl urmează şi trupele franceze, în parte sau în 
total? Vom fi în curând lămuriți... 

Defecţiunea celor 5 divizii italiene se confirmă. Englezii pretind că 
au făcut 40 000 prizonieri şi că au luat 500 tancuri... Genova a fost din 
nou bombardată în noaptea de sâmbătă spre duminică. Englezii anunță 
că au scufundat 6 vase mari în port — italienii mărturisesc pagube 
mari, dar morţii n-au putut încă fi numărați. În aceeaşi noapte a mai fost 
bombardat Milano, şi alte câteva oraşe din Lombardia. 

Şoneriu, care a sosit din Milano şi a văzut efectele bombarda- 
mentului precedent, e îngrozit. O bombă de calibru mare a căzut într- 
o piaţă, la câteva sute de metri de casele lui Puricelli şi Pors şi a ras 
toate edificiile de pe piață, arborii, tramvaiele, chioşcurile — tot, iar la ca- 
sele Pors şi Puricelli, toate geamurile au fost sparte, toate obloanele de 
lemn, făcute țăndări... Puricelli era într-un hal fără hal — şi aşa, depri- 
maţi, pierduţi i s-au înfăţişat toți prietenii pe care i-a văzut. Bombele 
incendiare au provocat 700 de incendii în Milano, şi aproape nu e om 
care să nu fi pierdut ceva, el sau o rudă sau un prieten de al lui... De- 
presiunea e totală şi îngrijorătoare; la Genova se zice că e şi mai rău. 

Englezii au fost foarte buni psihologi. Ei ştiu că în Italia toate ini- 
ţiativele politice şi sociale au pornit şi pornesc din provinciile de nord 
ale Regatului, au tăbărât pe ele şi au lăsat centrul şi sudul în pace... O 
laşare a Italiei şi o pace separată nu e exclusă; Taylor, omul lui Roosevelt 
trimis la Papa, a sosit la Roma cu un avion italian şi e puţin probabil 
să nu fi stat de vorbă şi cu un om al lui Mussolini. 

La Milano, spune Şoneriu, ura oamenilor împotriva nemților e a- 
junsă la paroxism — şi nu mai vrea nimeni război. Dar deocamdată to- 
tul este încadrat cu trupe germane... 

Trăim clipe adânc emoţionante — poate ultimele noastre clipe! 


Şi Fiihrerul a vorbit aseară la Miinchen, cu prilejul comemorării vic- 
” timelor căzute la 9 noiembrie 1923, din rândurile național-socialiştilor. 
Discurs violent pentru a inspira încredere, şi prin care Hitler mărturi- 
seşte înfrângerea indirect, căci face o lungă comparaţie între stările de 

spirit din Germania în 1918 şi azi, demonstrând superioritatea forței de 
rezistență actuale a poporului german... Acolo am ajuns, la 1918? O 
bănuim, dar de ce o mărturiseşte şi Hitler? Despre „credinciosul aliat“ 
de la Roma nici un cuvânt... 


Anglofilii (!?) noştri exultă: inconştienți sau ce? 


Cei care ascultă postul de Radio Londra pretind că „purtătorul de 
cuvânt“ britanic, cât şi Summer Welles la Washington au declinat orice 
colaborare sau solidaritate cu Regele Carol, care pare că voia să se 
pună în fruntea „Românilor liberi“ din Anglia şi America... l 

Alţii afirmă că Regele Carol e în Brazilia (!) şi că ar fi fundat acolo 
„Partidul Românilor Liberi“, şi că Londra şi Washingtonul i-ar fi dat 
binecuvântarea lor... 


Plouă, viscoleşte, e frig... Vreme de noiembrie, sinistră, ca 
atmosfera din sufletele noastre... 


Joi 12 noiembrie. O teribilă intoxicație alimentară, cu temperatură, m- 
a ţinut de luni după amiază şi până azi-dimineaţă în pat. În primele 24 
de ore am avut 40 de scaune! In 3 zile, nemâncat, am pierdut 3 kilo- 
grame şi jumătate. Azi mă simt bine, dar foarte slăbit... 

În timpul bolii mele situaţia s-a mai complicat. Cum era de aşteptat, 
Germania a ocupat coasta mediteranică a Franţei şi Corsica, ca să le ape- 
re de o eventuală debarcare a anglo-americanilor. Ca să mai îmbărbă- 
teze şi pe italieni — care sunt în preajma prăbuşirii morale şi materiale 
— i-a poftit şi pe ei să participe la noua ocupare a teritoriilor france- 
ze... Bietul Pétain a înghiţit-o şi pe asta... Hitler i-a adresat o foarte fru- 
moasă scrisoare în care afirmă că gestul nu e îndreptat împotriva Fran- 
tei, ci un act de apărare provocat de agresiunea anglo-americanilor asupra 
coloniilor franceze şi de pericolul unui atac asupra Franţei europene 
însăşi... Führerul afirmă mai departe toată simpatia lui pentru Franţa şi 
speră că în curând soldaţii francezi vor lupta umăr la umăr cu soldaţii 
germani... Ca compensație pentru neplăcerea acestei ocupaţii supli- 
mentare, Hitler oferă Mareşalului mutarea Guvernului francez la 
Versailles, şi suprimarea liniei de demarcație, ceea ce ar anula făgă- 
duiala făcută pe de altă parte de a retrage trupele înapoia acestei linii 
„îndată ce circumstanţele vor permite“. Nu e vorbă, puţin probabil ca 

împrejurările să mai permită o asemenea retragere! Odată cu scrisoarea 
adresată Mareşalului Pétain, Fiihrerul a semnat şi un manifest către po- 
porul francez, mărturisindu-i bunele sale intenţii... 

Mareşalul Pétain a răspuns Fiihrerului printr-un scurt protest împo- 
triva unei măsuri care nesocoteşte Convențiunea de armistițiu, dar a de- 
clarat că Guvernul său nu se va opune cu forța la trecerea trupelor ger- 
mane. Mareşalul a mai semnat şi un scurt şi emoționant manifest către 
francezi, prin care aşează ziua de azi, în jalea sufletului său, în acelaşi 
rând cu ziua Armistițiului şi cere tuturor să aibă mai departe încredere 
într-însul, şi să primească trupele germane în linişte... 


Trupele germane şi italiene au şi trecut şi au ocupat regiunile ce le: 


erau destinate — fără să se producă nici un incident. Ba depeşele spun 
chiar că au fost primite de populaţia franceză cu prietenie, cu țigarete 
şi cu vin! 


În Africa, ştirile ce ni se dau nu lămuresc încă situaţia. Pare că ame- 
ricanii ocupă succesiv toate porturile din Algeria şi Maroc. O veste en- 
gleză a anunțat că Tunisul ar fi fost ocupat de germani... dar comu- 
nicatele germane nu spun nimic despre aşa ceva. Operaţiuni navale, ata- 
curi de submarine şi de avioane împotriva flotei anglo-americane care 
operează pe coastele Marocului şi Algeriei, sunt în curs. Dar nici des- 
pre ele nu se dau preciziuni, după cum nici despre ce a mai rămas din ar- 
mata lui Rommel nu se mai spune lucru mare... În câteva zile vom fi pe de- 
plin lămuriţi. Deocamdată una e lămurită: Germania a pierdut războiul... 


Despre Darlan nimic oficial. Pare că s-a predat americanilor la 
Alger. Comanda armatelor franceze „de pe pământ, de pe ape şi din 
aer“, pe care o deţinea amiralul, a fost preluată de Petain... 


Dinu Brătianu a scris acum câteva luni o lungă scrisoare lui 
Antonescu în care îi arăta toate greşelile guvernării sale. Mareşalul i-a 
răspuns acum în urmă printr-o scrisoare de 120 pagini, în care îl face de 
ocară: „D-ta, d-le Brătianu care ești un îmbuibat, un milionar, un mare 
proprietar — nu poţi vedea lucrurile în România cu ochii unui mun- 
citor... Dvs. care ați profitat de toate şi ați istovit puterile țării...“, şi aşa 
„ şi pe dincolo. Dar nici nenea Dinu nu s-a lăsat, şi a răspuns la rândul 
lui, la răspunsul lui Antonescu! Ieri şi-a întrunit prietenii ca să le 
citească ultima lui proză... 

Mareşalul Antonescu a pus pe o denunţare împotriva unui funcțio- 
nar, pe care o primise, următoarea rezoluţie: „Se va da în judecată, dar nu 
fără anchetă prealabilă; și eu am fost acuzat când eram tânăr că sunt 
nebun!“ Probabil a pus această rezoluţie ca să dovedească că a înnebunit 
numai la bătrâneţe... 

Pe miniştri îi chiamă acum pe rând şi îi supune la „cologuii“, ca 
profesorii pe elevi. Şeful de cabinet al unui ministru îmi spunea azi- 
dimineaţă ca patronul său s-a închis de 2 zile şi lucrează pe capete 
răspunsurile la un eventual chestionar. 


Comisiunea de Control a averilor foştilor demnitari a descoperit o 
cantitate însemnată de aur (reprezentând mai multe zeci de milioane de 
lei) depusă în saci, la o bancă din Amsterdam, pe numele blândului 
Mihai Popovici. Întrebat de unde provine acel aur, dulcele ardelean a 
cerut trei zile ca să dea răspunsul... 


Din izvor foarte serios aflu că Mussolini ar fi bolnav de cancer la 
stomac şi că starea sa e foarte gravă: n-ar mai avea decât 2-3 luni de 
trăit. Alţii care vin din Elveţia nu vorbesc de cancer, dar povestec că 
Ducele îşi petrece viaţa cu... minore, şi nu mai vrea să ştie de politică! 
E un fapt că cu prilejul aniversării de 20 de ani a înscăunării Fascismului, 
Benito Mussolini nu s-a manifestat, nici măcar printr-un discurs... 


Finţescu prinzând pe controlorii de la Aprovizionare — toţi ofiţeri 
deblocaţi — cu ocaua mică, i-a dat pe toţi afară şi i-a înlocuit prin... 
profesori şi prim-secretari de la Facultăţi! Ce iluzii îşi face bietul 
Finţescu! Nu sunt români şi profesorii? De ce n-a recurs la moaşe, ar 
fi fost cel puțin mai caraghios! | 


Nu ştiu pentru ce — şi nu ştiu nici profesorii — Universitatea din 
Bucureşti a fost deschisă zilele trecute cu un alai special. Telegramă 
din partea Regelui, telegramă din partea Conducătorului, scrisoare din 
partea Condu-căţelului, Corp diplomatic prezent etc. Probabil că regi- 
mul a vrut să se ia bine cu „lumea intelectuală“. Reprezentat prin varza 
umplută de Petrovici, numai popularitate n-a recoltat Guvernul din 
această reprezentaţie de vicleim. 

E drept că erau de faţă şi câţiva savanţi străini cărora li s-a decernat 
titlul de doctori „honoris causa“ şi probabil că pentru cinstirea lor ve- 


614 CONSTANTIN ARGETOIANU 


nise şi Corpul diplomatic. Când au intrat nemții, nici o mișcare; când 
au intrat francezii, ropote prelungite de aplauze! Manifestaţiuni care nu 
fac mult bine, evident! 


Gusti povesteşte că Petrovici l-a întrebat: „Când ai fost d-ta mini- 
stru al Instrucţiei, aveai şi Cultele?* — „Da!“, a răspuns Gusti, „dar pen- 
tru ce mă întrebaţi?“ — „Fiindcă e aşa de plăcut, când mergi într-o 
inspecţie, să fii primit la gară de episcop!“... Ecce homo! 


Şoneriu care vine din Italia povesteşte că din Germania au trecut zi- 
le întregi trenuri cu trupe germane din nord spre sud, prin Croaţia. Circu- 
laţia trenurilor obişnuite a fost chiar întreruptă câteva zile. Încotro erau 
îndreptate aceste trupe? Spre Salonic să apere coasta? Spre Grecia, 
spre Albania? Sau pur şi simplu în Bosnia şi vechea Serbie, unde lup- 
tele continuă înverşunate între forțele generalului Mihailovici, com- 
puse din bande de răsculați — se da despre aceste bande cifra evident 
exagerată de 500 000 oameni — şi forțele germane şi italiene. Ce e mai 
nostim, se zice că aceste bande sunt înarmate chiar de italieni: de câte 
ori comitagii prind un italian, cer să fie răscumpărat prin arme şi mu- 
niţiuni — un colonel face un tun, un maior o sută de puşti şi aşa mai 
departe! Ba italienii, deşi îi combat, mai vând pe sub mână arme in- 
surgenților, ca să facă câte o mică afacere şi din ură contra nem- 
ților!!!!... Fapt este că nemţii au găsit asupra sârbilor ucişi sau captu- 
rați, numai arme italiene! 


Sâmbătă 14 noiembrie. Alaltăieri-seara, joi, era să mor. Nemâncat 
de 4 zile şi cu 42 scaune la activ, m-am pomenit că-mi îngheață 
progresiv mâinile şi picioarele. Termometru] la subțioară arăta 35 9. 
Am luat codamină şi m-am măsurat iar: 35° 5! Am chemat doctorul, 
care m-a readus la viață şi mi-a dat de mâncare... Eram nemâncat! Am 
mâncat şi ieri, şi azi, deşi foarte slab, mă simt iarăşi om... 


Deşi ştirile ce sunt lăsate să ajungă până la noi sunt trunchiate şi ast- 
fel încurcate încât nu mai pricepe nimeni nimic — deşi chiar emisiu- 
„ hile engleze, elvețiene şi americane sunt în bună parte contradictorii, 
nu mai încape îndoială că Africa septentrională franceză e aproape 
toată în mâinile americanilor. Mai au să ocupe Tunisul şi Bizerta, către 

care forțele debarcate la Alger înaintează repede. După Radio Londra, 
la Tunis, trupele franceze se bat cu... paraşutiştii germani! Atitudinea 
francezilor în Algeria şi Maroc a fost şi este din cele mai echivoce. În 
Maroc, la Casablanca şi aiurea, s-au bătut puţin, apoi s-au predat. La 
Alger nici atât... După ce generalul Nogués s-a declarat supus ordi- 
nelor Mareşalului Pétain şi prin urmare s-a pus pe rezistență — a dat 
un manifest de la Alger prin care se punea sub ordinele lui Darlan, iar 
acesta a semnat alt manifest prin care, în calitate de Comandant su- 
prem al forțelor franceze afirmă neutralitatea sa față de invazia ameri- 
cană — întocmai ca Guvernul din Vichy faţă de invazia germană a 
Franţei neocupate — şi termină apelul său către poporul din Africa prin 
strigătul: „Vive la Maréchal Petain!“!!! 

Armata 'lui Rommel e în plină retragere. Deocamdată a evacuat To- 
brukul... Va mai putea oare scăpa din cleştele anglo-american, cu o 
ramură ce se mişcă dinspre Egipt şi cu alta ce se mişcă dinspre Tunis? 

Toată coasta mediteranică a Franţei a fost ocupată, afară de portul 
şi de regiunea fortificată Toulon, pe care nemţii şi italienii ai lăsat-o în 
seama francezilor după ce amiralul comandant al flotei franceze din 
Mediterana şi-a dat cuvântul de onoare că va apăra cu forțele sale acest 
colţ de pământ — împotriva oricărei încercări de debarcare... 

Din tot ce s-a petrecut, din numărul mare de generali şi ofiţeri tre- 
cuţi în Africa în ultimele zile, din modul cum au reacționat forţele mi- 
litare aflate în Maroc şi în Algeria — reiese clar că franţujii au jucat 
teatru, şi că tot sufletul armatei franceze e împotriva nemților, dacă nu 
chiar cu englezii... Era şi greu să fie altfel! Sinceri, la Vichy, sunt nu- 
mai Pétain şi Laval. Şi încă, punct de întrebare şi aci... 

„De pe frontul rusesc, mişcare pe loc. A venit iarna, cu necazurile 

„ Cei de la Crucea Roşie pretind că holera şi tifosul exantematic 
încep să se întindă pe frontul nostru. Pentru tifosul exantematic, nu m- 
ar mira — e sezonul... dar holera e epidemie de vară! 

Comandantul englez al Insulei Malta a dat un ordin de zi din care 
reiese că totul este gata pe aeroporturile insulei pentru începerea bom- 
bardării continue a oraşelor italiene, şi că macaronarii „vor fi serviţi”... 
Dacă nu e bluff — e extraordinar: de aproape 3 ani Malta e bombardată 
de 3 ori pe zi — ce a mai putut rămâne acolo în picioare? Poate că toate 
aeroporturile ca şi depozitele de benzină şi de muniţiuni sunt subterane 
şi au scăpat astfel graoznicelor bombardări suferite... 


Posturile Axei de radiodifuziune răspândesc vestea că doi ofițeri de 
marină francezi s-au prezentat generalului Giraud, au scos revolverele 

şi au vrut să-l ucidă, ca trădător. Ofițerii au fost dezarmați (?) de cei pre- 
zenţi, arestaţi de americani şi împuşcaţi. 

Toată istorioara pare de domeniul fanteziei, şi e probabil inventată 
de propaganda germană... 

Probabil că aceeaşi propagandă a inventat şi ştirea unui conflict 
între generalul Giraud şi generalul de Gaulle, pe chestiunea comanda- 
mentului acţiunii aşa-zise „gaulliste“. De Gaulle a repetat în diferite 
rânduri că recunoaşte drepturile lui Giraud, „son aîné“, şi că era gata 
să cedeze comandamentul forțelor (?) sale, fostului comandant al Ar- 
matelor din nordul Franţei — dacă s-ar prezenta să-l exercite... 


Killinger a declarat lui Iorgu Ghika, la o vânătoare, că „în România sunt 
30% anglofili, 60% indiferenți (masa țărănească) şi 10% /ichele, care 
fin cu Germania...“ Întrebat de Iorgu Ghika, dacă poate repeta această 
butadă, Killinger a răspuns: „Ie rog. Dar nu e o butadă, e o consta- 
tare...“ 


Antoneştii au început să se certe. Se zice că e oarecare răceală între 
Mareşal şi dl Ică. Era fatal, Câinele Roşu trebuie să se certe cu toată 
lumea, până la sfârşit. 

Mareşalul e supărat şi pe nemți. S-a supărat fiindcă nemții au redus 
pe front raţia soldaţilor români. S-a supărat şi a declarat că nu mai mer- 
ge în zonă şi nu mai preia comanda armatei ce i ṣe destinase... Cel pu- 
țin aşa povestesc domnii de la Palat. Nemţii ar fi luat-o rău; ca să scape 
de bucluc, Mareşalul ar fi aruncat vina comunicării cam bruscate fă- 
cute la Berlin! pe Ică, şi Ică pe Bossy — aşa încât Bossy şi-a oferit de 
trei ori demisia, care n-a fost primită. Se vede că afirmarea lui Maniu 
că a găsit pe Mareşal „mai accesibil“ față de ideile lui se datorește fap- 
tului că a dat peste el într-o zi de supărare contra nemților... 


Duminică 15 noiembrie. Reacţiunile francezilor faţă de debarcarea 
americanilor în Africa continuă să fie nelămurite pentru noi, cei 
neiniţiaţi. Poziţiile respective între Darlan, Pétain şi Laval par să fie 
dominate prin faptul că Laval vrea sincer o colaborare cu nemții contra 
englezilor, că Pétain vrea să ocrotească Franţa de noi convulsiuni dar 
, nu mai crede în victoria germană, că Darlan a trecut definitiv de partea 

anglo-americanilor dar caută să compromită şi pe Pétain, care rămâne 
credincios însă ideii neutralității şi cuvântului dat... 

În Africa, Axiştii continuă să se retragă spre Bengazi, urmăriţi de 
englezi, pe când americanii ocupă succesiv toate pozițiile strategice în 
Maroc şi Algeria. În Tunis n-au ajuns încă.. 

Nemţii anunță mari succese ale submarinelor, vorbesc de 250 000 
tone scufundate în ultimele zile. Păcat că n-au atacat, la timp, convo- 
iurile de debarcare în Africa; ar fi fost mai bine pentru ei... Ocuparea 
litoralului francez al Mediteranei de către germani şi italieni s-a 
săvârşit fără incidente şi fără dificultăţi... 

Pe fronturile ruseşti îngheţate, mişcare pe loc... 

Puterile Axei, după zăpăceala care a urmat lovitura primită în Africa 
s-au „resesizat“ şi pare că organizează atacuri crâncene submarine în 
Mediterana, atacuri care vor stânjeni desigur foarte mult mişcările şi 
aprovizionarea anglo-americanilor. Berlinul a ridicat capul, şi italienii 
pare că se proptesc mai viguros în cârjele lor: ocuparea Nizzei şi 
Corsicei le-a mai dat puţin curaj! 


Dinu Hiott, ministrul nostru la Vichy, pleacă mâine la post şi a venit 
să mă vadă. A fost primit succesiv ieri şi alatăieri de Ică şi de Mareşalul 
Antonescu. Hiott a constatat o mare deosebire între cei doi tovarăşi de 
idei: Ică pare deprimat, s-a arătat pesimist şi s-a declarat de acord cu 
Hiott asupra necesităţii unei politici foarte prudente. A deplorat marele 
număr de divizii româneşti trimise la 1 000 şi mai bine de kilometri pe 
front, şi a afirmat că a fost contra. „Am pus să se protocoleze opinia 
mea separată în această chestiune“... — au fost propriile sale cuvinte. 

Pe Mareşal, Hiott l-a găsit vesel, bine dispus şi cât se poate de să- 
nătos. E fără grijă. E convins de victoria germană. E sigur de Transil- 
vania. Nu se teme de nimic în interior: e popular şi stăpân pe situaţie... 
Optimism perfect şi nesimulat! 

Te întrebi: ce ascunde Ică — şi, e nebun dl Conducător? 

Hiott nu crede că Guvernul francez se va muta la Versailles, afară nu- 
mai dacă condițiuni speciale vor modifica condiţiunea de Armistițiu. 
Pétain nu vrea să fie înconjurat de poliţie germană... Hiott se întreabă 
ce. se va întâmpla cu Darlan, căci după legile actuale constituționale, 
Darlan este succesorul lui Pétain în caz de moarte sau de împiedicarea 
acestuia de a funcţiona... Vor admite nemţii ca un răzvrătit sa rămână 
succesorul Conducătorului Statului francez? Zilele ce urmează vor 
descurca şi această încurcătură... 

După ministrul nostru, opinia publică a evoluat mult în Franţa! La în- 
ceput erau foarte mulţi, în zona ocupată mai ales, care în ura lor con- 
tra Angliei şi în admiraţie faţă de victoriile germane în Rusia, voiau o 
sinceră colaborare cu Reichul. Acum, numărul germanofililor a scăzut 
mult. Au câştigat comuniştii, care au devenit „patrioți“ şi „cocardiers“. 
Atentatele pe care le comit împotriva nemților „în numele Patriei nă- 
vălite“ sunt privite cu bunăvoință... Până şi bombardările sunt primite 
cu resemnare şi oarecum scuzate... „Les Anglais sout les vaches — 
spun oamenii din popor — mais ils out raison. Leurs attaques, c'est 
régulier!“ Ciudată mentalitate! 

Hiott a venit de la Vichy prin Elveţia şi Italia şi a fost impresionat 
de deprimarea şi de apatia italiană. „Trecând din Elveţia în Italia — 
spune dânsul — am avut impresia că trec dintr-o țară beligerantă într- 
una care a semnat pacea. În Elveţia numai militari prin gări, trenuri mi- 
litare, măsuri de mobilizare — în Italia nu se vede o uniformă, nu miş- 
că nimic, totul pare abandonat...“ Impresionabili mai sunt latinii noştri! 
Câteva bombardări, câteva restricțiuni şi gata au fost macaronarii noş- 
tri... Când te gândeşti la efortul nemților şi-l compari cu al italienilor!!! 


Genova a fost din nou bombardată azi-noapte... De astă dată a fost 
lovit mai mult portul — şi uzinele Ansaldo... 


Luni 16 noiembrie. Situaţia generalilor francezi continuă să apară 
nelămurită. Nici măcar Giraud n-a fost destituit până acum: a fost bla- 
mat, dar nu scos din cadre. Într-adevăr, Mareșalul Pétain a radiodifuzat 
un ordin de zi adresat africanilor prin care spune: „Generalul Giraud 
şi-a călcat cuvântul şi şi-a pierdut onoarea; titlul pe care-l poartă îl 
deţine de la o Putere străină — în consecinţă îi interzic să învoce nu- 
mele meu“. Darlan, la Alger, pretinde şi el că vorbeşte în numele lui 
Pétain, iar Nogués înapoiat în Maroc, invocă la rândul său autoritatea 
Mareşalului pentru a sta cu braţele încrucişate... 

La Toulon e linişte; multă lume crede însă că până în cele din urmă 
va juca şi flota franceză o figură. Până acum această flotă a stat surdă 
la apelurile lui Darlan, care a făcut tot ce a putut ca escadrele de la 
Toulon să-l urmeze. Darlan nu stă prea bine însă cu englezii şi până 
mai ieri a fost „la béte noire“ a Gaulliştilor. Dacă ar fi venit cu flota s- 
ar fi uitat toate — dar așa... 

Nemţii au publicat ieri un comunicat în care rezumă, cu date ofi- 
ciale, succesele submarinelor germane şi italiene dobândite până alaltă- 

ieri-seară împotriva debarcărilor de oameni şi material pe coastele 
nord-africane în Atlantic cât şi în Mediterană. După acest comunicat au 
fost scufundate vase comerciale şi de transport de o deplasare totală de 
183 000 tone şi au fost avariate grav altele de o deplasare totală de 234 
000 tone. În afară de vasele de război distruse. E ceva, desigur... 


Aseară fost Buşilă pe la mine. Îmi confirmă buna stare şi buna dispo- 
ziție a Mareşalului Antonescu care a fost şi el impresionat la început de lo- 
vitura din Africa, dar care şi-a revenit în fire şi a redevenit chiar optimist. 

Nemţii pe care i-a văzut sunt şi ei optimişti (Killinger, generalul 
Hauffe, ministrul Instrucţiei Rust...). Pare că Comandamentul german 
nu vrea să abandoneze Africa. Deocamdată ar fi trimis forțe destul de 
puternice la Bizerta, pe care nu vrea să o lase în mâinile americanilor. 
Cred şi cu; Bizerta şi Alexandria sunt singurele porturi serioase de pe 
coasta Africii din Mediterana... Nemţii contează foarte mult pe sub- 
marinele lor, pe care le-au concentrat în jurul Marocului şi Algeriei, ca 
să împiedice debarcări ulterioare şi mai ales aprovizionarea trupelor 
americane deja debarcate. Pe de altă parte trimit întăriri lui Rommel; 
despre o abandonare a luptei în Africa nu e deocamdată vorba... 

Buşilă socoteşte cu dreptate că nemţii au făcut trei mari greşeli, gre- 
şeli datorite „sentimentalismului“ lui Hitler: 1) Că n-au făcut pace defi- 
nitivă cu Franţa, fără să-i ia nimic, ca să o atragă alături de Axă (aceas- 
tă greşeală a făcut-o Hitler ca să nu supere pe italieni...); 2) Că n-au lăsat 
şi ajutat pe spanioli să ia Gibraltarul! (ca să nu supere tot pe italieni, 
care s-au opus); 3) Că n-au ocupat şi Algeria şi Marocul în momentul 
Armistițiului (de astă dată ca să nu supere prea rău pe francezi...). 

În realitate, n-a fost sentimentalism din partea lui Hitler, ci 
diplomaţie. Dacă ocupa Africa septentrională trebuia să dea Tunisia 
italienilor — şi cum era să facă pace cu Franța şi să şi-o împrietenească 
satisfăcând pretenţiile Italiei? Iar dacă nu le satisfăcea, risca să piardă 
unul din capetele Axei... Tot italienii au fost, sunt şi vor fi nenorocirea 
nemților! 


„Generalul Potopeanu e la Sofia, unde a ţinut pe franţuzeşte o con- 
ferinţă: „Contribuţia Armatei române în Răsărit“. După telegrame, tri- 
misul Guvernului român primit oficial şi cu multă deferenţă, ar fi avut 


l Din notele mele reiese că a fost acum un an un asemenea plan care a rămas însă 
plan. 

mare succes. La conferință au asista primul ministru, trimisul Regelui 
(Pomanov), miniştri, generali, profesori — lume multă. Potopeanu a 
făcut şi proiecțiuni luminoase. Multe fotografii au fost reproduse de 
ziare, pline de elogii pentru conferință, pentru conferenţiar şi pentru 
români... La ce servă această „reclamă“ în Bulgaria? 


Junele N. Polizu, curajosul nostru aviator, e în concediu pentru câ- 
teva zile în Bucureşti. Vine de la Stalingrad. Moralul foarte ridicat. 
Afirmă că Stalingradul — ce a mai rămas — ar putea fi luat în 2 zile, dar 
nu merită un sacrificiu de oameni cât de neînsemnat. La Stalingrad s- 
a urmărit tăierea Volgii şi scoaterea din funcțiune a imenselor uzine ce 
funcționau acolo. Ambele scopuri au fost atinse — restul nu importă... 

Aviația rusească ar fi total slăbită — spune Polizu — şi refuză lupta 
cu aviația germană sau cu a noastră. Ce e rău, spune Polizu mai 
departe, e că oamenii nu mai au unde sta, toate casele fiind dărâmate. 
Stă lumea prin bordeie, pe sub pământ. Acum câteva zile când a plecat 
Polizu de la Stalingrad, erau — 18 de frig! Apa li se aducea cu avi- 
onul; de trei săptămâni nu se spălaseră! 


Buşilă povesteşte că Rust, ministrul Instrucției german venit să ne 
câştige sufletele, e un fel de agent electoral, un Jean Tehaş neamţ!! 
Vorbeşte la masă ca în Dealul Spirii — strigă şi gesticulează. Întrebat 
de Buşilă dacă e „profesor“ a răspuns: „hein, ich bin ein Politiker!“ În 
realitate e un profesoraş de cinci parale, dar un nazist din prima oră. A 
fost de faţă la „putsch“-ul din noiembrie 1923 de la München, şi a 
scăpat de moarte ascunzându-se sub o masă. Altfel era să fie într-un al 
13-lea sarcofag de piatră, alături de chelnerul şi de ceilalți manifestanți 
ucişi şi proslăviţi azi la München în frumosul monument de lângă 
„Braunes Haus“... Numit la Instrucție odată cu regimul — profesoraşul 
Rust Jean — Tehaş, e în fruntea învățământului celei mai „culte“ ţări din 
Europa... Ce trebuie să gândească atâtea somități terfelite ale ştiinţelor 
şi ale artelor... Asemenea greşeli duc sămânţa pieirii în cele mai reuşite 
întreprinderi... 


Marţi 17 noiembrie. Pentru a mărturisi că se retrag în faţa engle- 
„ zilor fără să o spună pe şleau, nemţii au găsit o formulă nostimă: 
„operaţiuni de evitare sunt în curs“!!! Dacă în Cirenaica merge prost, 
la cealaltă extremitate a Africii Septentrionale, lucrurile merg mai bine 

pentru nemți. Au debarcat, împreună cu italienii, pe coasta de est a 
Tunisiei şi se îndreaptă spre Bizerta. Şi americanii au pornit spre 
Bizerta, dar înaintează încet, din cauza locurilor muntoase de străbătut 
şi fiindcă aşteaptă întăriri. Debarcarea trupelor Axei în Tunisia s-a fă- 
cut în înţelegere cu Guvernul de la Vichy; nu se ştie dacă a consimțit 
şi Beiul din Tunis, căruia Roosevelt a adresat o scrisoare... Generalul 
Nehring, comandantul trupelor germane a lansat o foarte prietenească 
proclamaţie populaţiei şi soldaţilor francezi din Africa, prin care de- 
clară că trupele sale au venit să apere imperiul colonial franțuzesc, în 
înţelegere cu Mareşalul Pétain... Faptul că se adresează şi soldaţilor 
francezi ar dovedi că aceştia sunt cam de capul lor sau cel puţin îm- 
părţiţi, în ce priveşte părerile şi legăturile lor... 

Mareşalul Pétain a mai semnat şi el un manifest în care tratează pe 
Darlan de trădător şi pe Giraud de „laş şi de trădător“. Mareşalul pro- 
testează cu energie împotriva afirmării lui Darlan că dânsul, Pétain îşi 
ia hotărârile „sub presiune“ şi că zisul Darlan e obligat să vorbească în 
numele său! Mareşalul Pétain mai adăugă, că Darlan şi Giraud s-au pus 
prin actele lor în afară de națiunea franceză şi că în consecinţă au pier- 
dut toate gradele, însărcinările şi prerogativele lor. Situaţia lui Darlan, 
în ce priveşte dreptul său de succesiune la Şefia Statului s-a lămurit ast- 
fel. După ştiri din Berlin, pare că în locul lui va fi numit nu Weygand, 
cum s-a crezut, ci Laval... 

Amiralul Godeffroy, comandantul escadrei franceze sechestrată la 
Alexandria (Egipt) a refuzat să predea vasele sale englezilor, care i-au adre- 
sat o nouă somaţiune. Se zice că amiralul Godeffroy ar fi fost arestat... 


Ştiri foarte neprecise cu privire la o mare bătălie navală în Pacific, 
în regiunea Insulelor Solomon. Acum câteva zile, japonezii au 
trâmbiţat mari succese; acum tac... dar nu vorbesc nici americanii. 


Generalul Răşcanu, fostul ministru de Război în Guvernul Averescu 
din 1920, a fost numit primar general al Bucureştilor... 

Răşcanu, de care Nicu Filipescu făcuse mare caz şi-l împinsese 
înainte, a avut momentul său de glorie dar a dat chix. Se cănea deja în 
1920 şi da semne de oboseală. Acum în urmă era primar la Vaslui, unde 
n-a făcut lucru mare. Bastaki, un vasluian, îmi povestea că-şi petrecea 
viaţa mai mult în pat, bolnav... 

D-na Rica Antonescu a fost decorată cu un ordin german 
(Wablthătigkeits” sau aşa ceva) în briliante şi distinsă printr-o scrisoare 
personală a Fiiherului, pentru grija pe care a purtat-o răniților germani. 
O fi făcut pentru nemți ce nu a făcut pentru români... 


Joi 19 noiembrie. Cheia războiului în Africa sunt Bizerta şi Tunisia. 
Dacă nemţii pun stăpânire pe ele, e foarte posibil să bată pe americani 
şi pe englezi, căci vor putea manevra pe linii interioare, vor fi foarte a- 
proape de bazele lor de aprovizionare (Sicilia, Italia) şi dominând am- 
bele maluri ale canalului Siciliei, vor tăia Mediterana în două... Dacă 
pun mâna americanii pe Bizerta şi Tunis, atunci soarta germano-italie- 
nilor va fi pecetluită... 

Se vede că acolo se joacă partida cea mare şi că ceva e în curs, căci 
nici ieri nici azi n-a sosit — sau cel puţin nu ni s-a dat nici o ştire des- 
pre cele ce se petrec în Tunisia şi în jurul Bizertei... Telegramele spun 
numai că americanii sunt încă dincolo de graniţa Algeriei şi că forțele 
germane au debarcat în Tunisia, la est de Tunis... 

Trupele lui Rommel, în retragere, sunt deja la 70 kilometri de 
Bengazi. Probabil că nu se vor opri decât dincolo de Bengazi, la 
marginea deşertului, ca şi rândul trecut. 

În Rusia, tot succese pe loc, mai accentuate în Caucaz, şi scufundări 
de vase în Marea Caspică... În Rusia a sosit frigul şi paralizează tot. 

Despre bătălia navală din regiunea Insulelor Solomon, japonezii dau 
lista vaselor americane distruse, de la mijlocul lui august şi până acum, 
căci bătălia de fapt n-a încetat de trei luni. Lista e impresionantă, dar 
Japonezii nu dau pierderile lor, iar Roosevelt pe de altă parte, într-un 
discurs rostit zilele trecute, pretinde că la Insulele Solomon, victoria a 
rămas de partea americanilor... 

Goebbels a ţinut o lungă cuvântare la Wupperthal (fostul Essen), în 
care a pledat cu multă dibăcie victoria germană. A făcut şi el greşala 
să compare 1918 cu momentul de faţă, ca să dovedească că situaţiile 
nu sunt deloc identice... Acolo am ajuns? 


La Vichy, după ce s-au scremut trei zile, au scos mai multe soluţii 
constituționale. S-a dat lui Laval dreptul să promulge legi fără semnă- 
tura lui Petain, în afară de legile constituţionale, rezervate Mare- 
şalului. S-a mai hotărât ca în caz de „împiedicare“ a Mareşalului, Laval 
„Să asigure“ (sic) exerciţiul funcţiunilor de Şef de Stat, iar în caz de 
„împiedicare definitivă“ (??), Consiliul de Miniştri trebuie să aleagă 

până într-o lună pe succesorul lui Pétain... Funcţiunile de Şef al Statu- 
lui şi de şef al Guvernului vor rămâne distincte... 

Darlan (care fusese desemnat succesor al lui Pétain fără nici o res- 
tricţiune) a fost astfel curățat... Pare că a rămas cu posteriorul între două 
scaune, căci după ce Londra a declarat, ca să complacă generalului de 
Gaulle, că nu vrea să aibă a face cu dânsul — a lămurit şi Washing- 
tonul, că „cu amiralul Darlan n-a fost şi nu e vorba să se încheie con- 
venţii politice de lungă durată...“ Americanii s-au servit de amiralul 
răzvrătit în primul moment, ca să treacă peste hopul debarcării, şi acum 
îl dau peste bord... 

Primul act al generalului Eisenhower, comandantul şef al forțelor 
americane debarcate în Africa de Nord, a fost să repuie în vigoare 
decretul Cřémieux prin care se acorda cetăţenia franceză evreilor din 
Algeria, decret ce fusese abrogat de noul curs de la Vichy... Poate o fi 
şi „Eisenhower“ coborâtor din vreun ghetto, mai ştii? 


În Spania s-a decretat mobilizare parţială... Se pretinde că e o mă- 
sură de apărare, față de o eventuală dar improbabilă debarcare pe 
teritoriul spaniol. 

În Turcia, propaganda americană a început să activeze în stil mare. 
De asemenea şi cea sovietică... Vinogradski s-a înapoiat de la Moscova 
la Ankara cu instrucțiuni şi a avut lungi întrevederi cu Saracioglu... Se 
pregăteşte ceva şi în Turcia... 


Dinu Brătianu nu va mai răspunde la cele 120 pagini ale lui Anto- 
nescu, în care, între altele, Mareșalul afirmă că Brătienii n-au făcut ni- 
mic pentru România ci, dimpotrivă, duc o răspundere mare pentru prăbu- 
şirea ei în haosul din care a scos-o Antonescu — căci pretinde că a 
scos-o... Pe Brătianu l-au hotărât prietenii lui politici să nu mai răs- 
pundă şi să mai polemizeze mai departe cu Mareșalul... E vorba ca 
„Partidul Liberal“ şi „Partidul Naţional Țărănesc“ să încheie un proto- 
col, sau să facă un manifest (?) prin care să afirme că România n-are ni- 
mic cu nimeni, şi n-a intrat în război decât ca să-şi redobândească Basa- 
rabia şi Bucovina... Dar cum rămâne chestiunea cu masacrele de ovrei? 


Potopeanu a mai ţinut 2 conferinţe la Sofia, tot cu mare interes. 
Statul Major bulgăresc a pus să traducă câteştrele conferințele şi le-a 
publicat, cu schiţe de hărţi şi cu fotografii... 

Cum trece vremea! Se împlinesc 20 de ani de la întemeierea „Şcolii 
Române“ din Roma... Lambrino, directorul ei actual, a hotărât să ser- 
beze cu oarecare fast această aniversare... 


O dramă îngrozitoare s-a întâmplat în circul Medrano, la Paris. Un 
tigru s-a înfuriat în timpul reprezentaţiei şi a sfâşiat o actriță de cinema- 
tograf care intrase în cuşca fiarelor, cu îmblânzitorul... În învălmăşeala 
care a urmat, au mai pierit 3 persoane... 


Vineri 20 noiembrie. Ochii lumii continuă să fie aţintiţi asupra Bizer- 
tei şi Tunisului: acolo se joacă pentru moment partida cea mai intere- 
santă a războiului. Deşi ştirile sunt tot cât se poate de parcimonioase 
din cauza secretului operaţiunilor, s-au lămurit totuşi de o parte şi de 
alta câteva puncte. Forţele germane sunt stăpâne pe Bizerta şi pe Tunis; 
se vorbeşte de 5 divizii motorizate, dar probabil că vor mai debarca şi 
altele. Se mai spune că înainte de a preda Bizerta, trupele franceze ar 
fi distrus toate lucrările de fortificaţie, depozitele de benzină şi de 
muniţiuni... dar ce nu spun zvoniştii din Bucureşti! 

Forţele americane şi engleze (Armata I engleză sub comanda gene- 
ralului Andersen) înaintează din Algeria spre Tunisia în trei direcţiuni: 
spre Bizerta, spre Tunis şi la sud spre Gabes. Planul anglo-america- 
nilor pare a fi să învăluiască pe germani în nordul Tunisiei şi să-i izo- 
leze, ca să nu poată da mai târziu mâna cu Rommel... 

Pe coastele Marocului și Algeriei, luptele aeriene şi submarine con- 
tinuă, dar buletinele de război evită să vorbească despre ele... 

Pe frontul rusesc, trupele române au înregistrat succese la sud-est de 
Alagir, iar cele germane la nord-est de Tuapse şi spre muntele Elbruz... 
La Stalingrad tocătura cu mărar merge înainte, şi forțele germane şi 
române câştigă teren metru cu metru... 


Torino a fost din nou bombardat, dar de data asta, victimele sunt 
mai puţin numeroase. 

Goebbels scrie un lung articol în ziarul Das Reich ca să dovedească 
victoria germană. Era mai bună vremea când această victorie n-avea 
nevoie să fie dovedită prin argumente, şi se înscria în Istorie prin faptele 
săvârşite pe câmpul de luptă... 

Insuccesele germane din Libia au dovedit cât de urâţi sunt nemţii la noi 
în ţară. Anglofilii s-au dat pe față. Au băut şampanie şi au anunțat sfârşi- 
tul Germaniei... Şi 98% din „lume“ gândeşte şi vorbeşte aşa... Oamenii a- 
ceştia nu pricep că n-avem de ales între germani şi englezi, ci între germani 
şi ruşi. Dar degeaba le-o spui! Ei una ştiu: Să se ducă nemţii la dracul! Că 
vor veni bolşevicii peste ei, puţin le pasă! Aşa o inconştienţă mai rar... 

Şi toată lumea asta umple oraşul cu fel de fel de zvonuri: Italia pră- 
buşită a cerut pacea, trupele germane pe front nu vor să se mai bată, 
armata noastră este decimată şi câte şi mai câte... 

Ieri a venit Radian să-mi spună că Spania a trecut de partea Angliei, 
că trupele americane au debarcat la Bilbao, au trecut prin Spania şi 
de acolo în Africa... Radian fiind mobilizat la serviciul Informaţiilor la 
Statul Major, ştirea dată de el m-a impresionat. L-am întrebat dacă era 
oficială: s-a încurcat şi a sfârşit prin a-mi mărturisi că nu, dar că i-o de- 
teseră gazetarii americani şi italieni, care înjurau pe spanioli... Aseară 
am văzut pe spaniolii de la Legaţie care mi-au dat cea mai categorică 
dezminţire a acestui zvon stupid... 

Sergiu Lecca, ataşatul nostru de presă din Lisabona, povesteşte şi el cui 
vrea să asculte, că Spania a părăsit definitiv Axa şi că adevăratul dictator 
la Madrid nu e Franco, ci Sir Samuel Hoare, ambasadorul Angliei! A- 
ceasta de când Serrano Suner a părăsit Guvernul... Adevărul este că Spa- 
nia e foarte încurcată: fără Anglia moare de foame, nu numai fiindcă en- 
glezii îi dau de mâncare, dar fiindcă îi mai dau şi credite ca să poată în- 
treprinde lucrări mari şi plăti salarii de trai populațiunii sărăcite — şi cu 
Anglia, regimul riscă să vie peste cap, căci elementele roşii sunt încă 
foarte numeroase (aproape jumătate din populaţie) şi nu aşteaptă decât aju- 
torul anglo-american ca să reînceapă lupta... Bietul Franco manevrează în- 
tre pericolele ce-l amenință şi în realitate nu ştie pe unde să scoată cămaşa... 

Şi pe lângă zvoniştii din Bucureşti mai e şi „curvăretul“ ce vine de 
pe front, unde sub pretext de Cruce Roşie, a alergat după vlăjgani... 
Aceste pipiţe umplu şi ele oraşul cu tot felul de ştiri şi de descrieri 
defetiste, în care mizeriile războiului sunt puse în seama nemților... 

Ce popor de sinistre corcituri mai suntem şi noi! 


„ Mareşalul Pétain a adresat următorul mesaj poporului francez: 
„Francezi! 
Ofiţeri generali aflați în serviciul unei Puteri străine au refuzat să 
dea ascultare ordinelor mele. 
Generali, ofiţeri, subfiţeri şi soldaţi ai armatei din Africa, nu ascul- 
taţi de aceşti şefi nedemni! 

Vă repet ordinul de a rezista agresiunii anglo-saxone! 

Trăim ceasuri tragice. Dezordinea domneşte în spirite. Auziţi ştiri 
care nu au alt scop decât să vă învrăjbească şi să vă slăbească. 

Adevărul este totuşi simplu: dacă nu vă supunețţi disciplinei pe care 
o cer de la fiecare, puneţi ţara în primejdie. 

În interesul Franței am hotărât să măresc împuternicirile d-lui Laval, 
pentru a-i îngădui să îndeplinească o misiune grea. 

Unirea este mai mult ca niciodată indispensabilă. 

Eu rămân îndrumătorul vostru. 

Voi nu aveţi decât o singură datorie: să ascultați; nu aveți decât un 
singur Guvern: acela căruia i-am dat puterea de a guverna şi nu aveţi 
decât o Patrie, pe care eu o întrupez: Franţa!“ 

Această proclamaţie va tăia aripele ştirilor răspândite de zvoniştii 
noştri, ştiri după care Mareșalul Pétain ar fi demisionat trecând mâna 
lui Laval, ba s-ar fi refugiat în Egipt împreună cu Weygard, în Egipt 
unde ar fi aterizat cu un avion!!! 


La Vichy, Guvernul a fost remaniat: amiralul Abrial a fost numit mi- 


nistru al Marinei în locul amiralului Auphan; Cathela a trecut de la Fi- - 


nanţe la Economia Naţională iar dl Bicheloune a luat locul lui Gibrat 
la Comunicaţii. 


Ralea a văzut pe Maniu care e nemulțumit. N-are oameni la Londra. El 
e prea bătrân ca să întreprindă un drum până acolo, cu toate riscurile lui 
— şi apoi se crede indispensabil în ţară... La Londra, românii au sfârşit 
prin a se împărţi în două: Tilea, Dimăncescu şi oamenii lor merg cu Carol 
— Beza şi câțiva intelectuali, contra lui Carol. Şi se înjură ca ţiganii şi se 
bat între ei pe orele româneşti de radiodifuziune... Englezii ca să-i împace 
au hotărât că fiecare bandă va dispune de telegrafia fără fir, câte 24 ore, 
alternativ. 

Şi de Antonescu e nemulțumit Maniu, căci după ce a dat semne „de 
înțelegere“ — s-a încăpățânat din nou „în victoria germană“... Numai 
cu Dinu Brătianu se înţelege bine dl Iuliu: au şi combinat amândoi un 
Guvern pentru ziua de mâine! 


S-a creat un Comisariat General pentru refugiații din Nordul Tran- 
silvaniei, şi comisar general a fost numit cunoscutul sifilitic terțiar profe- 
sorul Forţu, agitatorul de pe vremea Regelui Carol... 

Are Mareşalul Antonescu un talent special în alesul oamenilor! Du- 
pă generalul Răşcanu la Primărie, Forţu la Comisariatul refugiaților. 
Mi se spune că Ică a vrut să numească la Primărie pe Vântu, dar Mare- 
şalul a impus pe Răşcanu! 

O altă numire bună (!) e a fostului mitropolit al Bucovinei, Visarion 
Puiu, în locul lui Scriban în Transnistria. Bietul Scriban, caterisit 20 de 
ani, deşi era cel mai inteligent şi mai citit arhiereu, fiindcă se detese cu 
nemţii în 1916-1917, îşi găsise în fine răsplata suferințelor sale după în- 
scăunarea nemților la noi... De ce l-or fi izgonit din Transnistria unde 
„organiza Biserica şi îndruma credinţa“ — şi mai ales de ce l-or fi 
înlocuit prin nebunul şi cam pederastul de Visarion Puiu? 


Faimoasa Comisie Mixtă de Cercetări germano-italiană şi-a termi- 
nat lucrările şi a ajuns la concluziuni asupra stărilor din Ardealul ane- 
xat, concluziuni pe care cu drept cuvânt Guvernul nostru nici n-a în- 
drăznit să le dea publicităţii. Onorata comisiune a găsit că de vină erau 
şi ungurii şi noi (!!!), şi a conchis că: 

1) Granița nouă trebuia bine şi definitiv fixată, ca să nu se mai în- 
tâmple incidente de frontierăl; 2) Poporul român trebuia să se organi- 
zeze în „grup etnic“ ca să poată mai bine rezista ungurilor!!! 

Asta e toată dreptatea pe care prietenii noştri germanii, au găsit să 
ne-o dea împotriva zbirilor pe mâinile cărora tot ei au dat nevinovatul 
popor românesc! 

Şi se mai miră nemții că nu sunt iubiţi la noi! Şi când se gândeşte 
fiecare la diviziile româneşti care se bat pe front contra bolşevicilor, pe 
când ungurii stau acasă — nu mai pricepe nimeni nimic! 


[Caietele manuscrise din perioada 21 noiembrie 1942-31 
decembrie 1943 nu s-au păstrat, fiind rătăcite în împrejurări ne- 
elucidate complect de noi.] 


1 Pe când lucra Comisiunea, o încăierare a avut loc la Vişad; au tras grănicerii noş- 
tri şi au ucis doi unguri, dar după ce jandarmii maghiari stâlciseră în bătaie pe români... 
Ungurii au transportat jandarmii lor ucişi la Cluj, le-au făcut o înmormântare măreaţă, 
apoi au pornit prin oraş şi au devastat casele românilor, spărgându-le geamurile... 


1944 


Sâmbătă, 1 ianuarie 1944. Azi-noapte la ora 12, cu prilejul Anului 
Nou, Regele a adresat poporului, prin posturile noastre de Radio- 
difuziune, următoarele urări: 

„Români! 

Atotputernicul nu a voit ca anul ce se încheie să aducă sfârşitul suferin- 
telor morale şi materiale ce au fost impuse poporului nostru de acest Răz- 
boi. 

Din pragul Noului An, ne îndreptăm cu toţii privirile spre viitor, fă- 
când urările cele mai arzătoare ca el să aducă o pace dreaptă, înteme- 
iată pe ideile binefăcătoare de libertate, onoare şi toleranță, fără de care 
nu poate să fie nici ordine, nici civilizație. 


Aceste vremuri tulburi, care au văzut atâtea schimbări neprevăzute şi ` 


atâtea răsturnări de situaţii, au oferit prilejuri la care nu toți au rezistat de 
a cădea în ispită. Poporul român însă nu s-a depărtat de la porunca de a 
nu dori şi de a nu-şi însuşi ceea ce nu îi aparţine şi de a respecta dreptu- 
rile tuturor celor care i le respectă pe ale sale. Respectul drepturilor sale 
este singurul lucru pe care poporul nostru îl cere pentru a întreține rela- 
ţii paşnice cu toţi cei care-l înconjoară. 

Atâta timp cât vom rămâne credincioşi acestei porunci, vom putea su- 
feri cu conştiinţa datoriei împlinite şi cu încredere în dreptatea cauzei 
noastre încercările ce ne-ar mai fi rezervate până când omenirea îşi va 
regăsi o aşezare durabilă şi dreaptă. 

Ridicându-mi gândul către Cel de Sus pe care-l rog să ne ocrotească 
printr-o judecată nepărtinitoare, urez poporului meu, un An Nou şi fericit 
în sânul unei lumi pacificate prin puterea şi înțelepciunea principiilor 
creştine“. 

On ne pouvait mieux dire! Cuvântare scurtă, precisă, cuminte şi frumos 
scrisă. Dacă e opera Regelui, îl felicit. Dacă nu e, felicit pe cine a re- 
dactat-o! 

„Desprinderea“ de amicii noştri, apare însă şi aci, totală. Nici un cuvânt 
despre Marele Reich, despre invincibila armată germană, despre vic- 
toria asigurată! 

Punând laolaltă manifestele Mareşalului Antonescu şi discursul Re- 
gelui, o concluzie se impune: slabi trebuie să considere Guvernul 
nostru pe nemți ca să îndrăznească o asemenea atitudine de eliberare şi 
de... dispreț! 


Duminică, 2 ianuarie. În ultimele lor comunicate, nemții pretind 
că au stăvilit ofensiva rusească de la Jitomir, şi că în unele locuri au 
pornit chiar la contraofensivă (!) — dar mărturisesc că „au predat“ ora- 
şul Jitomir... Ruşii pe de altă parte vorbesc de darea nemților peste cap 
şi de înaintări masive pe un front de sute de kilometri. Exagerări de o 
parte şi de alta, dar pare că de data asta ruşii sunt mai aproape de ade- 
văr decât nemții. 

Aceştia mai afirmă că au respins toate atacurile la Nikopol, la Zapo- 
roje, la Vitebsk etc... Adevărul este că sovieticii atacă, cu forţe încon- 
tinuu împrospătate, pretutindeni, şi că nemţii dau pretutindeni înapoi. 
N-au oameni destui... 

Chestiunea care se pune este: cât vor mai putea ține? 


În Italia, pe front, puţine schimbări. Ca să ne convingă de superio- 
ritatea lor, nemţii se dedau la calcule complicate de bilanţ, în materie 
de scufundare de vase. Ei pretind că au distrus sau avariat grav, în 
decembrie, circa 350 000 tone. 

În Völkischer Beobachter, expertul de război al ziarului laudă stra- 
tegia elastică a Comandamentului german, care prin „desprinderile“ 
sale savante a izbutit să salveze frontul în anul 1943. Ce e mai îmbu- 
curător, e că zisul expert ne anunță pentru 1944 noi desprinderi, şi noi 
dări înapoi... Pentru victoria finală, probabil? 


Junele Foarţă, împiegat în Transnistria, vine de la Odessa şi 
povesteşte lucruri grave. Soldaţii nemți beau tot ce le cade sub mână, 
vin, vodcă, coniacuri, bere şi sunt mai tot beți. Cu ruşii o duc foarte 
rău, se ceartă cu ei, se bat, se rănesc, se omoară. Şi cu soldaţii români 
au neîncetate altercaţii. Nu mai au nici o disciplină şi au început să 
vândă din efectele militare, cauciucuri, diferite aparate, lămpi etc... 

Dacă ce spune Foarţă e adevărat, atunci nu suntem departe de de- 
moralizare, căci demoralizarea începe totdeauna prin anarhizare şi prin 
pierderea oricărei discipline... 

Moravurile timpului: o damă s-a dus la d-na Kerciu (iubita lui Ică) 
să o roage să intervină pentru eliberarea unui paşaport... „Dragă — a 
obiectat d-na Kerciu — m-aş fi dus cu plăcere la Ică, să te servesc, dar 
nu se mai culcă cu mine, se culcă cu Bova-Scopoaia!“ Autentic! 


Mussolini a petrecut 9 zile într-un sanatoriu din Viena. Acum s-a 
înapoiat la Stra. E bolnav rău... 
Farrinaci a scăpat din Italia şi e refugiat în Germania. 


Luni 3 ianuarie. În toate cercurile bucureştene, manifestele Mare- 
şalului Antonescu, ca şi ale Regelui, au fost viu comentate şi pe ziua 
de ieri. Faptul că pentru prima dată, de la 1940, nu se pomeneşte în ele 
nimic, nici despre Marele Reich, nici despre invincibila armată ger- 
mană, nici despre genialul Fiihrer, nici despre victoria asigurată — 
continuă să mire lumea. Această radicală schimbare face pe mulţi să 
creadă că „ceva“ are să se întâmple, ce, nu se ştie — dar ceva. Şi toţi 
speră că acest ceva ne va apropia de pace... „Desprinderea“ de amici a 
fost atât de totală, încât cuvântul lui Hitler de Anul Nou, reprodus în a- 
nii precedenţi alături de al Mareşalului, la Radio, îndată după pronun- 
tarea lui — şi în ziare la fel — n-a fost publicat decât în ziarele de azi- 
dimineaţă, 3 ianuarie! Radio Londra îl comenta şi noi nu ştiam nimic! 

Mi s-a dat — dar nu pe cale oficială — o lămurire a schimbării 
noastre de atitudini, din care ar reieşi nu că are să se întâmple ceva, ci că 
s-a întâmplat ceva... Oameni bine informaţi pretind că cei 3 ofiţeri 
americani căzuţi deunăzi din cer au avut misiunea să ne previe că în 
tratativele de pace cu Rusia încercate de Papen, Germania ar fi oferit 
Sovietelor nu numai ocuparea Basarabiei şi Bucovinei, dar şi a Mol- 
dovei după poftă! Această ştire ar fi înnebunit pe Mareşal şi rezultatul 
a fost cele 3 manifeste... O fi aşa? 

Discursul lui Hitler, pe care am putut în fine să-l citim azi, nu ne 
aduce nimic nou. Toate aceleaşi invective şi acuzaţiuni împotriva An- 
gliei, tot imprecaţiuni împotriva bolşevismului, tot război până la vic- 
torie, tot solidaritate neclintită între nazism şi destinele Germaniei. 
Poate ceva mai puţină siguranță de victorie căci discursul se încheie 
prin cuvintele: „Singura noastră rugăciune către Dumnezeu trebuie să 
fie nu ca el să ne dea victoria, ci ca să ne poată prețui just curajul nos- 
tru, vitejia noastră, străduința noastră şi jertfele noastre. Ţelul luptei 
noastre este cunoscut, poporul nostru trebuie să-şi păstreze existența 
pe care el i-a dat-o“... 

Odată cu cuvântarea Führerului s-au publicat şi ordinele de zi ger- 
mane date pe armată, pe marină, pe aviaţie... Obişnuitele îmbărbătări. 

Presa berlineză, în comentarii foarte sobre, îşi exprimă părerea că 
suntem în ajunul luptelor decisive, deoarece pregătirile s-au terminat şi 
nu mai stă în calea nici unui beligerant vreun obstacol care să-l îm- 
piedice să-şi pună întreaga forţă în acţiune... 


TanriGer, ambasadorul Turciei, mi-a făcut aseară o lungă vizită. După 
dânsul situația României s-a ameliorat sută în sută după Conferinţele 
de la Teheran şi de la Cairo. Aliaţii au recunoscut că România n-a fost 
un complice al Germaniei, ci o victimă a ei — şi o vor trata în conse- 
cință în caz de victorie. În afară de declaraţiunile de ordin general ale 
lui Cordell Hull şi de ordin mai special ale lui Beneş, 'TanriGer mi-a ci- 
tat un articol din Times foarte favorabil pentru noi. 

De altmintreli, ambasadorul Turciei constata un reviriment general 
în opinia publică din Anglia, reviriment datorat crede dânsul, pe de o 
parte dorinţei foarte serioase de pace, pe de alta temerei unui câştig 
prea mare de influență din partea Rusiei Sovietice. Şi Tanrider îmi su- 
bliniază faptul că nu se vorbeşte în Anglia (nici în Statele Unite de alt- 
mintreli) de capitularea fără condițiuni, şi-mi citează articolele din 
Times (10 decembrie) şi din Nineteenth Century (decembrie) în care se 
susține necesitatea unei Germanii intacte pentru menținerea liniştei şi 
ordinei în Europa. TanriGer îmi dă să citesc şi un articol (necenzurat) 
din Journal de Gencve din 23 decembrie, articol în care se comentează 
acest reviriment al opiniunei publice engleze, insistându-se şi asupra 
faptului că publicişti ca Van Sittard şi Einzig, care până mai în urmă 
voiau desființarea Germaniei, au început acum o campanie pentru 
menţinerea forțelor Reichului. Journal de Gencve mai citează şi cu- 
vintele lui Stalin: „O dărâmare a Germaniei e o idee tot atât de stupidă 
ca aceea a desființării Rusiei Sovietice!“, precum şi declaraţia lui 
Nineteenth Century că „inamicii noştri de azi pot deveni amicii noştri, 
iar amicii noştri inamicii noştri...“ 

Tanrider e convins că pacea e foarte aproape. El crede că se nego- 
ciază pretutindeni, la Ankara, la Lisabona, la Vatican, pe unde se poate. 
În Germania, „după ştirile turceşti, nu mai este unitate de vedere nici în 
armată, nici în partid — şi mai ales între partid şi armată. Într-o bună 
zi abcesul va crăpa... Papen va juca un mare rol, e omul indicat, după 
Hitler. Zvonul că ar fi declarat la Ankara „că va încheia el pacea“, nu 
pare turcului să corespundă adevărului. E un lucru pe care poate că 
Papen să-l fi gândit, dar cu siguranță că nu l-a spus. Tanriöer în schimb, 

îmi confirmă că ambasadorul german din Ankara ar fi sfătuit pe Ică să 
încheie o pace separată, asociind acestui gest şi Ungaria şi Bulgaria... 
Şi ar fi spus-o chiar Mareşalului! 

În ce priveşte Turcia, Tanrider mi-a afirmat că nu va declara război 
Germaniei. Desigur e înțeleasă cu Anglia, dar numai ca să intervie du- 
pă armistițiu, când nu va mai fi chestie de declarat război, pentru asi- 
gurarea ordinei în Balcani. Guvernului turcesc îi repugnă un gest ca 
acela de a declara război celui mai bun aliat pe care l-a avut în Europa, 
şi nici nu îi convine să-şi alinieze un viitor apărător împotriva Rusiei, 
care rămâne pentru turci inamicul nr. 1. Când Inönü a fost chemat la 
Cairo, a răspuns: „Dacă e ca să-mi cereți să intru în război, nu vin!“ I 
s-a răspuns că nu era vorba de o asemenea cerere şi Inönü s-a dus şi s- 
a înţeles pe deplin cu aliaţii țării sale... 

Despre Rusia (din dosul frontului) Tanri6er are informaţii precise 
de la turcii care circulă între Moscova şi Ankara: acolo domneşte mi- 
zeria, epidemiile şi foametea. E o stare catastrofală... Totul merge la ar- 
mată şi la front şi oamenii de la spate pier cu miile, cu milioanele! Cine- 
şi închipuie că Rusia scăpată de pericolul de pieire prin care a trecut ar 


mai fi în stare să întreprindă o acţiune sau o invazie se înşeală... Cel 


puţin aşa crede Tanriöer! 


Regele Petre al sârbilor a părăsit Cairo — nu se ştie pentru ce şi în- 
cotro, după câte pretinde Agenția D.N.B.... 


Pe când Hitler vorbea la Berlin de victorie, trupele sale dădeau îna- 
poi aproape pe tot frontul, dar mai ales la Jitomir. Astă toamnă s-a pus ches- 
tiunea: se vor opri pe Nipru? Acum se pune alta: se vor opri pe Bug? 


Ghiţulescu, fostul subsecretar de Stat sub Gigurtu, vine din Franţa, 
unde a stat câtva timp pentru afaceri, şi povesteşte prăpăd. Franţa e în sta- 
re de revoluţie. Comuniştii nu mai vor să ştie de Stalin, care — spun ei 
— a trădat bolşevismul şi s-a vândut burgheziei! Vor instaura ei, cei din 
Franţa, adevăratul comunism, şi va vedea lumea ce va vedea! Deo- 
camdată asasinează: nu mai ucid nemți, pentru că de fiecare neamţ 
ucis, autorităţile de ocupaţiune împuşcă 20 de tovarăşi — şi s-au nă- 
pustit pe francezi, pe cei care colaborează cu Germania, sau pe cei ce 
îi sunt refractari propagandei lor. În fiecare zi sunt 50-80 de asasinate! 
Sunt atâtea, încât ziarele nici nu le mai înregistrează! Comuniştii au 

declarat că vor împuşca pe toți francezii care au părăsit Franţa: pe gau- 
Ilişti, pe „patrioţi“, ca şi pe muncitorii care s-au dus în Germania să 
ajute pe nemți! Viaţa intelectualilor a ajuns atât de periclitată în Franţa, 
încât un mare număr de profesori universitari au hotărât să se expa- 
trieze şi să întemeieze o universitate în Elveţia, la Lausanne... 

Din Germania, Ghiţulescu povesteşte că desigur bombardările au a- 
tins rău nervii populației — mai ales în Berlin, unde oamenii circulă ca 
tâmpiţi, fără să-şi mai dea seama de nimic. Dar în sferele diriguitoare, 
domneşte o încredere desăvârşită în victorie (!!) Nimeni nu se ocupă de 
frontul rusesc; cea mai totală convingere pretutindeni că cu ruşii se 
poate termina oricând (11). În schimb, toată atenţia e încordată spre An- 
glia. Se aşteaptă debarcarea englezilor într-un termen foarte scurt, şi 
nemții pretind că îi vor lăsa să debarce, apoi îi vor arunca în mare, 
trăgându-le o bătaie (!) de care nu se vor dezmatici decât după 6 luni 
şi în aceste 6 luni vor sfărşi-o cu ruşii (!!!). 

Ghiţulescu e un băiat foarte inteligent şi serios, dar e un germanofil 
„încarnat“ (politica lui Gigurtu) aşa încât cele ce spune despre Germa- 
nia trebuiesc primite sub beneficiu de inventar... 


În legătură cu ce povesteşte Ghiţulescu despre disprețul Berlinului 
cu privire la frontul rusesc, înregistrez părerea generalului Paul Teodo- 
rescu, ofițer de Stat Major distins: „Nu mai pricep strategia şi tactica 
nemţească. Am învăţat în Şcoala de Război că o trupă decimată trebuie 
retrasă din luptă şi complectată — ori, Comandamentul german nu 
complectează niciodată o unitate distrusă. Unităţile sunt ţinute în foc, 
cum sunt, până se istovesc. Aceleaşi trupe se bat luni şi luni de zile fără 
să fie complectate. Sunt regimente reduse la 2 companii şi companii 
reduse la 12 oameni! Comandamentul aduce unități noi în rezervă, îna- 
poia frontului şi când un corp e istovit retrage linia frontului şi aruncă 
formațiunile noi în luptă. Nemţii pretind că a complecta un regiment de- 
cimat prin soldaţi noi, e a-i osândi la o demoralizare certă, aşa încât e- 
fortul este inutil! O fi şi asta o tactică! Dar pe noi, militarii români, ne mi- 
ră! Ceea ce mă îngrijoreşte, în ce priveşte situația de pe front, e că nemții 
au început să mintă! Şi nu vorbesc de minciunile comunicatelor şi de- 
peşelor, ce se mai pot justifica prin argumente propagandistice, dar de 
minciunile oficiale, pe care ni le servesc nouă la Statul Major!“ 

Generalul Paul Teodorescu e foarte sceptic cu privire la succesele 
viitoare pe care nemţii le trâmbiţează... 

Un lucru e cert: ne apropiem de operațiuni militare covârşitoare... 

Berlinul a fost din nou bombardat aseară: 32 avioane britanice au 
fost doborâte. O mai fi rămas ceva de distrus? | 

Şi Londra a fost bombardată de nemți. O afirmă Comunicatul 
german de azi... 


Marţi 4 ianuarie. Ştiri ceva mai bune — dacă sunt adevărate — de 
pe frontul rusesc. Deşi nemţii luptă acum la 50 kilometri spre sud de 
Jitomir, în jurul oraşului Bredicev, pare că pentru moment au mai oprit 
năvala rusească şi în tot cazul au putut evita încercuiri şi spargeri mai 
mari de front. Strategia elastică e bună, numai că duce la... Berlin! 

Pe celelalte sectoare ale frontului de Răsărit, lupte mai calme — şi 
toate atacurile sovietice respinse. 

În Italia, nimic important. 

Berlinul a fost din nou bombardat şi luni seara... 


Cei trei americani căzuţi din cer sunt: Porter (american) fost lector la 


Universitate, Chatânierl [Chastelain] (supus englez) şi Meţianu (ovrei 


român naturalizat american). În jurul lor, vâlvă şi taină... 


D-na Killinger şi consorţii au depus la Biroul german de propagan- 
dă sculele şi cadourile primite de la dl Ică la pomul de Crăciun de la Aso- 
ciaţia Finanţei şi Marii Industrii. O palmă pentru dl Ică şi o lecţie pen- 
tru toţi. Nemţii au vrut să ne arate că nu sunt de cumpărat şi că în mo- 
mente ca acestea, când atâta lume moare de foame, nu se fac daruri de 
sute de mii de lei şi de milioane... Gestul nemților, adugat la manifes- 
tările de Anul Nou („desprindere de amic“ în proclamaţiile lui Anto- 
nescu, lipsa oricărei cordialități față de aliatul român în cuvântarea lui 
Hitler, omisiunea obişnuitelor telegrame de hiritisire reciprocă) dove- 
deşte că scârţâie rău între nemți şi noi... Vom fi lămuriţi în câteva zile. 


Şi în Africa de Nord se vede că s-a întins anarhia franceză, căci se fac 
zilnic şi cu zecile, arestări de funcționari şi de ofiţeri superiori, chiar de 
generali... Biata Franţă! 


l Nu ştiu cum se scrie: e numele unui conte de Chantaignier, naturalizat englez 
(tată-său). 

Se face oarecare zgomot în jurul scrisorilor înmânate Preşedintelui 
Inönü în ziua de 30 decembrie din partea Regilor Petre al Serbiei şi 
George al Greciei, de către acreditaţii acestor ex-Suverani la Ankara. 
Ziarele germane au întrebat ce au putut scrie Regii maziliți... Pare că 
sunt simple răspunsuri protocolare la scrisorile trimise fiecăruia de 
Inönü, în timpul şederii sale la Cairo... 


Miercuri 5 ianuarie. Panică mare ieri în Bucureşti, sub impresiu- 
nca ştirilor date de posturile de Radiodifuziune aliate despre o revolu- 
ție în Bulgaria. S-a difuzat că orice legătură cu Sofia era tăiată şi că un 
Guvern „democrat“ era în curs de instalare... Ziarele noastre de azi-di- 
mincaţă conțin dezminţirea categorică a acestor ştiri, dar lucru ciudat, 
dezminţirea e dată de corespondentul Agenţiei D. N. B. din Sofia. 

Era atât mai simplu ca Guvernul nostru să spună dacă da sau ba co- 
municaţiile cu Sofia erau tăiate... Ziarele dau şi amănuntele unei mari 
mişcări diplomatice bulgăreşti, felegrafiate din Sofia... Dea Dumnezeu 
să nu fi fost nimic, să ne vie inima la loc, da ceva tot trebuie să fi fost... 


De pe front, lupte grele în regiunea Jitomir, spre vest. Ruşii anunță 
că au intrat pe fostul teritoriu al Poloniei, iar nemţii nu spun nimic... 

În Italia nimic senzațional pe front. Anglo-americanii au bombardat 
însă din avioane Pistoia, lângă Florenţa, şi au nimerit piaţa catedralei... Sub 
topoarele barbarilor civilizaţia n-a fost pusă la mai grea încercare. 


Nici azi n-au apărut în ziare telegramele de felicitări schimbate de 
Anul Nou de conducătorii Statelor Pactului Tripartit. Anii trecuţi, aceste 
telegrame caraghioase erau publicate imediat, în loc de frunte în toate 
ziarele... Lipsa lor m-a făcut să cred că anul acesta, cel puţin încât ne 
priveşte, acest schimb de telegrame n-a mai avut loc. Am aflat prin 
Stârcea, că acest schimb de telegrame a avut totuşi loc... Faptul că nu 
se publică telegramele îmi pare mai grav decât ar fi putut fi lipsa de 


Cu satisfacție am citit în Monitorul Oficial din 30 decembrie o deci- 
zie a ministrului de Război (ministrul Apărării Naţionale a redevenit mi- 
nistru de Război) după care s-a acordat ovreilor medici, ingineri, arhi- 

tecţi etc. (toţi cei cu diplome universitare sau eliberate de şcoli superi- 
oare) aflați în serviciu de muncă obştească, să poarte însemnele gra- 
dului lor în armată! Ovreii vor purta o uniformă uşor deosebită de a Creş- 
tinilor, dar se vor bucura de toate drepturile gradului lor!! Ce va zice Hitler? 

Bineînţeles, nici o gazetă n-a spus un cuvânt de comentariu cu pri- 
vire la această neaşteptată deciziune! 


S-a zvonit că un băiat şi o fată a fostului preşedinte de Secție la Ca- 
saţie, Titu Magheru, amândoi studenţi, au fost arestaţi ca comunişti şi 
împuşcaţi. Că au fost arestați e cert — că au fost împuşcaţi nu cred, 
căci s-a schimbat vântul în sferele guvernamentale!! 


Sâmbătă, 8 ianuarie, va începe la Verona procesul membrilor Mare- 
lui Consiliu Fascist, acuzaţi de trădare față de fascism şi de Duce. În frun- 
tea acuzaților e ginerică Ciano — căci Grandi e la adăpost în Portugalia... 


Beneş a părăsit Moscova — după cum anunță D. N. B. — în tovă- . 


răşia dentistului ceh Vrobenski. Îndată ce va ajunge la Londra va spori 
Comitetul Naţional Ceh cu 2 membri comunişti, dintre care unul va fi 
dentistul Vrobenski... Spune D. N. B.! 


Între 1 octombrie 1941 şi 30 decembrie 1943, francezii ar fi pierdut 
din pricina bombardărilor aeriene 11 700 de oameni, iar circa 17 000 
au fost răniți. Au fost distruse 50 000 de locuinţe şi 1 000 000 de 
oameni ar fi rămas fără adăpost... 


Ziarele germane fac biografia banditului Tito, al cărui nume adevă- 
rat este Iosip Broz, şi citează printre crimele lui un atentat nereușit con- 
tra Regelui Alexandru. Presupun că în ochii nemților crima a fost că n-a 
reuşit — căci cel care a reuşit, Ante Pavelici, a fost cocoțat „poglav- 
nic“ al Croaţiei! 


Joi 6 ianuarie. Boboteaza ne-a adus în fine şi iarna: de aseară ninge 
şi viscoleşte ca în vremurile bune — dar nu e frig: 1 grad sub zero. 

Ieri s-a lămurit definitiv chestiunea cu revoluţia din Sofia. N-a fost 
nici o revoluţie, doar o alarmă care a durat 2 ore. O puternică esca- 
drilă anglo-americană s-a plimbat asupra Sofiei şi a întregii Bulgarii, 
fără să fi lăsat bombe, spun unii — lăsând câteva să cadă asupra ora- 
şului Dubniţa, spun alții. În tot cazul, la Sofia n-a căzut nici o bombă... 


Zvonurile continuă să înnebunească lumea. Alaltăieri era revoluţie 
la Sofia — ieri, că mareşalul Rommel a plecat împreună cu generalul 
englez Montgomery, la Londra!!! Această ştire senzaţională ne-a fost 
dată ieri la dejun de Istinelli, secretarul Ambasadei Turciei. „Dar de un- 
de aveţi această ştire?“ l-am întrebat eu. — „De la ataşatul militar 
croat, de obicei bine informat...“ Nu cunosc pe ataşatul militar croat, şi 
n-am putut prin urmare afla de unde ţinea ştirea, dânsul! 

Ce e sigur, e că miroase a pace sau mai exact a tratative de pace... 

Alta: la Budapesta ar fi avut loc o şedinţă secretă a Camerei în care 
s-ar fi propus şi primit ideea unei înțelegeri cu România, mergând până 
la „uniunea personală“!!! 


Pe frontul oriental ruşii atacă mereu, şi nemții înregistrează succese 
în... retragere. Centrul de gravitate al luptelor e acum la Berdicev, nu de- 
parte de Bug. Nemţii mărturisesc că au evacuat deja jumătate oraşul... 


Revăzut pe Ghiţulescu. Aduce din Germania o formulă pregnantă, 
pe care o repetă toți la Berlin şi aiurea: „Besser im keller als besetz!“ 
Adică: mai bine în adăposturi (prin urmare bombardaţi) decât ocu- 
pati... In cercurile conducătoare din Germania nu se mai vorbeşte de 
frontul din Rusia, de frontul din Italia etc. Există un singur front, după 
aceste cercuri: frontul european... În Polonia, nemţii ar avea masate 
300 de divizii (?)... i 

De la Paris, Ghiţulescu povesteşte că comuniştii merg atât de de- 
parte încât împuşcă prostituatele dovedite că au avut contact cu nem- 
tiil... Dacă un francez stă de vorbă cu un ofiţer sau cu un soldat ger- 
man, după câțiva paşi, primeşte un glonte! 


Sir Oliver Leeth a for numit comandantul Armatei a VIII-a engleze 
în Italia, în locul generalului Montgomery chemat la comandamentul 
armatei de invaziune ce va porni din Anglia. Sir Oliver e unul din cei 

mai tineri comandanţi de Corp de armată. Comanda Corpului 30 în Ar- 
mata a VIII-a. l 


Bombardierele anglo-americane au luat oraşul Kiel la rând. Sute de 
locuinte au fost distruse sau incendiate. Mii de oameni fără adăpost. 


Morți şi răniţi... 


Vineri 7 ianuarie. A nins bine. Dar nu cu exces ca acum un an ȘI ca 
acum doi ani; pe alocuri zăpada e viscolită; la Breasta a nins liniştit şi 


zăpada e de 0,50 m... 


Pe frontul rusesc, bătălia de iarnă a devenit şi mai violentă. Ruşii 
atacă tot mai tare şi înmulţesc punctele lor de lovire. În afară de Berdi- 
cev, atacuri noi şi puternice, din nou, la nord de Krivoirog, la est de Sa 
vograd — şi în Polonia, unde armatele soviectice au pătruns... Violenţa 
luptelor e dovedită între altele şi prin faptul că într-o singură 4 
miercuri, trupele germane în apărare au distrus 220 de tancuri erat j... 

Aviația anglo-americană a atacat din nou Kiel, apoi oraşele Stetin şi 
Diiseldorf, pricinuind mari pagube. Câte avioane însle oaie 
trebuie să fi fost, dacă au fost doborâte — cum pretind nemţii — 96: 


Ieri, serbarea Bobotezei, de la care Suveranii noştri, în afară de caz 
de boală, n-au lipsit niciodată; a avut ieri loc în Bucureşti în lipsa Re- 
gelui Mihai. N-a fost E Antonescu... 

ici măcar patriarhul! 

Pi cea ai aruncată în Dâmboviţa de către arhiereul Pocitan Ploeş- 
teanu, vicar al Mitropoliei, asistat de noul arhiereu Iosif Sinaiotul... 

Regele Mihai, Mareșalul Antonescu şi dulcele Ică restabilit au ser- 
bat Boboteaza la Sinaia, unde, în prezența lor, arhiereul Atanasie Bâr- 
lădeanul (alt vicar al Mitropoliei), asistat de starețul mânăstirii, arhi- 
mandritul Serafim, a aruncat crucea într-o cristelniță. ip 

Armata a defilat şi la Sinaia şi la Bucureşti. La Bucureşti în fața mi- 
nistrului de Război şi a întregului Guvern. Se zice că în timpul desfă- 
şurării ceremoniei, ar fi avut loc „un incident“ care ar fi emoţionat 
Ministerul de Interne — dar n-am putut afla ce a fost, în lipsa mea de 
frecventare a personalităților oficiale sub actualul regim... 

Cu începere de la 10 ianuarie s-au reintrodus „autorizaţiile“ de că- 
lătorie pe liniile principale... În scop de decongestionare. 


Generalul Mociulski, comandantul unei divizii româneşti de vână- 
tori de munte, a fost decorat cu Crucea de Cavaler a Ordinului Crucii 
de Fier (germană) pentru avântul diviziei sale în luptele de la Kerci... 
Ultimele bâţâieli ale unei recente prietenii pe care au mâncat-o porcii! 


A murit Vasiliu Bolnavu, om fără scrupule, care a agonisit o imensă ave- 
re în ultimele decenii. Ca şi bogăţia lui, zgârcenia lui era de pomină. A 
fost poreclit „Bolnavu“ fiindcă de câte ori venea cineva să-i ceară pa- 
rale, punea slujnica să-i spună: „Domnul este bolnav!“ Cred că nici 
copiii lui nu-l regretă... 


În Franţa a murit subit (de cord, zice-se) Lucien Romier, fost mi- 
nistru de Stat demisionat de câteva zile. Publicist distins, se spe- 
cializase înainte de război în chestiunile de politică externă. 


Sâmbătă 8 ianuarie. Prima zi, anul acesta, de adevărată iarnă: - 7°. 
A nins pretutindeni. In Oltenia zăpada e de 30-40 centimetri, bine aşe- 
zată, neviscolită. 


Pe frontul de Răsărit, învălmăşeala continuă şi luptele înverşunate 
țin şi noaptea. Iniţiativa atacurilor e tot în mâna ruşilor. Nemţii pretind 
că resping atacurile principale, dar tot cedează teren... 

Un lucru de nepriceput: nemții au afirmat că au distrus tot în retra- 
gerea lor, în aşa fel încât multă vreme să nu mai poată folosi inamicului 
— şi totuşi vorbesc de trenuri bombardate şi distruse de ei în dosul 
frontului sovietic! Dacă n-au distrus liniile ferate, ce au distrus? 

Pe frontul italian, pare că anglo-americanii au terminat pregătirile 
lor pentru o ofensivă serioasă. Nemţii o aşteaptă... 


Cercurile berlineze discută sorții de izbândă ai viitoarei invaziuni 
continentale anglo-americane şi socotesc că şansele de succes sunt e- 
gale cu zero. De la Pirinei şi până la Narvik în Norvegia, un dig imens 
betonat apără coasta. Pe acest dig, lung de 4 000 kilometri, sunt înşi- 

rate 6 000 tunuri grele, în afară de apărarea mobilă... La Berlin se pre- 
tinde că Churchill a fost şi este contra încercării de a se stabili printr-o de- 
barcare un astfel de al doilea front — şi că nu s-a supus decât în ultima 
vreme, din motive de ordin politic. Cel care a fost protagonistul ideii 
debarcării, în Guvernul englez, a fost ovreiul lord Beaverbrook, şi 
toată lumea se aşteaptă acum ca acest strateg cu perciuni să fie numit 
ministru de Război... În tot cazul evenimente mari se pregătesc.... 


Ieri nouă panică în Bucureşti: se evacuează Bucovina, nordul Basa- 
rabiei şi nordul Moldovei! Ca de obicei, panica nu era justificată. S-au 
stabilit numai, din prudență, zone de evacuare şi zona I, compusă din 
judeţele Bucovinei, Basarabiei de Nord şi Dorohoi, Botoşani, Baia, 
Neamţu şi laşi — în Moldova — pot fi evacuate de proprietarii şi 
locuitorii care pot şi o doresc... Că zile grele ne ameninţă, e cert — dar 
n-au sosit încă! 


A murit subit (infarct cardiac) profesorul I. Simionescu, prege- 


dintele Academiei Române, şi cu toate astea un om foarte simpatic. L- - 


am întâlnit pentru ultima oară acum zece zile la parastasul de 10 ani al 
lui Duca... Precară mai e şi viața omului! 


Muncitorii nazişti au manifestat impunător la Danzig, la Elbing şi 
la Bromberg în favoarea „libertăţii Europei“. Pentru libertatea Europei 
e toată lumea — numai că unii o concep în lanţurile comunismului şi 
alții în ale nazismului! 


Cu începere de la 8 ianuarie (azi) trenurile de marfă de pe liniile 
noastre principale vor fi prevăzute cu frâne automatice. Intrăm şi noi 
în rândurile țărilor civilizate... 


De necrezut: un decret-lege întinde şi la femei decorarea cu Ordinul Ca- 
rol, ca să poată fi decorate doamnele Rica şi Veturia!! Şi alte „putores“! 


Zevzecul de Wendell Willkie, candidatul fără noroc la Preşedinţia 
Statelor Unite, a intrat într-o polemică stupidă, fiindcă e inutilă, asupra 
sferelor de influenţă în Europa postbelică, cu ziarul sovietic Pravda. 

Pravda declară că americanul n-are să se amestece în treburile URSS- 
ului şi califică ieşirea lui Willkie (care de altmintreli nu era defavorabilă 
Sovietelor) drept „demenţă amestecată cu ignoranță“! Cela promet... 


Duminică 9 ianuarie. După Radio Londra, ruşii înaintează cam cu 
20 kilometri pe zi. O asemenea ştire se încadrează perfect în cele date 
de comunicatele germane din ultimele zile, care vorbesc numai de 
„presiunea inamicului“, „lupte grele“, de „poziţii reocupate“ şi de 
„scurtări de front“... Şi Kirovograd a fost evacuat de nemți. Oamenii 
noştri bine informaţi pretind că forţele germane se vor menţine pe o li- 
nie Odessa-Riga... Dar pe unde va trece această linie? Prin Varşovia? 
Prin Berlin? Ne-au mai făgăduit nemții că vor ţine linia Niprului şi-am 
văzut cum au tinut-o... Is sont foutus, et nous avec eux! 


Am intrat în plină iarnă: azi dimineaţă: -11°! Bine că a nins şi că 
semănăturile sunt acoperite... 


În Germania au fost mobilizați copiii, între 12 şi 16 ani (!) ca să în- 
locuiască femeile prin fabrici şi la diferite munci, iar acestea la rândul 
lor să elibereze şi ultimii bărbaţi care au mai rămas neînrolaţi în trupele 
combatante... Merge bine, după cum se vede! ` 


Mi se spune că s-ar fi închis Universitatea precum şi şcolile din Iaşi, 
ca şi cele din nordul Moldovei, în vederea pregătirii evacuării... Ace- 
leaşi măsuri şi în Bucovina. Jalnice ştiri, şi poate cam pripite măsuri. 


În Universul de vineri, am văzut un articolaş intitulat: „De Sf. Ion“, 
cu portretul Mareşalului Antonescu. Am crezut că erau într-însul obiş- 
nuitele platitudini, şi venind din partea lui Stelian Popescu care înjură 
pe Mareşal cât îl ţine gura, le-am socotit şi mai scârboase — şi am tre- 
cut peste articolaş fără să-l citesc. Rău am făcut, căci articolaşul con- 
stituia în vremurile acestea un act de curaj: l-am citit după îndemnul 
prietenilor şi-l reproduc chiar aci, ca prima reacțiune îndrăznită împo- 
triva unui regim de teroare, şi — lucru ciudat — tolerată de cenzură, 
„qui n'y a vu que du feu“: 

„Mareşalul Ion Antonescu îşi prăznuieşte azi ziua numelui. 

Greaua răspundere pe care Conducătorul Statului şi-a luat-o la 6 


642 CONSTANTIN ARGETOIANU 


septembrie 1940 şi apoi la 21 iunie 1941 prin participarea României 
la război, determină pe toţi românii să dorească să ducă la bun sfârşit 
drumul pe care a plecat, redând ţării pacea rodnică, propăşire în linişte 
şi vechile hotare ale unităţii noastre naţionale. 

Istoria nepărtinitoare ţinând seamă de toată evoluţia evenimentelor 
din aceşti ani atât de agitaţi, atât din viaţa internaţională cât şi a Statului 
nostru, va stabili rolul conducătorilor de azi în desfăşurarea tuturor fa- 
zelor din această importantă epocă a existenței neamului românesc“. 

Cu toată această curajoasă „dare în judecată“ în fața tribunalului 
istoriei (sublinierile în text sunt făcute de mine), nici Stelian Popescu, 
nici vreunul din colaboratorii săi, nu au fost încă trimişi în lagăr! 


D! Petru Groza, fosta noastră cunoştinţă de pe vremuri, fost ministri 
sub Averescu şi demagog fără scrupule din Deva, a ajuns om mare. La 
un moment dat, acum câţiva ani, întemeiase în Hunedoara şi în tinutu- 
rile vecine „Frontul Plugarilor“, care a zbârnâit câtva timp, între le- 
gionari şi ţărănişti. De la 1940 încoace „s-a insinuat“ (vorba ardeleni- 
lor) în fruntea derbedeilor din Valea Mureşului şi a ajuns astăzi să tero- 


rizeze întreaga regiune, în fruntea „unei mişcări“ cu caracter comunist ` 


afişat. Oameni ca Groza sunt cu atât mai periculoși, cu cât: nu domină 
ei mişcarea, ci îi domină pe ei mişcarea. L-am cunoscut bine; om fără 
scrupule, nu face cinci parale... 


Se zice că la Teheran ruşii şi americanii au încheiat o convenţie co- 
mercială, pentru după război: URSS ar fi obţinut credite în valoare de 
10 miliarde de dolari, pentru cumpărături de mărfuri şi maşinării în 
USA. Ruşii vor acoperi aceste credite cu... benzină! 


Guvernul iugoslav („Guvernul fantomă“) din Egipt a declarat că nu 
poate subscrie la nici un compromis cu Tito şi cu oamenii săi... 


Mare vâlvă în jurul polemicii dintre Wendell Willkie şi Pravda. 
Ziarele suedeze, bine informate de obicei despre cele ce se petrec la 
Moscova, pretind că Sovietele nu vor admite niciodată discuţie asupra 
anexiunii Statelor Baltice, a unei părți din Finlanda, a jumătate din 
Polonia, a Basarabiei şi a nordului Bucovinei. În ce priveşte Basarabia 
şi Bucovina, mă rog lui Dumnezeu să se mulțumească cu atât! 


ÎNSEMNĂRI ZILNICE, 1942-1944 643 


Fostul profesor de Paleontologie şi preşedinte al Academiei Româ- 
ne, dar mai presus de toate om cumsecade, Ion Simionescu, a fost aşezat 
cu sicriul său în Aula Academiei, unde i se vor face funeralii solemne, 
marţi, poimâine. 

Moartea lui atât de ncaşteptată, m-a vindecat de grijile ce mă fră- 
mântau pentru ziua de mâine... Ce să te mai gândeşti la ziua de mâine, 
când viaţa e atât de precară! Il faut vivre du jour au jour, et profiter de 
chaque jour!... 


Luni 10 ianuarie. Iarnă blândă: azi-dimineaţă termometrul nu mai 
arăta decât -3*. 


De pe frontul de Răsărit, nemţii anunţă mai departe lupte grele 
defensive. Ruşii schimbă într-una punctul principal de atac, dar forţele 
germane, prin tactica lor iscusită, resping pretutindeni atacurile sovie- 
tice. Tot respingându-le, o să ajungă la Berlin... 

Anglo-americanii au bombardat cu avioanele San Remo şi Lucca. 
Păcat de palmierii de la San Remo — dar de Lucca, care ar fi fost se- 
rios atinsă, mi se rupe inima... 

A fost bombardat din nou, în Germania, Aix la Chapelle (Aachen) 
şi istorica catedrală ar fi fost grav lovită... 


În presa supusă controlului Berlinului, mare zarvă inutilă în jurul 
viitoarelor graniţe ale Poloniei. Berlinul vrea să ne convingă pe toţi că 
la viitoarea pace, în caz de victorie a Aliaților, Rusia va avea în mână 
şi pâinea şi cuțitul... Ca să ne strângem, speriaţi, în jurul Germaniei. 
Berlinul uită că cu oameni speriaţi nu se face treabă. Şi până să ne vâre 
sovieticii cuțitul în pântece, de ce ni-l vâră chiar aliaţii noştri? 


Ieri a murit brusc la Braşov Nae Chirculescu, fostul ministru libe- 
ral, de un acces de cord. Îl aveam aproape în fiecare miercuri la stânga 
mea, la dejunul Asociaţiei Finanţei şi Marii Industrii, şi moartea lui mă 
impresionează grozav. Numai negură şi lucruri triste în jurul nostru. 
Rău e când îmbătrâneşti! 


A murit la New York şi multimilionarul Vanderbilt (William), şeful 
cunoscutei case. 

Propaganda germană susţine că în lupta navală în care a fost scu- 
fundat cuirasatul „Scharnhorst“, a fost foarte grav avariat — pe lângă 
vasele britanice distruse — şi crucişătorul greu „Norfolk“, nimerit în 
plin şi incendiat de tunurile lui „Scharnhorst“. Vasul „Norfolk a putut 
fi remorcat până într-un port englezesc şi pus la reparație. Reparația va 
dura însă foarte mult... 


Philippe Henriot, cunoscutul publicist, a fost numit ministru al Pro- 
pagandei în Cabinetul Laval. Trece drept energic, inteligent, dar lipsit 
de scrupule morale. Răspunzând unor articole apărute în ziarele elve- 
tiene La Suisse şi Journal de Laussanne, care lăudau politica „patrio- 
tilor“ francezi, fie că înclină spre de Gaulle, fie că înclină spre comu- 
nişti — Henriot afirmă că Franța întreagă nu colaborează decât cu 
Mareșalul Petain!! Nu o crede nici el! Vorbe, vorbe, vorbe... 


Alexandru Creţeanu, ministrul nostru la Ankara, a fost la mine. Ju- 
decă lucrurile cu mult bun simţ, dar şi cu oarecare pesimism, care, să 


dea Dumnezeu să nu fie justificat. Turcii nu urmăresc decât un scop: să - 


nu fie atraşi în război. Până acum în urmă, ei au tot pus înainte că n-au 
armament, şi au tot cerut. Englezii le-au dat, dar bineînțeles că nu pu- 
teau să le dea cât cereau ei. Au sfârşit prin a spune turcilor că e destul 
cât le-au dat, că restul le va sosi după ce vor fi intrat în război şi i-au pof- 
tit „la arme“! Turcii au schimbat atunci cererile lor şi pretind şi acum ca 
să se hotărâscă, forțe britanice şi terestre însemnate în jurul Asiei Mici. 
Pare că englezii n-au lucru mare în această regiune, afară de flota din 
Alexandria. Contingentele terestre din Siria ca şi aviația lor sunt foarte re- 
duse. În insule n-au avut nimic şi s-au lăsat pe italieni [7] pentru apă- 
rarea lor... S-a văzut cum le-au apărat italienii: s-au predat nemților. 
Marea teamă a turcilor rămân ruşii. Se uită pe hartă şi văd cu dis- 
perare cum dau nemții înapoi. Ei, turcii, nu vor să întreprindă — şi nu 
vor întreprinde — nici o acțiune care să slăbească acțiunea germană 
împotriva ruşilor. Menemenciog]u a spus lămurit lui Creţeanu, că ches- 
tiunea Strâmtorilor s-a întins pentru turci asupra întregului Balcan, 
datorită progresului tehnicii moderne. Strâmtorile nu mai pot fi azi 
apărate de pe malurile lor. Graţie aviaţiei ele pot fi atacate de oricine 
ar avea aeroporturi în Peninsula Balcanică. Ruşii instalați cu aviația lor 
în Bulgaria vor fi stăpâni asupra Strâmtorilor, chiar dacă posesiunea lor 
ar fi garantată Turciei. Guvernul turcesc pare că n-a putut obţine până 
acum garanții balcanice din partea Angliei, ci numai garanția integri- 

tății teritoriului turc. După câte s-a putut afla la Ankara, discuţiile de la 
Teheran ar fi avut loc mai mult în jurul problemelor militare. Anglo-ame- 
ricanii au căutat să evite problemele politice postbelice. Ruşii s-au mul- 
tumit să enumere condiţiunile lor esenţiale (anexiunile care să ducă la 
graniţele din iunie 1941), iar americanii să afirme că nu renunţă la po- 
litica lor, care nu îndreptățește nici o anexiune. Fie că nu sunt încă gata, 
fie că n-au vrut să intervină încă, englezii n-au acordat decât cam ju- 
mătate din cererile militare sovietice, şi au scăpat prin tangentă de câte 
ori a fost vorba de politică şi de graniţe. În această materie, englezii nu 
vor să stea de vorbă nici cu inamicii, separat. După Conferinţa de la 
Moscova, Guvernul din Londra a făcut cunoscut beligeranţilor care cău- 
taseră „să pipăie“ posibilităţile de pace, că nu va lua contact cu nimeni, 
tratativele “amatorilor de pace urmnd să fie făcute cu cei trei be- 
ligeranți (Anglia, America, Rusia) deodată. Anglia se menţine şi azi pe 
bazele acestei declaraţii. Creţeanu se miră cu drept cuvânt că Gafencu şi 
Tătărescu propovăduiesc o înţelegere direct cu ruşii, când şi unul şi al- 
tul cunosc mai sus arătata declaraţie engleză. Creţeanu se miră fiindcă e 
relativ tânăr şi nu ştie până unde poate merge oportunismul şi laşitatea 
valahilor. Domni ca Gafencu şi Tătărescu nu se gândesc că aruncându- 
ne într-una în braţele celor mai tari (în 1916 în ale Antantei, în 1918 în 
ale Germaniei, în 1918 noiembrie din nou în ale Antantei — în 1940 în 
ale Germaniei, în 1943 în ale Rusiei!) ne facem de râs şi încetăm de a 
putea fi considerați ca un element de rezistenţă în sud-estul Europei, 

singura noastră şansă de a evita o distrugere complectă a Statului ro- 

mânesc! Am deveni un obiect de dispreţ şi pentru englezi şi pentru ruşi 

şi pentru toată lumea. Am povestit lui Creţeanu istorioara cu capitula- 

rea noastră în mâinile ruşilor (istorioara povestită de Tanriöer relativă 

la întrebarea pusă la Londra dacă trebuie să capitulăm sau nu) şi Cre- 

teanu mi-a confirmat că întrebarea a fost pusă ambasadorului britanic, 

dar nu de Saracioglu şi de Menemencioglu, şi că răspunsul dat de amba- 

sador a fost: „Londra nu dă nici un răspuns!“ Atitudine a Cabinetului 

din St. James puţin diferită de aceea indicată de Tanriöer... 

Creţeanu afirmă că la Cairo nu s-a semnat nimic. Turcii au fost pre- 
veniţi numai că ceasul lor se apropie. De unde până mai săptămânile 
trecute, ruşii se opuneau la participarea turcilor la război, acum o cer şi 
ei. Creţeanu crede că o cer fiindcă ştiu că turcii nu se vor mişca, şi vor 
să îi pună în întârziere ca să le poată reproşa la pace inacţiunea lor. 

Creţeanu crede că englezii şi americanii vor ataca Peninsula Balca- 
nică prin Dalmația din Italia; astfel s-ar explica marele număr de divi- 
zii debarcate în Italia, față de puţinul număr din ele întrebuințat pe 
frontul italo-german. O asemenea ofensivă împotriva Peninsulei 

Balcanice n-ar putea avea loc însă înainte de aprilie. Importanţa ce se 
dă lui Tito s-ar explica şi dânsa prin acest plan de atac. 

Despre ruşi, Creţeanu crede că vor începe prin a se infiltra în țările 
vecine, cu blândețe, şi după paravanul Guvernelor democratice — pentru 
ca o dată introduşi să pună mâna pe tot... 

Pe Mareşal, Creţeanu nu l-a văzut, în schimb a văzut de mai multe 
ori pe Ică. Ică-l ţine două ceasuri de fiecare dată şi vorbeşte numai el. 
A explicat lui Creţeanu cum a împiedicat el pe Mareşal să facă prostii 
şi mai mari, luând episod după episod din guvernarea de 3 ani a regi- 
mului. Între altele a spus că nu Rioşanu ne-a scăpat de la moarte (pe 
noi, foştii osândiţi ai legionarilor), ci el, mergând la Poliţie la 7 dimi- 
neaţa să ne salveze!... Atunci de ce au venit „să ne ridice“ între 8 şi 9? 
Ce farsor! Nu mai are acum decât un scop: să se pună bine cu englezii! 
Până atunci, să nu le dea un picior în c-r nemții!! 

În momentul când să plece de la mine, un telefon de la Preşedinţie 
a anunţat pe Creţeanu că Mareșalul îl aşteaptă... A plecat bietul om cam 
plictisit! 


Marţi 11 ianuarie. Organele de propagandă ale Berlinului insistă 
asupra faptului că marea ofensivă de iarnă a Sovietelor e în toiul ei. 
Această ofensivă fusese prevăzută, dar totuşi amploarea şi intensitatea 
ei au fost oarecum o surprindere, căci nimeni n-ar fi crezut ca ruşii să 
mai dispună, după pierderile suferite în ofensivele lor precedente, de 
oameni şi de armament în cantități atât de mari. Berlinul crede însă că 
forţele germane vor rezista şi acestei ofensive decisive care va hotărî 
despre soarta războiului... 

Luptele mai crâncene s-au dat în ultimele 48 de ore în regiunea 
Reciţa, la vest de Gomel, şi jos la sud de Berdicev, în jurul localității 
Viniţa, situată în apropierea Bugului... Nemţii pretind că au respins 
toate atacurile, ca şi în celelalte porţiuni ale frontului. 

Ruşii au făcut o încercare de debarcare la Oceakov, între Cherson şi 
Odessa, dar au fost respinşi de trupele de marină germane. 


Ieri a circulat printre proprietarii speriați zvonul că se pregăteşte un 
decret-lege de expropriere, care va apare o dată cu mobilizarea gene- 
rală — decisă — și ca o încurajare pentru cei mobilizați! E vorba de 
un drept general de expropriere acordat Statului, drept ce se va întinde 
nu numai asupra bunurilor rurale dar şi asupra celor urbane şi asupra 
întreprinderilor industriale... Nu ştiu dacă ştirile răspândite ieri sunt 

exacte, dar pe mine unul m-au lăsat indiferent. O zi mai devreme, o zi 
mai târziu — tot pierduţi suntem şi cu noi o lume întreagă! 

Au început evacuările din Basarabia şi s-a dat ordine şi pentru cele 
din Moldova de Nord. E o jale! Se ridică vitele fără nici un rost, se 
trimit nu se ştie unde, sunt osândite să moară de foame. Războiul! 


Procesul fasciştilor ce au doborât pe Mussolini în Marele Consiliu 
întrunit la sfârşitul lui iulie 1943, început sâmbătă, 8 ianuarie, în Castel 
Vecchio din Verona, s-a sfârşit ieri. Au fost condamnaţi 18 la moarte, 
din care 13 absenţi şi 5 prezenţi. Cei 5 de faţă la judecată au fost: Ciano 
(ginerică), de Bono, Marinelli, Pareschi şi Gothardi. Lumea se întreabă 
dacă vor fi executați şi mai toţi cer capul lui Ciano... Dintre acuzaţi, 
unul singur, Cianetti, n-a fost condamnat la moarte, ci numai la 30 de 
ani temniţă! 


Stalin continuă să evolueze: a devenit „vărul“ Regelui Italiei! Dar a 
evoluat şi Regele Italiei, Împărat al Etiopiei (!), căci a decorat cu 
Ordinul Sanctisimei Anunziate pe acela pe care până mai ieri îl socotea 
drept cel mai mare vrăjmaş al său! 

Dar o fi adevărat? 


Ieri au început alegerile episcopale. Pe ziua de ieri a fost ales arhie- 
reul Chezarie Păunescu, episcop al Constanței. La alegere a luat parte 
şi dl Ică, restabilit. 


Miercuri 12 ianuarie. Ciano şi ceilalți osândiți de la Verona, de Bo- 
no, Marinelli, Pareschi şi Gothardi au fost împuşcaţi ieri-dimineaţă, 
după ora 9... Ştirea a fost primită de toată lumea cu stupefacție. Legea 
în virtutea căreia au fost judecaţi, nu prevedea nici apel, nici recurs, nici 
posibilitate de grațiere... 

Ceilalţi 13 condamnaţi la moarte în lipsă sunt: Grandi, Bottai, Albini, 


- Federzoni, Alfieri, Gignardi, de Vecchi, Acerbo, Bastianini, Rossoni, 


de Stefani, Ballela (?) şi de Marsico. 

Tot procesul s-a dezvoltat pe baza unui memoriu al mareşalului Cava- 
Ilero (care s-a sinucis în septembrie), memoriu ce mărturisea încercă- 
rile de înţelegere cu inamicul încă din toamna anului 1942. Grandi şi 
Ciano au participat la negocierile lui Cavallero cu diverşi generali ita- 
lieni şi mai ales cu Badoglio. Cavallero a vrut întâi să ia el succesiunea 

lui Mussolini, dar mai târziu şi-a dat seama că Badoglio era mai indicat 
decât dânsul... 

La întrebările puse, Ciano a răspuns că semnând moţiunea Grandi n-a 
avut intenția să detroneze regimul fascist, ci numai să obțină lărgirea Gu- 
vernului care avea nevoie să fie împrospătat prin elemente ne-fasciste... 

Despre ultimele momente ale condamnaților, depeşele nu spun 
nimic. Mare canalie a fost Ciano, dar tragică răsplată a suferit... Ce-o 
fi în sufletul lui Mussolini, dacă mai e conştient? 


Radio Londra ne-a informat ieri că luni, între 13 şi 14, Sofia a fost 
bombardată. La noi nu s-a dat alarma, dar emisiunile de radio au fost 
suspendate timp de o jumătate de oră şi nu pricepusem pentru ce... Au 
fost doborâte de aviația germană şi de cea bulgară vreo 15 avioane 
americane tip „Liberator“. Bulgarii n-au publicat amănuntele asupra 
pagubelor materiale şi pierderilor omeneşti... 

Tot ieri, Radio Londra ne-a mai informat despre sosirea iminentă a 
lui Himmler la Bucureşti... Ce o fi căutând? Tratativele noastre econo- 
mice cu nemții, aproape terminate înainte de Anul Nou, trebuiau să se 


termine prin semnarea Convenţiei în primele zile după Sărbători. În loc 


de semnătură, s-a ajuns din nou la ceartă şi încă la ceartă gravă, cu Banca 
Naţională. Banca zice nu la tot ce Guvernul a spus da. Cum Banca nu 
e decât Guvernul, acest joc a indignat pe nemți. Vine oare Himmler ca 
să-l curme? 

Radio Londra a mai declarat ieri pe bulgăreşte că Anglia şi aliaţii 
ei fac mare deosebire printre Puterile satelite ale Germaniei pe cele 
care ca Bulgaria, au mers de bună voie în război ca să se umfle, şi cele 
care, ca România au fost silite să intre în război şi au fost despuiate... 

Să ne bucurăm? 


În polemica dintre Soviete şi Polonia, Agenţia TASS a dat un co- 
municat după care Rusia nu discută asupra teritoriilor Ucrainei şi Ru- 
siei Albe, dar e gata să discute cu Polonia despre linia Curzon asupra 
căreia nu se încăpățânează... 


Assan, fostul nostru ministru la Copenhaga, a aflat de la Maniu că 
Mareşalul Antonescu vrea să ne adune, pe foştii preşedinţi de Consiliu, 
şi să ne ceară sfatul asupra situaţiei... Mai bine ni-l cerea înainte de a 
trece Nistrul în 1941! 

„De pe front, pare că merge ceva mai bine pentru nemți, căci au cam o- 
prit atacurile ruseşti, dacă ştirile lor sunt exacte... Pare, dar să mai aşteptăm! 


| Ieri au avut loc funeraliile lui Simionescu, cu mare alai, la Acade- 
mie. Regele şi Mareşalul reprezentaţi, dl Ică prezent în persoană — şi 
toţi belferii în uniformele de lachei date de ex-Regele Carol... Au 
„cuvântat“ o serie de caraghioşi, cu con-filosoful Petrovici în frunte! 
Păcat de bietul Simionescu, căci a fost un om cumsecade şi nu merita 
asemenea mascaradă în faţa trupului său neînsufleţit... 


A murit.alaltăieri-seară şi Henri Catargi, după o lungă suferință. Fost 
mareşal al curții Regelui Ferdinand, fost ministru la Bruxelles şi mai 
ales fost soț al teribilei şi Lămoteştei sale soţii, cunoscută sub numele 
de „la Maraîchčre“ — Henri Catargi a fost un tip reprezentativ al socie- 
tăţii călare pe cele două secole, societate care s-a prăbuşit şi ale cărei ul- 
time urme sunt pe cale să dispară... El a fost un om simpatic, dar ai lui nu! 


„Arhimandritul Antim Angelescu Craioveanul, vicarul Mitropoliei 
din Craiova, a fost ales ieri episcop al Buzăului. Coleg de clasă cu mitro- 
politul Nifon al Olteniei, a fost împins de acesta. Se zice că e un om 
cumsecade. l 


„Despre Mesajul lui Roosevelt către Congres, ziarele noastre dau pu- 
ține amănunte. Am aflat astfel numai că Preşedintele a cerut o lege 
pentru înființarea serviciului obligator pentru munca obştească şi că 
despre conferințele din Moscova, Teheran şi Cairo a spus că s-au dis- 
cutat şi chestiuni privitoare la problemele de după război şi că Statele 
Unite, după discuţii care s-au desfăşurat în plină armonie, au trebuit să 
ia oarecare angajamente... 


8 ore seara. Dejunat azi la Asociaţia Finanţei şi Marii Industrii cu 
Aladiov, subsecretar bulgar, venit în România pentru o chestie de apro- 
vizionare. Băiat tânăr, deschis şi inteligent. Îmi mărturiseşte că ultima 
bombardare a Sofiei a fost teribilă; n-au mai fost lovite gara şi perife- 
riile, ci centrul. Parlamentul, Hotelul Bulgaria, spitale, şcoli — în fine 
un atac terorist în toată amploarea lui. Aladiov explică acest atac prin 
faptul că Guvernul bulgar a refuzat să evacueze teritoriile din Iugoslavia şi 

din Grecia, respingând somaţiunea englezilor de a părăsi imediat regiu- 
nile ocupate... Bombardamentul Sofiei e răspunsul la acest refuz. Ceea 
ce Aladiov nu spune însă e că în teritoriile ocupate, bulgarii au masacrat 
aproape toată populaţia şi au colonizat teritoriile devastate... Documen- 
tele şi fotografiile relative la aceste asasinate şi devastări sunt la Londra... 


Aladiov povesteşte că Sovietele au trimis acum de curând un nou 
ataşat militar la Sofia şi că acest ofițer a apărut la ceremonia de la Bo- 
botează în uniformă... ţaristă! Mirarea a fost generală: uniforma rusului 
era identică cu a ofiţerilor de pe vremea lui Nicolae al II-lea — numai 
„Ciocanul şi secera“ pe şapcă mai amintea de URSS! 

De altmintreli, evoluţia Sovietelor spre imperialismul panslavist se 
dovedeşte pe fiecare zi cu câte un mic amănunt. Aşa de pildă, după 
toate celelalte, Stalin a mai luat şi titulatura de „protector al creştinilor 
din Orient“! Ţarii erau numai protectorii ortodocşilor din Orient — 
Stalin a devenit protectorul tuturor creştinilor! 


Joi 13 ianuarie. Deşi copleșiți de numărul ruşilor, nemţii continuă - 


— după ultimele comunicate — să-şi păstreze poziţiile pe front. La 
Kerci, în Crimeea, ofensiva sovietică a reînceput, până acum cu acelaşi 
succes negativ... În ultimele două zile au fost distruse pe frontul de Răsă- 
rit 359 tancuri şi 43 avioane ruseşti. Nemţii nu dau însă pierderile lor... 

Peste Germania a avut loc marţi o luptă aeriană de proporţii uriaşe. 
Nemţii au atacat escadrilele anglo-americane în momentul în care au 
trecut graniţele germane, au risipit avioanele inamice, şi au doborât 
136 din ele, adică după un calcul aproximativ 25% din numărul lor. 
Avioanele aliate au fost silite să arunce bombele la întâmplare, aşa în- 
cât n-au pricinuit pagube prea mari. Bombele şi chiar avioanele ina- 
mice făceau explozie în aer, când erau atinse, aşa încât se crede că ger- 
manii au întrebuințat un nou proiectil... La Berlin se dă o importanță 
excepţională acestui succes aerian. Vom vedea dacă optimismul nem- 
ților e justificat! 


Pireul, portul şi oraşul, a fost tare bombardat de englezi. Morți mulți şi 
răniți în populaţia civilă... 


Deşi Sovietele nu sunt în război cu Bulgaria, atitudinea lor față de ve- 
cinii noştri de peste Dunăre nu e din cele mai amicale. Ministrul Bul- 

garici în Bucureşti, Petrof Ciomakov, fiind transferat la Tokio, singura 
lui posibilitate de a ajunge în Japonia era prin Turcia şi Rusia: Guver- 
nul din Moscova i-a refuzat însă trecerea prin teritoriul Uniunii Sovie- 
telor... De notat, de asemenea, că Rusia n-a ridicat nici o obiecţiune 
faţă de Anglia pentru bombardările Sofiei... 

Între sârbi şi bulgari, ruşii au ales totdeauna pe sârbi, cu care au o 
adevărată afinitate de rasă: bulgarii nu sunt decât turanici slavizaţi... 


Articolele „triumfale““ publicate de ziarele nemţeşti cu privire la ma- 
sacrul de la Verona, dovedesc cu prisosință că iniţiativa executărilor a 
fost luată de la Berlin. Italienii au urmat ordinele primite de la stăpânii 
lor. Se va pricepe tot, constatându-se că preşedintele Tribunalului Ex- 
cepțional a fost nebunul de Farinacci „homme — lige des allemands“, 
şi politician fără scrupule... Hitler a vrut să dea o lecţie nemților... Să 
le arate ce se întâmplă cu cei ce se răzvrătesc împotriva Dictatorului! 
Şi le-a arătat! 

Se zice că Mussolini nici habar n-a avut de tot ce s-a întâmplat. Unii 
cred că e tot într-un sanatoriu la Viena; alţii că e la Stra — dar aproape 
în nesimţire. Sunt şi oameni care cred că a murit şi că alţii speculează 
numele lui şi plăcile radiofonice pe care le-a lăsat 

Nevasta lui Ciano, putoarea de Edda, a fugit încă din august, cu cei 
trei copii ai ei — în Spania...| | 

Prin moartea lui tragică, Ciano a ispăşit multe din păcatele sale! 


În Turcia, mareşalul Ciakmak, şeful reputat al Marelui Stat Major, 
a fost scos la pensie. Ce s-o fi întâmplat? Mareşalii nu sunt de obicei 
supuşi unei limite de vârstă... In locul lui Ciakmak a fost numit 
generalul Kazim Orbay. 


Generalul Potopeanu ar fi fost numit guvernator al Transnistriei (!!!). 
Postul ar fi fost oferit întâi generalului Constantin Constantin, fostul sub- 
secretar de Stat la Aprovizionare, care l-a refuzat. Unii spun că Alexea- 
nu a fost transferat în puşcărie, alții că va fi numit guvernator al Băncii Na- 
țiohale — cam acelaşi lucru! În primul caz se mai vorbeşte de gene- 
ralul Constantin ca anchetator şi lichidator al socotelilor lui Alexeanu?. 


i Informaţie eronată: d-na Ciano s-a refugiat în Elveţia. 
* Numai firmei Tiberiu Eremia a rămas 28 milioane dator pentru prăvăliile con- 
struite lângă Athénée Palace şi puse la dispoziţia Consiliului de Patronaj... 

Nimic n-a apărut însă până acum din aceste hotărâri care se dau to- 
tuşi ca sigure în ce priveşte cel puțin înlocuirea lui Alexeanu cu Poto- 
peanu. Dar ce mai căutăm noi în Transnistria, când ruşii sunt dincolo 
de Bug? 


Ieri a fost ales mitropolit al Basarabiei arhiereul Efrem Tighineanu, 
oltean din Vâlcea, care a ţinut locul de păstor al Eparhiei Chişinăului, 
în anii din urmă, scaunul fiind vacant de pe urma scandalului cu Gurie. 
E un bun administrator. Nu ştiu dacă crede în Dumnezeu. 

La alegere a asistat şi dl vice Mişelică, care a ţinut un scurt logos. 
Foarte scurt, excepţional de scurt pentru facultățile d-sale guristice. 
Probabil că a venit numai ca să spuie noului ales: „.... să toarne atâta 
credinţă şi putere în pământul acesta al Basarabiei noastre, încât nicio- 
dată, dar niciodată, pământul acesta sfinţit prin atâta sânge şi prin atâta 
jertfă, să nu înceteze a fi al neamului nostru!“ 

Frumos prohod! 

Mitropolitul Nifon al Olteniei, care a venit ieri să-mi facă o vizită, 
mi-a povestit că alaltăieri a avut loc o consfătuire între mitropoliți, mi- 
nistrul Cultelor, vice Ică şi cei 3 candaan oficiali pentru scaunele epis- 
copale din Chişinău, Ismail şi Hotin!. Scopul consfătuirii era să se va- 
dă dacă candidații avuţi în vedere erau hotărâți să rămână în eparhiile 
lor viitoare, orice s-ar întâmpla... Toţi trei candidaţii au declarat însă 
că ei nu pot rămâne, dacă ar veni ruşii, căci au dus propagandă anti- 
comunistă, au vorbit rău de Moscova, şi apoi mai ştiau ei că bolşevicii 
au pică pe popi şi îi ucid... Indignare printre mitropoliți, siguri de viaţa 
lor (aşa cred ei!) în locurile unde păstoresc. Indignare la dl Petrovici, in- 
dignare la dl Ică! D1 Ică a cuvântat şi a declarat că deşi nu e unsul lui 
Dumnezeu, deşi n-a primit harul Domnului, va rămâne la postul său ori- 
care va fi pericolul ce s-ar ivi. Aceste inimoase afirmări ale d-lui Ică au 
umplut de admirație pe d. d. popi — dar cei 3 crai destinaţi Basarabiei 
au rămas la opinia lor... Iar stăpânirea le-a menţinut candidaturile fiindcă 
nu s-au găsit alții mai curajoşi şi mai devotați viitorilor lor enoriaşi! 

Şi te mai miri că trec credincioşii cu duiumul la catolicism! 


Pentru evacuarea — eventuală — a bunurilor vii şi moarte s-au creat 
trei zone în nord-estul ţării şi anume: 


1 Episcopii Hotinului şi Ismailului se vor alege azi şi mâine. 

Zona I. Nordul Bucovinei până la Cernăuţi, Cernăuţi cuprins — şi 
judeţul Hotin. 

Zona Il. Bucovina de la Cernăuţi în jos; din Moldova judeţele 
Dorohoi şi Botoşani — cu partea corespunzătoare din Basarabia. 

Zona III. Judeţele Baia şi Neamţ. Moldova şi Basarabia până la o linie 
care trece la nord de Roman, la sud de Iaşi şi ajunge pe Nistru la Tighina. 

Deşi generalul Pantazi e optimist şi a spus lui Ottescu că n-avem să 
ne temem de nimic... până la primăvară! — s-a şi început cu evacuarea 
zonei I. 

Guvernul a mai hotărât că viitorii refugiaţi vor fi astfel distribuiți: 
locuitorii din Transnistria în judeţele Timiş-Torontal şi Arad; cei din 
Bucovina în judeţul Mehedinţi, cei din Basarabia în Dolj şi Vâlcea, iar 
cei din Moldova în Argeş, în Dâmboviţa, în nordul Teleormanului şi în 
sudul judeţului Vlaşca... Să ne fie de bine!. 


Vineri 14 ianuarie. Ieri a fost Ottescu la mine să-mi propună din 
partea lui Pantazi generalul un bust al lui G. Moruzi pentru a fi aşezat 
la Hipodrom. Generalul Pantazi a fost „ciracul“ lui Moruzi, sub ordi- 
nele căruia a servit aproape în toate gradele. În amintirea fostului său 
şef, generalul Pantazi a pus să se facă 3 busturi; unul aşezat la Şcoala 
de Cavalerie, altul la cazarma ce poartă numele generalului Moruzi şi 
pe al 3-lea l-ar voi la Hipodrom. Am întrebat cu acest prilej pe Ottescu 
ce gândeşte ministrul nostru de Război asupra frontului. „E îngrijorat 
— mi-a răspuns Ottescu — şi nu pricepe de ce nemţii nu pun în luptă 
imensele,rezerve pe care zic că le au, şi le au. Strategia elastică o merge 
pentru Germania, care e încă departe de linia frontului, dar pentru noi 
nu e acelaşi lucru... În tot cazul, Pantazi nu vede pericol până la primă- 
vară... Până atunci poate că se vor hotărî şi nemții să ia ofensiva...“ Un 
ceas mai târziu, Ottescu pe care-l însărcinasem să ducă ministrului de Răz- 
boi răspunsul meu afirmativ cu privire la aşezarea bustului lui Moruzi la 
Hipodrom — mi-a telefonat ca să-mi transmită ştirea proaspătă dată de 
Pantazi, cum că nemții au reluat ofensiva pe frontul de răsărit... O fi? Poa- 
te să fie, căci domnii de la Club care ascultă la Radio posturile străine 
mi-au spus după-amiază că şi postul Londra a anunţat începerea ofensi- 
vei germane — afirmând însă totdeodată că ruşii au respins atacul... 

Comunicatul german de ieri nu numai că nu vorbeşte despre o ase- 
menea ofensivă, dar dimpotrivă înregistrează foarte violente atacuri 
sovietice, pe tot frontul, de la Kerci până la Vitebsk — atacuri pe care 
afirmă că forțele nemţeşti le-au respins pe toate, cu mari pierderi pen- 
tru ruşi. E drept că comunicatul publicat ieri în 13 ianuarie cuprinde 

operaţiunile săvârşite în ziua de 12 şi chiar de 11. Să aşteptăm comu- 
nicatul de azi ca să fim lămuriţi. 

În tot cazul, ministrul nostru de Război nu trebuie să fie prea alar- 
mat de perspectiva unei invazii ruseşti, căci începe — după câte mi-a 
spus Ottescu — reclădirea monumentului de la Adamclisi în parcul 
Carol! Sau poate că e inconştient? 


Roosevelt a prezentat Congresului noul buget pe anul financiar iu- 
nie 1944 — iunie 1945. Totalul cheltuielilor se urcă la 100 miliarde 
dolari (1!!!) din care 90 miliarde pentru cheltuielile de război! Se vede 
că Roosevelt nu prevede pacea pentru prea curând! 


Presa germană comentează cu multă complezență victoria aeriană 
germană repurtată marţi împotriva avioanelor anglo-americane. „Cea 
mai mare bătălie aeriană“, „o nouă eră în apărarea aeriană germană“, 
„succesul avioanelor noastre de vânătoare“ etc. sunt titlurile care se 
etalează în foile berlineze. 

n afară de bătălia de marţi, presa germană rezervă coloane întregi pen- 
tru lămurirea executărilor de la Verona, care — spun ziarele — nu trebu- 
iesc privite pe latura sentimentală ci considerate ca acte de dreptate, nu 
de răzbunare, împotriva unor trădători care au compromis prin uneltirile 
lor viitorul Patriei! Şi să o înţeleagă mai ales cei care „ar avea pofte“ 
în Germania... 

În Italia ocupată de germani, presa ţine isonul celei din Berlin. Des- 
pre adevărata stare de spirit a opiniei publice nu putem afla nimic... 

În schimb, ziarele axiale publică amănunte despre sinuciderea genera- 
lului Cavallero, în septembrie trecut. După fuga Guvernului Badoglio şi du- 
pă ce au ocupat nemții Roma, toți fasciştii încarcerați sub regimul Mareşa- 
lului au fost eliberaţi şi aduşi la Ambasada germană, unde se instalase cen- 
trul de triaj. Printre cei eliberaţi era şi generalul Cavallero, închis de Bado- 
glio ca suspect. Atitudinea lui Cavallero a dat însă de gândit nemților şi un 
interogator mai strâns a pus în lumină uneltirile anti-Mussoliniene şi anti- 
germane ale fostului şef de Stat Major şi prieten devotat şi interesat al lui 
Ciano... S-a dat atunci generalului Cavallero de ales între un proces în fața 
„Tribunalului Poporului“ (!!) şi... un revolver. Generalul a ales revolve- 
rul, şi astfel 3 ceasuri după ce a fost eliberat a păşit într-o lume mai bună... 

Memoriul lui Cavallero pe baza căruia s-a instruit procesul de la 
Verona, a fost alcătuit după ordinele Mareşalului Badoglio. S-au găsit 
două exemplare: unul scris şi subscris de mâna lui Cavallero însuşi... 


ÎNSEMNĂRI ZILNICE, 1942-1944 655 


Coborârea celor trei paraşutişti americani e confirmată printr-un co- 
municat publicat azi, în care, fără să se dea un amănunt şi fără să se dea 
un nume, se aduc laude celor care i-au prins (!!), se citează la ordinea 
de zi doi jandarmi şi se împart 60 000 lei între o femeie şi un copil care 
au semnalat pe americani... 


Se semnalează mari convoaie de vase anglo-americane în portul Gibral- 
tar şi în porturile Africii de Nord. Se pregăteşte ceva în Mediterana... 


l Sâmbătă 15 ianuarie. Oraş de curve, oraş de căcăcioşi, oraş de zvo- 
nişti şi de corcituri! Ca şi ştirile de prăpăd, ştirile ceva mai bune se am- 
plifică, se răspândesc, înnebunesc lumea! Toată ziua de ieri a domnit 
în Bucureşti cel mai stupid optimism după ce până alaltăieri toate 
pulistele şi pokeristele, nespălate şi galoşate, nu vorbeau decât de fugă 
de pașapoarte, de devize! Infam strat de oameni! 
l Ştirile cele mai nesăbuite — în tot cazul necontrolate — au circulat 
ieri în București în legătură cu „contraofensiva germană pe frontul ru- 
sesc“. Mareşalul Rommel a fost numit în locul mareşalului von Man- 
stein, şi cum a venit s-a schimbat faţa lucrurilor; mareşalul von Brau- 
chitsch a fost re-numit în fruntea armatei — şi acum se va vedea ce se 
va vedea; trupe germane trec încontinuu spre front; nemţii au aruncat 
în luptă o armă nouă (faimoasa armă nouă despre care se vorbeşte de 
atâta vreme) şi câte altele... 

După comunicatul oficial german de ieri, ar rezulta într-adevăr oare- 
care succese defensive de partea nemților, dar pare să fie vorba mai 
mult de contraatacuri locale izbutite cu însemnate distrugeri de mate- 
rial (se dau 330 tancuri ruseşti distruse într-o singură zi) decât de o con- 
traofensivă generală cu scopuri strategice mai importante. 

În tot cazul, atacurile rusești dinspre partea noastră, de la.Kerci, de 
la Nicopole, de la Niepropetrovsk, de la Viniţa, de la Berdicev — au 
fost toate respinse... 

Mai trebuie aşteptat o zi-două desfăşurarea evenimentelor... 

Pe frontul italian nimic important. Roma a fost din nou bombardată: 
33 de morţi, 45 de răniţi. Avioane aliate au trecut şi peste Cetatea Vati- 
canului, dar nu au lăsat bombe... 


Ralea pretinde că după Conferința de la Teheran ni s-ar fi comuni- 
cat că dacă vom depune armele când ruşii vor ajunge la Nistru, nu vom 

fi ocupați milităreşte — o simplă comisiune interaliată instalându-se la 
Bucureşti. Informaţiile lui Ralea sunt de obicei primite prin Elveţia; să 
dea Dumnezeu să aibă dreptate. Ralea mai povesteşte că a primit o scri- 
soare de la Gafencu şi că a primit una şi Maniu. Gafencu conjură pe 
Maniu să nu mai vorbească de Basarabia şi de Bucovina, căci pierde- 
rea lor e o afacere deja protocolată în înțelegerile anglo-americano-ruse, 
şi reacţiunea noastră n-ar putea decât enerva pe Aliați. Maniu a decla- 
rat însă că oricare ar fi hotărârea Aliaților el rămâne pe punctul de vede- 
re al revendicării graniţelor integrale ale României. Gafencu sfătuieşte 
să nu mai vorbim de Basarabia ca să căpătăm teritorii la vest, în dauna 
Ungariei. Maniu replică cu drept cuvânt, că un consimțământ privitor 
la Basarabia şi Bucovina ar provoca imediat cereri suplimentare ale 
Rusiei... Un învins se spune, dar trebuie totdeauna să protesteze. 


Niciodată nu s-au grămădit atâtea vacanțe de posturi episcopale. 
După ce s-au ales episcopi noi la Constanţa, la Buzău şi un mitropolit 
la Chişinău — ieri s-a mai împlinit şi vacanţa de la Ismail-Cetatea 


Albă, unde a fost ales arhimandritul Antim Nica. A mai rămas de ales 


— pentru azi — episcopul de Hotin. 


Ca să se curme zvonurile că Mussolini a murit, sau că nu mai este 
în stare să îndrumeze Guvernul Italiei fasciste — telegrame axiste ne 
informează că a prezidat un Consiliu de Miniştri, în care s-a hotărât 
statificarea tuturor întreprinderilor producătoare de energie. Acţiunile 
acestor societăți vor fi înlocuite prin titluri de rentă asupra Statului 
italian... Să ne mai mirăm de metodele generalului nostru Dobre? 


Mareșalul turc Ciakmak a fost înlocuit fiindcă a atins limita de vârstă. 
Nici o dizgrație... Preşedintele Inönü i-a adresat chiar o măgulitoare 
scrisoare de mulțumiri pentru serviciile aduse, şi l-a asigurat de 
recunoştinţa naţiei... 


Între Statele Unite şi Bolivia, încordare... „E poi?“ 


A început la Alger procesul lui Flandin şi al lui Peyrouton... Să se 
repete ororile de la Verona? 

Ascultători ai posturilor de radio aliate pretind că după declaraţii 
auzite, România ar fi scutită de bombardamente aeriene fiindcă Aliaţii 
vor să facă dintr-însa, după încheierea păcii, centrul de aprovizionare 
al sud-estului european — şi în acest scop menajează instalaţiile noas- 
tre economice!!! 


Un nou decret-lege: toate asociaţiile şi întreprinderile care nu urmă- 
resc un scop lucrativ vor fi de acum înainte supuse unei adevărate tu- 
tele a Statului! Nu mai ştiu ce să invente ca să plictisească lumea! 


Băiatul şi fata lui Magheru, arestaţi pentru că făcuseră propagandă 
comunistă — au fost puşi în libertate... Atunci de ce au fost arestaţi... 


Ora 5 p.m. Ottescu vine să-mi povestească că generalul Pantazi i-a 
dat veşti foarte liniştitoare cu privire la frontul rusesc, ieri seară. 

Generalul Korne, care a fost trimis în Germania „să vadă ce mai e 
pe acolo“, s-a înapoiat cu o informaţie senzațională (numai să fie lu- 
crurile aşa): nemții ar avea într-adevăr 400 divizii noi, gata pentru fron- 
tul rusesc. Aceste divizii, instruite după sistemul nou şi înarmate cu ar- 
me noi „derniere cri“, sunt cantonate în Polonia şi în Germania Orien- 
tală. Actualmente pe front nemții se bat numai cu unităţile armatei vechi 
şi aşteaptă primăvara ca să bage armata nouă în foc. Numai să îi aştep- 
te primăvara pe ei! 


Duminică 16 ianuarie. Optimiştii care ne anunțau joi şi vineri „că 
nemții au reluat ofensiva“ — au tăcut. Reiese acum că ofensiva în 
chestie a fost foarte limitată în 2-3 puncte din Sudul frontului şi că pre- 
siunea forțelor sovietice continuă și e chiar în creştere... Trebuie recu- 
noscut că comunicatele oficiale germane au mărturisit în fiecare zi a- 
ceastă presiune şi n-au vorbit niciodată despre „o reluare a ofensivei“ 
din partea forțelor germane, care abia se apără, dar ce să atace! 

Atacurile sovietice s-au întins în ziua de 14 şi pe sectorul de Nord 
al frontului până acum liniştit. Forțe destul de însemnate au trecut lacul 
Ilmen îngheţat, altele au atacat la nord pe la Novgorod şi pe la Ora- 
nienbaum. Aceste atacuri ar fi fost respinse. 

Punctul nevralgic al luptelor e tot la vest de Sarny şi de Novograd, 
unde se dau lupte grele... 

La Kerci, atacurile ruseşti au fost respinse. Divizia a 3-a Vânători de 
Munte şi în special Batalionul 10 au fost citate în ordin de zi pe armată. 

Avioanele anglo-americane atacă încontinuu şi masiv — cu mari 
pierderi ce e drept — oraşele germane. Cel din urmă atacat şi aproape 
distrus a fost Braunschweig-ul... 


Guvernul-fantomă polonez din Londra a răspuns notei publicate de 
Agența TASS în numele Guvernului sovietic cu privire la graniţele Po- 
loniei. Zisul Guvern observă că o asemenea chestiune nu poate fi re- 
zolvată unilateral şi însărcinează Guvernele Angliei şi Statelor Unite 
cu „o mediaţiune“ în această afacere... Nu se spune dacă Guvernele din 
Londra şi din Washington au acceptat această însărcinare şi dacă cel 
din Moscova o admite... 


Zvonurile despre numirile lui Rommel şi lui Brauchitsch nu s-au 
confirmat. Nici nu erau de crezut... 

S-au creat la Roma, la Perugia, la Florenţa, la Genova şi la Veneţia 
Curți Speciale pentru judecata celor care au trădat interesele Italiei... şi ale 
fascismului... la 25 iulie trecut şi în săptămânile următoare până şi inclu- 
siv la încheierea păcii... Nu e bine. Cu răzbunarea nu se face treabă... 


La 20 ianuarie se împlinesc 3 ani — spun ziarele — de când 
generalul Dimitrie Popescu e ministru de Interne. Trebuie recunoscut 
că s-a purtat ca un om cumsecade... Zilele de 20-24 ianuarie nu sunt 
însă pentru noi aniversarea numirii lui Popescu ci a unor grele clipe, pe 
care să dea Dumnezeu să nu le mai trăim... 


A murit Nunucă Protopopescu uitat de toţi, la vârsta de abia 60 de 
ani. A fost unul din cei mai gălăgioşi membri ai efemerului Partid al 
Muncii, întemeiat în 1917 la Iaşi de George Diamandi. După Pace a 
trecut cu Averescu. Deștept, plin de temperament, dinamic, promitea o 
carieră mai strălucită decât aceea pe care a parcurs-o... A preferat însă 
afacerile şi a abandonat politica — şi poate că a avut dreptate. 

Era fiul faimosului Take Protopopescu, satrapul liberal din Olt sub 
Brătianu cel bătrân — al lui Take Protopopescu care strânsese o mare 
avere, irosită de moştenitorii lui... 

Luni 17 ianuarie. Iluzia reînceperii unei ofensive germane pe fron- 
tul de Răsărit n-a ţinut mult: ne dăm seama acum că iniţiativa e pretu- 
tindeni tot în mâna ruşilor, şi mai viguroasă ca oricând. Atacurile so- 
vietice s-au întețit pe toată linia, până şi sub Leningrad... Or fi având 
nemţii 400 divizii în rezervă, dar nu se văd... Cu ciurucurile de trupe 
ce le-au mai rămas în faţa inamicului, ei pretind totuşi că rezistă şi res- 
ping atacurile. 

La noi e panică, mai ales în Bucovina, în Basarabia şi în Moldova... 


Sesiunea Consiliului Superior Bisericesc s-a închis sâmbătă prin ale- 
gerea celui de-a] 5-lea chiriarh, care spre mirarea mea n-a fost episco- 
pul de Hotin, ci cel de Argeş. Se vede că m-am înşelat eu sau informato- 
rii mei... Episcop de Argeş a fost nou hirotonisitul arhiereu Iosif Sinaiotul. 

Mi se spune că cu prilejul alegerilor basarabenilor, doctorul Lupu a 
tulburat liniştea şedinţelor Consiliului, încercând să facă „Cameră“! A 
ţinut o cuvântare violentă, ca pe vremurile bune, atacând Guvernul „í 
fond“. Ică, prezent, a vrut să răspundă — dar l-a rugat Petrovici să se 
abţină şi l-a împiedicat să transforme canonicele alegeri într-o vulgară 


„ întrunire publică... 


La închiderea sesiunii, a ţinut însă şi Ică discursul său. Cam lung (6 
coloane din Universul!), dar frumos şi bun. A făcut „un tour d”horizon“ 
şi a căutat să liniştească sufletele mai ales pe cele de dincolo de Prut... 
ŞI sper că a liniştit pe proprietari, care au umplut lumea cu jeluiturile 
lor privitoare la o nouă expropriere. Ică a spus într-adevăr că nu printr- 
o nouă împărțire de pământ se poate ridica starea ţăranilor, ci prin 
măsuri de ordin economic... 

Originea zvonurilor de expropriere s-ar datori, după unii, faptului 
că problema e studiată de o comisiune oficială. Mi se spune că această 
comisie ar avea următoarea origină: un oarecare dobitoc a trimis Ma- 
reşalului un memoriu prin care susținea necesitatea unei noi. împro- 
prietăriri şi prin urmare a unei noi expropriuni — iar Mareșalul a pus 
pe memoriu următoarea rezoluţie: „Nu sunt de părere. O comisiune va 
studia chestia“. Şi astfel a luat naştere comisia, care probabil însă că va 
fi înrâurită de doctrina vice-şefului Guvernului... 


Un comunicat al Ministerului de Externe dă o categorică dezminţire 
ştirilor neprielnice asupra situaţiei noastre răspândite de agenţiile şi 
ziarele suedeze. Aflăm astfel şi noi că suedezii ne-au calomniat... 

Churchill îşi petrece convalescența la Marakesch, în Maroc. E în- 
soţit de lady Churchill, de lord Beaverbrook şi de perechea Duff Cooper. 
Gaşcă la englezi, ca şi la noi. Churchill a avut la Marakesch o lungă 
convorbire cu generalul de Gaulle... 


Generalul Eisenhower şi-a luat în primire postul de comandant su- 
prem al forţelor aliate în Europa. 


Ruşii au adoptat un Imn nou, ca cântec oficial, în locul „Interna- 
ţionalei“. Churchill a cerut lui Stalin să-i trimită noul Imn şi a dat ordin 
să fie executat la posturile de radio britanice. 


Ce îi lipseşte chelului... Un belfer a descoperit că în insula Ada- 
Kaleh de pe Dunăre se ridica odată sanctuarul închinat de geto-daci 
eroilor lor! Imediat dl Conducător a hotărât să se ridice în nenorocitul 
ostrov... o clopotniță (|!!!) din care să se sune clopotul în cinstea mor- 
ților noştri de pe câmpul de război! 

Suntem cei mai caraghioşi oameni de pe fața pământului! 


Marţi 18 ianuarie. Cu toate năvalnicele atacuri ruseşti, ştirile de pe 
front par a fi ceva mai liniştitoare. În afară de direcţia Novgorod-Vo- 
linsk şi Sarnz, unde trupele generalului Vatutin înaintează, pe toate 
celelalte părți ale frontului atacurile sovietice au fost respinse. La Berlin, 
ca şi în sferele noastre oficiale, situaţia din răsărit e socotită ca mult 
ameliorată. Posturilor engleze nu le-a mai rămas decât să cânte elogiile 
generalului Vatutin, ajuns un fel de erou al radiodifuziunii aliate. Vatutin 
ar fi un găligan de 2 metri înălţime şi ar cântări 200 kilograme! Ofiţer 


de carieră, şi-a făcut studiile în Germania şi foloseşte acum metodele - 


de război nemţeşti... Înaintarea lui pe fostul teritoriu al Poloniei a fost 
îndrăzneață, dar poate fi şi periculoasă, dacă nemţii mai pot strânge pe 
cineva în cleşte, şi mai au cu ce! 


Sovietele au respins brutal propunerea emigranților polonezi de a 
trata prin mediaţiunea Angliei şi Statelor Unite. Respingerea e înteme- 
iată pe faptul că Moscova n-a recunoscut niciodată Guvernul polo- 
nez-fantomă de la Londra şi că prin urmare nu stă de vorbă cu el. Ruşii 
vor, vădit, să constituie un alt Guvern fantomă-polonez la Moscova, 

compus din elemente comuniste, şi să trateze cu el sub auspiciile 
Kremlinului... 

Ca ultim răspuns, față de această respingere brutală a propunerilor 
lui, Guvernul emigranților a declarat la rândul lui că nu mai stă nici el 
de vorbă cu Sovietele... 

Interesant nu e ce face şi ce spune Guvernul emigranților polonezi, 
ci faptul că acţionând sub sugestiile Foreign-Office-ului rupe raportu- 
rile cu Sovietele. Cine ştie ce ne mai rezervă viitorul? Totul e să reziste 

nemții până la vară.. 

Întâlnit ieri pe Clodius: negocierile germano-române par să fi ajuns 
la un bun sfârşit... Nota de plată pentru noi (finanțarea plusului de ex- 
port românesc în Germania) pare că se va ridica la sume variind între 
2 şi 3 miliarde de lei pe lună. Cu alte cuvinte, o nouă emisiune de 30 
miliarde pentru anul în curs, dar în parte acoperită cu franci elveţieni... 

Domnii de la Banca Naţională povestesc că bietul Ottulescu, pe 
lângă boala organică care foarte probabil îl mistuie, mai e şi într-o stare 
de deprimare nervoasă îngrijorătoare. La Câmpulung, unde se odihneşte 
acum, începe să tipe îndată ce zăreşte o față necunoscută şi se ascunde re- 
petând: „vrei să mă omori, vrei să mă omori!“ Şi totuşi, pare că de când 
e izolat la Câmpulung se simte mai liniştit şi mai bine ca în Bucureşti... 


În Argentina, mare cutremur la poalele Andelor. Oraşul San Juan, ca- 
pitala provinciei cu acelaşi nume a fost distrus: peste 5 000 de morţi şi 


7000 de răniți... Cutremurul a fost resimţit până la Buenos Aires! Con- 


vulsiunile telurice din regiunea San Juan-ului nu s-au terminat încă... 


Ziarele bulgăreşti se întreabă, faţă de grelele bombardamente ale 
Sofiei: „Ce rău a făcut Bulgaria ca să fie dată pradă morţii şi nimi- 
cirii?“ — Ce? Nu o ştie? A uitat zecile de mii de sârbi şi greci 
măcelăriți în Macedonia ca să se întindă în dauna Greciei şi a 
Iugoslaviei? Şi o fi răsplătind câteva bombe şi raptul Balcicului... 


Churchill, pe deplin restabilit, va părăsi Marakeschul şi va fi 
săptămâna viitoare la Londra... 


Arde Australia! Stepele arse de soare din Statul Victoria (acolo vara 
este acum în toiul ei!) au luat foc pe o întindere de 40-50 000 hectare... 
Ar fi ars 250 000 oi (câte cotlete fripte!) şi vreo 20 de oameni... 

În Statele Unite presa e liberă. Gazetele din New York profită de 
această libertate ca să născocească fel de fel. Cea din urmă născocire: 
cearta între Roosevelt şi Churchill la Teheran! S-au certat şi la Cairo: 
fiecare a voit să trimită avionul său să aducă pe Inönü de la Ankara! În 
cele din urmă Inönü a venit cu unul şi s-a înapoiat cu celălalt! Să 
sperăm că cei doi conducători ai anglo-saxonilor s-au împăcat, sau că 
se vor împăca! 


Miercuri 19 ianuarie. Azi e Boboteaza după stilul vechi — dar aşa- 
zisul „ger al Bobotezei“ (semnalat la Iaşi unde ar fi căzut termometrul pâ- 
nă la 18° sub zero) lipseşte. N-avem decât - 6°, dar în schimb o ceaţă 
neagră. 


O ştire senzaţională a zăpăcit ieri tot Bucureştiul. Radio Londra a di- 
fuzat că Foreign-Office-ul dă cea mai categorică dezminţire informa- 
fiilor publicate de ziarul sovietic Pravda, după care două personalități 
britanice s-ar fi întâlnit pe coastele Spaniei cu dl von Ribbentrop, şi că în 
această întrevedere s-ar fi ajuns la anumite rezultate. 

Indiferent dacă a fost sau nu, faptul că Pravda a publicat o aseme- 
nea informaţie, şi că Foreign-Office a dezminţit categoric o ştire dată 
de oficiosul aliatului sovietic, aruncă o ciudată lumină asupra raportu- 
rilor dintre Moscova şi Londra. La Berlin, se dezminte de asemenea 
„cu indignare“ (!!) orice contact între Ribbentrop şi vreun englez şi se 
insistă cu satisfacţie şi cu ironie asupra temperaturii raporturilor dintre 
cei doi aliaţi... După foile nemţeşti, informaţia Pravdei, transmisă de 
la Cairo, n-ar constitui decât un mijloc nou de presiune asupra anglo- 
saxonilor pentru a-i sili la constituirea faimosului al 2-lea front. Ruşii 
ar avea, după nemți, cu toate succesele atât de trâmbiţate de pe front, 
absolută nevoie de al 2-lea front, deoarece ştiu prea bine că nu pot răz- 
bi liniile germane, şi că până în cele din urmă tot forțele Reichului vor fi 
învingătoare... 

Se mai spune, dar n-am avut confirmarea faptului, că după dez- 
minţirea engleză, Agenția TASS a confirmat încă o dată informaţia sa... 

Acest incident, pus alături de atitudinea Guvernului britanic în 
chestiunea poloneză, ar dovedi că înțelegerea e departe să fie com- 
plectă între Anglia şi Soviete, după cum ni s-a spus că era, după Con- 
ferința de la Teheran...Să ne bucurăm sau să ne întristăm? Eu unul aş 
prefera o înţelegere complectă între cele două Puteri, dar pe baza 
principiilor britanice... 

Năluca pe care o urmăresc unii de a vedea Anglia alături de Ger- 
mania împotriva Rusiei, îmi pare o copilărie... Totuşi, emoția e mare în 
toate cercurile căcăcioşilor noştri! 


Model de organizaţie: 

Toată Moldova a fost înnebunită, zilele din urmă, prin ordinele date de 
prefecții unora din judeţele de dincolo de Milcov — ordine care impuneau 
tuturor proprietarilor evacuarea în 6 zile a întregului lor inventar viu şi 
mort! Cum, cu ce, unde — nu se spunea nimic! Panica s-a în-tins până în 
Bucureşti. Lumea şi-a zis: ca să evacueze Moldova în 6 zile ruşii trebuie să 
fie aproape de graniță! 

Toată zarva a fost provocată de o greşită interpretare a ordinelor da- 
te de Marele Stat Major, care trimisese instrucțiunile sale în vederea 
unei eventualități ce rămânea să fie constatată, pe când prefecții au so- 
cotit că măsurile preconizate trebuiau imediat aplicate! 

Când a aflat Mareşalul Antonescu ce s-a întâmplat, s-a înfuriat şi au 
curs crucile şi dumnezeii! Halal regim! 


La Budapesta s-a înscenat un proces în scopul unei reabilitări în 
ochii Aliaților. Mareşalul „Viteaz“ (!) Ferencz Fekethalmy-Czeydner 
şi alţi câţiva ofiţeri de Honvezi, au fost daţi în judecată pentru atrocități 
comise cu prilejul ocupării ținuturilor sârbeşti din Bacika. Guvernul 
unguresc voia să convingă astfel opinia publică britanică că era nerăs- 
punzător de ororile comise şi care indignaseră tot Occidentul. Instruc- 
ţia a fost foarte lungă, şi acum înainte de judecată, inculpaţii toți au dis- 
părut! De subliniat că n-au fost arestaţi, ci că erau instruiți şi trebuiau să 
fie judecaţi în libertate! Ce farsori! Ultima glumă: cei dispăruţi au fost 
dați în urmărire ca dezertori! 

Şi vinul de Şampanie se ridică în Franța împotriva nemților! S-a 
descoperit că Robert de Vogus, şeful Casei Most et Chandoi, şi Le- 
flont, secretarul general al sindicatului vinurilor de Champagne incită 
lumea la sabotaj şi la înțelegere cu inamicul. Amândoi au fost arestați, 
iar firmele Moët et Chandon şi Pieper Heidseck au fost puse sub 
conducere germană. Les affaires sont les affaires! 


În Statele Unite, negrii s-au ridicat împotriva proiectului de lege 
pentru stabilirea muncii obligatorii. Negrii pretind că această lege i-ar 
aduce din nou în stare de sclavie... Să nu se uite că negrii reprezintă o 
forţă considerabilă electorală în USA. Roosevelt o ştie... 

În Franţa s-a înregistrat prima luptă cu armele în mână între părtaşii 
ideilor de dreapta cu cei ai ideilor de stânga. Ciocnirea a avut loc la 
Tonneins, lângă Toulouse. Cei de stânga au fost înfrânți. Mai multe 
cadavre şi un însemnat număr de răniți... 


O delegaţie de evrei americani s-a prezentat ambasadorului Angliei, 
Halifax şi i-a cerut ca Guvernul britanic să revină asupra interdicţiei de 
imigrare evereiască în Palestina, decretată în 1939. Halifax a promis că 
va înainta memoriul ce i s-a prezentat la Londra şi a declarat că „prie- 
tenia istorică a poporului englez pentru evrei a rămas neatinsă“... 


Ieri, mare tămbălău la Institutul de Cercetări Agronomice. Agrono- 
mii şi-au tras limbi şi au inaugurat un bust al lui Garoflid. Despre mine, 
care am întemeiat Institutul de Cercetări, bineînţeles nici o vorbă. 
Ionescu-Siseşti nu mă poate ierta că l-am făcut ministru, în 1931... 


Joi 20 ianuarie. Am trecut cu bine şi de Boboteaza stil vechi. Iarna 
pare să fie blândă. Mai avem de ocolit nămeţii din februarie. 


Cei din intimitatea „competenților“ (Marele nostru Stat Major) so- 
cotesc situația frontului de răsărit mult ameliorată. Nemţii ţin, aceasta 
este formula. Vom vedea... Domnii de la Statul Major pretind a şti că 
situația este mult mai favorabilă nemților decât se arată în comunica- 
tele lor, Astfel, deşi comunicatele din urmă vorbesc de lupte la Viniţa, ru- 
şii au fost în realitate refulați spre nord-est, la 150 kilomeri de Smerinca. 

După datele germane, ofensiva de iarnă ar fi costat pe ruşi, numai 
în sectorul sudic al frontului, 4 000 de tancuri, 16 000 de tunuri şi peste 
500 de avioane. Zic ei... 

In Italia s-au dezlănţuit lupte foarte violente de-a lungul Mării Tire- 
niene, în sectorul de vest al frontului. Anglo-americanii au încercat să 
debarce în spatele liniilor germane. Lupte înverşunate sunt în curs. 

Eisenhover, sosit la Londra, a declarat că sunt o mie de motive pen- 
tru care operaţunile înaintează aşa de încet în Italia; se vede că vreo zece 
din aceste motive au dispărut, căci Aliaţii au pornit serios la atac... 


Riposta la dezmințirea Londrei privitoare la negocierile cu Ribbentrop 
a fost dată de Moscova prin Radiodifuziune. Postul principal de emisi- 

une sovietic afirmă din nou exactitatea informaţiei date, pe care a pri- 
mit-o din Cairo şi adaugă că se va explica în curând pentru ce ştirea a 
fost publicată numai în Pravda şi nu şi în ziarele oficiale Isvestia şi 
Steaua Roşie. Comunicarea sovietică termină prin constatarea că dez- 
minţiri ca cea dată de Londra nu sunt menite să întărească raporturile 
dintre cele două State aliate. 

Incidentul pare şi mai grav, căci am aflat ieri că înainte de a difuza 
dezminţirea dată Moscovei, Radio Londra a mai emis o declaraţie ofi- 
cială prin care se regretă că Sovietele n-au primit mâna de împăciuire 
pe care le-au întins-o polonezii... 

Iar o telegramă de azi-dimineaţă ne informează că Eden a declarat 
în Camera Comunelor că îi pare foarte rău că Guvernul din Moscova 
n-a primit mediaţiunea Angliei şi a Statelor Unite — dar că orice spe- 
ranță nu e pierdută de a împăca pretențiile ruseşti cu cele poloneze... 

Presa din toate țările se ocupă cu aceste incidente şi zarva e mare. 
Fiecare interpretează, natural, faptele după propriile interese. Un lucru 
pare cert, e că la Teheran sau nu s-au discutat problemele de fruntarii, 
sau nu s-a căzut de acord asupra lor... Un alt lucru pare cert: e că se duc 
tratative de pace, sau poate numai simple contacte în acest scop — toată 
lumea fiind sătulă de război. Şi mai e un lucru sigur, e că Sovietele îşi 
pregătesc un Comitet-Guvern polonez comunist la Moscova. E motivul 
pentr care Kremlinul refuză orice contact cu Comitetul de la Londra... 

În Statele Unite, presa întreagă e defavorabilă Sovietelor şi solidară 
cu Anglia. Ziarele americane pretind că Cordell Hull n-a primit până a- 
cum nici un răspuns din partea Moscovei cu privire la mediațiunea 
americană în conflictul polono-rus. „Manevra“ Pravdei e viu criticată 
dincolo de ocean... Diplomaticeşte vorbind, zile proaste pentru Stalin... 


Nemţii pretind că în industria de război engleză domneşte multă 
deznădejde. Femeile şi fetele care au înlocuit bărbaţii în uzine, sunt să- 
tule de munca ce li se cere şi nu se feresc să-şi mărturisească ne- 
multumirea. Grevele sporesc în Anglia ca şi în Statele Unite, unde 
domneşte nemulțumire... 

Să fie nemţii bine informaţi? 


Churchill a sosit la Londra şi şi-a reluat funcţiile şi ocupațiile. 


Ultimul articol al lui Goebbels în das Reich e viu comentat. 
Goebbels pretinde că încercarea de invazie în Europa a anglo-ameri- 

canilor e sigură şi că tot aşa de sigură este nereuşita ei. Goebbels con- 
chide însă că nereuşita invaziei ar însemna înfrângerea definitivă a 
Angliei... De văzut! 


Tot nu mă înşelasem: a fost ales şi un episcop al Hotinului (au fost prin 
urmare 6 în tot), şi s-a ales chiar unul, dar Guvernul a anulat alegerea 
chiar în ziua efectuării ei şi a interzis orice comentariu prin presă. De 
aceea ziarele n-au dat nici o alegere pe ziua de vineri trecută, iar noi 
proştii din afară am crezut că Colegiul îşi luase o zi de vacanţă! A fost 
ales împotriva Guvernului unul Ghiuş, dar după şedinţă a renunțat 
chiar el, în scris, la demnitatea la care fusese ridicat. După-amiază, 
Sinodul s-a întrunit şi a anulat alegerea din motive de ordine morale şi 
canonice... 

Fără importanţă, în vremurile prin care trecem, dar semnificativ 
pentru caracterizarea stării noastre morale... 


Învestiturile celor 5 episcopi nou aleşi se vor face de Rege. A fost 
discuţie asupra acestei chestiuni, Regele nerezervându-şi şi acest drept 
prin decretul-lege din 6 septembrie 1940. Şi cum drepturile rezervate 
Regelui prin acest decret erau strict precizate, s-a pus în dubiu acela de 
a învesti pe noii episcopi. Pentru împăcarea spiritelor prea legaliste, s- 
a promulgat un decret-lege special, prin care se recunoaşte Regelui un 
drept pe care l-a avut totdeauna şi pe care conducătorul Statului nu 
înțelege să-l- folosească!!! 


În Argentina, catastrofa cutremurului nu s-a sfârşit încă... Numărul 
victimelor n-a fost stabilit încă, dar e mare! 


A ieşit la iveală un nou Enescu, un tânăr violonist de 16 ani, Constan- 
tinescu. Cântă admirabil şi compune şi el. Mareșalul Antonescu i-a dat 
10 000 lei şi un rând de haine, iar Enescu îi dă lecţii. E fiul unui mic 
funcţionăraş... La concursul muzical de la Weimar, din anul trecut (con- 
curs între tinerii muzicanți ai ţărilor afiliate Axei) a luat premiul al 2- 
lea — primul premiu fiind împărţit din motive armonioase dar nemuzicale 
între Germania şi Italia (e ciudat că nu s-a dat premiul al 2-lea japo- 
nezilor!...) 

Vineri 21 ianuarie. Se împlinesc azi 150 de ani de la ghilotinarea 
Regelui Ludovic al XVI-lea. Cine se mai gândeşte la dânsul, chiar în 
Franţa? 


De pe frontul rusesc, din partea centrală şi meridională, ne vin veşti 
tot mai liniştitoare. Pentru moment, nemţii au putut opri năvala şi au 
dat-o chiar în unele puncte înapoi. E drept că şi atacurile ruşilor au mai 
slăbit la sud şi că au mutat spre nord ofensiva lor. De la 18 ianuarie, 
după o puternică pregătire de artilerie, forțele sovietice au atacat la 
nord de lacul Ilmen, la sud de Leningrad şi la sud-est de Oraninebaum 
(pe Golful Finlandei). Ruşii au câştigat ceva teren şi nemţii, deşi măr- 
turisesc că au evacuat Novgorod, pretind că au oprit atacul. De aproape 
un an nu mai fuseseră lupte serioase în acest sector al frontului. 

În Italia, atacul Aliaților în partea de vest a frontului continuă şi 
nemţii au pierdut oraşul Minturno, dar pretind că au oprit pe americani 
să treacă râul Carigliano... 


După ce englezii au poftit pe bulgari să evacueze teritoriile pe care 
le ocupaseră în Grecia şi în Iugoslavia, Guvernul din Sofia a găsit de cu- 
viinţă nu numai să decline propunerea, dar şi să inaugureze cu mare 
fast două universităţi (!!) în teritoriul ocupat! A urmat bombardarea 
Sofiei, a oraşului propriu-zis, căci până atunci se bombardaseră numai no- 
dul de comunicaţii, gara şi liniile ferate. Se zice că avioanele america- 
ne care au atacat au fost conduse de aviatori sârbi, înrolați în armata 
britanică... La Sofia, pe lângă distrugeri, suferă întreaga populaţie căci 
s-au spart geamurile mai pretutindeni şi nu se găsesc altele! 

Aliaţii au trimis un nou avertisment bulgarilor şi de data asta le-au 
fixat un termen de 8 zile pentru evacuarea Macedoniei greceşti şi sâr- 
beşti. Mai sunt, de azi, 5 zile — şi cum probabil bulgarii nu vor mişca, 
un nou bombardament al Sofiei e de aşteptat. De altmintreli, oraşul se 
evacuează pe capete... 


Aflu din izvor sigur că s-a dat grupurilor noastre aeriene de-a lun- 
gul Dunării ordin să nu tragă în avioanele anglo-americane decât în 
cazul când acestea ar arunca bombe... 

Despre cei 3 americani debarcaţi nu se mai spune nimic. Secret... 

Dejunat ieri la P. Papacostea cu Barbu Ştirbei şi cu Suphi Tanrider. 
Ştirbei discret şi închis ca întotdeauna. TanriGer mai puţin exuberant 
— dar totuşi sigur că se va încheia pacea până în martie! Ultimul lui 
termen fusese 17 ianuarie! Au luat parte la dejun şi Anibal Teodorescu, 
Victor Papacostea şi Alexandru Creţeanu cu mititica lui Elisa Boxshall, 
a lui Ştirbei fetiță! 


Comitetul Polonez din Londra a însărcinat pe ambasadorul său din 
Washington, Cichanovski, să intervină pe lângă Guvernul Statelor Unite 
să suspende eventual furniturile destinate Sovietelor, până ce acestea 
nu vor schimba tonul şi nu vor intra în tratative pe chestiunea granițe- 
lor Poloniei. 

Reprezentanţii aceluiaşi Comitet au fost primiți în audiență de 
Churchill, în prezenţa ministrului de Externe, Eden. Primul-ministru 
englez a promis să intervină telefonic şi în scris, pe lângă Roosevelt şi 
pe lângă Stalin şi să împace lucrurile. Pare că şi ruşii îşi dau seama că 
au mers prea departe... 

Anglo-americanii sunt plictisiţi de conflictul ruso-polonez. Pe de o 
parte nu pot abandona Polonia, pentru care au intrat în război — pe de 
alta vor să menajeze Rusia în vederea războiului cu Japonia, care greu 
ar putea fi câştigat de americani fără concursul bazelor aeriene şi 
navale ruseşti din Siberia. 


Ziarul elveţial La Suisse a afirmat că Germania duce tratative de pa- 
ce cu Rusia şi că Papen poate fi considerat ca „un acreditat oficios pe 
lângă Guvernul sovietic“. Berlinul dă cea mai formală dezminţire aces- 
tei informaţii, pe care o socoteşte şi tâmpită. E evident că Germania nu 
poate încheia o pace separată cu Rusia, căci pe când ar continua să se 
istovească în luptă contra Angliei şi Americii, Republica Sovietelor s- 
ar reface şi i-ar cădea din nou în spinare cu puteri reînnoit... 


Candidatul Guvernului la Episcopia Hotinului a fost Filaret Jocu, 
milogul tuturor alegerilor, ahtiat după cârja episcopală, ales episcop al 
Argeşului în ultima sesiune a Consiliului Bisericesc (înainte de cea 
care s-a încheiat acum) şi neconfirmat în scaunul său. Dr. Lupu luase 
atunci candidatura lui Jocu în braţe şi tot el l-a impus acum Guvernului 
pentru Hotin. Ică pe de altă parte, a ţinut ca Jocu să fie ales, fiindcă a 
fost singurul candidat care s-a declarat hotărât să rămână la postul său 

în cazul unei invazii (cu rezerva mintală, bineînţeles, de a fi primul să 
dea bir cu fugiţii!). Contra-candidatul lui Jocu, Ghiuş, ar fi un peze- 
venghi foarte deştept şi şmecher; mai avea însă cusurul în ochii Guver- 
nului de a fi fost legionar... 


Armeanul Alexian, zis Alexeanu, banditul din fruntea Transnistriei, 
şi-a scăpat locul. Se zice că ar fi dovedit mareşalul că nu dânsul era de vi- 
nă pentru potlogăriile descoperite, ci subalternii săi. Mai probabil că au in- 
tervenit „damele“, madam Rica şi madam Veturia, plătite. Norocul lui Poto- 
peanu, care a putut astfel evita un post compromițător şi periculos... 

Generalul Constantin Constantin, fostul subsecretar de Stat la 
Aprovizionare, a fost numit comandant „secund“ al Bucureştilor, pe 
lângă generalul Racoviţă... 


După o notă publicată la Washington, totalul prizonierilor japonezi 
făcuţi de trupele americane se ridică la cifra ridicolă de 407 oameni. 
Japonezul e atât de fanatic încât se luptă până la moarte, dar nu se 
predă... Ce admirabili soldaţi! 

Se vorbeşte foarte serios că americanii ar fi descoperit vindecarea 
cancerului prostatei prin injecţia unui medicament care, după unii, ar fi 
o sulfamidă (sulfamidele bune la toate!), iar după alţii un extract dintr- 
o anumită ciupercă... Dar de ce numai cancerul prostatei? 


Sâmbătă 22 ianuarie. De pe front ştirile sunt tot mai bune. Lupte 
grele numai la Nord în regiunea Leningrad-Oranienbaum-lac Ilmen. 

Statul nostru Major a cerut lui Teodor (Toto) Rosetti-Solescu să 
meargă din nou ca ofiţer de legătură la cartierul mareşalului van Man- 
stein. Manstein are comanda supremă de la Pripet la Marea Neagră 
(mai puţin Crimeea), adică a sectorului frontului care ne interesează 
mai mult. Rosetti a mai fost detaşat la cartierul lui Manstein, când 
acesta era la Rostov; e foarte prieten cu mareşalul, vorbeşte perfect ru- 
seşte şi nemţeşte, şi e un om de încredere. Trecut de 57 de ani, n-a mai 
fost mobilizat, ci rugat să îndeplinească noua sa misiune — misiune pe 
care Rosetti a primit-o voios, căci e un gentleman. 

Suntem mulţi care credem că Rosetti e trimis la Manstein ca să vadă 
ce se petrece acolo, şi să raporteze la Bucureşti... Pentru camuflarea 
misiunii sale, s-a trimis odată cu el şi un colonel oarecare, un grup de 
soldaţi şi aparate T. S. F., precum şi un Hughes... 

În noaptea de joi spre vineri, Berlinul a fost din nou atacat de avioane 
anglo-americane. De data asta pagubele par să fi fost mai mici, fie că n-a 
mai rămas nimic de stricat, fie că — după cum afirmă nemții — anglo- 
americanii nu s-au mai putut apropia de Berlin în formaţiuni compacte... 


Văleanu, secretarul Legaţiunii noastre din Berlin, sosit la Bucureşti 
într-un scurt concediu, povesteşte că Leipzeig-ul e aproape tot distrus 
— centrul, bineînţeles. La Berlin, personalul Legaţiei noastre lucrează 
claie peste grămadă, într-un mic apartament pus la dispoziţie. Ministrul 
şi funcţionarii dorm într-un sat Buchow, la 60 km de Berlin (la ju- 
mătate drumul Berlin-Frankfurt/Oder). 


Conflictul polono-rus ia din zi în zi proporţii mai mari şi tulbură rău 
relaţiile Sovietelor cu Anglia şi Statele Unite. Ruşii au înființat în 
Statele Unite un Comitet Polonez sub preşedinţia lui Krugitzki, şi altul 
la Moscova format din „patrioţi polonezi“ — ambele comitete având 
în program susţinerea tezelor ruseşti şi prin urmare comunizarea Polo- 


niei, despăgubită pe seama Germaniei de teritoriile ce ar urma să fie. 


anexate Rusiei. Comitetul din Statele Unite a cerut deja celui din Lon- 
dra să dea tot concursul Sovietelor... 

Ziarele engleze sunt consternate fiindcă izbucnirea acestui conflict 
dovedeşte cât de precare au fost înțelegerile de la Teheran... Se vor- 
beşte fără înconjur despre „spărtura din lumea aliată“ şi despre „neîn- 
ţelegerile dintre forţele de eliberare a Europei“(!!) 

Vizita primului-ministru polonez (!) Mikolajezyk la Churchill n-a 
dat încă roade, iar Cordell Hull a declarat că deşi e în constantă legă- 
tură cu ambasadorul Statelor Unite din Moscova, n-are încă nici un 
răspuns din partea Kremlinului... 

Stalin a uitat că Anglia a intrat în război pentru garantarea gra- 
niţelor Poloniei — să o fi uitat şi Churchill? 


Prim-ministrul japonez, Tjgo, a ţinut o cuvântare în care, după 
istoricul evenimentelor şi o dare de seamă a măsurilor luate de Japonia, 


a declarat că singurul obstacol pentru pacificarea Asiei Mari (sic) e în- 


căpăţânarea Guvernului chinez din Ciung-King care nu pricepe ade- 
văratele interese ale asiaticilor. Tojo a exprimat mare încredere în noua 
armată naţională indiană... Rău a ajuns! 

Ne civilizăm: 

În diferite părţi ale ţării au mai fost condamnaţi la moarte şi exe- 
cutați 14 tâlhari (printre care 3 femei) vinovaţi de ucideri şi de furturi; 
cei mai mulţi au operat pe întuneric, în orele de camuflaj... 


Se dezminte ştirea dată că Tribunalul Excepţional care a osândit pe 
Ciano şi consorți la moarte, ar fi fost prezidat de Farinacci. A fost pre- 
zidat de un general sau colonel, care a doua zi după sentinţă ar fi şi fost 
„victima“ unui accident de automobil... Farinacci, dat şi el în judecată 
(?) ar fi fugit în Elveţia. 


La San Juan, în Argentina, după cutremur ar fi țâşnit puternice iz- 
voare de apă caldă... 


Cel mai mare pod din America de Sud, podul de la Porto Alegre 
(Brazilia) s-a prăbuşit. Morți şi răniţi... 


Şefii de cabinet ai Mareşalului Pétain, atât cel civil, cât şi cel mili- 
tar, au demisionat... 


Duminică 23 ianuarie. În momentul când iau condeiul sună alar- 
ma... Ce va fi? (Ora 9,5). 


Luptele continuă înverşunate pe tot frontul de Răsărit, dar mai ales în 
sectorul nord, la sud şi vest de Leningrad. Comunicatele germane anun- 
tă că nemții au respins toate atacurile. În regiunea Leningradului sovieti- 
cii au putut câştiga ceva teren, dar n-au străpuns nicăieri liniile germane. 

In Italia atacul anglo-american de-a lungul Mării Tireniene s-a înte- 
tit şi un contingent aliat a debarcat noaptea între Nettuno şi Gura Tibru- 
lui şi dosul frontului german şi a ocupat portul Nettuno. Lupte dârze s- 
au deschis între forțele debarcate şi rezervele nemțeşti. 

Berlinul a fost din nou atacat, dar fără mare succes şi 61 avioane 
britanice şi americane au plătit prin distrugerea lor această încercare. 
În aceeaşi noapte şi nemţii au atacat Londra, cu foarte puţine pierderi, 
pretind ei. 

Regele a fost operat ieri-dimineaţă la castelul Foişor (Sinaia) de o 
dublă hernie inguinală. Operația a fost făcută de profesorul berlinez 
Sauerbruch (acelaşi care ciopârțeşte din 6 în 6 luni pe nora lui Dinu 
Brătianu!). Buletinul publicat e semnat de doctorii Sauerbruch, Tohr- 
bandt, Băltăceanu şi Cârstea. Medicii români sunt însă internişti 
(Cârstea e medicul de la Sinaia), aşa că operaţia a fost făcută de străini. 
Toată lumea blamează faptul că nu s-a încredințat unui chirurg român 
o operaţie atât de elementară... Familia noastră Regală e plină de tact! 
O tradiţie de care nu vor să se despartă în ruptul capului! Berceanu, 
care se află cu spitalul lui militar la Sinaia, trebuie să fie furios... 


Faimoasa divizie „albastră“ spaniolă de pe frontul rusesc s-a înapoiat 
în Spania de mai multă vreme. Ziarele ilustrate germane dau fotografii 
în care se văd mutrele dezamăgite ale voluntarilor spanioli, faţă de dizol- 
varea milițiilor falangiste desăvârşită de Franco... Evoluţii şi în Spania! 


Prizonieri români care ar fi scăpat din Rusia (!) povestesc că So- 
vietele reconstruiesc Stalingradul întrebuințând la lucrări numai pri- 
zonieri germani. Culmea este că cele mai multe escuade de lucrători 
nemți sunt, după spusele celor veniţi de acolo, comandate de gradaţi 
români! Umilire suplimentară impusă nemților de către ruşi. 


Un comunicat elveţian informează că d-na Ciano şi copiii săi, intrând 
în Elveţia în mod neregulat, a fost internată de autorităţile locale — iar 
că dl Dino Alfieri, refugiat în aceeaşi condiţie, se află sub pază, într-un sa- 
natoriu, fiind bolnav. Consiliul Federal a hotărât că față de d-na Ciano 
şi de copiii săi nu este cazul să se aplice nici o măsură de „re-fulare“ 
sau de expulzare, deoarece autorităţile cantonale au rezolvat legal 
incidentul. În ce priveşte pe Alfieri, fostul ambasador fascist la Berlin, 
Consiliul a hotărât să aştepte restabilirea sa. Forme — căci Elveţia nu 
poate trăda vechea ei tradiţie de ospitalitate față de refugiații politic... 

Federzoni e tot la Roma, bolnav într-o clinică... 


Dejunat ieri cu de Week, ministrul Elveţiei. Dânsul pretinde că pa- 
cea, sau cel puţin armistițiul, va fi un fapt împlinit înainte de 3 luni. O 
fi ştiind el ceva? Ar trebui să ne-o spună şi nouă... 


1 Nora, fostă dactilografă, atinsă de pleurită purulentă cu recidive. 

Alarma a încetat (ora 9,35). N-a fost nimic: un simplu exerciţiu al 
boilor noştri de la Apărarea Pasivă. 


Incendiul stepelor din Australia ar fi produs pagube însemnate. După 
ziare, pagubele s-ar fi întins asupra unei suprafeţe de 500 000 hectare 
(2). S-ar fi prăbuşit 500-750 de case (puţin pentru 500 000 hectare, 
chiar în Australia!) şi ar fi pierit 1 milion de oi, 50 000 vite cornute, 
1 000 cai, 1 000 porci, 5 000 stupi şi 200 000 păsări — în cifre rotunde... 

În Argentina, cutremurele continuă de-a lungul Cordilierilor, mai 
domolite, dar totuşi cu efecte de distrugere şi de groază. S-au supărat 
şi elementele de prostia oamenilor! 


Ieri s-a răspândit zvonul că Regina Maria a Iugoslaviei ar fi izbutit 
să peţească pe Regele Mihai cu a doua fiică a Regelui Angliei. Unde e no- 
rocul! Lucrul pare însă imposibil, cât fiica mai mare a Regelui George 
nu va fi căsătorită şi nu va fi avut un copil ca să asigure moştenirea 
Tronului. 


Opinia publică engleză se răceşte din ce în ce față de întreprinderile 
sovietice. După ce presa londoneză a exaltat meritele şi însuşirile d-lui 
Tito, bandit şi mareşal iugoslav — iată că Niheteenth Century ia în 
primire pe zisul domn bandit, îl califică de nulitate şi întreabă de unde 
a scos titlul de mareşal... 

Pe de altă parte însă, moscofilul Eden ar fi defins polonezilor să mai 
polemizeze cu ruşii, ca să evite exploziile Kremlinului... 


Secretarul Legaţiei noastre din Berlin, Vălleanu, dă amănunte 
asupra distrugerii oraşului Leipzig, oraşul cel mai greu atacat din toate. 
Tot centrul: gara, hotelul Astoria alături, Rathaus-ul, teatrele cele două, 
Universitatea şi aproape toate casele de locuință sunt numai maldăre 
de ruină. Nemţii nu se aşteptau probabil ca Leipzig-ul să fie atacat şi 
apărarea a fost insuficientă. Avioanele britanice au turnat bombe asura 
oraşului timp de un ceas... S-au dus şi bisericile, şi tribunalul Reich- 
ului, şi instalaţiile pentru Târgul anual... Tipografiile fiind şi ele distru- 
se, e criză mare în industria editurilor, care îşi avea sediul principal în 
Leipzig... 

La Berlin, spune Vălleanu, n-ar fi fost distruse mai mult de 40% din 
totalul clădirilor. Dar sunt cartiere întregi arse... 

Mai multe persoane venite de la Odessa îmi confirmă debandada 
permisionarilor nemți care sosesc de pe front şi care nu mai observă nici 
o disciplină. Şi fac față oricărei observaţii cu revolverul... Simptom 
alarmant! 


Mi se raportează cure miraculoase făcute cu sulfamidele. Vindecări 
în 48 de ore de pneumonii, miraculoase de meningită la copii... Sulfa- 
midele nu au acţiune directă asupra microbilor, ele distrug (prin com- 
binaţie) vitaminele H, fără de care anumiţi microbi nu pot să trăiască şi 
să se reproducă... Fagocitoza face restul! 


Luni 24 ianuarie. Sărbătoare naţională: Unirea Principatelor. De 
astă dată sărbătorită cu alai, dar fără chef... 


Pe frontul de Răsărit, lupte locale cu succes schimbător şi fără im- 
portanță strategică. Ruşii continuă să atace şi nemţii să reziste. 

Cu toate reticențele comunicatelor germane, cu toate amănuntele 
asupra 3 sau 4 vase scufundate şi tot atâtea avariate, Aliaţii au parvenit 
să debarce în Italia în dosul frontului nemților, la Nettuno — fără să fie 
aruncați în mare, după cum se lăuda Berlinul că vor fi... 


Presa engleză şi cea americană nu ascund importanța conflictului 
polono-rus şi toate ziarele publică articole îngrijorate, nu despre soarta 
granițelor Poloniei care nu prea interesează opinia publică, ci despre 
raporturile Aliaților cu Rusia Sovietică. Decepţia e mare, cu privre la 
rezultatele Conferinţei de la Teheran şi se cere publicarea angajamen- 
telor luate între Aliați. Cu atât mai mult că s-a spus că aceste angaja- 
mente erau întemeiate pe „Charta Atlanticului“ şi că succesul de la Tehe- 
ran depăşise toate aşteptările. Churchill şi Roosevelt sunt foarte plicti- 
siți de incartada lui Stalin şi ieşirea Pravdei a mis le feu aux poudres... 
Alianţa Statelor anglo-saxone cu Rusia trece printr-o mare încercare... 


Cei de la Palat explică pentru ce Regele a fost operat de nemți. 
Profesorul Sauerbruch a operat şi a îngrijit până la moarte, cu cel mai 
“ mare devotament, pe mama Reginei Elena. Regina Elena a păstrat 
raporturi de prietenie şi de recunoştinţă faţă de perechea Sauerbruch şi 
a poftit acum câtăva vreme la dejun pe d-na Sauerbruch (elveţiană din 

naştere) venită în România să se mai întremeze, şi care se afla găzduită 
la Dinu Brătianu. La acest dejun d-na Sauerbruch a povestit suferințele 
soțului ei, lipsit de mâncare (!!!) până a fi slăbit cu 20 kilograme! 
„Lasă — a spus Regina — că o să-l aducem noi în România să mai mă- 
nânce puţin!“ Şi a urmat chemarea. lar Sauerbruch a adus cu dânsul pe 
prietenul său Tohrbandt, ca să mai mănânce şi acesta! 

Explicaţia n-a prea mulțumit pe nimeni. Cuţitul împerecheat cu fur- 
culiţa e una, şi cuțitul de pe masa de operaţie e alta... 


Popoarele din „Asia Mare Orientală“ puse la cale de J aponia au fă- 
cut o declaraţie de luptă comună până la izbândirea liberării lor de sub ju- 
gul european.:. Ori de ce parte va veni victoria, raporturile vechi dintre 
Puterile europene şi Statele orientale nu vor mai putea fi stabilite... 


Radio Londra ne-a cerut din nou să părăsim lupta alături de ger- 
mani, sub pedeapsa unor surprize neplăcute. Ce am făcut noi, păcatele 
noastre ca să merităm o pedeapsă? Ne-am apărat țara şi sărăcia şi n-am 
râvnit bunurile nimănui... Avioanele americane sau engleze ne pot 
bombarda, ruşii ne pot desființa momentan ca Stat de sine stătător — 
dar Dumnezeu e mare şi va veni odată şi dreptatea noastră... 


După ce a încheiat pacea cu englezii, Badoglio a liberat pe toți pri- 
zonierii britanici aflați în lagăre, în nordul Italiei. Toți aceşti prizonieri 
s-au unit cu trupele italiene, câte au fost, care au îndreptat armele îm- 
potriva nemților. Unii dintre aceşti prizonieri britanici au fost reprinşi 
de germani, alţii au fost ucişi de italieni, alții în fine au fugit şi se as- 
cund pe unde pot... Nu se ştie nimic despre soarta lor. Cercetări între- 
prinse prin Crucea Roşie din Geneva au dus la concluzia că era mai 
prudent să nu se dea numele celor dispăruţi, ca să nu fie puşi în 
urmărire de nemți... 


În Germania s-a introdus până şi cartela de dormit! 

În oraşele minate prin bombardamente, ca Berlin, Hamburg, Bre- 
men etc. s-au creat dormitoare speciale în casele care au scăpat de dărâ- 
mare, dar cum pentru fiecare pat sunt 4 schimburi de clienți în 24 de 
ore, fiecare posesor de cartelă nu poate dormi într-un pat adăpostit 
decât 6 ore! 

Churchill a declarat în Camera Comunelor că înainte de 15 martie 
va avea loc cea mai formidabilă bătălie, în vestul Europei, din câte a 
cunoscut istoria! 

Se crede că această afirmare e cu tâlc. Ieşirile Moscovei din ultima 
vreme (acuzarea Pravdei îndreptată împotriva „tratativelor“ Angliei cu 
Germania, conflictul provocat cu polonezii) ar fi justificate prin marea 
nemulțumire a Kremlinului faţă de întârzierea anglo-saxonilor de a crea al 
doilea front. La Teheran, ei s-ar fi obligat să-l creeze până la 1 ianuarie... 
Acum, ca să mai împace pe ruşi, Churchill îi îmbată cu apa rece a 
făgăduielii „celei mai mari bătălii“... 

Şi poate să fie şi altfel şi că într-adevăr ne aflăm în preajma unei de- 
barcări a Aliaților în Europa de Vest... 


„En marge de P Histoire“. 

Amicul meu R. îmi povesteşte că acum 2 luni a făcut o conferință 
în fața celor 4 conducători ai comunismului românesc, lămurindu-le că si- 
tuația României nu se aseamănă cu a Rusiei din 1917. Rusia e un conti- 
nent, Rusia e puternică şi poate face ce vrea — şi a putut cu atât mai 
mult cu cât nimeni nu se sinchisea de ea. România e ţară mică, în care 
toată lumea are dreptul să spună ceva, şi regimul ei va depinde, nu de 
hotărâri interne, ci de hotărâri externe, şi în această privință va inter- 
veni desigur un compromis între comunismul rusesc şi democratismul 
englez. În afară de această considerație — peremptorie — comuniştii 
să nu uite că Karl Marx recomandă să nu se sară etapele în materie de re- 
voluţie socială — ori România nu şi-a făcut încă revoluţia burgheză, şi 
nu poate prin urmare să sară peste ea şi să intre în etapa dictaturii pro- 
letariatului... 

Argumentele lui R. ar fi convins pe conducătorii comunismului şi pe 
baza lor ar fi luat contact cu Maniu şi cu alte elemente de stânga burghe- 
ză. De altmintreli şi instrucțiunile de la Moscova erau îndreptate în 
acelaşi sens. 


Marţi 25 ianuarie. Pe fontul oriental, ruşii au început de duminică 
atacuri masive între lacul Ilmen şi Leningrad. Ofensiva a pornit cu mai bi- 
ne de 40 divizii de infanterie şi cu 20 de corpuri blindate, cu intenţia vă- 
dită de a sparge frontul german şi a străpunge de la Novgorod la Golful 
Kronstadtului. Acolo e punctul nevralgic al luptelor în momentul de 
faţă, dar pentru sprijinirea acestei acțiuni, sovieticii atacă pretutindeni 
cu mai mult sau mai puțin avânt, pe toată linia de la Ilmen până la Marea 


ÎNSEMNĂRI ZILNICE, 1942-1944 677 


Neagră. Mai vârtos la Kirovograd şi la Kerci, unde au încercat o nouă 
debarcare la nord de oraş. Nemţii pretind că au respins toate atacurile, 
că nicăieri nu s-au putut obține spărturi de către inamic şi că linia frontu- 
lui e intactă în poziţiunile ei esenţiale. Iarna excepțională care dom- 
neşte anul acesta în Rusia, unde dezgheţul s-a întins până aproape de 
Leningrad, unde zăpada s-a topit făcând loc mocirlei şi unde râurile nu 
mai suportă trecerea vehiculelor pe gheață — a încurcat toate socote- 
lile. Râurile au devenit obstacole de netrecut şi armele grele se împotmo- 
lesc pe drum... Vremea lucrează astfel în detrimentul celor care atacă. 

Şi la noi e o vreme de necrezut: azi-noapte a plouat ca vara şi azi- 
dimineață erau +3"! 

Din Italia, ştirile sunt cam încurcate, dar reiese lămurit că anglo-ame- 
ricanii au izbutit să debarce la Nettuno. Cu ce rezultate se va vedea în 
curând... 


Nemţii dezmint ştirea dată de englezi după care ambasadorul Reich-ului 
la Vatican ar fi poftit pe Papă să-şi mute reşedinţa în... Liechtenstein! 


Puiu Filitti (colonelul), fostul aghiotant al Regelui Carol al II-lea, pe 
care l-a însoţit până în Spania — pretindea ieri că ex-Regele ar fi sosit 
în Lisabona (?) şi că Cădere a venit la Bucureşti ca să ceară instrucții... 
Aşa s-ar explica şi faptul că zisul Cădere a primit ordine severe să nu 
vadă pe nimeni în Bucureşti... Filitti a scris lui Cădere cerându-i să-l 
vadă, spre a-l ruga să comunice ceva lui Carol, dar Cădere a refuzat 
să-l primească... 

Ştirea prezenţei ex-Regelui Carol în Lisabona îmi pare inverosimilă, 
căci ştiu cât s-a străduit ca să obțină permisia să treacă în America. Dar 
în vremurile noastre, toate sunt posibile... 


În Bulgaria, ca urmare a bombardamentelor, sau mai bine zis a tul- 
burării vieţii economice produsă de bombardamente, s-a promulgat un 
moratoriu de 45 zile, pentru toate datoriile. 


Ambasadorul Angliei, sir Archibald Clark Kerr, s-a înapoiat la Mos- 
cova, deşi abia sosise la Londra, pentru un concediu de o lună. Eveni- 
mentele... 

Preşedintele Partidului Democrat din Statele Unite a oferit lui 
Roosevelt să candideze pentru a 4-a oară. Simplă formă, căci hotărât 
era omul demult... 


Cei 2 000 şi mai bine de ani care au trecut de la edificarea Parteno- 
nului din Atena au subminat temeliile lui. Mari lucrări de consolidare 
a Acropolei au început, cu toată vitregia vremurilor. De ce nu s-ar prăbuşi 
şi Partenonul când toate idealurile pe care le-a simbolizat s-au prăbuşit? 


Ieri, ziua Unirii, Te-Deum şi apoi după-amiază mare festival la 
Ateneu, unde au fost călduros aclamaţi Enescu şi... Iuliu Maniu, cei doi 
mari muzicanți ai românismului. 


Miercuri 26 ianuarie. După o relativă încetinire a ofensivei lor, ruşii 
au reluat-o cu un avânt sporit. Mai ales la cele două capete ale frontu- 
lui, în regiunea Leningradului şi la nord de Kerci. Şi la Kirovograd so- 
vieticii au împins tare şi ieri au pătruns în liniile germane. Nemţii pre- 
tind însă că au restabilit pretutindeni situaţia... 

În Italia, anglo-americanii continuă să debarce la Nettuno şi pe 
coastă. Nemţii caută să stânjenească debarcarea prin atacuri cu aeropla- 
nele, dar nu reuşesc decât pe jumătate. Planul Aliaților devine evident: co- 
loanele înaintate de-a lungul Adriaticii vor căuta să se unească cu grupul de- 
barcat la Nettuno, încercând o străpungere prin Apenini. Dacă această ma- 
nevră va reuşi, cele câteva divizii germane ce luptă în regiunea Gaeta vor 
fi capturate sau distruse... O înfrângere se prepară pentru nemți şi în Italia, 
fără mare importanță strategică, dar cu mare importanță morală... 

Aliaţii au comis în Italia o crimă: au bombardat Siena, una din mi- 
nunile lumii. Nemţii pretind că s-au produs mari stricăciuni chiar în 
centrul oraşului, unde se găsesc cele mai minunate palate... Cum e 
posibil? Ce barbarie fără nume! 


În Italia ocupată de Aliați, lira sterlină a ajuns (curs oficial) 400 de lire- 
te. Pe lângă mizerie şi bombardamente, la Napoli a izbucnit şi febra 
tifoidă... 


Teri, adevărată zi de primăvară, însorită. Mirosea a martie! 

Prezența lui Carol în Lisabona nu se confirmă... Prea ar fi fost de oaie! 


Din Suedia ni se comunică că călătorii ce vin din Anglia povestesc 
că acolo se fac pregătiri febrile pentru debarcarea pe Continent. În 
Anglia meridională, civilii aproape nu mai pot folosi trenurile 
rezervate numai transporturilor militare. Sunt regiuni în care civilii nici 
nu mai pot pătrunde... Aceeaşi oameni mai spun că comunismul prinde 
tot mai mult printre englezi şi că persoanele care poartă însemnele sovie- 
tice la butonieră (secera şi ciocanul) s-au înmulțit în număr impresionant... 

Mareşalul Voroşilov e aşteptat în februarie la Londra... 


Alaltăieri, luni 24, vreo 60 de avioane aliate ar fi zburat asupra 
Olteniei, fără să facă însă nici o stricăciune... De unde veneau şi unde mer- 
geau? Se spune că ar fi venit peste Ungaria Meridională (poate din 
Italia) şi că s-au îndreptat spre Sofia. După telegramele germane, un atac 
asupra Sofiei ar fi fost încercat alatăieri, dar n-ar fi izbutit, din cauza pu- 
ternicei apărări antiaeriene (?). În tot cazul, Sofia stă sub amenințarea 
ultimatumului de evacuare a teritoriilor din Macedonia sârbească şi 
grecească. Un nou atac al Sofiei e prin urmare foarte probabil în cel 
mai scurt termen... Se apropie din ce în ce iadul şi de noi! 

La Sofia a murit Magearov, om de 90 de ani, de pe urma rănilor 
primite cu prilejul bombardărilor aeriene. Magearov, întemeietorul 
ziarului Mir, a fost ministru la Londra şi la Petersburg — iar în Bul- 
garia, ministru de Război şi ministru de Interne. Bomba care a căzut pe 
casa lui i-a distrus întreaga familie: soţia, copiii şi copiii copiilor săi şi- 
au găsit toți moartea... 


Statele Unite au declarat, în fine, după câtăva vreme de rezervă, că 
refuză să recunoască noua stare de lucruri din Bolivia. Anglia, Brazilia, 
Cuba, Peru s-au asociat la gestul Guvernului din Washington. În zilele 
ce urmează se vor solidariza cu Statele Unite şi celelalte Puteri satelite. 


` În Franţa, 31 de prefecţi au fost înlocuiţi... Nu prin schimbarea 
prefecților se stârpeşte anarhia... 


Kraft, omul Gestapo-ului, ar fi declarat la o masă, că Killinger i-ar 
fi spus că turcii intră în război... Nu cred, după câte ştiu eu. 

A apărut al 3-lea volum al Însemnărilor zilnice ale lui Maiorescu, 
publicate de Rădulescu-Pogoneanu. E o adevărată trădare. Aceste în- 
semnări n-au fost destinate publicităţii, e lucru vădit. Nimic interesant 
în cele 300 de pagini în care Maiorescu ne ţine între termometrul de la 
fereastră şi Aneta, soţia lui, căci însemnările din acest volum cuprind 
tocmai anii (1866-1892) în care Maiorescu a divorțat şi s-a căsătorit 
pentru a doua oară. Nu e permis nimănui să-şi bată astfel joc de me- 
moria unui om care a fost, orice s-ar zice, un mare dascăl... Maiorescu 
iese foarte diminuat şi din acest volum... 


Joi 27 ianuarie. Luptele înverşunate de pe frontul rusesc n-au scăzut 
în intensitate cu toată moina care persistă şi face drumurile impracti- 
cabile. În afară de sectoarele de la sud-vest de Iaşkov şi de Pogrebişce, unde 
trupele germane au pătruns adânc în liniile inamice, pretutindeni atacul 
şi ofensiva sunt în mâinile sovieticilor, de la Kerci până la Leningrad. Nem- 
ţii pretind însă că rezistă peste tot locul, că resping în cele mai multe punc- 
te atacurile şi că pricinuiesc pierderi enorme în rândurile inamicului. 
Astfel, numai în ziua de marți, ruşii ar fi pierdut, după comunicatul 
german, 328 tancuri, chiar 435 după telegrame ulterioare. Bineînţeles, 
nu ni se spune câte tancuri au fost distruse de partea nemților... 

În Italia, deocamdată atât se poate spune, că debarcarea Aliaților la 
Nettuno-Anzio a reuşit şi că nemții n-au putut să-i arunce în mare, 
după cum se lăudau... 


Eden a făcut ieri în Camera Comunelor o foarte importantă decla- 
rație, care poate fi considerată ca un raspuns la „manifestarea de forță“ 
a Kremlinului din ultima vreme. 

Mai multe chestiuni au fost puse Guvernului cu privire la politica gra- 
nițelor. Deputatul conservator Kenneth Pickthorn a amintit că Chur- 
chill a declarat la 3 septembrie 1940 că orice schimbare teritorială care 
s-ar face în timpul războiului nu va fi recunoscută dacă nu se va fi făcut 
cu încuviințarea liberă şi înţelegerea între părţile interesate. D1 Pick- 
thorn a mai subliniat că dl Eden a declarat în Camera Comunelor, la 3 
iulie 1941, că schimbările teritoriale din Polonia care au avut loc în- 
cepând din luna august 1939 nu vor fi recunoscute. Deputatul Pick- 
thorn a întrebat în fine dacă Guvernul continuă aceast politică şi dacă 
alineatul 2 din Charta Atlanticului care se referă la schimburile terito- 
riale ce nu ar corespunde dorinţei liber exprimate de popoarele intere- 
sate mai au valabilitate. 

Di Eden a răspuns. Declaraţia prezidenţială în legătură cu cele în- 
trebate de dl Pickthorn are următorul cuprins: 

„De când a început acest război nu am reprezentat niciodată părerea 
că nu se poate schimba nimic în constituţia teritorială a diverselor ţări. 

Pe de altă parte, nu intenționăm să recunoaştem vreo schim-bare 
teritorială făcută în timpul războiului şi care nu a avut loc prin liberă 
învoire şi deplină înțelegere între părțile interesate. 

Această declaraţie oglindeşte părerea Guvernului Majestății Sale. 

Nota pe care am remis-o generalului Sikorski după semnarea trata- 
tului ruso-polonez, spunea următoarele: 

«Guvernul Majestății Sale nu recunoaşte nici o schimbare terito- 
rială care a avut loc în Polonia, începând din august 1939». 

Aceasta este situația. 

Bineînţeles că Guvernul Majestății Sale va rămâne pe deplin 
credincios celor spuse în Charta Atlanticului.“ 

Cum se vede, răspunsul Angliei la lovitura Kremlinului e drastic. Şi 
a fost îndelung chibzuit, nu dat ab irato. 

Oricum, conflictul e deschis între Anglia şi URSS. 


Avioanele care au zburat peste Oltenia, ar fi aruncat, după unele 
zvonuri, bombe la Seghedin. 


DI Ică s-a poftit la dejunul de la Asociaţia Finanţei şi Marii Industrii 
(Miliardarii) de ieri, unde a venit foarte exact punând capăt unui Con- 
siliu de Miniştri pe care Mareşalul voia să-l prelungească. Au venit cu el 
şi miniştrii Petrovici şi Atta Constantinescu, precum şi jumătatea de mi- 
nistru Ovidiu Vlădescu. Dl Ică a fost de o amabilitate încântătare, cu toată 
lumea, dar mai ales cu mine... i 

Cum îl aveam la dreapta mea, am putut constata o dată mai mult că e 
deştept şi plăcut... Păcat că e prea încre-zut în el! Nu ne-a spus nimic 
senzaţional, dar e în nota care trebuie... 


Journal de Genéve (număr necenzurat la noi) din 20 ianuarie scrie 
că Himmler, în treacăt spre Sofia, s-a oprit în Bucureşti joia trecută, o 
zi. Vizita lui Himmer la Antonescu ar fi avut, după foaia elvețiană, de 
scop, obţinerea încetării operațiunilor de evacuare a Basarabiei şi a 

Moldovei, care tulbură spiritele şi jenează transporturile germane spre 
front... 

O mai fi adus Himmler şi o vorbă bună din partea lui Hitler menită 
să sfârşească nesfârşitele negocieri pentru încheierea Convenţiunei Eco- 
nomice — căci aflăm că, în fine, s-au terminat. N-am încă toate amă- 
nuntele, dar pare că bazele sunt cam următoarele: Banca Naţională trece 
asupra Statului român sarcina finanțării, deschizând acestia credite 
treptate de 2-3 miliarde pe lună. Germania ne va procura pe de altă 
parte devize elveţiene, facilitând tranzitul produselor noastre spre 
pieţele neutre de desfacere. 


Argentina a rupt relaţiile cu Puterile Axei. Însărcinatul cu afaceri 
din Bucureşti, Ponti, e disperat. Închiriase casa lui Franasovici şi, plin 
de bani, o ducea într-un chef... Plecarea lui va lipsi bucureştencele de 
un local de dezmăţ — şi pe Ştefania Roemerl, procurista lui Frana- 
sovici, de un bun venit... 

Hotărârea Argentinei a fost luată sub presiunea Statelor Unite şi a 
Angliei. Berlinul comentează astfel această hotărâre: Germania va fi 
lipsită de o reprezentanţă diplomatică, Argentina de libertate şi Anglia 
de o piaţă neutră foarte utilă... 


În Africa de Sud se ridică voci de independență. Astfel, şeful opo- 
ziției, Malan, a cerut lui Smuts să tragă concluziile discursului său de 
la Londra şi să despartă definitiv Republica Africii de Sud — de Impe- 
riul Britanic — dacă într-adevăr crede că după război, Anglia istovită 
economiceşte va fi răstignită între Satele Unite şi Rusia Sovietică... 


A murit bătrâna Smara... A fost o profesoară bună, o publicistă nă- 
roadă şi o femeie zăpăcită. A avut momentul ei de ridicolă celebritate 
şi a comis marea greşală de a fi pus pe lume, împreună cu soţul ei 
Gârbea, pe fiică-sa, oribila Tomelini... 


Cu prilejul zilei Unirii (24 Ianuarie) Cercul leşenilor, care a orga- 
nizat festivalul de la Teatru, a primit o scrisoare de la Mareşalul Anto- 
nescu, pe care o publică gazetele de azi-dimineață — scrisoare 


E 1 Sora lui Duiliu Zamfirescu, părăsită de soțul ei Georgescu (Găină-Fiartă) şi de 


Cămărăşescu. De acesta după ce i-a făcut un copil. 

frumoasă în care mareşalul laudă Unirea şi colaborarea tuturor ge- 
neraţiilor care au făcut pavăză în faţa inamicilor neamului românesc... 
Aşa, domnule Mareşal, şi nu mai spune cum ai spus cât timp te-ai cre- 
zut tare şi mare, că România a început de la d-ta! 


Pentru a tăia aripile zvonurilor de expropriere, N. Mareş — 
preşedintele Uniunii Sindicatelor Agricole — a scris un bun articol. 
Cenzura l-a supus lui Ică, care a pus rezoluţia: „Foarte bun articol, ar 
trebui publicat în toate gazetele, căci reprezintă şi părerea Guvernului“. 

Preşedinţii Sindicatelor Agricole din judeţe vor fi convocați în cu- 
rând la Bucureşti într-o consfătuire, la care dl Ică va lua parte şi va face 
declaraţii categorice, în privinţa exproprierii. 

E la mintea omului că proprietatea rurală sau va fi confiscată de 
comunişti, sau va fi respectată de regimul burghez dacă va dăinui — 
dar nu va fi expropriată. 

Zvonurile de expropriere răspândite de defetişti au tulburat însă adânc 
minţile agricultorilor, care au început să renunţe la orice investiţii rurale... 


Ică Antonescu mi-a dezminţit ieri categoric prezenţa lui Carol la 
Lisabona. Guvernul avea ştiri precise că în ziua de 8 ianuarie ex- 
Regele se afla în America. 


Opoziția bulgară a cerut printr-un memoriu Sobraniei întrunite, 
dezideratele sale rezumate în 4 puncte, printre care cel dintâi prevede 
evacuarea teritoriilor care n-au fost niciodată bulgare... 

Să se supună bulgarii ultimatumului anglo-american, şi să se fi 
înțeles Guvernul cu opoziţia ca să ceară această evacuare? Sau e o 
manevră a opoziţiei, o greutate mai mult pe care o pune în sarcina 
Guvernului, silindu-l să-şi ia singur răspunderea ocupaţiei mai departe 
a teritoriilor uzurpate? Vom fi lămuriţi în câteva zile. 

La Sofia continuă starea de panică. Corpul diplomatic a fost 
evacuat prin localităţile climaterice din munți unde oamenii au fost 


instalaţi ca vai de ei... 


Vineri 28 ianuarie. Azi-noapte la orele 24,40 alarmă... A ţinut până 
la 4-5 dar n-a fost nimic. Poate că avioane inamice au trecut peste te- 
ritoriul nostru, dar s-au îndreptat aiurea. Am scăpat cu o oră şi jumătate 
de enervare! 

Pe frontul de Răsărit nici o schimbare: ruşii atacă mereu, iar nemţii 
pretind că resping toate atacurile şi că în unele locuri înaintează ei. În 
altele — în cele mai multe — dau însă uşor înapoi: strategia elastică! 

După Comunicatul german de ieri, în ziua precedentă au fost dis- 
truse 305 tancuri sovietice. Eternă întrebare fără răspuns: câte tancuri 
germane au fost doborâte în acelaşi timp? Şi altă întrebare: de ce nu se 
mai dă de către nemți numărul avioanelor doborâte? 

În Italia debarcarea la Nettuno-Anzio-Ostia continuă. Foarte stânje- 
nită, spun nemţii. Anglo-nord-americanii sunt încă pe coastă şi n-au 
trimis împotriva nemților decât trupe de recunoaştere. Englezii pretind 
că trupele aliate înaintează fără să întâlnească nici o rezistenţă. Unde 
sunt forțele germane? Poate în retragere spre Po? 

Detaşamentele înaintate anglo-americane ar fi ajuns deja la Via 
Appia — dar Via Appia e lungă şi merge până la Napoli... 


De subliniat în articolul din Nineteenth Century, despre care am 
notat deja ceva în aceste „Însemnări“, următorul pasaj: 
„A fi stăpânul Europei Răsăritene, înseamnă a fi stăpânul întregii 


Europe. Dacă Anglia ar abdica în Europa Răsăriteană, ar trebui să ` 


abdice în toată Europa. O atare politică ar duce la izolarea Angliei, ar 
distruge influența britanică în Orientul Apropiat şi de Mijloc — şi prin 
instalarea unei Puteri străine în Balcani şi la Strâmtori ar pune capăt 
supremaţiei britanice în Mediterana. Ar izola Turcia şi ar elimina 
influența britanică din Irak şi Iran, punând în pericol securitatea Indiei 
şi a Golfului Piersic. Într-un cuvânt ar forța Anglia să-şi revizuiască 
atitudinea faţă de Germania“|. 
Interesant, interesant! 


Memorabilele declaraţiuni ale lui Eden în Camera Comunelor trec 
aproape nesubliniate în presa noastră — abia dacă Şeicaru a îndrăznit 
un articol în Curentul. Berlinul e până acuma mut. Atitudinea Angliei nu 
convine nemților, care ne-au bătut capul până acum cu teoria că anglo- 
americanii au fost încălecaţi de ruşi şi că se supun în toate ordinelor 
Kremlinului... 

Declaraţiunile Guvernului englez rămân impresionante prin preci- 
ziunea şi prin conciziunea lor. Pe când Kremlinul a dat dovadă de ne- 


1 După o traducere primită de Maniu. 

maturitate diplomatică („te acuz că ai tratat cu nemţii“, „nu vreau să 
stau de vorbă cu Comitetul Polonez din Londra“), Cabinetul din St. James 
a pus punctele pe i şi a afirmat că consideră drept nule toate schim- 
bările de frontieră efectuate de la 1939 fără consimțământul părților, şi 
bineînţeles al său. 

Efectul atitudinii dârze din Londra s-a resimțit numaidecât, căci, 
dacă trebuie să ne încredem într-o ştire din New York, Sovietele ar fi 
răspuns la propunerea de mediaţiune a lui Cordell Hull în conflictul 
ruso-polonez, că: „chestiunea nu este încă coaptă“ — şi în subsidiar că 
n-ar trata decât pe baza liniei Curzon şi dacă s-ar mai modifica Co- 
mitetul Polonez de la Londra — de unde până acum refuzau să trateze, 
şi mai ales cu Comitetul Polonez din Londra... 


Matei Brâncoveanu, care a dejunat ieri la noi şi care e concentrat în 
apărarea antiaeriană a Bucureştilor, pretinde că în toate zilele şi în toate 
nopțile avioane anglo-americane zboară deasupra noastră, fără a face 
nici un rău de altmintreli... 


Ruşii au organizat o anchetă internațională la Katyn (Katyn e acum 
în mâinile lor) pentru a dovedi că nu ei, ci nemţii au omorât şi îngropat 
acolo pe cei 12 000 ofițeri polonezi... 

Presa aliată face mare tămbălău în jurul ; acestei afaceri reînviate, pe 
care în schimb presa germană nu o mai ia în consideraţie... 


Lângă Ras El Gisr, pe Valea Nilului, s-a descoperit un nou mormânt 
regesc. E vorba de Prinţul Ptah Shepses, decedat pe la 2430 înainte de 
Christos... În mormântul său s-au găsit lucruri, dar nu prea importante... 

Guvernul bulgar nu e câtuşi de puţin hotărât să evacueze teritoriile 
din Macedonia ocupată, căci Sobrania, care a ţinut două zile şedinţă, a 
aprobat politica Guvernului, fără măcar să menționeze cererea de 
evacuare ce i-a fost adresată de către o foarte infimă minoritate. 

Petrov-Ciomakov, ministrul Bulgariei în Bucureşti, transferat la 
Tokio, şi-a dat demisia şi se va instala în Elveţia cu familia sa, unde 


_“socru-său (un englez) are parale... Norocul lui! 


DI Vlădescu, directorul Protocolului, mi-a adus ieri paşaportul meu 
diplomatic care îmi fusese ridicat în noiembrie 1940, de către dulcele 

regim sub care ne aflam atunci — şi care era să-mi dea paşaport pentru 
lumea cealaltă! 


Arhimandritul Varghen Balgian a fost instalat ieri cu alai de către 
ministrul Cultelor, Petrovici, ca şef al Bisericii Armeneşti din România. 
Printre cei prezenţi n-am citit numele amicului meu Kapri, nici pe al 
guvernatorului Transnistriei, Alexian, zis Alexeanu. Bineînţeles dis- 
cursuri patriotice... 


Printr-o telegramă în care se spune că Montagu Norman răcit rău, 
merge mai bine, aflu că tot el e guvernatorul Băncii Angliei... 


O lege privitoare la votul soldaţilor aflați în țări străine, pentru alege- 
rile prezidenţiale, a trecut prin Senatul Statelor Unite. Roosevelt s-a pro- 
nunțat însă violent împotriva acestei legi... Conflict? Senatul vrea ca sol- 
daţii să voteze, iar Roosevelt nu — cel puţin nu în condiţiunile fixate 
de Senat! 


Hélčne Morand! a sosit din Paris, unde a petrecut două săptămâni. 
Povesteşte orori. Anarhia se întinde în Franţa peste tot. Pétain, complect 
paralizat, îşi pierde zilnic din autoritatea care i-a mai rămas. Acum în 
urmă, a vrut din nou să convoace Adunarea Naţională, dar Laval, pre- 
venit, a mobilizat pe Abetz (ambasadorul german la Paris) şi nemţii au 
silit pe Mareşal să se astâmpere, dar au demisionat pe cei 2 şefi de cabi- 
net, pe cel civil şi pe cel militar... Guvernul a vrut să se întărească cu 
Déat, dar acesta ar fi pus condițiuni inacceptabile şi combinaţia s-a 
amânat... 


Sâmbătă 29 ianuarie. Ruşii vor să obţie cu tot preţul un mare succes 
strategic până nu se sfârşeşte iarna. În acest scop masează forţe din ce 
în ce mai mari în sectorul de nord (Leningrad — Ilmen) şi între Bere- 
zino şi Pripet. Luptele sunt înverşunate şi până acum nemții rezistă. Şi 
la Kerci, şi la Perikop, şi pretutindeni sovieticii atacă fără preget... 

În Italia, Aliații şi- au asigurat capul de pod de la Nettuno şi acum a- 
duc forțe. Lupte mai serioase nu sunt de prevăzut înainte de câteva zile... 


1 Născută Chrissoveloni, soția ministrului Franței, Paul Morand. 

Pare că Alexian-Alexeanu tot a pierdut partida. Toată afacerea s-a 
desfăşurat în mai multe acte, ca la teatru. Întâi a fost raportul lui Cuzen, 
prin care destrăbălarea şi „afacerile“ domnului guvernator au ajuns sub 
ochii domnului Conducător, în fine deschişi. A urmat înlocuirea lui 
Alexian prin generalul Potopeanu. Decretul a fost însă oprit la Monitor, 
prin intervenţia lui Putores Veturia şi lui Putores Rica, beneficiarele, în 
parte, ale matrapazlâcurilor lui Alexian. Aceste dame au convins pe 
Mareşal că protejatul lor fusese calomniat şi au cerut o nouă anchetă, 
care a fost încredinţată la doi colonei intendenţi de la Consiliul de Pa- 
tronaj. Aceşti colonei semnaseră însă raportul lui Cuzen, căci făcuseră 
parte din comisiunea prezidată de acesta! Cu toate presiunile mada- 
melor, cu toate amenințările lor, coloneii n-au putut scoate pe Alexian 
basma curată, dar au conchis că neregulile (!) constatate în adminis- 
trația Transnistriei se datorau mai mult inexperienței (1) şi împreju- 
rărilor, că fuseseră săvârşite în primul an de ocupaţia românească şi că 
situaţia se îmbunătăţise mult în anul din urmă... În fine, pe baza acestui 
nou raport, Putores- ele au obținut iertarea şi menţinerea lui Alexeanu. 
Atunci au intervenit însă Neagu (de la Finanţe) şi Cuzen; s-au dus la 
Mareşal şi i-au dovedit că Alexeanu era un coțcar... Rezultat: decretul 
lui Potopeanu a fost din nou trimis la Monitor şi dacă n-a apărut ieri, 
trebuie să apară azi... Neagu s-a jurat că-l bagă pe Alexian în puşcărie! 
Numai să nu-l „sară“ Putores-ele! 


Christescu (de la Poliţia Marelui Stat Major) pretinde că cei 3 avia- 
tori americani doborâţi la noi din cer, ar fi venit cu scrisori pentru Maniu 
şi alţi oameni politici şi cu scopul de a pune la cale o răscoală. Puțin 
probabil, căci în cazul acesta s-ar fi ascuns şi n-ar fi cerut chiar ei să se 
predea unui post militar... Cei 3 aviatori, găzduiţi într-un bun aparta- 
ment în Bucureşti, primesc scrisori şi cărți poştale din Constantinopol 
şi fiindcă într-una din aceste scrisori se deplângea soarta românilor pe 
cale de a pieri de foame, dl Christescu a îmbrăcat în civil pe unul din 
prizonieri şi l-a dus la Dragomir şi apoi la dejun la Continental, să 
vadă! Prostul! Mai bine lăsa pe englezi şi pe americani să creadă că ne 
zvârcolim în foamete sub călcâiul nemților! 


În fine, au apărut în ziare dări de seamă mai amănunțite cu privire la 
procesul de la Verona (condamnarea lui Ciano şi Co.). Ce farsă sinistră... 

Vagoanele noastre cu provizii destinate copiilor francezi au fost re- 
mise solemn autorităţilor de la Vichy. Discursuri (între altele, bine- 
înţeles, Putores Didina Cantacuzino), fraternitate, amintiri de glorie şi de 
suferințe comune... 


Un capelmaistru austriac, Herbert von Carayani (familie grecească 
înnobilată, zice-se, de Maria Tereza) face ravagii în inimile coconetului 
bucureştean, care-l copleşeşte cu flori, cu bomboane, cu unt, cu săpun şi 
cu tot felul de provizii! Părerea muzicanţilor noştri e împărțită: unii îl 
socotesc genial şi plin de viitor (e în vârstă de abia 35 de ani), alții 
drept un farsor... În tot cazul, cele 2 concerte ale Filarmonicii pe care 
le-a dirijat au avut un succes nebun! 


Luni, 31 ianuarie. Jeri, cu prilejul a 11 ani de guvernare nazistă în 
Germania, n-a mai fost schimbată nici o telegramă de hiritisire între 
Führer şi sateliții săi, ca până acum. Unii sateliți au dispărut pe de-a 
întregul sau pe jumătate, ca Victor Emanuel Regele şi Benito Musso- 


lini Ducele. Şi cei care au rămas socotesc probabil că nu mai e nici o- 


fericire în combinaţie, şi că nu mai e prin urmare caz de felicitare. 

Până anul acesta, Fiihrerul pronunţa la data fatidică de 30 ianuarie un 
mare discurs în faţa „ierarhiilor“ partidului, într-un mare local din Ber- 
lin... De data asta, et pour cause discursul a fost radiodifuzat de la Ma- 
rele Cartier al Fiihrerului şi n-a mai fost întâmpinat de aplauzele vije- 
lioase ale partizanilor... 

Şi, pentru prima dată, în loc să vorbească de siguranța victoriei, 
Fiihrerul emite ipoteze pentru cazul în care Germania ar fi învinsă... 

Hitler pleacă, în discursul său, de la premisă greşită, aceea că în tot 
cazul Anglia nu va mai exista după război ca putere europeană şi că 
soarta Europei se va decide între Rusia şi Germania. Ori prăpăd cu Ru- 
sia, ori fericire cu Germania... Poate să mai fie încă şi o a treia ipoteză, 
dar pe aceasta Hitler vrea cu tot dinadinsul să o ignore... 

De altmintreli, tot discursul e numai umplutură şi nu e interesant. E 
cuvântarea unui om învins care nu se dă încă învins... 

Data de 30 ianuarie a fost foarte slab sărbătorită în Bucureşti. Un ar- 
ticolaş de gazetă şi reproducerea mai mult sau mai puțin rezumată a unui 
discurs rostit de generalul Gerstenberg, în faţa nemților din Capitală... 

Consiliul Suprem al Uniunii Sovietelor a fost întrunit vineri la Mos- 
cova şi şi-a început şedinţele. La ordinea zilei aprobarea bugetului pe 
1944, a cheltuielilor efectuate în 1942 şi 1943, precum şi modificarea 

unor legi organice. Dacă telegraful nu ne înşeală, ar fi vorba de o 
schimbare în organizaţia Comisariatului Afacerilor Străine şi în a 
Comandamentului Superior al Armatei... 


Pe frontul de Răsărit, danțul continuă neîntrerupt, cu alternative de 
succese locale de o parte. şi de alta. În Crimeea luptele s-au mai potolit. 
În regiunea Pripetului şi în sectorul de Nord (Novgorod-Leningrad) 
nemții se află în fața maximului de presiune sovietică. Impresia ce se 
degajează din comunicate e că în nici un caz nemții nu vor putea ră- 
pune pe ruşi şi întrebarea care se pune e dacă vor putea ţine şi cât vor 
putea ține... 

În Italia-mai nimic. Anglo-americanii continuă să-şi organizeze capul 
de rod de la Nettuno şi n-au început încă a folosi trupele debarcate 
acolo... 


Sâmbătă, între orele 14 şi 15, Sofia a fost din nou şi crunt bombar- 
dată... Era de aşteptat după ultimatum-ul dat şi neacceptat...O bună 
parte din oraş a fost distrusă şi groaza domneşte printre oameni. Cei 
care au fugit nu mai vor să se înapoieze. Guvernul cheamă prin radio 
funcţionarii plecaţi, dar aceştia nu vor să ştie nimic. La Sofia e dezor- 
dine de nedescris şi lipsa de împiegaţi şi de muncitori împiedică orice 
încercare de restabilire a unei vieți normale... Guvernul din Sofia a 
protestat solemn împotriva barbariei unor bombardamente care ating 
oraşe deschise şi nevinovate. 

Asemenea atacuri barbare continuă să se dea şi în Germania. Berlinul 
a fost din nou bombardat joi seara şi vineri seara, săptămâna trecută. 
Ce o mai fi rămas din cl. Aviația americană a atacat Frankfurt am Mein 
şi a făcut mari stricăciuni în acest frumos şi civilizat oraş... Se zice că 
a fost doborât şi faimosul „Römer“ , palatul î în care se alegeau Împărații 
germani... Ce bestii! Şi câți au trebuit să vie asupra nenorocitului de 
Frankfurt, dacă au fost doborâte 43 de aparate! 


Ştirea că Bottai şi Bastianini, foşti miniştri, condamnaţi la moarte în 
lipsă prin sentința de la Verona, au fost găsiți şi arestaţi la Roma, nu se 
confirmă. 

Au mai fost însă daţi în judecata Tribunalului Excepţional generalii şi 
amiralii care au predat formațiunile lor anglo-americanilor, urmând 
ordinele Guvernului Badoglio... 

«Journal de Gčneve publică un articol editorial prin care veştejeşte 
cruzimea sentinţei din Verona, pronunţată după o procedură sumară şi 
în scopul vădit de a teroriza pe alții. Nici în Elveţia nu se ştie lucru mare 
asupra amănuntelor acuzării şi apărării, dar se crede că sentința nu a 
fost dată pe temeiul votului inculpaţilor în faimoasa şedinţă a Marelui 
Consiliu în care a fost răsturnat Mussolini, recunoscându-se fiecăruia 
dreptul să voteze cum îl povăţuia conştiinţa — ci pe temeiul unui 
complot organizat încă de la începutul anului 1943 pentru răsturnarea 
regimului şi trădarea Patriei!... 


Ultima noastră alarmă a fost pricinuită prin trecerea unui avion inamic 
(unii spun două sau trei), care a aruncat asupra oraşelor Bucureşti, Buzău, 
Craiova şi Timişoara manifeste cu portretele lui Roosevelt (în civil), lui 
Churchill (în marinel) şi lui Stalin (în uniformă de mareşal, cu epolete, 
trese şi decoraţii!) În text, un călduros apel să nu ne mai batem, să gonim 
pe nemți din țară şi să încheiem pace... Parc-ar fi în puterile noastre! 


Maniu a primit un corespondent al ziarului Völkischer Beobachter 
şi i-a dat un interviu! În rezumat, domnul prezident Iuliu a cerut în acest 
interviu nemților să fie leali cu noi, cum am fost noi leali cu dânşii: noi 
le-am dat tot ce au cerut, cu prețul sângelui şi avutului nostru — noi le 
cerem acum mult mai puțin: să nu ne dea nimic şi să nu ne apere în 
momentul când vom fi atacați — să ne lase să ne descurcăm singuri! 

Mă întreb dacă interviul va fi publicat! 


Se semnealează un val de căldură nemaipomenit şi în America de Nord. 
La New York şi la Philadelphia e primăvară, ca la noi şi ca pe frontul 
rusesc! S-au încurcat şi anotimpurile, de mult ce s-au încurcat oamenii! 


Se zice că faimosul Observator de la Greenwich (suburbie a Lon- 
drei) va fi mutat, deoaece fumul şi influenţa luminilor de mercur din 
Capitală împiedică observaţiunile siderale... Baza meridianului va ră- 
mâne însă la Greenwich. Observatorul de la Greenwich a fost înteme- 
iat de Regele Carol al II-lea [Stuart] în anul 1675. 


D1 Ivan Popoff (of, of) a fost numit ministru al Bulgariei la Bucu- 
reşti, în locul lui Petrof (of, of) — Ciomakof (0...). 

O telegramă anunţă că Guvernul-fantomă iugoslav din Cairo a pro- 
pus Sovietelor încheierea unui pact, în genul celui semnat la Kremlin cu 
Cehoslovacia. Pare că propunerea a fost primită foarte rece la Moscova, 
care nu vrea să trateze decât cu Tito... 


Bova Scopa continuă să se lăfăiască în Palatul Legaţiei Italiei. 
Triandafilo, însărcinatul cu afaceri al lui Mussolini (acreditat prin Berlin!) 
se zbate contra reprezentanţilor Regelui Victor Emanuel, fără succes... 
Zilele trecute a adresat o plângere Parchetului şi a cerut sechestrarea 
automobilului în care se plimbă ataşatul militar badoglist, colonelul 
Bodini, automobil cu marca R.E. (Regio Esercito) şi pe care l-a 
declarat furat! Prostul de procuror (nu ştiu care) a dat urmare cererii şi 
a sechestrat automobilul! Incident diplomatic lichidat prin luarea 
procurorului de urechi şi eliberarea automobilului... 


Numirea lui Potopeanu în Transnistria a apărut în Monitor — dar în 
nici o gazetă... Ne jenăm de ruşi? 


Marţi 1 februarie. Pe frontul rusesc centrul nevralgic al luptelor con- 
tinuă să fie la Nord, între lacul Ilmen şi Golful Finic. În această regiune, 
ruşii au câştigat teren, o mărturisesc şi nemţii. La sud de Pogrebisce, Comu- 
nicatul german dă 10 divizii şi 2 corpuri blindate sovietice distruse în ulti- 
mele 10 zile... Pe restul frontului, lupte locale. În Crimeea, relativă linişte. 

În Italia, anglo-americanii au pornit ofensiva, de la capul de pod de 
la Nettuno şi atacă în acelaşi timp şi dinspre sud, din regiunea Gaeta... 


Berlinul a fost din nou atacat duminică-seara de aviația anglo-ame- 
ricană. Se vede că nu vor să mai lase nimic în picioare în capitala Reich- 
ului. Dresdner Bank a fost din nou lovită şi distrusă de astă dată. Pricep 
că i-au luat piuitul lui Hitler!... 

A fost bombardat şi Braunschweig şi Magdeburg. Nota de plată, vreo 
60 de avioane doborâte. 

‘Şi nemţii au bombardat violent alaltăieri seara Londra. Distrugeri şi 
incendii... Ce urgie, pretutindeni! 


Cu Transnistria s-a terminat prin suprimarea postului de guvernator ci- 
vil... Generalul Potopeanu a primit comandamentul militar al Odessei 

şi al Transnistriei, şi numirea sa n-a apărut în ziare fiind o dispoziţie mi- 
litară în timp de război... S-a sfârşit aşa cum trebuia să se înceapă. Guver- 
nământul civil al Transnistriei n-a avut alt sens decât prilej de îmbogă- 
tire pentru bandiții numiţi peste Nistru. 


Se spune că Al. Ottulescu iar e rău şi că în locul lui va fi numit Eftimie 
Antonescu! Încă un Antonescu, că nu aveam destui! 


Generalul Racoviţă, comandantul militar al Capitalei, a fost numit co- 
mandant al Armatei a IV-a, reconstituită în Basarabia, în Moldova şi 
până la Bucureşti. Semn rău, semn că vom rezista împotriva Aliaților, 
dacă frontul va ajunge până la graniţa noastră... 

În locul lui Racoviţă, la Bucureşti a fost numit generalul Iosif Teo- 
dorescu. 


Negocierile cu nemții par să se fi terminat în fine. Vom exporta produ- 
se în Germania pentru 70 miliarde lei, în Belgia pentru 12. În schimb, Ger- 
mania ne va trimite fabricate, prevăzându-se un deficit în balanţa clea- 
ting-ului de 25 miliarde lei, deficit cu care Germania va rămâne des- 
Chisă faţă de noi. Aceste 25 miliarde vor fi emise de Banca Naţională 
în contul Statului român, care finanţează operaţia! În acelaşi timp, Germa- 
nia ne garantează un tranzit de 25 000 vagoane cereale sau oleaginoase 
spre țările cu devize forte, în special pentru Elveţia, şi ne mai garan- 
tează (pentru cazul în care exportul nostru nu s-ar putea face) devize 
elveţiene în valoare de 150 000 franci (circa 6 miliarde lei, adică 25% 
din valoarea emisiunii speciale de 25 miliarde mai sus indicată). 


Reforma reprezentanței externe a URSS-ului pe care Consiliul Su- 
prem al Sovietelor convocat la Moscova vrea s-o aducă la îndeplinire e 
cu tâlc. Ca URSS-ul să aibă, ca şi Anglia, mai multe voci şi voturi în vii- 
toarele adunări şi asociaţii internaţionale, Stalin vrea să dea principa- 
lelor State care constituie Uniunea Sovietelor o autonomie aparentă în 
conducerea afacerilor externe. S-ar forma astfel un fel de „„Common- 
wealth rusesc“, ai cărui membri ar primi bineînţeles mai departe instruc-ţii 
de la Moscova... Proiectul e interesant şi dovedeşte că Kremlinul dă ma- 
re importanţă instituţiunilor internaţionale pe care Londra şi Washing- 
tonul sunt hotărâte să le creeze după restabilirea păcii... 

A murit Jean Giraudoux, la vârsta de 62 de ani... Scriitor de talent şi 
plin de duh, a fost întrebuințat „in extremis“ înainte de prăbuşirea Franţei, 
ca ministru al Propagandei... Giraudoux trebuia să creeze „un moral 


francezului mediu! Cum a reuşit, s-a văzut! 


Statele Unite şi Anglia au început să strângă rău curelele Spaniei, 
pe cale economică... Vor să o aducă, cum au adus Argentina, să rupă 
relatiile cu Germania. Până acum Franco se ține bine, dar cât va putea 
să se ție? Fi 

În tot cazul, conferințele între ambasadorii Puterilor anglo-saxone 
şi reprezentanții Guvernului spaniol se țin lanț, iar la Berlin se soco- 
teşte situația serioasă deşi se speră că generalul Franco nu-şi va păta 
onoarea de Dictator totalitar... o. 

Dacă s-ar obține adeziunea Spaniei şi a Portugaliei la blocul anglo- 
nord-american, izolarea Germaniei ar fi totală, căci Suedia şi Turcia 
aşteaptă numai momentul ca să intre în dans... 


Mikolaczik, preşedintele Guvernului polonez de la Londra, a fost 
poftit la Washington şi va trece în curând oceanul. E probabil că Statele 
Unite vor să împace Rusia cu Polonia. Greu... 


Regele e bine de tot. S-a publicat ultimul buletin. 


Gerade, oraş de 25 000 locuitori, situat în Asia Mică, spre granița 
Iranului, a fost distrus de cutremur... Turcia e tare încercată prin 
repetatele cataclisme ce se repetă... 


Bologna, Ferrara, Verona, Udine au fost bombardate de aviația aliată. 
Adevărate crime împotriva civilizaţiei... Catedrala din Ferrara a fost lovită! 


Sovieticii au reînceput un atac în stil mare pe frontul ce merge de la ca- 
pul de pod de la Nicopol, până dincolo de Kirovograd, trecând pe la 
sud de Dniepropetrovsk. Ruşii au încercat o străpungere şi o învăluire, 
dar n-au reuşit nici de data asta şi au suferit mari pierderi — zic nemţii. 
Terenul pierdut la începutul acțiunii a fost apoi recâștigat de forțele ger- 
mane. În mlaştinile Pripetului rezistența rusească a fost înfrântă. Pe restul 

frontului, atacuri şi contraatacuri locale fără consecinţe strategice. La 
Nord, între Ilmen şi Golful Finic, ofensiva sovietică progresează şi 
câştigă teren... 


După ştirile din Washington, URSS e gata să adere la propunerea 
unei stabilizări monetare internaţionale, propunere făcută de cercurile 
financiare din Statele Unite. 


sesossosasusuososessevosesnesssssssssopueusasaseavesousssosensosssesovososossessesussessssessusussssosssnsusuaseueen 


Joi 30 martie. Dejunat la Asociația Marii Industrii cu Ovidiu Vlădes- 
cu, brațul drept al lui Ică şi omul de încredere al Mareşalului. Vlădes- 
cu mi-a declarat că nu e chestie (eu cred că tot e!) să demisioneze Ică. 
Toate ştirile date în această privință sunt simple zvonuri răspândite fie 
de mitomani (înlocuirea prin Dobre, general Korne, general Dumitrescu), 
fie de interesaţi (înlocuirea prin Gigurtu, Manoilescu etc.)... Despre vi- 
zita la Hitlerl, "Vlădescu povesteşte că lucrurile s-au petrecut foarte bine, 
că primirea a fost cordială, chiar pentru Ică, pe care Ribbentrop s-a măr- 


ginit să-l întrebe „ce e“ cu călătoria lui Ştirbei. Ică a răspuns că nu are ` 


nimic de adăugat la comunicatul pe care l-a dat... Mareşalul a fost în- 
cântat, mai întâi fiindcă Hitler a părut hotărât să menţie frontul pe Prut, 
dacă nu pe Nistru, iar nu pe Carpaţi, cum se temea Antonescu — apoi 
fiindcă nu ne-a cerut nimic peste ce am dat deja. Despre chestiunea cu 
Ardealul, mi-a spus şi Vlădescu ce-mi spusese Atta Constantinescu 
duminică, cu o variantă totuşi: după Vlădescu, trupele ungureşti nu vor 
fi dezarmate, ci încadrate cu ofițeri nemți, până inclusiv şi gradele sub- 
alterne, şi trimese pe front, în partea de nord. Această informaţie îmi 
pare inverosimilă, căci pe de o parte nu văd soldaţii unguri bă-tându- 
se cu stila, iar pe de alta nu pot concepe trimitere de refugiați români 
la Cluj (s-au şi trimis o scrie de funcţionari din Transnistria) fără dezar- 
marea prealabilă a maghiarilor... 

Vlădescu mi-a mai spus că forțe germane trec în continuare spre 
Prut, venind din Ungaria şi din Bulgaria. Douăzeci de trenuri sunt ex- 
pediate zilnic spre Moldova, în afară de cele 80 care sosesc în fiecare 
zi la Lemberg. Vlădescu venea de la Mareşalul Antonescu şi aflase acolo 
ştiri mai bune de pe front: Cernăuţiul, un moment ocupat de ruşi, ar fi 
fost recucerit de nemți şi inamicul ar fi fost respins cu 30 kilometri spre 


1 Ieri s-a răspândit zvonul că Mareșalul a plecat din nou la Hitler! Zvon neînte- 
meiat şi acesta! 

nord (?). Posturile uşoare sovietice, care trecuseră Prutul între Sculeni şi 
Săveni, ar fi fost şi ele toate date peste tan, aşa încât în Moldova nu mai era 
picior de rus... Să credem? Atâtea se spun! încât nu mai ştii cui să te încrezi. 


Comunicatele germane spun că trupele germane rezistă pretutin- 
deni, dar mărturisesc că s-a evacuat Nikolaev-ul... 

Ín partea nevralgică a frontului între Tarnopol, Prut şi Bug — apare 
evident că de o parte şi de alta se aduc deocamdată întăriri şi că lupta va 
fi câştigată de cine va sosi mai repede şi va fi mai bine înarmat... 

Joacă rol şi vremea. Dacă se mai usucă, situaţia nemților va fi mai bu- 
nă, căci tancurile lor sunt prevăzute cu un singur rând de „șenile“ şi se îm- 
potmolesc, pe când ale ruşilor au două rânduri de „șenile“ şi pot răz- 
bate mai uşor prin noroi... 


Avioane ruseşti au zburat peste Iaşi şi peste Moldova de Nord, n-au 
aruncat nici o bombă ci numai manifeste în care spuneau: „Staţi liniş- 
tiți la treaba voastră, sătenii prin sate şi boierii în casele lor, căci nu vă vom 
face nici un rău. N-avem nimic cu românii, avem numai cu nemții!“ 
Dacă ar putea fi aşa! Şi de ce nu? Destul că ne iau Basarabia, ce să ne 
mai tortureze şi în altfel... 

De confruntat cu cele spuse acum două zile de Radio Londra, emi- 
siune românească: „Ruşii au ajuns la granița lor tradiţională pe Prut. 
Români! De la Prut înainte nu mai cedaţi nici o palmă de pământ!“ 
Acest extraordinar mesaj a fost auzit cu urechile lui de Nicu Hiott, care 
s-a întrebat dacă e beat el sau cel care a vorbit la Londra! Dar Hiott nu 
era beat, căci mesajul, aşa cum mi l-a repetat dânsul l-au mai auzit şi 
alţii... Inţeleagă cine o înţelege! 


Panica e mare în toate straturile sociale, şi lumea-şi pierde din ce în ce 
capul. Incertitudinea zilei de mâine are repercuţii de ordin financiar. În 
Bursă, titlurile şi renta cad în fiecare zi. Într-o singură zi acţiunile 
Băncii Naţionale au scăzut cu peste 1 000 de lei. Toată lumea vrea să 
vândă, şi nimeni nu cumpără... 

Depunătorii şi creditorii retrag pe capete banii din bănci. În ultima 
săptămână s-au retras 2 miliarde de la Banca de Credit, 1 700 milioane 


| Bastake spunea ieri la Club că linia Iaşi — Dorohoi ar fi fost interceptată într-un 
punct (oare) de ruşi. Aşa s-ar fi răspuns la Satul Major la cererea lui de evacuare a unor 
lăzi rămase la Ripiceni (Bastake e directorul Fabricii de zahăr din Ripiceni). 

de la Românească, 950 milioane de la Banca Comercială, 830 de la Ban- 
cara... Fiecare om vrea să aibă bani în casă. Nu e un „run“ — e o sân- 
gerare cronică şi lentă a băncilor... Cum e mai rău! 

Ieri se vorbea foarte serios în cercurile Ministerului de Externe de 
tratative foarte înaintate de armistițiu între România şi Rusia... O for- 
mă a psihozei colective, căci altfel cum s-ar putea explica asemenea zvo- 
nuri răspândite de oameni care trebuie să ştie că Mareşalul, prin urma- 
re Guvernul — şi ţara, căci Mareşalul nu consultă pe nimeni — s-a decis 
la luptă „usque ad finem“ alături de nemți? 


Din Londra. 

Demisia lui Eden (zvonuri) se dezminte categoric. Ministrul de Ex- 
terne britanic a vorbit în public şi a răspuns la diferite întrebări ce i s-ar fi 
pus cu privire la politica Războiului. Între altele, dl Eden a declarat că pre- 
feră o politică de colaborare europeană, unui sistem de „sfere de influen- 
tă“. În ce priveşte raporturile dintre Anglia, Statele Unite şi Rusia, Ex- 
celența Sa a afirmat că contactul permanent, că înțelegerea şi încrede- 
rea sunt depline, dar că din când în când se ivesc mici fricțiuni „inevi- 
tabile între prieteni“... 


Zilele trecute Guvernul Churchill a fost pus în minoritate în Camera 
Comunelor, cu prilejul votului unei legi privitoare la învățământul 
public. Era vorba de egalizarea salariilor personalului feminin cu ale 
personalului masculin. Ministrul Butler a refuzat amendamentul, care 
a fost totuşi votat. Vâlvă mare... Ce va face Churchill? Churchill s-a 
supărat şi a cerut un răzvot, prin care să se anuleze amendamentul vo- 
tat şi a declarat că va trage consecinţele acestui nou vot... Nu încape 
nici o îndoială, că Camera va da toată satisfacerea şi toată încrederea 
lui Churchill. Votul de deunăzi, a fost un vot de surprindere, Camera 
fiind aproape depopulată — vot de suprindere pus la cale de „tineretul 
conservator“, care şi-a cam luat în ultima vreme nasul la purtare... 

Butler şi-a dat demisia, dar Churchill i-a respins-o... 


Se zice că Regele Victor Emmanuel al Italiei, ar fi făcut o comunica- 
re scrisă Aliaților, prin care se declară gata să abdice după ce se va fi re- 
„cucerit Roma și s-ar fi făcut alegeri în care să se oglindească voința 
` poporului italian... 

Bova Scoppa cu ai lui (un tren întreg în care trebuiau să se urce cei 
de la Legaţie şi din Colonie rămaşi credincioşi Regelui) şi-a amânat 

din nou plecarea. Nemţii au dat un ultimatum; sau pleacă badogliştii, 
sau vor fi internaţi într-un lagăr în Germania. Dar iată că Bulgaria n-a 
dat încă vizele de tranzit (refuz sau întârziere pusă la cale de nemți?) 
şi nici turcii nu au eliberat încă permisele de intrare în ţara lor... Să fie 
frumoasa d-nă Bova Scoppa amenințată să sufere rigorile lagărelor 
germane? Ar fi păcat! 


Telegramele semnalează un fapt foarte grav. Comisia Afacerilor 
Străine a Camerei Reprezentanţilor din Statele Unite ar fi hotărât să li- 
miteze drepturile Preşedintelui Roosevelt în relaţiile cu Statele străine. 
Între altele, Comisia a hotărât aprobarea prelungiri „aplicării Legii 
pentru Împrumut şi Închiriere (Sale and Loan) pe încă un an, dar cu 
condiţia ca reglementarea acestei aplicări să treacă de la Preşedinte la 
Congres... De văzut ce va zice plenul Adunării... 


Ora 15. S-a lămurit şi s-a încurcat mai mult: 

Pe la orele 12 a venit Ottescu la mine să-mi raporteze o interesantă 
conversaţie avută azi-dimineaţă cu doamna Pantazi, soția ministrului de 
Război. După spusele acestei dame (informată de soțul ei), Ică s-a pus 
în fruntea unei acțiuni pentru încheierea armistiţiului cu ruşii. Lucrează 
din răsputeri asupra Mareşalului, care până acum rămâne la punctul său 
de vedere (alături de nemți până la sfârşit). În Guvern, unii miniştri 
(Marinescu, Neagu), înclină pentru pace — generalii urmează pe Ma- 
reşal. E probabil că Mareşalul va convoca pe foştii preşedinţi de Con- 
siliu ca să le ceară părerea (!!!)... Ottescu a venit să mă previe, ca să nu 
fiu luat prin surprindere în caz de convocare... În ce priveşte frontul, ar 
merge mai bine şi dacă nu se întâmplă nimic catastrofal până în două 
săptămâni, nemţii sunt siguri să domine frontul... Spune Ottescu, in- 
format de perechea Pantazi... 

Pe la orele 13 a venit Ralea. A fost convocat de Ică ieri, şi a stat cu 
dânsul de vorbă două ore. Ică i-a povestit, că sosit la Marele Cartier cu 
Mareşalul şi cu Şteflea au fost primiți de Hitler, care a luat imediat 
cuvântul şi într-un lung discurs a spurcat pe englezi, care poartă toată 
vina războiului şi răspunderea situaţiei. Frontul rusesc e un front se- 
cundar... După ce va arunca pe britanici în mare, va termina şi cu ruşii... 
A spus, s-a sculat, a salutat şi a plecat!!! De necrezut, dar aşa povesteşte 
Ică... Rămaşi cu Ribbentrop, cu Killinger şi cu mai mulţi generali, ro- 
mânii şi în special Mareşalul Antonescu au protestat, au invocat Arbi- 
trajul de la Viena prin care Germania s-a obligat să ne garanteze grani- 


698 CONSTANTIN ARGETOIANU 


tele de după acest arbitraj (adică, la răsărit, linia Prutului) şi au expus în 
ce stare precară ne aflăm. Ribbentrop şi generalii nemți au dat din cap, dar 
s-au arătat neputincioşi să facă ceva... Despre Ungaria, despre „com- 
prehensiunea“ situației noastre, despre anularea Arbitrajului de la Viena, 
n-ar fi fost nici o vorbă... Înapoiat la Bucureşti, Mareşalul Antonescu 
ar mai fi trimis o telegramă disperată lui Hitler, care drept răspuns a tri- 
mis o divizie ungurească la Cernăuţi! După Ralea, nici o trupă germană 
n-a intrat în România: au înaintat câteva ciurucuri din armata lui von 
Kleist spre Chişinău, şi probabil că s-au trimis trupe la Lemberg... Ruşii 
ar fi reocupat Cernăuţiul şi ar fi în Valea Ceremuşului... Nu e adevărat 
că au fost scoşi din capetele de pod câştigate pe malul drept al Prutului 
între Sculeni şi Ripiceni... E adevărat că n-au atacat nici Iaşul şi nici 
altă localitate din Moldova şi că au aruncat manifeste (a citit unul chiar 
Ralea) în care spuneau: „Săteni, muncitori, intelectuali şi burghezi, fiţi 
liniștiți căci nu vrem să vă facem nici un rău, vrem numai să vă scăpăm 
de nemți, inamicii noştri comuni!“ Ică a împins pe Maniu şi pe Miha- 
lache la Mareşal şi amândoi, ca şi Gh. Brătianu l-au sfătuit să facă pace... 
E probabil că Regele adus de la Sinaia va convoca un fel de Consiliu 
de Coroană, la care vor fi poftiți foştii prim-miniştri (această informa- 
ție se întâlneşte cu a lui Pantazi, cu deosebirea că nu ne va convoca An- 
tonescu, ci Regele) şi poate şi alte personalităţi... 

La mirarea mea că nu ne vin trupe germane, contrariu afirmărilor 
mie făcute de atâţia, Ralea a invocat autoritatea lui Mardare, cu care a 
vorbit aseară şi a lui Orezeanu de la C.F.R. cu care a vorbit ieri Ghel- 
megeanu. Şi Orezeanu şi Mardare ar fi spus că nu a intrat în țară nici 
un tren cu trupe germane... 

Ne aflăm în faţa unor informaţiuni atât de contradictorii, încât mă 
crucesc. Cine minte? M-au minţit pe mine şi Atta Constantinescu, 
duminică şi Ovidiu Vlădescu ieri? L-a minţit pe Ralea, Ică, în interesul 
cauzei pe care o apără? Cum se face că Vlădescu, care e omul lui Ică 
să fi ţinut un limbaj atât de diferit de patronul său? Îmi plesneşte capul 
şi nu mai pricep nimic... Cum se face, dacă lucrează în sensul unei păci, 
ca Ică să fie îngăduit încă în fruntea Guvernului, de către nemți? Din câte 
spune R., pare că Ştirbei să fi lucrat la Cairo, deşi Ică (ce contradicţie!) a 
mărturisit tot lui Ralea că nu cunoaşte toate condițiunile ruşilor... 

„Quitrompe-t-ou?* Încurcătura e cum se vede mare — dar acum un 
lucru e lămurit, e că Ică a luat poziţie (de aci zvonurile de armistițiu 
răspândite ieri) şi că din două una, sau reuşeşte să ne ducă la armistițiu 
cu ruşii, sau sare! (dacă nu mai rău!). Mă tot gândesc: dacă la Cartierul 
Fihrerului n-a avut loc decât scurta scenă pe care a povestit-o Ică lui 
Ralea, de ce au stat 3 zile acolo ai noştri şi n-au plecat chiar în ziua în 

care au sosit? De ce au afirmat toți câţi au văzut pe Mareşal după îna- 
poierea lui, că era foarte mulțumit şi plin de încredere? Căci aşa ne-au 
afirmat-o câţi l-au văzut... Mister, mister! Se va lămuri şi acesta! 


Vineri 31 martie. Începutul sfârşitului (pentru noi!): cu evacuarea 
Cernăuţilor (mărturisită ieri în Comunicatul german), a reînceput pu- 
blicarea comunicatelor noastre româneşti. Cel de azi-dimineaţă, pe 
lângă pierderea Cernăuţilor, ne mai informează şi despre lupte la vest 
de Prut... Cum e mai bine! 

Cei care vin de pe la Botoşani şi Dorohoi povestesc că ruşii aruncă 
paraşutişti, pe care nimeni nu se mai gândeşte nici măcar să-i aresteze, 
şi care aduc-arme pentru „partizani“. Derbedei şi ovrei adună aceste arme 
şi se organizează în bande de jaf... 

Berlinul a găsit una bună: de unde până la Conferinţa de la Teheran, 
ruşii cereau un al doilea front european pentru uşurarea frontului lor — 
la Teheran au fost convinşi că pericolul cel mare îl constituiau 
rezervele germane îndreptate împotriva Angliei, şi că frontul de răsărit 
trebuia să-şi întețească luptele ca să atragă acele rezerve spre est! Dar 
Fiihrerul nu e om să fie înşelat, şi nu mişcă nici un soldat din faţa 
Angliei, decisiva războiului urmând să se joace pe frontul occidental, 
iar nu pe cel oriental!!! 

În realitate, Germania se prăbuşeşte. Anarhizarea unităţilor, con- 
statată pentru prima oară prin defecțiunea de la Uman, se semnalează 
şi aiurea. Cineva venit de la Belgrad, povestea ieri că soldaţii germani nu 
se mai bat, strigă că vor să plece acasă şi vând tot, din echipamentele 
şi materialul pe care-l mânuiesc... Acelaşi lucru se întâmpla şi la 
Odessa, unde incuria Statelor Majore se adaugă la indisciplina cadrelor 
şi trupei... Se afirmă că peste 10 000 vagoane goale au fost abandonate 
la Odessa şi că o parte din ele, ariegardele le aruncă în mare ca să nu 
le lase ru-şilor... Au rămas la Odessa şi peste 5 000 de răniţi germani, 
care n-au putut fi evacuaţi... Von Kleist s-a mutat la laşi şi plânge. 
Generalul Potopeanu susține că forțele ruseşti n-au sporit, dimpotrivă, 
dar că a scăzut enorm potenţialul de luptă al armatei germane... 

Trebuie să ne întrebăm unde sunt toate armele noi cu care ni s-a 
bătut capul? Unde e torpila automată cu conducere electromagnetică 
menită să distrugă tot în calea ci? Unde sunt tanchetele „Goliath“ des- 
pre care ni s-a tot vorbit în ultima vreme? Nu le vedem la treabă — dar 
vedem fugarii în zdrenţe ale unităţilor zdrobite de ruşi... 

De vom voi sau nu, nu ne-a mai rămas decât o soluţie: pacea. Ori o 
facem, ori vom fi ocupați... 


700 CONSTANTIN ARGETOIANU 


Churchill şi-a avut revanşa în Camera Comunelor: după zăpăceala 
votului cu Legea învățământului, primul-ministru a obținut încrederea 
Adunării prin 425 de glasuri, contra 23! Chiar cei care puseseră la cale 
votul cu bucluc, au declarat că votează pentru Churchill... 

In schimb se vorbeşte tot mai mult de demisia lui Eden; Adonisul 
ar urma să fie numit ambasador la Moscova şi înlocuit la Foreign- 
Office prin lordul Crawnborne. Dar până acum sunt numai zvonuri... 


| Răspunzând la o întrebare în Camera Comunelor, Churchill a firmat 
din nou că principalul scop urmărit de politica engleză va fi aplicarea 
principiilor conţinute în Charta Atlanticului... 


La Londra s-a constituit o nouă organizație sub numele de „Liber- 
tatea Polonă“, menită să canalizeze toate forţele poloneze din lumea 
întreagă în scopul unei colaborări patriotice... 


Churchill a declarat, tot în Camera Comunelor, că Guvernul englez e - 


în permanentă legătură şi în cele mai bune relaţii atât cu Comitetul lui Tito, 
cât şi cu cel Regalist... Pare că englezii vor să împace capra cu varza... 


A înnebunit şi vremea: pe sectorul central al frontului rusesc s-au 
înregistrat -20°, iar în Finlanda -35°, pe când în Spania, la Sevlilla sunt 
+40 şi la Madrid +25"! In Turcia zăpadă, viscol, ploi torențiale... La 
noi, de vreo 8 zile e foarte răcoare, şi noaptea apa îngheaţă... 


| Gh. Brătianu, care este un fel de „change d'affaires“ al Partidului 

Liberal, căci nenea Dinu nu se mai ocupă de nimic, a făcut ieri o decla- 
raţie la Legația Germană, în numele partidului său. A făcut-o prin von 
Rittgen. Brătianu a declarat că Partidul Liberal era gata să propovădu- 
iască războiul până la ultimul om, dacă Germania dă României ajutorul 
necesar. Dacă nu, România trebuie să tragă concluziile, şi să-şi ia liber- 
tatea de acțiune... 

Rittgen a spus lui Cecropid, aseară, că Brătianu avea toată dreptatea... 

În tot cazul e bine să mai avem faţă de ruşi aerul că mai rezistăm şi 
că am mai putea fi eventual un obstacol în calea lor... 

Englezii ar fi trimis sugestiunea că Mareşalul Antonescu trebuie să 
negocieze armistițiul cu ruşii, şi nu altul... Vor, se vede, ca Antonescu 
să-şi încarce pasivul şi cu această pacoste! 


Pare că pacifiştii au dreptate şi că nu ne soseşte picior de soldat ger- 
man... 
Poate că e mai bine aşa, se simplifică lucrurile... 


Radio Elveţia difuzează că ruşii s-au oprit la Prut fiindcă au vrut, şi 
fiindcă aşa era în programul lor — căci altfel ar fi putut trece mai 
departe, neîntâlnind nici o rezistență din partea noastră sau a nemților... 

Radio Elveţia adaugă, că de când ruşii au ajuns la Prut, „o vie 
activitate diplomatică e în curs...“ 


Sofia a fost din nou bombardată ieri la amiază. Se zice că mai rău 
ca până acum... Apărarea noastră antiaeriană a fost toată după-amiaza 
de ieri în stare de pre-alarmă... 


Duminică 2 aprilie. Situaţia de pe front e aşa de încurcată încât 
descurcarea ei nici nu mai poate fi încurcată. Iitrânduri, ieşituri, în- 
conjurări — luptele, mult slăbite se dau unele în spatele altora şi pe 
flancuri... Senzaţiunea de prăbuşire a forţelor germane din sudul fron- 
tului e netedă şi e întărită prin pledoariile Berlinului care caută să de- 
monstreze că frontul oriental n-are nici o importanță, soarta Războiului 
decizându-se pe cel occidental! Presa germană a ajuns să susție că, cu 
toate aparențele Germania nu e bătută şi nici în imposibilitate să lupte! 
Unde a ajuns, după trâmbiţările de victorie, de acum 3 ani! 

Comunicatele noastre anunţă lupte la sud de Cernăuţi — Storojineţ, 
între Jijia şi Prut şi în Basarabia de-a lungul liniei ferate Chişinău-Un- 
gheni. Lupte anemice. Ruşii, ar putea să dea totul peste cap până la 
Bucureşti, căci forţe nemţeşti nu sunt în drumul lor şi ale noastre n-au 
nici tancuri — nici arme grele — dar nu mişcă. Poate că aşteaptă să cu- 
reţe întâi armata germană de la Odessa, care le-ar putea cădea în flanc, 
şi să se apropie de ei bazele lor de aprovizionare. Poate că nu vor să 
pornească cu un cârnat de armată şi să se îndepărteze între Carpaţi şi Du- 
năre, până ce stau încă sub amenințarea forțelor germane de la nord şi vest 
de Carpaţi. Poate să fie şi o tactică politică, o aşteptare a propunerilor 

noastre de pace. Mulţi cred că nu se vor îndrepta spre noi, ci la nord, prin 
Polonia şi Galiţia spre Germania. 

E probabil că sunt şi ruşii, ca şi nemții, mai mult sau mai puțin 
istoviți, şi că aşteaptă întăriri şi unităţi noi, ca să meargă mai departe... 

In acest timp, noi ne aşteptăm soarta, cum o vrea Dumnezeu. De la 
nemți nu ne soseşte nici un ajutor, iar noi suntem ca şi dezarmați... 

Fierberea politică continuă. Toată lumea vrea pacea, dar cei mai 
mulți îşi dau seamă că pacea nu poate fi obținută decât cu voia nemților 
— căci altfel degeaba facem noi pace dacă vor continua nemții şi ruşii să 
se bată pe spinarea noastră. 

Ică se agită şi lucrează pe capete. Acum e ars: sau reuşeşte, sau 
pleacă. Regele e hotărât pentru pace — Mareșalul şovăie, dar e încă 
mai mult contra. Pare că s-a renunțat la consultările foştilor prim-mi- 
niştri şi şefi de partide. De altmintreli se ştie că sunt toți pentru pace... 

Cu ruşii, nu s-a luat după câte ştiu contact oficial, şi nici nu ne-au 
trimis vreun ultimatum. Prin anumite tatonări, se zice că s-ar fi aflat 
condiţiunile ce ni s-ar impune, şi că acestea ar fi următoarele: 

1) Linia graniţei din 1940; 

2) Ocuparea Moldovei pe un timp de 5 ani; 

3) Controlul Dunării şi Mării Negre; 

4) Guvern democratic — cu libertate pentru noi de a ne alege orice 
formă de guvernământ în cercul principiilor democratice... 

Ruşii ar mai fi cerut ca armistițiul să fie tratat cu câteştrei Aliaţii, adică 
cu ei, cu englezii şi cu americanii. 

Guvernul englez ne-ar fi informat prin Ştirbei sau Ankara, că acordul 
între Aliați è deplin pentru a ne aplica principiile Chartei Atlanticului... 

Ca şi vineri, ieri toată ziua, conferinţe şi conciliabule în toate cer- 
curile politice... 

Pe la amiază s-a zvonit că în consfătuirea de la Palat, unde Mareşalul 
a întrunit câţiva generali în jurul Regelui, s-ar fi decis un Minister de 
„Frunze de Stejar“(!), adică de generali decoraţi cu „Frunzele de Ste- 
jar“ la Crucea de Cavaler a Crucii de Fier germane! Cu alte cuvinte, un Gu- 
vern 100% supus nemților! Era o prostie, căci dacă nu mă înşel avem nu- 
mai 2 generali decoraţi cu „Frunzele de Stejar“ — dar probabil că s-a a- 
vut în vedere un Minister compus din decoraţi fie numai şi cu Crucea de 
Cavaler, fără „Foi de Stejar“! Pare însă că ideea a fost repede abandonată. 

Regele s-ar opune să semneze un nou decret pentru un preşedinte 
de Consiliu; în nădejdea de a menţine pe Ică şi Antonescu (Mareșalul) 
poate numi de toate, numai preşedinte de Consiliu nu. 

Deocamdată, s-a primit numai demisia lui Neagu, şi a fost numit 
Gheron Netta în locul lui. A depus jurământul aseară, şi totuşi nimic n- 

a apărut încă cu privire la această numire în ziarele de azi-dimineaţă... 
Probabil că se mai aşteaptă şi alte numiri, ca să se publice toate deo- 
dată şi să se dea iluzia unei primeniri de Guvern... | 

A fost înlocuit şi Ottulescu la Banca Naţională prin Costică Ange- 
lescu, care a mai fost Guvernator. Nici numirea lui Angelescu n-a apărut 
azi în ziare... Dictatură sub oboc? 


A apărut şi noul buget. Vai de el! În ziua promulgării lui, România 
se află din nou ciuntită! 

S-au reportat impozitele din anul trecut, sporindu-se cu 20% — şi 
se va mai face un împrumut... 

202 miliarde pentru bugetul civil — ... al războiului! Vai de bugetul 


ăsta, ca vai de noi! 


Oamenii cei mai apropiaţi de nemți, ca Gogori Carp, Cecropid ŞI 
alţii nu pot afla dacă nemţii ne vor mai trimite sau nu armată. Nu ştiu 
probabil nici cei din fruntea lor, căci a început debandada, în armata ger- 
mană, ăsta e adevărul... _ > 

Pe drumurile Moldovei coboară de la nord sute şi mii de soldaţi, în 
camioane, în căruţe, pe jos — oameni istoviţi, afamaţi, în zdrențe, care 
spun că merg spre Arad şi de acolo acasă... Sunt paşnici şi nu fac rău... 
Vând ce mai au din echipament şi armament, ca să bea... | 

Se povesteşte că aceleaşi scene se petrec şi în Serbia. Contaminarea 
poate să se facă repede... Aşa a început şi în 1918, şi ştim cum s-a sfârşit... 


Mareşalii von Kleist şi von Manstein au fost decoraţi de Führer cu spa- 
de sau cu frunze de stejar la Crucea lor de Cavaler... Probabil ca să acopere 
astfel cu lauri înfrângerile pe care le-au suferit, nu din vină proprie şi să 
se dezmintă zvonul destituirii lor din fruntea comandamentelor ce le dețin... 


Sovietele (aliatele anglo-americanilor) au încheiat un nou tratat cu 
japonezii (aliaţii Germaniei) prin care japonezii cedează în anumite 
condițiuni ruşilor puţurile de petrol şi minele de cărbuni din nordul 
Insulei Sahalin... Ce spun diverşii „aliaţi“ ai celor două Puteri asiatice? 


Americanii au bombardat grav oraşul elveţian Schaffhausen, ucigând 
150 persoane şi distrugând între altele vechiul muzeu al orașului... E 

de nepriceput... Să fi luat, în ignoranța lor, Schaffhausen drept un oraş ger- 
man, să fi fost beţi, sau să fi vrut să distrugă, cu ştiinţă, fabrici elve- 
tiene care lucrau poate pentru nemți? În Elveţia, mare fierbere şi indig- 
nare... Se așteaptă lămuriri... 


Ocuparea Ungariei de către nemți e terminată. Clujul a fost ocupat 
fără rezistenţă şi fără incidente. De altmintreli, primele ştiri despre o 
opunere armată, pe alocuri, au fost dezminţite. Kállay nu e protestatar 
şi în luptă, ci liniştit într-un sanatoriu... 

Nemţii au şi promulgat legile lor antisemite, excluzând pe ovreii ma- 
ghiari de la orice activitate publică sau profesională. Sunt exact legile 
noastre, aşa încât acum se dovedeşte că aceste legi ale noastre ne-au 
fost trimise gata de la Berlin. Singura deosebire e în definiţia „ovre- 
iului“: cel cu un singur bunic ovrei, nu e declarat ovrei (pe când în 
Germania şi la noi, da) — măsură impusă prin situaţia specială a lui 
Horthy şi a lui Imredy, fiecare cu câte o bunică evereică... 

Trebuie să fie mare jale la Budapesta, căci până ieri, mai toate erau în- 


că în mâinile evreilor... Se zice că peste 600 din ei ar fi fost arestați... 


D.N.B. pretinde că sănătatea lui Churchill e adânc zdruncinată şi că va 
trebui să se retragă, şi că se vorbeşte mult de generalul sud-african 
Smuts ca să-i ia locul... Şi bineînţeles de Eden. Toate se pot întâmpla 
dar pentru moment Churchill pare încă destul de solid instalat în 
scaunul său... 


Radio Elveţia de azi-dimineaţă anunță că răspunsul Angliei la pro- 
punerile lui Ştirbei au fost transmise ieri prin Ankara la Bucureşti... Ce 
o fi conţinând? 

Cu privire la Ştirbei, plecarea lui din Constantinpol la Cairo, s-a ho- 
tărât pe neaşteptate — după o scrisoare primită de fetele Ştirbei de la 
Elisa Boxshall. Ştirbei se înapoiase de la Ankara, unde stătuse 24 de 
ore ca să vadă pe ambasadorul englez, şi abia sosise, când un ofiţer en- 
glez i s-a prezentat spunând că avea ordin să-l însoțească imediat până 
la... Cairo — un avion gata de plecare aşteptând la aeroport! „Noroc că 
eram acasă — scrie Elisa Boxshall — căci altfel ar fi plecat fără să-l văd!“ 
E foarte ciudat, acest zor pe care englezii l-au avut să stea de vorbă cu 
Ştirbei... Radio Elveţia de azi, vorbind despre răspunsul Angliei dat lui 
Ştirbei, adaugă că un curier special l-a adus de la Londra, şi că a fost 

expediat mai departe prin o cale ţinută secretă... Postul elveţian se întreabă 
dacă „prinţesa“ Bibescu, care a petrecut 6 luni la Istanbul, nu e şi ea ames- 
tecată în această afacere, căci a sosit şi ea... tocmai ieri... la Bucureşti!| 

Nici acum nu pot pricepe cum au lăsat nemții să treacă pe Ştirbei, 
prin Bulgaria! Să fi plecat cu învoirea lor? Atunci de ce a urlat 
Killinger, de ce au rechemat din post pe Stelzer, consilierul de Legaţie, 
făcut ţap ispăşitor pentru acordarea vizei? 


Ştiri din Riga, publicate în gazetele germane afirmă că în dosul 
frontului rusesc se ridică bande însemnate şi bine înarmate împotriva 
forțelor sovietice, şi că aceste bande dau mult de lucru oamenilor lui 
Stalin... Noi ştim tocmai contrariul, că bandele comuniste, aşa-zişii 
„partizani“, dau mult de lucru nemților în dosul frontului lor... 


Morand înapoiat din Franţa, povesteşte că Robert de Vogüe, con- 
damnat la moarte fiindcă a fost găsit cu un depozit de arme în casa lui, 
a fost grațiat de Führer, după cererea Mareşalului Pétain. La proces, 
Vogiie declarase că armele erau destinate apărării casei sale împotriva 
comuniştilor, dar că, „în cazul în care ar fi debarcat englezii, le-ar fi 
întrebuințat desigur şi contra soldaţilor germani“... Cu toată această de- 
claraţie a fost graţiat!... De mirare! 


În cercurile guvernamentale se anunţă că Abetz, ambasadorul Ger- 
maniei la Paris ar fi plecat cu avionul la Stockholm ca să ceară inter- 
venția Regelui Suediei pentru pace... 

Pamfil Şeicaru, înapoiat de la Paris a spus lui Paul Morand că până 
în câteva zile vom avea un Guvern Papen în Germania, şi armistițiu... 
Zvonuri, Zvonuri... e i 
În ce priveşte afacerile noastre, copoii mei îmi aduc tot felul de ştiri: 

Ică, demisionar de 8 zile se ceartă toată ziua cu Mareşalul ca să-l a- 
ducă să încheie armistițiu, şi nu parvine. Ca să fie mai aproape, s-a 
mutat la Ministerul de Externe, unde doarme şi face pe bolnavul. Ma- 
reşalul vine la el şi se ceartă amândoi, de nu mai sfârşesc! Mareşalul 
nu vrea să audă de pace, el s-a angajat cu nemţii şi vrea să meargă cu ei 
până la capăt... Se zice că după ce formula cu „frunzele de stejar“ a că- 
zut — acum e vorba iarăşi de Dobre, ca Vicepreşedinte, şi la Externe, de... 


1 Ştirea sosirii Martei Bibescu, ieri la București este exactă... 

tai saşilor Schmidt, sau de Hans Otto Roth, sau de Atta Constan- 
inescu... Se mai spune că nemții au adus în țară, îmbrăcaţi în uniforme ger- 
mane, pe toţi legionarii care mai erau prin Germania... Câte nu se spun! 


Radio Londra pretinde că nemţii i 
mtu construiesc un pod peste Dunăre 
ES pentru retragerea trupelor lor din Balcani şi întărirea celor 
ngaria. Ar fi vorba să treacă în Ungaria şi câteva divizii bulgare 


şi postul britanic de emisiune ve i că seri 
steşte pe bulgari că seri ii 
ar urma unui asemenea act... i tii ial 


Luni 3 aprilie. Veşti senzaţionale: După Radio Londra, Molot 
fi declarat că armatele sovietice au ajuns la granitele României că $ a 
vietele n-au nici o intențiune a se amesteca în viata politică a Ro à 
nier, ŞI aşteaptă propuneri de armistițiu din partea noastră S 
Tot Radio Londra a mai difuzat că Moscova pretinde că n-a călcat 
Convenția de la Teheran trecând Prutul, căci nu luptă peste Prut n 
a ci urmăreşte trupele germane. păi 
Me ră din urmă ştire e de o importanță capitală, căci dovedeşte pe 
0 parte, că există o Convenţie de la Teheran iar pe de alta, că, cu sa- 
crificiul Basarabiei şi Bucovinei restul Țării noastre va fi salvat 
ș Să fie aşa? Trebuie să o credem, căci ce interes ar avea Radio Lo: di 
să spuie minciuni? 
Sunt cele mai covârșitoare ştiri, din ultimele săptămâni, pentru noi.. 


i Gy ba de azi-dimineaţă a fost confiscat, din cauza unui articol 
ui Pamfil Șeicaru, probabil prea pentru pace şi prea contra nemților... 


NE a on isaac ura E za sa că trupele noastre din nou 
izate, nu s- . Toată lumea, mai ă (ştiri i 
sunt din Oltenia, dar e cam acelaşi lucru ice ip baie 
lasa furturilor ŞI porcăriilor săvârşite de ofiţeri în cursul PARE 
ui < iii pe la comandamente. Un fin al lui Potârcă, sergent ca- 
gi ia ap pe la Stalingrad, povesteşte că generalul Ionescu 
a i e e Corp de Armată, întrebuința avioanele destinate la 
sportul răniților ca să-şi transporte porci din Rusia la el la mosi 
Un alt colonel, a încărcat avioanele răniților de lângă Stalingrad cu e 
l-a dus la Rostov, l-a vândut şi cu banii a cumpărat covoare pe aa 
trimis în fară. Şi fiecare om povesteşte istorioara lui, ca finul lui Potârcă 

Cei de la ţară mai sunt indignați fiindcă cei de la oraş scapă de con- 
centrări, mituind de fiecare dată pe ofiţerii şi subofiţerii de la coman- 
damente...:O scutire costă 10 000 lei — s-a făcut tarif — şi cei de la 
tară neavând mijloace trag în greu pe când orășenii scapă. „Inde furor“ 
Potârcă pretinde că nici un oltean nu se mai bate contra ruşilor, şi-mi 
spune că a spus-o generalului Sănătescu ca s-o comunice Regelui... 


Evacuăgile din Moldova s-au făcut ca toate evacuările în panică, în 
cele mai rgle condițiuni. Mai ales pe calea ferată. Pe şosele, a mai fost o 
anumită regulă, şi după câte se spune, pare că s-a putut circula chiar în 
cele mai aglomerate locuri. Ce s-a petrecut prin trenuri însă, după câte 
ni s-au povestit, a întrecut în oroare scenele din 1916. O adevărată vi- 
ziune a Infernului. De la Iaşi la Bucureşti s-au pus 3 zile şi 3 nopți; oa- 
menii îndesați ca sardelele n-au mai putut ieşi pentru trebuinţele lor, s- 
au slobozit pe loc, încât mirosul era îngrozitor. O femeie s-a urcat cu 4 
copii bolnavi de scarlatină şi au murit câteşipatru pe drum; altele — câ- 
teva — au născut în acea promiscuitate şi unele au murit din lipsă de în- 
grijire. Mâini şi picioare rupte, oameni şi copii striviţi... Şi toată lumea 
asta nemâncată şi nedormită mai ales, cobora în Gara de Nord jumătate 
înnebunită. Soseau stafiile în cantina Crucii Roşii şi a Patronajului, şi 
cădeau pe jos, adormind pe loc. O cucoană a venit la cantină, a întins 
un geamantan doamnei care dirija pe acolo, n-a avut decât puterea să spu- 
nă: „Sunt banii Statului!“ şi a căzut leşinată... Unul, înnebunit, a intrat 
în cantină şi a început să scuipe pe d-na general Pantazi, aflată acolo, şi 
să delireze... Au aşteptat oamenii zile întregi în vogoane şi în frig, înainte 
să pornească, şi mai erau apoi lăsaţi pe linii de garaj în stații, iar vago- 
nul lor nu era pornit mai departe decât după ce o anumită sumă era plăti- 
tă personalului C.F.R. care nu s-a sfiit să şantajeze mizeria şi nenorocirea!... 

Ce să mai vorbesc de evacuarea vitelor şi inventarul agricol! Unde 
s-a făcut, s-a distrus tot! De ce nu se vor fi sfătuit oamenii'să rămâie 
pe loc? Ororile războiului sunt nefârşite... 


În Bucureşti fierberea continuă. Se pare că Mareşalul Antonescu e 
tot mai recalcitrant faţă de încheierea unui armistițiu... Fiindcă nemții 
nu vor să audă de aşa ceva... 


După Comunicatul de ieri, nemţii se mai bat şi continuă să reziste 
pe principalele sectoare ale frontului... Pe teritoriul nostru, întâlniri fă- 
ră importanţă în regiunea Jijia-Prut, în Dorohoi, la sud de Storojineţ... 

Marţi 4 aprilie. Ieri, Bucureştiul a avut o zi de bucurie pricinuită de de- 
claraţiunile ruseşti (Molotov şi Radio Moscova). Mutrele s-au destins, 
la bursă au ţâşnit toate cursurile în sus; în fine, după atâtea săptămâni 
de chin, o rază de lumină! 

Bucuria s-a cam stins către seară, când s-a aflat prin emisiunile Lon- 
drei că Budapesta a fost bombardată şi că forţele ruseşti au trecut „ma- 
siv“ Prutul, „în înțelegere cu Puterile Aliate“ — a adăugat postul bri- 
tanic. Această din urmă lămurire e prețioasă, căci înseamnă că Rusia se 
menţine în cadrul acordurilor de la Teheran... Dar totuşi, bombarda- 
mentul Budapestei a impresionat, căci s-a întrebat fiecare ce se va în- 
tâmpla cu noi dacă nemții vor pune mâna pe Guvernul nostru, cum au 
pus-o pe cel unguresc, eventualitate ce nu e deloc imposibilă... Şi a în- 
tristat adânc vestea invaziunii Moldovei noastre... am petrecut cu toții 
o noapte rea, după o zi bună. Bine că am avut-o şi pe asta! 


Fierberea politică continuă... Se zice că acum se tratează cu ruşii 
prin TanriGer, Mareşalul pare a rămâne pe punctul său de vedere, adică 
de a continua războiul alături de nemți — dar Ică, deşi demisionar, e 
tot la portul său şi mai activ decât oricând. 

Despre scrisoarea lui Ştirbei, sosită, n-am putut afla nimic... Ieri pe 
seară, se vorbea iar cu insistență de înlocuirea lui Ică prin generalul 
Dobre... Regele a fost în Bucureşti — de ce-l vor fi adus nu ştiu. Numi- 
rile lui Gheron Netta şi Costică Anghelescu au apărut în fine, în ziarele 
de azi, deşi erau fapte îndeplinite de sâmbătă... Neagu, fostul ministru de 
Finanţe, a fost numit Administrator la Banca Naţională, în locul rămas 
vacant şi rezervat pentru dânsul... 

Neagu a fost mâncat de dame: nu încape îndoială, că l-au curățat ma- 
damele Goga şi Antonescu, ca să răzbune pe prietenul şi complicele lor, 
Alexeanu. Neagu a făcut greşeala să se certe şi cu Dobre, aşa încât n- 
a avut sprijinul celuilalt focar de influență asupra Mareşalului. 

De altmintreli, presupun că Neagu trebuie să fie încântat să pără- 
sească corabia, până nu se îneacă de tot... 


Se vorbeşte despre o nouă întâlnire a lui Churchill cu Stalin — nu se 
ştie unde, dar sigur că nu la Moscova. 

Se mai vorbeşte şi despre o remaniere posibilă a Guvernului brita- 
nic şi înlocuirea lui Eden, posibilă, face obiectul discuţiunilor, nu nu- 
mai în presa ţărilor neutre, dar şi în presa engleză. 

Pare că bombardarea oraşului Schaffhausen a fost o deplorabilă 
eroare. Americanii n-au răspuns încă la protestul Guvernului elveţian, 
dar, pe cale particulară, s-a aflat de la Washington că Guvernul Statelor 
Unite pe lângă adâncile sale regrete va oferi să despăgubească toate 
victimele... 


Nebunia războiului continuă să bântuie pretutindeni. În Franţa, cei 

de la Vichy au hotărât să împuşte rudele celor care au condamnat la Alger 

e Puchen şi pe colonelul Christofini! Ce sunt vinovaţi bieţii oameni! 

În Italia fascistă s-a hotărât să fie judecaţi (şi prin urmare condamnaţi) 

o nouă serie de foşti tovarăşi ai Ducelui, printre care Carlo Scorza 

(secretar general al partidului în momentul debarcării lui Mussolini) şi 
Tanabini, adjunctul lui Scorza... Numai sânge şi iar sânge! 


seesesovoevosvovovevesuenesueosovuosoveevassassoesesossvevovesosovsossnovonoroenevovononossonossesssnsosnsoss 


Joi 6 aprilie. Sinaia. Scriu într-o odăiță din Park-Hotel, unde am so- 
sit aseară cu Dinu copilul! şi cu Mary guvernanta. Sunt aproape olog, 
guta amorțindu-mi încă picioarele, şi aproape surd — o eczemă în ure- 
chea externă încurcându-mi auzul. Şi în aceste condițiuni optime am trăit 
cele două zile de groază şi am trecut ieri prin bătălia aeriană a Ploieştilor... 

După o zi de euforie — luni — mulțămită declaraţiunilor lui 
Molotov şi emisiunilor radiofonice engleze, ne aşteptam la toate marți 
4 aprilie, numai la ce s-a întâmplat nu, adică la un bombardament an- 
glo-american! Eram la dejun, pe sfârşite, când au început să urle sire- 
nele. La început am crezut că era continuarea exerciţiului de apărare pasi- 
vă, care avusese loc dimineaţa la orele 10 1/2. După 15 minute, au în- 
ceput însă să pocnească tunurile, şi ne-am dat seamă că nu este o glumă. 
Şi apoi a început danţul, care a ţinut o oră şi ceva... 

De trei ori am crezut că-mi cade casa în spinare; s-au clătinat şi zi- 
durile şi obiectele ca la un cutremur... dar m-am ales numai cu câteva 
geamuri sparte. O formidabilă explozie, în vecini spre Bulevardul Lascăr 
Catargiu şi întreg blocul în care fiică-mea îşi avea apartamentul (imo- 
bilul Băicoianu) s-a prăbuşit! Noroc că fiică-mea dejunase la mine (era 
ziua ei de naştere şi frumos dar i-a mai trimis Dumnezeu!)... Bomba a 
trecut prin sala ei de mâncare, dacă era acasă, gata era... Şi noroc ase- 
menea că evacuase fetiţele ei cu opt zile înainte la Breasta... E lesne de 
înţeles în ce stare ne aflam la mine, ascultând bubuiturile tunurilor şi 


1 Dinu Lahovari, fiul lui Ion Lahovari, fiul soției mele... 

trosnetele bombelor — aşteptându-ne în fiecare clipă să se sfârșească 
şi cu noi. De alaltăieri, nu mai pot auzi zârnăitul unui aeroplan — mă 
apucă palpitațiile de inimă... În fine Dumnezeu ne-a iertat, şi când a su- 
nat sfârşitul alarmei, ne-am aflat cu toții câți eram încă în viață... 

Rezultatul raidului a fost îngrozitor. Tot cartierul dintre Grivița şi 
Şoseaua Filantropiei distrus, la Cotroceni de asemenea, mai toate casele 
atinse. În restul oraşului, lovituri izolate care au atins cele mai măreţe 
imobile. Hotelul Athense Palace distrus, hotelul Spendid în față distrus 
şi el. Imobilul Generalei (peste drum de „Mica“ ca şi instalaţiile abia 
ridicate ale Transnistriei, în flăcări. La Palat, toate geamurile sparte. 
Noul imobil de la Biserica Kreţulescu atins. O aripă a Ministerului Lu- 
crărilor Publice doborâtă... Şi zeci de imobile mari, de blocuri... 

A fost atins şi blocul în care-şi avea apartamentul Ion Lahovari. Aces- 
ta se afla şi el din fericire la mine la dejun... Ce vom fi făcut noi lui Du- 
mnezeu, ca amândoi copiii noştri să fie atât de crunt încercaţi? Să mul- 
tumim totuşi lui Dumnezeu că am scăpat cu toţii cu viaţa... 

Dinu, copilaşul pe care-l creştem, era să moară de frică. Nevastă- 
mea s-a hotărât să-l trimită imediat la Sinaia, şi cum dânsa nu putea ple- 
ca având mai multe chestii importante de regulat la Bucureşti, m-am 


însărcinat eu să-l duc. Doctorul Popescu (Grigore) a binevoit să ne ofere 


maşina lui, şi am hotărât plecarea pentru ieri miercuri la ora 14. 

iN momentul când să ne urcăm în maşină, alarma, din nou! Ne-am 
urcat repede, şi am pornit — doctorul Popescu, eu, copilul, bona şi pu- 
tin bagaj. Şi şterge-o! Alergau maşinile unele după altele, ca nebunele, 
pe Bulevardul Lascăr Catargiu, pe Şoseaua Jianu, spre Băneasa! Pe Şo- 
seaua Jianu am trecut cu greu printr-un crater scobit în ajun de o bombă, 
în fața Atelierelor Leonida... Am luat-o prin Herăstrău şi prin Băneasa 
şi am ajuns în şoseaua Ploieştilor... Automobilele se ţineau lanţ. Cre- 
zând că era atacat Bucureştiul, după ce am trecut de Otopeni ne-am făcut 
semnul Crucii, ca orice creştin scăpat de moarte! Nu ştiam că la Bucu- 
reşti nu era să fie nimic şi că moartea ne pândea în cale! Căci de data 
asta avioanele inamice în valuri n-au atacat Bucureştiul, ci Ploieştii! 

Ajunşi aproape de podul de la Tâncăbeşti, s-au oprit toate maşinile 
ce ne precedau şi ne-am oprit şi noi. Deasupra noastră stoluri, stoluri, 
de avioane la mare înălțime, pocnete de tunuri mici şi de mitraliere, 
noruleţii caracteristici ai exploziilor de obuze... Bătălie aeriană în plin 
deasupra capetelor noastre. Vibra aerul şi simțeam vibraţiunile până în 
dinți. Am tras maşina la adăpostul unui dâmb, unde fusese şi arsese 
ospătăria comunală „La Trei Stejari“... Am coborât din maşină şi ne- 
am adăpostit şi noi cum am putut. Deodată, la vreo 150 metri în spatele 
nostru, a căzut ca o săgeată aprinsă, un aeroplan în flăcări... Bătălia se 

îndepărta însă spre Ploieşti. După 20 de minute, focurile abia se mai 
auzeau. Am pornit-o şi noi înainte. La răscrucea Snagovului, baraj de 
jandarmi: nu era voie să mergem mai departe şi am fost siliți să ne 
aliniem la dreapta pe şoseaua ce duce spre lac. Am stat acolo 2 ore, 
până s-a dat semnalul încetării alarmei. Am asistat în aceste două ore 
la întreaga bătălie aeriană a Ploieştilor, căci luptele s-au apropiat iarăşi 
de noi. Ce spectacol înfiorător! Mi-a fost dat şi mie să văd o bătălie 
aeriană! Tot aerul era în fierbere, şi ne izbeau în faţă undele provocate 
de detunături, vedeam lumini roşii, verzi, galbene, însoţite de vârtejuri 
şi de pocnituri, şi ceea ce n-am putut pricepe, zăbrele de aer, de aceeaşi 
culoare cu aerul, care alunecau deasupra norilor, ca şi când ar fi fost 
lănteți de aer condensat... Spectacolul era înfiorător, dar în acelaşi timp 
ademenitor: nu ştiu cum să spun, dar nici un sentiment de teamă sau de 
oroare, nu se amestecă în senzaţiunile noastre... Am văzut şi eu astfel, 
şi am trăit, o bătălie aeriană, văzută de jos de pe pământ. Ce trebuie să 
fi fost acolo sus... 

După două ceasuri am plecat. În timpul bătăliei, Ploieştii au fost aco- 
periţi într-un nor alb de ceaţă artificială — dar pe măsură ce ne apro- 
piam de oraş, norul alb se mânjea cu negru, şi când am ieşit din Bărcă- 
neşti, tot Ploieştiul era acoperit de fumul incendiilor. N-am fost Lăsaţi 
să trecem prin oraş, şi a trebuit să ocolim prin Brazi şi pe noua şosea 
de centură ce ocoleşte pe la apus. De acolo, tot mandina spre dreapta 
n-am văzut decât fum şi flăcări... 

La ora 6 1/2 seara am fost în Sinaia, unde am tras la Park-Hotel, vila 
noastră fiind neîncălzită şi încă nerostuită... 

Azi-dimineață am putut afla că au fost atinse în Ploieşti numai 2 rafi- 
nării, „Astra“ şi „Petrol-Block“. Din cauza ceţei artificiale, inamicul 
nu şi-a putut plasa loviturile, şi a tras la întâmplare. Tot centrul oraşului 
şi gara, au suferit grave stricăciuni, şi sunt şi morți destui... 


Vineri 7 aprilie. N-a mai fost nici un atac, dar ieri alarmă la Ploieşti şi 
la Bucureşti. Se zice că au venit 2-3 avioane să fotografieze isprăvile 
săvârşite... 

Ribbentrop a dat un interviu Agenţiei Rador, publicat de ziarele 
noastre, interviu prin care se recunoaşte greaua situaţie a momentului, 
dar — adaugă ministrul Afacerilor Străine german — au şi Aliaţii greu- 
tățile lor. Interesant pentru noi e singurul pasaj prin care Ribbentrop 
afirmă că România face parte integrantă din Europa ce trebuie apărată 
şi că cine a spus că Germania are intenţia să abandoneze România şi să 
retragă frontul pe Carpaţi, a spus o prostie ca şi când ar fi afirmat că 

armatele germane sunt hotărâte să părăsească Berlinul... Va să zică 
nici o speranță de armistițiu între ruşi şi noi! 


Comunicatele germano-române pretind că frontul s-a consolidat. 
Cele engleze, pe bază de informaţiuni ruseşti, că armata lui von Kleist 
e tăiată şi că forţele sovietice înaintează... 


Radio Moscova semnalează că „pe când ruşii mor cu zecile de mii pe 
câmpul de bătaie, magnații industriei şi finanţei americane tratează în 
Elveţia cu magnații germani“... 

Să fie adevărat? Unde e norocul! 


Radio Londra explică infamia atacului aerian asupra Bucureştilor. 
Mai bine nu explica nimic! 


Mi-am scos o măsea de minte (stânga jos) — poate că-mi va trecere 
durerea picioarelor... 


Atta Constantinescu a dejunat la Park-Hotel, cu noua lui soție. E foar- 
te ocupat, căci îşi instalează Ministerul la Sebeş (o bună parte din Mi- 
nisterul Lucrărilor Publice a fost dărâmată prin mai multe bombe căzu- 
te asupra lui). 

Atta mi-a povestit că forțe germane suficiente (7) au trecut în țară pe 
la Ghimeş şi au venit şi din sud, din Balcani, ca să ţie linia Piatra-Neamţ — 
Iaşi — Corneşti — Chişinău — Nistru; că Hitler a dat lui Antonescu 
cuvântul său de onoare că până la 15 aprilie regiunea dintre Bug şi Nistru 
va fi curățată de ruşi (!!!). Deocamdată nu poate fi prin urmare vorba de 
armistițiu, suntem porniţi pe rezistență... Dacă linia mai sus arătată nu 
va putea fi ținută, dacă Fiihrerul nu se va ţine de cuvânt, Mareşalul va 
i gata să reexamineze situaţia şi să cedeze locul său altuia pentru cele 
necesare. Atât dintr-o conversaţie pe care, el Atta, a avut-o cu Regele, 
cât şi din ce-a vorbit cu Mareşalul şi cu Ică, rezultă că acest altul va fi 
Barbu Ştirbei... 

Atta trăncăneşte multe, aşa încât ce spune el trebuie luat cu multe 
” rezerve... Dar în fine! 

După cifrele date până acum, pare că au pierit marţi la Bucureşti 1 100 
de persoane şi că au fost rănite peste 1 700. In ce priveşte numărul avioa- 
nelor inamice doborâte, ai noştri pretind cifrele de 44 la Bucureşti şi 
100 la Ploieşti (incluzând şi avioanele doborâte pe drum la dus și la în- 
tors şi peste graniță). Englezii anunţă 8 şi 12 — dar exagerează evi- 
dent, căci pretind că au doborât 50 de avioane româneşti, când noi nici 
n-am avut atâtea, de vânătoare, în tot... 


Pare că, fie marţi, fie miercuri, au fost bombardate oraşele Târgo- 
vişte, Piteşti, Craiova şi Severin. Precis nu se ştie încă nimic. 
Şi ieri şi azi a fost o mică alarmă la Ploieşti, fără alte consecințe. 


Sâmbătă 8 aprilie. Ciudat... comunicatele de aseară, cel german şi 
cel român, anunţă succese pe frontul nostru! În Crimeea, la nord de 
Odessa, pe Nistru şi la nord de Iaşi! Şi ce e mai ciudat e că confruntate 
cu ştirile date de Radio Londra, ale noastre par veridice, căci ruşii mărtu- 
risesc rezistența dârză a germanilor şi românilor, şi recunosc contra- 
atacurile urmate de succes ale nemților la Tiraspol, la Stanislav, la Kowel... 
Mă întreb ce mai e şi asta! 


Putut telefona astăzi soţiei mele la Bucureşti. Linia telefonică n-a 
fost atinsă, şi s-au interzis pur şi simplu conversațiile particulare! Prin 
favoare am putut obţine comunicaţia... La Bucureşti linişte. 


"DI Wendell Wilkie a declarat că nu va candida la Preşedinţia Republi- 
cii, şi a interzis Partidului Republican să pună numele său înainte. Fri- 
ca răspunderilor, sau încercare de a favoriza candidatura lui Roosevelt? 


Lord Catto a fost numit preşedinte al Băncii Angliei, în locul lui 
Montagu Norman, genialul financiar, care a condus destinele băncii timp 
de 24 de ani! Montagu Norman se retrage din motive de sănătate... 


Regele Greciei a primit demisia Guvernului emigrat Tsuderos. DI 
George Russos a fost însărcinat cu formarea noului Guvern... 

Aliaţii pregătesc sancțiuni economice împotriva Argentinei şi o 
nouă cometă a fost descoperită... 


Trenurile continuă să plece din Bucureşti de la Chitila, Filaret, Co- 
lentina şi Obor — în direcţiunile Brașov, Piteşti, Giurgiu şi Constanţa. 
Dar nu încă peste Ploieşti în direcția Buzău... 

După câte spunea Atta Constantinescu ieri, traficul va fi reluat în 
Gara de Nord peste 3 zile... 


Gheorghe Brătianu a avut o lungă întrevedere cu Killinger ca să-l con- 
vingă de drepturile României să-şi mai scape ce-şi mai poate scăpa... 
Killinger s-a opus cu cerbicie la o pace separată a României, care ar da 
peste cap toată situaţia Germaniei în Balcani, şi ar trage după sine defec- 
ţiunea Bulgariei şi Ungariei. Killinger a adăugat că nemții vor da acum 
o lovitură armatelor ruseşti, nu desigur pe frontul românesc (!) dar alt- 
undeva... Mă întreb dacă n-ar trebui să riscăm chiar o ocupațiune militară 
germană, dar să facem totuşi pace — căci aşa, cu nemții, unde mergem? 


Duminică 9 aprilie. Ieri după-amiază a sosit soția mea, cu fiu-său 
Ion Lahovari, pentru 24 ore... Seara, a căzut în mod aşa de nenorocit 
încât stă în pat şi nu se poate mişca... A rămas aici în Sinaia — poate 
spre norocul ei, sau contrariul, cine poate şti? Stăm bine: eu abia mă 
trag cu guta mea, iar nevastă-mea imobilizată în pat... 


Nemţii pretind că consolidează frontul, iar ruşii anunță că înaintează 
pretutindeni... Au ajuns în mahalalele Odessei, sunt la nord de Chişi- 
nău şi de Orhei, au ocupat Botoşani şi Dorohoi — şi au ajuns la graniţa 
Slovaciei... Frumoasă consolidare... Azi a plecat din Sinaia Regimentul 
de Vânători de Munte din Sinaia. Mi s-a strâns inima văzând bieţii 
băieți trecând spre gară... 


Mofiuri: 

Molotov s-ar fi mirat, într-o expunere făcută la Radio, de bombar- 
darea Bucureştilor, pe care ruşii n-au cerut-o (!) (această senzaţională 
ştire a fost adusă la Sinaia de Adina Woroniecka, ex-Tache lonescu!). 

În Bucureşti, toate spectacolele au fost suprimate, în Săptămâna 
Mare. Au căzut Paştele la timp! Florii oribile azi: ceaţă şi frig — şi toată 

lumea cu inima cât un purice! Serbarea primăverii, „Floralia“, apare anul 
acesta ca o vestire de moarte... 

La Bucureşti a început să se dea puțină apă, circulă din nou tramvaie pe 
2 linii, trenurile încep să circule (afară de direcția Buzău) de la Gara Obor... 


Pare că finlandezii tot negociază pacea... Primul lor ministru e la 
Stockholm... 


Dl Stettinius, subsecretarul de Stat american a sosit la Londra cu o 
numeroasă suită... Motiv oficial: înapoierea politeţilor şi vizitelor 
englezeşti. În.realitate a venit să negocieze şi să aplaneze neînțelegerile 
de detaliu dintre cele două țări... 


Luni 10 aprilie. Ruşii înaintează, şi cel puţin în sectorul nostru, nu 
vin nemți şi cei care sunt nu rezistă. Prin Sinaia nu vedem trecând 
decât fugari... Atta Constantinescu îmi spune că linia frontului pe care 
„urmează“ să rezistăm „s-a mutat“ şi nu mai e Piatra-Neamţ — sud Iaşi 
— Corneşti — Chişinău — Nistru, ci Piatra-Neamţ — sud Iaşi — Prut 
— Dunăre... 

În consecință s-a început evacuarea Basarabiei de Sud... De altmintreli, 
ruşii, după ce au izolat Odessa, au trecut deja Nistru pe la nord de Ceta- 
tea Albă... 


Ralea, sosit de la Bucureşti, e furios din cauza şovăielilor lui Anto- 
nescu, dar e totuşi convins că mergem spre pace, dar nu frumos, prin 
înțelegere cu ruşii, ci prin capitulare, căci nimic nu mai stă în calea for- 
telor sovietice. 

Dinu Brătianu a avut vineri o întrevedere cu Mareşalul, despre care 
întrevedere Ralea a aflat următoarele (izvor Maniu): Mareşalul a decla- 
rat că e gata să dea locul altora care să încheie pace, sub două condi- 
ţiuni: 1) Şefii Opoziţiei să semneze o declaraţie prin care-şi vor lua răs- 
punderea istorică a acestei hotărâri şi 2) aceeaşi şefi ai Opoziţiei să-i 
mai semneze şi altă declaraţie prin care să afirme că Mareşalul Anto- 
nescu şi-a urmat politica lui de acord cu întreaga opinie publică româ- 
nească (solidarizare a poporului român cu actele şi cu politica 
regimului Antonescu!..). Dinu Brătianu a primit fără nici o obiecțiune 
prima condițiune dar a respins pe cea de a doua, oferind Mareşalului în 

schimb „ajutorul noului Guvern pentru a-i permite să-şi salveze viaţa... 
în Turcia“!!! Şi aşa nu s-a ajuns la nimic... 

Despre comitetele comuniste româneşti, Ralea afirmă că sunt mai 
moderate şi mai cuminţi ca oricând... 


Toată lumea povesteşte că după bambardamentul de miercuri, Rege- 
le a fost la Ploieşti şi a fost viu aclamat de populaţie. După Rege a ve- 
nit şi Mareşalul Antonescu, care a fost huiduit, iar negustorimea ruinată i-a 
cerut socoteală şi... pace. Mareșalul a plecat repede mai departe... 

_ Marţi la Bucureşti s-ar fi petrecut altă scenă. Mareşalul s-ar fi dus 
să examineze dezastrul de la prăvălia Transnistriei (peste drum de Nistor), 
şi un măturător s-ar fi apropiat de dânsul şi i-ar fi şoptit: „Faceţi pace!“ 
Mareşalul ar fi răspuns: „O să vie şi asta!“ í i l 

Ralea pretinde că Ică continuă să lucreze pe capete, că Mareşalul e 
zdruncinat, dar întârzierile nu sunt fatale. Glasul Guvernului (Atta Con- 
stantinescu) spune că nu se poate vorbi de pace înainte de a se Jace 
dovada că nemții nu ne mai pot apăra... 
| De altmintreli, adaugă Atta, noi, în nordul Moldovei am lăsat pe ruşi să 
intre prieteneşte (!!!) fără să le opunem nici măcar rezistenţa poliţiei!!! 


Patriarhul Serghei, al Moscovei, s-a ridicat violent contra Papei şi a 
propus ca toate bisericile să se unească într-o singură Congregatie — 
un Soviet al bisericilor! 


Se vede că la Berlin lucrurile nu merg tocmai pe şleau, căci Goebbels a 


fost numit şeful Poliţiei Capitalei, pe de i i şi 
şei t asupra primarul - 
lalte autorități... d fa i dci 


Goebbels declarând într-un articol că Germania se bate pentru „in- 
tegritatea Reichului şi pentru libertate“ — Churchill i-a răspuns: „Dacă 
este aşa, pentru ce nu depune armele, căci Anglia şi aliaţii săi nu se 
gândesc să se atingă nici de integritatea, nici de libertatea Reichului“... 


Nemţii sunt inconştienți; Berlinul telegrafia ieri: „Germania. va 


” avea o răfuială cu Anglia, după ce va fi pus Rusia la pământ“... 

Joi 13 aprilie. Ieri m-am mutat din mizerabilul Park-Hotel în vila 
mea, aşa încât situaţia mi s-a îmbunătăţit sensibil. Îmi pare însă rău că 
m-am îndepărtat de cafeneaua ştirilor, căci ziarele după ce că nu spun 
nimic, nici nu sosesc din Bucureşti, iar de radio sunt lipsit, aparatul 
meu fiind în reparaţie... 


Ziua de alaltăieri, marţi, a fost o zi de panică nouă în Sinaia. Prin 
emisiunea de Radio de la ora 7 1/2 dimineaţă, auditorii matinali au 
aflat Ordinul de zi al Mareşalului către Armată, cu „ne bătem până la 
ultimul om“... La ora 8 1/2 toată Sinaia ştia că ultimele speranţe de 
armistițiu căzuseră şi consternarea a fost mare... Toată lumea înjura şi 
trata pe Antonescu de nebun! Dar la amiază consternarea s-a transfor- 
mat în panică când s-a aflat comunicatul dat de Radio Londra, prin ca- 
re, în termeni concişi şi precişi se releva respingerea propunerilor lui 
Molotov, „garantate de Anglia şi de Statele Unite“, de către Mareşalul 
Antonescu. Istoria va judeca, spunea Londra, răspunderea pe care şi-o 
ia Mareşalul Antonescu şi câţiva oameni, de a îndruma România spre 
dezastru. Şi comunicatul încheia prin sentința noastră de moarte: „Ro- 
mânia va fi în câteva zile astfel de dezorganizată (subînţeles, prin bom- 
bardări aeriene) încât nimeni nu va mai putea vorbi în numele ei.“ Postul 
britanic mai exprima regretul că zeci de mii de oameni, femei, copii, 
bătrâni, vor fi sacrificați prin încăpățânarea câtorva nebuni... 

Acest comunicat a fost repetat în mai multe limbi. Din momentul în 
care am luat cunoştinţă de el, am priceput că agonia noastră a început... 
Jalea e generală... 

Marta Bibescu a venit marţi să mă vadă. Era indignată. „Ce faceţi? 
De ce nu vă mişcaţi să măturaţi pe Antonescu?“ — „Fiindcă el e înar- 
mat şi noi suntem dezarmaţi. În plus e susţinut de forțele germane!“ 
„Dar bine, nu se găseşte un om care să-i tragă un glonț?“ — „De ce 
nu faci d-ta pe Charlotte Gorday? Mareșalul e sensibil la farmecul da- 
melor şi te va primi poate în baie“... 

Ceea ce nimeni nu pricepe e că „Ordinul de zi“ e vizibil redactat de 
Ică, sunt fraze întregi semnate de dânsul. Ori Ică continuă să fie pro- 
tagonistul ideii armistiţiului... E ceva dedesubtul acestei atitudini 
adoptate de Mareşal. Poate că vrea să dovedească nemților că a făcut 
toate eforturile, că şi-a dat toate străduințele, înainte de a depune ar- 
mele... 

Dar întârziind să încheiem armistițiul, pierdem „prima“ care ni s-a 
oferit... Ştiu că e greu de tratat cu ruşii având pe nemți în spinare — le 
ştiu toate, şi de aceea văd tot în negru... 

Ieri după-amiază atmosfera s-a mai înseninat prin ştirile răspândite 
de Radio Londra că nemţii au început o ofensivă serioasă cu 15-20 de 
divizii proaspete de la Lemberg spre est. Totdeodată ni s-a spus că tru- 
pele noastre au recuperat Podul Iloaie iar cele germane Noua-Suliţa 
(2)... Prelungirea agoniei... 

Marta Bibescu nu mi-a povestit de la Constantinopol lucruri prea 
palpitante, sau dedesubturi necunoscute. Pare că a trăit cam izolată la 
Stanbul, şi n-a prea văzut lume. Revine totuşi de acolo convinsă că 
Turcia va intra în război, şi că în acest caz Saracioglu va fi înlocuit prin 
Orbaz, ambasadorul turcesc la Londra. Despre Ştirbei mi-a Sci în 
termeni ironici, dovedind că n-a avut nici un contact cu dânsul... 
Bulgaria — ar fi constatat dânsa la trecerea ei — domneşte ii cp nu 
e zi în care „partizanii“ să nu saboteze ceva sau să nu ucidă pe cineva... 
Şi ura împotriva nemților, până sus în Guvern... 


Odată cu „Ordinul de zi“ al Mareşalului a apărut un „Apel“ semnat 
de Regina Elena pentru ajutorarea refugiaților. În acest „Apel“ se vor- 
beşte şi de Consiliul de Patronaj... Cred că pentru prima dată Regina 
Elena se adresează acestei „formațiuni“ filantropice... 

Până acum, asemenea apeluri erau semnate „Maria Mareșal Antones- 

u“... E şi apariţia Reginei în locul lui Madam Rica un semn al timpurilor! 


Cordell Hull a difuzat prin Radio, duminică-seara, un important 
discurs. Important, fiindcă afirmă încă o dată că cei trei aliaţi sunt în- 
țeleşi pentru o pace omenească care să respecte drepturile fiecărei 
națiuni; important fiindcă mai afirmă că înţelegerea între Statele Unite, 
Anglia şi Rusia e atât de serioasă încât micile încurcături nu joacă rol: 
înțelegerea de la Teheran e şi va rămâne în picioare. Important în fine 
prin amenințarea adresată Statelor neutre, pe care Aliaţii nu vor să le 
silească să intre în război, dar care trebuie să priceapă că nu se pot 
alimenta din produsele Aliaților şi să lucreze pentru Germania... 

Cordell Hull a mai declarat că pentru Statele Unite, Comitetul Fran- 
cez din Alger (Comitetul de Gaulle) nu reprezintă Guvernul francez... 

Acolo în Africa s-au cam încurcat lucrurile: postul (comandamen- 
tul) lui Giraud a fost suprimat, iar acesta a fost numit „inspector ono- 
rar“ al armatei. Giraud publică scrisoarea pe care a adresat-o lui de 


- Gaulle, prin care declară că nu-şi dă demisia şi că nu primeşte nici să 


i se ridice comandamentul... Ceartă de generali fără ţară... 

Regele Victor Emmanuel a abdicat în favoarea fiului său. Ne-o spu- 
ne Radio Londra... O domnie de 44 de ani, cu momente de strălucire, 
sfârşeşte în mocirlă... Şi totuşi Victor Emmanuel nu era lipsit de inteli- 
genţă... L-a dat gata Mussolini, prin neiertata greşeală din 1940 (intra- 
rea în război...). 


Ora 15. Una rece şi una caldă: după 2 zile de adâncă deprimare, 
câteva raze de lumină... 

Ralea a sosit de la Bucureşti; a văzut aseară pe Ică, care-l chemase 
şi a ieşit de la el îmbărbătat. Ică continuă să lucreze pe capete pentru 
pace, adică pentru armistițiu. Lucrează prin Ştirbei la Cairo, prin An- 
kara şi pe o a treia cale, pe care o consideră ca cea mai importantă, dar 
pe care s-a scuzat că nu o poate destăinui lui Ralea de teamă să nu 
compromită negocierile. Ică pretinde că nu are încă date precise asupra 
condiţiunilor aliate. O greutate ar fi că ruşii cer dezarmarea generală a 
armatei române şi rămânerea trupelor din Crimeea în captivitate — 
afară de cazul în care România ar consimţi să ia armele împotriva 
Germaniei (nu se poate: noi vrem pacea, nu alt război!) — caz în care 
trupele române din Crimeea ar fi repatriate şi înarmate de ruşi... Asupra 
ocupaţiei nu ni s-ar fi dat încă preciziuni... Şi de o prea mare pretenţie 
de indemnitate îi e teamă lui Ică. Şi în această privință Ică a arătat lui Ra- 
lea un raport al generalului Gheorghe, ministrul nostru de la Berlin, care 
arată că Finlandei (care negociază) i s-au cerut 600 milioane coroane 
finlandeze, ... insula Hangö şi rectificări (admisibile) în Carelia. Mini- 
strul Finlandei a rugat pe generalul Gheorghe să ceară Guvernului din 
Bucureşti să nu semneze armistițiul (va să zică planurile noastre sunt 
bine cunoscute la Berlin) până nu semnează şi Finlanda, ambele ţări 
având totul de câştigat de la o hotărâre paralelă şi oarecum comună... 

Alte două mari dificultăţi (dar nu de neînvins) sunt — a spus Ică — 
nemţii şi Mareşalul. 

Ică a chemat pe Killinger şi i-a arătat că Germania s-a angajat să 
apere frontiera Prutului prin Tratatul de arbitraj de la Viena, şi că până 
acum, de când a izbucnit criza de la Uman, n-a intrat un batalion 
german în ţară. În asemenea condițiuni România este în imposibilitate 
să-şi apere graniţa şi se vede silită să ia măsuri de salvare. Killinger ar 
fi avut un surâs ironic, şi ar fi răspuns că observă cu părere de rău 
deprimarea şi panica românească — dar că sunt elemente naţionaliste 
în țară care n-au pierdut curajul şi care vor să lupte până la sfârşit... 
„Dacă faci aluzie la legionarii pe care i-aţi oblăduit în Germania — a 
observat Ică — apoi poți să faci cu ei un Guvern român la Cluj sau la 

Berlin, dar în Bucureşti nu...“ Killinger s-ar fi domolit şi a sfârşit prin 
a mărturisi că situaţia era extrem de gravă şi că, dacă frontul din Mol- 
dova nu poate fine, desigur că situaţia politică va trebui examinată... 

Ică crede că nemții vor putea fi convinşi... Unde e norocul! E sin- 
gura soluţie... Cealaltă mare dificultate e Mareşalul. Ică era furios pe 
Manifestul lui (Ordinul de zi) şi pretinde că n-a colaborat la el. Mare- 
şalul a fost în Moldova şi s-a înapoiat convins că frontul nu va putea 
ține (ceea ce nu l-a împiedicat să publice azi un comunicat prin care 
declară că „ţinuta trupelor e excelentă şi că Moldova nu va fi co- 
tropită”!1). Ralea a avut impresia că în ce priveşte pe Mareşal, Ică nu 
era sincer şi că cei doi Antoneşti şi-au împărţit rolurile — Mareşalul 
urmând să amăgească pe nemți cât timp tratează Ică. Chemarea lui 
Ralea a avut de scop să-l împingă să trimită „tovarăşi“ români la ruşi 
ca să caute şi prin ei o înțelegere. Ralea a informat pe Ică că 4 tovarăşi 
au şi ajuns în liniile ruseşti, prin Basarabia, şi că se aşteaptă înapoierea 
lor. Alţi doi sunt pe drum... În cele din urmă Ică a spus lui Ralea că pes- 
te 4-5 zile va putea să-i comunice veşti senzaţionale... 

Ralea mi-a mai comunicat că a cerut să vadă pe Rege. A intervenit 
printr-un general prieten (Sănătescu). Acesta i-a comunicat că Regele 
ar vrea să fie lămurit asupra intențiunilor comuniştilor români cu pri- 
vire la 3 puncte: 1) Monarhia; 2) graniţele țării; 3) politica internă. Ralea 
a convocat Comitetul de direcţie comunist şi s-a înapoiat de la Sinaia 
cu următoarele preciziuni: 

1) Comuniştii înţeleg să păstreze Monarhia şi pe Regele Mihai; 

2) Basarabia şi Bucovina de Nord trebuiesc cedate, dar comuniştii 
vor lupta din răsputeri pentru dobândirea întregului Ardeal; 

3) Comuniştii nu cer regim comunist, ci participare într-un Guvern 
democratic. 

Singurele reforme sociale pe care le cer ar fi: a) cei care au 2 sau 
mai multe case de locuit să rămână numai cu una, afară de cazul în care 
celelalte imobile constituie singura avere pentru trai; b) Banca Naţio- 
nală şi Asigurările să fie statificate (?); c) proprietarii rurali burghezi să 
fie expropriaţi cu 30%. Nici o altă schimbare în dreptul de prorietate. 
Şi încă una: stabilimentele şi întreprinderile industriale, în care lu- 
crează mai mult de 1 000 de lucrători şi care au Statul ca client pentru 
mai mult de 60% din producţia lor, să fie statificate... 

E probabil că Ralea va fi primit de Rege la noapte... 

Fierbe cazanul! De ar ieşi bine, adică de-ar ieşi pace! . 


l Radio Londra afirmă azi că ruşii vor încerca o debarcare la Constanța, pornind 
de la Odessa, şi că vor lua forțele româneşti pe la spate... 

Oamenii care vin de la Bucureşti povestesc că patrule cu mitraliere 
se plimbă pe toate străzile. Unii pretind că au misiunea să potolească 
eventuale mişcări (!!!) împotriva lui Antonescu, parcă de mişcări poli- 
tice le arde acum bucureştenilor — şi explică că Mareşalul a fost adânc 
impresionat de manifestaţiile ostile de la Ploieşti, care au fost mai se- 
rioase decât s-a spus (ar fi fost arestate mai multe sute de persoane). 
Alţii spun că măsurile militare luate în Bucureşti, ar fi îndreptate îm- 
potriva unei eventuale încercări de înstăpânire a nemților — şi această 
din urmă ipoteză ar întări ipoteza unei schimbări de orientare a regimu- 
lui Antonescu... 


Gh. Brătianu a scris un articol în Curentul, „Omagiu Capitalei“. Inten- 
tie bună, sentimente patriotice şi curate — talent nul. Mai bine nu mai 


scria... 


A murit Minulescu... Personalitate în doi peri, ca să nu zic mai mult, 
dar talent mult. 


Doftorul Angelescu, pentru câteva ore în Sinaia, confirmă încercă- 
rile Guvernului de pace — şi din pesimist ce era s-a făcut optimist... El pre- 
tinde, că tot anturajul Mareşalului, mai ales „damele“ influente, vor pacea. 


Vineri 14 aprilie. Vinerea Mare. Radio Londra comunică, din An- 
kara, că dl Mihai Antonescu a plecat cu o delegaţie la Moscova, să ne- 
gocieze pacea... Dl Mihai Antonescu era azi-dimineață în Bucureşti; 
poate pleacă, sau chiar dacă nu pleacă e bine că posturile radiofonice 
vorbesc de pace — se obişnuieşte lumea cu această idee... N 

Despre cele ce se petrec la Bucureşti nu mai ştiu nimic, căci nu am mai 
văzut pe nimeni — dar am impresia că cazanul continuă să fiarbă... 


De pe front tot mai bine: am început şi noi să „ne desprindem * în 
Crimeea, unde ne-au închis nemții 7 divizii. Ruşii au înaintat şi în istmul 
Perekop, şi la Kerci. Noi am evacuat oraşul Kerci = după ce am sa- 
crificat mii de oameni ca să-l păstrăm, timp de atâtea luni. Pentru ce aceste 
jertfe inutile? Despre marea ofensivă germană din spațiul Lemberg — 
Tarnopol nu se mai spune nimic... În Moldova ruşii au ocupat Fălticenii... 

A murit Hanotaux, în vârstă de peste 90 de ani... L-am cunoscut bi- 
ne. Din vorba lui ieşea mult bun simţ şi inteligența lui ar fi justificat un 
ministeriat de Externe mai fecund şi o istorie a lui Richelieu mai relie- 
fată decât aceea pe care a scris-o... 


După Apelul Reginei, ziarele publică prima listă de suscripţie în fa- 
voarea refugiaților şi sinistraţilor; figurează pe dânsa Regele, Regina, 
Mareşalul şi doamna Antonescu, vicepre-şedintele Antonescu, Oficiul 
fabricilor de zahăr şi... Manolescu-Strunga! Nici nenorocirea nu despică 
capul acestor oameni, de nu pricep că un escroc n-are ce căuta pe lista 
căpeteniilor Statului şi singur de speța lui? 


Chestiunea e încă încurcată cu abdicarea Regelui Victor Emmanuel. 
După unele ştiri a trecut mâna fiului Umberto ca „Locotenent al Rege- 
lui“. După altele ar fi declarat numai că va abdica după ce „armatele 
italiene“ vor intra în Roma şi în acest caz, trecând toate drepturile sale 
asupra lui fiu-său care va fi proclamat Rege... Dar italienii sunt foarte 
împărțiți cu privire la Principele Umberto şi nu pare că Alteța Sa va 
ajunge să-şi pună Coroana Italiei pe cap... 


„Marţi 18 aprilie. Zile de groază... Am trecut prin Paşte, fără să sim- 
tim că sunt Paştele! Nici măcar de aceste creştineşti sărbători n-au ținut 
seamă, cei cărora noi nu le-am făcut nici un rău, şi care s-au aruncat cu 
urgia asupra noastră... 

| Sâmbătă la amiază, în sâmbăta Învierii, americanii au bombardat 
din nou cumplit Bucureştii şi Ploieştii. La Bucureşti, au luat-o de la cen- 
tru spre sud. Hotel Union, Capşa, fosta casă Brus, Cartea Românească, 
Universitatea, Şcoala de Arhitectură, în flăcări sau dărâmate... Bombe 
au căzut în dosul Teatrului şi în dosul Palatului Telefoanelor. Cartierul 
Griviţa a fost din nou acoperit cu bombe, şi Mandravela, şi tot Filare- 
tul... De data asta morţi mai puţini (a început lumea să găsească mai 
repede adăposturi) dar dărâmări, pare-se şi mai multe. 

Numărul morţilor constatați după atacul din 4 aprilie se ridică la 
peste 3 000, răniţi tot atâţi, case dărâmate 900 (cu magherniţe cu tot), 
avariate 1 300. 

„ Duminică dimineaţă, în ziua Paştelor, a fost atacat Braşovul. Morti, 
răniți, bombe în uzinele I.A.R. şi „Astra“, precum şi în centrul oraşului. 

În ajun seara, englezii au atacat cu avioane de noapte Turnu-Severin. 
Au lovit un tren încărcat cu muniţiuni, şi explozia acestuia a pricinuit 
mari pagube, morţi şi răniți în oraş... 

Avioanele de la Braşov au trecut asupra noastră la Sinaia, la înălți- 
me, se vedeau perfect. Cum lumea nu ştia că se descărcaseră la Braşov, 
groaza a fost mare... până s-au îndepărtat fără să facă nici un rău... 

Şi ieri am avut două alarme, dar neurmate de nici un atac... 

Radio Londra ne vorbeşte că e începutul unei ofensive asupra în- 
treg Balcanului, care va culmina în mai! 

Teri au fost bombardate Sofia, Belgradul şi Budapesta. Vai de mama 
noastră! 

Tot Bucureştiul s-a refugiat în Sinaia, sau trece prin Sinaia ca să 
meargă mai departe. Palace-Hotel şi Cafeneaua Grigorescu (Park-Ho- 
tel) mişună de oameni ca în august 1914. Toate găştile politice şi-au dat 
întâlnire aci şi lumea e în fierbere. Fiecare cu vestea lui. Toţi vor pace, 
dar cei cuminţi îşi dau seamă că pacea cu ruşii trebuie tratată cu nemții, 
de aci greutatea... 

Ralea fost ieri la mine, furios de întârzierea armistițiului. Pierdem 
prima... Desigur, dar nu putem face pace cu ruşii ca să ne batem cu 
nemţii. Aici e greutatea. Ralea crede că Antonescu ar fi hotărât să se re- 
tragă şi să cedeze locul altui general, care să încheie pacea, dacă fron- 
tul din Moldova nu va ţine. De la Carpaţi la Siret avem 3 divizii co- 
mandate de generalul Niculescu; de la Siret la Prut (pe la sud de Iaşi) 
alte 4 comandate de generalul Stoenescu. Peste ambele grupuri gene- 
ralul Racoviţă. La sud, pe linia Focşani-Nămoloasa, avem alte 4 divi- 
zii, menite să se retragă asupra Bucureştilor şi să menţie ordinea, dacă 
frontul de nord ar ceda şi s-ar schimba regimul... 

Deocamdată frontul nostru, în Moldova, ca şi cel german în Basa- 
rabia ţine. În Crimeea în schimb nenorocitele noastre trupe (rămăşiţele 
a 7 divizii) s-au prăbuşit. Ruşii vor intra probabil azi în Sevastopol, ul- 
timul colţ pe care-l mai păstrasem după retragerile de la Kerci şi de la 
Perikop... Foarte puţini oameni au putut fi salvaţi pe şlepuri și pe va- 
poare ce au izbutit să ajungă la Constanţa... 

Ruşii anunţă succese pe Nistrul inferior, pe când nemții pretind că 
rezistă. Cu ce? Cu ciurucurile armatei von Kleist, pe care le vedem zil- 
nic defilând în zdrenţe şi pe maşini hodorogite prin Sinaia, spre Ardeal 
şi spre Germania? Mi-e teamă că frontul Moldovei de sus va ţine şi că 
ruşii vor pătrunde pe la Ismail şi Galaţi şi vor întoarce frontul nostru 
Carpaţi — Prut... Mi-e teamă? De ce să-mi fie teamă; vie mai iute şi 
ziua aceasta, să se sfârşească toate. Căci orice va fi mai bine decât 
agonia în care trăim! 

Pe restul frontului, din Galiţia în sus nemţii anunță isprăvi, dar cine 
îi mai crede? 


, În bombardamentul de sâmbătă de la Bucureşti, a pierit şi buna mea 
prietenă de la Iaşi, Chouche Ghica... Câte amintiri se duc cu dânsa... 
Fie-i țărâna uşoară... 


Radio Londra a anunţat moartea generalului Vatutin, faimosul co- 
mandant rus înlocuit acum câtva timp prin generalul Jukov. S-a vorbit 
atunci de o dizgrație, dar probabil că era boală la mijloc, căci Vatutin 
a murit la Kiev de pe urmele unei operaţii chirurgicale. 


Telegramele neutre şi D.N.B. afirmă că situaţia lui Eden s-a conso- 
lidat (să fi fost vreodată şubredă?). Într-adevăr, Stalin ar fi respins pla- 
nul unei noi întrevederi Stalin — Churchill — Roosevelt, deoarece nu 
se poate absenta din Rusia — dar a propus în schimb o întrevedere a 
celor trei miniştri de Externe, Molotov, Eden şi Cordell Hull, şi se pare 
că această propunere se va realiza. Şi în ajunul unei asemenea întruniri, 
o schimbare la Foreign Office ar fi inoportună... 


Joi 20 aprilie. De pe frontul nostru nu se semnalează mari schimbări. 
După câte se spune, linia de la Carpaţi la Prut, ţinută de trupele noastre, 
va rezista câtva timp — dar de la Prut la mare, diviziile germane în retra- 
gere de la Odessa, ale armatei lui Kleist, nu inspiră nici o încredere. Aco- 
lo vor împinge probabil ruşii îndată ce vor dispune de armata lor din Cri- 
meea... Au şi ocupat Cetatea Albă, şi dacă nu împing înainte, e din pruden- 
tă: pe lângă armatele din Crimeea mai aşteaptă şi rezultatul ofensivei ger- 
mane începute în direcția Lemberg — Tarnopol, ofensivă despre care 
nemții vorbesc mai puţin ca englezii, dar ce pare a se desfăşura ca o 
acţiune de amploare. 

Se zice (se zice!) că nemții au trimis câteva divizii (?) prin Ghimeş 
să întărească armata lui von Kleist... Se mai vorbeşte de 3 divizii ru- 
seşti încercuite la nord de Cernăuţi, şi de alte succese germane inutile... 

La Sevastopol, diviziile noastre şi cele nemţeşti continuă să rezis- 
te. Vai de ele! Ceva trupe au putut fi repatriate prin Sulina şi Con- 
stanţa... 

După ştirile din Spania şi din Elveţia, debarcarea englezilor în Eu- 
ropa ar fi iminentă: chestiune de zile sau de ceasuri. Guvernul englez, 
după ce a izolat complect Coasta de sud-est a Angliei, a luat o măsură 
nouă: a interzis diplomaților acreditaţi la Londra orice comunicare cu 
Statele lor, fie prin scrisori sau rapoarte, fie prin telegrame cifrate sau 
necifrate, într-un cuvânt pe orice cale, fără cenzura Guvernului bri- 
tanic. E o măsură fără precedent în istoria războaielor... Cu toate aceste 
măsuri, şi tocmai din cauza lor, mulţi cred că ne aflăm în faţa unui bluf 
din partea Angliei, şi că nici de data asta britanicii nu vor debarca... 
Vom fi în curând lămuriţi... 


Berlinul dezminte ştirea dată de agenţiile anglo-americane după care 
Göring şi mareșalul Milch ar fi plecat la Madrid spre a îndupleca pe 
Franco să intervie pentru o pace între Germania şi Anglia... 

A 55-a aniversare a lui Hitler a fost celebrată ieri în toată Germania, 
cu un entuziasm de comandă... Se zice totuşi — o spun cei ce vin de la 
Berlin — că poporul are încă încredere în Fiihrerul său... O fi! 


Badoglio a demisionat. Regele Victor Emmanuel (care pare astfel 
că mai domneşte) i-a primit demisia şi l-a însărcinat cu formarea Gu- 
vernului în care vor intra şi socialişti — comunişti... 

Înainte de a demisiona, Badoglio a încheiat o convenţie cu Tito, 
prin care Italia renunță la toate drepturile sau mai bine zis la toate pre- 
tenţiile ei în Iugoslavia şi în Dalmația... În special, Italia renunță pentru 
totdeauna la Fiume, iar în ce priveşte Trieste, soarta acestui oraş se va 
regla la pace... Biata Italia, rău a ajuns! 


Vineri 21 aprilie. Jeri s-au accentuat ştirile despre o ofensivă în stil ma- 
re pornită de nemți în regiunea Lemberg — Brody — Tarnopol. Englezii 
pretind că ruşii se apără bine — nemții deocamdată nu spun nimic... 

Pentru prima dată, de când sunt în Sinaia, şi de la începutul dezas- 
trului s-au văzut trenuri cu trupe germane şi coloane motorizate idem 
pe şosea, coborând de la Predeal spre şes. Până acum, n-am văzut decât 
coloane de fugari, camioane hodorogite încărcate cu tot felul de 
obiecte şi de merinde, cu oameni în zdrenţe şi istoviţi, îndreptându-se 
spre Braşov. Rămăşiţele armatei de la Uman şi disperaţi lui von Kleist... Se 
zice că trupele proaspete care au început să treacă de alaltăieri sunt 
destinate regiunii Galaţi şi litoralului de la Constanţa... Insuficiente ca 

să ne apere țara, sunt suficiente ca să ne împiedice să semnăm armis- 
tițiul? Sorţii acestui armistițiu par din ce în ce mai şubrezi, deşi ieri, doc- 
torul Banu, un intim al Veturiei Goga mi-a spus că Mareşalul Anto- 
nescu nu mai e un adversar ireductibil al ideii de pace. Killinger ar fi 
cerut însă Mareşalului un răgaz până la 1 Mai, şi atunci să cumpănim. 
situaţia şi să facem ce vrem — atât e de convins că până la 1 Mai nem- 
ţii vor restabili poziţiile lor până pe Bug!!! E foarte posibil ca nemții 
să înregistreze un succes în ofensiva pe care au început-o, dar acest 
succes nu va face decât să prelungească agonia, şi prin urmare nu ne 
putem bucura de dânsul. Acum avem condiţii de armistițiu grele dar 
acceptabile — cine ştie ce ni se va impune peste câteva luni, şi până 
atunci, bombardarea continuă. Situaţia noastră îmi pare disperată... 


Presa din Apus, începând cu cea engleză, e plină de informaţii cu 
privire la iminenta debarcare a anglo-americanilor în Europa: prin ur- 
mare nu se va face. 


După telegrame D.N.B., Finlanda ar fi trimis răspunsul său definitiv 
la propunerile Aliaților, de pace. Acest răspuns ar fi negativ... 


Sâmbătă 22 aprilie. Ieri la amiază, avioanele americane au bom- 
bardat din nou Bucureştii şi Ploieştii. Din câte am putut afla, atacurile 
au fost mai slabe ca cele precedente. Atacul principal, la Bucureşti a 
fost îndreptat împotriva Aeroportului militar de la Pipera. Acolo, în 
cartierul Floreasca, totul a fost făcut harcea-parcea... De la Pipera avi- 
oanele au pornit la Obor, unde au aruncat bombe asupra uzinelor Malaxa, 
pare-se fără mare rezultat. În drum au lăsat să cadă bombe în spaţiul 
încadrat de Calea Dorobanţilor şi strada Polonă. Câteva au căzut şi pe 
şoseaua Ştefan cel Mare. În general, după câte mi-a telefonat Cecropid, 
efectul şi impresia au fost mult mai slabe de data asta. 

La Ploieşti, luptă mare aeriană. Pare că avioanele inamice au fost îm- 
piedicate de a se apropia de oraş, şi silite să-şi arunce bombele în câmp... 

La Sinaia, alarma a ţinut o oră şi un sfert... 


„Gh. Brătianu a trimis o frumoasă scrisoare Preşedintelui Societăţii In- 
` ternaţionale de Istorie, americanului Lalland. Vicepreşedinte al acestei 
societăţi a fost Nicolae Iorga, iar Gh. Brătianu face parte din comitetul ei 
de 18 ani. De data asta Gh. Brătianu a nimerit-o şi ca fond şi ca formă. Dar, 

„margaritas onte porcos“! Avioanele americane vor continua să ne 


lovească... 


Didi Brătianu (soţia lui Dinu) comunică că soţul ei a văzut pe Mare- 
şalul Antonescu din nou, şi că de data asta l-a găsit schimbat ŞI foarte 
înclinat spre negocieri de armistițiu şi de pace... In acelaşi sens mi-a 
comunicat ieri Papacostea ştiri succinte prin telefon... 


Stat mult ieri de vorbă cu Regina Elena, pe care am întâlnit-o la spi- 
talul lui Berceanu... E foarte cuminte, în idei sănătoase. Mi-a spus că 
Regele ar fi -vrut mult să mă vadă dar nu vrea să supere pe Antonescu. 
I-am trimis sfaturi prin Regină şi mai presus de toate pe acela de a nu 
părăsi vechiul Regat, orice s-ar întâmpla... 


La nota englezilor către Neutri, cerându-le să nu mai furnizeze nem- 
ţilor materii prime şi unelte de război, Suedia a răspuns printr-un refuz 
iar Turcia a hotărât să nu mai livreze crom Germaniei... Cererea brita- 
nică sprijinită pe suprimarea furniturilor făgăduite Guvernului din An- 
kara, pare totuşi să fi enervat mult pe turci, care doresc, să se menţie în 
pace cu lozinca: „aliaţi cu englezii şi prieteni cu nemţii! 


Badoglio pare să fi constituit noul său Guvern cu reprezentanți a 5 par- 
tide din cele 6 democratice câte s-au format după prăbuşirea fascis- 
mului. Sforza a intrat în noul Guvern ca ministru fără portofoliu... 


Din avioanele care au bombardat duminica trecută Braşovul, Ba- 
căul şi Galaţiul, cea mai mare parte n-a putut să se înapoieze până in 
Italia şi a aterizat în... Turcia, unde aeronavele au fost dezarmate şi se- 
chestrate... Această dezarmare îmi reaminteşte dezarmarea vaselor 
„Gneisenau“ şi „Scharnhorst“ în războiul trecut! După câteva luni, cele 
două vase au pornit la luptă, împrenă cu turcii! 


Teri a apărut un regulament pentru funcționarea Consiliului de Patronaj. 
Lucru ciudat, regulamentul nu se ocupă decât de distribuții privitoare 
la reeducarea şi protejarea delincvenţilor minori şi a puşcăriaşilor care şi- 
au îndeplinit osânda. Să se fi luat Consiliului de Patronaj celelalte atribuţii? 

